Matthew 1

1 የዳዊትም የኣብርሓምም ዘር የሐረ ኢየሱስ ክርስቶስ የትጨነወ ዘር ዝሐታው፦ 2 (16) ክርስቶስ የዋሪ ኢየሱስ የጨነች፥# ማርያም የፈቸ ዮሴፍ የያእቆብ አርቹ፤ 3 (15) ያእቆብ የማታን ማታን የኣልኣዛር ኣልኣዛር የኤሉድ 4 (14) ኤልዩድ የኣኪም ኣኪም የሳዶቅ ሳዶቅ የኣዞር 5 (13) ኣዞር የኤልያቄም ኤልያቄም የኣብዩድ ኣብዩድ የዘሩባቤል 6 (12) ዘሩባቤል የሰላትያል ሰላትያል የእስራኤል ሰብ በባቢሎን ሰብ ባቢሎን ገነ በማነዮ ኣንቐ ተኢኮንያን ተጨነም። 7 (11) ኢኮንያን ጐፔመታ የእስራኤል ሰብ ባቢሎን ገነ ማነም ቦሰጅዮ ዘበር ተኢዮስያስ ተጨነቦም። 8 (10) ኢዮስያስ የኣሞን ኣሞን የምናሴ ምናሴ የሕዝቅያስ 9 ሕዝቅያስ የኣካዝ ኣካዝ የኢዮኣታም ኢዮኣታም የኦዝያ 10 (8) ኦዝያ የኢዮራም ኢዮራም የኢዮሳፍጥ ኢዮሳፍጥ የኣሳፍ 11 (7) ኣሳፍ የኣቢያ ኣቢያ የሮብኣም ሮብኣም የሰለሞን 12 (6) ሰለሞን ተኦርዮ ምሽት የጨነን የንጕስ ዳዊት አርቹ። ንጕስ ዳዊት የእሴይ 13 (5) እሴይ የኢዮቤድ ኢዮቤድ ሩት የጨነቸን የቦኤዝ አርቹ። ቦኤዝ ረኣብ የጨነቸን የሰልሞን አርቹ። 14 (4) ሰልሞን የነኣሶን ነኣሶን የኣሚናዳብ ኣሚናዳብ የኣራም 15 (3) ኣራም የሔድሮን ሔድሮን የፋሬስ ፋሬስም ዛራም ታማር የጨነቸኖ የይሑዳ ደንጛሎ። 16 (2) ይሑዳም ጐፔመታ የያእቆብ ያእቆብ የይስሓቅ ይስሓቅ የኣብርሓም አርቹ። 17 በዝ ኤነት ዘር እንም ተክርስቶስ ቀነሰም የእስራኤል ሰብ በባቢሎን ቲማንዮ ዳር ኣስራርበት ዘሩ። የባቢሎን ሰብ ተማነሖᎌ ከረ ቀነሰም ንጕስ ዳዊት ዳር ኣስራርበት ዘሩ። ተንጕስ ዳዊት ቀነሰም ኣብርሓም ዳር ኣስራርበት ዘሩ። 18 የኢየሱስ ክርስቶስ ወትጠን ዝካው፦ ኣዶተታ ማርያም የዮሴፍ ፈቶያም ባነ፤ ዮሴፍም ቴያገባና ማርያም በመንፈስ ቅዱስ ት ኣርዋ ሐረችም። 19 የፈቸና ዮሴፍ ወሔ ሰብ ባነ፤ ትም ማርያም ት ኣርዋ የሐረች ሐማ ሓረም፤ በሰብ ይፍቴ ያመስትኔ ኣንሸ የሐሬ ቴያገባናም የሰብም ቴዩድ እክም ይችኔ ኣሰበም። 20 ዝመታ ቲያስብ ይእግዘር መሌክ የዮሴፍ በበርዛዝ ትየንም፤ "ኣሐ የዳዊት ጥብ ዮሴፍ፥ ⷕት ት ኣርዋ የሐረች ተመንፈስ ቅዱስ የሐሬ የፈቸሐና ማርያም ታገባኔ እናቅመጨናሐ። 21 ማርያም አርች ትጨንቴ፤ ትም ሰበታ ተባጢረና ያተርፍኖ የሐሬ የትከምት ሽም ኢየሱስ ትውንቴ" ቧረንም። 22 ዝም እንም የሐረ እግዘር በነቢ ወሐት ዝካ ቲብር የዝረኸን ይሐሬው፤ 23 "ኣት ዘየ ገረድ ት ኣርዋ ትሐርቴ፤ አርች ትጨንቴ፤ ሽመታ 'ኣማኑኤል' ይውሪቴ።" ኣማኑኤል ወበር "እግዘር ቲና ጋᎀው" ወበሩ። 24 ዮሴፍ ቶሬተታ በትረሳ ግዝየ ይእግዘር መሌክ ባዘዘን ኤነት የፈቸና ማርያም ኣገፓናም። 25 ቢሐርም የበሕር አርቸⷕታ ትጨን ዳር ተⷕት ጅር ኣንደመደ፤ ዮሴፍ የትከታ ሽም ኢየሱስ ቧረንም።

Matthew 2

1 በንጕስ ሔሮድስ ዘበር፥ በይሑዳ ገነ ባነ በቤተልሔም ከተማ ኢየሱስ በትጨነ ግዝየ፥ የብ ቃር ይⷕሮ ሰብ ኢየሩሳሌም ቸነቦም። 2 "የትጨነ የኣይሑድ ንጕስ ኤቴ ነረ? ብት በረንየ ኣሸነም የት ንሰግድኔሌ ቸነነም" ባሮም ተሳሮም። 3 ንጕስ ሔሮድስ ዝሐታ ቢሰማ ግዝየ ጠነቈንም፤ የኢየሩሳሌም ከተማ ሰብ እንም ተሕም ጠነቀኖም። 4 ንጕስ ሔሮድስ የቐስ ኣለቃም የይሑዳ ቕጫ ይⷕሮ ሰብ እንም "ዝሕ ንጕስ ይሐርቴ የዋሪ ክርስቶስ ይትጨን ቤቴዉ?" ባረም ተሳረኖም። 5 - 6 ሕኖም "ድረ ተነቢ የዋሪ ቃር ነረ፥ ዝክም ይብር ቃር፤ 'ኣሐ በይሑዳ ገነ ያነሐ ቤተልሔም ከተማ ተይሑዳ መሪ ስርም ኣታርስ። የእስራኤል ገነ ሰበና ዜማንቸ ሐረም ይቅየ ኣት ንጕስ ታሐ ይወጣቴ' ቧርም ጣᎉም ባነ፤ በዝም የቸነ ትም በይሑዳ ገነ በቤተልሔም ከተማ ይትጨንቴ" ባረዊም። 7 ሕም ጋᎀ ንጕስ ሔሮድስ ብ ይምረምሮ ሰብ ሼመም ጠናኖም፤ ብ ያሰዊ ዘበርም ከረታም ተሳረኖም፤ ሕኖም ኦደዊም። 8 የሕኖ ቤተልሔም ዳር ናሐኖምታነ "ወሮ የትከታ ቃር በጨር ኣጪጎ፤ ትትረሕበዊም እያም ዌት የትከታ አሰጕድረ ሐማ ቶዶንሽ" ባረኖም። 9 ሕኖም ንጕስታ የባረኖ ቃር በሰሞ ኣንቐ ወሮም፤ ቲያሮ ዛሕ የረኔ ብ ያትየሽኖ ባነ፤ ዛሕ ብ ቸነም ትከ ኢየሱስ ባነወ መደር ተᎈሬ ቈመም። 10 ብታ ቢያዞ ግዝየ ንቃር ሳረኖም ተብራነቆም። 11 ቤት ገፖም፥ ትከ ኢየሱስ ታዶተታ ተማርያም ጋᎀ ኣሰበዊም፤ ይፍት ይፍት ወጠቆም ሰገዶለም፤ ሳጢነና ከፈቶም ወርቅ፥ እጣን፥ ከርቤ ኣበዊም። 12 እግዘርም በበርዛዝ "ትከ ያነወ መደር ቱዶዌ የንጕስ ሔሮድሴ ኣትወሮ" ባረም ኣዘዘኖም ባነ፤ ሕኖም ብንጐድ ኤማ ገነና ተዠፐሮም። 13 የብ ቃር ይⷕሮ ሰብ ገነና ወሮም፤ ተሕም ኣንቕ ይእግዘር መሌክ የዮሴፍ በበርዛዝ ትየም ኦደንም፤ "በዝ ግብት ንጕስ ሔሮድስ የትከ ኢየሱስ ይቈጥኔ ይሸ የሐሬ ትከታ ታዶተታ ጋᎀ ጥብጥም ተሳ፤ ግብፅ ገነ ስⷕ፤ ትኑድሐም ዳር በሕሜ ቶራ" ቧረንም። 14 ዮሴፍም ትከታ ታዶተታ ተማርያም ጋᎀ ጠበጠም በሕም ምሳረ ሰኸም ግብፅ ገነ ወረም። 15 ይፍቴ ከረ እግዘር በነቢ "አርቸና ተግብፅ ገነ ጠናንም" ባረም ባነ፤ ዝሕ ይሐሬ ዮሴፍ ታበሩሰታ ጋᎀ ግብፅ ገነ ወረም፤ ንጕስ ሔሮድስ ቲሞት ዳር በሕሜ ቾናም። 16 ተሓንቐ ንጕስ ሔሮድስ፥ የብ ቃር ይⷕሮ ሰብ ያታለለዊ ሐማ በሓረ ግዝየ ንቃር ማቸም፤ በቤተልሔምም በዙርያመታ ያነቦ ቀያ እንም ወታደረታ ናሐምታነ፥ የብ ቃር ቲⷕሮ ሰብ ባጬጐን ኤነት አድሜየና ት ዘበር የመናኖም ተሕም ቦስጥ የሐሮ የርች ወርድ እንም ኣትቐጠረኖም። 17 በሕ ግዝየ፥ በነቢ ኤርምያስ የትዝረኸ ዝካ ይብር ትንቢት ሐረም፦ 18 የኦያት፥ የብⷐም የርቅ ምጥጥ ቃር በራማ ተሰማም፤"ራሔል የደንጋⷕታ በኸችም፤ ደንጛመⷕታ የᎀቶፓ የሐሬ ሰብር ኣናሜ ባረችም።" 19 ንጕስ ሔሮድስ በᎀተ ኣንቐ ይእግዘር መሌክ በግብፅ ገነ በበርዛዝ የዮሴፍ ትየንምታነ፥ 20 "የትከ ኢየሱስ ይቀጥረውዬ የሳበዊ ሰብ የᎀቶ የሐሬ፥ ተሳ ትከት ታዶተታ ተማርያም ጋᎀ ጥብጥም እስራኤል ገነ ተዘፐር" ቧረንም። 21 ዮሴፍም ተረሳም ትከት ታዶተታ ጋᎀ ጠበጠም እስራኤል ገነ ወረም። 22 ኣርኬላዎስ የንጕስ ሔሮድስ አርች ባነ፤ ባባታ መደር ት ተረገሰም፤ ዮሴፍ ዝሕ ኣርኬላዎስ በይሑዳ ገነ የትረገሰ ሐማ ቢሰማ ይሑዳ ገነ ያሬ ሰነፈም፤ አሗም በበርዛዝ እግዘር "ገሊላ ገነ ወር" ቢውን ተረሳም ወረም። 23 "ናዝራዊ ይውሪቴ" ቧርም በነቢ የትዝረኸ የትንቢት ቃር ይሐሬ፥ ናዝሬት ይውሪ ከተማ ቸነም ነፐረም።

Matthew 3

1 - 2 በሕ ግዝየ ያጠምቅ የረፐረ ዮሓንስ "ይእግዘር መንግስት ተቐነበም፤ ንስሓ ግቦ" ባረም በይሑዳ በረሓ ቲዩድ ቸነም። 3 ድረ ነቢ ኢሳይያስ "ይእግዘር ኤማ ሰክቶ፤ ሞጣመታ ቕጥ ኣምሮ ቲብር ኣት ሰብ በበረሓ ያሐራ" የዋረን ዝሐታው። 4 ዮሓንስም ተጋሜራ ድገር ያረሰዊ ጅር ይትሐተር ባነ፤ ናባታ በጠፍር ይታማንድ ባነ፤ ሸረተታም እንጐረቤናም የበረሓ ውየም ባነ። 5 በሕ ግዝየ በኢየሩሳሌም ከተማ በይሑዳ ገነ፥ በዮርዳኖስም እሓ ዙርያ ያነቦ ሰብ እንም፥ የዮሓንሴ ይቸኖ ባነ። 6 ሕኖም ንስሓ በግቦት በዮርዳኖስ እሓ ዮሓንስ ያጠምቅኖ ባነ። 7 የሕርምታነ የሓይማኖት መሪ የረፐሮ የፈሪሳም የሰዱቃም ብዘ ሰብ ይጠመቆዌ የቴንየ ቲቸኖ ዮሓንስ ኣሸኖምታነ፥ "ኣሑ የሰር ችረ ደንጛ፥ ተዝ ኣንቐ ቲቸን ትእግዘር ማት ታመርጦሐማ ሟን ኦደናሑም? 8 ሔታ ውረም ንስሓ የገፓሑ ሐማ ያትየሽ ወሔ ሜና ቶቶም ኣተዞ። 9 'ይና የኣብርሓም ደንጛንደ' በበሮት ኣትጛጘዞ፤ እግዘር ተዝ እምር የኣብርሓም ደንጛ ይውኔ ይለ አብርሑ። 10 አሗ ጭን ጌንዞ በጨ ቕኔ ኣወኔም፤ ሕም የሐሬ ወሔ ወማ ኤያᎊ አጨ እንም ኣንጭም ብሳት ይᎀኽሪቴ። 11 እያ ዮሓንስ የንስሓ ጥምቀት ብሓ ኣጠምቅሑ። ትያ ኣንቔ ይቸንት ጭን በመንፈስ ቅዱስም ብሳትም ያጠምቅሑቴ፤ ትም ትያ ይርቅ ንቅ ደረግ ነረን፤ የት ጫማታ ዳር አጮሬ ኣንሰራ። 12 ትም ያዘንርᎌ መንሸ በጀታው፤ ኦድመታ ተጨራ ያዘንርንቴ፤ ስኔመታ በሻት ይራንቴ፤ ጋባመታ ቤጠፋ እሳት ይᎀኽንቴ" ባረም። 13 ሕም ጋᎀ ኢየሱስ በዮሓንስ ይጠመቄ ተገሊላ ገነ ዮርዳኖስ እሔ ቸነም። 14 ዮሓንስም የኢየሱስ "ዝክሽ ኤሕር፤ እያ ባሐ አጠመቄ ባንሐሬ መምር ኣሐ ብያ ትጠመቄ ይዬንየ ትቸን?" ባረም ይጠመቄ ይራን ባነ። 15 ኢየሱስ ጭን "ፅድቅ የሐረ ዘንጋ እንም ወቶት ያነብንደ የሐሬ፥ አሗሽ ታው፤ ዝካ የሕር" ቲብር ዠᎌረለም፤ ዮሓንስም በዘንጋታ ተስማማም፥ የኢየሱስ ኣጠመቈንም። 16 ኢየሱስ ተጠመቀም ትሓ ቶጣምሐማ ሕምተሕም ሰሜ ተከፈተም፤ ይእግዘር መንፈስ ᎇንየት መሰረም ወንደም በኢየሱስ ᎈር ቲቾና ኣሸም። 17 በሕ ግዝየ "በት ይሽሬ አረᎃድን አርቸና ዝሐታው" ይብር ቃር ተሰሜ ተሰማም።

Matthew 4

1 ተሕም ኣንቔ ኢየሱስ በሼጣን ይትፈተሬ መንፈስ ቅዱስ በረሓንየ ወሰደንም። 2 በሕሜ ኢየሱስ ኣርባ ከረ ዋናም ምሳረ ሸረት ቴበራ ዋረም ባተረ ኣንቐ ጓደንም። 3 ሼጣን የኢየሱሴ ቸነምታነ፥ "ውረም ኣሐ ይእግዘር ትከ በሐርሐ ዝሕ እምር ሸረት ሕር ᎄን" ቧረንም። 4 ኢየሱስም " 'ሰብ ይረብር ያነ እግዘር ዝረኸም ባበ ቃር እንም ባንሐሬ እማት በሸረት ኣንሐረ' ቧርም ጣᎉም" ቧረንም። 5 ተሕም ኣንቐ ሼጣን የኢየሱስ የትቀደሰ ከተማ ኢየሩሳሌም ወሰደንምታነ፥ በቤተመቅደስ ቍሪት ኣቈᎀንም፤ 6 "አግርማሐ እምር ቤጐዳሔ በጀና ይትቐፐሮኬ መሌካታ ይዝዝንሐሸ ቧርም የጣᎋዬ፥ ኣሐ ይእግዘር ትከ በሐርሐ ተዝ ወስጥንየ ዝገርም ውረድ" ቧረንም። 7 ኢየሱስም ዠፐረም የሼጣን " 'ጘታ እግዘራሐ ኣትᎋታተን' ቧርም ጣᎉም" ቧረንም። 8 ዠፐረም ሼጣን የኢየሱስ በርቅ ቈቶ ኣወጣንምታነ፥ የዝ ኣለም መንግስት እንም ንቅነተና ኣትየሸንም፤ 9 "ይያ ተፌጠምሐም ብትሰግድኒ ዝሕ እንም ኣብሐሸ" ቧረንም። 10 ሕም ጋᎀ ኢየሱስ የሼጣን " 'የጘታ እግዘራሐ ስግድ፤ እማት የትም ኣገክር' ቧርም ጣᎉም 'ርሽ ኣሐ ሼጣን' " ቧረንም። 11 ተሓንቐ ሼጣን የኢየሱስ ቸንም ወረም፤ መሌካም ቸነቦም የኢየሱስ ኣጘኸረዊም። 12 ኢየሱስ ዮሓንስ የጠወጪም ያጐጂም ሐማ በሰማ ግዝየ ገሊላ ገነ ወረም። 13 የናዝሬትም ከተማ ቸም፥ በዛብሎንም በንፍታሌምም ኣውራጃ በባሕር ᎀሬ ያነ ቅፍርናሖም ይውሪ ከተማ ቸነም ቾናም። 14 ዝም የሐረ፥ ነቢ ኢሳይያስ፥ 15 "የባሕርቴ ቢወስድ ኤማም ተዮርዳኖስ እሓ ሕወሐት ያነቦ የዛብሎን ገነ፥ የንፍታሌም ገነ፥ የኣረማዊ ሰብ ገሊላ፥ 16 በጠነማ ይረብር ሰብ ንቅ ጬት ኣሸም፤ የሞት ጠነማ ቦንደወ ገነ ይረብሮም ሰብ ጬት ወጣሎም" ቲብር የዝረኸን የትንቢት ቃር ይሐር ሐማው። 17 ኢየሱስም ተሕ ግዝየ ቀነሰም "ይእግዘር መንግስት ተቐነበም። ንስሓ ግቦ" ቲብር ኣትመሮት ቀነሰም። 18 ኢየሱስ ተገሊላ ባሕር ᎀሬ ቲያር፥ ኣሳ ያወጦ ት ጐፔቸ ጴጥሮስ ይውሪ ስምኦንም ጐፔመታ እንድርያስም፥ ኣሳ በባሕር ደን ያወጦᎌ መረበና ቲያድጎ ኣሸም። 19 ትም "ኔሑ ተሐተሮን፤ እያ ሰብ ተባጢረና ታወጦሐማ ኣሚሑሸ" ባረኖም። 20 ሕኖም ሕም ጋᎀ ኣሳ ያወጦᎌ መረበና ቃሰቦም ተⷐተረዊም። 21 ተሕም ኣዳሕሬ ወረምታነ የዘብዴዎስ ደንጛ የሐሮ እንጐድ ት ጐፔቸ ያእቆብም ዮሓንስም ኣሸም፤ ሕኖም ታባና ተዘብዴዎስ ጋᎀ በጀልባ ደን ቾኖም ሽካና ይሽካክቶ ባነ፤ ትም "ኔሑ ተሐተሮን" ባረኖም። 22 ሕኖም ሕም ጋᎀ ጀልባናም ኣባመና ታቦም ተⷐተረዊም። 23 ኢየሱስ ኣይሑድ ቢትደመዶᎌ ቤት ቲያትመርም፥ የሰብ እንም ይእግዘር መንግስት ወሔ ወሬ ቲዩድም፥ ሰብም ታነቦ ባሸም ቐምናት እንም ቲያተርፍ በገሊላ ገነ እንም ውርውር ይብር ባነ። 24 ኢየሱስ ሽመታ በሶርያ ገነ እንም ተⷐረም፤ ተብዘ ኤነት ባሸም ተጠበጦም ይጨነቆ ሰብ እንም፥ ጡናት ያነቦ፥ ሲጣር የጠበጠኖ፥ የዙር ባሸ ያነቦ፥ ሰብነተና የሸተረቦም እንም የትሔ ኣቸነቦዮምታነ ተባሸና ኣተነፈኖም። 25 ተገሊላ ገነ፥ ተኣስር ከተማ፥ ተኢየሩሳሌም፥ ተይሑዳ ገነ፥ ተዮርዳኖስ እሓ ሕወሐት የቸነቦ፥ ብዘ ሰብ የኢየሱስ ተⷐተረዊም።

Matthew 5

1 ኢየሱስ ብዘ ሰብ ቲያⷐትረዊ ኣሸም ቈቶ ወጣም ቾናም፤ ተማሪመታ የትሔ ተቐነቦም። 2 ዝክም ቲብር ኣትመሮት ቀነሰም፤ 3 "እማት እግዘር ተስፋ ያመሮሕኖ የትዳሮሎ፤ ይእግዘር መንግስት የሕኖቱ። 4 ያዝኖሕኖ የትዳሮሎ፤ እግዘር ያትቋምኖ። 5 ጘራ ሕኖ ኣፈር እንም ይወርሶ የሐሬ የትዳሮሎ፤ 6 ይእግዘር ይታዘዞዌ ተⷕነና ይትሜኖሕኖ የትዳሮሎ፤ ተመኛተና ይንሐቦሸ። 7 ኣፍ ይብሮሕኖ የትዳሮሎ፤ እግዘር ኣፍ ይበኖሸ። 8 ⷕነና ንጡሕ የሐረ የትዳሮሎ፤ እግዘር ይዘዊሸ። 9 ሻካችሕኖ የትዳሮሎ፤ ይእግዘር ደንጛ ይወርዮሸ። 10 ይእግዘር የታዘዞዌ ጅጓረ ይሰራቦሕኖ የትዳሮሎ፤ ይእግዘር መንግስት የሕኖቱ። 11 ብያ የቸነ ቲቀርᎃኩም ቲያሳጅኩም ᎃጥጥ ቃር እንም ፈጠሮም ቲዩዶብኩ ኣሑ የትዳርሑንሑ። 12 ዋጋሑ ብእግዘር ይፍቴ ንቃር የሐሬ የሳርሑም ተብራረቆ፤ ታሑ ይፍቴ የረፐሮ ይእግዘር ቃር ዩዶ ነቢ ዝክም ጅጓረ ሰናቦም" ባረኖም። 13 ተሕም ኣንቔ ኢየሱስ፦ "የዝ ኣለም ሰብ ኣሶ ኣሑትንሑ፤ ኣሶ ጭን ቸምናታ በበከረ በንቃር ይታምሸ፤ ተዝ ኣንቐ ያትም ቃር ኤያጘኽር፤ ወረጀ ኣወጨም ቃሶም በአግር ይረቍጪ። 14 "የዝ ኣለም ሰብ ጬት ኣሑትንሑ፤ በቈቶ ᎈር የቾና ከተማ ይትሼሜ ኤለ። 15 ኵራዝ ኣተኰሽም በቤት ያነ ሰብ እንም ይትየን ሐማ በስቍር ይሰቍሪ ባንሐሬ ወሸር ደᎈᎌምታነ ኤያወሬ። 16 የሕክም ሰብ ወሔ ሜናሑ ኣሰቦምታነ የሰሜ ኣባሑ እግዘር ያሐብዶዌ ያሑ ጬት በሰብ ይፍቴ የተየ" ባረኖም። 17 ሓበም ኢየሱስ፦ "እያ የሙሴ ቕጫም የነቢ ትምርትም አሸሬ የቸነ ቃር ኤምሰርሑ፤ ቕጫ እንም በሜና ኣወሬ ቸነም ባንሐሬ አሸሬ ኣንቸነ። 18 የውረመና አብርሑ ኣፈር ተሰሜ ቲያልፍ ዳር ቕጫ እንም በሜና ቴወር ተዝ ተቕጫ እማተታ ኤሸሪ። 19 ሟኒም ሰብ ተዝ እንም ትእግዘር ትዛዝ እርስየታ ዳር ቢሸር ዌም ቢች፥ የሰብ የሕክም ቢያትመር፥ ት ብእግዘር መንግስት ትንም እርስ ይሐርቴ፤ ቕጫ እንም ይቾትወም ያትመር ዌም ዩድ ሟኒም ሰብ ቢሐር ት ብእግዘር መንግስት ንቅ ይሐርቴ። 20 ያሑ ፅድቅ ተሙሴ ቕጫ ኣስተማሪም ተፈሪሳም ሰብ ፅድቅ ባንፈዘዘ፥ ይእግዘር መንግስት ስርም ኣትገቦ አብርሑ። 21 "በድረ ግዝየ የረፐሮ ሰብ የዋርዮቃር ሰማሑም፤ ትም 'ኣትቅጥር፤ ሰብ የቀጠረምታ ፍርድ ይትፈንድወ' ይብርቃሩ። 22 እያ ጭን አብርሑ፤ በጐፔያታ ይማች እንም ፍርድ ይትፈንድወ፤ የጐፔመታ 'ፌድኤባር' ባረም ይቀርም እንም ባድባቤ ይትፈንድወ፤ ጐፔመታ 'ጋዋ' ባረም ይቀርምታ እንም ያዛብ እሳት ፍርድ ይትፈንድወ። 23 "ስጦታሐ ሕትም ቢያትቐንውᎌ መደር ይእግዘር ብታትቐንብወ ግዝየ ተጐፔያሐ ያነብሐ መራክስ ቢትዘገድሐ፥ 24 ይእግዘር ቲቤ ያቸነን ስጦታ ኣውራንም የጐፔያሔ ወርም ብደርም ተት ተሳከት፤ ተሕ ኣንቐ ተዘፐርም ያቸነን ስጦታ ይእግዘር ኣትቀንብ። 25 "ባላጋራሐ ኸሰሰናሐም ተት ጋᎀ የፍርድ ትታር ኣፍጥርም ቤማም ተሳከት፤ ባንትሻከትሐ ባላጋራሐ የዳነ ዳነም የፎሊስ ያቐፕርሐ፤ ኣሐም ወሕኔ ኣገᎌም ያጕጅከ። 26 ውረም አብርሐ ኣት ሜንዞ ቴተርፍ ከሳሐ ካስሐም ትትጀፕር ዳር ተዛ ቶሕኔ ስርም ኣትወጣ" ባረም። 27 ኢየሱስ፦ "ድረ የረከብሑሐማ ጅር ኣትድምዶ የዋሪ ሐማ ሰማሑም። 28 እያ ጭን አብርሑ ያነ ይሽቴንየ ኣሸም የትሜነና በሐረ ሕጋᎀ ት በⷕነታ ተምሽትⷕታ ጅር ደመደም። 29 ከነ ኤናሐ ባጢር ቢያቾትሐ ኦጣም ቋሽን፤ ᎃራ ሰብነታሐ ባዛብ እሳት ቢቋሺየታ፥ ተሰብነታሐ ኣተታ ቢጐድል ይፈዝሐ። 30 ከነ አጃሐ ባጢር ቢያቾትሐ አርጥም ቋሽን፤ ᎃራ ሰብነታሐ ባዛብ እሳት ቢቋሺየታ፥ ተሰብነታሐ ኣተታ ቢጐድል ይፈዝሐ" ባረም። 31 ኢየሱስም "ድረ 'ምሽተታ ይገፍሬ የሸ ሰብ እንም የገፈረወ የጥፈት ወረቀት ያብና' ቧሪም ባነ። 32 እያ ጭን አብርሑ ሟኒም ሰብ ምሽተታ ትንጐድ ምስ ጅር ትትደምድ በረከበና ባንሐሬ ኤግፍና፤ ትንጐድ ሰብ ጅር ታትደምድ ቢገፍና ተሟኒም ሰብ ጅር ትደምድሐማ ያሜና፤ የገᎈርያም ምሽት ያገፓ እንም ተሟኒም እሽታ ጋᎀ ጅር ደመደም" ባረም። 33 "የድረ ሰብ 'በቴየ የትሟከትሑዊ ይእግዘር ኣምሮ ባንሐሬ በጥረ ኣንተነሑ' የዋሪ ሐማ ሰማሑም። 34 እያ ጭን አብርሑ ስርም እንተነሑ፤ በሰሜም እንተነሑ፤ ሰሜ ይእግዘር ዙፋኑ። 35 ባፈርም እንተነሑ፤ እግዘር አግረታ ያቈመወው፤ በኢየሩሳሌም እንተነሑ፤ የርቅ ንጕስ ከተማው። 36 እማት የጕነራሐ ድገር ነጨ ዌም ጥቍር ታሜዬ ኤሐንሐ የሐሬ በገጋሐም እንተነሐ። 37 ትዝረኽን ቃር ውረም በሐረ 'እንክ'፥ ኣንሐረ ቃር በሐረ 'ኣንሐረ' በር፤ ተዝ ውጤ የሐረ እንም ተሼጣኑ" ባረም። 38 ኢየሱስም፦ "ድረ 'ኤን ያፈንጠ ኤን ኣᎋርጪ፤ ስን የሰፐረ ስን ስውሪ' የዋሪ ሐማ ሰማሑም። 39 እያ ጭን አብርሑ፥ ᎃጥጥ ይቾትብሑ ሰብ ኣጅግ ኣትዘፕሮለ፤ የሕርምታነ ከነ ወሐታሐ የተፋናሐ በሐረ ዘፕርም ጕራ ወሐታሐ ኣውን። 40 ኣት ሰብ ሸሚዛሐ ይወስዴ ሸም ቢኸስስሐ፥ ኮትማሐ ይወስድሐማ ቴለ። 41 ኣት ሰብ 'ትያ ጋᎀ ቀሪ ኤማ ወር' ባረም ቢጠብጥሐ፥ ግብት ኤማ ድብርም ወለ። 42 የጨቈሰናሐም ሰብ ኣብ፤ ታሐም ኣጅግ ይወስዴ ይሸ ሰብ ቢረብር ኣትራን" ባረም። 43 "ድረ 'ኣበጐዳሐ ንመድ፤ ጠላታሐ ጥራ' የዋሪ ሐማ ሰማሑም። 44 እያ ጭን ጠላታሑ ንመዶ፤ ይሰድቦኩሕኖ ዳሮ፤ ይጠሮኩሕኖ ወሔ ዘንጋ ኣምሮሎ፤ ᎃጥጥ ይቾቶብኩም ያሳድዶኩምሕኖ ጠሎት ኣምሮሎ አብርሑ። 45 "ዝካ ባመነሑ በሰሜ ያነ ኣባሑ ደንጛ ትሕሮሸ። ት ዮሔም የᎇሼም ሰብ ጬተታ ያወጣ፤ የሕክም የፃድቃንም የባጢረተነም ሰብ፥ ዝራበታ ያዘርብ። 46 እማት ይረምዶኩሕኖ በረመድሑ ትእግዘር ትረሕበዊ ወሔ ኣጅግ ምቃሩ? ባጢረተነሕ ሰብ ዝክሽ ያመሮ ኣንሐረዌ? 47 እማት የደቦዋሑ ወጌምት ብቲቦ ምር ብርጫ ቃር ቾትሑም? እግዘር ኤⷕሮ ኣረማዊ ሰብ ዳር የደቦና ወጌምት ይቦ ኣንሐረዌ? 48 አጋ ኣሑ የሰሜ ኣባሑ እግዘር ቅዱስ የሐሬ ኣሑም በሜናሑ ጥርር ሕሮም ንበሮ" ባረም።

Matthew 6

1 ኢየሱስም፦ "በሐጥነት ሰብ ይዥኒሸ ቤትሑ ወሔ ሜናሑ በሰብ ይፍቴ ተቶቶት ተጤፖ፤ ሓባንሐረ በሰሜ ኣባሑ በጔቴ ዮሔ ኣጅግ ኣትረሕቦ። 2 "ያጐነን ትቲብ ኣይሑድ ቢትደመዶᎌ ቤትም ቤማም ሰብ አዥተቦ ያጛግዞንደሸ ባሮም ይቦ ሐጣ ሰብሐማ ኣሐም ይዥኒሸ ቤትሐ የሕኖ ሐማ ኣታሚ፤ የውረመና አብርሑ ሕኖ ጭን ኣጅገና በተሮም ተቐፐሮም። 3 - 4 ኣሐ ጭን ያጐነን ትቲብ ሺምም ኣብ፤ ከነ አጃሐ ይቾትን ቃር ጕራ አጃሐ ኤሓር፤ በሽᎃቸር ያዥ ኣባሐ እግዘር ዮሔ ሜናሐ ኣጅግ ይዝራጋም በᎃራ አጀታ ይካስሐሸ" ባረም። 5 ኢየሱስም፦ "ጠሎት ትታመሮ ሐጣ ሰብ ሐማ ኣትሕሮ፤ ሕኖ ሰብ ያዥሮዌ ኣይሑድ ቢትደመዶᎌ ቤትም ቤማም ቈሞም ጠሎት ያመሮዌ ይሽኖ፤ የውረመና አብርሑ ሕኖ ኣጅገና በዝሜ ተቐፐሮም። 6 ኣሐ ጭን ቤታሐ ግባም ወዝገባሐ አጭም በሰሜ ያነ ኣባሔ ጠሎት ኣሚ፤ በሽᎃቸር የቾቺ ቃር እንም ያዥ ኣባሐ እግዘር በᎃራ አጀታ ይካስሐሸ። 7 "ኣሑ ጠሎት ትታመሮ የኣረማዊ ሰብሐማ እክም ኣትዛቍሮ፤ ሕኖ በዛቍሮተና የቸነ እግዘር ይሰማኖ ቃር ይመስኖ። 8 ኣሑ ጭን ያትኸሽሑ ቃር እንም ታትጨቍሰዊም ኣባሑ በተረም ይⷕር የሐሬ የሕኖ ሐማ ኣትሕሮ። 9 ኣሑሽ ይእግዘር ዝካ ጠቍሶ፤ 'በሰሜ ትረብር ኣባንዳ እግዘር ሽማሐ ንቅ የትቀደስ፤ 10 መንግስታሐ የተን፤ ፍቃዳሐ በሰሜ የሐረም ሐማ የሕክም ባፈር የሕር። 11 የኳ ሸረተንዳ ኣሐ ናመንደ። 12 ይናም ᎇሼ የዋሮንደ ኣፍ ንብነሐማም፥ ኣሐም ባጢረንዳ ኣፍ በርንደ። 13 ተᎃጥጥ ኣትርፍንደ ባንሐሬ፥ በፈተና ኣታግባንደ፤ (መንግስትም ደረግም ክብርም የዘላለም ያሐው ኣሚን።)' 14 "ᎇሼ የዋሮኩ ሰብ ኣፍ ብትብሮ የሰሜ ኣባሑ ያሑም ባጢራሑ ኣፍ ይበርሑሸ። 15 ᎇሼ የዋሮኩ ሰብ ጭን ኣፍ ባትብሮ፥ የሰሜ ኣባሑ እግዘር ባጢራሑ ኣፍ ኤብርሑ" ባረም። 16 ኢየሱስም፦ "ጦም ትትጦሞ ያታት ሐጣ ሰብ ሐማ ኣትሽተሮ፤ ሕኖም ይጦሞ ሐማ የሰብ ያትⷐሮዌ ይፍተና ያጠፎ፤ የውረመና አብርሑ ሕኖ ᎃራ ኣጅገና ተቐፐሮም። 17 - 18 ኣሐ ጭን ጦም ትትጦም በሰሜ ያነ ኣባሐ እግዘር የዥንሐ ባንሐሬ ሰብ ያዥንሔ ይጦም ሰብ ምሴትሐ ኣትጣ፤ ጕነራሐ ተቀባ፤ ይፍታሐ ታጠብ፤ በሽᎃቸር ያዥ እግዘር በᎃራ አጀታ ይካስሐሸ" ባረም። 19 ኢየሱስም፦ "ንቅስ ቢወራን ᎄሸ ቢብርም ኔባም ሐነም ቢወስድን በዝ ኣፈር ዱንያ ቍጥ ኣታሚ። 20 የሓ ሟሬ ንቅስ ቤወራን ᎄሸ ቤብር ኔባም ሐነም ቤወስድብሐ መደር በሰሜ ዱንያ ቍጥ ኣሚ። 21 ዱንያሐ ባነወ መደር ⷕናሐ በሕሜ ይሕርሸ" ባረም። 22 ኢየሱስም፦ "የሰብነት ብርሓን ኤኑ፤ ኤናሐ ኣፍያ በሐረ ሰብነታሐ ብርሓን ይሐር። 23 ኤናሐ ቢያቕሐ ጭን ሰብነታሐ እንም ጠነማ ይሐር፤ አጋ ብርሓን ያዥ ሰብነታሐ ጠነማ በሐረ ጠነማታ መምር የባሰ ጠነማ ይሐርብሐ" ባረም። 24 ኢየሱስም፦ "የት ጘታ ወትገዛ ይለ ሟኒም ሰብ ኤነ፤ ያተታ ይረምድ ያተታ ይጠራ፤ ዌም ያተቴ ያር ያተታ ይቀርጥ፤ የሕክም ዱንያ ይረምድ ሰብ ይእግዘር ወትገዛ ኤለ" ባረም። 25 "የሕ የሐሬ እያ አብርሑ 'ምር አበራቴ ምር አሰጭቴ' ዌም 'ምር አትሐተርቴ' ቤትሑ የርብረት ኣትጠነቆ። ተሸረት ነብስወት፥ ተጅርም ሰብነት ኤይርቅዌ? 26 እንዴ የሰሜ ኣንᎋ አዞ፤ ኤዘሮ፥ ኤያድዶ፥ በሻትም ኤያወሮ፤ ቢሐርም የሰሜ ኣባሑ እግዘር ያበራኖ፤ አጋ ኣሑሕ ተዝ ኣᎋ ኣትርቆዌ? 27 ታሑ ተጨነቀም ተቍመታ ኣት ሕነ ይደብሬ ይለ ሟኑ? 28 የጅርሕ የምር ትጨነቆ? የጀᎈረ ማማ መምር ይረሞ ሐማ ኣትያሮም አዞ፤ ሕኖ በሜና ኤቐጦ፤ ኤሰርቦ። 29 ቢሐርም ያሑ አብርሑ ንጕስ ሰለሞንም በርቅነተታ እንም ተዝ ማማ ያተታ ሐማ ኣንትሐተረ። 30 በጀᎈረ ያነ ሰር አኳ ነማም ነገ ይጠርቅም ብሳት ይረድድ፤ እግዘር የጀᎈረ ሰር ዝካ ይሽር ቃር ያሐድር በሐረ አጋ ኣሑ ብእግዘር አመሮት ቐመናሑም ባንሐሬ እግዘር ያሑ ተዝ ማማ ይርቅ ኤያሐድርሑዌ? 31 ሔታ 'ምር ንበራነቴ? ምር ንሰጭነቴ?' ዌም 'ምር ንትሐተነቴ?' ቤትሑ ኣትጠነቆ። 32 ዝሕ እንም ኣረማዊ ሰብ በርቅ ተመኛት ይሰቦ፤ ኣሑ ዝሕ እንም ያትኸሽሑ ሐማ የሰሜ ኣባሑ እግዘር ይⷕር። 33 ኣሑ ጭን ብደሮም ይእግዘር መንግስትም ፅድቅም ሳቦ፤ እንጐድ ቃር እንም ይትደበንሑሸ። 34 ነገ የገገታ ይትጨነቅ የሐሬ የረገ ኣትጠነቆ፤ የከረት ᎃጥጥነተታ ይጣለሸ" ባረም።

Matthew 7

1 ሓበም ኢየሱስ፦ "ባሑ ኤᎈርጅብኩሐማ፥ በሟኒም ሰብ ኣትፍርዶ፤ 2 ብንጐድ ሰብ ብትፈርዶᎌ ፍርድ ኤነት ይᎈርጅብኩቴ፤ ብትሰፍሮᎌ ቍና ይሰᎋርብኩቴ። 3 በጕፔያሐ ኤን ያነ ቅንቅት የምር ታዥ? በገጋሐ ኤን ያነሕ ግንድ የምር ኣታዥ? 4 ባሐ በገጋሐ ኤን ግንድ ታነ፥ የጐፔያሐ 'ቴናሐ ቅንቅት ናውጣንሐ' መምር ትውን? 5 ኣሐ ሐጣ፥ ብደርም በገጋሐ ያነ ዬናሐ ግንድ ኦጣ፤ ተሓንቐ በጐፔያሐ ኤን ያነ ቅንቅት ታወጤ ተጨር ይተየሐሸ። 6 "የትቀደሰ ቃር የግየ ኣታቦ፤ ተዠፐሮም ያሑ ይረክሶኩ። እንቁማሑ ባበጛር ይፍቴ ኣትቃሶ፤ በግረና ይረቅጠዊ" ባረም። 7 ኢየሱስም፦ "ጠቍሶ ያውኩሸ፤ ሳቦ ትንሐቦሸ፤ ወዝገብም ድርጎ ይክᎋችንኩሸ። 8 የጨቈሰ እንም ይትቐፐር፤ የሸም ይረሕብ፤ ወዝገብም የደነገ ይከᎋችነ። 9 ታሑ ኣት ሰብ አርቸታ ዳቦ ቢጨቍስን እምር ይውን ሟኑ? 10 ኣሳ ቢጨቍስንሕ የሰር ችረ ይውንዌ? 11 ኣሑ ᎇሼ ሰብ በሐርሑሜ የደንጛሑ ወሔ ዘንጋ ኣቦት በሓርሑ፥ አጋ በሰሜ ያነ ኣባሑ የጨቈሰን መምር ይርቅ ወሔ ዘንጋ ኤይውን? 12 ሰብ 'ይያ ዝካ ያሚኒ' ትብሮ እንም ኣሑ የሕክም የሕኖም ኣምሮሎ፤ የሙሴ ቕጫም የነቢ ትምርት ይብር ዝሐታው" ባረም። 13 ኢየሱስም፦ "በጠብብ ወፈንቻ ግቦ፤ የጥፋቴ ይወስድ ወፈንቻ በትት ኤማመታ በትቱ፤ በትም ይገቦ ብዘሮ። 14 ኤያም ይርᎌ መደር ይወስድ ወፈንቻ ጭን ጠብቡ፤ ኤማመታ ያጀግርቃሩ፤ ይረሕውንም ቀሪ ሰቡ" ባረም። 15 ኢየሱስም፦ "ታሰተነ ነቢ ተጤፖ፤ ሕኖ የጤ ጎጋ ተሐተሮም ጤ ይገዶዬ ይቸኖ ቀወረሐማሎ። 16 ኣሑ በሜናና ትሓሮዮሸ፤ ተሶሕ ወይን ትምᎄረᎌረ ሸብራ ኤረቅᎁ። 17 የሕክም ወሔ አጨ ወሔ ᎇስር ያᎊ፤ ᎃጥጥ አጨ ᎃጥጥ ᎇስር ያᎊ። 18 ወሔ አጨ ᎃጥጥ ᎇስር ᎃጥጥ አጨ ወሔ ᎇስር ኤያᎊ። 19 ወሔ ᎇስር ኤያᎊ አጨ እንም ኣንጭም ብሳት ይሬ። 20 ኣሰተነ ነቢም የሕክም በሜናና ትሓሮዮሸ። 21 በሰሜ ያነ ኣባና ፍቃድ ያሜት ይእግዘር መንግስቴ ይገባቴ ባንሐሬ እክም 'ጘታኖ ጘታኖ' ይብሬ እንም ይእግዘር መንግስቴ ኤገባ። 22 በፍርድ ከረ ብዘሕኖ 'ጘታንዶ በሽማሐ ትንቢት ኣንዝረኸነዌ? በሽማሐ ሲጣር ኣናወጣነዌ? በሽማሐ ብዘ ወግ ቃር ኣንቾትነዌ?' ይብሮንቴ። 23 እያም በሕ ከረ 'ስርም ኣንⷕርሑ፤ ኣሑ ባጢረተነ ትያ አሰሑ' አብኖቴ" ባረም። 24 ኢየሱስም "ዝም ቃረና፥ ሰማም የታዘዘ እንም ቤተታ ብምር ᎈር ያረሸ ኣዮ ሰብ ይመስር። 25 ዝራብ ዘነበም፤ የደገም እሓም ወረወም፤ ንፋስም ቸነም ገፏንም፤ ቢገፏንም ቤትት ብምር ᎈር ያረሰውዬ ኣምᎄጠቀ። 26 ዝም ቃረና ሰማም ኤታዘዝ ሰብ እንም ቤተታ ባሻዋ ᎈር ያረሸ ጋዋ ሰብ ይመስር። 27 ዝራብ ዘነበም፤ የደገም እሓም ወረወም፤ ንፋስም ቸነም ገፏንም፤ ቤትምት ሕመጋ ወጠቀም፤ ውጣቐመታ ያትሸንፍ ባነ" ባረም። 28 ኢየሱስ ዝሕ ባረም ቲጀፕር ሰብ እንም በቃረታ ወግ ሐረቦም። 29 ወግም የሐረቦ ት የሕኖ ቕጫ ባሪቅ ሐማ ቴሐር፥ የዳነሐማ ያትመኖ የረፐረ የሐሬው።

Matthew 8

1 ኢየሱስም ተቈቶ ቲወርድ ግዝየ ብዘ ሰብ ተⷐተረዊም። 2 ኣት የቃላ ባሸ የጠወጠን ምስ ቸነም ቢፍተቴ ወጠቀምታነ፥ "ጘታኖ በሳረናሐ ታተርፌዬ ይሐንሐ" ባረም ጨቈሰንም። 3 ኢየሱስ አጀታ ኣቸነም ᎃሻሸንምታነ "እያ ይሽሬ፤ ኣሐም ትረፍ" ቧረንም፤ ትም ሕመጋ ባሸታ ገᎈረንም። 4 ተሓንቐ ኢየሱስ የምስት "እያ ያተነፍከ ሐማ የሟኒም ሰብ እኖድሐ፤ ቢሐርም ወርም ሰብነታሐ የቐስ ኣተዥኖ፤ ትረፎታሐ የሰብ ምስክር ይሐሬም ሙሴ ያዘዘ ሕትም ይእግዘር ኣትቀንብ" ቧረንም። 5 ኢየሱስ ቅፍርናሖም ከተማ በገፔ ኣት የሮም ገነ መቶ ኣለቃ የትሔ ተቐነበምታነ፥ 6 "ጘታኖ ሜነነና ሽባ ሐረም ንቃር ቶቀሰም በቤት ተገተረም" ባረም ያተርᎋኔ ጨቈሰንም። 7 ኢየሱስም "እያ ተንት ኣትርᎋንሸ" ቧረንም። 8 የመቶ ኣለቃምት ዠፐረም "ጘታኖ በቤተና ወፈንቻ ትገቤ ኣንሰና ቃርን። ቢሐርም እማት ትረፍ ᎄን፤ ሜነነና ተባሸታ ይትረፍሸ። 9 እያም ገገና ትያ በᎈር ባነቦ ኣለቃ አታዘዝ ሰብን፤ ትያም ቦስጥ ያነቦ ጋዘነ ነረቦ፤ ኣተታ ወር በባን ያር፤ ኣተታ ኔሐ በባን ይቸን፤ ሜነነመና ዛታ ኣሚ በባን ያሜ" ቧረንም። 10 ኢየሱስ ዝሕ ሰማምታነ ወግ የሐረዌ የትⷐተረዊ ሰብ፦ "የውረመና አብርሑ ተእስራኤል ዝካ ንቅ እምነት ያነን ሰብ ኣነከብ። 11 እያ አብርሑ ብዘና ተረን ተተት ይቸኖቴ፤ ተኣብርሓም ተይስሓቅ ተያእቆብ ጋᎀ ብእግዘር መንግስት ይቾኖቴ። 12 ይእግዘር መንግስት ግቦት የረፐረቦ የእስራኤል ሰብ ጭን በውጤ በጠነማ ይቋሽዮቴ፤ በሕሜ ብⷐም ስን ኣትፏጦትም ይሐርቴ" ባረኖም። 13 ዠፐረም ኢየሱስ የመቶ ኣለቃት "ወር፥ ያመርሐም ሐማ የሕንሐ" ቧረንም። ሜነነታ ሕመጋ ተነፈም። 14 ኢየሱስ የጴጥሮስ ቤት ገፓም፤ የጴጥሮስም ኣማት መኸረችም በትገተረቼ ኣሸናም። 15 ቸነም አጀⷕታ ቢᎃሻሽና ትመኽር የረፐረ ገፈረናም ኣፍያ ሐረችም፤ የትም ተረሳችም ኣዋዘረቸንም። 16 ቲመሽም፥ ሰብ ሲጣር የጠበጠኖም ብዘ የቐመኖ ሰብ የኢየሱሴ ኣቸነቦም፤ ትም በቃረታ ሲጣር ኣወጣም፤ የቐመኖም ሰብ እንም ኣፍያ ኤፐም። 17 ዝካ ባምሮተታ በነቢ ኢሳይያስ፥ "ት ቐምናተንዳ ተቐፐረም፤ ባሸመንዳ ጮረም" የዋሪ ትንቢት ሐረም። 18 ኢየሱስ ብዘ ሰብ በትⷐተረውዬ ቢያዥ የተማሪየታ የባሕር ሕወሐት ይትጘኖዌ ኣዘዘኖም። 19 ተሕ ኣንቐ ኣት የሙሴ ቕጫ ኣስተማሪ ቸነም "ኣስተማሪዮ ኣሐ ታርወ መደር እንም ንትሐተርሐ" ቧረንም። 20 ኢየሱስም "የቀወረ ጐጀ ነረኖ፤ የሰሜ ኣንᎋም ቤት ነረኖ፤ የሰብ ትከ ጭን ገገታ ይጠቅርወ ዌም ያᎊወ መደር ኤነን" ቧረንም። 21 ተተማሪየታ ኣተታ "ጘታኖ በተርም ወርም ኣባና አᎀኼ ፍቅድኒ" ቧረንም። 22 ኢየሱስም "ኣሐ ይያ ተሐተሬ፤ ይሞቶሕኖ የᎀቶሕኖ ይᎀኮዬ ታቦዮ" ቧረንም። 23 ኢየሱስ በጀልባ ቲገባ ተማሪየታ ተⷐተረዊም ገፖም። 24 በባሕር ᎈር ቲያሮ ሕመጋ ንቅ እምᎇርቢት ተረሳም፤ የጀልባት ሸᎈረንም፥ ኢየሱስ ጭን ንየም ባነ። 25 ተማሪየታ ተቐነቦምታነ "ጘታንዶ ኣነቅነም፤ ኣትርፍንደ" ባሮም ቦሬተታ ነሰዊም። 26 ትም "ኣሑ ብእግዘር አመሮት ያነሰናሑ ሰብ፥ ትሰርፎ የንቃሩ?" ባረኖም፤ ተሓንቐ ተረሳም ንፋስም ባሕርም ኣጥራቀረም ገብ በሮ ባረም፤ ንፋስም ባሕርም ገብ ባሮም። 27 ሰብሕኖ "ዝሕ ምር ኤነት ሰቡ? የንፋስም የባሕርም ይታዘዞነ" ቲብሮ ወጉ ባሮም። 28 ኢየሱስ ተባሕር ሕወሐት ጌርጌሴኖን ገን በቸነ ግዝየ ሲጣር የጠበጠኖ ት ሰብ ተᎀገማ ግፔ ወጦም ተራከበዊም፤ ሕኖም የሰብ ይደርጎ ᎇሼ ሰብ ባነቦ፤ በሕኖ የቸነ ሰብ ኤማ ያሬ በከረም ባነ። 29 ሕኖም የኢየሱስ "ኣሐ ይእግዘር ትከ ቲና ምር ትሸ? ግዝየንዳ ቴሰራ ታጨንቅንዴ ዝሔ ቸነሐምዌ?" ቲብሮ ኣሐኖም። 30 ተሕኖ በሐች ብዘ ኣበጛር ተደመዶም ሰር ይበሮ ባነ። 31 ሲጣርም ሕኖ "ታወጣንደ በሐረ ሐዳሽ በሕ በትደመዶ ኣበጛር ንገባኔ ፍቅድንደ" ባሮም ጨቈሰዊም። 32 ኢየሱስም "ወሮ" ባረኖም። ሲጣርሕኖም ተዛ ሰብ ወጦም በኣበጛር ሕኖ ገፖም፤ ዛ የትደመዶ ኣበጛር እንም ተሰቻ ተረሶም የባሕር ᎀሬ ዘከሮም በባሕር ደን ገፖም ᎀቶም። 33 የኣበጛር ሕኖ ዜማንቸም ሰከቦም ከተማ ወሮም፤ ሲጣር ጠበጠኖም የረፐሮ ሰብም ቃር የዝም ዘንጋ እንም ኦዶም። 34 ተሕም ኣንቐ የከተማ ሰብ እንም ኢየሱስ ያዘውዬ ወጦም፤ ባሰበዊም ጋᎀ "ተገነንዳ ውጣንደ" ባሮም የኢየሱስ ጨቈሰዊም።

Matthew 9

1 ተሕ ኣንቐ ኢየሱስ በጀልባ ገፓም ተባሕር ተጘናም የገገታ ከተሜ ቸነም። 2 በሕሜ ኣት ሺባ ምስ በሳንሳ ጮሮም የትሔ ኣቸነቦም። ኢየሱስም እምነተና ኣሸምታነ የሺባታ "አርቸኖ በርታ፥ ባጢራሐ ተፋቀንሐም" ቧረንም። 3 ሕም ግዝየ ተቕጫ ኣስተማሪ ኣታተና በⷕነና "ዝሕ ምስ እግዘር ይቀርም" ባሮም። 4 ኢየሱስም የⷕነና ቃር ሓረም፦ "የምር በⷕናሑ ዝሕ ᎃጥጥ ዘንጋ ታስቦ? 5 'ባጢራሐ ተፋቀንሐም' ተበሮት ዌም 'ተሳም ወር' ተበሮት ኤተታ ይፈዝ? 6 ቢሐርም የሰብ ትከ ባጢር ኣፍ ይብሬ ባፈር ደረግ ያነን ሐማ ሓሮ" ባረኖም፤ ሕመጋ የሺባ ምስ "ተሳ፤ ሳንሳሐ ጠውርም ቤታሐ ወር" ቧረንም። 7 ምስምት ተረሳም ቤተታ ወረም። 8 ሰብም ዝሐታ ኣሰቦምታነ ወግ ሐረቦም፤ ዝም ደረግ የሰብ ያበ እግዘር ሽኵር የስራን ባሮም። 9 ኢየሱስ ተሕ መደር ተረሳም ቲያር ቀረጥ ቢቈርጭᎌ መደር ማቴዎስ ይውሪ ምስ በቾኔ ኣሸንምታነ "ተሐተሬ" ቧረንም፤ ማቴዎስም ተረሳም ተⷐተረንም። 10 ኢየሱስ በማቴዎስ ቤት ሸረት ቲበራ ብዘ ቀረጥ ይቀርጦም ባጢረተነም ሰብ የትሔ ቸነቦም፤ ተኢየሱስም ተተማሪየታም ጋᎀ ይበሮዌ ቾኖም። 11 የፈሪሳ ሰብ ኣሰቦምታነ የተማሪየታ "ኣስተማሪያሑ ቀረጥ ቲቀርጦ ሰብም ተባጢረተነም ሰብ እማቴ የምር ይበራ?" ባሮዮም። 12 ኢየሱስም ሰማምታነ "ባሸነ ባንሐሬ ፌነተነ ኣኪም ኤያትኸሽኖ። 13 'ወሮ፤ እያ አሸን ምሕረት ባንሐሬ፥ ሕትም ኣንሐረ' ቧርም የጣᎉ ምር የሐረ ሐማ በስሮ፤ እያም የቸነ ባጢረተነ ንስሓ ይገቦሐማ ኡድኖዬው ባንሐሬ የፃድቃንሕኖ ኡድኖዬ ኣንሐረ" ባረኖም። 14 በሕ ግዝየ የዮሓንስ ተማሪ የኢየሱሴ ተቐነቦምታነ "ይናም የፈሪሳ ሰብ ብዘ ጋᎀ ንጦምነ፤ ያሐሕ ተማሪ ኤጦሞ የንቃሩ?" ባረዊም። 15 ኢየሱስም፦ "ምሽረነ ተሕኖ ታነ ᎃዜ ያዝኖዌ? ምሽረነ ተሕኖ ይፍቴ ይወስጅᎌ ወክት ይቸንቴ፤ ሕጋᎀ ይጡሞሸ። 16 "በገነዘ ጅር ᎈር ገደር ጣፈት ያድግ ኤነ፤ ገደር ጣፈት ባደጕᎌ ጭን የጕርዝ ጅር ይርቅ ይትረትን። 17 የሕክም በገነዘ የጠጅ ᎀነ ገደር የወይን ጠጅ ይሐራ ኤነ፤ በነᎌ ጭን ᎀነታ ይትሸጠር፤ ጠጅምታ ይት፤ ᎀነምታ ኤያጘኽር። የሕ የሐሬ የገደር ወይን ጠጅ ገደር ᎀነ ያትኸሽን፤ በዝ ኤነት ᎀነም ኤትገደድ የወይን ጠጅም ኤት" ባረኖም። 18 ኢየሱስም ዝም ቲብኖ ኣት ኣይሑዳ ይትደመዶᎌ ቤት ኣለቃ የኢየሱሴ ቸነም ሰጐደለምታነ፥ "ጘታኖ ገረደና አሗ ᎀተችም፤ ቢሐርም ኣሐ ኔሐም አጃሐ ኦራባ፤ ⷕትም ኤያም ትሕርም ትተሳሸ" ቧረንም። 19 ኢየሱስም ተማሪመታ ተረሶም ተምስት እማቴ ወሮም። 20 ኣስረት ዘበር እንም ደም ይወርድናም ቅያም ታዥ ምሽት ባነች፤ ⷕትም ተኢየሱስ ኣንቔ ተቐነበችም የጅረታ ዥራ ነገደችም። 21 በⷕንመⷕታ "እማት የት ጅር በረገድ አትረፍሸ" ባረችም ኣሰበችም ባነ። 22 ኢየሱስም ተዥባፐረም ኣሸናምታነ "ትከኖ እንጠነቀናⷕ፤ እያ ኣተርፍⷕ ሐማ ያመርⷕኔ ተነፍⷕም" ባረናም፤ ⷕትም ሕመጋ ተነፈችም። 23 ተሕ ኣንቐ ኢየሱስ ገረደታ የᎀተቸወ ኣይሑድ ይትደመዶᎌ ቤት ኣለቃ የረፐረ ምስ ቤት ገፓም። ያሐሮም ይበሖም ሰብ ኣሸምታነ፥ 24 "እንዴ አሰሑ ውጦ፤ ዝሕ ገረድ ንየችም ባንሐሬ ኣᎀተች" ቢብኖ ሕኖም ኣኸሶም ዳቆᎌም። 25 ሰብ ውጤ ባወጨዮ ኣንቐ ኢየሱስ ገረድ ያነቸወ ቤት ገፓም አጀⷕታ ቢጠብጥና ተረሳችም። 26 የዝመታ ወሬ በሐ ገነ እንም ተሰማም። 27 ኢየሱስ ተሐ መደር ተረሳም ቲያር ት ᎋርጥ ሰብ ተⷐተረዊም፤ "የዳዊት አርቾ ሐዳሽ ማርንደ" ባሮም ኣሐኖም ጨቈሰዊም። 28 ትም ቤት በገፓ ኣንቐ ᎋርጥሕኖ የትሔ ተቐነቦም፤ ኢየሱስም "ኤናሑ አከፍቴ ይሐኒ ሐማ ታምሮዌ?" ባረኖም፤ "እንክ ጘታንዶ" ባረዊም። 29 በሕ ግዝየ "አጊ ያመርሑም ሐማ የሕር" ባረም ኤነና ᎃሻሸኖም። 30 ኤንመና ተከፈቶም፤ ኢየሱስም "ሟኒም ሰብ እንሓረ" ባረም ኣቴገም ኣዘዘኖም። 31 ሕኖ ጭን ወጦም በሕ ገነ እንም ት የቾተሎ ቃር ኦዶም። 32 ኤነና የትከፈቶ ሰብ ተሕ ቲወጦ እንጐድ ሰብ ሲጣር የጠወጠን ኣት ዲዳ ምስ የኢየሱሴ ኣቸነቦም። 33 ኢየሱስ ሲጣር ታወጣረ ኣንቐ ዲዳ ምስ ዝረኸም፤ ሰብሕኖ "ዝካ ቃር በእስራኤል ገነ ስርም ኣናሰዊ" ቲብሮ ወግ ሐረቦም። 34 የፈሪሳ ሰብ ጭን "በሲጣር ኣለቃ ሲጣር ያወጣ" ባሮም። 35 ኢየሱስም ኣይሑድ ቢትደመዶᎌ ቤት ቲያትመር ይእግዘር መንግስት ወሔ ወሬ ቲዩድ፥ በሰብ ያነ ባሸም ቐምናት እንም ቲያፈካ በከተማም በቀያም እንም ውርውር ይብር ባነ። 36 ኢየሱስ ዜማንቸ ኤነኖ ጤ ይመስሮ ብዘ ሰብ ተጨነቆም ጕራ ገፓኖም ቢያዥ ኣትማጠጠኖም። 37 ሕም ግዝየ የተማሪየታ "ጐር ንቃሩ፤ ሜነነ ጭን ቀሪ ቃርሎ። 38 ሔታ የጐርት ጘታ ሜነነ ደፐረም ይረሔ ጠቍሰዊ" ባረኖም።

Matthew 10

1 ኢየሱስ ኣስረት ናቸረነታ የትሔ ጠናኖምታነ ሲጣር ያወጦዌ፥ ተባሸም ተቐምናት እንም ያተርፎዌ ደረግ ኣበኖም። 2 ያስረትመና ሽም ዝሙ፤ ትንም ይፍቴ ጴጥሮስ የዋሪ ስምኦን ጐፔያታ እንድርያስ፥ የዘብዴዎስ ደንጛ ያእቆብም ዮሓንስም፥ 3 ፊሊጶስ፥ በርተሎምዮስ፥ ቶማስ፥ ቀረጥ ይቀርጥ ማቴዎስ፥ የእልፍዮስ አርች ያእቆብ፥ ታዴዎስ፥ 4 ᎀያተነ ስምኦን፥ ኣትም የኢየሱስ ኣወጣም ያቐፐረ የኣስቆሮቱ ይሑዳ ሕኖትሎ። 5 ኢየሱስ ዝሕ ኣስረተና ናሐኖም፤ የሕኖም፦ "የኣረማዊ ሰቤ ኣትወሮ፤ የሰማርያ ሰብ ከተማም ኣትግቦ፤ 6 ይርቀታ ጤ ሐማ የቀነቦ የእስራኤል ሰቤ ወሮ። 7 ወሮምታነ 'ይእግዘር መንግስት ተቐነበም' በሮም ኦዶ። 8 ባሸነ ኣትርፎ፤ የᎀቶ ንሶ፤ የቃላ ባሸነ ኣትርፎ፤ ሲጣር ኣውጦ፤ ዋጋ ኤባር ተቐፐርሑም፤ ዋጋ ኤባር ኣቦ። 9 ወርቅ ዌም ብር ዌም ነሓስ ቢሐር በኽሳሑ ኣትጥብጦ። 10 ሜነነ ጭን የቾተወ ይዊ የሐሬ ዬማሑ ቀረጢት ዌም ት ሸሚዝ ዌም ት ጫማ ዌም እንጣር ኣትጥብጦ። 11 "ብትገቦᎌ በሟኒም ከተማ ዌም ቀያ ይትቐፐርሑ ሰብ ሳቦ፤ ተሕ ትትወጦ ዳር በሕሜ ቶሮ። 12 የሰብ ቤትም ትትገቦ ወጌምት ኣቦ፤ 13 የገፓሑᎌ ቤት ወጌምት ዩᎌ ቤት በሐረ ኣዛንጎዮ፤ ወጌምታሑ የስራኖ፤ ባንትቐፐሮኩ ጭን ወጌምታሑ የትዘፐንሑ። 14 ኤትቐፐሮኩሕኖ ዌም ቃራሑ ኤሰሞኩሕኖ እንም ተሕኖ ቤት ዌም ተሕኖ ከተማ ትትወጦ የግራሑ ጐት ጠጥቦም ውጦ። 15 ውረም አብርሑ ብእግዘር ፍርድ ከረ ተሰዶምም ተጎሞራም ሰብ ቅጣት የሕ ከተማ ሰብ ቅጣት ይብስ" ባረኖም። 16 ኢየሱስ ዠፐረም የተማሪየታ "እያ ያሑ የጤ ሐማ በቀወረ ግብት አረሕሑ የሐሬ፥ የሰር ችረ ሐማ ኣዮ፥ የᎇንየት ሐማ ጘራ ሕሮ። 17 ሰብ የፍርድ ዳኔ ኣወጦም ያቐፕሮኩቴ፤ ኣይሑድ ቢትደመዶᎌ ቤት ኣቈሞም ይገርፎኩቴ፤ የሕ የሐሬ ተጤፖ። 18 ብያ የቸነ የዳኔም የንጕሴ የፍርድ ያትቐንውኩ የሐሬ፥ በሕኖም በኣረማዊም ሰብ ይፍቴ ምስክረና ትሐሮቴ፤ 19 ሰብም ወሰዶም የፍርድ ቲያቐፕሮኩ በሕ ግዝየ ትዝረከዊ ቃር እንም ይውኩ የሐሬ፥ 'መምር ዌም ምር ንዝረኽነቴ?' ቤትሑ ኣትጠነቆ። 20 ባሑ ይዝረኽ ያባሑ ይእግዘር መንፈሱ ባንሐሬ ትዝረኮ ኣሑ ኣንሐርሑ። 21 ጐፔ የጐፔያታ፥ ኣብ የትከታ የሞት ኣወጣም ያቐፕርቴ፤ ደንጛም በጨነቦዮ ባብ ታዶተና በጠላትነት ይትረሶፖም ያትቐጥሮዮቴ። 22 ብያ የቸነ ሰብ እንም ይጠሮኩቴ፤ ቢሐርም የቀጥወ ዳር የፈነሐ ይተርፍቴ። 23 ባት ከተማ መከራ ቢያቸኖብኩ እንጐድ ከተማ ወሮ፤ የውረመና አብርሑ የሰብ አርች ተዠፐረም ቲቸን ዳር የእስራኤል ከተማ እንም ዌትሑ ኣትሰረዊ። 24 "ተማሪ ታስተማሪየታ፥ ኣገልጌም ተጘታታ ኤይርቅ። 25 ዝሕ የሐሬ ተማሪ ያስተማሪየታ ሐማ ኣገልጌም የጘታታ ሐማ በሐረ ይጣለሸ። ያበቃጥታ፥ 'የሲጣር ኣለቃንሐ' ባሮም በጠነዊማ ያበሩሰታሕ ተዝ በባሰ ᎃጥጥ ሽም ኤጠረዊቃር ይመስርሑዌ?" ባረኖም። 26 "ሔታ፥ የሰብ ኣትስረፎዮ፤ ዬፈዊ ቴከᎋቺ የሼᎁ ቴⷕሪ ይቄ ቃር ኤነ። 27 በምሳረ በጠነማ ኡድሑታ በዋና በጬት ኦዶ፤ በመቈ የሰማሑዊ ቦገት ኦዶ። 28 ዝሕ በሰር ይቀጥሮ ነብስ ጭን ቅጥሮት ኤሐሎ ሰብ ኣትስረፎ፤ ይርቅ ነብስም በሰርም ባዛብ እሳት ያጠፌ ይለ ጘታ ስረፎ። 29 ት ኣንᎋ በሜንዞ ይትስረቦ ኣንሐረዌ? ያባሑ ይእግዘር ፍቃድ ኤባር ተሕኖ ኣተና ዳር ባፈር ኤወጥቆ። 30 ያሑ የጕነራሑ ድገር ዳር እንም ᎂዘሪም። 31 ሔታ እንሰነፍሑ፤ ተብዘ ኣንᎋ ኣሑ ትርቆ" ባረኖም። 32 ኢየሱስም "በሰብ ይፍቴ ይያ ይምሰክኒ ሰብ እንም እያም በሰሜ ባነ ባባና ብእግዘር ይፍቴ አምሰኵለቴ። 33 በሰብ ይፍቴ ይሐዴ ሰብ እንም በሰሜ ባነ ባባና ብእግዘር ይፍቴ አዳንቴ ባረም። 34 "እያ ባፈር ᎈር ሽናት ኣቸኔ የቸነ ቃር ኤምሰርሑ፤ ሴፍ ባንሐሬ ሽናት ኣቸኔ ኣንቸነ። 35 እያም አርች ታባታ፥ ገረድ ታዶተⷕታ፥ መራት ታማተⷕታ አቤትሬ ቸነም። 36 በዝም የቸነ የሰብ ጠላተታ ኣበሩሰታ ይሐሮቴ። 37 ትያ ኣበንጠም ኣባታ ዌም ኣዶተታ ይርቅ ይረምድታ ይያ ይሐሬ ኤለ፤ ትያም ይርቅ አርቸታ ዌም ገረደታ ይረምድታ ይያ ይሐሬ ኤለ። 38 የገገታ መስቀር ጮረም ኤትⷐተሬ ሰብ ይያ ይሐሬ ኤለ። 39 ነብሰታ ያተርፌ ይሸ እንም ያቌን፤ ነብሰታ ይያ ቲብር ያቐፐረታ ጭን ይረሕውን። 40 "ኣሑ የትቐፐረ እያ ይትቐፐር፤ እያም ይትቐፐርታ የራሔ ኣባና ይእግዘር ይትቐፐር። 41 'ዝሕ ነቢው' ባረም ነቢ ይትቐፐርት የነቢ ዋጋ ይትቐፐርቴ፤ 'ዝሕ ፃዲቁ' ባረም ፃዲቅ ይትቐፐርት የፃዲቅ ዋጋ ይትቐፐርቴ። 42 የውረመና አብርሑ ሟኒም ሰብ ተተማሪየና ያተታ ዚዛ እሓ ያሰጨ ኣጅገታ ኤበን" ባረም።

Matthew 11

1 ኢየሱስ ኣስረት ተማሪየታ ኣዘዘም በጀፐረም ኣንቐ ሕሕ መደር ቸም፥ በቍርቤ ያነቦ ከተሜ ያትመሬ ወረም። 2 ያጠምቅ ዮሓንስ ቦሕኔ ታነ፥ የኢየሱስ ክርስቶስ ሜና ቢሰማ ት ተማሪየታ የኢየሱሴ ናሐምታነ፥ 3 "ትቸንቴ የዋሪ ክርስቶስ ኣሐትንሐ? ዌሽ እንጐድ ሰብ ንቀየነ?" ባሮም ይትሰረዊ ሐማ ኤፐም። 4 ትም "ወሮም ያሸሑዊም የሰማሑዊም እንም የዮሓንስ ኦደዊ። 5 ᎋርጥ ያዞ፤ ጅረ ተጘኸሮም፤ የቃላ ባሸ የጠበጠኖ ይተርፎ፤ ጠንቋራ ይሰሞ፤ የᎀቶም ይትረሶ፥ የዜጋም ይእግዘር ኣትርፎት ወሔ ወሬ ዩጅዮ፤ 6 ብያ ኤትጥራጠር ሰብ የትዳረው" ባረኖም። 7 የዮሓንስ ናቸረነም ቦሮ ኣንቐ ኢየሱስ የዮሓንስ ቃር የሰብ ኦዶት ቀነሰም፤ "ምር ታዞዌ በረሓ ወርሑም? ንፋስ ያቍረቍን መቃዉዌ? 8 ዌሽ ምር ታዞዌ ወርሑም? ይሽር ጅር የትሐተረ ሰብ ታዞዌ ወርሑምዌ? ይሽር ጅር የትሐተሮሕኖ በንጕስ ቤት ባንሐሬ በበረሓ ኤረብሮ። 9 አጋ ምር ታዞዌ ወርሑም? ነቢ ታዞዌ ወርሑምዌ? እንክ ኣቸም ተነቢ ይርቅት ታዞዬው አብርሑ። 10 ት 'ይፍት ይፍቴ ወረም ኤማሐ ይሸክት ናቸረነና ታሐ ይፍቴ አረሕቴ' ቧርም የጣᎋነ ዝሑ። 11 የውረመና አብርሑ ምሽት ተጨነቸን እንም ቲያጠምቅ ዮሓንስ ይርቅ ምስ ኣንትረሳ፤ ብእግዘር መንግስት ጭን ትንም ያርስታ የዮሓንስ ይርቍን። 12 ቲያጠምቅ ዮሓንስ ዘበር ቀነሰም አሗ ዳር ይእግዘር መንግስት ይገᎊ፤ ጦናማም ሰብ በጦና ይወስዶዬ ያትባቅሮ። 13 የነቢ መጣፍም የሙሴ ቕጫም እንም ዮሓንስ ቲቸን ዳር ትንቢት ዝረከቦም። 14 ሔታ ሕኖ የዝረከቦለ ትትቐፐረውዬ በሸሑሽ ይቸንቴ የዋሪ ኤልያስ ዝሕ ዮሓንሱ። 15 ይሰማ እንዝር ያነን የስማ። 16 "ቢሐርም ጭን የዝሕ ዘበር ሰብ፥ ተንቃር ናትዋራኖ? ባድባቤ ቾኖም ኣበጐዳና ይጠሮም፥ 17 (ቱንቲና ነፋኔንኩም ኣንትፈቐርሑ፤ ኣዝማመነም ትምበⷕኔንኩ ኣምበኸሑ) ይብሮ ደንጛ ይመስሮ። 18 የሕክም ዮሓንስ ሸረት ቴበራም የወይን ጠጅ ቴሰጭም ቢቸን (ዝሸታ ጋኔን ነሮ) ባረዊም፤ 19 የሰብ አርችም ቲበራም ቲሰጭም ቢቸን፥ (ሸረትም ይሰጪም ቃር ይሽን፥ የቀረጥየም የባጢረተነ ኣበጐዳው) ባረዊም፤ ቢሐርም ሓሪነት ውረም የሐረ ሐማ በሜናታ ይትⷐር" ባረም። 20 በሕ ግዝየ ኢየሱስ ብዘ ወግ ቃር የቾተቦ ከተማ ተቾተዊ ባጢር ንስሓ ኣንገፓዬ ማቸቦም። 21 "ግርዳሐ ኮራዚን ከተማ፥ ግርዳሐ ቤተሳይዳ ከተማ ባሑ የትቾተ ይእግዘር ወግ ሜና ድረ በጢሮስም በሲዶናም ከተማ ተትቾተ በሕ ከተማ ይረብሮ ሰብ ድረም ያዘን ጅር ተሐዴተቦ ኣመድ በᎈረና ተቦ ኣፍ ይውርዮዌ ተባጢረና ይትዘፐሮ ባነ። 22 የሕየሐሬ እያ አብርሑ በፍርድ ከረ ተጢሮስም ተሲዶናም ከተማ ፍርድ ባሑ ይባስሸ። 23 ኣሐ ትንም በᎈር ከፍ የባሐ ቅፍርናሖም ከተማ የᎀተ ሰብ ገነ ታርቴ፤ ባሐሔ የትቾተ ይእግዘር ወግ ሜና በሰዶም ከተማ የትቾተ ተሐረ፥ ዝሕ ከተማ ቴጠፋ አሗ ዳር ይምበር ባነ። 24 የሕየሐሬ እያ አብርሐ በፍርድ ከረ ታሐ ይርቅ የሰዶም ከተማ ፍርድ ይረስሸ" ባረም። 25 በሕ ግዝየ ኢየሱስ ዠፐረም "የሰሜም ያፈር እግዘር ኣባኖ፥ ዝሕ እንም ውቀት ያነኖም የትማሮምሕኖ ሼምሐቦምታነ የቅሲ ደንጛ ያትየሸሐኖዌ ሽኵር የስራሐ። 26 እንክ ኣባኖ ዝሐታ ታሜዬ ኣሐ ሳረናሐም። 27 ኣባና እግዘር እንም ቃር ኣቤም፤ ኣባና ባንሐሬ እያ አርቸታ ይⷕሬ ኤነ። እያም ባንሐሬ ኣባና ይⷕር ኤነ፤ እያም በፍቃደና ኣትⷐንታ ታባና ትእግዘር ይትⷐⷐር። 28 "ኣሑ የቐጥሑ ሰብ የጮርሑዊ የራዘናሑ እንም ይዬ ኔሑ፤ እያም ኣትᎊሑሸ። 29 ኣንገቼየና በመመራሑ ጠውሮ፥ ትያም ተማሮ፤ እያ ሜራ በⷕንመና ጘራን፤ የነብሳሑም ᎈያት ትንሐቦሸ። 30 ኣንገቼየና ተራዜቡ፤ ጠውረናም ኤረዝ" ባረኖም።

Matthew 12

1 በሕ ግዝየ ኢየሱስ በሰንበት ከረ ተዝነ ግብት ቲያር፥ ተማሪየታ ቢገድኖ እሴት ሜጠሶም ብሮት ቀነሶም። 2 ሕኖም ሜጠሶም ቲበሮ የፈሪሳ ሰብ ኣሰቦምታነ የኢየሱስ "አዥ፥ ተማሪያሐ በሰንበት ከረ ኤቾቺ ቃር ይቾቶ" ባረዊም። 3 ኢየሱስም "ዳዊትም ተት ጋᎀ የረፐሮ ሰብ በጋደኖዌ ዳዊት የቾተ ቃር በመጣፍ ኣናረበብሑዌ? 4 ዳዊት ይእግዘር ቤተመቅደስ ገፓምታነ ይእግዘር የትቀደሰ ሸረት ትም የትም ሰብ በነዊም፤ የበነዊም ሸረት ቐስ ባንሐሬ እንጐድ ሰብ ይበሬ ኣንትፈቀደ ባነ። 5 ቐስም በሰንበት ከረ፥ በቤተመቅደስ ሰንበት ቢሸሮ ባጢር ቤሐርቦዌ በሙሴ ቕጫ የጣᎉ ኣናረበብሑዌ? 6 ቢሐርም ጭን ተቤተመቅደስ ይርቅታ በዝ ታሑ ነረ አብርሑ። 7 'እያ አሸን ምሕረት ኣምሮቱ ባንሐሬ ሕትም ኣንሐረ' የዋረን ምር የሐረ ሐማ ተሓርሑ ባጢር ኤነቦሕኖ ባትፈርዶፖ። 8 ኣቸም የሰብ ትከ የሰንበት ጘታው" ባረኖም። 9 ኢየሱስ ተሕ መደር ተረሳም፥ ኣይሑድ ይትደመዶᎌ ቤተና ገፓም። 10 በሕም አጀታ የቍረፈረወ ኣት ምስ ባነ፤ የኢየሱስ ይኸስሰውዬ ቲብሮ "በሰንበት ከረ ባሸነ ኣትርፎት ተፈቀደምዌ?" ባሮም ተሳረዊም። 11 ት ጭን "ታሑ ኣት ጤ ያነን በሰንበት ከረ በጐጀ ቢዌወ ሼብተ ኤያወጣ ሰብ ሟኑ? 12 አጋ ሰብ ተጤ መምር ኤይርቅ? የሕ የሐሬ በሰንበት ወሔ ዘንጋ ቶቶት ተፈቀደም" ባረኖም። 13 ተሓንቐ የምስታ "አጃሐ ዝራጋ" ቧረንም። ምስምት ዝራኳንም፤ ያትም አጀታ ሐማ ኣፍያ ሐረም። 14 የፈሪሳ ሰብ ጭን ተሔ ወጦም መምር ኣሚተቦ የኢየሱስ ይቀጥረውዬ ኣትባቶᎌም። 15 ኢየሱስ ይቀጥረውዬ የሳበዊ ሐማ ቢⷕር የሕኖ በሕም ቸኖም እንጐዴ ቲያር ብዘ ሰብ ተⷐተረዊም፤ በሕሜ ባሸነ እንም ተባሸና ኣተነፈኖም። 16 የተነፎሕኖ የት ቃር የሟኒም ሰብ ቤዩዶዬ ኣዘዘኖም። 17 ዝም የሐረወ፥ በነቢ ኢሳይያስ የትዝረኸ ትንቢት ይሐሬዉ፤ 18 "የሸፐትን ኣገልጌየና ዝሐታው፤ ት እያ አረᎃድን፥ በትም ይሽሬ፤ መንፈሰና በት ኣወራቴ፤ ትም ቕጥየ ፍርደና የኣረማዊ ሰብ ዩድቴ፤ 19 ት ኤትጭቃጨቅ ዌም ኤያሐራ፤ ቤም ኤማ ቃረታ ኤያትሰማ። 20 ኣንቅ ቲረሕዊ ስን የችጨቈጪ መቃ ኤሰብር፤ ይጠፌም የሰና ኵራዝ ኤያጠፋ። 21 ኣረማዊ ሰብ እንም ተስፋና በት ያውሮሸ" የዋረን ሐረም። 22 ተዝም ኣንቐ ሲጣር የጠወጠን ᎋርጥም ዲዳም ምስ የኢየሱሴ ኣቸነዊም፤ ትም ኣተነᎈንም፤ ምስምት ያዥሜ ይዝረኽሜ ረለም። 23 ሰብ እንም ወግ ሐረቦምታነ "ዝሕ ተዳዊት ዘር ይቸንቴ የዋሪ ኢየሱስ ይሕርሸዌ?" ባሮም። 24 የፈሪሳ ሰብ ሰሞምታነ "ት በሲጣር ኣለቃ በብኤልዜቡል ባንሐሬ ሲጣር ኤያወጣ" ባሮም። 25 ኢየሱስ ጭን ያሳበና ቃር ሓረምታነ፦ "ትም ተትም ተራከሰም ይትቤተር መንግስት እንም ትም ተትም ያርቅ፤ ትም ተትም ተራከሰም ይትቤተር ከተማ ዌም ኣበሩስ ኤቈም። 26 ሲጣር የሲጣር ያወጣ በሐረ ትም ተትም ተራከሰም ተቤተረም ወበሩ፤ አጋ ሼጣን መንግስተታ መምር ይቍምሸ? 27 እያ በሲጣር ኣለቃ በቡኤልዜቡል ሲጣር ኣወጣ በሐረ ደንጛሑሕ በሟን ደረግ ያውጦሸ? በዝም የቸነ ሕኖም ባሑ ይፈርዶብኩቴ። 28 እያ ጭን ብእግዘር መንፈስ ሲጣር ኣወጣ ሐማ በሓርሑ፥ ይእግዘር መንግስት ያሑዌንየ ቸነም ወበሩ። 29 "ዌሽ ሰብ በተረም ጦናማታ ቴያጕድን የጦናማ ቤት ገፓም ንብረተታ ይዘርፌ መምር ይለ? ታጐደን ኣንቐ ይዘርᎋኔ ይለ። 30 "ትያ ጋᎀ ኣንሐረት ይትራከሴ፤ ትያም ጋᎀ ኤደምድት ይብራጭ። 31 የሕ እንም አብርሑ ሰብ ይቾትን ባጢርም ይዝረኽን ቅኔመ እንም ኣፍ ይውሪ፤ መንፈስ ቅዱስ የቀነመ ት ኣፍ ኤውሪ። 32 በሰብ ትከ ᎃጥጥ የዝረኸ ሰብ እንም ኣፍ ይውሪ፤ በመንፈስ ቅዱስ ጭን ᎃጥጥ ይዝረኸ በዝ ኣለምም ሐረ ቢቸንም ኣለም ኣፍ ኤውሪ" ባረኖም። 33 ኢየሱስም "አጨ እንም ባᎈነን ᎇስረታ ይⷕሪ የሐሬ፥ ወሔ አጨ ወሔ ᎇስር ᎃጥጥ አጨም ᎃጥጥ ᎇስር ያᎊ፤ 34 ኣሑ የሰርችረ ደንጛ፥ ᎃጥጥ በሐርሑሜ መምር ወሔ ቃር ዘንጎት ይሐንሑ? በⷕን ሜናም የተነፈታ ኣነበት ይዝረኽን። 35 "ወሔ ሰብ ቦሔ ⷕነታ ወሔ ዘንጋ ይዝረኽ፤ ᎃጥጥ ሰብ በᎃጥጥ ⷕነታ ᎃጥጥ ዘንጋ ይዝረኽ። 36 እያ አብርሑ ሰብ የሳሬ ባሴ ቢዝረከዊ ዘንጋ እንም በፍርድ ከረ መልስ ይቦᎌቴ። 37 በቃራሐ የቸነ ይᎋርጅንከሸ፤ ተቃራሐ የቸነ ይᎋርጅብከሸ" ባረኖም። 38 በሕም ግዝየ የቕጫ ኣስተማሪም የፈሪሳ ሰብም የኢየሱስ "ኣስተማሪዮ ኣሐ ወግ ቃር ትትቾት ናዥኔ ንሸነ" ባረዊም። 39 ኢየሱስም ዝካ ባረም ዠፐረም፦ "የዝ ዘበር ᎃጥጥ ሰብ ብእግዘር ኤታመር የሐሬ መርሐት ያዤ ይሸ፤ ቢሐርም ተነቢ ዮናስ መርሐት እንጐድ መርሐት ኤይዊ። 40 ዮናስ በርቅ ኣሳ ደን ሶስት ከረ ዋናም ምሳረ ቾናም፤ የሕክም የሰብ ትከ ባፈር ደን ሶስት ከረ ዋናም ምሳረ ይቾናቴ። 41 በፍርድ ከረ የነነዌ ከተማ ሰብ ተዝ ዘበር ሰብ ጋᎀ ይትረሶም በሕኖ ይፈርዶፖቴ፤ ዝም የሐረወ ዮናስ ይእግዘር ቃር ቢዩድኖ ቶዘከቦም ንስሓ ገፓም፤ ዝሙ ተዮናስ ይርቅት በዝ ታሑ ነረ። 42 ጕራ ገነ ትገዛ የረፐረች ንግስት በፍርድ ከረ ተዝ ዘበር ሰብ ጋᎀ ተረሳችም ትፈርድቦቴ፤ ⷕትም ሰለሞን ይዝረኽን ወግ ትሰሜ ተረቌ ታፈር ዳር ቸነችም። ቢሐርም ተሰለሞን ይርቅት በዝ ታሑ ነረ" ባረኖም። 43 ተሕም ኣንቐ ኢየሱስ "ሲጣር ተሰብ ቦጣ ጋᎀ ያᎊወ መደር ቲሸ እሓ ኤነወ በረሓ መደር ያር፤ ቢሐርም ያᎊወ መደር ኤረሕብ። 44 በሕ ግዝየ 'ዮጣሕወ ቤት ንትዘፐርም ንግባ' ይብር፤ ተዠፐረም ቲቸን ቤትታ ግᎋራ ሐረም ኣሸሽም በሸኰችዬ ይረሕውን። 45 ተሓንቐ ወረም ተት ይብሶ እንጐድ ሰባት ሲጣር ተት ጋᎀ ጠበጠም ይቸን፤ ት ይፍቴ በገፓወ ምስ እንመና ገፖም በሕም ቤት ይረብሮ፤ የሕም ምስ ቲፍቴ ይርቅ የሗታ ይብስወ፤ በዝም በᎃጥጥ ዘበር ሰብ የሕክም ይሐርወቴ" ባረም። 46 ኢየሱስ የሰብሕኖ ጋሕም ቲዝረኽኖ የት ኣዶትም ጐፔመታ ያዝራከውዬ ቦረጀ ቈሞም ይቅረበዊ ባነ። 47 በሕ ተረፐሮ ሰብ ኣተታ "ኣዶትማሐ ጐፔቻሐ ያዝራኮኬ ቦረጀ ቈሞም" ቧረንም። 48 ኢየሱስ ጭን ዮደን ምስ "ኣዶተና ሟንያተ? ጐፔያናሕ ሟንሎተ?" ቧረንም። 49 ኢየሱስም አጀታ የተማሪየቴ ዝራካምታነ "ኣዶትም ጐፔያና ዝምሎ፤ 50 በሰሜ ያነ ያባና ፍቃድ ያሜ እንም ት ጐፔያና አተᎀናም ኣዶትመናው" ባረኖም።

Matthew 13

1 በሕም ከረ ኢየሱስ ተቤት ውጤ ወጣም፥ በባሕር ᎀሬ ቾናም። 2 ብዘ ሰብ ተደመዶም የትሔ ቢቸኖ በባሕር ᎈር በረፐረ ጀልባ ገፓም ቾናም፤ የቸነ ሐልቅ እንም በባሕር ᎀሬ ቈመም ባነ። 3 ተሓንቐ ኢየሱስ ቦማካ ብዘ ቃር ዝካ ባረም ኦደኖም፤ "ቸዋች ዘር ይዘሬ ወጣም። 4 ቲዘራም ኣታት ዝነ ቤማ ᎀረ ወጠቀምታነ ኣንᎋ ቸነቦም ነቀመዊም። 5 ኣታት ዝነ ብዘ ኣፈር ቤነወ በጣጤ ወጠቀም፤ ደነታ እምር የሐሬ ሕመጋ ይረሜ ገደደም። 6 ቢሐርም ጬት ቢወጣ ሸተረም፤ አስር ኤነኔ ጠነቀም። 7 ኣታት ዝነ በሶሕ ግብት ወጠቀም ነማም፤ ሶሕም ወጣም ኣነቈንም። 8 ኣታት ዝነ ቦሔ ኣፈር ወጠቀም ነማም፤ ብዘ ᎃርት ኣበም፤ ኣተታ በቅር ኣተታ ስድሳ ኣትመታ ሳሳ ᎃርት ኣበም። 9 ይሰማ እንዝር ያነን የስማ!" 10 ተማሪየታ የኢየሱሴ ተቐነቦምታነ "የዝ ሰብ ቦማካ ቱድኖ የንቃሩ?" ባረዊም። 11 ትም ዠፐረም፦ "ይእግዘር መንግስት ቃር ኣሑ ትቤስሮዌ ኣውኩም፤ የሕኖ ጭን ኣናውዮ። 12 ያነን ይደᎌለ፤ የትም ድበያ ቃር ይረውን፤ ቤነን ጭን ሕም ያነን ዳር ይወስጅᎌ። 13 አጋ ቲያዞም ኤቤስሮ፤ ቲሰሞም ኤያትያኖ፤ ሕኖም ኤያጫምቶ የሐሬ እያ ቦማካ ኦድኖ። 14 - 15 'ስሞትሽ ትሰሞ ኣትቤስሮ፤ አዞትም ታዞ ኣትቤስሮ። ዝሕ ሰብ ቤያዞዌ ኤነና ፈጠሞም፤ ቤሰሞዌ እንዝረና ጠበጦም፤ ቤያጫምቶዌ ⷕነና ፈቀረም። ዝካ ታንሐረ ቤነና አዥተቦ፥ ብንዝረና ሲመተቦ በⷕንመና በሲተቦ ይያሔንየ ይትዘፐሮም እያም ኣትርፍኖ ባነ' ባረም እግዘር የኢሳይያስ ዮደን በሕኖ ቸነቦም። 16 ኣሑ ጭን ኤናሑ ያዞ እንዝራሑ ይሰሞ የሐሬ የሳርሑ። 17 የውረመና አብርሑ ብዘ ነቢም ብዘ ፃድቃንም ኣሑ ታዘዊት ያዞዌ ቢትሜኖም ኣናሰቦ፤ ትሰመዊት ይሰሞዌ ቢትሜኖም ኣንሰሞ" ባረኖም። 18 ኢየሱስም "አጋ ኣሑ ይዘራ ምስ ወማካ ስሞ። 19 ይእግዘር መንግስት ቃር ሰማም ኤቤስር እንም ቤማ ᎀረ የዘኔ ዝነ ይመስር፤ ት ይእግዘር ቃር ይሰማ፤ የሰሟን ቃር ሼጣን ቸነም ተⷕነታ ይወስድወ። 20 በጣጤም የዘኔ ዝነ ያትየሽ ይእግዘር ቃር ይሰማ ተሰማም ሐማ ሳረንም ይትቐፐር ሰብ ይመስር። 21 ቢሐርም የግዝየታ ይትቐፐር ባንሐሬ አስር ኤነን፤ የሕክም ብእግዘር ቃር የቸነ ኣት ጅጓረ ዌም ወትሰደድ ቲቸን ሕመጋ ይሐዳ ሰቡ። 22 በሶሕም ግብት የዘኔ ዝነ ያትየሽ፥ ቃረታ የግዝየታ ይሰማ ሰቡ፤ ቢሰማም የዝ ኣለም ኣሳብ ይᎀትት የዋጋ ንማጀ በⷕነታ ገፓም የሰሟን ቃር ያርቍን፤ በሕ የቸነ በት ያነ ይእግዘር ቃር ᎃርት ኤረውን። 23 ቦሔ ኣፈር የዘኔ ዝነ ያትየሽ፥ ይእግዘር ቃር ሰማም ቤሰረም ይትቐፐር ሰቡ፤ ት ብዘ ᎃርት ይረውን፤ ኣተታ በቅር ኣተታ ስድሳ ኣትመታ ሳሳ ᎃርት ይብ" ባረም። 24 ኢየሱስ እንጐድ ወማካ ኦደኖም፤ "ይእግዘር መንግስት በዋተታ ወሔ ዝነ የዘና ምስ ይመስር፤ 25 ቢሐርም ኣት ከረ ምሳረ እንም ሰብ በትገተሬ ጠላት ቸነም በዛሕ በዘኔ ስኔ ᎈር ቅንጨ ዘናወም ወረም። 26 ስኔም ነማም ᎃርት ባወንዴ ቢያዢ ቅንጨ ተቅራቀረወም ባነ። 27 ቸዋችሕኖ ያራባሪየኔ ወሮምታነ 'ኣራባሪየንዶ በዝ ዋታሐ ወሔ ዘር ኣንዘናሐ ባነዌ? ቅንጨሕ ቴቴ ቸነም ገፓወም?' ባረዊም። 28 ትም 'ጠላት ዝሕ እንም ቾተም' ባረኖም። ቸዋችሕኖ 'አጋ ይና ዌትነ ቅንጨታ ንረጭኔዬ ትሸዌ?' ባረዊም። 29 ት ጭን 'ቤ ቅንጨ ትትረጦ ዝነመታ ተሕም ይትረጭ የሐሬ ኤሐር። 30 ታበዊ፤ ጐር ቲቸን ዳር እማቴ የርሞ፤ በጐር ግዝየ ዝነ ያርጦ ሰብ ኦድኖሸ፤ ቅንጨታ ብደሮም ብትሐዊ፤ ብሳት ይᎀኽሪ ሐማ አግደዊ፤ ስኔመታ በሻተና ኣግበዊ አበኖሸ' ባረም" ቲብር ኢየሱስ ኦደኖም። 31 ይእግዘር መንግስት ኣት ሰብ ወሰደም በዋተታ የዘናን ᎈጠራ ይመስር ቕንቐ ያነን አጨሐማው። 32 ትም ተዝነ እንም ያርስ፤ ቲረማ ግዝየ ጭን ተዝነ እንም ይርቅ፤ አጨም ያሕር፤ ኣንᎋም ቸነቦም ባቴበታ ቤተና ኣረሰቦም ይቾኖ። 33 ኢየሱስ ዠፐረም እንጐድ ወማካ ኦደኖም፤ "ምሽት ᎇኮ ትታᎄካ በሶስት ቍና ዱቄት የቍራቈረችን እርሾ ይመስር፤ እርሾታ ᎇኮታ ያᎄኳን፤ ዝም ይእግዘር መንግስት ቃር የሰብ ቲዩጂ ዝክም ይመስር" ባረም። 34 - 35 ኢየሱስ የሰብ ዝሕ እንም ቦማካ ዝረኸም፤ ድረ በነቢ ቶደም፤ "ቦማካም ኣምᎈና አከፍትቴ። ኣፈር ተትፈጠረ ቈነሽም የትሼመ ዘንጋ አዝረኽቴ" የዋሪ ይሐሬ ወማካ ኤባር ስርም ኣንዝረኸኖ። 36 ሕም ጋᎀ ኢየሱስ ሰብ ሕኖ በሕም ቸም ቤት ገፓም፤ ተማሪየታም የትሔ ተቐነቦም፥ "በዋት የዘኔ ቅንጨ ወማካ ምር ወበሩ? ኦድንደ" ባረዊም። 37 ትም ዠፐረም፦ "ወሔ ዘር የዘና የሰብ ትከው። 38 የዘነᎌ ዋት ዝሕ ኣለሙ፤ ወሔ ዘር የዋሪ ይእግዘር መንግስት ደንጛሎ፤ ቅንጨ የዋሪ የሼጣን ደንጛሎ። 39 ቅንጨ የዘና ጠላት ወበር ሼጣኑ፤ ጐር የዋሪ የቀጥወ ከሮ፤ ይፏጦም መሌካሮ። 40 አጋ ቅንጨ ነቀᎃም ብሳት ይᎀኽሪምሐማ በቀጥወ ከረ የሕክም ይሐርቴ። 41 የሰብ ትከ መሌካታ ይረሕቴ፤ ሕኖም በት ግዛት ባጢርም የቾቶ ᎇሼ ሰብም እንም ይረቅሞዮቴ። 42 ብሳት ምጃቻ ደንም ይቃሶዮቴ። በሕሜ ይበሖቴ፤ ስነናም ያትፌጦቴ። 43 በሕ ከረ ይእግዘር ሰብ ባባና መንግስት ጬት ሐማ ይትረቦቴ። ይሰማ እንዝር ያነን የስማ" ባረም። 44 ሓበም ኢየሱስ፦ "ኣት ሰብ የጠቈሪ የዋጋ መዝገብ በዋት ደን ነከበም በሕም ሼᎀንም፤ ትም የረከቤ ንቃር ሳረንም፤ ያነን ዱንያ እንም ኣስየምታነ ሕሕ መዝገብታ የጠቈርᎌ ዋት ስየም። የሕክም ይእግዘር መንግስት በዋት ደን የጠቈሪ የዋጋ መዝገብ ይመስር" ባረም። 45 - 46 አሗም ኢየሱስ "የጌታ መንግስት ወሔ እንቁ ይስዬ ይሸ ነጋዴ ይመስር፤ ትም ዋጋታ ኑንድ የሐረ ኣት እንቁ በረከበ ኣንቐ ያነን እንም ኣስየም ዝሕ ኑንድ እንቁ ስየም" ባረም። 47 "አሗም ይእግዘር መንግስት በባሕር ደን የኔ መረብ ይመስር፤ በመረብታ ደን እንም ኤነት ኣሳ ገፖም። 48 ገፖም በሜኖ ኣንቐ ተባሕር ᎀሬ ሻቦም ኣወጦም፤ ኣሳ ያወጦ ሰብ ቾኖም ወሔ ይወሬ ኣሳ ቤተሮም በግብረና ቍጥ ኣመነቦም፤ ᎃጥጥየ ኤትበኖ ኣሳ ኣወጦም ቃሰቦዮም። 49 የቀጥወ ከረ ዝክም ይሐርቴ፤ መሌካ ተንተቦ ባጢረተነ ትእግዘር ሰብ ይቤትሮዮቴ። 50 ብሳት ምጃቻ ይቃሶዮቴ፤ በሕሜ ብⷐም ስን ኣትፈጦትም ይሐርቴ" ባረም። 51 ኢየሱስ "ዝሕ እንም ቤሰርሑምዌ?" ባረኖም። ሕኖም "እንክ" ባረዊም። 52 ትም "አጋ ይእግዘር መንግስት ቃር ቤሰረም ይⷕር የቕጫ ኣስተማሪ፥ ተመዝገብ ገደር የሐረም ጕርዝም የሐረ ያወጣ ኣበቃጥ ሐማው" ባረኖም። 53 ኢየሱስ ዝሕ እንም ወማካ ኦደም ቲጀፕር ተሕ መደር ተረሳም ወረም። 54 የትራቀወ ከተማ ቸነም ወግ ቲሐርቦ ዳር ኣይሑድ ቢትደመዶᎌ ቤት ያትመር ባነ። ሕኖም "ዝሕ ሓሪነትም ወግ ዘንጋም ቴቴ ነከበም? 55 ዝሕ ያናጢ አርች ኣንሐረዌ? ኣዶተታ ማርያም ኣንሐረችዌ? ጐፔሐታ ያእቆብ ዮሴፍ ስምኦንም ይሑዳ ኣንሐሮዌ? 56 አተᎀታሕ እንም ቲና ያነማ ኣንሐረማዌ? አጋ ዝሕ እንም ቴቴ ነከበም?" ባሮም። 57 በሕ የቸነ ቀንጠዊም፤ ኢየሱስ ጭን "ነቢ ብንጐዴ ያሐውጂ፤ በገገታ ገነ በገግመታ ኣበሩስ ጭን ኤያሐውጂ" ባረኖም። 58 የትም ኣናመረዊ። በሕ የቸነ በሕሜ ብዘ ወግ ቃር ኣንቾተ።

Matthew 14

1 በሕ ግዝየ ገሊላ ገነ ይገዛ የረፐረ ሔሮድስ የኢየሱስ ወሬ ሰማም። 2 ቢሰማ የኣገልጌየታም "ዝሕ ያጠምቅ ዮሓንሱ፤ ት ተሞት ተረሳም፤ ዝሕ ወግ ቃር በት ወሐት ይትቾቶ ያነ በዝ የቸነው" ባረኖም። 3 ሔሮድስ የዮሓንስ ኣትጠበጠም ቦሕኔ ኣትየጐደንም ባነ፤ ያትየጐደንም የጐፔየታ የፊልጶስ ምሽት በረፐረች በሔሮድያዳ የቸነው። 4 ዮሓንስ የሔሮድስ "የጐፔያሐ ምሽት ታገቤ ቕጫ ኤፈቅድንሐ" ቧረንም ባነ። 5 በዝም የቸነ ሔሮድስ የዮሓንስ ይቈጥኔ ይሸ ባነ፤ ቢሐርም የኣይሑድ ሰብ የዮሓንስ የነቢሐማ ያዘዊ የረፐረ የሐሬ የሰብሕኖ ሰነፈም። 6 ቢሐርም ኣት ከረ ሔሮድስ የትጨነወ ከረ ያከውሪ ባነ፤ የምሽተታ የሔሮድያዳ ገረድ በሰብ ሕኖ ይፍቴ ተፈቐረችም፤ ሔሮድስም በⷕት ፍቕር ንቃር ሳረንም። 7 በሕ የቸነ ሔሮድስ "የሸⷕቃር ተሴን፤ እያም ኣብⷕሸ" ቲብር በቴየ ኣትየመረናም። 8 ⷕትም ኣዶተⷕታ የመከረቸናም ሐማ "ያጠምቅ ዮሓንስ ጕነር በሴራ ሕራም አሗ ናሜ" ቧረቸንም። 9 ሔሮድስም በዝ ዘንጋ ኣንሳረን፤ ቢሐርም የተነወ ቃር የሐሬ ኣትም ተት የረፐሮ ሰብ ሰሞም የሐሬ የዮሓንስ ጕነር ይውዬ ኣዘዘም። 10 በሕም የቸነ ሰብ ናሐም ቦሕኔ ታነ የዮሓንስ ኣንገተታ ኣትየንጠንም። 11 ጕነርመታ በሴራ ኣቸነቦም የገረድⷕት ኣቦያም፤ ⷕትም ያዶተⷕቴ ወሰደቸንም። 12 የዮሓንስ ተማሪ ቸነቦም ኔሳታ ወሰዶም ᎀከበዊም፤ የኢየሱሴ ወሮምታነ ዮሓንስ የᎀተ ሐማ ኦደዊም። 13 ኢየሱስም ዮሓንስ የᎀተሐማ በሰማ ግዝየ በጀልባ ገፓም ባሕር ተጘናም፥ ይማተታ ሰብ ኤነወ መደር ወረም። ተከተማ ብዘ ሰብ የኢየሱስ ወሮት ሰሞም በግረና ተⷐተረዊም ወሮም። 14 ተጀልባ ቲወጣ ብዘ ሰብ ኣሸኖምታነ ኣትማጠጠኖም፤ ባሸነሕኖም ኣተነፈኖም። 15 ቲመሽ ተማሪየታ የትሔ ተቐነቦምታነ "መደረታ ቤት ኤነወ በረሓው፤ ግዝየመታ መሸም፤ ቀያ ወሮም ሸረተና ይስረቦዌ ዝሕ ሰብ ኣስራፕትኖ" ባረዊም። 16 ኢየሱስም "ኣሑ ይበሮ ቃር ኣቦዮ ባንሐሬ ወሮት ኤያትኸሽኖ" ባረኖም። 17 ተማሪመታ "ኣምስት እንጄራም ት ኣሳም ባንሐሬ እንጐድ ቃር በዝ ኤነንደ" ባረዊም። 18 ኢየሱስም "ሕም ኣምስት እንጄራም ት ኣሳም ይያሔ ናሞዮ" ባረኖም። 19 የሰብም ሰር ባኖ መደር ይቾኖዌ ኣዘዘም፤ ኣምስት እንጄራም ት ኣሳም ነሳም ሰሜንየ ኣሸም ይእግዘር ሽኵር ባረም፤ እንጄራም ፍረነመም የተማሪየታ ኣበም፤ ተማሪየታም የሰብ ሻዶም። 20 እንም በኖም ጠᎈቦም፤ የተነፈም የፍረነᎁ ኣስረት ሳጠራ ᎃራ ነሶም። 21 እሽታም ደንጛም ኤባር የበኖ ኣምስት ም ገምያ ይሐሮ ባነ። 22 ሕመጋ ኢየሱስ የተማሪየታ፦ "እያ ሰብሕኖ ትናስራፕት ስን በጀልባ ብደሮንም የባሕር ሕወሐት ተገኖ" ቲብር ኣዘዘኖም። 23 የሰብም ያሮዌ ባስራፐተኖ ኣንቐ ጠሎት ያሜዬ ቈቶ ወጣም፤ በመሸም ግዝየ ይማተታ በሕም ባነ። 24 ሕጋᎀ ጀልባት በባሕር ግብት ታነ ንፋስ ይፍት ይፍት ይረፍስ ባነ፤ ጀልባትም በባሕር እምᎇርቢት ሕሜ ዝሜ ይብር ባነ። 25 አርባተᎀ ቲሐር ኢየሱስ በባሕር ᎈር በግረታ የሕኖሔ ቸነም። 26 ተማሪመታ በባሕር ᎈር በግረታ ቲያር ቢያዘዊ "ዝሸታ ኣዝሬሉ" ባሮም ንቃር ሰነፎምታነ ጠነቀኖም፤ በጥንቕት ኣትሓኖም። 27 ሕመጋ ኢየሱስ "እንጠነቀናሑ፤ እያትን" ባረኖም። 28 ጴጥሮስ "ጘታኖ ኣሐሽ በሐርሐ እያም በግረና በባሕር ᎈር ያሔ አቸኔ አዝዜ" ቧረንም። 29 ትም "ኔሐ" ቧረንም። ጴጥሮስም ተጀልባ ወጣም የኢየሱሴ በባሕር ᎈር በግረታ ወረም። 30 ቢሐርም በባሕር ᎈር የትረሳ ንፋስ ኣሸምታነ ሰነፈም፤ ባሕርም ይወጥኔ ቲሰራ "ጘታኖ ኣትርፌ" ባረም ኦነም። 31 ሕመጋ ኢየሱስ አጀታ ዝራካም ጠወጠንምታነ፥ "ኣሐ ብያ ተመመሮት የቐመናሐ የምር ተጥራጠርሐም?" ቧረንም። 32 ኢየሱስም ጴጥሮስም በጀልባ በገፖ ኣንቐ ንፋስም ቈመም። 33 በጀልባ የረፐሮ ሰብ "ውረም ይእግዘር ትከንሐ" ባሮም የኢየሱስ ሰገዶለም። 34 ኢየሱስም ተማሪመታ ተባሕር ተጘኖም ጌንሴሬጥ ገነ ሰኖም። 35 የሕ ገነ ሰብም የኢየሱስ በሓረዊ ኣንቐ በሕ ገነ ዙርያ ያነቦ እንም ናሖም፥ ባሸነም እንም የትሔ ኣቸነቦም። 36 ባሸነሕኖም እማት ጅረታ ይረግዶዌ ይጨቍሰዊ ባነ፤ የረገደዊ እንም ተባሸና ተነፎም።

Matthew 15

1 - 2 ተሕ ኣንቐ የሙሴ ቕጫ ኣስተማሪም የፈሪሳ ሰብም ተኢየሩሳሌም ተረሶም የኢየሱሴ ቸነቦምታነ፦ "ተማሪያሐ ያባንዳ ንᎀ የምር ኤቅረቦ? ሸረት ቲበሮ አጀና ኤታጠቦ" ባሮም ተሳረዊም። 3 ትም "ኣሑሕ የገጋሑ ንᎀ ባሑምታነ የምር ይእግዘር ትዛዝ ኣትቅረቦ? 4 እግዘር 'ኣብ ታዶታሐ ኣሕብድ፤ ባባታ ዌም ባዶተታ ᎃጥጥ ይዝረኽ ሰብ ኣቸም የᎃት' ባረም ኣዘዘም። 5 ኣሑ ጭን ዝካ ትብሮ፤ ኣት ሰብ 'ኣባኖ ኣዶተኖ ያሑ ኣቦት የረፐረቢ እንም ይእግዘር ኣብንም' ቢብር፥ 6 ት ያብ ታዶተታ ቤያሐብድም ኣትም ኤነወ ትብሮ፤ አጋ የንሟሑ ትትብሮ ይእግዘር ቃር ትሸሮ፤ 7 ኣሑ ሐጣ፥ ኢሳይያስ ያሑ ዘንጋ ዝካ ቲብር የዝረኸን ትንቢት ውረሙ፤ 8 'ዝሕ ሰብ ባምᎈታ ያሐብዴ፤ ⷕነታ ጭን ትያ ንቃር አረቌው፤ 9 የሰብ ንᎀ ያትመሮ የሐሬ ይያ በፍጥር ይሰግዶኒ' " ባረኖም። 10 ኢየሱስ ሰብ የትሔ ጠናምታነ "ስሞ፤ በስሮ፤ 11 የሰብ ያሰርን ታንᎋ ይወጣታው ባንሐሬ ባንᎋ ይገባታ ኣንሐረ" ባረኖም። 12 ተሓንቔ ተማሪየታ የቴ ተቐነቦምታነ "የፈሪሳ ሰብ የዝረኸን ዘንጋ ሰሞምታነ ኣንሳረኖ ሐማ ሓርሐምዌ?" ባረዊም። 13 ትም ዠፐረም "የሰሜ ኣባና ኣንቀᎌረን አጨ እንም ይትረቀር። 14 ሕኖ የፈንጦም ᎋርጥም ይሸቦ የሐሬ ታቦዮ፤ ᎋርጥ የᎋርጥ ቢሸውን ችም በጐጀ ይወጥቆ" ባረኖም። 15 ጴጥሮስም የኢየሱስ "ዮማካት ፍቸታ ኦድንደ" ቧረንም። 16 ኢየሱስም "ኣሑም አሗ ዳር በስሮት ቐመናሑምዌ? 17 ባምᎋ ይገባታ እንም በደን ውየም ተሰብነት ኣወጨም ይቋሺ ሐማ ኣታዞዌ? 18 ታምᎋ ይወጣታ ጭን ተⷕን ይወጣ፤ የሰብም ያሰርን ታው። 19 ᎃጥጥ ኣሳብ፥ ሰብ ቅጥሮት፥ ተሟኒም እሽታ ጅር ድምዶት፥ ስርቆት፥ ፍጥር ዘንጎት፥ የሰብ ሽም ኣጥፎት ተሰብ ⷕን ይወጣ። 20 የሰብ ያሰርን ዛታው ባንሐሬ፥ ባንታጠዊ አጅ ብሮት የሰብ ኤያሰርን" ባረኖም። 21 ኢየሱስም ተዛሔ ተረሳም ጢሮስም ሲዶናም ገነ ወረም። 22 በሕሜ ኣት የከነኣን ገነ ምሽት የኢየሱሴ ቸነችምታነ፥ "የዳዊት ትከ ጘቶ፥ ገረደና ሲጣር ጠበጠም ኣጨነቀናም ሐዳሽ ናምጥጥሐ" ባረችም ጨቈሰቸንም። 23 ት ጭን ኣትም መልስ ኣናበና፤ ሕም ግዝየ ተማሪየታ የትሔ ተቐነቦምታነ "ዝሕ ትጨቍስሐ ምሽት ታንቐንዴ ታሐራ፤ ኣስራፕትና" ባሮም ጨቈሰዊም። 24 ትም ዠፐረም "እማት ተእስራኤል ቤት የጤ ሐማ የቀነቦ ሰቤ ባንሐሬ እንጐዴ ኣናን" ባረኖም። 25 ምሽትምⷕታ ተቐነበችምታነ "ጘታኖ ሐዳሽ ንዴ" ባረችም ሰጐደቸለም። 26 ትም ዠፐረም "የደንጛ ሸረት የግየ ቃሶት ኤያትኸሽ" ባረናም። 27 ⷕትም "ውረሙ ጘታኖ፥ ቢሐርም ግየ ዳር በጘታና ቤት ቲወሬ ዮጠቀ ንቃቀሟቸ ይበሮ" ቧረቸንም። 28 ሕጋᎀ ኢየሱስ "ምሽቶ ኣⷕ እምነታሐ ንቃሩ፤ የሸⷕ ቃር የሕንⷕ" ባረናም፤ ገረደⷕታም ሕመጋ ፈዘዘችም። 29 ኢየሱስ ተሐ ወጣም ገሊላ ባሕር ᎀሬ ቸነም፤ ቈቶም ወጣም በዛሔ ቾናም። 30 ብዘ ሰብ ጅረ፥ ᎋርጥ፥ ዲዳ፥ እንዱርር፥ እንጐድም ብዘ ባሸነ የትሔ ኣቸነቦም፤ በኢየሱስ በግረታ ᎀሬ ኣወኖዮም፤ ትም ተባሸና ኣተነፈኖም። 31 ዲዳ ቲዝረኮ፥ ᎋርጥ ቲያዞ፥ እንዱርር አጅ አግረና ዝራኮም፥ ጅረም ቲያሮ፥ ሰብሕኖ ኣሰቦምታነ ወግ ሐረቦም የእስራኤል ጘታ ኣሐበደዊም። 32 ኢየሱስ ተማሪየታ የትሔ ጠናምታነ "ዝሕ ሰብ ትያ ጋᎀ አሗ ዳር ሶስት ከረ ዋሮም፤ ይበሮ ቃር ኤነኖ የሐሬ ኣትማጥጥኖ፤ ቤማ ቤወጥቆዬ ጌመና ኣስራፕትኖዌ ኣንሸ" ባረኖም። 33 ተማሪመታ "የዝሕ እንም ሰብ ይወጣሎ ዛሕር ሸረት በዝሕ በረሓ ቴቴ ንረሕብነቴ?" ባረዊም። 34 ኢየሱስም "ምራሕር እንጄራ ነረናሑ?" ባረኖም፤ ሕኖም "ሰባት እንጄራም ቀሪ እርስ እርስየ ኣሳ ነረንደ" ባረዊም። 35 ተሕም ኣንቔ፥ ኢየሱስ ሰብሕኖ ባፈር ይቾኖዌ ኣዘዘም፤ 36 ሰባት እንጄራም ኣሳም ጠበጠምታነ ይእግዘር ሽኵር ባረም፤ ፍረነመም፥ የተማሪየታ ኣበኖም፤ ተማሪመታ የሰብ ኣቦዮም። 37 እንም በኖም ጠᎈቦም፤ የተነፈ የፍረነᎁ ሰባት ቀርጫት ᎃራ እንጄራ ነሶም። 38 የበኖም እሽታም ደንጛም ኤባር ኣርበት ም ገምያ ባነቦ። 39 ኢየሱስ የሰብ ታስራፐተ ኣንቐ በጀልባ ገፓም መጌዶን ይውሪ ገነ ወረም።

Matthew 16

1 የፈሪሳም የሰዱቃም ሰብ የኢየሱሴ ቸነቦም፤ ይፈትረውዬ ሳቦምታ "ተሰሜ መርሐት ኣተዥንደ" ባረዊም። 2 ትም "ቲመሽ ሰሜ ብሻ ሐረም 'ድየ ብና ይሐርቴ' ትብሮ፤ 3 ጋ ቲብርም ሰሜ ዳበራ ሐረም 'አኳ ይዘርብቴ' ትብሮ፤ የሰሜ መርከታ በትሮት ትⷕሮ፤ ቢሐርም የዘበር መርሐት በትሮት ኤሐንሑ። 4 ብእግዘር ኤታመር የዝ ዘበር ᎃጥጥ ሰብ መርሐት ያዤ ይሸ፤ የሕርምታነ ተነቢ ተዮናስ መርሐት እንጐድ መርሐት ኤይዊ" ባረም። ተሓንቔ ኢየሱስ ቸኖም እንጐድ መደር ወረም። 5 ተማሪመታ ተባሕር ሕወሐት በትጘኖዌ ሸረት ወጥብጥ ተረሳኖም ባነ። 6 ኢየሱስም "ተፈሪሳም ተሰዱቃም ሰብ እርሾ ሰክቶም ተጤፖ" ባረኖም። 7 ሕኖም "ሸረት ኣንጠበጥኔው" ባሮም ሕኖም ተሕኖም ተጮዶም። 8 ኢየሱስ ጭን ኣሳበና ሓረምታነ፥ "ኣሑ እምነት ያነሰናሑ ሰብ፥ 'ሸረት ኣንጠበጥኔው' ባሑም ኣሑም ታሑም የምር ትዝረኮ? 9 አሗም ኣትቤስሮዌ? ኣምስት ም ሰብ ኣምስት እንጄራ በኖምታነ ምራሕር ሳጠራ የረሳሑ ሐማ ኤትዘገድሑዌ? 10 ዌሽ ኣርበት ም ሰብ ሰባት እንጄራ በኖምታነ ምራሕር ቀርጫት የረሳሑ ሐማ ኤትዘገድሑ? 11 'ተፈሪሳም ተሰዱቃም ሰብ እርሾ ተጤፖ' ባኩም ባንሐሬ የሸረት ቃር ኣንዝረኸኩ ሐማ የምር ኣትቤስሮ?" ባረኖም። 12 ሕኖም የፈሪሳም የሰዱቃም ሰብ ቲዩዶ ቃር ይጬፖዌ ባንሐሬ ትንጄራ እርሾ ይጬፖዌ ኣምባረኖ ሐማ ሕጋᎀ ቤሰሮም። 13 ኢየሱስ ፊሊጶስ ቄሳርያ ከተማ በሰና ግዝየ የተማሪየታ "ሰብ የሰብ ትከ ሟኑ ይብሮ?" ባረም ተሳረኖም። 14 ሕኖም "ኣታተታ 'ያጠምቅ ዮሓንሱ'፥ እንጐደና 'ነቢ ኤልያሱ'፥ እንጐደና 'ኤርምያስ' ዌም 'ነቢ ተሐሮ ሰብ ኣተታው' ይብሮ" ባረዊም። 15 ትም "ኣሑሐ እያ ሟኑ ትብሮን?" ባረኖም። 16 ስምኦን ጴጥሮስም ዠፐረም "ክርስቶስ ኣሐትንሐ፤ ኤያም የሐረም ይእግዘር ትከንሐ" ቧረንም። 17 ኢየሱስ ዠፐረም "የዮና አርች ስምኦን የትዳርሐንሐ፤ ዝሐታ ያትⷐረናሐ በሰሜ ያነ ኣባናው ባንሐሬ ሟኒም ሰብ ኣንሐረ። 18 እያም ኣሐ ጴጥሮስ እምር አብርሐ፤ በዝም እምር ᎈር ቤተክርስቲያነና ኣረሽቴ፤ ዝም ቤተክርስቲያን የሞት ጦና ኤቐᎃን። 19 የሰሜ መንግስት ይከᎋችᎌ ቍልፍ ኤብሐቴ፤ ባፈር ያገድን እንም በሰሜ ይታገድቴ፤ ባፈርም የፈታን እንም በሰሜ ይትፈታቴ" ቧረንም። 20 ሕጋᎀ ት ክርስቶስ የሐረ ሐማ የሟኒም ሰብ ቤዩዶዌ የተማሪየታ ኣዘዘኖም። 21 ተሕ ከረ ቀነሰም ኢየሱስ የተማሪየታ ኣጬገም ኦደኖም፤ "ኢየሩሳሌም ከተማ ኣርቴ፤ በገን ባሪቅም በቐስ ኣለቃም በቕጫ ኣስተማሪም ብዘ መከራ አትቐፐርቴ፤ ይቈጥንቴ፥ በሶስት ከረናም ተሞት አትረሳቴ" ባረም ዩድኖ ባነ። 22 ጴጥሮስም የኢየሱስ ይማተታ መቈ ኣወጣምታነ "ኤሕርብሐ ጘታኖ፤ ዝካ ቃር ስርም ኤስራብሐ" ቧረንም። 23 ት ጭን ተዥባፐረምታነ የጴጥሮስ "አሰሐኒ ኣሐ ሼጣን፤ የሰብ ቃር ባንሐሬ ይእግዘር ቃር ኣታስብ የሐሬ ቈፋ ትሐርቢ" ቧረንም። 24 ተሕ ኣንቐ ኢየሱስ የተማሪየታ፥ "እያ ይትⷐተሬዬ ይሸ እንም የገገታ የሕዳ፤ መስቀርመታ የጠውርም ይያ የትሐተሬ። 25 ነብሰታ ያተርፌ ይሸ እንም ያጠፏን፤ ይያ ቲብር ጭን ነብሰታ ያቐፕር እንም ይረሕውን። 26 ሰብ ባፈር ያነ ዱንያ እንም ቢያተርፍ ነብሰታ ቢጠፋ ምር ያᎁለሸ? ዌሽ ሰብ የረብሰታ ዋጋ ምር ይከሴ ይለ? 27 የሰብ ትከ ተመሌካታ ጋᎀ ባባታ ክብር ይቸንቴ፤ ሕሕ ከረ ይንመታ የሜናታ ሐማ ይውንቴ። 28 የውረመና አብርሑ የሰብ ትከ በመንግስተታ ክብር ቲቸን ያዞ ዳር በዝ ተቈሞ ሰብ ግብት ኤሞቶ ሰብ ነረቦ" ባረኖም።

Matthew 17

1 ኢየሱስ ተስድስት ከረ ኣንቐ ጴጥሮስም ት ጐፔቸ ያእቆብም ዮሓንስም ጠበጠም ይማተና ከፍተነ ቈቶ ኣወጣኖም። 2 ትም ቢፍትመኔ መርከታ ተሽጋከረም፤ ይፍተታ ጬት ሐማ ጥርጥር ባረም፤ ጅርመታ ንቃር ነጨ ሐረም ብርጭ ብርጭ ባረም። 3 በሕምታነ ሙሴም ኤልያስም ተት ጋᎀ ቲጮዶ ትራቦዮም። 4 ጴጥሮስ የኢየሱስ "ጘታኖ በዝ ንበሮት ይና ወሔየንዳው፤ በሳረናሐ በዝ ሶስት ዳስ ናርሽነ፤ ኣት ያሐ ኣት የሙሴ ኣት የኤልያስ ይሕርሸ" ቧረንም። 5 ትም ዝረኸም ቴጀፕር ጓድ ዳበራ ቸነም ኣሐተረኖም፤ "በት ይሽሬ አረᎃድን ትከና ዝሐታው፤ የትም ስመዊ" ይብር ቃር ተዳበራታ ደን ተሰማም። 6 ተማሪመታ ዝሕቃር ቲሰሞ ንቃር የጠነቀኖዬ ይፍት ይፍት ተፌጠሞም ወጠቆም። 7 ኢየሱስም የሕኖዬ ቸነም ᎃሻሸኖምታነ፥ "ተሶ፤ ኣትስረፎ" ባረኖም። 8 ሕኖም ተጘኸሮም ቢያዞ ኢየሱስ ባንሐሬ ኣትም ሰብ ኣናሰቦ። 9 ተቈቶታ ቲወርዶ ኢየሱስ "የሰብ አርች ተሞት ቲትረሳ ዳር ያሸሑዊ ቃር የሟኒም ሰብ እኖድሑ" ባረም ኣዘዘኖም። 10 ተማሪየታ የኢየሱስ "አጋ የሙሴ ቕጫ ያትመሮሕኖ ነቢ ኤልያስ ብዴተ ወተን ነሮ የምር ይብሮ?" ባሮም ተሳረዊም። 11 ኢየሱስም "ነቢ ኤልያስማ ብዴተ ይቸንቴ፤ እንም ቃር ሸከተም ቍጥቍጥ ያሜቴ። 12 ቢሐርም አብርሑ ኤልያስ የዝ ይፍቴ ቸነም፤ ሰብ ጭን ኣንሓረዊ፤ በዝም የቸነ የሳቦ ቃር ኣመነቦᎌም። የሕክም የሰብ ትከ በሕኖ አጅ ጅጓረ ወትቀፐር ነረወ" ባረኖም። 13 በሕ ግዝየ ተማሪየታ የኤልያስ ቃር ቢሰሞ ያጠምቅ ዮሓንስ ቃር ዮደኖ ሐማ ቤሰሮም። 14 ኢየሱስም ሶስችም ተማሪመታ ሰብ ያነቦᎌ መደር ቸነቦም ሰኖም፤ ኣት ምስ የኢየሱሴ ተቐነበም በጕርበተታ ስጁት ወካምታነ፥ 15 "ጘታኖ ሐዳሽ አርቸና ማኒ፤ የዙር ባሸ ቲትረሳወ ᎃጥጥ ሐማ ያጨንቍን፤ ብዘ ጋᎀ ብሳትም ብሓም ይወጥቅ። 16 የተማሪያሔም ኣቸነንም ባነ፤ ቢሐርም ያተርፈውዬ ኣንሐረሮ" ቧረንም። 17 ኢየሱስም ዠፐረም "ኣታምሮ ᎇሼ የዝ ዘበር ሰቦ ታሑ ጋᎀ መቸ ዳር አረብርቴ? መቸ ዳርሕ አፍረሕንሑሸ? አርችታ ዝሔ ይዬ ናመዊ" ባረኖም። 18 ኢየሱስም የሲጣርታ ቢያጥራቍን ተዛሕ አርች ወጣም፤ ትም ሕመጋ ፈዘዘም። 19 ተሕ ኣንቐ ተማሪየታ ይማተና የኢየሱሴ ተቐነቦምታነ፦ "ይና ሲጣርታ ናወጣኔዬ ያንሐረንደ የንቃሩ?" ባረዊም። 20 ኢየሱስም "እምነታሑ የቀፐሬው፤ የውረመና አብርሑ የዘሮ ቕንቐ ያሕር ቃር ብታምሮ ዝሕ ቈቶ 'ተሳም ሕሔ ወር' ብትብረዊ ይወር ባነ፤ ይቐምሑም ቃር ኤነ። [ 21 የዝ ኤነት ሲጣር ጭን በጠሎትም በጦምም ባንሐሬ ኤወጣ" ባረኖም።] 22 ተማሪየታ በገሊላ ገነ እማቴ በትደመዶዌ ኢየሱስ፥ "የሰብ ትከ በሰብ አጅ ኣወጨም ያቐᎏሪቴ። 23 ሕኖ ይቀጥረዊቴ፤ ቢሐርም በᎀት በሶስት ከረ ተሞት ይትረሳቴ" ባረኖም። ሕኖም በዘታ ንቃር ተመጠጦም። 24 ኢየሱስ ተተማሪየታ ጋᎀ ቅፍርናሖም ከተማ በቸኔ የቤተመቅደስ ጝብር ይትቐፐሮ ሰብ የጴጥሮሴ ተቐነቦምታነ "ኣስተማሪያሑ የቤተመቅደስ ጝብር ይከስዌ?" ባረዊም። 25 ዼጥሮስም "እንክ፥ ይከስ" ባረኖም። ትም ቤት ቲገባ ኢየሱስ በተረምታነ "ስምኦን ጴጥሮስ ምር ይመስርሐ? የዝ ኣለም ንጕስ ጝብርም ቀረጥም ተሟን ይትቐፐሮ? ተገነና ሰብ ይትቐፐሮ ዌሽ ትንጐድ ገነ ሰብ?" ቧረንም። 26 ጴጥሮስም "ትንጐድ ገነ ሰብ ይትቐፐሮ" ቧረንም። ኢየሱስም "እካ በሐረ የገገና ሰብ ጝብር ኤከሶ በሮቱዋ! 27 ቢሐርም ዝሕ ሰብ ቤትራከሶንዴ ኣሐ ወርም በባሕር መረባሐ ዝራጋ፤ በተረም ዮጣ ኣሳ ጥብጥ፤ ኣንቃታ ትትከᎋትን ፍራንክ ትንሐብሸ። ዛሕ ፍራንክ ውስድም ይያም ያሐም ሟር ካስ" ቧረንም።

Matthew 18

1 ሕም ጋᎀ ተማሪየታ የኢየሱሴ ተቐነቦምታነ፦ "ብእግዘር መንግስት ትንም ይርቅ ሟኑ?" ባረዊም። 2 ኢየሱስም ያት ትከ ጠናንምታነ በግብተና ኣቈᎀንም፤ 3 ትም፤ "የውረመና አብርሑ ተዘፔትሑ የትከ ሐማ ባንሐርሑ ይእግዘር መንግስቴ ስርም ኣትገቦ። 4 የዝ ትከ ሐማ ገገታ ያትየንስ እንም ብእግዘር መንግስት ትንም ይርቅቱ። 5 የዝ ኤነት ትከ በሽመና ይትቐፐር እንም እያም ይትቐፐሬ" ባረኖም። 6 ኢየሱስም፥ "ኣት ሰብ ብያ ታመሮ ትርስየሕኖ ያተታ ዳር ቈፋ ሐረም ባጢር ያትቾት ሰብ ት ይረዝ ይምር ወፍጨ ባንገተታ ኣጐጅም በባሕር ቈጥራ ቢሪ ይᎈዝን"። 7 በቈፋ የቸነ የዝ ኣለም ሰብ ግርደታ፤ ቈፋ ቴቸን ኤችን፤ ቢሐርም ቈፋ የሐረ የዛ ሰብ ግርደታ። 8 "አጃሐ ዌም አግራሐ ባጢር ቢያቾትሐ ተገጋሐ አርጥም ቋሽን፤ ት አጅ ዌም ት አግር ንቤተናሐ በኣዛብ እሳት ቢቋሽከታ እንዱርር ዌም ጅረ ሒትሐ ኤያም ሐርሐም የዘላለም ጄነት የገፓሐ ይፈዝሐ። 9 ኤናሐ ባጢር ቢያቾትሐ ኦጣም ተገጋሐ ቋሽን፤ ት ኤን ንቤተናሐ በኣዛብ እሳት ቢቋሽከታ ኣት ኤን ንቤተናሐ ኤያም ሐርሐም የዘላለም ጄነት የገፖሐ ይፈዝሐ" ባረም። 10 ኢየሱስም፤ "በሰሜ ያነቦ መሌካና እንም ከረ በሰሜ ያነ የኣባና ይፍት ያዞ የሐሬ፥ ተዝ ትርስየሕኖ ኣተታ ዳር ባትቀርጦዬ ተጤፓ። [ 11 የሰብ ትከም የቀነ ያተርፌ ቸነም።]" 12 ሓበም ኢየሱስ "ምር ይመስርሑ? ያት ሰብ በቅር ጤ ቢረውን፥ ተሕኖም ኣተታ ቢቄ ዝጠራም ዠጠሕኖ በቈቶ ᎈር ቸም የቀነ ኣት ጤ ኤሸዌ? 13 ቢረሕውን ውረም አብርሑ ታንቀነቦ ተዝጠራ ዠጠሕኖ በዝሕ ባት ጤ ይርቅ ይሽን። 14 የሕክም ተዝሕ ትርስየሕኖ ኣተታ ይቄዬ በሰሜ ያነ ኣባሑ ፍቃደታ ኣንሐረ" ባረም። 15 ኢየሱስም፥ "ቢበድልሐ ኣሐም ተት ይማታሑ ቶሮም ጥፋተታ ኦድን፤ ቢሰማሐ ጐፔያሐ ተጥፋተታ ዠፐርንም ወበሩ፤ 16 ቤሰማሐ ጭን ዘንጋ እንም በት ዌም በሶስት ምስክር ያርቅ የሐሬ፥ ኣት ዌም ት ምስክር ጥብጥም የቴ ወር። 17 የሕኖም ቤሰማኖ የቤተክርስቲያን ኦድ፤ አሗም የቤተክርስቲያን ቤታዘዝ ት ታረመኔም ቶዘከበም ተባጢረታ ቴትዠፐር ሰብም ድውን። 18 "የውረመና አብርሑ ባፈር ያገድሑዊ ቃር እንም በሰሜ የታገደ ይሐር፤ ባፈርም የፈታሑዊ ቃር እንም በሰሜ የትፈታ ይሐር። 19 "አሗም አብርሑ በዝ ኣፈር ታሑ ታሑ በሟኒም ቃር ተስማማሑም ብትጨቍሰዊ በሰሜ ያነ ኣባና ያሚንሑሸ። 20 ት ዌም ሶስት ሰብ በሽመና ቢትደመዶᎌ መደር በሕ በግብተና እያ ነር" ባረም። 21 በሕ ግዝየ ጴጥሮስ የኢየሱሴ ተቐነበምታነ "ጘታኖ ጐፔያና ቢበድሌ ምራሕር ጋᎀ ኣፍ ንወን? ሰባት ጋᎀ ኣፍ ንወንዌ?" ቧረንም። 22 ኢየሱስም ዝካ ቧረንም፤ "ስባ ግዝየ ሰባት ጋᎀ ኣፍ ᎄን ባንሐሬ እማት ሰባት ግዝየ ኣምብርሐ። 23 "ይእግዘር መንግስት ምር ይመስር? በኣገልጌየታ ያነን ከስ ያስቤ ይሸ ንጕስ ይመስር። 24 ትም አስቦት በቀነሰ ግዝየ፥ ብዘ ም ቀርሺ ከስ ያኖ ኣት ምስ ጠወጭም ኣቸነዊም። 25 ይከስ ቃር ቲበሕር ትም ምሽተታ ደንጛመታ ያነን እንም ኣሰየቶ ከሰታ ይኰሽዬ ንጕስት ኣዘዘም። 26 ሕጋᎀ ኣገልጌት ቸነም ቢፍተቴ ወጠቀምታነ፥ 'ጘታኖ ሐዳሽ ጐቸ ናሜ፤ ደፒት አካስሐሸ' ባረም ጨቈሰንም። 27 ጘታታም ኣትማጠጠም ገᎈረንም፤ ከስመታ ቸለም። 28 "ቢሐርም ዛሕ ኣገልጌ ጭን ተሕ ቤት ቲወጣ ታት ቤሻታ ተራከበም፤ ትም በዝ ቤሻታ በቅር ቀርሺ ከስ ቧነን፤ ያጋታ የት 'ከሰና ካሴ' ባረም ኣነቀም ጠወጠንም። 29 ቤሻመታ በግረቴ ወጠቀምታነ 'ሐዳሽ ጐቸ ናሜ፤ ከሳሐ ደፒት አካስሐሸ' ባረም ጨቈሰንም። 30 ትም ቤ ቧረንም፤ ከሰታ ቲኰስን ዳር ወሰደም ቦሕኔ ኣትየጐደንም። 31 "ቤሻታ የሐሮ ኣገልጌ ት የቾተን ዘንጋ ኣሰቦምታነ ንቃር ኣመጠጠኖም፤ የጘታኔ ቸነቦም ዝሕ ዘንጋ እንም ኦደዊም። 32 ትም የዛሕ ኣገልጌ ጠናንምታነ፥ 'ኣሐ ᎃጥጥ ኣገልጌ ኣሐ የጨቈስሔዬ ሕሕ እንም ከስ ቸንከም። 33 እያ የቸከ ሐማ የቤሻሐ ኣሐሕ የምር ኣንቸን?' ቧረንም። 34 ንጕስት ማቸምታነ ከሰታ እንም ቲከስ ዳር ቦሕኔ ኣትየጐደንም። 35 "ኣሑ እንማሑ የጐፔያሑ ተⷕናሑ ኣፍ ባትብረዊ፥ የሕክም የሰሜ ኣባና እግዘር ኣፍ ኤብርሑ" ባረም።

Matthew 19

1 ኢየሱስ ዝሕ ዝረኸም ቲጀፕር፥ ተገሊላ ተረሳም ተዮርዳኖስ እሓ ሕወሐት ያነ ይሑዳ ገነ ወረም። 2 ብዘ ሰብ ተⷐተረዊም፤ በሕም ባሸነ እንም ኣተነፈኖም። 3 የፈሪሳ ሰብ ይፈትረውዬ የትሔ ተቐነቦምታነ "ሰብ በሐረም ባንሐረም ቃር እንም ምሽተታ ይገፍሬ ተፈቀደምዌ?" ባሮም ተሳረዊም። 4 ት ዠፐረም፥ "እግዘር በተረም አርች ተገረድ ኣመነም የፈጠረሐማ ኣናረበብሑዌ? 5 ሓበም 'በሕ የቸነ ሰብ ኣባመታ ኣዶትመታ ይችም፥ ተምሽተታ ጋᎀ ኣት ይሐርቴ፤ ችመና ኣት ገግ ይሐሮቴ' ይብር ቃር ኣናረበብሑዌ? 6 አጋ እማት ገግሎ ባንሐሬ ተዝ ኣንቐ ት ኣንሐሮ፤ እግዘር ኣት ያᎀነን ሰብ ኤወትን" ባረኖም። 7 የፈሪሳም ሰብ "አጋ ሙሴ ምሽት ቲገᎋርያ የገᎈርያ ሐማ የጣᎋᎌ ወረቀት ኤብቶ ይገᎋርዬ የንቃር ኣዘዘም?" ባረዊም። 8 ትም "ሙሴሽ በⷕናሑ ቱነት የቸነ ምሽታሑ ትገፍሮዌ ፈቀደንሑም፤ ይፍትሜ እግዘር ዝካ ኣኔፐ። 9 እያ ጭን አብርሑ 'ኣት ሰብ ትንጐድ ምስ ጅር ታትደምድ ምሽተታ ገፈረም እንጐደⷕታ ያገፓ እንም ባጢረተነው፤ [ ምስመⷕታ የገፈረና ምሽት ያገባ ሰብ፥ የሕክም ባጢረተነው' "] ባረኖም። 10 ተማሪመታ "የምስ ተምሽት ዘንጋ ዝካ በሐረ፥ ኣናግቦት ይፈዝ" ባረዊም። 11 ኢየሱስ ጭን "ዝሕ ኣናግቦት ይፈዝ የባሑዊ ዘንጋ ተጔቴ እንጐድ ደረግ የትቐፐረት ባንሐሬ ይንመታ ኣንሐረ። 12 ውጪባ ሐሮም የትጨነቦ ነረቦ፤ ሰብም የሜጠረኖ ውጪባ ነረቦ፤ ኣትም ይእግዘር መንግስት ቲብሮ ኣናገፖ ሰብ ነረቦ። የሕ የሐሬ ዝሐታ ይትቐፐሬ ይለ ሰብ የትቀᎌን" ባረኖም። 13 በሕ ግዝየ የቅስር ደንጛ አጀታ ኦየተቦ ጠሎት ያሜሮዌ የኢየሱሴ ኣቸነቦም፤ የኢየሱስ ተማሪ ጭን ደንጛና ያቸነቦ ሰብ ማተቦፖም። 14 ቢሐርም ኢየሱስ "ቅስር ደንጛ ይያሔ የተኖ ኣትሕሮዮ፤ ይእግዘር መንግስት የዝ ደንጛ ሐማ የሐረ ሰቡ" ባረኖም። 15 ትም አጀታ ኣወናቦምታነ በዳረኖም ኣንቐ ተሕ መደር ወረም። 16 ኣት ከረ ኣት ምስ የኢየሱሴ ተቐነበምታነ "ኣስተማሪዮ የዘላለም ኤያም ሐርም አረብሬ ምር ወሔ ዘንጋ ንቶት?" ባረም ተሳረንም። 17 ትም "የምር ዮሔ ዘንጋ ቃር ትትሰሬ? ወሔ የሐረ እማት ጘታው፤ ኤያም ሐርሐም ትረብሬ በሸሐ ጭን ይእግዘር ትዛዝ ቀየ" ቧረንም። 18 ምስምት "ኤት ትዛዝ?" ባረም ተሳረንም። ኢየሱስም "ኣትቅጥር፤ ትንጐድ እሽታም ጅር ኣትድምድ፤ ኣትስርቅ፤ ቤነ ቃር ኣቶድ፤ 19 ኣብ ታዶታሐ ኣሕብድ፤ ሰብ የገጋሐ ሐማ ንመድ" ቧረንም። 20 ሕም ምስ "ዛናሕ እንም ቅየም፤ እንጐድሕ ምር ይቀብርቢ?" ቧረንም። 21 ኢየሱስም "ጥርር ሰብ ትሐሬ በሸሐ ወርም ያነናሐ እንም ኣሰየም የዜጋ ኣብ፤ በሰሜ ዱንያ ትንሐብሸ፤ ኔሐም ይያ ተሐተሬ" ቧረንም። 22 ምስምት ንቅ ንብረት የረᎌረኔ፥ ዝሐታ ቢሰማ ኣᎀጠጠንም ባዘን ወረም። 23 ተሕ ኣንቔ ኢየሱስም የተማሪየታ "ውረም አብርሑ ደንገነ ይእግዘር መንግስቴ ይገቤ ንቃር ያጀጕን። 24 ዠፐርም አብርሑ ደንገነ ይእግዘር መንግስቴ ይገቤ ይለ ተበሮት ይርቅ ጋሜራ በመርፍ ጕድድ ይገባ ወበር ይፈዝ" ባረኖም። 25 ተማሪመታ ዝሐታ ቢሰሞ ንቃር ወግ ሐረቦምታነ "አጋ ሟን ይተርፌ ይለ?" ባረዊም። 26 ኢየሱስም የሕኖዌንየ ኣሸምታነ "ዝሕ በሰብ ወሐት ኤሐር ቃሩ፤ ይእግዘር ጭን እንም ቃር ይለ" ባረኖም። 27 በሕም ግዝየ ጴጥሮስ "ይናም እንም ቃር ቸነም ያሐ ተⷐተኔከም፤ አጋ ምር ንረሕብኔ ይሕርሸ?" ቧረንም። 28 ኢየሱስም፥ "የውረመና አብርሑ እንም ቃር ገደር ቢሐርወ ቢቸን ዘበር የሰብ ትከ በክብር ዙፋን ይቾናቴ፤ በሕ ግዝየ የትⷐተርሑን ኣስረታሑ ባስረት ዙፋን ትቾኖቴ፤ ባስረት በእስራኤል ጥብ ትፈርዶቴ። 29 ይያ ባረም ቤተታ ዌም ጐፔያታ ዌም አተᎀታ ዌም ኣባታ ዌም ኣዶተታ ዌም ደንጛታ ዌም ኣፈረታ ቸም የትⷐተሬ እንም የሓ ሟሬ በበቅር አጅ ይትቐፐር፤ ኣትም የዘላለም ኤያም ሐረም ይረብርቴ። 30 ቢሐርም አሗ ይፍቴ የሐሮ ብዘና ያንቔ ይሐሮቴ፤ ያንቔ የሐሮ ብዘና ይፍቴ ይሐሮቴ" ባረኖም።

Matthew 20

1 ኢየሱስም "ይእግዘር መንግስት በወይን አጨታ መደር ሜና ይቾቶ ሰብ ይስዬ ቅረረ ዮጣ ምስ ይመስር። 2 ይቾቶም ሰብ የዋናና ባት ቀርሺ ተስማሞም፥ የወይን አጨ የቀᎌርᎌ ጎነ ያሮዌ ኣዘዘኖም። 3 "ዝም ምስ ሶስት ሳት ቲሐር ወጣም ሜና ኤነኖ እንጐድ ሰብ ቤማ በቈሞዌ ኣሸኖም። 4 የሕኖም 'ኣሑ የወይን ጎነኔ ወሮም ቶት፤ የቾትሑᎌ ኣብሑሸ' ባረኖም። 5 "ሕኖም ወሮም፤ "ኣትም በስድስትም በዠጠም ሳት የሕክም ኣመነም። 6 ባስራት ሳት ቢወጣ እንጐድም ሜና ኤነኖ ሰብ በቈሞዌ ነከበኖም። 'ኣሑ የድየ ዋና ሜና ኤባር በዝ የንቃር ትቈሞ?' ባረኖም። 7 'ይና ሜና ያትቾትንደ በከነምታነው' ባረዊም፤ ትም 'ኣሑም የወይን ጎነኔ ወሮም' ቶቶ ባረኖም። 8 "ቲመሽ የወይን አጨ መደር የረን ምስ የሜነነ ኣላፊ 'ሜነነ ጥራኖም የቀጥወ ተቸነቦ ሰብ ቅርስም ይፍትወረር ሰብ ዳር የቾቶᎌ ኣብኖ' ቧረንም። 9 ባስራተነ ሳት ሜና የቀነሶ ቸነቦም፤ ያታተና ኣታት ቀርሺ ተቐፐሮም። 10 ይፍትወረርሕኖ ቸነቦም፤ ተገፓትሕኖ ይርቅ ይትቐፐሮ ቃር መሰረኖም ባነ፤ ቢሐርም ሕኖም ያታተና ኣታት ቀርሺ ተቐፐሮም። 11 - 12 በትቐፐሮም ኣንቐ 'ዝሕ የገፓትሕኖ እማት ሳት ቾቶም፤ ይና የዋናንዳ ቐጥነም ተዊና ጬት ተቾትነ ቲና ጋᎀ መምር ቕጥየ ካስሐኖም?' ባሮም በምስት እᎃጠጠቦም። 13 የወይን አጨ መደር የረን ምስ ጭን ዠፐረም ተሜነነሕኖ ያተታ፥ 'ምሶ፥ ኣንገፋከ ብማት ቀርሺ ትቾቴ ኣንትስማማሐ ባነዌ? 14 ሟራሐ ጥብጥም ወር፤ እያ የዝ የገፓትት ያሐም ሐማ አኰስኔ አሸ። 15 በዋጋና የሸ ቃር ኣሜዬ መብት ኤኔዌ? ዌሽ ብያ ዋቢነት ኣሐ መሶ ሐርሐም?' ቧረንም። 16 የሕክም ያንቔሕኖ ይፍቴ ይፍቴሕኖ ያንቔ ይሐሮቴ" ባረም ኢየሱስ ኦደኖም። 17 ተሕ ኣንቔ ኢየሱስ ኢየሩሳሌም ከተማ ቲያር ቤማ ኣስረት ተማሪየታ ይማተና የትሔ ጠናኖምታነ፥ 18 "አሗ ኢየሩሳሌም ከተማ ናነ፤ በሕሜ የሰብ ትከ በቐስ ኣለቃም በሙሴ ቕጫ ኣስተማሪ አጅ ኣወጨም ያቐᎏሪቴ፤ ሕኖም የሞት ፍርድ ይፈርዶᎌቴ። 19 ያኸሶᎎ፥ ይገርፎዬ፥ ይሰቅሮዬ ባረማዊ ሰብ አጅ ኣወጦም ያቐፕረዊቴ፥ ቢሐርም በᎀተም በሶስት ከረታ ይትረሳቴ" ባረኖም። 20 ተሕ ኣንቔ የዘብዴዎስ ደንጛ ኣዶት ተደንጛⷕታ ጋᎀ ቸነችም፤ ኣት ዘንጋ ትትጨቍስ የኢየሱሴ ተቐነበችም ሰጐደቸለም። 21 ትም "ምር ትሸ?" ባረናም። ⷕትም "ዝሕ ት ደንጛና በመንግስታሐ ኣተታ በከናሐ ኣተታ በጕራሐ ይቾኖ ሐማ ኣሚኒ" ቧረቸንም። 22 ኢየሱስ ዠፐረም "ኣሑ ትጨቍሶም ቃር ኣትⷕሮ፤ ኣሑ ያእቆብም ዮሓንስም እያ በቍርብ ከረ አሰጭን የመከራ ጥዋ ትሰጦዌ ይሐንሑቴዌ?" ባረኖም። ሕኖም "ይሐርንደቴ" ባረዊም። 23 ትም "እያ አሰጭን የመከራ ጥዋ ትሰጦቴ፤ ቢሐርም በከነ ተጕራ ወቶራ ጭን ኣባና ሸከተም ያወናለታው ባንሐሬ መደር ኤብ እያ ኣንሐር" ባረኖም። 24 የተነፎ ኣስር ተማሪየታ ዝሕ ጭቋሽ ሰሞምታነ፤ በት ጐፔቸ ማተቦፖም። 25 ኢየሱስ ጭን እንመና የትሔ ጠናኖምታነ፥ "የኣረማዊ ሰብ ኣለቃ የሰበና ገዢሎ ዳነመና በሕኖ ᎈር ዳነት ያነኖ ሐማ ትⷕሮ። 26 ባሑሽ እክሽ ኤሕር፤ ቢሐርም ተግብታሑ ንቅ ይሐሬ ይሸታ ያሑ ያገክር። 27 ተግብታሑ ትንም ይፍቴ ይሐሬ ይሸታ ያሑ ባርያ የሕር። 28 የሕክም የሰብ አርች የሰብ ያጘኽሬ ነብሰታም የብዘሕኖ መትወጫ ኣመነም ይሞቴ ቸነም ባንሐሬ የት ያጘኽርዬ ኣንቸነ" ባረኖም። 29 ተሕ ኣንቔ ተኢያሪኮ ከተማ ቲወጦ ብዘ ሰብ የኢየሱስ ተⷐተረዊም። 30 ት ᎋርጥ ሰብ ቤማ ᎀረ ቾኖም ባነ፤ ኢየሱስ ተሕ ያር ሐማ ቢሰሞ "ጘታንዶ የዳዊት አርች ሐዳሽ ማርንደ" ባሮም ኦነቦም። 31 የሕኖም "ቍስ በሮ" ባሮም ሰብ ኣጥራቀሮዮም፤ ሕኖ ጭን "ጘታንዶ የዳዊት አርች ሐዳሽ ማርንደ" ባሮም ይርቅ ኦነቦም። 32 ኢየሱስም ቈመም ጠናኖምታነ "ምር ኣሜንሑዌ ትሰቦ?" ባረኖም። 33 ሕኖም "ጘታንዶ ይና ንሸነ ኤነንዳ ይትከፈቴው" ባረዊም። 34 ኢየሱስም ኣትማጠጠኖምታነ ኤነና ᎃሻሸኖም፤ ሕመጋ ኤነና ተከፈቶም ኣሰቦም፤ የኢየሱስም ተⷐተረዊም።

Matthew 21

1 ኢየሱስም የትⷐተረዊ ሰብም ኢየሩሳሌም ከተማ በትቕራነቦ፥ ግዝየ፥ በደብረዘይት ቈቶ ቤተፋጌ ይውሪ መደር ቲሰሮ፥ ኢየሱስ ተተማሪየታ ተና ዝካ ቲብር ናሐኖም፤ 2 "ይፍት ይፍት ያነ ቀያ ብደሮም ወሮ፤ በሕሜ ኣት ያጐጂ እማር ተትከመታ ጋᎀ ትረሕቦቴ፤ ፍቶም ናሞኒ። 3 ሟኒም ሰብ ኣሽቃር ቢብርሑ (ጘታ ይሽኖ የሐሬው) በሮ። ትም እማርሕኖ ሕም ተሕም ያብሑሸ።" 4 ዝመታ የሐረ በነቢ ዝካ ቲውሪ ዮጄ የሐሬው፦ 5 "የፅዮን ከተማ የኢየሩሳሌም፦ 'ዝሙ ንጕሳሐ ጘራ ሐረም፥ እማር ነኸመም ብማር ትከ ᎈር ቶየተ ያሔ ይቸንቴ' በሮም ኦደዊ" 6 ተማሪየታም ወሮም ኢየሱስ ያዘዘኖም ሐማ ቾቶም። 7 እማር ታ ተትከታ ጋᎀ ኣቸኖነም፤ ጅረና ብእማር ትከ ታ ᎈር ᎈር ጫሮምታነ፥ ኢየሱስም ነኸᎀንም። 8 ተሰብሕኖ ብዘመና የኢየሱስ ይትቐፐረውዬ ጅረና ቤማ ዝራኮም፤ እንጐደና ተጨ ኣቴበታ ኣንጦም ቤማ ያድጎ ባነ። 9 ቲፍተቴም ያሮም ታንቐቴም ይትⷐተረዊ ሰብ "ሖሳእና የዳዊት አርች ሽኵር የሐር፤ ብእግዘር ሽም የቸነ የትዳረው፤ ሖሳእና፥ ሽኵርት። በሰሜ ይእግዘር ሽኵርት የሕር" ቲብሮ ያትሓኖ ባነ። 10 ኢየሱስ ኢየሩሳሌም ከተማ በገፓ ግዝየ የከተማ ሰብ እንም "ዝሕ ሟኑ?" ባሮም ተብራገጎም። 11 ሰብ ምሕኖ "ዝሕ ተገሊላ ገነ ተናዝሬት ከተማ የቸነ ነቢ ኢየሱሱ" ባሮም። 12 በሕ ኣንቐ ኢየሱስ ቤተመቅደስ ገፓም፤ በሕም በደኔ ያስረቦም ይስረቦም ሰብ እንም ኣወጣኖም፤ ፍራንክም ያሸክሮ ሰብ ጠረጴዛና ደፋቦም፤ ᎇንየት ያስሮ ሰብም ᎄርጭማና ኣክበነረቦም። 13 " 'ቤተና የጠሎት ቤት ይውሪቴ' ቧርም ጣᎉም ባነ፤ ኣሑ ጭን የኔባ ወረ ኣመነሑዊም" ባረኖም። 14 ኢየሱስ በቤተመቅደስ ታነ ᎋርጥም ጅረ የትሔ ቸነቦምታነ ኣተነፈኖም። 15 ቢሐርም የቐስ ኣለቃም የቕጫ ኣስተማሪም ኢየሱስ የቾተን ወግ በዞተናም፥ ደንጛም በቤተመቅደስ "የዳዊት አርች ሖሳእና ሽርት" ባሮም ቲያሐሮ በስሞተና ማተቦም። 16 የሕ የሐሬ ኢየሱስ "ዝሕ ደንጛ ይብሮ ቃር ትሰማዌ?" ባረዊም፤ ትም "እንክ አሰማ፤ 'ተደንጛም ጡ ቲጠዎ ትከ ኣንᎋ ያሐ ሽኵርት ሽካከትሐም' ይብር ቃር ስርም ኣናረበብሑዌ?" ባረኖም። 17 ቸኖም ተከተማ ወጣም፤ ቢታንያ ቀያ ወረም፤ በዛሔ ኣተረም። 18 ኢየሱስ በቅረረ ከተማ ተዠፐረም ቲያር ጓደንም። 19 ኣት የሸብራ አጨ ቤማ ᎀረ ኣሸም የትሔ ወረም፤ ቢሐርም ጭን ቅጠር ባንሐሬ ኣትም ቃር ኣነከበወ፤ የሕየሐሬ "ተዝ ኣንቐ ᎇስር ስርም ኤንሐውብከ" ቧረንም። ሸብራምታ ሕመጋ ጠነቀም። 20 ተማሪየታ ዝሐታ ባሰቦ ግዝየ፥ "ዝሕ የሸብራ አጨ ሕመጋ መምር ጠነቀም?" ባሮም ወግ ሐረቦም። 21 ኢየሱስ ዝካ ቲብር ዠፐረሎም፤ "የውረመና አብርሑ፤ ኣሑ ታጥራጠሮን ብታምሮን በሸብራ አጨታ እያ ያመነሐማ እማት ቴሐር ቴሐር ዝሕ ቈቶ ዳር 'ተዝሕ ተሳም የባሕሬንየ ደን ተደንገር' ብትብረዊ ይሕንሑሸ። 22 ኣመርሑም በጠሎት የጨቈስሑዊ እንም ትንሐቦሸ ባረኖም።" 23 ኢየሱስ ቤተመቅደስ ገፓም ታነ ያትመር ባነ፤ በሕ ግዝየ የቐስ ኣለቃም የገን ባሪቅ የትሔ ቸነቦምታነ "ዝሕ እንም ታሜ በርም ዳነተ? ዝሕሕ ደረግ ያበናሐ ሟኑ?" ቲብሮ ተሳረዊም። 24 ኢየሱስም ዝካ ቲብር ዠፐረሎም፦ "እያም ኣት ዘንጋ አትሰርሑቴ፤ ኣሑም የትሳርኩ ት በዠፐርሑኔ እያም በምር ደረግ ኣሜሐማ ኦድሑሸ። 25 የዮሓንስ ጥምቀት ቴቴ ቸነም? ያጠመቀ ብእግዘር ፍቃድ ባነ ዌሽ በሰብ ፍቃድ" ሕኖም ገግ ተገገና ዝካ ቲብሮ ተምካከሮም፤ "ትእግዘር ፍቃዱ በባነ (አጋ የምር ኣናመርሑዊ?) ይብርንደቴ፤ 26 ተሰብ ፍቃዱ በባነ ጭን የዮሓንስ እንመና ነቢዉ ይብሮ የሐሬ የሰብም ንሰርፍነ" ተቤሮም። 27 የሕየሐሬ የኢየሱስ ዠፐሮም "ይና ኣንⷕነ" ባረዊም። ትም "አጋ እያም በምር ፍቃድ ዝሕ ዘንጋ እንም አቾት ሐማ ኣኑድሑ" ባረኖም። 28 ዠፐረም ኢየሱስም ዝካ ባረም፤ "አሗ ምር ይመስርሑ? ኣት ምስ ት ደንጛ ባነዊ፤ ተሕኖም ያተታ (አርቸኖ አኳ ወርም የዌን ጎነና ቶት) ቧረንም። 29 አርችምታ 'ኣናር' ባረም፤ የሕርምታነ ያንቐ ጭን ቶዘከበም ይቾቴ ወረም። 30 ኣብታ ያት አርቸቴ ወረም ዝክም (ቶትኒ) ቧረንም፤ አርችምታ (አጊ ኣባኖ አቶትሸ) ቧረንም፤ ቢብርም ጭን ይቾቴ ኣምᎄረ። 31 ተት ደንጛ ያባታ ፍቃድ ያመነ ኤታታው?" ባረኖም፤ ሕኖም "ይፍትወረርታው" ባረዊም፤ ኢየሱስም ዝካ ባረኖም፤ "የውረመና አብርሑ፤ ባጢረተነም ተረከበማ ሰብ ጅር ይደምደማ እሽታም ይእግዘር መንግስት ብዴተቦኩ ይገቦቴ። 32 ያጠምቅ ዮሓንስ ይእግዘር ኤማ ያትየሽሑዌ ቢቸን፤ ኣናመርሑዊ። ባጢረተነም ተረከበማ ሰብ ጅር ይደምደማ እሽታ ጭን ኣመረዊም፤ ኣሑም ዝሐታ ኣሸሑም ንስሓ ጝበትሑ ኣናመርሑዌው።" 33 ኢየሱስ ዝካ ባረም፦ "እንጐድ ወማካ ስሞ፤ ወይን የቀፐረ ኣት የቤት ኣበቃጥ ባነ፤ ብምር ግምብ አጭር ኣጠረለም፤ ዌንም ይቈቍርᎌ ጐጀ ሐነም፤ የቀᎌሪ ወይን ቾነም ይቍረᎎ ከፍተነ ግምብ ኣረሸም፤ ተሕም ኣንቐ የቸዋች ኣትኵራነንም እንጐድ ገነ ወረም። 34 "ዌንም ያᎊወ ግዝየ ቲሰራ ሟረታ ይትቐፐሮዌ ኣገልጌየታ የቸዋቼ ናሐም። 35 ቸዋችሕኖ ጭን የዛ ኣገልጌሕኖ ጠበጦም ያተታ ደነገዊም፤ ኣተታ ቀጠረዊም፤ ኣትመታ ብምር ወከዊም። 36 ዠፐረም ዛም ኣበቃጥ እንጐድ ቲፍቴ ይርቅ ብዘ ኣገልጌ ናሐም። ቸዋችሕኖ በሕኖም የሕክም ኣመነቦዮም። 37 ያንቐ ጭን የወይን ጘታ (የርቸናሽ ይቀምጦነሸ) ባረም አርቸታ ናንም። 38 ቸዋችሕኖ ጭን አርችታ ቢያዞ ሕኖም ተሕኖም ዋራሸታ ዝሐታው፤ ኔሑ ንቅጥኔም ርስተታ ንስድነ ተቤሮም። 39 አርችምታ ጠበጦም ተቀᎌሪ ወይን ውጤ ኣወጦም ቀጠረዊም። 40 "ሔታ ወይን የረን ጘታ ቢቸን ከረ፥ በዝሕ ቸዋች ምር ያሜቃር ይመስርሑ?" 41 ሕኖም "የዝሕ ᎃጥጥ ባጢረተነ ቀጥወና ንቃር ᎃጥጥ ቃር ይሐርቴ። የቀᎌሪ ወይን ᎇስረታ በግዝየታ ይቦ ይንጐድ ቸዋች ይብኖቴ" ባረዊም። 42 ኢየሱስ ዝካ ባረኖም፤ " 'ግምብ ያረሶ ሰብ የቀንጠዊ እምር ት የግምብ ቤት ዋና ሐረም፤ ዝመታ ይእግዘር ሜናው፤ ትናዥኔም ዬንመንዳ ወግ ቃሩ' ቧርም የጣᎋ ስርም ኣናረበብሑዌ? 43 "የሕየሐሬ ዝካ ኣብርሑ፤ ይእግዘር መንግስት ታሑ ብጀቶ ᎇስር ይቦ ይንጐድ ሰብ ይዊቴ። [ 44 በዝ እምር ᎈር ይወጥቅታ ይትሰፐርቴ። እምርታ ጭን በᎈረታ ይወጥቅወታ እንም ይᎈጭን።"] 45 የቐስ ኣለቃም የፈሪሳ ሰብም ወማካታ ሰሞም ታነ ኢየሱስ የዝረኸን የሕኖ ቃር የሐረሐማ ቤሰሮም። 46 የሕየሐሬ ይጠብጠውዬ ሳቦም ባነ፤ ቢሐርም ጭን ሰብሕኖ የነቢሐማ ያዘበዊ የሐሬ ሰነፎዮም።

Matthew 22

1 ኢየሱስ ዠፐረም ቦማካ ዝካ ባረም ኦደኖም፤ 2 "ይእግዘር መንግስት የርቸታ ኣዠመነ የደገሰ ንጕስ ይመስር። 3 ንጕስት የጠኔዮ ሰብ ያዠመነ ይቸኖሐማ ኣገልጌየታ ናሐም፤ ሕም ያዠመነ የጠነዮሕኖ ጭን ይቸኖዌ ኣንሳቦ። 4 ንጕስታ ዠፐረም የተነ እንጐድ ኣገልጌየታ ዝካ ቲብር ናሐኖም፤ 'የጠኔዮ ሰቤ ወሮምታነ ያዠመነ ድግስ ደገስም፤ ውረናም የፈቀሮ ዋጋና ኣንጭዮም። እንም ቃር ቍጥ ቍጥ ባረም። ያዠመነ ኔሑ በሮ' ባረም ናሐም። 5 "ሕኖ ጭን ዘንጋታ ባጭ ኣመነቦምታነ፥ ኣተታ የቹቻቴ እንጐድመታ የቄጠቴ ወረም፤ 6 የተነፎሕኖ የኣገልጌሕኖ ጠበጦም ደነጎም ቀጠሮዮም። 7 በሕ ግዝየ ንጕስታ ንቃር ማቸም ወታደረታ ናሐምታነ ዛሕ የቀጠሮ ሰብ ያጋና ቀጠረኖም፤ ከተማና ብሳት ᎀኸረንም። 8 "በሕ ኣንቐ የኣገልጌየታ ዝካ ባረኖም፤ ያዠመነ ድግስ ተጨራ ደጐሺም፤ ቢሐርም የጠኔዮሕኖ ጭን የዝሕ ድግስ ይሐሮሰብ ኣንሐሮ። 9 የሕየሐሬ ጀᎈረ ውጦምታ የረከብሑዮ ሰብ እንም ያዠመነ ጥሮዮ"። 10 ሕም ኣገልጌ ጀᎈረ ወጦም የረከበዊ ወሔ ተᎃጥጥ ሰብ እንም ደመዶም ጠነዊም፤ ያዠመነ ቤትም ሰብ ሜናም ቾናም። 11 "የሕርምታነ ንጕስታ የጠነዮ ሰብ ያዤ በገፓ ግዝየ ያዠመነ ጅር ያንትሐተረ ኣት ምስ በሕ ነከበም። 12 የምስታ 'ምሶ ያዠመነ ጅር ታትሐተር ዝሕ ቤት መምር ገፓሐም?' ቧረንም። ትም ይብር ቃር ቲበሕር ቍስ ባረም። 13 ንጕስታ ያገልጌየታ 'የዝ ምስ አጅም አግረታ አግዶም ቦረጀ በጠነማ ኣውጦም ቃሰዊ፤ በሕሜ ብⷐም ስንም ኣትፏጦት ይሕርሸ' ባረም።" 14 ዠፐረም ኢየሱስ "የጠነዮ ብዘሮ፤ የሸᎌችዮ ጭን ቀሪቃሎ" ባረም። 15 በሕ ኣንቐ የፈሪሳ ሰብ ወሮም የኢየሱስ መምር ኣሚተቦ በዘንጋ ይጠብጠዊ ሐማ ኣትባቶም፤ 16 የሕኖም ተማሪም ተሔሮድስም ሰብ ጋᎀ የኢየሱሴ ናሖምታነ፥ "ኣስተማሪዮ ኣሐ ውረም ቃር ትዝረኽ ሐማ ይእግዘር ኤማም በቕጥየ ታትመርሐማ ንሕነ፤ ታᎂን ቃር እንም ሰብ በስረፎት ኣንሐረ፤ የሰብ ይፍት አዥትሐ ኣትፈርድ" በባረዊ ኣንቐ፥ ዝካ ባሮም ተሳረዊም። 17 "እንዴ ኦድንደ፤ የሮማ ንጕስ ጝብር ካሶት ነረብንደ ዌሽ ኤነብንደ?" ምር ይመስርሐ? 18 ኢየሱስ ጭን ተንኮለና ሓረም ታነ "ኣሑ ሐጣ፥ የምር ትትፍታተሮን? 19 ትጘብረዊ ፍራንክ ኣተዞን" ባረኖም፤ ሕኖም ኣቸነቦም ኣበዊም። 20 ትም "በዝሕ ፍራንክ ᎈር ያነ መርከታም የጣᎉም ሽም የሟኑ?" ባረኖም፤ 21 ሕኖም "የሮማ ንጕሱ" ባረዊም፤ ትም "አጋ የንጕስታ የሐረ ቃር የንጕስ ይእግዘር የሐረ ቃር ይእግዘር ኣቦ" ባረኖም። 22 ሕኖም ዝሕ ቢሰሞ ወግ ሐረቦምታነ ታበዊም ወሮም። 23 በሕም ከረ፥ "የᎀተ ሰብ ኤትረሳ ይብሮሕኖ" የሰዱቃ ሰብ የኢየሱሴ ቸነቦምታነ ዝካ ቲብሮ ተሳረዊም፤ 24 "ኣስተማሪዮ ሙሴ የባረ ኣት ሰብ ትከ ቴጨን ቢሞት ጐፔያታ የᎀተታ ምሽት ያግባም ዘር የትኳለ ባረም። 25 ሰባት ጐፔቸ ቲና ጋᎀ ባነቦ፤ ይንም ንቅ ምሽት ኣገፓምታነ ትከ ቴጨንም ᎀተም፤ የሕየሐሬ እርሰታ የᎀተታ ምሽት ኣገፓም። 26 የሕክም ተነም ሶስተነም ኣጋ ባጋ ሰባተነ ጐፔቸ ዳር ኣገፖያም ᎀቶም። 27 እንመና ኣገፖያም ተᎀቶ ኣንቐ ምሽትⷕታ ያጋⷕታ ᎀተችም። 28 ዝሕ ሰባችም ያገፖያ የሐሬ አሗ የᎀቶ ቢትረሶ ከረ ዝሕ ምሽት ተሰባተና የሟን ምሽት ትሐርቴ?" ባረዊም። 29 ኢየሱስ ዠፐረም ዝካ ባረኖም፤ "ቅዱስ መጣፍ ይብሮ ቃርም ይእግዘር ደረግም ባንሓሮታሑ ሳተናሑም። 30 የᎀቶ ቲትረሶ ግዝየ ሰብ እንም በሰሜ ያነቦ ይእግዘር መሌካ ሐማ ይረብሮ ባንሐሬ ኤያገቦም ኤያበዶም። 31 የᎀተ ይትረሳሐማ እግዘር ያሑ ዮደናሑ ኣናረበብሑዌ? 32 ትም የባረ ዝካው 'እያ የኣብርሓም፥ የይስሓቅ የያእቆብም እግዘርን' የሕየሐሬ እግዘር ኤያም የሐሮሕኖ ጘታው ባንሐሬ የᎀቶሕኖ ጘታ ኣንሐረ።" 33 ሰብም ዝሕ ሰሞምታነ በትምርተታ ወግ ሐረቦም። 34 ኢየሱስ የሰዱቃ ሰብ ቍስ ያቴፐኖሐማ፥ የፈሪሳ ሰብ በሰሞ ግዝየ እማቴ ተደመዶም። 35 ተሕኖም ኣት የሙሴ ቕጫ ኣስተማሪ የኢየሱስ ይᎈትኔ ሸምታነ ዝካ ቲብር ተሳረንም፤ 36 "ኣስተማሪዮ ትእንም ይርቅ ትዛዝ ኤተታው?" 37 ኢየሱስም ዝካ ቧረንም፤ "እግዘር እግዘራሐ በᎃራ ⷕናሐ በᎃራ ነብሳሐ በᎃራ ኣሳባሐ ንመድ። 38 ትንም ይርቅ ይፍትወረር ትዛዝ ዝሐታው። 39 ዝሐታ ይመስር የተነም ትዛዝ ሰብ እንም የገጋሐ ሐማ ንመድ ይብር ታው። 40 የሙሴ ቕጫም የነቢ ትምርትም እንም የቈሞᎌ ዝሕ ትዛዙ" ቧረንም። 41 የፈሪሳ ሰብ እማቴ በትደመዶዌ ኢየሱስ ዝካ ቲብር ተሳረኖም፤ 42 "የክርስቶስ ቃር ምር ይመስርሑ? የሟን አርቹ?" ባረም ተሳረኖም። ሕኖም "የዳዊት አርቹ" ባረዊም። 43 ኢየሱስም ዝካ ባረኖም፤ አጋ "ዳዊት በመንፈስ ቅዱስ ተመራምታነ ዝካ ቲብር፥ እግዘር ባረም መምር ይጠራን? 44 'እግዘር የጘታና የክርስቶስ' 'ጠላታሐ የግራሐ ቦስጥ ትናሜንሐ ዳር ብያ በከነና ቶራ' ቧረንም። 45 ዳዊት ገገታ 'እግዘር' ባረም በጠናን አጋ፥ ክርስቶስ መምር ትከታ ይሐር?" ባረም። 46 ኣት ቃር ዳር ይዠᎏሌ የረረ እማትም ሰብ ኣነፐረ፤ ተሕ ከረ ቀነሰም ሟኒም ሰብ ይትሰኔ ኣንደᎈረን።

Matthew 23

1 በሕ ኣንቐ ኢየሱስ የሰብም የተማሪየታ ዝካ ባረም ኦደኖም፤ 2 "የሙሴ ቕጫ ኣስተማሪም የፈሪሳ ሰብም ያትመሮዌ በሙሴ መደር ቾኖም። 3 የሕየሐሬ ሕኖ ያዝዞኩ እንም ኣምሮ፤ ቀረዊም፤ ሕኖ ያመረዊ ቃር ጭን ኣታምሮ ሕኖ ይዝረከበዊ ቃር በሜና ኤያወረዊ፤ 4 ይረዝም ያጀግርም ጠውር ኣገዶም የሰብ ያትጮሮ፤ ሕኖ ጭን ባቴበና ዳር ይረግደውዬ ኤሰቦ። 5 ሜናና እንም ያመሮ ያነ ሰብ ያዥሎዌ ቲብሮው፤ ያግደዊም እርዝ ያበዞ፤ የጅርመና ዥራ ያገርፈዊ፤ 6 በድግስም ቤት የክብር መደር፥ የኣይሑድ ገነ ሰብ ቢትደመዶᎌ ቤት ቢፍቴ ይቾኖዌ ይሽኖ፤ 7 በኣድባቤ ሰብ እንም ተረሳም ይትቐፐርኖዌ፥ የሕኖም 'ኣስተማሪዮ' ቧርም ይጠረዮዌ ይሽኖ። 8 ኣሑ ጭን ኣስተማሪያሑ እማት የሐሬም እንማሑ ጐፔ የሐርሑዌ 'ኣስተማሪ' ቤቶ ኤጥረኩ። 9 በሰሜ ያነ ኣባሑ እማት የሐሬ ባፈር ᎈር ሟኒም ሰብ ኣባ ቤትሑ ኣትጥሮ። 10 ኣስተማሪያሑ እማት ክርስቶስ የሐሬ 'ኣስተማሪ' ቤቶ ኤጥረኩ። 11 ታሑ ግብት ንቅ የሐረ ሰብ ያሑ ኣገልጌ የሕር። 12 ገገታ ንቅ ያሜ እንም ይትዋለድ፤ ገገታ ያትየንስ እንም ከፍ ይብር።" 13 "ሰብ ይእግዘር መንግስት ኤገባሐማ፥ ወፈንቻ ትዘጎ ኣሑ ሐጣ፥ የሙሴ የቕጫ ኣስተማሪም የፈሪሳ ሰብም ግርዳሑ፤ ኣሑም ገግማሑ ኣትገቦ፤ ይገቦሜ ይሰቦሕኖ ትሐሮዮ። [ 14 "ያዥንኩሐማ ታመረዊ ጌፍ ጠሎት ኣብረከስሑም ምሰሕነማ የᎀተበማ እሽታ ቤት ንብረት ትጀፕሮ ኣሑ ሐጣ የሙሴ የቕጫ ባርቅም የፈሪሳ ሰብ ግርዳሑ፤ የሕየሐሬ ኣሑ የባሰ ፍርድ ይሰራብሑቴ።" በሕ የቸነ የባሰ ፍርድ ትትቐፐሮቴ።] 15 "ኣሑ ሐጣ የቕጫ ኣስተማሪም የፈሪሳም ሰብ ግርዳሑ፤ ኣት ሰብ ያሑ ሓይማኖት ታጠብጦዌ በባሕር ᎈርም በኣፈርም ትዦሮ፤ የትም ባሑ ኤማ ቦሰድሑዌ ግዝየ ታሑ ይርቅ በት አጅ የባሰ ያዛብ እሳት ሰብ ታመረዊ። 16 "ኣሑ ᎋርጥ ዳነ ግርዳሑ፤ ሰብ በቤተመቅደስ ቢቴ፥ ኣትም ኤነወ ትብሮ፤ በቤተመቅደስ ወርቅ ይቴታ ጭን በቴየታ ይጠበጥ ትበሮ፤ 17 ኣሑ ጋዋም ᎋርጥም ሰብ ተወርቅም ወርቅታም ቲቈድስን ቤተመቅደስ ኤተታ ይርቅ? 18 ዠፐርሑም 'ሟኒም ሰብ ሕትም ቢያᎀርᎌ መደር ቢቴ ኣትምቃር ኤኖ'፤ ሕትም ቢያᎀርᎌ መደር ባነ መባ ቢቴ ጭን ተየታ ይጠውጥን ትብሮ። 19 ኣሑ ᎋርጥ ሰብ ተመባታም መባታ ቲቈድስን ሕትም ቲያᎀርᎌ መደር ኤተታ ይርቅ? 20 የሕየሐሬ ሕትም ቢያᎀርᎌ መደሬ ይቴታ፥ ሕትም ቢያትቐንውᎌም ሕትምም ቢያᎀርᎌ መደር ᎈር ባነ እንም ይቴ። 21 በቤተመቅደስም ይቴታ፥ በቤተመቅደስም በቤተ መቅደስታ ደኔ ቢረብርታ ብእግዘር ይቴ። 22 በሰሜ ይቴታ ብእግዘር ዙፋንም በዙፋንምታ ᎈር በቾናታ ይቴ። 23 "ኣሑ ሐጣ የቕጫ ኣስተማሪም የፈሪሳ ሰብም ግርዳሑ፤ ታበሱድ፥ ታበሸም ቶካሸም ታስር ኣት ይእግዘር ቲቦ፤ ቢሐርም ጭን በቕጫ ያነ ዋና ዘንጋ ትተቦ፤ እንጐድም ቕጥየ ፍርድ ማሮትም ᎃርቴነትሙ፤ ሕሐና ታተቦ ዝመታ ኣምሮት ባነብሑ። 24 ኣሑ ᎋርጥ ዳነ፥ ትትሰጠዊቃር ቅንጭናሐማ እርስየ ቃር ኣወጣሑም ትቃሰዊ፤ ጋሜራሐማ ንቅየ የሐረታ ጭን ትወጠዊ። 25 "ኣሑ ሐጣ የቕጫ ኣስተማሪም የፈሪሳ ሰብ፥ ግርዳሑ፤ ብርጭቆምታ ሳሒንምታ ᎈረታ ታጥበዊ፤ ደነታ ጭን ተራቶትም ሰስቶትም ሜናወም፤ 26 ኣሐ ᎋርጥ የፈሪሳ ሰብ፥ ብደርም ብርጭቆም ሳሒንምታ ደነታ አጥውን፤ በሕ ኣንቐ ᎈረታም ንጡሕ ይሕርሽ፤ 27 "ኣሑ ሐጣ የቕጫ ኣስተማሪም የፈሪሳ ሰብ፥ ግርዳሑ፤ ደነና በᎀተቦ ሰብ ኣጥምም በᎃጥጥ ሜና እንም የትሜነቦ፥ ቦጤ ጭን ቦባረ ቀᎎዮም ይሽሮ የᎀገማ እምር ትመስሮ። 28 የሕክም ኣሑ በውጤ ይእግዘር ሰብ ሐርሑም ትትረቦ፤ በⷕናሑ ጭን ሐጥነትም ᎇሼነትም ሜናብሑም። 29 "ኣሑ ሐጣ የቕጫ ኣስተማሪም የፈሪሳ ሰብ ግርዳሑ፤ የነቢሕኖ ᎀገማ ትሸክቶ፤ የፃዲቅ ሰብ ᎀገማ ታጌጦ። 30 'ይና ባባንዳ ዘበር ተረፐነ ተረፐነ የነቢሕኖ ደም በሗቦት ተሕኖ ጋᎀ ባንሐነ' ትብሮ። 31 አጋ ኣሑ የነቢሕኖ የቀጠሮሕኖ ደንጛ የሐርሑ ሐማ በገግማሑ ትምሰክሮ። 32 የሕየሐሬ ኣባሑ የቀነሰዊ ደፕሮ። 33 "ኣሑ ችረ የችረም ትከ፥ ታዛብ እሳት ፍርድ መምር ታመርጦቴ? 34 የሕየሐሬ እያ ነቢም፥ ሓሪም፥ ኣስተማሪም ያሑዌ አረሕቴ፤ ተሕኖም ኣታተና ትቀጥሮዮቴ፤ ኣታተና ትሰቅሮዮቴ፤ ተሕኖም ናሰና በጠሎት ቤታሑ ትገርፎዮቴ፤ ተከተማ ኣት ከተማ ታሳድዶዮቴ። 35 በዝም የቸነ ተፃዲቅ ሰብ ተኣቤል ደም ቈነሽም በመቅደስም ሕትም ቢያᎀርᎌ መደርም ግብት ተቀጠርሑዊ ተበራክዩ አርች የዘካርያስ ደም ዳር ባፈር ᎈር የት የፃዲቅ ደም እንም ቅጣተታ ባሑ ይሰራብሑቴ። 36 የውረመና አብርሑ ዝሕ እንም በዝ ዘበር ሰብ ይሰራቴ"። 37 ኢየሱስ ዝካ ባረም፤ "ኢየሩሳሌም ኢየሩሳሌም ኣሐ ነቢም ትቀጥር፤ ያሔ የራዮ ሰብ ብምር ትወጋ። ኵታራ ጭዋጪወታ በቋርሳታ ደን ባት ይደምድኖ ሐማ እያም ያሐ ሰባሐ ባት አደምድኖዌ ምራሕረጋ ሸም? ኣሑ የኢየሩሳሌም ሰብ ጭን ኣንሸሑ። 38 በዝ ኣንቐ ቤታሑ ግᎋራ ሒተ ይቄቴ። 39 የሕየሐሬ 'ብእግዘር ሽም ይቸንታ የሳን' ትትብሮ ዳር ተዝ ኣንቐ ኣታዞን" አብርሑ።

Matthew 24

1 ኢየሱስ ተቤተመቅደስ ወጣም ቲያር ተማሪመታ ቤተመቅደስታ ያትየሰውዬ የትሔንየ ቸነቦም። 2 ት ጭን "ዝሕ እንም ታዞዌ? አጋ የውረመና አብርሑ እምር ብምር ᎈር በትራኸመምሐማ ቴደስ ይቄቃር ኤነ" ባረኖም። 3 ኢየሱስ በደብረዘይት ቈቶ በቾኔ፥ ተማሪየታ ይማተና የትሔ ቸነቦምታነ "ዝሕ እንም ይሐር መቸው? ኣሐ ትቸንወም የኣለም ቀጥወ ከረ ቲቸን መርሐተታ ምቃሩ?" ቲብሮ ተሳረዊም። 4 ኢየሱስ ዝካ ቲብር ዠፐረሎም፤ "ሟኒም ሰብ ቤያታልልሑዌ ተጤፖ። 5 ብዘመና 'እያ ክርስቶስን' ቤተቦ በሽመና ይቸኖቴ። የብዘ ሰብም ያታልሎቴ። 6 የኣርብ ቃርም ያርብ ወሬ ትሰሞቴ፤ ዝሕ እንም ይሐሬ ግርዱ፤ እንጠነቃናሑ፤ ቀጥወታ ገናው። 7 ያት ገን ሰብ ባት ገን ሰብ መንግስት በመንግስት ᎈር ተረሳም ይትዋካቴ፤ ጋጀም ያፈር እንቀርቅሮትም በብዘ መደር ይሐርቴ። 8 ዛና እንም ይፍትወረር የመጥሐማ የጭንቅ ኣወተራቸ ይሐርቴ። 9 በሕ ግዝየ ሰብ የመከራ ኣወጦም ያቐፕሮኩቴ፤ ይቀጥሮኩቴ፤ ብያ ሽም የቸነ ሰብ እንም ይጠሮኩቴ። 10 በሕ ግዝየ ብዘመና ይያ ይሐዶንቴ፤ ሰብሕኖም ሕኖም ተሕኖ ኣወጦም የጠላት ያቐፕሮቴ፤ ሕኖም ተሕኖ ይትራከሶቴ። 11 ብዘ ኣሰተነ ኣስተማሪ ይትረሶቴ፤ የብዘመና ያሳስቶዮቴ። 12 ተብዘ ባጢር የቸነ የብዘ ሰብ ንማጀ ይዠሽቴ። 13 የቀጥወ ዳር ፈነሐም የቈመ ት ጭን ይተርፍቴ። 14 የሰብ እንም ምስክር ይሐሬ ዝሕ ይእግዘር መንግስት ወንጌል ባለም እንም ዩጂቴ፤ ተሕ ኣንቐ ያለም ቀጥወ ይሐርቴ" ባረም። 15 "ነቢ ዳንኤል በዋረን ኤነት ያሰርሕ ᎃጥጥ ዘንጋ በትቀደሰ መደር በቈሜ ታዞቴ፤ ታረብብም ኣሐ ዝሐታ በስር። 16 በሕ ግዝየ በይሑዳ ገነ ያነቦ ቈቶ የጦም የስሖ። 17 በቤት ᎈር ያነታ በቤተታ ያነ ቃር ይወስዴ ኤረድ። 18 በቹቻ ያነታ ጅረታ ይረሴ ያንቕንየ ኤትዘፐር፤ 19 በሕ ከረ የት ኣርዋ እሽታም ያጠፗት ግርደሕነማ፤ 20 ያሑ ስኻሑ በዘር ዌም በሰንበት ከረ ቤሐሬ ይእግዘር ጠቍሶ። 21 በሕ ግዝየ ታለም ቲፍትወረር ቀነሰም አሗ ዳር ኣንሗሪም ተሕም ኣንቐ ኤⷕሪ ንቅ ጭንቅ ይሐርቴ። 22 በሕ ግዝየ ከረታ ኣጭር ታንሐረ ሟኒም ሰብ ቤተርፍ፤ ቢሐርም ጭን የሸᎌችዮ ሰብ ቲብር ሕሕ ከረሕኖ ያትየጥኖቴ። 23 "በሕ ግዝየ ሟኒም ሰብ ክርስቶስ በዝ ነረ ዌም በሔ ነረ ቢብርሑ እናመርሑዊ። 24 ኣሰተነ ክርስቶስም ኣሰተነ ኣስተማሪም ይትረሶቴ፤ ሕኖ በሐረሎሽ እግዘር የሸፐተኖሕኖም ቲያሳስቶ ዳር ንቅ ንቅ መርሐትም ወግ ቃርም ያትየሶቴ። 25 ሔታ ዝሕ እንም በተርም ኦድኩም። 26 'የሕርምታነ በበረሓ ነረ' ቢብሮኩ እምᎄርሑ፤ ዝሙ ቢትሼምᎌ መደር ነረ በባሮኩም እናመርሑ። 27 ብራቅ ተሰሜ ቲብራንቅ ተረን ተት ዳር ይትየ ሐማ የሰብ አርች የተኖተታ ቃርም የሕክም ይቸንቴ። 28 የᎀትየ ባነወ መደር በዛሔ ኣመራ ይትደመዶ" ባረኖም። 29 "ተሕ ተጭንቅ ከረ ኣንቐ ሕመጋ ጬት ጠነማ ይሐርቴ፤ ጠናቃም ኤያትየ፤ ብም ተሰሜ ይወጥቆቴ። በሰሜ ደረግ ያነኖ ፍጥረት ቃሽቃሽ ይብሮቴ። 30 ተሕ ኣንቐ የሰብ አርች መርሐት ተሰሜ ይትየቴ፤ በሕ ግዝየ ባፈር ያነቦ ሰብ እንም ይበሖቴ፤ የሰብ ትከም በርቅ ክብርም ደረግም ሰሜ በዳበራ ሒተ ቲቸን ይትየቴ፤ 31 የጥሩምባ ቃር ያትሴሞ መሌካታ ይረሕቴ፤ ሕኖም ተኣርበት ወሐት ዌተቦ ታፈር ዳር እንም የታ የሸᎌችዮሕኖ ባት ይደምዶዮቴ።" 32 "ወማካመታ ተሸብራ አጨ ተማሮ፤ ኣቴበታ ቲያንፍረፍር ቅጠረታም ቲትዝራኮ ትታዞ ሕሕ ግዝየ ኣባር የቸነ ሐማ ትቤስሮ። 33 የሕክም ኣሑ ዝሕ እንም ቲሐር ትታዞ የሰብ ትከ ይቸንወ ወክት የሰና ሐማ፥ ሓሮ። 34 የውረመና አብርሑ ዝሕ እንም ቲሐር ዳር የዝ ዘበር ሰብ ኤሞቶ። 35 ኣፈር ተሰሜ ይጠፎቴ፤ እያ የባ ቃር ጭን ስርም ኤጠፋ" ባረም። 36 "የሕሕ ከረ ቃር ጭን እማት እግዘር ኣብ ባንሐሬ፥ የሰሜም መሌካም ቢሐሮ፥ ትከመታ ቢሐር ኣትም ይⷕር ሰብ ኤነ። 37 በኖሕ ዘበር የሐረ ሐማም የሰብ ትኮ ተኖትም ቃር የሕክም ይሐርቴ። 38 በሕ ዘበር ተጥፋት እሓ ይፍቴ ኖሕ በመርከብ ተገፓወ ከረ ዳር ሰብ ቲበሮ ቲሰጦ ቲያገቦ ቲያበዶ ባነቦ። 39 የጥፋት እሓ ቸነም እንመና ኣሰሰም ቲወስድኖ ዳር ኣምቤሰሮ ባነ፤ የሰብ ትከ ተኖትም የሕክም ይሐርቴ። 40 በሕ ግዝየ ት ሰብ ዋት እማቴ ይቾቶቴ፤ ቲቾቶም ኣተታ ይወስጂቴ ኣተታም ይቺቴ። 41 ት እሽታ ወፍጨ እማቴ ይፈጠማቴ፤ ቲፈጠማ ኣተⷕታ ይወስጅያቴ፤ ኣተⷕታ ይችያቴ። 42 ጘታሑ ምር ከረ ይቸን ሐማ ኣትⷕሮ የሐሬ ሔታ ተጤፖም ቀሮ። 43 ቢሐርም ጭን ዝሐታ ሓሮ፤ የቤት ኣበቃጥ ኔባ በምሳረ በምር ግዝየ ይቸን ሐማ ተሓረ ይተሳም ይቌየን ባነ። ቤትመታ ሐነም ይገቤ ቤይውን። 44 የሕክም የሰብ ትከ ባናሰብሑዊ ወክት ይቸን የሐሬ ተጤፓም ንበሮ።" 45 "ያበሩሰታ ሸረተና በግዝየ ይብኖሐማ፥ ጘታት ባበሩሰታ ይሾᎃን የታመረም ይቤስር ኣገልጌ ሟኑ? 46 ጘታት በቸነ ግዝየ ዝካ ቲቾት ይረሕውን ሕሕ ኣገልጌ የሳን። 47 የውረመና አብርሑ ሕሕ ኣገልጌ ጘታታ ባነን ቃር እንም ይሾᎃን። 48 ሕሕ ᎇሼ ኣገልጌ ጭን (ጘታና አሗ ኤቸን ይክስቴ) ባረም በⷕነታ ቢያስብ፥ 49 ቤሻታ ድርጎት ቢቀርስ፥ ተሰከሮም ሰብ ቢበራ ቢሰጭ፥ 50 የዝ ኣገልጌ ጘታ ጠነቃር ይቸንቴ፤ 51 የሕ ኣገልጌ ጘታ ይቈጣንቴ፤ ሟረታም ተሐጣ ሰብ ያᎂንቴ፤ በሕሜ ብⷐም ስን ኣትፏጦትም ይሐርቴ።"

Matthew 25

1 ዠፐረም ኢየሱስ ዝካ ባረም፤ "በሕ ግዝየ ይእግዘር መንግስት ኵራዘሕነማ ጠበጠማም ምሽረነ ይትቐፐረሜ ዮጠማ ኣስር ግሬድ ይመስር። 2 ተሕነማም ኣምስተሕነማ ዝጕግ ኣምስተሕነማ ጭᎍ ባነማ። 3 ዝጕግሕነማ ኵራዘሕነማ ጠበጠማምታነ ድበያ ይረድድ ዘይት ጭን ኣንጠበጠማ ባነ። 4 ጭᎍሕነማ ጭን ተኵራዘሕነማ ጋᎀ ድበያ ይረድድ ዘይት ጠበጠማም ባነ፤ 5 ምሽረነታ ቢያቴር እንም ወሬት ወሬት ባረነማም ናበማም። 6 "ግብት ምሳረ ቲሐር ምሽረነ ቸነም፤ ውጠማም ተቀፐረማ ቧርም ኣኔም። 7 በሕ ግዝየ ዝሕ ግሬድ እንም ተረሰማም መብራተሕነማ ሽካከተማም። 8 ዛሕ ዝጕግሕነማ የጬፐማሕነማ ኵራዘንዳ ይጠፋብንደ የሐሬ ተሕ ቲተኵሺ ዘይታሕማ ናመማንደ" ባረማየማም። 9 ዛሕ ጭᎍሕነማ ጭን "ይናም ያሕማም ኤወጣንደ፤ ኣሕማ ይተኵሺ ዘይት ያስረᎌ መደር ወረማ ያርዋሕማ ሰረማ" ባረማየማም። 10 ዝጕግ ሕነማ ይተኵሺ ዘይት ይስረሜ ቦረሜ ምሽረነ ታ ቸነም፤ ተጬፐማም የቅራበማሕነማ ተምሽረነ ጋᎀ ያዠመነ ቤት ገፐማም ወፈንቻም ኣጠዊም። 11 "ተሕ ኣንቐም ዝጕግሕነማ ቸነማምታነ፥ (ጘታንዶ ጘታንዶ ክፍትንደ) ባረማም። 12 ምሽረነታ ጭን (የውረመና አብርሕማ እያ ኣንⷕርሕማ) ባረነማም። 13 የሕየሐሬ ከረመታ ግዝየመታ ኣሑ ኣትⷕሮ የሐሬ ተጤፖም ቀሮ።" 14 በሕ ግዝየ "ይእግዘር መንግስት ዝካ ይመስር" ባረኖም፤ "ትም ዝካ ይሐርቴ፤ ኣት ምስ ኣት ገነ ያሬ ቲትረሳ የኣገልጌየታ ጠናም ዋጋታ ያበኖሐማ ዮድ። 15 ያታተታ ያቅመታ ኣሕር ባሻዶት፥ ያተታ ኣምስት መክሊት ያትመታ ት መክሊት ያትመታ ኣት መክሊት ኣበኖምታነ እንጐድ ገነ ወረም። 16 ኣምስት መክሊት የትቐፐረታ ሕመጋ ወረም ኣቄጠወምታነ፥ እንጐድ ኣምስት መክሊት ኣተነፈም። 17 የሕክም ት መክሊት የትቐፐረታ እንጐድ ት መክሊት ኣተነፈም። 18 ኣት መክሊት የትቐፐረታ ጭን ወረም ጐጀ ሐነምታነ፥ ጘታታ ያወን ዋጋ በዛ ጐጀ ደን ጠቈረንም። 19 "ተብዘ ዘበር ኣንቐ የዛ የኣገልጌ ጘታና ቸነምታነ ያበኖ ዋጋ ተሳሰበም። 20 ኣምስት መክሊት የትቐፐረታ የጘታቴ ተቐነበምታነ (ጘታኖ ኣምስት መክሊት ኣብሔም ባነ። ዝሕ እንጐድ ኣምስት መክሊት ኣተነፍሕወም) ባረም። 21 ጘታታም (ወሔ ቃር ኣመነሐም፤) ኣሐ ወሔ የታመርሐ የቤት አርችንሐ። ብርስየ ቃር ታመርሐም የትረከብኬ በብዘ ቃር አሾምሐቴ፤ ኔሐ ይዬ ግባ የሳርሐ" ቧረንም። 22 "ት መክሊት የተቐፐረታ ተቐነበም፤ 'ጘታኖ ት መክሊት ኣብሔም ባነ፤ እንጐድ ት መክሊት ኣተነፍሕወም' ባረም ኣወንም። 23 ጘታታም ወሔ ቃር ኣመነሐም፤ ኣሐ ወሔ የታመርሐ ኣገልጌንሐ፤ ብርስየ ቃር ታመርሐም የትረከብሐ የሐሬ በብዘ ቃር አሾምሐቴ፤ ኔሐ ይዬ ግባ፤ የሳርሐ ቧረንም። 24 "ኣት መክሊት የትቐፐረታ ተቐነበም፤ 'ጘታኖ ኣሐ ባንዘናሐወ ትፏጭ፥ ባንቀፐርሐወ ᎇስር ትረቅም ትወ ምስ የሐርሐ ሐማ አⷕር፤ 25 የሕየሐሬ ሰነፍከም ወርም መክሊታሐ ባፈር ደን ጠቀርንም፤ ዝ ያብሔ መክሊታሐ' ቧረንም። 26 ጘታታ ጭን ዝካ ቧረንም፥ ኣሐ ᎃጥጥም አጀሱርም ኣገልጌ፥ ባንዘናሕወ አፏጭ ሐማ ባንቀፐርሕወ አረቅምሐማ ሐማ ትⷕር በሐረ? 27 አጋ ዋጋና በባንክ ይጨንሐማ ኦሮት ባነብሐ፤ እያም የቸነ ከረ ያኔ ተጨነተታ ጋᎀ ታቤ ባነ። 28 አሗ መክሊትታ ተቀፐረዊምታነ፥ ኣስር መክሊት ያነንታ ኣበዊ። 29 ያነን እንም ይደᎌለ፤ የትም ድበያ ቃር ይረውን፤ ኤነንታ ጭን ሕም ያነን ዳር ይወስጅᎌ። 30 ዝሕ ኤያጘኽር ኣገልጌ ጭን በውጤ ጠነማ ኣውጠዊምታነ ቃሰበዊ፤ በሕሜ ብⷐም፤ ስንም ያትፏጭሸ" ባረም። 31 ኢየሱስ ዝካ ባረም፤ "የሰብ ትከ ተመሌካታ ጋᎀ በክብር ቲችን፥ በክብር ዙፋን ይቾናቴ፤ 32 ሐልቅ እንም ቢፍተቴ ይትደመዶቴ፤ ዜማንቸ ጤ ተፌቅ ይቤትኖ ሐማ ትም ሰበታ የሕክም ይቤትኖቴ። 33 ጤሕኖ በከነ ፌቅሕኖ በጕራ ያቈምኖቴ። 34 "በሕ ግዝየ ንጕስ በከነታ ያነቦሕኖ ዝካ ይብኖቴ ኣሑ ኣባና የዳረናሑ ሰብ ኔሑ፤ ኣለም ተትፈጠረ ከረ ቀነሰም የሸኰችንኩ ይእግዘር መንግስት ውርሶ፤ 35 ጋዴም ኣበናሑንም፤ ጠሜም ኣሰጨሑንም፤ ባዘራ ሐርም ተቐፐርሑንም። 36 እንጭመና ሐርም ኣሐተርሑንም፤ ቐሜም ኣሸሑንም፤ ታገድም ተሳርሑንም። 37 በሕ ግዝየ ፃዲቅ የሐረቦሕኖ ዝካ ይብረዌቴ፤ 'ጘታንዶ መችራ በጋደናሔ ኣሸነም ታነ ኣበናኔከም? ዌሽ መችራ በጠማናሔ ኣሸኔከም ታነ ኣሰጨኔከም? 38 መችራ ባዘራ ሐርሐም ኣሸኔከም ታነ ተቐፐኔከም? ዌሽ መችራ እንጭማሐ ትትሐር ኣሸኔከም ታነ ኣሐተኔከም? 39 መችራ ቐመናሐም ዌሽ ታገድሐም ታነ ቸነነም ተሳኔከም?' 40 ንጕስ ታም 'የውረመና አብርሑ ትንም ሰብ ቲያርሶ የዝ ጐፔያና ያተታ ዳር ያመነሑዊታ ይያ ታመነሑዊ ቕጥየው' ይብኖቴ። 41 በሕ ኣንቐ በጕራታ ያነቦሕኖ ዝካ ይብኖቴ፤ 'ኣሑ የትሰተብሑ ሰብ፥ ትያ አሰሑ፤ የሼጣንም የመሌካታም በሸኰችኖ የዘላለም እሳቴ ወሮ። 42 ጋዴም ኣናበናሑን፤ ጠሜም ኣናሰጨሑን። 43 ባዘራ ሐርም ኣንትቐፐርሑን፤ እንጭመና ሐርም ኣናሐተርሑን፤ በቐሜሜ በታገድሜ ኣንትሳርሑን'፤ 44 ሕኖም ዠፐሮም 'ጘታንዶ መችራ ጋደናሐም ዌም ጠማናሐም፥ መችራ ባዘራ ሐርሐም ዌሽ እንጭማሐ ሐርሐም ዌሽ ቐመናሐም ዌሽ ታገድሐም ኣሸነም ታነ መችራ ቸኔከም?' ይብረዊቴ። 45 ንጕስታም 'የውረመና አብርሑ ትንም ሰብ ቲያርሶሕኖ ያተታ ዳር ያናመነሑዊ ቃር አጋ ይያም ኣናመነሑኒ' ይብኖቴ። 46 ሕኖም የዘላለም ቅጣቴ ቲያሮ ፃዲቅ የሐሮ ሰብ ጭን የዘላለም ኤያም ይሐሮቴ" ባረም።

Matthew 26

1 ኢየሱስ ዝሕ እንም ኣትመረም ቲጀፕር የተማሪየታ 2 "ተት ከረ ኣንቐ የፋሲካ ባሕር የሐረ ሐማ ትⷕሮ፤ የሰብ ትኮ ይሰቍሪዬ ኣወጦም የጠላት ያቐፕረዊቴ።" 3 በሕ ግዝየ የቐስ ኣለቃም የገን ባሪቅም ቀያፋ ቢውሪ በዋና ቐስ ኣለቃ ግፔ ተደመዶም። 4 በሕም የኢየሱስ በተንኰል ኣጤበጦም ያትቐጥረውዬ ኣትባቶም። 5 ቢሐርም "በሰብ ግብት መራክስ ቤትረሴ በባሕር ከረ ኤሕር" ባሮም። 6 ኢየሱስ በቢታንያ ቀያ የቃላ ባሸ በረፐረወ ምስ በስምኦን ቤት ባነ። 7 ኢየሱስም የሸረት በቾኔታነ ኣት ምሽት ዋጋታ ንቃር ኑንድ የሐረ ሽቶ የሜናወ የኣልባስጥሮስ ብርቃጥ ᎃራ ሽቶ ጠበጠችም የትሔ ቸነችም፤ ብልቃጥታ ሰፐረችምታነ ሽቶታ በጕነረታ ቸወም። 8 ተማሪየታ ዝሐታ ኣሰቦምታነ ማተቦም፤ "ዝሕ በብላሽ ይዊ የንቃሩ? 9 ዝሕ ሽቶ በርቅ ዋጋ ኣሰየቶ ዋጋታ የዜጋ ያውዮ ባነ" ባሮም። 10 ኢየሱስም የባሮ ቃር እንም ሓረምታነ ዝክም ባረኖም "ዝሕ ምሽት የንቃር ታጀግሮያ? ⷕት ይያ ወሔ ቃር ኣመነቸኒም። 11 ዜጋ እንም ጋᎀ ታሑ ይረብሮ፤ እያ ጭን እንም ጋᎀ ታሑ በዝ ኣነብር፤ 12 ⷕት ዝሕ ሽቶ ይያ ቅቦተⷕታ እያ ታሞት ቴቀውንም ይፍቴ ይያ የᎀጛት ሽካክቶተⷕታው። 13 የውረመና አብርሑ ባለም እንም ዝሕ ወንጌል ቢዩጅᎌ በሟኒም መደር እንም ዝሕ ⷕት ያᎀነችን ቃር ይዝጕጅም ዮጅናሸ" ባረኖም። 14 በሕ ግዝየ ታስረት ተኢየሱስ ተማሪ ኣተታ የኣስቆሮቱ ይሑዳ የቐስ ኣለቄ ወረምታነ። 15 "ኢየሱስ ኣቀፒት ብኒብሑ ኣሑ ምር ታቦንሸ?" ባረኖም፤ ሕኖም ሳሳ ጥሬ ብር ኣበዊም። 16 ትም ተሕ ግዝየ ቀነሰም የኢየሱስ ኣወጣም ያቐፕርወ ይትመች ግዝየ ይሸ ባነ። 17 በቕጣ ባሕር ቢፍትወረር ከረ ተማሪየታ የኢየሱሴ ቸነቦምታነ "የፋሲካ አርባት ቤተ ናፍጥኔንከ?" ቲብሮ ተሳረዊም። 18 ትም "በከተማ ይረብር ያት ምስ ቤት ወሮምታነ 'ኣስተማሪ "ግዝየና የትቐነበ የሐሬ፥ ተተማሪየና ጋᎀ ባሐ ቤት የፋሲካ አርባት አበራቴ" ይብር' በረዊ" ባረኖም። 19 ተማሪመታ ኢየሱስ ያዘዘኖም ሐማ ኣመኖም፤ የፋሲካ አርባት ኣፈጠሮም። 20 ድየም ቲመሽ ኢየሱስ ታስረት ተማሪየታ ጋᎀ አርባት ይበሬ ቾናም። 21 ቲበሮ ኢየሱስ "የውረመና አብርሑ ታሑ ኣተታ ይያ ኣወጣም የጠላት ያቐፕሬቴ" ባረም። 22 ሕኖም ንቃር ኣዘኖምታነ ያታተና "ጘታኖ እያ አሕርሸዌ?" ቲብሮ ባጋጋ ተሳረዊም። 23 ኢየሱስ ዝካ ባረኖም፤ "ይያ ኣቐፐረም ይብታ አሗ ትያ ጋᎀ በዝ ቢጥር ደን ጬፈም ይበራታው። 24 የሰብ ትከሽ ድረም የጣᎉም ሐማ ይሞቴ፤ ቢሐርም ኣወጣም ያቐፕሬ የዛ ምስ ግርዶታ፤ ዛ ምስ ታንጨነዊ ይᎋዘዝን ባነ" ባረም። 25 ኣወጣም ያቐᎏን ይሑዳም "ኣስተማሪየኖ እያ አሕርሸዌ?" ቧረንም፤ ኢየሱስም "ኦክ ኣሐ የባሐም ሐማው" ቧረንም። 26 ሕኖም ቲበሮ ኢየሱስ ቕጣ ነሳም ሽኵር ባረምታነ፤ ፈነመም የተማሪየታ "የሑ ብረዊ ዝሐታ በሰረናው" ባረም ኣበኖም። 27 ጥዋ ነሳም ይእግዘር ሽኵር በባረም ኣንቐ "እንማሑ ተዝሐታ ስጠቦ። 28 ዝሕ የብዘ ሰብ ባጢር ይትፈቅወ ይት የገደር ጕርዳ ደመናው፤ 29 በኣባና መንግስት ገደር የወይን ጭንቈ ታሑ ጋᎀ ትንሰጭ ዳር ተዝ ወይን ጭንቈ የተነ ኣንሰጭ" ባረኖም። 30 በሕ ኣንቐ ዝምራ ኣዘመሮም ደብረዘይት ቈቶ ወጦም። 31 ኢየሱስ የተማሪየታ ዝካ ባረኖም፤ "የዜማንቸታ ድርጝት አቈጥንቴ፤ ጤምሕኖ ይትብራጦቴ ቧርም የጣᎉም ሐማ አኳ ምሳረ እንማሑ ትሐዶንቴ። 32 ቢሐርም ተሞት በትረሳ ኣንቐ ብዴትኩ ገሊላ ገነ ኣርቴ" ባረኖም። 33 በሕ ግዝየ ጴጥሮስ "እንጐደና እንም ቢሐዶከ እያ ስርም ኣንሐዳሐ" ቧረንም። 34 ኢየሱስም የጴጥሮስ "የውረመና አብርሐ አኳ ምሳረ ኵታራ ቴረቍ ይፍቴ ኣሐ ሶስት ጋᎀ ትሐዴቴ" ቧረንም። 35 ጴጥሮስ ጭን "ታሐ ጋᎀ አሞትሜ ቢሐር ስርም ኣንሐዳሐ" ቧረንም፤ ተማሪየታ እንም ዝክም ባሮም። 36 በሕ ግዝየ ኢየሱስ ተተማሪየታ ጋᎀ ጌቴሴማኒ ይውሪ መደር ወረም፤ ሕሜ ተሰኖሐማ ኢየሱስ የተማሪየታ "እያ በሕሔ ዌት ጠሎት ትናሜ ስን ኣሑ በዝም ቶሮ" ባረኖም። 37 ተት ጋᎀ ጴጥሮስም የዘብዴዎስ ደንጛ ተት ጋᎀ ወሰደኖም፤ በሕሜ ወዘንም ወጠነቅም ቀነሰም። 38 ዝክም ባረኖም፤ "በⷕነና ያነ ንቅ ኣዘን የሞቴ ያሰሬ ስን ተመጠጥም፤ ኣሑ በዝ አክሶ ትያም ጋᎀ ጃድ በሮ" ባረኖም። 39 ተሕኖ ኣዳሕሬ ኣረቀም ወረምታነ ቢፍተታ ተደፋም፤ "ኣባኖ ይሐር በሐረ ዝሕ ይመርር የመከራ ጥዋ ትያ ኣፍካኒ፤ ቢሐርም ያሐ ፍቃድ የሕር ባንሐሬ ብያ ፍቃድ ኤሕር" ባረም ጠሎት ኣመነም። 40 ተዠፐረም የሶስት ተማሪየቴ ቢቸን ወሬት ቲነቦ ኣሸኖም። የጴጥሮስ "የኣት ሰባት ዳር ትያ ጋᎀ አክሶት ኣንሐረንሑዌ?" ቧረንም። 41 "በፈተና ባትገቦዌ ጃድ በሮም ይእግዘር ጠቍሶ፤ መንፈስ እንም ጋᎀ የትሽካከተው፤ በሰር ጭን ቐጨነው" ባረኖም። 42 አሗም የተነ ግዝየ ኣረቀም ወረምታነ "ኣባኖ ዝሕ የመከራ ታንትቐፐር ትያ ኤፈካ በሐረ ያሐ ፍቃድ የሕር" ቲብር ጠሎት ኣመነም። 43 የተማሪየቴ ተዠፐረም ቢቸን ኤነና ወሬት በራዘኖዌ ኣሸኖም። 44 አሗም ቸኖም ወረምታነ የሶስተነ የጋሕምሐማ ባረምታነ ጠሎት ኣመነም። 45 ተሓንቐ የተማሪየቴ ቸነምታነ ዝካ ባረኖም፤ "አሗ ዳር ትነቦዌ? አሗ ወክተታ ሰናም፤ የሰብ አርች በባጢረተነ አጅ ኣወጨም ያቐᎏሪዬ ተቕነበም። 46 ተሶም ንወነ፤ ኣወጣም የጠላት ያቐፕሬታ ዝሙ ተቐነበም" ባረኖም። 47 ኢየሱስ ዝሕ ቲዝረኽ ታነ ታስረት ተማሪየታ ግብት ኣተታ ይዳ ቸነም፤ ተትም ጋᎀ ሴፍም ጕማም የጠበጦ ብዘ ሰብ ቸነቦም፤ ሕኖም ተቐስ ኣለቃም ተገን ባሪቅም የራዮ ሰብ ባነቦ። 48 የኢየሱስ ኣወጣም ያቐፕር ይሑዳ "ትሰበዊ ያነ እያ አሰᎃንታ የሐሬ የታ ጥብጠዊ" ባረም ያቸነኖ ሰብ መርሐት ኣበኖም ባነ። 49 ይሑዳ ሕመጋ ቸነም የኢየሱሴ ተቐነበምታነ "ኣስተማሪየኖ ወገሬታሐ?" ባረም ሳᎀንም። 50 ኢየሱስም "ኣበጐዶ የቸነሐወ ዘንጋ ደፕር" ቧረንም፤ ሓ ግዝየ ዛ የራዮ ሰብ የኢየሱሴ ተቐነቦምታነ ጠበጠዊም። 51 ተኢየሱስ ጋᎀ ተረፐሮ ሰብ ኣተታ ሴፈታ ኣወጣምታነ የዋና ቐስ ኣለቃ ኣገልጌ እንዝር ጠነበም ኣወንደረም። 52 በሕ ግዝየ ኢየሱስ ጭን ዝካ ቧረንም፤ "ሴፋሐ በᎀነታ ራን ሴፍ ይረሶሕኖ በሴፍ ይሞቶ። 53 የሕርምታነ እያ ኣባና ጠቍሽት ትም ሕመጋ ብዘ ም መሌካ ይረሕንዬ ኤለ ይመስርሐዌ? 54 ዝካ በሐረማ መከራ ተቀፐሮት ነረወ ባረም መጣፍ ዮዶ ቃር መምር ይሐርቴ?" ቧረንም። 55 በሕ ግዝየ ኢየሱስ የሰብ "ሽፍጣ ትጠብጦ ቃር ሐማ ሴፍም ጕማም ጠበጥሑም ይያ ትጠብጦኔ ቸነሑምዌ? እንተመረጋ በቤተመቅደስ ቾናም ትናትመር ባነ፤ ኣሑም ኣንጠበጥሑን። 56 ቢሐርም ዝሕ እንም የሐረ የነቢ መጣፈና የባረዊ ቃር ይሐሬዉ" ባረም፤ በሕ ግዝየ ተማሪየታ እንም ታበዊም ሰከቦም። 57 በሕ ኣንቐ የኢየሱስ የጠበጠዊ ሰብ የዋና ቐስ ኣለቃ የቀያፌ ወሰደዊም፤ በሕሜ የሙሴ ቕጫ ኣስተማሪም የገን ባሪቅም ተደመዶም ባነ። 58 ጴጥሮስ ጭን የዋና ቐስ ኣለቃ ግፔ ዳር ተረቌ ሐረም የኢየሱስ ተⷐተረንም፤ ደኔንየ ገፓምታነ የትም ምር ያᎀሪ ሐማ ያዤ ተቀራተነ ጋᎀ ቾናም። 59 የቐስ ኣለቃም የገን ባሪቅም ተሕም ሐሮምታነ በኢየሱስ ሞት ይትፈንድዌ ባሰት ይምሰክሮᎌ ሰብ ይሰቦ ባነ። 60 ሟኒም ቢሐር ብዘ ያሰት ምስክር ቢትቐነቦም ሞት ይትፈንድወሐማ ምስክር ኣነከቦ፤ በቀጥወ ት ምስክር ተቕነቦምታነ፥ 61 "ዝሕ ምስ ይእግዘር ቤተመቅደስ ባሪት በሶስት ከረ ኣረሽኔ ይሐኒ ባረም" ባሮም ኦዶᎌም። 62 ዋና ቐስ ኣለቃምታ ተረሳም ታነ "ዝሕ ሰብ ቢዩዶብከ ቃር ኣት ዘንጋ ኣትⷐፕርዌ?" ቲብር ተሳረንም። 63 ኢየሱስ ጭን ቍስ ባረም የቐስ ኣለቃምታ "ኤያም በሐረ ብእግዘር የሕርብሐ ኦድንደ፤ ኣሐ ይእግዘር አርች ክርስቶስንሐዌ?" ቧረንም። 64 ኢየሱስም "ኣሐ ትብር ሐማው፤ የሰብ አርች እንም ቢለ እግዘር በከነታ በቾኔ ታዘዊቴ፤ የሕክም በሰሜ ዳበራ ተዠፐረም ቲቸን ታዘዊቴ" ባረኖም። 65 ሕሕ ዋና ቐስ ኣለቃታ ማቸም የገገታ ጅር ትረተረምታነ "ዝሕ ምስ ትእግዘር ተቃነመም። ኣሑም ቅኔመታ ሰማሑም፤ ተዛንቐ ምስክር የንቃር ያትኸሽንደ? 66 ኣሑ ምር ይመስርሑ?" ባረኖም፤ ሕኖም "የᎃት" ባሮም መልስ ኣበዊም። 67 በሕ ግዝየ እንባቐና ተፎᎌም፤ በጁሻ ጆሰዊም፤ ወሐተታ በቲፈ ቲተፈዊ፤ 68 "ኣሐ ክርስቶስ በቲፈ የተፋናሐ ሟኑ? እንዴ ሓር ይብረዊ" ባነ። 69 ጴጥሮስ ተቤት ውጤ በቐስ ዋና ኣለቃ ግፔ ቾናም ባነ፤ በሕ ግዝየ ኣት የቤት ገረድ የትሔ ቸነችም ታነ "ኣሐም ተገሊላ ሰብ ተኢየሱስ ጋᎀ ባነሐ" ቧረቸንም። 70 ት ጭን "ትቢም ቃር ኣንⷕር" ባረም ብንመና ይፍቴ ሐዳም። 71 ውጤንየ ይወጤ ዮፈንቼ ቲያር እንጐድ የቤት ገረድ ኣሸቸንምታነ በሕ ያነቦ ሰብ "ዝመታ ተናዝሬት ኢየሱስ ጋᎀ ባነ" ባረችም። 72 ጴጥሮስም "ትቢዪ ምስ ኣንⷕን" ባረም ተነም። 73 ተቀሪ ግዝየ ኣንቐ በሕ ቈሞም ተረፐሮ ሰብ ቀሪ ሰብ የጴጥሮሴ ተቐነቦምታነ "ቃራሕ ያⷐርብሐ፤ በውረም ኣሐም የት ቤሻንሐ" ባረዊም። 74 በሕ ግዝየ ጴጥሮስ "እያ ምስታ ኣንⷕን" ቲብር ወቲም ወትሳደብም ቀነሰም፤ ሕመጋ የጨቍረረ ኵታራ ነቈም። 75 ጴጥሮስም "ኵታራ ቴረቍ ይፍቴ ሶስት ጋᎀ ትሐዴቴ" የዋረን የኢየሱስ ቃር ቀለብ ቧረንምታነ ውጤ ወጣም ተደንየመታ ንቃር በኸም።

Matthew 27

1 ኣፈር ጋ ቲብር የቐስ ኣለቃም የገን ባሪቅ እንም የኢየሱስ ያትቐጥረውዬ ባት ተስማሞም። 2 በሕ ኣንቐ የኢየሱስ ኣገዶም የይሑዳ ገነ ዳነ የጲላጦስ ኣወጦም ኣቐፐረዊም። 3 የኢየሱስ ኣወጣም ያቐᎌረን ይሑዳ በኢየሱስ በᎈንጅᎎ ቢያዥ ቶዘከበም የኢየሱስ ያስየወ ሳሳ ጥሬ ብር የቐስ ኣለቃም የባሪቅም ዝካ ባረም ዠፐረሎም፤ 4 "ኣት ጥፋት ኤነወ ጥርር ሰብ የሞት ያቐፐርኔ ኣጠፋም" ባረም፤ ሕኖ ጭን "ይናሕ ምር ኣገነንደም? ገግማሐ ተጠነቅወ" ባረዊም። 5 ይሑዳም ሳሳ ጥሬ ብር በቤተመቅደስ ደኔ ቃሸም ወረም ታነ ታነቀም ᎀተም። 6 የቐስ ኣለቃም ዋጋታ ነሰዊም፤ "ዝሕ ቀርሺ የደም ዋጋ የሐሬ ተቤተመቅደስ መባ ጋᎀ ንቅራቅኔዬ ኤትፈቀድ" ባሮም። 7 ሕኖም ተማሐሮምታነ የባዘራ ᎀገማ መደር ይሐሬ ሸሕራ ያረሽ ምስ ኣፈር ስራቦᎌም። 8 በሕ የቸነ ዛሕ ኣፈር አሗም ዳር የደም ኣፈር ቧሪም። 9 በዝሕ ኤነት "የእስራኤል ሰብ የማጠዊ መጨ ሳሳ ጥሬ ብር ጠበጦም ወሮም፤ 10 "እግዘር ያዘዜም ሐማ ሸሕራ ያረሽ ምስ ኣፈር ስራቦᎌም" ቧርም በነቢ ኤርምያስ ዮጂ ትንቢት በሕ ግዝየ ሐረም። 11 በሕ ግዝየ ኢየሱስ የዳነ ጲላጦስ ይፍቴ ተቐነበም፤ ዳነምታ "ኣሐ የይሑዳ ሰብ ንጕስንሐዌ?" ባረም ተሳረንም፤ ኢየሱስም "ኣሐ ትብርም ሐማው" ቧረም። 12 ቢሐርም ጭን የቐስ ኣለቃም የገን ባሪቅም የኢየሱስ ቲኸስሰዊ ኣትም መልስ ኣናበኖ። 13 በሕ ግዝየ ዳነ ጲላጦስ "ዝሕ እንም ቲዩዶብከ ኣትሰማዌ?" ቧረንም። 14 ኢየሱስ ጭን ዳነታ ንቃር ወግ ቲሐርወ ዳር ኣትም ቃር ኣንዠᎌረለ። 15 የሮማን ገነ ዳነ በሕርም ሕርም በይሑዳ ፋሲካ ባሕር ከረ የገን ሰብ የሸፐተዊ ኣት ያጐጂ ሰብ ቶሕኔ ፈታም በግፍሮት ኣርወሸኖም ባነ። 16 በሕ ግዝየ "በርባን" ይውሪ በገን የትⷐረ ኣደለጐ ቦሕኔ የታገደ ባነ። 17 የሕየሐሬ ሰብ በትደመዶᎌ መደር ዳነ ጲላጦስ "ሟን አፈታንሑዌ ትሰቦ? በርባን ዌሽ ክርስቶስ ይውሪ ኢየሱሱ?" ቲብር ተሳረኖም። 18 ዝመታ የባረወታ በኢየሱስ ሟነቦም ታነ ኣወጦም ያቐፐረዊ ሐማ ይⷕር ባነ። 19 ጲላጦስም ይፈርዴ በዙፋን በቾኔ ምሽተታ "በት የቸነ ምሳረ በበርዛዝ ንቃር ተጨነቅም። በዝ ኣት ባጢር ባንቾት ምስ ኣት ዘንጋ እንቾትሐወ" ባረችም ናሐቸወም ባነ። 20 በሕ ግዝየ የቐስ ኣለቃም ባሪቅምሕኖ ጭን "በርባን ግᎋርንደም ኢየሱስ የቍጥሪ" ባሮም የጲላጦስ ይጨቍሶዌ የሰብ ሕኖ ᎀተቶዮም። 21 ጲላጦስም ዠፐረም "ተተና ኤተና አገፍንሑዌ ትሰቦ?" ባረኖም፤ ሕኖም "በርባን ግᎋርንደ" ባሮም። 22 ጲላጦስ "ክርስቶስ የዋሪ ኢየሱስ ት ምር ናᎁን?" ባረኖም፤ እንመና "ስቍሪ" ባሮም። 23 "የምር? የቾተን ጥፋት ምቃሩ?" ባረም ጲላጦስ ተሳረኖም። ሕኖ ጭን "ስቍሪ" ቲብሮ ይርቅ ኣትሓኖም። 24 የሕየሐሬ ጲላጦስ ዝሕ ዘንጋ መራክስ ይረሳቴ ባንሐሬ ኣት ዘንጋ ኤረሑᎌሐማ ባሸ ግዝየ እሓ ኣቸነም "ተዝ ኣት ባጢር ታንቾተ ምስ ደም እያ ጥርርን፤ ኣሑ ጭን የሳረናሑ ቃር ኣምሮ" ቲብር በሰብ ይፍቴ አጀታ ታጠበም። 25 ሰብ እንም፥ "በታ የቸነ ይቸን ቅጣት ቢናም በደንጛመንዳ የስራ" ባሮም። 26 በሕ ግዝየ ጲላጦስ በርባን ገፈረሎም፤ የኢየሱስ ጭን ባትገረᎈን ኣንቐ ይሰቍርዬ ኣወጣም ኣቐፐረኖም። 27 ሕም ግዝየ የጲላጦስ ወታደር የኢየሱስ የዳነ ጲላጦስ ግፔ ኣገፐዊም፤ ወታደር ሕኖ እንም በኢየሱስ ዙርያ ሐበበዊም። 28 ጅርመታ መንጦም ብሻ ጅር ኣሐተረዊም። 29 የሶሕ ዘውድ ሸከቶም በጕነረታ ደፎነም፤ በከነም አጀታ መቃ ኣጠበጠዊም፤ ቢፍተቴ ስጁት ወኮም "የይሑዳ ንጕሶ ወጌምት ያሐ የሕር" ቲብሮ ኣኸሶᎌም። 30 እምባቐናም ይተፎᎌ ባነ፤ ተጀታ መቃታ ወሰዶም ጕነረታ ደነገዊም። 31 ታኸሶᎌ ኣንቐ ብሻ ጅረታ መንጦም የገገታ ጅር ኣሐተረዊም፤ ይሰቍርዬም ወሰደዊም። 32 ተዳነታ ግፔ ቲወጦ ስምኦን ይውሪ የቀሬና ገነ ምስ ነከቦም ኢየሱስ ይትሰቀርወ መስቀር በግርድ ኣጮረዊም። 33 ተሕ ኣንቔ "ቀራንዮ" ዌም "የጕነር ኣጥም" ይውሪ መደር ጎልጎልታ ሰኖም። 34 በሕሜ ተኣᎀታ የቍራቈሪ የወይን ጠጅ ይሰጬ የኢየሱስ ኣበዊም፤ ትም ቀመሰም ታነ ይሰጬ ኣንሸ። 35 ኢየሱስ ተሰቀረዊም ኣንቐ ጅረታ አርጥ ኣደጎም ተሻደዊም። 36 በሕም ቾኖም ይቅረበዊ ባነ። 37 "ዝሕ የኣይሑድ ገነ ንጕስ ኢየሱሱ" ይብር ጥፈት በጕነረቴ ኣንጥረጠረዊም። 38 በሕ ግዝየ ት ሽፍጣ ኣተታ በከነ ኣተታ በጕራታ ተኢየሱስ ጋᎀ ሰቈርዮም ባነ። 39 በሕ ኤማ ያሮ የረፐሮ ሰብ በቅርጥና ጕነረና ባንቀርቅሮት፥ 40 "ኣሐ ቤተመቅደስ ባሪት በሶስት ከረ ኣረሽንቴ የባሐ እንዴ አሗ ገጋሐ ኣትርፍ፤ ይእግዘር አርች በሐርሐሕ እንዴ ተትሰቀርሐወ መስቀር ውረድ" በበሮት ያኸሶᎌ ባነ። 41 የሕክም የቐስ ኣለቃም የሙሴ ቕጫ ኣስተማሪ ተገን ባሪቅ ጋᎀ ዝካ ቲብሮ ያኸሶᎌ ባነ፤ 42 "እንጐደና ኣተነፈም፤ የገገታ ያተርፌ ኤለ፤ ት የእስራኤል ንጕስ በሐረ እንዴ አሗ ተዝ ተትሰቀረወ መስቀር የረድ፤ ይናም በታ ንመኔᎌሸ። 43 ት ብእግዘር ተመመረም (ይእግዘር ትከን) ባረም፤ እግዘር በረᎀደን እንዴ አሗ ያትርᎋን" ባሮም። 44 የሕክም ተት ጋᎀ የሰቈርዮ ሽፍጣ ዝክም ቲብሮ ይቀርመዊ ባነ። 45 ተግብት ዋና ቀነሰም ዠጠ ሳት ስን ባፈር እንም ጠነማ ወንደም። 46 ዠጠ ሳት ቲሐር ኢየሱስ "ኤሎሔ ኤሎሔ ላማ ሰበቅታኒ?" ባረም በርቅ ቃር ኦነም፤ ዝም ወበር "እግዘረኖ እግዘረኖ የምር ቸሔም?" ወበሩ። 47 በሕ ተቈሞ ሰብ ኣታተና ቃረታ ሰሞም ታነ "ዝሕ ምስ የኤልያስ ይጠራ" ባሮም። 48 በሕ ግዝየ ተሕኖም ኣተታ ሰፍነግ ኣቸነም ኣንቌ የባረ ቃር ሜናወም፤ በመቃም ነሳም የኢየሱስ ይሰጬ ኣትቐነወለም። 49 እንጐደና "አክስ እንዴ ኤልያስ ቸነም ያተርᎋን ሐማ ንዥነ" ባሮም። 50 ኢየሱስ የተነ በርቅ ቃር ኦነምታነ ᎀተም። 51 በሕ ግዝየ የቤተመቅደስ መጋረጃ ተᎈር ወስጥ ዳር ተትረተረም ቴ ተሻደም፤ ኣፈርም እንቅረቀረም፤ እምር ተሸጠሮም። 52 ᎀገማ ተከፈቶምታነ ᎀቶም የረፐሮ ብዘ ቅዱሳን ሰብ ተረሶም። 53 ተᎀገማም ወጦምታነ ኢየሱስ ተሞት ተትረሳ ኣንቐ ቅዱስ ከተማ ኢየሩሳሌም ገፖም፤ በሕም የብዘ ሰብ ትራቦም። 54 የመቶ ኣለቃም ተትም ጋᎀ ኢየሱስ ይቅረቦ የረፐሮ ወታደር ያፈር እንቀርቅሮትም እንጐድም ቃር ባሰቦ ግዝየ ንቃር ሰነፎምታነ "ዝሕ ውረም ይእግዘር ትከ ባነ" ባሮም። 55 በረቌ ሐረማም ያዘማ ብዘ እሽታ በሕ ባነማ፤ ሕነማም ተገሊላ ገነ ቀነሰማም ኢየሱስ ቲያጘኽረሜ ይትⷐተረሜ የረፐረማለማ። 56 ተሕነማም ግብት የመግደላ ማርያም፥ የያእቆብም የዮሴፍ ኣዶት ማርያም፥ የዘብዴዎስ ዴንጛ ኣዶትም ባነማ። 57 ቲመሽም የኣርማትያስ ገነ ሰብ የሐረ ዮሴፍ ይውሪ ደንገነ ሕሔንየ ቸነም፤ ትም የኢየሱስ ተማሪ ባነ። 58 ትም የጲላጦሴ ቸነም የኢየሱስ ኔሳ ናሜ ባረም ጨቈሰንም፤ ጲላጦስም ይበዊሐማ ኣዘዘም። 59 የሕየሐሬ ዮሴፍም ኔሳታ ኣወንደም በገደር ከፈና ከᎈነንም። 60 ተርቅ እምር በሸኰቺ በገገታ በገደር ᎀገማ ደን ᎀኸንም፤ በሕ ኣንቐ ንቅ እምር ኣክበነረም ኤᎈንም ወረም። 61 የመግደላ ማርያምም ሶማⷕታ ማርያም በሕ በᎀገማ ይፍት ይፍት ቾነማም ባነ። 62 በጅማት መረገነ ቀጣሰንበት የቐስ ኣለቃም የፈሪሳ ሰብም የዳነ ጲላጦሴ ተደመዶም ቸነቦምታነ። 63 "ጘታንዶ ዛሕ ኣታሌ ኢየሱስ በያመታ ታነ (ᎃችት ተሶስት ከረ ኣንቐ አትረሳቴ) የባረ ሐማ ቀለብ ባረንደም። 64 የሕየሐሬ ተማሪየታ ዌተቦታነ ኤሰርቆሐማም የሰብም 'ተሞት ተረሳም' ኤብሮሐማ ሔታ ᎀገማታ ሶስት ከረ ዳር ይቍሬዬ ሰብ አዝዝ፤ ሓምባሐረ የሗ ኣሳስቶተና ቲፍት ወረር ኣሳስቶት ይብስቴ" ባሮም። 65 ጲላጦስም "አጊ ይቅረቦ ሰብ ነረቦኩ፤ ወሮም ቢሐንሑ ኣሕር ᎀገማታ ኣትቀሮ" ባረኖም። 66 ሕኖም ወሮም እምርታ በማተም፥ ኣተሞምታነ ᎀገማታ ቦታደር ኣትቅራቦም።

Matthew 28

1 ሰንበት ቶጣ ኣንቐ ውርሰምበት ጋ ቲብር የመግደላ ማርያምም ሶማⷕታ ማርያም የኢየሱስ ᎀገማ ያዘሜ ወረማም። 2 ጠነቃር ኣፈር ንቃር እንቅረቀረም፤ ይእግዘርም መሌክ ተሰሜ ወንደምታነ የᎀገማ እምር ኣንክወነረንምታነ በᎈረታ ቾናም። 3 የመሌካታ ይፍት ይብራንቅ ድየሐማ ያትየ ባነ፤ ጅርመታ ነጨ በረጀ ይመስር ባነ። 4 ᎀገማም ይቅረቦ የረፐሮ ቀራተነ የመሌካታ ተስረፎተና የቸነ በጥንቕት ኣረደኖምታነ የᎀቶ ቃር ሐማ ሐሮም። 5 መሌካታ ጭን ይሽታሕነማ "ኣሕማሽ ኣትስረፈማ፤ የሰቈሪ ኢየሱስ ትሰበማ ሐማ አⷕር። 6 ኢየሱስ ገግመታ የዋረንም ሐማ የትረሳ የሐሬ በዝ ኤነ፤ ኔሳታ የጐተርᎌም መደር ኔሕማም አዘማ። 7 ኣፍጥረማም የተማሪየቴ ወረማምታነ (ኢየሱስ ተሞት ተረሳም፤ ገሊላ ገነ በተረናሑም ያርቴ፤ በሕሜ ታዘዊቴ) በረማም ኦደማዮ፤ እያም ኦድክማም" ባረነማም። 8 በሕ ኣንቐ እሽታምሕነማ በስረፎትም በብንቕትም ኣፈጠረማም፤ የተማሪየታ ዩደሜ ኖጠማም። 9 ኢየሱስ ቤማ ነከበነማምታነ "እሽቶ ወገሬት ኣሕማ" ባረነማም፤ ሕነማም የትሔ ተቐነበማም አግረታ ጠበጠማም ሰገደማለም። 10 በሕ ግዝየ ኢየሱስ "እንሰነፍሕማ፤ ኣሕማ ወረማም ጐፔያና ገሊላ ገነ ያሮሐማ ኦደማዮ፤ በሕሜ ይዞንሸ" ባረነማም። 11 ሕነማም ቲያረማ ᎀገማ ተቅራቦ ቀራተነ ኣታተና ከተማ ወሮምታነ ዝሕ የትቾተ ዘንጋ እንም የቐስ ኣለቃ ኦዶም። 12 የቐስ ኣለቃ ተባሪቅ ጋᎀ ተደመዶም ባትባቶ ኣንቐ የቅራቦ ወታደር ብዘ ዋጋ ይሽባ ኣቦዮም ታነ 13 "(ይና በትገተኔ የኢየሱስ ተማሪ በምሳረ ቸነቦም ኔሳታ ሰነቆም) በሮም የሰብ ኦዶ። 14 ዝመታ ጲላጦስ የሰማ በሐረ ይና ዘንጋታ ኖድኔም ባሑ ኣትም ቃር ኤሰራብሑ ሐማ ናሚነሸ" ባሮዮም። 15 ወታደርምሕኖ ዋጋና ተቐፐሮምታነ ዮዶዮም ሐማ ቾቶም፤ ዝም ዘንጋ በይሑዳ ሰብ አሗ ዳር ቲዩጂ ይረብር። 16 ኣስራት ተማሪየታ ጭን ኢየሱስ ቦደኖ ኤነት በገሊላ ያነ ቈቶ ወጦም። 17 የኢየሱስም ቢያዘዊ ሰገዶለም፤ ተሕኖም ኣታተና ጭን ይጥራጠሮ ባነ። 18 ኢየሱስ የሕኖዌንየ ተቐነበም ታነ ዝካ ባረም ኦደኖም፤ "ደረግ እንም በሰሜም ባፈር ኣውንም። 19 ሔታ ባፈር ᎈር እንሜ ወሮም በኣብ፥ በወልድ፥ በመንፈስ ቅዱስ ሽም ኣጥምቆዮምታነ ይያ ተማሪ ኣምሮዮ። 20 ያዘዝኩ እንም ይቅረቦዌ ኦዶዮ፤ እያ የኣለም የቀጥወ ዳር እንም ጋᎀ ታሑ ጋᎀን" ባረኖም።

Mark 1

1 ዝሕ ይእግዘር አርች የኢየሱስ ክርስቶስ ወንጌሉ። 2 ነቢ ኢሳያስ በጣᎈን መጣፍ ኤማሐ ይሸክት "ናቸረነና ታሐ ይፍቴ ኣወተራቸ አረሕቴ። 3 ትም፦ 'የጘታ ኤማ ሰክቶ፤ ሞጣ ገክሮ' ባረም በበረሓ ያሐራ ሰብ ቃሩ" ቧርም የጣᎉ ቃር ባነ። 4 በሕ የቸነ ያጠምቅ ዮሓንስ "ባጢረሑ ኣᎋ ይውርኩዌ ብእግዘር ይፍቴ ንስሓ ግቦም ተጠመቆ" ባረም በበረሓ ኣዋጅ ዩድ ባነ። 5 የይሑዳ ገነ ሰብም በኢየሩሳሌም ከተማ ይረብሮ ሰብ እንም የትሔ ይቸኖም ይጠመቆ ባነ፤ ባጢረናም ብእግዘር ይፍቴ ተራዘዞም በዮርዳኖስ እሓ ያጠምቅኖ ባነ። 6 ዮሓንስም ጅር ተጋሜራ ድገር የትረሸ ባነ፤ በራባታ ጠፍር ይታማንድ ባነ፤ ሸረተታም እንጐረቤናም የበረሓ ውየ ባነ። 7 ትም ኣዋጅ ዩድ ዝካ ባነ፤ "የጫማታ ያጐጅᎌ ክር ተግረፓም አፈቴ ዳር እያ ኣምበቃ፤ ትያ ይርቅታ ቲያ ኣንቔ ይቸንቴ። 8 እያ ብሓ ኣጠምቅሑ፤ ት ጭን በመንፈስ ቅዱስ ያጥምቅሑቴ" ቲብር ኣዋጅ ኦደም። 9 በሕ ግዝየ ኢየሱስ ተገሊላ ገነ ተናዝሬት ከተማ ቸነምታነ በዮርዳኖስ እሓ በዮሓንስ አጅ ተጠመቀም። 10 ኢየሱስ ትሓ ቶጣም ሐማ ሕመጋ ሰሜ ቲትከፈት መንፈስ ቅዱስ በᎇንየት ተመሰረም በᎈረታ ቲወርድ ኣሸም። 11 "ባሐ ይሸሬ አረምድሐ አርቸና ኣሐትንሐ፤" ይብር ቃር ተጔቴ ተሰሜ ተሰማም። 12 ሕመጋ መንፈስ ቅዱስ የበረሔንየ ወሰደንም፤ 13 በሕሜ በበረሓ በሲጣር ቲትፈተን ኣርባ ከረ ቾናም፤ ተበረሓ ኣዊ ጋᎀ ቲረብር መሌካም ያጘኽረዊ ባነ። 14 ዮሓንስም ጠወጪም በታገደ ኣንቐ ተጔቴ የቸነ ወሔ ወሬ ኢየሱስ ቲዩድ ገሊላ ገነ ቸነም። 15 ቲዮድም "ግዝየታ ሰናም፤ ይእግዘር መንግስት የትቐነበ የሐሬ፥ ባጢራሑ ብእግዘር ይፍቴ ኣውጦ፤ በዝም ወንጌል አመሮ" ቲብር ዩድ ባነ። 16 ተሕ ኣንቐ ኢየሱስም በገሊላ ባር ᎀሬ ቲያር ስምኦንም ጐፔያታ እንድርያስም ኣሳ በባር ደን ይጠብጦᎌ መረብ በባር ደን ቲያድጎ ኣሸም። 17 ኢየሱስም "ኔሑ ተሐተሮን፤ ሰብ ተባጢረና ትዠፕሮሐማ ኣሚሑሸ" ባረኖም። 18 ሕኖም ሕመጋ መረበና ቃሰቦም ተⷐተረዊም። 19 ኢየሱስም ኣዳሕሬ ቶረሐማ እንጐድ ት ጐፔቸ ኣሸም፤ ሕኖም የዘብዴዎስ ደንጛ ያእቆብም ዮሓንስም ባነቦ፤ ብርስየ መርከብ ቾኖም መረበና ይሸክቶ ባነ። 20 ኢየሱስ ኣሸኖምታነ ሕመጋ ጠናኖም፤ ሕኖም ኣባና ዘብዴዎስ ተሜነነታ ጋᎀ በመርከብ ᎈር ታበዊምታነ የኢየሱስ ተⷐረዊም። 21 ሕኖም ቅፍርናሖም ከተማ ሰኖም፤ በመረጋመታ በሰንበት ከረ ኢየሱስ በጠሎት ቤተና ገፓም ኣትመሮት ቀነሰም። 22 ኢየሱስ የሙሴ የቕጫ ኣስተማሪ ያትመሮሐማ ቴሐርም ንቅ ዳነት ያነን ሰብሐማ ያትመር የረፐረ የሐሬ የሰመዊ እንም በትምርተታ ወግ ይሐርቦ ባነ። 23 ሲጣር የጠወጠን ኣት ምስ ቢደመዶᎌ መደር፥ 24 "የናዝሬት ኢየሱሶ ኣሐ ቲና ጋᎀ ምር ነረንሐ? ታጠፋንዴ ቸነሐምዌ? ኣሐ ሟን የሐርሐ ሐማ አⷕርሐ፤ የትቀደስሐንሐ" ቲብር ኦነም። 25 ኢየሱስም የሲጣርታ "ቍስ በርም ተት ውጣ" ባረም ኣጥራቈረንም። 26 ሲጣርም የምስታ ቃሸም ባንᎋራᎈረን ኣንቐ፥ በርቅ ቃረታ ኦነም ተት ወጣም። 27 "ዝሕ ዘንጋ ምቃሩ? ምር ኤነት ገደር ትምርቱ፤ የሲጣር ዳር ያዝዝ፤ ሕኖም ይታዘዞለ" ቲብሮ ሕኖም ተሕኖ ወግ ሐረቦም ይጮዶ ባነ። 28 ሕም ጋᎀ የኢየሱስ ወሬ በገሊላ ገነ ዙርያ እንም ተሰማም። 29 በሕ ግዝየ ኢየሱስ ኣይሑድ ቲደመዶᎌ መደር ወጣምታነ ተያእቆብም ተዮሓንስም ጋᎀ፥ የስምኦንም የእንድርያስም ቤት ገፓም። 30 በቤት ደኔ የስምኦን ኣማት ገገⷕታ መኸረችም ተገተረችም ባነ፤ የⷕትም ቐምናት ሕመጋ ኦደዊም። 31 ኢየሱስ የⷕትሔ ተቐነበምታነ አጀⷕታ ጠበጠም ተግድየ ነሳናም፤ ትመኽር የረፐረ ሕምተሕም ገፈረናም፤ ተረሳችምታነም ኣባዘረቸኖም። 32 ኤያት ውየም በመሸ ግዝየ፥ ሰብ ሕኖ ባሸነም በሲጣር የትጠበጦ እንም የኢየሱሴ ኣቸኖዮም። 33 የከተማ ሰብ እንም ቦረጀ ተደመዶም ባነ። 34 ኢየሱስም በብዘ ባሸ የትጠበጦ ብዘ ሰብ ኣፍያ ኣመነም፤ ብዘ ሲጣርም ኣወጣም፤ ሲጣርሕኖም ት ሟን የሐረ ሐማ ይⷕረዊ ባነ፤ የሕርምታነ ይዝረኮዌ ኣናበኖ። 35 ጋ ይብሬ ቲያዥ ኢየሱስም ሱቢ ተረሳም ወጣምታነ ሰብ ኤኖ መደር ወረም፤ በሕሜ ጠሎት ያሜ ባነ። 36 ስምኦንም ቤሻታ ተⷐተረዊም የትም ይሰቦዌ ወሮም። 37 በረከበዊም ግዝየ "ሰብ እንም ያሐ ይሰቦከ" ባረዊም። 38 እያ የቸነ ይእግዘር ቃር ኡዴ የሐሬ "የሰብ ይእግዘር ቃር ኦዴ ቍርቤ ያነቦ ቀያ እማቴ ንወነ" ባረኖም። 39 ቢትስበሰቦᎌ በጠሎት ቤተና ይእግዘር ቃር ቲዩድ ሲጣር ቲያወጣ በገሊላ ገነ እንም ይዦር ባነ። 40 ኣት የቃላ ባሸ የጠወጠን ምስ የኢየሱሴ ቸነምታነ በጕርበተታ ቈመምታነ "በሸሐ ታተርፌዬ ይሐንሐ" ቲብር ጨቈሰንም። 41 ኢየሱስም ኣትሟጠጠንምታነ አጀታ ዝራካም በᎃሻሾት "እያም ይሽሬ፤ ኣሐም ትረፍ" ቧረንም። 42 ምስታ ሕመጋ የቃላ ባሸታ ገᎈረንም፤ 43 ኢየሱስ ቲያስራᎏትን ዝካ ባረም ኣዘዘንም። 44 "ያተነፍከ ሐማ የሟኒም ሰብ እኖድሐ ተጤፕ፤ ቢሐርም ወርም ገጋሐ የቐስ ኣተዥን፤ ትረፎታሐ የሰብ ምስክር ይሐሬም ሙሴ ያዘዘ ሕትም ይእግዘር ኣትቅንብ" ባረም ኣዘዘንም። 45 ቢሐርም ምስታ ተዛሔ ወጣምታነ ዝሕ ዘንጋ የሰብ እንም ኦዶት ቀነሰም፤ በሕም የቸነ ኢየሱስ ሟኒም ከተማ ሰብ ቲያዥን ይገቤ ኣንረለ፤ ቢሐርም ጭን ውጤ ወጣም ሰብ ቤኖ መደር ይረብር ባነ፤ ሰብም ተመደር መደር የትሔ ይቸኖ ባነ።

Mark 2

1 ተቀሪ ከረ ኣንቐ ኢየሱስ ቅፍርናሖም ከተማ ተዠፐረም ቸነም፤ በሕሜ በቤት ያነ ሐማ ተሰማም። 2 ቤተታ ኣምᎄጣን ባረምታነ ቦረጀ ዳር ይቈምᎌ መደር ኤረሕዊ ኣሕር ብዘ ሰብ ተደመዶም፤ የሕኖም ይእግዘር ቃር ዩድኖ ባነ። 3 በሕም ግዝየ ኣርበት ሰብ ኣት ሽባ ምስ ጮሮም የትሔ ኣቸነበዊም። 4 ተሰብ ብዝነት የቸነ ሽባታ የኢየሱሴ ኣትቀንቦት ቢቐምኖ የስቍር ቤት ከፈቶም ኢየሱስ ባነወ ወሐት ገደደዊምታነ ሽባምታ በሳንሳ ተትገተረሐማ ኣወንደዊም። 5 ኢየሱስም ያተርᎋንቴ ባሮም የትመመረዊ ሐማ የሓሬ የሽባምታ "አርቾ ባጢራሐ ተፋቀንሐም" ቧረንም። 6 በሕ ተቾኖሕኖ ኣታተና የሙሴ ቕጫ ባሪቅ በⷕነና ዝካ ባሮም፤ 7 "ዝሕ ምስ የምር የዝካ ቅኔመ ይእግዘር ይቀርም? እማት እግዘር ባንሐሬ ባጢር ይፈቄ ሟን ይለ?" ባሮም። 8 ሕኖም ዝካ በⷕነና ያጫመቶ ሐማ ኢየሱስ በመንፈሰታ ሕመጋ ሓረም ዝካ ባረኖም፤ "ዝካ ቃር በⷕናሑ የምር ኣጫመትሑም? 9 የሽባታ ባጢራሐ ተፋቀንሐም ተበሮት ዌም ተሳ ጂፓሐ ጠዉርም ቤታሐ ወር ተበሮት ኤተና ይርቅ ይረዝ? 10 ቢሐርም የሰብ አርች ባፈር ᎈር ባጢር ይፈቄ ደረግ ያነን ሐማ ሓሮ" ባረኖምታነ የሽባምታ። 11 "ተሳ ጂፓሐ ጠውርም ቤታሐ ወር አብርሐ" ቧረንም። 12 ሽባም የረፐረታ ሕመጋ ተረሳም ጂፐታ ጮረም በሰብ እንም ይፍቴ ወጣም፤ በሕ የቸነ ሰብ እንም ወግ ባረም፤ "ዝካ ቃር ስርም ኣናሸነ" ቲብሮ ይእግዘር ኣሐበዶም። 13 ኢየሱስ ዠፐረም የባር ᎀሬ ወረም፤ ሰብ እንም ተደመዶም የትሔ ቸነቦምታነ ያትመኖ ባነ። 14 ትም ተሕ ቲያር ቀረጥ ቢቈርጭᎌ መደር የእልፍዮስ አርች ሌዊ በቾኔ ኣሸንም፤ "ተሐተሬ" ቧረንም፤ ትም ተረሳም ተⷐተረንም። 15 በሕ ኣንቐ ኢየሱስ በሌዊ ቤት ይበሬ ቾናም ባነ፤ ተሕኖም ግብት ብዘ ቀረጥ ይቀርጦ ባጢረተነ ሰብ ተኢየሱስም ተተማሪየታም ጋᎀ ይበሮዌ ቾኖም ባነ፤ ብዘመና የኢየሱስ የትⷐተረዊ ሰብ ባነቦ። 16 የፈሪሳ ሰብ የሐሮ የሙሴ ቕጫ ባሪቅ ኢየሱስ ቀረጥ ቲቀርጦም ተባጢረተነ ሰብ ጋᎀ ቲበራ ኣሰቦምታነ "ት ቀረጥ ቲቀርጦም ተባጢረተነም ሰብ ጋᎀ እማቴ የምር ይበራ?" ባሮም የተማሪየታ ተሳሮዮም። 17 ኢየሱስ ዝሐታ ሰማምታነ "ባሸነ ባንሐሬ ፌነተነ ሰብ ኣኪም ኤያትኸሽኖ፤ እያም የቸነ ባጢረተነ ንስሓ ይገቦሐማ ኣሜዬው ባንሐሬ የፃዲቅ ኣንሐረ" ባረም። 18 የዮሓንስ ተማሪም የፈሪሳ ሰብ ይጦሞ ባነ፤ የሕየሐሬ ኣታት ሰብ የኢየሱሴ ቸነቦምታነ "የዮሓንስም የፈሪሳ ተማሪ ይጦሞ፤ ያሐሕ ተማሪ የምር ኤጦሞ?" ባሮም የኢየሱስ ተሳረዊም። 19 ኢየሱስም ዝካ ባረኖም፤ "ምሽረነ ተሕኖ ጋᎀ ታነ ᎃዜሕኖ መምር ይጦሞ? ምሽረነ ተሕኖ ታነ ሕኖ ጡሞት ኤነቦ። 20 ቢሐርም ምሽረነ ተሕኖ ይፍቴ ይወስጅᎌ ወክት ይቸንቴ፤ ሕጋᎀ ይጡሞሸ። 21 "በገነዘ ጅር ᎈር ገደር ጣፈት ያድግ ኤነ፤ ዝካ ቢያሜ ጭን ገደር ጨርቅ የጕርዝ ጅር ይትረትን፤ ጕድደታ ቲፍቴ ይርቅ ይቤትት። 22 የሕክም በገነዘ የጠጅ ᎀነ ገደር የወይን ጠጅ ያወራ ኤነ፤ ቢያወራ ጭን ጠጅታ የᎀነታ ይሸጥን፤ ጠጅምታ ይት፤ ᎀነታም ይትገደድ፤ በሕ የቸነ የገደር ወይን ጠጅ ገደር ᎀነ ያትኸሽን" ባረም። 23 በሰንበት ከረ ኢየሱስ በስኔ ዝነ ግብት ያር ባነ፤ ተማሪየታ ቲያሮ እሴት መጥሶት ቀነሶም። 24 የፈሪሳም ሰብ "ተማሪያሐ በሰንበት ከረ ኤቾቺ ቃር የምር ይቾቶ?" ቲብሮ ተሳረዊም። 25 ኢየሱስም ዝካ ቲብር ዠፐረሮም፤ "ዳዊትም ተት ጋᎀ የረፐሮ ሰብም በጋደኖም ባገነኖዌ የቾተ ቃር በመጣፍ ኣናረበብሑዌ? 26 ኣብያታር የቐስ ኣለቃ በረፐረወ ዘበር ዳዊት ቤተመቅደስ ገፓም ቐስ ባንሐሬ እንጐድ ሰብ ይበሬ ኣንትፈቈደለ ቢእግዘር ይፍቴ የቾና የትቀደሰ ሸረት በናም፤" ተትም ጋᎀ የረፐሮ ሰብ ኣበኖም። 27 ዠፐረም ኢየሱስ "ሰንበት የሰብ ተፈጠረም ባንሐሬ ሰብ የሰንበት ቤተ ኣንትፈጠረ። 28 አጋ እያ የሰብ አርች የሰንበትም ጘታን" ባረኖም።

Mark 3

1 ኢየሱስ ዠፐረም የይሑዳ ይደመዶᎌ ቤት ገፓምታነ አጀታ የቍረፈረወ ኣት ምስ በሕም ባነ። 2 የኢየሱስ ይኸስሰውዬ የሳቦ ሰብ "እንዴ በሰንበት ከረ ባሸነ ያተርᎋን በሐረ ንዥነ" ባሮም ይቾት ቃር ይትጨመዊ ባነ። 3 ኢየሱስም አጀታ የቍረፈረወ ምስ "ኔሐም በሰብ ይፍቴ ቍም" ቧረንም። 4 በሕ ኣንቐ "በሰንበት ከረ የትፈቀደ ወሔ ወቶቱ ዌሽ ᎃጥጥ ወቶቱ? ነብስ ኣትርፎቱ ዌሽ ቅጥሮቱ?" ባረም ተሳረኖም፤ ሕኖ ጭን ቍስ ባሮም። 5 ኢየሱስም በⷕነና ቱነት ኣዘነም፥ በሕ ያነቦ ሰብ በማት ኣሸኖምታነ የምስታ "አጃሐ ዝራጋ" ቧረንም፤ ትም በዝራካ ግዝየ አጅመታ ᎈዘዘንም። 6 ሕመጋ የፈሪሳም ሰብ ወጦም መምር ኣሚተቦ የኢየሱስ ይቀጥረዊሐማ ተሔሮድስ ሰብ ጋᎀ ኣትባቶᎌም። 7 - 8 ኢየሱስ ተተማሪየታ ጋᎀ ገሊላ ባር ወረም፤ ያᎂንቃር እንም በሰሞ ኣንቐ፥ ብዘ ሰብ ተገሊላ፥ ተይሑዳ፥ ተኢየሩሳሌም ተኤዶምያስ ገነ፥ ተዮርዳኖስ በር ሓወከች ታነቦ ገነም የሕክም፥ ተጢሮስም፥ ተሲዶና ከተማ የቸነቦ ተⷐተረዊም። 9 ተሰብ ብዝነት የቸነ ሰብ ቤገፏኔ ተማሪየታ በባር ᎈር ያርወ እርስየ መርከብ ያቸነቦለሐማ ኣዘዘም። 10 ብዘ ሰብ ተባሸና ኣተነፈኖም ባነ፤ በሕ የቸነ ባሸ ያነቦ እንም የት ይረግዶዌ ይትጋፎ ባነ። 11 ሲጣር ቲያዘበዊ ቢፍተቴ ተደፎም "ኣሐ ይእግዘር አርችንሐ" ባሮም ዮነቦ ባነ። 12 ኢየሱስ ጭን ት ሟን የሐረ ሐማ ቤዝረኮዌ ንቃር ኣትጬፐም ኦደኖም። 13 ኢየሱስ ቈቶ ቦጣ ኣንቐ የሸፐተኖም ሰብ የትሔ ጠናም፤ ሕኖም የትሔ ተቐነቦም። 14 ተት ጋᎀ ይሐሮዌ ያትመሮሜ ይረሕኖ ሐማ ኣስረት ሰብ ሸፐተም "ናቸረነ" ባረም ጠናኖም። 15 ሲጣር ተሰብ ያወጦሜ ደረግ ኣበኖም። 16 የሸፐተኖ የሾመኖ ኣስረት ናቸረነ ዛናሮ፤ ጴጥሮስ የዋረን ስምኦን፥ 17 ቦኣኔርጌስ ዌም የብራቅ ደንጛ የባረኖ የዘብዴዎስ ደንጛ ያእቆብም ዮሓንስም፥ 18 እንድርያስ፥ ፊሊጶስ፥ በርተሎምዮስ፥ ማትዮስ፥ ቶማስ፥ የእልፍዮስ አርች ያእቆብ፥ ታድዮስ፥ ስምኦን፥ 19 የኢየሱስ ኣወጣም ያቐፐረ የኣስቆሮቱ ገነ ይሑዳ። 20 ተሕም ኣንቐ ኢየሱስ ቤት ገፓም፤ ትም ተማሪየታ ሸረት ወብራ ኤሐሎ ኣሕር አሗም ብዘ ሰብ ተደመዶም። 21 "ኢየሱስ ሽርሽር ባረም" ቲውሪ በስሞተና ደቦወታም ይጠብጠውዬ ቸነቦም። 22 ተኢየሩሳሌም ከተማ የቸነቦ የሙሴ ቕጫ ባሪቅ "ት ብኤልዜቡል ይውሪ የሲጣር ኣለቃ ነረወ" "ሲጣርም ያወጣ በዝ በሲጣር ኣለቃሽሙ" ይብሮ ባነ። 23 ኢየሱስም የሕኖ የትሔ ጠናም ቦማካ ዝካባረኖም፤ "ሲጣር የሲጣር መምር ያወጤ ይለ? 24 ኣት መንግስት ትም ተትም ተራከሰም ይትቤተር በሐረ ሕሕ መንግስት ይቈሜ ኤለ። 25 የሕክም ኣት ኣበሩስ ትም ተትም ተራከሰም በትቤተረ ይረብሬ ኤለ። 26 የሕክም ሲጣር ትም ተትም ተራከሰም የትቤተረ በሐረ ይጠፌ ባንሐሬ ኤረብር። 27 "የሕክም ያት ጦናማ ሰብ ቤት ገፓም በተረም የጦናማታ ቴያጕድን ንብረተታ ይዘርፌ ኤለ፤ ባጐደን ኣንቐ ጭን ይዘርፌ ይለ። 28 "እያ የውረመና አብርሑ፥ ሰብ ይቾትን ባጢርም ባነበተታ ይወጣ ቅኔመ እንም ኣፍ ይውሪ። 29 በመንፈስ ቅዱስ የቅኔመ ቃር የዝረኸ ጭን ስርም ኣፍ ኤውሪ፤ የዘላለም ባጢር ነረወ" ባረም። 30 ኢየሱስ ዝሕ የባረ "ሲጣር ነረወ" ይብሮ የረፐሬዉ። 31 የኢየሱስ ኣዶትም ጐፔቸታ የትሔ ቸነቦም ቦረጀ ቈሞም፤ ሕኖም የኢየሱስ ጥረዊ ባሮም የትሔ ሰብ ናሖም። 32 በዙርያታ ቾኖም የረፐሮ ሰብ "ኣዶታሐም ጐፔቻሐ ቦረጀ ቈሞም ይቅረቦከ" ባሮም ኦደዊም። 33 ትም "ኣዶተና ሟንያተ? ጐፔቸናሕ ሟንሎተ?" ባረኖም። 34 በዙርያታ የቾኖ ሰብ ቲያዥ "ኣዶትም ጐፔቸና ዝምሎ። 35 ይእግዘር ፍቃድ ያሜ እንም ይያ ጐፔም አተᎃም ኣዶትመናው" ባረም።

Mark 4

1 ኢየሱስ ሓበም በባር ᎀሬ ኣትመሮት ቀነሰም፤ ብዘ ሰብ የትሔ ቸነቦም ባት በትደመዶተና፥ በባር ᎈር በረፐረ መርከብ ገፓም ቾናም፤ በዝም የቸነ ብዘ ሰብ በባር ᎀሬ ባነ። 2 ብዘ ቃር ቦማካ ኣትመረኖም፤ ቲያትመኖ ዝካ ባረኖም፤ 3 "ስሞ፤ ቸዋች ዘር ይዘሬ ወጣም። 4 ቲዘራም ኣት ዘር ቤማ ᎀሬ ወጠቀም፤ ኣንᎋም ቸነቦም ነቀመዊም። 5 ኣት ዘር ብዘ ኣፈር ቤነወ በጣጤ ወጠቀም፤ ደነታ እምር የሐሬ ሕመጋ ይረሜ ገደደም፤ 6 ቢሐርም ጬት ቲወጣ ሸተረም፤ አስር ኤነኔ ጠነቀም። 7 ኣት ዘር በሶሕ ግብት ወጠቀም ነማም፤ ሶሕም ቲረማ ኣነቈንም፤ ᎃርት ኤባር ሐረም። 8 እንጐድም ዘር ቦሔ ᎇስር ኣፈር ወጠቀም ገደደም ነማም፤ ብዘ ᎃርት ኣወንደም፤ ኣተታ ሳሳ ኣተታ ስርሳ ኣተታም በቅር ᎃርት ኣወንደም" ባረም። 9 ዠፐረም ኢየሱስ፦ "ይሰማ እንዝር ያነን የስማ" ባረም። 10 ኢየሱስ ይማተታ ታነ ይትⷐተረዊ የረፐሮ ሰብም ኣስረት ተማሪየታም በዙርያታ ወማካታ ምር ወበር የሐረ ሐማ ተሳረዊም። 11 ትም ዝካ ባረኖም፤ "ያሑ ይእግዘር መንግስት ቃር ትⷕሮዌ ኣውኩም፤ ይእንጐደና ጭን እንም ዘንጋ ቦማካ ዩጅዮ። 12 ዝም ይሐርወታ፥ 'ሕኖ የጔቴንየ ተዘፔተቦ ባጢረና ኣᎋ ኤውርዮሐማ ቲያዞም ኤቤስሮ፤ ቲሰሞም ኤያጫምቶ' " በዋሪ ኤነቱ። 13 ኢየሱስም ዝካ ባረኖም፤ "ኣሑም ዝሕ ወማካ ኣንገፓናሑዌ? አጋ የዝ ቃር ወማካታ ባንሓርሑ እንጐድ ወማካሕ መምር ትⷕሮቴ? 14 ቸዋች የዋሪም ይእግዘር ቃር ዩድ ሰቡ። 15 ቤማ ᎀሬ ዮጠቀ ዝነ ያትየሽ ያነ ቃረታ ቲሰሞ ሕመጋ ሼጣን ቸነም የሰመዊ ቃር ተⷕነና ይወስድቦ ሰብሎ። 16 የሕክም ኣታት በጣጤ የዘኔ ያትየሽያነ ይእግዘር ቃር ቲሰሞ ሕመጋ ሳረኖም ይትቐፐሮ ሰብሎ። 17 ቢሐርም የግዝየታ ይትቐፐሮ ባንሐሬ አስር ኤነኖ፤ ተቀሪ ግዝየ ኣንቐ ቢእግዘር ቃር የቸነ ኣት ጅጓረ ቲሰራቦ ዌም ቲያሳጅጅዮ ሕመጋ ተክታተፎም ይወጥቆ። 18 በሶሕ ግብት የዘኔ ዘር ያትየሽ ያነ ይእግዘር ቃር ይሰሞ ሰብሎ፤ 19 ቢሐርም የዝ ኣለም ኣሳብ፥ የዋጋ ንማጅነትም እንጐድም ተመኛት በሕነና ይገባም የሰመዊ ቃር ያርቍን፤ በሕ የቸነ በሕኖ ያነ ይእግዘር ቃር ᎃርት ኤረውን። 20 እንጐድመና ቦሔ ኣፈር የዘኔ ዘር ጭን ያትየሽ ያነ ይእግዘር ቃር ሰሞም ኣጬጎም ይትቐፐሮ ሰብሎ፤ የዝሕ ኤነትሕኖ ኣተታ ሳሳ ኣተታ ስድሳ ኣተታ በቅር ᎃርት ይጠብጦ" ባረም። 21 ኢየሱስም "ሰብ ኵራዝ ኣተከሰም ቦሸር ዌም ባልጋ ደኔ ያወራዌ? ያወራ ያነ፥ ኵራዝታ ቢትየወ መደር በስቍር ኣንከረዌ? 22 የሕክም የትሼመ እንም ቴትየ የጠቈሪ እንም ሰቻ ቴወጣ ኤቄ። 23 ይሰማ እንዝር ያነን የስማ" ባረም። 24 ተሕም ኣንቐ ኢየሱስ "ብትሰመዊ ቃር ተጤፖ፤ ብትሰፍሮᎌ ቍና ያሑም ይሰᎋንኩቴ፤ ይርቅመታ ይደውንኩቴ። 25 ያነን ይደᎌለ፤ ቤነን ጭን ሕም ያነን ዳር ይወስጅᎌቴ" ባረም። 26 ተሕም ኣንቐ ኢየሱስ ዝካ ባረም፤ "ይእግዘር መንግስት ባፈር ᎈር ዘር ይዘራ ሰብ ይመስር። 27 ምስታ በምሳረ ይትገተር፤ ጋ ቲብር ይትረሳ፤ የዘናንም መምር የሐረ ሐማ ቴⷕር ገደደም ይረማ። 28 ባፈር የዘኔ ዝነ ኣፈር ገግመታ ያረሟን፤ በሕ ኣንቐ ማማ ይፍረታም ᎇስር ያወርድ፤ 29 የዘኔ ቲሰራ መሐና የሐሬ ምስታ የዘናን ሕመጋ ያድድን" ባረም። 30 ኢየሱስ ዝካ ባረም፤ "ይእግዘር መንግስት ተንቃር ናትዋራኔ? ዌሽ በምር ወማካ ዩጅነ? 31 ይእግዘር መንግስት የኣንብር ዘር ይመስር፤ ቲዘሬ ባፈር ታነ ዘር እንም ያርስ። 32 ቢሐርም ዘኔም ቲረማ በጎነ ተዘኔ እንም ይርቅ፤ ኣንᎋም በጥራረታ ቤተና ያረሶዌ ይሐሎ ኣሕር ንቅ ንቅ ኣቴበ ያወጣ" ባረም። 33 ኢየሱስ በስሮት ቢሐሎ ኣሕር በዝሕ ኤነት ወማካ ይእግዘር ቃር ዩድኖ ባነ። 34 ወማካም ኤባር ኣንዝረኸኖ፤ ይማተታ ቲሐር ጭን ወማካታ እንም ፈታም የተማሪየታ ዩድኖ ባነ። 35 በሕም ከረ ገፓት ቲሐር ኢየሱስ የተማሪየታ "ተባር ሓወሐት ንትገናነ" ባረኖም። 36 ተሰብሕኖ ተቤተሮም ኢየሱስ በቾናወ እርስየ መርከብ ገፖም ተኢየሱስ ጋᎀ ወሮም፤ እንጐድም እርስርስየ መርከብ ተሕኖ ጋᎀ ባነቦ። 37 ንቅ እምᎇርቢት በባር ᎈር ተረሳምታነቦ መርከብታ እሓ ቲሜና ስን እምᎇርቢት የመርከብታ ይተፏንባነ። 38 በሕ ግዝየ ኢየሱስ በመርከብ ደን ታንቔ ትራስ ተራሰም ተገተረም ባነ፤ ተማሪየታ ቦሬተታ ነሰዊም ታነ "ኣስተማሪዮ ትናርቅነ ቍስ ባሐምዌ?" ባረዊም። 39 ትም ተረሳም የርፋስ ኣጥራቈረንም፤ የባርታም "ቍስ በር ገብ በር" ቧረንም፤ ንፋስም ቍስ ባረም ኣቸም ገብ ባረም። 40 ኢየሱስም የተማሪየታ "ዝካ ትሰርፎ የንቃሩ? መምር እምነት ኤነናሑ?" ባረኖም። 41 ሕኖም ንቃር ሰነፎም ገግተገገና "ንፋስም ባርም ዳር የት ይታዘዞነ ዝሐታ ሟኑ?" ተቤበሮም።

Mark 5

1 የገሊላ ባር ብርስየ በመርከብ ተጘኖምታነ ጌራሴኖን ገነ ሰኖም። 2 ኢየሱስ በመርከብታ ቶንደም ሐማ በሲጣር የትለከፈ ኣት ምስ ተᎀገማ መደር ወጣም ተራከወንም። 3 ዝም ምስ በᎀገሜ ይረብር ባነ፤ ሟኒም ሰብ በሰንሰለት ስን ኣገደም ያቈᎃኔ ቤለ። 4 ብዘ ጋᎀ በግር ብረትም በሰንሰለትም ኣጐጂም ባነ፤ ቢሐርም ሰንሰለተታ ምጠጠሰም የግረታ ብረት ስበፐረም ይቃሽ ባነ፤ የት ጠበጠም ያቈሜ ይለ ኣትም ሰብ ኣነፐረ። 5 እንም ጋᎀ ዋናም ምሳረ ቴያᎊ በᎀገማ ግብትም በቈቶ ወጣም ዮን ባነ፤ ገᎀጀመታ ብምር ሰንተም መዛ ያሜ ባነ። 6 ትም የኢየሱስ በረቌ ቢያዥን የትሔ ኖጠም ቢፍተቴ ተደፋም ሰጐደለም። 7 በርቅ ቃረታ "ትንም በᎈር ንቅ የሐርሐ ይእግዘር አርች ኢየሱሶ ኣሐ ትያ ጋᎀ ምርነረናሐ? ብእግዘር ሽም አጨቍስሐ፥ ሐዳሸ ኣታጠንቄ" ቧረንም። 8 ዝም የባረ ኢየሱስ "ኣሐ ለካፊ ሲጣር ተዝ ምስ ውጣ" ባረም ያዘዘን የረፐሬዉ። 9 ኢየሱስም "ሽማሐ ሟኑ?" ባረም ተሳረንም፤ ትም "ብዘ የሐኔ ሽመንዳ ሌጌዎን ይውርንደ" ባረም ዠᎌረረም። 10 ተሕም ገነ ቤያሳድድኖዌ ንቃር ጨቈሰንም። 11 በሕም መደር በቆቶ ᎀረᎀረ ብዘ ኣባጛር ባነቦ። 12 ሲጣርሕኖም "ሐዳሽ በሕ በኣበጛር ንገባኔ ፍቅድንዶ" ባሮም የኢየሱስ ጨቈሰዊም። 13 ኢየሱስም "ወሮ" ባረኖም፤ ሲጣርም ተዛሕ ምስ ወጦም በኣበጛር ገፖም፤ ት ም ይሐሮ ኣበጛር ተሰቻ ተረሶም ኖጦም በባርደን በግቦት ባር ዋጠኖም። 14 የኣበጛርሕኖ ዜማንቸ ሰከቦም ወሮም፤ በከተማ እንም ተከተማ ውጤም ወሮም ዝሕ ዘንጋ ኦዶም፤ የሰሞም ሰብ የሐረ ቃር ያዞዌ ቸነቦም። 15 ሕኖም የኢየሱሴ ቸነቦም ዛሕ ሲጣር ጠወጠንም የረፐረ ምስ ተባሸታ ተነፈም ጅረታ ተሐተረም በⷕነታ ገፓም በዛሔ ቾናም ባሰበዊ ግዝየ ጠነቀኖም፤ 16 ዝም ዘንጋ የዝ ይፍቴ ያሰቦ ሰብ ሲጣር የረፐረወ ምስም ቃር በኣበጛርሕኖ የትቾተ ቃር እንም የሰብ ኦዶዮም። 17 የሕም ገነ ሰብ ኢየሱስ ተገነና ወጣም ያሬ ጨቈሰዊም። 18 ኢየሱስም በመርከብ ቲገባ ተሲጣር የተነፈ ምስ "ሐዳሽ እያም ታሐ ጋᎀ ንተን" ባረም ጨቈሰንም። 19 ኢየሱስ ጭን ኣንፈቈደለ፤ "ቤታሐ ወርም እግዘር ምር ያሕር ንቅ ዘንጋ የቾተንሐ ሐማ መምር የማረናሐ ሐማ የኣበሩሳሐ ኦድኖ" ቧረንም። 20 ምስምታ ኢየሱስ የቾተረ ንቅ ዘንጋ "ኣስር ከተማ" ቢውሪ ገነ ዦረም ኦዶት ቀነሰም፤ የሰሞም እንም ወግ ይሐርቦ ባነ። 21 ኢየሱስ ብርስየ መርከብ ተባር ተሓት ወሐት ሓበም በትዠፐረ ግዝየ ብዘ ሰብም የትሔ ተደመዶም፤ ሕም ጋᎀ ት በባር ᎀሬ ባነ። 22 በሕሜ ኣይሑድ ይደመዶᎌ ቤት ኣላፊ የረፐ ኢያሮስ ይውሪ ምስ የኢየሱስም ቢያዥን በግረቴ ተደፋምታነ፥ 23 "እርስየ ገረደና ንቃር ቐመናም፤ ሞት ሰናባም፤ ሐዳሽ ተነፈችም በያመⷕታ ትረብሬ ኔሐም አጃሐ ኦራባ" ባረም ንቃር ጨቈሰንም። 24 ኢየሱስም ተት ጋᎀ ወረም። ብዘ ሰብም ተⷐተረዊም የረፐረ የሐሬ ይገፈዊ ባነ። 25 ኣስረት ዘበር እንም ደም ቲወርድና የረፐረች ምሽት ባነች። 26 ብዘ የጭዛ ሰቤ በወሮት ንቃር ተጨነቀችም፥ ዋጋⷕታ እንም በጭዛ ጀፐረችም ባነ፤ ቢሐርም ባሸⷕታ ባሰባም ባንሐሬ ስርም ኣንፈዘዘና። 27 ⷕትም የኢየሱስ ኣትርፎት ወሬ ሰማችም ባነ፤ ቢትጋፋ ሰብ ግብት ታንቐቴ ቸነችም ጅረታ ነገደችም። 28 ዝም ያመነች "የኢየሱስ ጅረታ ዳር ብነግድ አትረፍሸ" ባረችም ያመረቼዉ። 29 ይወርድና ደም ሕመጋ ቈመም፤ ተባሸⷕታም የተነፈች ሐማ ገግመⷕታ ኣⷕረናም። 30 ኢየሱስም ሕመጋ ተት ደረግ ዮጣ ሐማ ሓረም፤ በሰብ ግብት ተዥባፐረም "ጅረና የረገዴ ሟኑ?" ቲብር ተሳረም። 31 ተማሪየታም "ሰብ ተጋፋም ቲትⷐተርሐ ታዥ 'ሟን ነገዴም' መምር ትብር?" ባረዊም። 32 ኢየሱስም ዝሕ የቾተ ሟን የሐረ ሐማ ያዤ መርኬ ይብር ባነ። 33 ምሽትምⷕታ ጭን በⷕት የትቾተ ዘንጋ በሓሮተⷕታ በስረፎት ቲያረድና ቸነችም ቢፍተቴ ተደፋችም፤ ሕሕ እንም ውረም ቃር የኢየሱስ ኦደቸንም። 34 ትም "ትከኖ እያ ኣተርፍⷕ ሐማ ያመርⷔ ተነፍⷕም፤ ቦሔ ቃር ዌ፤ ተጭንቃⷕም ትሬፍ" ባረናም። 35 ኢየሱስ ገና ዝሕ ቲብር ኣይሑድ ይደመዶᎌ ቤት ኣላፊ ተኢያሮስ ቤት ሰብ ቸነቦም፤ የኢያሮስ "ገረዳሐ ᎀተችም፤ ሔታ ኣስተማሪ ይቸኔ ኣታቕጥን" ባረዊም። 36 ኢየሱስም የባሮ ቃር ሰማም፤ የኣይሑድ ይደመደᎌ ቤት ኣላፊ "እማት አመር ባንሐሬ እንሰነፍሐ" ቧረንም። 37 ኢየሱስ ጴጥሮስም ያእቆብ የያእቆብም ጐፔ ዮሓንስ ባንሐሬ እንጐድ ሰብ ይትⷐተኔ ኣንፈቀደ። 38 ሕኖም የኢያሮስ ቤት ቲሰሮ ኢየሱስ ሰብ ቲያሐሮም ቲበሖ ኣሸም። 39 ቤት ገፓም "ዝሕ እንም ሕያትም ብⷕም የንቃሩ? ዝሕ ገረድ ንየንችም ባንሐሬ ኣᎀተች" ባረኖም። 40 ሕኖ ጭን በቅርጥና በት ዳቆᎌም። ኢየሱስ ጭን እንመና ተቤት ኣወጣኖም፤ እማት የገረድ ኣብም ኣዶት ተትም ጋᎀ የቸነቦ ተማሪየታ ኣⷐተረም፤ ገረድⷕታ የትገተረቸወ መደር ገፓም። 41 ኢየሱስም የገረድⷕታ አጅ ጠበጠም "ጣሊታ ቕም" ባረናም፤ "ገረ ተሸ አብርⷕ" ወበሩ። 42 ⷕትም ያስረት ዘበር ገረድ ባነች፤ ሕመጋ ተረሳችም ውርውር ወበር ቀነሰችም፤ ዝመታ ያሰቦ ሰብ ንቃር ወግ ሐረቦም። 43 ኢየሱስም ዝሕ ዘንጋ ኣትም ሰብ ኤሓር ባረም ንቃር ኣትጬፐኖም፤ "ትበራ ቃር ኣቦያ" ባረም።

Mark 6

1 ኢየሱስ ተዛሔ ተረሳም የትራቀወ ከተማ ቸነም፤ ተማሪየታም ተⷐተረዊም። 2 በሰንበት ከረ ኢየሱስ ኣይሑድ ቢደመዶᎌ ቤት ኣትመሮት ቀነሰም፤ ብዘ ሰብ በሕሜ ይሰመዊ ባነ፤ "ዝሕ ምስ ዝሕ እንም ሓሪነት ቴቴ ነከበም? የት ያዊ ምር ኤነት ሓሪነቱ፤ ዝሕ እንም ወግ የሐረዘንጋ ያሜ መምሩ? ባሮም ወግ ይሐርቦ ባነ። 3 ዝሕ ኣናጢ የማርያም አርች ኣንሐረዌ? የያእቆብ፥ የዮሳ፥ የይሑዳም የስምኦን ጐፔሕ ኣንሐረዌ? አተᎀታሕ በዝሔ ቲና ጋᎀ ኣንሐረማዌ?" ባሮም በቅርጦት ኣንትቐፐረዊ። 4 ኢየሱስም "ነቢ ብንጐዴ ያሐውጂ፤ በገገታ ገነ፥ በደቦወታም ባበሩሰታ ግብት ቲረብር ጭን ይቈርጪ" ባረኖም። 5 በቀሪ ባሸነ ሰብ ᎈር አጀታ ኣወናም ኣተነፈኖም ባንሐሬ እንጐድም ወግ ቃር ይቾቴ ኣንሸ። 6 ሕኖም ባንመሮተና ንቃር ወግ ሐረወም፤ ተሕም ኣንቐ ኢየሱስ በቀያ እንም ውርውር ባረም ያትመር ባነ። 7 ኣስረት ተማሪየታም የትሔ ጠናም የት ተና ናሐኖም፤ ሲጣርም ያወጦዌ ደረግ ኣበኖም። 8 ዬማሑና እንጣር ባንሐሬ ሸረት ቢሐር፥ ቀረጢት፥ ዋጋም ባዝጋርተና ኤጠብጦሐማ ኣዘዘኖም። 9 "የግራሑ ጫማ ሕሮ ባንሐሬ ት ሸሚዝ ኣትሐደሮ። 10 በሟኒም ሰብ ቤት ገፓሑም ትትወጦ ዳር በሕም አክሶ። 11 ያት ቀያ ሰብ ኤትቐፐሮኩም ኤሰሞኩም በሐረ የግራሑ ጐት ጠጥቦም ውጦም ወሮ፤ ዝም የሕኖ ምስክር ይሕርቦሸ" ባረኖም። 12 ሕኖም ተሕ ወጦምታነ ሰብ እንም ባጢረና ብእግዘር ይፍቴ ያወጦሐማ የሰብ ኦዶዮም። 13 ሕኖም ብዘ ሲጣር ኣወጦም፤ ብዘ ባሸነም ቅባት ቀፖም ተባሸና ኣተነፎዮም። 14 የኢየሱስ ወሬ በገን እንም የትዘኔ ንጐስ ሔሮድስ የት ወሬ ሰማም፤ ኣታት ሰብ "ያጠምቅ ዮሓንስ ተሞት ተረሳም፤ በሕ የቸነ ዝሕ እንም ደረግ በት ይቾት" ይብሮ ባነ። 15 እንጐደናም "ነቢ ኤልያሱ" ይብሮ ባነ፤ እንጐደና "ተድረ ነቢ ኣተታው" ይብሮ ባነ። 16 ሔሮድስ ጭን ዝሐታ ሰማምታነ "እያ ኣንገተታ ያትየንጥን ዮሓንስ ተሞት ተረሳም" ባረም። 17 ሔሮድስ የጐፔያታ የፊሊጶስ ምሽት ሔሮዲያዳን ኣገፓናም ባነ፤ የሕየሐሬ ዮሓንስ "የጐፔያሐ ምሽት ኣግቦት ኤነብሐ" ይውን ባነ፤ 18 በⷕት የቸነ ሔሮድስ የዮሓንስ ኣትጤᎄጠንምታነ ቦሔኔ ቤት ኣትየጐደንም ባነ። 19 በሕ የቸነ ሔሮድያዳም ዝሕ ዘንጋ በደነⷕታ ጠቀረችምታነ የዮሓንስ ታትቐጥኔ ትሸ ባነ፤ ቢሐርም ኣንሐረራ። 20 ዝም የሐረወ ሔሮድስ ዮሓንስ ፃዲቅ የሐረሐማ የሓሬ ይሰርᎋንም ይቍየንም ባነ፤ ሔሮድስም የዮሓንስ ዘንጋ ቲሰማ እንም ጋᎀ ይጠርቍን ባነ፤ ቢሐርም ቲሽን ይሰሟኔ ይሽን ባነ። 21 ሔሮድስ የትጨነወ ከረ ቲያከብር የርቅ መኻም የርቅ ጋዘነ የገሊላ ገነ ንቅ እንም ድግስ ኣበናም፤ ሕም ከረ የሔሮድያዳ ወሔ ይትመችና ከረ ባነ፤ 22 የሔሮድያዳ ገረድ የድግስ ቤት ገፓችም ተፈቐረችም፤ ንጕስ ሔሮድስም የድግስ የጠኔዮም ሰብ በⷕት ፍቕር ሳረኖም፤ በሕ የቸነ ንጕስ የገረድⷕታ "ገረ ይሽርⷕ ቃር ጠቍሽን ኣብⷕሸ። 23 የመንግስተና ግብት ዳር ቢሐር ሟኒም ቃር ብትሴን ኣብⷕሸ" ባረም ተነላም። 24 ⷕትም ያዶተⷕቴ የሔሮድያዴ ወረችም የንጕስ ምቃር ናሜ ንወን ባረቸናም፤ ኣዶተⷕታም "ያጠምቅ ዮሓንስ ኣንገት ናሜ በዪ" ባረቸናም፤ 25 ገረድምⷕታ ኣፈጠረችም የንጕሴ ተዠፐረችም፤ "ያጠምቅ ዮሓንስ ኣንገት አሗ በሴራ ቲቤዬ አሸ" ቧረቸንም። 26 ንጕስም በዝ ዘንጋ ንቃር ኣዘነም፤ ቢሐርም በሰብ ይፍቴ የተነወ ቃር የሐሬ ናሜ የዋረቸን ቃር ይሐራኔ ኣንሸ። 27 በሕ የቸነ ንጕስ ሕመጋ ወታደረታ ጠናም የዮሓንስ ኣንገት አርጥም ጕነረታ ናመ ባረም ኣዘዘንም፤ ወታደርምታ ወረም ቦሕኔ ቤት የዮሓንስ ኣንገት ኣንጠንም። 28 ያንጨም ኣንገተታ በሴራ ኣቸነም የገረድⷕታ ኣበናም፤ ገረድⷕታም ያዶተⷕታ ኣበቸናም። 29 የዮሓንስ ተማሪ ዝሕ ወሬ በሰሞ ኣንቐ ኔሳታ ወሰዶም ቀፐረዊም። 30 የኢየሱስ ናቸረነ ተራዮ መደር ተዠፐሮም የኢየሱሴ ቸነቦም፤ የቾተዊም ያትመረዊ እንም ኦደዊም። 31 ትም "ይማተንዳ ሰብ ኤነወ መደር ንወነምታነ ቀሪ ጋᎀ ናᎉነ" ባረኖም፤ ዝም የባረ ብዘ ሰብ የሕኖሔ ይቸኖ የረፐሬ ሸረት ይበሮዌ ዳር ግዝየ ኣነፐረኖ። 32 በሕ የቸነ ይማተና ሰብ ኤነወ መደር ብእርስየ መርከብ ተሳፈሮም ወሮም። 33 ቢሐርም ቲያሮ ብዘ ሰብ ኣሰቦዮምታነ የሓሮዮዌ፥ ተቀያ ቀያና ወጦም በግረና ኖጦም በተሮዮም መደረታ ሰኖም። 34 ኢየሱስ ትርስየ መርከብ ቲወርድ ብዘ ሰብ ኣሸምታነ ዜማንቸ ኤነኖ ጤ ሐማ በሐሮዌ ኣትማጠጠኖም፤ ብዘ ቃርም የሕኖ ኣትመሮት ቀነሰም። 35 ቲያትመኖም ታነ ድየ መሸም፤ ተማሪየታ የኢየሱሴ ተቐነቦም "መደረታ ቤት ኤነወ በረሓው፤ ግዝየታ መሸም። 36 ዝሕ ሰብ ተዝ ቍርቤ የሐሮ ቀያ ወሮም ሸረተና ይስረቦዌ ኣስራፕትኖ" ባረዊም። 37 ኢየሱስ ጭን "ሕኖ ይበሮ ቃር ኣሑ ኣቦዮ" ባረም ዠፐረሮም፤ ሕኖም "አጋ ንወነም በት በቅር ዲናር ሸረት ንሰየነም ይበሮዌ ናብኔዮዌ?" ባረዊም። 38 ትም "ምራሕር ዳቦ ያነናሑ ሐማ ወሮም አዞ" ባረኖም፤ ሕኖም ያነኖ ቃር ኣሰቦምታነ "ኣምስት ዳቦም ት ኣሳ ነረ" ባረዊም። 39 ኢየሱስም የሰብ ሕኖ ተመደር መደር ተሻዶም በዚዛ ሰር ያወሮዮዌ የተማሪየታ ኣዘዘም። 40 የሕ የሐሬ በበቅርም ባምሳ በማራ ቾኖም። 41 ኢየሱስም ኣምስት ዳቦም ት ኣሳ ነሳም ሰሜንየ ኣሸም፤ ይእግዘር ሽኵር ባረም ዳቦሕኖ ፍረነመም የሰብ ያሰሮዌ የተማሪየታ ኣበኖም፤ የሕክም ት ኣሳ ይንመታ ሻደም። 42 እንም በኖም ጠᎈቦም። 43 ተማሪየታም የተነፈ ዳቦም ኣሳ ኣስረት ቀርጫት ᎃራ ነሶም። 44 ሕሕ ሸረት የበኖ እማት የገምያ ᎃዝር ኣምስት ም ባነ። 45 ኢየሱስ ሕመጋ የተማሪየታ "ትያ ይፍቴ ብደሮም ብእርስየ መርከብ ግቦም ቤተሳይዳ ቀያ ተገኖ፤ እያ ዝሕ ሰብ ኣስራፐትቴ" ባረም ኣዘዘኖም። 46 ትም ተሕኖ ተቤተረም ጠሎት ያሜዬ ቈቶ ወጣም። 47 ድየ ቲመሽ መርከብታ በባር ግብት ባነ፤ ኢየሱስም ይማተታ ተባር ውጤ ባነ። 48 ተማሪየታ ቲፍት ይፍተኔ ቢረፍስ ንፋስ የቸነ ተርፋስ ቲትጛመዶ ኣሸም፤ በምሳረ ኣርበት ሳት ቲሐር ኢየሱስ በባር ᎈር በግረታ የሕኖሔ ቸነም፤ ቲፍተኔ ኣለፈም ያሬ ባነ። 49 ቢሐርምሕኖ በባር ᎈር በግረታ ቲያር ኣሰቦምታነ ትም ኣዝሬል መሰረኖም ኣትሓኖም። 50 እንመና የት ኣሰበዊም ታነ ንቃር ሰነፎም፤ ኢየሱስም ሕመጋ የሕኖ ኣትስረፎም፤ "እያትን፥ እያትን" ባረኖም። 51 ሕኖ ባነቦᎌ መርከብ ገፓም ተሕኖ ጋᎀ ቲሐር ንፋስም ቈመም ተማሪየታም ንቃር ወግ ሐረቦም። 52 ⷕነና የግመዘዜ ሸረትታ መምር የደፐረ ሐማ ኣምቤሰሮ የሐሬው ባንሐሬ ዝሐታ ወግ ቤሐርቦ። 53 ሕኖም ተባር ተጘኖም ጌንሴሬጥ ገነ ቸነቦም፤ መርከበና በባር ᎀሬ ኣቈሞም ታፈር ኣጠጎም ኣገደዊም። 54 ተመርከበና ቶንዶም ሐማ ሕመጋ የሕ ገነ ሰብ የኢየሱስ ሓረዊም። 55 በሕ ገነ እንም ኖጦም ባሸነ እንም በጂፐ ገተሮም በሳንሳ ጮሮም ኢየሱስ ያነወ መደሬ ኣቸነቦም። 56 ቦረወ መደር እንም በቀያም በከተማ በገን እንም ባሸነ ኣቸነቦም በኣድባቤ በት ይፍቴ ያወሮ ባነ፤ ሕኖም የጅረታ ዊት ዳር ይረግዶዌ የኢየሱስ ይጨቍሰዊ ባነ። የትም የረገዶ እንም ተባሸና ተነፎም።

Mark 7

1 የፈሪሳም ሰብ ተኢየሩሳሌም ከተማ የቸነቦም ኣታት የሙሴ ቕጫ ባሪቅ የኢየሱሴ ተቐነቦም በዙርያታ ተደመዶም። 2 ተኢየሱስ ተማሪ ኣታተና የቕጫና ሐማ አጀና ቴታጠቦ ሸረት ቲበሮ ኣሰቦም። 3 የፈሪሳም የይሑዳም ሰብ እንም የባሪቅ ቕጫሐማ አጀና ተጨራ ቴታጠቦ ቤበሮ። 4 የሕክም ተገብያ ቲትዠፐሮ ቴታጠቦ ቤበሮ፤ ጥዋ፥ ትንክየ፥ ቢጥር፥ ኣልጋና ያጥቦ፤ እንጐድም ብዘ ቕጫ ይቅረቦ ባነ፤ 5 የፈሪሳም ሰብ የሙሴ ቕጫ ባሪቅ "ተማሪያሐ የባሪቅ ቕጫ የምር ኤቅረቦ? አጀና ቴታጠቦ የምር ሸረት ይበሮ?" ባሮም የኢየሱስ ተሳረዊም። 6 ትም ዝካ ቲብር የሕኖ ዠፐረሮም፤ "ኣሑ ሐጣ ነቢ ኢሳያስ ያሑ፥ 'ዝሕ ሰብ ባንᎈታ ያሐብዴ፤ ⷕነታ ጭን ትያ ንቃር አረቌዉ። 7 ተጔታ ትዛዝ ይርቅ የሰብ ቕጫ ያትመሮ የሐሬ ይያ በፍጥር ይሰግዶኒ' ባረም የዝረኸን ትንቢት ውረሙ፤ 8 ኣሑ ይእግዘር ትዛዝ ቸሑም የሰብ ቕጫ ትቅረቦ" ባረኖም። 9 ኣትም ዝካ ባረኖም፤ "ቅጫሑ ትቅረቦዌ ትትብሮ ይእግዘር ትዛዝ ትተቦ፤ 10 ሙሴ 'ኣብ ታዶታሐ ኣሕብድ'፤ ኣትም 'ባባታ ዌም ባዶተታ ᎃጥጥ ይዝረኽ ሰብ በሞት የትቀጣት' ይብር። 11 ኣሑ ጭን ዝካ ትብሮ፤ ኣት ሰብ 'ኣባታ ዌም ኣዶተታ በቀሮት ሟሬ ያባመታ ያዶትመታ ኣምሮት ያነወ ቃር እንም ይእግዘር ኣብንም' ቢብር፥ 12 ት የኣብ ታዶተታ ኤረዳ ሐማ ታመረዊ። 13 በዝ ኤነት ኣሑ የገጋሑ ቕጫ ትቅረቦዌ ትትብሮ ይግዘር የዝረኸን ቃር ትጠሶ፤ ዝም የመሰረ ብዘ ዘንጋ ትቾቶ" ባረኖም። 14 ኢየሱስ ዠፐረም ሰብ እንም የትሔ ጠናም፥ ዝክም ባረኖም፤ "እንማሑ ይያ ኣጠሞም ስምኦን፤ 15 የሰብ ያሰንን ያነ ተⷕነታ ይወጣ ᎃጥጥ ቃሩ ባንሐሬ ቶጤ ደኔንየ ይገባታ ኤያስንሕ። 16 ይሰማ እንዝር ያነን የሰማ።" 17 ኢየሱስም ተሰብ ተቤተረም ቤት ቲገባ ተማሪየታ ወማካታ ተሳረዊም። 18 ትም "ኣሑም ዝሐታ በስሮት ቐመናሑምዌ? ተውጤ በሰብ ደን ይገባ ዘንጋ ያሰንሔ ኤለ ሐማ ኤገባሑዌ? 19 በⷕን ቴሐር በደን ገፓም ተሕም ኣለፈም ውጤ ይወጣ" ባረኖም። ኢየሱስ ሸረት እንም ንጡሕ የሐረ ሐማ ኦደም። 20 ዠፐረም "የሰብ ያሰንን ያነ ተⷕን ይወጦ ቃሎ፤ 21 ሕኖም ᎃጥጥ ኣሳብ፥ ተረከበዊ ሰብ ጅር ድምዶት፥ ስርቆት፥ ሰብ ቅጥሮት፥ 22 ትሽታ ባልጎት፥ ተድረረጎት፥ ᎇሼነት፥ ኣታልሎት፥ ቀመጥ ታቦት፥ ምቀኛ ሕሮት፥ ሽም ኣጥፎት፥ ᎀያትሎ። 23 ዝሕ እንም ᎃጥጥ ዘንጋ ተሰብ ⷕን ይወጣም የሰብም ያሰንሕ" ባረም። 24 ኢየሱስ ተዛሔ ተረሳም የጢሮስ ከተማ መዬ ያነ ቀያ ወረም፤ ኣት ቤት ገፓም፤ ሕሜ ግቦተታ ሰብ ይⷕሬ ኣንሸ፤ ቢሐርም ይትሼሜ ኣንረረ። 25 ገረደⷕታ በሲጣር የትጠበጠቸባ ኣት ምሽት የኢየሱስ ወሬ ሰማችም፤ ሕመጋ የትሔ ቸነችም በግረቴ ተደፋችም። 26 ምሽትምⷕታ በሲሮፊኒቃ ገነ የትጨነች የግሪክ ሰብ ባነች። ተገረደⷕታ ሲጣር ያወጣሬ የኢየሱስ ጨቈሰቸንም። 27 ኢየሱስ ጭን "የደንጛ ሸረት ኣወጨም የግየ ቃሶት ኤያትኸሽ የሐሬ እንዴ ደንጛ የብደሮም የጥᎈቦ" ባረናም። 28 ⷕትም "ውረሙ ጘታኖ ቢሐርም ግየ ዳር ቲበሮ ተደንጛ ዮጠቀ ንቃቀሟቸ ይበሮ" ባረችም ዠᎌረቸረም። 29 ኢየሱስም "ዝሕ በበሮታⷕ ሲጣርም ተገረዳⷕ ወጣም" በዝ ኣንቐ ቤታⷕዌ ባረናም። 30 ⷕትም ቤተⷕታ በትዠፐረቼ ገረደⷕታ ሲጣር ገፈረናም ወሔ ሐረችም በትገተረቼ ኣሸቸናም። 31 ኢየሱስ ተጢሮስ ከተማ ተረሳም ወረም፤ ተሲዶናም ገነ ኣመነም ኣስር ከተማ ቢውሪ ገነ የገሊላ ባሬ ቸነም። 32 በሕሜ ኣት ኣነበተታ ያጕድን ጠንቋራ ምስ የትሔ ኣቸነበዊም። አጀታ ኣወናም ይከᎋትኔ ጨቈሰዊም። 33 ኢየሱስም ምስታ ተሰብ ቤተረም ይማተታ ወሰደንምታነ ኣቴበታም በምስታ እንዝር ሐናም፤ እምባቐታ እትፍ ባረም የምስታ ኣነበት ᎃሻሸንም። 34 ኢየሱስም ሰሜንየ ኣሸም ጠሎት ባመነ ኣንቐ የምስታ "ኤፍታሕ" ቧረንም፤ ዝም ወበር "ተከፈት" ወበሩ። 35 ሕመጋ የምስታ እንዝር ተከፈቶም፤ ኣነመተታም ተፈታም፤ ኣነመተታም ቴያጕድን ወዘንጝ ቀነሰም። 36 ኢየሱስ ዝም ዘንጋ የሟኒም ሰብ ቤዩዶዌ የሰብ ኣዘዘኖም። ቢሐርም እኖድሑ የባረኖ ሐማ ቴሐር ሕኖ ይርቅ የብዘ ሰብ ዩዶ ባነ። 37 የሰሞም ሰብ እንም ንቃር ወግ ሐረቦም። "ት እንም ዘንጋ ጘኸረም፤ ጠንቋራ ይሰሞዌ ዲዳ ይዝረኮዌ ኣመነም" ባሮም።

Mark 8

1 በሕም ግዝየ እንጐድም ብዘ ሰብ ተደመዶም፤ ይበሮም ቃር ኣነፐረኖ። በሕ የቸነ ኢየሱስ ተማሪየታ የትሔ ጠናም ዝካ ባረኖም፤ 2 "ዝሕ ሰብ ትያ ጋᎀ ሶስት ከረ ዋሮም፤ ይበሮ ቃር ኣትም ቃር ኤነኖ የሐሬ ኣትማጠጥሕኖም፤ 3 ጌመና ቤተና ብናስራፕትኖ ቤማ ይቐጦቴ፤ ኣታተና ተረቌ የቸነቦሎ" ባረኖም። 4 ተማሪየታም "አጋ በዝ በረሓ የዛሕር ሰብ ይወጣሮ ሸረት ቤቴ ይረሕዊቴ?" ባረዊም። 5 ኢየሱስም "ምራሕር ዳቦ ነረናሑ?" ባረም ተሳረኖም። ሕኖም "ሰባት ዳቦ ነረ" ባረዊም። 6 ትም ሰብ ባፈር ይቾኖ ሐማ ኣዘዘም፤ ሰባት ዳቦም ጠበጠም ይእግዘር ሽኵር ባረምታ ፍረነመም የሰብ ያሰሮዌ የተማሪየታ ኣበኖም፤ ሕኖም የሰብ ኣሰኖም። 7 ቀሪ እርስ ርስየ ኣሳ ባነኖ ኢየሱስ የዝ ኣሳ ቃር ይእግዘር ሽኵር ባረም የሰብ ያሰሮዌ የተማሪየታ ኣዘዘኖም። 8 ሰብም ሕኖ እንም በኖም ጠᎈቦም፤ ተማሪየታም የተነፈ ሰባት ቀርጫት ᎃራ ነሶም። 9 የበኖም ሰብ ᎃዝር ኣርበት ም ያሕር ባነ፤ ኢየሱስ የሕኖም ኣስራፐተኖም። 10 ተሕ ኣንቐ ተተማሪየታ ጋᎀ ብርስየ መርከብ ገፓም ዳልማኑታ ገነ ወረም። 11 የፈሪሳ ሰብ የኢየሱሴ ቸነቦምታነ ተት ጋᎀ ሽር ቀነሶም። የትም ይፈትረውዬ "ወግ የሐረ መርሐት ተሰሜ ኣተዥንደ" ባረዊም። 12 ኢየሱስም ማቸምታነ "የዝ ዘበር ሰብ ወግ የሐረ ዘንጋ ያዞዌ የምር ይሰቦ? እያ የውረመና አብርሑ፤ ኣትም ወግ ዘንጋ ኤያᎀሪ" ባረኖም። 13 ተሕኖም ተቤተረም ዠፐረም በመርከብ ገፓም ሕወሐት ተጘናም። 14 ተማሪየታም ሸረት ወጥብጥ ተረሳኖምታነ በመርከበና እማት ዳቦ ባንሐሬ እንጐድ ቃር ኣነፐረኖ። 15 ኢየሱስም "ተፈሪሳ ሰብም ተሔሮድስም እርሾ ተጤፖ" ባረኖም። 16 "ት ዝሕ የባረ ሸረት ኣንጠበጥኔዉ" ባሮም ሕኖም ተሕኖ ተዝራከቦም። 17 ኢየሱስም ዝሕ ኣሳበና ሓረም ዝካ ባረኖም፤ "ሸረት ኣንጠበጥነ ባሑም የምር ትዝረኮ? አሗ ዳር ስርም ኣትቤስሮም ኤገባሑም ቃንሑዌ? ⷕናሑ አሗ ዳር ታጨምዌ? 18 ኤን ታነናሑ የምር ኣታዞ? እንዝር ታነናሑ የምር ኣትሰሞ? የምር የዝ ይፍቴ መርሐት ኤትዘገድሑ? 19 ኣምስት ዳቦ ያምስት ም ሰብ በፍረነምም ግዝየ ሰብም በኖም የተነፈኖ ምራሕር ቀርጫት ᎃራ ነሳሑም?" ባረኖም። ሕኖም "ኣስረት ቀርጫት ᎃራ ነሳነም" ባረዊም። 20 "የሕክም ሰባት ዳቦ ያርበት ም ሰብ ፍረነምም። ሕኖም በኖም የተነፈኖ ምራሕር ቀርጫት ᎃራ ነሳሑም?" ባረም ተሳረኖም፤ ሕኖም "ሰባት ቀርጫት ᎃራ ነሳነም" ባረዊም። 21 "አጋ አሗም ኣትቤስሮዌ?" ባረኖም። 22 ኢየሱስም ተተማሪየታ ጋᎀ ቤተሳይዳ ቀያ በሰኖ ኣንቐ በሕሜ ኣት ᎋርጥ ምስ የኢየሱሴ ኣቸነቦም። የትም ኤነታ ይᎃሻሽኔ ጨቈሰዊም። 23 ትም የᎋርጥ ምስ አጅ ጠበጠም ተቀያ ውጤ ወሰደንም። ቤንመታ እምባቐታ እትፍ ባረወም። አጀታ ኣወናም "ኣሽቃር ይትየሐዌ?" ቲብር ተሳረንም። 24 ᎋርጥም የርፐረ ተጘኸረም "ሰብ ይትረቦን ቢሐርም ያሮ አጨ ይመስሮን" ባረም። 25 ኢየሱስ ዠፐረም አጀታ በምስታ ኤን ኣወናም። ሕመጋ መርኬ ባረም እንም ቃር በጨር ኣሸም። 26 ኢየሱስም "ቀያ እንገፓሐ" ባረም የምስታ ቤተታ ያሬ ኣስራᎌተንም። 27 ኢየሱስም ተማሪየታ በፊሊጶስ ቄሳርያ ከተማ ዙርያ ያነቦ ቀያ ያሮዌ ተረሶም። ቤማም ታነቦ ኢየሱስ "ሰብ ይያሟኑ ይብሮን?" ቲብር የተማሪየታ ተሳረኖም። 28 ሕኖም "ኣታት ሰብ ያጠምቅ ዮሓንሱ፥ ኣታተና ነቢ ኤልያሱ፥ እንጐድመና ነቢ ተሐሮ ሰብ ኣተታው ይብሮ" ባረዊም። 29 "ኣሑሕ ይያ ሟኑ ትብሮን?" ባረም ተሳረኖም። ጴጥሮስም "ትቸንቴ የዋሪ ክርስቶስ ኣሐትንሐ" ባረም ኣትጬፐኖም። 30 ኢየሱስም "ይያ ቃር ያትም ሰብ እኖድሑ" ባረም ኣትጬፐኖም። 31 ኢየሱስ የተማሪየታ ዝካ ቲብር ኣትመሮት ቀነሰም፤ "የሰብ አርች ብዘ መከራ ወትቀፐር ነረወ በገን ኣስተማሪ በቕስ ኣለቃም በሙሴ ቕጫ ኣስተማሪ ይትቀንጥቴ፤ ሰብም ይቀጥረዊቴ፤ የሕርምታነ በሶስተነ ከረ ተሞት ይትረሳቴ" ባረኖም። 32 ኢየሱስ ዝሕ ዘንጋ የᎃየም ኦደኖም፤ ጴጥሮስም የኢየሱስ ይማተታ መቈ ኣወጣም "ቶ ዝካ ኣትበር" ባረም ማቸወም። 33 ኢየሱስ ጭን ተዥባፐረም የተማሪየቴ ኣሸም የጴጥሮስ ኣጥራቈረንም፤ "አሰሐኒ ኣሐ ሼጣን፤ ኣሐ የሰብ ቃር ባንሐሬ ይእግዘር ቃር ኣታስብ" ቧረንም። 34 በሕ ኣንቐ ኢየሱስ የሰብ ተተማሪየታ ጋᎀ የትሔ ጠናኖምታነ ዝክም ባረኖም፤ "እያ ይትⷐተሬዬ ይሸ እንም የገገታ የሕዳ፤ መስቀር የጠውርም ይያ የትሐተሬ። 35 ነብሰታ ይቅዬ ይሸታ እንም ያቌን፤ ይያም ወንጌል ቲብር ነብሰታ ያቐፐረ እንም ያተርᎋን። 36 ሰብ ባፈር ያነ ዱንያ እንም ቢያተርፍ ነብሰታ ጭን ቢቄ ምር ያᎁረሸ? 37 ዌሽ ሰብ የረብሰታ ዋጋ ምር ይከሴ ይለ? 38 ብእግዘር ኤታመር በዝ በባጢረተነ ሰብ ዘበር ብያም በቃርመና ይቅመጭ እንም የሰብ አርች ባባታ ክብር ተቅዱስ መሌካ ጋᎀ ቲቸን በት ይቅመጭወቴ" ባረም።

Mark 9

1 ዠፐረም ኢየሱስ ዝካ ባረም፤ "የውረመና አብርሑ በዝ ተቈሞ ሰብ ኣታተና ይእግዘር መንግስት በርቅ ደረግ ቸነም ቲያዞ ዳር ኤሞቶ ሰብ ነረቦ" ባረም። 2 ተስድስት ከረ ኣንቐ ኢየሱስ ጴጥሮስ፥ ያእቆብም ዮሓንስ ጠበጠም ይማተና ከፍተነ ቈቶ ኣወጣኖም። ቢፍተኔም መርከታ ተሽጋከረም። 3 ጅረታ ንቃር ጥርጥር ባረም፤ ባለም ታነቦ ጅር ቲሜጦ ሰብ ሕሕ ያሕር ያመጥሮዌ ኤሐሎ ኣሕር ነጨ ሐረም። 4 በሕ ግዝየ ኤልያስም ሙሴ ተኢየሱስ ጋᎀ ቲጮዶ ትራቦዮም። 5 ጴጥሮስም የኢየሱስ "ኣስተማሪየንዶ ይና በዝ ንሐኔ ወሔቃሩ፤ በዝ ሶስት ዳስ ናርሽነ፤ ኣት ያሐ፥ ኣት የሙሴ፥ ኣት የኤልያስ ይሕርሸ" ቧረንም። 6 ሶስት ተማሪየታ ንቃር ጠነቀኖም የረፐረ የሐሬ፥ በሕ የቸነ ጴጥሮስ ይዝረኽ ቃር ቤⷕር። 7 ዳበራ ቸነም ኣሐተረኖም። ተዳበራም ደን "እያ አረᎃድን አርቸና ዝሐታው፤ የትም ስመዊ" ይብር ቃር ቸነም። 8 ሕመጋ በዙርያና ቢያዞ ተሕኖ ጋᎀ ኢየሱስ ባንሐሬ ኣትም ሰብ ኣናሰቦ። 9 ተቈቶም ቲወርዶ ኢየሱስ "እያ የሰብ አርች ተሞት ትንትረሳ ዳር ዝሕ ያሸሑዊ የሟኒም ሰብ እኖድሑ" ቲብር ኣዘዘኖም። 10 የባረኖም ቃር ሰሞም ተቐፐሮም፤ ቢሐርም "ዝሕ ተሞት ወተሳ ምር ወበር ይሕርሸ?" ቲብሮ ሕኖም ተሕኖ ተጮዶም። 11 ሕኖም "የሙሴ ቕጫ ኣስተማሪ ነቢ ኤልያስ ብዴተ ወተን ነረወ የምር ይብሮ?" ባሮም የኢየሱስ ተሳረዊም። 12 ትም ዝካ ባረም መልስ ኣበኖም፤ "ውረሙ፤ ኤልያስ በተረም ይቸንቴ፤ እንም ቃር ይሽባክትቴ፤ ቢሐርም የሰብ አርች ብዘ መከራ ወትቀፐርም ወትቀንጥም ነረወ ቧርም የምር ጣᎋም? 13 እያ ጭን አብርሑ፤ ኤልያስ ቸነም፤ የትም በመጣፍ የትጣፈም ሐማ ሰብ የሳቦ ቃር ኣመነቦᎌም" ባረም። 14 ኢየሱስም ሶስችም ተማሪ ቤሻና የሐሮ ተማሪዬ ተዠፐሮም ቸነቦም፤ ብዘ ሰብ በዙርያና በትደመዶዌ ኣሰቦም። የሙሴ ቕጫ ኣስተማሪ ተተማሪየታ ጋᎀ ሽር ይዝረኮ ባነ። 15 ሰብ እንም የኢየሱስ ቢያዞ ንቃር ወግሐረቦምታነ፥ የትሜ ኖጦም ኣዝራከበዊም። 16 ኢየሱስም የተማሪየታ "ኣሑ ተሕኖ ጋᎀ ሽር ትዝረኮ በንቃሩ?" ቲብር ተሳረኖም። 17 ተሰብ ግብት ኣተታ ዝካ ቲብር መልስ ኣበም፤ "ኣስተማሪዮ አርቸና ሲጣር ጠበጠም ዲዳ ኣᎀነንም፤ ትም ያሐሔ ኣቸነንም። 18 ሲጣረታ በትረሳወ ወክት እንም ባፈር ይቋሽን፤ ታንቃታም ዝምባወት ያወርድ፤ ስነታም ያትፈጭ፤ ገᎀጀታ ጠነቀም ኔሳ ይሐር፤ ተማሪያሐ ዝሕ ሲጣር ያወጠውዬ ተሳርሕኖም፤ ሕኖ ጭን ኣንሐረሮ" ቧረንም። 19 ኢየሱስም "ኣሑ ኣታምሮ የዝ ዘበር ሰብ መቸ ዳር ታሑ ጋᎀ አረብርቴ? መቸ ዳርሕ አፍርሕንሑቴ? አርችታ ይዬ ናመዊ" ባረኖም። 20 ሕኖም አርችታ ኣቸነበዊም፤ ሲጣርም የኢየሱስ ቢያዥን ሕመጋ የርችታ ባፈር ቃሸም ኣክወነረንም፤ አርችምታ ባፈርም ቦጠቄ ቲክበንር ዝምባወት ያወርድ ባነ። 21 ኢየሱስ የርችታ ኣብ "ዝሕ ባሸ ተቈነሰን ምራሕር ግዝየው?" ቲብር ተሳረንም፤ ኣባመታ "በትክነተታ ቈነሰንም" ባረም። 22 "ሲጣርም ይቈጥኔ ቲሸ ብዘ ጋᎀ ብሳትም ብሓ ደን ይቋሽን ባነ፤ በሐረንሐ ሐዳሽ ኣትማጥጥም አግዝንደ" ባረም የኢየሱስ ጨቈሰንም። 23 ኢየሱስም "ኣሐ 'በሐረንሐ' ትብሬ፤ ብእግዘር ያመረ ሰብ እንም ቃር ይለ" ቧረንም። 24 ሕመጋ የርችታ ኣብ "እያ ኣምር፤ ቢሐርም ጭን ኣንመሮተና ትያ ይፈካንዬ አግዜ" ባረም ኣሐናም። 25 ኢየሱስም ሰብም ኖጦም ቲቸኖ ኣሸም፤ የሲጣርም "ኣሐ ዲዳም ጠንቋራ ሲጣር ተዝ አርች ትወጤም የትሔ ተዘፔትሐ ባትገቤ ኣዝዝሐ" ባረም ኣጥራቈረንም። 26 ሲጣርም ንቃር ኦነም፤ የአርችምታ ንቃር ኣክወነረንምታነ ወጣም፤ አርችምታ የᎀተ ሰብ ሐረም፤ ብዘ ሰብ "ᎀተም" ባሮም። 27 ኢየሱስ ጭን የርችታ አጅ ጠበጠም ነሳንም፤ አርችምታ ቈመም። 28 ኢየሱስ ቤት በገፔ ተማሪየታ "ዝሕ ሲጣርታ ይና ናወጣኔዬ ያንሐረንደ የንቃሩ?" ባሮም ይማተታ ተሳረዊም። 29 ትም "የዝካ ቃር በጠሎት ባንሐሬ ብንጐድ ባትም ቃር ኤወጣ" ባረም ኦደኖም። 30 ኢየሱስም ተማሪየታም ሕሕ መደር ታቦም በገሊላ ገነ ወሐት ኣለፎም ወሮም፤ ሕኖም ያነቦᎌ መደር ሟኒም ሰብ ይⷕሬ ኢየሱስ ኣንሸ። 31 ዝም የሐረወ ኢየሱስ የተማሪየታ፥ "የሰብ አርች በሰብ አጅ ኣወጨም ያቐᎏሪቴ ሕኖም ይቀጥረዊቴ። በᎀተ በሶስት ከረታ ይትረሳቴ" ባረም ያትመኖ የረፐረ የሐሬው። 32 ተማሪየታ ጭን ይብኖ ቃር ኣንገፓኖ፤ ይትሰረውዬም ሰነፎም። 33 ኢየሱስም ተማሪየታም ቅፍርናሖም ከተማ ቸነቦም፤ ኢየሱስ ቤት በገፔ የተማሪየታ "ቤማ ታነሑ ምር ሽርትዝረኮ ባነ?" ቲብር ተሳረኖም። 34 ሕኖ ጭን ቍስ ባሮም፤ ቤማ ታነቦ "ቢና ግብት ትንመንዳ ይርቅ ሟኑ" ቲብሮ ሽር ትዝረኮ የረፐረ የሐሬው። 35 ትም በቾና ኣንቐ ኣስረት ተማሪየታ ጠናም፤ "ይፍትወረር ይሐሬ ይሸ ሟኒም ሰብ ትንም የቀጥወም ይንመታ ኣገልጌ ወሕር ነረወ" ባረኖም። 36 ኣት ትከ ኣቸነም በግብተና ኣቈᎀንም፤ የትከምታ እንቐፈም ዝካ ባረኖም፤ 37 "ተዝ ቅስር ደንጛ ኣተታ በሽመና ይትቐፐር ሰብ እያ ይትቐፐር፤ እያም ይትቐፐርታ እማት እያ ቴሐር የራሔምታ ይትቐፐር" ባረም። 38 ዮሓንስም "ኣስተማሪዮ ኣት ምስ በሽማሐ ሲጣር ቲያወጣ ኣሸኔም፤ ቲና ጋᎀ ኣንሐሬ ቶ ባኔም" ቧረንም። 39 ኢየሱስ ጭን ዝካ ባረም፤ "በሽመና ወግ ዘንጋ በቶቶት ሕመጋ ብያ ᎃጥጥ ይዝረኽ ኤነ የሐሬ ታበዊ ኣትሕረዊ። 40 ይና ኤትራከስንደ እንም ቲና ጋᎀው። 41 የውረመና አብርሑ፤ የክርስቶስ የሐርሑዌ በሽመና ኣት ብርጭቆ እሓ ያሰጭሑ ሰብ ዋጋታ ኤበን" ባረም። 42 "ብያ ታመሮ ትርስየሕኖ ያተታ ዳር ኣክታተፈም ባጢር ያትቾት ሰብ ት ይረዝ ዮፍጨ እምር ባንገተታ ኣጐጅም በባር ቢድረኵሪ ይᎋዘዝን ባነ። 43 አጃሐ ባጢር ቢያትቾትሐ አርጥም ቋሽን፤ ት አጅ ንቤተናሐ ባዛብ እሳት ቢቋሽከታ አጅ ቍምጭር ሐርሐም ብእግዘር መንግስቴ ብትገባ ይፈዝሐ። 44 ኣዛብ እሳት ስርም ፍርፍረታ ኤሞትወ፥ እሳትመታ ኤጠፋወ መደሩ። 45 አግራሐ ባጢር ቢያትቾትሐ አርጥም ቋሽን፤ ት አግር ንቤተናሐ ባዛብ እሳት ቢቋሽከታ ጅረ ሐርሐም ይእግዘር መንግስት ብትገባ ይፈዝሐ። 46 ኣዛብ እሳት ፍርፍረታ ኤሞትወ እሳተታም ኤጠፋወ መደሩ። 47 ኤናሐም ባጢር ቢያትቾትሐ ኦጣም ቋሽን፤ ት ኤን ንቤተናሐ ባዛብ እሳት ቢቋሽከታ ኣት ኤን ንቤተናሐ ይእግዘር መንግስት ብትገባ ይፈዝሐ። 48 ኣዛብ እሳት ፍርፍረታ ኤሞትወ እሳተታ ኤጠፋወ መደሩ። 49 "ኣሶ በሸረት ይሬሐማ የመከራ እሳት በሰብ እንም ውጠቕተ ያᎀጥንቴ፤ 50 ኣሶ ንቃር ይተም፤ የሕርምታነ ቸምናታ ጭን በበከረ በንቃር ይታምሸ፤ አጋ ኣሑ ኣሶ ሐማ ታሞ፤ ኣሑም ታሑ በሽናት ንበሮ" ባረም።

Mark 10

1 ኢየሱስ ተዛሔ ተረሳም ይሑዳ ገነም ዮርዳኖስ በር ሕወሐት ቸነም። ብዘ ሰብ የትሔ ተደመዶም። ትም ይንጐድም ከረ ሐማ ኣትመሮት ቀነሰም። 2 ኣታት የፈሪሳ ሰብ የትሔ ተቐነቦም። ይፈትረውዬ ሳቦምታነ "ምስ ምሽተታ ይገፍሬ በሙሴ ቕጫ ፈቈጅለምዌ?" ባሮም ተሳረዊም። 3 ኢየሱስም "ሙሴ የዝ ዘንጋ ምር ኣዘዘናሑም?" ባረኖም። 4 ሕኖም "ሙሴማ የገፈረናሐማ ዩድ ወረቀት ኣበም ይገፍኔ ፈቀደም" ባረዊም። 5 ኢየሱስም ዝካ ባረኖም፤ "ሙሴሽ ዝሕ ቕጫ የጣፈ በⷕናሑ ቱነት የቸነው። 6 ቢሐርም ኣወተራቸ ፍጥረት በቀነሰወ ወክት እግዘር ምስ ተምሽት ኣመነም ፈጠረም። 7 በሕም የቸነ ሰብ ኣብ ታዶተታ ቸም ተምሽተታ ጋᎀ ኣት ይሐርቴ። 8 ችም ኣት ገግ ይሐሮቴ። ተሕም ኣንቐ እማት ገግሮ ባንሐሬ ት ኣንሐሮ። 9 ሔታ እግዘር ኣት ያᎀነን ሰብ ኤዌትን" ባረም። 10 ተማሪየታም ቤተና ቲትዠፐሮ የዝ ዘንጋ የኢየሱስ ዠፐሮም ተሳረዊም። 11 ትም ዝካ ባረም፤ "ምሽተታ ገፈረም እንጐደⷕታ ያገፓ እንም ተረከበ ሰብ ጅር ደመደም። 12 የሕክም ምሰⷕታ ገፈረችም እንጐድ ምስ ታገባ ምሽት ⷕት ተረከበች ሰብ ጅር ደመደችም" ባረም። 13 ኢየሱስ ᎃሻሸም ይደኖዌ ቅሲ ደንጛ የትሔ ኣቸነቦም። የኢየሱስ ተማሪ ጭን ደንጛና ያቸነቦ ሰብ ማተቦፖም። 14 ኢየሱስም ዝሕ በዞተታ ማቸምታነ፥ የተማሪየታ ዝካ ባረኖም፤ "ይእግዘር መንግስት የዝሕ ደንጛሐማ የሐሮ ሰብ የሐሬ ቅስር ደንጛ ይዬንየ የተኖ፤ ታቦ ኣትሕሮዮ። 15 የውረመና አብርሑ ይእግዘር መንግስት የቅስር ደንጛ ሐማ ኤትቐፐርታ ብእግዘር መንግስት ስርም ሟር ኤነን" ባረም። 16 የቅስር ደንጛም እንቐፈም በጀታ ᎃሻሸም ዳረኖም። 17 ኢየሱስ ሓበም ኤማ ያሬ ቲትረሳ፥ ሕም ጋᎀ ኣት ምስ የትሔ ኖጠም ቸነም፤ ቢፍተቴ በጕርበተታ ወካም፤ "ወሔ ኣስተማሪዮ የዘለላም አያም ሐርም አረብሬ ምር ንቶት?" ባረም ተሳረንም። 18 ኢየሱስም "የምር ወሔ ትብሬ? እማት እግዘር ባንሐሬ ወሔ ኤነ። 19 ይእግዘር ትዛዝ ትⷕር፤ ሕኖም ኣትቅጥር፥ ተረከብሐ እሽታ ጅር ኣትድምድ፥ ኣትስርቅ፥ ኤነ ቃር ኣቶድ፥ ኣታሌ ኣትሕር፥ ኣብ ታዶታሐ ኣሐብድ" ቧረንም። 20 ምስታ "ኣስተማሪዮ ዝሕ ትዛዝ እንም ተዴንጝነተና ቀነስም ቅየም" ቧረንም። 21 ኢየሱስም የምስታ ኣሸም ነᎀደንም፤ "እማት ዘንጋ ይተርፍብሐ፤ ወርም ያነናሐ እንም ኣሰየም የዜጋ ኣብ። ንቅዱንያ በጔቴ ይምበርሐሸ በሕም ኣንቐ ኔሐም ይያ ተሐተሬ" ቧረንም። 22 ምስምታ ዝሐታ ቢሰማ ኣዘነም ይፍተታ ኣጠፋም። ብዘ ዱንያ የረᎌረን የሐሬ ኣᎀጠጠንም ባዘን ወረም። 23 ኢየሱስ ኣዦረም ኣሸም የተማሪየታ "ንቅ ዋጋ ያነኖ ሰብ ይእግዘር መንግስቴ ይገቦዌ መምር ንቃር ያጀግኖ?" ባረኖም። 24 ተማሪየታም ኢየሱስ በባረ ቃር ወግ ሐረቦም። ኢየሱስ ጭን ዠፐረም "ይእግዘር መንግስቴ ይገወዬ ንቃር ያጀግር። 25 ደንገነ ይእግዘር መንግስቴ ይገቤ ይለ ተበሮት ይርቅ ጋሜራ በመርፍ ጕድድ ይገባ ወበር ይፈዝ" ባረኖም። 26 ተማሪየታም ንቃር ወግ ሐረቦምታነ "አጋ ሟን ይተርፌ ይለ?" ተበቤሮም። 27 ኢየሱስም የሕኖሔንየ ኣሸም "ዝሕ ዘንጋ በሰብ ወሐት ኤሐር፤ ብእግዘር ወሐት ጭን ይሐር፤ እግዘር እንም ይለ" ባረኖም። 28 ጴጥሮስም "ይናም እንም ቃር ቸነም ያሐ ተⷐተኔከም" ቧረንም። 29 ኢየሱስም ዝካ ቲብር መልስ ኣበኖም፤ "የውረመና አብርሑ ይያም የወንጌልም ባረም ቤተታ ዌም ጐፔያታ ዌም አተᎀታ ዌም ኣዶተታ ዌም ኣባታ ዌም ደንጛታ ዌም ኣፈረታ የቸ ሰብ እንም ተዝ ይርቅ ይረሕብቴ። 30 በዝም ዘበር ቤት፥ ጐፔ፥ አተᎃ፥ ኣዶት፥ ደንጛ፥ ኣፈር በበቅር አጅ ተመከራ ጋᎀ ይትቐፐርቴ። ቢቸን በገደር ዘበር ዘላለም አያም ሐረም ይረብርቴ። 31 ቢሐርም ይፍቴ የረፐሮ ብዘና ያንቔ ይሐሮቴ፤ ያንቔ የረፐሮ ብዘና ይፍቴ ይሐሮቴ" ባረም። 32 ኢየሩሳሌም ከተማ ያሮዌ ቤማ ባነቦ። ኢየሱስም ይፍት ይፍቴ ያር ባነ፤ ተማሪየታም ዝሕ ዘንጋ ወግ ይሐርቦ ባነ። ታንቐኔም ይትⷐተሮ ሰብ ሰነፎም፤ ዠፐረም ኢየሱስ ኣስረት ተማሪየታ የትሔ ኣትቐነበም በት ይሰራወ ዘንጋ ኦዶት ቀነሰም፤ 33 "ይና ኢየሩሳሌም ከተማው ናነ፤ የሰብ አርች በቐስ ኣለቃም በሙሴ ቕጫ ኣስተማሪም አጅ ኣወጨም ያቐᎏሪቴ፤ ሕኖም የሞት ፍርድ ይፈርዶᎌቴ፤ በኣረማዊ ሰብ አጅ ኣወጦም ያቐፕረዊቴ። 34 ኣረማዊም ሰብ ያኸሶᎌቴ፥ ይተፎᎌቴ፥ ይገርፈዊቴ፥ ይቀጥርረዊቴ፤ ቢሐርም ጭን በᎀተ በሶስት ከረታ ይትረሳቴ" ባረኖም። 35 የዘብዴዎስ ደንጛ ያእቆብም ዮሓንስ የኢየሱሴ ተቐነቦም፤ "ኣስተማሪየንዶ ንጨቍስኔከ ቃር አጊ ትብርንዴ ንሸነ" ባረዊም። 36 ትም "ምር ኣሜንሑዌ ትሰቦ?" ባረኖም። 37 ሕኖም "በመንግስታሐ ክብር ኣተንዳ በከናሐ ኣተንዳ በጕራሐ ንቾናኔ ፍቅድንደ" ባረዊም። 38 ኢየሱስ ጭን "ኣሑ ትጨቍሶ ቃር ኣትⷕሮ፤ እያ አሰጭን 'የመከራ ጥዋ' ትሰጦዌ ይሐንሑቴዌ? እያ አጠመቍን የመከራ ጥምቀት ወትጠመቅ ይሐንሑቴዌ?" ባረኖም። 39 ሕኖም "ይሐርንደቴ" ባረዊም፤ ኢየሱስም ዝካ ባረኖም፤ "እያ አሰጭን ጥዋ ትሰጦቴ፤ እያም አጠመቍን ጥምቀት ትጠመቆቴ። 40 ቢሐርም በከነም በጕራና ትቾኖዌ አፈቅድ እያ ኣንሐር፤ ዝሐታ ይውዮ የትሽካከተሎ ሰቡ" ባረም። 41 እንጐድ ኣስርም ተማሪየታ ዝሕ ሰሞም በያእቆብም በዮሓንስ ማተቦፖም። 42 ኢየሱስ እንመና የትሔ ጠናም ዝካ ባረኖም፤ "የኣረማዊ ሰብ ኣለቃ በኣረማዊ ሰብ ዳነ ሐሮም ይገዞዮ። የሕክም ንቅንደ ይብሮሕኖም በኣረማዊ ሰብ ᎈር ተረሶም ንቅነተና ያትየሶ ሐማ ትሕሮ። 43 ባሑዌ ጭን ዝካ ኤሕር። ተግብታሑ ንቅ ይሐሬ ይሸታ ያሑ ያገክር። 44 የሕክም ተግብታሑ ትንም ይፍቴ ይሐሬ ይሸታ ይንመታ ኣገልጌ የሕር። 45 የሰብ አርች ዳር ያጘኽሬም ነብስወተታ የብዛና መትወጫ ይሐሬ ቸነም ባንሐሬ ያጘኽረበውዬ ኣንቸነ።" 46 ተሕም ኣንቐ ኢየሱስ ተተማሪየታም ተብዘ ሰብ ጋᎀ ኢያሪኮ ከተማ ቸነብም፤ ኢየሱስ ተተማሪየታም ተብዘ ሰብ ጋᎀ ተዛሔ ቲወጦ የጤሜዎስ አርች በርጤሜዎስ ቤማ ᎀረ ቾናም ይጨቍስ ባነ። 47 ትም በሕም ኤማ ያር የናዝሬት ኢየሱስ የሐረ ሐማ ሓረም "የዳዊት አርች ኢየሱስ ሐዳሽ ኣትማጤ" ባረም ኦኖት ቀነሰም። 48 ብዘመና "ቍስ በር" ባሮም ኣጥራቀረዊም፤ ት ጭን "የዳዊት አርቾ ሐዳሽ ማሬ" ቲብር ይርቅ ኦነም። 49 ኢየሱስም ቈመምታነ "ጥረዊ" ባረም፤ ሕኖም የᎋርጥታ "ተሳ ተቋመር፤ ኢየሱስ ኔሐ ይብርሐ" ባረዊም። 50 ትም ነጠላታ ቃሸም፤ ዘከረም ተረሳም የኢየሱሴ ቸነም። 51 ኢየሱስም "ምር ኣሜንሔ ትሸ?" ባረም ተሳረንም። ᎋርጥምታ "ኣስተማሪዮ ኤነና ይትከፈቶዌ አሸ" ቧረንም። 52 ኢየሱስም "በር ወር ያመርሔዬ ተነፍሐም፤ ቧረንም፤" ምስታም ሕመጋ ኤነታ ተከፈቶም ኣሸም፤ የኢየሱስ ተⷐተረንም ወረም።

Mark 11

1 ኢየሱስም ተማሪየታም ኢየሩሳሌም ከተማ በትቕራነቦ ግዝየ፥ በቤተፋጌም ቢታንያም ኣመነቦም ደብረዘይት ሰኖም፤ በሕም ኢየሱስ የት ተማሪየታ ዝካቲብር ናሐኖም። 2 "ይፍታሑዌ ያነ ቀያ ብደሮም ወሮ። ሕሜ ትትሰሮ ሕመጋ ሟኒም ሰብ ኣንቾናወ ይማር ትከ ባጐጅዬ ትረሕቦቴ፤ ፍቶም ዝሔ ናሞኒ። 3 የምር ትወስዶ ባረም ሟኒም ሰብ ቢትሰርሑ 'ጘታ የሽን የሐሬ፤ ኣፍጢተ ይዘፕንሑሸ' በሮዮ" ባረም ናሐኖም። 4 ሕኖም ወሮም ይማር ትከታ ቤማ ᎀረ በቤት ወረጀ ባጐጅዬ ነከቦም ፈተዊም። 5 በዛሔ ቈሞም ያሰቦዮ ኣታት ሰብ "ዝሕ ይማርትከ ትፈተዊ የንቃሩ?" ባሮም ተሳሮዮም። 6 ሕኖም ኢየሱስ የባረኖ ቃር ቢዩዶዮ ታቦዮም። 7 ተማሪየታም ይማር ትከ የኢየሱሴ ኣቸነቦም፤ ጅረና ብማርትከታ ᎈር ኣወነዊምታነ ኢየሱስ ነኸᎀንም። 8 ብዘ ሰብ ጅረና ቤማ ይዝራኮ ባነ፤ እንጐደናም በድብር የአጨ ኣቴበ ኣንጦም ቤማ ያድጎ ባነ። 9 ቲፍተቴም ያሮም ታንቐቴም ይትⷐተረዊ ሰብ "ሖሳና ብእግዘር ሽም የቸነሐ የሳርሐ። 10 ይቸን ያባንዳ የዳዊት መንግስትም የትዳረው፤ በሰሜም ይእግዘር ሽኵር የሕር" ቲብሮ ያትሓኖ ባነ። 11 ኢየሱስም ኢየሩሳሌም ከተማ በሰና ግዝየ ቤተመቅደስ ገፓም፤ በዙርያታ ያነ ቃር እንም ኣሸም፤ ድየም የመሼ ታስረት ተማሪየታ ጋᎀ ተኢየሩሳሌም ወጣም ቢታንያ ቀያ ወረም። 12 በመረጋታ ተቢታንያ ቀያ ቲወጦ ኢየሱስ ጓደንም። 13 ቅጠረታ የዝራካ የሸብራ አጨ ተረቌ ኣሸምታነ፥ ᎇስር ይንሐውᎌሸ ቲብር የሸብሬ ወረም፤ የሕር ባንሐሬ ᎇስር ያᎊወ ወክት ኣነፐረ የሐሬ ቅጠርም ባንሐሬ ኣትም ቃር ኣነከበወ። 14 ኢየሱስ የሸብራ ታ አጨ "ተዝ ኣንቐ ሟኒም ሰብ ታሐ ᎇስር ይበሬ ስርም ኤንሐብ" ቧረንም። ዝም ቲብር ተማሪየታ ሰሞም። 15 ኢየሩሳሌም ከተማ በሰኖዌ ኢየሱስ ቤተመቅደስ ገፓም፥ በሕም በደኔ ይስረቦም ያስረቦም ሰብ ገፋም ኣወጣኖም፤ ፍራንክ ያሸክሮ ሰብ ጠረጴዛም ᎇንየት ያስረቦም ሰብ ወምበር ግለበጠም፤ 16 ሟኒም ሰብ ሟኒም ኤነት ግብር ጮረም በቤተመቅደስ ግፔ ያሬ ኣንፈቀደ። 17 ዝክም ቲብር ኣትመረኖም፤ " 'ቤተና የሰብ እንም ጠሎት ቤት ይውሪ፤' ቧሪም ኣንጣᎊዌ? ኣሑ ጭን የሬባ ወረ ኣመነሑዊም" ባረኖም። 18 የቐስ ኣለቃም የሙሴ ቕጫ ኣስተማሪም ዝካ ቲዝረኽ ሰሞም፤ ሰብም እንም በትምርተታ ወግ ይሐርቦ የረፐረ የሐሬ ሰነፈዊም፤ የሕርምታነ መምር ኣሚተቦ ይቀጥረዊ ሐማ ብላት ይሰቦ ባነ፤ 19 ቲመሽ ኢየሱስም ተተማሪየታ ተከተማ ውጤ ወጦም። 20 ኢየሱስም ተማሪየታ በመረጋታ በቅረረ ኤማ ቲያሮ የዛሕ የሸብራ አጨ አስረታ ዳር የጠነቀ ሐማ ኣሰቦም። 21 ጴጥሮስም ኢየሱስ የዋረን ቃር ተዘጐደንም፤ የኢየሱስ "ኣስተማሪዮ አዥ የሰተብን የሸብራ አጨ ጠነቀም" ቧረንም። 22 ኢየሱስም ዠፐረም "እማት ብእግዘር አመሮ። 23 የውረመና አብርሑ ሟነም ሰብ በⷕነታ ቴጥራጠር የባረ ቃር እንም ይለ ሐማ ቢያምር ዝሕ ቈቶ 'ተረቀርም በባሕር ደን ግባ' ባረም ቢያዝ ይለ። 24 የሕየሐሬ በጠሎት ትጨቍሰዊ ቃር እንም ትረሕቦ ሐማ አመሮ ትጨቍሰዊም ቃር እንም ትንሕቦሸ። 25 በሰሜ ያነ ኣባሑ ባጢራሑ ኣᎋ ይብርሑሐማ ኣሑም የጠሎት ትትቈሞ ተሟኒም ሰብ ምጘ በጠበጥሑ ኣፍ በሮ። [ 26 የሕርምታነ ኣሑ ይንጐደና ጥፋት ኣፍ ባትብሮ በሰሜ ያነ ኣባሑ ያሑም ባጢር ኣፍ ኤብርሑ]" ባረኖም። 27 ሕኖም ሓቦም ኢየሩሳሌም ከተማ ቸነቦም፤ ኢየሱስ በቤተመቅደስ ውርውር ቲብር የቐስ ኣለቃም የሙሴ ቕጫ ኣስተማሪ የገንም ባሪቅ የትሔ ቸነቦም። 28 "ዝሕ ዘንጋ እንም ታሜ ያነ በምር ዳነቱ? ዌሽ ዝሕ እንም ታሜዬ የሸመናሐ ሟኑ?" ቲብሮ ተሳረዊም። 29 ኢየሱስም "እያም ኣት ዘንጋ አትሰርሑቴ፤ ኣሑም መልሰታ ብቱዶን እያም ዝሕ እንም በምር ዳነት አቾት ሐማ ኦድሑሸ። 30 ዮሓንስ ያጠመቀ ብእግዘር ፍቃድ ባነ ዌሽ በሰብ ፍቃድ ባነ? እንዴ መልሰታ ኦዶን" ባረኖም። 31 ሕኖም ተሕኖ ምቃር ንበኔ ቲብሮ ተምካከሮም፤ "ብእግዘር ፍቃድ ባነ" በባነ "አጋ የምር ኣናመርሑዊ?" ይብርንደቴ። 32 ተሰቡ በባነ ሰብ እንም "ዮሓንስ ነቢ ባነ" ይብሮ የሐሬ የሰብ ሰነፎም። 33 በሕ የቸነ የኢየሱስ "ይና ኣንⷕነ" ባረዊም፤ ኢየሱስም "አጋ በምር ዳነት ዝሕ ዘንጋ እንም አቾት ሐማ እያም ኣኑድሑ" ባረኖም።

Mark 12

1 ዠፐረም ኢየሱስ ቦማካ ኦዶት ቀነሰም፤ "ኣት ምስ ዌን ቀፐረም፤ ዙርያታም ብምር ግምብ ኣጠረም የወይን ᎇስር ይቈቍርᎌ ጐጀ ሐነም፤ የቀᎌሪ ወይን ይቍረᎎ ከፍተነ ኰታኰትሐማ ቃር ሸከተም፤ ተሕም ኣንቐ የወይን መደሬ የቸዋች ኣትክራነም እንጐድ ገነ ወረም። 2 ቦክተታ ተቀᎌረን ወይን ᎇስረታ ይትቐፐሬ ኣገልጌየታ የቸዋቼ ናሐም። 3 ቸዋችሕኖ ጭን ያሽክርታ ጠበጦም በደነገዊ ኣንቐ እክመታ ኣሳደደዊም። 4 ዠፐረም ወይን የረን ምስ እንጐድ ኣገልጌየታ ናሐም፤ የትም ጕነረታ ሸጠሮም ኣቅመጠቦም ኣሳደደዊም። 5 እንጐድም ኣገልጌየታ ዠፐረም ናሐምታነ የትም ቀጠረዊም፤ ዠፐረም ብዘና ባጋጋ በረሕ ያታተና ደነጎዮም ያታተና ቀጠሮዮም። 6 'አሗ የቀጥወ ይረሔ የተነፈ እማት አርቸታ' ባነ፤ የትም ይረᎃድን ባነ፤ 'ቸዋችሕኖ የርቸና ኣመኛት ያምሮለሸ' ባረም በቀጥወ የርቸታ ናንም። 7 ቸዋችሕኖ ጭን ሕኖም ተሕኖ 'ዋራሸታ ዝሐታው፤ ኔሑ ንቅጥኔ፤ ርስተታም ይና ይሕርሸ' ተበቤሮም። 8 በሕ የቸነ የርችታ ጠበጦም ቀጠረዊም፤ ተቀᎌሪ ዌን ውጤ ኣወጦም ቃሰበዊም። 9 "ሔታ ወይን የረን ጘታ ምር ያሜቴ? ገገታ ይቸንቴ፤ የቸዋችሕኖ ይቀጥኖቴ። የቀᎌሪ ወይን ይንጐድ ቸዋች ይብኖቴ። 10 በመጣፍ ዝካ ይብር ቃር ኣናረበብሑዌ? ግንበኛ የቀንጠዊ እምር የቤትታ የተፓቃር ሐረም። 11 ዝም ይእግዘር ሜናው፤ ትናዥኔም ዬነንዳ ወግ ቃሩ ቧሪም ጣᎋም" ባረኖም። 12 የኣይሑድ ኣለቃ፥ ኢየሱስ የዝረኸን ወማካ የሕኖ ይረግድ ሐማ የቤሰሮዌ፤ የኢየሱስ ይጠብጠውዬ ኤሎም፤ ቢሕርም የሰብ የሰነፎ የሐሬ ታበዊም ወሮም። 13 ተፈሪሳ ሰብም ተሔሮድስም እማት የሐሮ ኣታት ሰብ የኢየሱስ ቢዝረኽን ዘንጋ ያክታትፈዊዬ የትሔ ናሖም። 14 ሕኖም ተቐነቦም "ኣስተማሪዮ ኣሐ ውረም ቃር ትዝረኽ ሐማ ንⷕነ፤ የሰብ በስረፎትም ሰብ ምር ይብሬቴ በበሮት ታᎂን ቃር ኤነ፤ የሰብ ይፍት አዥትሐ ኣትፈርድ፤ ይእግዘር ኤማ በቕጥየ ታትመር፤ አጋ የሮም ንጕስ የቄሳር ጝብር ካሶት በሙሴ ቕጫ ይትፈቀድ ዌሽ ኤትፈቀድ ጝብር ንገብነ ዌሽ ኣንገብነ?" 15 ኢየሱስም ሸረና ሓረምታ "የንቃር ታክታትፎኔ ትሰቦ? እንዴ ዋጋታ ኣተዞን?" ባረኖም። 16 ሕኖም ዋጋታ ኣቸነቦለም፤ ኢየሱስም "በዝሐታ ᎈር ያነ መርከታም ጥፈተታ የሟኑ?" ቲብር ተሳረኖም፤ ሕኖም "የቄሳሩ" ባረዊም። 17 ኢየሱስም "አጋ የቄሳር የሐረ ቃር የቄሳር፥ ይእግዘር የሐረ ቃር ይእግዘር ኣቦ" ባረኖም፤ ሕኖም በመልሰታ ወግ ሐረቦም። 18 "የᎀተ ኤትረሳ" ይብሮ የሰዱቃ ሰብ የኢየሱስ ዝካ ባሮም ተሳረዊም፤ 19 "ኣስተማሪዮ ሙሴ ኣት ቕጫ ጣፈንደም። ዝም 'ኣት ምስ ምሽት ኣገፓም ትከ ቴጨን ቢሞት ጐፔያታ ምሽተታ ያግባናም የᎀታታ ዘር የሰጐለ' ይብር ቃሩ። 20 አጋ ሰባት ጐፔቸ ባነቦ፤ ይፍትወረርታ ምሽት ኣገፓም ትከ ቴጨን ᎀተም። 21 የተነ ጐፔ ሕም ምሽት ኣገፓም፤ ትከ ቴጨን ᎀተም። ሶስተነምታ የሕክም ሐረም። 22 በዝ ኤነት ሰባት ጐፔቸ ባጋጋ የⷕት ኣገፖያም ትከ ቴጨኖ ᎀቶም። ምሽትምⷕታ ትንመና የቀጥወ ᎀተችም። 23 ⷕት የሰባት ጐፔ ምሽት ባነች። ሔታ የᎀቶ ቲትረሶ ዬተና ምሽት ትሐርቴ?" ባሮም የኢየሱስ ተሳረዊም። 24 ኢየሱስም ዠፐረም ዝካ ባረኖም፤ "ኣሑ ትትሳሰቶ ያነ ቅዱስ መጣፍ ይብር ቃርም ይእግዘር ደረግም ባንሓሮታሑ ኣንሐረዌ? 25 በሰሜ ያነቦ ይእግዘር መሌካ ሐማ ይሐሮቴ ባንሐሬ የᎀቶ ቲትረሶ ኤያገቦም ኤትጋፓም። 26 የᎀቶሕኖ ወተሳ ብትሰሮን እግዘር የሙሴ በቈዛ እሳትደን የዋረንቃ በሙሴ መጣፍ ኣናረበቡሑዌ? ዝመታ 'እያ የኣብርሓም ጘታ፥ የይሳቅ ጘታ፥ የያእቆብ ጘታን' የዋረኑ። 27 የሕየሐሬ እግዘር ኤያም የሐሮሕኖ እግዘሩ ባንሐሬ የᎀቶሕኖ ጘታ ኣንሐረ፤ ኣሑ ንቃር ትትሳሰቶ" ባረኖም። 28 ተሙሴ ቕጫ ኣስተማሪ ኣተታ ሕኖ ይብሮቃር ይሰማ ባነ፤ ኢየሱስ ወሔ መልስ ያበኖ ሐማ የሙሴ የቕጫ ኣስተማ ሓረም፤ የኢየሱሴ ተቐነበም "ትንም ይርቅ ትዛዝ ኤተታው?" ቲብር የኢየሱስ ተሳረንም። 29 ኢየሱስ ዝካ ባረም፤ " 'የእስራኤል ሰቦ ስሞ፤ እግዘር እግዘረንዳ እማት እግዘሩ። 30 ኣሐም እግዘር እግዘራሕ በᎃራ ⷕናሐ፥ በᎃራ ነብሳሕ፥ በᎃራ ኣሳባሐም በᎃራ ደረጋሐ ንᎀድን' ይብር። ትንም ይርቅ ትዛዝ ዝሐታው። 31 ዝመታ ይመስር ተነ ትንም ይርቅ ትዛዝ ዝሑ፤ የሰብ እንም የገጋሐሐማ ንመድ ይብርቃሩ፤ ተዝም ተተና ይርቅ እንጐድ ትዛዝ ኤነ" ባረም። 32 የቕጫ ኣስተማሪ የኢየሱስ "ኣስተማሪዮ እግዘር እማቱ፤ እግዘር እማቱ፤ ትም ባንሐሬ እንጐድ እግዘር ኤነ ትትብር ቕጥየ ቃር ባሐም። 33 የሕየሐሬ ሰብ በᎃራ ⷕን በᎃራ ኣሳብ በᎃራ ደረግ ይእግዘር ንመዶት ያትኸሽ፤ ሰብም እንም የገግ ሐማ ንመዶት ነረወ፤ ይረድድ ሕትምም እንጐድ ሕትም እንም ይእግዘር ታትቀንቦት ይርቅ ዝሕ ት ትዛዝ ቀሮት ይርቅ ባረም።" 34 ኢየሱስም የቕጫ ኣስተማሪታ ቤሰረም መልስ ያበ ሐማ ኢየሱስ ኣሸም "ኣሐ ተጔታ መንግስት አረቌ ኣንሐርሐ" ቧረንም። ተሕም ኣንቐ የኢየሱስ ይትሰኔ የደፈረ ሟኒም ሰብ ኣነፐረ። 35 ኢየሱስ በቤተመቅደስ ቲያትመር ዝካቲብር ተሳረም፤ "የሙሴ ቕጫ ኣስተማሪ ክርስቶስ የዳዊት አርቹ መምር ይብሮ? 36 ዳዊት ገገታ በመንፈስ ቅዱስ ተመራም 'ግዘር የጘታና ጠላታሐ ተዳነታሐ ቦስጥ ትናሜንሐ ዳር ብያ በከነና ቶራ ቧረንም' ባረም። 37 ዳዊት ገገታ 'ጘታ' ባረም በጠናን አጋ ክርስቶስ መምር የዳዊት አርች ይሐር?" ባረም። በሕ የረፐሮ ብዘ ሰብ ሳረኖም ኢየሱስ ይብር ቃር ይሰመዊ ባነ። 38 ኢየሱስ ቲያትመር ዝካ ባረም፤ "ጌፍ ጅር ተሐተሮም በክሮም በረዶት በገብያ በክብር ወጌምት ይውዮዌ ይሽኖ ተሙሴ ቕጫኣስተማሪ ተጤፓ። 39 ሕኖ በጠሎት ቤት የክብር መደር በድግስም ቤት የክብር መደር ይውዮዌ ይሽኖ። 40 ሰብ ያዥሮዌ ጠሎተና ያገርፎም ምስ የᎀተበማ እሽታ ቤት ያዜጎ፤ የሕየሐሬ ሕኖ የባሰ ፍርድ ይትቐፐሮቴ" ባረም። 41 ኢየሱስ መባ ቢትቐᎌርᎌ ሳጢን ይፍቴ ቾናምታነ ሰብ በሳጢን ዋጋ ቲሐሮ ያዥ ባነ፤ ደንገነ ንቅ ዋጋ በሳጢንታ ይሐሮ ባነ። 42 ምስ የᎀተባ ዜጋ ቸነችም የረፐረና እማት ሜንዞየⷕታ ኣበችም። 43 ኢየሱስም የተማሪየታ ጠናም "የውረመና አብርሑ በሳጢንታ ዋጋ ተሐነቦ ሰብ እንም ኣበንጠችም ያበች ዝሕ ዜጋ ምሽትንያ። 44 እንጐደና ያቦ ትተርፈናው፤ ⷕት ጭን በዜግነተⷕታ የረፐረና እንም ጀፐረችም ኣበችም" ባረም።

Mark 13

1 ኢየሱስ ተቤተመቅደስ ቲወጣ ተተማሪየታ ኣተታ "ኣስተማሪዮ አዥ፥ ዝሕ እምርም ዝሕ ያረሶዮ ግምብ ቤት መምር ይሽሮ" ቧረንም። 2 ኢየሱስም "ኣሐ ዝሕ ንቅ ንቅ ግምብ ቤት ታዥዌ? ዝሕ እምር እንም ይትደስቴ፤ እምር ብምር ᎈር ኤቾና" ቧረንም። 3 ኢየሱስ በቤተመቅደስ ይፍት ይፍት በደብረዘይት ቈቶ ᎈር ቾናም ባነ። ሕም ጋᎀ ጴጥሮስ፥ ያእቆብ፥ ዮሓንስም እንድርያስ ይማተና የኢየሱሴ ተቐነቦም ተሳረዊም። 4 "ዝሕ እንም መቸ ይሐርቴ? ዝሕሕ እንም ይሐሬ ቲሰራ መርሐተታ ምቃሩ? እንዴ ኦድንደ" ባረዊም። 5 ኢየሱስም ዝካ ባረኖም፤ "ሟኒም ሰብ ኤያትሳስትሑሐማ ተጤፖ። 6 ብዘና 'እያ ክርስቶስን' ቤተቦ በሽመና ይቸኖቴ፤ የብዘ ሰብም ያትሳስቶቴ። 7 ያርብ ቃርም ያርብ ወሬ ትትሰሞ እንጠነቀናሑ፤ ዝሕ እንም ይሐሬ ግርዱ፤ ቢሐርም ቀጥወታ ገናው። 8 ሰብም በሰብ ᎈር፥ መንግስት በመንግስት ᎈር ተረሳም ይትዋካቴ፤ በመደር መደር ኣፈር ይንቅረቅርቴ ጋጀም ይሐርቴ፤ ዝሕ እንም የመጥሐማ ያትጨንቅ መከራው። 9 "ኣሑም ገጋሑ ተጤፓ፤ የፍርድ ዳኔ ኣወጦም ያቐፕሮኩቴ፤ ኣይሑድ ቢደመዶᎌ ቤት ይገርፎኩቴ፤ ብያ የቸነ ምስክር ትሐሮዌ በፍርድ ሸንጐም በንጕስ ይፍቴ የፍርድ ያቈሞኩቴ። 10 ዝሕ እንም ተሕሮተታ ይፍቴ ጭን ቃር ወሔ ወሬ በገን እንም ወስራ ነሮ። 11 ሰብሕኖ ጠበጦም የፍርድ ቲያቐፕሮኩ ምር አዝረኽቴ ይሕርሸ ቤትሑ ኣትጠነቆ፤ ሕም ጋᎀ መንፈስ ቅዱስ ዩድሑ ቃር ዘንጎ፤ ይዝረኽም መንፈስ ቅዱሱ ባንሐሬ ኣሑ ኣንሐርሑ። 12 ጐፔ የጐፔያታ ኣብ የርቸታ የሞት ኣወጣም ያቐፕርቴ። ደንጛም በኣብ ታዶተና ይትረሶፖም ይቀጥሮዮቴም። 13 ብያ የቸነ ሰብ እንም ይጠሮኩቴ፤ ቢሐርም የቀጥወ ዳር ፈነሐም የቈመ ይተርፍቴ። 14 "ንበሮት ቤነወ መደሬ ኤሽር የኤን ይጠግር ዘንጋ ትታዞ ያረብብታ ዝሐታ የበስር በሕ ግዝየ በይሑዳ ገነ ያነቦ ቈቶ የጦም የስሖ። 15 በቤት ᎈር ያነ ሰብ ቤት ጝበተ ተቤት ኣሽቃር ይወስዴ ቲብር ግዝየታ ኤደፐር። 16 በቹቻ ያነታ ጅረታ ይረሴ ያንቔንየ ኤትዘፐር። 17 በሕ ከረ የት እርዋ እሽታም ያጠፗትም ግርደሕነማ። 18 ዝሕ እንም በዘር ቤሐሬ ይእግዘር ጠቍሶ። 19 በሕም በነ ኣለም ተትፈጠረ ቈነሽም አሗ ዳር ኣናሰዊ ጭንቅ ይሐርቴ፤ ተሕም ኣንቐ ሕሕ የመሰረ ጭንቅ ስርም ኤረብር። 20 እግዘር ሕሕ ከረ ታናትየጠረኖ ሟኒም ሰብ ቤተርፍ፤ ቢሐርም እግዘር የሸፐተኖ ሰብ ቲብር ከረሕኖ ያትየጥኖቴ። 21 "ሕም ጋᎀ ሟኒም ሰብ 'አዞ ክርስቶስ በዝ ነረ' ዌም 'አዞ ክርስቶስ በሕ ነረ' ቢብርሑ እናመርሑዊ። 22 ክርስቶስ ባንሐሮሜ 'እያ ክርስቶስን' ነቢ ባንሐሮሜ 'እያ ነቢን' ይብሮ ሰብ ይቸኖቴ። ቢሐሎ እግዘር የሸፐተኖ ሰብ ዳር ያሳስቶዌ ንቅ መርሐትም ወግም ያትየሶቴ። 23 እንም ቃር በተርም ዮድኩ የሐሬ ሔታሽ ተጤፓ። 24 "በሕ ግዝየ ተሕ ጭንቅ ኣንቐ ጬት ጠነማ ይሐርቴ፤ ጠናቃም ኤያትየ። 25 ብም ተሰሜ ይወጥቆቴ፤ በሰሜ ያነቦ ፍጥረትም ይደሶቴ። 26 በሕ ግዝየ የሰብ አርች በርቅ ደረግም ክብርም በዳበራ ቲቸን ሰብ ያዞቴ፥ 27 መሌካመታ ይረሕቴ፤ ሕኖም ታርበት ወሐት ዌተቦ ታፈር ዳር የሰሜ ዳረታ ዳር ያነቦ የት የሸᎌችዮሕኖ ባት ይደምዶዮቴ። 28 "ኣሑም ዝሕ ወማካ ተሸብራ አጨ ተማሮ፤ ኣቴበታ ቲያንፍረፍሮ ቅጠረታም ቲትዝራኮ ሕሕ ጋᎀ ኣባር የቸነ ሐማ ትቤስሮ። 29 የሕክም ኣሑም ዝሕ እንም ቲሐር ትታዞ እያ አቸንወ ወክት የሰና ሐማ ቦረጀም የቍምሐማ ሓሮ፤ 30 የውረመና አብርሑ የዝ ዘበር ሰብ ቴሞት ዝሕ እንም ይሐርቴ። 31 ኣፈር ተሰሜ ይጠፎቴ፤ እያ የባ ቃር ጭን ስርም ኤጠፋ። 32 "ቢሐርም ሕሕ ከረም ሕሕ ወክት ኣብ እግዘር ባንሐሬ ይⷕር ኤነ፤ የሰሜ መሌካም ኤⷕሮ፤ አርችመታ ኤⷕር። 33 ግዝየታ መቸ የሐረ ሐማ ኣትⷕሮ፤ ተጤፖም ቀሮ። 34 ዝመታ ቤተታ ቸም አረቌ ገነ ያሬ የትረሳ ሰብ ይመስር፤ ቤተታ የቤት ደንጛታ ኣደራ ባረም፤ የቤት ደንጛታ ያታተና ሜና ሜናና ሻደም ኣበኖም፤ ቦጤ ሐረም ይቅየ የቤት ቀራተነ 'ተጤፕም ቀየ' ባረም ኣዘዘንም ወረም። 35 ኣሑም የሕክም ቀሮት ነረብሑ፤ የቤትት ጘታ መቸ ይቸን ሐማ ኣትⷕሮ፤ ዌም ኣቱ ገፓት ዌም በግብት ምሳረ ዌም ኵታራ ቲረቍ ዌም ሱቢ ቅረረ ይቸንቴ። 36 ጠነቃር ቢቸን በትገተርሑዌ እነከበናሑተጤፓ። 37 እያ ያሑ ዮድኩሐማ ይንመታ ተጤፖም ቀሮ" አብር ባረም።

Mark 14

1 የይሑዳ ሰብ የፋሲካም የቕጣም ባር ከረ ያከውርዬ ት ከረ ተነፈም ባነ፤ የቕስ ኣለቃም የሙሴ ቕጫ ይⷕሮ ሰብ የኢየሱስ በተንኰል ጠበጦም ይቀጥረውዬ ብላት ያወጦዌ ይሰቦ ባነ። 2 "ቢሐርም ሰብ መራክስ ይርሳሳ በበሮት በባር ከረ ዝሐታ ኣናሜነ" ባሮም። 3 ኢየሱስ በቢታንያ ቀያ፥ የቃላ ባሸ የጠወጠን የስምኦን ቤት ባነ፤ ሸረት ቲበሮም ኣት ምሽት ንቃር ኑንድ የሐረ የናርዶስ ሽቶ የᎀኔ የኣልባስጥሮስ ብርቃጥ ጠበጠችም ቸነችም፤ ብርቃጥምታ ከፈተችም ሽቶወታ በኢየሱስ ጕነር ቸንም። 4 በሕ ተረፐሮ ሰብ ኣታተና ሰብ በⷕት ማተቦምታነ "ዝሕ ሽቶ ዝካ እክም ይዊ የንቃሩ? 5 ዝሕሽቶ ተሶስት በቅር ዲናር በᎈር ኣሰየቶ ዋጋታ የዜጋ ያውዮ ባነ" ተበቤሮም፤ የምሽትምⷕታ ንቃር በማቶት ቀንጦያም። 6 ኢየሱስ ጭን ዝካ ባረኖም፤ "ታቦያ የምር ታጨንቆያ? ይያ ወሔ ቃር ኣመነቸኒም፤ 7 ዜጋ እንም ጋᎀ ታሑ ጋᎀ የሐሮዌ በሸሑ ወክት ያነናሑ ቃር ቲቦዮዌ ይሐንሑ፤ እያ ጭን እንም ጋᎀ ታሑ በዝ ኣነብር፤ 8 ዝሕ ምሽት የሐረራ ቃር እንም ኣመነችም፤ በሰረና ቴቀው ይፍቴ የሬሳና በተረችም ሽቶ ቀፓቼም፤ 9 የውረመና አብርሑ፤ በኣለም እንም ዝክ ወንጌል ቢዩጅᎌ መደር እንም ዝሕ ⷕት ያመነች ቃር ይዝጕጅም ዮጅናሸ" ባረም። 10 በሕ ግዝየ ታስረት ተማሪየታ ኣተታ የኣስቆሮቱ ይሑዳ ኢየሱስ ኣወጣም ይቤ የቐስ ኣለቄ ወረም። 11 ሕኖም ዝሕ ቢሰሞ ሳረኖም ዋጋ ይበዊዬ ቃር ገፖነም፤ ይሑዳም የኢየሱስ ኣወጣም ያቐፕርወ ይትᎀችን ግዝየ ይሸ ባነ። 12 የፋሲካ ጤ ቢያርጭᎌ ከረ በቕጣ ባር ቢፍትወረር ከረ ተማሪየታ የኢየሱሴ ተቐነቦምታነ "የፋሲካ አርባት ይወሬዬ ኤቴ ንወነም ናፍጥኔንከ?" ባሮም ተሳረዊም። 13 ትም የት ተማሪየታ ዝካ ቲብር ናሐኖም፤ "ከተማ ግቦ፤ በሕሜ ቦሸር እሓ የጮረ ምስ ትረሕቦቴ፤ የትም ተሐተረዊ። 14 ትም ይገባወ ቤት ወሮምታነ የቤትታ ኣበቃጥ ዝካ በረዊ፤ ኣስተማሪ 'ተተማሪየና ጋᎀ የፋሲካ አርባት አበራወ የባዘራ ቤት ኤቴዉ?' ይብር በረዊ። 15 ትም በፎቅ ᎈር ሸኰችም እንም ቃር ያነወ በትት ክፍል ያተዥሑሸ፤ በሕሜ የፋሲካ አርባት ኣፍጥሮ" ባረኖም። 16 ት ተማሪየታ ተዛሔ ተረሶም ከተማ ወሮም፤ ኢየሱስም የባረኖም ሐማ እንም ቃር ነከቦም። የፋሲካ ሸረትም ኣፈጠሮም። 17 ድየም ቲመሽ ኢየሱስ ታስረት ተማሪየታ ጋᎀ ቸነም፤ 18 የሸረቴ ተቐነቦም ቲበሮ ኢየሱስ "የውረመና አብርሑ፤ አሗ ትያ ጋᎀ አርባት ይበራታ ታሑ ኣተታ ኣቀፒተ ይቤቴ" ባረም። 19 ሕኖም በዝ ዘንጋ ኣዘኖም "እያ አሕርሸዌ?" ቲብሮ ባጋጋ ተሳረዊም። 20 ኢየሱስ ዝካ ባረኖም፤ "ታስረታሑ ኣተታው፤ ትም አሗ ትያ ጋᎀ በሳሒን ወጥ ጬፈም ይበራ። 21 የሰብ አርችሽ ኣወተራቸም የጣᎉም ሐማ ይሞትቴ፤ ቢሐርም ኣወጣም ያቐᎏን የዛ ምስ ግርደታ። ዛ ምስ ታንጨነዊ ይᎋዘዝን ባነ" ባረም። 22 ሕኖም ቲበሮ ታነቦ ኢየሱስ ዳቦ ነሳም ይእግዘር ሽኵር ባረም፤ ፈነመም የተማሪየታ ኣበኖም። "የሑ ዝሐታ በሰረናው" ባረኖም። 23 ጥዋም ነሳም ይእግዘር ሽኵር በባረ ኣንቐ ኣበኖም፤ እንመና ሰጠቦም። 24 "ዝሕ የብዘና ይት የጕርዳ ደመናው። 25 የውረመና አብርሑ፤ ብእግዘር መንግስት ገደር የወይን ጭንቈ ትንሰጭ ዳር ተዝ ወይን ጭንቈ የተነ ኣንሰጭ" ባረኖም። 26 ሕኖም ዝምራ ታዘመሮ ኣንቐ ደብረዘይት ቈቶ ወጦም። 27 ኢየሱስ የተማሪየታ፥ " 'የዜማንቸታ አደርጕንቴ፤ ጤምሕኖ ይትብራጦቴ' ቧርም የጣᎉም ሐማ እንማሑ እያ ቴትሑን ትሰሖቴ። 28 ቢሐርም ተሞት በትረሳ ኣንቐ ብዴትኩ ገሊላ ገነ ኣርቴ" ባረኖም። 29 ጴጥሮስም "እንጐደና ቢሐዶከም እያ ስርም ኣንሐዳሐ" ቧረንም። 30 ኢየሱስም "የውረመና አብርሐ አኳ ምሳረ ኵታራ ት ጋᎀ ቴረቍ ይፍቴ ኣሐ ገጋሐ ሶስት ጋᎀ ትሐዴቴ" ቧረንም። 31 ጴጥሮስ ጭን "ታሐ ጋᎀ አሞትሜ ቢሐር ስርም ኣንሐዳሐ" ቲብር ተⷓጨም ዝረኸም፤ ተማሪየታ እንም የሕክም ባሮም። 32 በሕ ኣንቐ ጌቴሴማኒ ይውሪ መደር ወሮም፤ ኢየሱስ የተማሪየታ "እያ በሕሔ ጠሎት ትናሜ ኣሑ በዝ ቶሮ" ባረኖም። 33 ጴጥሮስም ያእቆብም ዮሓንስም ተት ጋᎀ ወሰደኖም፤ ኢየሱስም ወትመጠጥም ወጠነቅም ቀነሰም። 34 ነብሰና "በአርቅ ኣዘን የሞት ሰናም፤ ኣሑ በዝም አክሶ፤ ተቋመሮም ቀሮ" ባረኖም። 35 ትም ተሕኖ ኣዳሕሬ ወረም ባፈር ተደፋምታነ ሕሕ የመከራ ወክት ያፈኳሬ ይእግዘር ጨቈሰም። 36 "ኣባኖ እንም ዘንጋ ይሐንሐ፤ ዝሕ የመከራ ጥዋ ትያ ኣፍካኒ፤ ቢሐርም ይያ ፍቃድ ሐማ ቴሐር ያሐ ፍቃድ የሕር" ባረም ጠሎት ያሜ ባነ። 37 የሶስችም ተማሪየቴ ተዠፐረምታነ በቸነ ግዝየ ቲነቦ ኣሸኖም፤ የጴጥሮስ "ስምኦን ንየሐምዌ? የቀርየጋ ዳር ወቀየ ኣንሐረንሐዌ?" ቧረንም። 38 "በፈተና ባትገቦዌ ተቋመሮም ይእግዘር ጠቍሶ፤ መንፈስ የትሽካከተው፤ በሰር ጭን ቐጨነው" ባረም። 39 ዠፐረም ወረም ዛም ቃር በዘንጎት ይእግዘር ጨቈሰም። 40 አሗም የተማሪየቴ ተዠፐረም ቸነም ቢያዥኖ ኤነና ወሬት ናዘኖም በናቦዌ ኣሸኖም። ሕኖም ይብረዊ ቃር በከሮም። 41 የሶስተነ ተዠፐረም ቸነምታነ "አሗ ዳር ትነቦዌ? አሗ ዳር ታᎈሮዌ? የምበርሑ ወክተታ ሰናም፤ የሰብ አርች በባጢረተነ አጅ ኣወጨም ያቐᎏሪቴ፤ 42 ተሶ፤ ንወነ፤ ኣወጣም የጠላት ያቐፐሬታ ዝሙ ተቐነበም" ባረኖም። 43 ሕመጋ ኢየሱስ ዝሕ ቲዝረኽ ታነ ታስረት ተማሪየታ ኣት የሐረ ይሑዳ ቸነም፤ ተትም ጋᎀ ሴፍም ጕማ የጠበጦ ብዘ ሰብ ባነቦ፤ ሕኖም ተቐስ ኣለቃም ተሙሴ ቕጫ ኣስተማሪም ተይሑዳ ባሪቅም የራዮ ሰብ ባነቦ። 44 የኢየሱስ ኣወጣም ያቐፕር ይሑዳ "ኣሑ ወጥብጥ ያነብሑ እያ አሰᎃንታው፤ ገክሮም ጥብጦም ውስደዊ" ቲብር መርሐት ኦደኖም ባነ። 45 ይሑዳ ሕመጋ ቸነም የኢየሱሴ ተቐነበምታነ "ኣስተማሪየኖ" ባረም ሳᎀንም። 46 የራዮ ሰብም የኢየሱስ ጠበጠዊም። 47 በሕም ተቈሞ የኢየሱስ ተትⷐተረዊ ሰብ ኣተታ ሴፈታ ኣወጣምታነ የቕስ ኣለቃ ኣገልጌ እንዝር ጠነበም ኣወንደረም። 48 ኢየሱስም "ሴፍም ጕማም ጠበጥሑም የቸነሑ እያ ሸፍታሐማ ትጠብጠኔውዌ? 49 እንተመረጋ በቤተመቅደስ ትናትመር ኣንጠበጥሑን ባነ፤ ቢሐርም ዝሕ የሐረወታ በመጣፍ የትጣፈ ቃር ይሐሬው።" 50 በሕ ግዝየ የኢየሱስ ተማሪ ታበዊም ሰከቦም። 51 እማት ነጠላ የትሐተረ ኣት ወደያ ጭን የኢየሱስ ይትⷐተን ባነ፤ የትም ቲጠብጠዊ 52 ነጠላታ ቃሸም እንጭመታ ኖጠም ፈካም። 53 የኢየሱስ ጭን የቐስ ኣለቄ ወሰደዊም፤ በሕሜ የቐስ ኣለቃ የይሑዳ ኣስተማሪም የሙሴ ቕጫ ኣስተማሪም እንም በሕሜ ተደመዶም ባነ፤ 54 ጴጥሮስም የቐስ ኣለቃ ግፔ ዳር የኢየሱስ ተረቌ ተⷐተረንም ገፓም። በሕሜ ተቀራተነ ቾናም እሳት ይᎀቍን ባነ። 55 የቐስ ኣለቃም የጐቸ ሰብ እንም በኢየሱስ ሞት ይትፈንድዌ ያሰራን ምስክር ይሰቦ ባነ፤ ቢሐርም ጭን ኣነከቦ። 56 ብዘመና ኤነም ቃር ኦዶᎌም፤ ቢሐርም ዮዶᎌ ሰብ የምስክር ቃረና እማት ኤነት ኣነፐረ። 57 ኣታተና ተረሶም ዝካ ቲብሮ ኤነም ቃር ቲዩዶᎌ፤ 58 "እያ ዝሕ በሰብ አጅ የትረሸ ቤተመቅደስ ባሪትን# በሶስት ከረ እንጐድ በሰብ አጅ ኣንትረሸ ቤት ኣረሽቴ ቲብር ሰማኔም" ባሮም። 59 ሕኖም ዝም ቢዩዶᎌም የምስክር ቃረና እማት ኣነፐረ። 60 የቐስ ኣለቃም በግብተና ተረሳም ቋመምታነ "ኣት ቃር ዳር ኣትⷐፕርዌ? ዝሕ ባሐ ዩዶብከ ዘንጋ ምቃሩ?" ቲብር የኢየሱስ ተሳረንም። 61 ኢየሱስ ጭን ቍስ ባረም ባንሐሬ እማትም መልስ ኣናበ፤ የቐስ ኣለቃም "ኣሐ ንቅ የሐረ እግዘር አርች ክርስቶስንሐዌ?" ባረም ዠፐረም ተሳረንም። 62 ኢየሱስም "ኦክ እያትን፤ የሰብ አርች እንም ቢለ እግዘር በከነታ በቾኔ ታዞቴ። በሰሜም ዳበራ ተዠፐረም ቲቸን ታዞቴ" ባረም። 63 የቐስ ኣለቃም ማቸም የገገታ ጅር ትረተረምታነ "እንጐድ ምስክር ምር ያትኸሽንደ? 64 ዝሕ ወበረታ ይእግዘር ቅርሞተታው፤ ኣሑም ሰማሑም፤ አጋ ምር ይመስርሑ?" ባረም። እንመና "የᎃት" ባሮም ፈንዶᎌም። 65 ኣታተና በኢየሱስ እምባቐና ተፎᎌም፤ ኤነታም በጨርቅ ሸፈሮም "ኣሐ ነቢ በሐርሐ ሟን የደነገናሐ ሐማ ሓር" ባሮም ይጆሰዊ ባነ፤ ቀራተነም ቲተፎ ወሰደዊም። 66 ጴጥሮስ ተቤት ውጤ ተጭር ግፔ ታነ የቐስ ኣለቃ የቤት ግሬድ ኣተⷕታ ቸነችም፤ 67 ⷕትም ጴጥሮስ እሳት ቲᎀቍን ኣሸችም መርኬ ቧረቸንምታነ "ኣሐም ተናዝሬት ምስ ኢየሱስ ጋᎀ ባነሐ" ቧረቸንም። 68 ት ጭን "እያት ኣንⷐን፤ ትቢይ ቃር ኣቸም ኤገቤ" ቲብር ዳንም፤ ዝመታ ባረም ወረጀ ቶጣምሐማ ኵታራ ነቈም። 69 ⷕትም የጴጥሮስ ትታዥን በሕ የቈሞ ሰብ "ዝሕ ምስም ተኢየሱስ ተማሪ ኣተታው" ባረችም የተነ ኦደቸወም። 70 ጴጥሮስ ዠፐረም ዳንም። ቀሪ አኰሽም በሕ የቈሞ ሰብ "ኣሐ የገሊላ ሰብ የሐርሔ ጪግም ተተማሪየታ ኣተታንሐ" ባረዊም። 71 ት ጭን "ዝሕ ትብረዊ ምስ ኣንⷕን" ባረም ወቲም ገገታ ወትሰደብ ቀነሰም። 72 ሕመጋ የምሳረ ኵታራ የተነ ነቈም። ጴጥሮስም "ኵታራ ት ጋᎀ ቴረቍ ኣሐ ሶስት ጋᎀ ትሐዴቴ" ቲብር ኢየሱስ የዝረኸን ቃር ተዘጐደንምታነ ተደንመታም በኸም።

Mark 15

1 ሱቢ ቅረረ የቐስ ኣለቃ የይሑዳ ባሪቅም የሙሴ ቕጫ ኣስተማሪም ተᎃራ የጐቸ ሰብ ጋᎀ ተራከቦምታ ተማከሮምታነ ባት ተስማሞም የኢየሱስ ኣገዶም የጲላጦሴ ወሰዶም ኣቕፐረዊም። 2 ጲላጦስም "ኣሐ የይሑዳ ገነ ንጕስንሐዌ?" ባረም ተሳረንም። ኢየሱስም "ኣሐ የባሐ ሐማው" ቧረንም። 3 የቐስ ኣለቃ ጭን የኢየሱስ በብዘ ቃር ይኸስሰዊ ባነ። 4 በሕ የቸነ ጲላጦስ "ዝሕ ሰብ በምራሕር ዘንጋ ይኸስሶከ ሐማ አዥ፤ ኣትም መልስ ኣትዠፕሮዌ?" ቲብር ዠፐረም ተሳረንም። 5 ጲላጦስ ወግ ቲሐርወ ዳር አሗም ኢየሱስ ኣትም መልስ ኣናወን። 6 ጲላጦስ የሕርም ሕርም በይሑዳ የፋሲካ ባር ከረ የገን ሰብ ᎋቼ የባሮ ኣት ሰብ ቶሕኔ ይገፍሎ ባነ። 7 በሕ ግዝየ በመንግስት ᎈር ተርሳሶም ሰብ የቀጠሮዌ ቦሕኔ የታገዶ ሰብ ባነቦ፤ ተሕኖም ኣተታ በርባን ይውሪ ምስ ባነ። 8 ሰብም የጲላጦሴ ተቐነቦም ያርወሸኖም ሐማ ኣት ሰብ ይገፍሎዌ ተሳረዊም። 9 ትም "የይሑዳ ሰብ ንጕስ ንግፍንሑዌ?" ባረም ተሳረኖም። 10 ዝም የባረኖ የቐስ ኣለቃ የኢየሱስ ኣወጦም ያቐፐረዊ በት ሟነቦምታነ የጠነዊ የሐረ ሐማ ጲላጦስ ይⷕር ባነ። 11 የቐስ ኣለቃ ጭን "በርባን የᎋቼ ባንሐሬ ኢየሱስ ኤትፈታ" ባሮምታነ የጲላጦስ ይትሰረዊሐማ የሰብ ኣትርሳሶም። 12 ጲላጦስም "አጋ ዝሕ የይሑዳ ሰብ ንጕስ ትብረዊታ ምር ናᎁን?" ቲብር ዠፐረም የሰብ ተሳረኖም። 13 ሕኖም "ስቍን" ባሮም ኣትሓኖም። 14 ጲላጦስም "የምር? የቾተን ጥፋት ምቃሩ?" ባረም ተሳረኖም። ሕኖ ጭን "ስቍን" ቲብሮ ንቃር ኣትሓኖም። 15 ጲላጦስ የሰብ ይሽኖዌ ቲብር በርባን ገፈረሮም፤ የኢየሱስ ጭን ኣትገረᎈንምታነ ይትሰቀርሐማ ኣወጣም ኣቐፐረንም። 16 ወታደርሕኖም የኢየሱስ ወሰዶም የዳነ ግፔ ኣገፐዊም፤ እንጐድም ወታደር እንም ጠኖም፤ 17 ብሻ ጅር ኣሐተረዊም፤ የሶሕ ኣክሊል በጕነረታ ደፎᎌምታነ፥ 18 "የይሑዳ ንጕሶ ወገሬታሐ" ቲብሮ ኣኸሶት ቀነሶም። 19 በመቃ ጕነር ጕነረታ ይደርገዊ ባነ፤ እምባቕናም ይተፎᎌ ባነ፤ ባኸሶትም ስጁት ወኮም ይሰግዶነ ባነ። 20 ታኸሶᎌ ኣንቐ ብሻ ጅረታ መንጦም የገገታ ጅር ኣሐተረዊም፤ ይሰቅረውዬም ወሰደዊም። 21 ቤማ ቲያሮም ኣት የቀሬና ገነ የሐረ የእስክንድርም የሩፎሰን ኣባ ስምኦን፥ ተገነ ከተማ ቲገባ ኣሰበዊም። የትም ኢየሱስ ይትሰቀርወ መስቀር የግርድ ኣጮረዊም። 22 ኢየሱስም ጎልጎታ ይውሪ መደር ወሰደዊም። ጎልጎታ ወበር የጕነር ኣጥም ወበሩ። 23 ሕሜ ቲሰሮ ከርቤ ቲውሪ አጨ ውዘ የቍራቈሪ የወይን ጠጅ ይሰጬ ኣበዊም፤ ት ጭን ኣንሰጨ። 24 ተሕም ኣንቐ የኢየሱስ ሰቀረዊም፤ በጅረታም አጥ ኣደጎም ተሻደዊም። 25 የኢየሱስ ቲሰቅረዊ ወክተታ ቅረረ ሶስት ሳት ባነ። 26 የኢየሱስ ወንጀለኛ ይብረውዬ "የኣይሑድ ንጕስ" ይብር ጥፈት ጣᎋᎌም ባነ። 27 ተኢየሱስ ጋᎀ ት ሽፍጣ ኣተታ በከነታ ኣተታ በጕራታ ሰቀሮዮም ባነ። [ 28 በዝሕ ኤነት "ተባጢረተነ ጋᎀ ተሜዘረም" ይብር የትንቢት ቃር ሐረም። ] 29 በሕ ቤማ ያሮ የረፐሮ ሰብ የኢየሱስ ቀንጦም ኣንገት ቲያንቅረቅሮ ይቀርመዊ ባነ። "ኣሐ ቤተመቅደስ ባሪትሐ በሶስት ከረ ታረሽ፥ 30 እንዴ አሗ ተዝ ተትሰቀርሐወ ውረድም ገጋሐ ኣትርፍ" ባሮም። 31 በዝሕ ኤነት የቕስ ኣለቃም የሙሴ ቕጫ ኣስተማሪም ዝካ ቲብሮ ያኸሶᎌ ባነ፤ "እንጐደና ኣተነፈም፤ የገገታ ያተርፌ ኤለ። 32 ዝሕ ክርስቶስ የእስራኤል ንጕስ በሐረ አሗ ተትሰቀረወ የረድ፤ ይናም ንዥነም ንመኔ" ባሮም። የሕክም ተትም ጋᎀ የትሰቀሮ ሽፍጣም የኢየሱስ ይቀርመዊ ባነ። 33 ተግብት ዋና ቀነሰም ዠጠ ሳት ስን ባፈር እንም ጠነማ ወንደም። 34 ዠጠ ሳት ቲሐር ኢየሱስ "ኤሎሔ ኤሎሔ ላማ ሰበቅታኒ" ባረም በርቅ ቃረታ ኦነም፤ ዝም ወበር "እግዘረኖ እግዘረኖ የምር ቸሔም?" ወበሩ። 35 በሕ ተቈሞ ሰብ ኣታተና ሰሞም ታነ፥ "ስሞ የኤልያስ ይጠራ" ባሮም። 36 ተሕኖም ኣተታ ኣንቌ የባረ ጠጅ በስፖንጅ ሜናምታነ በመቃ ነሳም የኢየሱስ ይሰጬ ኣትቐነወለምታነ "አክሶ ኤልያስ ቸነም ያወርድን ሐማ ንዥነ" ባረም። 37 በሕ ኣንቐ ኢየሱስ በርቅ ቃረታ ኦነምታነ ᎀተም። 38 የቤተመቅደስ መዜነት ተᎈር ወስጥ ዳር ተሸጠረም ቴ ተሻደም። 39 ኢየሱስ ተትሰቀረወ ይፍት ይፍት የቈመ የመቶ ኣለቃ ኢየሱስ መምር ኦነም የᎀተሐማ ባሸ ግዝየ "ዝሕ ምስ ውረም ይእግዘር አርች ባነ" ባረም። 40 በረቌ ሐረማም ያዘማ ኣታት እሽታ በዛሔ ባነማ፤ ተሐነማም ግብት የመግደላ ማርያም፥ ይርስ ያእቆብም የዮሳ ኣዶት ማርያም፥ ሰሎሜም ባነማ። 41 ኢየሱስ በገሊላ ገነ ታነ ሕነማ ይትⷐተረሜም ያጘኽረሜ ባነ። የሕክም ተት ጋᎀ ኢየሩሳሌም ከተማ የቸነማ እንጐድም ብዘ እሽታ ባነማ። 42 ሕ ከረም ሰንበት ይገባውም የሰንበት ይሐር ቃር ይቾችᎌ ከረ ባነ፤ ድየመታ መሸም ባነ። 43 በሕ ግዝየ የይሑዳ ሰብ የደቦ ባሪቅ ኣተታ የሐረ ዮሴፍ ይውሪ የኣርማትያስ ገነ ሰብ ቸነም፤ ትም ይእግዘር መንግስት ይቸንወ ወክት በተስፋ ይቅየ ባነ። በድፍረት የጲላጦሴ ተቐነበምታነ የኢየሱስ ኔሳ ይውኔ ጨቈሰንም። 44 ጲላጦስም "መምር ዝካ ኣፈጠረም ᎀተም?" ባረም ወግ ሐረወም፤ የመቶ ኣለቃምታ ጠናም "ጪግም የኢየሱስ አሗ ᎀተምዌ?" ባረም ተሳረንም። 45 ጲላጦስም የኢየሱስ ሞት ተመቶ ኣለቃ ኣጬገም ሰማም። የኢየሱስ ኔሳ ይወስዴ የዮሴፍ ፍቃድ ኣወንም። 46 ዮሴፍ ገደር ተተልባ አግር ያረሰዊ የከፈና ጅር ስየምታነ የኢየሱስ ኔሳ ተትሰቀረወ መስቀር ኣወንደም ከᎈነንም፤ ብምር በᎋረᎈሪ ብእምር ᎀገማ ᎀኸንም፤ ንቅ እምር ኣክበነረም የᎀገማ ኣንᎈታ ኤᎈንም። 47 የመግደላ ገነ ማርያምም የዮሳ ኣዶት ማርያም ኢየሱስ ኤቴ የቀᎌሪሐማ ያዘማ ባነ።

Mark 16

1 ሰንበት በዋረ ኣንቐ የመግደላ ማርያም የያእቆብ ኣዶት ማርያምም ሰሎሜ ወረማም የኢየሱስ ኔሳ ይቀበሜ ሽቶ ስራበማም። 2 ውርሰንበት ቅረረ ጬት ቶጣም ሐማ የᎀገሜ ወረማም። 3 ቲያረማም "ᎀገማ ዬፈዊ እምር ሟን ኣንክበነረም ይከፍትንደቴ?" ባረማም ቲዝረከማ ያረማ ባነ። 4 ዝመታ የባረማ ᎀገማ ዬፎᎌ እምር ንቅየ የረፐሬው፤ ሕነማም ተጘኸረማም ቢያዘማ የᎀገማታ እምር እክበነረም ኣሰማም። 5 የᎀገማ ደኔ ቲገበማ ነጨ ጅር የትሐተረ ወደያ በከነ ወሐት ቾናም ኣሰማም ጠነቀነማም። 6 ት ጭን "እንጠነቀናሕማ፤ ተሰቀረም የᎀተ የናዝሬት ኢየሱስ ትሰበማ ሐማ ሓርም፤ ት ተሞት ተረሳም፤ በዝ ኤነ፤ ኔሳታ የጐተርᎌም መደር አዘማ። 7 ወረማም የተማሪየታም የጴጥሮስም 'ኢየሱስ ዮደናሑም ሐማ ገሊላ ገነ በተረናሑም ያርቴ፤ በሕሜ ታዘዊቴ' በረማም ኦደማዮ" ባረነማም። 8 እሽታምሕነማ ጠነቀነማም ቲያረድነማ ተᎀገማ ወጠማም ሰከማም። ንቃር የሰነፈሜ ኣት ዘንጋ ያት ሰብ ዳር ኣኖደማ። [ 9 ኢየሱስ ውርሰንበት ሱቢ ቅረረ ተሞት በትረሳ ኣንቐ በተረም የመግደላ ማርያም ትየናም፤ የዝ ይፍቴ የⷕት ሰባት ሲጣር ኣወጣራም ባነ። 10 ⷕትም ይፍቴ ተት ጋᎀ የረፐሮ ሰቤ ወረችም፤ ሕኖም ባዘንም በብⷐ ባነቦ፤ የሕኖም ኦደቸኖም። 11 "ኢየሱስ አያም ሐረም ተሞት ተረሳም። እያም ቤነና ኣሸንም" ባረችም ትቱድኖም ኣናመሮያ። 12 ተሕም ኣንቐ ተከተማ ውጤ ያሮ የረፐሮ የት ተማሪየታ ብንጐድ መርክ ትየኖም። 13 ሕኖም ተዠፐሮም ይንጐድ ተማሪየታ ኦዶዮም። የሕኖም ኣናመሮዮ። 14 ተሕም ኣንቐ ኢየሱስ ኣስረምኣት ተማሪየታ እማቴ ሸረት ቲበሮ የሕኖም ትየኖም፤ ባንመሮተናም "ኢየሱስ ተሞት ተትረሳም በአያም ነረ፤ ቤንመንዳ ኣሸኔም" ባሮም ዮደቦዮ ሰብ ባንመሮተናም ⷕንመና ባትቦተና ኢየሱስ ማቸቦም። 15 ዝክም ባረኖም፤ "ኣሑ በኣለም እንም ዞሮ፤ የሰብ እንም ወንጌል ኣትመሮ። 16 ብያ ኣመረም ይትጠመቅ እንም ይተርፍ፤ ኤያምርታ ጭን ይትፈንድወቴ። 17 ብያ ያምሮ እንም ዝሕ ወግ የሐሮ ቃር ያመሮዊ ደረግ ይረብኖቴ፤ በሽመና ሲጣር ያወጦቴ፥ ገደር ቃር ይዝረኮቴ፥ 18 የሰር ችረ በጀና ይጠብጦ፥ ይቀጥር መርዝ ቢሰጦ ኤጐዳኖ፥ አጀና በባሸነ ᎈር ቲያወሮ ባሸነም ይተርፎቴ" ባረም። 19 ጘታ ኢየሱስ ተሕኖ ጋᎀ በትጮደ ኣንቐ ሰሜንየ ወጣም ብእግዘር ከነ ቾናም። 20 ተማሪየታም እንም መደር በወሮት ኣትመሮም፤ እግዘርም ተሕኖ ጋᎀ ይቾት ባነ፤ ወግ ቃርም ያምሮት ደረግ ባቦት ቃረታ ውረም የሐረሐማ ያጬግ ባነ።]

Luke 1

1 የትከበርሐ ቴዎፍሎስ፥ ቢና ግብት የትቾቶ ዘንጋ ዩድ ታሪክ ተዝ ይፍቴ ብዘና ጣፎም። 2 ዝሕ ናቸር ይና ያሰኖንደ ቲፍት ወረር ቀነሰም ቤነና ያሰበዊም የትም ቃረታ ዩዶሕኖሎ። 3 የሕክም እያም ቲፍትወረር ቀነስም እንም ተጬፐም በሓር ኣንቐ ታሪከታ ባጋጋ እንም አጠፍንሔ ወሔ ቃር መሰረም ትዬም። 4 ዝመታ ኣምሮተና የትማርን ትምርት ውረም የሐረሐማ ኣጬግሐም ትⷕሬ ትምብሩ። 5 በይሑዳ ገነ በንጕስ ሔሮድስ ዘበር፥ ተኣብያ ጋᎀ ቲያጘኽሮ ቐስ ኣተታ የረፐረ ዘካርያስ ይውሪ ምስ ባነ። ምሽተታም የኣሮን ጥብ ባነች፤ ሽመⷕታም ኤልሳቤጥ ይውርያ ባነ። 6 ችመና ብእግዘር ይፍቴ ፃዲቅ ሰብ ባነቦ፤ ኣት ጥፋት ኤባር ይእግዘር ትዛዝመታ ቕጫመታ እንም ይቅረቦ ባነ። 7 ኤልሳቤጥም ዠገባ የረፐሬቼ፥ ችመና ደንጛ ቴጨኖ ንቃር ገነዞም ባነ። 8 በሕ ግዝየ፥ ዘካርያስም በቐስነት ያጘኽሮ ቤሻታም፥ የቤተመቅደስ ሜና ኣጋና ባነ፤ በሕም የቸነ ት ብእግዘር ይፍቴ፥ የቐስነት ሜናታ ይቾት ባነ። 9 ቐስ ይቾቶም ሐማ እጣን ይተክሴ አጥ ሰናወም ይእግዘር ቤተመቅደስ ገፓም። 10 በቤተመቅደስም ደን እጣን ቲተኵሺ ሰብ እንም ቦረጀ ቈሞም፥ ይእግዘር ይጨቍሶ ባነ። 11 ይእግዘርም መሌክ ቢረድድ እጣን በከነ ወሐት ቈመም የዘካርያስ ትየንም። 12 ዘካርያስም የመሌክ ቢያዥን፥ ጥንቕት ጠወጠንም ሰነፈም። 13 መሌክምታ፥ "ዘካርያስ እንሰነፍሐ፤ ጭቋሻሐ ተሰማንሐም፤ ምሽታሐም ኤልሳቤጥ አርች ትጨንንሐቴ፤ ሽመታም ዮሓንስ ትውንቴ። 14 ዝም አርች በትጠኖተታ ኣሐም ይሽርሐም ትትብራነቅቴ፤ ብዘም ሰብ በት ተጠኖት ይሽኖቴ። 15 ትም ብእግዘር ይፍቴ ንቅ ሰብ ይሐርቴ፤ የወይን ጠጅም እንጐድ ያሰሕርም ቃር ኤሰጭ፤ ባዶተታ ደን ታነ ቀነሰም፥ በት መንፈስ ቅዱስ ይሜናወቴ። 16 ት ተእስራኤል ሰብ ብዘመና የጘታ ይእግዘረኔ ይዠፕኖቴ፤ 17 በመንፈስም በደረግም የነቢ ኤልያስ ሐማ ሒተ፥ ት የኣብ ⷕን የደንጛኔ፥ ኤታዘዞም ሰብ ⷕን የፃድቃን ሓሪነቴ ይዠፕርቴ፤ ሰብም ይእግዘር ይትሽካከቶሐማ ያሜቴ" ቧረንም። 18 ዘካርያስም የመሌክታ "ዝሕ ዘንጋ ውረም የሐረ ሐማ መምር አሓርሸ? እያ ባሪቅን፤ ምሽትመና ገነዘችም" ቧረንም። 19 መሌክምታ ዠፐረም "እያ ብእግዘር ይፍቴ አቈም ገብርኤልን፤ ዝሕ ወሔ ወሬም ኡድሔ፥ ተጔቴ ናንም ቸነም። 20 ኣሐ ጭን ግዝየታ ቲሰራ ይሐር ቃር ብኑድሐ ኣናመርሔ፤ በዝም የቸነ ዝሕ ዮድከ ዘንጋ በግዝየታ ቲሐር ዳር፥ ኣሐ ዲዳ ትሐርቴ፤ ዘንጎትም ኤሐንሐ" ቧረንም። 21 በሕ ግዝየ ሰብ እንም ዘካርያስ ትእግዘር ቤተመቅደስ ቲወጣ ዳር ይቅረበዊ ባነ፤ ትም ተምር ኣቴረም ባሮም ወግ ሐረቦም። 22 ዘካርያስም ተቤተመቅደስ ቲወጣ ተሰብሕኖ ዘንጎት ኣንረረ፤ ሓጋᎀ ት ብእግዘር ቤተመቅደስ ደን ኣት ዘንጋ የትየን ሐማ ሓሮም፤ ትም በጀታ ያትየሽኖ ባነ፤ በዝም ኤነት ት ዲዳ ሐረም ነፐረም። 23 ዘካርያስም ብእግዘር ቤተመቅደስ ኣጘኸረም በጀፐረ ኣንቐ ቤተታ ወረም። 24 ተቀሪ ከረም ኣንቐ ምሽተታ ኤልሳቤጥ ት ኣርዋ ሐረችም፤ ኣምስት በነ ስን ተቤተⷕታ ኣወጣች፤ ⷕትም፥ 25 "እግዘር ቦሔነተታ ኣሸም ዝሕ ወሔ ዘንጋ ቾተኒም፤ ቅነጨናም ተሰብ ግብት ኣፈካኒም" ባረችም። 26 ኤልሳቤጥ በደን ትከ በቾናባ በስድስት በነⷕታ መሌክ ገብርኤል ናዝሬት ይውሪ የገሊላ ከተማ ያሬ እግዘር ናንም። 27 እግዘርም ማርያም ይውርያ የዘየ ገረዴ ናንም፤ ⷕትም የዳዊት ዘር የሐረ ዮሴፍ ይውሪ ምስ ፈቶያም ባነ። 28 መሌክም ገብርኤል የማርያሜ ቸነምታነ "ኣⷕ እግዘር የዳረናⷕ፥ ሽናት ያⷕ የሕር፤ እግዘር ታⷕ ጋᎀው፤ [ኣⷕ ትሽታ ግብት የትዳርⷕንⷕ" ባረናም።] 29 ⷕትም ቦደና ቃር ንቃር ጠነቀናምታነ "ዝሕ ምር ኤነት ወጌምት ይሕርሸ?" ባረችም ኣሰበችም። 30 ገብርኤልም፥ "ማርያም ብእግዘር ይፍቴ የትረመድⷔ እንሰነፍⷕ። 31 ኣⷕም በደናⷕ ትከ ይቾናቴ፤ አርችም ትጨንቴ፤ ሽመታ ኢየሱስ ትብዪቴ። 32 ትም ንቅ ይሐርቴ፤ የርቀሐረ እግዘር አርች ይውሪቴ፤ እግዘርም ያባታ የዳዊት ዙፋን የት ይውንቴ። 33 በእስራኤል ሰብ የዘላለም ይረግስቴ፤ መንግስተታም ኤያርቅ፥ የዘላለሙ" ባረናም። 34 ማርያምም የገብርኤል "ምስ ኣናገፓ ገረድን፤ መምር አጨንቴ?" ቧረቸንም። 35 ገብርኤልም ዠፐረም "መንፈስ ቅዱስ ያⷔ ይቸንቴ፤ የርቀሐረ እግዘር ደረግ ባⷕ ይሐርቴ፤ በሕ የቸነ ታⷕ ይትጨን ትከ ቅዱስ፤ ይእግዘርም አርች ይውሪቴ። 36 ደቦዋⷕ ኤልሳቤጥም በግርዝና አርች ትጨንቴ፤ ⷕትም ዠገባ ይውርያ ባነ፤ አሗ ትከ ተቾናባ ስድስት በነⷕታው። 37 ይእግዘር ይቐᎃን ቃር ኤነ" ባረናም። 38 ማርያምም "እያ ይእግዘር ባርያን፤ ኣሐ የባሐ ሐማ የሕኒ" ቧረቸንም። መሌክ ገብርኤልም ተረሳም ወረም። 39 በሕም ግዝየ ማርያም የኤልሳቤጥ ታዤ ተረሳችም ተይሑዳ ገነ ቈቶ ያነወ ከተማ ኣፈጠረችም ወረችም። 40 የዘካርያስ ቤት ገፓችም የኤልሳቤጥ ኣዝራኸቸናም። 41 ኤልሳቤጥም የማርያም ቃር ብትሰማ በደነⷐታ የረፐረ ትከ ዘከረም፤ በኤልሳቤጥም መንፈስ ቅዱስ ሜናባም። 42 ኤልሳቤጥም ቃረⷕታ ከፍ ኤፐችም የማርያም "ኣⷕ ትሽታ ግብት ትንም ይርቅ እግዘር ዳረናⷕም፤ የደናⷕ ትከም እግዘር ዳረንም። 43 ኣⷕ የጘታና ኣዶት ይያሔ የቸነⷔ ይያ ንቅ ክብሩ! 44 ዮጌምት ቃራⷕ ብንዝረና ተሰማምሐማ፥ የደነናም ትከ በደነና ሳረንም ዘከረም። 45 እግዘር ዮደናⷕ ቃር ያᎂን ሐማ ያመርⷔ የትዳርⷕንⷕ" ባረቸናም። 46 ማርያምም፥ "በᎃራ ⷕነና ይእግዘር ኣሐውድን፤ 47 እያም ብእግዘር በጭዛና ይሽሬ። 48 እግዘር ይያ የባርያታ ብርስነተናም ኣሼም፤ ተዝ ኣንቐ የሰብ ዘር እንም ⷕት እግዘር ዳረናም ይብሬቴ። 49 ንቅ ደረግ ያነን እግዘር ብያ ንቅ ዘንጋ ቾተም። ሽመታም ተሽም በᎈሩ። 50 እንም ጋᎀ ይእግዘር ይሰርፎ ሰብ እግዘር ይመኖ። 51 እግዘርም በገገታ ደረግ ንቅ ዘንጋ ቾተም፤ ትቢተነምሕኖ ተⷕነና ኣሳብ ጋᎀ እግዘር ብራጨኖም። 52 ይገዞምሕኖ ተዙፋነና ኣወንደኖም፤ እርስሎ የዋርዮሕኖ እግዘር ነሳኖም። 53 የጋደኖምሕኖ ወሔ ሸረት ኣጠᎈኖም፤ ደንገነምሕኖ እንጭም አጀና ወሮ ባረኖም። 54 - 55 እግዘር ያባንዳ የኣብርሓምም የዘርመታ የዝረኸምሐማ የዘላለም ፈነሐም ኣገልጌየታ የእስራኤል ነዳም" ባረችም። 56 ማርያም ሶስት በነ ዳር ተኤልሳቤጥ በቾናች ኣንቐ፥ ቤተⷕታ ወረችም። 57 ኤልሳቤጥም ትጨንወ ግዝየ ሰናምታነ አርች ጨነችም። 58 ወነⷕታም ደወⷕታም እግዘር በማሮተታ የቾተሎ ቃር ሰሞምታነ ተⷕትም ጋᎀ ሳረኖም። 59 ትከምት በጨነዊ በስᎃት ከረ ጤበር ያወሬዬ ተደመዶም፤ ባባታ ሽም ዘካርያስ ይብረውዬ ሳቦም ባነ። 60 ኣዶተታ ጭን "ኤሐር፥ ዮሓንስ ᎄሪ" ባረችም። 61 ሕኖም "ተደቦዋⷕ በዝ ሽም የጠኔ እማት ሰብ ኤነ" ባሮያም። 62 ኣባመታ ዲዳ የሐሬ ሟን ይውርዬ ይሽን ሐማ በጀና ጠቀሶም ተሳረዊም። 63 ወረቀት ጨቈሰም፥ "ሽመታ ዮሓንሱ" ባረም ጣፈም፤ እንመና ወግ ሐረቦም። 64 ሕም ጋᎀ ዲዳ የረፐረ ኣባታ ዘካርያስ ኣምᎈታ ተከፈተም ኣነመተታ ተፈታም ይእግዘር ሽኵር ቲብር ዝረኸም። 65 የቀያ ሰብ እንም ተብራገገም ወግ ሐረወም፤ ዝሕ ዘንጋ በይሑዳ በቈቶ ገነ እንም ቶደም። 66 የሰሞም ሰብ እንም "አጋ ዝሕ ትከ ምር ይሕርሸ?" ባሮም በⷕነናም ያትያኖ ባነ፤ ይእግዘርም ደረግ ተትከታ ጋᎀ ባነ። 67 የዮሓንስ ኣባታ ዘካርያስ በመንፈስ ቅዱስ ደረግ ሐረምታነ ዝካ ባረም ትንቢት ዝረኸም፤ 68 "የእስራኤል ጘታ እግዘር ሽኵር የስራን፤ ሰበታ ኣሸም ተዌጣኖም። 69 - 70 ተድረ ቀነሰም የረፐሮ እግዘር ቃረታ ዩዶዌ በሸፐተኖ ነቢ ዮደምሐማ እግዘር ባገልጌየታ በዳዊት ጥብ ያተርፌ ደረግ ያነንታ ነሳም ኣቈመም። 71 ትም ተጠላተንዳ ቴረምዶንደሕኖ አጅ ኣተነፈንደም። 72 - 73 ዝክም ያመነ የኣባንዳ ምሕረት ኣሜቴ ባረም የዝረኸንም የኣባመንዳ የኣብርሓም በቴየ የገፗለ ጕርዳ በዝግዶቱ። 74 - 75 ዝም ጕርዳ የገፓንደ ይና ተጠላት አጅ ነፃ ወጣነም ታንሰርፍነም የት ናጘኽኔው። የሕክም ብነብኔᎌ ዘበር እንም ብእግዘር ይፍቴ በቅድስናም በፅድቅም ንረብኔው። 76 ኣሐም ትኮ የርቀሐረ እግዘር ነቢ ይውርከቴ፤ ኤማመታ ትሸክቴ ብዴትሐ ተጘታ ይፍቴ ታርቴ። 77 ዝም ወበር እግዘር ሰበታ ባጢረና ኣፍ ባረም ያተርፍኖዌ ቱድኖቴ። 78 ዝም ጘታንዳ ይመር ሜራም የሐሬ ይተርᎋᎌ ጬት ተሰሜ ይትየንደሐማ ያሜቴ። 79 ጬትታም በጠነማም በሞት ጥራር የቾኖሕኖ ያትየኖቴ። ይናም በሽናት ኤማ ናኔ ያትየሽንደቴ" ባረም። 80 ትከምታ ተራቀም፤ ብእግዘርም መንፈስ ተቋመረም፤ ሜናታ የእስራኤል ሰብ ቲያትⷐር ከረ ዳር በበረሓ ነፐረም።

Luke 2

1 በሕም ግብት ሰብ እንም ባት ይትጠፌ ንቅ የሐረ የሮማ ንጕስ ኣጉስጦስ ቄሳር ኣዘዘም። 2 ዝም ይፍትወረር ጥፈት የትጣፈ ቄሬኔዎስ የሶርያ ገነ ዳነ ታነው። 3 እንም ሰብ ያርዋርዋታ ይትጠፌ የትጨነወ ገነ ያር ባነ። 4 ዮሴፍም የዳዊት ዘር ባነ፤ ትም ተገሊላ ኣውራጃ ተናዝሬት ከተማ ተረሳም ይሑዳ ገነ ዳዊት የትጨነወ ቤተልሔም ቀያ ወረም። 5 ይትጠፍሜ ተፈቸና ተማርያም ጋᎀ ወረም፤ ⷕትም ት ኣርዋ ባነች። 6 በቤተልሔም ታነቦ ማርያም ትጨንወ ከረ ሰናም። 7 በሕሜ የበሕር አርቸⷕታ ጨነችም፤ በጨርቅ እንቐᎈቸንም፤ በባዘራ ቤትም የግድየ መደር የበከሮዌ ባንገዶ አሬ ቢበሮᎌ መደር ጐተረቸንም። 8 በሕም ገነ ዋጋና በምሳረ ቲቅረቦ ተከተማ ውጤ ያተሮ ዜማንቸ ባነቦ። 9 ይእግዘርም መሌክ የሕኖሔ ቸነም፤ ሕም ጋᎀ በሕም ምሳረ ይእግዘር ክብረታ በዙርያና ጬት ሐረም ትየም፤ ሕኖም ንቃር ሰነፎም። 10 መሌክም፥ "እንሰነፍሑ፥ የሰብ እንም ይሐር ቃር ንቅ ይሽር ወሔ ወሬ ኡድሑዌ ቸነም። 11 አኳ በዳዊት ከተማ በቤተልሔም ያተርፍ ትም ጘታ የሐረ ክርስቶስ ተጨነንሑም። 12 የዝም መርሐት ይሐርሑዌ ትከ ጨርቅ ኣተርም ባንገዶ አሬ ቢበሮᎌ መደር በጐተርዬ ትንሐቦሸ" ባረኖም። 13 - 14 "ጠነቃር ብዘ የሰሜ መሌካ ተመሌክታ ባነቦ፤ ሕኖም ክብር በᎈሬ በሰሜ ይእግዘር የሕር፤ ሽናት ባፈር እግዘር የረመደኖ ሰብ የሕር" ቲብሮ ይእግዘር ዝምራ ያዘምሮ ባነ። 15 መሌካ እንም ተሕኖ ተቤተሮም ሰሜንየ ወጦም፤ ሕም ጋᎀ ዜማንቸም ሕኖም ተሕኖ "ሔታ ቤተልሔም ዳር ንወነ፤ እግዘር በመሌከታ ዮደንደ ዝሕ የሐረ ዘንጋ ንዥነ" ተበበሮም። 16 ዜማንቸምሕኖ ኣፈጠሮም ትከ የትጨነወ መደር ቸነቦም፤ ማርያምም ዮሴፍም ትከም አሬ ቢበሮᎌ መደር በትገተሬ ኣሰበዊም። 17 ባሰበዊም ኣንቐ መሌክ የባረኖም ሐማ የዝ ትከ ቃር ይንመታ ኦዶም። 18 የሰሞም ሰብ እንም ዜማንቸ ቦዶዮ ዘንጋ ወግ ሐረቦም። 19 ማርያም ጭን ዝሕ ዘንጋ እንም በⷕነⷕታ ተጬፐችም ትቍየን ባነ። 20 ዜማንቸም መሌክ ዮደኖም ሐማ በሰመዊም ባሰበዊም እንም ይእግዘር ሽኵር ባሮም ቲያሐብደዊ ተዠፐሮም። 21 ትከምት ጤበር ቢያወሬ በስᎃተነ ከረ፥ ሽመታ ኢየሱስ ቧሪም፤ ዝም ባዶተታ ደን ቴቾና ይፍቴ ሽመታ ኢየሱስ ይውሪ ሐማ መሌክ ኦደም ባነ። 22 - 23 እግዘር የሙሴ ያወን ቕጫ "ታዶተታ ይትጨን የበሕር አርች እንም ይእግዘር የትቀደሰ ይሐር" ቧርም ጣᎋም ባነ። በሕ የቸነ የሙሴ ቕጫ ያዘዘም ሐማ ይመጥሮᎌ ግዝየ ቲሰራ የኢየሱስ ይእግዘር ያትቐንውዬ ኢየሩሳሌም ከተማ ወሰደዊም። 24 በሙሴ ቕጫ ኣብ ታዶት ት ቲቲኮ ዌም ት የᎇንየት ጭዋጩንየ የሕትም ኣትቀንቦት ያነቦሐማ ዩድ የሐሬ ሕኖም ኣትቐነቦም። 25 ሕም ጋᎀ በኢየሩሳሌም ከተማ ስምኦን ይውሪ ምስ ባነ፤ ዝም ምስ የእስራኤል ሰብ መትወጫና ይቅየ ባነ፤ ይእግዘርም የትገሳ ጻዲቅ ሰብ ባነ፤ መንፈስ ቅዱስ በት ባነ። 26 እግዘር አረሕንሑቴ የባረ ክርስቶስ ቤነታ ቴያዥን ኤሞት ሐማ የስምኦን መንፈስ ቅዱስ ኦደንም ባነ። 27 ስምኦንም መንፈስ ቅዱስ ንሳሳንም ቤተመቅደስ ወረም ማርያምም ዮሴፍም የሙሴ ቕጫ የባረኖ ሐማ ያመሮዬ ትከ ኢየሱስም ቤተመቅደስ ኣገፐዊም። 28 ስምኦንም ትከ ኢየሱስ ተቐፐረም እንቐᎈንም፤ ይእግዘር ሽኵር ቲብር ዝካ ቧረንም፤ 29 "ጘታኖ ኣሐ የባሐም ሐማ ሐረም፤ ሔታ እያ ባርያሐ ቦሔ ቃር ገክቴ። 30 - 31 የሰብ እንም ይተርፎᎎ ቢፍተኔ ያብሐኖታ እያም ቤነና ኣሸንም። 32 ትም የኣረማዊ ሰብ እንም ይእግዘር ኤማ ያትየኖ ጬተናው፤ የእስራኤል ሰባሐም ክብረናው" ባረም። 33 ዮሴፍም ማርያምም የትከታ ቦጂ ዘንጋ ወግ ይሐርቦ ባነ። 34 ስምኦንም በዳረኖ ኣንቐ፥ የትከት ኣዶት የማርያም፦ "በእስራኤል ገነ በዝ ትከ የቸነ ብዘና ይጠፎቴ፤ ብዘመና ይተርፎቴ፤ ትም ብዘና ኤትቐፐረዊ መርሐት ይሐርቴ። 35 በዝ ኤነት በብዘና ⷕን ያነ የትሼመ ኣሳብ ይትⷐርቴ፤ የኣⷕም ⷕን የዊነት ሴፍ ሸጠረንም ያርቴ" ባረናም። 36 የኣሴር ጥብ የፋኑኤል ገረድ ሓና ይውርያ ኣት ነቢ ምሽት ባነች፤ ንቃርም ገነዘችም ባነ፤ ⷕትም ታወቸያ ቀነሰችም ተምሰⷕታ ጋᎀ ሰባት ዘበር በቾናች ኣንቐ ምሰⷕታ ᎀተባም። 37 ተሕም ኣንቔ ስምራ ኣርበት ዘበር ይሐና ዳር ተቤተመቅደስ ታትወጣ፥ ትጦምም ጠሎትም ትታሜ ዋናም ምሳረ እግዘር ታጘኽር ባነ። 38 ሕም ጋᎀ ተቐነበችም ይእግዘር ሽኵር ቧረቸንም፤ የኢየሩሳሌም ሰብ መትወጫና ይቅረቦሕኖ እንም የትከታ ዘንጋ ቱድኖ ባነ። 39 ዮሴፍ ተማርያም ይእግዘር ቕጫ የባረኖ እንም በቾቶ ኣንቐ ገሊላ ኣውራጃ ናዝሬት ከተማና ተዠፐሮም። 40 ትከምታ ተራቀም፤ ተፓም፤ ንቃርም ሓሪ ሐረም፤ ይእግዘርም ፀጋ ተት ጋᎀ ባነ። 41 ማርያምም ዮሴፍም የሕርም ሕርም የፋሲካ ባር ኢየሩሳሌም ከተማ ያሮ ባነ። 42 ኢየሱስ ያስረት ዘበር ትከ ቲሐር የገነና ቕጫ ሐማ የባር ከረ ኢየሩሳሌም ከተማ ወሮም። 43 የባር ከረ ጀፐሮም ቲትዠፐሮ ዝሕ ትከ ኢየሱስ በሕም በኢየሩሳሌም ከተማ አከሰም፤ ዮሴፍም ኣዶተታ ኣንሓሮ ባነ። 44 ቴመነ ጋᎀ ነረ ቲብሮ ያት ከረ ኤማ ወሮም፤ ተሓንቐ በደቦወናም ቢⷕሮዮም ሰብ ግብት ሳበዊም። 45 ቢሐርም ሳቦም ቢበሕረዊ ቲሰበዊ ኢየሩሳሌም ከተማ ተዠፐሮም። 46 ተሶስት ከረ ኣንቔ ባስተማሪ ግብት ቾናም ቲሰማኖም ቲትሰኖ በቤተመቅደስ ነከበዊም። 47 ቲዝረኽ የሰመዊ ሰብ እንም በበስሮተታም በመልስመታ ወግ ሐረቦም። 48 ዮሴፍም የኢየሱስ ኣዶት ማርያም ቢያዘዊ ወግ ሐረቦምታነ ኣዶተታ "አርቸኖ የምር ዝካ ቾትሐንደም? ኣባማሐ እያም ተጨነቅነም ትንሸኔከ ባነነ" ቧረቸንም። 49 ኢየሱስም "የምር ሸሑንም? ባባና ብእግዘር ቤት ወሕር ያነቢ ሐማ ኣንሓርሑዌ?" ባረኖም። 50 ሕኖም የባረኖ ቃር ኣምቤሰሮ። 51 ተሕኖም ጋᎀ ናዝሬት ከተማ ቸነም፤ የባረዊም ቃር እንም አጊ ይብኖ ባነ፤ ኣዶተታም ዝሕ ዘንጋ እንም በⷕነⷕታ ትቍየን ባነ። 52 ኢየሱስ ብእግዘርም በሰብም ይፍቴ የትረመደ ሐረም፥ በሓሪነትም በቍምም ቲደብር ያር ባነ።

Luke 3

1 የሮማ ንጕስ ጢባርዮስ ቄሳር በትረገሰ ባስራምስተነ ዘበር ጰንጢናዊ ጲላጣስ የይሑዳ ገነ ዳነ ባነ፤ ሔሮድስ የገሊላ ገነ፥ ጐፔመታ ፊሊጶስ የኢጡርያም የጥራኮኒዶስ ገነ፥ ሊሳኒዮስም የኣቢሌን ገነ ዳነ ባነቦ። 2 ሓናም ቀያፋም የቐስ ኣለቃ ባነቦ፤ በሕ ግዝየ ይእግዘር ቃር በበረሓ የረፐረ የዘካርያስ አርች የዮሓንሴ ቸነም። 3 - 6 የነቢ ኢሳይያስ መጣፍ የዮሓንስ ቃር ዝካ ይብር፤ "(ይእግዘር ኤማ ሰክቶ፤ ሞጣመታ ቕጥ ኣምሮ፤ ሐየ እንም የምራ፤ ቈቶም ኣናነም እንም ደፍ የበር፤ ጠማማ የሐረም ኤማ ጕኵር ኤማ የሕር፤ ያጅጋጅግ ኤማ ቕጥ የበር፤ ሰብ እንም ይእግዘር ኣትርፎት ያዥቴ) ቲብር ኣት ሰብ በበረሓ ያሐራቴ" ቧርም ጣᎉም። በዝም የቸነ ዮሓንስ በዮርዳኖስ በር ዙርያ ባነ ገነ እንም ዦረም፦ "ኣፍ ይውርኩዌ ባጢራሑ ብእግዘር ይፍቴ ኣውጦም ተጠመቆ" ባረም ያትመር ባነ። 7 በሕ የቸነ ት ያጠምቅኖዌ የቸነቦ ሰብ፥ "ኣሑ የሰርችረ ደንጛ የዝ ኣንቐ ቲቸን ትእግዘር ማት ትሰሖዌ ሟን ኦደናሑም? 8 ሔታ ውረም ባጢራሑ ባወጣሑ ወሔ ዘንጋ ቶቶም ኣተዞ፤ በⷕናሑ (ይና የኣብርሓም ደንጛንዳ ቤትሑ ኣትጛጘዞ፤) እያ አብርሑ ቃር እግዘር ተዝ እምር የኣብርሓም ደንጛ ኣመነም ይረሳሌ ይለ። 9 አሗ ጌንዞ በጨ መዬ ቾናም፤ ወሔ ወማ ኤያᎊ አጨ እንም ኣንጭም ብሳት ይᎀኽሪቴ" ባረኖም። 10 ሰብሕኖም "አጋ ምር ናሚነ?" ባሮም የዮሓንስ ተሳረዊም። 11 ትም "ት ጅር ያነን ዬነንታ የሻድን፤ ሸረትም ያነን ዬነንታ ያውን" ባረኖም። 12 ቀረጥ ይቀርጦም ሰብ ይጠመቆዌ ቸነቦምታነ "ኣስተማሪዮ ይናሕ ምር ናሚነ?" ባረዊም። 13 ትም "ተቀፐሮ ተዋርኩ ይርቅ ቃር ኣትቀፐሮ" ባረኖም። 14 ዮታደርም "ይናሕ ምር ናሚነ?" ባረዊም፤ ትም "የሟኒም ሰብ ዱንያ በግፍ ንጥቕትሑም ክሽትሑም ኣትስዶ፤ የገጋሑ ደሞዛሑ የጣንሑ" ባረኖም። 15 በሕ ዘበር ሰብ እንም ይቸንቴ የዋሪ መሲሕ ቲቅረቦ ታነቦ እንመና በⷕነና የዮሓንስ "ዝሕ ይቸንቴ የዋሪ መሲሕ ይሕርሸዌ?" ባሮም ያስቦ ባነ። 16 ዮሓንስ ዠፐረም ይንመና "እያ ብሓ ኣጠምቅሑ፤ ቢሐርም ትያ ንቃር ይርቅታ ይቸንቴ፤ እያ የት የጫማታ ክር አፈቴ የሰና ሰብ ኣንሐር፤ ትም በመንፈስ ቅዱስም ብሳትም ያጥምቅሑሸ። 17 ት በኣውድ ዝነ ተጋባታ ይቤትሬ መንሽ በጀታ ጠበጠም፤ ባዘነረንም ኣንቐ ወሔ ዝነታ በሻት ይራን፤ ጋባታ ጭን ቤጠፋ እሳት ይᎀኽንቴ" ባረኖም። 18 የሰብም እንጐድ ብዘ ምሕር ይመሕኖም ወንጌል ዩድኖ ባነ። 19 ገሊላ ገነ ይገዛ ሔሮድስ የጐፔያታ የፊሊጶስ ምሽት ሔሮድያዳ ኣገፓም ባነ፤ በሕ የቸነ እንጐድም በቾተን ᎃጥጥ ዘንጋ እንም ዮሓንስ የሔሮድስ ኣጠፋሐም ይውን ባነ። 20 ሔሮድስም ተዝ እንም ጥፋተታ በᎈር የዮሓንስ ቦሕኔ ኣትየጐደንም። 21 ሰብ እንም በትጠመቆ ኣንቐ ኢየሱስም ተጠመቀም፤ ኢየሱስም ጠሎት ቲያሜ ሰሜ ተከፈተም፤ 22 መንፈስ ቅዱስም በᎇንየት መርክ ሐረም፥ በት ᎈር ወንደም፤ በሕ ግዝየ "አረምድሐ አርቸና ኣሐትንሐ፤ ባሐ ይሽሬ" ይብር ቃር ተሰሜ ተሰማም። 23 ኢየሱስ ኣትመሮት ቲቀርስ ሳሳ ዘበረታ ባነ፤ የሰብሕኖ ኢየሱስ የዮሴፍ ትከ ይመስኖ ባነ፤ ዮሴፍ የኤሊ ትከው፤ 24 ኤሊ የማታት፥ ማታት የሌዊ፥ ሌዊ የሚልኪ፥ ሚልኪ የዮና፥ ዮና የዮሴፍ፥ 25 ዮሴፍ የማታትያስ፥ ማታትያስ የኣሞፅ፥ ኣሞፅ የናሖም፥ ናሖም የኤስሊ፥ ኤስሊ የናጌ፥ 26 ናጌ የማት፥ ማት የማታትያስ፥ ማታትያስ የሴሜን፥ ሴሜን የዮሴፍ፥ ዮሴፍ የዮዳ፥ 27 ዮዳ የዮናን፥ ዮናን የሬስ፥ ሬስ የዘሩባቤል፥ ዘሩባቤል የሰላትያል፤ ሰላትያል የኔሪ፥ 28 ኔሪ የሚልኪ፥ ሚልኪ የሓዲ፥ ሓዲ የቆሳም፥ ቆሳም የኣልማዳም፥ ኣልማዳም የኤር፥ ኤር የእያሱ፥ 29 እያሱ የኤሊኤዛር፥ ኤሊኤዛር የዮሪም፥ ዮሪም የማጣት፥ ማጣት የሌዊ፥ 30 ሌዊ የስምኦን፥ ስምኦን የይሑዳ፥ ይሑዳ የዮሴፍ፥ ዮሴፍ የዮናም፥ ዮናም የኤልያቄም፥ 31 ኤልያቄም የሜልያ፥ ሜልያ የማይና፥ ማይና የማጣታ፥ ማጣታ የናታን፥ ናታን የዳዊት፥ 32 ዳዊት የእሴይ፥ እሴይ የኦቤድ፥ ኦቤድ የቦኤዝ፥ ቦኤዝ የሳላ፥ ሳላ የነኣሶን፥ 33 ነኣሶን የኣሚናዳብ፥ ኣሚናዳብ የኣድሚን፥ ኣድሚን የኣርኒ፥ ኣርኒ የኤስሮን፥ ኤስሮን የፋሬስ፥ ፋሬስ የይሑዳ፥ 34 ይሑዳ የያእቆብ፥ ያእቆብ የይስሓቅ፥ ይስሓቅ የኣብርሓም፥ ኣብርሓም የታራ፥ ታራ የናኮር፥ 35 ናኮር የሴሮሕ፥ ሴሮሕ የሩይ፥ ሩይ የፋሌቅ፥ ፋሌቅ የኣቤር፥ ኣቤር የሼላ፥ 36 ሼላ የቃይናን፥ ቃይናን የኣርፋካድ፥ ኣርፋካድ የሴም፥ ሴም የኖሕ፥ ኖሕ የላሜሕ፥ 37 ላሜሕ የማቱሳላ፥ ማቱሳላ የሔኖክ፥ ሔኖክ የያሬድ፥ ያሬድ የመላልኤል፥ መላልኤል የቃይናን፥ 38 ቃይናን የሔኖስ፥ ሔኖስ የሴት፥ ሴት የኣዳም፥ ኣዳም ይእግዘር ትከው ይብሮ ባነ።

Luke 4

1 ኢየሱስም መንፈስ ቅዱስ ሜናወምታነ ተዮርዳኖስ በር ተዠፐረም፤ ትም በረሓ ያሬ መንፈስ ቅዱስ ንሳሳንም። 2 በሕሜ ኣርባ ከረ ሼጣን ᎈተረንም፤ በሕ እንም ከረ ስርም ሸረት ኣምበና፤ ታርባ ከረ ኣንቐ ጓደንም። 3 ሼጣንም የኢየሱስ "ውረም ኣሐ ይእግዘር ትከ በሐርሐ ዝሕ እምር ሸረት ሕር ᎄን" ቧረንም። 4 ኢየሱስም "(ሰብ እማት በሸረት ኤረብር) ቧርም ጣᎋም" ቧረንም። 5 ሼጣን ዠፐረም የኢየሱስ ባት ጌፍ ቈቶ ኣወጣንምታነ የኣለም መንግስት እንም ጠነቃር ኣትየሸንም። 6 ሼጣንም "ዝሕ እንም ሹመትም ክብርም ያሐ ኣብሐሸ፤ ዝሕ እንም ይያ ያውን የሐሬ የሳሬ ሰብ ኤውኔ ይሐኒ፤ 7 ዝም የሐሬ ኣሐ ይያ ብትሰግድኒ ዝሕ እንም ያሐ ይሕርሸ" ቧረንም። 8 ኢየሱስም ዠፐረም "(ይእግዘር የእግዘራሐ ስግድ፤ እማት የት ኣገክር) ቧርም ጣᎋም" ቧረንም። 9 - 11 ሼጣን ዠፐረም የኢየሱስ ኢየሩሳሌም ከተማ ወሰደንም፤ በቤተመቅደስ ᎈር ኣቈᎀንምታነ "(ያሐ ይቅረቦኬ እግዘር መሌካታ ይዝዝንሐሸ፤ አግራሐም እምር ቤደርግሔ በጀና ይትቀፐሮከሸ) ቧርም ጣᎉም፤ አጋ ኣሐ ይእግዘር ትከ በሐርሐ ተዝ ወስጥንየ ዝገርም ውረድ" ቧረንም። 12 ኢየሱስም ዠፐረም "(እግዘር እግዘራሐ እንፈተርን) ቧርም ጣᎉም" ቧረንም። 13 ሼጣንም የኢየሱስ በብዘ ቃር በᎈተረን ኣንቐ የግዝየታ ቸንም ወረም። 14 የኢየሱስም የመንፈስ ቅዱስ ደረግ ሜናወምታነ ተዠፐረም ገሊላ ገነ ወረም፤ የትም ወሬ በገሊላ ዙርያ ባነ ገነ እንም ተሰማም። 15 ትም ኣይሑድ ቤትደመዶᎌ ቤት ያትመኖ ባነ፤ ሰብም እንም ኣሐበደዊም። 16 ኢየሱስም የትራቀወ ናዝሬት ከተማ ወረም፤ የዝም ይፍቴ ሐማ በሰንበት ከረ ኣይሑድ ይትደመዶᎌ ቤት ገፓም፤ መጣፍ ያረብቤ ተረሳም፤ 17 - 19 የነቢ ኢሳይያስ መጣፍ ኣዊም፤ መጣፍምታ ቲያረᎇን፥ "ይእግዘረታ መንፈስ ብያ ነረ፤ የዜጋ ይእግዘር ቃር ወሔ ወሬ ኡድኖዬ ሸፐቴም። የታገዶም ይትፈቶ ሐማ፥ የፈንጦም ያዞ ሐማ ኦድኖዌ፥ የትጨቈኖ ነጣ ኣወጤ፥ እግዘርም ሰበታ ያተርፍወ ግዝየ የሰና ሐማ ኣትⷐሬ ናሔም" ቧርም የጣᎋᎌ መደር ነከበም ኣረበበም። 20 መጣፍታ ከፓም መጣፍ ይጠብጥ ምስ ኣወንም ቾናም፤ በሕም የረፐሮ ሰብ እንም መርኬ ባሮም ያዘዊ ባነ፤ 21 ኢየሱስም "አኳ በዝሕ መጣፍ ብንዝራሑ የሰማሑዊም ሐማ ውረም ሐረም" ባረኖም። 22 ሕኖም እንመና የት ወሔነት ይጮዶ ባነ፤ ቢዝረኽን የፀጋ ቃር የቸነ ወግ ሐረቦምታነ "ዝሕ የዮሴፍ አርች ኣንሐረዌ?" ባሮም። 23 ኢየሱስም " 'የጭዛ ምሶ ገጋሐ ኣትርፍ' ይውሪ ወማካ ታቸኖፒ ሐማ አⷕር። 'በቅፍርናሖም ከተማ የቾትን የሰማኔ እንም በዝ በገጋሐ ገነ ቶትም ኣተዥ' ትብሮንቴ። 24 የውረመና አብርሑ ነቢ በገገታ ገነ ስርም ኤያሐውጂ። 25 ቢሐርም የውረመና አብርሑ በኤልያስ ዘበር ሶስት ዘበር ተግብት ዝራብ ኣንዘነቤ ባፈር እንም ንቅ ጋጀ ሐረም፤ በሕ ግዝየ በእስራኤል ገነ ብዘ ምሰሕነማ የᎀቶፐማ እሽታ ባነማ። 26 ኤልያስ የራ የሕነሜ ቴሐር በሲዶና ገነ በሰራፕታ ከተማ ያነች ምስ የᎀተና ምሽቴ ባነ። 27 በነቢ በኤልሳ ዘበርም በእስራኤል ገነ የቃላ ባሸ የጠበጠኖ ብዘ ሰብ ባነቦ፤ የሶርያ ገነ ምስ ንእማን ባንሐሬ ተሕኖ ኣተና ዳር ተባሸና ኣንፈዘዞ" ባረኖም። 28 ኣይሑድ ቤትደመዶᎌ ቤት የረፐሮ እንም ዝሕ ዘንጋ ቢሰሞ በኢየሱስ ንቃር ማተቦም። 29 ተረሶም የኢየሱስ ሻቦም ተከተማ ውጤ ኣወጠዊም፤ በሐየም ገፎም ይድረክረውዬ ሳቦምታነ ከተማና ያረሰቦᎌ የቈቶ ኣᎊ ወሰደዊም። 30 ኢየሱስ ጭን ተግብተና ወረም። 31 ኢየሱስም በሕም በገሊላ ገነ ያነ ቅፍርናሖም ከተማ ወረም፤ በሕሜ በሰንበት ከረ ያትመኖ ባነ። 32 ትም ዳነት ያነን ሰብሐማ ኣጬገም ቲያትመኖ በትምርተታ ወግ ሐረቦም። 33 ኣይሑድ ቢትደመዶᎌ ቤትም ሲጣር የጠወጠን ምስ ባነ፤ ትም ንቃር ኦነም። 34 "የናዝሬት ኢየሱሶ ኣሐ ቲና ጋᎀ ምር ነረናሐ? ታጠፋንዴ ቸነሐምዌ? ኣሐ ሟን የሐርሐ ሐማ አⷕር፤ ኣሐ ይእግዘር ቅዱስንሐ" ባረም ኦነም። 35 ኢየሱስም የሲጣርት "ቍስ በር ተት ውጣ" ባረም ኣጥራቈረንም፤ ሲጣርም የምስታ በግብተና ኣደጐንም፤ ቴጐዳን ተትም ወጣም። 36 እንመና ወግ ሐረቦምታነ ሕኖም ተሕኖ "ዝሕ ወበረታ ምቃሩ? በርቅ ጦናም ደረግም የሲጣር ያዝዝ፥ ሕኖም ይወጦ" ባሮም ዝረከቦም። 37 የኢየሱስ ወሬ በሕ ባነቦ ገነ ዙርያ ብንም መደር ተሰማም። 38 ኢየሱስም ኣይሑድ ቲትደመዶᎌ ቤት ወጣም የስምኦን ቤት ገፓም፤ የስምኦንም ኣማተታ መኸረችም ንቃር ቐመናም ባነ፤ የⷕትም ያተርፍኔም የኢየሱስ ጨቈሰዊም። 39 ኢየሱስም ቢፍተⷕቴ ቈመም ባሸⷕታ ይገፍና ሐማ ኣመነም፤ ባሸመⷕታ ገፈረናም፤ ⷕትም ሕም ጋᎀ ተረሳችም ኣባዘረቸኖም። 40 ድየ ቲመሽ በብዘ ባሸ የትጠበጦ ባሸነ እንም የትሔ ኣቸነቦዮም፤ ትም ባጋጋ ብንመና አጀታ ኣወናም ኣፍያ ኣመነኖም። 41 ሲጣርሕኖም "ኣሐ ይእግዘር ትከንሐ" ባሮም ቲያሐሮ ተብዘመና ይወጦ ባነ፤ ሲጣርሕኖም ክርስቶስ የሐረ ሐማ ይⷕረዊ ባነ፤ ትም ቤዝረኮዌ ኣጥራቀረም ኣዘዘኖም። 42 ድየም ጋ ቲብር ኢየሱስ ወጣም ሰብ ኤነወ መደር ወረም፤ የትም ብዘ ሰብ ይሸን ባነ፤ በረከበዊም ግዝየ "ቴትሐንደ ኣትወር" ባሮም ጨቈሰዊም። 43 ት ጭን "ይእግዘር መንግስት ቃር ኦዴ እግዘር ናሔም፤ በሕ የቸነ እንጐድ ከተማም ዌት ኦዶት ነረቢ" ባረኖም። 44 ትም በይሑዳ ገነ ኣይሑድ ቢትደመዶᎌ ቤት እንም ዦረም ይእግዘር ቃር ዩድ ባነ።

Luke 5

1 ኣት ከረ ኢየሱስ በጌንሳሬጥ ባር ᎀሬ ቈመም ይእግዘር ቃር ቲዩድ ይሰመዊ ሰብ ቲትጋፎ ያጫብቀዊ ባነ። 2 ትም በባሕር ᎀሬ የቈሞ ት ጀልባ ኣሸም፤ ኣሳ ተባሕር ያወጦ ሰብ ጭን ውጤ ወጦም ኣሳ ይጠብጦᎌ መረበና ያጥቦ ባነ። 3 ኢየሱስም በስምኦን ጀልባ ደን ገፓም፤ የስምኦንም "ዝሕ ጀልባ በባሕር ᎈር ቅሪቃር ተሐቼ ውስድኒ" ቧረንም። ተሕም ኣንቔ በጀልባት ቾናም የሰብ ያትመኖ ባነ። 4 ኢየሱስ ኣትመረም ቲጀፕር የስምኦን "ጀልባት የቈጥራ ባሕሬንየ ውስድም ኣሐም ቤሻማሐ፥ ኣሳ ትጠብጦዌ መረባሑ ዝራጎ" ቧረንም። 5 ስምኦን ዠፐረም "ጘታኖ ምሳረ ጋ ቲብር ዳር እማት ታንጠብጥነ እክም ቐጥነም፤ ቢሐርም ኣሐ በባሐ መረበና ንዝራጋ" ቧረንም። 6 ሕኖም የዝራከዊ መረበና ቲትረተር ዳር ብዘ ኣሳ ጠበጦም። 7 ብንጐድ ጀልባ ደን የረፐሮ ቤሻና ቸነቦም ይቐፕሮዮዌ በጀና ጠኖዮም፤ ሕኖም ቸነቦም ችም ጀልባና ናዘኖም እሓ ይወጥኖ ዳር ኣሳ ጠበጦም። 8 ስምኦን ጴጥሮስ ዝሕ እንም ኣሳ ቢያዥ በኢየሱስ በጕርበተታ ወጠቀም "ጘታኖ እያ ባጢረተነን፤ ኣሐ ይያሔንየ ኣትቀነብ" ቧረንም። 9 ስምኦን ጴጥሮስም ዝሕ የባረ ተትም ጋᎀ የረፐሮ ሰብ በዝ እንም በጠበጠዊ ኣሳ ወግ የሐረቦዌው። 10 ዝክም የስምኦን ቤሻ የረፐሮ የዘብዴዎስ ደንጛ ያእቆብም ዮሓንስ ወግ ሐረቦም፤ ኢየሱስ የስምኦን "እንሰነፍሐ ተዝ ኣንቐ ኣሳ ተባሕር ያወጣሐም ሐማ በሽመና ሰብ ተባጢረና ታወጣኖቴ" ቧረንም። 11 ሕኖም ጀልባና የባሕር ᎀሬ ባትቐነቦ ኣንቐ እንም ቃር ታቦም የኢየሱስ ተⷐተረዊም። 12 ኣት ከረ ኢየሱስ ባት ከተማ ታነ በሕሜ ደራ ዮጠቀወ ምስ ባነ፤ የኢየሱስ ቢያዥን ቸነም ቢፍተቴ ወጠቀም ሰገደምታነ "ጘታኖ በሳረናሐሽ ታተርፌዬ ይሐንሐ" ባረም ጨቈሰንም። 13 ኢየሱስም አጀታ ኣቸነም ᎃሻሸንምታነ "እያም ይሽሬ ኣሐም ትረፍ" ቧረንም። ትም ሕመጋ ባሸታ ገᎈረንም። 14 ተሕም ኣንቔ ኢየሱስ "ዝሐታ የሟኒም ሰብ እኖድሐ፤ ቢሐርም ገጋሐ የተነፍሐ ሐማ ሰብነታሐ የቐስ ኣተዥን፤ ትረፎታሐ የሰብ ምስክር ይሐሬም ሙሴ ያዘዘ ሕትም ይእግዘር ኣትቀንብ" ቧረንም። 15 የሕርምታነ የኢየሱስ ወሬ ብንሜ ተሰማም፤ ብዘ ሰብም ኢየሱስ ይብር ቃር ይሰሞዌም ተባሸናም ይተርፎዬ ይትደመዶ ባነ። 16 ቢሐርም ት ብዘ ጋᎀ ሰብ ኤነወ መደር ወረም ጠሎት ያሜ ባነ። 17 ኣት ከረ ኢየሱስ ቲያትመር ተገሊላም ተይሑዳ ቀያ እንም ተኢየሩሳሌም ከተማ የቸነቦ የፈሪሳም ሰብ የቕጫ ባሪቅም በመየቴ ቾኖም ባነ፤ ኢየሱስም ባሸነ ያተርፌ ይእግዘር ደረግ ተት ባነ። 18 ኣት ሺባ ምስ በሳንሳ ጮሮም ኣቸነቦም፤ ሕኖም ኣገፖም በኢየሱስ ቢፍተቴ ያወረውዬ ሳቦም ባነ። 19 ቢሐርም የትሔ ይገቦዬ ሰብ የበሳ የሐሬ ግቦት ቐመኖም፤ በቤት ᎈር ወጦም ቍሪተታ ፈቶም ሺባ ምስ ተቍሪት ተሳንሳመታ ኣወንዶም በሰብ ግብት በኢየሱስ ይፍቴ ኣወነዊም። 20 ሕኖም ኢየሱስ ያተርᎋንቴ ባሮም የትመመረዊ ሐማ ኢየሱስ ኣሸምታነ "ምሶ ባጢራሐ ተፋቀንሐም" ቧረንም። 21 የቕጫ ኣስተማሪም የፈሪሳ ሰብ "ዝሕ እግዘር ይቀርም ሟኑ? ኣት እግዘር ባንሐሬ ባጢር ይፈቄ ይለ ሟኑ?" ተበበሮም። 22 ኢየሱስም ኣሳበና ሓረምታነ "በⷕናሑ ዝካ ቃር የምር ኣጫመትሑም? 23 'ባጢራሐ ተፋቀንሐም' ተበሮት ዌም 'ተሳም ወር' ተበሮት ኤተታ ይፈዝ? 24 ቢሐርም የሰብ ትከ ባጢር ይፈቄ ባፈርም ደረግ ያነን ሐማ ሓሮ" ባረም፤ የሺባም ምስ "ተባሻሐም ተነፍሐም፤ ተሳ ሳንሳሐ ጠውርም ቤታሐ ወር" ቧረንም። 25 ሕም ጋᎀ ሺባ የረፐረ ምስ ተረሳም፤ የትገተረወ ሳንሳ ጮረም ይእግዘር ሽኵር ቲብር ቤተታ ወረም። 26 በሕ የረፐሮ ሰብ እንመና ወግ ሐረቦምታነ፥ በስኔፈ "አኳሽ ወግ ቃር ኣሸነም" ቲብሮ ይእግዘር ኣሐበዶም። 27 ኢየሱስ ተሕ ወጣም ቲያር፥ ሌዊ ይውሪ የቀረጥየ ቀረጥ ቢቈርጭᎌ መደር በቾኔ ኣሸምታነ "ተሐተሬ" ቧረንም። 28 ሌዊም እንም ቃር ቸም ተረሳም ተⷐተረንም። 29 ተሓንቐ ሌዊም በቤተታ ንቅ ድግስ ደገሰም የኢየሱስ ቤተታ ወሰደንም፤ ተሕኖም ጋᎀ ሸረት ይበሮዌ ተቾኖ ሰብ የቀረጥየም እንጐድም ብዘ ሰብ ባነቦ። 30 የፈሪሳም ሰብ የቕጫ ኣስተማሪም በኢየሱስ ተማሪ እᎃጠጠቦም፤ "የምር ቀረጥ ቲቀርጦም ቕጫ ቴቅረቦ ተባጢረተነ ሰብ እማቴ ትበሮም ትሰጦ?" ባሮዮም። 31 ኢየሱስም ዠፐረም "ባሸነ ባንሐሬ ፌነተነ ኣኪም ኤያትኸሽኖ። 32 እያ የቸነ ባጢረተነ ባጢረና ያወጦሐማ ኡድኖዬው ባንሐሬ ፃዲቅን ይብርታ ባጢራሐ ኦጣ አብሬ ኣንቸነ" ባረኖም። 33 ተሓንቐም ሰብ የኢየሱስ "የዮሓንስ ተማሪም የፈሪሳ ሰብ ተማሪም እንም ከረ ይጦሞ፤ ጠሎትም ያመሮ፤ ያሐሕ ተማሪ ጭን እንም ግዝየ ይበሮም ይሰጦም የንቃሩ?" ባሮም ተሳረዊም። 34 ኢየሱስም፥ "ምሽረነ ተሕኖ ጋᎀ ታነ ᎃዜሕኖ መምር የጡሞ ባሑም ታስቦ? 35 ቢሐርም ምሽረነ ተሕኖ ይፍቴ ይትቤተርወ ወክት ይቸንቴ፤ ሕጋᎀ ይጡሞሸ" ባረኖም። 36 ዠፐረም ኢየሱስ ኣት ወማካ ኦደኖም፤ "ተገደር ጅር ትረተረም በጕርዝ ጅር ᎈር ጣፈት ያድግ ሰብ ኤነ፤ ዝካ ባመነ ገደር ጅር እክም ትረተረም ያጠፏን ባንሐሬ ተጕርዝ ጅርም ኤትስማማ። 37 የሕክም በገነዘ የጠጅ ᎀነ ገደር የወይን ጠጅ ያወራ ሰብ ኤነ፤ ቢያወራ ጠጅታ የᎀነ ይሸጥን፤ ጠጅም ይት፥ ᎀነም ይትብላሽ። 38 የሕ እንም ገደር የወይን ጠጅ በገደር ᎀነ ኣውሮቱ፤ 39 የስረፐተ ጠጅ ቲሰጭ ገደር ጠጅ ይሸ ሰብ ኤነ፤ ትም (የስረፐተ ጠጅ ይርቅ ይፈዝ) ይብር" ባረም።

Luke 6

1 በሰንበት ከረ የኢየሱስ ተማሪ ተኢየሱስ ጋᎀ ተዝነ ግብት ቲያሮ የስኔ እሴት ሜጠሶም በጀና አሰሰቦም ያቆ ባነ። 2 ተፈሪሳ ሰብ ኣታተና የተማሪየታ "በሰንበት ከረ ኤቾቺ ቃር የምር ትቾቶ?" ባሮዮም። 3 ኢየሱስም የሕኖም ዠፐረም "ዳዊትም ተት ጋᎀ የረፐሮ ሰብ በጋደኖዌ ዳዊት የቾተ ቃር በመጣፍ ኣናረበብሑዌ? 4 ት ቤተመቅደስ ገፓምታነ ይእግዘር የትቀደሰ ዳቦ ዳዊት ወሰደም በናም፤ ተትም ጋᎀ የረፐሮ ሰብ ኣበኖም በኖም፤ የበነዊም ዳቦ ቐስ ባንሐሬ እንጐድ ሰብ ይበሬ ኣንትፈቀደ ባነ" ባረም። 5 ሓበም ኢየሱስ "የሰብ አርች የሰንበትም ጘታታው" ባረኖም። 6 ዝክም ባት በሰንበት ከረ ኢየሱስ ኣይሑድ ይትደመዶᎌ ቤት ገፓም ያትመር ባነ፤ በሕሜ ከነ አጀታ ሺባ የሐረ ኣት ምስ ባነ። 7 የቕጫ ባሪቅም የፈሪሳ ሰብም ኢየሱስ ይኸስሶᎌ ወንጀል ይረሕቦዬ ሳቦምታነ፥ "እንዴ በሰንበት ከረ ያተርᎋን በሐረ ንዥነ" ባሮም ይቅረበዊ ባነ። 8 ኢየሱስ ጭን የⷕነና ቃር ሓረምታነ አጀታ ሺባ የረፐረ ምስ "ተሳም በሰብ ይፍቴ ቍም" ቧረንም፤ ትም ተረሳም በግብት ቈመም። 9 ኢየሱስም የሰብሕኖ "አትሰርሑ ቃር ነረ፤ የሙሴ ቕጫ ሐማ በሰንበት ከረ የትፈቀደ ወሔ ወቶቱ ዌሽ ᎃጥጥ ወቶቱ? ነብስ ኣትርፎቱ ዌሽ ቅጥሮቱ?" ባረኖም። 10 እንመና ኣዦረም ኣሸኖምታነ የምስታ "አጃሐ ዝራጋ" ቧረንም፤ ትም ዝራካም፤ አጀታም ያትመታሐማ ኣቸም ወሔ ሐረም። 11 የቕጫ ኣስተማሪም የፈሪሳም ሰብ ጭን ማት ጠበጠኖም፤ የኢየሱስም ምር ናሚኔ ባሮም ሕኖም ተሕኖ ኣትባቶም። 12 በሕም ግብት ኣት ከረ ኢየሱስ ጠሎት ያሜዬ ቈቶ ወጣም፤ በሕሜ ᎃራ ምሳረ የጔቴ ቲጨቍስ ኣተረም። 13 ጋ ቲብር ተማሪየታ የትሔ ጠናኖም፤ ተሕኖም ኣስረት ሸፐተም "ናቸረነ" ባረኖም፤ 14 ሕኖም ጴጥሮስ የዋረን ስምኦን፥ ጐፔያታ እንድርያስ፥ ያእቆብም ዮሓንስ፥ ፊሊጶስም በርተሎሜዎስ፥ 15 ማቴዎስም ቶማስ፥ የእልፍዮስ አርች ያእቆብም ᎀያተነ የዋሪ ስምኦን፥ 16 የያእቆብ አርች ይሑዳም የኢየሱስ ኣወጣም ያቐፐረ የኣስቆሮቱ ይሑዳምሎ። 17 ኢየሱስም ተናቸረነታ ጋᎀ ተቈቶ ወንደም በሰትት መደር ቈመም፤ በሕሜ ብዘ ተማሪየታ ባነቦ፤ የሕክም ኢየሱስ ይብር ቃር ይሰሞዌ ተባሸና ይተርፎዬ ተይሑዳ ገነ እንም ተኢየሩሳሌም ከተማ ተጢሮስም ተሲዶና ከተማ ባር ᎀሬ የቸነቦ ብዘ ሰብ ባነቦ። 18 ሲጣር ጠበጠም ያጨንቅኖ የረፐሮ ሰብም ቸነቦም ይተርፎ ባነ። 19 ሰብ እንም ይተርፎዬ የኢየሱስ ይረግደውዬ ይሰቦ ባነ፤ ተትም ይእግዘር ደረግ ወጣም እንመና ተባሸና ያተርፍኖ ባነ። 20 ኢየሱስም ኤነታ የተማሪየቴ ዠፐረም ኣሸኖምታነ፥ "ዜጋ የሐርሑ ኣሑ የሳርሑ፤ ይእግዘር መንግስት ያሑቱ። 21 አሗ የጋደናሑ ኣሑ የሳርሑ፤ ትጠᎈቦቴ። አሗ ትበሖ ኣሑ የሳርሑ፤ ትደቆቴ። 22 "ሰብ ብያ በሰብ ትከ የቸነ ቲጠሮኩ፥ ቀንጦም ቴቤትሮኩ ቲቀርሞኩ፥ ሽማሑ በᎃጥጥ ቲያጠፎኩ፥ ኣሑ የሳርሑ። 23 ዋጋሑ ብእግዘር መንግስት ንቃር የሐሬ ዝሕ እንም ቲሰራብሑ የሳርሑም ተብራረቆ፤ ድረ ኣባመና ይእግዘር ቃር ዩዶ የነቢ ዝክም ይቾቶዮ ባነ። 24 "ደንገነ ኣሑ ጭን ግርዳሑ፤ የሸሑዪ እንም በዝሜ ተቐፐርሑም። 25 አሗ የጠᎈሑ ኣሑ ግርዳሑ፤ ነገ ይገድሑቴ። አሗ ትደቆ ኣሑ ግርዳሑ፤ ምጥጥ ይጠብጥሑም ትበሖቴ። 26 ሰብ እንም ወሔ ሰብንሑ ባሮም ቲዩዶንኩ ግርዳሑ፤ የሕኖም ኣባመና ዝክም ፈጠሮም ያትመሮ ነቢ ወሔ ሰብንሑ ይብሮዮ ባነ" ባረም። 27 ኢየሱስም፥ "ቢሐርም ትሰሞን ኣሑ ጭን እያ ኡድሑ፤ ጠላታሑ ንመዶ፤ ኤረምዶኩምሕኖ ወሔ ቶቶሎ። 28 ይሰድቦኩሕኖ ዳሮዮ፤ ይበድሎኩሕኖ ይእግዘር ጠቍሶኖ። 29 ኣት ወሐታሐ ቢተፋሐ ተነም ወሐታሐ ኣውን፤ ነጠላሐ ይወስድብሐታ ሸሚዝማሐ ኣውን። 30 የጨቈሰናሐ እንም ኣውን፤ ዋጋሐ ዮሰደብሐ ይዠፐንሔ ኣትሳን። 31 ሰብ ያሑ ያመሮንኩዬ ትሰበዊ ቃር ኣሑም የሕክም ኣምሮሎ። 32 "እማት ይረምዶኩሕኖ ብትረምዶ ምር ብርጫ ትረሕቦቴ፤ ባጢረተነም ቢሐር የረመደኖሕኖ ይረምዶ። 33 እማት ወሔ ይቾቶንኩሕኖ ወሔ ብትቾቶሎ ምር ብርጫ ትረሕቦቴ፤ ባጢረተነም ዝክም ይቾቶ። 34 እማት 'ኣጅገና ይዘፕኒሸ' ባሑም ኣጅግ ብቲቦ ምር ብርጫ ትረሕቦቴ፤ ባጢረተነ ቕጥየ ዋጋና ይትቐፐሮዌ የባጢረተነ ኣጅግ ይቦ። 35 ኣሑ ጭን ጠላታሑ ንመዶ፤ ወሔ ዘንጋ ቶቶሎ፤ 'ኣጅገና ይዘፕኒሸ' ታትብሮ ኣጅግ ኣቦ፤ ኣጅጋሑ ንቃር ይሕርሸ። የርቅየ እግዘር ደንጛ ትሕሮሸ፥ የት ሽኵርት ኤይበዊምሕኖ የᎃጥጥሕኖም ወሔ ይቾትሎ። 36 የሰሜ ኣባሑ እግዘር ሜራ የሐረም ሐማ ኣሑም ሜራ ሕሮ" ባረም። 37 ኢየሱስም "በሟኒም ሰብ ኣትፍርዶ፤ ባሑም ኤትፈንድብሑ፤ እንጐደና ኣትክስሶ፤ ኣሑም ኤኸሽኩ፤ ኣፍ በሮ፤ ኣሑም ኣፍ ይወርኩሸ። 38 ኣቦ፤ ያሑም ያውኩሸ። በሰፈርሑᎌ ቍና ይስᎋርንኩሸ። ሰቆም ወስጥንየ ደነጕም ሜናም ቲት ዳር ይስᎋርም ያውኩሸ" ባረም። 39 ኢየሱስ ዝም ወማካ ኦደኖም፤ "ᎋርጥ የᎋርጥ ይሸውኔ ይለዌ? በሻወንሕ ችመና ተጣበጦም በጐጀ ይወጥቆ። 40 ተማሪ ታስተማሪየታ ኤይርቅ፤ ቢሐርም ትምርተታ ተጨራ የትማረ እንም ኣስተማሪየታ ሐማ ይሐር። 41 "በጐፔያሐ ኤን ያነ ቅንቅት የምር ታዥ? በገጋሐ ኤን ያነሕ ግንድ የምር ኣታዥ? 42 ቤናሐ ያነ ግንድ ታታዥ የጐፔያሐ 'ጐፔቾ ቤናሐ ያነ ቅንቅት ኣወጣንሔ አጊ በሬ' መምር ትውን? ኣሐ ሐጣ ብደርም የገጋሐ ኤን ግንድ ኦጣ፤ ተሕም ኣንቐ በጐፔያሐ ኤን ያነ ቅንቅት ታወጤ በጨር ይተየሐሸ" ባረም። 43 ኢየሱስም፤ "ወሔ አጨ ᎃጥጥ ᎇስር ኤያᎊ፤ ᎃጥጥ አጨ ወሔ ᎇስር ኤያᎊ። 44 አጨ እንም በᎇስረታ ይⷕሪ፤ ሶሕ ታነወ ቈዛ የሸብራ ᎇስርም የወይን ᎇስርም ኤረቅᎁ። 45 ወሔ ሰብ ቶሔ ⷕነታ ወሔ ዘንጋ ያወጣ፤ ᎃጥጥ ሰብ ተᎃጥጥ ⷕነታ ᎃጥጥ ዘንጋ ያወጣ። ሰብ ባምᎈታ ይዝረኸን በⷕነታ ሜናም የተነᎈኑ" ባረም። 46 ኢየሱስም "የባኩ ቃር ታትቾቶ የምር ጘታኖ ጘታኖ ትብሮን? 47 ይዬ ቸነም ቃረና ሰማም ይታዘዝ ሰብ እንም ሟን ይመስር ሐማ ኖድሑ፤ 48 ትም ቤት ቲያረሽ ተጨራ ጠበብ ኣንጠም ብምር ᎈር ያረሸ ምስ ይመስር፤ የደገም እሓ ቸነም የዛ ቤት ገፏንም፤ በትወ መደር ያረሰውዬ ያንቍረቍኔ ኣንረለ። 49 ዝክም ቃረና ሰማም ኤታዘዝ ሰብ ቤተታ ተጨራ ጠበብ ቴያርጥ ባፈር ᎈር ያረሸ ምስ ይመስር፤ ዝም ተጨራ ጠበብ ኤባር ያረሰዊ ቤት የደገም እሓ ቸነም ገፏንም፤ ሕመጋ ወጠቀም፤ የዛሕ ቤት ውጣቐታ ያትሸንፍ ባነ" ባረም።

Luke 7

1 ኢየሱስ ቃረታ የሰብ እንም ኦደም ቲጀፕር ቅፍርናሖም ከተማ ወረም። 2 በሕሜ ኣት የሮም ገነ የመቶ ኣለቃ ባነ፤ ትም ይረᎃድን ኣገልጌየታ ቐᎀንም ይሞቴ ሰናም ባነ። 3 ትም የኢየሱስ ወሬ ቢሰማ የይሑዳ ባሪቅ የትሔ ናሐኖምታነ "ኢየሱስ ቸነም ኣገልጌየና ያተርᎋኔ ጠቍሶኒ" ባረኖም። 4 ሕኖም የኢየሱሴ ቸነቦም "ዝሕ የሮማ ገነ ምስ ኣገልጌየታ ኣትርᎋለ። 5 ት የገነንዳ ሰብ ይረምድ፤ ንትደመድኔᎌ ቤትም ት ኣትረሸንደም" ባሮም ኣትማጠጦም ጨቈሰዊም። 6 ኢየሱስም ተሕኖ ጋᎀ ወረም፤ ቤት ይሰሬ ቲትቕራነብም የመቶ ኣለቃት ኣበጐዳታ የትሔ ናሐምታነ "ጘታኖ ይያሔ በተኖት ኣትቐጥ፤ በቤተና ወፈንቻ ትገቤ ኣንሰና። 7 እያም ገገና ያሐሔ አቸኔ የሰና ሰብ ኣንሐር፤ ቢሐርም በሕሜ ታነሐ ትረፍ ᎄን ኣገልጌየና ተባሸታ ይትረፍሸ። 8 እያም ትያ በᎈር ባነቦሕኖ አታዘዝ ሰብን፤ ትያም ቦስጥ ጋዘነ ነረቦ፤ ኣተታ 'ወር' በባን ያር፤ እንጐደታ 'ኔሐ' በባን ይቸን፤ ኣገልጌየና 'ዛታ ኣሚ' በባን ያሜ" ቧረንም። 9 ኢየሱስም ዝሕ ሰማምታነ በት ወግ ሐረወም፤ ተዥባፐረም ተት የቸነቦ ሰብ "በእስራኤል ገነ ቢሐር ዝካ ብእግዘር ኣመረም የቈመ ሰብ ኣነከብ" ባረኖም። 10 የራዮም ሰብ የመቶ ኣለቃ ቤት ተዠፐሮም ወሮም፤ ኣገልጌም ተባሸታ ተነፈም ኣሰበዊም። 11 ኢየሱስም በመረጋታ ናይን ይውሪ ኣት ከተማ ወረም፤ ተማሪየታም ብዘ ሰብ ተት ጋᎀ እማቴ ወሮም፤ 12 ትም የከተማ ᎀሬ ቲሰራ ሰብ ኔሳ ጮሮም ተከተማ ቲወጦ ኣሸም። የᎀተም አርች ያዶተታ እማት ባነ። ኣዶተታም ምስ ᎀተናም ባነ፤ ብዘ የከተማ ሰብ ተⷕትም ጋᎀ እማቴ ባነቦ። 13 ጘታ ኢየሱስም ኣሸናምታነ ያትማጠጠኔ፥ "ኣትብⷕ" ባረናም። 14 ተሓንቐም፥ ኢየሱስ ተቐነበም ሳንሳት በጀታ ነጐደንም፤ የጮሮም ሰብ ቈሞም፤ የሬሳም "ኣሐ ዘርማ ተሳ ባከም" ቧረንም። 15 የᎀተም አርች ተጘኸረም ቾናምታነ ዘንጎት ቀነሰም፤ ኢየሱስም ያዶተታ "ዝ አርቻⷕ" ባረም ኣበናም። 16 ሰብ እንም ተብራገጎም "ንቅ የሐረ ነቢ ቢና ግብት ተረሳም፤ እግዘር ሰበታ ያተርፌ ቸነም" ቲብሮ ይእግዘር ሽኵር ባሮም። 17 ዝም የኢየሱስ ወሬ በይሑዳ ገነም በዙርያታም እንም ተሰማም። 18 የዮሓንስ ተማሪመታ ዝሕ እንም የዮሓንስ ኦደዊም፤ ዮሓንስም ተተማሪየታ ተና ጠናኖምታነ፥ 19 "ትቸንቴ የዋሪ ክርስቶስ ኣሐትንሐ ዌሽ እንጐድ ሰብ ንቀየነ? በሮም ተሳረዊ" ባረም የጘታ ኢየሱሴ ናሐኖም። 20 የራሐኖም ሰብ የኢየሱሴ ወሮምታነ " 'ትቸንቴ የዋሪ ክርስቶስ ኣሐትንሐ ዌሽ እንጐድ ሰብ ንቀየነ?' በሮም ተሳረዊ ቲብር ያጠምቅ ዮሓንስ ያሔንየ ናሐንደም" ባረዊም። 21 ሕም ጋᎀ ኢየሱስ የሰብ ተብዘ ባሸም ተርቅ ቐምናትም ኣተነፈኖም፤ ሲጣርም ኣወጣም፤ ብዘ ᎋርጥም ከፈተም። 22 ኢየሱስ ዠፐረም "ወሮም ያሸሑዊም የሰማሑዊም የዮሓንስ ኦደዊ፤ ᎋርጥ ያዞ፤ ጅረ ተጘኸሮም ያሮ፤ የቃላ ባሸም የጠበጠኖ ይፈዝዞ፤ ጠንቋራም ይሰሞ፤ የᎀቶም ይትረሶ፤ የዜጋም ይእግዘር ኣትርፎት ወሔ ወሬ ዩጅዮ። 23 ብያም ተጥራጠረም ያንቔ ኤትዠፐር ሰብ የትዳረው" ባረኖም። 24 የዮሓንስ ናቸረነ ቦሮ ኣንቐ፥ ኢየሱስ የዮሓንስ ቃር የሰብ ኦዶት ቀነሰም፤ "ምር ታዞዌ በረሓ ወርሑም? ንፋስ ያንቍረቍን መቃዉዌ? 25 ዌሽ ምር ታዞዌ ወርሑም? ይሽር ጅር የትሐተረ ሰብ ታዞዌ ወርሑምዌ? ይሽር ጅር የትሐተሮሕኖም ኣብራቈጫት በበረሓ ኤረብሮ፤ ሕኖ በንጕስ ቤት ነረቦ፤ 26 አጋ ምር ታዞዌ ወርሑም? ነቢ ታዞዌ ወርሑምዌ? ኦ ነቢዉ አብርሑ፤ ትም ተነቢ ይርቅ። 27 ትም 'ኤማሐ ቢፍታሔ ይሸክት ናቸረነና ታሐ ይፍቴ አረሕቴ' ቧርም የጣᎋለ ዝሐታው። 28 እያም አብርሑ እሽታ ተጨነበማዮ ሰብ ቲያጠምቅ ዮሓንስ ይርቅ ሟኒም ሰብ ኤነ፤ ብእግዘር መንግስት ጭን ትንም ያርስታ ይርቍን" ባረኖም። 29 የት የሰመዊ ሰብ እንም የቀረጥየ ዳር በዮሓንስ ጥምቀት ተጠመቆም ባነ፤ በሕ የቸነ ይእግዘር ሜና ቕጥየ ወሕረታ ሓሮም። 30 የፈሪሳም ሰብ የቕጫ ኣስተማሪም በዮሓንስ ኣንትጠመቅነ የባሮዌ እግዘር ይብኖ ቃር ኣንሰማነ ባሮም። 31 ኢየሱስ ዠፐረም "አጋ የዝ ዘበር ሰብ ተንቃር ናትዋራኖ? ሟን ይመስሮ? 32 ባድባቤ ቾኖም ይትፈቐሮ ደንጛ ይመስሮ፤ ሕኖም ተሕኖም ተጥራኖም 'ኣንድር ደነግኔንኩም ኣንትፈቐርሑ፤ ኣዝማመኔንኩም፤ ኣሑ ጭን ኣምበኸሑ' ይብሮ። 33 የሕክም ያጠምቅ ዮሓንስ ሸረትም ቴበራ የወይን ጠጅም ቴሰጭ ቢቸን 'ሲጣር ነሮ' ባሑም። 34 የሰብ ትከ ቲበራም ቲሰጭም ቢቸን 'ሸረትም ይሰጪምቃር ይሽን፥ የቀረጥየም የባጢረተነ ኣበጐዳው' ባሑዪም። 35 ይእግዘር ሓሪነት እንም ውረም የሐረ ሐማ ይⷕሪ ቢትⷐተረዊሕኖው" ባረም። 36 ኣት ስምኦን ይውሪ የፈሪሳ ምስ በቤተታ ሸረት ይበሬ የኢየሱስ ጨቈሰንም፤ ኢየሱስም ቤት ገፓም ሸረት ይበሬ ቾናም። 37 በሕም ከተማ ኣት ባጢረተነ ምሽት ባነች፤ ኢየሱስ ሸረት ይበሬ የፈሪሳ ቤት የገፓ ሐማ ሰማችምታነ ኣት የኣልባስጥሮስ ብርቃጥ ᎃራ ሽቶ ጠበጠችም ቸነችም። 38 ⷕትም ተኢየሱስ ታንቐቴ በግረታ መዬ ቈመችም፤ ትትበⷕ አግረታ ብእምባⷕታ ኣዝመሰመችም በጕነረⷕታም ትሟሽን አግረታም ትሰᎃን ሽቶም ትቀዋን ባነ። 39 የኢየሱስ የሸረት የጠናን የፈሪሳ ምስ ዝሕ ዘንጋ ኣሸምታነ፥ "ዝሕ ኢየሱስ ውረም ነቢ ተሐረ ዝሕ ትሟሽን ባጢረተነ ምሽት ሟን የሐረች ሐማ ሜናⷕታ ምር የሐረ ሐማ ይሓር ባነ" ቲብር በⷕነታ ኣሰበም። 40 ኢየሱስም "ስሞን ኦድሐ ኣት ዘንጋ ነሬ" ቧረንም። ትም "ኣስተማሪዮ አጊ ኦዴ" ቧረንም። 41 "ኣት ምስ የት ሰብ ኣጅግ ኣበኖም፤ ባተታ ኣምስት በቅር ቀርሺ ባትመታ ኣምሳ ቀርሺ ቧነን። 42 ሕኖም ይከሶ ቃር ቢበሕሮ የችም ቸሮም፤ አጋ ተተና ኤተታ የዛ ምስ ይርቅ ይረᎃድን ይመስርሐ?" ቧረንም። 43 ስምኦንም ዠፐረም "ንቅ ቀርሺ የቸረ ምስ ይርቅ ይረᎃድን ይመስሬ" ባረም። ኢየሱስም "ውረም ቃር ዝረኸሐም" ቧረንም። 44 ተሓንቐ ኢየሱስም የምሽትⷕቴ ተዥባፐረም የስምኦን፥ "ዝሕ ምሽት ታዥናዌ? እያ ቤታሐ ገፓም ኣሐ የግረና እሓ ዳር ኣናብሔ፤ ⷕት ጭን ብምባⷕታ አግረና ኣጠበችም በጕነረⷕታ ሟሸቼም። 45 ኣሐ ኣንሳምሔ፤ ⷕት ጭን ዝሕ ቤታሐ ተገፓ ቀነሰችም አግረና ትትሰም ነረች። 46 ኣሐ ጕነረና አትቀፓ ቃር ኣናብሔ፤ ⷕት ጭን አግረና ዳር ሽቶ ቀፓቼም። 47 አጋ እያም አብርሐ ⷕት ንቃር የረመደቼ በⷕት ያነ ብዘ ባጢር እንም ተፋቀራም። እርስየ ባጢር የትፋቈረታ ቀሪ ቃር ይረምድ" ቧረንም። 48 ተሓንቐ ኢየሱስ የⷕትም "ባጢራⷕ ተፋቀንⷕም" ባረናም። 49 ተትም ጋᎀ ሸረት ይበሮዌ የቾኖ ሰብ በⷕነና "ባጢር ዳር ኣፍ ይብር ዝሕ ምስ ሟኑ?" ወበር ቀነሶም። 50 ኢየሱስ ጭን የምሽትⷕታ "ብያ ያመርⷔ ተነፍⷕም፤ ቦሔቃር ዌ" ባረናም።

Luke 8

1 ተዝም ኣንቐ ኢየሱስ ይእግዘር መንግስት ወሔ ወሬ ቲዩድ በከተማም በቀያ ውር ውር ይብር ባነ፤ ኣስረት ተማሪየታ ተት ጋᎀ ባነቦ። 2 ተሲጣርም ተባሸም የተነፈማ እሽታ ይትⷐተረሜ ባነ። ሕነማም ሰባት ሲጣር ዮጣላ የመግደላ ማርያም፥ 3 የሔሮድስ ቤት ኣለቃ የረፐረ የኩዛ ምሽት ዮሓና፥ ሶስናም እንጐድም ብዘ እሽታ ባነማ፤ ዝም እሽታ የኢየሱስም የተማሪየታም በዋጋሐነማ ያጘኽረማዮ ባነ። 4 ብዘ ሰብም ተደመዶም ተከተማ እንም የኢየሱሴ ቸነቦም፤ ኢየሱስም ቦማካ ዝካ ቲብር ኦደኖም፤ 5 "ኣት ቸዋች ዘር ይዘሬ ወጣም፤ ቲዘራም ኣታት ዘር ቤማ ᎀረ ወጠቀምታነ በግር ነቈጪም፤ የሰሜ ኣንᎋም ነቀመዊም። 6 ኣታት ዘር እምር ባነወ ኣፈር ወጠቀም፤ ይረሜ ቲገድድ ደነታ እምር የሐሬ ጠነቀም። 7 ኣታት ዘር በሶሕ ግብት ወጠቀም፤ ሶሕም ተዘኔ ዘር እማቴ ነማምታነ ዋጠንም። 8 ኣታት ዘር በᎇስር ኣፈር ወጠቀም ነማም፤ ያታተታ በቅር ኣᎈነም" ባረም። ዝም ባረም ቲጀፕር "ይሰማ እንዝር ያነን የስማ" ባረም። 9 ተማሪመታ የኢየሱስ "ዝሕ ወማካ ምር ወበሩ?" ባሮም ተሳረዊም። 10 ኢየሱስም "ያሑ ይእግዘር መንግስት ቃር ትⷕሮሐማ ኣመኖኩም፤ እንጐደና ጭን እንም ዘንጋ ቦማካ ዩጅዮ፤ ሕኖ ቲያዞም ቤቤስሮዌ፥ ቲሰሞም ቤያጫምቶዌው" ባረኖም። 11 ወማካመታ ይብር ዝካው፦ "ዘር የዋሪ ይእግዘር ቃሩ፤ 12 ቤማ ᎀረ ዮጠቀ ዘር ያትየሽ የግዝየታ ይእግዘር ቃር ይሰሞ ሰብሮ፤ የሕርምታነ ሕኖ ኣመሮም ቤተርፎዌ ሲጣር ቸነም የሰመዊ ይእግዘር ቃር ተⷕነና ይወስድቦ። 13 እምር ባነወ ኣፈር ዮጠቀ ዘር ያትየሽ ይእግዘር ቃር ሰሞም ቲሽኖ ይትቐፐሮ ሰብሎ፤ ቢሐርም ሕኖ የግዝየታ ያምሮ ባንሐሬ ኣት ጅጓረ ቲቸንቦ አስር ኤነኖ የሐሬ ይሐዶ። 14 በሶሕ ግብት ዮጠቀ ዘር ያትየሽ ይእግዘር ቃር የግዝየታ ይሰሞ ሰብሎ፤ ቢሐርም የዝ ኣለም ኣሳብም ደንገነት፥ የዝ ኣለም ዱንያ ᎇስር ኤያወርዶሐማ ይወጥኖ። 15 ቦሔ ኣፈር ዮጠቀ ዘር ያትየሽ ተⷕነናም ቦሔ ቀልበና ይእግዘር ቃር ሰሞም ይቅረበዊ ሕኖሎ። ሕኖም ብእግዘር ቃር ተቋመሮም ይቈሞ፤ ᎃርትም ያወርዶ" ባረኖም። 16 ኢየሱስም ዠፐረም፥ "ኵራዝ ኣተከሰም ወሸር ይደፋወ ዌም ባልጋ ደኔ ያወራ ሰብ ኤነ፤ ኣቸም ቤት ይገቦ ሰብ እንም ይትየኖዌ በስቍር ይሰቍን። 17 "የሕክም የትሼመ ሰቻ ቴወጣ፥ የጠቈሪ ቴትⷐር ኤች። 18 "በዝም የቸነ ቃረታ መምር ትሰሞሐማ ተጤፖ፤ ያነን ሰብ ደᎌርም ይዊ፤ ኤነንት ጭን ነሬ ባረም ያስውንታ ዳር ይወስጅᎌ" ባረም። 19 የኢየሱስ ኣዶትም ጐፔመታ የትሔ ቸነቦም፤ ቢሐርም በብዘ ሰብ ግብት የሐሬ ኣነከበዊ። 20 "ኣዶትማሐ ጐፔማሐ ይትራከቦኬ ቦረጀ ቈሞም" ባሮም ኦደዊም። 21 ኢየሱስም ዠፐረም "ይእግዘር ቃር ሰሞም ይቾቶ ሰብ እንም ይያ ኣዶትም ጐፔመናሎ" ባረኖም። 22 ኣት ከረ ኢየሱስ ተተማሪየታ ጋᎀ በጀልባ ተሳፈረም "ተባሕር ሕወሐት ንትገናነ" ባረኖም። ሕኖም ያሮዌ ተረሶም። 23 በባሕር ᎈር ቲትጘኖም ኢየሱስ ወሬት ጠወጠንም፤ ሕም ጋᎀ ᎇሼ እምᎇርቢት በባሕር ᎈር ተረሳም። በጀልባት እሓ ግቦት ምሮት የቀነሴ ሕኖም ይትጨነቆ ባነ። 24 ሕኖም የኢየሱሴ ተቐነቦምታነ "ጘታንዶ፥ ጘታንዶ ኣነቅነም" ቲብሮ ቦሬተታ ነሰዊም። ኢየሱስም ተረሳም የᎇሼ እምᎄርቢትም ይትጋፋ ባሕርም ኣጥራቀረኖም፤ እምᎇርቢትም ቈመም እንምቃር ገብ ባረም። 25 ተሓንቔ ኢየሱስም "የምር አመሮት ቐመናሑም?" ባረኖም። ሕኖ ጭን ሰነፎምም ወግም ሐረቦምታነ ሕኖም ተሕኖም "ዝካ እምᎇርቢትም ባሕርም ዳር ያዝዝ የትም ይታዘዞነ ዝሐታ ሟኑ?" ተበበሮም። 26 ኢየሱስ ተተማሪየታ ጋᎀ ባሕርት ተጘኖም ተገሊላ ኣውራጃ ሕወሐት ያነ ጌርጌሴኖን ገነ ሰኖም። 27 ኢየሱስም ተጀልባ ወጣም በግረታ ቲያር የዝ ይፍቴ ሲጣር የጠበጠዊ ኣት ምስ ተከተማ ወጣም ተራከወንም፤ ትም ተብዘ ዘበር ቀነሰም እንጭመታ በᎀገማ ግፔ ባንሐሬ በቤት ቤረብር። 28 ትም የኢየሱስ ቢያዥን ኦነም፤ ቢፍተቴም ተፌጠመምታነ ቃረታ ከፍ ኤፐም "ትንም በᎈር ንቅ የሐረ ይእግዘር ትከ ኢየሱስ፥ ኣሐ ትያ ጋᎀ ምር ነረናሐ? ሐዳሸ ኣታጠንቄ" ቧረንም። 29 ዝም የባረ የለከᎈን ሲጣር ተምስታ ይወጤ ኢየሱስ ያዘዘን የሐሬዉ፤ የዝም ይፍቴ ሲጣረታ ብዘ ጋᎀ በምስታ ይትረሳወ ባነ፤ በሰንሰነትም በግር ብረትም ኣጐጅም ይቍሬ ባነ፤ ቢሐርም ሰንሰነትት ሜጠሰም የግር ብረትምት ሰፐረም ሲጣረታ በረሓ ይወስድን ባነ። 30 ኢየሱስም "ሽማሐ ሟኑ?" ባረም ተሳረንም። ትም ብዘ ሲጣር የረፐሮዌ "ሽመንዳ ሌጌዎን ይውሪ" ባረም። 31 ሲጣርምሕኖ "ሐዳሽ የርቅ ስዌር ወሮ ኣትብርንደ" ባሮም ጨቍሰዊም። 32 በሕም በቈቶ ብዘ ኣበጛር ባነቦ፤ ሲጣርሕኖም "በኣበጛር ንግባነ" ባሮም ጨቈሰዊም፤ ትም "ወሮ" ባረኖም። 33 ሲጣር እንም ተምስት ወጦም በኣበጛር ገፖም፤ የትደመዶም ኣበጛር ተሰቻ ተረሶም ቲትሮጦ በባሕር እሓ ገፖም ባሕር ዋጠኖም። 34 ዜማንቸም ዝሕ እንም ኣሰቦምታነ ሰከቦም ወሮም፤ በከተማም ተከተማ ውጤ ወሮም ዝሕ ዘንጋ ኦዶም። 35 ዝም ወሬ የሰሞ ሰብ የሐረ ቃር ያዞዌ ወጦም የኢየሱሴ ቸነቦም፤ ሲጣርም ጠበጠዊም የረፐረ ምስ እንጭመታ የረፐረ ጅር ተሐተረም በኢየሱስ በግረታ መዬ በቾኔ ኣሰበዊምታነ ሰነፎም። 36 ያሰቦም ሰብ ሲጣር የጠበጠዊ ምስ መምር የተነፈ ሐማ ኦዶዮም። 37 በጌራሴኖን ገነ ያነቦ ሰብ እንም ንቃር ተብራገጎም፤ ተገነና ወጣም ያሬ የኢየሱስ ጨቈሰዊም፤ ትም በጀልባ ገፓም የቸነወ ገሊላ ገነ ተዠፐረም ወረም። 38 - 39 ሲጣር ዮጦለ ምስም ተኢየሱስ ጋᎀ ያሬ ጨቈሰንም። ቢሐርም ኢየሱስ "ቤታሐ ወር፤ እግዘርም ዝሕ የቾተንሐ ንቅ ዘንጋ ኦድ" ባረም ኣስራᎌተንም። ምስምታ ኢየሱስ የቾተሎ ንቅ ዘንጋ በከተማ እንም ቲዩድ ወረም። 40 ኢየሱስም ገሊላ ገነ ቲትዠፐር ዳር ሰብ እንም ይቍየን ባነ፤ የሕኖሜ ቲቸን ሳረኖም ተቐፐረዊም። 41 ሕም ጋᎀ ኢያኢሮስ ኣይሑድ ይትደመዶᎌ ቤት ኣላፊ ባነ፤ ትም ቸነም በኢየሱስ በግረቴ ተፌጠመምታነ "ሐዳሸ ቤተና ኔሐኒ" ባረም ጨቈሰንም። 42 የትም ኣት ኣስረት ዘበር የሐረና ገረደታ ቐመናም ነብስ ጠበጠናም ባነ፤ ኢየሱስም ተት ጋᎀ ቲያር ብዘ ሰብ ይትጋፈዊ ባነ። 43 ኣስረት ዘበር እንም ደም ይወርድና ምሽት ባነች፤ ዱንያⷕታ እንም ጭዛ ቢይቦ ሰብ ጀፐረችም፤ ሕኖም እማትመና ያተርፎዬ ኣንሐረሎ። 44 ⷕትም ተኢየሱስ ታንቐቴ ቸነችም የጅረታ ዥራ ነገደችም፤ ሕመጋ ይት ደመⷕታ ቈመም። 45 ኢየሱስም "የረገዴ ሟኑ?" ባረም። እንመና "ይና ኣነገድኔከ" ባሮም። ጴጥሮስም "ይገፎከ ሰብ ብዘሮ፤ ኣሐም 'የረገዴ ሟኑ' ትብርዌ?" ባረም። 46 ኢየሱስ ጭን "ኣት ሰብ ነገዴም፤ ትያ ደረግ ዮጣሐማ ሓርም" ባረም። 47 ምሽትምⷕታ "የረገድን ሐማ ሓረም" ባረችም ቲያረድና ቸነችም በኢየሱስ ይፍቴ ተፌጠመችም፤ የንቃር የረጐደቸን ሐማ ሕም ጋᎀ የተነፈች ሐማ በሰብ እንም ይፍቴ ኦደችም። 48 ኢየሱስም "ትከኖ እያ ኣተርፍⷕ ሐማ ያመርⷕኔ ተነፍⷕም፤ ቦሔቃር ዌ" ባረናም። 49 ኢየሱስም ገና ዝሕ ቲብር ታነ ኣት ምስ ኣይሑድ ይትደመዶᎌ ቤት ኣላፊ ተረፐረ ተኢያኢሮስ ቤት ቸነምታነ፥ "ገረዳሐ ᎀተችም፤ ሔታ ኣስተማሪ ኢየሱስ ይቸኔ ኣ`ታቕጥን" ቧረንም። 50 ኢየሱስ ጭን ዝሕ ዘንጋ ሰማም የኢያኢሮስ "እማት አመር ባንሐሬ እንጠነቀናሐ፤ ገረዳሐ ትትረፍሸ" ቧረንም። 51 ትም ገረድ የᎀተቸወ ቤት ቲገባ ተት ጋᎀ ጴጥሮስ፥ ያእቆብ፥ ዮሓንስም የገረድ ኣብ ታዶተⷕታ ባንሐሬ እማት ሰብ ኤገባ ባረም። 52 እንም ሰብ ቲበሖና ዳታና ይጀከሞ ባነ፤ ኢየሱስ ጭን "ኣትብሖ፤ ⷕት ንየችም ባንሐሬ ኣᎀተች" ባረኖም። 53 ቢሐርም ሰብ እንም የᎀተች ሐማ የሓሮዌ በኢየሱስ ዳቆᎌም። 54 ኢየሱስ የገረድⷕታ አጅ ጠበጠምታነ "ገረ ተሸ" ባረናም። 55 ሕም ጋᎀ ነብሰⷕታ ተዠፐረምታነ ፈተክ ባረችም ተረሳችም፤ ኢየሱስም "ትበራ ቃር ኣውያ" ባረም ኣዘዘም። 56 ኣብ ታዶተⷕታ ወግ ሐረቦም፤ ኢየሱስ ጭን ዝሕ ዘንጋ የሟኒም ሰብ ኣቶዶ ባረም ኣዘዘኖም።

Luke 9

1 ኢየሱስ ኣስረት ተማሪየታ እማቴ የትሔ ጠናኖምታነ ሲጣር ያወጦዌ ተባሸም ያተርፎዌ ይእግዘር ደረግ ኣበም ሾመኖም። 2 ይእግዘርም መንግስት ተኖተታ ዩዶዌም ባሸነም ያተርፎዌ ናሐኖም። 3 "የራሕኩ መደር ትታሮ ዬማሑ ኣትም ቃር ኣትጥብጦ፤ እንጣርም ቢሐር፥ ቀረጢትም ቢሐር፥ ሸረትም ቢሐር፥ ፍራንክም ቢሐር፥ ይሸኵሪም ጅር ዳር ኣትጥብጦ። 4 የባዘነት ኣት ቤት በገፓሑ ሕሕ ቀያ ቸሑም ትታሮ ዳር በሕም ቤት ቶሮ። 5 ሕኖም ኤትቐፐሮኩ በሐረ ተሕ ቀያ ውጦ፤ የሕኖም ምስክር ይሐርቦዌ የግራሑ ጐት ጠጥቦም ውጦ" ባረኖም። 6 በሕም የቸነ ተማሪመታ ወሮም ይእግዘር ቃር ቲዩዶ ባሸነም ቲያተርፎ በቀያ ቀያታ ያሮ ባነ። 7 ኣታት ሰብ "ያጠምቅ ዮሓንስ ተሞት ተረሳም" ባሮም ይዝረኮ የረፐሬ፥ ገሊላ ገነ ይገዛ ሔሮድስም ኢየሱስ የቾተን ዘንጋ እንም ሰማምታነ ተብራገገም። 8 እንጐደናም "ነቢ ኤልያስ ተዠፐረም ቸነም" ቲብሮ፥ እንጐደናም "ይፍቴ ተᎀቶ ነቢ ኣተታ ተረሳም" ይብሮ ባነ። 9 ሔሮድስም "ዮሓንስሽ እያ ኣንገተታ ኣትየንጥንም ባነ፤ አጋ ዝሕ እንም ዘንጋ ያሜ ቧርም ዩጅለት ሟኑ?" ባረም ያዥኔ ይሸ ባነ። 10 የኢየሱስ ናቸረነም ተራዮ መደር ቸነቦም የቾተዊ እንም የኢየሱስ ኦደዊም። ኢየሱስም እማትሕኖ ጠበጠም በቤተሳይዳ ከተማ መዬ ያነ መደር ወረም። 11 ብዘ ሰብም ኢየሱስ ያርወ መደር ሓሮም ተⷐተረዊም። ኢየሱስም ተቐፐረኖም፤ ይእግዘር መንግስት ቃር ዩድኖ ባነ፤ ተባሸናም ትረፎት ያነቦሕኖም ኣተነፈኖም። 12 ግዝየመታ ቲመሽ ወረም፤ ኣስረችም ናቸረነታ የኢየሱሴ ተቐነቦምታነ "ዝሕ ያነኔᎌ መደር በረሓው፤ ዝሕ ሰብ እንም በዙርያንዳ ባነቦ ቀያም ከተማም ወሮም ሸረትም ያድሮᎌም መደር ይረሕቦዌ ዝሕ ሰብ ኣስራፕትኖ" ባረዊም። 13 ኢየሱስ ጭን "ኣሑ ገጋሑ ይበሮ ቃር ኣቦዮ" ባረኖም። ሕኖም "ይና ያነንደ ኣምስት እንጄራም ት ኣሳው፤ በዝም የቸነ ዌትነ ሸረት በስየነ ባንሐሬ የዝ እንም ሰብ ኤወጣን" ባረዊም። 14 በሕም የረፐሮ ኣምስት ም ገምያ ይሐሮ ባነ። ኢየሱስም የተማሪየታ "ተመደር መደር ኣምሳ ኣምሳ ሰብ ሻዶም ኣውሮዮ" ባረኖም። 15 ሕኖም ዮደኖም ሐማ እንመና ኣወኖዮም። 16 ኢየሱስም ኣምስት እንጄራም ት ኣሳ ነሳምታነ ሰሜንየ ኣሸም ይእግዘር ሽኵር ባረም፤ ትም ፍረነመም የሰብ እንም ያሰሮዌ የተማሪየታ ኣበኖም። 17 እንም በኖም ጠᎈቦም፤ ተሰብሕኖ የተነፈ የፍረነᎁ ኣስረት ሳጠራ ነሶም። 18 ኢየሱስ ይማተታ ጠሎት ያሜ ባነ፤ ሕም ጋᎀ ተማሪየታ ተት ጋᎀ የረፐሮዬ "ሰብ ይያ ሟኑ ይብሮን?" ባረም ተሳረኖም። 19 ሕኖም "ያጠምቅ ዮሓንሱ ይብሮ፤ እንጐድመና ነቢ ኤልያሱ እንጐድመና ቲፍቴ ነቢ ኣተታ ተሞት ተረሳም ይብሮ" ባረዊም። 20 "ኣሑሕ ይያ ሟኑ ትብሮን?" ባረኖም፤ ጴጥሮስም "ኣሐ እግዘር የሸፐተናሐ ትቸንቴ የዋሪ ክርስቶስንሐ" ቧረንም። 21 ዝም ዘንጋ ይማት ሰብ ቤዩዶዌ ንቃር ኣትጬፐኖም። 22 ኢየሱስም የተማሪየታ "የሰብ ትከ የገን ባሪቅ፥ የቐስ ኣለቃም የቕጫ ኣስተማሪም ይቀርጠዊቴ፤ ብዘ ጅጓረ ይትቐፐርቴ፤ ይቈጥሪቴ፤ ቢሐርም በᎀተ በሶስት ከረታ ይትረሳቴ" ባረኖም። 23 ይንመና "እያ ይትⷐተሬዬ ይሸ እንም የገገታ የሕዳ፤ መስቀረታ እንም ከረ የጠውርም የትሐተሬ። 24 ነብሰታ ያተርፌ ይሸ እንም ያጠፏን፤ ይያ ቲብር ነብሰታ ያቐፐረ እንም ያተርᎋን። 25 ሰብ ባፈር ያነ ዱንያ እንም ቢረሕብ ነብሰታ ጭን ቢጠፋ ምር ያᎁለሸ? 26 ብያም በቃረና ይቅመጭ እንም የሰብ ትከ በገገታ፥ ባባታ ብእግዘርም በትቀደሶ መሌካ ክብር ቲቸን በት ይቅመጭወቴ። 27 የውረመና ኦድሑ በዝ ተቈሞ ሰብ ይእግዘር መንግስት ቲያዞ ዳር ኤሞቶ ሰብ ነረቦ" ባረም። 28 ኢየሱስ ዝሕ እንም ቦደ ኣንቐ ተስᎃት ከረ ኣንቐ፥ ጴጥሮስም ያእቆብም ዮሓንስም ጠበጠም ጠሎት ያሜዬ ቈቶ ወጣም። 29 ኢየሱስም ጠሎት ቲያሜ ይፍተታ መርክ ተሽጋከረም፤ ጅርመታ ነጨ ሐረም ብርጭ ብርጭ ባረም። 30 ሕም ጋᎀ ት ሰብ ሙሴም ኤልያስም ተት ጋᎀ ይትጮዶ ባነ። 31 ሕኖም በክብር ትራቦም ኢየሱስ በኢየሩሳሌም ጅጓረ በትቀፐሮትም በᎃቶትም ይእግዘር ኣሳብ ያሜሐማ ይዝረኮ ባነ። 32 ሕም ጋᎀ ጴጥሮስም ተትም ጋᎀ የረፐሮ እንም ወሬት ጠበጠኖም፤ ቦሬተናም ተረሶም የኢየሱስ ክብር ኣሰቦም፤ ተትም ጋᎀ እንጐድ ት ሰብ በቈሞዌ ኣሰቦም። 33 ሙሴም ኤልያስም ተኢየሱስ ተቤተሮም ቲያሮ ጴጥሮስ የኢየሱስ "ጘታኖ ይና በዝ ወሕረንዳ ወሔው፤ በዝ ሶስት ዳስ ናርሽነ፤ ኣት ያሐ፥ ኣት የሙሴ፥ ኣት የኤልያስ ይሕርሸ" ቧረንም። ጴጥሮስም ዝሕ ቲብር ይዝረኽ ቃር ቤⷕር። 34 ትም ዝሕ ቲዝረኽ ዳበራ ቸነም ኣሐተረኖም፤ ዳበራ ቲያሐድኖ ጴጥሮስም፥ ያእቆብም ዮሓንስም ሰነፎም። 35 ተዳበራም ደን "የሸፐትን አርቸና ዝሐታው፤ የትም ስመዊ" ይርብቃር ተሰማም። 36 ዝም ቃር ተትሰማ ኣንቐ ኢየሱስ ይማተታ በቈሜ ነከበዊም፤ ተማሪመታ ቍስ ባሮም ባንሐሬ የሰመዊ ቃር በሕ ግዝየ የሟኒም ሰብ ኣኖዶ። 37 በመረጋታ ተቈቶ ቦንዶ ኣንቐ ብዘ ሰብ የኢየሱስ ተራከበዊም። 38 - 39 ተሰብሕኖ ኣተታ ኦነምታነ "ኣስተማሪዮ እማት አርች ነሬ፤ ታዥኔ አጨቍስሐ፤ ትም ሲጣር ጠወጠንም፤ ቲትረሳወ ዮን፤ ታንቃታ ዝምባወት ያወርድም ያክወንን፤ ሰብነትመታ መዛ ኤፐም ኣምᎄጣ ነብሰታ ይገᎋን። 40 ተማሪያሐም ሲጣርታ ያወጠውዬ ጨቈስሕኖም ኣንሐረሎ" ቧረንም። 41 ኢየሱስም ዠፐረም "ኣታምሮ ጠማማ የዝ ዘበር ሰብ፥ መቸ ዳር ታሑ ጋᎀ አረብርቴ? መቸ ዳርሕ አፈርሕንሑቴ? ኣሐም አርቻሐ ዝሔ ናᎀን" ቧረንም። 42 አርችታ የኢየሱሴ ቲትቐነብ ሲጣረታ ኣደገም ኣንክወነረንም፤ ኢየሱስ ጭን የሲጣርታ ኣጥራቈረንም፤ የርችም ኣተነᎈንምታነ ያባታ ኣወንም። 43 እንመና ይእግዘር ንቅ ደረግ ያሰቦዬ ወግ ሐረቦም፤ እንመና በትቾተ ዘንጋ ወግ ቲሐርቦምታነ፥ ኢየሱስ የተማሪየታ፥ 44 "የሰብ አርች በሰብ አጅ ኣወጨም ያቐᎏሪቴ፤ ኣሑም ዝሕ ቃር ብንዝራሑ ስሞም በⷕናሑ ቀረዊ" ባረኖም። 45 ሕኖ ጭን ዝሕ የባረኖ ቃር ኣንገፓኖ፤ ቤቤስረውዬ ዘንጋታ ተሼመቦም ባነ፤ ሕኖም ይትሰረውዬ ሰነፈዊም። 46 የኢየሱስ ተማሪ ሕኖም ተሕኖ "ቲና ትንመንዳ ይርቅ ሟኑ?" ባሮም ይዝረኮ ባነ። 47 ኢየሱስም የⷕነና ኣሳብ ሓረምታነ ኣት ትከ ጠበጠም በመየቴ ኣቈᎀንም። 48 "ሟኒም ሰብ ዝሕ ትከ በሽመና ይትቐፐር እያ ተቐፐረም፤ እያም ይትቐፐርታ የራሔታም ይትቐፐር፤ አጋ ትንማሑ ያርስታ ይንማሑ ንቁ" ባረኖም። 49 ዮሓንስ ዠፐረም "ጘታንዶ ኣት ምስ በሽማሐ ሲጣር ቲያወጣ ኣሸኔም፤ ቲናም ጋᎀ ኤያር የሐሬ ቶ ባኔም" ቧረንም። 50 ኢየሱስ ጭን "የትም ኣትሕረዊ፤ ያሑም ኤያትቋናሑ ሰብ እንም ይቐፕርሑ" ቧረንም። 51 ኢየሱስ ሰሜ ይወጣወ ወክት በትቕራነበ ግዝየ፥ ኢየሩሳሌም ከተማ ያሬ በᎃራ ⷕነታ ወሰነም ተረሳም። 52 ይፍቴንየ በተሮም ያሮ ናቸረነ ናሐም፤ ሕኖም ያᎊወ መደር ይሸክቶኔ ኣት የሰማርያ ቀያ ገፖም። 53 ትም ይፍትሜ ኢየሩሳሌም ንወር ባረም የትረሴ የሰማርያ ሰብ ይትቐፐረውዬ ኣንሳቦ። 54 ተማሪየታ ያእቆብም ዮሓንስ ኣሰቦምታነ "ጘታንዶ እሳት ተሰሜ የረድም የደፕኖ ንብኔ ይሽርሐዌ ?" ባረዊም። 55 ኢየሱስ ጭን ተዥባፐረም ማቸቦም። [ኣሑ ተምር ኤነት መንፈስ የሐርሑሐማ ኣትⷕሮ፤ የሰብ አርች የቸነ የሰብ ነብስ ያተርፌው ባንሐሬ፥ ያጠፌ ኣንሐረ።] 56 ተሕሜ ተረሶም እንጐድ ቀያ ወሮም። 57 ኢየሱስ ተተማሪየታ ቤማ ቲያሮ ኣት ምስ "ጘታኖ ታርወ መደር እንም አትⷐተርሐቴ" ቧረንም። 58 ኢየሱስም "የቀወረ ጐጀ ነረኖ፤ የሰሜ ኣንᎋም ቤት ነረኖ፤ የሰብ አርች ጭን ገገታ ይትጠቀርወ ዌም ያᎊወ መደር ኤነን" ቧረንም። 59 ያትመታ "ኔሐ ተሐተሬ" ቧረንም። ትም "ጘታኖ ኣባና ቲሞት ዳር ሓደምም አᎀኼ ንብደርም ንወር ፍቅድኒ" ቧረንም። 60 ኢየሱስም "የᎀቶሕኖ ታቦዮ የᎀተ የᎀጎ፤ ኣሐሽ ወርም ይእግዘር መንግስት ቃር ኦድ" ቧረንም። 61 ኣትም እንጐድ ሰብ "ጘታኖ አትⷐተርሐቴ፤ ቢሐርም ንብደርም ታበሩሰና አትስራፐቴ ፍቅድኒ" ቧረንም። 62 ኢየሱስ ጭን "ሟኒም ሰብ በቦራ ቲቾት ያንቕንየ ኤያዥ፤ የሕክም ኣት ሰብ ይእግዘር ሜና ጠበጠም ያንቕንየ ኤይዥ፤ ቢያዥ ጭን ት ይእግዘር መንግስት ኤገባ" ቧረንም።

Luke 10

1 ተሕም ኣንቐ ጘታ ኢየሱስ እንጐድ ስባም ት ሰብ ሸፐተም፤ የት ተና ናሐኖም፤ ት ያርወ ከተማም ቀያ እንም ብደሮም ወሮ ባረኖም። 2 የሕኖም "ጐር ንቃሩ፤ ሜነነ ጭን ቀሪቃሎ፤ ሔታ የጐር ጘታ ሜነነ ደፐረም ይረሔ ጠቍሰዊ። 3 የጤ ሐማ በቀወረ ግብት አረሕሑቴ፥ ኣሑም ወሮ። 4 ትታሮም የፍራንክ ᎀነ፥ ቀረጢት፥ ጫማ ኣትጥብጦ፤ ቤማ የሟኒም ሰብ ትታዝራኮ ግዝየ ትጀፕሮዌ ኣትቍሞ። 5 ትገቦᎌ ቤት እንም ብደሮም 'ሽናት የዝ ቤት የሕር' በሮ። 6 በሕሜ ሽናት ይትቐፐር ሰብ ቢረብር ይእግዘር ሽናት ያᎉወሸ፤ ቤትቐፐር ያብሑዊ ሽናት ይትዘፐንሑሸ። 7 ሜነነ የቾተወ ኣዊ፤ በገፓሑᎌ ቤት ያቦኩ ቃር ትትበሮ ትትሰጦ ቶሮ፤ ኣሑ ቤት ቤት ኣትወሮ። 8 ብትገቦᎌ ከተማ እንም ቢትቐፐሮኩ ያቦኩ ቃር ብሮ። 9 በሕም ከተማ ያነቦ ባሸነ ኣትርፎ፤ የሰብም 'ይእግዘር መንግስት ያሑዌ ተቐነበም' በሮዮ። 10 ቢሐርም የገፓሑᎌ ከተማ ሰብ ባንትቐፐሮኩ የከተማ ኣድባቤ ውጦምታነ፥ 11 'በከተማሑ ታነነ በግረንዳ የቾና ጐት ዳር ቲና ቤያሬ ባሑ ምስክር ይሐሬ ንጠጥብኔ፤ ኣሑ ጭን ይእግዘር መንግስት ያሑዌ ቸነም የትቐነበ ሐማ ሓሮ' በሮዮ። 12 እያም ኦድሑ በፍርድ ከረ የሕ ከተማ ቅጣት ተሰዶም ከተማ ቅጣት ይብስ" ባረኖም። 13 ኢየሱስም "ግርዳሐ ኮራዚን ከተማ፤ ግርዳሐ ቤተሳይዳ ከተማ፥ ባሑ የትቾተ ይእግዘር ወግ ሜና ድረ በጢሮስም በሲዶና ከተማ ተትቾተ በሕ ከተማ ይረብሮ ሰብ ይፍትሜ ተባጢረና ይትዘፐሮ ባነ፤ በርኖስ ተሐዴተቦ በኣመድ ቶየተቦ ኣፍ ይውርዮዌ ይትቀነቦ ባነ። 14 ቢሐርም በፍርድ ከረ ተጢሮስም ተሲዶና ከተማ ፍርድ ይርቅ ባሑ ይባስሸ። 15 ኣሐም ቅፍርናሖም ከተማ ሰሜንየ ከፍ ከፍ ትብሬ ሸሐምዌ? አጋ ባዛብ ደን ትዌቴ። 16 "ኣሑም ትትዝረኮ ይሰማ ሰብ እያ ይሰማ፤ ኣሑ የቀንጠ እያ ይቀርጥ፤ እያም የቀንጠ የራሔ እግዘር ይቀርጥ ወበሩ" ባረም የተማሪየታ ኦደኖም። 17 ኢየሱስ የራሐኖ ስባ ት ተማሪየታ ተራዮ መደር ሳረኖም ቸነቦም፤ "ጘታንዶ ሲጣር ዳር የሽማሐ ተገሶም ታዘዞንደም" ባረዊም። 18 ትም "ሼጣን ብራቅ ሐማ ተሰሜ ወንደም ቲወጥቅ ኣሸም። 19 ኣሑም የሰር ችረም ስᎃት ጥፍርም ትረቅጦዮዌ በጠላት ደረግ ᎈር እንም ሾምኩም፤ ይጐዳሑም ቃር ኤነ። 20 ቢሐርም ሲጣር እንም የትገሶንኩዌ በዝሐታ ኤሳርሑ፤ ሽማሑ ጭን በሰሜ በጔቴ የትጣፌ በት የሳርሑ" ባረኖም። 21 ሕም ጋᎀ ኢየሱስ በመንፈስ ቅዱስ ሳረንምታነ፥ "የሰሜም ያፈር እግዘር ኣባኖ፥ ዝሕ እንም ውቀት ያነኖም የትማሮምሕኖ ሼምሐቦምታነ ኣታትቃር ኤⷕሮሕኖ ያትየሸሐኖዌ ሽኵር የስራሐ፤ ኦ ኣባኖ ዝሐታ ታሜዬ ወሔ ፍቃዳሐ ሐረም። 22 "ኣባና እግዘር እንም ቃር ኣቤም፤ እያ ትከ ሟን የሐር ሐማ እማት ኣባና ይⷕር፤ ኣባና ሟን የሐረ ሐማ እያ ትከ አⷕር፤ እያም በፍቃደና ኣትⷐንታ ባንሐሬ ኣባና ሟን የሐረ ሐማ ይⷕር ኤነ" ባረም። 23 ትም የተማሪየቴ ተዥባፐረም ይማተና "ዝሕ ታዘዊት ያዞ ሰብ እንም የትዳሮሎ። 24 እያም አብርሑ ኣሑ ታዘዊታ ብዘ ነቢም ንጕስ ያዞዌ ቢሰቦም ኣናሰቦ፤ ብንዝራሑ ትሰመዊታ ይሰሞዌ ቢሰቦም ኣንሰሞ" ባረም። 25 ኣት የሙሴ ቕጫ ኣስተማሪ የኢየሱስ ይᎈትኔ ቸነም፤ "ኣስተማሪዮ የዘላለም ኤያም ሐርም አረብሬ ምር ንቶት?" ቧረንም። 26 ኢየሱስም "በሙሴ ቕጫ የትጣፈ ምቃሩ? ታረᎇን መጣፍ ምር ይብር?" ቧረንም። 27 ምስምታ ዠፐረም " 'ጘታ እግዘራሐ በᎃራ ⷕናሐ፥ በᎃራ ነብሳሐ፥ በᎃራ ደረጋሐም በᎃራ ኣሳባሐ ንᎀድን፤ ኣበጐዳሐ እንም የገጋሐ ሐማ ንመድ' ይብር" ቧረንም። 28 ኢየሱስም "ውረም ቃር ባሐም፤ ኣሐም ዝሕ ዘንጋ እንም ቶት፤ የዘላለም ኤያም ትሕርም ትምበርሸ" ቧረንም። 29 ምስምታ ገገታ ያመጥሬ ቲሸ የኢየሱስ "ኣበጐዳናሕ ሟንሎተ?" ቧረንም። 30 ኢየሱስ ዠፐረም "ኣት ምስ ተኢየሩሳሌም ከተማ ተረሳም ኢያሪኮ ከተማ ያር ባነ፤ ቲያር ቤማ ሽፍጣ ጠበጠዊም፤ የትም ጅረታ መንጠዊም፤ ኤሞትም ኤተርፍ ሐማ ደነገዊም ወሮም። 31 ጠነቃር ኣት ቐስ ተሕ ኤማ ቲያር ዝሕ ዮጠቀ ምስ ኣሸንምታነ ቸንም ወረም። 32 ዝክም ኣት የሌዊ ጥብ የሐረ ኣት ምስ ቸነም፤ ዝሕ ምስ ደነጒም ቦጠቄ ኣሸንም፤ ትም ቸንም ወረም። 33 ኣትም የሰማርያ ገነ ምስ ተሕ ቲያር የምስቴ ቸነም፤ ኣሸንምታነ ኣትሟጠጠንም። 34 የትሔ ተቐነበምታነ መዛታ የወይን ጠጅ ወም፤ በጨርቅም ኣጐደንም፤ ተሕም ኣንቐ በገገታ እማር ኣረኸᎀንም፤ የባዘራ ቤትም ወሰደም ቍየንም። 35 በመረጋታ 'ዝሕ ምስ ቈየን' ባረም ት ብር የባዘራ ቤት የረን ምስ ኣወንም፤ 'ከሰታ ተዝ ይርቅ በደፐረ ትንትዠፐር አካስሐሸ' ቧረንም። 36 አጋ ተዝ ተሶስት ሰብ ደነጒም ዮጠቀ ምስ ኣበጐዳ የረን ሟን ይመስርሐ?" ባረም ተሳረንም። 37 ትም "ያትሟጠጠን ምስ ኣበጐዳ ረንም" ባረም። ኢየሱስም "አጋ ወር ኣሐም የሕክም ቶት" ቧረንም። 38 ኢየሩሳሌም ከተማ ቲያሮ ኢየሱስ ኣት ቀያ ገፓም፤ ማርታ ይውርያ ኣት ምሽት በቤተⷕታ ተቐᎌረቸንም። 39 የⷕትም ማርያም ይውርያ ኣት አተᎃ ባነና፤ ማርያምም ኢየሱስ ይብር ቃር ትሰሜ በግረቴ ቾናችም ባነ። 40 ማርታ ጭን ሸረት ታፈጥሬ ትርክም ትብር ባነ፤ ⷕትም የኢየሱሴ ተቐነበችም "ጘታኖ አተᎀና ይማተና ቸቼም ትንቐጥ ኣናመጥጥሐዌ? ሐዳሽ ትቐፕሬዬ ኦድና" ቧረቸንም። 41 ኢየሱስ ዠፐረም "ማርታ፥ ሲመ ማርታ፥ ኣⷕ በብዘ ቃር ትጨነቕ፥ ትርክም ትቢ፤ 42 ቢሐርም ያትኸሽ ቃር እማቱ፤ ማርያም ወሔ ቃር ሸፐተችም፤ የⷕትም ኤወስጅፓ" ባረናም።

Luke 11

1 ኣት ከረ ኢየሱስ ባት መደር ጠሎት ያሜ ባነ፤ ቲጀፕር ተተማሪየታ ኣተታ "ጘታኖ ዮሓንስ የተማሪየታ ጠሎት ያትመረኖምሐማ ኣሐም ይና ኣትመርንደ" ቧረንም። 2 ኢየሱስም "ጠሎት ትታመሮ፥ ['በሰሜ ትረብር] ኣባንዳ እግዘር ሽማሐ ንቅ የሕር፤ መንግስታሐ የተን፤ 3 ይናም ሸረተንዳ በከረ ከረ ናመንደ፤ 4 ይናም ᎇሼ የዋሮንደ ኣፍ ባነም፤ ኣሐም ᎇሼ የዋኔ ኣፍ በርንደ፤ በፈተናም ኣታግባንደ።' [ተᎃጥጥ ኣትርፍንደ ባንሐሬ"] በሮ ባረኖም። 5 ሓበም ኢየሱስ፦ "ታሑ ኣበጐዳ ያነን በግብት ምሳረ የትሔ ወረምታነ፥ 'ኣበጐዳኖ የርባት ይሐር ቃር ኣጅግ ናሜ። 6 ኣት ኣበጐዳና ቴማታ ይያሔ ቸነም፥ ኤውን ቃር ኤነ' ቢውን፥ 7 ሕም በቤት የትገተረ ኣበጐዳታ ዘፒተ 'ኣታቕጤ፤ ቤትም ኣጠዊም ደንጛናም ትያ ጋᎀ ተገተሮም፤ ተረሳም ኤብሐ ሐማ ኤነ' ይውንዌ? 8 እያም አብርሑ ት ኣበጐዳታም ቢሐር ይትረሴ ኣንሸ ባነ፤ ቢሐርም የጭቈጨቈኔ የሸ ቃር እንም ይውን። 9 "እያም አብርሑ ዝሐታው፤ ጠቍሶ ያውኩሸ፤ ሳቦ ትንሐቦሸ፤ ወዝገብም ድርጎ ይክᎋችንኩሸ። 10 የጨቈሰ እንም ይትቐፐር፤ የሸም ይረሕብ፤ ወዝገብም የደነገ ይከᎋችለ። 11 ኣብ የሐርሑ ታሑ ተሟኒማሑ አርቸታ ዳቦ ቢጨቍስን እምር ይውን ሟኑ? ኣሳ ይበሬ ቢጨቍስን የሰር ችረ ያውንሸዌ? 12 ዌሽ አርቸታ እንቍራ ቢጨቍስን ስᎃት ጥፍር ይውን ሟኑ? 13 አጋ ኣሑ ᎇሼ ሰብ በሐርሑሜ፥ የደንጛሑ ወሔ ዘንጋ ኣቦት ትⷕሮ፤ ይርቀታ በሰሜሕ ያነ ኣብ እግዘር የጨቈሰን ሰብ መንፈስ ቅዱስ መምር ኤይብኖ?" ባረኖም። 14 ኣት ከረ ኣት ምስ ሲጣር ጠወጠንም ዲዳ ሐረም ባነ፤ ኢየሱስም የዛ ምስ ሲጣር ኣወጣረም፤ ዲዳ ምስ ዝረኸም፤ ሰብም ወግ ሐረቦም። 15 ቢሐርም ተሕኖ ኣታት ሰብ "ብኤልዜቡል ቢውሪ በሲጣር ኣለቃ ሲጣር ያወጣ" ባሮም። 16 እንጐደናም የኢየሱስ ቲፈትረዊ ተሰሜ መርሐት ያትየሽኖዌ ይትሰረዊ ባነ። 17 ኢየሱስም የⷕነና ቃር ሓረምታነ፥ "ትም ተትም ተራከሰም ይትቤተር መንግስት እንም ትም ተትም ያርቅ፤ የሕክም ኣበሩስ ታበሩስ ተራከሰም በትቤተረ ይቐጥ። 18 እያ 'በብኤልዜቡል ሲጣር ታወጣ' ትብሮን፤ አጋ ሼጣንሕ ትም ተትም ተራከሰም በትቤተረ መንግስተታ መምር ይቍምሸ? 19 አጋ እያ በሲጣር ኣለቃ በብኤልዜቡል ሲጣር ኣወጣ በሐረ ኣሑ ይትⷐተሮ ሰብሕ በሟን ደረግ ዮጦዮሸ? በዝም የቸነ ደንጛማሑ ባሑ ይፈርዶብኩቴ። 20 እያ ጭን ብእግዘር ደረግ ሲጣር ኣወጣ በሐረ ሔታ ይእግዘር መንግስት ያሑዌ የቸነ ሐማ ሓሮ። 21 "ጦናማ ምስ ያርብ ግብር ጠበጠም የገገታ ቤት በቅየ ንብረተታ ኤትራቼ። 22 ተት ይርቅ ጦና ያነን ትወ ምስ ቸነም በጭመᎀረን የታመረወ ያርብ ግብረታ ይወስድወ፤ ንብረተታም ይማንሕም ይሸድ። 23 "ትያ ጋᎀ ኤሐርታ ይትራከሴ፤ ትያም ጋᎀ ኤደምድታ ይብራጭ" ባረም። 24 "ሲጣር ተሰብ ቦጣ ጋᎀ ያᎊወ መደር ይሸ፤ እሓ ቴኖ መደር ያር፤ ያᎊወ መደር ቲበሕር 'ዮጣሕወ ቤት አትዠፐርቴ' ይብር። 25 ዛም ቤት ቲቸን ኣሸሺም በትሽካከቴ ያዥን። 26 ተሕም ኣንቐ ወረም ተት ይብሶ እንጐድ ሰባት ሲጣር ተት ጋᎀ ጠበጠም ይቸን፤ እንመና ገፖም በሕም ቤት ይረብሮ፤ የሕም ምስ ቲፍቴ ይርቅ የሗታ ይብስወ" ቲብር ኢየሱስ ኦደም። 27 ኢየሱስ ዝም ቲዩድ ታነ በሕ ታነቦ ሰብ ኣት ምሽት ቃረⷕታ ከፍ ኣመነችም "ኣሐ ጨነችም ጡወⷕታ ያጠᎌቸናሐ ኣዶታሐ የትዳረችንያ" ቧረቸንም። 28 ኢየሱስ ጭን "ይእግዘር ቃር ሰሞም ተጬፐፖም ይቅረቦሕኖ የትዳሮሎ" ባረናም። 29 ብዘ ሰብ ቲትደመዶ ኢየሱስ "የዝ ዘበር ሰብ ኣጕሉ፤ መርሐት ያዤ ይሸ፤ ቢሐርም ተነቢ ዮናስ መርሐት እንጐድ መርሐት ኤይዊ። 30 ዮናስ የነነዌ ከተማ ሰብ መርሐት የረፐረምሐማ፥ የሕክም የሰብ አርች የዝ ዘበር ሰብ መርሐት ይሐርቴ። 31 ጕራ ገነ ትገዛ የረፐረች ንግስት ኣዜብ በፍርድ ከረ ተዝ ዘበር ሰብ ጋᎀ ተረሳችም ትፈርድቦቴ፤ ⷕትም ሰለሞን ይዝረኽን ወግ ትሰሜ ተረቌ ታፈር ዳር ቸነችም፤ ቢሐርም ተሰለሞን ይርቅታ በዝ ታሑ ነረ። 32 የነነዌም ከተማ ሰብ በፍርድ ከረ ተዝ ዘበር ሰብ ጋᎀ ተረሶም በሕኖ ይፈርዶፖቴ፤ ዮናስ ይእግዘር ቃር የነነዌ ሰብ ቢዩድኖ ባጢረና ኣወጦም፤ አሗ ተዮናስ ይርቅታ በዝ ታሑ ነረ" ባረኖም። 33 ኢየሱስ ዠፐረም "ኵራዝ ኣተከሰም ይሼᎃን ዌም ወሸር ደፋወም ያወራ ሰብ ኤነ፤ ቤት ይገቦ ሰብ ይትየኖዌ በስቍር ይሰቍሪ። 34 የሰብነታሐ ጬት ኤናሐው፤ ኤናሐ ኣፍያ ቲሐር ሰብነታሐ እንም ስንክር ይውን፤ ኤናሐ ቲያቕን ጭን ሰብነታሐ እንም ጠነማ ይሐር። 35 አጋ ባሐ ያነ ጬት ጠነማ ቤሐሬ ተጤፕ፤ 36 ሔታ ሰብነታሐ እንም ስርም ጠነማ ቴረብርወ በጬት የትሜና ቃር በሐረ እንም መደራሐ የጬት ሐማ ይሐር" ባረኖም። 37 ኢየሱስ ዝክም ባረም ቲጀፕር ኣት የፈሪሳ ምስ "ትያ ጋᎀ አድያ ንብራነ" ባረም የኢየሱስ ጨቈሰንም፤ ኢየሱስም ገፓም ይበሬ ቾናም። 38 አድያ ቴበራ ይፍቴ ኢየሱስ አጀታ ኣንታጠቤ ምስታ ወግ ሐረወም። 39 ጘታ ኢየሱስም "ኣሑ የፈሪሳ ሰብ የጥዋም የቢጥር ደነታ ቸሑም ᎈረታ ታጥቦ፤ ኣሑም የሕክም ንጥቆትም ᎃጥጥነትም ሜናብሑም። 40 ኣሑ ጋዋ ሰብ የውጤ ሰብነት የፈጠረ እግዘር የደኔ ⷕናሑ ኣንፈጠረዌ? 41 ቢሐርም ያነናሑ ቃር የዜጋ ኣቦ፤ ሕም ጋᎀ እንም ዘንጋ ንጡሕ ይሕንሑሸ። 42 "ኣሑም የፈሪሳ ሰብ ታበሱድ፥ ተጫንየ፥ ተᎇችር ᎇችር ኣትክልት እንም ታስር ኣት ይእግዘር ቲቦ፤ ቢሐርም በቕጥየ ኣትፈርዶም ይእግዘር ኣትረምዶ የሐሬ ግርዳሑ፤ ዝሕ እንም ትቲቦ ቕጥየ ፍርዶትም ይእግዘር ንመዶት ባነብሑ። 43 "ኣሑ የፈሪሳ ሰብ ኣይሑድ ቢትደመዶᎌ ቤት የክብር ᎄርጭማ ይሽርሑ፥ በኣድባቤ ተረሸም ይትቐᎌርኩዌ ይሽርሑ። 44 ኣሑ ሐጣ የፈሪሳ ሰብ ቴⷕሪ በᎈረታ ያርᎌ መርሐት ኤነን ᎀገማ ትመስሮ የሐሬ ግርዳሑ" ባረኖም። 45 ተቕጫ ኣስተማሪ ኣተታ "ኣስተማሪዮ ዝም ትትብር ይና ትቀርምንደ" ቧረንም። 46 ኢየሱስም "ኣሑም የቕጫ ባሪቅ ኣሑ ገጋሑ ባቴባሑ ዳር ኣትረግደዊ ንቅ ጠውር የሰብ ታጮሮ የሐሬ ግርዳሑ። 47 የድረ ኣባሑ የቀጠሮዮ የነቢ ᎀገማ ትሸክቶ የሐሬ ግርዳሑ። 48 ሔታ ባባሑ ሜና ኦሻ የሐርሑ ሐማ ኣሑ ገግማሑ ትምሰክሮ፤ ሕኖ የነቢ ቀጠሮዮም፤ ኣሑ ᎀገማና ትሸክቶ። 49 በሕ የቸነ ይእግዘር ሓሪነት ዝካ ይብር፤ 'የሕኖሜ ነቢም ናቸረነም አረሕቴ፤ የሕኖም ኣታተና ይቀጥሮዮቴ የተነፎሕኖ ያሳድዶዮቴ፤ 50 - 51 ዝሕ ኣፈር ተትፈጠረ ቈነሽም የብዘ ነቢ ደም ተም፤ እያም የውረመና አብርሑ ተኣቤል ደም ቀነሰም ሕትም ቢያᎀርᎌ መደርም በቤተመቅደስ ግብት የቈጠሪ የዘካርያስ ደም ዳር የᎀቶ ነቢ እንም ደም የዝ' ዘበር ሰብ በፍርድ ይትሰሪቴ፤ 52 "ኣሑ የቕጫ ኣስተማሪ እግዘር የሓሮት ቍልፈታ ባሑ አጁ፤ ቢሐርም ኣሑም ኣንገፓሑ፤ ይገቦም ሰብ ይገቦዌ የሐናሑዮዌ ግርዳሑ" ባረኖም። 53 - 54 ኢየሱስ ዝም ዘንጋ ኦደኖም ቲወጣ የቕጫ ኣስተማሪም የፈሪሳ ሰብ ይትራከሰዊሜ፤ ብዘም ቃር ይዝረኼ ንሳሶት ቀነሶም፤ ዝክም ዬፐቦ በዝረኸን ዘንጋ ይጠብጦውዬ ቲብሮው።

Luke 12

1 በሕ ግዝየ በብዘ ም ይትሜዘሮ ሰብ ተደመዶም፤ ተብዞትመና የቸነ ሕኖም ተሕኖም በትጋፎት ይትድራደሮ ባነ፤ ኢየሱስም በተረም የተማሪየታ "ተፈሪሳ ሰብ እርሾ ተጤፖ፤ ሐጥነት ኤምበርብሑ ወበረናው። 2 ቢሐርም ቤከᎋችዬ የቴፈ፥ ቤⷕርዬ የትሼመ ኣትም ቃር ኤነ። 3 አጋ በምሳረ በጠነማ ትጮደዊ እንም በዋና በጬት ይትሰማቴ፤ በመቈ የትጮድሑዊ ቦገት ዩጂቴ። 4 "ያሑም ያበጐዳና ኦድሑ፤ ዝሕ በሰር ይቀጥሮ ተዝ ይርቅ ኣምሮት ኤሐሎ ሰብ ኣትስረፎ። 5 እያ ጭን ትሰርፈዊታ ኣትየሽሑቴ፤ ተቀጠረ ኣንቐ ባዛብ እሳት ይቃሼ ደረግ ያነን ይእግዘር ስረፎ፤ የውረመና አብርሑ የት ስረፎ። 6 "ኣምስት ኣንᎋ ባት ፍራንክ ይትስረቦ ኣንሐረዌ? ተሕኖም ኣተና ዳር እግዘር ኤትረሳን። 7 ያሑም የጕነራሑ ድገር ዳር እንም ᎂዘሪም፤ አጋ እንሰነፍሑ፤ ተብዘ ኣንᎋ ኣሑ ትርቆ" ባረኖም። 8 ሓበም ኢየሱስ "እያ ኦድሑ በሰብ ይፍቴ ዩድኒ እንም እያም የሰብ ትከ ብእግዘር መሌካ ይፍቴ ኡድለቴ። 9 በሰብም ይፍቴ ይሐዴ እያም ብእግዘር መሌካ ይፍቴ አዳንቴ። 10 "በሰብ ትከ ቅኔመ የትቃነመ ሰብ እንም ኣፍ ይውሪ፤ የመንፈስ ቅዱስ የቀነመ ጭን ኣፍ ኤውሪ። 11 "ይፈርዶብኩዌ ኣይሑድ ይትደመዶᎌ ቤቴ የገን ባሪቄም፥ የዳኔም ሻቦም ይወስዶኩቴ፤ ሕም ጋᎀ መምር ዌም ምር ንብነቴ ዌም ምር ንዝረኽነቴ ቤትሑ ኣትጠነቆ። 12 ሕም ጋᎀ መንፈስ ቅዱስ ትዝረኮ ቃር ዮድሑሸ" ባረኖም። 13 ተትደመደ ሐልቅ ግብት ኣት ምስ "ኣስተማሪዮ ትያ ጋᎀ ያባንዳ ኣፈር ይትሸዴ የጐፔያና ኦድን" ቧረንም። 14 ኢየሱስም "ምሶ ፈንድም ደረት አሸድሑዌ ባሑ ግብት ሟን ሾሜም?" ቧረንም። 15 ኢየሱስም ዠፐረም "ተጤፖ፤ ሰብ ይረብር በዋጋታ ንቅነት ኣንሐረ፤ ዋጋ ተትሜኖት ⷕናሑ ቀሮ" ባረኖም። 16 የዝም ወማካ ዝካ ቲብር ኦደኖም፤ "ኣት ደንገነ ምስ የዘናን ንቅ ᎃርት ኣወንደም። 17 ትም 'ዝነና ኣወራወ መደር በከርም፥ ምር ናሚ?' ባረም በⷕነታ ያጫምት ባነ። 18 'ዝክም ናሚ፤ ሻተና እንም ንባርም እንጐድ ይርቆ ሻት ናርሽ፤ በሕኖም ዝነና ዝሕ እንም ግብረና ቍጥቍጥ ናሚ። 19 እያም ገግ በገገና የብዘ ዘበር ይቾና ብዘ ንብረት ነሬ፤ ናᎉ፥ ንብራ፥ ንስጤ፥ የሳሬ አብር' ባረም። 20 እግዘር ጭን 'ኣሐ ጋዋ አኳ ምሳረ ትሞትቴ፤ ዝሕ ቍጥ ዬፐን እንም የሟን ይሐርቴ?' ቧረንም። 21 "በዝ ኣፈር ያርዋታ ዋጋ ያወራ በጔቴ ጭን ዜጋ ይሐር ሰብ እንም ዝሕ ምስ ይመስር" ባረም። 22 ኢየሱስ የተማሪየታ "የዝ እንም እያ አብርሑ 'ምር ንበራነቴ' ዌም 'ምር ንትሐተነቴ' ቤትሑ ኣትጠነቆ። 23 ተሸረት ነብስ፥ ተጅርም ሰብነት ይርቅ። 24 እንዴ ዋች አዘቦ፤ ኤዘሮ ኤያድዶ የግብረና ቤት ዌም ሻት ኤነኖ፤ እግዘርም ያበራኖ፤ አጋ ኣሑ ተዋች ንቃር ትርቆ። 25 ታሑ ተጨነቀም በድሜየታ ኣት ከረ ይደብሬ ይለ ሟኑ? 26 አጋ ዝሕ እርስየ ዘንጋ ዳር ኤሐንሑ በሐረ የምር ብንጐድ ቃር ትጨነቆ? 27 ማማ መምር ይረማሐማ አዘቦ፤ ኤቐጦ ኤሰርቦም፤ ቢሐርም እያ ኦድሑ ንጕስ ሰለሞንም ዳር በርቅነተታ እንም ተዝ ማማ ያተታ ሐማ ይሽር ቃር ኣንትሐተረ። 28 በጀᎈረ ያነ ሰር አኳ ነማም ነገ ይጠርቅ፥ ብሳት ይረድድ፤ እግዘርም የጀᎈር ሰር ዝካ ይሽር ቃር ያድን፤ አጋ ኣሑሕ ብእግዘር ተመመሮት ቐመናሑም ባንሐሬ ተዝ ማማ ይርቅ ኤያሐድርሑዌ? 29 ኣሑ 'ምር አበራቴ፥ ምር አሰጭቴ' ቤትሑ በኣሳብ ኣትጠነቆ። 30 ዝሕ እንም ይረሕቦዌ በኣለም ያነቦ ሐልቅ በርቅ ተመኛት ይሰቦ፤ ያሑም ኣባሑ እግዘር ዝሕ እንም ያትኸሽሑ ሐማ ይⷕር። 31 ቢሐርም ይእግዘር መንግስት ሳቦ፥ ዝሕ እንም ይትደበንሑሸ። 32 "ኣሑ ቀሪ ሰብ ብትሐሮም እንሰነፍሑ፤ ኣባሑ እግዘር መንግስተታ ይብሑዌ ይሽን። 33 ያነናሑ ቃር እንም ኣሰሮ፥ የዜጋ ኣቦ፤ ኔባም ቤሰራን ንቅስ ቤወራን በሰሜ ኤያርቅም ኤገርዝም ዱንያ ያርዋሑ ኣውሮ። 34 ዱንያሑ ባነወ መደር ⷕንማሑ በሕሜ ይሕርሸ" ባረም። 35 ኢየሱስ ዠፐረም "ብቋሑ አግዶም የሜና ጃድ በሮ፤ ኵራዛሑም ያተኰሺ የሕር። 36 ኣሑም ኣራባሪየና ታዠመነ ቤት ቸነም ወፈንቻ ቲደርግ ሕመጋ ይከፍቶኔ ይቅረቦ ሰብ ምሰሮ። 37 የሕኖም ኣራባሪየና ጠነቃር በቸኔ ተጬፐፖም ቲቅረበዊ ያዥኖ ሕሕ ሜነነታ የትዳሮሎ፤ የውረመና አብርሑ ኣራባሪየና ብቈታ ኣማንደም 'ቶሮም ብሮ' ይብኖ፤ ይበሮም ቃር ያቸንሎ። 38 አሗም ኣራባሪየና በግብት ምሳረ ዌም ተሕም ኣንቐ ቲቸን ተጬፐፖም ይቅረበዊ ሜነነታ የትዳሮሎ። 39 ዝሕ ዘንጋ ጭን ሓሮ፤ የቤት ኣበቃጥ ኔባ ምር ጋᎀ ይቸን ሐማ ተሓረ ወሬትም ቤንየ፤ ቤትመታ ኔባ ሐነም ይገቤ ቤይውን። 40 ኣሑም ዝክም ተጤፖም ቀሮ፤ የሰብ ትከ ባናሰብሑዊ ወክት ይቸንቴ" ባረም። 41 ጴጥሮስም "ጘታኖ ዝሕ ወማካ ቱድንደ እማት ይናው ዌሽ ይንም ሰቡ?" ቧረንም። 42 ጘታ ኢየሱስም "እንዴ የቤት ደንጛታ ሸረተና በግዝየታ ይብኖዌ ባበሩሰታ የሾᎀን ⷕን ያነን የታመረ ሟኑ? 43 ኣራባሪየታም በቸኔ ሕሕ ቲቾት ይረሕውን ሕሕ ሜነነ የትዳረው። 44 የውረመና አብርሑ ኣራባሪየታ ባነን ቃር እንም ይሾᎃን። 45 ዌም ዝም ሜነነ 'ኣራባሪየና ቲቸን ዳር ያቴርቴ' ባረም በⷕነታ ያስብ፤ የቤት ደንጛም የቤት ግሬድም ይደርጌ ይትረሳ፤ የሳረን ሐማ ወብራ ወስጤ ወስሐር ይቀርስ። 46 ቢሐርም የሕም ሜነነ ኣራባሪየታ ባንቍየን ከረ ባንሗረን ወክት ይቸን፤ ንቃርም ይቈጣን፤ የትም ሟረታ ቴታመሮ ሰብ ጋᎀ ያᎂንቴ። 47 "የኣራባሪየታ ፍቃድ ሓረም ኣንትጬፐ ያዘዘን ሐማ ኣንቾተ ሕሕ ሜነነ ቅጣተታ ንቃሩ። 48 ኣንሓረታ ባጠፏን ጥፋት ቅጣተታ ቀሪቃሩ፤ ብዘም ቃር ያዊ ሰብ እንም ተት ብዘ ቃር ይሸᎌ፤ ንቅ ኣደራ ያዊም ሰብ ተትም ንቅ ዘንጋ ይሸᎌ" ባረኖም። 49 ሓበም ኢየሱስ "እያ በዝ ኣፈር እሳት ኣቸነም፤ አጋ ኣፍጢተ ተረደደኒ መምር ይሳሬ ባነ። 50 ቢሐርም አጠመቄ ጥምቀት ነረቢ፤ ሕሕ የጅጓረ ጥምቀት አትጠመቍን ዳር አትጨነቅ። 51 በዝ ኣፈር ሽናት ኣቸኔ የቸነ መሰረናሑምዌ? እያም አብርሑ ይቤትር ቃር ባንሐሬ ሽናት ኣናቸነ። 52 ተኳ ቀነሰም ባት ቤት ይረብሮ ኣምስት ሰብ ይትቤተሮቴ፤ ተሕኖም ሶስተና በተና ተናም በሶስተና ᎈር ተረሶም ይትራከሶቴ። 53 ኣብ ተርቸታ አርችም ታባታ ይትራከሶቴ፤ ኣዶት ተገረደⷕታ ገረድም ታዶተⷕታ፥ ኣማት ተመራተⷕታ መራትም ታማተⷕታ ይትራከሰማቴ" ባረኖም። 54 ዠፐረም ኢየሱስ የትደመዶ ሰብ "ዳበራ ተተት ቲቸን ትታዞ ሕመጋ 'ዝራብ ይዘርብቴ' ትብሮ፤ ውረም ይዘርብ። 55 የጕራ ንፋስ ቲረፍስ 'ኣፈር ብና ይሐርቴ' ትብሮ፤ ውረም ብና ይሐር። 56 ኣሑ ሐጣ ያፈር ተሰሜ መርክ ኣሸሑም ይቸን ቃር ኣጬግሑም ትⷕሮዌ ይሐንሑ፤ በዝሕ ዘበር ይሐር ቃር የምር ኣጪጝትሑ ኣትⷕሮ?" ባረኖም። 57 ኢየሱስ ዠፐረም "ኣሑ ቕጥየ ዘንጋ ቤሰርሑም ኣትቾቶ የንቃሩ? 58 ባላጋራሐ ኸሰሰም ፍርድ ቤት ቲወስድሐ ቤማም ታነሐ ተባላጋራሐ ትትሻከቴ ኣትባቅር፤ ባንትሻከትሐ ጭን የዳኔ ሻበም ይወስድሐ፤ ዳነም የፎሊስ ኣወጣም ያቐፕርሐ፤ ፎሊስም ወሕኔ ያገባሐ። 59 እያም አብርሐ ኣት ሜንዞ ቴተርፍ ከሳሐ ጀፐርሐም ታትከስ ተዛ ቶሕኔ ስርም ኣትወጣ" ባረም።

Luke 13

1 ሕም ግዝየ ሰብ የኢየሱሴ ቸነቦምታነ፥ "ጲላጦስ የገሊላ ሰብ ቀጠረም ደመና ታቸነበዊ ሕትም ጋᎀ ቍራቈረንም" ባሮም ኦደዊም። 2 ኢየሱስም ዠፐረም "ዝሕ ሰብ የቈጠርዮ ተገሊላ ሰብ እንም ይርቅ ባጢረተነ የሐሮዌ ይመስርሑዌ? 3 እያም አብርሑ ትንጐድ ሰብ ይርቅ ባጢረተነ ኣንሐሮ፤ ኣሑም በባጢራሑ ቶዘጘብትሑ ንስሓ ባንገፓሑ እንማሑ ዝክም ትሞቶቴ። 4 ዌሽ የሰሊሖም ግምብ ተዳሰቦም የᎀቶ ኣስረስᎃት ሰብ በኢየሩሳሌም ቲረብሮ ሰብ እንም ይርቅ ባጢረተነ ይመስሮኩዌ? 5 ተሕኖም ይርቅ ባጢረተነ ኣንሐሮ አብርሑ፤ ኣሑም በባጢራሑ ቶዘጘብትሑ ንስሓ ባንገፓሑ እንማሑ ዝክም ትሞቶቴ" ባረኖም። 6 ተሓንቔ ኢየሱስ ዝሕ ወማካ ኦደኖም፤ "ያት ምስ በጎነታ የቀᎌሪ ኣት ሸብራ ቧነን፤ ተሕም ሸብራ ᎇስር አረሕብቴ ባረም ቢያር እማትም በከረም። 7 በሕም የቸነ የቸዋቸታ 'ተዝ ሸብራ ᎇስር ትንሸ ሶስት ዘበር ተዥባፐርም፤ ቢሐርም እማትም በከርሕወም፤ የምር ኣፈር ያጠርቅ? አርጥም ቋሽን' ቧረንም። 8 ቸዋችታ ዠፐረም 'ዙርያታ ናኰትኵትን፤ ፊግ ትኒውን ዳር ያት ዘበር ቴን። 9 ይቸን ዘበር ᎇስር ባᎈነ ወሔቃሩ፤ ሓባንሐረ ጭን ይርጪሸ' ቧረንም" ባረም። 10 ኢየሱስ በሰንበት ከረ ኣይሑድ ቢትደመዶᎌ ቤት ያትመር ባነ፤ 11 በሕሜ ታስረስᎃት ዘበር ቀነሰም ሲጣር የከፓና ምሽት ባነች፤ ⷕትም ግውር የሐረቼ ተገኬተች ባትቈም። 12 ኢየሱስ ቢያዥና ጠናናምታነ "ምሽቶ ተባሻⷕ ተፈታⷕም" ባረናም። 13 በጀታም ᎃሻሸናም፤ ሕም ጋᎀ ተጘኸረችም ቈመችም፤ ይእግዘርም ሽኵር ባረችም። 14 ኢየሱስ በሰንበት ከረ ባሸነ ያተነፌ ኣይሑድ ይትደመዶᎌ ቤት ኣለቃ ማቸምታነ የሰብ፥ "ሜና ይቾችፖ ስድስት ከረ ነረቦ፤ ተዝ ኣንቐ በሰንበት ከረ ቴሐር ብንጐድ ከረ ኔሑም ተባሻሑ ትረፎ" ባረኖም። 15 ጘታ ኢየሱስም ዠፐረም "ኣሑ ሐጣ ታሑ ያታተታ በሰንበት ከረ ቦራታ ዌም እማረታ ፈታም እሓ ኤያሰጭ ሟኑ? 16 ዝሕ ምሽት የኣብርሓም ዘርንያ፤ ታስረስᎃት ዘበር ቀነሰም ሼጣን ኣቍረፈረናም ባነ፤ ዝሕ ምሽት በሰንበት ከረ ተዝ ባሸⷕታ ወትፈታ ኤነባዌ?" ቧረንም። 17 ኢየሱስ ዝሕ ቢብር የትራከሰዊ እንም ቅመጠቦም፤ በት በትቾተ ወግ ዘንጋ ሰብ እንም ሳረኖም። 18 ኢየሱስም "ይእግዘር መንግስት ምር ይመስር? ዌሽ ተንቃር ናትዋራን? 19 ኣት ምስ በዝነታ ግብት የዘናን ᎈጠራ ይመስር ቕንቐ ያነን አጨሐማው፤ ዝም ቕንቐ ነማም ንቅ አጨ ሐረም፤ የሰሜ ኣንᎋም ባቴበታ ቤተና ያረሶᎌ" ባረም። 20 ሓበም ኢየሱስ "አሗም ይእግዘር መንግስት ተንቃር ናትዋራን? 21 ይእግዘር መንግስት ሊጠታ ቲᎄካ ዳር ኣት ምሽት ኣቸነችም በሶስት ቍና ዱቄት የቍራቈረችን እርሾ ይመስር" ባረም። 22 ኢየሱስ ኢየሩሳሌም ከተማ ቲያር በከተማም በቀያም ያትመር ባነ። 23 ኣት ምስም "ጘታኖ ይተርፎ ቀሪ ሰብሎዌ?" ቧረንም፤ ትም 24 "በጠብብ ወፈንቻ ትገቦዌ ኣትባቅሮ፤ እያም ኦድሑ ብዘመና ይገቦዌ ቢሰቦም ኤሐሎ። 25 "የቤት ኣበቃጥ ተረሳም ወፈንቻ ያጭንቴ፤ ተሕም ኣንቐ ኣሑ ቦጤ ቈምሑም 'ጘታንዶ ጘታንዶ ክፍትንደ' ባሑም ወፈንቻ ድርጎት ትቀርሶቴ፤ ትም ዘፒተ 'ሟን የሐርሑ ቴቴ የቸነሑ ሐማ ኣንⷕርሑ' ይብርሑቴ። 26 ሕም ጋᎀ 'ቢፍታሔ በናነም ሰጨነም፤ በጀᎈረንዳ ኣትመርሐም' ወበር ትቀርሶቴ። 27 ትም 'እያ ኦድሑ ሟን የሐርሑም ሐማ ቴቴም የቸነሑ ሐማ ኣንⷕርሑ፤ ኣሑ ኣጕል ሰብ ትያ አሰሑ' ይብርሑቴ። 28 ኣብርሓም፥ ይስሓቅ፥ ያእቆብ፥ ነቢ እንም ብእግዘር መንግስት ታዞዮቴ፤ ኣሑ ጭን ውጤ ኣወጨም ይቋሽኩቴ፤ ሕም ጋᎀ ብⷐም ስን ኣትፈጦትም ይሐርቴ። 29 ብዘ ሰብ ተረን ተተት ተከነ ተጕራ ይቸኖቴ፤ ብእግዘር መንግስት ሸረት ይበሮዬ ይቾኖቴ። 30 ያንቔሕኖ ይፍቴ ይፍቴምሕኖ ያንቔ ይሐሮቴ" ባረኖም። 31 በሕ ግዝየ ኣታት የፈሪሳ ሰብ የኢየሱሴ ተቐነቦምታነ፥ "ሔሮድስ ይቀጥርሔ ይሸ፤ ተዝ ውጣም ስⷕ" ባረዊም። 32 ኢየሱስም፥ "የሕም የሸረኛ ቀወሬ ወሮም 'አኳ ተረገ ሲጣር ኣወጣቴ፥ ባሸነም ኣተርፍቴ፤ በሶስተነም ከረ ሜናና አጀፕርቴ ባረም' በረዊ። 33 ቢሐርም ነቢ ተኢየሩሳሌም ከተማ ውጤ ᎃቶት ኤነወ የሐሬ አኳም ነገም ሰስተም ወሮት ነረቢ። 34 "ኢየሩሳሌም ኢየሩሳሌም፥ ኣሐ ነቢም ትቀጥር፥ ያሔ የራዮ ሰብ ብምር ትወጋ፥ ኵታራ ጭዋጪውየታ በቋርሳታ ደን ባት ይደምድኖ ሐማ ያሐም ሰባሐ ባት አደምድኖዌ ብዘ ጋᎀ ሸም፤ ኣሐ ጭን ቤ ባሐም። 35 ተዝ ኣንቐ እግዘር ቤታሑ ይችቴ፤ እያም አብርሑ 'ብእግዘር ሽም ይቸንታ የትዳረው' ትትብሮ ዳር ተዝ ኣንቐ ኣታዞን" ባረኖም።

Luke 14

1 በሰንበት ከረ ኢየሱስ ያት የፈሪሳ ሰብ ኣለቃ ቤት ሸረት ይበሬ ገፓም፤ የፈሪሳም ሰብ ት ያሜ ቃር ያዞዌ ይቅረበዊ ባነ። 2 ᎃራ ሰብነተታ የረፏን ኣት ምስ በኢየሱስ ቢፍተቴ ባነ። 3 ኢየሱስም ዠፐረም የሙሴ ቕጫ ኣስተማሪም የፈሪሳ ሰብም "በሰንበት ከረ ባሸነ ኣትርፎት በሙሴ ቕጫ ተፈቀደምዌ? ዌሽ ኣንትፈቀደ?" ባረኖም። 4 ሕኖ ጭን ቍስ ባሮም፤ ኢየሱስ የምስታ ጠበጠም ተባሸታ ኣተነᎈንም፤ ቤትመታ ያሬ ኣስራᎌተንም። 5 ዠፐረም "በሰንበት ከረ አርቸታ ዌም ቦራታ በጐጀ ቢዌወ ሕመጋ ኤያወጣ ሰብ ታሑ ሟኑ?" ባረኖም። 6 የዝም ዘንጋ ይብረዊ ቃር በከሮም። 7 የድግስ የጠነዮ ሰብ የክብር መደር ሸፐቶም ይቾኖዌ ቲያትባትሮ ኢየሱስ ኣሸምታነ ዝካ ቲብር ወማካ ኦደኖም፤ 8 "ሟኒም ሰብ ያዠመነ ቢጠራሕ በክብር መደር ኣትቶራ፤ ዌም ኣቱ ታሐ ይርቅ ንቅ ሰብ ያዠመነ ጠኔም ይሕርሸ። 9 ያሐም የትም ያዠመነ የጠናናሑ ምስ ቸነም 'የዝ ምስ መደር ግᎋለ' ይብርሐ፤ ሕም ጋᎀ ቅመጨሐም ያንቔ ትቾኔ ታር። 10 ቢሐርም ያዠመነ በጠነከ የጠናናሐ ምስ 'ኣበጐዶ ይፍቴ ኔሐም ቶራ' ይብርሔ ያንቔ ወርም ቶራ፤ ሕም ጋᎀ ታሐ ጋᎀ በቾኖ ሰብ እንም ይፍቴ ክብር ትንሐብሸ። 11 ገገታ ከፍ ያሜ እንም ይትዋለድ፤ ገገታ ያትየንስ እንም ከፍ ይብር" ባረኖም። 12 ኢየሱስ የድግስ የጠናን ምስ፥ "አድያ ዌም አርባት በደገስሐ ሕኖም ባጋና ይጥሮንሸ፥ ኣጅግመና ይዘፕሮኒሸ ቤትሐ ኣበጐዳሐ ጐፔያሐ ደቦዋሐ ዌም ደንገነ ወነሗሐ ኣትጥራ። 13 ድግስ በደገስሐ ከረ ዜጋ የሐሮ፥ እንዱርር፥ ጅረ፥ ᎋርጥ ሕኖ ጥራኖ። 14 ሕኖም ኣጅግ ይዠፕሮዬ ኤሐሎ የሐሬ ኣሐም በረካ ትንሐብሸ፤ የᎀቶ ፃዲቅ ሰብ ቢትረሶ ከረ እግዘር ኣጅጋሐ ይዘፕንሐሸ" ቧረንም። 15 የድግስ ተቾኖ ሰብ ኣተታ ዝሕ ኢየሱስ የባረ ቃር ሰማምታነ "ብእግዘር መንግስት ገፓም ሸረት ይበራ የሳን" ቧረንም። 16 ኢየሱስ ጭን "ኣት ምስ ንቅ ድግስ ደገሰም ብዘ ሰብ ጠናም። 17 ይወረᎌ ወክት ቲሰራ የጠኔዮ ሰብ 'ኔሑ ሸረት ፈጠረም' ይብኖዌ የቤት አርቸታ ናሐም። 18 ቢሐርም እንመና 'ንቸኔ ኤያሰራንደ' ባሮም፤ በተረም ኣተታ 'የስየን ኣፈር ኣዤ ወሮት ነረቢ፤ የድግስ ባንተኖተና ባትማችብዬ አጨቍስሐ' ቧረንም። 19 ኣትመታ 'ኣምስት ጥምድ ቦራ ስየም፤ ቹቻና ኣዤ ኣርቴ፤ የድግስ ባንተኖተና ባትማችብዬ አጨቍስሐ' ቧረንም። 20 ኣትመታ 'ምሽራ ኣገፓም እያም ምሽረነን፤ በዝም ያቸነ ተኖት ኤሐኒ' ቧረንም። 21 የቤት አርቸታ ቸነም የባረዊ ቃር የኣራባሪየታ ኦደንም፤ ሕም ጋᎀ ድግስ የደገሰ ምስ ንቃር ማቸም የቤት አርቸታ 'ኣፍጥርም በከተማ ኤማም በግር ኤማም ወር፤ ዜጋ የሐሮ፥ እንዱርር፥ ጅረ፥ ᎋርጥ ይያሔ ኔሑ በኖ' ቧረንም። 22 የቤት አርችም ወረም ቸነምታነ 'ኣራባሪየኖ ወርም ጥራ የባሔም ሐማ ጠናም፤ ቢሐርም ኣንቾነᎌ ይርቅ መደር ነረ' ቧረንም። 23 ኣራባሪምት የቤት አርቸታ 'ቤተና ቲሜና ዳር ተከተማ ውጤ ባነቦ ኤማም ቀያም ያነቦ ወተን ነረብሑ በኖ' ቧረንም። 24 'እያም አብርሑ ይፍቴ ᎂጠርም ተጠኔዮ ሰብ እማተና ዳር በዝ ድግሰና ኤቀምሶ' ባረም" ቲብር ኢየሱስ ኦደም። 25 ብዘም ሰብ ተኢየሱስ ጋᎀ ያሮ ባነ፤ ኢየሱስም ተዥባፐረም ዝካ ባረኖም፤ 26 "ሟኒም ሰብ ይያሔ ይቸኔ ቢሸ ኣብ ታዶተታ የቴ፥ ምሽትመታ ደንጛመታ የቴ፥ ጐፔም አተᎀታ የቴ፤ የገግመታ ነብስ ዳር ይያ ቲብር ባንቸ ተማሪየና ኤሐር። 27 ሟኒም ሰብ የገገታ መስቀር ጮረም ታንቐኔ ኤቸንታ ይያ ተማሪየና ኤሐር። 28 "ታሑ ግምብ ቤት ኣረሸም ቲጀፕር ዳር ምራሕር ቃር ይወጣሎ ሐማ በተረም ቾናም ወጪየታ ኤያስብ ሟኑ? 29 - 30 ዌም የቤት ዘንግር ኣቈመም የስቍር ቤተታ ኣርሶት ቢቐᎃን ሰብ እንም የዝ ምስ ምር ይብረዊ? 'ቤት ያረሼ ቀነሰም ባነ ደፕሮት ቐᎀንም' ባሮም ያኸሶᎌ። 31 "ዌም ኣት ኣስር ም ጋዘነ ያነን ንጕስ ወረም ትንጐድ ገነ ንጕስ ይትዋኬ ይሸ፤ ያ ም ይትዋካ ጋዘነ ይቸንወ ሐማ ይⷕር፤ አጋ ት በኣስር ም ጋዘነታ ይትዋኬ ይለ ሐማ በተረም ቾናም ኤያስብ ንጕስ ምር ንጕሱ? 32 ኤለ በሐረ ሕሕ ንጕስ ይትዋኬ ገና ተረቌ ቲቸን ታነ ናቸረነታ ናሐም ንትሳከትነ ይውን። 33 አጋ ዝክም ታሑ ሟኒም ሰብ ያነን እንም ኤችታ ተማሪየና ይሐሬ ኤለ።" 34 ሓበም ኢየሱስ "ኣሶ ወሔ ቃሩ፤ ኣሶ ቸምናታ በበከረ ጭን በንቃር ይታምሸ? 35 ዝሕ ኤነት ኣሶ የኣፈርም ሐረ የማዳበሪያ ኤጠቅም የሐሬ ወረጀ ኣወጨም ይቋሺ፤ ይሰማ እንዝር ያነን የስማ" ባረም።

Luke 15

1 ቀረጥ ይቀርጦም ባጢረተነም ሰብ እንም ተደመዶም ኢየሱስ ይብር ቃር ይሰሞዌ የትሔ ቸነቦም ባነ። 2 የፈሪሳም ሰብ የሙሴ ቕጫ ኣስተማሪም ጭን ዝሐታ ኣሰቦምታነ፥ "ዝሸታ ባጢረተነ ሰብ ይትቐፐር፥ ተሕኖም ጋᎀ ይበራ" ባሮም ሕኖም ተሕኖ በኢየሱስ እᎃጠጦት ቀነሶም። 3 ኢየሱስም ዝካ ቲብር ወማካ ኦደኖም፤ 4 "ታሑ ኣት ሰብ ተበቅር ጤየታ ኣተታ ቢቌን ዝጠራ ዠጠሕኖ በሰረጌ ቸም ሕሕ የቀነ ኣት ጤ ቲረሕውን ዳር ይሼ ኤያር ሰብ ሟኑ? 5 ጤምታ ቲረሕውን ሳረንምታነ በመመረታ ጮረም ያቸንን። 6 ቤት ይቸንም ኣበጐዳታም ወነታ እማቴ ይጠራኖ፤ 'የቀነ ጤየና የረከብኔ ሳሬም፤ ኣሑም ትያ ጋᎀ የሳርሑ' ይብኖ። 7 እያም አብርሑ የሕክም ባጢር ቴነቦ ተዝጠራ ዠጠ ፃዲቅ ሰብ ይርቅ ኣት ባጢረተነ ሰብ ንስሓ ገፓም የጔቴ ቢቸን በሰሜ ብንቕት ይሐር" ባረም። 8 ዠፐረም ኢየሱስ "ኣስር ግራም ወርቅ ያነና ምሽት ኣት ግራም ወርቅ ቢቄና ኵራዝ ኣተከሰችም ቤተⷕታ ኣሰሰችም ትትረሕውን ዳር ተጨራ ኣትሸንዌ? 9 ⷕትም ወርቀⷕታ ትትረሕውን ኣበጐዳⷕታም ወነⷕታም እማቴ ትጠራነማምታነ 'የቀነ ወርቀና የረከብኔ ሳሬም፤ ኣሕማም ትያ ጋᎀ የሳርሕማ' ትብነማ። 10 እያም አብርሑ ዝክም ኣት ባጢረተነ ንስሓ ገፓም የጔቴ ቢቸን የሰሜ መሌካ ይሽኖ" ባረም። 11 ሓበም ኢየሱስ "ኣት ምስ ት ደንጛ ባነዊ፤ 12 ተሕኖም እርሰታ ያባታ 'ኣባኖ ተዱንያሐ ይሰሬ ሟረና ናሜ' ቧረንም፤ ትም የችም ሻደም ኣበኖም። 13 ተቀሪ ከረ ኣንቐ እርስ አርች ያነን ቃር ኣስየም ዋጋታ ጠበጠም አረቍ ገነ ወረም፤ በሕሜ ዋጋታ እንም የረከበሐማ ኣጠፏንም። 14 ዋጋታ እንም በጀፐረ ኣንቐ በሕ ገን ንቅ ጋጀ ቸነም፤ ትም ይበራ ቃር በከረም ተጨነቀም። 15 በሕም የቸነ ተሕ ገነ ሰብ ያት ምስ ቤት ወረም፤ ምስምት የኣበጛር ዜማንቸ ኣᎀነንም። 16 ዝም አርች ጓደንም የኣበጛር ኣተላ ይበሬ ይትሜን ባነ፤ ቢሐርም ሕም የኣበጛር ኣተላ ዳር ይውን ሰብ ኣነከበ። 17 ትም በⷕነታ ቶዘከበም 'ባባና ቤት ሸረት ጠᎈቦም የተነፈኖ ሜነነ ብዘሮ፤ እያ በዝ በጋጀ አሞት፤ 18 ንተሳም ያባኔ ንወር፤ "ኣባኖ ይእግዘርም ያሐም በደልም። 19 ተዝ ኣንቐ ያሐ አርቹ ኤወን፤ ቢሐርም ተሜነናሐ ኣተታ ሐማ ንትመዘር" ንወን' ባረም። 20 ትም ተረሳም ያባቴ ቸነም፤ ገና በረቌ ታነ ኣባታ የርቸታ ኣሸንምታነ ኣትሟጠጠንም፤ ኖጠም ኣንገተታ እንቐፈም ሳᎀንም። 21 አርችምት 'ኣባኖ ይእግዘርም ያሐም በደልም፤ ተዝ ኣንቐ ያሐ አርቹ ኤወን' ቧረንም። 22 ኣባታ ጭን የኣገልጌየታ 'ኣፍጥሮም ወሮም ትንም ይፈዝ ጅር ናሞም ኣሕድረዊ፤ ያቴበታ ሻሸራ የግረታ ጫማ ኣበዊ። 23 የፈቀረ ቦራ ናሞም አርጦ፤ ንብራነም የሳርንደ። 24 ዝሕ አርቸና ᎀተም ባነ ኤያም ሐረም፤ ቀነም ባነ ነከዊም' ባረኖም፤ እማቴ ሳረኖም ተብራነቆም። 25 "ንቅ አርችም በቹቻ ባነ፤ ቸነም ቤቴ ቢትቕራነብ ያንድርም የዌግም ቃር ሰማም። 26 ተቤት ደንጛ ኣተታ ጠናንምታነ 'ዝሕ ዘንጋ ምቃሩ?' ባረም ተሳረንም። 27 ትም 'ጐፔያሐ በቀነ መደር ቦሔ ቃር ቸነም፤ ኣባሐም ዝሕ አርች ቦሔ የቸኔ የፈቀረ ቦራ ኣንጠረም' ቧረንም። 28 "ንቅ አርችም ማቸም ቤት ኣንገባ ባረም፤ ኣባታም ወረጀ ወጣም የርቸታ ጨቈሰንም። 29 ዝም ንቅ አርች ዠፐረም ያባታ 'እያ ዛሕር ዘበር ቾትንከም፤ ባዘዝሔ ቃር ኣት ዘንጋ ቤ ኣምባ፤ እያም ታበጐዳና ጋᎀ ይሽሬዬ ኣት ኰርቤሻ ዳር ኣናብሔ። 30 ዝሕ አርቻሐ ዋጋሐ እንም ተረከበማ ሰብ ጅር ቲደምደማ እሽታ ጋᎀ ኣጠፋም ቲቸን የፈቀረ ቦራ ኣንጥለም' ቧረንም። 31 ኣባታ ጭን 'አርቸኖ ኣሐ እንም ጋᎀ ትያ ነርሐ፤ ይያም የሐረ ቃር እንም ያሐው። 32 ዝሕ ጐፔያሐ ᎀተም ባነ ኤያም የሐሬ፥ ቀነም ባነ የረከውዬ፥ ይናም ተብራረቆት ነረብንደ' ቧረንም" ባረም።

Luke 16

1 ኢየሱስ ዠፐረም የተማሪየታ "ኣት ደንገነ ምስ የርብረተታ ኣላፊ ኣት ኣገልጌ ቧነን፤ ሰብም 'ዝሕ ኣገልጌያሐ ዱንያሐ በሟኒም ቃር ያጠፋ' ባሮም የደንገነ ምስ ኦደዊም። 2 የትም ጠናንምታነ 'ዝሕ ዩጅብከ ምቃሩ? ተነ ይያ ኣገልጌ ኣትሐር፤ ባሐ ያወናብከ ዱንያ እንም ተሳሰብም ኣትቀንብኒ' ቧረንም። 3 ኣገልጌታ በⷕነታ 'ኣራባሪየና ኣላፊነተና ትያ ይወስድቴ፤ ምር ናሚ? ዋት ቾትም አረብሬ ደረግ ኤኔ፤ አጨቍሴ አቅመጭ። 4 አክስ ኣሜቃር አሓርሸ፤ ተኣላፊነት ትንትስራፐት፥ በቤተና ይትቐፐሮን ኣበጐዳ አጥብጥሸ' ባረም። 5 ትም የኣራባሪየታ ከስ ያነቦ ሰብ እንም ያታተና ጠናምታነ፥ ይፍትወረርታ 'የኣራባሪየና ከስ ምራሕር ቃር ነረብሐ?' ቧረንም፤ 6 ከስ ያነወምት 'በቅር ወሸር ዘይት ከስ ነረቢ' ባረም። 'አጋ የትቐፐርሐወ ወረቀት የሐ ኣፍጥርም ቶራም ኣምሳ ወሸር ዘይት በርም ጣፍ' ቧረንም። 7 ተሕም ኣንቐ እንጐደታም 'ኣሐሕ ምራሕር ከስ ነረብሐ?' ቧረንም፤ ትም 'በቅር ጨረት ስኔ ከስ ነረቢ' ባረም። 'አጋ የትቐፐርሐወ ወረቀት የሐ ስምራ ጨረት ስኔ በርም ጣፍ' ቧረንም። 8 ኣራባሪየታም ያታሌ ኣገልጌ 'በቤጥነት በቾተን ቃር ኣዮንሐ' ቧረንም፤ የዝ ኣለም ሰብ በሰብ ግብት ቢቾተዊ የገገና ጥቅም ትእግዘር ሰብ ይርቅ ኣዮሎ። 9 "እያም አብርሑ በዝ ኣለም ዱንያ ኣበጐዳ ጥብጦ፤ ዝካ ብታመሮ ዱንያሑ ኣነቀም እንጭም አጃሑ ትትሐሮ በዘላለም ቤት ይትቀᎌርኩሸ። 10 ትንም ቢያርስ ቃር የታመረ በርቅ ቃር ይታመር፤ ብርስየ ዘንጋ ኤታመር ሰብ በርቅም ዘንጋ ኤታመር። 11 አጋ በዝ ኣለም ዱንያ ያንታመርሑ በሐረ ውረም የሐረ ዱንያ ኣደራ ባሑ ሟን ያወራቴ? 12 በሰብ ዱንያ ባንታመርሑ ያሑ ይሐር ዱንያ ይብሑ ሟኑ? 13 "የት ጘታ ኣገልጌ ይሐሬ ይለ ሰብ ኤነ፤ ያተታ ይረምድ ይንጐደታ ይጠራ፤ ዌም ያተታ ያሐብድ ይንጐደታ ይቀርጥ። የሕክም ይእግዘርም የዱንያም ወትገዛ ኤሐንሑ" ባረኖም። 14 ዱንያ ይረምዶ የፈሪሳ ሰብ ዝሕ እንም ሰሞምታነ በኢየሱስ ያኸሶᎌ ባነ። 15 ኢየሱስ ጭን "ገጋሑ በሰብ ይፍቴ ፃዲቅ ታምሳስሮ፤ ቢሐርም እግዘር የⷕናሑ ቃር ይⷕር፤ በሰብ ይፍቴ ወሔ መሰረም ይትየቃር፥ በጔታ ይፍቴ የትጠናው" ባረኖም። 16 ኢየሱስ ዘንጋታ ቴጀፕርም "የሙሴ ቕጫም የነቢ መጣፍ ያጠምቅ ዮሓንስ ግዝየ ዳር ይብሮ ቃር ቲዩጂ አኰሺም፤ ተሕ ግዝየ ቈነሽም ይእግዘር መንግስት ወሔ ወሬ ዩጂ፤ እንመና ይእግዘር መንግስት ይገቦዬ ባነኖ ደረግ ያትባቅሮ። 17 ቢሐርም ተቕጫ ኣተታ ዳር ቢቄየታ ኣፈር ተሰሜ ቢጠፎ ይፈዝ። 18 "ምሽተታ ገፈረም እንጐድም ምሽት ያገፓ እንም የረከበሐማ ጅር ደመደም፤ ምሰⷕታ የገፈረናም ምሽት ያገፓ የረከበሐማ ጅር ደመደም" ባረም። 19 ኢየሱስም ዠፐረም "ብሻ ጅርም ስሰ ሓር ይትሐተር ኣት ደንገነ ምስ ባነ፤ እንም ከረ በጥፏ ሳረንም ይረብር ባነ። 20 ኣልኣዛር ይውሪ ኣት ሰብነተታ እንም መዘነ የረፐረ ዜጋ በደንገነ ምስ ወረጀ ተገተረም ባነ። 21 ዝም ዜጋ ደንገነታ ቲበራ ዮጠቈን ᎋችᎋቸ ይበሬ ይትሜን ባነ፤ ግየም ቸነቦም መዛታ ባነበተና ይረሰዊ ባነ። 22 "ኣት ከረ ዜጋ ኣልኣዛርም ᎀተም፤ የትም መሌካ ወሰዶም በኣብርሓም መዬ ኣወነዊም፤ ደንገነም ምስ ᎀተም ᎀከዊም። 23 ዝም ደንገነ ምስ ባዛብ እሳት ቲትጨነቅ ታነ ተጘኸረም ቢያዥ ኣብርሓምም በመየቴ የረፐረ የኣልኣዛርም በረቌ ኣሸኖም። 24 ትም ቃረታ ከፍ ኤፐም 'ኣብርሓም ኣባኖ ሐዳሽ ናምጥጥሐ፤ በዝ እሳት ነደድም አትጨነቅ፤ ኣልኣዛር ያቴበታ ዊት ብሓ የጤፍም ኣነበተና ያዝመስምንዬ ይዬ ናን' ባረም። 25 "ኣብርሓምም 'አርቸኖ ኣሐ ታትሞት ይፍቴ በደንገነታሐ ወሔ ዘንጋ እንም የረፐረናሐ ሐማ አስብ፤ ኣልኣዛር ጭን ንቃር ኣጐነንም ባነ፤ በሕም የቸነ ት በዝሔ ሳረንም ቲረብር ኣሐ ትትወቀስ። 26 ተዝም እንም በᎈር ቢናም ባሑም ግብት ንቅ ሐየ ነረ፤ በሕም የቸነ ቲናሔ ያሕዌንየ፥ ታሑሜ ይናሔንየ ያሬ ይለ ሟኒም ሰብ ኤነ' ቧረንም። 27 ደንገነም ምስ 'አጋ ኣባና ኣብርሓም ኣልኣዛር ያባና ቤቴንየ ናን። 28 በሕሜ ኣምስት ጐፔቸ ነሬ፤ ሕኖም ዝሔ የጭንቅ መደር ቤቸኖዌ የወርም ኣልኣዛር ያጬፕም ዮድኖ' ቧረንም። 29 "ኣብርሓምም 'ሙሴም ነቢ የጣፎዮ ይእግዘር ቃር ነረኖ፤ ተሕኖ የስሞ' ቧረንም። 30 ትም 'እክሽ ኣንሐረ ኣብርሓም ኣባኖ፤ ቢሐርም ተᎀተ ሰብ ኣት ሰብ የሕኖሔ ቢያሎ ተቾተዊ ባጢር ይትዘፐሮሸ' ቧረንም። 31 ኣብርሓምም 'የሙሴ ቕጫም የነቢ ትምርት ኦጅዮም ኤሰሞ በሐረ ኣት ሰብ ተሞት ቢትረሳ ዳር ኤያምሮ' ቧረንም" ባረም ኢየሱስ ኦደም።

Luke 17

1 ኢየሱስ የተማሪየታ "ሰብ ኣክታተፈም በባጢር ያገባቃር ተኖተታ ኤቄ፤ ቢሐርም ቈፋ ሐረም ባጢር ያቸን የሕ ሰብ ግርደታ። 2 ሟኒም ሰብ ተዝ ትርስየሕኖ ያተታ ቈፋ ቢሐረታ ንቅየ ይምር ወፍጨ ባንገተታ ኣጐጅም በባሕር ተድረኵሪ ይᎋዘዝን ባነ። 3 በዝም የቸነ ኣሑም የገጋሑ ተጤፖ፤ ጐፔያሐ ᎇሼ ቢወርሐ ምን፤ በጥፋተታ በቱዘከበም ኣፍ ᎄን። 4 ባት ከረ ሰባት ጋᎀ ᎇሼ ቢወርሐ ትም ባት ከረ ሰባት ጋᎀ 'ኣጠፋም' ባረም ቶዘከበም ያሔ በቸነ ኣፍ ᎄን" ባረኖም። 5 ተማሪመታ የጘታ ኢየሱስ "ሐዳሸ እምነት ድብርንደ" ባረዊም። 6 ጘታም "የጣፊ ቕንቐ ያሕር ቃር እምነት ቢረብርሑ ዝሕ ሸብራ 'ተዝ ተረቀርም፥ በባሕር ደን ዌ' ብትብረዊ አጊ ይበርሑ ባነ" ባረኖም። 7 ኢየሱስም ዠፐረም "ታሑም ኣት ሰብ ኣገልጌ ቢረውን፥ ትም ቾተም ዌም ጤ ዋረም ቲትዠፐር ሕመጋ 'ኔሐ ቶራም ሸረት ብራ' ይውንዌ? 8 ይርቀታ 'ይያ የርባተና አበራ ቃር ኣፍጥኒ፤ በናም ሰጨም ትንጀፕር ዳር ቍምም ኣብሬ። ተሕም ኣንቐ ኣሐም ያጋሐ ትብራሸ' ይውን ኣንሐረዌ? 9 አጋ ኣገልጌት ቶት የዋሪ ቃር እንም የቾቴ ኣራባሪየታ ያጛጝዝንቃር ይመስርሑዌ? 10 ኣሑም የሕክም ቶቶ የዋርኩ ቃር እንም ቾትሑም ትትጀፕሮ፥ 'ኣንጠቅምነ ሜነነንደ፤ የቾትኔም ያውንደ ሜናንዳው' በሮ" ባረም። 11 ኢየሱስ ኢየሩሳሌም ከተማ ቲያር በገሊላም በሰማርያም ገነ ግብት ያር ባነ። 12 ኣት ቀያ ቲገባ ደራ ዮጠቀቦ ኣስር ሰብ በረቌ ቈሞም፤ 13 ሕኖም ቃረና ከፍ ኤፐቦም "ኢየሱሶ፥ ኣስተማሪዮ፥ ሐዳሸ ናምጥጥኔከ" ባረዊም። 14 ኢየሱስም ኣሸኖምታነ "ወሮ ስብነታሑ የቐስ ኣተዞ" ባረኖም። ሕኖም ቲያሮ ቤማ ተባሸና ተነፎም። 15 ተሕኖም ኣተታ ተባሸታ የተነፈ ሐማ ኣሸምታነ ቃረት ከፍ ኤፐም ይእግዘር ሽኵር ቲብር ተዠፐረም። 16 ትም "ሽኵር የስራሐ" ቲብር በኢየሱስ በግረቴ በፊንጨታ ተፌጠመም ሰጐደለም፤ ትም የሰማርያ ገነ ሰብ ባነ። 17 ኢየሱስም ዠፐረም "ተባሸና የተነፎ ኣስር ኣነፐሮዌ? ዠጠሕኖሕ ኤቴ ነረቦ? 18 ዝሕ እማት ገበር ምስ ባንሐሬ እንጐደና ይእግዘር ሽኵርት ያትቐንቦዬ ተዘፔተቦ ኣንቸነቦዌ?" ባረም። 19 የትም "ተሳም ወር፤ ያመርሔዬ ተነፍሐም" ቧረንም። 20 የፈሪሳ ሰብ "ይእግዘር መንግስት መቸ ይቸንቴ?" ባሮም የኢየሱስ ተሳረዊም፤ ትም ዠፐረም "ይእግዘር መንግስት ይቸን ሰብ ቢቅረበዊ ኤነት ኣንሐረ። 21 የሕክም ይእግዘር መንግስት 'ዝᎃንየ በዙ' ዌም 'ሕᎃንየ በሕ ነረ' ይውርዬ ኤሐር፤ ይእግዘር መንግስት ባሑ ግብት ነረ" ባረኖም። 22 ተሓንቐም ኢየሱስ የተማሪየታ "ተሰብ አርች ከረ ኣተታ ዳር ታሸኔ ትብሮᎌ ወክት ይቸንቴ፤ ቢሐርም ኣታዞ። 23 ሰብም ክርስቶስ 'በዝ ነረ' ዌም 'በሕ ነረ' ይብሮኩቴ፤ ኣሑም ኣትወሮ፤ የሕኖም ኣትሐተሮዮ። 24 ብራቅ ታፈር ኣት ዳረታ ተረሳም ቲትብራነቅ ኣት ዳረታ ስን ይትየም ሐማ የሰብ ትከ ቢቸንወ ከረ የሕክም ይሐርቴ። 25 ቢሐርም የሰብ ትከ ብዴተ ብዘ ጅጓረ ይትቐፐሬ በዝም ዘበር ሰብ ይትቀንጥሜ ይትጠናሜ ግርዱ። 26 በኖሕ ዘበር የሐረም ሐማ የሰብ ትከ ቢቸንወ ዘበር የሕክም ይሐርቴ። 27 ኖሕ በመርከብ የገፓወ ከረ ዳር የሕ ዘበር ሰብ ቲበሮ ቲሰጦ ቲያገቦ ቲያበዶ ባነቦ፤ ሕም ጋᎀ የጥፋት እሓ ቸነም እንመና ዋጠኖም። 28 ዝክም በሎጥ ዘበር ሰብ ይበሮም ይሰጦ፥ ይስረቦም ያስረቦ፥ ቾቶም ይቀብሮ ቤትም ያረሶ ባነ። 29 የሕርምታነ ሎጥ ተሰዶም ከተማ ቦጣ ከረ ተሰሜ እሳትም ይረድድ ዲን ዘነበም፤ እንመና ነደዶም። 30 የሰብ ትከ ቢቸንወም ከረ የሕክም ይሐርቴ። 31 "በሕ ከረ በቤት ᎈር ያነታ በቤት ያነ ግብረታ ይረሴ ኤይረድ፤ የሕክም በቹቻ መደር ያነታ ቤተታንየ ኤትዘፐር። 32 የሎጥ ምሽት ቃር የትዘገድሑ። 33 ነብሰታ ያተርፌ ይሸ እንም ያቌን፤ ይያ ቲብር ነብሰታ ያቐፐረ እንም ኤያም ሐረም ይረብር። 34 እያም አብርሑ በሕም ምሳረ ት ሰብ ባት በትገተሮዌ ኣተታ ይወስጂቴ ኣተታም ይቺቴ። 35 ት እሽታ እማቴ ወፍጨ ቲፈጠማ ኣተⷕታ ይወስጅያቴ ኣተⷕታም ይችያቴ። [ 36 ት ሰብ እማቴ ዋት ቲቾቶ ኣተታ ይወስጂቴ ኣተታም ይቺቴ]" ባረኖም። 37 ተማሪየታም ዠፐሮም "ጘታንዶ ኤቴው ይወስጅዮ" ባረዊም። ኢየሱስም "የᎀትየ ባነወ መደር ኣመራ ይትደመዶ" ባረም ኦደኖም።

Luke 18

1 ተሓንቔ ኢየሱስም የተማሪየታ ደን ቴያርጦ እንም ጋᎀ ጠሎት ያመሮዌ ቲብር ዝሕ ወማካ ኦደኖም። 2 "ባት ከተማ እግዘር ኤሰርፍ 'ሰብ ምር ይብሬቴ' ኤብር ኣት ዳነ ባነ። 3 በሕም ከተማ ምስ የᎀተባ ምሽት ባነች፤ እንም ጋᎀ የትሜ ቸነችም 'ተባላጋራና ኣንቀና አዥኒ' ትውን ባነ። 4 ትም ብዘ ከረ ችላ ባረናም፤ ተሕም ኣንቐ ኣት ከረ በⷕነታ ኣሰበም፤ 'እያ እግዘር ስርም ባንሰርፍ ሰብም ምር ይብሬቴ ባምብር፥ 5 ዝሕ ምሽት የጭቀጨቀቼዬ አፈርድላቴ፤ ሓምባሐረ እንም ከረ ተዥባፐረችም ታጀግሬቴ' ባረም ባረኖም።" 6 ሓበም ጘታ ኢየሱስ "ዝሕ ኣጕል ዳነ የባረ ቃር ስሞ። 7 አጋ እግዘር የሸፐተኖ ሰበታ ዋናም ምሳረ ቲጨቍሰዊ ኣፍጢተ ኤፈርድሎዌ? ችላ በበሮት እገዠታ ያትየክስቦዌ? 8 እያም አብርሑ ኣፈጠረም ይፈርድሎቴ፤ ቢሐርም የሰብ ትከ ቢቸንወ ከረ ባፈር ᎈር በት ያመረ ሰብ ይንሐብሸዌ?" ባረም። 9 ፃዲቅ ሰብንደ ባሮም በገገና ይትሸመሮ ይንጐድ ሰብ እንም ይቀርጦ ሰብ ቃር ኢየሱስ ዝሕ ወማካ ኦደም። 10 "ት ሰብ ጠሎት ያመሮዌ ቤተመቅደስ ገፖም፤ ሕኖም ኣተታ የፈሪሳ ሰብ ኣተታም የቀረጥየ ባነ። 11 "የፈሪሳ ምስ ቈመም በⷕነታ ዝካ ባረም ጠሎት ያሜ ባነ፤ 'እግዘሮ እያ ይንጐድ ሰብ ሐማ ሰርቀነ፥ ኣጕል የረከብ ሐማ ጅር አደምድ ሰብ ዌም የዝ ምስ ሐማ የቀረጥየ ኣንሐር ሽኵር የስራሐ። 12 በሳምት ት ከረ አጦም፤ ትነሕውንቃር እንም ታስር ኣት ኤብ' ባረም። 13 "የቀረጥየም ምስ ኣረቀም ቈመም ተጘኸረም ሰሜንየ ያዤ ሰነፈም፤ ቢሐርም፥ 'እግዘሮ እያ ባጢረተነ ማሬ' ቲብር ዳታታ ይትጀከም ባነ። 14 እያም አብርሑ ተዛሕ ገገታ ፃዲቅ ታመነ ምስ ይርቅ የዝ ምስ ባጢረታ እግዘር ኣፍ ቧረንም ቤተታ ተዠፐረም። ገገታ ከፍ ያሜ እንም ይትዋለድ፤ ገገታ ጭን ያትየንስ እንም ከፍ ይብር" ባረኖም። 15 ኢየሱስ ᎃሻሸም ይደኖዌ ቅስር ደንጛ የትሔ ኣቸኖዮም፤ የኢየሱስ ተማሪ ቲያቸኖ ኣሰቦምታነ የሰብሕኖ ማተቦፖም። 16 ኢየሱስ ጭን ቅስር ደንጛ የቴንየ ጠናኖምታነ "ቅስር ደንጛ ይያሔ የተኖ ኣትሕሮዮ፤ ይእግዘር መንግስት የዝ ደንጛ ሐማ የሐረ ሰቡ። 17 እያም የውረመና አብርሑ ይእግዘር መንግስት የትከ ሐማ ኤትቐᎌን ሰብ እንም ስርም ኤገባወ" ባረም። 18 ኣት የይሑዳ ገነ ዳነ የኢየሱስ "ወሔ ኣስተማሪዮ የዘላለም ኤያም ሐርም አረብሬ ምር ንቶት?" ባረም ተሳረንም። 19 ኢየሱስም "የምር ወሔ ትብሬ? እማት እግዘር ባንሐሬ ወሔ ኤነ። 20 ይእግዘር ትዛዝ ትⷕር፤ ሕኖም 'የረከብሐ ሐማ ጅር ኣትድምድ፥ ሰብ ኣትቅጥር፥ ኣትስርቅ፥ ኤነ ቃር ኣቶድ፥ ኣብ ታዶታሐ ኣሕብድ' " ይውርዮ ቧረንም። 21 ትም "ዝሕ ትዛዝ እንም ተትክነተና ቀነስም ቅየም" ቧረንም። 22 ኢየሱስም ዝሕ ምስ የባረ ቃር ሰማምታነ "ገና ኣት ዘንጋ ጭን ቀፐረብሐም፤ ያነናሐ እንም ኣሰየም የዜጋ ኣብ፤ ዋጋሐ ብእግዘር መንግስት ትንሐውንሸ፤ ኔሐም ይያ ተሐተሬ" ቧረንም። 23 ምስታ ንቃር ደንገነ የሐሬ ዝሕ የዋረን ቃር ቢሰማ ንቃር ተመጠጠም። 24 ኢየሱስም ዝሕ ምስ ንቃር የትመጠጠ ሐማ ኣሸምታነ "ደንገነ ሰብ ይእግዘር መንግስቴ ይገቦዌ ንቃር ያጀግኖ። 25 ደንገነ ይእግዘር መንግስቴ ቢገባታ ጋሜራ በመርፍ ጕድድ ቢገባ ይፈዝ" ባረም። 26 ዝም የሰሞ ሰብ "አጋ በዝ ኤነት ሟን ይተርፌ ይለ?" ባሮም። 27 ኢየሱስ ጭን "በሰብ ወሐት ኤሐር ቃር በጔቴ ወሐት ይሐር" ባረም። 28 ጴጥሮስም "ይናም ያነንደ ቃር እንም ቸነም ያሐ ተⷐተኔከም" ቧረንም። 29 ኢየሱስ ዠፐረም "የውረመና አብርሑ ይእግዘር መንግስት ቲብር ቤተታ ዌም ኣብ ታዶተታ ዌም ጐፔያታ ዌም ምሽተታ ዌም ደንጛታ የቸ ሰብ እንም፥ 30 በዝም ኣለም በብዘ አጅ ይትቐፐር፤ ቢቸንም ኣለም የዘላለም አያም ሐረም ይረብርቴ" ባረኖም። 31 ኢየሱስ ኣስረችም ተማሪየታ የትሔ ኣትቐነበምታነ "አሗ ኢየሩሳሌም ከተማ ናነቴ፤ የሰብ አርች ቃር ነቢ የጣፈዊ እንም በሔ ይሐርቴ። 32 ያረማዊ ሰብ ኣወጨም ያቐᎏሪቴ፤ ሕኖም ያኸሶᎌቴ፥ ይቀርመዊቴ፥ ይተፎᎌቴ። 33 ተገረፈዊም ኣንቐ ይቀጥረዊቴ፤ ቢሐርም በᎀተ በሶስት ከረታ ይትረሳቴ" ባረኖም። 34 ሕኖም ዝሕ የባረኖ ቃር ስርም ኣምቤሰሮ፤ ዝም ቃር የትሼመቦዬ፥ የባረም ቃር ኣንገፓኖ። 35 ኢየሱስ ኢያሪኮ ከተማ ቸነም ቲሰራ ኣት ᎋርጥ ምስ ቲጨቍስ ቤማ ᎀሬ ቾናም ባነ፤ 36 ብዘ ሰብ ቤማ ቲያሮ ቃረና ሰማምታነ "ዝሕ ምቃሩ?" ባረም ተሳረም። 37 ሕኖም "ተዝ ያር የናዝሬት ኢየሱሱ" ባሮም ኦደዊም። 38 ᎋርጥ ምስም "የዳዊት አርች ኢየሱሶ ሐዳሽ ማሬ" ቲብር ኦነም። 39 ይፍት ይፍቴ ያሮ የረፐሮ ሰብ ᎋርጥ ምስታ "ቍስ በር" ባሮም ኣጥራቀረዊም። ት ጭን ዠፐረም "የዳዊት አርች ኢየሱሶ ሐዳሽ ማሬ" ቲብር ይርቅ ኦነም። 40 በሕም የቸነ ኢየሱስ ቈመምታነ "ይዬ ናመዊ" ባረም ኣዘዘም። ትም በቸነ ኣንቐ ኢየሱስ፥ 41 "ምር ኣሜንሔ ትሸ?" ባረም ተሳረንም። "ጘታኖ ኤነና ይትከፈቴ አሸ" ባረም። 42 ኢየሱስም "አጊ አዥ፤ ያመርሔ ኤናሐ ተከፈተም" ቧረንም። 43 ሕም ጋᎀ ዛ ᎋርጥ ምስ ኤነታ ተከፈቶም ኣሸም፤ ይእግዘርም ቲያሐብድ የኢየሱስ ተⷐተረንም፤ ሰብ እንም ዝሕ ምስ ኣሰቦምታነ ይእግዘር ሽኵር ባሮም።

Luke 19

1 ኢየሱስ ተኢያሪኮ ከተማ ግብት ያር ባነ። 2 በሕሜ ዘኬዎስ ይውሪ የቀረጥየ ኣለቃ ባነ። ትም ደንገነ ባነ፤ 3 ዘኬዎስም ኢየሱስ ይውሪ ኤተታ የሐረ ሐማ ያዤ ይሸ ባነ፤ ቢሐርም ቍመታ ኣጭር የሐሬ ሰብ በሳም ያዥኔ ኣንረረ። 4 ኢየሱስ ተሕ መደር ያር የረፐሬ ዘኬዎስ የኢየሱስ ያዥኔ ቲብር ይፍቴንየ ኖጠም ባት በሸብራ አጨ ከናም። 5 ኢየሱስም የዛሕ አጨ መዬ ቸነም ቲሰራ ተጘኸረም ኣሸንምታነ "ዘኬዎስ አኳ ታሐ ጋᎀ በቤታሐ አወርቴ፤ ኣፍጥርም ውረድ" ቧረንም። 6 ዘኬዎስም ኣፈጠረም ወንደምታነ የኢየሱስ ሳረንም ተቐᎌረንም። 7 እንም ሰብ የት ቤት ቲገባ ኣሰቦምታነ "ኢየሱስ ተባጢረተነ ምስ ጋᎀ ይበሬ ገፓም" ባሮም እᎃጠጠቦም። 8 ዘኬዎስ ጭን በጘታ ኢየሱስ ይፍቴ ቈመምታነ "ጘታኖ ታኔቃር እንም ግብተታ የዜጋ ኣብሸ፤ በሟኒም ሰብ ኣታለልም ዮሰድሕወ ዋጋ በረፐረ ኣርበት አጅ ኣሚም አዘፕርሸ" ቧረንም። 9 ኢየሱስም "ዝሕ ዘኬዎስ የኣብርሓም ዘሩ፤ አኳ የዝ ቤት ሰብ ተነፎም። 10 የሰብ ትከ የቀነ ሸም ያተርፌ ቸነም" ባረም። 11 ሰብ ኢየሱስ ይዝረኽንቃር ቲሰሞም ኢየሱስ ኢየሩሳሌም ከተማ ተቕራነበም፤ ብዘ ሰብም ይእግዘር መንግስት የትቐነበቃር መሰረኖም፤ በሕ የቸነ ኢየሱስ ዝሕ ወማካ ኦደኖም። 12 "ኣት ሹም ተረገሰም ይቸኔ አረቍ ገነ ወረም። 13 ቴያር ይፍቴ ኣስር ኣገልጌየታ ጠናም ይንመና ቀርሺ ኣበኖምታነ 'ትንቸን ዳር ኣቂጦᎌ' ባረኖም። 14 የዝም ምስ የገነታ ሰብ ይጠረዊ የረፐሬ፥ 'ዝሕ ምስ ቢና ᎈር ይትረገሴ ኣንሸነ' ቲብሮ ት ቦረ ኣንቐ ናቸረነ ናሖᎌም። 15 "ትም ተረገሰም በቸነ ኣንቐ ቀርሺ ያበኖ ኣገልጌየታ ምራሕር ቃር ያተነፎ ሐማ ይትሰኖዌ ጥረዮ ባረም። 16 ይፍትወረር ኣገልጌየታ ቸነም 'ጘታኖ ባብሔ ቀርሺ ኣቄጥም ኣስር አጅ ኣተነፍሕወም' ቧረንም። 17 ጘታታም 'ኣሐ ᎃርቴ ኣገልጌ ወሔ ቃር ቾትሐም፥ ብርስየ ቃር የታመርሔ ባስር ከተማ እንም ሾምከም' ቧረንም። 18 ተነም ኣገልጌ ቸነም 'ጘታኖ ባብሔ ቀርሺ ኣቄጥም ኣምስት አጅ ኣተነፍሕወም' ቧረንም። 19 የዝም ኣገልጌ 'ኣሐም ባምስት ከተማ ሾምከም' ቧረንም። 20 "እንጐድም ኣገልጌ ቸነም 'ጘታኖ በጨርቅ ጥባነርም የጠቀንከ ቀርሺያሐ የሐ። 21 ኣናወናን ቃር ትወስድ፥ ኣንዘናንም ቃር ታድድ ትወ ምስ የሐርሔ ሰነፍከም፤' ቧረንም። 22 ኣራባሪየታም 'ኣሐ ᎃጥጥ ኣገልጌ በዝረኸን ቃር አፈርድብሐቴ፤ ኣናወናን አረሳ ኣንዘናን ኣድድ ትወ ምስ የሐር ሐማ ሓርሐም። 23 አጋ ቀርሺየና የምር ዮለድ ኣምᎄሰድን? እያም ተንት ተትርፈታ ጋᎀ አስድን ባነ' ቧረንም። 24 በሕም የቈሞ ሰብ 'ሕሕ ቀርሺየታ ውስዶᎌ ኣስር አጅ ያተነፈታ ኣበዊ' ባረኖም። 25 ሕኖም 'ጘታንዶ ትሕ ኣስር አጅ ትርፍ ነረን' ባረዊም። 26 'እያም አብርሑ ያነን እንም ይደᎌለ፤ ቤነን ጭን ሕም ያነን ዳር ይወስጅᎌ። 27 በሕኖ ᎈር አትረገሴ ኣንሳረኖ ጠላተና ዝሔ ናሞም ቢፍተኔ ቅጥሮዮ' ባረም"። 28 ኢየሱስ ዝሕ ወማካ ቦደ ኣንቐ ኤማታ ቀነሰም ኢየሩሳሌም ከተማንየ ተተማሪየታ ይፍት ይፍቴ ያር ባነ። 29 ደብረዘይት ይውሪ ቈቶ መዬ ያነቦ ቤተፋጌም ቢታንያ ቀያ ቲሰራ ት ተማሪየታ ይፍቴንየ ናሐኖም። 30 "ሕሕ ይፍት ይፍት ያነ ቀያ ወሮ፤ ሕሜ ትትሰሮ ገና ሟኒም ሰብ ኣነኸᎀን ይማር ትከ ባጐጅዬ ትንሐቦሸ፤ ፍቶም ዝሔ ናመዊ። 31 ሟኒም ሰብ 'የምር ትፈተዊ?' ባረም ቢትሰርሑ 'የጘታ ኣትኸሸንም' በረዊ" ባረኖም። 32 የራዮም ሕኖ ወሮም ኢየሱስ የባረኖም ሐማ ነከቦም። 33 ይማር ትከምት ቲፈቶ እማር የሐረኖ ሰብ "ዝሕ እማር የምር ትፈተዊ?" ባሮዮም። 34 ሕኖም "የጘታ ኣትኸሸንም" ባሮዮም። 35 ይማር ትከምት የኢየሱሴ ኣቸነበዊም፤ ጅረና በᎈረታ ኣደጎም ኢየሱስ ነኸᎀንም። 36 ቲያሮም የኢየሱስ ይትቐፐሮ ሰብ ጅረና ቤማ ይዝራኮነ ባነ። 37 ኢየሱስ ኢየሩሳሌም ከተማ ይገቤ ደብረዘይት ኣናነ ይዌዬ ቲሰራ ተማሪየታም የትⷐተረዊ ሰብ እንም ሳረኖም፤ ሕኖም ኢየሱስ የቾተን ወግ ዘንጋ ኣሰቦም ባነ፤ ቃረና ከፍ ኤፐቦም ይእግዘር ሽኵር ወበር ቀነሶም። 38 "ብእግዘር ሽም የቸነ ንጕስ የትዳረው፤ በሰሜ ሽናት የጔታም ክብር የሕር" ባሮም። 39 በብዘ ሰብ ግብት የረፐሮ ኣታት የፈሪሳ ሰብ "ኣስተማሪዮ ዝሕ ተማሪያሐ ቍስ በሮ በኖ" ባረዊም። 40 ኢየሱስ ዠፐረም "እያም አብርሑ ሕኖ ቍስ ቢብሮም እምር ዳር ዮኖቴ" ባረኖም። 41 ኢየሱስ ኢየሩሳሌም ቸነም ቲሰራ የኢየሩሳሌም ከተማ ኣሸም በኸም። 42 "ኣሐ የሽናታሐ ያትኸሽሐ ቃር ምሩ አሗ ተሓርሐ፤ አሗ ጭን ዝሕ ዘንጋ ተሼመብሐም። 43 ጠላታሐ አጭር ያጥሮብከም በሕቦት ትንም መደር ያጨንቆከ ወክት ይቸንቴ። 44 ኣሑም በዝ ከተማ ትረብሮ ሰብ ይቀጥሮኩቴ፤ ከተማሑ እምር ብምር ᎈር ቴቾና እንም ይትደስቴ፤ ዝክም ይሐረታ ጔታ ያተርፍሑዌ የቸነወ ወክት ኣንሓርሑ የሐሬው" ባረም። 45 ኢየሱስ ቤተመቅደስ ገፓም፤ በሕም በደኔ ያቄጦ ሰብ ኣውጦት ቀነሰም። 46 ትም " 'ቤተና የጠሎት ቤት ይሐርቴ' ቧርም ጣᎉም ባነ፤ ኣሑ ጭን የኔባ ወረ ኣመነሑዊም" ባረኖም። 47 ኢየሱስም እንተመረጋ በቤተመቅደስ ያትመር ባነ፤ ሕም ጋᎀ የቐስ ኣለቃም የሙሴ ቕጫ ኣስተማሪም እንጐድ ንቅንቅ ሰብ የኢየሱስ ይቀጥረውዬ ይሰቦ ባነ። 48 ቢሐርም ሰብ እንም ት ይብር ቃር ይሰሞዌ ⷕነና የቴ የዠፐሮዬ፥ ይቀጥረውዬ የሳቦሕኖ ኣትምቃር ኣምሮት ኣንሐረሎ።

Luke 20

1 ኣት ከረ ኢየሱስ በቤተመቅደስ የሰብ ያትመርም ወንጌልም ዩድኖ ባነ፤ ሕም ጋᎀ የቐስ ኣለቃም የሙሴ ቕጫ ኣስተማሪም ባሪቅም የትሔ ቸነቦም። 2 ሕኖም "በምር ፍቃድም ደረግም ዝሕ ዘንጋ እንም ትቾት ሐማ እንዴ ኦድንደ፤ ዌሽ ዝካ ቃር ቶት ባረም የሾመናሐ ሟኑ?" ባሮም ተሳረዊም። 3 ኢየሱስም ዠፐረም "እያም ኣት ዘንጋ አትሰርሑቴ፤ ኣሑም ኦዶን። 4 ዮሓንስ ያጠመቀ በጔታ ፍቃድ ባነ ዌሽ በሰብ ፍቃድ ባነ?" ባረኖም። 5 ሕኖም ተሕኖም ተጮዶም፤ " 'በጔታ ፍቃድ ባነ' በባነ አጋ የምር ኣናመርሑዊ? ይብርንደቴ። 6 'በሰብ ፍቃድ ባነ' በባኔ ጭን ሰብ እንም ብምር ወኮም ይቀጥሮንደቴ፤ ዮሓንስ ነቢ የረፐረ ሐማ እንመና ያምሮ" ባሮም። 7 ሕኖም ዠፐሮም "በሟን ፍቃድ የሐረ ሐማም ኣንⷕነ" ባረዊም። 8 ኢየሱስም "አጋ በሟን ፍቃድም ደረግም ዝሕ ዘንጋ እንም አቾት ሐማ እያም ኣኑድሑ" ባረኖም። 9 ኢየሱስ ወማካ የሰብ ቲዩድ ዝካ ባረም ቀነሰም፤ "ኣት ምስ የወይን አጨ ቀፐረም የቸዋች ኣትክራነምታነ እንጐድ ገነ ወረም፤ በሕሜ ብዘ ግዝየ ቾናም። 10 ቦክተታ ተቀᎌረን የወይን አጨ ᎇስረታ ይበውዬ ኣት ኣገልጌየታ የቸዋቼ ናሐም፤ ቸዋችሕኖ ጭን የዛሕ ኣገልጌ ደነጎም እንጭም አጀታ ኣሳደደዊም። 11 ዠፐረም እንጐድ ኣገልጌየታ ናሐም፤ ሕኖም የሕም ኣገልጌ ደነገዊም፤ ኣቅመጠቦም እንጭም አጀታ ኣሳደደዊም። 12 ዠፐረም ሶስተነ ኣገልጌየታ ናሐም፤ ሕኖም የዝመታ ደነጎም መዘነ ኣመነቦም ኣወጦም ቃሰበዊም። 13 ተሕም ኣንቐ የወይን አጨ የረን ምስ 'ምር ናሚ? አሗ አረᎃድን አርቸና የሕኖሔ ንራን፤ የት ኣመኛት ያምሮለሸ ይሕርሸ' ባረም። 14 ቢሐርም ቸዋች ሕኖም አርቸታ ቲቸን ኣሰበዊምታነ ሕኖም ተሕኖ 'ዋራሸታ ዝሐታው። ኔሑ ንቅጥኔ፤ ርስተታ ይና ይሕርሸ' ባሮም። 15 በሕም የቸነ የርቸታ ተቀᎌሪ የወይን አጨ ውጤ ኣወጦም ቀጠረዊም። "ሔታ የወይን አጨ የረን ጘታ የዝ ቸዋች ምር ያሜኖ ቃር ይመስርሑ? 16 ገገታ ቸነም የዝ ቸዋች ይቀጥኖቴ፤ የቀᎌረንም ወይን ይንጐድ ቸዋች ይብኖቴ" ባረም። ሕኖም ዝሕ ቢሰሞ "ዝካ ቃር ቤሐር ሰላም" ባሮም። 17 ኢየሱስ ጭን ዝሕ ወማካ ዩድኖ ሰብ ኣሸኖምታነ፥ "ሔታ 'ግምብ ቤት ያረሶ ሰብ የቀንጠዊ እምር ት የግምብ ቤት ዋና ሐረም' ቧርም የጣᎉ ቃር ምር ይመስርሑ? 18 በሕ እምር ᎈር ዮጠቀ እንም ይትሰፐር፤ ዝም እምር በᎈረታ ዮጠቀ እንም ይᎈጭን" ባረም። 19 የሙሴ ቕጫ ኣስተማሪም የቐስ ኣለቃም ዝሕ ኢየሱስ የዝረኸን ወማካ የሕኖ ይረግድ ሐማ ቤሰሮም፤ ሕም ጋᎀ የኢየሱስ ይጠብጠውዬ ሳቦም፤ ቢሐርም የሰብ ሰነፎም። 20 በሕም የቸነ የኢየሱስ ይጠብጠውዬ ይትመች ግዝየ ይቅረቦ ባነ፤ የዳነት የፍርድ ኣወጦም ያቐፕረውዬ ዝርፍ ቃር ተት ይረሕቦዬ ይሰቦ ባነ፤ ፃድቅ ሰብ መሰሮም የኢየሱስ በቃረታ የቸነ ያክታትፈውዬ ዘንጋ ይረሶ ኣታሌ ሰብ የትሔ ናሖም። 21 ሰብሕኖም የት "ኣስተማሪዮ ኣሐ ውረም ቃር ትቱድም ትታትመርም የሰብ ይፍት አዥትሐ ኣታበርጥ ሐማ ንⷕነ፤ ኣሐ የጔታ ኤማ በቕጥየ ታትመር። 22 እንዴ ኦድንደ በቕጫንዳ የቄሳር ጝብር ካሶት ይትፈቀድ ዌሽ ኤትፈቀድ?" ባረዊም። 23 ኢየሱስ ጭን ሸረና ሓረምታነ፥ 24 "እንዴ ፍራክት ኣተዞን፤ መርከታም ጥፈተታም የሟኑ?" ባረኖም። ሕኖም "የሮም ንጕስ የቄሳሩ" ባረዊም። 25 ኢየሱስም "አጋ የቄሳር የሐረ ቃር የቄሳር ኣበዊ፤ የጔታም የሐረ ቃር የጔታ ኣበዊ" ባረኖም። 26 ሕኖም በሰብ ይፍቴ በቃረታ ያክታትፈውዬ ኣንሐረሮ፤ ትም በባረኖ ቃር ወግ ሐረቦም ቍስ ባሮም። 27 የሰዱቃ ሰብ የᎀተ ኤትረሳ ይብሮ ሰብ ባነቦ፤ ተሕኖም ኣታተና የኢየሱሴ ተቐነቦም ተሳረዊም። 28 "ኣስተማሪዮ ሙሴ ዝካ ባረም ጣፈንደም፤ ኣት ምስ ምሽት ኣገፓም ትከ ቴጨን የᎀተ በሐረ ጐፔያታ ምሽተታ ያግባና፤ የᎀተታ ዘር የትኳለ ባረም። 29 አጋ ሰባት ጐፔቸ ባነቦ፤ በሕርታ ምሽት ኣገፓም ትከ ቴጨን ᎀተም። 30 ዝም ምሽት ተነም ጐፔ ኣገፓናም። 31 ሶስተነም ጐፔ ኣገፓናም፤ የሕክም ሰባት ጐፔቸ ኣገፖያም ትከ ቴጨኖ ᎀቶም። 32 እንመና በᎀቶ ኣንቐ ⷕትም ᎀተችም። 33 ሰባችም ጐፔቸ ባጋጋ ኣገፖያም፤ አጋ ሕ ምሽት የᎀቶ ሰብ ቲትረሶ ግዝየ የሟን ምሽት ትሐርቴ?" ባረዊም። 34 ኢየሱስም፥ "የዝ ኣለም ሰብ ያገቦም ያበዶም። 35 ተሞት ተረሶም በጔታ ፍቃድ የሰሜ መንግስት ይገቦ ሰብ ነረቦ፤ ሕኖ ጭን ኤያገቦም ኤያበዶም። 36 የመሌካ ሐማ ይረብሮ የሕሬ ተሕም ኣንቐ ሞት ኤነቦ፤ ᎀቶም የትረሶዌ የጔታ ደንጛሎ። 37 የᎀቶ ሰብ ተሶት ቃር ጭን፥ ሙሴ የቈዛ እሳት ቃር በዝረኸን ታሪክ ደን፥ ጔታ 'የኣብርሓም ጔታ፥ የይስሓቅ ጔታ፥ የያእቆብ ጔታ' ባረም ጠናንም። 38 ጔታ ኤያም የሐሮሕኖ ጔታው ባንሐሬ የᎀቶሕኖ ኣንሐረ፤ እንም በት ይፍቴ ኤያሙ" ባረም። 39 ተቕጫ ኣስተማሪ ኣታተና ዠፐሮም "ኣስተማሪዮ ወሔ ቃር ባሐም" ባሮም። 40 ተሕም ኣንቐ የኢየሱስ ኣት ዘንጋ ዳር ደፈረም የትሳረን ኣነፐረ። 41 ተሓንቐ ኢየሱስ፥ "መሲሕ የዳዊት ትከው መምር ይብረዊ? 42 - 43 ዳዊት ገገታ በዝምራ መጣፍ 'እግዘር የጘታና (የመሲሕ) ጠላታሐ በግራሐ ቦስጥ ትናሜንሐ ዳር በከነና ቶራ ቧረንም' ይብር። 44 አጋ ዳዊት ገገታ ጘታ ባረም በጠናን፥ አጋ መሲሕ መምር ትከታ ይሐር?" ባረም። 45 ሰብ እንም ኢየሱስ ይብር ቃር ቲሰሞ፥ የተማሪየታ 46 "ጌፍ ጅር ተሐተሮም ሕሜ ዝሜ ዞሮትም፥ ቦገት ተረሸም ይትቐᎌርዮዌ፥ ኣይሑድ ቢትደመዶᎌ ቤትም የትሸፐተ መደር፥ በድግስ ቤትም ቢፍቴ ያወሬዮዬ ቲሽኖ የሙሴ ቕጫ ኣስተማሪ ተጤፖ። 47 ያዥሎ ሐማ ጠሎተና ያገርፎ፤ ምስ የᎀተበማ እሽታ ቤት ያትዜጎ፤ ሕኖም የባሰ ፍርድ ይትቐፐሮቴ" ባረኖም።

Luke 21

1 ደንገነ ሰብ መባና በሳጢን ቲሐሮ ኢየሱስ ተጘኸረም ኣሸም። 2 ምስ የᎀተባ ዜጋ ምሽትም ት ሜንዞ ትቲብ ኣሸም። 3 "የውረመና አብርሑ ዝሕ ዜጋ ምሽት ትንጐደና እንም ይርቅ ኣበችም። 4 ዝሕ ሰብ እንም ተትርፈና ቍረጠቦም ኣቦም፤ ⷕት ጭን በዜግነተⷕታ የረፐረና እንም ጀፐረችም ኣበችም" ባረም። 5 ኣታት ሰብ "ዝሕ ቤተመቅደስ መምር ይሽር፤ ቦሔ እምርም የጔታ ቧርም ባቸነዊ ጌጥ ሸኰቺም" ባሮም ይጮዶ ባነ። 6 ኢየሱስም "ዝሕ ታዘዊ እንም እምር ብምር ᎈር ኤቾናወ ግዝየ ይቸንቴ፤ ዝሕ እምር እንም፥ ኣት ከረ ይትደስቴ" ባረም። 7 ሕኖም "ኣስተማሪዮ አጋ ዝሕ እንም መቸ ይሐርቴ? ዝሕ ዘንጋ ይሐሬ ቲሰራ መርሐተታ ምቃሩ?" ባሮም ተሳረዊም። 8 ኢየሱስም "እንሳተናሑ ተጤፖ፤ ብዘመና 'ዘበረታ ሰናም' ባሮም ብያ ሽም 'ክርስቶስ እያትን' ባሮም ይቸኖቴ፤ የሕኖም ተሐቴትሑ ኣትወሮ። 9 የኣርብም የመራክስም ቃር ትትሰሞ እንጠነቀናሑ፤ ዝሕ በተረም ይቸኔ ግርዱ፤ ቢሐርም የቀጥወ ሕምተሕም ኤሐር" ባረም። 10 ሓበም ኢየሱስ "ሰብ በሰብ መንግስት በመንግስት ᎈር ተረሳም ይትዋካቴ። 11 በመደር መደር ንቅ ያፈር እንቀርቅሮት ይሐርቴ፤ ባሸም ጋጀም ይቸንቴ፤ ያትሸንፍ ዘንጋም ንቅ ንቅ መርሐትም በሰሜ ይትየቴ። 12 ቢሐርም ተዝ እንም ይፍቴ ሰብ ባሑ ይትረሶብኩቴ ያሳድዶኩቴ፤ ኣይሑድ ቢትደመዶᎌ ቤት የፍርድ ያትቐንቦኩቴ ቦሕኔም ያትየግዶኩቴ፤ በሽመና የቸነ የዳነም የንጕስም ይፍቴ ይወስዶኩቴ። 13 ዝመታ ይያ ምስክር ትሐሮዬ ወሔ ግዝየ ትረሕቦቴ። 14 በዝ እንም ቢያትቐንቦብኩ ክስ 'ምር አብርቴ' ቤትሑ ኣትጠነቆ። 15 ሟኒም ጠላታሑ መልስ ይቦኩዬም ሐረ ይዝረኮኩዬ ኤሐሎ ሐማ ቤሰርሑም መልስ ቲቦዮ ሐማ ሓሪነት እያ ኣብሑሸ። 16 ኣበጐዳሑ፥ ደቦዋሑ፥ ጐፔያሑ፥ ኣብ ታዶታሑ ዳር ኣወጦም ያቐፕሮኩቴ፤ ታሑም ኣታታሑ ይቀጥሮኩቴ። 17 በሽመና የቸነ ሰብ እንም ይጠራሑቴ። 18 ቢሐርም ተጕነራሑ እማት ድገር ዳር ኤቄ። 19 በፍረሖታሑ ነብሳሑ ታተርፎቴ" ባረኖም። 20 ሓበም ኢየሱስ "ኢየሩሳሌም ከተማ በጠላት ጋዘነ በሐᎄᎇዬ ትታዞ በሕ ግዝየ የሕ ከተማ ጥፋተታ የሰና ሐማ ሓሮ። 21 በሕ ግዝየ በይሑዳ ገነ ያነቦ ሰብ ቈቶ የጦም የስሖ፤ በከተማም ያነቦ ሰብ ተሕ የጦ፤ ተከተማ ውጤም ያነቦሕኖ ከተማ ኤግቦ። 22 የዝ ጥፋት ቃር የጣᎉ ትንቢት እንም ይሐሬ ሕጋᎀ የᎃጥጥ ኣጅግም የቅጣትም ግዝየው። 23 በሕ ግዝየ የት ኣርዋ እሽታም ያጠፗትም ግርደሕነማ፤ ባፈር ᎈር ንቅ ጅጓረ ይቸንቴ፤ በዝም ሰብ የጔታ ማት ይወርድቴ። 24 ተሕኖም ብዘና በሴፍ ይቈጥርዮቴ፤ እንጐድመና ማነም በገን ገነታ ይወስጅዮቴ፤ ኣረማዊ ሰብ እንም ይቾኖᎌ ግዝየና ቲያርቅ ዳር ኢየሩሳሌም ከተማ ይትራቀጦᎌቴ።" 25 ተሓንቐም ኢየሱስ "በኤያትም በበነም በብም ወግ የሐሮ መርሐት ይታሶቴ፤ ባፈር ᎈር ሰብ እንም የባር እሓም ቲያዞ የደገም እሓ ሕያት ቲሰሞ ምር ቸነም ባሮም በስኔፈ ይትጨነቆቴ። 26 ሰብ እንም በስኔፈ በዝ ኣፈር ምር ይቸንቴ በበሮት በጥንቕት ያረድኖቴ፤ ሕም ጋᎀ የሰሜ ፍጥረት ቃሽቃሽ ይብሮቴ። 27 በሕ ግዝየ የሰብ ትከ በርቅ ክብርም ደረግም በዳበራ ቲቸን ያዢቴ። 28 ዝሕ እንም ይሐሬ ቲቀርስ ኣሑም ትተርፎᎌ ወክት የሰኔ ተገከሮም ᎈንየ አዞ" ባረም። 29 ሓበም ኢየሱስ ዝሕ ወማካ ኦደኖም፤ "ሸብራም እንጐድም አጨ መርኬ በሮም አዞ። 30 የጨሕኖ ኣቴበ ቲያንፍረፍሮ ትታዞ ሕ ጋᎀ ኣባር የቸነ ሐማ ገግማሑ ትⷕሮ። 31 የሕክም ኣሑ ዝሕ እንም ቲሐር ትታዞ የጔታ መንግስት ቸነም የሰና ሐማ ሓሮ። 32 "እያም የውረመና አብርሑ ዝሕ እንም ቲሐር ዳር የዝ ዘበር ሰብ ይረብርቴ። 33 ኣፈር ተሰሜ ይጠፎቴ፤ ቃረና ጭን ስርም ኤጠፋ።" 34 ሓበም ኢየሱስ "ቢሐርም ሕሕ ከረ ጠነቃር ሽካ ሐማ ቤቸንብሑዌ ተጤፖ፤ በሸረትም ቢሰጪቃርም ብዝነት በስሐሮትም ⷕናሑ ዛንዜ ኤበር፤ የዝ ኣለምም ንብረት ቃር ኣሳብ ኤጥብጥሑ። 35 ሕሕ ከረ ባፈር ᎈር ባነቦ ሰብ እንም ጠነቃር ይቸንቦቴ። 36 አጋ ተዝ ቲቸን ማት እንም ታመርጦዌ ይሐንሑ ሐማ በሰብ ትከ ይፍቴ ትቈሞዌ እንም ጋᎀ ጠሎት ባምሮት ተቋመሮም ቀሮ" ባረም። 37 ኢየሱስም እምተመረጋ በቤተመቅደስ ያትመር ባነ፤ በምሳረ ጭን ደብረዘይት ይውሪ ቈቶ ወጣም ያድር ባነ። 38 ሰብ እንም ት ይሰሞዌ ጋት ተረሶም የትሔ ቤተመቅደስ ያሮ ባነ።

Luke 22

1 ፋሲካ ይውሪ የቕጣ ባር ያከውርᎌ ከረ ሰናም ባነ። 2 የቐስ ኣለቃም የሙሴ ቕጫ ኣስተማሪም የሰብሕኖ የሰነፎዬ የኢየሱስ ጠበጦም ይቀጥሮᎌ ብላት በሽᎃቸር ይሰቦ ባነ። 3 በሕ ግዝየ ታስረት ናቸረነ ባተታ በኣስቆሮቱ ይሑዳ ሼጣን ገፓወም። 4 ይሑዳም ወረም የኢየሱስ መምር ኣወጣም ያቐፕኖ ሐማ ተቐስ ኣለቃም ተቤተመቅደስ ኣላፊም ጋᎀ ኣትባታም። 5 ሕኖም በዘንጋታ ሳረኖምታነ የይሑዳ ዋጋ ይበውዬ ተስማሞም። 6 ትም በዘንጋታ ተስማማም ሰብ ቴⷕር የኢየሱስ ኣወጣም ያቐፕኖዌ ይትመች ግዝየ ይሸ ባነ። 7 ተሓንቔ የፋሲካ ጤ ያርጭᎌ የቕጣ ባር ሰናም። 8 ኢየሱስ የጴጥሮስም የዮሓንስም "ወሮም የፋሲካ አርባት ንበራኔ ኣፍጥሮንደ" ባረም ናሐኖም። 9 ሕኖም "የፋሲካ አርባት ቤቴ ናፍጥኔንከ?" ባረዊም። 10 ትም "ከተማ ትትገቦ ቦሸር እሓ የጮረ ምስ ትረሕቦቴ፤ ይገባወ ቤት ተሐተረዊም ወሮ። 11 የቤት ኣብም 'ኣስተማሪ "ተተማሪየና ጋᎀ የፋሲካ አርባት አበራወ የባዘራ ቤት ኤቴዉ" ይብርሐ' በረዊ። 12 ትም በፎቅ ᎈር የጥየጠዊ በትት ክፍል ያተዥሑሸ፤ በሕሜ አርባተንዳ ኣፍጥሮንደ" ባረኖም። 13 ችም ተማሪየታ ዮደኖም ሐማ ቤት ነከቦም የፋሲካ አርባት ኣፈጠሮም። 14 አርባት ይወረᎌ ግዝየ ቲሰራ ኢየሱስ ተናቸረነታ ጋᎀ ይበሬ ቾናም። 15 ኢየሱስም "ቲቸንቢ መከራ ይፍቴ ታሑ ጋᎀ ዝሕ የፋሲካ አርባት አበሬ ንቅ ተመኛት ባኔ። 16 የዝ የፋሲካ አርባት ውረም የሐረ ሚስጥር በጔታ መንግስት ቲትⷐር ዳር ተዝ ኣንቐ የፋሲካ አርባት ኣምበራ" ባረኖም። 17 ተሕም ኣንቐ ኢየሱስ ጥዋ ነሳም የጔታ ሽኵር ባረምታነ፥ "ዝሐታ የሑ እንማሑ ተሻዶም ስጠበዊ። 18 የውረመና አብርሑ የጔታ መንግስት ቲቸን ዳር ተኳ ኣንቐ ተዝ ወይን ኣንሰጭ" ባረኖም። 19 ሓበም ዳቦ ነሳም የጔታ ሽኵር ባረምታነ፥ ፈነመም የተማሪየታ፥ "የሑ ዝሐታ ያሑ ይውኩ በሰረናው፤ ዝመታ እያ ትዘግዶᎎ ኣምረዊ" ባረኖም። 20 አርባትም ተበኖ ኣንቐ ኢየሱስ ጥዋ ነሳም ኣበኖምታነ፥ "በዝ ጥዋ ያነ ወይን ያሑ ይት በደመና ይትቾት ገደር ጕርዳው። 21 "ቢሐርም ኣወጣም ያቐፕሬ ምስ አሗ ትያ ጋᎀ ሸረት ይበራ። 22 የሰብ ትከ ጔታ በተረም የባረም ሐማ ይሞትቴ፤ ቢሐርም የሰብ ትከ ኣወጣም ያቐፐረ የዛ ምስ ግርደታ" ባረኖም። 23 ሕኖም "ቢና ግብት ዝሕ ዘንጋ ይቾት ሟኑ?" በበሮት ሕኖም ተሕኖ ወትሰሰር ቀነሶም። 24 የኢየሱስ ተማሪም "ትንመንዳ ይርቅ ሟኑ?" ቲብሮ ሕኖም ተሕኖም ተዝራከቦም። 25 ኢየሱስ ጭን "የዝ ኣለም ንጕስ በሰብ ᎈር ዳነት ነረኖ፤ ሰብ ያትየትሮምሕኖ ወሔ ይቾቶ ይውርዮ። 26 ኣሑ ጭን የሕካ ኣትሕሮ፤ ቢሐርም ታሑ ንቅ የሐረ ይርሰታ ሐማ ያገክር፤ ኣለቃ የሐረም ይንመታ ኣገልጌ የሕር። 27 ሸረት ቾናም ቲበራታ ዌም ሸረት ቲያበራታ ኤተታ ንቁ? ቾናም ይበራታ ንቅ ኣንሐረዌ? እያ ጭን በግብታሑ ኣገልጌ ሐማን። 28 ኣሑ በመከራና ግዝየ እንም ትያ ጋᎀ ተቋመርሑም ቈምሑም። 29 በሕም የቸነ ኣባና ጔታ ይያ ንጕስ ኤፐም የሾሜም ሐማ እያም ያሑም አሾምሑቴ። 30 በመንግስተና ትያ ጋᎀ ትቾኖም ትበሮም ትሰጦቴ በዙፋን ቾናሑም ባስረችም የእስራኤል ጥብ ትፈርዶቴ" ባረኖም። 31 ሓበም ኢየሱስ "ስምኦን ስምኦን ቸዋች ስኔየታ ኣዘነረም ተጋባታ ይቤትርም ሐማ፥ የሕክም ሼጣን ኣሑም ኣዘነረም ይፈትርሑዬ ኤላም። 32 እያ ጭን እምነታሐ ባትቼ ጨቈስንከም፤ ኣሐም ቶዘከብሐም ይያሔንየ ትትዠፐር የጐፔያሐ ኣትቋምኖ" ቧረንም። 33 ጴጥሮስም "ጘታኖ ታሐ ጋᎀ አታገዴም ሐረ አሞቴ ኣንጥሕወም" ቧረንም። 34 ትም "ጴጥሮስ አኳ ምሳረ ኵታራ ቲረቍ ዳር 'ኣንⷕን' ቤትሐ ሶስት ጋᎀ ትሐዴቴ" ቧረንም። 35 ኢየሱስም "ኣሑ የፍራንክ ᎀነ ቀረጢትም፥ ጫማም ኤባር በራሕኩዌ የቀፐረብሑ ቃር ባነዌ?" ባረኖም። ሕኖም "ኣት ዘንጋ ዳር ኣንቀፐረብንደ" ባረዊም። 36 ኢየሱስም "አሗ ጭን የፍራንክ ᎀነም ሐረ ቀረጢትም ያነን ሰብ የጥብጥ፤ ሴፍም ኤነንታ ጅረታ ያሰየም ሴፍ የሰየ። 37 እያም አብርሑ 'ተጥፋተነ ጋᎀ ተሜዘረም' ቧርም በመጣፍ የጣᎉ ብያ ይቸኔ ግርዱ፤ ብያ ይቸንቢ ቃር ᎄተርም የጣᎉ እንም ወሕር ያነዌው" ባረኖም። 38 ተማሪየታም "ጘታንዶ አዥ በዝ ት ሴፍ ነረቦ" ባረዊም። ትም "ይጣንሸ" ባረኖም። 39 ኢየሱስ የዝም ይፍቴ ሐማ ደብረዘይት ቈቶ ወጣም፤ ተማሪመታ ተⷐተረዊም። 40 ሕሜ በሰኖ ኣንቐ ኢየሱስ የተማሪመታ "መከራ ቤሰራብሑዬ ጠሎት ኣምሮ" ባረኖም። 41 ኢየሱስ ይምር አረጐት ኣሕር ኣረቀም፤ በሕም በጕርበተታ ስጁት ወካም ጠሎት ኤፐም፤ 42 "ኣባኖ ፍቃዳሐ ቢሐር ዝሕ የመከራ ጥዋ ኣፍካኒ፤ ቢሐርም ባሐ ፍቃድ የሕር ባንሐሬ ብያ ፍቃድ ኤሕር" ባረም። 43 ሕም ጋᎀ መሌክ የኢየሱስ ደረግ ይደውሌ ተሰሜ ቸነም ትየንም። 44 ኢየሱስም ጭንቅ ጠወጠንም ንቃር ጠሎት ያሜ ባነ፤ ውዛተታ ይት ደም ሐማ ባፈር ተክ ተክ ይብር ባነ። 45 ትም ተጠሎት ተረሳም የተማሪየቴ ቸነም፤ ሕኖም ኣዘን ጠበጠኖም በናቦዌ ኣሸኖምታነ፥ 46 "የምር ትነቦ? በመከራ ባትገቦዌ ተሶም የጔታ ጠቍሶ" ባረኖም። 47 ኢየሱስም ዝም ቲዝረኽ ታነ ብዘ ሰብ ቸነቦም፤ ተኣስረት ተማሪየታ ኣተታ ይሑዳ ይፍትይፍቴ ያር ባነ፤ ትም የኢየሱስ ይሰᎃኔ ተቐነበም። 48 ኢየሱስም "ይሑዳ በሳሞት የሰብ ትከ ኣወጣሐም ታቐፕርዌ?" ቧረንም። 49 ተኢየሱስ ጋᎀ የረፐሮ ተማሪየታ ይሐር ቃር ባሰቦ ግዝየ "ጘታንዶ በሴፍ ንጋኔዮዌ?" ባረዊም። 50 ተተማሪየታም ኣተታ የቐስ ኣለቃ ኣገልጌ በሴፍ ከነ እንዝረታ ኣንጠንም። 51 ኢየሱስ ጭን "ታቦ ዝካ ኣምሮት ወሔቃር ኣንሐረ" ባረም የታንጠ የኣገልጌ እንዝር ᎃሻሸም ኣተነᎈንም። 52 ኢየሱስም ይጠብጠውዬ የትሔ የቸነቦᎌ የቐስ ኣለቃም የቤተመቅደስ ኣላፊም የባሪቅም፥ "እያ የሽፍጣ ሐማ ትጠብጦዬ ሴፍም ጕማም ጠበጥሑም ቸነሑምዌ? 53 በቤተመቅደስ እንተመረጋ ታሑ ጋᎀ ታነ ሕሕ ጋᎀ ኣንጠበጥሑን፤ አሗ ጭን ዝሕ ግዝየ ያሑም በጠነማ ይቾት የሼጣንም ግዝየው" ባረኖም። 54 ተሓንቐ ሰብምሕኖ የኢየሱስ ጠበጦም ወሰደዊም፤ የቐስ ኣለቃ ቤትም ኣገፐዊም፤ ጴጥሮስም ተረቌ ሐረም ይትⷐተን ባነ። 55 ሰብሕኖ በግፔም ይᎀቅኖዌ እሳት መኸሮም እማቴ ቾኖም ባነ፤ ጴጥሮስም ይᎀቍኔ በግብተና ቾናም። 56 ጴጥሮስም ብሳት መዬ በቾኔ ኣት ኣገልጌ መርኬ ባረችም ኣሸቸንምታነ፥ "ዝሕ ምስ ተኢየሱስ ጋᎀ ባነ" ባረችም። 57 ትም "ምሽቶ ዝሕ ምስ እያ ስርም ኣንⷕን" ባረም ዳንም። 58 ተቀሪ ግዝየ ኣንቐ እንጐድ ምስ ኣሸንምታነ "ኣሐም ተኢየሱስ ጋᎀ ባነሐ" ቧረንም። ጴጥሮስ ጭን "ምሶ እያ ኣንሐር" ቧረንም። 59 ኣት ሳት ያሕር ቢኵሺ እንጐድ ምስ "ት የገሊላ ገነ ሰቡ፤ እያ ውረመናው፤ ዝሕ ምስ ተኢየሱስ ጋᎀ ባነ" ባረም ኣጬገም ኦደም። 60 ጴጥሮስ ጭን "ምሶ ትውን ቃር ኣንⷕር" ቧረንም። ሕም ቲብር ኵታራ ነቈም። 61 በሕ ግዝየ ጘታ ኢየሱስ የጴጥሮስ ተዥባፐረም ኣሸንም፥ ጴጥሮስም "አኳ ምሳረ ኵታራ ቴረቍ ሶስት ጋᎀ ትሐዴቴ" የዋረን የጘታ ኢየሱስ ቃር ተዘጐደንም። 62 ጴጥሮስም ውጤ ወጣም ንቃር ተመጠጠም በኸም። 63 በሕ ግዝየ የኢየሱስ የጠበጠዊ ሰብ ያኸሶᎌም ይደርገዊም ባነ። 64 ኤነታ ሸፈሮም በድርጎት "የደነገናሐ ሟኑ? ነቢ በሐርሐ እንዴ ሓር" ባሮም ይትሰረዊ ባነ። 65 እንጐድም ብዘ ቃር በዘንጎት ይቀርመዊ ባነ። 66 ድየ ጋ ቲብር ባሪቅም የቐስ ኣለቃም የቕጫ ኣስተማሪም ተደመዶም የኢየሱስ ይፈርዶᎎ ኣይሑድ ይትደመዶᎌ መደር ወሰደዊም። 67 ሕኖም "መሲሕ ይውርከ ኣሐትንሐዌ? በሐርሐ ኦድንደ" ባረዊም። ት ጭን "ብኑድሑም ኣታምሮን። 68 ብንትሰርሑም ኣትዠፕሮኒ። 69 ቢሐርም ተሗ ኣንቐ የሰብ ትከ እንም ቢለ ጔታ በከነታ ይቾናቴ" ባረኖም። 70 እንመና እማቴ "አጋ ኣሐ የጔታ ትከንሐዌ?" ባረዊም። ትም "ኣሑም የባሑ ሐማው" ባረኖም። 71 ሕኖም "ዝሙ ታᎈታ ዮጣ ቃር ይና ገገንዳ ሰማኔም፤ ሔታ ምስክር የንቃር ያትኸሽንደ" ባሮም።

Luke 23

1 የኣይሑድ ጐቸ የትደመዶ ሰብ እንም እማቴ ተረሶም የኢየሱስ የይሑዳ ገነ ዳነ የጲላጦሴ ወሰደዊም፤ 2 "ዝሕ ምስ ሰብ የመራክስ ቲርሳሳ፥ ንቅ የሐረ የንጕስ ቄሳር ጝብር ይውዬ ቲሐራ ነከብኔም፤ ኣትም 'እያ ክርስቶስ ንጕስን' ቲብር ሰማኔም" ባሮም ይኸሰዊ ባነ። 3 ጲላጦስም "ኣሐ የይሑዳ ሰብ ንጕስንሐዌ?" ባረም የኢየሱስ ተሳረንም፤ ኢየሱስም "ኣሐ ባሐም" ቧረንም። 4 በሕ ግዝየ ጲላጦስም የቐስ ኣለቃም የትደመዶም ሰብ "በዝ ምስ ኣት ጥፋት ዳር ኣነከብሕወ" ባረኖም። 5 ሕኖ ጭን "ዝሕ ምስ ተገሊላ ቀነሰም ዝሔ ስን፥ በይሑዳ ገነ እንም ቲያትመር ሰብ የመራክስ ይርሳሳ" ባሮም ኸሰሰዊም። 6 ጲላጦስም ገሊላ ይብር ቃር ቢሰማ "ዝሕ ምስ የገሊላ ገነ ሰቡዌ?" ባረም ተሳረኖም። 7 ትም ኢየሱስ ተሔሮድስ ግዛት ተገሊላ ገነ የቸነ ሐማ ሓረም የሔሮድሴ ናንም፤ ሕም ጋᎀ ሔሮድስም በኢየሩሳሌም ከተማ ባነ። 8 ሔሮድስም የኢየሱስ ቢያዥን ንቃር ሳረንም፤ የዝ ይፍቴ የት ወሬ የሰማ የሐሬ ብዘ ጋᎀ ያዥኔ ይሸ ባነ። ትም "ኣት ወግ ቃር ቲቾት ታሸ" ይብር ባነ። 9 ሔሮድስም ብዘ ቃር ተሳረንም፤ ኢየሱስ ጭን ኣት መልስ ኣንዠᎌረለ። 10 የቐስ ኣለቃም የቕጫ ኣስተማሪም በሕም ቈሞም ይከሰዊ ባነ። 11 ሔሮድስም ተጋዘነታ ጋᎀ በኢየሱስ በቅርጥና ኣኸሰወም፤ ይሽር ጅር ኣሐተረም ዠፐረም የጲላጦሴ ናንም። 12 ሕም ከረ ሔሮድስም ጲላጦስም ኣበጐዳ ሐሮም፤ የሕ ይፍቴ በግብተና መራክስ ባነ። 13 ተሕም ኣንቐ ጲላጦስ የቐስ ኣለቃም፥ ዳነም ሰብምሕኖ እማቴ ጠናኖም። 14 " 'ዝሕ ምስ ሰብ የመራክስ ይርሳሳ' ባሑም ይያሔ ኣቸነሑዊም፤ እያም ቢፍታሑዌ ምረመርንም፤ በኸሰስሑዊ ዘንጋ ኣት ጥፋት ዳር ኣነከብሕወ። 15 ሔሮድስም ኣት ጥፋት ኣነከበወ የሐሬ ይናሔ ዠᎌረንም፤ ዝሕ ምስ የሞት ያሰራን ጥፋት ስርም ኣንቾተ። 16 ሔታ እያ ገረፍም አገᎋንቴ" ባረኖም። 17 በሕርም ሕርም በፋሲካ ባር ከረ ጲላጦስ ኣት እስረነ ቶሕኔ ይገፍሎ ባነ። 18 በሕም የቸነ ሰብ እንም እማቴ "የኢየሱስ ቍጥን፤ በርባን ጭን ግፍርንደ" ቲብሮ ኣትሓኖም። 19 በርባንም በከተማ መራክስ በንሶትም ሰብ በቅጥሮትም የቸነ ቦሕኔ ኣጐጂም ባነ። 20 ጲላጦስ የኢየሱስ ይገᎋኔ ሸምታነ ዠፐረም ተሳረኖም። 21 ሰብሕኖ ጭን "ስቍን፥ ስቍን" ቲብሮ ያትሓኖ ባነ። 22 ጲላጦስም የሶስተነ "የምር? የቾተን ጥፋት ምቃሩ? የሞት ያሰራን ጥፋት ኣነከብሕወ የሐሬ ገረፍም አገᎋንቴ" ባረኖም። 23 ሰብሕኖ ጭን "ስቍን" ቲብሮ ንቃር ኣትሓኖም፤ የሕኖም ሕያት ጭመመረም። 24 ጲላጦስም "የባሑ ሐማ የሕር" ባረም ፈንደሎም። 25 መራክስ በንሶትመታ ሰብም በቅጥሮተታ ቦሕኔ ያጐጂ በርባን በትሳረዊ ኤነት ፈታሮም፤ የኢየሱስ ጭን ሕኖ የባሮ ሐማ ይቈጥርዬ ኣወጣም ኣቐᎌረንም። 26 የኢየሱስ ይሰቅረውዬ ቲወስደዊ ስምኦን ይውሪ የቀሬና ገነ ምስ ተገነ ከተማ ቲገባ ጠበጠዊም፤ ኢየሱስ ይትሰቀርወ መስቀር "ጠውርም የኢየሱስ ተሐተር" ባሮም የግርድ ኣጮረዊም። 27 ብዘ ሰብም የኢየሱስ ይትⷐተረዊ ባነ፤ ተሕኖም ግብት ተመጠጠማም ይበሐማ እሽታ ባነማ። 28 ኢየሱስ ጭን ተዥባፐረም "የኢየሩሳሌም እሽቶ የገግማሕማ የደንጛማሕማ ብሐማ ባንሐሬ፥ ይያ ኣትብሐማኒ። 29 'ኣንጨነማ ጡም ኣናጠᎌማ ዠገባ እሽታ የሳነማ' ይውሪ ከረ ይቸንቴ። 30 በሕ ወክት ሰብ 'ቈቶ በᎈረንዳ ውጠቆ' ከፍተነም መደር 'ሺሞንደ' ይብሮቴ። 31 ሔታ ዝሕ ዘንጋ እንም ቢራ አጨ ዝካ ያመሮ በሐረ በጠረቅ አጨሕ መምር ያመሮቴ?" ባረኖም። 32 እንጐድም ት ሽፍጣ ተኢየሱስ ጋᎀ ይቀጥሮዮዌ ወሰዶዮም። 33 ቀራንዮ ይውሪ ቈቶ ሰኖም፤ ቀራንዮ ወበር የጕነር ኣጥም ወበሩ። በሕሜ ኢየሱስ ሰቀረዊም፤ ት ሽፍጣም ኣተታ በከነታ ኣተታ በጕራታ ሰቀሮዮም። 34 ኢየሱስም "ኣባና ጔቶ ዝሕ ሰብ ያመሮ ቃር ኤⷕሮ የሐሬ ኣፍ በኖ" ባረም። ወታደርም የኢየሱስ ጅረታ አጥ ኣደጎም ተሻደዊም። 35 ሰብም ቈሞም ያዞ ባነ። የኣይሑድ ኣለቃም "እንጐደና ኣተነፈም፤ ት ጔታ የሸᎌተን ክርስቶስ በሐረ ገገታ የምር ኤያተርፍ?" ባሮም ያኸሶᎌ ባነ። 36 ወታደርሕኖም ኣኸሶᎌም፤ የትሔም ተቐነቦም ኣንቌ የባረ የወይን ጠጅ ይሰጬ ኣበዊም። 37 "ውረም ኣሐ የይሑዳ ሰብ ንጕስ በሐርሐ ገጋሐ ኣትርፍ" ባሮም ያኸሶᎌ ባነ። 38 "ዝሕ ምስ የይሑዳ ሰብ ንጕሱ" ቧርም ጣᎋም በጕነረቴ ሰቈሪም ባነ። 39 ተኢየሱስ ጋᎀ ተሰቈርዮ ት ሽፍጣ ኣተታ "ኣሐሕ ክርስቶስ ኣንሐርሐዌ? እንዴ ገጋሐም ይናም ኣትርፍ" ባረም ይቀርᎃን ባነ። 40 ኣተታም ዠፐረም "ኣሐ ዝሕ ኤነት ፍርድ በትፈንደብሐሜ የጔታ ስርም ኣትሰርፍዌ? 41 ይናሽ በቾትኔ ቃር ንትቀጣነ፤ ይና የᎈንጅፕንደ ፍርድ ቕጥየው፤ ዝሕ ምስ ጭን ኣት ᎃጥጥ ዘንጋ ኣንቾተ" ባረም የቤሻታ ማቸወም። 42 የኢየሱስም "ጞቶ በመንግስታሐ ዝግዴ" ቧረንም። 43 ኢየሱስም "የውረመና አብርሐ አኳ በጄነት ትያ ጋᎀ ትሐርቴ" ቧረንም። 44 ኢየሱስም የሰቈሪ ስድስት ሳት ባነ፤ ተስድስት ሳት ቀነሰም ዠጠ ሳት ዳር ባፈር እንም ጠነማ ወንደም። 45 ኤያትም ጠፋም፤ የቤተመቅደስ መዘኔትም ተግብተታ ቴ ተትረተረም። 46 ኢየሱስም ቃረታ ከፍ ኤፐም "ኣባኖ የረብሰና ኣደራ በጃሐ ኣብከም" ባረም፤ ተሕም ኣንቐ ነብሰታ ወጣም። 47 በሕ የረፐረ መቶ ኣለቃም ዝሕ እንም ኣሸምታነ "ዝሕ ምስ ውረም ፃዲቅ ባነ" ባረም የጔታ ኣሐበደም። 48 ይሐር ቃር ያዞዌ የትደመዶ ሰብ እንም ዝሐታ ባሰቦ ኣንቐ በትመጠጦት ዳታና ቲጀከሞ ቤተና ወሮም። 49 የኢየሱስ ይⷕረዊ ሰብ እንም ተገሊላ የትⷐተረሜ እሽታም ዝሕ እንም ተረቌ ቈሞም ያዞ ባነ። 50 የኣይሑድ ከተማ በሐረ በኣርማትያስ ይረብር ዮሴፍ ይውሪ ምስ ባነ፤ ት ፃዲቅም ወሔም ሰብ ባነ፤ የኣይሑድ ዮገት ባሪቅ ባነ። 51 የሕር ባንሐሬ በኣይሑድ ምሕርም ኣድማም ኣንትስማማ ባነ፤ ት የጔታ መንግስት በተስፋ ይቅየ ባነ። 52 ትም የጲላጦሴ ቸነም የኢየሱስ ኔሳ ይውኔ ጨቈሰንም። 53 ተሰቈሪ መደር ኣወንደም ቦሔ ከፈና ከᎈነንም፤ የሟኒም ሰብ ኔሳ ባንትᎀኸወ እምር ፈቈም በሐነዊ ᎀገማ ᎀኸንም። 54 ዝመታ ያመት ጅማት ገፓት የሰንበት ይሐር ቃር ቍጥ ቍጥ ያᎀርᎌ ግዝየ ባነ። 55 ተኢየሱስ ጋᎀ ተገሊላ ገነ የቸነማ እሽታ የዮሴፍ ተⷐተረሜም ወረማም፤ ᎀገማታም ኔሳታም መምር የᎀከዊ ሐማ ኣሰማም። 56 ተዠፐረማም ቤተሕነማ ወረማም የሬሳ ይሐር ሽቶም ቅባትም ሽካከተማም፤ በሙሴ ቕጫ ኤነት በሰንበት ከረም ኣᎈነማም ዋረማም።

Luke 24

1 እሽታምሕነማ ውርሰምበት ሱቢ ቅረረ የሽካከተሜ ሽቶ ጠበጠማም የᎀገሜ ወረማም፤ 2 ሕነማም ᎀገማ ዬፈዊ እምር እንክበነረም ኣሰማም። 3 ደኔ ቢገበማ ጭን የጘታ ኢየሱስ ኔሳ በከረሜም። 4 ይብረማ ቃር በከረማም፤ ሕም ጋᎀ ጥርጥር ይብር ጅር የትሐተሮ ት ሰብ ቢፍተሕነሜ ቈሞም። 5 እሽታምሕነማ ሰነፈማም ያፈሬንየ ቲያዘማ ሰብሕኖ "ኤያም የሐረት በᎀቶ ሰብ ግብት የምር ትሰበሜ? 6 ት ተሞት ተረሳም ባንሐሬ በዝ ኤነ፤ በገሊላ ገነ ታነ ያሕማ ዮደናሕማ ቃር ዝግደማ፤ 7 ትም 'የሰብ ትከ በባጢረተነ አጅ ኣወጦም ያቐፕረዊቴ ይሰቅረዊቴ፤ በᎀተ በሶስት ከረታ ይትረሳቴ' ባረናሕማም ባነ" ባሮየማም። 8 ሕነማም ኢየሱስ የባረነማ ቃር ዘገደማም። 9 ተᎀገሜ ተዠፐረማምታነ ያሰሜም የሰመሜም ቃር እንም ያስራት ተማሪየታም ይንጐድመና ኦደማም። 10 ዝም የኢየሱስ ናቸረነ ዮደማዮ መግደላዊ ማርያም፥ ዮሓናም፥ የያእቆብ ኣዶት ማርያም፥ ተሕነማም ጋᎀ የረፐረማ እሽታ ባነማ። 11 ሕኖ ጭን ቢዩደማዮ ይቋደማ ቃር የመሰረኖዬ ኣናመሮየማ። 12 ጴጥሮስ ጭን ተረሳም ᎀገማታ ያዤ ኖጠም፤ በሕም ተግረፓም ቢያዥ እማት የከፈና ጅር ኣሸም፤ ወግ ሐረወም ቤተታ ወረም። 13 በሕ ከረ ተኢየሱስ ተማሪ ተና ኤማሑስ ይውሪ ቀያ ያሮ ባነ፤ ኤማሑስ ተኢየሩሳሌም ከተማ ኣስረት ኪሎሜትር ያሕር ያረቅ ባነ። 14 ሕኖም በዝ ግብት በሐረ ዘንጋ እንም ሕኖም ተሕኖ ይጮዶ ባነ። 15 ሕኖም ቲጮዶም ቲዝረኮም ኢየሱስ ገገታ ቸነም ተሕኖ ጋᎀ ያር ባነ። 16 ቢሐርም ሟን የሐረ ሐማ በስሮት ኣንሐረሮ፤ 17 ኢየሱስም "ትታሮ ኣሑም ታሑ ትጮደዊ ምቃሩ?" ባረኖም። ሕኖም ምጥጥ ጠበጠኖም ቈሞም። 18 ተሕኖም ቀለዮጳ ይውሪ ኣት ምስ ዠፐረም "ኣሐ በኢየሩሳሌም ትትረብር በዝ ግብት በዛሔ የሐረ ቃር እማት ኣሐ መምር ኣንሓርሐ?" ቧረንም። 19 ኢየሱስም "ምቃሩ?" ባረኖም። ሕኖም "በጔታም በሰብ እንም ይፍቴ በቃርመታ በሜናታ ንቅ ደረግ የረᎌረን ነቢ የረፐረ የናዝሬት ኢየሱስ ቃር ኣንሓርሐዌ? 20 የቐስ ኣለቃም ዳነንዳም የሐሮ ሰብ የኢየሱስ ጠበጦም ሞት ይትፈንድዌ ኣቐፐረዊም፤ የትም ሰቀረዊም። 21 ይና ጭን የእስራኤል ሰብ ይትዌጣኖዌ ተስፋንዳ በት ኦናነም ባነ፤ ቢሐርም በዝ ኤነት ት ተሰቀረም ተᎀተ አኳ ሶስት ከረው። 22 ኣትም ቲናሔ ሱቢ ቅረረ የᎀገሜ ዮረማ ኣታት እሽታ ኣደቀማንደም። 23 የኢየሱስ ኔሳታ ቢበሕረሜ 'መሌካ "ኢየሱስ አያም ሐረም ተረሳም" ባሮም ቲዩዶ የመሌካ መርክ ኣሸነም' ቲብረማ ቸነማም ባነ። 24 ቲና ጋᎀ የረፐሮ ኣታት ሰብ የᎀገሜ ወሮም እሽታ ዮደማም ቃር ኣጬጎም ኣሰቦም፤ የኢየሱስ ጭን ኣናሰበዊ" ባረዊም። 25 ኢየሱስም "ኣሑ ስርም ኣትቤስሮ፥ ነቢም ዮዶኩ ቃር እንም በⷕናሑ ኣታምሮ፥ 26 ክርስቶስ ዝሕ እንም መከራ ወትቀፐርም የክብረቴ ግቦት ነሮ" ባረኖም። 27 ተሓንቔ ተሙሴ ቀነሰም በነቢ መጣፍ የትጣፈ እንም የት ቃር ምር ይብር ሐማ ተጨራ ኦደኖም። 28 ሕኖም ያሮᎌ ኤማሑስ ቀያ ሰኖም፤ ኢየሱስ ጭን የሕም በሐች ያር ቃር መሰረኖም። 29 ሕኖም "ቲና ጋᎀ አደር፤ ድየ መሸም ባሮም ጨቈሰዊም።" ኢየሱስም ተሕኖ ያድሬ ገፓም። 30 ተሕኖም ሸረት ይበሬ ቾናም፤ ሸረት ነሳም የጔታ ሽኵር በባረ ኣንቐ ፈነመም ኣበኖም። 31 ሕኖም ሕም ጋᎀ ቤሰሮም፤ ኢየሱስ የሐረ ሐማም ሓረዊም፤ ኢየሱስም ሕም ጋᎀ ቲፍተኔ በከረዊም። 32 ሕኖም ተሕኖ "ቤማ ቲያጮድንደ መጣፍ ይብር ቃር ቲዩድንደ ሳረንደም ⷕነንዳ ይሳትሐማ ይረድድ ባነ" ተበበሮም። 33 ሕም ጋᎀ ሕኖም ተረሶም ኢየሩሳሌም ከተማ ተዠፐሮም ወሮም፤ በሕሜ ኣስራት ተማሪም ተሕኖም ጋᎀ ተረፐሮ ሰብ እማቴ በትደመዶዌ ነከቦዮም። 34 "ጘታ ኢየሱስ ውረም ተሞት ተረሳም፤ የስምኦንም ትየንም" ይብሮ ባነ። 35 ችም ተማሪየታ ቤማ የሐረ ዘንጋም፥ ዳቦ ቲፍረንም የኢየሱስ መምር የሓረዊ ሐማ ኦዶዮም። 36 የኢየሱስ ተማሪ የት ቃር ቲጮዶ ኢየሱስ ገገታ በግብተና ቸነም ቈመምታነ "ሽናት ያሑ የሕር" ባረኖም። 37 ሕኖ ጭን መንፈስ ያዞ ቃር የመሰረኖዬ በጥንቕት ኣረደኖም። 38 ኢየሱስም "የምር ይጠርቅሑ? በⷕናሑ የምር ትጥራጠሮ? 39 እያ ገገና ኢየሱስ የሐር ሐማ አጅም አግረና አዞ፤ ብያ ታዘዊ መንፈስ ኣንሐረ። መንፈስ ሰብነት ኤነን፤ ዝሕ ይያ ሰብነተናው። እያ ጥብጦም አዞን" ባረኖም። 40 ዝም ባረም አጅም አግረታ ኣትየሸኖም። 41 ሕኖም ንቃር የትብራነቆሜ ወግም የሐረቦዬ ያምሮዌ ኣንሐረሮ፤ ኢየሱስም "በዝ ይወሬ ቃር ነረናሑዌ?" ባረኖም። 42 ሕኖም እርስየ የጠወሺ ኣሳ ኣበዊም። 43 ትም ተቐፐረም ቢፍተኔ በናም። 44 ትም "ዝሕ እንም ታሑ ታነ በሙሴ ቕጫም በነቢም በዝምራ መጣፍ የጣᎋኒ እንም ውረም ይሐርቴ ባም ዮድኩ ቃሩ" ባረኖም። 45 ተሓንቐ ሕኖም መጣፍ ይብር ቃር ይቤስሮዌ ቀልበና ከፈተሎም። 46 " 'ክርስቶስ መከራ ይትቐፐርም፥ በᎀተ በሶስት ከረታ ይትረሳም ሐማ ᎄተርም ጣᎉም፤ 47 ተኢየሩሳሌም ከተማ ቀነሰም ሰብ እንም በት ሽም ንስሓ ይገቦዬም ሕኖም ተባጢረና ይመጥሮዌ ዩጅዮቴ' ቧርም ጣᎉም ባነ። 48 የዝ እንም ኣሑ ምስክርንሑ። 49 ኣባናም ጔታ 'ኤብሑቴ' የባረናሑ ቃር እያ አረሕንሑቴ፤ ኣሑ ጭን ደረግ ተጔቴ ቲቸንንሑ ዳር በኢየሩሳሌም ከተማ አክሶ" ባረኖም። 50 ተሓንቔ ኢየሱስ የተማረየታ ተኢየሩሳሌም ኣወጣም ቢታንያ ቀያ ወሰደኖም፤ አጅመታ ዝራካም ዳረኖም። 51 ቲደኖም ተሕኖ ተቤተረም ኢየሱስ ሰሜንየ ወጣም። 52 ሕኖም ሰገዶለምታነ ንቃር ቲሽኖ ኢየሩሳሌም ከተማ ተዠፐሮም። 53 በከረ ከረ በቤተመቅደስ ሐሮም የጔታ ሽኵር ይብሮ ባነ።

John 1

1 ትንም ይፍቴ ቃር ባነ፤ ቃርም ታ ቢእግዘሬ ባነ፤ ዝም ቃርም ታ እግዘር ባነ። 2 ትም ትንም ይፍቴ ቢእግዘሬ ባነ። 3 እንም ዘንጋ በት ወሐት ተፈጠረም፤ ተፍጥረት እንም ኣት ዘንጋ ዳር ት ኤባር ኣንትፈጠረ። 4 በትም ኤያም ባነወ፤ ዝም ኤያም የሰብ ጬት ባነ። 5 ጬት በጠነማ ያትየ፤ ጠነማም የጬት ስርም ኤቐᎃን። 6 ቲእግዘሬ የትራሐ ዮሓንስ ይውሪ ኣትምስ ባነ፤ 7 ት ቦደን ቃር ሰብ እንም ያምሬ፥ የጬትታ ቃር ምስክር ሐረም ቸነም። 8 ት የጬት ቃር ዩዴ ቸነም ባንሐሬ ት ገገታ ጬት ኣነፐረ። 9 የሰብ እንም ያትየ ዝሕ ውረም የሐረ ጬት የዝሕ ኣለሜ ይቸን ባነ። 10 ትም በኣለም ሰብ ግብት ባነ፤ ኣለምም በት ወሐት ተፈጠረም፤ የዝ ኣለም ሰብ ጭን ኣንሗረን። 11 የገግመታ ሰቤ ቸነም፤ ሕኖ ጭን ኣንትቐፐረዊ። 12 ቢሐርም የት የትቐፐረዊም በሽመታም ያመሮሕኖ እንም ይእግዘር ትከ ይሐሮዌ መብት ኣበኖም። 13 ሕኖም ቲእግዘሬ ተጨነቦም ባንሐሬ ተሰብ ዌም ተገግ ተመኛት ዌም ተሰብ ፍቃድ ኣንትጨነቦ። 14 ቃርም በሰር ተሐተረም፤ ፀጋም ውረምም ተሜናምታነ ቢና ግብት ኣተረም፤ ኣት ትከም ታባቴ ያነን ክብርሐማ ክብረታ ኣሸነም። 15 ዮሓንስም "ትያ ኣንቐ ይቸንታ ትያ ይፍቴ የረፐረ የሐሬ ትያ ይርቅ ባም ዮድኩ ምስ ዝሐታው" ባረም ምሰከረም። 16 ተᎃራ ፀጋታ የቸነ ይና እንመንዳ በፀጋ ᎈር ፀጋ ሜናነም ተቐፐነም። 17 ይእግዘር ቕጫ በሙሴ ወሐት ኣዊም፤ ፀጋም ውረም ቃር ጭን በኢየሱስ ክርስቶስ ወሐት ኣዊም። 18 ሟኒም ሰብ ይእግዘር ስርም ኣናሸን፤ ቢሐርም ቢእግዘር ኣብ ወሐት መዬ ባነ ብማት ትከታ ወሐት ትየም። 19 የኣይሑድ ገነ ዳነ በኢየሩሳሌም ከተማ ቲረብሮ የቐስም የሌዊ ሰብ የዮሓንሴ ናሖዮምታነ "ኣሐ ሟንሐተ?" ባሮም የዮሓንስ ተሳረዊም፤ ዮሓንስም ኣት ዘንጋ ቴሼም ከፈተም ቦዶት ምስክር ሐረም ዝካ ባረም፤ 20 "እያ ክርስቶስ ኣንሐር" ባረም ኦደኖም ባንሐሬ ኣንሐዳ። 21 ሕኖም "አጋ ኣሐ ሟንሐተ? ኤልያስንሐዌ?" ባሮም ተሳረዊም፤ "ኣንሐር" ባረኖም፤ "ይእግዘር ቃር ዩዴ ይቸንቴ የዋሪ ነቢ ኣሐትንሐዌ?" ባረዊም፤ ትም "እያ ኣንሐር" ባረኖም። 22 ሕኖም "አጋ ሟንሐተ? ይና የራሖንደ ሰብ ኑድኔዮ መልስ ናመንደ፤ የገጋሐ ቃር ምር ትብር ሟንሐተ?" ባረዊም። 23 ትም ነቢ ኢሳያስ የዝረኸም ሐማ "ይእግዘር ኤማ ገክሮ ባረም በበረሓ ያሐራ ሰብ ቃርን" ባረኖም። 24 ሰብሕኖም የራዮ ተፈሪሳ ሰቤ ባነ፤ 25 "ኣሐ ክርስቶስ ዌም ኤልያስ ዌም ይቸንቴ የዋሪ ነቢ ባንሐርሐ የምር ታጠምቅኖ?" ባሮም ተሳረዊም። 26 ዮሓንስም "እያ ብሓ ኣጠምቅ፤ ቢሐርም ኣሑ ኣንሓርሑዊታ በግብታሑ ነረ። 27 ትም ትያ ኣንቐ ይቸንታው፤ እያ የጫማታ ክር አፈቴ ዳር ኣምበቃ ሰብን" ባረኖም። 28 ዝሕ እንም የሐረ ዮሓንስ ያጠምቅወ ተረፐረ ተዮርዳኖስ በር ሕወሐት ባነ በቢታንያ ከተማው። 29 በመረጋታ ዮሓንስ የኢየሱስ ኣሸንምታነ "አዞ የሰብ እንም ባጢር ያፈካ ይእግዘር ጤ ዝሐታው። 30 'ትያ ኣንቐ ይቸን ያነ ትያ ይፍቴ የረፐረ የሐሬ' ትያ ይርቅ የባኩ ዝሐታው። 31 እያም ገገና ኣንⷕን ባነ፤ ቢሐርም ት የእስራኤል ሰብ ይትⷐሬ እያ ብሓ ትናጠምቅ ቸነም።" 32 ዠፐረም ዮሓንስ ዝካ ቲብር ያሸ ቃር ኦደም፤ "መንፈስ ቅዱስ የᎇንየት ሐማ ተሰሜ ቲወርድም በት ᎈር ቲቾናወ ኣሸም፤ 33 እያ ገገና ኣንⷕን ባነ፤ ብሓ ኣጠምቄ የራሔታ 'መንፈስ ቅዱስ ወንደም በት ᎈር ቲቾናወ ታዥንታ በመንፈስ ቅዱስ ያጠምቅ ታው' ባረም ኦዴም። 34 እያም ዝሐታ ኣሸም፤ ትም ይእግዘር አርች የሐረም ሐማ ኡድ" ባረም። 35 በመረጋታም ዮሓንስ ተት ተማሪየታ ጋᎀ በሕሔ ቈመም ባነ። 36 ዮሓንስ ኢየሱስ ተሕ ኤማ ቲያር ኣሸንምታነ "አዘዊ ይእግዘር ጤዝሐታው" ባረም። 37 ችም ተማሪየታ ዮሓንስ ዝሕ ቲብር ሰሞምታነ የኢየሱስ ተⷐተረዊም። 38 ኢየሱስ ሕኖ ቲትⷐተረዊ ተዥባፐረም ኣሸምታነ "ምር ትሰቦ?" ባረኖም፤ ሕኖም "ረቢ ኣሐ ትረብርወ መደር ኤቴዉ?" ባሮም ተሳረዊም፤ ረቢ ወበር ኣስተማሪ ወበሩ። 39 ትም "ኔሑም አዞ" ባረኖም፤ ሕኖም ወሮም ኤቴ ይረብር ሐማ ኣሰቦም፤ ተትም ጋᎀ እማቴ ዋሮም፤ ግዝየታ ቴረነ ባነ። 40 ዮሓንስ የዝረኸን ቃር ሰሞምታነ፥ የኢየሱስ ተትⷐተረዊ ተማሪየታ ኣተታ የስምኦን ጴጥሮስ ጐፔ እንድርያስ ባነ። 41 እንድርያስም ሕመጋ የጐፔያታ የስምኦኔ ወረምታነ፥ "ይቸንቴ የዋሪ ክርስቶስ ነከብኔም" ቧረንም፤ ክርስቶስ ወበር የቀᎎ ወበሩ። 42 እንድርያስም የስምኦን የኢየሱሴ ኣቸነንም። ኢየሱስም የስምኦን መርኬ ባረም ኣሸንምታነ "ኣሐ የዮና አርች ስምኦንንሐ፤ ተዝ ኣንቐ ኬፋ ይውርከቴ" ቧረንም። (ኬፋ ወበር ጴጥሮስ ዌም እምር ወበሩ።) 43 በመረጋታ ኢየሱስ ገሊላ ገነ ያሬ ሸም፤ የፊሊጶስም ነከወንምታነ "ተሐተሬ" ቧረንም። 44 ፊልጶስ የእንድርያስም የጴጥሮስ ሐማ የቤተሳይዳ ከተማ ሰብ ባነ። 45 ፊሊጶስ የናትናኤል ነከወንምታነ "ሙሴ በቕጫ መጣፈታ የጣፎረ፥ ነቢም የጣፎነ ምስ ነከብኔም፤ ትም የዮሴፍ አርች የናዝሬት ምስ ኢየሱሱ" ቧረንም። 46 ናትናኤል ጭን "ተናዝሬት ከተማ ወሔ ዘንጋ ይረሕዊዌ?" ባረም ተሳረንም። ፊልጶስም "ኔሐም አዥ" ቧረንም። 47 ኢየሱስ ናትናኤል የትሔ ቲቸን ኣሸምታነ፥ "ዝሕ በገገታ ሸር ኤነወ ውረም የእስራኤል ሰቡ" ባረም የት ቃር ዝረኸም። 48 ናትናኤልም "ኣሐ ተምር ሓርሔም?" ቧረንም። ኢየሱስም "ፊልጶስ ቴጠራሐ ይፍቴ በሸብራ አጨ መዬ በሐርሔ ኣሸከም" ቧረንም። 49 በሕ ግዝየ ናትናኤል "ኣስተማሪዮ ይእግዘር አርችንሐ፤ የእስራኤልም ንጕስንሐ" ቧረንም። 50 ኢየሱስም ዠፐረም "ኣሐ ያመርሐ ተሸብራ አጨ መዬ ሐርሐም ኣሸከም የባኬ ኣመርሐምዌ? ቢሐርም ተዝ ይርቆ ዘንጋ ታዥቴ ቧረንም፤ 51 ኣትም የውረመና አብርሑ ሰሜ ቲትከፈት ይእግዘር መሌካም በሰብ አርች ቲወጦም ቲወርዶ ታዞቴ" ባረም።

John 2

1 በሳስተታ በገሊላ ገነ ቃና ቢውሪ ከተማ ኣዠመነ ባነ፤ የኢየሱስ ኣዶትም በሕ ባነች። 2 ኢየሱስም ተተማሪየታ ጋᎀ ያዠመነ ቤት ጠኖዮም ባነ። 3 ባዠመነ ድግስ ጠጅ ባነቀ ግዝየ፥ የኢየሱስ ኣዶት የኢየሱስ "ዝሕ ሰብ ጠጅ ኣነቀቦም" ቧረቸንም። 4 ኢየሱስም "ኣዲ ምር ኣምሮት ያነቢሐማ ኣቶጅን ወክተና ገና ኣንሰና" ባረናም። 5 ኣዶተታ በሕ የረፐሮ ያጘኽሮ ሰብ "ት ይብርሑ ቃር እንም ኣምሮ" ባረቸኖም። 6 የይሑዳ ሰብም ይመጥሮᎌ ቕጫ የረፐረኖዌ ስድስት ይምር ጋን በዛሔ ባነቦ፤ ሕም ጋን ት ዌም ሶስት ወሸር እሓ ይጠብጦ ባነ። 7 የኢየሱስ ያጘኽሮ ሰብ "ሕሕ ጋን እሓ ምሮዮ" ባረኖም፤ ሕኖም የጋን ኣምᎈና ዳር እሓ ሜኖም። 8 በሕ ኣንቐ ኢየሱስም ያጘኽሮሕኖ "ግዶም የዝ ድግስ ኣላፊ ምስ ኣበዊ" ባረኖም፤ ሕኖም ገቶም ኣበዊም። 9 የድግስ ኣላፊ የሐረ ምስ ጠጅ ሐረም የትሽጋከረ እሓ በቀመሰ ግዝየ ቴቴ የቸነ ሐማ ኣንሓረ፤ እሓታ የገቶ ያጘኽሮሕኖ ጭን ይⷕሮ ባነ፤ የድግስ ኣላፊ የሐረ ምስ የምሽረነ ጠናምታነ፥ 10 "ሰብ እንም በተረም ያትቐንብ ወሔ ጠጁ፤ ይሰጦም ሰብ በሰከሮ ኣንቐ ሟኒም ጠጅ ይጐጀኖ፤ ኣሐ ጭን ዝሕ ወሔ ጠጅ አሗ ዳር ኣትየከስንም" ቧረንም። 11 ኢየሱስ ዝሕ ይፍትወረር ያትየሸን ወግ የርቅነተታ መርሐት በገሊላ ገነ በቃና ቀያ ቾተም፤ በዝም ኤነት ክብረታ ኣትⷐረም፤ ተማሪየታም በት ኣመሮም። 12 ተሕም ኣንቐ ኢየሱስ ታዶተታም ተጐፔያታ ተተማሪየታም ጋᎀ ቅፍርናሖም ከተማ ወረም፤ ሕኖም በሕሜ ቀሪ ከረ ቾኖም። 13 የይሑዳ የፋሲካ ባር የትቐነበ የሐሬ፥ በሕ ግዝየ ኢየሱስ ኢየሩሳሌም ከተማ ወረም። 14 በቤተመቅደስ ቦራ፥ ጤም ᎇንየት ያስረቦሕኖም ፍራንክ ያሸክሮ ሰብም ቾኖም ቲያቄጦ ነከበኖም። 15 ዮደረ ጮርቄ ሸከተም ሰብ እንም ተጤም ተቦራም ጋᎀ ተቤተመቅደስ ኣሳደደም ኣወጣም፤ ፍራንክ ያሸክሮ ሰብ ፍራንከና ብራጨም ጠረጴዛናም ደፋም። 16 ᎇንየት ያስረቦ ሰብ "ኣሑ ዛና ተዝ ኣውጦ፤ ያባና ቤት ገብያ ኣታምረዊ" ባረኖም። 17 በሕ ግዝየ ተማሪየታም "የቤታሐ ያኔ ሟኖት እሳትሐማ ይመኽሬ" ቧርም የጣᎋም ሐማ ዘገዶም። 18 በሕ ግዝየ የይሑዳ ሰብ የኢየሱስ "ኣሐ ዝሐታ ትቾቴ ዳነት ያነናሐ ሐማ ታጬግንዴ ምር ኤነት መርሐት ታትየሽንደቴ?" ባረዊም። 19 ኢየሱስም "ዝሕ ቤተመቅደስ ባንረዊምታነ እያ በሶስት ከረ ኣርሽንሸ" ባረኖም። 20 ሕኖም "ዝሕ ቤተመቅደስ ያረሽዬ ኣርባ ስድስት ዘበር ጀፐረም፤ ኣሐ በሶስት ከረ ታረሽንቴዌ?" ባረዊም። 21 ኢየሱስ ጭን "ቤተመቅደስ" ቲብር የዝረኸን የገገታ ገᎀጀ ወበረታ ባነ። 22 ኢየሱስ ተሞት በትረሳ ኣንቐ ተማሪየታ ዝሕ ኢየሱስ የባረኖ ቃር ዘገዶም፤ ሕም ጋᎀ ዝሕ የትጣፈ ይእግዘር ቃርም ኢየሱስ ዮደ ቃር ኣመሮም። 23 ኢየሱስ በፋሲካ ባር ወክት በኢየሩሳሌም ከተማ ታነ የቾተን ወግ ኣሰቦም ብዘ ሰብ በት ኣመሮም። 24 ኢየሱስ ጭን የሰብ እንም ይⷕኖ የረፐረ የሐሬ ኣናመረኖ፤ 25 ት በሰብ ⷕን ያነ እንም ይⷕር የረፐረ የሐሬ የሰብ ቃር ሟኒም ሰብ ዩድኔ ቤያትኸሽን።

John 3

1 ኒቆዲሞስ ይውሪ ኣት ምስ ባነ፤ ትም የፈሪሳ ሰብ የሐረ የይሑዳ ኣለቃ ባነ። 2 ትም በምሳረ የኢየሱሴ ቸነምታነ "ኣስተማሪዮ ቲእግዘር ጋᎀ በሐረ ባንሐሬ፥ ዝሕ ኣሐ ታሜኖ ወግ ዘንጋ ያሜዬ ይለ ሰብ ኤነ፤ የሕየሐሬ ኣሐ ቲእግዘሬ የቸነሐ ኣስተማሪ የሐርሐሐማ ንⷕነ" ቧረንም። 3 ኢየሱስም "የውረመና አብርሐ ሰብ ዘፒተ በትጨነ ባንሐሬ፥ ይእግዘር መንግስት ያዤ ኤለ" ቧረንም። 4 ኒቆዲሞስም "ሰብ በገነዘ ኣንቐ መምር ይትጨኔ ይለ? የተነ ባዶተታ ደን ገፓም ወትጠን ይለዌ?" ባረም ተሳረንም። 5 ኢየሱስም ዝካ ቲብር ዠᎌረረም፤ "የውረመና አብርሐ ሰብ ትሓም ተመንፈስ ቅዱስም ባንትጨነ ይእግዘር መንግስቴ ይገቤ ኤለ። 6 ተሰብ የትጨነ ሰቡ፤ ተመንፈስ የትጨነ መንፈሱ። 7 'የተነ ወትጠን ነረብሑ' የባኬ ወግ ኤሕርብሐ። 8 ንፋስ የሳረን ወሐት ይረፍስ፤ ኣሐም ቃረታ ትሰማ፥ ቢሐርም ዝሕ ንፋስ ቴቴ ይቸን ሐማ ኤቴም ያር ሐማ ኣትⷐር፤ ተመንፈስ የጨነዊ እንም የሕክሙ" ባረም። 9 ኒቆዲሞስም "ዝሕ መምር ይሐሬ ይለ?" ባረም ተሳረንም። 10 ኢየሱስም "ኣሐ የእስራኤል ኣስተማሪ በሐርከሜ፥ ዝሐታ መምር ኣትቤስር? 11 የውረመና አብርሐ፤ የሓኔ ቃር ንዝረኽነ፤ ያሸኔ ቃር ኑድነ፤ ኣሑ ጭን ኑድነ ቃር ኣትቐፐሮንደ። 12 በዝ በኣፈር ያነቃር ትኑድሑ ኣታምሮ በሐረ፥ አጋ የሰሜ ቃር ብኑድሑ መምር ታምሮቴ? 13 ተሰሜ ዮንደ የሰብ አርች ባንሐሬ ሰሜንየ የትረሳ እንጐድ ሰብ ኤነ። 14 "ሙሴ በበረሓ የሰር ችረ በጨ የሰቈረንም ሐማ የሕክም የሰብ አርች በጨ ይሰቅረዊቴ። 15 ዝም ይሐር ብያ ያምር እንም የዘላለም አያም ሐረም ይረብሬዉ" ባረም። 16 "በት ያምር እንም የዘላለም አያም ይሐሬው ባንሐሬ፥ ኤጠፋሐማ እግዘር የዝ ኣለም ሰብ ንቃር የረመደኖዌ እማት ትከታ ኣበም። 17 እግዘር ትከታ ዝሕ ኣለም የራን በኣለም ሰብ ይፈርዴ ኣንሐረ፤ እግዘር አርቸታ የራሐ ሰብ እንም በርቸታ ወሐት ይተርፎዌዉ። 18 በትም ያምር ሰብ ኤትፈንድወ፤ በት ኤያምርታ ጭን ቢእግዘ ብማት ትከታ ባንመሮተታ ድረም ተፈንደወም። 19 ፍርደታም ዝካው፤ ጬት ዝሕ ኣለም ቸነም፤ ሰብ ጭን ጬትታ ቴሐር ጠነማ ነመዶም፤ ጠነማ የረመዶም ሜናና ᎃጥጥ የሐሬው። 20 ᎃጥጥ ሰብ ሜናታ ቤትየዌ የጬቴ ኤቸን። 21 ዉረም ቃር ይቾትታ ጭን የጬቴ ይቸን፤ የቾተንም ቢእግዘር ፍቃድም ደረግ የትቾተ ሐማ በጨር ይትዬ የጬቴ ይቸን።" 22 ተሕም ኣንቕ ኢየሱስ ተተማሪየታ ጋᎀ ይሑዳ ገነ ወረም፤ ትም በሕሜ የሰብ ቲያጠምቅ ተተማሪየታ ቾናም። 23 በሕም ግዝየ ዮሓንስም በሳሌም ከተማ ᎀሬ ሔኖን ቢውሪ መደር ብዘ እሓ የረፐረ የሐሬ በሔ ያጠምቅ ባነ፤ ሰብም ዛሔ ወሮም ይጠመቆ ባነ። 24 ሕም ጋᎀ ዮሓንስ ወሕኔ ቤት ኣንገፓ ባነ። 25 በዮሓንስ ተማሪም ባት በይሑዳ ምስ ግብት ይᎀጥርᎌ ቕጫ ቃር ዘንጋ ተረሳም። 26 የዮሓንስ ተማሪ የዮሓንሴ ተቐነቦም "ኣስተማሪዮ ሕሕ ተዮርዳኖስ በር ሕወሐት ታሐ ጋᎀ የረፐረ ኣሐ የት ቃር ዮድረ ምስ የሰብ ያጠምቅ፤ ሰብም እንም የትሔ ያሮ" ባረዊም። 27 ዮሓንስም ዝካ ባረኖም፤ "ሟኒም ሰብ እግዘር ቴይውን ሟኒም ዘንጋ ይረሕቤ ኤለ፤ 28 'እያ ተት ይፍቴ ናንም ባንሐሬ ይቸንቴ የዋሪ ክርስቶስ ኣንሐር' የባ ሐማ ኣሑ ገጋሑ ምስክርንሑ። 29 ምሽራ ያነችን ምስ ምሽረነው፤ የምሽረነ ᎃዜ ጭን ተምሽረነታ መዬ ቈመም ይሰማ፤ ᎃዜም የምሽረነ ቃር ቲሰማ ንቃር ይሽን፤ እያም የሕክም ንቃር ሳሬም፤ 30 ት ከፍ ከፍ ይብሬ እያም ኣርሴ ያትኸሽ" ባረም። 31 ተᎈሬ ይቸንታ ትንም በᎈሩ፤ ታፈር የሐረታ ያፈሩ፤ ትም ያፈር ቃር ይዝረኽ፤ ተሰሜ ይቸንታ ትንም በᎈሩ። 32 ት ያሸንም የሰሟንም ቃር ዮድ፤ ቢሐርም ት ዮደን ቃር ይሰሟን ኤነ። 33 ት ዮደ ቃር ይሰማ ሰብ ጭን እግዘር ውረም የሐረሐማ ያጬግ። 34 እግዘር መንፈሰታ ስፊተ ኤይብ የሐሬ፥ እግዘር የራን ይእግዘር ቃር ዩድ፤ 35 ኣብ የትከታ ይረምድ፤ እንም ቃር በጀታ ኣወንም። 36 በርቸታ ያምር እንም የዘላለም አያም ሐረም፤ በርቸታ ኤያምርታ ጭን ይእግዘር ማት በት ᎈር ይረብር ባንሐሬ ስርም አያም ኤሐር።

John 4

1 በሕ ግዝየ የዮሓንስ ቲትⷐተረዊ ሰብ ይርቅ ብዘ ሰብ የኢየሱስ ተⷐተሮም በት ይጠመቆ ሐማ የፈሪሳ ሰብ ሰሞም። 2 ቢሐርም ያጠምቆ የረፐሮ የኢየሱስ ተማሪ ባነቦ ባንሐሬ ኢየሱስ ገገታ ቤያጠምቅ። 3 የፈሪሳ ሰብ ዝሕ ዘንጋ የሰሞ ሐማ በሓረ ኣንቐ ኢየሱስ ይሑዳ ገነ ቸምታነ ገሊላ ገነ ተዠፐረም ወረም። 4 ሕሜንየ ቲያር በሰማርያ ገነ ወሐት ወሮት ባነወ። 5 ያእቆብ የትከታ የዮሴፍ ባወን መደሬ መዬ ያነ ሲካር ይውሪ ኣት የሰማርያ ገነ ከተማ ቸነም። 6 በሕሜ ያእቆብ የሸኰተን ይሓ ጐጀ ባነ፤ ኢየሱስ ቤማ የቐጤ በዛ ብሓ ጐጀ ᎀሬ ቾናም፤ ግዝየመታ ስድስት ሳት ባነ። 7 ሕም ጋᎀ ኣት የሰማርያ ገነ ምሽት እሓ ትገዴ ይሓ ጐጄ ቸነችም፤ ኢየሱስም "ምሽቶ ሐጀሽ እሓ ኣስጭን" ባረናም። 8 ተማሪየታ ሸረት ይስረቦዌ ከተማ ወሮም ባነ። 9 ዝሕ የሰማርያ ገነ ምሽት የኢየሱስ "ኣሐ የይሑዳ ገነ ሰብ በሐርሐሜ ይያ የሰማርያ ገነ ምሽት መምር 'እሓ ኣስጭን' ባሐም ትትሰሬ?" ቧረቸንም፤ ዝም በሮተⷕታ የይሑዳም የሰማርያ ገነ ሰብ ሓይማኖተና እማት ኣንሐረ የሐሬ ባነ። 10 ኢየሱስም "ይእግዘር ዋቢነትም 'እሓ ኣስጭን' ይብርⷕ ሟን የሐረ ሐማ ብትⷒ ኣⷕ የት ትጠቍሺ ባነ፤ ትም አያም ያሜ እሓ ያብⷕ ባነ" ባረናም። 11 ⷕትም "ጘታኖ ኣሐ ትገዳወ ግብር ኤነናሐ፤ ዝሕ ጐጀ ንቃር ስዌሩ፤ አያም ያሜ እሓ ቴቴ ታቸንቴ? 12 ኣሐ ዝሕ ይሓ ጐጀ ታበንደ ታባንዳ ተያእቆብ ትርቅዌ? ትም ዴንጛታም ዋጋታም በዝ ጐጀ እሓ ሰጠቦም" ቧረቸንም። 13 ኢየሱስም "ተዝ እሓ ይሰጭታ እንም የተነ ይጠሟንቴ፤ 14 እያ ትኒውን እሓ ይሰጭታ የዘላለም ስርም ኤጠሟን፤ እያ ኤውን እሓ፥ ይሰጭታ የዘላለም ኤያም በት ደን የሚንጭ እሓ ሐማ ይገድድ" ባረም ኦደናም። 15 ምሽትምⷕታ "ጘታኖ ተዝ ኣንቔ እሓ ኤጠሜሐማም ዝሜንየ ተዘፔት አገዴ ኣንቸንሐማ ከዳሽ የዝሕ ኤነት እሓ ይያም ናሜ" ቧረቸንም። 16 ኢየሱስም "ዌምታነ የምሳⷕ ጥዬም ኔⷕ" ባረናም። 17 ምሽትምⷕታ "እያ ምስ ኤኔ" ቧረቸንም። ኢየሱስም "ምስ ኤኔ ወበራⷕ ውረማⷑ፤ 18 የዝ ይፍቴ ኣምስት ምስ ባነናⷕ፤ አሗ ታሕ ጋᎀ ያነ ምሳⷕ ኣንሐረ፤ ዝም ወበራⷐ ውረማⷑ" ባረናም። 19 ምሽትምⷕታ "ጘታኖ ኣሐ ነቢ የሐርሐ ሐማ አሗ ሓርም። 20 የድረ ኣባንዳ በዝ ቈቶ ᎈር ሰገዶም፤ ኣሑ የይሑዳ ሰብ ጭን ሰብ ወስግድ ያነወ በኢየሩሳሌሙ ትብሮ" ቧረቸንም። 21 ኢየሱስም "ምሽቶ በዝሕ ቈቶ ᎈር ዌም በኢየሩሳሌም የኣብ እግዘር ኣትሰግዶᎌ ግዝየ ይቸንሐማ አሜን። 22 ኣሑ የሰማርያ ገነ ሰብ ኣትⷕሮዮ ጘታ ትሰግዶ፤ ይና ጭን ትረፎት ይቸን ተይሑዳ ሰብ የሐሬ ንⷕኔ ጘታ ንሰግድነ። 23 ቢሐርም በውረም ይሰግዶሕኖ የኣብ እግዘር በመንፈስም በውረም ይሰግዶᎌ ወክት ይቸንቴ፤ ኣቸም አሗ ቸነም፤ ኣብ እግዘርም ይሸ ዝካ ይሰግድታው። 24 እግዘር መንፈሱ፤ የትም ይሰግድ ሰብ በመንፈስም በውረም ወስግድ ነረቦ" ባረናም። 25 ምሽትምⷕታ "ክርስቶስ ይቸን ሐማ አⷕር፤ ት ቲቸን እንም ቃር ዮድንደሸ" ቧረቸንም። 26 ኢየሱስም "አጋ አሗ ኣዝራኽⷕ እያትን" ባረናም። 27 ሕም ግዝየ ተማሪየታ ቶሮᎌ መደር ተዠፐሮም ቸነቦም፤ ኢየሱስ ተምሽት ጋᎀ ቲትጮድ በዞተና ወግ ሐረቦም፤ ቢሐርም "ምር ትሸ?" ዌም "ተⷕታ ጋᎀ የምር ትትጮድ?" ቤተ ሟኒም ሰብ ኣንትሳረን። 28 ምሽትምⷕታ ወሸረⷕታ ኣወናችም ከተማ ወረችምታነ የሰብም 29 "የቾትን እንም ዮዴ ምስ ኔሑም አዘዊ፤ ክርስቶስ ይሕርሸዌ?" ባረቸኖም። 30 ሰብም ተከተማ ወጦም የኢየሱሴ ወሮም። 31 ዝሕ እንም ቲሐር ተማሪየታ የኢየሱስ "ኣስተማሪዮ ሸረት ብራ" ባሮም ጨቈሰዊም። 32 ት ጭን "ኣሑ ኣትⷕረዊ እያ አወራን ሸረት ነሬ" ባረኖም። 33 ተማሪየታም "ኣት ሰብ ሸረት ኣቸነረም ይሕርሸዌ?" ተቤበሮም። 34 ኢየሱስ ዝካ ባረኖም፤ "ይያ ሸረት የራሔታ ፍቃድ ኣምሮትም ሜናታም ደፕሮቱ። 35 ኣሑ ዝነ ያርጭᎌ ግዝየ ይሰሬ 'ገና ኣርበት በነ ተነፈም' ትብሮ፤ እያ ጭን ኖድሑ ተገከሮም ያርጭዬ የሰና ዝነ አዞ። 36 ያርጥምታ ደሞዘታ ይትቐፐር፤ የዘላለም አያም ይብ ᎃርት ይስበስብ፤ በሕ የቸነ ይዘራም ያርጥምታ እማቴ ይሽኖ። 37 በሕ የቸነ 'ኣተታ ይዘራ፥ ኣተታ ያርጥ' የዋሪ ወማካ ውረሙ። 38 ኣሑም ያንቐጥሑᎌ ትፏጦዌ ናሕኩም፤ እንጐደና በሜና ቐጠቦም፤ ኣሑም ያንቐጥሑᎌ ᎃርት ስበሰብሑም" ባረኖም። 39 ምሽትምⷕታ "የቾትን እንም ት ኦዴም" ባረችም ዮደቼ በሕ ከተማ ብዘ የሰማርያ ሰብ በኢየሱስ ኣመሮም። 40 በሕ የቸነ የሰማርያ ገነ ሰብ የኢየሱሴ በቸነቦም ግዝየ ኢየሱስ ተሕኖ ጋᎀ የቀሪ ከረ ይረብሬ ጨቈሰዊም፤ ትም ት ከረ ተሕኖ ቾናም። 41 ኢየሱስም የዝረኸን ቃር ሰሞምታነ እንጐድም ብዘ ሰብ በት ኣመሮም። 42 ሕኖም የምሽትⷕታ "አሗ ይና ናምነ እማት ኣⷕ ቦድⷕንደ ቃር ቴሐርም፥ ይና ገገንዳ የት የሰማኔ የሐሬ ት ውረም የሰብ እንም ያተርፌ የቸነ ሐማ ሓነም" ባሮያም። 43 ኢየሱስም በሰማርያ ገነ ት ከረ በከሰ ኣንቐ ተዛሔ ተረሳም ገሊላ ገነ ወረም። 44 ት ገገታ "ነቢ በገገታ ገነ ኤያሐውጂ" ባረም ባነ። 45 ቢሐርም ገሊላ ገነ ወረም ቲሰራ የሕሜ ሰብ ሳረኖም ተቐፐረዊም፤ ዝመታ የሐረ የፋሲካ ባር ኢየሩሳሌም ቦሮ ግዝየ ት በሔ ያᎀነን እንም ኣሰቦም የረፐረ የሐሬው። 46 ተሕ ኣንቐ ኢየሱስ እሓ ጠጅ ኣመነም የሽጋከረወ በገሊላ ገነ ያነ ቃና ይውሪ ቀያ ተዠፐረም ወረም፤ በቅፍርናሖም ከተማ አርቸታ የቐወመ ኣት ዳነ ባነ። 47 ኢየሱስ ተይሑዳ ገነ ተረሳም ገሊላ ገነ የቸነ ሐማ ዳነታ ሰማም የኢየሱሴ ወረም፤ በሕ ግዝየ ኢየሱስ ቅፍርናሖም ወረምታነ፥ ንቃር የቐᎀን የሰና አርቸታ ይᎀለሐማ አርቸታ ያትፏዝለሐማ ጨቈሰንም። 48 ኢየሱስም "ኣሑ መርሐትም ወግ ቃርም ባናሸሑ ስርም ኣታምሮ" ቧረንም። 49 ዳነታም "ጘታኖ ሐዳሽ አርቸና ቴሞት ይፍቴ ኣፍጥርም ኔሐ" ቧረንም። 50 ኢየሱስም "ኣሐ ቤታሐ ወር፤ አርቻሐ ተነፈም" ቧረንም። ዳነምታ ኢየሱስ የዋረን ቃር ኣመረም ወረም። 51 ትም ቤማ ታነ ኣገልጌየታ ነከበዊምታነ "አርቻሐ ተነፈም" ባሮም ኦደዊም። 52 "አርቸና የᎈዘዞን ምር ግዝየው?" ባረም ተሳረኖም፤ "ገገታ መክሮት የቸን ትራማ በሰባት ሳቱ" ባረዊም። 53 ዳነምታ ኢየሱስ "አርቻሐ ተነፈም" የዋረን ሕም ጋᎀ የረፐረ ሐማ ሓረም፤ በሕ የቸነ ትም ኣበሩሰታ እንም በኢየሱስ ኣመሮም። 54 ኢየሱስ ተይሑዳ ገነ ተረሳም ገሊላ ገነ በቸኔ ዝሕ የቾተን ተነ ወጉ።

John 5

1 ተሕም ኣንቐ ኢየሱስ የይሑዳ ባር የረፐረ የሐሬ ኢየሩሳሌም ከተማ ወረም። 2 በኢየሩሳሌም የጤ ወፈንቻ ቢውሪ መደር ᎀሬ በእብራይስጥ ኣምᎋ ቤተሳይዳ ይውሪ የቾና ኣት እሓ ባነ፤ በሕሜ ኣምስት ያርፖ ኤማ ባነቦ። 3 በዛሔ ቢያርᎌ መደሬ ብዘ ባሸነ፥ ᎋርጥ፥ ጅረ፥ ሽባ ተገተሮምታነ "እሓታ ቲንቅረቅር ስን ይቅረቦ ባነ፤ 4 ኣታት ከረ ይእግዘር መሌካ እሓታ ያንቍረቍን ባነ፤ እካታ በንቅረቀረ ኣንቐ ኣበተረም ብሓታ የገፓ ሰብ ተጠወጠን ተሟኒም ኤነት ባሸ ይተርፍ ባነ፤" 5 በሕሜ ሳሳምስᎃት ዘበር የቐᎀን ኣትምስ ባነ። 6 ኢየሱስ ዝሕ ምስ በዛሔ በትገተሬ ኣሸንም፤ ተብዘ ዘበር ቀነሰም የቐᎀን ሐማ ሓረም "ተባሻሐ ትተርፌ ትሸዌ?" ቧረንም። 7 ባሸነምታ "ጘታኖ እሓታ ቲንቅረቅር ነሳም ብሓ ደን ያገቤ ሰብ ኤኔ፤ እያም አገባቴ ባም ትንቸን እንጐድ ሰብ በተሬም ብሓታ ይገባ" ቧረንም። 8 ኢየሱስም "ተሳ የትገተርሐወ ኣልጋሐ ጠውርም ወር" ቧረንም። 9 ምስታም ሕመጋ ተባሸታ ተነፈም፤ ኣልጋታ ጮረም ወረም። ሕም ከረ የይሑዳ ሰንበት ከረ ባነ። 10 በሕ የቸነ የይሑዳ ዳነ የዛሕ ተባሸታ የተነፈ ምስ "አኳ ሰንበት የሐሬ ኣልጋሐ ትጮሬ በሙሴ ቕጫ ኣንትፈቀደ" ባረዊም። 11 ት ጭን "እያ ያተነፌ ምስ ኣልጋሐ ጠውርም ወር ባሬም" ባረኖም። 12 ሕኖም "ኣልጋሐ ጠውርም ወር ባረም በሰንበት ከረ ያዘዘናሐ ሟኑ?" ባሮም ተሳረዊም። 13 በዛሔ ብዘ ሰብ የረፐሬ ኢየሱስ ተዛሔ ኣለፈም ዮረየሐሬ ትም ተባሸታ ያተነᎈን ሟን የሐረ ሐማ ቤⷕር። 14 ተሕም ኣንቐ ኢየሱስ የምስታ በቤተመቅደስ ነከወንምታነ "አዥ አሗ ተነፍሐም፤ ተዝ ባሸ ይብስ ዘንጋ ቤሰራብሔ ተዝ ኣንቐ ባጢር እንቾትሐ" ቧረንም። 15 ምስምታ ወረም ተባሸታ ያተነᎈን ኢየሱስ የሐረ ሐማ የይሑዳ ዳነ ኦደኖም። 16 ኢየሱስ ዝሕ ዘንጋ በሰንበት ከረ የቾተ የሐሬ የይሑዳ ዳነ የኢየሱስ ኣሳድዶት ቀነሶም። 17 ኢየሱስ ጭን "ኣባና አሗም ስን ይቾት እያም አቾት" ባረኖም። 18 በሕ የቸነ የይሑዳ ዳነ የኢየሱስ ይቀጥረውዬ ቲፍቴ ይርቅ ተርሳሶም፤ ት እማት ሰንበት ሻሮተታ ቴሐር እግዘርም "ይያ ኣባናው" በበሮተታ ገገታ ትእግዘር ቕጥ ያመኔዉ። 19 ኢየሱስም ዝካ ባረኖም፤ "እያ የውረመና አብርሑ፤ ኣብ እግዘር ቲቾት ትከ ኣሸም ይቾቴ ይለ ባንሐሬ በገገታ ፍቃድ ኣት ዘንጋ ይቾቴ ኤለ፤ ኣብ ይቾትን ቃር አርች የሕክም ይቾት። 20 ኣብ የትከታ ይረᎃድን የሐሬ ኣብ ይቾትን ቃር እንም የትከታ ያትየሽን፤ ኣሑ ወግ ይሐርብሑሐማ ተዛና ይርቆ ዘንጋ ዳር ያትየሽንቴ። 21 ኣብ የᎀቶ ነሳም አያም ያሜኖም ሐማ የሕክም ትከ አያም ያᎂኔ የሸ እንም አያም ያᎂን። 22 ኣብ እግዘር በሟኒም ሰብ ኤፈርድ፤ ቢሐርም ይፈርዴ ፍቃድ እንም ትከታ ኣወንም። 23 ዝም ያመነ ሰብ እንም የኣብ ያሐብድም ሐማ የሕክም የትከ ያሐብደውዬዉ፤ የርችም ኤያሐብድ ትከታ የራሐ የኣብ እግዘርም ኤያሐብድ። 24 "የውረመና አብርሑ ቃረና ይሰማም በራሔታ ያምር ሰብ የዘላለም አያም ሐረም፤ ᎀተም የረፐረ አያም ሐረም ባንሐሬ በት ኤትፈንድወ። 25 የውረመና አብርሑ፤ የᎀቶ ሰብ ይእግዘር ትከ ቃረታ ይሰሞᎌ ወክት ይቸንቴ፤ ኣቸም ወክተታ አሗው፤ ቃረታ የሰመዊምሕኖ አያም ይሐሮቴ። 26 ኣብ ገገታ አያም ያሜ ሚንጭ የሐረሐማ የሕክም ትከታም አያም ያሜ ሚንጭ ኣᎀነንም። 27 ት የሰብ አርች የሐሬ ገግመታ ይፈርዴ ኣብ ዳነት ኣወንም። 28 በዝ ዘንጋ ወግ ኤሕርብሑ፤ በᎀገማ ደን ያነቦ እንም የት ቃረታ ይሰሞᎌ ወክት ይቸንቴ። 29 ወሔ የቾተ አያም ሐረም ይረብሬ ተሞት ይትረሳቴ፤ ᎃጥጥ የቾተምት ይትፈንድዌ ተሞት ይትረሳቴ።" 30 "እያ በገገና ፍቃድ ኣት ዘንጋ ኣሜዬ ኤሐኒ፤ ቢሐርም እያ እማት ኣብ ዮዴ ሐማ አፈርድ፤ የራሔምታ የፍቃደታ ሐማ ኣማዬ ባንሐሬ እያም የገገና ፍቃድ ንቶት ኣምብር የሐሬ ፍርደና ቕጥየው። 31 "እያ የገገና ምስክር ሐርም ብኑድ ያምሬ ኤነ፤ 32 ቢሐርም ይያ ዩድኒ እንጐድ ነረ፤ ት ይያ ምስክር ሐረም ዩድኒ ቃር ውረም የሐረ ሐማ እያም አⷕር። 33 ኣሑ የዮሓንሴ ሰብ ናሕሑም ባነ፤ ትም የውረም ቃር ምስክር ሐረም ኦዶም። 34 ዝም ወበረና ኣሑ ትተርፎዌዉ ባንሐሬ እያ የሰብ ምስክር ኣንሸ። 35 ዮሓንስ ይረድድም ያትየ ኵራዝ ሐማ ባነ፤ ኣሑም የቀርየጋ በት ብርሓን ትየናሑም ይሽርሑዌ ሸሑም። 36 እያ ጭን ዮሓንስ ቶደኒ ቃር ይርቅ የገገና ምስክር ነሬ፤ እያም አቾትኔ ኣባና ያቤ ሜና ይያ ዩድኒ፤ ዝም ሜና እያ አቾትን፤ ዝም ሜና ኣብ የራሔ ሐማ ዩድኒ። 37 ይያም የራሔ ኣብ ገገታ ይያ ኦደኒም፤ ኣሑ ጭን ቃረታ ስርም ኣንሰማሑዊ፤ መርከታም ስርም ኣናሸሑዊ። 38 ትም የራንታ ኣታምረዊ የሐሬ ቃረታ ባሑ ኤረብር። 39 ኣሑ ይእግዘር ቃር ቢዩዶ መጣፍ የዘላለም አያም ትረሕቦ ቃር ይመስርሑ የሐሬ በሕ የቸነ መጣፍ እንም በጨር ትምረምሮ፤ የሕርምታነ ሕሕ እንም ይያ ዩዶኒ መጣፍሮ። 40 ቢሐርም ኣሑ አያም ትሐሮዌ ይያሔ ወተን ኣትሰቦ። 41 "እያ ክብር ተሰብ ኣንሸ። 42 በⷕናሑ ይእግዘር ኣትረምዶ ሐማ አⷕር። 43 እያ ባባና ሽም ቸነም፤ ኣሑም እያ ኣንትቐፐርሑን፤ እንጐደታ በገገታ ሽም ቢቸን ጭን የት ትትቐፐረዊ። 44 ገግ በገጋሑ ተሰብ ክብር ትሰቦ፥ ትማት እግዘር ጭን ክብር ኣትሰቦ፤ አጋ ኣሑ መምር ብያ ታምሮዌ ይሐንሑ? 45 ቢሐርም እያ በኣብ ይፍቴ አኸስስሑ ቃር እመሰረናሑ፤ ይኸስስሑታ ጭን ትትመመሮᎌ ሙሴዉ። 46 ኣሑ የሙሴ ያመርሑዊ ተሐረ ይያ ቃር የጣፈ የሐሬ ይያም ትመሮን ባነ። 47 ት የጣᎈን ባናመርሑ ጭን እያ አብርሑ ቃር መምር ታምሮቴ?" ባረኖም።

John 6

1 ተሕም ኣንቐ ኢየሱስ ጥብርያዶስ ይውሪ ገሊላ ባር ሕወሐት ተጘናም። 2 ኢየሱስ ባሸነ ባትርፎት የቾተን ወግ ያሰቦዌ ብዘ ሰብ ተⷐተረዊም። 3 ኢየሱስ ቈቶ ወጣምታነ ተተማሪየታ ጋᎀ በዛሔ ቾናም። 4 የይሑዳ የፋሲካ ባር ከረ ተቐነበም ባነ። 5 በሕ ግዝየ ኢየሱስ ብዘ ሰብ የትሔ ቲቸኖ ኣሸምታነ የፊሊጶስ "የዝሕ ሰብ ይወጣሮ ሸረት ቤቴ ንስየነቴ?" ቧረንም። 6 ኢየሱስ ዝም የትሳረን የፊሊጶስ ይᎈትኔ ባነ ባንሐሬ ይቾት ቃር ትም ይⷕር ባነ። 7 ፊሊጶስም "ያታተና እርስየ የጠነሺ ይውዮዌ ት በቅር ዲናር ስን ኤወጣን" ቧረንም። 8 ተኢየሱስ ተማሪ ኣተታ የስምኦን ጴጥሮስ ጐፔ እንድርያስ ዝካ ባረም፤ 9 "ኣምስት የሕር ዳቦም ት ኣሳ የጠበጠ ኣት አርች ዝሔ ነረ፤ ቢሐርም ዝሕ የዝ እንም ሰብ ተምር ይወጣን" ባረም። 10 ኢየሱስም "ሰብ እንም በማራ ኣውሮዮ" ባረም፤ ብዘ ሰር በዛሔ ባነ፤ ሰብም ቾኖም፤ የገምያ ᎃዝረናም ኣምስት ም ያሕር ባነ። 11 ኢየሱስ ዳቦታ ነሳም ይእግዘር ሽኵርት ባትቐነበ ኣንቐ የቾኖ ሰብ ኣበኖም፤ የሕክም ኣሳሕኖ እንመና ያትኸሽኖ ኣሕር ነከቦም። 12 እንመና በኖም ተጠᎈቦ ኣንቐ ኢየሱስ የተማሪየታ "የተነፈ የፍረነᎁ ሰስቦ፤ እማተታ እምᎄጠቀ" ባረኖም። 13 ሕኖም ሰብም ሕኖ በኖምታነ ተተነፈ ታምስት የአሕር ዳቦ የፍረነᎁ ስበሰቦምታነ ኣስረት ሳጠራ ሜኖም። 14 ሰብሕኖ ኢየሱስ የቾተን ወግ ቃር ባሰቦ ኣንቐ "ይቸንቴ የዋሪ ነቢ ጪግም ዝሐታው" ባሮም። 15 ሰብምሕኖ የግርድ የኢየሱስ ያረግሰውዬ በⷕነና ያጫመቶሐማ በሓረ ኣንቐ ተሕኖ ተቤተረም ይማተታ ቈቶ ወጣም። 16 ድየ ቲመሽ ተማሪየታ የገሊላ ባሬ ወሮም። 17 ብእርስየ መርከብ ቅፍርናሖም ከተማ ይትጘኖዌ ተረሶም፤ ሕም ጋᎀ ድየ ጠነማ ባነ፤ ኢየሱስም ገና የሕኖሔ ኣንቸነ ባነ። 18 ጦናማ ንፋስ ይረፍስ የረፐረ የሐሬ የባር እሓም እንቅረቀረም። 19 ተማሪየታም ኣምስት ዌም ስድስት ኪሎ ሜትር ኣሕር በመርከብታ በባር ᎈር ቦሮ ኣንቐ ኢየሱስ በባር ᎈር የቾኖᎌ የመርከበኔ በግረታ ቲቸን ኣሰበዊም ንቃር ሰነፎም። 20 ኢየሱስ ጭን "እያትን እንሰነፍሑ" ባረኖም። 21 ሕኖም ሳረኖምታነ በመርከበና ኣገፐዊም፤ ሕም ጋᎀ የትሳፈሮᎌ መርከበና የሳቦ መደር ኣሰናኖም። 22 በመረጋታ ተባር ሓወሐት የረፐሮ ሰብ በሕ በባርታ እማት መርከብ ባንሐሬ እንጐድ መርከብ ኤነሐማ ሓሮም፤ የኢየሱስም ተማሪ ይማተና በሕ መርከብ ገፖም ቶሮም ሐማ፥ ኢየሱስ ተሕኖ ጋᎀ ኣንገፓ ሐማ ሓሮም ባነ። 23 ቢሐርም እንጐድ መርከብ ተጥብርያዶስ ባር ተረሶም ቸነቦም፤ ኢየሱስ ይእግዘር ሽኵርት ያትቐነበወም ሰብም ሸረት የበኖᎌ መደር ተቐነቦም። 24 በሕ የረፐሮ ሰብ የኢየሱስ ዌም የተማሪየታ ሳቦም በበከሮዮ ኣንቐ በመርከብሕኖ ተሳፈሮምታነ የኢየሱስ ይሰበውዬ ቅፍርናሖም ከተማ ወሮም። 25 ተባር ውጤ ተጘኖም የኢየሱስ ነከበዊም፤ "ኣስተማሪዮ ዝሔ መችራ ቸነሐም?" ባሮም ተሳረዊም። 26 ኢየሱስም "የውረመና አብርሑ፤ ኣሑ ይያ ትሰቦን ሸረት በናሑም የጠᎈሑዌዉ ባንሐሬ ወግ ያሸሑዌ ኣንሐረ። 27 ᎄኔም ያርቅ ሸረት ትትብሮ ኣቶቶ፤ ይርቀታ ኣብ እግዘር በአርቸታ ወሐት ጪግ ኣመነም ያተᎀን የሰብ ትከ ይብሑ፥ የዘላለም ይሐር ሸረት ቶቶ።" 28 ሰብሕኖም "ይና ይእግዘር ሜና ንቾትኔ ምር ወቶት ነረብንደ?" ባረዊም። 29 ኢየሱስም "ይእግዘር ሜና ወቶት እግዘር በራን አመሮቱ" ባረኖም። 30 ሕኖም "ይና አዥትነ ባሐ ናምኔ ምር ወግ ታትየሽንደቴ? ምር ትቾትቴ? 31 'ሕኖ ይበሮዌ ተሰሜ ሸረት ኣወንደሮም' ቧርም የጣᎉ ሐማ ኣባንዳ በበረሓ መና ይውሪ ሸረት በኖም" ባረዊም። 32 ኢየሱስም "የውረመና አብርሑ ተሰሜ ሸረት ያወንደንሑ ሙሴ ኣንሐረ፤ ውረም ሸረት ተሰሜ ይብሑ ኣባና እግዘሩ። 33 እግዘር ይብ ሸረት ተሰሜ ወንደም የሰብ እንም አያም ያሜ ሸረቱ" ባረኖም። 34 "ጘታንዶ ዝሕ ሸረት እንም ጋᎀ ይና ናመንደ" ባረዊም። 35 ኢየሱስም ዝካ ባረኖም፤ "አያም ያሜ ሸረት እያትን፤ ይያሜ ይቸንታ ስርም ኤጐድን፤ ብያ ያምርታ ስርም ኤጠሟን፤ 36 ኣሑ ጭን ኣሸሑንም ቢሐርም ቢያ ኣናመርሑፒ አብርሑ። 37 ኣብ ይቤ እንም ይያሔ ይቸንቴ፤ ይያሜ ይቸንታ ስርም ውጤንየ ኣናወጣን። 38 እያም ተሰሜ ዮንድ የራሔታ የፍቃደታ ቃር አቾቴዉ ባንሐሬ የገገና ፍቃድ አቾቴ ኣንሐረ። 39 የራሔታ ፍቃደታ ያቤ እማተታ ዳር ቤቄዬ እንመታ በቀጥወ ከረ ተሞት አረሳኔዉ። 40 ያባና ፍቃድ የርችታ ያዥም በትም ያምር እንም ዘላለም አያም ሐረም ይረብሬው፤ እያም በቀጥወ ከረ ተሞት አረሳንቴ ባረኖም።" 41 ሕም ጋᎀ ኢየሱስ "ተሰሜ ዮንደ ሸረት እያትን" የባሬ የይሑዳ ሰብ በት እᎃጠጦት ቀነሶም። 42 "ዝሕ የዮሴፍ አርች ኢየሱስ ኣንሐረዌ? ኣባታም ኣዶተታም ይና ንⷕኔዮ ኣንሐረዌ? ት አሗ 'ተሰሜ ወንድም' መምር ይብር?" ባሮም። 43 ኢየሱስም ዝካ ባረኖም፤ "ኣሑም ታሑ ኣትᎃጠጦ። 44 የራሔ ኣብ ቴያቸንን ይያሔ ወተን ይለ ሟኒም ሰብ ኤነ፤ ይያሜ ይቸንታ በቀጥወ ከረ ተሞት አረሳንቴ። 45 ይእግዘር ቃር ቢዩዶ በነቢ መጣፍ 'ሰብ እንም ቲእግዘሬ የትማረ ይሐርቴ' ቧርም ጣᎉም፤ የኣብ ሰማም የትማረ እንም ይያሔ ይቸን። 46 ዝም በሮት ኣብ ያሸን ሰብ ነረ ወበር ኣንሐረ፤ ኣብ ያሸን እማት ቲእግዘሬ የቸነታው። 47 የውረመና አብርሑ 'ብያ' ያምር ዘላለም አያም ይሐር። 48 እያ አያም ያሜ ሸረትን። 49 ኣባሑ በበረሓ መና በኖም፤ ቢሐርም ሕኖ ᎀቶም። 50 ተሰሜ ይወርድ ሸረት ዝሐታው፤ ዝሕ ሸረት ይበራታ ስርም ኤሞት። 51 ተሰሜ ዮንደ አያም የሐረ ሸረት እያትን፤ ተዝም ሸረት ይበራታ ዘላለም ይረብርቴ፤ ኣለም እንም አያም ሐረም ይረብሬ እያ ኤውን ሸረት በሰረናው።" 52 በሕም ግዝየ የይሑዳ ሰብ "ዝሕ ምስ በሰረታ ንበራኔ መምር ይብንዴ ይለ?" በበሮት ገግተገገና ተክራከሮም። 53 በሕ የቸነ ኢየሱስም ዝካ ባረኖም፤ "የውረመና አብርሑ የሰብ አርች በሰር ባንበናሑ ደመታም ባንሰጨሑ አያም ኣትሐሮ። 54 በሰረና ይበራም ደመና ይሰጭ እንም የዘላለም አያም ይሐር፤ በቀጥወ ከረ ተሞት አረሳንቴ። 55 በሰረና ውረም የሐረ ሸረቱ፥ ደመናም ውረም የሐረ ይሰጪ ቃሩ። 56 በሰረና ይበራም ደመና ይሰጭ እንም ብያ ይረብር፤ እያም በት አረብር። 57 አያም የሐረ ኣብ የራሔምሐማ እያም በት አያም የሐርሐማ የሕክም ይያ በሰር ይበራ እንም ብያ የቸነ አያም ሐረም ይረብርቴ። 58 ተሰሜ ዮንደ ሸረት ዝሐታው፤ ትም ኣባሑ የበነዊ ሸረት ሐማ ኣንሐረ፤ ሕሕ ሸረት የበኖ ᎀቶም፤ ዝሕ ሸረት ጭን ይበራ ዘላለም ይረብርቴ" ባረኖም። 59 ኢየሱስ ዝሕ የባረ በቅፍርናሖም ከተማ ኣይሑድ ቢደመዶᎌ ቤት ቲያትመር ባነ። 60 ተተማሪየታ ብዘመና ዝሕ ኢየሱስ የዋረን ሰሞምታነ "ዝሕ ትምርት ኤገባቃሩ፤ ሟን ይሰሜ ይለ?" ባሮም። 61 ተማሪየታ በዝ ዘንጋ ይᎃጠጦ ሐማ ኢየሱስ በመንፈሰታ ሓረም ዝካ ባረኖም፤ "ዝሕ ዘንጋ ተስፋ ኣትየንጠናሑምዌ? 62 አጋ የሰብ አርች ይፍቴ የረፐረወ የሰሜንየ ተዠፐረም ቲወጣ ብታዞ ምር ትብሮቴ? 63 አያም ያሜ ይእግዘር መንፈሱ፤ ሰብ በገገታ ኣትምቃር ያሜዬ ኤለ፤ እያ ያሑ የዝረኸን ቃር አያም ያሜ መንፈሱ። 64 ቢሐርም ታሑ ግብት ኣታት ኤያምሮ ሰብ ነረቦ" ባረም ኢየሱስ ዝሐታ የዝረኸ ቲፍትወረር ቀነሶም ኤያምሮምሕኖ ሟን የረፐሮ ሐማ የትም የጠላት ኣወጣም ያቐᎏን ሟን የሐረ ሐማ ይⷕር የረፐሬው። 65 ዠፐረም ኢየሱስ "ኣብ ቴይውን ይያሔ ይቸኔ ይለ ኤነ የባኩ የዝሐታው" ባረም። 66 በዝሕ የቸነ ብዘ ተማሪየታ ያንቕንየ ተዠፐሮም፤ ተሕ ግዝየ ቀነሶም የኢየሱስ ወትሐተር ታቦም። 67 ኢየሱስ ያስረትም ተማሪየታ "ኣሑም ያንቕንየ ታሮዌ ትሰቦዌ?" ባረኖም። 68 ስምኦን ጴጥሮስ "ጘታንዶ የሟኔ ንወነ? ዘላለም አያም ያሜ ቃር ያሐ ነረናሐ። 69 ይናሸ ኣመነም ቅዱስ ይእግዘር አርች ኣሐ የሐርሐ ሐማ ሓነም" ቧረንም። 70 ኢየሱስም "ኣሑ ኣስረታሑ እያ ሸፐትኩም ኣንሐረዌ? ቢሐርም ታሑ ኣተታ ሼጣኑ" ባረኖም። 71 ኢየሱስ ዝም የባረ የስምኦን አርች የኣስቆርቱ ይሑዳ ቃር ባነ፤ ይሑዳ ታስረት ተማሪየታ ኣተታ ቢሐርም ኣት ከረ የጠላት ኣወጣም ያቐᎏን ሐማ ኢየሱስ ይⷕር ባነ።

John 7

1 ተሕም ኣንቐ ኢየሱስ በገሊላ ገነ ውርውር ይብር ባነ፤ የኣይሑድ ገነ ዳነ ይቀጥረውዬ ይሰቦ የረፐሬ በይሑዳ ገነ ውርውር ይብሬ ኣንሸ፤ 2 በሕ ግዝየ የይሑዳ ሰብ የዳስ ባር ከረ ሰናም ባነ። 3 የሕ የሐሬ ጐፔየታ የኢየሱስ ዝካ ባረዊም፤ ተማሪያሐ "ኣሐ ትቾትን ሜና ያዞዌ ተዝ ተሳም ይሑዳ ገነ ወር፤ 4 በሰብ ይፍቴ ይትⷐሬ ይሸ ሰብ ሜናታ በሽᎃቸር ኤቾት፤ ኣሐ ዛና ትቾት በሐረ ገጋሐ የሰብ እንም ኣትⷐር" ባረዊም። 5 ዝሐታ የባረዊ ጐፔቸታ ዳር በት ኣናመሮ የሐሬዉ። 6 ኢየሱስም ዝካ ባረኖም፤ "እያ ወክተና ገና ኣንሰና፤ ኣሑ ጭን ሟኒም ጋᎀ ይትመችሑ። 7 የዝ ኣለም ሰብ ያሑ ይረምዶኩ፤ ይያ ጭን ኤረምዶን፤ ሕኖ ይቾተዊ ቃር ᎃጥጥ የሐረ ሐማ ኦድቦ የሐሬዉ። 8 ኣሑ የዳስ ባር ድግሴ ወሮ፤ እያ ወክተና ገና ኣንሰና የሐሬ የዝ ባር ኣናር" ባረኖም። 9 ዝም ባረም በገሊላ ገነ አከሰም። 10 ቢሐርም ጐፔቸታ የድግሴ ቦሮ ኣንቐ ኢየሱስም ሕሜ ወረም፤ ዮረም በሽᎃቸሩ ባንሐሬ ሰብ ቲያዥን የᎃየም ኣᎃᎄረ። 11 በሕም በባር ከረ "ኤቴ ነረ?" ቲብሮ የይሑዳ ሰብ ዳነ የኢየሱስ ይሰበዊ ባነ። 12 ሰብ እንም በደንደነና የት ቃር ይዝረከቦ ባነ፤ ኣታተና "ት ወሔ ሰቡ" ቲብሮ እንጐደናም "ወሔ ሰብ ኣንሐረ የሰብ ያድባን" ይብሮ ባነ፤ 13 ቢሐርም ሰብሕኖ የይሑዳ ሰብ ዳነ የሰነፎዮዌ ሟኒም ሰብ ኢየሱስ እካ ቃሩ ቤተ ቃረታ ክፍችተ ኣንትጮደ። 14 የዳስ ባር ግብት ቲሐር ኢየሱስ ቤተመቅደስ ወረም ኣትመሮት ቀነሰም። 15 የይሑዳ ሰብ ዳነ "ዝሕ ምስ ቴትመር ዝሕ እንም ትምርት መምር ነከበም?" ባሮም ወግ ይሐርቦ ባነ። 16 ኢየሱስም ዝካ ባረኖም፤ "እያ ኣትᎀን ትምርት ተራሔታ የረከብኑ ባንሐሬ የገገና ቃር ኣንሐረ። 17 ይእግዘር ፍቃድ ያሜዬ ይሸ ሰብ ቢረብር ዝሕ ትምርት ቲእግዘሬ የረከዊ ዌም ይያ የገገና ቃር ወሕረታ ይⷕር። 18 የገገታ ቃር ይዝረኽታ የገገታ ክብር ይሸ፤ የራንታ ክብር ይሸታ ጭን የታመረው፤ ፍጥርም ኤነወ። 19 ሙሴ ያሑ ቕጫ ኣበናሑም ኣንሐረዌ? ቢሐርም ታሑ ቕጫ የቅየ እማትም ሰብ ኤነ፤ ኣሑ ይያ ትቀጥሮኔ የምር ትሰቦ?" ባረኖም። 20 ሰብምሕኖ "ኣሐ ሲጣር ነረብሐ፤ ያሐ ይቀጥሬ ሟን ይሸ?" ባረዊም። 21 ኢየሱስም ዝካ ባረኖም፤ "እያ ኣት ዘንጋ ብንቾት በትም ወግ ሐረብሑም። 22 ሙሴ የዴንጛሑ ጤበር ታወሮዌ ቕጫ ኣበናሑም፤ ዝም ቕጫ ተድረ ኣባንዳው ባንሐሬ የሙሴ ኣንሐረ፤ ኣሑም ዴንጛሑ በሰንበት ጤበር ታወሮ። 23 አጋ የሙሴ ቕጫ ቤሸርዬ የዴንጛ በሰንበት ጤበር ታወሮ በሐረ፥ እያ በሰንበት ከረ የሰብ ገᎀጀታ እንም ተባሸ ያተነፍ የምር ትማቶ? 24 ቕጥየ ፍርድ ፍርዶ ባንሐሬ የሰብ ይፍት አዥትሑ ኣትፍርዶ" ባረኖም። 25 ተኢየሩሳሌም ሰብ ኣታተና "የይሑዳ ዳነ ይቀጥረውዬ ይሰበዊ ምስ ዝሐታ ኣንሐረዌ? 26 ትም ገገታ ቴሼም በᎃየም ዩድ፤ ሕኖም ኣትም ቃር ኤብረዊ፤ ት ይቸንቴ የዋሪ ክርስቶስ የሐረ ሐማ ዳነሕኖ በውረም ሓሮም ይሕርሸዌ? 27 አጋ፥ ይናዝሕ ምስ ቴቴ የቸነሐማ ንⷕነ፤ ክርስቶስ ቲቸን ጭን ት ቴቴ ወተነታ ሟኒም ሰብ ኤⷕር፤ ይብሮ ባነ።" 28 ኢየሱስ በቤተመቅደስ ቲያትመር ቃረታ ከፍ ኣመነም "ኣሑ ይያ ትⷕሮን፤ ቴቴም የቸነ ሐማ ትⷕሮ፤ የሕርምታነ እያ በገገና ፍቃድ ኣንቸነ፤ የራሔታ የታመረው፤ የትም ኣትⷕረዊ። 29 እያ ጭን ተቴንየ የቸነ የሐሬም ትም የራሔ የሐሬ አⷕር" ባረም። 30 ሕም ጋᎀ ይጠብጠውዬ ተርሳሶም፤ ቢሐርም ግዝየታ ኣንሰና የሐሬ ሟኒም ሰብ ኣነጐደን። 31 ቢሐርም ተሰብሕኖ ግብት ብዘመና በታ ኣመሮም፤ "ክርስቶስ ቲቸን ዝሕ ምስ ተቾተን ወግ ዘንጋ ይርቅ ይቾቴዌ?" ባሮም። 32 ሰብ ዝሕ የኢየሱስ ዘንጋ በደንደነና ቲትጮዶ የፈሪሳ ሰብ ሰሞም፤ በሕ የቸነ የቐስ ኣለቃም የፈሪሳ ሰብ የኢየሱስ ያትየግደውዬ ወታደር ናሖም። 33 በሕ ግዝየ ኢየሱስ "ታሑ ቀሪ ጋᎀ አክስቴ፤ ተሕም ኣንቐ የራሔቴ ኣርቴ፤ 34 ኣሑ ይያ ትሰቦንቴ ቢሐርም ኣትረሕቦን፤ ኣሑ እያ ያነሕወ መደር ትቸኖዌ ኤሐንሑ" ባረም። 35 የይሑዳ ሰብ ዳነ "ይና ባነሕብኔዬ ዝሕ ምስ ኤቴ ያርቴ? በግሪክ ሰብ ግብት የትብራጠቦ የይሑዳ ሰቤ ወረም የግሪክ ሰብ ያትመኖ ይሕርሸዌ? 36 'ኣሑ ይያ ትሰቦንቴ ቢሐርም ኣትረሕቦን፤ እያ ያነሕወ መደር ትቸኖዌ ኤሐንሑ' ቲብር ምር ወበረታ ባነ?" ተቤበሮም። 37 ባርታ ያርቅወ የቀጥወ ከረ ኢየሱስ ቈመም ቃረታ ከፍ ኣመነም "ሟኒም ሰብ ቢጠሟን ይያሔ የተንም የስጤ፤ 38 ብያ ያምርታ መጣፍ ይብር ሐማ አያም ያሜ እሓ ተደነታ ሚንጭሐማ ይገድድቴ" ባረም። 39 ኢየሱስ ዝም የባረ በታ ያምሮሕኖ ይትቐፐረዊ የመንፈስ ቅዱስ ቃር ባነ፤ ሕሕ ጋᎀ ኢየሱስ ገና ይከብርወ ግዝየ ኣንሰና የሐሬ በሕ የቸነ መንፈስ ቅዱስ ኣናዊ ባነ። 40 ተሰብ ኣታተና ዝሕ ቃር በሰሞዌ "ይቸንቴ የዋሪ ነቢ ጪግም ዝሐታው" ባሮም። 41 እንጐደና "ት ክርስቶሱ" ባሮም። እንጐደና ጭን "ክርስቶስ ተገሊላ ገነ ተምር ይቸን? 42 ክርስቶስ ተዳዊት ዘር ይትጨን ሐማም ተዳዊት ቀያ ተቤተልሔም ይቸን ሐማ በመጣፍ ተጣፈም ኣንሐረዌ?" ባሮም። 43 በኢየሱስ የቸነ ሰብ ቴ ሐረም። 44 ኣታተና የኢየሱስ ጠበጦም ያግደውዬ ኤሎም ባነ፤ ቢሐርም ሟኒም ሰብ በጀታ ኣነጐደን። 45 በሕ ኣንቕ ወታደር የቐስ ኣለቄም የፈሪሳ ሰቤም ወሮም፤ የቐስ ኣለቃም የፈሪሳ ሰብም "ምስታ የምር ኣናቸነሑዊ?" ባሮም ተሳሮዮም። 46 ቀራተነምሕኖ "ዝሕ ምስ ይዝረኽ ሐማ ሟኒም ሰብ ቲዝረኽ ኣንትሰማ" ባሮም። 47 የፈሪሳ ሰብ "ኣሑም ተሳሰትሑምዌ? 48 ተዳነ ዌም ተፈሪሳ ሰብ እማት ሰብ ዳር በት ያመረነረዌ? 49 ዝሕ ሰብ የሙሴ ቕጫ ቃር ስርም ኤⷕሮ የሰተውዮ ሰብሮ" ባሮም። 50 ተዝ ይፍቴ የኢየሱሴ ወረም የረፐረ ኒቆዲሞስ ዝካ ባረም፤ 51 "ኣት ሰብ ይብር ቃር ቴሰᎂ የቾተን ቴⷕሪ በት ይትፈንድዌ ቕጫንዳ ይፈቅድዌ?" ባረኖም። 52 ሕኖም "ኣሐም የገሊላ ሰብንሐዌ? ነቢ ተገሊላ ገነ ኤትረሳ ሐማ መጣፍ መርምርም ሓር" ባረዊም። [ 53 ሰብ እንም ቤት ቤተታ ወረም።

John 8

1 ኢየሱስ ደብረዘይት ቈቶ ወጣም። 2 በመረጋታም ቅረረ ጋ ቲብር ቤተመቅደስ ተዠፐረም ቸነም፤ ሰብ እንም የትሔ ቸነቦም ባት ተደመዶም፤ ኢየሱስም ቾናም ያትመኖዌ ቀነሰም። 3 የቕጫ ኣስተማሪም የፈሪሳ ሰብም ተሟኒም ምስ ጋᎀ ጅር ትደምድ የጠወጭያ ኣት ምሽት የትሔ ኣቸነቦያም ታነ በሰብ ግብት ኣቈመቦያም። 4 የኢየሱስ "ኣስተማሪዮ ዝሕ ምሽት ተምስ ተገተረችም ትትባልግ ጠወጭያም። 5 ዝካ ቃር ይቾት ሰብ ብምር ወኴም ይሞቴ ሙሴ በቕጫንዳ ኣዘዘንደም፤ ኣሐሕ ምር ትብር?" ባረዊም። 6 ሕኖም ዝሕ የትሳረዊ የት ይኸስሰውዬ ቲሰቦ በዝ ዘንጋ ይጠብጠውዬ ባሮም ታነው፤ ኢየሱስ ጭን ተግረፖም ባቴበታ ባፈር ወጣፍ ቀነሰም። 7 አሗም ቢትሰረዊ ተጘኸረምታነ "ታሑ ግብት ባጢር ኣንቾተ ሰብ የብደርም እምር በⷕታ የደንግር" ባረኖም። 8 አሗም ተግረፓም ባፈር ጣፈም። 9 ሕኖም ዝሕ በሰሞ ግዝየ ተባሪቅ ቀነሶም ኣት ባት እንመና ተዛሔ ወጦም ወሮም፤ የሕየሐሬ ቢፍተቴ ተቈመች ምሽትⷕታም ኢየሱስም ባንሐሬ እንጐድ ሰብ ኣነፐረ። 10 ኢየሱስ ተጘኸረም የምሽትⷕታ "ምሽቶ የኸሰሶኽ ሰብ ኤቴ ወሮም? ባⷕ የፈንደ እማትም ሰብ ኤነዌ?" ባረናም። 11 "ጘታኖ እማትም ሰብ ኤነ" ቧረቸንም። ኢየሱስም "እያም ኣንፈርድብⷕ፤ ቦሔ ቃር ዌ፤ የተነ ባጢር እንቾትⷕ" ባረናም።] 12 ኢየሱስ የሰብ ዠፐረም ዝካ ባረኖም፤ "እያ የሰብ እንም ጬትን፤ ይያ ይትⷐተሬ እንም አያም ያሜ ጬት ይረውንቴ፤ ስርም በጠነማም ኤረብር" ባረኖም። 13 የፈሪሳ ሰብ "ኣሐ የገጋሐ ቃር ቱድ፤ ትዝረኽንምታ ውረምቃር ኣንሐረ" ባረዊም። 14 ኢየሱስም ዝካ ባረኖም፤ "እያ የገገና ቃር ብኑድም እያ ቴቴ የቸነም ኤቴም ኣርሐማ አⷕር የሐሬ ኦድ ቃር የታመረው፤ ኣሑ ጭን እያ ቴቴ የቸነም ኤቴም ኣር ሐማ ኣትⷕሮ። 15 ኣሑ የሰብ ኣሳብ ሐማ ትፈርዶ፤ እያ በሟኒም ሰብ ኣንፈርድ። 16 ብንፈርድም ፍርደና ቕጥየው፤ እያ ትንፈርድ ይማተና ኣንሐር፤ የራሔ ኣባና ትያ ጋᎀው። 17 የት ሰብ ምስክር ቃር ይታመር ሐማ በቕጫሑ ተጣፈም። 18 እያ የገገና ምስክርን፤ የራሔም ኣብ ይያ ምስክረናው" ባረም። 19 "ኣባሐ ኤቴ ነረ?" ባሮም ተሳረዊም። ኢየሱስም "ኣሑ ይያም ኣትⷕሮን የሐሬ ኣባናም ኣትⷕረዊ፤ እያ ተሓርሑን ኣባናም ትሓረዊ ባነ" ባረኖም። 20 ኢየሱስ ዝሕ ቃር የዝረኸ በቤተመቅደስ ዋጋ ቢያወረᎌ ሳጢን ᎀሬ ቲያትመሩ፤ ይሞትወ ግዝየታ ገና ኣንሰና የሐሬ ሟኒም ሰብ ኣንጠወጠን። 21 ኢየሱስ ዠፐረም "እያ ኣርቴ፤ ኣሑም ትሰቦንቴ፤ ቢሐርም ጭን ተባጢርማሑ ትሞቶቴ ባንሐሬ እያም ኣርወ መደር ትቸኖዌ ኤሐንሑ" ባረኖም። 22 የይሑዳ ሰብ ዳነ "እያ ኣርወ መደር ኣሑ ትቸኖዌ ኤሐንሑ ወበረታ የገገታ ይቀጥሬ ይሕርሸዌ?" ተቤበሮም። 23 አሗም ኢየሱስ "ኣሑ ቶስጤንሑ እያ ተᎈሬን፤ ኣሑ ተዝሕ ኣለምንሑ፤ እያ ተዝሕ ኣለም ኣንሐር፤ 24 እያም ሟን የሐር ሐማ ሔትሑ ባታምሮ ተባጢራሑ ትሞቶ የሐሬ ተባጢርማሑ ትሞቶቴ የባኩ የሑ" ባረኖም። 25 "ኣሐ ሟንሐተ?" ባረዊም። ኢየሱስም "ቲፍትወረር ቀነስም ዮድኩ እያትን። 26 ያሑ ቃር ኦዴም አፈርዴ ብዘ ቃር ነሬ፤ ቢሐርም የራሔታ የታመረው፤ እያም እማት ተት የሰማን የሰብ እንም ኡድ" ባረኖም። 27 ሕኖ ጭን ት የኣብ ቃር የዝረኸኖ ሐማ ኣምቤሰሮ። 28 በሕ የቸነ ኢየሱስ "የሰብ አርች ነሳሑም በሰቀርሑዊ ግዝየ የረፐርም አረብርምሐማ ትⷕሮንቴ፤ ኣብ ይያ ያትመሬ ቃር ኦድ ባንሐሬ በገገና ፍቃድ ኣት ዘንጋ ኣንቾት ሐማ ሕም ጋᎀ ትሓሮሸ። 29 የራሔምታ ትያ ጋᎀው፤ እያ እንም ጋᎀ አቾትን ቃር የት ይሽን ቃር የሐሬ እማተና ኣንቼ" ባረኖም። 30 ት ዝሕ ቲብር ታነ ብዘ ሰብ በት ኣመሮም። 31 ኢየሱስ በት ያመሮ የይሑዳ ሰብ "ኣሑ ብኑድሑ ቃር ታዘዝሑም ብትረብሮ በውረም ተማሪየናንሑ፤ 32 ውረም የሐረ ትⷕሮቴ፤ ውረም ነጣ ያወጣሑቴ" ባረኖም። 33 ሕኖም "ይና የኣብርሓም ዘርንደ፤ ስርም ይማት ሰብ ባርያ ሒትነ ኣንⷕነ፤ 'ነጣ ትወጦቴ' መምር ትብርንደ?" ባረዊም። 34 ኢየሱስም ዝካ ባረኖም፤ "የውረመና አብርሑ ባጢር ይቾት እንም የባጢር ባርያው። 35 ባርያ እንም ጋᎀ በጘታታ ቤት ኤረብር፤ አርች ጭን የዘላለም ባባታ ቤት ይረብር። 36 የሕ የሐሬ አርች ነጣ ባወጣናሑ በውረም ነጣ ትወጦቴ። 37 የኣብርሓም ዘር የሐርሑ ሐማ እያም አⷕር፤ ቢሐርም ቃረና ኣትቐፐሮ የሐሬ ትቀጥሮኔ ትሰቦ። 38 እያ ባባኔ ያሽ ቃር ኡድ፤ ኣሑ ጭን ታባሑ የሰማሑዊ ቃር ታመሮ" ባረኖም። 39 ሕኖም "ኣባንዳ ኣብርሓሙ" ባረዊም። ኢየሱስም "የኣብርሓም ዴንጛ ተሐርሑ ኣብርሓም የቾተ ቃር ትቶቶ ባነ። 40 እያ ቲእግዘሬ የሰማን ውረም ቃር ኦድኩም፤ ኣሑ ጭን ትቀጥሮኔ ትሰቦ፤ ኣብርሓም ዝካ ኣንቾተ። 41 ኣሑ ትቾተበዊ ያነ ያባሑ ሜናው" ባረኖም። ሕኖም "ይና እንጨረቤ ኣንሐነ፤ እማት ኣብ ነረንደ፤ ትም እግዘሩ" ባረዊም። 42 ኢየሱስ ዝካ ባረኖም፤ "እግዘር ኣባሑ ተሐረ ይያም ትርመዶን ባነ፤ እያ በዝ ያነ፤ ቲእግዘሬ ቸነም፤ የቸነም ት ናሔም ታነው ባንሐሬ በገገና ፍቃድ ኣንቸነ። 43 አብር ቃር ኣሑ ኣትቤስሮ የንቃሩ? ቃረና ስሞት ኣትሰቦ የሐሬዉ። 44 ኣሑ ያባሑ የሼጣን ዴንጛንሑ፤ ያባሑም ተመኛት ትቾቶዌ ትሰቦ፤ ኣባሑ ቲፍትወረር ቈነሽም ደመነ ባነ፤ ውረም የሐረ ቃር በት ኤነ የሐሬ ውረም በሐረ ቃር ስርም ኣንቈመ፤ ት ፍጥርም የፍጥርም ኣባ የሐሬ ኦጀ ቲዮድ ተገገታ ⷕን ኣወጣም ዩድ። 45 እያ ጭን ውረም ቃር አዝረኽ የሐሬ ኣታምሮን። 46 ብያ ባጢር ይረሕብቢ ታሑ ሟን ነረ? አጋ እያ ውረም ቃር አዝረኽ በሐረ የምር ኣታምሮን? 47 ቲእግዘር የሐረ እግዘሩ ይብር ቃር ይሰማ፤ ኣሑ ኣትሰሞ ያነ ቲእግዘሬ ኣንሐርሑዌዉ" ባረኖም። 48 የይሑዳ ሰብም "ኣሐ የሰማርያ ገነ ሰብንሐ፤ ሲጣር ነረብሐ በሮተንዳ ውረም ኣንሐረዌ?" ባረዊም። 49 "እያ ሲጣር ኤነቢ፤ ቢሐርም እያ ያባና ኣሐብድ፤ ኣሑ ይያ ታትዋልዶን። 50 እያ የገገና ክብር ኣንሸ፤ የሕርምታነ እያ አከብርሐማ ይሸ ነረ፤ ይፈርድም ትሙ። 51 የውረመና አብርሑ ቃረና ይቅየታ ስርም ኤሞት" ባረኖም። 52 የይሑዳ ሰብም "ሲጣር ያነብሐ ሐማ አሗ ሓነም፤ ኣብርሓም ᎀተም፤ የድረ ነቢም ᎀቶም፤ ኣሐ ጭን 'ቃረና ይቅየ ስርም ኤሞት' ትብር። 53 ተᎀተ ኣባንዳ ተኣብርሓም ኣሐ ትርቅዌ? የድረ ነቢም ᎀቶም፤ ኣሐ ገጋሐ ሟንተ ትብር?" ባረዊም። 54 ኢየሱስም "እያ የገገና ብናከብር ክብረና ብላሹ፤ ይያ ያከብሬ ኣባናው፤ ትም እግዘረንዳ ትብረዊታው። 55 ኣሑ ጭን የት ኣትⷕረዊ፤ እያ አⷕን፤ እያም ኣንⷕን ተባ ያሑም ሐማ ፍጥሮተና ባነ፤ ቢሐርም እያ የት አⷕን፤ የትም አታዘዝ። 56 የኣባሑ የኣብርሓም ተመኛት ይያ አዥተ ይሸኔ ባነ፤ ትም ኣሸም ሳረንም" ባረኖም። 57 የይሑዳ ሰብም "ኣሐ ገና ኣምሳ ዘበራሐ ቴሐር መምር የኣብርሓም ኣሸንም ትብር?" ባረዊም። 58 ኢየሱስም "የውረመና አብርሑ ኣብርሓም ቴትጨን ይፍቴ እያ ነር" ባረኖም። 59 በሕ የቸነ የይሑዳ ሰብ የኢየሱስ ወኮም ይቀጥረውዬ እምር ነሶም፤ ኢየሱስ ጭን ተሰወረም ተቤተመቅደስ ወጣም ወረም።

John 9

1 ኢየሱስ ቤማ ቲያር ተትጨነ ከረ ቀነሰም ᎋርጥ የረፐረ ምስ ኣሸም። 2 ተማሪየታ የኢየሱስ "ኣስተማሪዮ ዝሕ ምስ ᎋርጥ ሐረም የትጨነ በሟን ባጢር የቸነው? ት ገገታ ባጢር የቾቴዉዌ? ዌሽ ኣብ ታዶተታ ባጢር የቾቶዌዉ?" ቲብሮ ተሳረዊም። 3 ኢየሱስም ዝካ ባረኖም፤ "ት የፈንጠ በት ዌም ባብ ታዶተታ ባጢር የቸነ ኣንሐረ፤ ት የፈንጠ ይእግዘር ወግ ሜና በት ይትዬዉ። 4 ድየ ቴመሽም የራሔታ ሜና ወቶት ነቢ፤ ኣትም ሰብ ይቾትዌ ኤለ ጠነማ ይቸንቴ፤ 5 እያ በኣለም ታነ ያለም እንም ጬትን" ባረም። 6 ኢየሱስም ዝሕ ተባረ ኣንቐ እምባቐታ ታፈር ዝማመደም በጭቃራ የᎋርጥ ምስ ኤነታ ቀፓም። 7 "ወርም በሰሊሖም እሓ ታጠብ" ቧረንም፤ ሰሊሖም ወበር የትራሐ ወበሩ፤ ምስምታ ወረም ታጠበም ቤንመታ ቲያዥ ተዠፐረም። 8 ወነታም ይፍቴ ቲጨቍስ ያሰበዊ ሰብ "ዛሕ ቾናም ይጨቍስ የረፐረ ምስ ዝሐታ ኣንሐረዌ?" ባሮም። 9 ኣታተና "ኦ ትሙ" ባሮም፤ ኣታተናም "ት ኣንሐረ ቢሐርም ት ይመስር" ባሮም፤ ት ጭን "እያትን" ባረኖም። 10 "አጊ ኤናሐሕ መምር ተከፈቶም?" ባረዊም። 11 "ኢየሱስ ይውሪ ምስ በጭቃራ ኤነና ቀፔምታነ 'ሰሊሖም ወርም ታጠብ' ባሬም፤ እያም ወርም ታጠብም ሕመጋ ኣሸም" ባረኖም። 12 "ዝሕ ያተነፈናሐ ምስ አሗ ኤቴ ነረ?" ባረዊም፤ ትም "ኤቴ ያነሐማ ኣንⷕር" ባረም። 13 በሕ ኣንቐ ሰብሕኖ ᎋርጥ የረፐረ ምስ የፈሪሳ ሰቤ ኣትቐነበዊም። 14 ኢየሱስም ጭቃራ ቀፓም የምስታ ኤነታ የከᎈተን በሰንበት ከረ ባነ። 15 ዠፐሮም የፈሪሳ ሰብ "መምር ታዤ ሐረንሐም?" ባሮም የምስታ ተሳረዊም፤ ትም "ኤነና ጭቃራ ቀፔም፤ እያም ታጠብም አሗ ኣዥ" ባረኖም። 16 በሕ ግዝየ ተፈሪሳ ሰብ ኣታትና "ዝሕ ምስ ቲእግዘሬ ኣንቸነ፤ ሰንበት ኤቅየ" ባሮም። እንጐደና ጭን "ባጢረተነ የዝካ ወግ ወቶት ተምር ይለ?" ባሮም፤ በሕ የቸነ በግብተና መራክስ ተረሳም። 17 ሕኖም ᎋርጥ የረፐረ ምስ ዠፐሮም ተሳረዊም፤ "ኣሐ ኤነና ከፈቴም ትብር የሐሬ የዝ ምስ ቃር ምር ትብር?" ባሮም ሓቦም ተሳረዊም። ትም "ምስታ ነቢዉ" ባረኖም። 18 ዝሕ ምስ ᎋርጥ የረፐረ ሐማ ተሕም ኣንቐ ኤነታ የትከፈቶ ሐማ ኣብ ታዶተታ ጠኖም ቲትሰሮዮ ዳር የይሑዳም ሰብ ዳነ ኣናመሮ ባነ። 19 ያብ ታዶተታም "ዝሕ ያሑ አርቹዌ? ᎋርጥ ሐረም ተጨነም ትብረዊ ዝሕ ምሱዌ? ት አሗ ያዥ ያነ ተምሩ?" ቲብሮ ተሳሮዮም። 20 ኣብ ታዶተታም "አርቸንዳ የሐረ ሐማም ᎋርጥ ሐረም የትጨነም ሐማ ንⷕነ። 21 ቢሐርም አሗ መምር አዞት የረረ ሐማ ኤነታ ሟን የከᎈተን ሐማ ኣንⷕነ፤ ታ ትከ ኣንሐረ የገገታ ቃር ይⷕር የሐሬ የት ተሳረዊ" ባሮዮም። 22 ኣብ ታዶተታም ዝሕ የባሮ ኢየሱስ ገገታ "ክርስቶሱ" ይብር ሰብ ቢረብር የይሑዳ ሰብ ቢደመዶᎌ ቤት ያወጠውዬ የይሑዳ ዳነ የዝም ይፍቴ ተስማሞም የረፐረ የሐሬ የሕኖ ሰነፎምታነው። 23 ኣብ ታዶተታ "ታ ትከ ኣንሐረ የገገታ ቃር ይⷕር የሐሬ የት ተሳረዊ" የባሮ በሕ የቸነው። 24 ሕኖም ᎋርጥ የረፐረ ምስ ዠፐሮም ጠነዊምታነ "ኣሐ ውረም ቃር ቦዶት ይእግዘር ኣሕብድ፤ ዝሕ ምስ ባጢረተነ የሐረ ሐማ ይና ንⷕነ" ባረዊም። 25 ᎋርጥ የረፐረ ምስ "ት ባጢረተነ የሕር ኤሕር እያ ኣንⷕር፤ እማት ዘንጋ ጭን አⷕር፤ ᎋርጥ ባነሑ አሗ ኣዥ" ባረኖም። 26 ሕኖም "ያሐ ምር ቾተንሐም? ኤናሐ የከፈተ መምሩ?" ባረዊም። 27 ትም "ይፍቴ ኦድኩም ኣሑም ትሰሞዌ ኣንሸሑ፤ የተነ ትሰሞዌ የምር ሸሑም? ኣሑም የት ተማሪ ትሐሮዌ ትሰቦዌ?" ባረኖም። 28 ሕኖም ዝካ ቲብሮ ሰተበዊም፤ "ኣሐ የት ተማሪንሐ፤ ይናሽ የሙሴ ተማሪንደ። 29 እግዘሩ የሙሴ የዝረኸንም ሐማ ንⷕነ፤ ዝሕ ኢየሱስ ይውሪ ምስ ጭን ቴቴ የቸነም ሐማ ኣንⷕነ" ባሮም። 30 ምስምታ ዝካ ባረም፤ "ዝሕ ምስ ቴቴ የቸነሐማ ኣንሓሮታሑ ንቃር ወግ ይሐር ቃሩ፤ ቢሐርም ኤነና የከፈቴ ቱ። 31 እግዘር ባጢረተነ ኤሰማኖ ሐማ ንⷕነ፤ ይእግዘር ይስርፍም የፍቃደታ ቃር ይቾትታ እግዘሩ ይሰሟን። 32 ᎋርጥ ሐረም የትጨነ ሰብ ኤን የከፈተ ሰብ ነረ ቲውሪ ስርም ሲመቶ ኤⷕሪ። 33 ዝሕ ምስ ቲእግዘሬ ታንቸነ ሟኒም ቃር ያሜዬ ቤለ" ባረኖም። 34 ሕኖም "ኣሐ ባጢረተነ ሐርሐም የትጨነሐ ይና ታትመርንደቴዌ?" ባሮም ቲደመዶᎌ ቤት ኣወጠዊም። 35 የምስታ ኣይሑድ ቲትደመዶᎌ ቤት ያወጠዊ ሐማ ኢየሱስ ሰማም፤ የትም በረከወን ግዝየ "ኣሐ በሰብ ትከ በክርስቶስ ታምርዌ?" ቧረንም። 36 ትም "ጘታኖ በት ኣምሬ ት ሟኑ" ባረም። 37 ኢየሱስ "አዞትሸ ድረም ኣሸንም፤ አሗም ታሐ ጋᎀ ይትጮድ ትሙ" ቧረንም። 38 ትም "ጘታኖ እያ ኣምር" ባረም ሰጐደረም። 39 ኢየሱስም "ᎋርጥ ያዞሐማ ያዞምሕኖ ይፈርጦሐማ እያ አፈርዴ ዝሕ ኣለም ቸነም" ባረም። 40 በሕ ግዝየ በኢየሱስ መዬ የረፐሮ ኣታት የፈሪሳ ሰብ "አጋ ይናም ᎋርጥንደዌ?" ባረዊም። 41 ኢየሱስም "ኣሑ ᎋርጥ ተሐርሑ ባጢር ቤሐርብሑ፤ አሗ ጭን ናዥነ ትብሮ የሐሬ ባጢራሑ ባሑ ይረብር" ባረኖም።

John 10

1 ዠፐረም ኢየሱስ ዝካ ባረም፤ "የውረመና አብርሑ፤ ቦፈንቻ ቴሐር ብንጐድ ወሐት የጤ ጋድር ይገባታ ኔባም ሽፍጣሙ። 2 ቦፈንቻ ይገባታ ጭን የጤ ዜማንቸው። 3 ቦፈንቻም ይቅየታ የትም ይገቤ ይከᎋትረ፤ ጤም ሕኖ ቃረታ ይሰሞ፤ ትም የገገታ ጤ በሽም ሽመና ይጠራኖ፤ የሕኖም ኣⷐተረም ይወስድኖ። 4 የገገታ የሐሮ ጤ እንም ታወጣኖ ኣንቐ ይፍት ይፍተኔ ያር፤ ጤም ሕኖ የዜማንቸ ቃረታ ይⷕሮ የሐሬ ይትⷐተረዊ። 5 ይእንጐደታ ቃር ጭን ኤⷕሮ የሐሬ፥ ተት ይፍቴ ይብረሶ ባንሐሬ ኤትⷐተረዊ" ባረም። 6 ኢየሱስ ዝሕ ወማካ ኦደኖም፤ ሕኖ ጭን ዮደኖ ቃር ኣምቤሰሮ። 7 በሕ የቸነ ኢየሱስ ዠፐረም ዝካ ባረም፤ "የውረመና አብርሑ የጤ ወፈንቻ እያትን። 8 ትያ ይፍቴ የቸነቦ እንም ኔባም ሽፍጣሮ፤ ጤም የሕኖ ቃር እንሰሞዮ። 9 ወፈንቻ እያትን፤ ብያ ወሐት ይገባታ ይተርፍ፤ ትም ገፓም ይወጣ፥ ሰርም ያነወ ሰረጌ ይረሕብ። 10 ኔባምታ ይቸን እማት ይሰርቄ ይቀጥሬም ያጠፋሜዉ፤ እያ የቸነ ጭን ሰብ አያምም ᎃራምሐሮም ይረብሮዌዉ። 11 "ወሔ ዜማንቸ እያትን፤ ወሔ ዜማንቸ ነብሰታ የጤየታ ቲብር ኣወጣም ያቐፕር። 12 የት ያንሐሮ ጤ ይቅዬ የስራዊ ዜማንቸ ጭን ጤ ያቕ ቀወረ ቲቸን ቲያዥ ጤሕኖ ቸም ይሮጥ፤ ቀወረም የጤሕኖ ኣብረገገም ይብራጭኖ። 13 ጤም ይቅየታ ይሮጥ ያነ የስራዊ የሐሬም የጤሕኖ ኤትጨነቅሮ የሐሬዉ። 14 ወሔ ዜማንቸ እያትን፤ እያ የገገና ጤ አⷕኖ፤ ጤየናም ይያ ይⷕሮን። 15 እያ የሕኖ አⷕኖ ያነ ኣብ ይያ ይⷕሬም እያም የኣብ አⷕን ሐማው፤ እያም የጤየና ነብስወተና ኣወጣም ኣቐፕርቴ። 16 ተዝ ጤ ጋᎀ እማት ኣንሐሮ እንጐድ ጤ ነረቦን፤ ሕኖም ኣተኖት ነረቢ፤ ሕኖም ቃረና ይሰሞቴ፤ እንም ብማት ይረብሮቴ፤ ዜማንቸናም እማት ይሐርቴ። 17 "እያ ሔብት አወስድን ነብሰና ኣቀፒት ኤብ የሐሬ ኣብ ይረምዴ። 18 በፍቃደናም ነብሰና ኣወጣም ኣቐፕር ባንሐሬ ነብሰና ትያ ይወስድቢ ሰብ ኤነ፤ ነብሰና ኣወጣም ኣቐፕሬም ዠፐርም አወስዴ ደረግ ነሬ፤ ዝሕ አቾቴ ኣባና ኣዘዜም" ባረም። 19 ተዝ ተዝረኸን ዘንጋ የቸነ የይሑዳ ሰብ ሕኖም ተሕኖም በቃረና ኣናቻፐሮ። 20 ተሕኖም ብዘና "ት ሲጣር ነረወ፤ ሽርሽር ባረም፤ የምር ቃረታ ትሰመዊ?" ባሮም። 21 እንጐደና ጭን "ዝሕ ሰብ ጮዳ ሲጣር ያነወ ሰብ ጮዳ ኣንሐረ፤ ሲጣር የᎋርጥ ኤን ወከፍት ይለዌ?" ባሮም። 22 በኢየሩሳሌም የቤተመቅደስ የመጠረወ ባር ያከውርᎌ ከረ ሰናም ባነ፤ ወክተታ ዘር ባነ። 23 ኢየሱስ በቤተመቅደስ በሰለሞን ጛኸዳ ያር ባነ። 24 በሕ ግዝየ "መቸ ስን ተጥራጠነም ንረብነሐማ ታሜንደ? ይቸንቴ የዋሪ ክርስቶስ ኣሐ በሐርሐ ገክርም ኦድንደ" ባረዊም። 25 ኢየሱስም ዝካ ባረኖም፤ "እያ ኦድኩም፤ ኣሑ ጭን ኣናመርሑ፤ ባባና ሽም አቾትን ሜና እንም ይያ ዩድኒ። 26 ኣሑ ጭን ተጤየና ኣንሐርሑዌ ኣታምሮን። 27 ጤየና ቃረና ይሰሞ፤ እያም አⷕኖ፤ ሕኖም ይትⷐተሮን። 28 ሕኖም የዘላለም አያም ሐሮም ይረብሮሐማ ኣሜኖ፤ ስርም ኤሞቶ፤ ሟኒመታ ትያ አጅ ነጠቀም ይወስድኖዌ ኤለ። 29 ሕኖ ይያ ያቤ ኣባና ትንም ይርቅ፤ ተኣብ አጅ የሕኖ ነጠቀም ይወስዴ ይለ ኤነ። 30 እያም ኣብም እማትንደ" ባረኖም። 31 ኢየሱስ ዝሕ ቲብር የይሑዳ ሰብ የኢየሱስ ይወገውዬ ዠፐሮም እምር ነሶም። 32 ኢየሱስም "ኣብ ያቤ ብዘ ወሔ ሜና ኣትየሽኩም፤ አጋ የንቃር ብምር ትወጎን?" ባረኖም። 33 ሕኖም "ያሐ ንወጋኔከ ያነ ቢእግዘር የቅኔመ ቃር የዝረኸሔዉ ባንሐሬ ወሔ ሜና የቾትሔ ኣንሐረ፤ ኣሐ ሰብ በሐርሐሜ ገጋሐ እግዘር ያመነሔዉ" ባረዊም። 34 ኢየሱስም ዝካ ባረኖም፤ "በቕጫሑ 'ኣሑ ኣማልእክትንሑ ባም' ይብር ቃር ተጣፈም ኣንሐረዌ? 35 ይእግዘር ቃር የቸነሮሕኖ እግዘር ኣማልእክትሎ ባረም በጠናኖ ይእግዘር ቃር ይሸሪዬ ኤሐር። 36 አጋ ኣብ የገገታ ቅዱስ ኣመነም ዝሕ ኣለም የራን 'እያ ይእግዘር ትከን' የባሬ 'ይእግዘር ትቀርም' የምር ትብሮ? 37 እያ ያባና ኣንቾት በሐረ ኣሑም ብያ ኣትመሮ። 38 ያባና ሜና አቾት በሐረ ጭን ብያ ባታምሮም በሜናና የቸነ አመሮ፤ በዝ ኤነት ኣብ ብያ ያነ ሐማም እያም በኣብ ያነ ሐማ ተጨራ ትበስሮሸ" ባረኖም። 39 ሕኖም ዠፐሮም የኢየሱስ ይጠብጠውዬ ኤሎም፤ ት ጭን ወጣም ፈካኖም። 40 ኢየሱስ ሓበም ዮርዳኖስ በር ተጘናም፤ ይፍቴ ዮሓንስ ያጠምቅወ የረፐረ መደር ቸነም፤ በሕሜ አከሰም። 41 ብዘ ሰብ የትሔ ቸነቦምታነ "ዮሓንስ ኣትም ወግ ቃር ኣንቾተ፤ ቢሐርም ዮሓንስ የዝ ምስ ቃር ዮደ እንም ውረሙ" ባሮም። 42 በሕም መደር ብዘ ሰብ በኢየሱስ ኣመሮም።

John 11

1 በቢታንያ ይረብር ኣላዛር ይውሪ ምስ ቐᎀንም ባነ፤ ቢታንያ ማርያምም አተᎀⷕታ ማርታም ይረብረማᎌ ቀያ ባነ። 2 ማርያም የጘታ አግር ሽቶ ቀፓችም በጕነረⷕታ የᎃሻሸቸን ⷕትንያ፤ የቐᎀን ኣላዛር የⷕት ጐፔ ባነ። 3 አተማምሕነማ "ጘታንዶ ኣሐ ትረᎃድን ኣላዛር ቐᎀንም" ባረማም የኢየሱሴ ሰብ ናሐማም። 4 ኢየሱስ ዝሕ በሰማ ግዝየ "የዝ ምስ ቐምናት ይሞቴ ኣንሐረ፤ ት የቐᎀን ይእግዘር ክብር በዝሐታ የቸነ ይትⷐሬው፤ ይእግዘር አርችም በዝሐታ ወሐት ይከብሬዉ" ባረም። 5 ኢየሱስ የማርታም የተᎀⷕታም የኣላዛርም ይረምድኖ ባነ። 6 የኣላዛር ቐምናት ኢየሱስ ሰማም በረፐረወ መደር ት ከረ አከሰም። 7 ተሕም ኣንቐ ኢየሱስ የተማሪየታ "ይሑዳ ገነ ንትዘፐነ" ባረኖም። 8 ተማሪየታ "ኣስተማሪዮ ተቀሪ ከረ ይፍቴ የይሑዳ ሰብ ያሐ ብምር ይወጎኬ ኤሎም ባነ፤ አሗም ሕሔ ትትዠፐርቴዌ?" ባረዊም። 9 ኢየሱስም "ባት ከረ ዋና ያነ ኣስረት ሳት ኣንሐረዌ? በዋና ያር ሰብ የዝ ኣለም ጬት ያትየን የሐሬ ኤያጅጓጅጕን። 10 በምሳረ ይትዥባፐር ሰብ ጭን በት ጬት ኤነ የሐሬ ይትጅጋጀግ" ባረኖም። 11 ኢየሱስ ዝሕ ተባረኖ ኣንቐ "ኣበጐዳንዳ ኣላዛር ንየም፤ እያም ቶሬተታ አረሳኔ ኣርቴ" ባረኖም። 12 ተማሪየታም "ጘታንዶ በንየ ተባሸታ ኣትፋዘዘም በሮቱ" ባረዊም። 13 ኢየሱስም ዝሕ ወበረታ ኣላዛር የᎀተ ሐማ ኦዶተታ ባነ፤ ተማሪየታ ጭን ዮሬት ቃር የዝረኸ መሰረኖም። 14 በሕ የቸነ ኢየሱስ የᎃየም "ኣላዛር የᎀተሐማ ኦደኖም። 15 ኣሑም ኣሸሑም ታምሮዌ ያሑ ትምብር እያ በሕ ኣንበሮተና ሳሬም፤ አሗ ጭን የትሔ ንወነ" ባረኖም። 16 የለምችየ የዋሪ ቶማስ ይንጐድ ተማሪ "ተትም ጋᎀ ንሞትኔ ይናም ንወነ" ባረኖም። 17 ኢየሱስ ቢታንያ ቀያ በሰና ግዝየ ኣላዛር ተቀᎌሪ ኣርበት ከረታ ረንም ባነ። 18 ቢታንያ ቀያ ተኢየሩሳሌም ከተማ ሶስት ኪሎ ሜትር ያሕር ያረቅ ባነ፤ 19 ብዘ የይሑዳ ሰብ የማርታም የማርያም ጐፔያሕነማ የᎀቴ "ሰብር ንሐበማ" ይብሮየሜ ቸነቦም ባነ። 20 ማርታ የኢየሱስ ወተን በሰማች ግዝየ ትትቐᎌኔ ወጣችም፤ ማርያም ጭን በቤት ቾናችም ባነ። 21 ማርታ የኢየሱስ "ጘታኖ ኣሐ በዝ ተሐርሐ ጐፔያና ቤሞት፤ 22 አሗም ቢሐር እግዘር የጨቈስን እንም አጊ ይብርሐ ሐማ አⷕር" ቧረቸንም። 23 ኢየሱስም "ጐፔያⷕ ተሞት ይትረሳቴ" ባረናም። 24 ማርታም "በቀጥወ የᎀቶ ቢትረሶᎌ ከረ ተሞት ይትረሳ ሐማ አⷕር" ቧረቸንም። 25 ኢየሱስም "ተሞት አረሳም አያም ኣሜ እያትን፤ ብያ ያምር ቢሞትም አያም ሐረም ይረብር። 26 አያም ሐረም ቲረብር ብያ ያምር እንም ስርም ኤሞት፤ ዝሕ ታሚዌ?" ባረናም። 27 ⷕትም "ውረሙ ጘታኖ ኣሐ ዝሕ ኣለም ትቸንቴ የዋሪ ክርስቶስ ይእግዘር አርች የሐርሐ ሐማ ኣምር" ቧረቸንም። 28 ማርታ ዝም ተባረች ኣንቐ ወረችም የተᎀⷕታ የማርያም "ኣስተማሪ ዝሔ ቸነም፤ ያⷕም ኔⷕ ይብርⷕ" ባረችም ብንዝረⷕታ ኦደቸናም። 29 ማርያም ዝሕ ብትሰማ ኣፈጠረችም ተረሳችም የትሔ ወረችም። 30 ኢየሱስ ማርታ የት በትቐፐረቸው መደር ባነ ባንሐሬ፥ ቀያ ኣንገፓ ባነ። 31 የⷕታ ሰብር ንⷐብ ይብሮዬ በቤት ደን ተⷕት የረፐሮ የይሑዳ ሰብ ማርያም ኣፈጠረችም ተረሳችም ትትወጣ ኣሰቦምታነ ⷕት የᎀገሜ ወረችም በዛሔ ትበⷕ ቃር መሰረኖም ተⷐተሮያም። 32 ማርያም ኢየሱስ ያነወ መደር ቸነችም ባሸችን ግዝየ በግረቴ ወጠቀችምታነ፥ "ጘታኖ ኣሐ በዝ ተረፐርሐ ጐፔያና ቤሞት" ቧረቸንም። 33 ኢየሱስም ⷕት ትትበⷕም ተⷕትም ጋᎀ የቸነቦ የይሑዳ ሰብ ቲበሖ ኣሸም ንቃር ኣዘነም በትመጠጦት፥ 34 "ቤቴ ቀፐርሑዊም?" ባረኖም፤ ሕኖም "ጘታንዶ ኔሐም አዥ" ባረዊም። 35 ኢየሱስም እምባ ወንደንም። 36 የይሑዳም ሰብ "ኢየሱስ የኣላዛር ምራሕር ቃር ይረᎃድን ሐማ አዞ" ባሮም። 37 ተሕኖም ኣታተና ጭን "የᎋርጥታ ኤን ይከፍቴ የረረ ዝሕ ምስ ቲሞት ያተርᎋኔ ቤለዌ?" ባሮም። 38 ኢየሱስም በትመጠጦት የᎀገሜ ወረም፤ ᎀገማታም ብምር የፈጠᎁ ወረ ባነ። 39 ኢየሱስም "የᎀገማታ እምር ኣክበርሮም ክፍተዊ" ባረኖም። የᎀተታ አተᎃ ማርታ "ጘታኖ ጐፔያና ተᎀተ ኣርበት ከረታው፤ አሗ ኔሳታ ይጭየ" ቧረቸንም። 40 ኢየሱስም "ብታሚ ይእግዘር ክብር ታዥቴ ኣምባኽዌ?" ባረናም። 41 በሕ የቸነ ሕኖም የᎀገማታ እምር ኣንክበነሮም ከፈተዊም፤ በሕ ኣንቐ ኢየሱስ ሰሜንየ ኣሸምታነ "ኣባኖ ይያ የሰማሔዬ ሽኵር የስራሐ። 42 እንም ጋᎀ ትሰሜ ሐማ አⷕር፤ ቢሐርም ዝሕ የባከ በዝሕ የቈሞ ሰብ ኣሐ የራሕሔ ሐማ ያምሮዌ የሕኖ ትምብሩ" ባረም። 43 ኢየሱስ ዝሕ ተባረ ኣንቐ "ኣላዛር ኔሐ ውጣ" ባረም በርቅ ቃረታ ዝረኸም። 44 የᎀተም ኣላዛር አጅም አግረታ በከፈና በከᎈሪምሐማ ተᎀገማ ደን ወጣም፤ ይፍተታም በጨርቅ በጥመጠᎁም ሐማ ባነ፤ ኢየሱስም "ፍቶም ግፍረዊ የወር" ባረኖም። 45 የማርያም ሰብር ያበⷕይብሮዬ የቸነቦ የይሑዳ ሰብ ብዘመና የቾተን ባሰቦ ኣንቐ በኢየሱስ ኣመሮም። 46 ኣታተና ጭን የፈሪሳ ሰቤ ወሮም ኢየሱስ የቾተ ቃር ኦዶዮም። 47 የቐስ ኣለቃም የፈሪሳ ሰብ የገን ባሪቅም ይትደመዶዌ ጠኖዮምታነ "ዝሕ ምስ ብዘ ወግ ቃር ቾተም ያትየሽ የሐሬ ምር ብናሜነ ይፈዝ? 48 እክም ብንችኔ ሰብ እንም በት ያምርቴ፤ የሮማ ሰብ ተንተቦ ቤተመቅደስመንዳም ሰበንዳ እንም ያጠፎቴ" ባሮም። 49 ተሕኖ ኣተታ በሕም ዘበር ዋና ቐስ ኣለቃ የረፐረ ቀያፋ ዝካባረም፤ "ኣሑ ኣትም ቃር ኣትⷕሮ፤ 50 ሰብ እንም ቢጠፋታ ኣት ምስ የሰብ እንም ቢሞት ይፈዝሑ ሐማ ኣምቤሰርሑዌ?" ባረም። 51 ትም ዝሕ የዝረኸ በገገታ ኣሳብ ኣነፐረ፤ ቢሐርም በሕ ዘበር ት ዋና ቐስ ኣለቃ የረፐሬ ኢየሱስ የሰብ እንም ቲብር ይሞት ሐማ ቲያትየሽ ዝሕ ትንቢት ዝረኸም። 52 ት ይሞት እማት የይሑዳ ሰብ ቴሐር የትብራጠቦ ይእግዘር ሰብ ስበሰበም ኣት ያሜኖዌዉ። 53 በሕ የቸነ ሕኖ ተሕ ከረ ቀነሶም የኢየሱስ ይቀጥሮዌ ተማከሮም። 54 ተሕ ከረ ኣንቐ ኢየሱስ በይሑዳ ሰብ ግብት የᎃየም ዉጨተ እንገፓ፤ የሕርምታነ ተሔወረምታነ በበረሓ ᎀሬ ያነ ኤፍሬም ቢውሪ ቀያ በሔ ተተማሪየታ ጋᎀ አከሰም። 55 የይሑዳ ሰብ የፋሲካ ባር ተቐነበም ባነ፤ ብዘመና የፋሲካ ባር ቴሰራ ይፍቴ ብዘ ሰብ ገገና ያመጥሮዌ ታነቦᎌ መደሬ ተረሶም ኢየሩሳሌም ከተማ ወሮም፤ 56 ሕኖም የኢየሱስ ይሰበዊ ባነ፤ በቤተመቅደስም ቈሞምታነ "ምር ይመስርሑ? ት የዝ ባር ኤቸን ይሕርሸዌ?" ቲብሮ ሕኖም ተሕኖ ይትሰሰሮ ባነ። 57 የቐስ ኣለቃም የፈሪሳ ሰብ የኢየሱስ ይጠብጠውዬ ሳቦምታነ በሕ የቸነ ያነወ መደር ይⷕር ሰብ ቢረብር የሕኖ ዩዴ ትዛዝ ኣወጦም ባነ።

John 12

1 የኣይሑድ የፋሲካ ባር ያከውርዬ ስድስት ከረ ቲተርᎋን ኢየሱስ ቢታንያ ቀያ ቸነም፤ ቢታንያ ኢየሱስ ተሞት የረሳን ኣላዛር የረፐረወ ቀያው። 2 በሕም አርባት ኣፈጠሮለም፤ ማርታ በሕሜ ታባዝር ባነ፤ ተኢየሱስ ጋᎀ አርባት ይበሮዌ ተቾኖ ሰብ ኣተታም ኣላዛር ባነ። 3 በሕ ግዝየ ማርያም ዋጋታ ንቃር ጥረ የሐረ ተናርዶስ የሸኰቺ፥ የሊትር ግብት ይሐር ኣት ብርቃጥ ሽቶ ወሰደችም የኢየሱስ አግር ቀፓችም፤ በጕነረⷕታም አግረታ ᎃሻሸቸንም፤ ቤትምታ የሽቶ ሽትነት ጥርቅም ባረም። 4 ተኢየሱስ ተማሪ ኣተታ የኢየሱስ ኣወጣም የጠላት ያቐፕውን የኣስቆሮቱ ይሑዳ፥ 5 "ዝሕ ሽቶ ኣሰየቶ ዋጋታ የዜጋ የምር ኣናውዮ? ቢያስሬ ዋጋታ ሶስት በቅር ብር ይሕር ባነ" ባረም። 6 ት ዝሕ የባረ ውረም የዜጋ ያትማጠጠኖዌ ቴሐር ገገታ ኔባ የሐሬዉ፤ የዋጋ ᎀነ ይጠብጥ ት የሐሬ በᎀነታ ታወኔ ዋጋ ስርቆት ንወሸም ባነ። 7 ኢየሱስም "እያ ታንሞትም የሬሳና ይቀዌ ሽቶ አሗ የቀፓቼ የሐሬ የⷕት ቴና። 8 ዜጋ እንም ጋᎀ ታሑ ይረብሮ፤ እያ ጭን የቀርየጋ ባንሐሬ ታሑ ኣነብር" ባረም። 9 በሕ ግዝየ የይሑድ ገነ ሰብ ብዘና ኢየሱስ በቢታንያ ቀያ ያነ ሐማ ሓሮም ቸነቦም፤ የቸነቦም እማት የኢየሱስ ያዞዌ ቴሐር ኢየሱስ ተሞት የረሳን የኣላዛርም ያዞዌ ቲብሮ ባነ። 10 በሕ የቸነ የቐስ ኣለቃ የኣላዛርም ይቀጥረውዬ ተማከሮም። 11 ዝም የትማከሮ ብዘ የይሑዳ ሰብ ዳነና ታቦምታነ በኣላዛር የቸነ የሕኖ በኢየሱስ ያምሮ የረፐሬው። 12 በመረጋታ የፋሲካ ባር የቸነቦ ብዘ ሰብ ኢየሱስ ኢየሩሳሌም ከተማ ይቸኔ የትረሳ ሐማ ሰሞም። 13 የዘንባባ ቅጠር ጠበጦም የት ይትቐፐረውዬ ወጦም። "ሖሳና ቢእግዘር ሽም ይቸን የእስራኤል ንጕስ የትዳረው" ቲብሮ ኣትሓኖም። 14 ኢየሱስ ይማር ትከ ነከበምታነ በት ᎈር ቾናም፤ ዝም የሐረወታ፥ 15 "ኢየሩሳሌም ከተማ እንሰነፍሐ፤ አዥ ንጕሳሐ ብማር ትከ ᎈር ቾናም ይቸን" ቧርም የጣᎉ ትንቢት ውረም ይሐሬው። 16 ተማሪየታም ይፍትወረር ዝሕ እንም ኣምቤሰሮ ባነ፤ ኢየሱስ በክብር ሰሜንየ ቶጣ ኣንቐ ዝሕ ያመነዊ እንም የት በመጣፍ በጣᎉ ኤነት የሐረሐማ ዘገዶም። 17 ኢየሱስ የኣላዛር በᎀገማ ደኔ ጠናም ተሞት በረሳን ግዝየ፥ ተት ጋᎀ የረፐሮ ሰብ እንም የት ቃር ዩዶ ባነ። 18 ብዘ ሰብ ይትቐፐረውዬ ዮጦ ዝሕ ወግ የቾተ ሐማ የሰሞዌ ባነ። 19 በሕ ግዝየ የፈሪሳም ሰብ ሕኖም ተሕኖ "አዞ ሰብ እንም የት ተⷐተረንም" ይና ኣትምቃር ናሜኔ ኤሐርንደሐማ ታዞዌ? ተቤበሮም። 20 በባር ከረ ይእግዘር ይሰግዶዌ ኢየሩሳሌም ከተማ ቶሮ ሰብ ግብት ኣታት የግሪክም ሰብ ባነቦ። 21 ሕኖም በገሊላ ገነ የቤተሳይዳ ከተማ ምስ የፊሊጶሴ ተቐነቦምታነ "ጘታንዶ የኢየሱስ ናዥኔ ንሸነ" ባረዊም። 22 ፊሊጶስ ወረም የእንድርያስ ኦደንም፤ እንድርያስም ፊሊጶስም እማቴ ወሮም የኢየሱስ ኦደዊም። 23 ኢየሱስም ዝካ ባረኖም፤ "የሰብ ትከ ይከብርወ ወክት ሰናም፤ 24 የውረመና አብርሑ ስኔ ባፈር ወጠቀም ባᎀተ ይማተታ ይቾና፤ በᎀተ ጭን ብዘ ᎃርት ያወርድ። 25 ነብሰታ ይረምድታ ያጠፏን፤ በዝ ኣለም ነብሰታ ይጠራታ የዘላለም አያም ይሐር። 26 ይያ ያጘኽሬዬ ይሸ ይያ የትሐተሬ፤ እያ ባነሕወ መደር ትም በዛሔ ይምበርሸ፤ ይያ ያጘኸሬ ሰብ ኣብ ያከውን" ባረም። 27 ዠፐረም ኢየሱስ "ነብሰና አሗ ተጨነቀም፤ ምር ንበር? ኣባኖ ተዝ ግዝየ ኣትርፌ ንበርዌ? ዝካ ባምብሬ ጭን፥ እያ የቸነ በዝ ግዝየ ዝሕ መከራ አትቐፐሬዉ። 28 ኣባኖ ሽማሐ ኣክውን" ባረም። በሕ ኣንቐ "እያ ሽመና ኣከውንቴ፤ አሗም ኣከውንቴ" ይብር ቃር ተሰሜ ቸነም። 29 በሕም የረፐሮ ሰብ ዝሕ ቃር በሰሞ ግዝየ "ድየ እንግበከበም" ባሮም፤ እንጐደናም "መሌኩ የዝረኸን" ባሮም። 30 ኢየሱስ ጭን ዝካ ባረም፤ "ዝሕ ቃር ያሑ ቲብር ቸነም ባንሐሬ ይያ ኣንሐረ፤ 31 በዝሕ ኣለም ሰብ ይትፈንድወ ግዝየ አሗው፤ የዝ ኣለም ዳነ ሲጣር ውጤንየ ይቋሺ አሗው፤ 32 እያ ጭን በጨ ᎈር ትንትሰቀር ሰብ እንም ይያሔ ይቸንሐማ ኣሜቴ" ባረም። 33 ኢየሱስ ዝሕ የዝረኸ ት በምር ኤነት ሞት ይሞት ሐማ ያትየሼዉ። 34 ሰብምሕኖ "በሙሴ ቕጫ የትጣፈ 'ክርስቶስ የዘላለም ይረብርቴ' ይብር ቃሩ፤ አጋ ኣሐ 'የሰብ አርች ወትሰቀር ነረወ' መምር ትብር? የሰብ አርችሕ ሟኑ?" ባረዊም። 35 ኢየሱስም "አሗ ጬትታ የቀርየጋ ታሑ ጋᎀ ነረ፤ ባሑ ጠነማ ቤሰራብሑዬ ጬት ታነ ተዥባበሮ፤ በጠነማ ይትዥባፐርታ ጭን ኤቴ ያር ሐማ ኤⷕር። 36 ኣሑ የጬት ዴንጛ ትሐሮዌ ጬት ታነ በጬትታ አመሮ" ባረኖም፤ ኢየሱስ ዝሕ ባረም ቲጀፕር ወጣም ተሰወረቦም። 37 ኢየሱስ ዝሕ ኣሕር ወግ ቢፍተኔ ቢቾትም፥ የይሑዳ ሰብ በት ኣናመሮ። 38 ዝም የሐረ ነቢ ኢሳያስ "ጘታኖ ይና ዮድኔ ሟን ኣመረም? ይእግዘርሕ ደረግ የሟን ትየም?" የዋረን ቃር ውረም ይሐሬው። 39 የሕክም ኢሳያስ ዝካ የባሬ ኣናመረዊ፦ 40 "በኤነና አዥተቦም፥ በⷕነናም ኣጫምችተቦ ኤትዠፐሮም ኤፈዝኖምሐማ እግዘር ኤነና ኣፈንጠኖም፤ ⷕነናም ኣተፗንም።" 41 ኢሳያስ ዝሕ የባረ፥ የኢየሱስ ክብር ያሼው፤ የሕየሐሬ የኢየሱስ ቃር ዝረኸም። 42 ቢሐርም ተይሑዳ ሰብ ዳነ ዳር ብዘመና በኢየሱስ ኣመሮም፤ የሕርምታነ ኣይሑድ ቲደመዶᎌ ቤት ቤያወጦዮዌ የፈሪሳ ሰብ በስረፎት የᎃየም ኣኖደቦለ። 43 ዝመታ ያመነቦ ሕኖ እግዘር ቲይብኖ ክብር ይርቅ የሰብ ክብር የረመዶዌው። 44 ኢየሱስም ቃረታ ከፍ ኣመነም ዝካ ባረም፤ "ብያ ያምር እማት ብያም ቴሐር በራሔምታ ያምር። 45 ይያ ያዥታ የራሔምታ ያዥ። 46 ብያ ያምርታ በጠነማ ቤረብሬ እያ ጬት ሐርም ዝሕ ኣለም ቸነም። 47 ቃረና ሰማም ኤታዘዝታ እያ ኣንፈርድወ፤ እያ የቸነ የኣለም ሰብ ተባጢረና ኣተርፌዉ ባንሐሬ አፈርድቦዌ ኣንሐረ። 48 ይያ ይቀርጥ ቃረናም ኤትቐፐር ሰብ ይፈርድወ ነረ፤ እያ የዝረኸን ቃር በቀጥወ ከረ በት ይፈርድወቴ። 49 እያ በገገና ደረግ ኣንዝረኸ፤ እያ አዝረኽን ያነ ቃር የራሔ ኣብ ያዘዜ ቃሩ። 50 ይእግዘር ትዛዝ የዘላለም አያም ያሜ ሐማ አⷕር፤ በሕ የቸነ እያ አዝረኽን ቃር ኣብ 'ዘንጝ' ባረም ያዘዜ ቃሩ" ባረም።

John 13

1 ግዝየታ ታይሑድ ፋሲካ ባር ይፍቴ ባነ፤ ኢየሱስ ዝሕ ኣለም ቸም የኣቤ ያርወ ወክት የሰና ሐማ ሓረም፤ በዝ ኣለም ያነቦ የገገታ ሰብ እንም ጋᎀ ይረምድኖ ባነ፤ የቀጥወም ዳር የሕኖ ነመደኖም። 2 ኢየሱስም ተማሪየታም አርባት ይበሮ ባነ፤ የስምኦን አርች የኣስቆሮቱ ገነ ይሑዳ የኢየሱስ ኣወጣም የጠላት ያቐፕሬ ሼጣን ንሳሳንም ባነ። 3 ኣብ ዳነት እንም የኢየሱስ ያወን ሐማም፥ ቲእግዘሬ ወጣም የቸነ ሐማም፥ ተዠፐረም የጔቴ ያር ሐማ ኢየሱስ ገገታ ይⷕር ባነ። 4 በሕ የቸነ ተሸረት ተረሳም ጅረታ ኣወናም ፎጣ ነሳም በብቈታ ኣማንደም። 5 በሕ ኣንቐ በዋንቐባ እሓ ሐናም የተማሪየታ አግር አጥቦት ቀነሰም፤ ባሟንደንም ፎጣ አግረና ሟሸም። 6 ኢየሱስም የስምኦን ጴጥሮስ አግር ያጥቤ ቢቸን ስምኦን ጴጥሮስ "ጘታኖ ኣሐ ይያ አግር ታጥቤቴዌ?" ቧረንም። 7 ኢየሱስም "እያ ኣሜ ቃር አሗ ኣትⷕር፤ ያንቐ ጭን ትሓርሸ" ቧረንም። 8 ጴጥሮስም "ኣሐ ይያ አግር ስርም ኣታጥብ" ቧረንም። ኢየሱስም "ያሐ ባናጠብከ ትያ ጛᎀ ሟር ኤነናሐ" ቧረንም። 9 ስምኦን ጴጥሮስም "ጘታኖ እክሽ በሐረ እማት አግረና ቴሐር አጅም ጕነረና አጥቤ" ቧረንም። 10 ኢየሱስም "ገገታ የታጠበ እንም መደረታ የመጠረው፤ አግር አጥቦት ባንሐሬ እንጐድ ኤያትኸሽ፤ ኣሑ መጠርሑም፤ ቢሐርም ባሑ ግብት ኣመጠረ ሰብ ነረ" ባረም። 11 ኢየሱስ "ባሑ ግብት ኣመጠረ ሰብ ነረ" የባረ የት ኣወጣም የጠላት ያቐᎏን ሟን የሐረ ሐማ ይⷕር የረፐሬዉ። 12 አግረና ታጠበኖ ኣንቐ ጅረታ ተሐተረም መደረታ ቸነም ቾናም፤ ዝክም ባረም፤ "እያ ያሑ ምር ያመነንኩ ሐማ ቤሰርሑምዌ? 13 ኣሑ 'ኣስተማሪም ጘታ' ትብሮን፤ እያ ኣስተማሪም ጘታም የሐር የባሑዌ ውረማሑዉ፥ 14 እያ ጘታሑም ኣስተማሪያሑ በሐርሜ አግራሑ ባጠብ አጋ ኣሑም ታሑም ኣተታ ያተታ አግር አጥቦት ነረብሑ። 15 እያ ያሑ ያመነንሐማ ኣሑም ይንጐደታ ታመሮዌ እያ ያሑ መሰሮ ሐርኩም። 16 የውረመና አብርሑ ኣገልጌ ተጘታታ ኤርቅ፤ ናቸረነም ተራንታ ኤርቅ፤ 17 አጋ ኣሑ ዝሐታ ሓርሑም ብትቾቶᎌ የትዳርሑንሑ። 18 እያ ዝሕ አብር ይንማሑ ቃር ኣንሐረ፤ እያ የሸፐትሕኖ አⷕኖ፤ ቢሐርም 'ሸረተና የበና ብያ ጠላት ሐረም ተረሳቢም' የባረ የመጣፍ ቃር ውረም ወሕር ነሮ። 19 ተዝ እንም ይፍቴ በተርም አሗ ኦድሑያነ፥ ዝሕ እንም ቲሐር እያ ሟን የሐር ሐማ ታምሮዌ ኦድሑ። 20 የውረመና አብርሑ፤ እያ አረንታ ይትቐፐር ሰብ እያም ይትቐፐር፤ እያም የትቐፐረ የራሔምታ ይትቐፐር" ባረም። 21 ኢየሱስ ዝሕ ተባረ ኣንቐ በⷕነታ ተጨነቀምታነ "የውረመና አብርሑ ታሑ ኣተታ የጠላት ኣወጣም ያቐፕሬቴ" ባረም ዝረኸም። 22 ተማሪየታ ኢየሱስ ዝሕ ቃር የሟን የዝረኸ ሐማ ባንሓሮተና ሕኖም ተሕኖም ተዘዘቦም፤ 23 ኢየሱስ ይረᎃድን የረፐረ ተተማሪየታ ኣተታ በኢየሱስ መዬ ቾናም ባነ። 24 ስምኦን ጴጥሮስ የት ጨቈሰንም ታነ "ኢየሱስ የሟን የዝረኸ ሐማ ተሳን" ቧረንም። 25 ይረᎃድንም ተማሪየታ ኣንገተታ የኢየሱሴ ኣጠጋምታ "ጘታኖ ት ሟኑ?" ቲብር ተሳረንም። 26 ኢየሱስም "በዝሕ ዳቦ ፈነምም በሳሒን ወጥ ጬፈም ኣቸᎋንታዉ" ባረም ዳቦ ፈነመም በሳሒን ወጥ ጬፈም የስምኦን አርች የኣስቆሮቱ ይሑዳ ኣወንም። 27 ይሑዳ ዳቦታ ተትቐፐረም ተቸᎈረንሐማ ሼጣን በት ገፓም፤ ኢየሱስም የይሑዳ "ትቾት ቃር ኣፍጥርም ቶት" ቧረንም። 28 ኢየሱስ የይሑዳ የምር ዝሕ የዋረን ሐማ የሸረት ተቾኖሕኖ ሟኒመሕኖ ኣንገፓኖ። 29 ይሑዳ የዋጋ ᎀነ ይጠብጥ የረፐረ የሐሬ ተተማሪየታ ኣታተና ኢየሱስ የይሑዳ "የባረንዳ ያትኸሽንደ ቃር ሰየ" ዌም "ዋጋ የዜጋ ኣብኖ" ይውን ቃር መሰረኖም ባነ። 30 ይሑዳም ዳቦታ ቸፈረም ሕመጋ ወጣም፤ ግዝየታ ምሳረ ባነ። 31 ይሑዳ ወጣም ቶረ ኣንቐ ኢየሱስ ዝካ ባረም፤ "አሗ የሰብ አርች ከበረም፤ እግዘርም በአርቸታ ወሐት ይከብርቴ። 32 እግዘርም በት ወሐት በትከበረ እግዘርም የት ያከውንቴ፤ ሕምተሕም ክብር ይውንቴ። 33 ዴንጛኖ አሗ የቀርየጋ ታሑ ጋᎀ ነር፤ ኣሑም ይያ ትሰቦንቴ፤ የይሑዳ ሰብ ዳነ 'እያ ኣርወ መደር ኣሑ ትቸኖዌ ኤሐንሑ'፤ የባሕኖሐማም፥ አሗም ያሑ የዝክም አብርሑ። 34 ኣሑም ታሑም ትትራመዶሐማ ገደር ትዛዝ ኤብሑ፤ እያ ያሑ የረመድኩም ሐማ ኣሑም ታሑ ወትራመድ ነረብሑ። 35 ኣሑም ታሑም ብትራመዶ ተማሪየና የሐርሑ ሐማ ሰብ እንም ይሓርሸ" ባረም። 36 ስምኦን ጴጥሮስ የኢየሱስ "ጘታኖ ኤቴ ታርቴ?" ባረም ተሳረንም፤ ኢየሱስ "እያ ኣርወ መደር አሗ ትቸኔ ኤሐንሐ፤ ያንቐ ጭን ትትሐተሬሸ" ቧረንም። 37 ጴጥሮስም "ጘታኖ አሗ ታሐ ጋᎀ አቸኔ የምር ኤሐኒ? ያሐ ትንብር ነብሰና ዳር የሞት ኣቐፕርቴ" ቧረንም። 38 ኢየሱስም "ኣሐ ይያ ባሐም ነብሳሐ የሞት ኣቀፒትሐ ቲብቴዌ? የውረመና አብርሐ ኵታራ ቴረቍ ይፍቴ ኣሐ ሶስት ጋᎀ ትሐዴቴ" ቧረንም።

John 14

1 ዠፐረም ኢየሱስ ዝካ ባረም፤ "ⷕናሑ ኤጠነቅ፤ ቢእግዘር አመሮ፤ ብያም አምሮ፤ 2 ባባና ቤት ብዘ በትት መደር ነረ፤ እካ ታንሐረ ያሑ መደር አሸክቴ ኣርቴ ባንብርሑ። 3 ዌትም መደር በሸከትንኩ ኣንቐ እያ ባነሕወ ኣሑም ትረብሮዌ ተዘፔት ተንት አወስድሑቴ። 4 እያም ኣርወ መደር ኤማታ ኣሑም ትⷕሮ" ባረም። 5 ቶማስ "ጘታኖ ኤቴ ታር ሐማ ይና ኣንⷕነ፤ ኤማሐታ መምር ንሓኔሸ?" ቧረንም። 6 ኢየሱስም "ኤማም፥ ውረም፥ ኤያምም እያትን፤ ብያ ወሐት ባንሐሬ የኣቤ ይቸን ሟኒም ሰብ ኤነ። 7 እያ የሓርሑን ተሐረ ኣባመናም ትሓረዊ ባነ፤ ተዝ ኣንቐ ጭን ትሓረዊሸ፤ ኣሸሑዊም" ቧረንም። 8 ፊሊጶስም "ጘታኖ ኣብ ኣተዥንደም ይጣንደሸ" ቧረንም። 9 ኢየሱስም ዝካ ቧረንም፤ "ፊሊጶስ ዛሕር ከረ ታሑ ትነብር ኣትⷕሬዌ? እያ ያሸ የኣብ ኣሸንም፤ ኣሐ መምር 'ኣብ ኣተዥንደ' ትብሬ? 10 እያ በኣብ ያነም ሐማ ኣብም ብያ ያነ ሐማ ኣታምርዌ? እያ ያሑ አዝረኽሑ ቃር የገገና ኣንሐረ፤ ቢሐርም ብያ ይረብር ኣብ የገገታ ሜና ብያ ወሐት ይቾት። 11 እያ በኣብ ደን ያነሐማ፥ ኣብም ብያ ያነ ሐማ አመሮን፤ ሓባንሐረ ሜናና አዞም አመሮ። 12 የውረመና አብርሑ ብያ ያምር ሰብ እያ አቾትን ቃር ት ይቾቴ፤ ተዝም ይርቅ ይቾቴ፤ ዝምየሐረው እያም የኣቤ ኣርቴ። 13 ኣብ በትከታ ወሐት ይከብሬ ኣሑ በሽመና ትጨቍሰዊ እንም ኣብሑሸ። 14 ሟኒም ቃር በሽመና ብትጨቍሶ እያ ኣᎁንሸ።" 15 "ኣሑ ይያ ትረምዶን በሐረ ትዛዘና ቀረቦ፤ 16 እያ ኣብ አጨቍስንቴ፤ ትም የዘላለም ታሑ ጋᎀ ይሐር እንጐድ መሓሪ ይራሕንሑሸ። 17 ዝሕ መሓሪ የውረም መንፈሱ፤ የዝ ኣለም ሰብ ኤያዥንም ኤⷕንም የሐረሜ ይትቐᎌኔ ኤለ፤ ኣሑ ጭን ት ታሑ ጋᎀ የሐረሜም በደንማሑ ያነየሐሬ ትⷕረበዊ። 18 "ኣብ ታዶት ኤነኖ ዴንጛ ሐማ ኣንችሑ፤ ያሑሜ አቸንቴ። 19 ተቀሪ ከረ ኣንቐ የዝ ኣለም ሰብ ኤያዞን፤ ኣሑ ጭን ታዞንቴ፤ እያ አያም ሐርም አረብር የሐሬ ኣሑም አያም ሐርሑም ትረብሮቴ፤ 20 እያ ባባና ያነም ሐማ ኣሑም ብያ ያነሑሐማ እያም ባሑ ያነሐማ በሕ ከረ ትⷕሮቴ። 21 "ይእያ ይረምድታ ትዛዘና ተቐፐረም በሜና ያወንታው፤ ይያ ይረምዴታ ኣባና የት ይረᎃድን፤ እያም የት አረᎃድን፤ ገገናም የት አትየንቴ" ባረም። 22 የኣስቆሮቱ ገነ ይሑዳ ቴሐር እንጐድ ይሑዳ "ጘታኖ የዝ ኣለም ሰብ ቴሐር ይና ትትየ ያነ መምሩ?" ቧረንም። 23 ኢየሱስም ዝካ ቧረንም፤ "ይረምዴ ሰብ ቃረና ይቅየ፤ ኣባናም ይረᎃድን፤ ይናም የትሔ ተንትነ ተትም ጋᎀ እማቴ ንረብነቴ። 24 ይእያ ኤረምዴታ የቃረናም ኤታዘዝ፤ ዝሕ ትሰመዊ የራሔ የኣባና ባንሐሬ ይያ የገገና ቃር ኣንሐረ። 25 "አሗ ታሑም ጋᎀ ታነ ዝሕ እንም ኦድኩም፤ 26 ኣብ ብያ ሽም ይረን ይመሕር መንፈስ ቅዱስ ጭን እንም ቃር ያትመርሑሸ፤ እያ ያሑ ዮድኩ እንም ያዝግድሑሸ። 27 "ሽናትም አችንሑቴ፤ ሽናትመና ኤብሑቴ፤ እያ ኤብሑ ሽናት ኣለም ይብ ኤነት ሽናት ኣንሐረ፤ ⷕናሑ ኤጠነቅ ኣትስረፎ። 28 'እያ ኣርቴ፤ ተዘፔትም ያሑዌ አቸንቴ' ትምብር ሰማሑም፤ ኣባና ቲያ ይርቅ የሐሬ እያ የረመድሑን ተሐረ እያ የኣቤ ቦሮተና ይሳርሑ ባነ። 29 ዝሕ ቢሐርወ ግዝየ ኣሑ ታምሮዌ በተርም ያሑ ኦድኩም። 30 የዝ ኣለም ዳነ የሐረ ሼጣን ይቸን የሐሬ ተዝ ኣንቐ ታሑ ጋᎀ ንቃር ኣንትጮድ፤ ት ብያ ኣትምቃር ያሜዬ ኤለ፤ 31 ቢሐርም እያ የኣብ አረᎃድንም ሐማ በኣለም ያነቦ ሰብ ይⷕሮዌ ኣብ ያዘዜ ቃር እንም ኣሜቴ፤ ተሶ ተዝ ንወነ" ባረኖም።

John 15

1 "ውረም የሐረ የዌን ግንድ እያትን፤ ቸዋችመታ ኣባናው። 2 ብያ ያነ ᎇስር ኤያወርድ ኣቴበ እንም ኣባና ኣንጠም ይቋሽን፤ ᎇስር ያወርድ ኣቴበ እንም ይርቅ ᎇስር ያወርድ ሐማ ይቅረጥᎋን። 3 እያ ያሑ ቦድኩ ቃር የቸነ መጠርሑም። 4 ብያ ንበሮ እያም ባሑ አምበርሸ፤ ኣቴበ በዌን ግንድ ᎈር ንበሮት ነሮ ባንሐሬ ግንድ ኤባር እማት በገገታ ᎇስር ያወርዴ ኤለሐማ የሕክም ኣሑ ብያ ባትረብሮ ᎇስር ታወርዶዌ ኤሐንሑ። 5 "የዌን ግንድ እያትን፤ ኣሑም ኣቴበንሑ፤ ብዘ ᎇስር ያወርድ ብያ ይረብርም እያም በት አረብር፥ ታ ብዘ ᎇስር ያወርድ፤ የሕርምታነ እያ ኤባር ኣትም ቃር ታመሮዌ ኤሐንሑ። 6 ብያ ኤረብርታ ኣቴበ ሐማ ወረጀ ቃሰዊም ይጠርቅ፤ ቍጥ ኣመኖም ብሳት ቃሰዊም ይረድድ። 7 ኣሑ ብያ ብትረብሮ ቃረናም ባሑ ቢረብር የሸሑ ቃር ጠቍሶ ትንሐቦሸ። 8 ብዘ ᎇስር ትታወርዶ ኣባና ይከብር፤ ኣሑም በዝ ኤነት ይያ ተማሪ የሐርሑ ሐማ ታትⷐሮ። 9 ኣብ ይያ የረመዴም ሐማ፥ እያም ያሑ ነመድኩም፤ የሕየሐሬ በርማጀና ንበሮ። 10 እያ ያባና ትዛዝ ታዘዝም ኣሚሐማ በርማጀታ አረብርሐማ ኣሑም የሕክም ይያ ትዛዝ ብታዘዞ በርማጀና ትምበሮሸ። 11 እያም ዝሕ ያሑ ዮድኩ ብያ ያነ ብንቕት ባሑ ይረብርሐማም ያሑም ብንቕት ᎃራ ይሐርሐማው። 12 ይያ ትዛዝ እያ ያሑ የረመድኩም ሐማ ኣሑም ታሑ ትትረመዶዌው። 13 ሰብ ነብሰታ ያበጐዳታ ኣወጣም ታቦት ይርቅ እንጐድ ንማጀ ኤነ። 14 ኣሑም እያ ኣዝዝሑ ቃር ብታመሮ ኣበጐዳናንሑ። 15 ኣገልጌ ጘታታ ይቾት ቃር ኤⷕር የሐሬ፥ ተዝ ኣንቐ ኣገልጌየና ኣንብርሑ፤ የሕርምታነ ተኣባና የሰማን እንም ያሑ ዮድኩዌ ኣበጐዳና ባኩም። 16 እያ ያሑ ሸፐትኩም ባንሐሬ ኣሑ ይያ ኣንሸፐትሑን፤ ወርሑም ብዘ ᎃርት ታወርዶዌ ᎃርትማሑ ይረብሬ ኣሑ ሾምኩም። በሕ የቸነ ኣሑም በሽመና ትጨቍሰዊ እንም ኣብ ያብሑሸ። 17 እያ ያሑ ኣዝዝሑ ኣሑም ታሑ ትትራመዶዌዉ" ባረም። 18 ዠፐረም ኢየሱስ ዝካ ባረም፤ "የዝ ኣለም ሰብ ቢጠሮኩ ታሑ ይፍቴ ይያ የጠኖን ሐማ ሓሮ። 19 ኣሑ የኣለም ሰብ ተሐርሑ የገገና የሐረቦሕኖ ይረምዶ የዝ ኣለም ሰብ ይርመዶኩ ባነ፤ የሕርምታነ የኣለም ሰብ ኣንሐርሑዌም እያ ታለም ቤተርም የሽፐትኩዌ በሕ የቸነ የኣለም ሰብ ይጠሮኩ። 20 ኣገልጌ ተጘታታ ኤርቅ ባም ዮድኩ የትዘገድሑ፤ ሕኖ ይያ ባሳደዶን ያሑም ያሳድዶኩቴ፤ ሕኖም ዮድሕኖ ቃር በቅራቦ ኣሑም ቱዶዮ ቃር ይቀሮሸ። 21 የራሔታ ኤⷕረዊ የሐሬ ብያ የቸነ ዝሕ እንም ባሑ ያመሮብኩቴ። 22 እያ ተንት የሕኖ ኣኖድሕኖ ተሐረ ባጢር ቤሐርቦ፤ አሗ ጭን የባጢረና ይብሮ ቃር ኤነኖ። 23 እያ ይጠሬታ ያባመና ይጠራን፤ 24 እንጐድ ሟኒም ሰብ ኣንቾተን ሜና እያ በሕኖ ግብት ኣንቾት ተሐረ የሕኖም ባጢር ቤሐርቦ፤ አሗ ጭን ዝሕ የቾትን ወግ እንም ባሰቦ ኣንቐ እያም ኣባመናም ጠኖንደም። 25 ዝም የሐረ 'እክም ጠኖንም' ቧርም በቕጫና የትጣፈ ቃር ውረም ይሐሬዉ። 26 "የሕርምታነ ተኣቤ ይወጣም እያም ተኣቤ አረሕንሑታ የውረም መንፈስ የሐረ ይመሕርታ ት ቲቸን ይያ ዮድኒሸ። 27 ኣሑም ቲፍትወረር ቀነስሑም ትያ ጋᎀ የረፐርሑዌ ቶዶኒሸ" ባረም።

John 16

1 ዝሕ እንም ዮድኩ እምነታሑ ባተቦዌ ትምብሩ። 2 የጠሎት ቲደመዶᎌ ቤት ያወጦኩቴ፤ ያሑ ይቀጥሮኩ እንም "ይእግዘር ያጘኽሮ ቃር ይመስኖ ከረ ይቸንቴ። 3 ዝሕ እንም ይቾቶ ያነ ኣብም እያም ኣንሓሮዌዉ። 4 እያ ዝሕ ያሑ የዝረኸኩ ጭን ወክተታ ቲሰራ ምቃር የባኩሐማ ዮድኩ ሐማ ኣሑም ትዘግዶዌዉ።" "ዝሕ ቲፍትወረር ያኖድኩ ታሑ ጋᎀ የረፐርዉ።" 5 "አሗ ጭን የራሔቴ ኣርቴ ቢሐርም ታሑ 'ኤቴ ታርቴ' ባረም ይትሰሬ ሰብ ኤነ። 6 የሕርምታነ ዝሕ እንም ያሑ ዮድኩዊ ንቃር ተመጠጥሑም። 7 እያ ጭን የውረመና አብርሑ፤ ይያ ወሮት ያሑ ወሔዉ፤ እያ ባንᎄር ኣትቋመረም ይመሕርሑ መንፈስ ያሑዌ ኤቸን፤ እያ ቦር ጭን ት ያሑዌ አራሕንሑሸ። 8 ት ቲቸን የባጢርም ቃር፥ የፅድቅም፥ የፍርድም ቃር የሰብ ኣጬገም ዩድቴ። 9 ባጢር ምቃር የሐረ ሐማ ኣጬገም ዩድኖያነ ሕኖ ብያ ኤያምሮ የሐሬዉ፤ 10 የፅድቅ ቃር ኣጬገም ዩድ ያነ እያ የኣቤ ኣር የሐሬ ኣሑም ተዝ ኣንቐ ይእያ ኣታዞን የሐሬዉ፤ 11 የፍርድ ቃር ኣጬገም ዩድያነ የዝ ኣለም ዳነ 'ሲጣር' የትፈንደወ የሐሬዉ። 12 "እያ ያሑ ኦድሑ ብዘ ዘንጋ ነሬ፤ ቢሐርም እንመታ አሗ ወጥብጦት ኤሐንሑ። 13 የውረም መንፈስ ቲቸን ጭን የውረም ኤሜ እንም ይስድሑሸ፤ የውረም መንፈስ ይዝረኽ ያነ የሰሟን ቃሩ ባንሐሬ ተገገታ ኣንሐረ፥ የሐሬ ት የዝሕ ኣንቐ ይሐር ቃር ዩድሑቴ። 14 ይያ ተሐረ ታ ወሰደም ያሑ ዩድሑ የሐሬ ይያ ያከብሬቴ። 15 የኣብ የሐረ ቃር እንም ይያው፤ 'ይያ ተሐረ ቃር ወሰደም ያሑ ዩድሑቴ' የባኩ የዝሐታው ባረም። 16 "ተቀሪ ከረ ኣንቐ ኣታዞን፤ ሓበም ተቀሪ ከረ ኣንቐ ታዞንቴ" ባረም። 17 ተተማሪየታ ኣታተና "ዝሕ 'ተቀሪ ከረ ኣንቐ ኣታዞን፤ ሓበም ተቀሪ ከረ ኣንቐ ታዞንቴ' ኣትም 'የኣቤ ኣርቴ' ይብርንደ ዘንጋ ምቃሩ?" ተበቤሮም። 18 "ዝሕ 'ተቀሪ ከረ ኣንቐ ይውን ዘንጋ' ምር ወበረታው? ዝሕ ይውን ቃር ይና ኣንገፓንደ" ባሮም። 19 ሕኖም የዝ ዘንጋ ቃር ይትሰረውዬ የሳቦ ሐማ ኢየሱስ ሓረም ታነ ገግተገጋሑ ትትሰሰሮ ያነ "ተቀሪ ከረ ኣንቐ ኣታዞን፤ ሓብም ተቀሪ ከረ ኣንቐ ታዞንቴ የባኮዌውዌ? 20 ውረም ቃር ኦድሑ፤ ኣሑ ትበሖቴ የዝ ኣለም ሰብ ጭን ይሽኖቴ፤ ኣሑ ታዝኖቴ፤ ኣዘናሑ ጭን በብንቕት ይትሽጋከርቴ። 21 ምሽት ትትጨን የመጥ ግዝየⷕታ የሰኔ ታዝን፤ ትከታ በትጨነ ኣንቐ ጭን በኣለም ትከ የትደፐሬ ይሽና፤ የሳረናሜ የመጥ ጭንቀⷕታ ይትረሳና። 22 የሕክም ኣሑ አሗ ታዝኖቴ፤ ቢሐርም የተነ ኣዥሑቴ፤ ኣሑም ይሽርሑቴ፤ ብንቕትማሑ ይወስድብሑ ኤነ። 23 "በሕ ከረ ትያ ኣትም ቃር ኣትጨቍሶ፤ የውረመና አብርሑ ኣብ በሽመና ብትጨቍሰዊ እንም ቃር ያብሑሸ። 24 አሗ ዳር በሽመና ኣትም ቃር ኣንጨቈስሑ፤ ጠቍሶ ትትቀፐሮሸ፤ ብንቕትማሑ ᎃራ ይሕርሸ። 25 "አሗ ስን ቦማካ ኦድኩም፤ እያ ያሑ ቦማካ ኣኑድወ ወክት ይቸንቴ፤ በሕ ግዝየ የኣብ ቃር የᎃየም ኦድሑቴ። 26 በሕ ከረ በሽመና ትጠቍሶሸ፤ 'እያም ያሑ ትምብር የኣብ አጠቍስንሑሸ' ኣምብርሑ። 27 ዝም የሐረው ኣብ ገገታ ያሑ ይረምድሑ የሐሬው፤ ኣብም ይረምድሑ ያነ ኣሑ ይያ ትረምዶን የሐሬ እያም ቲእግዘሬ የቸነ ሐማ ኣሑ ያመርሑዌዉ። 28 እያ ተኣቤ ወጣም ዝሕ ኣለም ቸነም፤ አሗም ዝሕ ኣለም ቸም የኣቤ ኣርቴ" ባረም። 29 ተማሪየታም "አሗ ቦማካ ቴሐር የᎃየም ዝረኸሐም ቱድንደ። 30 ኣሐ እንም ቃር ትⷕር ሐማም ሟኒም ሰብ ይትሰርሔ ኤያትኸሽ ሐማ አሗ ሓነም፤ በሕ የቸነም ኣሐ ቲእግዘሬ ወጣሐም የቸነሐ ሐማ ይናም ናምነ" ባሮም። 31 ኢየሱስም "አሗሕ ኣመርሑምዌ? 32 ቤትቤታሑ ትትብራጠቦᎌም እያ ይማተና ትተቦን ወክት ይቸንቴ፤ ግዝየመታ አሗ ሰናም፤ ቢሐርም ኣብ ትያ ጋᎀ የሐሬ ይማተና ኣንሐር። 33 እያም ዝሕ የባኩ ኣሑ ብያ ሐርሑም ሽናት ትረሕቦዌዉ፤ በዝ ኣለም ታነሑ መከራ ነረብሑ፤ ቢሐርም ኣታጣርቆ፤ እያ የዝ ኣለም ቐመንም" ባረም።

John 17

1 ኢየሱስ ዝሕ ተባረ ኣንቐ ተጘኸረም ሰሜንየ በዞት ዝካ ቲብር ጠሎት ኣመነም፤ "ኣባኖ ወክተታ ሰናም፤ አርቻሐ ያሐ ያከብርሐሐማ ኣሐም የርቻሐ ኣክውን። 2 ታከውንም ያነ ያብን ሰብ እንም የዘላለም አያም ያሜዬ በሰብ ᎈር እንም የሾምን የሐሬው። 3 የዘላለም አያም ወሕር ይማታሐ የታመርሐ እግዘር የሐርሐ ኣሐም፥ የራሕን ኢየሱስ ክርስቶስም ሓሮቱ። 4 ኣሐ አቾትኔ ያብሔ ሜና በደፕሮተና በዝ ኣፈር ያሐ ኣከበርከም። 5 አሗም ኣባኖ ኣፈር ተሰሜ ቴትፈጠር ይፍቴ ታሐ ጋᎀ በረፐሬ ክብር በገጋሔ ኣክብሬ። 6 "ኣሐ ተዝ ኣለም ሸፐትሐም ያብሔ ሰብ ኣሐ ሟን የሐርሐ ሐማ ኣጬግሕሮም፤ ሕኖም ያሐ ባነቦ፤ ይያ ኣብሔም፤ ሕኖም ቃራሐ ቅራቦም፤ 7 ኣሐ ይያ ያብሔ እንም ታሔ የቸነ ሐማ አሗ ሕኖም ሓሮም። 8 ኣሐ ይያ ያብሔ ቃር የሕኖም ኣብሕኖም፤ ሕኖም ተቐፐሮም፤ እያም ታሐሔ የቸነ ሐማ ኣጬጎም ሓሮም፤ ኣሐ እያ የራሕሔም ሐማ ሕኖም ኣመሮም። 9 "እያም በጠሎት አጨቍስሮ የሕኖው፤ ዝሕ ኣሐ ያብሔ ሰብ ያሐ የሐረቦዌ የሕኖ አጨቍስሮ፤ ባንሐሬ ይእንጐድ ሰብ ኣንጨቍስሮ። 10 ይያ የሐረ ቃር እንም ያሐው፤ ያሐም የሐረ ቃር እንም ይያው፤ እያም በሕኖ አከብር። 11 እያ ተዝ ኣንቐ በዝ ኣለም ኣነብር፤ ሕኖ ጭን በዝ ኣለም ይረብሮ፤ እያም ያሐሔ አቸንቴ፤ ቅዱስ ኣባኖ እያም ኣሐም እማት የሐነም ሐማ ሕኖም እማት ይሐሮዌ ይያ ባብሔ በሽማሐ ደረግ ቀየኖ። 12 እያ ተሕኖ ታነ ኣሐ ይያ ባብሔ በሽማሐ ቅየሕኖም ፤ እያ ቅየሕኖም፤ የሕር ባንሐሬ የትጣፈ የትንቢት ቃር ውረም ይሐሬ የጥፋት አርች ባንሐሬ ተሕኖ ሟኒም ሰብ ኣንቀነ። 13 "አሗ እያ ያሐሔ አቸንቴ፤ በዝ ኣለም ታነ ዝሕ ወበረና ብንቕተና በሕኖ ᎃራ ይሐሬዉ። 14 እያ ኣሐ የባሔ ቃር ኦድሕኖም፤ እያ ተዝ ኣለም ሰብ ኣንሐርም ሐማ ሕኖም ተዝ ኣለም ሰብ ኣንሐሮ፤ በሕ የቸነ የኣለም ሰብ የሕኖ ኣነመዶዮ። 15 ኣሐም ተᎃጥጥ ትቅየኖዌ ባንሐሬ ተዝ ኣለም ውጤ ታወጣኖዌ ኣንጨቍስሐ። 16 እያ ተዝ ኣለም ሰብ ኣንሐርም ሐማ ሕኖም ኣንሐሮ። 17 በውረም ቃር ቀድስኖ፤ ቃራሐ ውረሙ። 18 ኣሐ ይያ ዝሕ ኣለም የራሕሔምሐማ እያም የሕኖ ኣለም እንም ያሮዌ ናሕኖም። 19 ሕኖ በውረም ቅዱስ ይሐሮዌ የሕኖ ትምብር እያ ገገና ቅዱስ ኣሜቴ። 20 "በሕኖ ወሐት፥ ብያ ያምሮምሕኖ ቃር አጨቍስሐ ባንሐሬ እማት የሕኖ ቃር ኣንጨቍስሐ። 21 እያም አጨቍስሐ ያነ እንመና ኣት ይሐሮዌው፤ ኣባኖ ኣሐ ብያ ትረብርም ሐማ እያም ባሐ አረብር ሐማ ሕኖም ቢና ይረብሮዌ አጨቍስሐ፤ በዝ ኤነት ኣሐ ይያ የራሕሔ ሐማ የኣለም ሰብ ያምሮዌው። 22 ይና እማት የሐነም ሐማ ሕኖም እማት ይሐሮዌ ይያ ያብሔ ክብር የሕኖም ኣብሕኖም። 23 እያ በሕኖ ኣሐም ብያ ሐርሐም ሕኖ ኣቸም ኣት ይሐሮዌ አጨቍስሐ፤ የሕክም ኣሐ ይያ የራሕሔ ሐማም ኣሐም ይያ የረመድሔ ኣሕር የሕኖም የረመድሐኖሐማ የኣለም ሰብ ይⷕሮዌው። 24 "ኣባኖ ኣለም ቴትፈጠረ የረመድሔዬ፥ ያብሔ ክብር ያዞዌ ዝሕ ኣሐ ያብሔ ሰብ እያ ብነብርወ መደር ቲያ ጋᎀ ይረብሮዌ አሸ። 25 ፃዲቅ ኣባኖ የዝ ኣለም ሰብ ያሐ ኣንሓሮከ፤ እያ ጭን አⷕርሐ፤ ዝመና ኣሐ የራሕሔ ሐማ ይⷕሮ። 26 ኣሐ ይያ የረመድሐወ ንማጀ በሕኖ ይሐርሐማም እያም በሕኖ አሐርሐማ ሕኖ ያሐ ይⷕሮከሐማ ኣመነም፤ ተዝም ኣንቐ ይⷕሮሐማ ኣሜኖቴ።"

John 18

1 ኢየሱስ ዝሕ ተባረ ኣንቐ ተተማሪየታ ጋᎀ ተቄድሮን እሓ ሓወሐት ተጘናም፤ በሕሜ የረፐረ የኣትክልት መደር ተተማሪየታ ጋᎀ ገፖም። 2 ኢየሱስ ተተማሪየታ ብዘ ጋᎀ በዛሔ ይትደመድ የረፐረ የሐሬ የኢየሱስ ኣወጣም የጠላት ያቐᎌረን ይሑዳ መደረታ ይⷕር ባነ። 3 በሕ የቸነ ይሑዳ ገገታ እንጐድ ወታደርም የቕስ ኣለቃም የፈሪሳ ሰብ የራሖዮ ቀራተነ ኣⷐተረም የኣትክልት መደሬ ቸነም፤ ሕኖም ጦትም ፋኖስም የኣርብ ግብርም ጠበጦም ባነ። 4 ኢየሱስ በት ይሰራወ ዘንጋ እንም ሓረምታነ የሕኖሜ ቸነም "ሟን ትሰቦ?" ባረኖም። 5 ሕኖም "የናዝሬት ኢየሱስ ንሸነ" ባረዊም። ትም "እያትን" ባረኖም። ኣወጣም ያቐᎏን ይሑዳም በሕ ተሕኖም ቈመም ባነ። 6 ኢየሱስም "እያትን" ቢብኖ ያንቕንየ ወሮምታነ ባፈር ወጠቆም። 7 ኢየሱስ ዠፐረም "ሟን ትሰቦ?" ባረም ተሳረኖም። ሕኖም "የናዝሬት ኢየሱስ ንሸነ" ባሮም። 8 ኢየሱስም "እያትን ኣምባኩዌ፤ እያ ትሰቦን በሐረ ዛና ታቦዮ የወሮ" ባረኖም። 9 ዝሕም የሐረ "ኣባኖ ኣሐ ይያ ታብሔ ሰብ ኣተታ ዳር ንቀነቢ" የዋረን ቃር ውረም ይሐሬዉ። 10 ስምኦን ጴጥሮስ ሴፍ ጠበጠም የረፐረ የሐሬ ሴፈታ ኣወጣም የዋና ቐስ ኣለቃ ኣገልጌ ከነ እንዝረታ ጠነበም ኣወንደለም፤ የሕ ኣገልጌ ሽም ማልኮስ ይውሪ ባነ። 11 ኢየሱስ ጭን የጴጥሮስ "ሴፋሐ በᎀነታ ዘፕር፤ ኣብ ይያ ያቤ የመከራ ጥዋ ኣንሰጭን ቃር ይመስርሐዌ?" ቧረንም። 12 በሕ ኣንቐ ወታደር ታለቃናም ተይሑዳ ሰብ ቀራተነ ጋᎀ የኢየሱስ ጠበጦም ኣገደዊም። 13 ይፍትወረር የሓና ግፔ ወሰደዊም፤ በሕም ዘበር ሓና ዋና ቐስ ኣለቃ የረፐረ የቀያፋ ኣማኸታ ባነ። 14 ቀያፋም "ኣት ምስ የሰብ እንም ሟሬ ቢሞት ይፈዝ" ቲብር የይሑዳ ገነ ባሪቅ የመከረኖ ታው። 15 ስምኦን ጴጥሮስም ኣትም እንጐድ ተማሪ የኢየሱስ ተⷐተረዊም፤ ዝም ተማሪ በዋና ቐስ ኣለቄ የትⷐተ ሰብ ባነ፤ በሕ የቸነ ትም ተኢየሱስ ጋᎀ የዋና ቐስ ኣለቃ ግፔ ገፓም። 16 ጴጥሮስ ጭን በውጤ ወፈንቻ ቈመም ባነ፤ በዋና ቐስ ኣለቃ የትⷐረ ተማሪ ተዠፐረም ጴጥሮስ ይገቤ ቦፈንቻ ትቅየ ገረድ ኦደናምታነ የጴጥሮስ ይገቤ ኣወቸንም። 17 ወፈንቻ ትቅየ ገረድ የጴጥሮስ "ኣሐም ተዝ ምስ ተማሪ ኣተታ ኣንሐርሐዌ?" ቧረቸንም፤ ትም "ኣንሐር" ባረም። 18 ወክተታ ኣመዳር የረፐረ የሐሬ ኣገልጌም ቀራተነምሕኖ እሳት መኸሮም ይᎀቅኖ ባነ፤ ጴጥሮስም ተሕኖ ጋᎀ ይᎀቍን ባነ። 19 ሕም ጋᎀ ዋና የቐስ ኣለቃ የተማሪየታም የትምርተታም ቃር የኢየሱስ ተሳረንም። 20 ኢየሱስም ዝካ ቲብር መልስ ኣወንም፤ "እያ የሰብ እንም የᎃየም ዝረኸም፤ የይሑዳ ሰብ እንም ቢትደመዶᎌ ቤትም በቤተመቅደስም እንም ጋᎀ ኣትመርም፤ በሽᎃቸር ኣትም ቃር ኣንዝረኸ። 21 ኣሐ ይያ የምር ትትሰሬ? ይያ የሰሞን ሕኖ ተሳኖ፤ እያ የዝረኸ ቃር ሕኖ ይⷕሮ" ባረም። 22 ኢየሱስ ዝሕ ቲብር በሕ ተቈሞ ቀራተነ ኣተታ "የዋና ቐስ ኣለቃ መልስ ገኪትሐ ኣቲብዌ?" ባረም የኢየሱስ በቲፈ ተፏንም። 23 ኢየሱስም "እያ ᎃጥጥ ቃር የዝረኸ በሐረ ብያ ኦድቢ፤ እያ የውረመና ትኑድ ኣሐ የምር ትደርጌ?" ቧረንም። 24 ሓናም የኢየሱስ ታጐጂም ሐማ የዋና ቐስ ኣለቃ የቀያፌ ናንም። 25 በሕ ግዝየ ስምኦን ጴጥሮስም ቈመም እሳት ይᎀቍን ባነ፤ "እንጐድ ሰብም ኣሐሕ ተኢየሱስ ተማሪ ኣተታ ኣንሐርሐዌ?" ባረዊም። ትም "እያ ኣንሐር" ባረም ዳንም። 26 ጴጥሮስ እንዝረታ ያንጠን ምስ ደቦወታ የሐረ፥ ተቐስ ኣለቃ ኣሽክር ኣተታ "እያ ባትክልት መደር ተት ጋᎀ ኣናሸከዌ?" ቧረንም። 27 ጴጥሮስ ዠፐረም ዳንም፤ ሕመጋ ኵታራ ነቈም። 28 ተሕ ኣንቐ የኢየሱስ ተቀያፋ ቤት ኣወጦም የይሑዳ ዳነ ግፔ ወሰደዊም፤ ግዝየመታ ሱቢ ቅረረ ባነ፤ የይሑዳ ሰብ የፋሲካ ባር ጤ ኣንጦም ብሮት ያነቦ የሐሬ ቤሰንሖሐማ ቤሐርቦዌ የዳነታ ግፔ ኣንገፖ። 29 በሕ የቸነ ዳነ ጲላጦስ የሕኖሔ ወጣምታነ "ዝሕ ምስ ምር ኣመነም ባሑም ትኸስሰዊ?" ባረም ተሳረኖም። 30 ሕኖም "ት ጥᎈ ታንቾተ ይና ያሐ ኣውጨትነ ባናቐፐኔከ" ባረዊም። 31 ጲላጦስም "ኣሑ ገጋሑ ውስደዊምታነ በገጋሑ ቕጫ ፍርዶᎌ" ባረኖም። የይሑዳ ሰብም "ይና ሰብ ንቀጥኔ መብት ኤነንደ" ባረዊም። 32 ኢየሱስ በምር ኤነት ሞት ይሞት ሐማ ዮደን ቃር ውረም ይሐሬው። 33 ጲላጦስ ግፔየታ ተዠፐረም ገፓም፤ የኢየሱስ ጠናንምታነ "ኣሐ የይሑዳ ሰብ ንጕስንሐዌ?" ባረም ተሳረንም። 34 ኢየሱስም "ዝሕ ወበራሐ ተገጋሐው ዌሽ እንጐድ ሰብ ይያ ቃር ኦዶከም?" ቧረንም። 35 ጲላጦስም "እያ የይሑዳ ገነ ሰብንዌ? ኣሐ ይዬ ኣወጦም ያቐፐሮከ የገናሐ ሰብም የቐስ ኣለቃምሮ፤ ኣሐ የቾትን ምቃሩ?" ቧረንም። 36 ኢየሱስም "ይያ መንግስት የዝ ኣለም መንግስት ኣንሐረ፤ የዝ ኣለም ተሐረ በይሑዳ ሰብ አጅ ኣወጦም ቤያቐፕሮኔ ይትⷐተሮንሕኖ ይትዋጎኒ ባነ፤ መንግስተና ጭን በዝ ኣለም ኣንሐረ" ቧረንም። 37 ጲላጦስም "አጋ ኣሐ ንጕስንሐዌ?" ቧረንም። ኢየሱስም "ኣሐም የባሐም ሐማ እያ ንጕስን፤ እያ የትጨነም ዝሕ ኣለም የቸነ ውረም የሐረ ቃር ኦዴዉ፤ ውረም ቃር የጠበጠ እንም ቃረና ይሰማ" ባረም። 38 ጲላጦስም "ውረም ምቃሩ?" ባረም። ትም ዠፐረም የይሑዳ ሰቤ ወረም "እያ በኢየሱስ አፈርድዌ ኣት ጥፋት ዳር ኣነከብሕወ፤ 39 ቢሐርም የርወሸሑዊ በፋሲካ ባር እንም ከረ ኣት እስረነ ቶሕኔ አፈታንሑ ቃርነረ፤ የይሑዳ ሰብ ንጕስ አፈታንሑዌ ትሰቦዌ?" 40 ሕኖ ጭን "በርባን ፍታንደ ባንሐሬ ታ ኣትፍታንደ" ባሮም ኣትሓኖም፤ በርባን ጭን ሽፍጣ ባነ።

John 19

1 ሕም ጋᎀ ጲላጦስ የኢየሱስ ኣትጌረᎈንም። 2 ወታደርም የሶሕ ዞድ ሸከቶም በኢየሱስ በጕነረታ ደፎነም፤ ብሻ ካባ ኣሐተረዊም። 3 የትሜ ተቐነቦም ቲያኸሶᎌ "የይሑዳ ንጕሶ፥ መንግስታሐ የበትት" ይብረዊ ባነ፤ በቲፈም ይተፈዊ ባነ። 4 ጲላጦስ ዠፐረም ወጣም የይሑዳ ሰብ "ስሞ እያ በት ጥፋት ኣነከብሕወ ሐማ ትⷕሮዌ ት ይፍታሑዌ ኣወጣም ኣቈᎃንቴ" ባረም። 5 ኢየሱስ የሶሕ ዞድ በጕነረታ ደፋም ብሻ ካባ ተሐተረም ወጣም፤ ጲላጦስም "አዞ ምስታ ዝሙ" ባረም። 6 የቐስ ኣለቃም ቀራተነም የኢየሱስ ቢያዘዊ "ስቍን ስቍን" ባሮም ኣትሓኖም። ጲላጦስም "እያ በት አፈርድዌ ጥፋት ኣነከብሕወ፤ በሳረናሑ ውስዶም ስቅረዊ፤" ባረም። 7 የይሑዳ ሰብም "ይና ቕጫ ነረንደ፤ ትም ገግመታ ይእግዘር አርች ያመነ የሐሬ የቕጫንዳ ሐማ ᎃቶት ነረወ።" 8 ዝሕ ቲሰማ ጲላጦስ ቲፍቴ ይርቅ ሰነፈም። 9 ተዠፐረም ግፔየታ ገፓምታነ የኢየሱስ "ቴቴው የቸነሐ?" ቲብር ተሳረንም። ኢየሱስ ጭን ኣትም መልስ ኣናወን። 10 ጲላጦስም "ትያ ኣትዝረኽዌ? እያ አፈታሔ ዌም አሰቅርሔ ዳነት ያኔ ሐማ ኣትⷕርዌ?" ቧረንም። 11 ኢየሱስም "እግዘር ታንፈቀደንሐ ብያ ᎈር ኣትም ዳነት ቤረብርሐ፤ በሕ የቸነ ያሐ ኣወጣም ያቐፐሬታ ይርቅ ባጢር ነረወ" ቧረንም። 12 ጲላጦስ ዝሕ ኢየሱስ የዝረኸን ዘንጋ ቢሰማ ፈታም ይገᎋኔ ሸም ባነ፤ የይሑዳ ሰብ ጭን "ዝሕ ምስ ብትᎈታን ኣሐ ንቅ የሐረ የሮማ ንጕስ ቄሳር ኣበጐዳ ኣንሐርሐ፤ ገገታ ንጕስ ያሜ ሰብ እንም የቄሳር ጠላቱ" ባሮም ኣትሓኖም። 13 ጲላጦስም ዝሕ የባሮ ቃር ቢሰማ የኢየሱስ ውጤ ኣወጣንምታነ "የትዝራካ እምር" ቢውሪ መደር በፍርድ ችሮት ቾናም፤ ዝም መደር በእብራይስጥ ኣንᎋ "ገበታ" ይውሪ። 14 ከረታ የፋሲካ ባር ባነ፤ ግዝየመታ ስድስት ሳት ባነ፤ በሕ ግዝየ ጲላጦስ የይሑዳ ሰብ "ንጕሳሑ ዝሙ" ባረኖም። 15 ሕኖ ጭን "ተዝሕ ኣፍኳን ተዝሕ ኣፍኳን ስቍን" ቲብሮ ኣትሓኖም። ጲላጦስም "እያ ንጕሳሑ ንስቍንዌ?" ባረኖም። የቐስ ኣለቃም "ይና የሮማ ንጕስ ባንሐሬ እንጐድ ንጕስ ኤነንደ" ባረዊም። 16 በሕ ግዝየ የኢየሱስ ይሰቅረውዬ ጲላጦስ ኣወጣም ኣቐፐረኖም፤ ሕኖም የኢየሱስ ጠበጦም ወሰደዊም። 17 ኢየሱስ ይትሰቀርወ መስቀር ጮረም "የጕነር ኣጥም" ይውሪ መደር ወጣም፤ ዝሕ መደር በእብራስጥ ኣᎋ "ጎልጎታ" ይውሪ። 18 የትም በዛሔ አጅም አግረታ በምስማር ደነጎም ሰቀረዊም፤ ተኢየሱስ ጋᎀ እንጐድ ት ሰብ ኣተታ በጕራታ ኣተታም በከነታ ሰቀሮዮም። 19 ጲላጦስም "የናዝሬት ኢየሱስ፤ የይሑዳ ሰብ ንጕስ" ይብር ጥፈት ጣፈም ኢየሱስ በትሰቀረወ አጨ ᎈር ስቍሪ ባረም። 20 ኢየሱስም የትሰቀረወ መደር የከተማ ቍርቤ የረፐረ የሐሬ ተይሑድ ሰብ ብዘና ኣረበበዊም፤ ቃርመታ የትጣፈ በእብራይስጥም፥ በላቲንም በግሪክም ኣᎋ ባነ። 21 የይሑዳ ቐስ ኣለቃም የጲላጦስ "ኣሐ 'የይሑዳ ሰብ ንጕስ' ቤትሐ ኣትጣፍ፤ የሕርምታነ 'ዝሕ ምስ የይሑዳ ሰብ ንጕስን ባረም' በርም ጣፍ" ባረዊም። 22 ጲላጦስ ጭን "የጣፍ ቃር ኣተጋ ጣፍም" ባረኖም። 23 ወታደርሕኖም የኢየሱስ ተሰቀረዊ ኣንቐ ጅረታ የሕክም ወሰዶም የወታደር እንም ይሰሬ ኣርበቴ ሻደዊም፤ ጌፍ ቃምቢሳመታ የሕክም ወሰዶም፤ ቃምቢሳመታ ኣገነᎉም ኣረሰዊም ባነ። 24 ወታደርሕኖ የሟን ይሰራን ሐማ ይⷕሮዌ "አርጥ ንድግነ ባንሐሬ ኣንተርትኔ" ተበቤሮም፤ ዝም የሐረወ፥ "ጅረና ተሻደዊም፤ በጌፍ ቃምቢሳመና አርጥ ኣደጎም" ቧርም በመጣፍ የጣᎉ ቃር ውረም ይሐሬው፤ በሕ የቸነ ወታደርሕኖ የሕክም ኣመነቦም። 25 ኢየሱስ በትሰቀረወ መስቀር መዬ ኣዶተታም፥ ያዶተታ አተᎃ፥ የቀልዮጳ ምሽት ማርያምም የመግደላ ማርያም ቈመማም ባነ፤ 26 የኢየሱስ ኣዶተታም ይረᎃድን ተማሪ ቢፍተታ በቈሞዌ ኢየሱስ ኣሸኖምታነ ያዶተታ "ኣዲ አርቻⷕ ዝሙ" ባረናም። 27 ትም የተማሪየታ "ዝምንያ ኣዶታሐ" ቧረንም፤ ሕም ጋᎀ ቀነሰም ተማሪታ ቤተታ ወሰደናም። 28 ተሕም ኣንቐ እንም ቃር ያነቀሐማ ኢየሱስ ሓረምታነ ይእግዘር ቃር ቢዩድ መጣፍ የትጣፈ ቃር ውረም ይሐሬ "ጠሜም" ባረም። 29 ኣንቌ የባረ ጠጅ የሜናወ ግብር በዛሔ ኣወኔም ባነ፤ በሕም የረፐሮ ሰብ ኣንቌ የባረ ጠጅ ብእስፖንጅ ጬፈቦምታነ ሑሶፕ ቢውሪ አጨ ኣንጥረጠሮም የኢየሱስ የከንፈረቴ ኣትቐነቦለም። 30 ኢየሱስም ኣንቌ የባረ ጠጅ ተቀመሰ ኣንቐ "ኣነቀም" ባረም፤ ኣንገተታ ደፋም ᎀተም። 31 በዝሕ ኣንቐ የኣይሑድ ሰብ ዳነ፥ አግረና ሰፐሮምታነ ተመስቀር ያወርደውዮዌ የጲላጦስ ጨቈሰበዊም፤ ዝመታ ያመነቦ ያነ የሰንበት ቃር ቍጥቍጥ ያᎀርᎌ ከረ የረፐረ የሐሬ ሕም ሰንበትታ ንቅ ባር የረፐሬ፥ በሰንበት ከረ የትሰቀሮ ሰብ ኔሳና በጨ ᎈር ኤወርሐማ ባነ። 32 በሕ የቸነ ወታደር ወሮም ተኢየሱስ ጋᎀ በጕራም በከነታ የትሰቀሮ ሰብ አግረና ሰፐሮዮም። 33 ሕኖም የኢየሱሴ በትቐነቦ ግዝየ ጭን ት ይፍትሜ የᎀተ ሐማ ኣሰቦምታነ አግረታም ኣንሰፐረዊ። 34 የሕርምታነ ተወታደርሕኖም ኣተታ የኢየሱስ መየታ በጨ ወኳንም፤ ሕመጋ ደምም እሓ ተመየታ ተም። 35 ዝሐታ ያሸ ሰብ ኣሑታምሮሐማ ኦደም፤ ዮደንም ቃር ውረሙ፤ ት ይዝረኽን ውረም የሐረ ሐማ ት ይⷕር። 36 ዝመታ የሐረ ያነ "ታጥመታ እማተታ ዳር ኤትሰፐር" ይብር የቅዱስ መጣፍ ቃር ውረም ይሐሬው። 37 እንጐድ የትንቢት መጣፍ "ሕኖ ዮከዊታ ያዘዊቴ" ይብር። 38 የኣይሑድ ዳነ በስረፎት በሽᎃቸር የኢየሱስ ተማሪ የረፐረ የኣርማትያስ ገነ ዮሴፍ የኢየሱስ ኔሳ ንስድን ባረም የጲላጦስ ጨቈሰንም፤ ጲላጦስም አጊ ቧረንም፤ በሕ የቸነ ዮሴፍ ወረም የኢየሱስ ኔሳ ወሰደም። 39 የዝ ይፍቴ በምሳረ የኢየሱሴ ዮረ ኒቆዲሞስም ተት ጋᎀ ወረም፤ ሳሳም ኣት ግራም ከርቤም የቍራቈሪ ይሸታ ቅባት ጠበጠም ቸነም። 40 ችመና የኢየሱስ ኔሳ ወሰዶምታነ፥ የይሑዳ ሰብ ኔሳ ይከፍኖም ሐማ ተቅባት ጋᎀ በከፈና ጅር ኔሳታ ከፈነዊም። 41 ኢየሱስ በትሰቀረወ መደር ያትክልት መደር ባነቦ፤ በሕም አጨ ግብት የሟኒም ሰብ ኔሳ ኣንትᎀኸወ ገደር መደር ባነ። 42 የይሑዳ ሰንበት ቃር ቍጥቍጥ ያᎀርᎌ ከረ የሐሬም ᎀገማታም ቍርቤ የሐሬ የኢየሱስ ኔሳ በዛሔ ᎀከዊም።

John 20

1 ተሳምት ይፍትወረር ከረ ውርሰንበት ቅረረ ጋት ገና ፍርቐ ቴፍረቃ ይፍቴ መግደላ ማርያም የኢየሱስ ᎀገሜ ወረችም፤ ᎀገማታ የᎈጠᎃᎌ እምር ባንክወነሪዬ ኣሸችም። 2 በሕ የቸነ የስምኦን ጴጥሮስም ኢየሱስ ይረᎃድን ተማሪየቴ ኖጠችም "ጘታ ኢየሱስ ተᎀገማ ኣወጦም ወሰደዊም፤ ኤቴም የጠቀረዊ ሐማ ኣንⷕነ" ባረቸኖም። 3 በሕ ግዝየም ጴጥሮስም እንጐድ ተማሪም ወጦም የᎀገማቴ ወሮም። 4 ችመና ቢሮጦ እንጐድ ተማሪ የጴጥሮስ ᎄተረንም የᎀገሜ ሰናም። 5 ተግረፓም የᎀገማ ደኔ ቢያዥ የከፈና ጅር በዛሔ ቾናም ኣሸም፤ ቢሐርም የᎀገማ ደኔ ኣንገፓ። 6 ስምኦን ጴጥሮስም ተⷐተረንም ቸነምታነ የᎀገማ ደን ገፓም፤ ትም የከፈና ጅር በደኔ ቾናም ኣሸም። 7 የኢየሱስ ጕነር የጥመጠᎃᎌ ጨርቅ ተከፈና ጅር ጋᎀ ቴሐር ይማተታ በጥዋነርዬ ኣሸም። 8 ተሕም ኣንቐ ዛሕ በተረም የሰና ተማሪ የᎀገማ ደኔ ገፓም ኣሸም ኣመረም። 9 ኢየሱስ "ተሞት ወተሳ ነረወ" ይብር የመጣፍ ቃር አሗ ዳር ኣምቤሰሮ ባነ። 10 ተሕም ኣንቐ ችም ተማሪየታ ተዠፐሮም ቤተና ወሮም። 11 የመግደላ ማርያም ተᎀገማ ውጤ ቈመችም ትበⷕ ባነ፤ ⷕትም ትትበⷕ ተግረፓችም የᎀገማ ደኔ ኣሸችም። 12 የኢየሱስ ኔሳ በረፐረወ መደሬ ነጨ ጅር የትሐተሮ ት መሌካ ኣተታ በጝነረቴ ኣተታ በግረቴ ቾኖምታነ ኣሸችም። 13 ሕኖም የማርያም "ምሽቶ የምር ትበⷕ?" ባሮያም፤ ⷕትም "ጘታና ወሰዶም ኤቴ የጠቀረዊ ሐማ ኣንⷕር" ባረችም። 14 ዝክም ባረችም ያንቕንየ ብትዥባፐር ኢየሱስ ቈመም ኣሸቸንም፤ ⷕት ጭን ኢየሱስ የሐረ ሐማ ኣንሓረች። 15 ኢየሱስም "ምሽቶ የምር ትበⷕ? ሟን ትሸ?" ባረናም፤ ⷕትም የሕ የኣትክልት መደር ቸዋች ምስ መሰረናም "ጘታኖ ዮሰድን ኣሐ በሐርሐ ኤቴ ዮሰድንሐማ ሐዳሽ ኦዴ እያም አስድንሸ" ቧረቸንም። 16 ኢየሱስም "ማርያም" ባረናም፤ የትሜ ተዥባፐረችም በእብራይስጥ ኣᎋ "ረቡኒ" ቧረቸንም፤ ረቡኒ ወበር ኣስተማሪዮ ወበሩ። 17 ኢየሱስም "ገና ያባኔ ኣᎃᎄጣ የሐሬ ኣትንግጅን፤ የሕርምታነ ኣⷕ የጐፔያኔ ዌምታነ 'ያባኔም ያባሑዌ ይእግዘረኔም ይእግዘራሑዌ አትዠፐርቴ' ባረም ቤም ኦጅኒ" ባረናም። 18 መግደላ ማርያም የተማሪየቴ ወረችም የጘታ ያሸቸንም ሐማ ትም ዝሕ የባረና ሐማ ኦደቸኖም። 19 ሕም ከረ ውርሰንበት ገፓት ተማሪየታ የኣይሑድ ዳነ በስረፎት ወዝገበና ኣጠቦምታ በቤት እማቴ ተደመዶም ባነ፤ ወዝገበና ባጠቦ መደሬ፥ ኢየሱስ ተማሪየታ የትደመዶᎌ ቤት ገፓም በግብተና ቈመምታነ "ወገሬታሑ" ባረኖም። 20 ዝም ባረም አጀታም መየታም ኣትየሸኖም፤ ተማሪየታም ጘታ ኢየሱስ በዞተና ንቃር ሳረኖም። 21 ኢየሱስ ዠፐረም "ወገሬታሑ፤ ኣብ እያ የራሔም ሐማ እያም ያሑ አረሕሑቴ" ባረኖም። 22 ዝም ባረም በሕኖ እፍ ባረቦምታነ "መንፈስ ቅዱስ ተቐፐሮም፤ 23 ኣሑ የሟኒም ሰብ ባጢር ኣᎋ ብትብሮ የሕኖም ኣᎋ ይትቤሎሸ፤ ኣሑ የሟኒም ሰብ ባጢር ኣᎋ ባትብሮ ጭን የሕኖም ባጢር ኣᎋ ኤትቤሎ" ባረኖም። 24 ኢየሱስ የተማሪየቴ በቸኔ ታስረት ተማሪየታ ኣተታ የለምችየ የዋሪ ቶማስ ተሕኖ ጋᎀ ኣነፐረ። 25 እንጐድ ተማሪ የቶማስ "ይና ጘታ ኢየሱስ ኣሸኔም" ባረዊም። ት ጭን "በምስማር ዮኴ አጀታ ታናዥ፥ ኣቴበና ታናገባ፥ በአጅመና መየታ ንግጅት ታናዥ ኣናምር" ባረም። 26 ተሳምት ኣንቐ ተማሪየታ ዠፐሮም በቤት ደን ተደመዶም ባነ፤ ቶማስም ተሕኖ ጋᎀ ባነ፤ ወፈንቻም ባጦዮም ሐማ ቴከᎋችዮም ኢየሱስ ቸነም በግብተና ቈመምታነ "ወገሬታሑ" ባረኖም። 27 ተሕም ኣንቐ የቶማስ "ኣቴባሐ ናመ አጀና አዥ፤ አጃሐ ናመም በመየና ኣግባ፤ ኣሐም ኣትጥራጠር አመር" ቧረንም። 28 ቶማስም "ጘታኖ እግዘረኖ" ባረም። 29 ኢየሱስ የቶማስ "ኣሐሽ ያሸሔዬ ኣመርሐም፤ ቴያዞን ያምሮሕኖ የትዳሮሎ" ቧረንም። 30 ኢየሱስ በዝ መጣፍ ኣንትጣፎ ብዘ ወግ ሜና በተማሪየታ ይፍቴ ቾተም። 31 ቢሐርም ኢየሱስ ገገታ ክርስቶስም ይእግዘር ትከ ወሕረታ ታምሮዌ፥ ኣመርሑምታነ በሽመታ የዘላለም አያም ሐርሑም ትረብሮዌ ዝሕ ቃር ተጣፈም።

John 21

1 ተሕም ኣንቐ ኢየሱስ በጥብርያዶስ ባር ᎀሬ ዠፐረም የተማሪየታ ትየኖም፤ የትየኖም ዝካ ባነ። 2 ስምኦን ጴጥሮስ፥ የለምችየ የዋሪ ቶማስ፥ ተገሊላ ገነ የቃና ቀያ ናትናኤል፥ የዘብዴዎስ ዴንጛም እንጐድ ት ተማሪየታ እማቴ ባነቦ። 3 ስምኦን ጴጥሮስ "ኣሳ ተባር ኣወጤ ኣርቴ" ባረኖም። ሕኖም "ይናም ታሐ ጋᎀ ናነቴ" ባረዊም፤ ወጦም በመርከብ ገፖም፤ ቢሐርም በሕ ምሳረ እማትም ኣሳ ዳር ኣንጠበጦ። 4 ድየ ጋ ቲብር ኢየሱስ በባር ᎀሬ ቈመም፤ ት ኢየሱስ የሐረ ሐማ ጭን ተማሪየታ ኣንሓሮ። 5 ኢየሱስም "ዴንጘ ኣሳ ነረንሑዌ?" ባረኖም። ሕኖም "ስርም ኤነንደ" ባረዊም። 6 ትም "መረባሑ ተመርከብታ ከነ ወሐት ዝራገዊ ትንሐቦሸ" ባረኖም፤ ሕኖም መረበና በባር ᎈር ዝራከዊም፤ ብዘ ኣሳም የጠበጦ የሐሬ መረበና ሻቦም ኣውጦት ቐመኖም። 7 ሕም ግዝየ ኢየሱስ ይረᎃድን ተማሪ የጴጥሮስ "ዝሐታ ጘታ ኢየሱሱሽ" ቧረንም፤ ስምኦን ጴጥሮስም "ጘታ ኢየሱስ" ወበረታ ቢሰማ የሜና ባረም ኵጅረታ ኣነቀም የረፐረ የሐሬ ሕመጋ ጅረታ ተሐተረም በባር ዘከረም ገፓም፤ 8 እንጐድ የኢየሱስ ተማሪ ጭን ታፈር ያረቆ እማት በቅር ሜትር የረፐረ የሐሬ ኣሳ የሜናወ መረብ ሻቦም በመርከብ ኣቸነቦም፤ 9 ሕኖም ተመርከብታ ቦጦዌ በᎈረታ ኣሳ የረፐረወ ፌምም ዳቦም በሕ ኣሰቦም። 10 ኢየሱስም "አሗ ተጠበጥሑዮ ኣሳ ናሞ" ባረኖም። 11 ስምኦን ጴጥሮስም በመርከብ ገፓምታነ በቅር ታምሳ ሶስት ንቅ ንቅ ኣሳ የሜናወ መረብ ያፈሬንየ ሻበም ኣወጣንም፤ ዝም ኣሕር ብዘ ኣሳ ቢጠብጥም መረበና ኣንትረተረ። 12 ኢየሱስም "ኔሑ ብሮ" ባረኖም፤ ተተማሪየታ ኣተታ ዳር "ኣሐ ሟንሐተ?" ባረም ይትሰኔ ኣንደፈረ፤ ት ጘታ ኢየሱስ የሐረ ሐማ እንመና ይⷕሮ ባነ። 13 ኢየሱስ ቸነም ዳቦም ኣሳም ነሳም ኣበኖም፤ 14 ኢየሱስ ተሞት ተትረሳ ኣንቐ የተማሪየታ የትየኖ ዝሕ የሶስተነ ግዝየ ባነ። 15 በበኖ ኣንቐ ኢየሱስ የስምኦን ጴጥሮስ "የዮና አርች ስምኦን ተዛና ይርቅ ትረምዴዌ?" ቧረንም፤ ትም "እንክ ጘታኖ፥ አረምድሐም ሐማ ኣሐም ትⷕር" ቧረንም። 16 ኢየሱስም "ግራንግረና ቀየኖ" ቧረንም፤ የተነ ኢየሱስ "የዮና አርች ስምኦን ትረምዴዌ?" ቧረንም፤ ትም "እንክ ጘታኖ፥ አረምድሐሐማ ኣሐም ትⷕር" ቧረንም፤ ኢየሱስም "ኖሻሸና ቀየኖ" ቧረንም፤ 17 የሶስተነም ኢየሱስ "የዮና አርች ስምኦን ትረምዴዌ?" ቧረንም። የሶስተነ ጋᎀ የት "ትረምዴዌ?" የዋረኔ ጴጥሮስ ኣዘነምታነ "ጘታኖ ኣሐ እንም ቃር ትⷕር እያ ያሐ አረምድሐ ሐማ ኣሐም ትⷕር" ቧረንም፤ ኢየሱስም "ጤየና ቀየኖ" ቧረንም። 18 "የውረመና አብርሐ ወደያ ታነሐ ጅራሐ ገጋሐ ትትሐተር ባነ፤ የሸሐ መደር ታር ባነ፤ በገነዝሔ ጭን አጃሐ ዝራካሐም እንጐድ ሰብ ያሐድርሐቴ፤ ኣንሸንም መደር ይወስድሐቴ" ቧረንም። 19 ኢየሱስ ዝሕ የባረ ጴጥሮስ በምር ኤነት ሞት ይእግዘር ያሐብድ ሐማ ቲያትየሹ፤ ተሕም ኣንቐ የጴጥሮስ "ተሐተሬ" ቧረንም። 20 ጴጥሮስ ተዥባፐረም ኢየሱስ ይረᎃድን ተማሪ የት ቲትⷐተን ኣሸም፤ ዝሕ ተማሪ አርባት ቲወሬ የኢየሱስ ብንዝረታ "ጘታኖ ኣወጣም የጠላት ያቐፕርሐ ሟኑ?" ባረም የትሳረን ቱ። 21 ጴጥሮስም የዝ ተማሪ ኣሸንም ታነ "ጘታኖ ዝሕ ምስሕ ምር ይሐርቴ?" ቲብር የኢየሱስ ተሳረንም። 22 ኢየሱስም "እያ ተዠፐርም ትንቸን ዳር በያመታ ይረብሬ ፍቃደና በሐረሕ ኣሐ ምር ኣጀገረናሐም? ኣሐ ይያ ተሐተሬ" ቧረንም። 23 በሕ የቸነ "ዝሕ ተማሪ ኤሞት" ይብር ወሬ በክርስቶስ ባመሮ ጐፔቸ እንም ተሰማም፤ ቢሐርም ኢየሱስ የባረ "እያ ተዠፐርም ትንቸን ዳር ት በያመታ ይረብሬ ፍቃደና በሐረሕ ኣሐ ምር ኣጀገረናሐም" ባረም ባንሐሬ ኤሞት ኣምባረ። 24 የዝ ዘንጋ እንም ምስክር የሐረም ዛና እንም የጣፈ ዝሕ ተማሪዉ፤ ት ምስክር ሐረም ዩድን ቃር እንም ውረም የሐረ ሐማ ይና ንⷕነ። 25 ኢየሱስ የቾተኖ እንጐድ ብዘ ቃር ነረቦ፤ ይያሐማ የቾተኖ እንም ኣት ባት በመጣፍ የጣᎋዮ ቃር ተሐረ መጣፍሕኖ ኣፈር ገገታ ጦሮት ቤለ ባም ኣስብ።

Acts 1

1 የትከበርሐ ቴዎፍሎስ፥ እያ ቢፍትወረር ጥፈተና ኢየሱስ የቾተንም ያትᎀረንም እንም ጣፍም። የጣፍንም ኢየሱስ ሜናታ ተቀነሰወ ከረ ቈነሽም 2 ሰሜንየ ዮጣወከረ ዳር የቾተኑ፤ ሰሜንየ ዮጣም የሸፐተኖ ናቸረነ ትዛዘታ በመንፈስ ቅዱስ ወሐት ባበኖ ኣንቐው፤ 3 ኢየሱስም ብዘ መከራ ተቐፐረም በᎀተ ኣንቐ በብዘ መርሐት የᎃየም አያም ሐረም ትየኖም፤ ይእግዘር መንግስት ቃር ቲዮድኖ ኣርባከረ እንም ኣሰበዊም። 4 ተሕኖም ጋᎀ ታነ ዝካ ቲብር ኣዘዘኖም፤ "እያ ዮድኩ ታብ ያዊ ተስፋ ቀረቦ ባንሐሬ ተኢየሩሳሌም ኣትጦ፤ 5 ዮሓንስ ብሓ ኣጠመቀም ባነ፤ ኣሑ ጭን ተቀሪ ከረ ኣንቐ በመንፈስ ቅዱስ ትጠመቆቴ" ባረም ኦደኖም። 6 ናቸረነታም በትደመዶዌ ታነቦ "ጘታንዶ መንግስታሐ የእስራኤል ዠፐርሐም ቲብኖ አሗውዌ?" ቲብሮ ተሳረዊም። 7 ኢየሱስም "ኣባና እግዘር በገገታ ፍቃድ የወሰነን ከረመታ ዘበርመታ ትⷕሮዌ ኤሐንሑ። 8 ቢሐርም መንፈስ ቅዱስ ባሑ ቦንደ ጋᎀ ደረግ ትትቐፐሮቴ፤ በሕ ግዝየ በኢየሩሳሌም፥ በይሑዳም፥ በሰማርያ ገነም ባፈር ዳረታ እንም ይያ ምስክር ትሐሮቴ" ባረም። 9 ዝሕ እንም ቦደኖ ኣንቐ ሕኖም ቲያዘዊ ሰሜንየ ወጣም፤ ዳበራም ቴነና ሼᎀንም። 10 ትም ቢያርወ ግዝየ ሰሜንየ ትክ ባሮም ቲያዞ ሕመጋ ነጨ ጅር የትሐተሮ ት ሰብ በመየኔ ቈሞም ኣሰቦዮም። 11 ሕኖም "የገሊላ ሰቦ ሰሜንየ ትክ ባሑም በዞት የምር ቈምሑም? ዝሕ ባሑ ይፍቴ ሰሜንየ ቲወጣ ያሸሑዊ ኢየሱስ የሕክም ይቸንቴ" ባሮዮም። 12 ተሕም ኣንቐ ደብረዘይት ቲውሪ ቈቶ ኢየሩሳሌም ከተማ ተዠፐሮም፤ ደብረዘይት ቈቶ ተኢየሩሳሌም ኣት ኪሎ ሜትር ያሕር ያረቅ። 13 ኢየሩሳሌም ከተማ ቸነቦም ይረብሮᎌ ፎቅ ወጦም፤ ሕኖም "ጴጥሮስ፥ ዮሓንስ፥ ያእቆብ፥ እንድርያስ፥ ፊሊጶስ ቶማስ፥ በርተሎምዮስ፥ ማትዮስ፥ የእልፍዮስ አርች ያእቆብ፥ ገነታ ይረምድ ስምኦንም፥ የያእቆብ አርች ይሑዳ" ባነቦ። 14 ዝመና ተሕኖ ጋᎀ ኣታት እሽታም የኢየሱስ ኣዶት ማሪያምም ተጐፔመታ ጋᎀ እማቴ ሐሮም እንም ከረ በጠሎት ያትባቅሮ ባነ። 15 በሕ ከረ ጴጥሮስ በቅር ተያ ያሕር በክርስቶስ ያመሮ ሰብ ግብት ቈመምታነ ዝካ ባረም፤ 16 "ጐፔቾ፥ ኢየሱስ የጠበጦ ሰብ መሪ የረፐረ ይሑዳ ባነ፤ መንፈስ ቅዱስ በተረም በዳዊት ኣንᎋ የዝረኸንም የትንቢት ቃር ውረም ወሕር ባኖ። 17 ይሑዳ ቲና ጋᎀ ᎂዘሪም ታነ፥ ይና ሐማ ያጘኽሬ ሾᎁም ባነ። 18 ቢሐርም ዝሕ ይሑዳ የክርስቶስ ኣስየም በትቐᎌረን በባጢር ዋጋ ኣፈር ስየም፤ በፊንጨታም ተደፋም ተግብት ገገታ ተሸጠረም ኣንዘተታ እንም ተዝራካም። 19 ዝም በኢየሩሳሌም ይረብሮ ሰብ እንም ሓሮም፤ በሕ የቸነ ዛሕ ኣፈር በሕኖ ኣንᎋ ኣኬልዳማ ቧርም ጠኔም፤ ትም የደም ኣፈር ወበሩ። 20 ዝም የሐረ በዳዊት መጣፍ ዝካ ቧርም ጣᎉም፤ 'ይረብርወ መደር ግᎋራ የሕር፥ ሰብም ኤምበርወ። ኣትም ሹመተታ እንጐድ ሰብ የስድን' ቧሪም ጣᎉም የረፐሬው፤ 21 በሕ የቸነ ጘታ ኢየሱስ ቢና ግብት በትዥባፐረወ ግዝየ እንም ቲና ጋᎀ እማቴ ተረፐሮሕኖ፥ 22 የሕክም ተዮሓንስ ጥምቀት ቀነሰም ቲና ተቤተረም ሰሜንየ ቶጣወ ከረ ዳር ቲና ጋᎀ የረፐረ ኣት ምስክር ያትኸሽ"። 23 በሕ ኣንቐ ት ሰብ ኣትቐነቦም፤ ሕኖም በርሳባ ዌም ኢዮስጦስ ይውሪ ዮሴፍም ማትያስም ባነቦ። 24 ጠሎት ቲያመሮም "ይንም ሰብ ⷕን ትⷕር፤ ጘታንዶ ተዝሕ ተተና ሟን የሸፐትሐሐማ ኣተዥንደ፤ 25 ይሑዳ የክርስቶስ ናቸር ቸም የገገታ መደር ወረም፤ አሗ ያሐ ናቸረነ ሐረም ያጘኽሬ በይሑዳ መደር ይትሸከሬ ኣት ሰብ ናመንደ፤ ተዛና ተት ኣተና ኣተዥንደ" ባሮም። 26 አጥ ኣደጎፖም፤ አጥም የማትያስ ሰናንም፤ ትም ተኣስረማት ናቸረነታ ጋᎀ ተሜዘረም።

Acts 2

1 የጴንጠቆስጤ ባር በሰና ግዝየ ተማሪየታ እንም ብማት ተደመዶም ባነ፤ 2 ጠነቃር ᎇሼ እምᎇርቢት ይመስር ቃር ተሰሜ ቸነም፤ የቾኖᎌ ቤት እንም ᎂናንም። 3 ጝርጝር ይብር እሳት የመሰሮ ኣነመት ትራቦዮም፤ ተሻዶምታነ ባታተና ᎈር ወንደቦም። 4 ብንመና መንፈስ ቅዱስ ሜናቦም፤ መንፈስ ቅዱስም ይዝረኮዌ ታበኖም ሐማ ብንጐድ ኣንᎋ ዘንጎት ቀነሶም። 5 በኣለም ታነቦ ገነ እንም የቸነቦ በጠሎት ይትቋመሮ የረፐሮ የይሑዳ ሰብ በኢየሩሳሌም ይረብሮ ባነ። 6 ዝም ይዝረከበዊ ቃር በሰሞ ግዝየ ብዘ ሰብ ተደመዶም፤ ሕኖም ያታተና በገን ገነና ኣንᎋ ቲዝረኮ ሰሞምታነ ወግ ሐረቦም። 7 ምር ይሰᎂ ባሮም ወግ ሐረቦም ታነ ዝካ ባሮም፤ "ዛና ዝ ይዝረኮ ሰብ እንም የገሊላ ሰብ ኣንሐሮዌ? 8 አጋ ይና በገን ገነንዳ ኣንᎋ ቲዝረኮ ንሰማነያነ ተምሩ? 9 ይና የብዘ ገነ ሰብንደ፥ የጳርቴ፥ የሜድ፥ የኢላም፥ የመስጴጦምያ፥ የይሑዳ፥ የቀጰዶቅያ፥ የጳንጦስ፥ የእስያ፥ 10 የፍርግያ፥ የጵንፍልያ፥ የግብፅ፥ በቀሬና ወሐት ባነቦ በሊብያ ኣውራጃ ንረብነ ሰብንደ፤ ተሮም ከተማ የቸነነ ኣይሑድም አሗ ኣይሑድ የሐነም ሰብነነ። 11 ናስመንዳ የቀርጤስም የኣረብም ሰብንደ፤ ይና እንመንዳ ይእግዘር ንቅ ሜናታ ባርዋርዋንዳ ገነ ኣንᎋ ቲዝረኮ ንሰማኔዮ" ባሮም። 12 እንመና ወግ ሐረቦም ይብሮ ቃር በከሮምታነ ሕኖም ተሕኖም "ኣነ፥ ዝሐታ ምር ይሕርሸ?" ተቤበሮም። 13 ኣታተና ጭን "ጠጅ ሰጠቦም ሰከሮም" ባሮም ኣኸሶፖም። 14 በሕ ግዝየ ጴጥሮስ ታስራት ናሑቸረነ ጋᎀ ቈመምታነ ቃርመታ ከፍ ኣመነም ዝካ ቲብር ዝረኸኖም፤ "የይሑዳ ሰብም በኢየሩሳሌም ትረብሮ እንማሑ፥ ዝሕ ዘንጋ ትⷕሮዌ አውን ቃር ስሞ። 15 ግዝየመታ ቅረረ ሶስት ሳት የሐሬ ኣሑ መሰረናሑም ባንሐሬ ዝሕ ሰብ ስጤተቦ ኣንሰሐሮ። 16 ዝሕ የሐረ ነቢ ኢዩኤል የዋረን ውረም ይሐሬዉ። 17 'እግዘር፤ በቀጥወ ከረ ዝካ ይሐርቴ ይብር፤ መንፈሰና የሰብ እንም ሜናም ኢውንቴ። ዴንጛም ግሬዳሑ ትንቢት ይዝረኮቴ፤ ዘርማሕኖ ራእይ ያዞቴ፤ ባሪቅማሑ በርዛዝ ይረዞቴ። 18 የሕክም በሕ ግዝየ የአርች ወርድም የግሬድም ኣገልጌየና መንፈሰና ኢብኖቴ፥ ሕኖም ትንቢት ይዝረኮቴ። 19 ወግ ቃር በᎈሬ በሰሜ መርሐትም ባፈር ኣትየሽቴ፤ ደምም እሳትም ተንም የጕንጄሐማ ይትየቴ። 20 ንቅ የሐረ ያትሸንፍ ይእግዘር ከረ ተተኖተታ ይፍቴ ጬት ጠነማ ይሐርቴ፤ ጠናቃም ደም ይመስርቴ። 21 ይእግዘር ሽም ይጠራ እንም ይተርፍቴ።' 22 "የእስራኤል ሰቦ ዝሕ ቃር ስሞ፤ ኣሑም ትⷕሮም ሐማ የናዝሬት ኢየሱስ ሟን የሐረሐማ እግዘር ባሑ ግብት በት ወሐት ባᎀነን ንቅሜና፥ በወግም በመርሐትም ተⷐረም። 23 ትም እግዘር በገገታ ፍቃድ ሓረም ቦሰነን ኤነት፥ ኢየሱስ ያሑ ኣበናሑም፤ ኣሑም በባጢረተነ አጅ ኣወጣሑም ባቀፕሮት፥ በምስማር ደነግሑም በጨ ሰቀርሑም ቀጠርሑዊም። 24 ቢሐርም ጭን ሞት ይጠውጥኔ ኣንረረ የሐሬ የሞት ደረግ ቐመም እግዘር ተሞት ነሳንም። 25 የት ቃር ዳዊት ዝካ ባረም ባነ፤ 'እግዘር እንም ጋᎀ ቢፍተኔ ኣዥን። ኣንሰርፍሐማ ትም ትያ ጋᎀው። 26 በሕ የቸነ ⷕነና ሳሬም። ⷕነና በብንቕት ሜናም። የሕክም አሞት ሰብ ብንሐርም ብእግዘር ተስፋ አረብር፤ 27 ነብሰና በሞት ገነ ᎃችተ ኣትችን። ያሐም ያጘኽሬ የሜጠርን በኣፈር ብሰበሰም ይቄሐማ ኣታᎂን። 28 አያም ሐርኵም አረብርወ ኤማ ኣትⷐርሔም። ኣሐ እንም ጋᎀ ትያ የሐርሔ ንቃር ይሽሬ' ባረም። 29 "ጐፔቾ ተድረ ኣባንዳ ኣተታ የሐረ ዳዊት ᎀተም የቀᎌሪ ሐማም ᎀገማታ አኳ ዳር ቢናሔ ያነሐማ የᎀየም ኡድሑ። 30 የሕርምታነ ዳዊትም ዝሐታ የዝረኽ ነቢ የረፐረ የሐረሜም፥ እግዘርም 'ተዘራሐ ኣት ሰብ ኣረግስንሐቴ' ባረም በተየ ያወን የተስፋ ቃር ይⷕር የረፐሬዉ። 31 በሕም የቸነ ክርስቶስ ባፈር ደን ኤቄ ሐማ በሰረታም ኤብሰብስ ሐማ በተረም ኣሸም የረፐሬ ክርስቶስ ይትረሳሐማ ዝረኸም። 32 ዝሕ ኢየሱስ ይእግዘር ተሞት ነሳንም፤ የዝመታ ይና እንመንዳ ምስክርንደ። 33 በሕ የቸነ ቢእግዘር ከነ በክብር ቾናም የመንፈስ ቅዱስ የተስፋ ቃር ታባታ ቲእግዘር በትቐፐረ ግዝየ ዝሕ አሗ ኣሑ ታዘዊም ትሰመዊም መንፈስ ቅዱስ ሜናም ኣበንደም። 34 - 35 ዳዊት ሰሜንየ ኣምᎄጣ ቢሐርም ት፥ 'እግዘር የጘታና (የክርስቶስ) "ጠላታሐ የግራሐ ቦስጥ ትናሜንሐ ዳር በከነና ቶራ" ቧረንም' ባረም። 36 "ሔታ ዝሕ ኣሑ የሰቀርሑዊ ኢየሱስ እግዘር ጘታም ክርስቶስም ያᎀነንምሐማ የእስራኤል ሰብ እንም በውረም የሓር" ባረም። 37 በሔ የረፐሮ ሰብ ዝም ቃር በሰሞ ግዝየ ንቃር ኣመጠጠኖምታነ የጴጥሮስም ይእንጐድም ናቸረነ "ጐፔቾ ምር ናሚነ?" ባሮዮም። 38 ጴጥሮስም፤ "ንስሓ ግቦ፤ ባጢራሑም ኣᎋ ይውርኩሐማ ያታታሑ በኢየሱስ ክርስቶስ ሽም ተጠመቆ፤ ይእግዘር ስጦታ የሐረ መንፈስ ቅዱስ ትትቀፐሮሸ። 39 የተስፋ ቃርም ያሑም የዴንጛሑም ጘታ እግዘረንዳ የትሔንየ ይጠራኖ በረቌ ያነቦ እንሙ" ባረኖም። 40 እንጐድም በብዘ ቃር ቲዩድኖ ታነ "ተዝ ተጠማማ ዘበር ሰብ ቲቸን ቅጣት ገጋሑ ኣትርፎ" ቲብር ኣትጬፐም ኦደኖም። 41 ተሕኖም ብዘሕኖ ይእግዘር ቃርም ተቐፐሮም ተጠመቆም፤ በሕም ከረ ሶስት ም ይሐሮ ሰብ ኣመሮም። 42 ሕኖም የናቸረነ ትምርት ቲትመሮ፥ እማቴ ይበሮ ባነ፤ በጠሎት ይትቋመሮ ባነ። 43 በሕ ግዝየ ናቸረነሕኖ ብዘወግ ሜና ያመሮ የረፐረ የሐሬ እንመና ሰነፎም። 44 በኢየሱስ ያመሮም ሰብ እንም እማቴ ይረብሮ ባነ፤ ያነኖ ቃር እንም ድᎃድ ባነ። 45 ኣፈረናም የጠበጠዊ ንብረትም ኣስራቦም ዋጋታ ሟኒም ሰብ ያትኸሽን ኣሕር ይንመታ ይሸደዊ ባነ። 46 እንም ከረ በቤተመቅደስ ይደመዶ ባነ፤ በቤተና እማቴ ሐሮም ሸረተና ሳረኖምታነ ቦሔ ⷕን ይበሮ ባነ። 47 ይእግዘርም ሽኵርት ያትቐንቦ ባነ፤ ሰብ እንም ያከብኖባነ፤ እግዘርም ኣመሮም ይተርፎ ሰብ በከረ ከረ ተሕኖ ጋᎀ ይደፐሮ ባነ።

Acts 3

1 ኣት ከረ ጴጥሮስም ዮሓንስም በጠሎት ግዝየ በዠጠ ሳት ቤተመቅደስ ይገቦ ባነ። 2 በሕሜ "መርካማ" ቧርም ይጠሬ ወፈንቻ ባነ፤ ተትጨነ ከረ ቀነሰም የጀነ ኣት ምስ ባነ፤ ትም እንም ከረ ኣቸነቦም በሔ ያወረዊ ባነ፤ ትም በሕሜ ቾናምታነ፥ የቤተመቅደስ ቲገቦ ሰብ ይጨቍስ ባነ። 3 ትም ጴጥሮስም ዮሓንስም ቤተመቅደስ ቲገቦ ዋጋ ጨቈሰኖም። 4 ሕኖምየምስት ትክ ባሮም ኣሰበዊምታነ ጴጥሮስ "ኣሐ ይኔንየ አዥ" ቧረንም። 5 ዋጋ ይበዊ ቃር ᎀሰረንም የሕኖዌንየ ኣሸም። 6 ጴጥሮስ ጭን "ብርም ወርቅም ኤኔ፤ ዝሕ ያኔ ቃር ጭን ናብሐ፤ በናዝሬት ት በኢየሱስ ክርስቶስ ሽም ተሳም ወር" ቧረንም። 7 ከነ አጀታም ጠበጠም ነሳንም፤ ሕም ጋᎀ አግርም ጕርበተታ ተፓም። 8 ትም ፈተክ ባረም ተረሳም ቈመም፤ ወሮትም ቀነሰም፤ ተሕኖም ጋᎀ በአግረታ ቤተመቅደስ ገፓም ᎈንየ ቲዘግርም ይእግዘር ሽኵር ይብርባነ። 9 ትም ይእግዘር ሽኵር ቲብርም ቲያርም ሰብ እንም ኣሰበዊም። 10 "መርካማ ወፈንቻ" ቢውሪ በቤተመቅደስ ወረጀ ይጨቍሴ ቾናም የረፐረ ት የሐረ ሐማ ሓረዊም፤ በት የትቾተ ዘንጋ ቢያዞ ንቃር ወግ ሐረቦም። 11 ተባሸታ የተነፈ ምስ ተጴጥሮስም ተዮሓንስ ኣንትጛፈር በበሮት እንቐፈም የጠበጠኖዌ ሰብ እንም ወግ ሐረቦም ያዞዌ የሰለሞን ጛኸዳ ይውሪ መደር የሕኖዌንየ ኖጦም ወሮም። 12 ጴጥሮስም የሰብሕኖ ኣሸኖም ታነ ዝካ ባረኖም፤ "የእስራኤል ሰቦ በዝሐታ የምር ወግ ሐረብሑም? አጋ የንቃር መርኬ ባሑም ታዞንደ? ዝሕ ምስ በግረታ ዮረ በገገንዳ ደረግ ዌም ወሔ ሰብ የሐኔ ኣንሐረ። 13 የኣብርሓም የይሳቅ የያእቆብ ጘታ የኣባንዳ እግዘር የርቸታ የኢየሱስ ኣከወረንም፤ ኣሑ ጭን የኢየሱስ በጲላጦስ ይፍቴ ኣወጣሑም ኣቐፐርሑዊም፤ የትም በጲላጦስ ይፍቴ ሐዳሑዊም፤ ጲላጦስ ይᎈታኔ ቢሸ 'ኤᎈቼ ባሑም'። 14 ኣሑ ቅዱስም ፃዲቅም ጘታ 'ኣንሸኔ' ባሑምታ ኣት ደመነ ምስ ይᎈቸንኩዌ ጨቈስሑም። 15 የዘላለም አያም ያሜ ኢየሱስ ቀጠርሑዊም፤ ት ጭን እግዘር ተሞት ነሳንም፤ የዝመታ ይና ምስክርንደ። 16 ዝሕ ትⷕረበዊም ታዘበዊም ምስ የተነፈ በኢየሱስ ሽም ያመሬ ኢየሱስ ነሳም ኣቈᎀንም፤ በኢየሱስ ሽም በመሮተታ ብንማሑ ይፍቴ ᎃራ ኣፍያ ነከበም። 17 "አሗም ጐፔቾ ኣሑም የኣለቃሑ ሐማ ባንሓሮታሑ የኢየሱስ የቀጠርሑዊ ሐማ ሓርም። 18 እግዘር ጭን በተረም በነቢሕኖ ኣንᎋ 'ክርስቶስ መከራ ወትቀፐር ነረወ' ባረም የዝረኼ ዝሕ እንም ኣመነም። 19 ሔታ ባጢራሑ ኣᎋ ይውርኩ ሐማ ንስሓ ግቦም ይእግዘሬ ተዘፐሮ፤ 20 ተትሜ የᎈያት ዘበር ይተንንሑሸ፤ በተረም ያሑ የሸፐተንሑ ኢየሱስ ክርስቶስ ይራሕንሑሸ። 21 ትም በሰሜ ይክስ ያነ እግዘር ቅዱስ በሐሮ ነቢየታ የዝረኸን ሐማ ኣለም እንም ገደር ይሐርስኑ። 22 ሙሴም ያባንዳ ዝካ ባረኖም፤ 'ጘታ እግዘራሑ ይያ የራሔ ሐማ ታሑ ግብት ነቢ ይረሕቴ፤ ትም ዩድሑ ቃር እንም ስመዊ። 23 የሕም ነቢ የዋረን ቃር ኤሰሟን ሰብ እንም ትእግዘር ሰብ የትቤተርም የጥፋ' ባረም። 24 ተሳሙኤል ዘበር ቀነሰም ተትም ኣንቐ የዝረከቦ ነቢ እንም የሗ ግዝየ ቃር ኦዶም። 25 ኣሑ የነቢ ዋራሽንሑ፤ እግዘር የኣብርሓም 'ባፈር ᎈር ያነቦ ሰብ እንም በዘራሐ የቸነ ይትደሮቴ' ባረም ተድረ ኣባንዳ ጋᎀ የገፗን የዝ እንም ጕርዳ ዋራሽንሑ። 26 የሕርምታነ እግዘርም አርቸታ ሸፐተም በተረም የራሐ ያሑ ባነ፤ ዝመታ ያመነ ያታታሑ ተᎃጥጥ ሜናሑ በትዘፐሮት ይደርኩሐማው።"

Acts 4

1 ጴጥሮስም ዮሓንስም ይእግዘር ቃር የሰብ ቲዩዶ ታነቦ፥ ቐስም የቤተመቅደስ የቀራተነ ኣዛዥም የሰዱቃም ሰብ የሕኖሔንየ ቸነቦምታነ፥ 2 ችም ናቸረነ ኢየሱስ ተሞት የትረሳሐማ ቦዶትመናም የᎀተቦ ይትረሶሐማ ባትመሮተና ማተቦም። 3 ጠበጦም ኣገዶዮምታነ ሕኖም ቃረና ያቐፕሮዌ ድየ ቴረም የረፐረ የሐሬ በሕ የቸነ መረገነ ዳር ቦሕኔ ኣገፖዮም። 4 ቢሐርም ይእግዘር ቃረታ ተሰሞሕኖ ብዘመና ኣመሮም፤ ያመሮ ሰብ ᎃዝረና ኣምስት ም ያሕር ሐረም። 5 በመረጋመታም የኣይሑድ ገነ ዳነም ባሪቅም፥ የቕጫ ኣስተማሪም፥ በኢየሩሳሌም ተደመዶም። 6 ተደመዶ ሰብ ግብትም የቐስ ኣለቃ ሓናም፥ ቀያፋም፥ ዮሓንስ፥ እስክንድሮስ፥ የቐስ ኣለቃ ደቦ የሐሮ እንም ተሕም ባነቦ። 7 ሕኖም በዝ ናቸረነ ቢፍተኔ ኣቈሞምታነ "በምር ደረግ ዌሽ በሟን ሽም ዝሕ ዘንጋ ቾትሑም?" ባሮም ተሳሮዮም። 8 በሕ ግዝየ ጴጥሮስ በመንፈስ ቅዱስ ደረግ ሐረም ዝካ ባረኖም፤ "ኣሑ የገን ዳነም ባሪቅም፥ 9 አኳ ይና ትትሰሮንዳ ያነ የባሸነ ምስ የትቾተለ ወሔ ዘንጋም በምር ኤነት የተነፈሐማው። 10 ኣሑ በሰቀርሑዊም እግዘር ተሞት በረሳን በናዝሬት ታ በኢየሱስ ክርስቶስ ሽም የሐረሐማ ያሑ ይእንማሑም የእስራኤልም ሰብ እንም የትⷐረ ቃር የሕር። 11 ኣሑ ግምብ ቤት ታረሶ ሰብ የቀንጥሑዊ እምር የግምብ ቤት ዋና ሐረም፤ ትም ክርስቶሱ። 12 ተሰሜ ቦስጥ ንተርፍኔᎌ ያውንደ ሽም እማቱ፤ ትም ኢየሱስ ክርስቶሱ ባንሐሬ እንጐድ ንተርፍኔᎌ ቃር ኤነ" ባረም። 13 ጴጥሮስም ዮሓንስም ቴሰርፎም ቲዝረኮ ዳነሕኖ በሰሞ ግዝየ ያንትማሮ ሰብ የሐሮ ሐማ ሓሮም ታነ ወግ ሐረቦም፤ ተኢየሱስ ጋᎀ የረፐሮ ሐማ ሓሮዮም። 14 ዛሕ የተነፈ ምስ ተሕኖ ጋᎀ ቈመም ቢያዞ ይብሮ ቃር በከሮም። 15 የሕ የሐሬ ዝም ዮገት ባሪቅ የጴጥሮስም የዮሓንስም "ውጤ ውጦ" ባሮም ኣዘዞዮም ታነ ተደመዶም ዝካ ቲብሮ ኣትባቶም። 16 "ዝሕ ት ሰብ ምር ንቶትኔዮ? በሕኖ ወሐት ንቅ ወግ የትቾተ ሐማ በኢየሩሳሌም ይረብሮ ሰብ እንም ይⷕሮ፤ ይናም ዝሕ ወግ ኣንትቾተ ኣምብነ። 17 ቢሐርም ዘንጋታ ተዝ ይርቅ በሰብ ቤትⷐሬ ተዝ ኣንቐ የሟኒም ሰብ በዝ በኢየሱስ ሽም ቤዝረኮዌ ንቃር ናትጫቅስነም ናትጤፕኔዮ" ባሮም ሕኖም ተሕኖም ኣትባቶም። 18 የሕኖም ጠኖዮም ታነ ተነ በኢየሱስ ሽም ስርም ቤዝረኮዌም ቤያትመሮዌም ንቃር ኣጬፖም ኣዘዞዮም። 19 ጴጥሮስም ዮሓንስም ጭን ዝካ ባሮም ዠፐሮሎም፤ "ይእግዘር ተታዘዞት ይርቅ ያሑ ታዘዞት ቢእግዘር ይፍቴ ወሔቃሩዌ? እንዴ ኣሑም ፍርደዊ። 20 ይናሽ ያሸኔም የሰማኔም ቃር ኑድነቴ ባንሐሬ ቍስ ኣምብነ" ባሮዮም። 21 የሰብ ሕኖ ኣለቃም ዮገት ዳነም ዮሓንስ ተጴጥሮስ ያትቐጣኖ ቃር ኣትም ጥፋት ኣነከቦፖዌ፥ የሰብም የሰነፎ የሐሬ ኣትጬፓም ገፈሮዮም፤ ዝም የሐረወ ሰብ ሕኖ በትቾተ ዘንጋ ይእግዘር ያከብሮ ባነ። 22 በዝሕ በትቾተ ወግ ዘንጋ የተነፈ ዛሕ ምስ እድሜየታ ተኣርባ ዘበር ይርቅ ባነ። 23 ጴጥሮስም ዮሓንስም ተገᎈርዮም ሐማ ያበጐዳኔ በቸነቦ ግዝየ የቐስ ኣለቃ የኣይሑድ ባሪቅም የባሮዮ ቃር እንም ኦዶዮም። 24 ሕኖም ዝሐታ በሰሞ ግዝየ ብማት ተደመዶም ቃረና ከፈቶም ይእግዘሬንየ ዝካ ባሮም ጠሎት ኣመነቦም፤ "ጘታንዶ ኣሐ ሰሜ ኣፈርም የባር እሓ በሕኖም ያነቦ እንም የፈጠርሐ እግዘርንሐ። 25 በመንፈስ ቅዱስ ወሐት ባገልገያሐ ባባንዳ በዳዊት ኣንᎋ 'ኣረማዊ ሰብ የምር ማተቦም? ሰብሕኖሕ የምር እክም ኣሴሮፒም'? 26 'የኣፈር ንጕስ ተረሶም ይገዞም ሰብ እማቴ ተደመዶም፤ ቢእግዘርም በክርስቶስም ᎈር በጠላትነት ተረሶም'። 27 "ውረም ሔሮድስም ጴንጤናዊ ጲላጦስም ተኣረማዊ ሰብም ተእስራኤል ገነ ሰብ ጋᎀ በዝሕ ከተማ ተደመዶምታነ ሸፐትሐም በሜጠርን በቅዱስ ኣገልጌያሐ በኢየሱስ ᎈር ተረሶᎌም። 28 ዝም የሐረወ ኣሐ በተርሐም በደረጋሐም በፍቃዳሐም ይሐርቴ የባን ቃር ይሐሬው። 29 አሗም ጘታንዶ ጫቅሳና አዥ፤ ያጘኽሮከ ሰብ ቃራሐ ቴሰርፎም በድፍረት ይዝረኮሐማ ኣሚ፤ 30 በቅዱስ ትካሐ በኢየሱስ ሽም ባሸነ ይተርፎሐማም ወግም ሽግም ሜና ያመሮዌ አጃሐ ዝራጋ።" 31 ሕመጋ ጭቋሸና ቲጀፕሮ የትደመዶᎌ መደር እንቅረቀረም፤ እንመና በመንፈስ ቅዱስ ተሜኖም፤ ይእግዘርም ቃር የᎃየም ቴሰርፎም ደፈሮም ኦዶም። 32 ያመሮም ሰብ እንም እማት ⷕን እማትም ኣሳብ ባነኖ፤ ኣትም ሰብ "ዝሕ ይያቃሩ" ይብር ሰብ ኣነፐረ፤ ዋጋና እንም ብማት ባነ። 33 ይእግዘር ናቸረነም ጘታ ኢየሱስ ክርስቶስ ተሞት የትረሳ ሐማ በርቅ ደረግ ዩዶ ባነ፤ ብነመና ንቅ ይእግዘር ፀጋ ባነ፤ በግብተና ያጐነን እማት ሰብ ኣነፐረ፤ 34 ኣፈር ዌም ቤት ያነኖ እንም ኣስራቦም ዋጋታ ያቸኖ ባነ። 35 ዋጋምታ ኣቸነቦም ይእግዘር ናቸረነ ይቦዮ ባነ፤ ተሕኖም ሟኒመና ያትኸሽኖ ኣሕር ያታተታ ይሸደዊ ባነ። 36 በቆጵሮስ ገነ ይረብር ኣት ዮሴፍ ይውሪ የሌዊ ሰብ ባነ፤ የትም ይእግዘር ናቸረነ "በርናባስ" ባረዊም፤ ዝም ወበር "ሰብር ያነን ሰቡ" ወበሩ። 37 ትም ኣፈረታ ኣስየንምታነ፥ ዋጋታ ኣቸነም ይእግዘር ናቸረነ ኣበኖም።

Acts 5

1 ሓናንያ ይውሪ ኣት ምስ ተምሽተታ ተሰጲራ ጋᎀ ኣፈር ኣስየም። 2 ምሽትመታም ትትⷕር ታስየወ ዋጋ ናሰታ ጠቀረም፤ ናሰታ ኣቸነም ይእግዘር ናቸረነ ኣበም። 3 ጴጥሮስም "ሓናንያ የመንፈስ ቅዱስ ትᎈጥኔ ኣፈር ያስየሐወ ዋጋም ናሰታ ትጠቅሬ ሼጣን በⷕናሐ የንቃር ገፓም? 4 ኣፈራሐ ታታስየን ይፍቴ ያሐ ቃር ኣነፐረዌ? ባስየንሕ ኣንቐ ዋጋታ በገጋሐ አጅ ኣነፐረዌ? ዝሕ ፍጥሮት በⷕናሐ የምር ኣሰብሐም? ይእግዘር ባንሐሬ የሰብ ኣንፈጠርሐ" ቧረንም። 5 ሓናንያም ዝሕ ቃር ቢሰማ ወጠቀም ሕመጋ ᎀተም፤ የትም ሞት የሰሞ ሰብ እንም ንቃር ሰነፎም። 6 ዘርማሕኖ ተረሶም ኔሳታ ከፈነዊምታነ ኣወጦም ᎀከበዊም። 7 ሶስት ሳት ዳር በቾኔ ኣንቐ የሓናንየ ምሸት ምሰⷕታ የሰናወ ቃር ታትⷕርም የጴጥሮሴ ቸነችም። 8 ጴጥሮስም ዝካ ባረናም፤ "ኣፈራሑ በዛሕር ዋጋ ኣስየሑዊምዌ? እንዴ ኦጅን" ባረናም፤ ⷕትም "ኦክ በዛሕር ቃር ኣስየኔም" ቧረቸንም። 9 ሕም ጋᎀ ጴጥሮስ "ይእግዘር መንፈስ ትፈትረውዬ የምር ተስማማሑም? አሗ ምሳⷕ የቀፐሮ ሰብ ወረጀ ነረቦ፤ ያⷕም ይቀብሮኽቴ" ባረናም። 10 ⷕትም ሕመጋ በግረታ ᎀሬ ወጠቀችም ᎀተችም፤ ዘርማምሕኖ ቢገቦ በᎀተቼ ነከቦያምታነ ኣወጦም በምሰⷕታ ᎀሬ ᎀከቦያም። 11 በቤተክርስቲያንም ዝሕ ዘንጋ የሰሞ ሰብ እንም ንቃር ሰነፎም። 12 ብእግዘር ናቸረነም አጅ ብዘ መርሐትም ወግም በሰብ ግብት ይትቾት ባነ፤ እንመና ብማት ሐሮም በሰለሞን ጛኸዳ ይትደመዶ ባነ። 13 እንጐድ ሰብ እማት ዳር ተሕኖ ይሐሬ ይደፍር ሰብ ኣነፐረ፤ ሰብ ጭን ያከብኖ ባነ። 14 በጘታ ኢየሱስ ያምሮ የአርች ወርድም ግሬድም ቲደብር ይቸን ባነ። 15 ሰብሕኖ ብዘ ባሸነ ዬማ ᎀሬ ኣወጦምታነ በኣልጋም በሳንሳም ይገድሮዮ ባነ፤ ዝም ያመሮ የረፐረ ጴጥሮስ በሕ መደር ቲያር ጥራርወተታ ስን ተሕኖ ኣት ባሸነ ቦጠቀወ ይተርፍሐማ ባነ። 16 ኣትም በኢየሩሳሌም ዙርያ ታነቦ ከተማ የቐመኖ ባሸነም በሲጣር ተጠበጦም ይጨነቆ ብዘ ሰብ ኣቸነቦም ባት ይትደመዶ ባነ፤ ሕኖም እንመና ይተርፎ ባነ። 17 የቐስ ኣለቃም ተትም ጋᎀ የረፐሮ የሰዱቃ ሰብ እንም ᎀያት ጠበጠኖም ትእግዘር ናቸረነ ይትራከሶዌ ተረሶም። 18 የናቸረነም ጠበጦም ቦሕኔ ቤት ኣገፖዮም። 19 ይእግዘር መሌክ ጭን በምሳረ ዮሕኔ ቤት ወፈንቻ ከፈተም ኣወጣኖም። 20 "ወሮ፤ በቤተመቅደስ ቍሞም ዝሕ ኤያም ያሜ ቃር የሰብ እንም ኦዶ" ባረኖም። 21 ሕኖም ትዛዘታ ተቐፐሮም በቅረረ ቤተመቅደስ ገፖም ያትመሮ ባነ። ቢሐርም የቐስ ኣለቃም ተትም ጋᎀ የረፐሮ ሰብ ቸነቦም፤ የኣይሑድ ባሪቅ እንም ብማት ተደመዶም፤ ያጐጅዮ ይእግዘር ናቸረነም ያቸኖዮዌ ወሕኔ ቤተ ሰብ ናሖም። 22 የራዮ ሰብ ጭን የናቸረነ ቦሕኔ በከሮዮም፤ ተዠፐሮም ቸነቦምታነ፥ 23 "የወሕኔ ቤት ሳንቃ ተጨራ ኣጦም በቍልፍ ቈለፎም፥ ይቅረቦም ሰብ ቦረጀ ቈሞም ባነ፤ ወሕኔቤት ከፈትነም ብንገባነ ጭን በደነታ እማትም ሰብ ኣነከብነ" ባሮዮም። 24 የቤተመቅደስ የቀራተነ ኣዛዥም የቐስ ኣለቃም ዝሕ ዘንጋ ቢሰሞ "ዝሕ ዘንጋ ምር ይሕርሸ?" ቲብሮ ይብሮ ቃር በከሮም። 25 ሕም ጋᎀ ኣት ምስ ቸነም ታነ፥ "ቦሕኔ ያገድሑዮ ሰብ ዝምሎ፤ አሗ በቤተመቅደስ ቈሞም የሰብ ያትመሮ" ባረም ኦደኖም። 26 በሕ ግዝየ ኣዛዥታ ተቀራተነታ ጋᎀ ወሮም ኣቸነቦዮም፤ ቲያቸኖዮ ኤጠሞዮም ታነ ባንሐሬ በግርድ ኣነፐረ፤ ዝም ያመነቦ ሰብ ብምር ቤወጎዮዌ ሰነፎምታነዉ። 27 ቶሕኔ የፈኮ ሰብ ኣቸነቦም በትደᎀጅᎌ መደር ኣቈሞዮም፤ ዋና ቐስ ኣለቃም ዝካ ቲብር ተሳረኖም፤ 28 "በዝ በኢየሱስ ሽም ባታትመሮዌ ኣትጬፐነም ኣናዘዝኔኩዌ? ኣሑ ጭን ቤ ባሑም የኢየሩሳሌም ሰብ በትምርታሑ ሜናሑዊም፤ የሕ ኢየሱስ ይውሪ ምስ ደም ቢና ታቸኖፕንዴ ትሰቦ" ባረም ተሳረኖም። 29 ጴጥሮስም እንጐድም ናቸረነም ዝካ ባሮም ዠፐሮሮም፤ "ተሰብ ይርቅ ይእግዘር ወታዘዝ ነረብንደ። 30 ኣሑ በጨ ሰቀርሑም የቀጠርሑዊ ኢየሱስ ያባንዳ እግዘር ተሞት ነሳንም። 31 እግዘር የእስራኤል ሰብ ባጢር ኣᎋይብሬ ዝሕ ኢየሱስ ኣለቃም ጭዛም ኤፐም በከነታ በክብር ኣወናንም። 32 ይናም የዝ እንም ምስክርንደ፤ ኣትም እግዘር ይታዘዞነ ሰብ ያበኖ መንፈስ ቅዱስም ምስክሩ" ባረኖም። 33 የትደመዶ ሰብ ዝሐታ ቲሰሞ ንቃር ማተቦም፤ የኢየሱስ ናቸረነ ይቀጥሮዮሜ ሳቦም። 34 ቢሐርም በሰብ እንም የትከበረ የቕጫ ኣስተማሪ ገማልያል ይውሪ ኣት የፈሪሳ ሰብ ባነ፤ ትም በትደመዶ ሰብ ይፍቴ ተረሳምታነ ቀሪ ግዝየ ናቸረነሕኖ ውጤ ይትዠፐሮዌ ኣዘዘም። 35 የትደመዶ ሰብም ዝክም ባረኖም፤ "ኣሑ የእስራኤል ሰብ በዝ ሰብ ምር ታመሮሐማ ያርዋሑ ተጤፖ። 36 የዝ ይፍቴ ቴዎዳስ ይውሪ ምስ 'እያ ንቅን' ባረም ተረሳም ባነ፤ ኣርበት በቅር ይሐሮ ሰብ ተት ሐሮም ተረሶም፤ ትም ቈጠሪም፤ ተትም የረፐሮ ሰብ ተብራጠቦም ተመኛትመታ እክም ቀነም። 37 ተሕ ኣንቐ ሰብ በትጣፎᎌ ዘበር የገሊላ ገነ ይሑዳ ተረሳም፤ ብዘ ሰብ ኣⷐተረም ወጣም ተዋካም፤ ትም ቈጠሪም፤ ተትም የረፐሮ ሰብ ተብራጠቦም። 38 አሗም እያ አብርሑ ዝሕ በኢየሱስ ሽም ያትመሮ ሰብ ግፍሮዮ፤ ዝሕ ኣሳብ ዌም ዝሕ ሜና ተሰቤ በቸነ ይቄ ቃሩ። 39 ትእግዘሬ በቸነ ጭን ትቐሞዮዌ ኤሐንሑ፤ በውረም ትእግዘር ጋᎀ ተራከሽትሑ እናሶኩ" ባረኖም፤ የትደመዶ ሰብም ገማልያል የባረኖ ቃር ሰሞም ተቐፐሮም። 40 ይእግዘር ናቸረነም የሕኖሔ ጠኖም ኣቸነቦም ገረፎዮም፤ ዘፒተቦ በኢየሱስ ሽም ስርም ቤዝረኮዌ ኣዘዞም ገፈሮዮም። 41 ይእግዘር ናቸረነ ጭን በኢየሱስ ሽም የቸነ ቅነጨም ውርደት ወትቀፐር ያነቦ የሐሬ ቲሽኖ ተደᎀጅᎌ ቤት ወጦም። 42 ሕኖም እንም ከረ በቤተመቅደስም በቀያ የኢየሱስ ቃር ክርስቶስ የሐረ ሐማ ኣትመሮትም ወሔ ወሬ ኦዶትም ኣንታበዊ ባነ።

Acts 6

1 ተቀሪ ከረ ኣንቔ በኢየሱስ ያመሮ ሰብ ᎃዝር ይደብር ባነ፤ ቢሐርም ተግሪክ ገነ የቸነቦ የግሪክ ኣንᎋ ይዝረኮ ይሑዳ ሰብ በይሑዳ በትጨነቦ በይሑዳ ሰብ እᎃጠጠጦት ቀነሶም፤ ዝም የሐረወ እንም ከረ የሰብ ቢዊ ቃር ምስ የᎀተበማ ተግሪክ ገነ የቸነማ እሽታ ችላ ይዋርየማ የሐሬው። 2 ኣስረት ናቸረነ በኢየሱስ ያመሮ ሰብ እንም ጠኖዮም ታነ ዝካ ባሮዮም፤ "ይእግዘር ቃር ኦዶት ቴትነ ሸረት ሻዶት ኤነብንደ። 3 አጋ ጐፔቾ ሰብ ዮደሮ ወሔ ሰብ፥ በመንፈስ ቅዱስ ደረግ ሐሮም ይቾቶ፥ ውቀት የሜናቦ ሰባት ሰብ ታሑ ሰፕቶ፤ በዝ ብእግዘር ሜና ንሾምኔዮቴ። 4 ይና ጭን በጠሎትም ቃርመታ ቦዶት ጃድ ንበነሸ" ባሮም። 5 ዝም የባረዊ ቃር ሰብ እንም ሳረንም፤ በᎃራ ⷕነታ ብእግዘር ያመረ በመንፈስ ቅዱስ ደረግ ሐረም ይቾት ሰብ እስጢፋኖስ፥ ፊሊጶስ፥ ጵሮኮሮስ፥ ኒቃሮና፥ ጢሞና፥ ጰርሜናም፥ በይሑዳ ሓይማኖት ገፓም የረፐረ የኣንፆክያ ከተማ ኒቆላዎስ ሸፐቶም። 6 የሕኖም ብእግዘር ናቸረነ ይፍቴ ኣቈሞዮም፤ ጠሎት ባመነቦሎ ኣንቐ አጀና ኣደጎፖምታነ ዳሮዮም። 7 በዝሕ ኤነት ይእግዘር ቃር ቲቤትት የቸኔ በኢየሩሳሌም ያመሮ ሰብ ᎃዝር ንቃር ቲደብር ወረም፤ ተቐስም ብዘመሕኖ በኢየሱስ ኣመሮም። 8 እስጢፋኖስም ቢእግዘር ፀጋም በአርቅ ደረግም ተሜናምታነ በሰብ ግብት ወግም ንቅ መርሐት ይቾት ባነ። 9 በሕም ግዝየ ነጣ ይወጦ ሰብ የዋርዮ በኣይሑድ ጠሎት በት የደመዶ ሰብ፥ የቀሬናም የእስክንድርያም ገነ ሰበ የኪልቅያም የእስያም ገነ ሰብ፥ በእስጢፋኖስ ተረሶᎌምታነ በማት ይትክራከረዊ ባነ። 10 ቢሐርም እስጢፋኖስም ይዝረኽወ ሓሪነትም መንፈስ ይቐሞዌ ይረኽረበውዬ ኣንሕረሮ። 11 ሓጋᎀ "የሙሴም ይእግዘርም ቲቀርም ሰማኔም" ባሮም ይምሰክሮ ሰብ በሽᎃቸር ንሳሶᎌም። 12 በሕ የቸነ ሕኖም የሰብም የገን ባሪቅ የቕጫ ኣስተማሪም ንሳሶዮም፤ ቸነቦምታነ የእስጢፋኖስ ጠበጦም፥ በሰብ ይፍቴ ኣቈመዊም። 13 በፍጥር ይምሰክሮዌ ኣታት ሰብ ኣቸነቦም፤ ባሰት ይምሰክሮ ሰብ "ዝሕ ምስ በዝሕ ቤተመቅደስም በሙሴ ቕጫም የቅኔመ ቃር ኤች። 14 'ዝሕ የናዝሬት ኢየሱስ ዝሕ ቤተመቅደስ ይዋንንቴ፤ ሙሴም ያወናንደ ቕጫ ይሽጋክርቴ' ቲብር ሰማኔም" ባሮም። 15 ሕም ጋᎀ ይፈርዶዌ የቾኖ ሰብ እንም የእስጢፋኖስ መርኬ ባሮም ቢያዘዊ ይፍተታ የመሌክ ይፍት መሰረም ትየኖም።

Acts 7

1 የቐስ ኣለቃ የስጢፋኖስ "ዝሕ ዩጅብከ ዘንጋ ውረሙዌ?" ባረም ተሳረንም። 2 ትም ዝካ ባረም፤ "ጐፔመኖ ኣባመኖ ስሞ፤ ኣባንዳ ኣብርሓም ካራን ገነ ቴቸን ይፍቴ በመስጴጦምያታነ የክብር ጘታ ትየንምታነ፥ 3 እግዘርም የኣብርሓም 'ተገናሐ ተደቦዋሐ ውጣም እያ ኣትየሽሐ ገነ ወር' ቧረንም። 4 በሕ ግዝየ ተከለዳዊ ገነ ወጣም በካራን ቾናም፤ ኣባመታ በᎀተ ኣንቐ እግዘር ተካራን ኣወጣም አኳ ኣሑ ትረብሮᎌ ዝሕ ገነ ኣቸነንም። 5 የሕር ባንሐሬ በዝሜ እማት ጄፍ ኣፈር ዳር ኣናወን ባነ፤ ቢሐርም ኣብርሓም ትከ ቴረውን ይፍቴ የገገታ ተትም ኣንቐ የዘረታ ዝሕ ገነ ይውዬ እግዘር ቃር ገፗረም ባነ። 6 እግዘርም የኣብርሓም 'ዘራሐ ብንጐድ ገነ ሳናጫት ይሐሮቴ፤ የኣርበት በቅር ዘበር ባረያ ያመሮዮቴ፤ ያትጨንቆዮቴ' ቧረንም ባነ። 7 ኣትም እግዘር 'ዘራሐ ባረያ ሐማ ቢገሶዮ ሰብ እያ አፈርድቦቴ፤ ተሕም ኣንቐ ዘራሐ ተሕ ገነ ይወጦቴ፤ በዝም መደር ይያ ይስግዶሸ' ባረም ዝረኸም። 8 እግዘር የዝሐታ መርሐት ይሐሬ የጤበር ቕጫ ኣወንም፤ ኣብርሓም ይሳቅ በጨነን በስᎃት ከረታ ጤበር ኣወናንም፤ ይሳቅም ያእቆብ ጨነም ጤበር ኣወናንም፤ ያእቆብም ኣባንዳ የሐሮ ኣስረት ዴንጛ ጨነም ጤበር ኣወናኖም። 9 "የያእቆብ ዴንጛ በጐፔያና በዮሴፍ ሟነቦም ታነ በግብፅ ገነ ባረያ ይሐሬ ኣስራበዊም፤ ቢሐርም እግዘር ተት ጋᎀ ባነ። 10 ተመከራ እንም ኣወጣንም፤ በግብፅ ገነ ንጕስ በፈርኦን ቤት ንማጀም ውቀት ኣወንም፤ ንጕስ ፈርኦንም በግብፅ ገነም በትም ቤት እንም ኣዛዥ ኤፐም ሾᎀንም። 11 በሕም ግዝየ በግብፅም በከነኣን ገነ እንም ንቅ ጋጀም ገፓም፤ ኣባመንዳ ሸረት ይረሕቦዌ ኣንሐረሎ። 12 ያእቆብም በግብፅ ገነ ዝነ ያነ ሐማ ቢሰማ ዝነ ያቸኖዌ የዴንጛታ ናሐኖም። 13 የተነም ቢያሮ ዮሴፍ ጐፔያና የሐረ ሐማ ኣትⷐረኖም፤ የዮሴፍም ደቦመታ በንጕስ በፈርኦኔ ተⷐሮም። 14 ዮሴፍም ኣባታ ያእቆብ ተደቦወታ እንም የትሔ ይቸኖሐማ ኣመነም፤ እንም ብንም ስባም ኣምስት ሰብ ባነቦ። 15 ያእቆብም ግብፅ ገነ ወረም፤ በሕሜ ትም ዴንጛመታ ᎀቶም። 16 ኣጥመና ስወሰውም ሴኬም ገነ ወሰጂምታነ ኣብርሓም በሴኬም ተኤሞር ዴንጛ በዋጋታ በስየን ኣፈር መኮዮም። 17 "እግዘር የኣብርሓም በተየ ያወን ተስፋ ይሐርወ ግዝየ ቲሰራ ግብፅ ገነ ዮሮ የእስራኤል ዘር ቲደብር ቸነም። 18 ዝም የሐረ የዮሴፍ ኤⷕር እንጐድ ንጕስ በግብፅ ገነ ተረገሰወ ግዝየ ስኑ። 19 ዝሕ ንጕስ የደቦወንዳ ተኻሸኖም፤ ዴንጛና ይሞቶዌ ተቤት ኣወጨም ይቋሽዮዌ ያባንዳ ኣትጨነቀኖም። 20 ሕም ግዝየ ሙሴ ተጨነም፤ ትም ንቃር መርካማ ትከ ባነ፤ ባባመታ ቤትም ሶስት በነ ዳር ተራቀም። 21 ትም በቃሰውዬ የግብፅ ገነ ንጕስ የፈርኦን ገረድ ነሳቸንምታነ ⷕትም የትከⷕታ ሐማ ኣረቈቸንም። 22 ሙሴም የግብፅ ገነ ሓሪነት እንም ተማረም፤ ትም ቢዝረኽን ቃርመታ በሜናመታ ጋዴ ባነ። 23 "ቢሐርም ሙሴ ኣርባ ዘበረታ ቲሐር ጐፔያታ የእስራኤል ዴንጛ ያዥኖዌ በⷕነታ ኣሰበም። 24 ተእስራኤል ደቦወታ ያተታ የግብፅ ምስ ቲደርጕን ሙሴ ኣሸምታነ የዛሕ ደቦወታ ኦሻ ሐረም ቈጠረንም። 25 እግዘር በት ወሐት ነጣ ያወጣኖሐማ ደቦወታ ይቤስሮ ቃር ይᎀስን ባነ፤ ሕኖ ጭን ኣምቤሰሮ። 26 በመረጋታ ት የእስራኤል ሰብ ሕኖም ተሕኖም ቲትራከሶ ነከበኖምታነ ትም ያትሻክትኖዌ ሸም ታነ 'ኣሑ ጐፔንሑ፤ የምር ኣሑም ታሑም ትትራከሶ?' ባረኖም። 27 ሕም የኣበጐዳታ ይገፋታ፥ 'ኣሐ ሙሴ ቢና ግብት ዳነ ሐርሐም ትፈርዴ ሟን ሾመናሐም? 28 ዌሽ ትራማ የግብፅ ምስ የቀጠርሐ ሐማ ትቀጥሬዬ ትሸዌ?' ቧረንም። 29 ሙሴም ዝሐታ ቲሰማ ተግብፅ ገነ ሰኸም በምድያም ገነ ኣርባ ዘበር ዳር ሳናጫት ሐረም ነፐረም፤ በሕሜ ት ዴንጛ ጨነም። 30 "ሙሴ በሕ ገነ ኣርባ ዘበር በከሰ ኣንቐ በደብረ ሲና ቈቶ ᎀሬ በበረሓ ቢረድድ ቈዛ ግብት ብሳት ላባና ይእግዘር መሌክ ትየንም። 31 ሙሴም ኣሸም ታነ ባሸን ቃር ወግ ሐረወም፤ ያዥሜ ቲትቐነብ ይእግዘር ቃር ዝካ ቲብር የቴንየ ቸነም፤ 32 'እያ የኣባሐ የኣብርሓም እግዘር የይሳቅ የያእቆብ ጘታን'፤ ሙሴም ኣረደንም ያዥሜ ሰነፈም። 33 እግዘርም የሙሴ 'ኣሐ የቈምሐወ መደር የትቀደሰ የሐሬ የግራሐ ጫማ ኦጣ። 34 በግብፅ ያነ የሰበና ንቅ መከራ ኣሸም፤ ተጨነቆም ቲዮኖ ሰማም ኣተርፍኖዌ ተግብፅ ገነ ኣወጣኖዌ ወንድም፤ አሗም ኔሐ ግብፅ ገነ አረሐቴ' ቧረንም። 35 "የእስራኤል ሰብም 'ዳነ ሐርሐም ትፈርዴ ሟን ሾመናሐም?' ባሮም የሙሴ ኣንትቐፐረዊ ባነ የሕር ባንሐሬ እግዘር የᎃሴ በቈዛ ደኔ በትየ በመሌክ ወሐት ገዢም ፈራጅም ኣመነም ናንም። 36 ዝሕ ምስ በግብፅ ገነ በኤርትራ ባርም በበረሓ ኣርባ ዘበር ወግም መርሐትም ባተዞት ተጠላተና ገነ ያወጣኖ ሙሴ ባነ። 37 ትም የእስራኤል ሰብ 'እግዘር ተጐፔያሑ ይያ ሐማ ኣት ነቢ ይረሳንሑቴ' የባረኖ ሙሴዉ። 38 ሙሴ የእስራኤል ሰብ በበረሓ ተትደመዶ ኣባንዳ ተሕኖ ጋᎀም በሲና ቈቶ ታዝራኸን መሌክ ጋᎀ የረፐረ ት ባነ፤ ሙሴም አያም የሐረ ይእግዘር ቃር ተቐፐረም ኦደንደም። 39 "የትም ኣባንዳ ይታዘዞኔ ኣንሳቦ፤ ሕኖ 'ኣንሸኔከ' ባሮም ገፈዊም በⷕንመና ግብፅ ገነ ይትዠፐሮዊ ኤሎም። 40 የኣሮንም 'ቢፍተንዴ ያሮ ይሰጕጅኖ ቃር ሰክትንደ፤ ዛሕ ተግብፅ ኣፈር ያወጣንደ ሙሴ ምር የሐረ ሐማ ኣንⷕነ' ባረዊም። 41 በሕም ግዝየ ይሰግዶኔ ᎀሳ ሸከቶምታነ ሕትም ኣትቐነቦለም፤ ሕኖም በጀና በሸከተዊ ዘንጋ ሳረኖም። 42 እግዘር ጭን ተሕኖ ተቤተረም፤ የብ ይሰግዶዌ ኣወጣም ኣቐፐረኖም። በነቢም መጣፍ 'ኣሑ የእስራኤል ሰብ ያንጪዮ ዋጋም ሕትምም ኣርባ ዘበር እንም በበረሓ ያንጥሑዮ ይያውዌ? 43 ጠበጥሑም ዮርሑ የሞሎክ ዱከምም ሬፋን ይውሪ ብ ምስል ባነ። ሕኖም በጃሑ ሸከትሑም ትሰግዶኖ የሐሬ ተባቢሎን ከተማ ሕወሐት ትትሰደዶሐማ ኣሜሑቴ' ቧርም ጣᎉም። 44 "ኣባንዳ በበረሓ የምስክር ዱከም ባነኖ፤ ዝም ዱከም እግዘር ቦደንም ኤነት የቾተን ᎃሴ ባነ። 45 እግዘርም ቲፍተኔ ያሳደደሎ የኣረማዊ ገነ በወረሶ ግዝየ ኣባንዳ ዝሕ የትቐፐረዊ ዱከም ተእያሱ ጋᎀ ሕሕ ገነ ኣገፐዊም፤ የዳዊት ዘበር ዳርም በሕሜ ቾናም። 46 ዳዊትም ብእግዘር ይፍቴ ግርማ ነከበም፤ የያእቆብ ጘታ እግዘር 'ኣሐ ትቾናወ ቤት ናርሽንሐ' ባረም ጨቈሰንም። 47 ቢሐርም ዝሕ ቤተመቅደስ ያረሸን ሰለሞን ባነ። 48 "ንቅ የሐረ እግዘር የሰብ አጅ ባረሸን ቤት ኤረብር፤ 49 ዝም ነቢታ 'ሰሜ ዙፋነናው፤ ኣፈርም አግረና ነቀጥም ኣቈምወው፤ አጋ ይያ ምር ኤነት ቤት ታረሶኒቴ? ዌሽ ኣᎊወ መደርሕ ኤቴዉ? 50 ዝሕ እንም አጀና የቾተን ኣንሐረዌ?' ይብር እግዘር። 51 "ኣሑ ጠማማ ሰብ ⷕንማሑ የፈቀረ፥ እንዝርማሑ ይእግዘር ቃር ተስሞት የጥረቈ፥ ኣሑም የኣባሑ ሐማ እንም ግዝየ መንፈስ ቅዱስ ኣትቐፐሮ። 52 ኣባሑ ያናሳደደዊ ነቢ ሟን ነረ? ይእግዘር በቕጥየ ይታዘዝ ክርስቶስ ይቸን ሐማ በተሮም ዮዶሕኖ ቀጠሮዮም፤ ኣሑም የዝ የክርስቶስ ኣወጣሑም ባቀፕሮት ቀጠርሑዊም። 53 ኣሑም መሌካ ዮዶኩ ይእግዘር ቕጫ ተቐፐርሑም ባነ፤ ቢሐርም ኣንቅየሑዊ።" 54 ዮገት ባሪቅ ዝሕ ዘንጋ በሰሞ ግዝየ ንቃር ተናደዶም፤ በእስጢፋኖስም በማት ከንፈረና ነከሶም፤ 55 እስጢፋኖስም በመንፈስ ቅዱስ ደረግ ሐረም ሰሜንየ ትከ ባረም ቲያዥ ይእግዘር ክብርም ኢየሱስም ብእግዘር ከነ በቈሜ ኣሸም። 56 ኣሸም ታነ "ሰሜ ተከፈተም የሰብ አርች ኢየሱስ ቢእግዘር ከነ ቈመም ይትዬ" ባረም። 57 በሕ ግዝየ ሰብሕኖ ንቃር ኣትሓኖም እንዝረና ጠበጦም፤ እማቴ የቴንየ ኖጦም። 58 ተከተማ ውጤ ኣወጦም ብምር ወከዊም፤ ዝም ይምሰክሮ ሰብ ጅረና ሳኦል ቢውሪ ባት ዘርማ አግሬ ይቅየሎሐማ ኣወኖም። 59 እስጢፋኖስም "ጘታ ኢየሱስ ነብሰና ተቀፐር" ባረም ጠሎት ኣመነም። 60 እስጢፋኖስም ጕርበተታ ባፈር ወካም "ጘታኖ ዝሕ ባጢረና ኣትመዝርቦ" ባረም በርቅ ቃር ኦነም፤ ዝመታ ባረም ᎀተም።

Acts 8

1 ሳኦል እስጢፋኖስ ይቈጥሪሐማ ተስማማም ባነ፤ እስጢፋኖስ በᎀተ ከረ በኢየሩሳሌም ያነቦ በክርስቶስ ያመሮ ሰብ ንቃር ምካት ሰናቦም፤ ናቸረነ ባንሐሬ በክርስቶስ ያመሮ እንመና ይሑዳም ሰማርያም ገነ ተብራጠቦም። 2 ኣታት ብእግዘር ይረብሮ ሰብ የእስጢፋኖስ ቀፐረዊም፤ ንቃርም በከቦነም። 3 ሳኦል ጭን በተስኻን ያጠፌ ያትባቅር ባነ፤ እንም ቤት ገፓም የገምያም ይሽታም ሻበም ኣወጣም ቦሕኔ ያትየግድኖ ባነ። 4 የትብራጠቦ በክርስቶስ ያመሮ ሰብ ይእግዘር ቃር ዦሮም ያትመሮ ባነ። 5 ፊሊጶስም ሰማርያ ከተማ ወረም የክርስቶስ ቃር ኦደኖም። 6 ሰብሕኖም ፊሊጶስ የባረ ቃር በሰሞ ግዝየ የቾተንም መርሐት ኣሰቦም ታነ የዝረኸን ዘንጋ ባት ⷕን ኣጨሞም ይሰመዊ ባነ፤ 7 ሲጣርም ተብዘ ሰብ ንቃር ቲዮኖ ይወጦ ባነ፤ ብዘ ሽባም ጅረም ይተርፎ ባነ። 8 በሕ ከተማም ንቅ ብንቕት ሐረም። 9 በሕም ከተማ ስምኦን ይውሪ ኣት ምስ ባነ፤ ትም በከተማታ ቢቾትን ኣስማት የሰማርያ ገነ ሰብ ወግ ቲሐርቦ አከሰም፤ ትም "እያንቅ ሰብን" ባረም ይዝረኽ ባነ። 10 ሰብ እንም እርስም ንቅመና "ዝሕ ምስ ንቁ ይውሪ ያነ ይእግዘር ደረጉ" ባሮም ኣጨሞም ይሰመዊ ባነ። 11 ዝም የሐረ ተብዘ ዘበር ቀነሰም ቢቾትን ኣስማት ወግ ይሐርቦ የረፐሬው። 12 ቢሐርም ፊሊጶስ ይእግዘር መንግስትም የኢየሱስ ክርስቶስ ወንጌልም ቃር ወሔ ወሬ የዝረኸን በሰሞ ግዝየ እሽታም ገምያም ኣመሮም ተጠመቆም። 13 ስምኦንም ገግመታ በክርስቶስ ኣመረም ተጠመቀምታነ ተፊሊጶስ ጋᎀ እማት ሐረም፤ ስምኦንም በክርስቶስ ሽም ይቾት መርሐትም ንቅ ሜና ቲያዥ ወግ ይሐርወ ባነ። 14 በኢየሩሳሌም የረፐሮ ናቸረነ የሰማርያ ሰብ ይእግዘር ቃር ተቐፐሮም ያመሮ ሐማ ሰሞምታነ ጴጥሮስም ዮሓንስም ናሐኖም። 15 ጴጥሮስም ዮሓንስም የሕኖዌ ወሮም መንፈስ ቅዱስ ወንደም ይሜናቦዌ ጠሎት ኣመነቦሎም። 16 ዝም የሐረወ የሰማርያ ሰብ በጘታ በኢየሱስ ሽም ተጠመቆም ባንሐሬ ተሕኖ እማተና መንፈስ ቅዱስ ኣምᎄንደሎ ባነ። 17 የሕየሐሬ ጴጥሮስም ዮሓንስም ሕም ጋᎀ አጀና ኣወኖፖም፤ መንፈስ ቅዱስም ሜናቦም። 18 ናቸረነም አጀና በሰብ ቲያወሮ መንፈስ ቅዱስ ቲሜናቦ ስምኦን ኣሸምታነ፥ 19 "እያም አጀና ኣወራወ እንም መንፈስ ቅዱስ ይሜናዌ ይያም ዝሕ ደረግ ቲቦኔ ዋጋ ናብሑ" ባረኖም። 20 ጴጥሮስም ዝካ ቧረንም፤ "ይእግዘር ስጦታ በዋጋ ትስየኔ በስቦታሐ ዋጋሐ ታሐም ጋᎀ የጥፋ። 21 ⷕናሐ ቢእግዘር ይፍቴ ቕጥየ ኣንሐረ የሐሬ በዝሐታ እድል ዌም ሟር ኤነናሐ። 22 በዝ ᎃጥጥ ኣሳባሐ ቶዘገብም ንስሓ ግባ፤ ዌም ኣቱ የⷕናሐ ኣሳብ ኣፍ ይብርሐ በሐረ ይእግዘር ጠቍስን። 23 ኣሐም በᎃጥጥ ሟኖትም በባጢርም የታገድሐ ሐማ ትትዬ" ቧረንም። 24 ስምኦንም ዠፐረም "አሗ ተባሑዊ ቃር ኣት ዘንጋ ቤሰራብዬ ኣሑም ይእግዘር ጠቍሶኒ" ባረኖም። 25 ጴጥሮስም ዮሓንስም ባትመሮም ሕኖም ይእግዘር ቃርም ቦዶ ኣንቐ በብዘ የሰማርያ ቀያ ወንገል ቲዩዶ ኢየሩሳሌም ከተማ ተዠፐሮም፤ 26 ይእግዘር መሌክ የፊሊጶስ "ተሳም ተኢየሩሳሌም ጋዛ ቢወስድ ኤማ ጕራ ወሐት ወር" ቧረንም፤ ዝም ኤማ የበረሓ ኤማ ባነ። 27 ትም ተረሳም ወረም፤ ኣት ውጪባ የኢትዮጵያ ገነ ምስ ይእግዘር ይሰግዴ ተኢትዮጵያ ተረሳም ኢየሩሳሌም ከተማ ወረም ባነ፤ ዝም ምስ ሕንደኬ ይውርያ ኢትዮጵያ ትገዛ የረፐረች ምሽት የዋጋⷕታ እንም ኣላፊ ባነ። 28 ትም ገነታ ኢትዮጵያ ቲትዠፐር በሰረገላ ቾናም የነቢ ኢሳያስ መጣፍ ያረብብ ባነ። 29 ሕም ጋᎀ መንፈስ ቅዱስ የፊሊጶስ "በዝ በሰረገላ የቾና ምሴ ተቀነብም ተራሐውን" ቧረንም። 30 ፊሊጶስም ኖጠም ወረም ተራከወንምታነ ዝሕ ምስ የነቢ ኢሳያስ መጣፍ ያረብብ ሐማ ቢሰሟን "በውረም ዝሕ ታረᎇንታ ይብር ቃር ትዌስንዌ?" ቧረንም። 31 የኢትዮጵያ ምስም "ዩዴ ሰብ ቴረብር መምር ይገቤዬ ይሐኒ? ባረም የፊሊጶስ ኔሐም በሰረገላታ ውጣም ትያ ጋᎀ ቶራ" ቧረንም። 32 ውጪባምታ ያረᎇንም መጣፍ መደረታ ዝካ ይብር ባነ። "ያርጪዬ ይወስጂ ጤሐማ ባነ፤ ድገረታ ቲያርጪ ቍስ ይብር ጤሐማ ትም ይዝረኼ ኣንᎋመታ ኣንከፈተ፤ 33 ትም ተዋለደም፤ ወሔ ፍርድም ኣንᎈንጅለ፤ ነብሰታ ታፈር ᎈር የቀጥወታ የሐሬ የትጨነወ ዘርሐታ ሟን ዮድረሸ?" 34 የኢትዮጵያ ምስም የፊሊጶስ "ሐዳሽ ኦዴ፥ ዝሕ ነቢ ኢሳያስ የሟን ይዝረኸን? የገገታው ዌሽ ይንጐድ ሰብ ይዝረኽ?" ባረም ተሳረንም። 35 ፊሊጶስም ቃረታ ከፈተም ተዝሕ ተኢሳያስ መጣፍ ቀነሰም የኢየሱስ ወንጌል ኦደንም። 36 ቤማም ቲያሮ ይሓ ᎀሬ ሰኖም፤ የኢትዮጵያ ምስም "አዥ እሓ በዝ ነረ፤ አሗ አጠመቄ ይሐሬ ቃር ምር ነረ?" ቧረም። [ 37 ፊሊጶስም "በውረም ⷕናሐ ብታምር ተጠመቅ" ቧረንም፤ ውጪባምታ "ኢየሱስ ክርስቶስ ይእግዘር አርች የሐረ ሐማ ኣመርም" ባረም።] 38 የኢትዮጵያ ምስ ሰረገላታ ይቈሜ ኣዘዘም፤ ፊሊጶስም የኢትዮጵያ ምስም ችመና ይሔ ዋቦም፤ ፊሊጶስም የኢትዮጵያ ምስ ኣጠመቈንም። 39 ትሓ ደን ቶጦ ኣንቐ ይእግዘር መንፈስ የፊሊጶስ ነሳም ወሰደንም። የኢትዮጵያ ምስም የፊሊጶስ ተነ ኣናሸን፤ ተሕም ኣንቐ የኢትዮጵያ ምስም ሳረንም ኤማታ ያር ባነ። 40 ፊሊጶስ ጭን በኣዘጦስ ከተማ ነከዊም፤ ቂሳርያ ከተማ ቲቸን ዳር በከተማ እንም ዦረም ይእግዘር ኣትርፎት ወሔ ወሬ ዩድ ባነ።

Acts 9

1 በሕ ግዝየ ሳኦል ጭን በጘታ ኢየሱስ ክርስቶስ ያመሮ ሰብ ይቀጥኖዌ ቲያጫቅስ የቐስ ኣለቄ ወረም። 2 በኢየሱስ ክርስቶስ ያመሮ ሰብ ገምያም እሽታም ቲረሕብ፥ ኣገደም ኢየሩሳሌም ከተማ ያቸንኖዌ ይለሐማ በደማስቆ ያነቦ ጠሎት ቤት ወረቀት ይጠፎሌ የቐስ ኣለቃ ጨቈሰም። 3 ሳኦልም ቲያር ደማስቆ ከተማ በትቕራነቤ ጠነቃር በዙርያታ ተሰሜ ንቅ ብርሓን ኣምብራጣወም። 4 በሕም ግዝየ ባፈር ቦጠቄ "ሳኦል ሳኦል የምር ታሳድዴ?" ይብር ቃር ሰማም። 5 ሳኦልም "ጘታኖ ኣሐ ሟንሐተ?" ቧረንም፤ ትም "ኣሐ መከራ ታሰራቢ እያ ኢየሱስን ። 6 አሗ ጭን ተሳም ከተማ ግባ፤ ኣምሮት ያነብሐ ቃር እንም በሕሜ ዮጅከሸ" ቧረንም። 7 ተሳኦልም ጋᎀ የረፐሮ ሰብ ቃር ቢሰሞም ሟኒም ሰብ ኣናስቦ የሐሬ ቍስ ባሮም ቈሞም፥ 8 ሳኦልም ቶጠቀወ መደሬ ተረሳም፤ ኤንመታ ቢትከፈቶም ኣትም ቃር ያዤ ኣንረረ፤ የሕየሐሬ ተሳኦል ጋᎀ የረፐሮ ሰብ አጀታ ጠበጦም ደማስቆ ከተማ ወሰደዊም። 9 ስርም ኤነታ ቴያዥ ሶስት ከረ ቾናም፤ ቴበራም ቴሰጭም በሕም አከሰም። 10 በደማስቆ ከተማ ሓናንያ ይውሪ በኢየሱስ ክርስቶስ ያመረ ሰብ ባነ፤ ጘታ ኢየሱስም በራእይ "ሓናንያ" ባረም ጠናንም፤ ትም "ጘታኖ ዮ" ቧረንም። 11 ጘታ ኢየሱስም የሓናንያ "ተሳም ሰትት ይውሪ ኤማ ወር፤ በሕሜ በይሑዳ ቤት ሳኦል ይውሪ ኣት የጠርሴስ ከተማ ምስ ያነሐማ ተሳር፤ ትም በሕ ጠሎት ያሜ። 12 ሳኦልም ኤነታ ያዞዌ ይለሐማ ሓናንያ ይውሪ ምስ የትሔ ገፓም አጀታ ቲያወራወ በራእይ ኣሸም" ቧረንም። 13 ሓናንያ ዠፐረም "ጘታኖ ዝሕ ምስ በኢየሩሳሌም ከተማ ቢረብሮ ቅዱስ በሐረቦ ሰብ ᎈር ምራሕር ᎃጥጥ ዘንጋ የቾተ ሐማ ተብዘ ሰብ ሰማም። 14 በዝም ሽማሐ ይጠሮ ሰብ እንም ያግዴ ተቐስ ኣለቃ ፍቃድ ተቐፐረም" ባረም። 15 ጘታ ኢየሱስም "ት ሽመና የኣረማዊ ሰብ፥ የርጕስም፥ የእስራኤል ሰብም፥ ያትⷕሬ የሸፐትን የሐሬ የትሔ ወር፤ 16 የሽመና ቲብር ምራሕር መከራ ይትቐፐርሐማ እያ ኣትየሽንቴ" ቧረንም። 17 ሓናንያም ወረም ሳኦል ያነወ ቤት ገፓም፤ አጀታ በᎈረታ ኣወናወም ታነ "ጐፔያና ሳኦል ዝሔትትቸን በቸነሐወ ኤማ የትየናሐ ኢየሱሱ፤ ሓብሐም ታዥኔ ይሐንሔ መንፈስ ቅዱስ ይሜናብሔ ያሔ ናሔም" ባረም። 18 ሕመጋ ተሳኦል ኤን ሓራ ሐማ ቃር ወጠቀም፤ ሕመጋ ኣሸም፤ ተረሳም ተጠመቀም። 19 ሸረትም በናም ተቋመረም ተፓም። ሳኦልም በደማስቆ ከተማ ታነቦ በክርስቶስ ታመሮ ሰብ ጋᎀ የቀሪ ከረ ቾናም። 20 በሕሜ ትም ኢየሱስ ይእግዘር አርች የሐረ ሐማ በጠሎት ቤተና ኣትመሮ ቀነሰም። 21 የሰመዊም ሰብ እንም ወግ ሐረቦም ታነ ዝሕ ምስ በኢየሩሳሌም ከተማ በኢየሱስ ያመሮ ሰብ ንቅ መከራ ያሰራቦ ምስ ኣንሐረዌ? ዝሔሕ የቸነ የሕኖ ጠበጠም የቐስ ኣለቄ ይወስጅዮዌ ኣንሐረዌ በበሮት ወግ ይሐርቦ ባነ። 22 ሳኦል ጭን በትምርተታ ቲትⷐር ቸነም፤ በደማስቆ ከተማ የቾኖ የይሑዳ ሰብ ዝሕ ኢየሱስ ይቸንቴ የዋሪ ክርስቶስ የሐረ ሐማ ኣጬገም ቢዩድኖ ይብሮ ቃር በከሮም። 23 ሳኦል ይእግዘር ቃር ኦዶት ተቀነሰ ብዘ ግዝየ ኣንቐ የይሑዳ ሰብ የሳኦል ይቀጥረውዬ ኣትባቶም። 24 ሳኦል ጭን ኣሳበና ሓረም፤ ሕኖም ይቀጥረውዬ በዋናም በምሳረም ተከተማ ይወጨᎌ ወፈንቻ እንም ይቅረቦ ባነ። 25 ቢሐርም የገገታ ተማሪ በምሳረ ትምር ግምብ ኣትዠነሮም በቀርጫት ኣወንደዊም። 26 ሳኦልም ኢየሩሳሌም ከተማ በሰና ኣንቐ በሔታነቦ በክርስቶስ ታመሮ ሰብ ጋᎀ እማቴ ይሐሬ ሸም። ሕኖ ጭን በኢየሱስ ያመረ ሐማ ኣናመረውዬ ሰነፈዊም። 27 በርናባስ ጭን የሳኦል ወሰደም የኢየሱስ ናቸረኔ ኣገፗንምታነ ሳኦልም የጘታ ኢየሱስ ቤማ መምር ያሸን ሐማ ኢየሱስም የሳኦል መምር የዝረኸን ሐማ በደማስቆ ከተማም በኢየሱስ ሽም ደፈረም መምር ያትመረሐማ ኦደኖም። 28 የሕየሐሬ ሳኦል የጘታ ኢየሱስ ቃር ደፈረም ቲዩድ በኢየሩሳሌም ከተማ ተኢየሱስ ናቸረነ ጋᎀ የሳረን ሐማ ገፓም ይወጣ ባነ። 29 ተግሪክ ገነ ተቸነቦ የግሪክ ኣንᎋ ቲዝረኮ ተይሑዳ ሰብ ጋᎀ ይዝረኽም ይትክራከር ባነ፤ ሕኖ ጭን ይቀጥረውዬ ኣሰቦም ባነ። 30 በክርስቶስ ያመሮ ጐፔቸም ዝሕ ዘንጋ ቢⷕሮ ቂሳርያ ከተማ ወሰዶም ጠርሴስ ከተማ ናሐዊም። 31 በይሑዳ ገነ እንም በገሊላም በሰማርያ ገነ የረፐሮ በክርስቶስ ያመሮ ሰብ በሽናት ይረብሮ ባነ። ይእግዘርም ቲያሐብዶ፥ መንፈስ ቅዱስ ቲያትቋምኖ ᎃዝራና ቲደብር ቸነም። 32 ጴጥሮስም በመደር መደር እንም ቲዦር በልዳ ቀያ ይረብሮ በክርስቶስ ያመሮ ሰቤ ወንደም። 33 በሕሜ ተስᎃት ዘበር ቀነሰም የትገተረ ኤንያ ይውሪ ኣት ምስ ነከበም፤ ትም ሽባ ባነ። 34 ጴጥሮስም "ኤንያ ተሳ፤ ኢየሱስ ክርስቶስ ኣተነፈናሐም፤ የትገተርሐወም ንሳ" ቧረንም፤ ሕመጋ ተረሳም። 35 በልዳ ቀያም በሳሮናም ይረብሮ ሰብ እንም ት ኣሰቦም ታነ ቢእግዘር ኣመሮም። 36 በኢዮጴ ከተማ ጣቢታ ይውርያ ኣት በኢየሱስ ያመረች ምሽት ባነች፤ ጣቢታ ወበር ዶርቃ ዌም ጝንቤ ወበሩ፤ ⷕትም ወሔ ዘንጋ የሜናባ እንም ጋᎀ የዜጋ ቲብ ምሽት ባነች። 37 በሕም ግዝየ ⷕትም ቐመናም ታነ ᎀተችም፤ ኔሳⷕታም ኣጠውም በፎቅ ቤት ኣወነዊም። 38 ልዳ ይውሪ ቀያ ተኢዮጴ ቍርቤ የረፐሬ በክርስቶስ ያመሮ ሰብ ጴጥሮስ በሕ ቀያ ያነ ሐማ ሰሞም ባነ፤ የሕኖሔ ኣፈጠረም ይቸን ሐማ ይጠረውዬ ት ሰብ የትሔ ናሖም። 39 ጴጥሮስም ተረሳም ተሕኖ ጋᎀ ቸነም፤ በቸኔ በፎቅ ቤት ኣገፐዊም፤ ምስ የᎀተበማ እሽታ እንም ቲበሐማ ዶርቃተሕነማ ጋᎀ ታነች የሴፈቸኖ ቀሚስም ጅር እንም ቲያትየሰሜ ቢፍተቴ ቈመማም። 40 ጴጥሮስ እንም ሰብ ወረጀ ኣወጣኖም ታነ በጕርበተታ ወካም ጠሎት ኣመነም፤ ትም የሬሳቴ ተዥባፐረምታነ "ጣቢታ ተሸ" ባረም፤ ⷕትም ተሞት ተረሳችም፤ ኤነⷕታ ከፈተችም፤ የጴጥሮስ ኣሸቸንም ተረሳችምታነ ቾናችም። 41 ትም አጀታ ዝራካምታነ ነሳናም፤ በክርስቶስ ያመሮ ሰብም ምስ የᎀተበማ እሽታ ጠናምታነ ቢፍተሕነሜ ኣቈመናም። 42 ዝም ዘንጋ በኢዮጴ ከተማ እንም ተⷐረም፤ ብዘ ሰብም በጘታ ኢየሱስ ኣመሮም። 43 ጴጥሮስ በኢዮጴ ከተማ ዳነራ ይፈቅ ስምኦን ቲውሪ ምስ ጋᎀ ብዘ ከረ ቾናም።

Acts 10

1 በቂሳርያ ከተማ ኣት ቆርነሌዎስ ይውሪ ምስ ባነ፤ ትም በጣልያን ወታደር ግብት መቶ ኣለቃ ባነ። 2 ትም ታበሩሰታ ትንመና ጋᎀ በኣይሑድ ቕጫ ኤነት ይእግዘር ይሰግድም ያከብርም ባነ፤ ዋጋታ የዜጋ ይብ ንቃር ዋቢም እንም ጋᎀ ጠሎት ያሜም ሰብ ባነ። 3 ኣት ከረ ዝር ቲሐር ይእግዘር መሌክ የትሔ ገፓም "ቆርነሌዎስ" ባረም ቲጠራን በራእይ ትየንም። 4 ትም መርኬ ባረም የመሌካታ ቢያዥን ጠነቈንም ታነ "ጘታኖ ምቃሩ?" ባረም፤ ትም "ጠሎትማሐ የዜጋ ባቦትማሐም እግዘር ተቐፐረናሐም፤ 5 አሗ ጴጥሮስ ይውሪ ስምኦን ተኢዮጴ ከተማ ይቸኔ ሰብ ናሕ። 6 ት ቤተታ በባር ᎀሬ ባነ ዳነራ ቢፈቅ በስምኦኔ ባዘርነት ቾናም" ቧረንም። 7 ዝም የዝረኸን መሌክ ቦረ ኣንቐ ተኣገልጌየታ ቴና ተወታደርመታ ግብት ይእግዘር ሰብ ተሐሮሕኖ ግብት ኣተታ፥ 8 መሌክ ያትየሸን ቃር ኦደኖምታነ ኢዮጴ ከተማ ናሐኖም። 9 በመረጋታ ሕኖ ወሮምታነ ከተማ ቲትቕራነቦ ጴጥሮስ ግብት ዋና ጋᎀ ጠሎት ያሜዬ ዳስ ሐማ ባረሰዊ ቤት በᎈረታ ከናም። 10 ሕም ጋᎀ ትም ጓደንም አድያ ይበሬ ሸም፤ ሸረት ቲያᎈጥነ በራእይ ኣሸም። 11 ያሸንምታ ሰሜም ተከፈተም ታርበት ወሐተታ የጠወጪ ንቅ ᎇልኮ ይመስር ቃር ያፈሬንየ ቲወርድ ኣሸም። 12 በትም ባርበት አግር ያሮ እንም በዳታና ይትሸቦምሕኖ የሰሜ ኣᎋም ባነቦᎌ። 13 "ጴጥሮስ ተሳም አርጥም ብራ" ይብር ቃር የቴንየ ቸነም። 14 ጴጥሮስ ጭን "ጘታኖ ኤሐር ቃሩ፤ ያንትቀደሰ ቃር ኣምበራ የዝ ይፍቴ የሰነሐ ቃር ስርም ብየት ኣንⷐር" ባረም። 15 ኣትም የተነ "እግዘር ያᎀጠረን ኣሐ የሰነሐው ኣትብር" ይብር ቃር የትሔ ቸነም። 16 ዝም ዘንጋ ሶስት ጋᎀ በሐረ ኣንቐ ሕመጋ ተሰሜ የቸነ ቃር እንም ሰሜንየ ዠᎌርም ወሰጂም። 17 ጴጥሮስ የእራይት ፍቺየታ ምቃር ይሕርሸ ባረም በⷐነታ ቲትጨነቅታነ፥ ቆርነሌዎስ የራሐኖ ሰብ የስምኦን ቤት ተሳሮም ወረጀ ቸነቦም። 18 ቃረና ከፈቶም "ጴጥሮስ ይውሪ ስምኦን በዝሔ ባዘርነት ቾናምዌ?" ባሮም ተሳሮም። 19 ጴጥሮስም በራእይ ያሸን ቃር በⷕነታ ኣወጣም ቲያወርድ ታነ መንፈስ ቅዱስ "ሶስት ሰብ ይሰቦከ፤ 20 ተሳም ተዝ ቤት ውረድ፤ የራሕኖ እያ የሐር፥ ታትጥራጠር ተሕኖ ጋᎀ ወር" ቧረንም። 21 ጴጥሮስም የሰብሕኖዌ ወንደምታነ "ትሰቦን እያትን፤ የቸነሑᎌ ዘንጋ ምቃሩ?" ባረኖም። 22 ሕኖም "እግዘር ያከብርም ወሔ ሰብ በይሑዳ ገነ እንም ዩጅነ የመቶ ኣለቃ ቆርነሌዎስ ቤተታ ያቸንሔ ትውንም ቃር ይሰሜ ቅዱስ መሌክ ኦደንም" ባረዊም። 23 ትም "ግቦ" ባረም ባዘርነት ተቐፐረኖም። በመረጋታ ተረሳም ተሕኖ ጋᎀ ወጣም፤ በኢዮጴ ተረፐሮ ኣታት በክርስቶስ ያመሮ ጐፔቸ ተሕኖ ጋᎀ እማቴ ወሮም። 24 በመረጋታም ቂሳርያ ከተማ ገፖም፤ ቆርነሌዎስ ደቦወታም የቍርቤ ኣበጐዳታ እማቴ ጠናም ይቅየኖ ባነ። 25 ጴጥሮስም ቸነም ቤት ገፓም፤ ቆርነሌዎስ ተቐነበም በግረቴ ወጠቀም ሰጐደረም። 26 ጴጥሮስ ጭን "ተሳ እያም ያሐምሐማ ሰብን" ባረም ነሳንም። 27 ትም ተቆርነሌዎስ ጋᎀ ቲጮድ ገፓም፤ ብዘ ሰብ ተደመዶም በቾኖዌ ነከበኖም። 28 "የይሑዳ ሰብ ያረማዊ ሰብ ቤት ይገቤ ዌም ደᎇነት ይጠብጤ የሓይማኖት ቕጫንዳ ኤይብሐማ ኣሑም ትⷕሮ፤ እያ ጭን ሟኒም ሰብ ያንትቀደሰ ዌም የሰነሐው ባምብሬ እግዘር ኣትየሼም። 29 የሕ እንም ኣሑ ኔሐ ባሑም ብትረሖፒ ታንጥራጠርም ቸነም፤ አሗም እያ አትሰርሑ የንቃር ጠናሑንም?" ባረኖም። 30 ቆርነሌዎስ ዝካ ባረም፤ "ነበትራ በዝካ ወክት በቤተና የዝር ጠሎት ኣሜ ባነ፤ ጠሎት ትናሜ ጠነቃር ጥርጥር ይብር ጅር የትሐተረ ሰብ ቢፍተኔ ቈመም ታነ 31 ዝካ ባሬም፤ 'ቆርነሌዎስ ብእግዘር ይፍቴ ጠሎታሐ ተሰማም የዜጋ በቀሮትማሐ እግዘር ተቐፐረናሐም። 32 ሔታ ኢዮጴ ከተማ ሰብ ናሕም ጴጥሮስ ይውሪ ስምኦን ጥራን፤ ት ዳነራ ቢፈቅ በስምኦን ቤት በባር ᎀሬ ባዘርነት ቾናም' ባሬም። 33 በሕ የቸነ ሕም ጋᎀ ናቸረነ ያሐሔ ናም፤ ኣሐም በተኖታሐ ወሔ ቃር ኣመነሐም፤ ሔታ ኣሐ ቲእግዘሬ ያዘዥከ ቃር እንም ንሰማኔከ ይና እንመንዳ አሗ ብእግዘር ይፍቴ በዝ ነነ" ባረም። 34 ጴጥሮስ ቃረታ ከፈተም ዝካ ባረም፤ "ቢእግዘር ይፍቴ ሰብ እንም ቐጥየ የሐረሐማ በውረም ሓርም። 35 የሟኒም ገነ ሰብ ቢሐርም የት ያሐብድም ቕጥየ የሐረ ሜና ያሜ በሐረ እግዘር ይትቐᎌን። 36 እግዘር የእስራኤል ሰብ ቃረታ የራሐሐማ የትⷐረዉ፤ የራሐሮ ቃር ኣሑ ትⷕሮ፤ የሽናት ወሔ ወሬ በኢየሱስ ክርስቶስ ወሐት የቸነ የሕኖዉ፤ ቢሐርም ጭን ኢየሱስ ክርስቶስ ይንመታ ጘታው። 37 ዮሓንስም የጥምቀተታ ቃር ታትመረወ ከረ ቈነሸም በይሑዳ ገነ እንም የሐረ ዘንጋ ኣሑ ትⷕሮ። 38 "እግዘር የናዝሬት ኢየሱስ በመንፈስ ቅዱስ ቅባት የቀፗንምሐማ ደረግም ያወንምሐማ ትⷕሮ፤ እግዘርም ተት ጋᎀ የረፐረ የሐሬ ትም ወሔ ዘንጋ ቲቾት በሼጣን የትጠበጠ ሰብ እንም ቲያተርፍኖ እንሜ ዦረም። 39 "ኢየሱስ በይሑዳ ገነም በኢየሩሳሌም ከተማ በቾተን ዘንጋ እንም ይና ምስክርንደ፤ የትም በጨ ᎈር ሰቀሮም ቀጠረዊም። 40 ቢሐርም የትም እግዘር በሶስተነ ከረ ተሞት ነሳንምታነ በሰብ ይፍቴ ይትየ ሐማ ኣᎀነንም። 41 ትም የትየ ያነ ይፍትወረር ቢእግዘር ተሸፐቶም ምስክር የሐሮሕኖው ባንሐሬ ይንም ሰብ ኣንሐረ ትም ተሞት ተትረሳ ኣንቐ ተት ጋᎀ የበናነም የሰጨነም ይናትንደ። 42 ዝም ዘንጋ የሰብ ኑድኔ ት ባነቦም በᎀቶም ሰብ ይፌርዴ ቢእግዘር የትወሰነ ወሕረታ ንምሰክኔ ኣዘዘንዳም። 43 በትም ያምር እንም በሽመታ ባጢረታ ይትፈቍረ ሐማ ነቢ እንም ዩዶነ" ባረም። 44 ጴጥሮስም ዝም ቲዝረኽ ቃረታ በሰመዊ ሰብ እንም መንፈስ ቅዱስ ወንደም ሜናቦም። 45 ተጴጥሮስ ጋᎀ የቸነቦም በኢየሱስ ያመሮ የይሑዳ ሰብ ባነቦ፤ ሕኖም ይሑዳ ባንሐሮ ሰብ መንፈስ ቅዱስ ቲእግዘሬ የሜናቦዌ ወግ ሐረቦም። 46 የኣረማዊ ሰብ መንፈስ ቅዱስ ያዊሐማ የሓሮም ኣረማዊ ሰብ ትንቢት ቲዝረኮ ይእግዘር ቲያሐብዶ የሰሞዮዌው፤ 47 በሕ ግዝየ ጴጥሮስ "ዛና ይና ሐማ መንፈስ ቅዱስ ሜናቦም፤ አጋ ይጠመቆዌ ይሐራኖ ሟኑ?" ባረም። 48 ትም በኢየሱስ ክርስቶስ ሽም ይጠመቆዌ ኣዘዘኖም፤ ተሕም ኣንቐ የቀሪ ከረ ተሕኖ ጋᎀ ይቾኔ የጴጥሮስ ጨቈሰዊም።

Acts 11

1 የኢየሱስ ናቸረነም በይሑዳ የረፐሮ በክርስቶስ ያመሮ ጐፔቸም አተᎀቸም ኣረማዊ ሰብም ይእግዘር ቃር የትቐፐሮ ሐማ ሰሞም። 2 ጴጥሮስም ኢየሩሳሌም ከተማ በቸነ ግዝየ ጤበር ኦሮት ያትኸሽ ወሕረታ ያምሮ የይሑዳ ገነ ክርስቲያን ሰብ 3 "የንቃር ጤበር ኣናወነዮ ሰቤ ገፓሐም ተሕኖ በናሐም" ባሮም ማተቦᎌም። 4 ጴጥሮስ ጭን የሐረ ቃር እንም ቲፍትወረር ቀነሰም ኣት ባት ኦደኖም፤ ዝክም ባረኖም፤ 5 "እያ በኢዮጴ ከተማ ጠሎት ትናሜ ራእይ ኣሸም፤ ንቅ ᎇልኮ ይመስር ቃር ታርበት ወሐተታ ጠወጭም ተሰሜ ወንደም ይዬ ቸነም። 6 ዝመታ መርኬ ባም ብናዥን ባርበት አግር ያሮ እንም በዳታና ይትሸቦሕኖ የሰሜ ኣᎋም ኣሸም። 7 'ጴጥሮስ ተሳም አርጥም ብራ' ይብሬ ቃር ሰማም። 8 እያም 'ጘታኖ ኤሐር ቃሩ፤ ያንትቀደሰ ዌም የሰነሐ ቃር የዝ ይፍቴ ስርም ኣምበና፤ አሗም ኣምበራ' ባንም። 9 ተነም 'እግዘር ያᎀጠረን የሰነሐው ኣትበር' ይብር ቃር ተሰሜ ዝረኼም። 10 ዝመታ ሶስት ጋᎀ በባሬኣንቐ ዠፐረም ተሰሜ ዮንደ ቃር እንም ሰሜንየ ተሻበም ወረም። 11 ሕም ጋᎀ ሶስት ሰብ ተቂሳርያ ከተማ ይዬ ናዮም፤ እያ ያነሕወ ቤት ቸነቦም። 12 ይእግዘር መንፈስ 'ታትጥራጠር ተሕኖ ጋᎀ ወር' ባረም ኦዴም፤ ዝም በክርስቶስ ያመሮ ስድስት ጐፔቸ ትያም ጋᎀ ቸነቦም፤ ተሕኖም ጋᎀ እማቴ ቆርነሌዎስ ቢውሪ ምስ ቤት ገፓነም። 13 ቆርነሌዎስም መሌክ በቤተታ በቈሜ ኣሸምታነ መሌክታ 'ተኢዮጴ ከተማ ጴጥሮስ ይውሪ ስምኦን ዝሔንየ ይቸኔ ሰብ ናሕ። 14 ትም ኣሐም ኣብሩሳሐ እንም ትተርፎᎌ ቃር ዮድሐሸ' የዋረን ሐማ ኦደንደም። 15 እያም አዝረኼ ትንቀርስ መንፈስ ቅዱስ ይፍትወረር ይናም ወንደም የሜናንደ ሐማ የሕኖም ወንደሮም። 16 'ዮሓንስ ብሓ ኣጠመቀም፤ ኣሑ ጭን በመንፈስ ቅዱስ ትጠመቆቴ' የዋረን የጘታ ኢየሱስ ቃር ተዘገዴም። 17 ሔታ ይና በጘታ በኢየሱስ ክርስቶስ ያመነ እግዘር መንፈስ ቅዱስ ሜናም ኣበንደም፤ ሕሕ ያበንደ መንፈስ ቅዱስ የሕኖም ባበኖሕ ይእግዘር አራኔ ይሐኒ እያ ሟን ባነ?" ባረም። 18 ሕኖም ዝሐታ ቢሰሞ ይብሮ ቃር በከሮም ቍስ ባሮም፤ "እግዘር የኣረማዊ ሰብ አያምም ይሐሮᎌ፥ ገደርም ንብረት ይረብሮᎌ ተባጢረና ይትዠፐሮᎌ ቃር ኣበኖም" ቲብሮ ይእግዘር ኣሐበዶም። 19 እስጢፋኖስ በቈጠሪ ግዝየ ብዘ በክርስቶስ ያመሮ ሰብ መከራ ሰናቦም፤ ሕኖም ተብራጠቦምታነ ፊንቄ፥ ቆጵሮስ ገነም ኣንፆክያም ከተማ ዳር ዦሮም፤ ይእግዘር ቃርም እማት የይሑዳ ሰብ ባንሐሬ ያትም ሰብ ዳር ቤዩዶ። 20 ተሕኖ ጭን የቆጵሮስም የቀሬና ሰብ ኣታተና ኣንፆክያ ከተማ በቸነቦ ግዝየ የኣረማዊ ሰብ የጘታ ኢየሱስ ክርስቶስ ኣትርፎት ወሔ ወሬ እማት የይሑዳ ሰብ ቴሐር ያረማዊም ሰብ ኦዶም። 21 የጘታም ኢየሱስ ክርስቶስ ደረገታ ተሕኖ ጋᎀ ባነ፤ ᎃዝረና ንቃር የበሳ ሰብ ኣመሮም የጘታ ኢየሱሴ ተዠፐሮም። 22 ዝም የሕኖ ወሬ በኢየሩሳሌም ከተማ ያነቦ በክርስቶስ ያመሮ ሰብ ሰሞምታነ የበርናባስ ኣንፆክያ ከተማ ናሐዊም። 23 ትም ቸነም ይእግዘር ፀጋ የሰበታ መምር ያበሐማ ኣሸም ሳረንም፤ በኢየሱስ ያመሮ እንመና በጘታ ኢየሱስ ተቋመሮም ይረብሮዌ ኣቴገም ኦደኖም። 24 ትም በመንፈስ ቅዱስ ደረግ ሐረም ይቾት ብእግዘር ይትመመር ወሔ ሰብ የረፐረ የሐሬ ብዘ ሰብ በጘታ ኢየሱስ ኣመሮም። 25 በርናባስም የሳኦል ይሸኔ ጠርሴስ ከተማ ወረም። 26 ቢረሕውንም ኣንፆክያ ከተማ ኣቸነንም፤ በኢየሱስ ክርስቶስ ታመሮ ሰብ ጋᎀ ኣት ዘበር ዳር ቾኖም ኣትመሮም፤ የብዘ ሰብ ይእግዘር ቃር ኦዶም፤ በኢየሱስ ክርስቶስ ያመሮ ሰብ ይፍትወረር ክርስቲያን የዋርዮ በኣንፆክያ ከተማ ባነ። 27 በሕም ግብት ኣታት ነቢ የሐሮ ሰብ ተኢየሩሳሌም ተረሶም ኣንፆክያ ወሮም። 28 ተሕኖም የረፐረ ኣጋቦስ ይውሪ ምስ ባነ፤ ትም ተረሳም በገን እንም ንቅ ጋጀ ይሐር ሐማ በመንፈስ ቅዱስ እግዘር ያትየሸን ቃር ኦደም፤ ዝም ጋጀ ንቅ በሐረ በሮማ ንጕስ ቀላውድዮስ ዘበር ሐረም። 29 በኢየሱስ ያመሮ ሰብ ያታተና ቢሐሎ ቃር በይሑዳ ገነ ይረብሮ በኢየሱስ ያመሮ ጐፔቸና ኣትዋጦም ይረሖኖዌ ኣትባቶም። 30 ኣትዋጦም በበርናባስም በሳኦልም አጅ የኢየሩሳሌም በተስኻን ባሪቄ ናሖም።

Acts 12

1 በሕም ዘበር ንጕስ ሔሮድስ ኣታት በክርስቶስ ያመሮ ሰብ ኣገደም ኣጠንቆት ቀነሰም። 2 የዮሓንስ ጐፔ የያእቆብ በሴፍ ኣትየንጠንም። 3 በዝም ዘንጋ የይሑዳ ሰብም የሳረኖሐማ ቢያዥ የጴጥሮስም ኣትጬወጠንም፤ ወክተታ የኣይሑድ ፋሲካ ቂጣ ይወረᎌ ግዝየ ባነ። 4 የትም ባትጬᎄጠን ኣንቐ ወሕኔ ኣገፗንም፤ ተፋሲካ ባር ኣንቐ በሰብ ይፍቴ ቲያትቐንውን ስን ኣርበት ኣርበት ወታደር ሐሮም ይቅረበውዬ ያስረም ስድስት ወታደር ኣወጣም ኣቐᎌረንም። 5 ጴጥሮስም ቦሕኔ ታነ ይቍሬ ባነ፤ ቢሐርም በክርስቶስ ያመሮ ሰብ የት ጠሎት ያመሮለ ባነ። 6 ሔሮድስም የጴጥሮስ ይᎈርጅᎎ ባሰበ ጋᎀ በሕም ምሳረ ጴጥሮስ በት ሰንሰለት ኣጐጅም በት ወታደር ግብት ይነ ባነ፤ እንጐድ ቀራተነ ቦረጀ ሐሮም ወሕኔ ቤት ይቅረቦ ባነ። 7 ሕመጋ ይእግዘር መሌክ ትየም፤ ወሕኔ ቤት ጬት ሐረም፤ የጴጥሮስ መየታ ነገደም ነሳንምታነ "ኣፍጥርም ተሳ" ቧረንም፤ ያጐጅᎌም ሰንሰለት ተጀታ ወጠቆም። 8 መሌክም የጴጥሮስ "ጅራሐ ኣማርድ፥ ጫማሐ ሕራ" ቧረንም፤ ትም አጊ ባረም፤ "ነጠላሐ ተሐደርም ይያ ተሐተሬ" ቧረንም። 9 ጴጥሮስም ቶሕኔ ወጣም የመሌክ ተⷐተረንም፤ ዝሕ እንም ቲሐር ራእይ ያዥ ቃር ይᎀስን ባነ ባንሐሬ መሌክ የቾተረ ቃር ውረም የሐረ ሐማ ኣንሓረ። 10 ይፍትወረርም የተነም ቀራተነ ኣለፎም ከተማ ይወጨᎌ የብረት ወፈንቼ ሰኖም፤ የብረትምታ ወፈንቻ በገግመታ አጅ ተከፈተሮም፤ ሞጣ ወጦም ኣዳሕሬ ወሮም። ቲያሮ ሕመጋ መሌክታ ተጴጥሮስ ተቤተረም። 11 ጴጥሮስም በⷕነታ ገፓም ኣትዣፐረምታነ "ጘታ ኢየሱስ መሌከታ ናሐም ተሔሮድስ አጅ የይሑዳ ሰብ ታሰቦኒ ቃር እንም ያተነፌ ሐማ በውረም አሗ ሓርም" ባረም። 12 ዝሕ እንም በቤሰረ ኣንቐ ብዘ ሰብ ተደመዶም ጠሎት ያመሮᎌ ቤት ቸነም፤ ዝም ቤት ማርቆስ ይውሪ የዮሓንስ ኣዶት የማርያም ቤት ባነ። 13 ጴጥሮስም ይገቤ የዝም ቤት የዋረ ወፈንቻ ደነገም፤ ሕመጋ ሮዳ ይውርያ ኣገልጌ ሟኑ? ባረችም ቸነችም። 14 የጴጥሮስ ቃር የሐረ ሐማ ሓረችምታነ ብንቕት ቀጠረናም ታነ ወፈንቻ ኣንከፈተች፤ ቢሐርም ደኔ ኖጠችም ገፓችም "ጴጥሮስ ቦረጀ ቈመም" ባረችም። 15 የቤት ሰብም "ሽርሽር ባⷕም" ባሮያም፤ ⷕትም "በውረም ቱ" ባረችም ኣጬገችም ቱድኖ ባነ፤ ሕኖ ጭን "የት መሌክ ይሕርሸ" ባሮም። 16 ጴጥሮስ ጭን ወፈንቻ ድርጎተታ ኣንቸን፤ ከፈቶም ኣሰበዊም ታነ ወግ ሐረቦ። 17 ቢሐርም ሕኖ ቍስ ይብሮዌ በጀታ ጠቀሰኖም፤ ጘታ ኢየሱስ ቶሕኔ መምር ያወጣን ሐማ ኦደኖም፤ ትም "ዝም የሰማሑዊም የያእቆብም ይንጐድም በኢየሱስ ያመሮ ጐፔቸ ኦዶዮ" ባረኖም፤ ተዛ ቤት ወጣም እንጐዴ ወረም። 18 ድየ ጋ ቲብር "ጴጥሮስ ኤቴ ፈካም ይሕርሸ?" ባሮም ዮሕኔ ወታደር እንም ተብራገጎም። 19 ሔሮድስም የጴጥሮስ ሸም ቢበን ያትቅየኖ ወታደር ምረመረኖም ይቈጥርዮሜ ኣዘዘም። ሔሮድስም ተይሑዳ ገነ ተረሳም ቂሳርያ ወንደም ቾናም። 20 ሔሮድስ የጢሮስም የሲዶናም ሰብ ተራከሰኖም ባነ፤ ሕኖም እማቴ ቸነቦምታነ የንጕስ ሹም ብላስጦስ ያግዝኖዌ በጨቈሰዊ ኣንቐ የሽከቸ አጊ ኣቴፐዊም፤ ዝመታ ያመነቦ ገነና ሸረት ይረሕብ ያነ ንጕስ ቲጐዛን ገነ የረፐረ የሐሬው። 21 የጐቸ ከረ ንጕስ ሔሮድስ የርጕስ ጅረታ ተሐተረም በፍርድ ዙፋን ቾናምታነ የሰብ ዝረኸኖም። 22 ሰብሕኖም ዝሕ ንጕስ ቲዝረኽ "ዝሐታ ይእግዘር ቃሩ ባንሐሬ የሰብ ቃር ኣንሐረ" ባሮም ኣሐኖም። 23 ትም ይእግዘር ኣናሐበዴ ሕም ጋᎀ ይእግዘር መሌክ ባሸ ቃሸወም፤ ትም ደነታ ፍረፈረም ᎀተም። 24 በሕ ግዝየ ይእግዘር ቃር ንቃር ቲቤትት ወረም። 25 በርናባስም ሳኦል ናቸረና ጀፐሮም ተኢየሩሳሌም ከተማ ኣንፆኪያ ተዠፐሮም፤ ተሕኖም ጋᎀ ማርቆስ ይውሪ ዮሓንስም ኣቸነበዊም።

Acts 13

1 በኣንፆክያ ከተማ በረፐረ ቤተክርስቲያን ነቢም ኣስተማሪም ባነቦ፤ ሕኖም በርናባስ፥ ኒገር ይውሪ ስምኦን፥ የቀሬና ሉክዮስ፥ ተርጕስ ሔሮድስ እማቴ የትራቀ ምናሔም፥ ሳኦልም ባነቦ። 2 ሕኖም ጠሎት ቲያመሮም ቲጦሞም መንፈስ ቅዱስ "በርናባስም ሳኦልም ያት ሜና የሸፐትሕኖዌ ቤትሮኒ" ባረም። 3 ሕም ግዝየ ጦሞም ጠሎት ኣመነቦም አጀናም ባደጎፖ ኣንቐ ኣስራፐቶዮም። 4 በርናባስም ሳኦልም መንፈስ ቅዱስ ናሐኖም ሴሌውቅያ ገነ ወንዶም፤ ተሕሜ በመርከብ በባር ግብት ያነ ቆጵሮስ ገነ ወሮም። 5 በሕሜ ስልማና በሰኖ ኣንቐ ቢደመዶᎌ ቤት ይእግዘር ቃር ኣትመሮም፤ ዮሓንስም ይቐፕኖ ባነ። 6 የቆጵሮስ ደሴት እንም ጀፐሮም ጳፋ ይውሪ መደር በሰነቦ ግዝየ ኣት በርያሱስ ይውሪ ሸጐረ ነከቦም፤ ትም የኣይሑድ ገነ ሰብ የሐረ የፍጥር ነቢ ባነ። 7 ትም ሰርግዮስ ጳውሎስ ቲውሪ ተሓሪ የገን ዳነ ጋᎀ ይረብር ባነ፤ ሰርግዮስ ጳውሎስ የበርናባስም የሳኦልም ይቸኖሐማ ኣመነምታነ "ይእግዘር ቃር ኦዶን" ባረኖም። 8 የሕርምታነ በግሪክ ኣንᎋ "ኤሊማስ" ይውሪ ሸጐረ ዳነታ ቤያምሬ ሸምታነ የሳኦልም የበርናባስ ተራከሰኖም። 9 ጳውሎስ ይውሪ ሳኦል ጭን በመንፈስ ቅዱስ ደረግ ሐረም መርኬ ባረም የሸጐረታ ኣሸንምታነ ዝካ ቧረንም፤ 10 "ኣሐ የሼጣን አርች ዮሔ ቃር እንም ጠላትንሐ፤ ኣታሎትም ᎃጥጥነትም ሜናብሐም፤ ኣሐ ጕኵር ይእግዘር ኤማ ኣጣሞታሐ ኣትችንዌ? 11 አሗም ይእግዘር አጅ ባሐ ᎈሩ፤ ᎋርጥም ትሐርቴ፤ የግዝየታ ጬት ኣታዥ" ቧረንም፤ ሕመጋ በትም ዳበራ ሐማ ጠነማ ወንደወም ኤነታ ፈንጠም፤ አጀታ ጠበጠም ይሸውን ሰብ ባስባስ ባረም ሸም። 12 ሕም ጋᎀ ዳነታ በሸጐረ ምስ የትቾተ ዘንጋ ባሸ ግዝየ ኣመረም፤ ቦጂ በጘታ በኢየሱስ ቃር ወግ ሐረወም። 13 ጳውሎስም ተቤሻታ ጋᎀ ተጳፋ ከተማ ተረሳም የጵንፍልያ ገነ ጴርጌን ከተማ በመርከብ ቸነም፤ ማርቆስ ይውሪ ዮሓንስም ተሕኖ ተቤተረም ኢየሩሳሌም ከተማ ተዠፐረም። 14 ሕኖ ጭን ተጴርጌን ከተማ ተረሶም ጲስድያ ወሮም ኣንፆክያ ከተማ ሰኖም፤ በይሑዳ ሰንበት ከረ ኣይሑድ ይደመዶᎌ ቤት ገፓም ቾኖም። 15 የሙሴ ቕጫም የነቢ ትምርትም ባረᎄᎅ ኣንቐ የጠሎት ቤት ኣለቃ ናሖም "ጐፔቾ የሰብ ያትቋመር ትምርት በረፐረናሑ ኦዶንደ" ባሮም ናሖፖም። 16 ጳውሎስም ተረሳም በጀታ ጠቀሰም ዝካ ባረም፤ "የእስራኤል ሰብም ይእግዘርም ትሰግዶ ኣረማዊ እንማሑ ስሞ። 17 የዝ የእስራኤል ሰብ እግዘር ያባንዳ ሸፐተኖም፤ በግብፅ ገነ ሳናጫት ታነቦ ብዘ ሰብ ኣመነኖም፤ እግዘርም በርቅ ደረገታ ተዛሔ ኣወጣኖም። 18 በሐብር ኣርባ ዘበር ዳር ፈነሐም ቅየኖም። 19 ተከናን ገነ የሰባት ቤት ጥብ ሰብ ኣጠፋም ኣፈረና ኣወረሰኖም። 20 ተሕም ኣንቐ ኣርበት በቅር ታምሳ ዘበር ዳር እግዘር የነቢ ሳሙኤል ዘበር ስን መሳፍንት ኣበኖም። 21 "ተሕ ኣንቐ እግዘር ንጕስ ይብኖዌ ጨቈሰዊም፤ ትም ተብንያም ጥብ የሐረ የቂስ አርች ሳኦል ያርባ ዘበር ኣረገሰሎም። 22 ትም ተሻረን ኣንቐ ዳዊት በሕኖ ይትረገሴ ነሳንም፤ ዝክም ባረም እግዘር የዳዊት ኦደረም፤ 'የⷕነና ሐማ ሰብ ፍቃደና እንም ይቾት የእሴይ አርች ዳዊት ነከብም' ባረም። 23 ተዝ ምስ ዘር እግዘር አረሕቴ የባረ ቃር የእስራኤል ሰብ ጭዛ ትም ኢየሱስ ክርስቶስ ኣቸነም። 24 ኢየሱስ ተተኖተታ ይፍቴ ዮሓንስ በተረም የእስራኤል ሰብ እንም ተባጢረና ተዠፐሮም ንስሓ በግቦት ይጠመቆዌ ኦደኖም ባነ። 25 ዮሓንስ ሜናታ ቲጀፕር 'እያ ሟን አመስርሑ? ይቸንቴ የዋሪ ክርስቶስ እያሽ ኣንሐር፤ ቢሐርም የግረታ ጫማ አፈቴ ዳር ኤሐኒ፤ ትያ ይፈዝታ ትያ ኣንቐ ይቸንቴ' ይብር ባነ። 26 "ኣሑ ጐፔቸንዳ የኣብርሓም ዘር፥ ይእግዘርም ታሐብዶ ሰብ እንማሑ፥ ዝሕ ንተርፍኔᎎ የራ ቃር ይናቱ። 27 በኢየሩሳሌም ከተማ ይረብሮ ሰብም ኣለቃናም በይሑዳ ሰንበት ከረ ያረᎇዮ የነቢ መጣፍ ይብሮ ቃር ቴቤስሮም የትንቢት መጣፍ የባረም ሐማ ይሐሬ በኢየሱስ ፈንዶᎌም። 28 የሞትም ያሰራ እማት ጥፋት ዳር ኣነከቦᎌ፤ ቢሐርም ጲላጦስ ይቈጥኔ ጨቈሰዊም። 29 የነቢ መጣፍ የባሮ ቃር እንም ኣመነቦᎌም፤ ኢየሱስ በጨ ሰቀረዊም፤ ተሰቈርᎌ አጨ ኣወንዶም በᎀገማ ᎀከበዊም። 30 እግዘር ጭን ተሞት ነሳንም። 31 ተገሊላ ኢየሩሳሌም ተት ጋᎀ የቸነቦ ብዘ ከረ ትየኖም፤ ሕኖም አሗ በሰብ ይፍቴ ምስክርሎ። 32 ይናም ያባንዳ ያውዮ የተስፋ ወሔ ወሬ አሗ ያሑ ኣቸነነም። 33 ዝም ተስፋ በዳዊት መጣፍ በመንሸ ት 'ኣሐ አርቸናንሐ፤ እያ አኳ ጨነከም' ቧርም ጣᎉም፤ የጣᎋም ሐማ እግዘር የኢየሱስ ተሞት ነሳም የዴንጛና ይና እግዘር ዝሕ ተስፋ ኣመነም። 34 ስርም ባፈር ቤብሰብሴ ተሞት የረሳንሐማ ዩዴ ቅዱስም የታመረ የሐረታ የዳዊት ያዊተስፋ 'ኤብሐቴ' ባረም ዝረኸም። 35 ብንጐድ ዝምራም 'ቅዱስ ትካሐ ይብሰብሴ ኣቲውን' ይብር። 36 ዳዊትም በገገታ ዘበር ይእግዘር ፍቃደታ ባመነ ኣንቐ ᎀተም፤ ታባታ ጋᎀ ተደፐረም ትም ብሰበሰም። 37 እግዘር ተሞት የረሳንታ ጭን ባፈር ኣምብሰበሰ። 38 ሔታ ጐፔቾ እማት በኢየሱስ ወሐት ባጢራሑ ይትፈቅንሑዌ ዩጅኩ ሐማ ሓሮ። 39 የሙሴ ቕጫ ተባጢራሑ ያመጥርሑዌ ኤለ፤ በኢየሱስ ክርስቶስ ብታምሮ ጭን ተባጢራሑ እንም ትመጥሮ። 40 በነቢሕኖ ዝካ ቧርም ዩጂ ኤሰራብሑሐማ ተጤፓ። 41 'ኣሑ ትቀርጦ ሰብ አዘቦ፤ ወግ የሕርብሑ ኣሑም ᎃቶ። ሟኒም ሰብ ቢዩጅኩ ኣታምረዊ ሜና በዘበራሑ እያ አቾትቴ' የዋሪሐማው።" 42 ጳውሎስም በርናባስም ኣይሑድ ቲደመዶᎌ ቤት ቲወጦ ቢቸን ሳምት የይሑዳ ሰንበት ከረ ተንተቦ የዝክም ዩዶዮዌ ጨቈሶዮም። 43 የደመዶ ሰብ ተትብራጦ ኣንቐ የይሑዳም ሰብ በይሑዳ ሓይማኖት የገፖ ብዘመና የጳውሎስም የበርናባስ ተⷐተሮዮም፤ ሕኖም እግዘር ባበኖ ፀጋ ተቋመሮም ይረብሮዌ ኦዶዮም። 44 በተነ የሰንበት ከረ ኣታት ሰብ ባንሐሬ የከተማ ሰብ እንም ይእግዘር ቃር ይሰሞዌ ተደመዶም። 45 የይሑዳ ሰብም ብዘ ሰብ በቸኔ ቢያዞ ሟነቦምታ የጳውሎስ ቀነመበዊም። 46 ጳውሎስም በርናባስም ጭን በድፍረት ዝካ ባሮዮም፤ "ትንም ይፍቴ ይእግዘር ቃር ያሑ ኦዶት ያትኸሽ፤ ቢሐርም ኣሑ በቀንጥሑዊ የዘላለም ትረብሮᎌ ይእግዘር ቃር ባትሰሞዌ በገግማሑ በፈንድሑ ያረማዊ ሰቤ ንወነሸ። 47 ዝም የሐረወ ጘታ ኢየሱስም 'ሰብ እንም ባሐ ወሐት ይተርፌ የኣረማዊ ሰብ ጬት ኤፐከም' ባረም ያዘዜው" ባሮም። 48 ኣረማዊ ሰብ ዝሕ ሰሞም ታነ ሳረኖም፤ ይእግዘር ቃር ኣሐበዶም፤ የዘላለም ኤያም ሐሮም ይረብሮዌ የሸᎌችዮ እንመና ኣመሮም። 49 የጘታም የኢየሱስ ኣትርፎት ቃር በሕ ገን እንም ቲቤትት ወረም። 50 የይሑዳ ኣለቃ ጭን የኣይሑድ ሓይማኖት ያመረማ ደንገነ የሐረማ ንቅ ንቅ እሽታም የከተማ ንቅ ሰብ ንሳሶፖምታነ የጳውሎስም የበርናባስም ኣሳደዶም ተገነና ኣወጦዮም። 51 ሕኖ ጭን ምስክር የሕርብሑ ባሮም የግረና ጐት በሕሜ ጥበጠቦም ኢቆንዮን ከተማ ቸነቦም። 52 የኢየሱስ ተማሪ ጭን በብንቕትም በመንፈስ ቅዱስም ተሜነቦም ባነ።

Acts 14

1 በኢቆንዮም ጳውሎስም በርናባስም ይፍትሜ ሐማ ኣይሑድ ይደመዶᎌ ቤት ገፖም የክርስቶስ ኣትርፎት ተጨራ ኦዶም፤ በሕሜ የይሑዳም የኣረማዊም ሰብ ብዘመና ኣመሮም። 2 ኣናመሮ የይሑዳ ሰብ በዝ ጐፔቸ የቸነ የኣረማዊ ሰብ ያትራክሶዮዌ ንሳሶዮም። 3 ጳውሎስም በርናባስም በሕሜ ብዘ ከረ ቾኖም፤ ሕኖም ይእግዘር ቃር ደፈሮም ኦዶም፤ ጘታም ቃረና ውረሙ ቲብር መርሐትም ወግም በሕኖ አጅ ይትቾቴ ደረግ ኣበኖም። 4 የከተማ ሰብ ጭን ቴ ተሻዶምታነ ናሰና ተይሑዳ ሰብ ናሰና ትእግዘር ናቸረነ ጋᎀ ሐሮም። 5 በሕም ያነቦ ኣረማዊም የኣይሑድ ሰብ ታለቃና ጋᎀ የጳውሎስም የበርናባስም ብምር ይወጎዮዌም ያትስቃየቦዮዌም ኣትባቶም። 6 ሕኖም ዝሐታ በሓሮ ኣንቐ ልስጥራንም ደርቤንም ይውርዮ የሊቆንያ ከተማ በሕም ዙርያ ባነቦ ገነ ሰከቦም ወሮም። 7 በሕሜ የክርስቶስ ኣትርፎት ወሔ ወሬ ዩዶ ባነ። 8 በልስጥራን አግረታ የቍረፈረ ምስ ቾናም ባነ፤ ትም ተትጨነ ስርም በግረታ ዌተ ኤⷕር ሺባ ባነ። 9 ዝም ምስ ጳውሎስ ቲዝረኽ ይሰሜ ቾናም ባነ፤ ጳውሎስ መርኬ ባረም ኣሸንምታነ ትም ተባሸታ ይተርፌ ያመረ ሐማ ጳውሎስ በሓረ ኣንቐ፥ 10 ቃረታ ከፈተም "ተገከር በግራሐ ቍም" ቧረንም፤ የቍረፈረም ምስ ፈተክ ባረም ተረሳም ውርውር ወበር ቀነሰም። 11 ሰብ እንም ጳውሎስ የቾተን ዘንጋ ባሰቦ ግዝየ፥ ሕኖም ቃረና ከፈቶም በሊቆንያ ገነ ኣንᎋ "መሌካ ሰብ መሰሮም ወንዶም ይኔ ቸነቦም" ባሮም። 12 የበርናባስም "ዝዩስ" ባረዊም፤ የጳውሎስም ንቃር የዝረኽ የሐሬ "ሔርሜን" ባረዊም። 13 ተከተማና ውጤያነ የዘዮስ ይውሪ ቅሪነ ያጘኽር ቐስ ያጐጂ ማማም ወፌርም ወረጀ ኣቸነምታነ ተሰብ ጋᎀ እማቴ በሕሮት የጳውሎስም የበርናባስም ሕትም ያመሎዌ ሸም። 14 ይእግዘር ናቸረነ በርናባስም ጳውሎስም ዝሕ ዘንጋ ቢሰሞ ኣንቐ ጅረና ትረተሮም ባሕሮት የሰቤ ኖጦም ቸነቦም። 15 "ኣሑ ዝሐታ የንቃር ታመሮ? ይናም ያሑም ሐማ ሰብንደ፤ ይእና ዝሔ የቸነነ ኣሑም ዝሕ ᎃጥጥ ሜና ቴትሑ፤ ኣፈር ተሰሜ ባርም በሕኖ ያነ እንም የፈጠረ አያም የሐረ ይእግዘሬ ትትዠፐሮሐማ የክርስቶስ ወሔ ወሬ ኑድኔኩዌው። 16 እግዘር ተዝ ይፍቴ ይሑዳ ኣንሐሮ ሰብ በገገና ኤማ ያሮዌ ቸኖም። 17 የሕርምታነ ት ሜራ የሐረ ጘታ ወሕረታ ይምሰኵለ ወሔ ሜና ኣምሮተታ ኣንቸ፤ ተሰሜ ዝራብ ባቦት ወሔ ወማ ያᎊወ ወሔ ወክት ኣበናሑም፤ በሸረትም ⷕንማሑ በሳሮት ሜናናሑም።" 18 ዝም ቢብሮ ዳር ጳውሎስም በርናባስም በርቅ መራክስ ሕትም ኤያᎀሪ ባሮም የሰብ ሐኖዮም። 19 የይሑዳ ሰብ ጭን ተኣንፆክያም ተኢቆንዮን ከተማም ቸነቦምታነ ሕኖም የሰብ ኣድዋነቦም የጳውሎስ ብምር ወከዊም፤ የᎀተ መሰረኖም ሻቦም ተከተማ ውጤ ኣወጦም ቃሰበዊም። 20 ቢሐርም በክርስቶስ ያመሮም ሰብ ሐበበዊም በቈሞዌ ት ቶጠቀወ መደር ተረሳም ከተማ ገፓም፤ በመረጋታ ተበርናባስ ጋᎀ ደርቤን ከተማ ወረም። 21 ጳውሎስም በርናባስም በደርቤ የክርስቶስ ኣትርፎት ወሔ ወሬ ኦዶምታነ የብዘ ሰብ በክርስቶስ ያምሮሐማ ባመነቦዮ ኣንቐ በልስጥራን ከተማ በኢቆንዮንም ከተማ ኣለፎም ኣንፆክያ ከተማ ተዠፐሮም። 22 በሕሜ ያመሮም ሰብ ባትቋምሮት ባመሮᎌ ቈሞም ይረብሮዌ በምሕሮት "ይእግዘር መንግስት ንገባኔ ብዘ መከራ ተቀፐሮት ነረብንደ" በበሮት ኣትመሮም። 23 በክርስቶስ ያመሮ ሰብ ባነቦᎌ መደር እንም የቤተስኻን ባሪቅ ይሐር ሰብ ሸፐቶም። ጦሞም ጠሎት ታመነቦ ኣንቐ ያመሮᎌ ጘታ ኣደራ ኣቦዮም። 24 ጵስያድያ ገነ ኣለፎም ጵንፍልያ ገነ ቸነቦም። 25 በጴርጌን ከተማ ይእግዘር ቃር ቦዶ ኣንቐ ኣጣልያ ከተማ ወሮም። 26 በሕም ኣንቐ ዝሕ የቾተበዊ ሜና ቃር ይእግዘር ፀጋ ኣደራ ያውᎌ ገነ ኣንፆኪያ በመርከብ ወሮም። 27 ኣንፆክያ በሰኖ ኣንቐ በክርስቶስ ያመሮ ሰብ ባት ደመዶዮምታነ እግዘርም ተሕኖ ጋᎀ ሐረም የቾተን እንም ኣረማዊ ሰብ በክርስቶስ ያምሮዌ ኤማ የትከፈተሮ ሐማ ኦዶዮም። 28 ሕኖም ክርስቶስ ታመሮ ሰብ ጋᎀ ብዘ ከረ በሕሜ ቾኖም።

Acts 15

1 ኣታት ሰብ ተይሑዳ ገነ ኣንፆክያ ከተማ ቸነቦም ታነ፥ "በሙሴ ቕጫ ኤነት ጤበር ባናወነኩ ኣትተርፎ" ባሮምታነ በክርስቶስ ያመሮ ጐፔቸ ያትመሮዮ ባነ። 2 ጳውሎስም በርናባስም ተሰብሕኖ ጋᎀ ንቃር ተክራከሮም፤ በዝም ክርክር የቸነ ጳውሎስም በርናባስም ተሕኖም ኣታት ሰብ ኢየሩሳሌም ከተማ ያሮሐማም ሕኖም ዝሓ ዘንጋም ይእግዘር ናቸረነም የቤተክርስቲያንም መሪም ያትቐንቦዌ ተስማሞም። 3 ሕኖም በቤተክርስቲያን ናዮምታነ ወሮም፤ በፊንቄም በሰማርያም ገነ ኣለፎም ቲያሮ የኣረማዊ ሰብ በክርስቶስ ያምሮ ሐማ ዩዶዮ ባነ፤ ዝም ዘንጋ በክርስቶስ ያመሮ ጐፔቸም እንመና ሰሞምታነ ንቃር ሳረኖም። 4 ኢየሩሳሌም ከተማ በሰኖ ኣንቐ በክርስቶስ ያመሮ ሰብም የቤተክርስቲያን መሪም ይእግዘር ናቸረነም ተቐፐሮዮም፤ ጳውሎስም በርናባስም እግዘር ተሕኖ ጋᎀ ሐረም የቾተን እንም የሕኖ ኦዶዮም። 5 በክርስቶስ ያመሮ ኣታት የፈሪሳ ሰብ ተረሶምታነ "በክርስቶስ ያመሮ ኣረማዊ ሰብ የሙሴ ቕጫ ቀረቦትም ጤበር ያወሬዮዌ ያትኸሽ" ባሮም። 6 ይእግዘር ናቸረነም የቤተክርስቲያን መሪም በዝ ዘንጋ ይትማሐሮዌ ተደመዶም፤ 7 ተብዘ ወባጀ ኣንቐ ጴጥሮስ ተረሳም ዝካ ባረኖም፤ "ጐፔቾ ዝሕ ያረማዊ ሰብ ይእግዘር ኣትርፎት ወሔ ወሬ ትያ ሰሞም ያምሮዌ ተዝ ይፍቴ እግዘር በተረም ታሑ ግብት እያ ሸፐተም የራሔሐማ ትⷕሮ። 8 የⷕን ቃር ይⷕር እግዘር ይና ያበንደ መንፈስ ቅዱስ የሕኖም ባቦተታ የተነፎ ሐማ እግዘር ኦደሮም። 9 ሕኖም በክርስቶስ ያመሮዌ ባጢረና ተሕኖ ኣፈካም ኣመጠረኖም ባንሐሬ ይናም ሕኖም ስርም ኣምቤተረንደ። 10 ኣባንዳም ይናም የሙሴ ቕጫ ቀረቦት ኣንሐረንደ፤ ዝሕ ንጮኔዬ ኤሐርንደ ኣንገችየ በሕኖ በጫሮት የምር ይእግዘር ትትፍታተሮ? 11 ይእናም የተነፍነ የሕኖሐማ በጘታ ኢየሱስ ፀጋ ወሕረታ ናምነ"። 12 ሓጋᎀ ሰብ እንም ቍስ ባሮምታነ በበርናባስም በጳውሎስም አጅ እግዘር ባረማዊ ሰብ ግብት የቾተን ወግ ዘንጋም መርሐትም እንም ቲዩዶዮ ይሰሞ ባነ። 13 ሕኖም ዝረከቦም በጀፐሮ ኣንቐ ያእቆብ ዝካ ባረም፤ "ጐፔቾ ስሞን። 14 እግዘር የት ይሐሮ ሰብ ይሸፕቴ በተረም መምር የኣረማዊ ሰብ የትራከበኖሐማ ጴጥሮስ ይውሪ ስምኦን ኦደናሑም። 15 ተዝ ተዋረንም ቃር ነቢም ተባሮ ቃር እማትሮ፤ ዝካ ቧርም ጣᎉም ባነ፤ 16 'በዝ ኣንቐ አትዠፐርቴ፤ የትባነረ የዳዊት ቤት ኣረሸቴ፤ የትባነረምት ዘፒት ኣትቋᎃንቴ። 17 ዝም ኣሜ ያነ እንጐድ ሰብም በሽመና የትጠኖ ኣረማዊ ሰብ እንም ይእግዘር ይሰቦሐማው፤ 18 ተድረ ቈነሸም ዝሕ እንም ያትⷐረ እግዘር ዝካ ይብር።' 19 "አጋ ይያ ኣሳብ ይእግዘሬ ይትዠፐሮ ኣረማዊ ሰብ ኣናጀግኔዮዌዉ። 20 ቢሐርም የቅሪነ ኣንጪምታ የሰነሐ ሸረት ቤበሮዌ፥ ትንጐድ ምስም ምሽትም ጅር ቤደምዶዌ የበከትየም ደምም ቤበሮዌ ንጣፍኔሮ። 21 ዝም የሐረወ ተድረ ቀነሰም አሗ ዳር የሙሴ ቕጫ ኣይሑድ ቢደመዶᎌ ቤት በሰንበት ከረ ያረᎅም በከተማ እንም ዩጂ" ባነ። 22 ተሕ ኣንቐ ይእግዘር ናቸረነም ባሪቅም በክርስቶስ ታመሮ ሰብ ጋᎀ እንም ቀሪ ሰብ ሸፐቶምታነ ተጳውሎስም ተበርናባስም ጋᎀ ኣንፆኪያ ይረሖዮዌ ኣትባቶም፤ የሕየሐሬ በጐፔቸ ግብት ቦሔነት ይጠኖ የረፐረ በርስያን ይውሪ ይሑዳም ሲላስም ኣንፆክያ ከተማ ያሮዌ ሸᎌችዮም። 23 የጣᎉም ወረቀት በሕኖ አጅ ናሖም፤ ጣፎም የራሐዊታ ዝካ ይብር ባነ፦ "ይና ይእግዘር ናቸረነ የበተስኻን መሪም ያሑ ጐፔቸ በኣንፆክያም በሶርያም በኪልቅያም ትረብሮ በክርስቶስ ያመርሑ ኣረማዊ ጐፔቸም አተᎀቸም እንም ወጌምተንዳ የስራሑ። 24 ኣታት ሰብ ቲናሔ ተረሶም ትዛዝ ታኒብነም ያሑ ቦዶኩ ቃር በቃረና ያድዋነቦኩም ያጀገሮኩም ሐማ ሰማነም። 25 እንመንዳ ተደመድነምታነ ናቸረነ ሸፐትነምታነ ትነምድኔዮ ጐፔቸንዳ ተበርናባስም ተጳውሎስም ጋᎀ ያሕዌንየ ንረሕኔዮዌ ተስማማነም። 26 በርናባስም ጳውሎስም የጘታንዳ የኢየሱስ ክርስቶስ ቃር የሞትም ቢሐር ገገና ኣቐፐሮም ያቦ ሰብሎ። 27 ይና የትሰማማኔᎌ ዘንጋ ገግመና በቃረና ዮዶኩዌ ይሑዳም ሲላስም ናሕኔንኩም። 28 ተዝሕ ተጣፍኔዮ ውጤ እንጐድ ጠውር ኣናጮኔኩሐማ ይናም መንፈስ ቅዱስም ተስማማነም። 29 የቅሪነ ሕትም ያንጪ የሰነሐ ሸረት ኣትብሮ፤ የበከተም ኣትብሮ፥ የዋጋ ያንጪ ደም ኣትብሮ፤ ተረከብሑ ሰብ ጅር ኣድምዶ፤ ተዝሕ ኤነት ቃር ገጋሑ ብትቅረቦ ወሔ ቃሩ፤ ቦሔቃር" ባሮም ጣፎኖም። 30 የራዮም ሰብ ተስራፐቶም ኣንፆክያ ከተማ ወሮም፤ በሕሜ በክርስቶስ ያመሮ ሰብ ስበሰቦዮም ታነ የራዮ የጥፈት ወረቀት ያረᎇዬ ኣቦም። 31 ወረቀትታ ቢያረᎅ ወሔ ወባጀው ባሮም ንቃር ሳረኖም። 32 ይሑዳም ሲላስም ነቢ የረፐሮ የሐሬ በክርስቶስ ያመሮ ጐፔቸ በብዘ ቃር መሐሮም ኣትቋመሮዮም። 33 ይሑዳም ሲላስም ቅሪ ከረ በቾኖ ኣንቐ በክርስቶስ ታመሮ ጐፔቸ ተስራፐቶም የራሖዮ ሰቤ ተዠፐሮም ወሮም ። 34 (ሲላስ ጭን በሕ ይክሴ ሸም።) 35 ጳውሎስም በርናባስም ተብዘ በክርስቶስ ታመሮ ሰብ ጋᎀ ሐሮምታ የጘታ የክርስቶስ ኣትርፎት ወሔ ወሬ ቲዩዶ ቅሪ ከረ በኣንፆኪያ አከሰቦም። 36 ተቀሪ ከረ ኣንቐ ጳውሎስ የበርናባስ ዝካ ቧረንም፤ "ተዝ ይፍቴ የጘታ ቃር ዮድኔᎌ መደር ንወነም በከተማ እንም ያነቦ በክርስቶስ ያመሮ ጐፔቸንዳ ንዥኔዮ፤ መምር ያነቦ ሐማ ንሓነ" ቧረንም። 37 በርናባስ ማርቆስ የዋሪ ዮሓንስ ተሕኖ ጋᎀ ይወስደውዬ ሸም። 38 የዝ ይፍቴ ጭን ማርቆስ በጵንፍልያ ታነ ተሕኖ ተቤተረም ወጣም ባነ፤ የሜናም ተሕኖ ጋᎀ ኣንቸነ ባነ፤ በሕ የቸነ ጳውሎስ "ት ቲና ጋᎀ ኤያር" ባረም። 39 በዝሕ ዘንጋ በግብተና ንቅ መራክስ የረሳቦዌ የሟር ሟሬ ሐሮም፤ በርናባስም ማርቆስ ጠበጠም በመርከብ ቆጵሮስ ገነ ወረም። 40 ጳውሎስ ጭን ሲላስ ሸፐተም፤ በክርስቶስ ያመሮ ጐፔቸም የጳውሎስ ይእግዘር ፀጋ ኣደራ ኣበዊም ወረም። 41 ጳውሎስም በሶርያም በኪልቅያ ገነ ቲያር በክርስቶስ ያመሮ ሰብ ያትቋምኖ ባነ።

Acts 16

1 ጳውሎስ ደርቤንም ልስጥራን ከተማ ወረም፤ በሕሜ ጢሞትዮስ ይውሪ በክርስቶስ ያመረ ኣት አርች ባነ፤ የትም ኣዶት በክርስቶስ ያመረች የይሑዳ ጥብ ባነች፤ ኣባታ ጭን የግሪክ ሰብ ባነ። 2 ትም በልስጥራንም በኢቆንዮን ያነቦ በክርስቶስ ያመሮ ጐፔቸ ቦሔነተታ ይⷕረዊ ባነ። 3 የጢሞትዮስ ኣባ የግሪክ ሰብ የሐረሐማ በሕ የረፐሮ ኣይሑድ እንም ይⷕሮ ባነ፤ የሕየሐሬ ጳውሎስ የጢሞትዮስ ጠወጠንም ያሬ የሸ የሐሬ የሕ ቲብር ጤበር ኣወናንም። 4 ጳውሎስም ሲላስም በሕ ከተማ ቲያሮ፤ በኢየሩሳሌም የረፐሮ ይእግዘር ናቸረነም ባሪቅም የባረዊ ቃር እንም በክርስቶስ ያመሮ ሰብ ዩዶባነ፤ ሕኖም የሕክም ያመሮዌ ያትጬፖዮ ባነ፤ 5 በክርስቶስ ያመሮሕኖም ባመሮᎌ ይትቋመሮ ባነ፤ ሕኖም በከረ ከረ ᎃዝረና ይደብር ባነ። 6 ጳውሎስም ሲላስም በእስያ ገነ የጘታ ቃር ቤዩዶዌ መንፈስ ቅዱስ የሐናኖ የሐሬ በፍርግያም በገላትያ ገነ ኣለፎም ወሮም። 7 የሚስያም ዳር በሰነቦ ግዝየ ቢታንያ ገነ ያሮዌ ኣሰቦም ባነ፤ ቢሐርም የኢየሱስ መንፈስ ሕሔ ያሮዌ ኣንፈቀደሎ። 8 የሕ የሐሬ ተሚስያም ገነ ኣለፎም ጢሮዳ ከተማ ወሮም። 9 በሕሜ የጳውሎስ በምሳረ በራእይ ኣት የመቄዶንያ ሰብ "መቄዶንያ ገነ ኔሐም ንዳንደ" ባረም ቈመም ቲጨቍስን ኣሸም። 10 ትም ዝሕ ራእይ ባሸ ኣንቕ ሕመጋ መቄዶንያ ናኔ ተረሳነም፤ ይናም የክርስቶስ ወሔ ወሬ የሕኖም ኑድኔ እግዘር የጠናንደሐማ ሓነም ባነ። 11 ተጢሮዳ ከተማ ተረሳነም በመርከብ ቕጥየ ሳሞትራቄ ገነ ወነም፤ በመረጋታ ናጱሌ ከተማ ወነም። 12 ተሕም ኣንቐ ፊሊጶስ ከተማ ሰናነም፤ ዝም በመቄዶንያ ባት ወረዳ ባነቦ ዋና ከተማ ኣተታ ቲሐር በሮማ ሰብ ይትገሳ ባነ፤ በዝም ከተማ ቅሪከረ አከስነም። 13 በሰንበት ከረ ኣይሑድ የጠሎት ይደመዶᎌ መደር የመሰረንዴ የበር ᎀሬ ወነም ቾናነም፤ በሕሜ የትደመደማ እሽታ ይእግዘር ቃር ኦድኔየማም። 14 ቲሰመማንዳ እሽታ ኣተⷕታ ተትያጥራ ከተማ የቸነች ብሻ ጅር ታስየ ልድያ ይውርያ ቢእግዘር ታመረችም ትረብር ምሽት ባነች፤ ⷕትም ጳውሎስ የዋረን ቃር ትሰሜ ጘታ የቀርብ ኤነⷕታ ከፈተራም። 15 ⷕትም ታበሩሰⷕታ ጋᎀ በትጠመቀች ኣንቐ "በጘታ ያመር ወሕረና ባጬግሑኒ ቤተና ግቦም ቀሪ ከረ ቶሮ" ባረችም የግርድ ጠበጠቸንደም። 16 ኣት ከረ የጠሎት መደር ትናነ ሸጐርነት ቱድ ኣት የቤት ገረድ ነከበቸንደም፤ ⷕትም የጘታⷕታ በሸጐርነተⷕታ ንቅ ዋጋ ታገባሮ ባነ። 17 ⷕትም "ዛና ይተርᎋᎌ ኤማ ዮዶ ሰብሮ፤ ትንም ንቅ የሐረ ይእግዘር ባረያሮ" ባረችም ትታሐራ የጳውሎስም ይናም ተⷐተረቸንደም። 18 ዝክም ትትብር ብዘ ከረ አከሰችም፤ ጳውሎስ ጭን ተናደደምታነ የⷕትሔንየ ዦረም የሲጣርታ ዝካ ቧረንም፤ "በኢየሱስ ክርስቶስ ሽም ተⷕታ ትወጤ ኣዝዝሐ" ቧረንም፤ ሲጣርምታ ሕመጋ ተⷕት ወጣም። 19 ኣራባሪየⷕታ ዋጋ ይረሕቦᎌ ሲጣርታ ተⷕት ዮጣ ሐማ ባሰቦ ኣንቐ የጳውሎስም የሲላስም ጠበጦም ዮገት ዳነ ይፍቴ ሻቦም ወሰዶዮም። 20 የሮማ ገነ ሹም ይፍቴ ኣትቐነቦዮምታነ "ዛና የይሑዳ ሰብ በሐሮሜ በከተማንዳ መራክስ ይርሳሶ። 21 ይና የሮማ ገነ ሰብ ናሜኔዬ ያንትፈቀደንደ ቕጫ ያትመሮ" ባሮም። 22 ሰብ እንም እማቴ ተረሶፖም። ዳነም ሕኖ የጳውሎስም የሲላስም ጅረና መንጦም ብንጣር ይደርጎዮዌ ኣዘዞም። 23 ንቃር በደነጕዮ ኣንቐ ወሕኔ ቤት ኣገፖዮም፤ ወሕኔ ቤትም ይቅየምታ ተጬፐም ይቅየኖዌ ኣዘዘዊም። 24 ትም ዝሕ ተዛዝ ተቐፐረም ዮሕኔ ቤት የደኔ ክፍል ኣገፓኖም፤ አግረና ተግንድ ኣጫበቀም ኣገደኖም። 25 በግብት ምሳረ ቦሕኔ ቤት ጳውሎስም ሲላስም ጠሎት ባምሮት ዝምራ ባዝምሮት ይእግዘር ሽኵርት ያትቐንቦ ባነ። 26 ጠነቃር ዮሕኔ ቤት እንቅረቀረምታነ ሕም ጋᎀ ዮሕኔ ቤት ሳንቃ እንም ተከፈቶም፤ ያጐጅዮም ሰብ የጅም የአግረና ብረት ተሰፐረም። 27 ወሕኔ ቤት ይቅየምታ ቦሬተታ ተረሳምታነ ዮሕኔ ሳንቃ ከᎈቺም ቢያዥ ያጐጅዮ ሰብ የፈከዊ ᎀሰረንምታነ ገግ በገገታ ቶካም ይሞቴ ሴፈታ ኣወጣም። 28 ጳውሎስ ጭን በርቅ ቃረታ "እንመንዳ ዝሔ ነነ፤ በገጋሐ ኣት ᎃጥጥ ዘንጋ እንቾትሐ" ባረም ቃረታ ከፈተም ዝረኸም። 29 ወሕኔ ይቅየምታ "ኵራዝ ናሞን" ባረም ያዤ ደኔ ኖጠም ገፓም፤ ትም ቲያረድን በጳውሎስም በሲላስም ይፍቴ ተፌጠመም ወጠቀም። 30 የሕኖም ወረጀ ኣወጣኖም ታነ "ጘታኖ እያም አተርፌ ምር ኣምሮት ነረቢ?" ባረኖም። 31 ሕኖም "በጘታ በኢየሱስ አመር፤ ኣሐም ኣበሩሳሐም ትትረፎሸ" ባረዊም። 32 የትም በቤተታ ያነቦ ሰብ እንም የጘታ ቃር ኦዶዮም። 33 ሕም ጋᎀ በሕም ምሳረ ወሕኔ ይቅየ ምስ የጳውሎስም የሲላስም ወሰደም መዛና ኣጠበኖም፤ ሕም ጋᎀ ትም ትንም ኣበሩሰታ ጋᎀ ተጠመቀም። 34 ቤተታም ወሰደኖምታነ ሸረት ኣበናኖም፤ ትም ብእግዘር ያመሬ ታበሩሰታ ጋᎀ ንቃር ሳረንም። 35 ጋ ቲብር ዳነሕኖ "ዛሕ ያጐጅዮ ሰብ ᎋቸዮ" ባሮም ወታደር ናሖም። 36 ወሕኔ ቤት ይቅየታ "ይᎈቸኩዌ ዳነሕኖ ናሖም፤ አሗ ውጦ ቦሔ ቃር ወሮ" ባረም የጳውሎስ ኦደንም። 37 ጳውሎስ ጭን "ይና የሮማ ሰብ በሐነሜ ፍርድ ኤባር በሰብ ይፍቴ ደነጎም ቦሕኔ ቃሰቦንደም፤ አሗም ተወሕኔ ቤት በሽᎃቸር ንወጣነሐማ ያመሮ? ኤሐር ኣምᎄጣነ፤ ዳነሕኖ ገግመና የተኖም ያውጦንደ" ባረኖም። 38 ወታደርሕኖ ዝሕ ዘንጋ የዳነ ኦዶዮም፤ ዳነምሕኖ ጳውሎስም ሲላስም የሮማ ሰብ የሐሮ ሐማ ቢሰሞ ሰነፎም። 39 ዳነም ሕኖም ቸነቦም የጳውሎስም የሲላስም ኣፍ በሮንደ ባሮም ጨቈሰዮምታነ ቶሕኔም ኣወጦዮም ተከተማ ውጤም ያሮዌ ጨቈሶዮም። 40 ጳውሎስም ሲላስም ቶሕኔ ወጦም የልድያ ቤት ገፖም፤ በሕሜ በክርስቶስ ያመሮ ጐፔቸ ነከቦምታነ የሕኖም ብእግዘር ቃር ኣትቋመሮዮምታነ ከተማታ ገፈሮም ወሮም።

Acts 17

1 ጳውሎስም ሲላስም በኣንፊጶልስም በኣጶሎንያም ኣለፎም ተሰሎንቄ ከተማ ወሮም፤ በሕሜ ኣይሑድ ይደመዶᎌ ቤት ባነ። 2 የዝም ይፍቴ ሐማ ጳውሎስ የጠሎት ቤተኔ ገፓም፤ በሶስት ሰንበት ተቅዱስ መጣፍ የሰብሕኖ ኣትመረኖም። 3 ዝም ትምርት ክርስቶስ መከራ ተቐፐረም ᎀተም ይትረሳ ሐማ ኣጬገም ቲዩድ "ዝሕ እያ ኦድሑ ኢየሱስ ት ክርስቶሱ" ይብር ባነ። 4 ተሕኖም ኣታት ኣይሑድ ጳውሎስ የባረኖ ቃር ገፓኖምታነ ብዘ ይእግዘር ይሰግዶ የግሪክ ሰብም ብዘ ንቅ ንቅ እሽታ ጳውሎስም ሲላስ የባሮ ቃር ተቐፐሮም፤ ተሕኖ ጋᎀ ሐሮም። 5 ኣናመሮ የይሑዳ ሰብ ጭን ሟነቦምታነ ሜና ኤነኖ ᎃጥጥ ሰብ ቤሜማ ስበሰቦምታነ በሕኖ ኣሴሮፖም፤ በከተማም መራክስ ነሶም፤ የጳውሎስም የሲላስም የሰብ ያቐፕሮዮዌ የኢያሶን ቤት ቸነቦም ሐበበዊም። 6 የሕኖ በበከሮዮ ኣንቐ በሕኖ ሟሬ ኢያሶንም በክርስቶስ ያመሮ ጐፔቸ ኣታተና ሻቦም የከተማ ዳኔ ወሰዶዮምታነ ዝክም ባሮም ያትሓኖ ባነ፤ "ገን እንም ያጠፎ ዛናሮ፤ አሗ ዝሔ ቸነቦም። 7 የሕኖም ኢያሶን ተቐፕረኖም፤ ዛና እንመና 'ኢየሱስ ይውሪ እንጐድ ንጕስ ነረ' ቲብሮ ንቅ የሐረ የንጕስ ቄሳር ትዛዝ ኤትቐፐሮ" ባሮም። 8 የሕ ከተማ ሰብም ዳነ ዝሕ ዘንጋ ቢሰሞ ተብራገጎም። 9 የጠወጭዮ ኢያሶንም እንጐድመና ቓማ ኣጠነቦም ገᎈርዮም። 10 ሕመጋ በክርስቶስ ያመሮ ጐፔቸ የጳውሎስም የሲላስ በምሳረ ቤርያ ከተማ ኣሰከቦዮም፤ ሕኖም ወሮም ኣይሑድ ይደመዶᎌ ቤት ገፖም። 11 በቤርያ ያነቦ ኣይሑድ በተሰሎንቄ ቲረብሮ ሰብ ይርቅ ኣጨሞም ይሰሞ የረፐሬ ቃረታ በᎃራ ⷕነና በብንቕት ተቐፐሮም፤ ቃርመታ ውረም ወሕረታ ያጬጎዌ እንተመረጋ ቅዱስ መጣፍ ይምረምሮ ባነ። 12 በሕ የቸነ ተሕኖ ብዘ ኣይሑድም ብዘ የግሪክ ገነ ገምያም ብዘ ደንገነ እሽታም ኣመሮም። 13 ጳውሎስ በቤርያ ይእግዘር ቃር ዩድ ሐማ በተሰሎንቄ የረፐሮ ይሑዳ በሓሮ ግዝየ ቤርያ ቸነቦም የሰብ ኣሳደዶም መራክስ ንሳሶም። 14 ሕመጋ ጳውሎስ ኣፈጠረም የባር መዬ ያርሐማ ኣመነቦም፤ ሲላስም ጢሞትዮስም በሕም በቤርያ አከሶም። 15 የጳውሎስም ኣቴና ከተማ ዳር ጘኸደዊም፤ "ሲላስም ጢሞትዮስም ኣፍጢተቦ ይያሔ ይቸኖዌ ኦዶዮ" ባረም ጳውሎስ የጘኸደዊ ሰብ ኣደኖም። 16 ጳውሎስም በኣቴና ከተማ ሐረምታነ ሲላስም ጢምትዮስም ቲቅየኖታነ ሕም ከተማ ቅሪነ የሜናወሐማ ቲያዥ በመንፈሴታ ተብሳጨም። 17 የዝ እንም ኣይሑድ ቢደመደᎌ ቤት የይሑዳ ሰብም ይእግዘር ይሰግዶ ኣረማዊ ሰብ ይዝረኽኖ ባነ፤ እንተመረጋ ሰብ ቢትደመድወ መደር ተረከበኖ ሰብ ጋᎀ ይትክራከር ባነ። 18 ኤፒኮሮስም እስቶይኮ ይውርዮ ኣስተማሪ ኣታተና ተት ጋᎀ ተራከቦም ይትክራከሮ ባነ፤ ኣታትመና "ዝሕ ዘንገረነ ምር ይዝረኼ ይሸ?" ቲብሮ እንጐደና "የገደር ቅሪነ ቃር ይዝረኽ ሰብ ይመስር" ይብሮ ባነ፤ ዝም የባሮ ጳውሎስ ኢየሱስ ᎀተም የትረሳወ፥ ያመረ ተሞት ይትረሳ ሐማ ወሔ ወሬ ዮደኖ የሐሬ ባነ። 19 የጳውሎስ ኣርዮስ ፓጎስ ቢውሪ መደር ይደመድ ሰቤ ኣቸነበዊምታነ ዝካ ባረዊም፤ "ዝሕ ኣሐ ቱድን ገደር ትምርት ምር የሐረ ሐማ ገክርም ኦድንደ። 20 ኣሐ ተዝ ይፍቴ ኣንሰማኔ ገደር ቃር ቱድንደ፤ አጋ ዝሕ ዘንጋ ምር የሐረ ሐማ ንⷕኔ ንሸነ" ባረዊም። 21 ዝም የባረዊ የኣቴና ሰብ እንም በሕ ይረብሮ የሰብ ገነ ሰብ ገደር ጮዳ በዘንጎትም በስሞትም ዋሮት ይሸኖ የረፐሬዉ። 22 በሕ ግዝየ ጳውሎስም በኣርዮስፖጎስ በትስበሰቦ ሰብ ይፍቴ በግብተና ቈመም ዝካ ባረም፤ "የኣቴና ሰብ ኣሑ ብንም ቃር የሓይማኖት ቕጫ ትቅረቦሐማ አሕር፤ 23 ትሰግዶኖ እንም በከተማሑ ትናር 'ኣንሗሪ ጘታ' ይብር ጥፈት ያኖ የሕትም መደር ኣሽም፤ አጋ ዝሕ ታትⷕረዊ ትሰግዶነታ ሟን የሐረ ሐማ እያ ኦድሑቴ። 24 ት ኣፈርም ባፈር ᎈር ያነ እንም የፈጠረ እግዘር፥ ያፈር ተሰሜ ጘታው፤ ት ሰብ ባረሸን ቤተመቅደስ ኤረብር። 25 ት ኤያም ያሜ ኣንፏት እንም ቃር ይንመታ ይብ፤ ት ኣት ዘንጋ ኤቀብርወ የሐሬ የሰብ እገዠ ኤሸ። 26 ት የሰብ ዘር እንም ባፈር ᎈር ብንም መደር ይረብሮዌ ትማት ሰብ ፈጠረኖም፤ ሕኖም ቴትፈጠሮ ይፍቴ የትወሰነ ዘበርም ይረብሮᎌ መደርም ኣወናሮም። 27 ዝሕ እንም ያመነ ይእግዘር ይሰቦዌም ምረመሮም ይረሕበውዬው፤ ቢሐርም ት ቲና ታታተንዳ አረቌዉ በሮት ኣንሐረ። 28 'አያም ንሐነም ገፓነም ንወጣነም ንረብነም በቱ፤ ታሑ ተዌጋማሕኖ ኣታተና ይእና እንመንዳ የታ ዴንጛንደ' የባሮሐማው። 29 ሔታ እንመንዳ ይእግዘር ዴንጛ በሐነ እግዘር ተወርቅ ዌም ተብር ዌም ትእምር የትቾተ ምሰር ይመስር ቤትነ አስቦት ኤነብንደ። 30 እግዘር ሰብ ቴⷕሮ የቸተበዊ ባጢር ፈነሐሎም፤ አሗ ጭን ብንም ገነ ያነቦ ሰብ ንስሓ ይገቦዌ ኣዘዘም። 31 እግዘር በሸᎌተን ሰብ ወሐት በኣለም እንም በውረም ይፈርድወ ከረ ወሰነም፤ ዝሕ እንም ያትⷐርንዴ እግዘር የሸᎌተን ክርስቶስ ተሞት ነሳንም" ባረም። 32 የᎀተ ይትረሳ ይውሪ ቃር ቢሰሞ ናሰና ኣኸሶᎌም፤ ናሰና ጭን "ዝሕ ዘንጋ ትትዝረኽ እንጐድ ግዝየ ንሰማኔከቴ" ባረዊም። 33 ሕመጋ ጳውሎስ ተግብተና ወጣም ወረም፤ 34 ኣታት ሰብ ጭን ኣመሮም ተት ጋᎀ ሐሮም፤ ታመሮ ሕኖ ግብት የኣርዮስፖጎስ የዘንጋ የቾኖ የሕኖ ቤሻ ዲዮናስዮስ፥ ደማሪስ ይውርያ ኣት ምሽት እንጐድመና ኣመሮም ተሕኖ ጋᎀ ባነቦ።#

Acts 18

1 ተዝ ኣንቐ ጳውሎስ ተኣቴና ከተማ ተረሳም ቆሮንቶስ ከተማ ቸነም። 2 ትም ኣቂላ ይውሪ ምስ በጳንጦስ ገነ የትጨነ የይሑዳ ሰብ ነከበም፤ የይሑዳ ሰብ ተሮማ ከተማ ይወጦዌ የሮማ ንጕስ ቀላውድዮስ ኣዘዘም ባነ፤ በሕ የቸነ በቍርብ ከረ ኣቂላ ተምሽተታ ተጵርስቅላ ጋᎀ ተጣልያን ገነ ቆሮንቶስ ከተማ ቸነም ባነ። ጳውሎስ የሕኖሔ ገፓም ተⷐⷐረኖም። 3 ትም የሕኖ ሐማም ዱከም ይሴፍ የረፐሬ ተሕኖ ጋᎀ ቾናም እማቴ ይሴፎ ባነ። 4 ጳውሎስ በሰንበት ከረ እንም በጠሎት ቤት የክርስቶስ ቃር የይሑዳም የግሪክ ሰብም ኣጬገም ዩድኖ ባነ። 5 ሲላስም ጢሞትዮስም ተመቄዶንያ ከተማ በቸነቦ ግዝየ ጳውሎስ የክርስቶስ ቃር ቲዮድ ይወር ባነ፤ ትም ይቸንቴ የዋሪ ክርስቶስ ኢየሱስ ገገታ የሐረ ሐማ የይሑዳ ሰብ ኣጬገም ዩድኖ ባነ። 6 ቢሐርም የኣይሑድ ገነ ሰብ ዝሕ ቃር ኣንሰማኔከ ባሮም ተቃነሞም፤ በሕ የቸነ ጳውሎስ ጅረታ ጥበጠበምታነ "አጋ ይእግዘር ቃር ኣንሰማነ ብትብሮ እያ ያሑ ደመነ ኣንሐር፤ ያሑ ቢᎈርጅብኩ ደማሑ በገግማሑዉ፤ ተዝ ኣንቐ እያ ያረማዊ ሰቤ ኣርቴ" ባረኖም። 7 ጳውሎስም ተሕኖ ተቤተረምታነ ቲቶስ ኢዮስጦስ ይውሪ ብእግዘር ያምር ምሴ ቤት ገፓም፤ ቤትመታ ኣይሑድ ይደመዶᎌ ቤት መዬ ባነ። 8 በዝ ጠሎት ቤት የይሑዳ መሪ ቀርስጶስ ትንም ኣበሩሰታ ጋᎀ በጘታ ኢየሱስ ኣመረም፤ የቆሮንቶስ ሰብ ብዘመና የክርስቶስ ኣትርፎት ሰሞም ኣመሮም ተጠመቆም። 9 ጘታም በምሳረ በራእይ የጳውሎስ ዝካቧረንም፤ "እንሰነፍሐ፤ ዘንጝ ባንሐሬ ቍስ ኣትበር። 10 እያ ታሐ ጋᎀን፤ ሟኒም የᎃጥጥ ይቓጣሐ ሰብ ኤነ፤ በዝ ከተማ ብዘ ሰብ ነሬ" ቧረንም። 11 ጳውሎስም ተሕኖ ቾናምታነ ሕርም ተግብት ዳር ይእግዘር ቃር ኦደም። 12 ጋልዩስ የኣካያ ገነ ዳነ ሐረም በትሾመ ግዝየ የይሑዳ ሰብ በጳውሎስ ኣትባቶም ተረሶᎌም የፍርድ ኣትቐነበዊም። 13 "ዝሕ ምስ ተቕጫንዳ ውጤ የሰብ ይእግዘር ያምሮሐማ ያሜ" ባሮም። 14 ጳውሎስ መልስ ይቤ ቲትሽካከት ጋልዮስ የኣይሑድ ገነ ሰብ ዝካ ባረኖም፤ "የይሑዳ ሰብ የገፎኩ ቃር ተሐረ ኽስሳሑ አሰማሑ ባነ። 15 በቃር፥ በሽም፥ በገጋሑ ቕጫ ትትክራከሮ በሐረ ጭን ኣሑ ውጦᎌ፤ እያ በዝ ዘንጋ አፈርዴ ኣንሸ" ባረኖም። 16 ዝክም ባረም ተፍርድ ቤት ኣወጣኖም። 17 በሕ ግዝየ እንመና ኣይሑድ ይደመዶᎌ ቤት ኣለቃ ሶስቴንስ ጠበጦም በደመደ ሰብ ይፍቴ ደነገዊም፤ ዝሕ እንም ቲሐር ጋልዮስ ኣሸምታነ ቍስቧረንም። 18 ጳውሎስ በክርስቶስ ታመሮ ጐፔቸ ጋᎀ በቆሮንቶስ ከተማ ብዘ ከረ ተቾና ኣንቐ በክርስቶስ ያመሮ ጐፔያታ ተስራፐተኖም ሶርያ ገነ ወረም፤ ጵርስቅላም ኣቂላም ተት ጋᎀ ባነቦ፤ የዝ ይፍቴ ሟክታ የረፐረወ የሐሬ ተወሮተታ ይፍቴ በክንክርያ ከተማ ጕነረታ ቀበበም። 19 ኤፌሶን ከተማ ቲሰሮ የሕኖ በሕሜ ቸኖም፤ ጳውሎስ ጭን ጠሎት ቤት ገፓም የይሑዳ ሰብ የክርስቶስ ቃር ዩድ ባነ። 20 ሕኖም ጳውሎስ ብዘ ከረ ተሕኖ ጋᎀ ይቾኔ ቲጨቍሰዊ አጊ ኣምባረኖ። 21 ቢሐርም ቲትስራፐትኖ ዝካ ባረኖም፤ "እግዘር ቢብር እንጐድ ከረ ያሑዌ አተንሸ" ባረኖምታነ ተኤፌሶን ከተማ ተረሳም በመርከብ ወረም። 22 ቂሳርያ ቲሰራ ኢየሩሳሌም ከተማ ወረምታነ በክርስቶስ ያመሮ ሰብ ኣዝራኸም ኣንፆክያ ከተማ ተዠፐረም። 23 በሕሜ ቀሪ ከረ አከሰም፤ በሕ ኣንቐ በገላትያም በፍርግያም ገነ እንም ቲያር በክርስቶስ ያመሮ ሰብ እንም ያትቋምኖ ባነ። 24 በእስክንድርያ ገነ የትጨነ ኣጵሎስ ይውሪ የይሑዳ ሰብ ኤፌሶን ከተማ ወረም፤ ትም የቅዱስ መጣፍ ቃር ተጨራ የሓረ ወሔ ቃር ዘንጎትም ይⷕር ምስ ባነ። 25 ትም ይእግዘር ኤማ የሓረም በመንፈስ ተርሳሳምታነ የኢየሱስ ቃር በቅጥየ ያትመር ባነ፤ ቢሐርም ት እማት የዮሓንስ ጥምቀት ባንሐሬ እንጐድ ጥምቀት ቤⷕር። 26 ትም ኣይሑድ ቢደመዶᎌ ቤት ደፈረም ኦዶት ቀነሰም፤ የሕርምታነ ጵርስቅላም ኣቂላ የባረ ቃር በሰመዊ ኣንቐ ቤተና ወሰደዊምታ ይእግዘር ኤማ ቲፍቴ ይርቅ ኣጬጎም ኦደዊም። 27 ኣጵሎስ ኣካያ ገነ ያሬ ሸምታነ ሕም ጋᎀ በክርስቶስ ያመሮ ጐፔያታ ወር ባረዊም፤ የትም የሕሔ ሰብ ይትቐፐረውዬ ወረቀት ጣፎነም፤ ቦረ ግዝየ በሕሔ ያነቦ ያመሮ ሰብ ብእግዘር ደረግ ንቃር ቐፐረኖም። 28 ትም ይቸንቴ የዋሪ ክርስቶስ ኢየሱስ ገገታ የሐረ ሐማ መጣፍ ኣረበበም ዩድ ባነ። በሰብ እንም ይፍቴ የይሑዳ ሰብም ይረኽርኖ ባነ።

Acts 19

1 ኣጵሎስ በቆሮንቶስ ከተማ ታነ ጳውሎስ ተረን ገነ ኤፌሶን ከተማ ቸነም፤ በሕሜ በክርስቶስ ያመሮ ኣታት ሰብ ነከበምታነ፥ 2 "በክርስቶስ ባመርሑ ግዝየ መንፈስ ቅዱስ ተቐፐርሑምዌ?" ባረም ጳውሎስ ተሳረኖም፤ ሕኖም "ኣንቐፐነ፤ መንፈስ ቅዱስ ያነ ሐማ ዳር ሲመትነ ኣንⷕነ" ባረዊም። 3 ጳውሎስም "አጋ ምር ኤነት ጥምቀት ተጠመቅሑም?" ባረኖም ሕኖም "የዮሓንስ ጥምቀት ተጠመቅነም" ባረዊም። 4 ጳውሎስም ዝካ ባረኖም፤ "ዝም የዮሓንስ ጥምቀት ተባጢር የትዘፐሮት መርሐቱ፤ ዮሓንስም የሰብሕኖም የዝረኸን 'ቲያ ኣንቐ ቢቸንታ አመሮ' ባረም ዩድ ባነ፤ ዝም ተዮሓንስ ኣንቐ የቸነ ኢየሱሱ" ባረኖም። 5 ሕኖም ዝሕ ዘንጋ ቢሰሞ በጘታ ኢየሱስ ሽም ተጠመቆም። 6 ጳውሎስም አጀታ ቢያወራቦ መንፈስ ቅዱስ ሜናቦምታነ ሕኖም ቤⷕሪ ኣንᎋ ዝረከቦም፤ ትንቢትም ዘንጎት ቀነሰቦም። 7 ዝም ሰብ ኣስረት ይሐሮ ባነ። 8 ጳውሎስም ኣይሑድ ይደመዶᎌ ቤት ገፓምታነ ይእግዘር መንግስት ቃር ዝረኸም ቲያትየምኖ ሶስት በነ ዳር የᎃየም ዩድኖ ባነ። 9 ኣታተና ጭን ጳውሎስ ይዝረኽን ቃር ኣንሰማነ በበሮት በሰብ ይፍቴ ᎃጥጥ ቃር ቲዝረከቦ ጳውሎስ ተሕኖ ኣረቀም፤ ያመሮሕኖ ቤተረም ጢራኖስ ቢውሪ ምስ ቤት እንተመረጋ የሕኖ ዩድኖ ባነ። 10 ጳውሎስም ዝካ ያመነ የት ዘበር ኣሕር ባነ፤ በሕ ግዝየ በእስያ ገነ የረፐሮ ሰብ እንም የይሑዳም የግሪክም ሰብ የጘታ ኢየሱስ ቃር ይሰሞ ባነ። 11 እግዘር በጳውሎስ አጅ ንቅ ወግ ቃር ይቾት ባነ። 12 በሕም የቸነ የጳውሎስ ገᎀጀ የረጐደን ጅርም መሓረብም ይወስዶም የባሸነ ቲያትረግዶዮ፥ ባሸነም ተባሸና ይተርፎ ባነ፤ ሲጣርም ይገፍኖ ባነ። 13 ኣታት የይሑዳ ሰብ በሰብ ያነ ሲጣር ቲያወጦ ይዦሮ ባነ፤ ሕኖም ሲጣር በጠበጠኖ ሰብ የጘታ ኢየሱስ ሽም ይጠሮፖ ባነ፤ የሲጣርም "ጳውሎስ ቢዩድረ በኢየሱስ ሽም ትወጦዌ ናዝዝኔኩ" ይብሮዮ ባነ። 14 ዝም ቲያመሮ ቲያዝዞ ሰብ ግብት ሰባተና እስቄዋ ይውሪ የይሑዳ ቐስ ኣለቃ ዴንጛ ባነቦ። 15 የሕኖም ሲጣርታ ዝካ ባረኖም፤ "ኢየሱስም አⷕን፤ ጳውሎስም አⷕን፤ ኣሑሕ ሟንሑተ?" ባረኖም። 16 ሲጣርም የጠወጠን ምስ በᎈረና ዘከረም ኣነቀም ጠበጠኖምታነ ቐመኖም፤ ተዛሕ ቤት እንጭመና መዘነ ሐሮም ሰከቦም ወጦም። 17 ዝመታ በኤፌሶን ከተማ ቢረብሮ ሰብ በይሑዳም በግሪክ ሰብም ተⷐረም፤ እንመና ዝሐታ ሰነፎም ታነ የጘታ የኢየሱስ ሽም ኣሐበዶም። 18 በኢየሱስ ታመሮ ሰብ ብዘመና በቾተዊ ባጢር ንስሓ ገፓም ይቸኖ ባነ። 19 ኣስማት ይቾቶ ሰብ ብዘመና ወግ ዩዶᎌ የገገና መጣፍ ቍጥ ኣመነቦም በሰብ እንም ይፍቴ መኸረዊም፤ የረደደ መጣፍ ዋጋታ ቢያስዊ ኣምሳ ም ብር ሐረም። 20 በዝሕ ኤነት ይእግዘር ቃር ንቃር ቲቤትትም በአርቅ ደረግ ቲቐምም ያርባ ባነ። 21 ዝሕ እንም በሐረ ኣንቐ ጳውሎስ በመቄዶንያም በኣካያም ኣመነምታነ ኢየሩሳሌም ያሬ ኢየሩሳሌም ከተማ ንወር ባረም በⷕነታ ኣሰበምታነ "ሕሔ ቦር ኣንቐ ሮማ ከተማ አዞት ነረቢ" ባረም። 22 የት ይቐፕረዊ ጢሞትዮስም ኤራስጦስም ተና መቄዶንያ ያሮዌ ናሐኖምታነ ጳውሎስ የቀሪ ከረ በእስያ ገነ ቾናም። 23 ሕም ጋᎀ በዝ ቢዩጂ በኢየሱስ ቃር በኤፌሶን ንቅ መራክስ ወጣም። 24 ድሜጥሮስ ይውሪ ብር ይሸክት ኣት ምስ ባነ፤ ትም የኣርጤምስ የገራራ ቤተⷕታ በብር ምስል ይሸክት ባነ፤ በት የቸነ ብር ያረጥሮ ሰብ ንቅ ትርፍ ይረሕቦ ባነ። 25 ዝም ምስ የትምሐማ ብር ይሸክቶ ሰብ እንም ባት ስበሰበኖምታነ ዝክም ባረኖም፤ "ይና ትርፈንዳ በዝ ብር ሰክቶት የሐረ ሐማ ትⷕሮ። 26 ዝሕ ጳውሎስም 'በጅ የሸኰችዮ ምስል እንም እግዘር ኣንሐረቦ' ባረም እማት በኤፌሶንም ከተማ ቴሐርም በእስያ ገነ እንም ኦደም፤ በሕ የቸነ ብዘ ሰብ ያትየመረኖ ሐማ ኣሸሑም ሰማሑም። 27 ይና ሜናንዳ ተቀንጠም፤ እማት ዝመታ ቴሐር እስያም ገነ ኣለም እንም ይሰግድራ ንቅ የሐረች የኣርጤምስ ይሰጕጅᎌ ቤት ተሟኒም ቃር ተሜዘረም፤ ንቅነተⷕታም ተሻረም በሮቱ።" 28 ሕኖም ዝሕ ቢሰሞ ማት ጠበጠኖምታነ "ንሰግድኔራ የኤፌሶን ኣርጤምስ ትንም ንቅንያ" ቲብሮ ኣሐኖም። 29 የከተማ ሰብ እንም ቃሽቃሽ ባረም፤ ሕኖም እማቴ ሰብ ይትደመድወ መደር ኖጦም ቲያሮ የጳውሎስ ቤሻ የሐሮ የመቄዶንያ ሰብ ጋዮስም ኣርስጥሮስም ጠበጦምታነ ቲዘፎ ወሰዶዮም። 30 ጳውሎስም የዛ ያትሓኖ ሰቤ ንወር ባረም፤ በክርስቶስ ያመሮ ሰብ ጭን እምᎄርሐ ባሮም ሐነዊም። 31 በእስያ ገነ ያነቦ ኣታት ንቅ ንቅ ሰብ የጳውሎስ ኣበጐዳ ባነቦ፤ ሕኖም የጳውሎሴ ሰብ ናሖምታነ ሰብ ይትደመድወ መደር ቤያሬ ኣጬፖም ጨቈሰዊም። 32 በሰብሕኖ ግብት በሕ ንቅ መራክስ የረፐረ የሐሬ ብዘመና የንቃር የትደመዶ ሐማ ኣንሓሮ ባነ፤ በሕ የቸነ ሟኒም ሟኒም ቃር ቲብሮ ያሐሮ ባነ። 33 ኣታት የይሑዳ ሰብ የእስክንድር ተሰብ ግብት ኣትዳኖም ይፍቴንየ ኣትቐነበዊም፤ ተሰብሕኖም ግብት ኣታተና ተጨራ ይትክራከሎሐማ ኦደበዊም፤ እስክንድርም ሰብ ቍስ ይብሬ በጀታ ጠቀሰምታነ ይዝረኼ ተሽካከተም። 34 ት ጭን የይሑዳ ሰብ የሐረ ሐማ ቢⷕሮ "የኤፌሶን ንሰግድኔራ ኣርጤምስ ንቅንያ" ቲብሮ ት ሳት ዳር ኣሐኖም። 35 በቀጥወ የከተማታ ዋና ጣፊ የሰብሕኖ ቍስ ኣቴፐኖም ታነ ዝካ ባረኖም፤ "የኤፌሶን ሰቦ ዝሕ የርቅ ኣርጤምስ ይሰጕጅᎌ ቤትም ተሰሜ ዮንደ ምስለⷕታም የኤፌሶን ሰብ ይቅረቦ ሐማ እንም ሰብ ይⷕር። 36 ዝሐታ ኤነ ቃሩ ይብር ሰብ ኤነ የሐሬ ኣሑም ቍስ በሮ፤ ᎃጥጥ ዘንጋ ታመሮዌ ኣትድራከቶ። 37 ይሰጕጅᎌ ቤት ግብር ያንሰነቆም ንሰግድኔራⷕታ ያንቀነሞ ሰብ ዝሔንየ ጠበጥሑም ቸነሑም። 38 ድሜጥሮስም ተት ጋᎀ ብር ይሸክቶ ሰብ ይኸስሰዊ ሰብ በረፐረኖ በፍርድ ከረ ይፈርዶ ሰቤ የወሮም ሽር የዘንጎ። 39 እንጐድ ዘንጋ ቢረብርሑ በቕጫ ባሪቅ ይዢሸ። 40 ሓም ባንሐረ አኳ በዝ ዘንጋ መራክስ ነሶም ከተማ ብጠበጦም ቤቶ እንኸሸሽንደ፤ 'ዝሕ መራክስ በንቃር ተረሳም' ቢቶ ቢትሰርንደ ንብነ ቃር ኤነንደ" ባረም። 41 ዝም ባረምታነ የትደመዶ ሰብ ያሮሐማ ኣመነም።

Acts 20

1 በከተማ የትረሳ መራክስ ገብ በባረ ኣንቐ ጳውሎስ በክርስቶስ ያመሮ ሰብ ባት ደመደኖምታነ በምሕሮት ኣትቋመረኖም፤ ተሓንቐ ተስራፐተኖም መቄዶንያ ገነ ወረም። 2 በሕሜ ቲዦር የመቄዶንያም ሰብ ብዘ ቃር በመሐረኖ ኣንቐ ግሪክ ገነ ወረም። 3 በሕሜ ሶስት በነ ቾናም፤ ተሓንቐ ሶርያ ገነ በመርከብ ያሬ ኣሰበም፤ የሕርምታነ የይሑዳ ሰብ ይጠብጠውዬ ያትባቶሐማ በሓረ ኣንቐ ተመቄዶንያ ወሐት ያሬ ኣንጠወም። 4 የጳጥሮስ አርች ሱሲ ጳጥሮስ ተቤርያ ከተማ፥ ኣርስጥሮኮስም ሲኮንዱስም ተተሰሎንቄ ከተማ፥ ጋይዮስ ተደርቤ ከተማ፥ ቲኮቆስም ጥሮፌሞስም ተእስያ ገነ፥ ጢሞትዮስም እማቴ ወሮም። 5 ሕኖም ይፍተንዴ በተሮም ወሮም በጢሮዳ ከተማ ቅራቦንደም። 6 ይና ጭን ተፋሲካ ባር ከረ ኣንቐ ተፊሊጵስዩስ ከተማ በመርከብ በኣምስት ከረንዳ የሕኖሔ ጢሮዳ ከተማ ሰናነም፤ በሕሜ ሰባት ከረ ቾናነም። 7 በሳምተታ ቢፍትወረር ከረ እንጄራ ንበራኔ ተደመድነም፤ ጳውሎስ በመረጋታ ያርየሐሬ የትደመዶ ሰብ ይእግዘር ቃር ዩድ ባነ፤ ጨቍረረ ስን ቲዩድ ኣቴረም። 8 በትደመድኔᎌ ፎቅ ቤት ብዘ መብራት ባነ። 9 ኤውጤኮስ ይውሪ ዘርማ በመስኮት ቾናም ባነ ጳውሎስም ትምርተታ ያገነፌ ንቅ ወሬት ጠወጠንምታነ አርችታ ተሶስተነ ፎቅ ወንደም ወጠቀም፤ ሰብሕኖ ቢረሰዊ ግዝየ ᎀተም። 10 ጳውሎስም ተፎቅ ወንደም የርችታ ተግረፓም እንቐᎈንምታነ "ነብሰታ ነረ እንጠነቀናሑ" ባረኖም። 11 ጳውሎስም ፎቅ ወጣምታነ እንጄራ ኢየሱስ ታመሮ ሰብ ጋᎀ በናም፤ ትም ጋ ቲብር ዳር ይእግዘር ቃር ቲያጮድኖ ኣተረምታነ በመረጋት ወረም። 12 አርችታም አያም ሐረም ፈዘዘም ወሰደዊም፤ ሕኖም ንቃር ሳረኖምታነ ተቋመሮም። 13 ጳውሎስ ናትሳፍኔዬ ያሰብነ የሐሬ ይና በተነም በመርከብ ኣሶስ ከተማ ወነም፤ ይናም ጳውሎስ ኣሶስ ከተማ ቲቸን ወትቀፐር ባነብንደ፤ ዝመታ ያመነነ ጳውሎስ ኣሶስ ስን በአግረታ ያሬ የሸ የሐረሜም ዝካ ናሜኔ ያዘ ዘንዳ የሐሬው። 14 ጳውሎስም በኣሶስ ከተማ ነከብኔምታነ በመርከብ ኣትሳፈኔም፤ ሚጢሊኒ ከተማ እማቴ ወነም። 15 በመረጋታም ተዛሔ ተበኪዮስ ገነ ይፍት ይፍት ቸነነም ሰናነም፤ በሕም መረገነ ሳሞስ ከተማ ሰናነም። በሕም መረገነ ሚሊጦስ ከተማ ቸነነም። 16 ጳውሎስም በእስያ ገነ ብዘ ከረ ይቾኔ ኣንሸ፤ የሕ የሐሬ ኤፌሶን ከተማ ኣለፈም ያሬ ሸም ባነ፤ ዝም የሐሬ ያይሑድ ፋሲካ በዋረ በኣምሳ ከረ መንፈስ ቅዱስ ቦንደወ ከረ በኢየሩሳሌም ይትረከቤ ኣሰቦም የረፐሬዉ። 17 ጳውሎስም በሚሊጦስ ከተማ ታነ በኤፌሶን ከተማ ያነቦ በክርስቶስ ያመሮ ሰብ መሪ ይቸኖዌ ናሐም። 18 የትሜ በቸነቦ ኣንቐ ዝካ ባረኖም፤ "እስያ ገነ ተገፓሕወ ቲፍትወረር ከረ ቀነስም ታሑ መምር የረፐር ሐማ ኣሑም ትⷕሮ። 19 በይሑዳ ሰብ ይቀጥሮኔ ባተገዊ ሴራ የቸነ መከራ ቢሰራቢም በፉረሖትም በእምባም እግዘር ኣጘኸርንም። 20 በኣድባቤም ሐረም በቤት ቤታሑም ትናትመርሑ ይጠቅምሑ ቃር እንም ኦድኩም ባንሐሬ፥ ኣትምቃር ኣንቍረጨብኩ። 21 ኣይሑድም ሐሮም ኣረማዊ ሰብ ንስሓ ጝበተቦ ይእግዘሬንየ ይትዠፐሮሐማም በጘታንዳ በኢየሱስ ክርስቶስ ያምሮሐማ ኦድሕኖም። 22 አሗም እያ በመንፈስ ቅዱስ ታዘዝም ኢየሩሳሌም ከተማ ኣርቴ፤ በሕሜ ምር ያጃኼሐማኣንⷕር። 23 ቢሐርም በከተማ እንም ታገዶትም ብዘ መከራም ይቅዬሐማ መንፈስ ቅዱስ ኦዴም። 24 እያ ጭን ሜናና አጀፕር ዳር ጘታ ኢየሱስም ያቤ ሜና አቾት ዳር የገዛ ነብሰና ኣናጣንቅ፤ ይያም ሜናና ይእግዘር የፀጋ ወንጌል ኦዶቱ። 25 "አሗ ዳር እያ ይእግዘር መንግስት ቃር ትኑድ ባሑ ግብት አትዥባፐር ባነ፤ ተዛንቐ ኣታዞን ሐማ አⷕር። 26 በሕ የቸነ አኳ በዝ ኣትጬፕሑ ያነ ተዝ ኣንቐ በሟኒም ሰብ ደም ኣላፊነት ኤነቢ። 27 ይእግዘር ኣሳብ ቃር እንም ኦድኩም ባንሐሬ ኣትም ቃር ኣንሼምብኩ። 28 መንፈስ ቅዱስ ያሑ ሰበታ ትቅሮዌ ሾመናሑም፤ አጋ የሰብመታ የገግማሑም ተጤፖ፤ በገገታ ደም ያተነፈኖ ይእግዘር ሰብ ቀሮ። 29 እያ ቦር ኣንቐ ይእግዘር ሰብ ኣመኛት ኤያመሮ ኣዊሐማ የሐሮ ሰብ በግብታሑ ይገቦሐማ ኣⷕር፤ 30 ኣታት ታሑም ግብት ጠማማ ትምርት ያትመሮዌ ይትረሶቴ፤ ብዘ ሰብም የሕኖዌንየ ይወስዶቴ። 31 እያም ያታታሑ የሶስት ዘበር ዋናም ምሳረ ትንባና ያጬፐኩ ቃር የትዘገድሑ፤ ኣሑም ተጤፖም ቀሮ። 32 "አሗም ይእግዘር ቃር ያትቋምርሑሜ ቅዱስ በሐረቦሕኖ ይፍቴርስት ይብሑዌ ይለ የፀጋ ቃረታም ኣደራ ኣብኩም። 33 እያም ተሟኒም ሰብ ብር ዌም ወርቅ ዌም ጅር ይውኔ ኣኔላ። 34 እያ በጀና ቾትም አረብር ባነ፤ ትያም ጋᎀ ያነቦ ሰብ አቅየኖዌ አቾት ባነ፤ ዝሕ እንም ኣሑ ትⷕሮ። 35 'ቲትቐፐርታ ይርቅ ይብታ በረካ ይረሕብ' የዋረን የጘታንዳ የኢየሱስ ቃረታ በዝግዶት ኣሑም የሕክም ቐጥሑም ያገነኖ ቲቦ ሐማ እያ ኣትየሸኩም" ባረኖም። 36 ጳውሎስ ገግመታ በጕርበተታ ወካም ትንመና ጋᎀ ጠሎት ኣመነም። 37 እንመና ንቃር በከቦም። የጳውሎስም ኣንገተታ እንቐፎም ይሰመዊ ባነ። 38 የሕኖም "ተዝ ኣንቐ ስርም ኣታዞን" የባረኖዌ ንቃር ኣመጠጠኖም፤ የትም የመርከበቴ ዳር ጘኸደዊም።

Acts 21

1 ተሕኖም በትቤተነ ኣንቐ በመርከብ ገፓነም ቕጥ ባነም ቆስ ይውሪ በባር የትሐበበ ኣፈር ገነ ወነም፤ በመረጋታ ሩድ ይውሪ መደር ሰናነም ተሓንቐም ጳጥራ ከተማ ቸነነም። 2 በሕሜ ፊንቄ ገነ ያር መርከብ ነከብነም፤ በትም ገፓነም ወነም፤ 3 ቆጵሮስ ገነም ተጕራ ወሐተንዳ ቸኔም ኣለፍነም ወነም፤ ሶርያ ገነ ጢሮስ ወደብ ሰናነም፤ በሕሜ የመርከብ ጨረተታ ያወርዶ ባነ። 4 በሕሜ በክርስቶስ ያመሮ ጐፔቸ ብነሕብነ ተሕኖ ጋᎀ ሰባት ከረ ቾናነም፤ ሕኖም መንፈስ ቅዱስ ዮደኖ የሐሬ የጳውሎስ "ኢየሩሳሌም ከተማ ኣትወር" ባሮም ኦደዊም። 5 ተሓንቐ ይናም ወጣነም ትናነ እንመና ትሽታም ተዴንጛመና ጋᎀ ተከተማ ውጤ ዳር ጘኸዶንደም፤ ይናም በባር ᎀሬ በጕርበተንዳ ወካነም ጠሎት ኣመነነምታነ ተስራፐትኔዮም። 6 ተዝ ኣንቐ ይና በመርከብ ንትሳፈኔ ገፓነም፥ ሕመና ቤተና ተዠፐሮም። 7 ተጢሮስ ተረሳነምታነ ይናም የባር ኤማንዳ በጀፐነ ኣንቐ ጴጤሌማይስ ሰናነም፤ በክርስቶስ ያመሮ ጐፔቸም አተᎀቸም ተቐፐሮንደም ባዝራኸኔዮ ኣንቐ ያት ከረ ተሕኖ ጋᎀ በሕም አከስነም። 8 በመረጋታ ወጣነም ቂሳርያ ቸነነም፤ ተሰባትሕኖ ዲያቆን ያተቴ የወንጌላዊ ፊሊጶስ ቤት ገፓነምታነ ተት ጋᎀ ቾናነም። 9 የትም ትንቢት ዩደማ ኣርበት ኣናወቸየማ ግሬድ ቧነን። 10 ይናም ብዘ ከረ በሕ በቾናነ ግዝየ ኣጋቦስ ይውሪ ነቢ ተይሑዳ ገነ ቸነም። 11 ትም ይናሔ ቸነም ታነ ጳውሎስ ይታሟንድን ቀበቶ ወሰደምታነ የገገታ አግር ኣገደምታነ "መንፈስ ቅዱስ ዝሕ ቀበቶ የረን ምስ በኢየሩሳሌም ያነቦ የይሑዳ ሰብ ዝካ ኣገዶምታነ ባረማዊ ሰብ አጅ ኣወጦም ያቐፕረዊቴ ይብር" ባረም። 12 ዝም ት የዋረን ቃር በሰማነ ኣንቐ ይናም በሕሜ ያነቦ ሰብ ጳውሎስ ኢየሩሳሌም ከተማ ቤያሬ ጨቈስኔም። 13 ጳውሎስ ጭን ዝካ ባረንደም፤ "በብሖታሑ ⷕነና ታጨንቀዊ የንቃሩ? እያ የጘታ የኢየሱስ ሽም ትምብር እማት አታገዴ ቴሐርም በኢየሩሳሌም ከተማ አሞቴ ዳር ተሽካከትም" ባረም። 14 ብመሕኔ ቤ በባረ "እግዘር የዋረንሐማ የሕር" ባነም ቍስ ባነም። 15 በሔ ቅሪ ከረ በከስነ ኣንቐ ግብረንዳ ኣገድነም ኢየሩሳሌም ከተማ ናኔ ተረሳነም። 16 በቂሳርያ ተረፐሮ ክርስቶስ ታመሮ ሰብ ኣታተና ቲና ጋᎀ ቸነቦም፤ ሕኖም በምናሶን ቤት ንቾናኔ የምናሶኔ ወሰዶንደም፤ ዝም ምስ ይፍትሜየታ በክርስቶስ ያመረ የቆጵሮስ ገነ ምስ ባነ። 17 ይናም ኢየሩሳሌም ከተማ በሰናነ ኣንቐ በሕ ያነቦ በክርስቶስ ያመሮ ጐፔቸም አተᎀቸም ተብራነቆም ተቐፐሮንደም። 18 በመረጋታ ጳውሎስ ቲና ጋᎀ የያእቆቤ ቸነም፤ የቤተክርስቲያን ባሪቅ እንም በሕም ተደመዶም ባነ። 19 ጳውሎስም ይእንመና ባዝራኸኖ ኣንቐ በት ወሐት እግዘር በኣረማዊ ሰብ ግብት የቾተን ቃር ኣት ባት ኦደኖም። 20 የትም በሰመዊ ኣንቐ ይእግዘር ሽራሐ ባረዊም፤ የጳውሎስም "ጐፔቾ፥ በይሑዳ ሰብ ግብት በብዘም ይትሜዘሮ በክርስቶስ ያመሮ ሰብ ያነቦሐማ እንመናም የሙሴ ቕጫ ይቅረቦ ሐማ ትⷕር። 21 'ዴንጛሑ ጤበር ኣታውሮ፥ የይሑዳ ቕጫ ኣትቀሮ' ባሐም በኣረማዊ ሰብ ግብት ያነቦ የይሑዳ ሰብ እንም የሙሴ ቕጫ ኤቅረቦ ሐማ ታትመርሐማ ኦጅዮም። 22 አጋ ምር ይፈዝ? ዝሕ ሰብ ያሐ ወተን ይሰሞቴ። 23 የሕየሐሬ ይና ንብኔከ ቃር ቶት፤ ሟክታ ያነቦ ኣርበት ሰብ ቢናሔ ነረቦ። 24 ዛና ጥብጥም ተሕኖ ጋᎀ ገጋሐ ኣምጥር፤ ጕነረናም ይቀቦሐማ የቤተመቅደስ ይኰሺ የመባ ዋጋ ካስሎ፤ ዝሕ ዘንጋ ብትቾት የኸሰሶከሕኖ ኤነ ቃር ዮዶብከ ሐማ የሙሴ ቕጫም የቅየሐ ሐማ እንም ሰብ ይሓርሸ። 25 በክርስቶስ ያመሮ ኣረማዊ ሰብ በሐረ 'የቅሪነ ኣንጭምታነ የሰነሐ ሸረት ኣትብሮ፤ ተደምም ቴያርጪ ታነቀም የᎀተ ቃር ኣትብሮ፤ ተረከብሑ ሰብ ጅር ኣትድምዶ' ባነም ይና ጣፍኔሮም" ባረዊም። 26 በሕ ግዝየ ጳውሎስ በመረጋታ ሰብሕኖ ጠበጠም ተሕኖ ጋᎀ ገገታ ኣመጠረም፤ ይመጥሮᎌም ምር ኣሕር ከረ የሐረሐማም ያታተና ይዊ የመባ ዋጋ ይኰሽᎌ ከረ መቸ የሐረሐማ ያትⷐሬ ቤተመቅደስ ገፓም 27 ሰባት ከረ ያርቄ ቲሰራ ተእስያ ገነ የቸነቦ የይሑዳ ሰብ በቤተመቅደስ የጳውሎስ ያሰበዊ የሐሬ ሰብ እንም በት ይትረሳሐማ ባምሮት ኣጤበጠዊም፤ 28 "የእስራኤል ሰቦ ንዶንደ፤ ሰብመንዳ ቕጫመንዳም ዝሕ ቤተመቅደስም በቅርሞት በመደር መደር ያትመር ዝሕ ምሱ፤ ኣትም ዝሔ ይገቦዌ ኣናውዮ የግሪክ ሰብ ቤተመቅደሳ ኣገፓምታነ ዝሕ የትቀደሰ መደር ኣሰነሖም" ባሮም ኣሐኖም። 29 ዝም የባሮ ያነ የዝ ይፍቴ የኤፌሶን ገነምስ ጥሮፊሞስም ተጳውሎስ ጋᎀ በከተማ ኣሰበዊም የረፐሬ ጳውሎስ የጥሮፊሞስ ቤተመቅደስ ደኔ ያገፗን ቃር መሰረኖም ታነ ባነ። 30 በከተማት እንም መራክስ ተረሳም፤ ሰብም እንም ቲሮጥ እማቴ ቸነቦምታነ፥ የጳውሎስ ጠበጦም ቲሸበዊ ተቤተመቅደስ ውጤ ኣወጠዊም፤ ሕመጋ የቤተመቅደስ ወፈንቻ ኣጠዊም። 31 የትም ይቀጥረውዬ ቲሰቦ "በኢየሩሳሌም ከተማ እንም መራክስ ተረሳም" ቧርም የሮማ ወታደር ኣለቃ ኦጂም። 32 ትም ሕመጋ ወታደረታ መቶ ኣለቃም ኣⷐተረም የሰብሕኖዌ ወረም፤ ሕኖም ኣዛዥታ የሻለቃም ወታደርሕኖም ቢያዞ የጳውሎስ ድርጎት ታበዊም። 33 ሕመጋ ሻለቃታ ተቐነበም የጳውሎስ ጠወጠንምታነ "በት ሰንሰለት አጕጂ" ባረም፤ ትም ሟን የሐረ ሐማ ምር የቾተ ሐማ ይⷕሬ ተሳረኖም። 34 የትደመዶ ሰብም ግብተና ዝካ ቃሩ ግብተና እካ ቃሩ ቲብሮ ያሐሮ ባነ፤ ኣዛዥታም ዘንጋታ ኣጬገም ይሰሜ ሕያት የበሳዌ የጳውሎስ የወታደር ግፔ ውስደዊ ባረም ኣዘዘም። 35 የወታደር ግፔ ዋረ ቲሰሮ ሰብ ሕኖ በአርቅ ማትተርሳሶምታነ በት ኣደጋ ያሰሮᎎ የሰቦ የሐሬ ወታደርሕኖ የጳውሎስ ነሶም ጮረዊምታነ ወሮም። 36 ሰብምሕኖ "ቅጥረዊ" ባሮም ቲያሐሮ ያⷐትሮ ባነ። 37 ወታደር ሕኖ የጳውሎስ ግፔየና ያገበውዬ በትቕራነቦ ግዝየ፥ ጳውሎስም ያዛዥታ "ኣት ዘንጋ ኦድሔ አጊ ትበሬሸዌ?" ቧረንም፤ ኣዛዥምታ "ኣሐ የግሪክ ኣᎋ ትⷕርዌ? 38 አጋ የዝሕ ይፍቴ የመንግስት ትወጌ ኣርበት ም ሽፍጣ ኣⷐተርሐም በረሓ ዮርሐ የግብፅ ገነ ሰብ ኣሐ ኣንሐርሐዌ?" ቧረንም። 39 ጳውሎስም "እያሽ ኣንሐር፤ ብንም የትⷐረ በኪልቅያ ገነ ያነ በጠርሴስ ከተማ የትጨነ የይሑዳ ሰብን፤ እማት የዝ ሰብ አዝረኽኖዌ ፍቃዳሐ ናሜ" ቧረንም። 40 ኣዛዥታም ፈቈደረምታነ ጳውሎስም በዋረ በከፍተነ ቈመምታነ አጀታ የሰቤንየ ዝራካም ስሞ ባረኖም። ሕኖም ቍስ በባሮ ኣንቐ ትም በእብራይስጥ ኣᎋ ቲዝረኽ ዝካ ባረኖም፤

Acts 22

1 "ጐፔያኖ ኣባኖ አሗ እያ አመጥርወ ቃር ትኑድሑ ስሞን" ባረም። 2 ጳውሎስም በእብራይስጥ ኣᎋ ቲዝረኸኖ ቢሰሞ ቲፍቴ ይርቅ ቍስ ባሮም ሰመዊም፤ ትም ዝካ ባረኖም፤ 3 "እያም በኪልቅያ ገነ በጠርሴስ ከተማ የትጨነ የኣይሑድ ሰብን፤ የትራቅ ጭን በኢየሩሳሌም ከተማው ኣስተማሪመና ገማልያ ባነ፤ ያባንዳም ቕጫ ተጨራ ተማርም፤ የኳ ያሑም ሐማ እያም ይእግዘር ኣጘኽር ሰብ ባነ። 4 ዝሕ በክርስቶስ ያመሮ ገምያም እሽታ እንም ኣገድም ቦሕኔ ኣገፓም፥ ይሞቶ ዳር ኣጨንቅኖ ባነ። 5 ዝሕ እንም የቾት ሐማ ዋና የቐስ ኣለቃም ባሪቅ እንመና ዩድኒ፤ እያም በደማስቆ ያነቦ በክርስቶስ ያመሮ ሰብ ኣገድም ኢየሩሳሌም ኣቸኔ የትፈቀደኒ ሐማ የጣᎋᎌ ወረቀት ተቐፐርምታነ በደማስቆ ያነቦ ኣይሑዴ ዮሰድ ተሕኖው። 6 "እያም ደማስቆ ትናር የከተሜም ትንትቕራነብ ግብት ዋና ቲሐር ጠነቃር ተሰሜ ንቅ ብርሓን በዙርያና ብርጭብርጭ ባረቢም። 7 በሕም ግዝየ ባፈርም ወጠቅም፤ ሽመና ጠናም 'ሳኦል ሳኦል የምር ታሳዴ?' ይብር ቃር ሰማም። 8 እያም 'ጘታኖ ኣሐ ሟንሐተ?' ባንም፤ ትም 'ኣሐ ታሳዴ የናዝሬት ኢየሱስን' ባሬም። 9 ትያም ጋᎀ የረፐሮ ሰብ ብርሓንታ ኣሰቦም ባንሐሬ ይዝረኼታ ቃረታ ኣንሰመዊ። 10 እያም 'ጘታኖ ምር ናሚ?' ባንም፤ ትም 'ተሳም ደማስቆ ከተማ ወር፤ ታሜ ቃር እንም በሕሜ ዮጅከሸ' ባሬም። 11 ተዛሕ ንቅ ብርሓን የቸነ አዞት ኣንሐረኒ የሐሬ ትያ ጋᎀ የረፐሮ ሰብ አጀና ጠበጦም ደማስቆ ከተማ ወሰዶንም። 12 "በሕሜ ሓናንያ ይውሪ ምስ ባነ፤ ትም በደማስቆ ይረብር የይሑዳ ሰብ እንም ዩዶነ የሙሴ ቕጫ ይቅየ እግዘር ይሰርፍ ሰብ ባነ። 13 ሓናንያም ይያሔ ቸነም ቢፍተኔ ቈመምታነ 'ጐፔያና ሳኦል አዥ' ባሬም። እያም ሕም ጋᎀ ኤነና ተከፈተምታነ የት ኣሸንም። 14 ትም ዝካ ባሬም፤ 'ያባንዳ ጘታ እግዘር ፍቃደታ ትⷕሬ፥ ፃዲቅትም ታዤ፥ ታንᎈታ ቃረታ ትሰሜ በተረም ሸፐተናሐም። 15 ዝመታ ያመነ ኣሐም ባሸሐም በሰማን ቃር እንም በሰብ ይፍቴ የት ምስክር ትሐሬዉ፤ 16 አሗሕ ኣሐ የምር ታቴር? ተሳ በኢየሱስ ሽም አመርም ተጠመቅ ተባጢራሐም ምጠር' ባሬም። 17 "እያም ኢየሩሳሌም ከተማ ተዠፐርምታነ በቤተመቅደስ ጠሎት ትናሜ ራእይ ኣሸም። 18 ጘታየሱስም ትዬምታነ 'ኣፍጥርም ተዝ ተኢየሩሳሌም ከተማ ውጣ፤ ይያ ቱድኒ ቃር ሕኖ ኤትቐፐሮከ' ባሬም፤ 19 እያም 'ጘታኖ ባሐ ያምሮሕኖ ኣይሑድ ቲደመዶᎌ ቤተና እንም ኣወጣም ወሕኔ ኣገባኖም፤ አደርግኖም የረፐረ ሐማ ሕኖም ይⷕሮ። 20 ያሐም ዩድንሐ የረፐረ የእስጢፋኖስ ቲቀጥረዊ እያም ገግመና ተሕኖ ጋᎀ ቈምምታነ በዘንጋታ ተስማማም ባነ፤ ሕኖ ቲቀጥረዊም እያ ጅረና አቅየ ባነ'። 21 ትም 'እያ አረቌ ያረማዊ ሰቤ አረሕሐቴ ኣሐም ወር' ባሬም"። 22 ጳውሎስ ዝሕ እንም ቲዝረኽ ሰብ እንም ይሰመዊ ባነ፤ ተሕም ኣንቐ ቃረና ከፈቶም "የዝሕ ኤነት ሰብ ታፈር ያጠᎊዬ ባንሐሬ በያመታ ይረብሬ ኤያትኸሽ" ባሮም። 23 ሕኖም ቲያሐሮ ጅረና በአጀና ጠበጦምታነ ሕሜ ዝሜ ቲያመሮ ኣፈር ነሶም ይብራጦ ባነ። 24 የወታደርሕኖ ኣዛዥ ዝሐታ ቲያዥ የጳውሎስ የወታደር ግፔ ያገበውዬ ኣዘዘም፤ ሰብሕኖ የንቃር ዮነቦᎌሐማ ይⷕሬ ግርፎም መርምረዊ ባረም ኣዘዘኖም። 25 በጠፍር ኣገደዊምታነ ይገርፈውዬ ቲትሸካከቶ በመየቴ የቈመ የመቶ ኣለቃ ዝካ ቧረንም፤ "የሮማ ሰብ ፍርድ ኤባር ትገርፎዌ ተፈቀደንሑምዌ?" ቧረንም። 26 የመቶ ኣለቃምታ ዝሕ ሰማምታነ የኣዛዥቴ ወረምታነ "ዝሕ ምስ የሮማ ሰቡ፤ ምር ታᎂንቴ?" ቧረንም። 27 የወታደርሕኖ ኣለቃ ተቐነበም የጳውሎስ "የሮማ ሰብንሐዌ? ኦዴ" ቧረንም፤ ትም "እንክ" ቧረንም። 28 የወታደርሕኖ ኣለቃ ዠፐረም "እያ የሮማ ሰብ አሐሬ ንቅ ዋጋ ካስም" ቧረንም፤ ጳውሎስም "እያሸ በሕም ተጨነም" ቧረንም። 29 በሕ የቸነ ይምረምረውዬ የረፐረ ሕመጋ ታበዊም፤ የወታደርሕኖ ኣለቃ የሮማ ሰብ የሐረ ሐማ ቢⷕር ያትየጐደኔ ሰነፈም። 30 የወታደርሕኖ ኣለቃ በመረጋታ የይሑዳ ሰብ የጳውሎስ የንቃር የኸሰሰዊ ሐማ ኣጬገም ይⷕሬ ቶሕኔ ፈታም ኣቸነንም፤ የቐስ ኣለቃ የሐሮም የይሑዳ ባሪቅ እንም ቸነቦም ይትደመዶዌ ኣዘዘም፤ ጳውሎስም ኣቸነም ቢፍተኔ ኣቈᎀንም።

Acts 23

1 ጳውሎስም የትደመዶ ሰብ ትክ ባረም ኣሸኖም ታነ "ጐፔቾ" "እያ አሗ ዳር ብእግዘር ይፍቴ የረፐር ቦሔ ቀርበናው" ባረኖም። 2 የቐስ ኣለቃ ሓናንያ የጳውሎስ ኣንᎈታ ድርገዊ ባረም ቢፍተቴ የቈሞ ሰብ ኣዘዘኖም። 3 ሕም ጋᎀ ጳውሎስ "ኣሐ የቕጫ ሐማ ትፈርድብዬ ቾናሐም ታነ መምር ቕጫ ኤባር ይደርጕኔ ኣዘዝሐም? ኣሐ ቦባረ የቀᎎ ዘንግርንሕ፤ እግዘር ያሐም ይድርግሐሸ" ቧረንም። 4 ቢፍተቴ የቈሞምሕኖ "ይእግዘር ቐስ ኣለቃ ትቀርምዌ?" ባረዊም። 5 ጳውሎስም "ጐፔቾ የቐስ ኣለቃ የሐረ ሐማ ባንሓሮተናው፤ 'በሰባሐ ኣለቃ ᎃጥጥ ቃር ኣትዘንጝ' ቧርም የጣᎉ ቃር ነረ" ባረኖም። 6 ጳውሎስም በሕ ያነቦ ሰብ ናሰና የሰዱቃ ናሰና የፈሪሳ ሰብ የሐሮ ሐማ ሓረምታነ "ጐፔቾ እያ ተፈሪሳ ሰብ የትጨነ የፈሪሳ ገነ ሰብን፤ የᎀተ ሰብ ይትረሳሐማ ተስፋ ያመነው ይፈርዶፕን" ቲብር በትደመዶ ሰብ ይፍቴ ቃረታ ከፈተም ዝረኸም። 7 ጳውሎስ ዝሕ ቢብር በፈሪሳም በሰዱቃም ሰብ ግብት መራክስ ተረሳም ቴ ተሻዶም። 8 የሰዱቃም ሰብ "የᎀተ ኤትረሳ መሌክም መንፈስም ኤነ" ይብሮ ሰብሮ፤ የፈሪሳ ሰብ ጭን "ዝሕ እንም ነረ" ባሮም ያምሮ። 9 በሕም ንቅ ሕያት ሐረም፤ ተፈሪሳ ወሐት የሐሮ የቕጫ ኣስተማሪም ተረሶም "በዝ ምስ ኣት ᎃጥጥ ዘንጋ ኣነከብኔᎌ፤ መንፈስ ዌም መሌክ ዝረኸንም ይሕርሸ፤ ይእና ምር ንⷕነ?" ቲብሮ ንቃር ተክራከሮም። 10 መራክስታ ቲብስ ቢቸን ዮታደርሕኖ ኣለቃ የጳውሎስ ቤቀጥረዉዬ ኣጣነቀምታነ ወታደረታ ቸነቦም ተግብተና የግርድ ኣወጦም የሕኖ ግፔ ያገበውዬ ኣዘዘም። 11 በመረጋታ በምሳረ ጘታ በጳውሎስ መዬ ቈመምታነ "ኣሐ እንሰነፍሐ ይያ በኢየሩሳሌም ዮድሐኒም ሐማ በሮማም ከተማ ኦዶት ነረብሐ" ቧረንም። 12 ጋ ቲብር የይሑዳ ሰብ "የጳውሎስ ታንቀጥነ ሸረት ኣንበራነ፤ እሓም ኣንሰጭነ" ባሮም ተነቦም። 13 ዝም ያሴሮ ሰብ ታርባ ይርቆ ባነ። 14 ሕኖም የቐስ ኣለቄም የባሪቄ ቸነቦምታነ "የጳውሎስ ትንቀጥኔ ዳር ኣት ዘንጋ ባንቀምስኔ ተነነም። 15 አሗ ኣሑ ተትደመዶ ሰብ ጋᎀ የጳውሎስ ዘንጋታ ታዞሎ ቃርሐማ ምሰሮምታነ ጳውሎስ ያሑዌ ያቸንዬ ያዛዥታ ኦዶዊ፤ ጳውሎስ ቲቸን ቤማ ንቀጥኔዬ ተሽካከትነም ንቅየነ" ባሮዮም። 16 ቢሐርም ጭን የጳውሎስ የተᎀታ አርች ዝሕ ያትባቶ ቃር ሰማምታነ የወታደር ግፔ ቸነም የጳውሎስ ኦደንም። 17 ጳውሎስም ተመቶ ኣለቃሕኖ ያተታ ጠናንምታነ "ዝሕ አርች የኣርብ ዳኔ ውስድን፤ የትም ዩድን ቃር ነረን" ቧረንም። 18 መቶ ኣለቃም የርችታ ጠበጠም ዮታደር የኣለቃቴ ወሰደንምታነ "ዝሕ አርች ዩድሐ ቃር ነረን፤ ቦሕኔ ያጐጂ ጳውሎስ ጠኔም ዝሕ አርች ያሐሔ ኣቸንኔ ጨቈሴም" ቧረንም። 19 ኣዛዥምታ የርችታ አጅ ጠበጠም በመቈ "ቱዴ ቃር ምቃሩ?" ባረም ተሳረንም። 20 አርችምት "የይሑዳ ሰብ የጳውሎስ ዘንጋ በጨር ይምረምሮ ቃርሐማ መሰሮም ነገ ይትደᎀጅᎌ መደር ታቸንኔ ይጨቍሶኬ ኣትባቶም። 21 ቢሐርም ኣሐ አጊ እምባሐኖ፤ ሕኖም የጳውሎስ ቲቀጥረዊ ዳር ቤበሮዌም ቤሰጦዌ ተነቦም፤ ተሕኖም ታርባ ይርቆ ሰብ የጳውሎስ ይቀጥረውዬ ይቅረቦ፤ ኣሐም ትብር ቃር ይቅረቦ" ቧረንም። 22 ዮታደርሕኖ ኣዛዥታም "ዝሕ ይያ ዮድሔ ሐማ የሟኒም ሰብ እኖድሐ" ባረም የርችታ ኣስራᎌተንም። 23 በሕ ኣንቐ የኣርብ ኣዛዥ ተመቶ ኣለቃሕኖ የተና ጠናኖምታነ፤ "በምሳረ በሶስት ሳት ቂሳርያ ከተማ ታሮቴ፤ ት በቅር ወታደር፥ ስባ ፈረዘነ፥ ት በቅር ጨ ይድረሕሮ ሰብ ኣቲግኒ" ባረኖም። 24 "የጳውሎስም የይሑዳ ገነ ዳነ ፊሊክሴ ቦሔ ቃር ያሰረውዬ ይረኽም ቃር ይሰቦነ ሐማ ኣዘዘም።" 25 ዝክም ይብር ቃር ወረቀት ጣፈም፤ 26 "የትከበርሐ የይሑዳ ገነ ዳነ ፊሊክስ እያ ቀላውደዮስ ሱስዮስን፤ ወሔምንሐዌ? 27 ዝሕ ምስ የይሑዳ ሰብ ጠበጦም ይቀጥረውዬ ባነ፤ እያም የሮማ ሰብ የሐረ ሐማ ሓርምታነ ተወታደር ጋᎀ ሰናም ኣተነፍንም። 28 የንቃር የኸሸሺ ሐማ አⷕሬ የይሑዳ ባሪቅ የትደመዶᎌ መደር ወሰድንም ባነ። 29 የኸሰሰዊም 'ቕጫንዳ ጣሰም' ባሮምታነ የሐረሐማ ሓርም፤ ቢሐርም ይቈጥርዬ ዌም ያጕጅዬ ያሰራን ክስስ ኣነፐረ። 30 በዝም ምስ የይሑዳ ሰብ ይቀጥረውዬ ያትባቶ ሐማ ኦጅንም። ሓጋᎀ ት ያሔንየ ናንም። ይኸስሰዊም ሰብ ቢፍታሔ ይኸስሰውዬ ኣዘዝሕኖም" ባረም ጣᎈረም። 31 ወታደርሕኖም ያዘዥዮም ሐማ የጳውሎስ ጠበጦም በምሳረ ኣንቲጳጥሪስ ከተማ ሰኖም። 32 በመረጋታ ፈረዘነሕኖ ተጳውሎስ ጋᎀ ያሮሐማ ኣመኖምታነ ሕኖ ተዠፐሮም። 33 ፈረዘነም ቂሳርያ ከተማ በሰነቦ ኣንቐ ወረቀትታ የሕ ገነ ዳነ ኣበዊምታነ ጳውሎስም ቢፍተቴ ኣቈመዊም። 34 የሕም ገነ ዳነ ወረቀትታ ታረበᎄን ኣንቐ የጳውሎስ "የትጨነሐወ ኤቴዉ?" ባረም ተሳረንም፤ ትም "የኪልቅያ ገነ ሰብን" ባረም። 35 "አጋ የኸሰሶከ ሰብ ቲቸኖ ትብር ቃር አስማሐሸ" ቧረንም፤ የትም በሔሮድስ ባትረሸን ቤተመንግስት ግፔ ደኔ ኣገፖም ይቅረበውዬ ኣዘዘም።

Acts 24

1 ታምስት ከረ ኣንቐ የቐስ ኣለቃ ሓናንያ ተይሑዳ ባሪቅም ጠርጠሪዎስ ቲውሪ ዘንጋ ቲⷕርምስ ጋᎀ ቂሳርያ ከተማ ወረም፤ ሕኖም የጳውሎስ በዳነ ፊሊክስ ይፍቴ ኸሰሰዊም። 2 ጳውሎስም ጠኔም በቸነ ኣንቐ ጠርጠሉስም ክስሰታ ኣትቐነበምታነ ዝካ ባረም፤ "የትከበርሐ ፊሊክስ ዝሕ ሰብ ባሐ ዳነት ንቅ ሽናት ነከበም በንብረትም ዠፐረንደም። 3 ዝሕ ወሔ ሜናሐ ብንም መደር በሟኒም ግዝየ ቦሔነት ንትቐፐኔከ። 4 አሗ ጭን ቅንጭፍ ኣመነም ኡድቃር ቦሔነታሐ ትሰማንዴ አጨቍስሐ። 5 ዝሕ ምስ ᎃጥጥ ባሸ ሐረብንደም፤ በኣለም ባነቦ ይሑዳ ሰብ እንም መራክስ ነሳም ኣጀገረም፤ ትም ናዝራዊ ይውርዮ ሰብ መሪ ሐረም ነከብኔም። 6 ቤተመቅደስም ቲያሰንሕ ቲያትባቅር ጠበጥኔም፤ ይናም የቕጫንዳ ሐማ ንፈርድኔᎎ ባነ። 7 ቢሐርም ዮታደር ኣለቃ ሉስዮስ ቸነም ተጀንዳ ነጠቀም ወሰደብንደም። 8 የትም የኸሰሶ ሰብ ያሐሔ ይቸኖዌ ኣዘዘኖም፤ ኣሐም የጳውሎስ መርᎃንምታነ ይናም የንቃር የኸሰስኔ ሐማ እንም ትሓርሸ" ቧረንም። 9 የኣይሑድ ገነ ሰብ "ዝሕ እንም ዘንጋ ውረሙ" ባሮም ኣንᎈና ደመዶም። 10 ጳውሎስ ይዝረኼ ፊልክስ በአጀታ ጠቈሰንም፤ ትም ዝካ ባረም፤ "ኣሐ ተብዘ ዘበር ቈነሽም የዝ የይሑዳ ገነ ዳነ የሐርሐ ሐማ አⷕር ሐሬ በኸሰሶን ቃር እያም ቲሽሬ ቃረና ኣቐፕርቴ። 11 እያም ይእግዘር አሰግዴ ኢየሩሳሌም ከተማ ዮር ታስረት ከረ ኤርቅ ሐማ ኣሐም ገግማሐታጬጌ ይሐንሐ። 12 በቤተመቅደስም ሐረም ኣይሑድ ቢደመዶᎌ ቤት ዌም በከተማ ታት ሰብ ትንትራከስ ትንክራከር ዌም ሰብ የመራክስ ትንርሳሳ ኣናሶን። 13 አሗም ዝሕ በኸሰሶን ዘንጋ ኣሸም ባረም ዩድቢ እማትም ሰብ ኤነ። 14 እያም ኣምርወ ቃር ኖድሐ፤ ሕኖ በቀንጠዊ ባባንዳ ጘታ በኢየሱስ ክርስቶስ ኣምር፤ የሙሴ ቕጫም እግዘር ኦደኖም ነቢም በጣፈዊ ቃር እንም ኣምር፤ 15 ሕኖም ተስፋ ያመሮሐማም እያም ፃዲቅም ባጢር የቾቶም ተሞት ይትረሶሐማ ብእግዘር ተስፋ ኣሜ። 16 የሕ እንም እያ እንም ጋᎀ ብእግዘርም በሰብም ይፍቴ ወሔ ⷕን ይረብሬዬ ኣትባቅር። 17 "ተኢየሩሳሌም ገነ ቶጣ ተብዘ ዘበር ኣንቐ ደቦወና ይረጀᎌ ዋጋ ኤቤ፥ ይእግዘር ይዊ መባ ጠበንም ቸነም። 18 ቤተመቅደስ የረከቦን ዝሐታ ትናሜዉ፤ በሙሴ ቕጫ ኤነትም ገገና መጠርም ባነ፤ ትያ ጋᎀም ብዘ ሰብ ኣነፐረ መራክስም ኣነሳ። 19 ቢሐርም ተእስያ ገነ የቸነቦ የይሑዳ ሰብ በሕሜ ባነቦ ትያ ዘንጋ ያነኖ በሐረ ቢፍታሔ የተኖም የዘንጎ። 20 ተዝሕ ኣንቐ በጐቸኔ ትንትቐነብ የዝሕ ይፍቴ በይሑዳ ባሪቅ ይፍቴ የቾትን ᎃጥጥ ቃር በረፐረ ዝሕ ሰብ ዮዶፒ። 21 በውረም በግብተና ቈምም 'የᎀተ ይትረሳቴ የባ የፍርድ ቢፍታሑዌ ተቐነብም' ባም በኣርቅ ቃር ኦድሕኖም፤ ዝሕ ባንሐሬ እንጐድ ያመነ ቃር ኤነ" ባረም። 22 ፊሊክስ የክርስቶስ ኤማ በጨር ይⷕር የረፐሬ "የኣርብ ዳነ ሉስዮስ ቲቸን ዘንጋሑ አደፕርሸ" ባረም ኣስራፐተኖም። 23 ይቅየንዳ የረፐረ የመቶ ኣለቃምታ የጳውሎስ ቦሕኔ ቤያጨንቍኔ ደቦወታ ያትኸሽን ቃር እንም ጠበጦም ያዘውዬ ቲቸኖ ቤሐራኖዌ ኣዘዘም። 24 ተቀሪ ከረ ኣንቐ ፊሊክስ ተይሑዳ ጥብ ምሽተታ ተድሩሲላ ጋᎀ ቸነም፤ የጳውሎስ ጠናም ኣቸነንምታነ፤ ትም በኢየሱስ ክርስቶስ ያምርወ ቃር ቲዩድን ሰሟንም። 25 ጳውሎስም ጘራ ወሕር፥ ተባጢር ወጤፕ፥ ተዝ ኣንቐ ይቸን ፍርድ እንም ኦደንም፤ ፊሊክስም ሰነፈም "አሗሽ ኣሐም ወር፤ በትመቼ ግዝየ አራሕም አጥራሐሸ" ቧረንም። 26 ፊሊክስም "ጳውሎስ ይሽባ ያቤሸ" ባረም ብዘ ጋᎀ ጠናም ያጮድን ባነ። 27 ጳውሎስ በታገደ በት ዘበረታ ጶርቅዮስ ይውሪ ፊስጦስ በፊሊክስ መደር ተሽጋከረም የገን ዳነ ሐረም። ፊሊክስም የይሑዳ ሰብ ይሳኖሸ ይያም ይርመዶንሸ ቲብር ጳውሎስ ባጐጂም ሐማ ቸንም።

Acts 25

1 ፊስጦስም ገነታ ቂሳርያ ገፓም ሶስት ከረ በከሰ ኣንቐ ተቂሳርያ ከተማ ተረሳም ኢየሩሳሌም ከተማ ወረም። 2 በሕሜ የቐስ ኣለቃም ኣታት ንቅ ንቅ የይሑዳ ሰብ የጳውሎስ ኸሰሰዊም። 3 "ጳውሎስ ኢየሩሳሌም ይቸንሐማ ኣሚ" ባሮም ጨቈሰዊም፤ የጨቈሰዊምሕኖ ቤማ ኣጨነዞም የጳውሎስ ይቀጥረውዬ ሳቦም ታነው። 4 ፊስጦስ ጭን "የጳውሎስ በቂሳርያ ቦሕኔ ይቍሬ፤ እያም ገግመና ኣፈጠርም ሕሜ ኣርቴ። 5 ዝሕ ምስ ያጠፋ በሐረ ባሑዌ ያነቦ ንቅ ንቅ ሰብ ትያ ጋᎀ የወሮም ክስሰና ያትቀንቦ" ባረኖም። 6 ፊስጦስም ሳምት ዌም ኣስር ከረ ያሕር ተሕኖ ጋᎀ በኢየሩሳሌም ከተማ ቾናም ቂሳርያ ከተማ ወረም። በመረጋታ ይፈርዴ ቾናምታነ የጳውሎስ ኣትቀንዊ ባረም ኣዘዘም። 7 ጳውሎስም የፍርድ በትቐነቤ ተኢየሩሳሌም የቸነቦ የይሑዳ ሰብ ሐበበዊም ቈሞምታነ በፍጥር ብዘ ክስስ ኣትቐነቦᎌም። 8 ጳውሎስም "ስርም ኣናጠፋ የይሑዳም ቕጫ ኣንጣስ፤ በቤተመቅደስ ዌም በርቅ ንጕስ ቄሳርም የቾት ᎃጥጥ ኤነ" ባረም። 9 ፊስጦስ ጭን የይሑዳ ሰብ ይሳኖሸ ቲብር የጳውሎስ ዝካ ቧረንም፤ "ኢየሩሳሌም ከተማ ዌትሐ በሕሜ ብያ ይፍቴ ዝሕ ዘንጋ ትትፋንዴ ትሸዌ?" ቧረንም። 10 ጳውሎስ ጭን "ፍርደና አትቐፐርወ በዝ በርቅ በሮማ ቄሳር ንጕስ ይፍቴዉ፤ ኣሐም ትⷕር ሐማ እያ ስርም በይሑዳ ሰብ ኣናጠፋ። 11 ጥፋተነ በሐር ዌም በሞት ያትቀጣቃር በቾትኵ ተሞት ንትረፍ ኣምብር፤ ሕኖ ቤነቢ ቃር የኸሰሶን በሐረ ጭን ሟኒም ሰብ የሕኖ ያቐፕሬዬ ኤለ፤ እያም ንጕስ ቄሳር የፍርዴ ባም" ባረም። 12 ሕም ጋᎀ ፊስጦስ ተመቈ ሰብታ ኣትባታምታነ የጳውሎስ "የሮማ ንጕስ ቄሳር የፍርዴ በባሐ የቄሳሬ ታርቴ" ቧረንም። 13 ተቀሪ ከረ ኣንቐ ንጕስ ኣግሪጳም በርኒቄም የፊስጦስ "ቦሔም ቸነሐምዌ?" ይብረውዬ ቂሳርያ ከተማ ወሮም። 14 ሕኖም በሕሜ ብዘ ከረ በቾኖዌ ፊስጦስ የጳውሎስ ዘንጋ የርጕስ ኣግሪጳ ኣትጮደንም ዝክም ቧረንም፤ "ፊልክስ ኣገደም የቸን ኣት ምስ በዝሔ ቦሕኔ ነረ። 15 እያም በኢየሩሳሌም ታነ የቐስ ኣለቃም የይሑዳ ባሪቅም ብያ ኸሰሰዊም ባነ ሕኖም በት አፈርድዌ ጨቈሶንም። 16 እያ ጭን 'ዮጅᎌ ምስ ቦዶᎌ ሰብ ይፍቴ ወቍም ነሮ፤ ሟኒም ሰብ ቃረታ ቴያቐፕር ᎈንጅᎌም ኣወጨም ያቐᎏርዬ የሮማ ሰብ ቕጫ ኣንሐረ' ባሕኖም። 17 በሕ የቸነ ፍርድ ይሰሞዌ ዝሔ በቸነቦ በመረጋታ ታናቴር አፈርዴ ቾናም፤ የጳውሎስም ይፍተኔ ያትቐነበዊዬ ኣዘዝም። 18 የኸሰሶምሕኖ ቃረና ያቐፕሮዌ ብያ ይፍቴ በቈሞ ግዝየ በአርቅ ወንጀል ይኸሰዊቴ ባም ቅየም ባነ፤ የሕርምታነ ሕኖ የኸሰሰዊ እያ የቅየንሐማ ኣንሐረ። 19 ቢሐርም ሕኖ ተታ ጋᎀ ይትክራከሮ የረፐረ የሓይማኖተና ቃርም ᎀተም የረፐረ ጳውሎስ ጭን 'አያሙ' ይውን የኢየሱስ ቃሩ። 20 እያም ዝሕ ዘንጋ አዞት ያጀገሬዬ የጳውሎስ 'ኢየሩሳሌም ከተማ ዌትሐ ዝሕ ዘንጋ በሕሔ ትትፋንዴ ትሸዌ?' ባንም። 21 ጳውሎስም 'ንጕስ ቄሳር ዘንጋታ ያዥሬ የሸየሐሬ እያም የቄሳሬ ትነን ዳር ቦሕኔ የቶራ ባም ኣዘዝም' " ባረም። 22 ንጕስ ኣግሪጳም የፊስጦስ "ሕሕ ምስ ዘንጋታ ቲዩድ እያም ተሰማን" ቧረንም፤ ፊስጦስም "ነገ ትስሟንሸ" ቧረንም። 23 በመረጋታ ንጕስ ኣግሪጳም በርኒቄም የንጕስ ጅረና ተሐተሮምታነ ቸነቦም፤ ተኣርብዳነሕኖ ተከተማ ንቅ ንቅ ሰብ ጋᎀ ቸነቦም ፍርድ ቤት ገፖም ተሕም ኣንቐ ፊስጦስ ኣዘዘምታነ የጳውሎስ ኣትቐነዊም። 24 ፊስጦስም "ንጕስ ኣግሪጳ ቲናም ያነሑ ሰብ እንም ዝሕ ምስ አዘዊ፤ የይሑዳ ሰብ እንም በኢየሩሳሌምም በዝሜ በቂሳርያ 'ት ተዛንቐ በያመታ ንበሮት ኤኖ' ባሮም ይቈጥርዬ ጨቈሶንም። 25 እያ ጭን የሞት ያሰራን ጥፋት ኣነከብሕወ፤ ትም ንጕስ ቄሳር የፍርዴ የባሬ ሕሔ አረኔ ኣንጥሕወም። 26 ቢሐርም የዘንጋና ቃር የኣለቃኔ የት ዘንጋኔ ጣፍም አረሔ ጪግ የሐረ ዘንጋ ኤኔ፤ በሕ የቸነ ዘንጋታ ባሰዊ ኣንቐ ጣፍም አረሕ ቃር አረሕቤ ይፍታሑዌ ኣቸመታ ንጕስ ኣግሪጳ ይፍታሔ ኣትቐነብንም። 27 ዝም የሐረወ ያጐጂ ሰብ የአርቅ ሰቤ ቲረ የትከሰሰወ ዘንጋ ኣኖዶት ጋውነት መሰረም ትዬም።"

Acts 26

1 ንጕስ ኣግሪጳ የጳውሎስ "የገጋሐ ቃር ትዝረኼ ተፈቀደንሐም ቧረንም" ፤ ሕም ጋᎀ ጳውሎስ አጀታ ዝራካም ዝካ ባረም፤ 2 ንጕስ ኣግሪጳ "የኣይሑድ ሰብ ቦዶፒ ዘንጋ እንም አኳ ቢፍታሔ ቃረና ኣቐፕር የሐሬ ንቃር ሳሬም፤ 3 ዝም የሐረወ ንጕስ ኣግሪጳ ኣሐ የይሑዳ ይረውርᎌ ቕጫም ዘንጋም እንም በጨር ትⷕር፤ የሕየሐሬ ተጨራ ትሰሜዬ አጨቍስሐ። 4 "እያም ተዴንጝነተና ቀነስም በገገና ገነ በኪልቅያም በኢየሩሳሌም መምር የረፐር ሐማ የይሑዳ ሰብ እንም ይⷕሮ። 5 ሕኖም ዮዶዌ በሳቦ ተሓይማኖተንዳ ያባና ቃር ቲቅረቦ፥ ተፈሪሳ ሰብ ሐርም የረፐርሐማ እንም ይⷕሮ፤ 6 አሗ ጭን የፍርድ በዝሕ የቈም እግዘር የድረ ኣባንዳ በገፓሎ ጕርዳ ተስፋ ኤኔቱ። 7 ዝም ኣስረት የእስራኤል ጥብ ዝሕ የተስፋ ቃር ተመመሮም ይረሕቦዌ ዋናም ምሳረ ኣትባቀሮም በስግዶት ይቅረቦ ባነ፤ ንጕስ ኣግሪጳ ስሜ፤ እያ ጳውሎስ የይሑዳ ሰብ የኸሰሶን በዝ እግዘር ኣሜንሑቴ የባረ ቃር ያመርዉ። 8 እግዘር የᎀቶ ይረሳሐማ ኣሑ የኣይሑድ ሰብ አመሮት መምር ኤሐንሑ? 9 "ይፍቴ እያም ገገና የናዝሬት ኢየሱስ ሽመታ ቤጠሬዬ ቢሐኒ ኣሕር በት ያመሮ ሰብ ኣጥፎት ነረቢ አብር ባነ። 10 ዝሕ ዘንጋ እንም እያ በኢየሩሳሌም ኣመነም፤ ተቐስ ኣለቃም ፍቃድ ተቐፐርም ታነ ብዘ በክርስቶስ ያመሮ ሰብ ቦሕኔ ኣትየገድሕኖም፤ ይቈጥርዮዌ ቲፈርዶ ሰብ እያም ተሕኖም ጋᎀ ተስማማም። 11 ኣይሑድ ቢደመደᎌ ቤተና እንም ብዘ ጋᎀ ይትቀጦሐማም የግርድም ክርስቶስ ይሐደዊሐማ ኣመነም፤ እያም ንቃር በሕኖ በማቶት ብንጐድም ከተማ ዳር ወርም ባሳዶት ኣትጨንቅኖ ባነ። 12 "የዝም ዘንጋ ቃር ተቐስ ኣለቃ ፍቃድም ትዛዝም ተቐፐርም ደማስቆ ከተማ ኣር ባነ። 13 ንጕሶ፥ ትናር ቤማም ታነ ግብት ዋና ቲሐር ብያም ትያም ጋᎀ ያሮ በረፐሮ ሰብ ዙርያ ተጬት ይርቅ ጥርጥር ይብር ብርሓን ተሰሜ ኣምብራጣብንደም። 14 እንመንዳ ባፈር ወጠቅነምታነ 'ሳኦል ሳኦል የምር ታሳዴ? በቐቓ ሴፍ ᎈር ብታቈም ገጋሐ ትጐዳ' ይብር ቃር በይሑዳ ኣᎋ ቲዝረኽ ሰማም። 15 እያም 'ጘታኖ ሟንሐተ?' ባንም፤ ጘታም 'ኣሐ መከራ ታሰራቢ እያ ኢየሱስን' ባሬም። 16 'ኣሐም ተሳም በግራሐ ቍም፤ ዝሕ እያም የትየከ አሗ ይያ ባሸሐወም ተዝ ኣንቐም እያ ያሐ ብንትየወ ቃር ኣገልጌም ምስክረናም ትሐሬ አሾምሔ ሸምታነው። 17 ተእስራኤል ገነ ሰብም የሕኖዌንየ ትነሕ ተኣረማዊም ሰብ ኣተርፍሐቴ። 18 ኣሐም ኤነና ትከፍቴ ተጠነማ የጬቴ ተሼጣን ይእግዘሬ ይትዠፐሮዌ የቀርብ ኤነና ትከፍትቴ፥ ሕኖም ብያ በመሮተና ባጢረና ኣᎋ ይውርዮቴ፤ ተᎂጠርዮሕኖ ጋᎀም ርስት ይትሸዶቴ' ባረም ዝረኼም። 19 "ንጕስ ኣግሪጳ፥ እያም ተሰሜ ያውን ራእይ አጊ ባም። 20 እያም በተርም በደማስቆ ያነቦ ሰብ ተሓንቐ በኢየሩሳሌም ከተማም በይሑዳ ገነ ያነቦ እንም የሕክም የኣረማዊ ሰቤም ወርምታነ ንስሓ ገፓም ይእግዘሬ ይትዘፐሮዌ ኣትመርሕኖም፤ ንስሓ ወግባና ያትየሽ ቃር ያመሮሐማ ኦድሕኖም። 21 በሕ የቸነ የይሑዳ ሰብ በቤተመቅደስ ጠበጦም ይቀጥሮን ባነ። 22 አሗ ስን ይእግዘር ቀራት ኣንትቤተሬ፤ እያም ብእግዘር እገዠ የርቅም ይርስም ትኑድ አሗ ዳር ነር፤ ነቢም ሙሴም ድረ ዝካ ይሐርቴ የባረዊታ ዝረኸም ባንሐሬ እንጐድ ኣትምቃር የዝረኸ ቃር ኤነ። 23 ሕኖም የዝረከበዊ 'ክርስቶስ መከራ ተቐፐረም ይሞትቴ፤ ትንም በተረም ይትረሳቴ፤ የእስራኤል ሰብም የኣረማዊ ሰብም ዮሔነት ብርሓን ዩድቴ' ባሮም ታነው።" 24 ጳውሎስ ዝሕ ባረም ቴጀፕር ፊስጦስ ቃረታ ከፈተም "ጳውሎስ ኣሐ ሽርሽር ባሐም፤ የትማርን ብዘ ትምርት ሽረነ ኣመነናከም" ባረም ኣሐናም ዝረኸም። 25 ጳውሎስ ጭን ዠፐረም "የትከበርሐ ፊስጦስ ውረም የሐረ ቃር ቤሰርም አዝረኽ ባንሐሬ ሽርሽር ኣምባ። 26 ንጕስ ኣግሪጳም ዝሕ ዘንጋ ይⷕር የሐሬ ቢፍተቴ ከፈትም ኦድም፤ ዝሕ ዘንጋ ሼᎃም የቾቺ ቃር ኣንሐረ። የትም ኣት ዘንጋ ኣንትሻተን ሐማ እያም አⷕር። 27 ንጕስ ኣግሪጳ ነቢ የባሮ ቃር ታምር ኣንሐረዌ? ኣሐም የባሮ ቃር ታምር ሐማ እያም አⷕር" ቧረንም። 28 ንጕስ ኣግሪጳም የጳውሎስ "በቀሪ ግዝየ ይያ ክርስቲያን ታሜዬ ታትባቅር" ቧረንም። 29 ጳውሎስም ዝካ ባረም፤ "በቀሪ ግዝየም ቢሐር በብዘ ግዝየም አሗ ትሰሞን እንማሑ ይያ ሐማ ኣሑም ታገዶ ወበረና ኣንሐረ። ቢሐርም ኣሐም ሕኖም እያ ሐማ ትሐሮዊ ይእግዘር አጨቍስን" ቧረንም። 30 ተሕ ኣንቐ ንጕስታ፥ በርኒቄም ተሕኖም ጋᎀ የረፐሮ ሰብ ተረሶም። 31 ተሕሜ ወጦም ቲያሮ፥ "ጳውሎስ የሞት ዌም ያጕጅዬ ያሰራ ኣትም ቃር ኣነመነም" ተቤበሮም። 32 ኣግሪጳም የፊስጦስ "ዝሕ ምስ አትፋንዴ የቄሳሬ ንወር ታምባረ ቶሕኔ ነጣ ይጣ ባነ" ቧረንም።

Acts 27

1 ጳውሎስም ጣልያን ገነ በመርከብ ይወስጅዬ ተወሰነም፤ ተትም ጋᎀ ቦሕኔ የታገዶ ሰብ ዩልዩስ ይውሪ ወታደር ኣቐᎌርዮም፤ ዝሕ ዩልዩስ በቄሳር ወታደር ደን መቶ ኣለቃ ባነ። 2 ይናም በእስያ ገነ መርከብሕኖ ቢቈሞᎌ መደር ያሬ በትሽካከተ ተኣድራሚጥዮን በቸነ መርከብ ገፓነም ወሮት ቀነስነም፤ በመቄዶንያ ገነ ተተሰሎንቄ ከተማ የቸነ ኣርስጥሮኮስ ቲናም ጋᎀ ባነ። 3 በመረጋታ ሲዶና ከተማ ሰናነም፤ በሕሜ ጳውሎስ ያትኸሽን ቃር ይበውዬ መቶ ኣለቃ ዩልዩስ ያትሟጠጠኔ "የደቦዋሔ ወርም ኔሐ" ቧረንም። 4 ተሕም ከተማ ተረሳነምታነ ንፋስ ይፍት ይፍት ይተፋ የረፐሬ ተቆጵሮስ ገነ ጥራር ወነም። 5 በኪልቅያም በጵንፍልያም ገነ ᎀረ ባር ተጘናነም፤ ተሓንቐ ሊቅያ ገነ ሚራ ይውሪ ከተማ ሰናነም። 6 የመቶ ኣለቃም ተሕሔ ጣልያን ገነ ያር የእስክንድርያ መርከብ ነከበም በት ተሽጋከነም። 7 ትናነም ብዘ ከረ ወሰደብንደም፤ በርቅ ጭንቅ ቀንዮስ ከተማ ᎀረ ሰናነም፤ ንፋስም ናኔ ቢሐራንደ በስልምና ᎀረ በቀርጤስ ደሴት ጥራር ወነም። 8 በብዘ ጭንቅም ተቀርጤስ ገነ ᎀረ ᎀረ ትናነ ተላስያ ከተማ ቍርቤ የሐረ "ወሔ ወደብ" ይውሪ መደር ቸነነም። 9 ተብዘ ከረ ኣንቐ የይሑዳ ሰብ ሕትም ኣመነቦም ባጢረና ያወጦᎌ የባር ከረ ኣለፈም ባነ፤ በሕ የቸነ ግዝየታ የቴሬ በመርከብ ያርዬ ያትሸንፍ ባነ፤ ጳውሎስም 10 "ሰቦ ዝሕ ኤማንዳ ቦነ ብዘ ጥፋትም ጕዳት ይሰራብንደ ሐማ ይትዬ፤ ጥፋትመታ በገግመንዳው ባንሐሬ እማት በጨረትም በጫሪ መርከብ ኣንሐረ" ባረም መከረኖም። 11 የመቶ ኣለቃ ታ ጭን ጳውሎስ ቶደን ቃር ይርቅ የመርከብ መሪም መርከብ የረን ምስ ይብሮ ቃር ያምር ባነ። 12 በዝም ወደብ ዘር ይወጦዌ ኣንትመቸኖ፤ ቢሐሎ ብዘመና በቀርጤስ ገነ ያነ ፎንቄ ይውሪ ወደብ ወሮም ዘር ይወጦዌ ተስማሞም፤ 13 ግብቻነ ንፋስ ተጕራ ቢረፍስ ናኔᎌ ኤማ ይወስድንደ ቃር መሰረኖም ናኔ ተረሳነም፤ ተቀርጤስ ገነ ᎀረ ᎀረ ወነም። 14 ቢሐርም ሕመጋ ጦናማ የረንየ እምᎇርቢት ተደሴትታ ተረሳም የባሬ ቸነም። 15 መርከብምታ ንፋስ ንቃር የገፏኔም ኤማም ያትጘᎈረኔ እንቍስ ባነም ንፋስ ዮሰደንደ መደር ወነም። 16 ቄዳ ቃውዳ ቢውሪ ደሴት ጥራር ኣመነነምትናነ በአርቅ ጭንቅም መከራ መርከብታ ጠበጥነም ኣቈምኔም። 17 ሕኖም ሕም ጋᎀ ንቅ መርከብታ ቦደረ ኣተፖም ኣገደዊም፤ በሊብያ ገነ በᎀሬ ኣሻዋ ᎈር ቤቃሽንዴ ሰነፎም የርፋስ የዝራከዊ ጨርቅ ኣወንዶም መርከብታ እክም በርፋስ ወረም። 18 እምᎇርቢትም ቲደብር ቸነም ቢያጨንቅንደ በመረጋታ የጫሪ ግብር በባር ᎈር ወቃሽ ቀነሶም። 19 በሳስቸነም የመርከብ ግብር በጀና ድረከሮም፤ 20 ጬትም ሐረ ብ ታናዥነ ንፋስምታ ትይብስ የቸነ የሐሬ ንተርፍነቴ ኣምባነ ባነ። 21 ሕኖም ሸረት ቴበሮ ብዘ ከረ አከሶም፤ ሕም ጋᎀ ጳውሎስ በግብተና ቈመም ዝካ ባረኖም፤ "እያ የባኩ ቃር የሰማሑ ተሐረ ተቀርጤስ ገነ ታንትረሳሑ ዝም ጥፋትም ዝሕ ጕዳት ቤሰራብሑ። 22 አሗም ኣትስረፎ ባም አመሕርሑ፤ ዝሕ መርከባሑ ይትጐዳቴ ባንሐሬ ታሑ ኣታሑ ኣትሞት። 23 ትራማ ምሳረ የት የሐር አሰጕድረ እግዘር መሌከታ ቢፍተኔ ቈመም ትዬም። 24 ትም 'ጳውሎስ እንሰነፍሐ፤ በቄሳር ይፍቴ ወቍም ነረብሐ። እግዘር ያሐ ቲብር ዝሕ ታሐ ጋᎀ ያነቦ ሰብ ተሞት ኣተነፈኖም' ባሬም። 25 አጋ ኣሑም እንሰነፍሑ፤ መሌክም ዮዴም ሐማ ይሐሬ ብእግዘር ኣምር። 26 ቢሐርም ንፋስ ብሓ ግብት ያነ የኣት ገነ ᎀሬ ይወስድንደቴ" ባረም። 27 ባስረም ኣርበት ከረንዳ ምሳረ በሜድትራንያ ባር ᎈር በርፋስ ሕሜ ዝሜ ትምብነ፥ የመርከብ መሪ በግብት ምሳረ መርከብ ይነዶ ሰብ ኣፈር ያኖ መደር የሰኖ መሰረኖም። 28 የባር ቈጥራ ይሰᎋርᎌ ወደረ ሐኖም ቢሰፍሮ ኣርባ ሜትር ሐረም፤ ኣዳሕሬ ወሮም ቢሰፍሮ ሰላሳ ሜትር ሐረም። 29 መርከብታ እምር ቤደርጕኔ ሰነፎምታነ መርከብታ ይቈሜ ታንቔ ኣርበት መልሕቅ የባርቴ ኣወንዶም፤ ተሕም ኣንቐ፤ ድየም ጋ ይብር ሐማ ይእግዘር ይጨቍሶ ባነ። 30 የመርከብ ይነዶ ሰብ ተሜነነታ ጋᎀ ተመርከብ ወጦም ይሰሖዌ ሳቦም የረፐሬ ተመርከብታ ይፍቴ መሕልቅ ያድጎ ቃር መሰሮም ታነ ደኔ የረፐረ ጀልባ ኣወጦም በባር ᎈር ቃሰበዊም። 31 ሓ ጋᎀ ጳውሎስ የመቶ ኣለቃም የወታደርሕኖ ዝካ ባረኖም፤ "ዛና በዝ መርከብ ደን ቍስ ቤተቦ ባንቾነኖ ኣሑም ኣትተርፎ" ባረኖም። 32 የሕ የሐሬ ወታደርሕኖ ጄልባታ የጠወጠን ወደረ ኣንጦምታነ ያንዣንርሐማ ገፈረዊም። 33 ድየ ጋ ቲብር ጳውሎስ እንመና ሸረት ይበሮዌ ይጨቍስኖ ባነ፤ ዝክም ባረኖም፤ "ስርም ሸረት ታትበሮ አኳ ኣስረም ኣርበት ከራሑ፤ 34 አሗ ሸረት ትበሮዌ አጨቍስሑ፤ ዝሐታ ደረግ ያብሑሸ፤ ኣሑም ኣትም ኤነት ጕዳት ኤሰራብሑ፤ ኣሑም ትትረፎሸ፤ ኣትም ቃር ኣትሐሮ።" 35 ዝሕ በባረ ኣንቐ ሸረት ነሳም ብንመና ይፍቴ ይእግዘር ሽኵር ባረምታነ ፈነመም ብሮትም ቀነሰም። 36 በዝ እንም እንመና ተቋመሮምታ ሸረት በኖም። 37 በመርከብ ደን የረፐነ እንመንዳ ት በቅር ስባ ስድስት ባነነ። 38 በኖም በጠᎈቦ ኣንቐ የጫሪ ስኔ በባር ᎈር በቃሶት የመርከብታ ንዥነረ ቀነሶለም። 39 ጋ ቲብር ያነቦᎌ መደር ኣንሓረዊ፤ ቢሐርም ኣሻዋ ያኖ የባር ᎀረ ትየኖም፤ በሐረሎ ኣሕር መርከበና ሕሔንየ ይገፌውዬ ኣሰቦም። 40 መርከብ ያጐጅᎌ ንቅ ብረት ወደረና ኣንጦም በባር ገፈሮዮም፤ ሕም ጋᎀ መሪ የሐረ እሓ ይደርግ አጨ ወደረታ ፈተዊም፤ የርፋስ የዝራከዊ ጨርቅ ተᎀሬ ከፍ ኣመነቦም የባር ᎀሬ ወሮት ቀነሶም። 41 ቢሐርም መርከብታ ተባረ ኣሸዋ ጋᎀ ተጃከመም ቍጥ ተባረ ኣሸዋ በፊሳራ ውየም፤ ታንቐቴ ንፋስ ተባር ቲገᎋን ተስበበሮት ቀነሰም። 42 ወታደርሕኖም ቶሕኔ ተቸነቦ ሰብ ኣታተናም በዳራጘ ቲፈኮዮ ይቀጥሮዮዌ ኣትባቶም። 43 መቶ ኣለቃም የጳውሎስ ያተርᎋኔ ቲብር ወታደር እንም ዝካ ቃር ቤያመሮዌ ሐናኖም፤ ዳራጘ ይⷕሮሕኖ በተሮም ተመርከብታ በባር ᎈር በዝገሮት በዳራጘ ተባር ውጤ ይወጦዌ ኣዘዘም። 44 ተሕኖም ናሰና በሳንቃ ᎈር ናሰና በመርከብ በትሰፐረ አጨ ᎈር ቾኖም ይወጦዌ ኣዘዘም፤ ዝካ ቦሔ ቃር እንመንዳ ተባር ወጣነም።

Acts 28

1 ያፈሬ ቦሔነት ሰናነም፤ የገፓኔᎌም ደሴት ሽም ማልታ ይውሪ ሐማ ሓነም። 2 የሕም ደሴት ሰብ ቦሔ ቃር ኣትማጠጦም ተቐፐሮንደም፤ ዝራብ የዘነቤ ኣመዳርም የረፐሬ ይንመንዳ እሳት መኸሮንደም። 3 ጳውሎስ ጭን ᎄረጣ ቍጥ ኣመነም ብሳት ቲሐራ ተᎄረጣ የገፓ ኣት የሰር ችረ ᎀቅነት በሳወም ወጣም በጳውሎስ አጅ ተጥማጠመወም። 4 የማልታ ሰብም ችረ በጳውሎስ አጅ ባንጥረጠሬ ኣሰቦምታነ ሕኖም ተሕኖም "ውረም ዝሕ ምስ ደመነ ቴሐር ኤችን ተባር ደን ተነፈም ቦሔ ቃር ቢወጣም ፍርድ ይⷕር እግዘረንዳ በያመታ ይረብሬ ኣናወን" ተቤበሮም። 5 ጳውሎስ ጭን ችረታ ብሳት ደን ጥወጠወንም ትም ኣትምቃር ኣንሐረ። 6 ሰብሕኖ ጭን "በሓሓጋ ገᎀጀታ ይረፏንቴ ዌም ሕመጋ ᎀተም ይወጥቅቴ" ባሮም ይቅረበዊ ባነ፤ ብዘ ጋᎀ ቢቅረበዊ በት ኣትም ጕዳት ኣንቸነወ፤ ሓ ጋᎀ "ዝሽ ምስ መሌኩ" ባሮም ኣሳበና ሽጋከሮም። 7 በዛ በረፐርኔᎌ ቀያ መዬ የደሴትታ ዳነ ፑፕልዮስ ይውሪ ምስ ኣፈር ባነ፤ ትም ባዘርነት ወሔ ቃር ተቐፐረንደምታነ ሶስት ከረ ተጨራ ኣባዘረንደም። 8 በሕም የፑፕልዮስ ኣባታ ቐᎀንም ተገተረም ባነ፤ ትም ገገታ ይመኸርም ደንም ያወጣን ባነ፤ ጳውሎስ የትሜ ገፓም ጠሎት ኣᎀነረም፤ አጅመታ በᎈረታ ኣደገም ኣተነᎈንም። 9 ትም በተነፈ ኣንቐ በሕም ገነ ያነቦ ባሸነ ቸነቦም ተባሸና ተነፎም። 10 ሕኖም በብዘ ቃር ተቐፐሮም ኣባዘሮንደም፤ ናነሜ ትንትረሳነ ያትኸሽንደ ቃር እንም በመርከብ ᎈር ጫሮንደም። 11 ሶስት በነ በማልታ ደሴት በከሰነ ኣንቐ ዘር እንም በሕመደር በከሰ በእስክንድርያ መርከብ ተሳፈነም፤ መርከብታ ዲዮስቆሮስ ይውርዮ የለምቻ መሌክ መርሐት ባነው። 12 ስራኩስ ከተማ ቸነነም ሶስት ከረ ቾናነም። 13 ተሕሜ በመርከብ ትናነ ሬጊዮን ከተማ ሰናነም፤ በመረጋታ የጕራ ንፋስ ነፈሰም። በሳስት ፑቲዮሉስ ከተማ ቸነነም። 14 በሕሜ በክርስቶስ ያመሮ ጐፔቸ ነከብነምታነ ተሕኖም ሰባት ከረ ንቾናኔ ጨቈሶንደም፤ ተሓንቐ ሮማ ከተማ ቸነነም። 15 በዝሜ በክርስቶስ ያመሮ ጐፔቸ ንቸነ ሐማ ሰሞምታነ ኣፍዩስ ገብያም "ሶስት ያድርᎌ" ይውሪ ቀያ ቸነቦም ተቐፐሮንደም፤ ጳውሎስም ቢያዥኖ ይእግዘር ሽኵር ባረም ተቋመረም። 16 ሮማ ከተማ በገፓነ ግዝየ ጳውሎስም ይቍየን ወታደር ኣዊምታነ ይማተታ ይረብሬ ፍቃድ ኣዊም። 17 ተሶስት ከረ ኣንቐ ጳውሎስ በሮም ይረብሮ የይሑዳ ንቅ ንቅ ሰብ የትሔ ይቸኖዌ ጠናኖም፤ ባት በትደመዶዌ ዝካ ባረኖም፤ "ጐፔቾ እያ የእስራኤል ሰብም ያባንዳ ቕጫም ስርም ኣነገድ፤ የሕርምታነ በኢየሩሳሌም በታገድ በሮማ ሰብ አጅ ኣወጨም ኣቐᎌንም። 18 ሕኖም ምረመሮንም የሞት ያሰራ ጥፋት ኣነፐረቢ የሐሬ ይገፍሮኔ ሳቦም ባነ። 19 የይሑዳ ሰብ ጭን ይገᎋኔ ቢሐሮ ቄሳር የፍርዴ ባም ባንሐሬ የገነና ሰብ አኸስስወ ዘንጋ የረፐሬዬ ኣንሐረ። 20 በሕ የቸነ ዘንጋታ ኦጅትኩ ትⷕረውዬ ያሑ ጠናኩም፤ እያም እግዘር የእስራኤል ሰብ ኣሜንሑቴ በዋረን ተስፋ የቸነ በሰንሰለት ኣጐጅንም" ባረም። 21 ሕኖም "ያሐ ዘንጋ ዩድ ወረቀት ተየሑዳ ገነ ኣንቸነንደ፤ ዝሜ ተቸነቦ ጐፔቸንዳ ᎃጥጥ ዘንጋሐ ኣንሰማኔብከ። 22 ቢሐርም ዝሕ ኣሐ ታምርወ የኢየሱስ ኤማ ብንም መደር ሰብ እንም የጠነዊሐማ ንⷕነ። በሕ የቸነ ኣሐም ትብር ቃር ይና ንሰማኔኬ ንሸነ" ባረዊም። 23 ሕኖም ጐቸ ባደጎለ ኣንቐ ብዘ ሐሮም ት ይረብርወ ቤት ቸነቦም፤ ትም ተቅረረ ቀነሰም ገፓት ዳር ይእግዘር መንግስት ቃር ኦደኖም፤ ተሙሴ ቕጫም ተነቢ ትምርትም ባትመሮት የኢየሱስ ኣትርፎት ቃር ኦደኖም። 24 ትም ዮደኖ ቃር ናሰና ውረሙ ባሮም ኣመረዊም፤ ናሰና ጭን ኣናመረዊ። 25 ሕኖም ተሕኖም ተነ ሐሮም፤ ጳውሎስም ዝክም ባረኖም፤ "መንፈስ ቅዱስ የድረ ኣባሑ ቃር በነቢ ኢሳያስ ዮደ ቃር ውረሙ፤ 26 'የዝሕ ሰቤ ወርም "ስሞትሽ ትስሞሸ ቢሐርም ጭን ኣትቤስሮ፤ አዞትሽ ትዞሸ ኣታጨጎ" በኖ። 27 ዝም የሐረወ የዝሕ ሰብ ⷕን ተፓም፤ ቤያዘዌ ኤነና ፈጠሞም፤ ቤሰሞዌ እንዝረና ተፈጠመም፤ ቤያጫምቶዌ ⷕነና ፈቀረም። እክሽ ታንሐረ፥ ቤነና አዥተቦ፥ ብንዝረና ሲመተቦ፥ በⷕነና በሲተቦ ኣሜምችተቦ ይዬንየ ተዘፔተቦ ኣትርፍኖ ባነ።' 28 "ሔታ ዝሕ እግዘር ያበ ይተርᎋᎌ ቃር ያረማዊ ሰብ የራኖ ሐማ ኣሑም ሓሮ። ሕኖም ዝሕ ቃር ይሰመዊቴ" ባረኖም። [ 29 "ጳውሎስ ዝሕ ቃር በዝረኸ ኣንቐ ኣይሑድ ንቃር በትክራከሮት ተሔ ወጦም ወሮም።"] 30 ጳውሎስም ይረብርዌ በትኵራነን ቤት ት ዘበር ቾናም፤ የትሜ ይቸኖ ሰብ እንም ይትቐፐኖ ባነ። 31 ትም ይእግዘር መንግስት ቃር ቦዶት የጘታ ኢየሱስ ክርስቶስም ኣትርፎት ሟኒም ሰብ ቴራን በጨር ከፈተም ዩድ ባነ።

Romans 1

1 እያ ይእግዘር ናቸረነ ሐርም የኢየሱስ ክርስቶስ ኣጘኽር ጳውሎስን፤ እያም የክርስቶስ ወንጌል ኦዴ እግዘር ሜጠረም ጠኔም። 2 ዝም ወንጌል እግዘር በነቢ ወሐት በቅዱስ መጣፍ በተረም ያወን የተስፋ ቃሩ። 3 ትም ይእግዘር አርች በበሰር ተዳዊት ዘር ወጠነታ ዩድ ቃሩ፤ 4 የሕክም በመንፈስ ቅዱስ ወሐት ንቅ ደረግ ያነን ይእግዘር አርች ወሕረታ ተሞት በተሶተታ ተⷐረም፤ ትም ጘታንዳ ኢየሱስ ክርስቶሱ። 5 በክርስቶስ ሽም ሰብ እንም ያምሬም ይታዘዞሐማ ኣሜዬ በት ወሐት የናቸርነት ፀጋ ተቐፐርም። 6 ኣሑም የክርስቶስ ሰብ ትሐሮሐማ እግዘር ተሜጠረኖ ሰብንሑ። 7 ዝም የሐሬ እግዘር የረመደናሑ ትም ሰበታ ትሐሮዌ የሜጠረናሑ የሮማ ሰብ እንማሑ፦ ታባንዳ ቲእግዘር ተጘታ ኢየሱስ ክርስቶስ ፀጋም ሽናትም ያሑ የሕር። 8 ኣሑ በክርስቶስ ኣመርሑም ትረብሮ ሐማ በኣለም እንም የትⷐረ የሐሬ ትንም ኣበተርም በኢየሱስ ክርስቶስ ወሐት ይንማሑ የጘታና ሽኵር አውን። 9 እንም ግዝየ በፀሎተና አዘግድሑሐማ የርቸታ ቃር ዩድ ወንጌል ትኑድ በውረምⷕነና ኣጘኽን እግዘር ይⷕኒ። 10 በቀጥወ ያሑሔንየ አቸኔ ይእግዘር ፍቃድ ሐረም ቤኤማና እንም ቈፋ ቤሰራብዬ እንም ጋᎀ ይእግዘር አጨቍስን። 11 እያም ያሑዌ ቸነም ያትቋምርሑ ይእግዘር ቃር ኡድሑዌው። 12 ዝም ወበረና እያ ባሑ እምነት ኣሑም ብያ እምነት ገግ ተገገንዳ ንትቋመኔዉ። 13 ጐፔቸም አተᎀቾ እያ ብእንጐድ በኣረማዊ ሰብ ግብት ብዘ ሰብ ኣትመርም በክርስቶስ ያመሮ ሰብ የረከብሐማ የሕክም ባሑ ግብት ኣተሚት ብዘ በክርስቶስ ያምሮ ሰብ አረሕቤ አሸ ባነ፤ የሕም ትምብር ብዘ ጋᎀ ያሑዌ አቸኔ ትንሸ አሗ ስን ያንትሳካኒሐማ ትⷕሮዌ አሸ። 14 እያም የትማሮም ያንትማሮ ሰብ ይቤስሮም ኤበስሮም ሰብ የክርስቶስ ወንጌል ኣትመሬ ኣደራ ነረቢ። 15 በሕ የቸነ በሮማ ያነሑ ኣሑ የክርስቶስ ወንጌል ኦድሑዌ አሸ። 16 እያ የክርስቶስ ወንጌል ትኑድ ኤያቅመጬ፥ ዝም የሐረወ የወንጌል ቃር ይፍትወረር የይሑዳ ሰብ፥ ተሕ ኣንቔ የኣረማዊ ሰብ፥ ያምሮ ሰብ እንም ያተርፍ ይእግዘር ደረጉ። 17 ፃዲቅ በእምነት አያም ይሐር ቧርም የጣᎉምሐማ ቲእግዘሬ ይረሕዊ ፅድቅ ቲፍትወረር የቀጥወ ስን በመሮት የሐረሐማ ይእግዘር ቃር ዩድ። 18 ሰብ በᎇሼነተና ውረም የሐረ ቃር ኤⷕሪሐማ ቲያመሮ በባጢርመና በᎇሼነትመና የቸነ ይእግዘር ማት ተሰሜ ይወርድቦቴ። 19 ይቀጣኖም ያነ ቢⷕሪ ኣሕር ቃር ገገታ ያትⷐረኖ የሐሬው፤ ሕኖም ሓሮም። 20 ኤትየ እግዘር ኣፈር ተሰሜ ተትፈጠረ ቀነሰም በᎈጠረን ቃር የትየ የሐሬ ሰብ ቢያጠፏን ጥፋት ያብረክስወ ቃር ኤነን። 21 ሕኖም ይእግዘር በሓረዊሜ በሓረዊ ኣሕር የታ ሕብጀም ሽኵርም ኣናበዊ፤ "ሓሪንደ" ቲብሮ ሕኖም ኣሳበና ብላሽ ሐረም፤ ይቤስሮᎌም ⷕነና ጠነማ ሐረም። 22 "ሓሪንደ" ቲብሮ ጋዋ ሐሮም፤ 23 ዘላለም ይረብር እግዘር አመሮት ታቦምታነ ገነዘም ቢጠፋ በሰብ መርክ፥ በሰሜ ቢበሮ ኣንᎋ፥ በኣርበት አግረና ቢያሮ ዋጋ፥ ታፈርም ቢትሸቦሕኖ የቾቺ ምስል ስግዶት ቀነሶም። 24 በሕ የቸነ ሕኖም ተሕኖ በገገና ያቅመጭ ቃር ይቾቶዌ በⷕነና የትሜነዊም የሰነሐ ቃር የሜናወ የᎃጥጥ ተመኛተና ይትገሶዌ ቸኖም። 25 ይእግዘር ውረም ቃር በፍጥር የሽጋከሮ የሐሬ በፈጠረታ ሟሬ የትፈጠረ ቃር የሰገዶሜ የትገሶለሜው፤ ት ጭን ዘላለም የትከበረው ኣሚን። 26 ዝም ሰብ የሜናናም ሐማ ቢያቅመጭ ተመኛተና ይትገሶዌ እግዘር ያቅመጭ ቃር ያመሮዌ ኣወጣም ኣቐፐረኖም። እሽታመና ተምሰሕነማ ቴሐር ሕነማም ተሕነማ ጅር ደመደማም። 27 የሕክም ገምያም ትሽታና ቴሐር ሕኖም ተሕኖ በተመኛት ዛሶም፤ ገምያ ተገምያ ጅር ደመዶም ያቅመጭ ቃር ቾቶም፤ ውረም የሐረ ኤማ የገፈሮዌ በገገና ይሰራቦ ቅጣተና ተቐፐሮም። 28 ሰብ ይእግዘር ይⷕረውዬ ኣንሳቦ የሐሬ ያቅመጭ ቃር ይቾቶ ሐማ እግዘር የᎃጥጥ ተመኛት ኣወጣም ኣቐፐረኖም። 29 በሕ የቸነ ሕኖም በባጢር፥ በበደል፥ በᎃጥጥነት፥ በᎃጥጥ ተመኛት፥ በተንኰል፥ በምቀኝነት፥ የሰብ ደም በሗቦት፥ በመራክስ ባታሎት ደባ እንም ሜናቦም፤ የሕክም አሟተነሐሮም፥ 30 የሰብ ያሞ፥ እግዘር ኤረምዶ፤ በቅኔመ ያትዋልዶ፤ ትቢተነ፥ ሐጣ፥ ᎃጥጥ ቃር ያመሮዌ ብላት ይሰቦ፤ ያብ ታዶተና ኤታዘዞ፤ 31 በⷕነና ኤቤስሮ፥ በዝረከበዊ ኤቈሞ፥ ንማጀ ኤነኖ፥ ትወሎ። 32 "ዝሕ ያመሮ እንም ወᎃት ነረቦ" ይብር ይእግዘር ፍርድ ቲⷕሮም ዝሕ እንም ይቾቶ፤ ሕኖም ዝሕ ዘንጋ ይቾቶም ሰብ ዳር ያትፋድጎዮ።

Romans 2

1 ብንጐድ ሰብ ትፈርድ ኣሐ የገጋሐ ታብረክስወ ቃር ኤነናሐ፤ ብንጐድ ሰብ ትትፈርድ በገግማሐ ትፈርድ፤ ኣሐ በሰብ በፈንድሐወ ቃር የፈንድሐወ ምስ ያᎂን ᎃጥጥ ኣሐም ታሜ። 2 ዝካ ᎃጥጥ ቢቾት ሰብ ይእግዘር ፍርድ ቕጥየ የሐረ ሐማ ንⷕነ። 3 ዝሕ ᎃጥጥ በቾቶ ሰብ ፈንድሐም ታነ ኣሐም የሕኖሐማ ትታጠፋ፥ ቲእግዘር ፍርድ ታመርጥ ቃር ይመስርሐዌ? 4 ዌሽ ይእግዘር ወሔነት ተባጢራሐ ተዘፐር የባረናሐ ሐማ ኣንሓርሐዌ? እግዘር ዮሔነተታም ያትማጠጠወም የፈነሐወም ንቅነተታ ትቀርጥዌ? 5 ኣሐ ንስሓ ባንግቦታሐም ትወ ⷕን በጥብጦታሐም ይእግዘር ማትም ቕጥየ ፍርድም ቢቸንወ ከረ ቅጣታሐ ይበዛሐማ ታሜ። 6 ትም ያታተታ የሜናታ ሐማ ይውንቴ። 7 ቦሔ ሜና ተቋሚቶ በቍሞት ምስጋናም ክብርም የዘላለም አያም ይሰቦሕኖ እግዘር የዘላለም ኤያም ሐሮም ይረብሮ ሐማ ያሜኖ። 8 ያርዋና ጥቅም ይሰቦም በውረም ቃር ኤታዘዞ የᎃጥጥ ይትገሶሕኖ ይእግዘር ማትም ቅስፈትም ይቸንቦቴ። 9 ቢፍተወረር በኣይሑድ ሰብ ተሕም ኣንቔ በኣረማዊ ሰብ ᎃጥጥ ቢቾቶ ሰብ እንም መከራም ጭንቅም ይቸንቦቴ። 10 ቢሐርም ወሔ ሜና ይቾቶ እንም ይእግዘር ምስጋና ክብር ሽናትም የሕኖቱ፤ ዝም ብዴተ የይሑዳ ሰብ ተሕም ይንጐድ ሰብ ይሕርሸ። 11 እግዘር የሰብ ይፍት አዥተ ኤያትበንጥ። 12 እግዘር በሙሴ ወሐት ያበኖ ቕጫ ቴረብኖ ባጢር የቾቶ እንም ቕጫ ቤረብኖም ይጠፎቴ፤ እግዘር በሙሴ ወሐት ያበኖ ቕጫ ታነኖም ባጢር የቾቶ እንም ጭን በቕጫታ ኤነት ይᎈርጅፖቴ። 13 ቢእግዘር ይፍቴ ይመጥሮሕኖ ቕጫታ ሰሞም ይታዘዞሕኖው ባንሐሬ ቕጫ ታ ሰሞምታነ በሜና ኤያወረዊሕኖ ኣንሐሮ። 14 ኣረማዊ ሰብ እግዘር በሙሴ ወሐትያበኖ ቕጫ ቤረብኖም በⷕነና በቕጫታ ይታዘዞም ይቾቶም በሐረ ገግመና የቕጫ ሰብሮ። 15 ቕጫ ያዝን እንም በⷕነና ያነሐማ ያትየሽ፤ ⷕንመና ይቀርጥኖ፤ ⷕነና ኣታት ግዝየ ይቀርጥኖ፤ ኣታት ግዝየም ያትቋምኖ። 16 ዝም ይሐር ያነ እያም ብኑድን ወንጌል ወሐት እግዘር በኢየሱስ ክርስቶስ ወሐት ሰብ ተሼመም በቾተን የሽᎃቸር ሜና ቢፈርድወ ከረው። 17 ኣሐ ጭን "ኣይሑድን" ትብር፤ እግዘር በሙሴ ቕጫ ትትሸመር፤ ይእግዘር በሕሮትማሐ ትትሸመር። 18 ይእግዘር ቃር ሓርም፥ ቕጫመታ ተማርም፥ ፈተርም ይፈዝታ ቤሰርም ኣሸም ትብር። 19 "የᎋርጥ ኤማ ኣትየሽ፤ በጠነማ ያነቦ ጬትን። 20 ኣንትማሮሕኖ ይⷕሮሐማ ኣሜኖ፤ የቅሲ ደንጛም ኣትመኖ ቕጫም ሓሪነትም ውረም ቃር እንም ነሬ" ትብር። 21 አጋ ኣሐ እንጐደታ ትታትመር የገጋሐ ኣታትመርዌ? ኣትስርቅ ባሐም ትቱድ ገግማሐ ትሰርቅዌ? 22 ተረከብሐ ሰብ ጅር ኣትድምድ ባሐምታነ ኣሐ ጭን ትደምድ፤ ኣሐ ቅሪነሕኖ ይጠግሮከ በገራራና ያነቦ ቃር ጭን ትትራታ። 23 ቕጫ እንም አⷕር ባሐም ይእግዘር ቕጫ ባንቀሮታሐ ይእግዘር ትቀርጥ። 24 "ባሑ በኣይሑድ ሰብ የቸነ ይእግዘር ሽም ባረማዊ ግብት ይትሰተብ" ቧርም የጣᎋም ሐማ ሐረም። 25 ጤበር ኣውሮት ይጠቅም ያነ ቕጫ ቲትቅየው፤ ቕጫ ባንቅየሑ ጭን ጤበር ያወኔ ታናወኔ ቕጥየው። 26 ሰብ ጤበር ቴያወሬም ቕጫ እንም ቢቅየ ት ጤበር ቤያወሬም ታወኔ ቕጥየ ኤትሜዘርዌ? 27 ኣሐም የቕጫ መጣፍ ታነናሐም ጤበር ባወነከሜ ቕጫ ኣንቅየሐ፤ ስርም ጤበር ያናወኔ ቕጫ እንም ይቅየ ሰብ ባሐ ይፈርድብሐቴ። 28 አጋ የይሑዳ ሽም ያነን እንም የይሑዳ ሰብ ኣንሐረ፤ የሕክም ውረም ጤበር ወበር የገᎀጀ ወታረጥ ኣንሐረ። 29 ውረም ኣይሑድ የሐረ ሰብ ተደንመየታ ኣይሑድ በሐረው፤ ጤበርም ወበር በመንፈስ ቅዱስ የⷕን ጤበሩ ባንሐሬ በቕጫ በትጣፈ ኤነት የገᎀጀ ወታረጥ ኣንሐረ፤ የዝካ ሰብ ምስጋና ይትቐፐር ቲእግዘሩ ባንሐሬ ተሰብ ኣንሐረ።

Romans 3

1 ይሑዳ ሰብ ታረማዊ ሰብ ይርቅ በንቃሩ? ዌሽ የጤበር ጥቅም ምቃሩ? 2 ውረም ኣይሑድ ወሕር ብዘ ጥቅም ነረን፤ ዋና ᎇር ዘንጋ እግዘር ቃረታ የኣይሑድ ሰብ ኣደራ ኣቦተታው። 3 አጋ ተኣይሑድ ሰብ ኣታተና ቢእግዘር ኣንታመሮተና ይእግዘር ᎃርቴነት ያቄዌ? 4 ስርም ኤያቄ፤ "በቃራሐ የቸነ ᎃርቴ ትሐር፤ ባላጋራሐ በዘንጋ ትረኵርንሸ" ቧርም የጣᎉምሐማ ሰብ እንም ኣሰተነ ቢሐርም እግዘር የታመረው። 5 ቢሐርም ይና ባጢር ይእግዘር ፅድቅ ያትየሽ በሐረ ሔታ ምር ንበነሸ? እግዘር የባጢረንዳ ሟሬ ቢቀጣንዳ በቕጥየ ኤፈርድ ወበሩዌ? ዝም ወበረና ሰብ ይብር ሐማው። 6 ቢሐርም እግዘር በቕጥየ ኤፈርድ ኣምብነ፤ ዝካ ተሐረማ እግዘር በዝ ኣለም ሰብ መምር ይፍርድ ባነ? 7 ቢሐርም ይያ ኣሰተነ ሕሮት ይእግዘር ውረም ቃር ባተዞት የክብረታ ብዛት ያትየሽ በሐረ አጋ የባጢረተነ ሐማ ብያ ይፈርድቢ የንቃሩ? 8 ኣታት ሰብ "ወሔነት ንረሕብኔ ᎃጥጥ ንቶትነ" ባም ኣትመርሐማ ኣመነቦምታነ ይኸስሶን፤ አጋ በሕኖም ቕጥየ ፍርድ ይᎈርጅፖቴ። 9 አጋ ይእና የይሑዳ ሰብ ተኣረማዊ ንርቅነ በሮቱዌ? ኣንሐረ፤ የይሑዳም ሰብ ሐሮም ኣረማዊም ሰብ እንም ባጢረተነ የሐሮሐማ በተርም ኦድኩም። 10 ዝክም ቧርም ጣᎋም፤ "እማትም ዳር ፃዲቅ ሰብ ኤነ፤ 11 ይቤስርም ኤነ፤ ይእግዘርም ይሸን ኤነ። 12 እንም ይእግዘር ኤማ ገፈረም፤ ዛፐተም ወሔ ሜና ይቾት እማትም ዳር ኤነ፤ 13 የሰብ ይጐዳ ᎃጥጥ ቃር ይዝረኮዊ ኣንᎈና የᎀገማሐማ የትከፈተው፤ በኣነበተና ይቅማመሮም፤ ይዝረከዊ ዘንጋ የችረ መርዝሐማው፤ 14 ኣምᎈና ᎃጥጥ ስዴበ ሜናም። 15 አግረና የሰብ ደም ይቦዌ ይትሮጦ፤ 16 ቤማና ያነ ጥፋትም መከራሙ። 17 የሽናት ኤማ ኤⷕረዊ፤ 18 በⷕነና ይእግዘር ስረፎት ኤነ።" 19 የቕጫ ትዛዝ ያትየሽ ያነ ተቕጫታ ቦስጥ ያነቦሕኖ የሐረሐማ ንⷕነ፤ በዝ የቸነ ሰብ ያብረክሶᎌ ቃር በከሮም ኣንᎈና ይጠብጦ፤ የኣለም ሰብ እንም ቢእግዘር ፍርድ ደን ይሐሮቴ። 20 በሕ የቸነ የቕጫ ሜና በቀሮት ሟኒም ሰብ ቢእግዘር ይፍቴ ፃዲቅ ኤሐር፤ ዝም ይእግዘር ቕጫ ያትየሽ ያነ ሰብ እንም ባጢረተነ የሐረሐማው። 21 አሗ ጭን እግዘር የሰብ ያፀድቅወ ኤማ ተቕጫ ውጤ የሐረሐማ ሓነም፤ በሙሴ ቕጫም በነቢም ተምሰከረም። 22 እግዘር ስርም ቴያትበንጥ በኢየሱስ ክርስቶስ ያምሮ እንም ፅድቅ ይብኖ። 23 ዝም የሐረወ ሰብ እንም ባጢር ቾቶም፤ እግዘርም ያበኖ ክብር በከሮም። 24 ቢሐርም እክም ዋጋ ኤባር ቢእግዘር ፀጋ ተባጢረና ይመጥሮዌ ኢየሱስ ክርስቶስ ተዌጣኖም። 25 እግዘር ኢየሱስ ክርስቶስ ሕትም ኣመነም ያትቐነወን፥ በት ያምሮ እንም ት በᎃቶተታ ባጢረና ኣᎋ ይወርዮሐማው፤ እግዘር ዝሐታ ያመነ ያነ በፋራⷕነተታ የድረ ባጢር ኣነፐረሐማ በመዝሮት የፅድቅ ኤማ ባተዞቱ። 26 በአሗ ዘበር እግዘር ገግመታ ፃዲቅ ወሕረታ ያትየሽ ያነ በኢየሱስ ያምሮ እንም ባፅድቆቱ። 27 ሔታ ንትሸመኔᎌ ቃር ምር ነረ? ባትምቃር ኣንትሸመነ፤ ኣንትሸመኔᎌሕ ያነ የንቃሩ? ቕጫ ንቅየ የሐሬውዌ? ኣንሐረ ክርስቶስ በመሮተንዳው። 28 ሰብ በሜና ቕጫ ቴሐር ክርስቶስ በመሮት ይመጥር ሐማ ይና ንⷕነ። 29 እግዘር እማት የይሑዳ እግዘሩዌ? ያረማዊሕ ሰብ እግዘር ኣንሐረዌ? በውረም ያረማዊም ሰብ እግዘሩ፤ 30 እግዘር እማቱ፤ ኣይሑድም ሐረም ኣረማዊ ክርስቶስ በመሮተና ያፀድቅኖ ያነ እማትቱ። 31 አጋ ክርስቶስ በመሮተንዳ የቸነ ቕጫ ንሸነ በሮቱዌ? ኣንሐረ፤ ኣቸም ቕጫታ ኣጠበቅነም ንጠብጥኔ።

Romans 4

1 የድረ ኣባንዳ ኣብርሓም ምር ነከበም? 2 ኣብርሓም ፃዲቅ የሐረ በሜናታ ተሐረ ይትሸመረወ ቃር ይምᎄን ባነ፤ ቢሐርም ቢእግዘር ይፍቴ ተሸመሮት ኤለ። 3 ዝም የሐረወ የት ቃር በመጣፍ ምር ባረም? "ኣብርሓም ቢእግዘር ኣመረም፤ እምነተታ ፅድቅ ሐረም ተᎂዘረለም" ቧርም ጣᎉም። 4 የቾተ ሰብ ጭን የቾተወ ከሰታ ይኰሺ ባንሐሬ ስጦታ ኣንሐረ። 5 ሰብ ወሔ ሜና ቤረውንም ዳር ባጢረተነ ቢያፀድቅ እግዘር ባመረ እምነተታ ፅድቅ ሐረም ይትᎂዘለ። 6 ዳዊት እግዘር ወሔ ሜና ኤባር ያፀድቍን ሰብ ምራሕር የትባረከሐማ ቲዩድ ዝካ ባረም። 7 "ጥፋተና ኣፍ የዋርዮም ባጢረናም የታውኖ ሰብ እግዘር የዳረኖው። 8 እግዘር ባጢረታ ኣሜዘረወ ሰብ የትዳረው።" 9 አጋ ዳዊት የዝረኸን ዝሕ ደረት እማት የጤበረነውዌ? ዌሽ ጤበር ያናወኔም ሰቡ? የችመናው፤ "ኣብርሓም ቢእግዘር ያመሬ እምነተታ ፅድቅ ሐረም ተᎂዘረለም" ባነም። 10 ኣብርሓም እምነተታ ፅድቅ ሐረም የትᎂዘረለ መችራው? ጤበር ቴያወሬም ይፍቴው ዌሽ ባወኔ ኣንቐው ጤበርቴያወሬሙ ባንሐሬ ባወኔ ኣንቐ ኣንሐረ። 11 ኣብርሓም ጤበር ቴያወሬ ይፍቴ እምነትመታ ፅድቅ ሐረም የትᎂዘረለሐማ መርሐት ይሌ ጤበር ኣወኔም፤ ትም የጤበረነ መርሐት ተቐፐረም በሕ የቸነ ኣብርሓም ጤበር ቴያወሬዮ ያምሮሕኖም እምነተና ፅድቅ ሐረም ይትሜዘርሎ እንም ኣቡ። 12 የሕክም ኣብርሓም ጤበር ያወነዮምሕኖ ኣቡ፤ ጤበር ያወኔዮሕኖ ኣብ የሐረወ ጤበር ያወኔዮዌ ቴሐርም ት ጤበር ቴያወሬም ይፍቴ የረፐረ እምነት በመሮተናው። 13 ኣብርሓምም ተዘርመታ፥ ኣለም እንም ይወርስሐማ እግዘር ተስፋ ያወን በመሮተታ የረከወን ፅድቁ ባንሐሬ ቕጫ በቀሮተታ ኣንሐረ። 14 ተስፋ ይወርሶ ሰብ ቕጫ የቅራቦሕኖ በሐሮማ እምነት ኤያጘኽር፤ ተስፋም ከንቱ ወሕረታው። 15 ቕጫ ያቸን ያነ ይእግዘር ማቱ፤ ቕጫ ቤነ ጭን ቕጫ የጣሶት በደል ኤረብር። 16 ተስፋም የቈመ በእምነቱ፤ ዝም ተስፋ የኣብርሓም ዘር እንም ቲእግዘር በፀጋ ያዊ የሐረሐማ በዝሐታ ኣጬጒም፤ ዝመታ እማት የሙሴ ቕጫ ይትⷐተሮ ሰብ ቴሐር ያብረሓም ሐማ ያመሮሕኖ እንሙ፤ በዝ ኤነት ኣብርሓም ይእንመንዳ ኣባው። 17 ዝም የሐረወ የኣብርሓም "ኣሐ የብዘ ሰብ ኣብ ኣመነከም" ቧርም ጣᎉም፤ ዝም ተስፋ የኣብርሓም ያዊ፥ ት የᎀቶሕኖ ቢረሳታም ኤነቃር ይረብርሐማ ቢያሜ ጘታ ያመረ የሐሬው። 18 ኣብርሓምም ዘራሐ ንቃር ይበዛቴ ቧርም ቦጂ ኤነት የብዘ ሰብ ኣብ ይሐሬ ያᎀነንም ተስፋም ያᎀነንም ስርም ተስፋቤያᎀርᎌ ቃር ባነ። 19 ኣብርሓም የበቅር ዘበር ባሪቅ የረፐረ የሐሬ ምሽትመታ ሳራ ዠገባ የረፐረቼ ትከ ታጨን ገነዘችም ባነ፤ ትም ችመና የገነዞ ሐማ ቢⷕርም በእምነተታ ተቋመረም። 20 ትም እግዘር የትሐበድ ባረም ዮደን ቃር ያሜዬ ይለ ሐማ በእምነተታ ተቋመረም ባንሐሬ ስርም ኣንትጥራጠረ። 21 ዝም የሐረወ እግዘር ያወን ተስፋ ያሜሐማ በᎃራ ⷕነታ ያመሬ ባነ። 22 በሕ የቸነ ኣብርሓም እምነተታ ፅድቅ ሐረም ተᎂዘረለም፥ 23 የሕርምታነ "ፅድቅሐረም ተᎂዘረለም" የዋሪ ቃር እማት የት የኣብርሓም ቴሐር፥ 24 ዝሐታ ቲናም ጋᎀው፤ ጘታንዳ ኢየሱስ ክርስቶስ ተሞት በረሳን ጘታ ናምነ ይእና አመሮተንዳ ፅድቅ ሐረም ይትሜዘርንደ። 25 ዝሕ ጘታንዳ ኢየሱስ ክርስቶስ የባጢረንዳ ኣወጨም ኣቐᎌሪም፥ ቈጠሪም፥ ይናም ያፀድቄ ተሞት የትረሳው።

Romans 5

1 ሔታ ይና ፅድቅ የረከብነ በእምነት የሐሬ በጘታንዳ በኢየሱስ ክርስቶስ ወሐት ቲእግዘር ጋᎀ ሽናት ነረንደ። 2 ዝሔንየ አሗ ተቋመነም ያነኔᎌ ፀጋ በአመሮት የገፓነ በት የሐሬ በተስፋ ይእግዘር ክብር ንወርስነ የሐሬ በት በብንቕት ንተሸመኔᎌ። 3 እማት በዝሕ ቴሐርም መከራ ፍናⷐ ይብንደሐማ ንⷕነ የሐሬ በመከራንዳ ይሽርንደ። 4 በፍረሖት ተቋመሮት፥ በትቋመሮት ተስፋ ይረሕዊ። 5 ባውንደ መንፈስ ቅዱስ ይእግዘር ንማጀ በⷕነንዳ የሜና የሐሬ፥ ኤያቅመጭንደ። 6 ቐጨነ በሐኔ እግዘር በወሰነን ግዝየ ክርስቶስ የባጢረተነ ቲብር ᎀተም። 7 በፃዲቅ ሟሬ ሐረም ይሞት ሰብ ይረሕውዬ ንቃር ያጀግር፤ ቢሐርም ቦሔ ሰብ ሟሬ ይሞቴ ይደፍር ኣታት ሰብ ይምበርሸ ይሕርሸ። 8 ቢሐርም ይና ገና ባጢረተነ በሐኔ ክርስቶስ ይና ቲብር ᎀተም፤ ዝም እግዘር ቢና ያነን ንቅ ንማጀታ ያትየሽ። 9 አጋ የፀደቅነ በኢየሱስ ክርስቶስ ደም በሐረ ይርቅ በት ወሐት ቲእግዘር ማት ንተርፍነ። 10 ይና ይእግዘር ጠላት በሐነሜ በርቸታ በክርስቶስ ሞት ተሻከትነም፤ አሗ ተት ጋᎀ በትሻከትነ ይርቅ መታ አያም በሐረ ትከታ ወሐት ይና ንተርፍነ። 11 እማት ዝም ኣንሐረ፤ አሗ በጘታንዳ በኢየሱስ ክርስቶስ ወሐት ሽከቸ ነከብነም፤ በሕ የቸነ ቢእግዘር ይሽርንደ። 12 ባት ሰብ የቸነ ባጢር በኣለም ባነቦ ሰብ እንም ገፓም፤ ባጢርም ሞት ኣቸነም፤ እንመታ ባጢር የቾቴ ሞት ይንም ሰብ ሰናንም። 13 የሙሴ ቕጫ ቲቸን ዳር ባጢር በሰብ ግብት ባነ፤ ቢሐርም ቕጫ ቤነወ ግዝየ ባጢር ገግመታ የባጢርሐማ ኤትሜዘር። 14 ቢሐርም የኣዳም ሐማ ቕጫ በጣሶት ባጢር ባንቾተ ሰብ ዳር ተኣዳም ቀነሰም የሙሴ ዘበር ዳር ሞት በሰብ እንም ᎈር ደረግ ነከበም፤ ኣዳም ተት ኣንቐ የቸነ የክርስቶስ መርሐቱ። 15 ቢሐርም ይእግዘር ፀጋ ተሰብ ባጢር ይርቅ፤ ባት ሰብ ባጢር ብዘና የᎀቶምሐማ የሕክም ቢእግዘር ፀጋም ብማት በኢየሱስ ክርስቶስ ወሐት የረከዊ ስጦታ የብዘ ሰብ ሰናም። 16 ኣት ሰብ ተቾተን ባጢር በᎈር ኣሕር ቴሐር ይእግዘር ፀጋ ናቀም፤ ባት ባጢር የቸነ የᎈንጂ ፍርድ ቅጣት ኣቸነም፤ በብዘ ባጢር የቸነ ያዊ ፀጋ ፅድቅ ኣቸነም። 17 ባት ሰብ ባጢር የቸነ ሞት ብንመታ በቸነ የሕክም ባት በኢየሱስ ክርስቶስ ወሐት ይእግዘር ብዘ ፀጋ ተቐፐሮም የፀደቆ እንም የሞት ቐሞም አያም ሐሮም ዘላለም ይረብሮ። 18 አጋ ባት በኣዳም ባጢር የቸነ የሞት ፍርድ በሰብ እንም የቸነሐማ፥ የሕክም ይእማት የኢየሱስ ክርስቶስ የፅድቅ ሜና ብዘመና ተቅጣት ነጣ ኣወጣም ኤያም ይብኖ። 19 በኣዳም ኣንታዘዞት የቸነ ብዘ ሰብ ባጢረተነ ሐሮም፤ የሕክም በኢየሱስ ክርስቶስ ወታዘዝ የቸነ ብዘ ሰብ ተባጢረና ይመጥሮ። 20 ባጢር ይበዜ ቕጫ ቸነም፤ ቢሐርም ባጢር በበሳወ ኣሕር ይእግዘር ፀጋ ንቃር ናቀም። 21 ዝም የሐረ በሞት የቸነ ባጢር የረገሰሐማ የሕክም በጘታንዳ በኢየሱስ ክርስቶስ ወሐት የዘላለም ኤያም ይረሕዊሐማ ይእግዘር ፀጋ ፅድቅ ባቦት ይረግስቴ።

Romans 6

1 አጋ ምር ንበነ? ይእግዘር ፀጋ ይበዜ ባጢር ትንቾትነ ንምበነዌ? 2 እክሽ ኣንሐረ፤ ይና በሞት የትቤተሮት ኣሕር ተባጢር ተቤተነምታነ ዘፒትነ መምር በባጢር ንምበነ? 3 ተኢየሱስ ክርስቶስ ጋᎀ እማት ንሐኔ ብሓ የትጠመቅነ እንመንዳ በሞትመታ እማት ንሐኔ የትጠመቅነሐማ ኣትⷕሮዌ? 4 በጥምቀት ተት ጋᎀ በትቀፐነ ግዝየ የት ሞት ተሻድነም፤ የሕክም ክርስቶስ ባባታ ክብር ተሞት የትረሳም ሐማ ይናም ገደር ሰብ ሐነም ንረብኔዉ። 5 ተት እማት ሐነም የት ሞተታ በትሻድነ ትም ተሞት የትረሳም ሐማ ይናም ተት እማት ሐነም ተሞት ንትረሳነ ሐማ የትⷐረው። 6 ባጢረተነ ገᎀጀንዳ ይፈኬም የባጢር ባርያ ወሕረንዳ ይቄዬም ጕርዝ ኣመረንዳ ተክርስቶስ ጋᎀ የትሰቀረሐማ ንⷕነ። 7 የᎀተ ሰብ የባጢር ቤትገሴ ነጣው። 8 ቢሐርም ተክርስቶስ ጋᎀ በᎀትነ ተትም ጋᎀ አያም ሐነም ንረብነ ሐማ ናምነ። 9 ክርስቶስም ተሞት ተረሳም ተነ ኤሞት ሐማ ሞትም ኤጐዛን ሐማ ንⷕነ። 10 ት በᎀተ ግዝየ ባጢር በት ᎈር ደረግ ኤረውንሐማ ኣተጋ ᎀተም፤ አሗም አያም ሐረም ይእግዘር ክብር ይረብር። 11 ሔታ ባሑም ᎈር ባጢር ደረግ ኤነንምሐማ በኢየሱስ ክርስቶስ ወሐት ይእግዘር በኤያም ትረብሮሐማ ሓሮ። 12 የሕየሐሬ ባጢር ቢሞት ገᎀጃሑ ዳነት ይረውንሐማም የበሰራሑ ተመኛት ትትገሶሐማ ያሜሑዌ ኣትፍቅዶለ፤ 13 የሕክም ገᎀጃሑ ᎃጥጥ ቃር ያመሮዌ የባጢር ኣታትገሶዮ ተሞት ተቤተርሑም አያም ሐርሑም ትረብሮዌ ገጋሑ ይእግዘር ኣትቀንቦ፤ ገᎀጃሑ እንም የፅድቅ ግብር ኣምሮም ይእግዘር ኣትገሶ። 14 አሗ ኣሑ ትረብሮ ተፀጋ ቦስጥ ባንሐሬ ተቕጫ ቦስጥ ኣንሐረ የሐሬ ባጢር ይገዛሑዌ ኤለ። 15 አጋ ምር ንበነ? ተቕጫ ቦስጥ ወሕረንዳ ታውምታ ተፀጋ ቦስጥ የሐኔ ባጢር ንቶትነዌ? ስርም ኣንቾትነ። 16 ያት ሰብ ኣገልጌ ሒትሑ ትታዘዞዌ ገጋሑ ትታትቐንቦ የሕ ትታዘዞለ ምስ ኣገልጌ ወሕራሑ ትⷕሮ የሕክም የባጢር ትታዘዞ ሞት ያቸንብሑ ባጢር ኣገልጌ ትሐሮ፤ ይእግዘር በታዘዞት ጭን ፅድቅ ትረሕቦ። 17 ይፍቴ ኣሑ የባጢር ባርያ ባነሑ፤ አሗ ጭን የትማርሑዊ ትምርት ቢሐርም ዝም በጨር የታዘዝሑዌ ይእግዘር ሽኵር የሕር። 18 ተባጢር ባሪነት ነጣ ወጣሑምታነ የፅድቅ ኣገልጌ ሐርሑም። 19 እያ ዝካ የሰብ ቢገዋን ቋንቋ አዝረኽ ያነ ተቐጨነ ኣሳባሑ የቸነው፤ ይፍቴ ገᎀጃሑ እንም ይጠግር ሜናም የባጢርም ኣገልጌ ኣመነሑም ያትቐነብሑዮሐማ የሕክም አሗ ገᎀዳሑ እንም ይትቀደሶሐማ የፅድቅ ኣገልጌ ኣምሮም ኣትቀንቦዮ። 20 ኣሑ የዝ ይፍቴ የባጢር ባርያ በሐርሑᎌ ግዝየ የፅድቅ ሜና ታመሮዌ ኣትሰቦ ባነ። 21 አጋ በሕ ግዝየ ምር ጥቅምነከብሑም? አሗ ቲያቅመጭሑ ቃር እንጐድ ኣትም ጥቅም ኣነከብሑ፤ የዝ ባጢር የቀጥወታ ሞቱ። 22 አሗ ጭን ተባጢር ባሪነት ነጣ ወጣሑም ይእግዘር ኣገልጌ በሕሮታሑ ቅዱስ ሐርሑም፤ ቅዱስም ሕሮት የቀጥወታ የዘላለም አያም ወሕርም ወምበሩ። 23 የባጢር ደሞዝ ሞቱ፤ ይእግዘር ስጦታ ጭን በጘታንዳ በኢየሱስ በክርስቶስ ወሐት የዘላለም አያም ሕሮቱ።

Romans 7

1 ጐፔቸም አተᎀቾ ዝሐታ ኣትⷕሮዌ? ዝሐታ አዝረኽን ያነ ቕጫ ይⷕሮ ሰቡ፤ ቕጫ በሰብ ᎈር ዳነት ያነን ሰብ በኤያም ታነው። 2 ኣት ያገፓች ምሽት ምሰⷕታ በያመታ ታነ ዳር ተምሰⷕታ ትረብሬ ልካ ኣጐጅናም፤ ምሰⷕታ ቢሞት ጭን እንጐድ ምስ ታገቤ ይሐላ። 3 በሕ የቸነ ምሰⷕታ ቴሞት እንጐድ ምስ ብታገባⷕት ተረከበች ሰብ ጅር የደመደቼ ባጢረተነንያ፤ ምሰⷕታ በᎀተ ጭን ያገፓቸወ ልካ ተፈታራም፤ እንጐድ ምስ ብታገባም ባጢር ኣንቾተች። 4 ጐፔቾ ያሑም ዘንጋ ዝክሙ፤ ኣሑ የክርስቶስ ገᎀጀ የሐርሑዌ በሞት የትቤተሮት ኣሕር ተᎃሴ ቕጫ ተቤተርሑም፤ የሕየሐሬ ይእግዘር ሜና ናጘኽነሐማ ተሞት የትረሳ የክርስቶስ ደቦ ሐርሑም። 5 በᎃጥጥ ኣመረንዳ ታነነ በቕጫ የቸነ ᎃጥጥ ተመኛት ጠበጠንደምታነ በገᎀጀንዳ ባጢር ያቾትም የሞት ያሰራንደ ባነ። 6 አሗ ጭን ኣገደም ተጠበጠንደ ባጢር የሞት ኣሕር ተቤተነም ተቕጫ ተጛፈነም፤ በሕ የቸነ ይና በትጣፈ በጕርዝ ቕጫ ቴሐር መንፈስ ቅዱስ ባበንደ በገደር ኤማ ይእግዘር ንቾትኔ ንረብነ። 7 አጋ ምር ንበነ? ቕጫ ባጢሩዌ? ኣንሐረ፤ ቢሐርም ቕጫ ታነፐረ እያ ባጢርም ባንⷕር፤ ቕጫ እንትሜነሐ ታምባረ ᎃጥጥም ተመኛት ያነ ሐማ ባንⷕር። 8 ባጢር ተመኛት እንም ቢያ ይትርሳሳሐማ ያመነ ተቕጫ በቸነ ትዛዝ ኤማ በንሐቦተታው፤ ቕጫ ቤነ ጭን ባጢር የᎀተው። 9 እያም ድረ ቕጫ ታንⷕር ይፍቴ አያም ባነ፤ ቕጫ ቲቸን ጭን ባጢር አያም ሐረም። 10 እያም ቕጫ ባንቀሮተና በባጢረና ᎀትም፤ ተባጢረና መጠርም ኤያም አረሕብዌ ያውን ትዛዝ ይያ ሞት ኣቸነቢም 11 ባጢርም በቕጫ ወሐት በንጤም፤ በትዛዝም ፈንደም ቀጠሬም። 12 የሕየሐሬ ቕጫ ቅዱሱ፤ ትዛዝ ቅዱስም ውረምም ወሔምቃሩ። 13 አጋ ዝሕ ወሔ የሐረ ዘንጋ ይያ ሞት ኣቸነቢም ወበሩዌ? ኣንሐረ፤ ሞትሽ ያቸነቢ ባጠሩ፤ ምቃር ወሕረታ ያትⷐሬ ቦሔ ዘንጋ ወሐት ሞት ኣቸነቢም፤ የሕየሐሬ የባጢር ᎃጥጥነት ይትⷐር ያነ በቕጫ ትዛዝ ወሐቱ። 14 ቕጫ ቲእግዘሬ የሐረ ሐማ ንⷕነ፤ እያ ጭን የባጢር ባርያ አሐሬ ያስራውን ሰብን። 15 እያም ኣሜ ቃር ኣንⷕር፥ አረᎃድንታ ቸም አጠራንታ ኣሜ። 16 እያ ኣነᎃድን ቃር ኣሜ በሐረ ቕጫ ይብር ቃር ቕጥየው አብር። 17 ዝሕ አቾትኔ ኣንሽን ቃር ያሜ ብያ ያነ ባጢሩ፤ ባንሐሬ እያ ኣንሐር። 18 ብያ ወሔ ዘንጋ ኤነሐማ አⷕር፤ እያም ወሔ ዘንጋ ኣሜዬ ብንሸም ⷕነና ኤይቤ። 19 ኣነᎃድን ᎃጥጥ ዘንጋ ኣሜ፤ አረᎃድን ወሔ ዘንጋ ኣናᎂን። 20 ኣነᎃድን ᎃጥጥ ዘንጋ ኣሜ በሐረ ዝሕ ያሜ ያነ ብያ ይረብር ባጢሩ ባንሐሬ እያ ኣንሐር በሮቱ። 21 ሰብ ⷕነታ ᎃጥጥ ዘንጋ ቲያትቾትን ኣዥ፤ ወሔ ዘንጋ ኣሜዬ ትንሸ ᎃጥጥ ዘንጋ ኣሜሐማ ያሜዬ። 22 በⷕነና ቢእግዘር ቕጫ ይሽሬ። 23 ቢሐርም በⷕነና ታነ ቲእግዘር ቕጫ ይትዋካ እንጐድ ቕጫ በገᎀጀና ኣዥ፤ ትም ባጢር ያቾቴ ኣመረናው። 24 እያመ ምር ቐጨነ ሰብን? ተዝ ቲሞት ገᎀጀና ሟን ያተርፌቴ? 25 በጘታንዳ በኢየሱስ ክርስቶስ ወሐት ያተነፌ ይእግዘር ሽኵር የስራን፤ እያ በቀልበና ይእግዘር ቕጫ ትንትገሳ፥ በኣመረና የባጢር ቕጫ አትገሳቃር ሐርም።

Romans 8

1 ሔታ በኢየሱስ ክርስቶስ ኣመሮም ይረብሮሕኖ አሗ ኵነኔ ኤነቦ። 2 በኢየሱስ ክርስቶስ ያነ አያም ያሜ የመንፈስ ቅዱስ ቕጫ ተባጢርም ተሞትም ቕጫ ነጣ ኣወጤም። 3 ሰብ ተፍጥረትመታ ቐጨነ የሐሬ ቕጫ ያᎂኔ ኣንረለ ቃር እግዘር ኣᎀነንም፤ እግዘር የገገታ ትከ በባጢረተነ በሰር ኤነት ናሐም፤ የባጢር ሕትም ባᎀነን በዝሕ ትከታ በሰር የሰብ ባጢር በፍርድ ኣፈካም። 4 ዝመታ ያመነ በበሰር ፍቃድ ቴሐር መንፈስ ቅዱስ የባረንደ ሐማ ንረብነ ይና ውረም የሐረ የቕጫ ትዛዝ ይሐሬው። 5 በበሰር ፍቃድ ይረብሮሕኖ ያመረና ቃር ይትሜኖ። መንፈስ ቅዱስ የባረኖ ሐማ ይረብሮሕኖ የመንፈስ ቅዱስ ቃር ይትሜኖ። 6 የᎃጥጥ ኣመር ተመኛት የሞት ያሰራ፤ የመንፈስ ቅዱስ ተመኛት ጭን አያምም ሽናትም ይብ። 7 የበሰር ተመኛት ያሜ ሰብ ይእግዘር ቕጫ ኤትገሳ የሐሬ ቢእግዘር ይፍቴ መራክሱ፤ ወትገሳም ኣንረረ። 8 በበሰር ፍቃድ ይረብሮሕኖ ይእግዘር ይሽን ቃር ይቾቶዌ ኤሐሎ። 9 ይእግዘር መንፈስ ባሑ ቢረብር በመንፈስ ትረብሮ ባንሐሬ ᎃጥጥ ኣመር ኤገዛሑ፤ የክርስቶስ መንፈስ ኤነን በሐረ ት የክርስቶስ ሰብ ኣንሐረ። 10 ክርስቶስ ባሑ ቢረብር ገᎀጃሑ በባጢር የቸነ የᎀተ ቢሐርም፥ እግዘር ጄነት ያገፓናሑዌ መንፈሳሑ አያም ሐረም ይረብር። 11 የኢየሱስ ክርስቶስ ተሞት የረሳን ይእግዘር መንፈስ ባሑ ቢረብር የኢየሱስ ክርስቶስ ተሞት የረሳን እግዘር ባሑ ደን ቢረብር መንፈሰታ ወሐት ይሞት በሰራሑ አያም ያᎂን። 12 ሔታ ጐፔቸም አተᎀቾ በገገንዳ ከስ ነረብንደ፤ ቢሐርም ዝሕ ከሰንዳ የᎃጥጥ ኣመረንዳ ሐማ ንረብኔ ኣንሐረ። 13 የᎃጥጥ ኣመራሑ ሐማ ብትረብሮ ትሞቶቴ፤ ቢእግዘር መንፈስ ᎃጥጥ ኣመራሑ ብትቀጥሮ አያም ትሕሮም ትምበሮሸ። 14 ቢእግዘር መንፈስ የትመሮ እንም ይእግዘር ዴንጛሮ። 15 ይናም ኣባ ኣባኖ ባነም ንጠራኔᎌ የዴንጝነት መንፈስ ቲእግዘር ተቐፐነም፤ ተነ ንሰርፍኔ የባርያ መንፈስ ኣንትቐፐነ። 16 ይእግዘር ዴንጛ የሐነ ሐማ ይእግዘር መንፈስ ገገታ ቲና መንፈስ ጋᎀ ሐረም ይምሰክር። 17 ይእግዘርም ዴንጛ በሐነ፥ የትም ዋራሽንደ፤ ተክርስቶስም ጋᎀ ዋራሽንደ፤ አሗ የክርስቶስ መከራ ብንትቐፐነ ያንቐ የክብረታ ዋራሽ ንሐነ። 18 እግዘር ይና ይብንደ ክብር ታነብንደ ጭንቅ ጋᎀ ቢያትዋኔ የሗ ዘበር ጭንቅ ሟኒም ቃሩ አብር። 19 ፍጥረት እንም በርቅ ተመኛት ይእግዘር ዴንጛ ይትረቦᎌ ከረ ይቅየ። 20 ፍጥረት እንም ኤያጘኽር ቃር ይሐሬ ተፈንደወም፤ ዝም በገገታ ፍቃድ ቴሐር በተስፋ ይቅየሐማ ባᎀነን ቢእግዘር ፍቃዱ። 21 ተስፋታም ፍጥረት ገገታ ተጥፋት ባሪነት ነጣ ወጣምታነ ቲእግዘር ዴንጛ ጋᎀ ነጣነትም ክብርም ይረሕቦኤዉ። 22 አሗ ዳር ፍጥረት እንም እማቴ ቲንቐስት በመጥ ያነ ሐማ ንⷕነ። 23 ቢሐርም ቲንቐስት ያነ እማት ፍጥረት ኣንሐረ፤ ይፍትወረር ስጦታ በተነም የትቐፐኔ መንፈስ ቅዱስ የትቐፐነ ይናም ይእግዘር ዴንጛ ንሐኔ እንም መደረንዳ ነጣ ይሐሬ በተስፋ ትንቅየነ በደኔ ሰብነተንዳ ንቐስትነ። 24 ዝም የሐረው ይናም የተነፍነ በዝሕ ተስፋው፤ ቢሐርም ተስፋ ናሜኔቃር ቢትየ ተስፋ ወሕረታ ይቄ፤ ይትየታማ ሟን ተስፋ ያᎂን? 25 ኣናዥኔ ቃር ተስፋ ብናሜነ ጭን በፍረሖት ብኖራኔᎌ ንቅየነ። 26 የሕክም መምር ጠሎት ኣምሮት ያነብንደሐማ ኣንⷕነ የሐሬ መንፈስ ቅዱስ በቕጭነረንዳ ይቐፕርንደ፤ በቃር ዮጂዬ ኤሐር ኣሕር መንፈስ ቅዱስ ይጨቍስንደ። 27 የⷕን ቃር ያዥ እግዘር የመንፈስ ቅዱስ ኣሳብ ምር የሐረ ሐማ ይⷕር፤ መፈስ ቅዱስም ቢእግዘር ፍቃድ ይሐር ቃር ይእግዘር ሰብ ይጨቍስሮ። 28 ይእግዘር ይረምደዊሕኖ የፍቃደታም ሐማ የᎂጠርዮሕኖ እንም ቃር እግዘር ዮሔነት ያᎂን ሐማ ንⷕነ። 29 ዝም የሐረወ ይእግዘር ትከ በብዘ ጐፔቸ ግብት የበሕር ይሐሬ እግዘር በተረም የሸፐተኖ ሕኖ አርቸታ መርክ ይመስሮዌ የወሰኔው። 30 ኣወተራቸ ዮሰነኖ ሜጠረኖም፤ ዝም የሜጠረኖምሕኖ ኣፀደቀኖም፤ ዝም ያፀደቀኖ ኣከበረኖም። 31 የዝ ዘንጋ ቃር ምር ንበነ? እግዘር ቲና ጋᎀ በሐረ ሟን ይረግድንዴ ይለ? 32 እግዘር ይእማት ትከታ ዳር ደን ቴወርድን ይንመንዳ ቲብር ኣወጣም ባቐᎌረንም ተትከታ ጋᎀ እንም ቃር ይብንዳሐማ ንⷕነ። 33 እግዘር የሸፐተኖ ሟኒም ይኸስስኖዌ ኤለ፤ ያፀደቀኖ ት የሐሬ። 34 አጋ ይፈርድቦሕ ሟኑ? ሟኒም ኤነ፤ ኢየሱስ ክርስቶስ ይና ቲብር ᎀተም ተረሳም፤ ትም ቢእግዘር ከነ ቾናም ይና መሮ ሐረንደም። 35 አጋ ተክርስቶስ ንማጀ ይቤትርንደ ሟኑ? መከራው ጭንቁ፥ ወትሰደዱ፥ ጋጀው፥ እንጭም ወሮቱ፥ ኣደጋው፥ ዌሽ ሴፉ? ተክርስቶስ ንማጀ ሟኒም ቃር ኤቤትርንደ። 36 "ዝም ያሐ ንማጀ ትንብነ እንም ከረ ይቈጥርንደ፤ ያርጭዮ ጤ ሐማ ᎂዘርንደም" ቧርም የጣᎋም ሐማ ሐረም። 37 በዝሕ እንም ጭን በረመደንደ በክርስቶስ ዝሕ ዘንጋ እንም በቐሞት፥ ደረግ ታነኖ እንም ንርቅነ፤ 38 አጋ ሞትም ቢሐር፥ ንበሮትም ቢሐር፥ መሌካም ቢሐሮ፥ ዳነም ቢሐር፥ አሗ ያነታ ቢሐር፥ ያንቐ ይቸንታ ቢሐርም ደረግ ያነኖ ሕኖም ቢሐሮ፥ 39 ተሰሜ ቢሐር፥ ታፈር ቢሐር፥ እንጐድም ፍጥረት ቢሐር፥ በኢየሱስ በክርስቶስ በጘታንዳ ታነንደ ቲእግዘር ንማጀ ሟኒም ቃር ኤቤትርንደ ሐማ ሓርም።

Romans 9

1 በክርስቶስ ሐርም ውረም ቃር አዝረኽ ባንሐሬ ኣንፈጥር፤ ቀርበና በመንፈስ ቅዱስ ሐረም ውረም ቃር አዝረኽ ሐማ ዩድኒ። 2 ንቅ ኣዘንም ኤገፍር ጭንቅም በⷕነና ነረ። 3 በበሰር ደወና የሐሮሕኖ ትምብር ተክርስቶስ ተቤቴት ይእግዘር ስዴበ ተሰናቢ ይሳሬ ባነ፤ 4 የእስራኤል ሰብ እግዘር የሸፐተኖሎ፤ እግዘር የሕኖ ዴንጛታ ኣመነኖም፤ ክብረታ ኣትየሽኖም፤ ጕርዳ ገፓሮም፤ ይረብሮᎌ ቕጫ ኣበኖም፤ መምር ይሰጕጅነ ሐማም ኣትየሸኖም፤ ኣሜንሑቴ የባረኖ ቃር እንም ኣመነሎም። 5 ሕኖ ተፍጥረተና ተእስራኤል ሰብ የትጨነቦሎ፤ ክርስቶስ በበሰር ተሕኖ ዘር ተጨነም፤ ትም ትንም በᎈር የሐረ የትከበረ እግዘሩ፤ የዘላለም ሽኵር የስራን ኣሚን። 6 ቢሐርም ይእግዘር ቃር ኣንሻሪ፤ ዝሕም የሐረወ የእስራኤል ዘር እንም የጠነሮ እስራኤል ኣንሐሮ። 7 የሕክም የኣብርሓም ዘር እንም የኣብርሓም ዴንጛ ኣንሐሮ፤ ቢሐርም እግዘር "ዘራሐ በይሳቅ ዘር ይጠረዮቴ" የዋረን የሐሬው። 8 የሕየሐሬ እግዘር ዴንጛታ ይሐሮዌ ቃር የገፓሮሕኖ የኣብርሓም ዘር ይውርዮ፤ እንጐድ በበሰር የትጨነቦ የኣብርሓም ዴንጛ ጭን ይእግዘር ዴንጛ ኣንሐሮ። 9 እግዘርም የኣብርሓም ቃር የገፗረ "እያ የአኳ ዘበር በዝ ግዝየ አቸንቴ፤ ምሽታሐ ሳራ አርች ትጨንቴ" ይብር ቃር ባነ። 10 እማት ዝም ኣንሐረ፤ ርብቃ ታባንዳ ተይሳቅ ለምቻ ዴንጛ ት ኣርዋ በሐረቼ፥ 11 ይእግዘር ሽᎌቸ በሜና ቴሐርም በርማጀ የሸᎌተንሐማ ያትየሼ ለምቻ ዴንጛⷕታ ታትጨኖም ወሔተᎃጥጥ ተቤትሮተና ይፍቴ፥ 12 እግዘር የርብቃ "ንቀታ የእርሰታ ይትገሳቴ" ባረናም። 13 ዝመታ "ያእቆብ ነመድንም፤ ኤሳው ጭን ጠናንም" ቧርም የጣᎋም ሐማ የያእቆብ እግዘር ሸᎌተንም። 14 አጋ ምር ንበነ? ይእግዘር ኣሳብ ቕጥየ ኣንሐረ ኣምብነ፤ ቕጥየው። 15 እግዘር የሙሴም የዋረን ሐማ "ምረት ኣᎂሌ አሸታ አᎀን፤ ኣትሟጥንታ ኣትሟጥጥን" ቧረንም። 16 አጋ ማሮት ቢእግዘር ሽፗቸው ባንሐሬ ማሮት በሳዊ ሐማ ዌም በሜና ኣንሐረ። 17 መጣፍ ይብር ሐማ እግዘር የግብፅ ገነ ንጕስ የፈርኦን "ደረገና ባሐ ኣትየሼ ሽመና የሰብ እንም ዩጅዬ ኣሐ ኣረገስከም" ቧረንም። 18 አጋ እግዘር ቢሸ ይመር ቢሸም እልሐኛ ያᎂን። 19 "ይእግዘር ፍቃድ ኤሐር ይብሬ ኣትም ሰብ ኤለ በሐረ ት የሰብ በᎃጥጥ ሜናና የንቃር ይወቅስኖ?" ይብር ሰብ ይምበርሸ ይሐርሸ። 20 ቢሐርም ኣሐ ቲእግዘር ታትቓፕር ሟንሐተ? የሸሕራ ግብር ይቾትንታ "የምር ዝካ ኣመነሐም ቾትሔም?" ይውንዌ? 21 ዌም የሸሕርየ ታት ጭቃራ የክብርም የውርደትም ግብር ያረሼ መብት ኤነንዌ? 22 እግዘር ማተታም ደረገታም ያትየሼ ሸም፤ ቲሸ በተረም የጥፋት የትሽካከቶሕኖ ይማት ግብርሐኖ ንቃር ፈነሐሮም። 23 በተረም የክብር በሽካከተኖ ግብር የክብረታ ንቅነት ኣትየሸም ማረኖም። 24 የምረት ግብር የዋርንደ ይናትንደ፤ የይሑዳ ሰብ ብንሐነ ዌም ኣረማዊ ብንሐነ እግዘር ሸፐተም ጠናንደም። 25 ነቢ ሖሴ እግዘር ዝካ ይብር ባረም ባነ፤ "ዴንጛና ኣንሐሮሕኖ 'ዴንጛና' ባም አጠራኖቴ። በሕ ግዝየ ኣነᎀጂምታ 'የረᎀጂ' አውንቴ። 26 ሕኖም 'ዴንጛና ኣንሐርሑ' በዋርዮ መደር በሕሜ 'አያም የሐረ ይእግዘር ዴንጛ' ቧርም ይጠሬዮቴ" ባረም። 27 ኢሳያስም የእስራኤል ሰብ ቃረታ ከፈተም ኦደም፤ "የእስራኤል ዴንጛ ᎃዝር የባር ኣሻዋ ኣሕር ቢበዛም እማት ቀሪየና ይተርፎቴ። 28 እግዘርም የዋረን ባፈር ይሐሬ ኣፈጠረም ፈንደም ይጀፕርቴ" ባረም። 29 ኢሳያስ በተረም ዝካ ባረም፤ "እንም ይለ እግዘር ይና የሰብ ዘር ታናተነፈንደ የሰዶምም የጎሞራ ሰብ ሐማ ዘረንዳ ቀነም ባነ" ባረም። 30 አጋ ምር ንበነ? ይመጥሮዌ ኣንሳቦ የኣረማዊ ሰብ ክርስቶስ በመሮት ፅድቅ ነከቦም። 31 የእስራኤል ሰብ ጭን ቕጫ በቀሮት ይመጥሮዌ ቢሰቦም ኣንሐረሮ። 32 - 33 የምር ኣንሐረሮ? በእምነት ቴሐርም በሜና ፅድቅ ይረሕቦዌ በሳቦተናው። "ዝመታ በኢየሩሳሌም ቈቶ ይቅረፋ እምር ኣቈምቴ፤ በት ይትመመር እንም ኤቅመጭ" ቧርም የጣᎉም ሐማ ዝሕ እምር የሕኖ ቈፋ ሐረቦም ተክታተፎም ወጠቆም።

Romans 10

1 ጐፔቸም አተᎀቾ እያም የⷕነና ንቅ ተመኛት ይእግዘርም ጭቋሸና የእስራኤል ሰብ ይተርፎዌዉ። 2 ኣምቤሰሮዌዉ ባንሐሬ እግዘር ያዘዘኖ ሐማ ይረብሮዌ ይሟኖ ሐማ እያም ኡድሮ። 3 እግዘር የሰብ ያፀድቅወ ኤማ ባንሓሮተና በገገና ኤማ ይፀድቆዌ ሳቦም፤ በሕ የቸነ ተባጢረና ይመጥሮዌ እግዘር ባትየሸኖ ኤማ ኣናነ ባሮም። 4 ሰብ እንም በመሮት ይፀድቄ ቕጫ እንም በክርስቶስ ያርቅ። 5 ቕጫ በትሐተሮት ይረሕዊ ፅድቅ ሙሴ የጣᎈን "ቕጫ ይቅየ እንም አያም ሐረም ይረብር" ይብር ቃሩ። 6 በመሮት ይረሕዊ ፅድቅ ቃር ጭን ዝካ ቧርም ጣᎉም፤ "በⷕናሐ ሰሜ ሟን ይወጣቴ?" ኣትበር፤ ትም ክርስቶስ ኣውርዶቱ። 7 ዌም በⷕናሐ "የᎀተቦ ሰብ ያነቦᎌ ሲኦል ሟን ይዌቴ?" ኣትበር ክርስቶስ ተሞት ንሶቱ። 8 ዝካ ቧርም ጣᎉም "ይእግዘር ቃር በመያሔው፤ ኣቸም ባንᎋማሐም በⷕንማሐው፤" ዝም ይና ኑድኔ የእምነት ቃሩ። 9 ኢየሱስ ጘታ የሐረ ሐማ ባንፏሐ ብቱድ፥ እግዘርም ተሞት የረሳን ሐማ በⷕናሐ ብታምር ትትረፍሸ። 10 ሰብ በⷕነታ ኣመረም ይፀድቅ፤ ባምᎈታም ኦዶም ይተርፍ። 11 መጣፍም ይብር ሐማ "በት ያምር እንም ኤቅመጭ።" 12 እማት እግዘር ይንመታ ጘታ የሐሬ በይሑዳም ብንጐድ ሰብ ግብት ᎇችርነት ኤነ፤ ትም ይጨቍሰበዊ እንም በረከተታ ኣበሳም ይብ። 13 "የጘታ ሽም ይጠራ እንም ይተርፍ" ቧርም ጣᎉም። 14 የሕርምታነ ቴያምረዊ መምር ይጠረዊ? የት ቃር ቴሰሞ መምርያምሮ? ዩድ ሰብ ቤነሕ መምር ይሰሞ? 15 ዩዶ ሰብ ባናዮሔሕ መምር ቃረታ ዩዶቴ? "ወሔ ወሬ ዩዶ ሰብ ቲቸኖ መምር ይሽር?" ቧርም የጣᎉሐማው። 16 ቢሐርም ኢሳያስ "ጘታንዶ ዮድነ ቃር ሟን ኣመረም?" የባረም ሐማ ብዘመና ይተርᎋᎌ ወሔ ወሬ ኣናምነ ባሮም። 17 የሕየሐሬ እምነት ይረሕዊ ወንጌል ተስሞቱ፤ ዝም ወንጌል የክርስቶስ ቃር ዩድ ትምርቱ። 18 እንዴ ንትሳር፤ ቃረታ ኣንሰሞ በሮቱዌ? በመጣፍ፥ "ቃረና በሰብ እንም ተሰማም፤ ዮዶ ቃር ኣፈር ዳረታ ዳር ወረም" የዋሪም ሐማ በውረም ሰሞም። 19 የእስራኤል ሰብ ቃረታ ኣንሓሮ በሮቱዌ? እካማ ቤውርዬ ኣወተራቸ ሙሴ "በትቀንጦ ሰብ ትሟኖ ሐማ ቤቤስሮም ሰብ ትማቶ ሐማ ኣሜሑቴ" ባረም። 20 ኢሳይያስም "ኣንሳቦንሕኖ ተረከብሕሮም፤ 'እግዘር ኤቴው?' ባሮም ኣንትሳሮንሕኖ ትየሕኖም፤" በበሮት ደፈረም ዝረኸም። 21 የእስራኤል ሰብም ቃር "ኤታዘዝም ኣደለጐም ሰብ ይዬንየ ይቸንሐማ ዋናም ምሳረም አጀና ዝራካም" ይብር።

Romans 11

1 እንዴ ንትሳር፦ እግዘር የገገታ ሰብ ቃሸኖምዌ? ስርም ኣንቃሸኖ፤ እያም ገገና የእስራኤል ሰብን፤ የኣብርሓም ዘር የብንያም ጥብን። 2 እግዘርም በተረም የሸፐተኖ ሰበታ ኣንቃሸኖ፤ በመጣፍ የኤልያስ ቃር ምቃር የባረሐማ ኤትዘገድሑዌ? ኤልያስ የእስራኤል ሰብ ቢእግዘር ይፍቴ ምር ባረም የኸሰሰኖ ሐማ ኣትⷕሮዌ? 3 በሕ ግዝየ ኤልያስ "እግዘረኖ ዝሕ የእስራኤል ሰብ ቃራሐ ዩዶ ነቢ ቀጠሮዮም፤ ያሐ ሕትም ናሜኔᎌ መደር ባነሮዮም፤ እማት እያ ተነፍም፤ ሕኖም ይቀጥሮኔ ይሰቦን" ባረም ባነ። 4 እግዘርም የኤልያስ ዝክም ቧረንም፤ "ባል ይውሪ ምስል ኣንሰገዶ ሰባት ም ሰብ እያ የገገና ቅየሕኖም" ቧረንም። 5 ዝክም በሗም ዘበር ቢሐር በፀጋ ተሸፐቶም የተነፎ ቀሪ የእስራኤል ሰብ ነረቦ። 6 ሽፗቸታ በፀጋ በሐረ ሰብ ቢቾትን ቃር ኣንሐረ፤ በሜና በሐረማ ፀጋ ኤያጘኽር ቃር ባነ በሮቱ። 7 አጋ ዘንጋታ መምር ሐረም? የእስራኤል ሰብ የሳቦ ቃር ኣነከቦ፤ የሸᎌችዮሕኖ ጭን የሳበዊ ቃር ነከቦም፤ እንጐደና ኣንሰማነ ባሮም። 8 ዝም "እግዘር ⷕነና ኣተፗንም፤ ዝም የሐሬ ቤነና ኤያዞ ብንዝርመና ኤሰሞ" ቧርም የጣᎉምሐማው። 9 ዳዊትም "ሕኖ ሸረተና ይጠብጥ ሽካም ይቃሽ ጐጀ የሕርም ምካት ያስራቦ፤ በጥፋተና የጠቆ፤ ቅጣተሕኖ የትቀፐሮ። 10 ኤነና ቤያዞዌ የፍረጦ፤ ጝሸና እንም ጋᎀ በጅጓረ የትከባ" ባረም። 11 እንዴ ንሓብም ንትሳር፤ ኣይሑድ ዮጠቆ ተነ ኤትረሶሐማውዌ? ኣንሐረ፤ በኣይሑድ ሰብ የቸነ ኣረማዊ ትረፎት ነከቦም፤ ዝም የሐረ ሕኖ በኣረማዊ ይሟኖሐማው። 12 ዝም የይሑዳ ሰብ ጥፋተና የብዘ ሰብ በረካ ሐረም፤ የሕኖም ኣንታዘዞት የኣረማዊ ሰብ በረካ ሐረሎም፤ ኣይሑድ ᎃራሐረቦም ተትረከቦ በረካታ መምር ንቃር ይሕር ባነ። 13 እያ አሗ አዝረኽ ያሑ የኣረማዊ ሰቡ፤ እያም የኣረማዊ ናቸረነ የሐር በኣገክሮተና ንቃር ክብር ይትሰሜ። 14 ዝመታ ኣምሮተና ደቦወናም የሐረቦ ኣይሑድ ይሟኖሐማ ኣሜዬው በዝ ኤነት ዌም ኣቱ ተሕኖ ኣታተና ኣትርፍሽ ይሕርሸ። 15 የይሑዳ ሰብ እግዘር በቃሸኖ ግዝየ እንጐድ በኣለም ያነቦ ሰብ ቲእግዘር ጋᎀ በትሻከቶ እግዘር የሕኖ ቲትቐፐኖ ምር ይሐር ቃር ይመስርሑ? ዝሐታማ የᎀተ አያም የሐረ ኣሕር ይመስር። 16 ታት ኤነት ሊጥ ይፍትወረርታ የትቀደሰ በሐረ ሊጥታ እንም ይትቀደስ፤ የሕክም ያት አጨ አስረታ በትቀደሰ ኣቴበታም ይትቀደስ። 17 የጎነ የዌራ አጨ ኣቴበ የሐሮ ኣይሑድ ታንጠቦም ቢወጥቆ፥ የድብር የዌራ አጨ ኣቴበ የሐርሑ ኣረማዊ በሕኖ መደር ተሸከርሑምታነ የሕኖ ዱንያም በረካም ትትሸዶ ቃር ሐርሑም፥ 18 የሕየሐሬ ኣሑ ኣረማዊ ሰብ ያቴበሐማ ታንጠቦም ቦጠቆ በኣይሑድ ሰብ ኣትⷐጦፖ፤ ኣሑ ኣቴበ በሕሮታሑ አስረታ ያሑ ጮረም ይቈም ባንሐሬ ኣሑ አስረታ ኣትጮረዊ የሐሬ ኣትⷓጠቦ። 19 የሕርምታነ "ኣቴበሕኖ ተሰፐሮም ዮጦቆ ኣሑ በሕኖ መደር ንትሸከኔው" ትበሮሸ ይክርሸ። 20 ዝሕ ወበራሑ ውረሙ፤ ቢሐርም ሕኖ ጭን ኣንጭም የቋሽዮ ባንመሮተና የሐሬ ኣሑ ተቋመርሑም የቈምሑ በመሮታሑ የሐሬ ስረፎት ነረብሑ ባንሐሬ ኣትⷐጦ። 21 እግዘር ተፍጥረተና ይፍትወረር ኣቴበ የሐሮ የይሑዳ ሰብ ባናትማጠጠኖ ያሑም ኤያትማጥሑ። 22 ሔታ ይእግዘር ፋራⷕነትም ቱነት በስሮ፤ ቱነተታ ያትየሽ ቦጠቆሕኖ ቲሐር ፋራⷕነተታ ያትየሽ ያነ ያሑቱ፤ ዝመታ ያሜ ያነ ት በመሮት ተቋመርሑም ብትረብሮው፤ ተቋሜትሑ ባትረብሮ ጭን ኣሑም ታንጥሑም ትወጥቆቴ። 23 የይሑዳም ሰብ ባንመሮተና ቢቱዘከቦ ይትዘፐሮም ይግቦሸ፤ እግዘርም ዠፐረም ያገባኖዌ ይለ። 24 ኣሑ የኣረማዊ ሰብ ፍጥረታሑ በድብር ዌራ ኣቴበ ባነሑ፤ አሗ ጭን ኣለመደራሑ በጎነዌራ አጨ ተቀበሮት በሐረንሑ፥ የጎነ ዌራ አጨ ኣቴበ የረፐሮ የኣይሑድ ገነ ሰብ የድረ መደርና ተዘፒተቦ ይገቦዌ የምር ኤሐሎ? 25 ጐፔቸም አተᎀቾ "ሓሪንዳ" ቤትሑ ኣትጛጘዞ፤ ኦድሑ ኣት ሚስጥር ነረ፤ ትም የእስራኤል ገነ ሰብ ቤ በሮተና የቀጥወ ስን ቴሐርም ኣረማዊ ሰብ እንም ይእግዘሬ ቲቸነቦ ስኑ። 26 በዝ ኤነት የእስራኤል ገነ ሰብ እንም ይተርፎቴ፤ ዝም የሐሬ ዝካ ቧርም ጣᎈም፦ "ያተርፍታ ተኢየሩሳሌም ቈቶ ይቸንቴ፤ ተያእቆብ ዘር ᎃጥጥ እንም ያፈካቴ። 27 የሕኖም ባጢረና ትናፈካሮ ተሕኖ ጋᎀ ቃር የገፓሕሮ ዝሐታው" 28 የእስራኤል ገነ ሰብ ይእግዘር ቃር ባንትቀፐሮተና የኣሑ የኣረማዊ ሰብ ጥቅም ይእግዘር ጠላት ሐረቦም፤ ቢሐርም እግዘር ዘረና የሸᎌተኔ ባባና የቸነ እግዘር ነመደኖም። 29 እግዘር በሸፐተም ፀጋመታ ባበ ኣንቐ ባᎀነን ዘንጋ ኤቱዘከብ። 30 ኣሑም የኣረማዊ ሰብ ይፍትሜ ይእግዘር ኣትታዘዞ ቃር ባነሑ፤ አሗ ጭን የይሑዳ ሰብ ባንታዘዞተና የቸነ ኣሑ ይእግዘር ምረት ነከብሑም። 31 ኣሑ ምረት በረከብሑ ኤነት ሕኖም ምረት ይረሕቦዌ ይእግዘር ኤታዘዞ ቃር ሐሮም። 32 እግዘር ምረተታ የሰብ እንም ያትየሼ ቲብር ሰብ እንም ያንታዘዞት እስረነ ኣመነኖም። 33 ይእግዘር ደንገነት በስሮትም ሓሪነት መምር ንቅየው? ፍርደታ ኤትምረመር ኤማመታ ኤሰሬ። 34 "ይእግዘር ኣሳብ ይⷕር ሟኒም ኤነ? የት ያትዋታን ኤነ። 35 ይእግዘር ኣጅግ ይብም ያወንም ኣጅግ ይወስድ ሟኑ?" 36 እንም ቃር የትረከበ ተት፥ በትም የትሙ፤ የዘላለም ክብር የታ የሐር፤ ኣሚን።

Romans 12

1 ጐፔቸም አተᎀቾ እንም መደራሑ ይእግዘር ይሽንሐማ ያሜዬ ገጋሑ ቅዱስም ኤያምም የሐረ ሕትም ኣመነሑም ታትቐንቦሐማ ቢእግዘር ምረት አጨቍስሑ፤ ዝም ኣትቀንቦት ያነብሑ ቦሔ ⷕን ይእግዘር ኣገክሮቱ። 2 ወሔ ይሽር ቕጥ የባረ ይእግዘር ፍቃድ ምር የሐረ ሐማ ትⷕሮዌ ⷕናሑ በሰክቶት እግዘር ስረፎ ባንሐሬ የዝሕ ኣለም ሰብ ኣትምሰሮ። 3 ያታታሑ እግዘር ባበናሑ እምነት ኣሕር ጘራ በሕሮት አስቦ ባንሐሬ ታቅማሑ በᎈር በቕጡነት ኣትስቦ ባም እግዘር ባቤ ፀጋ አመሕርሑ። 4 ባት ሰብነተንዳ ያነ ᎇችር ᎇችር ኤነቱ፤ ሜናመታ ᎇችር ᎇችሩ፤ እንም ሜና እማት ኣንሐረ። 5 የሕክም ይና ብዘ ትንሐነ በክርስቶስ እማት ገᎀጀንደ፤ ይናም ቲና እማት የሐነየሐሬ ገግተገገንዳ ተግጣጠምነም፤ 6 እግዘር በፀጋታ ያታተንዳ ያበንደ ᎇችር ᎇችር ስጦታ በሜና ናወኔ፤ ስጦታንዳ ይእግዘር ቃር ኦዶት በሐረ የእምነተንዳ ኣሕር ይእግዘር ቃር ኖድነ። 7 ያጘኽርም ቢሐር ባገሮተታ የትቋመር። ያትመርም ቢሐር ባትመሮተታ የትቋመር። 8 ስጦታንዳ ምሕሮት በሐረ ንምሕነ፤ ስጦታንዳ ኣቦት በሐረ ቲሽርንደ ናብነ፤ ስጦታንዳ የሰብ ኣተድሮት በሐረ ንገክነም ናተድነ፤ ስጦታንዳ ማሮት በሐረ ዝመታ ቲሽርንዳ ንማነ። 9 ሐጥነት ኤነወ ውረም የሐረ ንማጀ የምበርሑ፤ ᎃጥጥ ዘንጋ ጥሮ፤ ወሔ ዘንጋ ተሐተሮ። 10 በጐፔ ንማጀ ኣሑም ታሑም ተራመዶ፤ ኣሑም ታሑ ተሓበዶ። 11 ኣክቦት ታቦምታነ ጃድ በበሮትም በᎃራ ⷕንም የጘታ ኢየሱስ ኣገክሮ። 12 ቢእግዘር ተስፋ የሳርሑ፤ በመከራ ፍረሖ፤ እንም ግዝየ ጠሎት ኣምሮ። 13 በክርስቶስ ያመሮ ሰብ ቢያትኸሽኖ ቃር አግዞዮ፤ ባዘራ ተቀፐሮ። 14 ያጨንቆኩሕኖ ዳሮዮ፤ ዳሮ ባንሐሬ ኣትስድቦ። 15 ቲሽኖምሕኖ የሳርሑ፤ ቲበሖምሕኖ ብሖ። 16 ኣሑም ታሑም ባት ኣሳብ ተስማሞም ንበሮ፤ ተጛጘዞት ታቦምታነ ተዜጋ ጋᎀ እማቴ ንበሮ፤ ኣሑ ባንሐሬ ሓሪ ኤነ ኣትበሮ። 17 በሰብ እንም ይፍቴ ወሔ ዘንጋ ኣምሮ ባንሐሬ ሰብ ᎃጥጥ ቃር ቲያመሮብኩ ኣሑም ዘፒትሑ ᎃጥጥ ዘንጋ ኣታምሮፖ። 18 በሐረንሑ ኣሕር ተሰብ እንም በሽናት ንበሮ። 19 ናማጅየኖ ማት ይእግዘር ታቦነ ባንሐሬ ገጋሑ የᎃጥጥ ኣጅግ ኣትዘፕሮ፤ ዝም የሐረወ " 'የᎃጥጥ ኣጅግ አዠፕር እያትን ይብር እግዘር' " ቧርም ጣᎉም። 20 የሕየሐሬ የᎃጥጥ ኣጅግ በካሶት ሟሬ ጠላታሐ ጭን ቢጐድን ኣውራን፤ ቢጠሟን ኣስጭን፤ ዝም ባምሮታሐ ጠላታሐ በጥፋተታ ይቅመጭ፤ በጕነርመታ ይሳት ፌም ታጮን። 21 ᎃጥጥ ዘንጋ ቦሔ ዘንጋ ቕᎃን ባንሐሬ በᎃጥጥ ዘንጋ እንትቐመሐ።

Romans 13

1 ሟኒም ዳነት ቲእግዘሬ የሐሬ አሗ ያነቦ ዳነ የትሾሞ ቢእግዘር የሐረሜ፥ ሰብ እንም የመንግስት ዳነ ወታዘዝ ነረወ። 2 በሕ የቸነ ተመንግስት ዳነ ይትራከስታ ቲእግዘር ትዛዝ ተራከሰም፤ ኤታዘዞምሕኖ በገገሕኖ ፍርድ ይቸኖ። 3 ዳነም ያትሸንፎ ያነ ᎃጥጥ ይቾቶ ሰቡ ባንሐሬ ወሔም ይቾቶሕኖ ኣንሐረ፤ የመንግስት ዳነ ኣትሰርፌ ትሸዌ? እክሸ በሐረ ወሔ ዘንጋ ቶት፥ ትም ባሐ ይሳንሸ። 4 የመንግስት ዳነ ያሐ ወሔ ቃር ይቾቴ የትሾመ ይእግዘር ኣገልጌው፤ የመንግስት ዳነ ሴፍ የታማንዶ እክም ኣንሐረ የሐሬ ᎃጥጥ ቃር ታሜ በሐረ የመንግስት ዳነ ስረፍ፥ ት ᎃጥጥ ያመሮሕኖ በቅጦትም ይእግዘር ማት ባተዞት ይእግዘር ያጘኽር። 5 የሕ የሐሬ የመንግስት ዳነ ወታዘዝ ነረብንደ፤ ወታዘዘንዳ እማት የማተታ ቴሐር ⷕነንዳ ይወቅስንደ የሐሬ ወታዘዝ ነረብንደ። 6 ጝብርም ትከሶ የሑ፤ ዳነሕኖም ዝሕ ሜና ይቾቶ ያነ እግዘር ያጘኽሮዌው። 7 እክሽ በሐረ መንግስት ይሸብሑ ቃር እንም ኣምሮ ጝብር ይዊታ ጝብር፥ ቀረጥ ይኰሺታ ቀረጥ ካሶ፤ ይሰርᎉታ ስረፈዊ፤ ያከውሪታ ክብር ኣበዊ። 8 የሟኒም ሰብ ከስ ኤምበርብሑ፤ ያነብሑ ከስ ኣሑም ታሑም ተራመዶት የሕር፤ እንጐደታም ይረምድታ ቕጫ እንም ቅየም። 9 "ተረከብሐ እሽታ ጅር ኣትድምድ፥ ኣትቅጥር፥ ኣትስርቅ፥ ይእንጐድ ሰብ የሐረቃር ሟኒም ቃር እንትሜነሐ" ይብሮ ትዛዝም እንጐድም ትዛዝ እንም "ሰብ የገጋሐሐማ ኣሚም ንመድ" ቢብር ባት ትዛዝ ደን ነረቦ። 10 የሰብ ይረምድ ሰብ በሰብ ᎃጥጥ ኤቾት፤ በሕ የቸነ ቐጫ እንም በቕጥየ ቅየም። 11 ቦሬታሑ ትትረሶᎌ ግዝየ አሗ የሰና ሐማ ዘበረታ ሓረዊ፤ ይፍቴ ታመኔᎌ ግዝየ ይርቅ አሗ ንተርፍኔᎌ ከረ ይኔንየ ተቕራነበም። 12 ጠነማታ ወረም ጋ ይብሬ ጋᎀታ ተቐነበም፤ ሔታ የጠነማ ሜና ኖጣነም ንቃሽነም የጬት የኣርብም ግብር ንትሐደነ። 13 ጨርኤነን ፍቕር፥ በስሐሮት፥ ተረከዊ ሰብ ጅር በድምዶትም በጭቅጭቅም በምቀኝነትም ቴሐር በዋና ጬት ይረብሮ ሰብሐማ ኣግዋወቃር በቶቶት ንበነ። 14 ቢሐርም ጘታ ኢየሱስ ክርስቶስ ተሐደረዊ ባንሐሬ ᎃጥጥ ያቾትሑዌ ይሸ የበሰራሑ ተመኛት ትቾቶዌ እናሰብሑ።

Romans 14

1 ባሑ ግብት ባመረዊ ክርስቶስ ኣንትቋመሮሕኖ ቢረብሮ በርማጀ ተቀፐሮዮ ባንሐሬ ቢዝረከዊ ዘንጋ ኣትክራከሮዮ። 2 ባመረወ የትቋመረ ሰብ እንም ኤነትሸረት ይበሬ ይለ ሐማ ይⷕር፤ ባመረወ ኣንትቋመረ ሰብ ጭን በሰር ኣምበራ ይብር። 3 ይበራምታ ኤበራታ ኤቍርጥን፤ ኤበራምታ ቢበራታ ኤፍርድወ፤ ትም እግዘር ተቐፐረንም። 4 ብንጐድ ኣገልጌ ትፈርድ ኣሐ ሟንሐተ? ት ቢቈም ቢወጥቅ ይፈርድወ ጘታታው፤ ኣቸመታ ጘታታ ያቈᎃኔ ይለ የሐሬ ተቋመረም ይቈም። 5 ዝሕ ምስ ኣት ከረ ትንጐድ ከረ ይርቅ የትከበረ ይᎀስን፤ እንጕደታ "ከረ እንም ቕጥየ ክብር ነረኖ ባንሐሬ በከረ ግብት ᎇችነት ኤነ" ባረም ያስብ፤ በዝሕ ኤነት ሰብ እንም ገገታ በዌሰረን ኤነት ይዝረኽ። 6 ከረ ያከብርታ ይእግዘር ባረም ያከብር፤ ይበራምታ ይእግዘር ሽኵር ባረም ይእግዘር ቲብር ይበራ፤ ኤበራምታ ይእግዘር ቲብር ኤበራ፤ ትም ይእግዘር ሽኵር ይውን። 7 ቲና እማት ሰብ ዳር የገገታ ይረብር ሰብ ኤነ፤ የገግመታ ቲብር ይሞት ሰብ ኤነ። 8 በያመንዳ ብነብነ የጘታ ንረብነ፤ ብንሞትነም የጘታ ንሞትነ፤ ሔታ በያመንዳ ብነብነ ዌም ብንሞትነ የጘታንደው። 9 ክርስቶስ ᎀተም ተሞት የትረሳ የᎀቶምሕኖ በያምም ያነቦሕኖ ጘታ ይሐሬው፤ 10 አጋ ኣሐሕ በጐፔያሐ የምር ትፈርድወ? ዌሽ ኣሐ የጐፔያሐ የምር ትቈርጥን? እንመንዳ ቢእግዘር ይፍቴ የፍርድ ንቈምነቴ። 11 "ጘታም 'እያ የውረመና አያምን፤ ሰብ እንም በጕርበተታ ብያ ይፍቴ ስጁት ወካም ይሰግድኒቴ፤ በኣነበትመታ እያ እግዘር የሐርሐማ ይምሰክርቴ' " ቧርም ጣᎉም። 12 የሕ የሐሬ ይናም ያታተንዳ የቾትኔ ሜናቃር ቢእግዘር ይፍቴ ተቐነብነምታነ መልስ ኒብነቴ። 13 ሔታ ቲና ኣት ሰብ ብንጐ ሰብ ወፍርድ የቴ፤ አጋ ተዝ ኣንቐ ኣተንዳ ባተንዳ ኣንፍርድነ፤ ይርቅመታ የጐፔያሑ ቈፋ ሐረም ባጢር ቤያትቾቴ የጤፕ። 14 ኣት ሰብ ኣት ዘንጋ የሰነሐው ባረም ቢያስብ የታ የሰነሐ ይሐርወ ባንሐሬ ሟኒም የሰነሐ ሸረት ኤነሐማ እያ በጘታ ኢየሱስ ኣጬግም የሓር ኦድሑ። 15 አጋ ጐፔያሐ በሸረት የቸነ ታትየቕን በሐረ በርማጀ ትረብር ቃር ኣንሐርሐ፤ ንማጃሐ ጠፋም፤ ክርስቶስ የᎀተረ ጐፔያሐ ብትወራን ሸረት የቸነ ኣታቊን። 16 አጋ ያሑ ያነናሑ ወሔ ዘንጋ ብንጐድ ሰብ ኤትሰደብ። 17 ይእግዘር መንግስት በመንፈስ ቅዱስ ወሐት ይረሕዊ ፅድቅ፥ ሽናትም ሳሮትሙ ባንሐሬ በሸረትም ቢሰጪም ቃር ኣንሐረ። 18 በዝ ኤነት የክርስቶስ ያጘኽር ሰብ እግዘር ይሽን፤ ሰብም ይደን። 19 አጋ ሽናት ንረሕብኔᎌ ቃር ንቶትነ፤ የሕክም ይናም ቲናም በክርስቶስ ንትረቅኔᎌ ቃር ንቶትነ። 20 በሸረት የቸነ ይእግዘር ሜና ኣታጥፋ፤ ሸረት እንም ንጡሑ፤ ቢሐርም የጐፔያታ ቈፋ ይሐርወ ቃር ይበራ ሰብ የት ᎃጥጡ። 21 የጐፔያሐ ቈፋ ይሐር በሐረ በሰር ባትበራ ጠጅ ባትሰጭ ወሔዉ፤ የጐፔያሐ ቈፋ ይሐር ሟኒም ቃር ኣታሚ። 22 ዝሕ ኣሐ ታᎂንታ ባሐም ቢእግዘርማሐ ⷕን የቶራ፤ ዝም የሐረወ ወሔቃሩ ባረም ⷕነታ ያመረወቃር ያሜዬ ⷕነታ ኤቈርጥን ሰብ ቢእግዘር ይፍቴ የሳን። 23 ቴያምርወ ተጥራጠረም ይበራ በሐረ በት ይትፈንድወ፤ ቴያᎃሪ ይቾቺ እንም ባጢሩ።

Romans 15

1 በክርስቶስ የትቋመነ ይና በእምነት ኣንትቋመሮሕኖ አግዞት ነረብንደ ባንሐሬ እማት ይና ይሽርንደሐማ ኣምሮት ኤነብንደ። 2 ያታተንዳ እንጐድ ሰብ በእምነተታ ይትቋመርሐማ የት ይጠቅᎃንም ይሽንም ቃር ንቶትነ። 3 ክርስቶስ የገገታ ይሽን ቃር ኣንቾተ፤ ኣቸመታ "ያሐ የሰተቦከ ሰብ ይያም ሰተቦንም" ቧርም የጣᎋም ሐማ በክርስቶስ ሐረወም። 4 ተቅዱስ መጣፍ ብነሕብኔ ፍረሖትም ተቋመሮትም ተስፋ ይረብርንዴ ኣወተርም የጣᎉ እንም ትምርት ንረሕብኔᎎ ጣᎉም። 5 ያትፌንሕም ያትቋምር ጘታ ኢየሱስ ክርስቶስ ኣሑም ታሑም ባት ኣሳብ ያሚሑ። 6 የሕክም የጘታንዳ የኢየሱስ ክርስቶስ ኣባ የሐረ እግዘር ባትⷕንም ባት ኣሳብም ታሐብደዊሐማ ያሚሑ። 7 ክርስቶስ ይእግዘር ክብር ቲብር የትቐፐረናሑም ሐማ የሕክም ኣሑም ታሑም ተቕባበሮ። 8 ዝመታ ትንብር እግዘር የድረ ሰብ ኣብ የሐሮሕኖ ያበኖ ተስፋ ይሐሬ ይእግዘርም ᎃርቴነት ይትⷐሬ ክርስቶስ የኣይሑድ ኣገልጌ ሐረም በሮተናው። 9 ክርስቶስ የኣይሑድ ሰብ ኣገልጌ የሐረወ እንጐድ ቃር ቢረብር ኣረማዊ ሰብ ይእግዘር ዝመታ የምረተታ ሽኵር ይብረዊዬው። "ዝመታ በኣረማዊ ሰብ ግብት ሽኵር አበርሐሸ፤ የሽማሐም ዝምራ ኣዝምንሐሸ" ቧርም የጣᎋም ሐማው። 10 "ኣሑ ኣረማዊ ሰብ እግዘር ተሸፐተኖ ሰብ ጋᎀ የሳርሑ" ቧርም ጣᎉም። 11 "ኣረማዊ ሰብ እንማሑ ይእግዘር ሽኵር በረዊ፤ ሰብ እንማሑ ሽመታም ኣሕብደዊ" ቧርም ጣᎉም። 12 ኢሳያስ የባረ "ተእሴይ ዘር ይትጨንቃር ይቸንቴ የኣረማዊ ዳነ ይሐሬ ይትረገስቴ ሕኖም ተስፋና በት ያመሮቴ" ባረም። 13 ተስፋሑ በመንፈስ ቅዱስ ደረግ ቲትረቅ ያርሐማ የተስፋ ጘታ በት በመሮታሑ ብንቕትም ሽናትም የምራም ያብሑ። 14 ጐፔቸም አተᎀቾ በገጋሑ ወሔነት የሜናብሑ፥ በሓሮት የትራቅሑም ያታታሑ እንጐድ ሰብ ምሕሮት ይሐንሑሐማ አⷕር። 15 ኣታት ቃር ኣዘግድሑዌ ሽምታነ ዝሕ ናቸር እግዘር ባቤ ፀጋ በድፍረት ጣፍንኩም። 16 ዝም ፀጋ ያውን ይእግዘር ወሔ ወሬ የኣረማዊ ሰብ ኦዴ የቐስሐማ ሐርም ኢየሱስ ክርስቶስ ኣጘኽሬው፤ የሕ የሐሬ ኣረማዊ ሰብ በመንፈስ ቅዱስ የትቀደሰም እግዘር ያትሽር ሕትም ሐሮምታ ይትቐነቦሐማ ኣጘኽር። 17 በዝም የቸነ በኢየሱስ ክርስቶስ ሐርም ይእግዘር ኣገክሮት የሐረንዬ ንቃር ሳሬም። 18 የኣረማዊ ሰብ ይእግዘር ይታዘዞዌ ክርስቶስ በቃርም በሜና ብያ ወሐት የቾተን ቃር ባንሐሬ እንጐድ ቃር ኦዴ ኣንቓጣ። 19 ክርስቶስ በመርሐትም በወግ ዘንጋም በመንፈስ ቅዱስ ደረግም ዝሕ እንም ቾተም፤ እያም ተኢየሩሳሌም ቀነስም እልዋሪቆን ዳር የክርስቶስ ወሔ ወሬ ጀፐርም ኦድም። 20 የⷕነና ተመኛት እንጐድ ሰብ በቈነሰን ሜና አገቤ ኣንሸ፤ በሕ የቸነ የክርስቶስ ቃር በቶደወ ቴሐር የክርስቶስ ሽም ባንሗርᎌ መደር የት ኣትርፎት ወሔ ወሬ ኦዴ ኣትባቀርም። 21 ዝም "የት ቃር ኣኖጅዮሕኖ ይዞሸ፤ ኣንሰሞምሕኖ ይበስሮሸ" ቧርም የጣᎋም ሐማው። 22 አሗ ስን ያሑዌንየ ኣንቸነ ያነ ይፍቴ ዩድኩሐማው፤ 23 አሗ ጭን በዝሔንየ ባነቦ ገነ ሜናና የጀፐር የሐሬም፥ ተብዘ ዘበር ቀነስም ያሑዌ አቸኔ ተመኛት ያኔዬ፥ 24 እስፔን ገነ ትናር ብዴት ቤማመና ኣዥሑዌ ኣሰብም፤ የቀሪ ግዝየ ታሑ ጋᎀ በከስ ኣንቐ ዬማና ይሐር ቃር ትረዶኔ ተስፋ ኣሜ። 25 አሗ ጭን በክርስቶስ ያመሮ ሰብ ይውዮ ዋጋ ጠበጥም ኢየሩሳሌም ኣርቴ። 26 የመቄዶንያም የግሪክም ገነ ሰብ በኢየሩሳሌም ከተማ ያነቦ በክርስቶስ ያመሮ ዜጋ ዋጋ ይቦዮዌ ሳቦም። 27 ዝም ዋጋ ሳረኖም ያቦ ሕኖ የይሑዳ ሰብ ኣጅግ ያነቦ የሐሬው፤ ኣረማዊ ሰብ ተይሑዳ ሰብ ይእግዘር ቃር ተቐፐሮም፤ ሕኖም ያጋና የይሑዳ ዜጋ ያትኸሽኖ ቃር ኣቦት ነረቦ። 28 አጋ እያም ዝሕ ናቸረና ጀፐርም የራን ዋጋ የኢየሩሳሌም ሰብ ባሰና ኣንቐ ታሑዌ ወሐት እስፔን ትናር አዥሑሸ። 29 ያሑሜ ትንቸን የክርስቶስ በረካ ጠበጥንኩም አቸን ሐማ አⷕር። 30 ጐፔቸም አተᎀቾ ይያም እግዘር ጠቍሶኒ፤ ትያም ጋᎀ በጭቋሻሑ ታትባቅሮዌ በጘታንዳ በኢየሱስ ክርስቶስም በመንፈስ ቅዱስ ንማጀ አጨቍስሑ። 31 ጠሎት ታመሮኒታም በይሑዳ ገነ ታነቦ በክርስቶስ ታናመሮ ሰብ አተርፌም፥ በኢየሩሳሌም አቾትን ሜናና ያመሮ ሰብ ይሽኖ ቃር ይሐሬ ይእግዘር ጠቍሶኒ። 32 እግዘር በባረ ቲሽሬ ያሑዌ ቸነም ታሑ ጋᎀ ኣᎊዬ ይእግዘር ጠቍሶኒ። 33 የሽናት እግዘር ትንማሑ ጋᎀ የሕር ኣሚን።

Romans 16

1 ፌቤ በክንክርያ ከተማ ባነ ቤተክርስቲያን ቦሔነት ታጘኽር ᎃርቴ አተᎀንዳ የሐረችሐማ ትⷕሮዌ ኦድሑ። 2 ⷕት እያም እንጐድም ብዘ ክርስቲያን ሰብ የረዳች የሐሬ የቤተክርስቲያን ሰብ ባዘራ ወትቀፐሮ ያነቦሐማ በጘታ ሽም ተቃፐሮም ቢያትኸሽና ቃር እንም ትረዶዬ ኣደራ ኣብርሑ። 3 የኢየሱስ ክርስቶስ ሜና ትያ ጋᎀ ይቾቶ የጵርስቅላም የኣቂላም ወሔምንሑዌ በሮኒ። 4 ሕኖ ብያ ሟር ይሞቶዌ ዳር ተሽካከቶም ባነ፤ በዝም የቸነ እንም ግዝየ አደኖ የኣረማዊ ቤተክርስቲያን ሰብ እንም ይደሮዮ ባንሐሬ እማት እያም ኣንሐር። 5 በሕኖም በቤተና ይትደመዶ የቤተክርስቲያን ሰብ ወሔምንሑዌ በሮኒ። በእስያ ገነ ይፍትወረር በክርስቶስ ያመረ አረᎃድን የኤፓኔቶስ ወሔምንሐዌ በሮኒ። 6 ያሑም ንቃር የቐጠቸንሑ የማርያም ወሔምንⷕዌ በሮኒ። 7 ትያም ቦሕኔ የታገዶ ቢእግዘር ናቸረነ ግብት ሽመና ንቃር የሐረ የይሑዳ ደቦወና የኣንድሮኒቆስም የዩኒያስ2\* ወሔምንሑዌ በሮኒ፤ ሕኖ ትያ በተሮም ክርስቶስ ኣመሮም። 8 በጘታ ንማጀ አረᎃድን የኣንጵልያጦስ ወሔምንሐዌ በሮኒ። 9 የክርስቶስ ሜና ቲና ይቾት የኡርባኖስም አረᎃድን የእስጣኩስም ወሔምንሑዌ በሮኒ። 10 በክርስቶስ የታመረ ሐማ ᎈተርም የዳሪ ኣጴሊስ ወሔምንሐዌ በሮኒ፤ የኣርስጦቡሎስ ኣበሩስ ወሔምንሑዌ በሮኒ። 11 የይሑዳ ደቦወና የሔሮድዮን ወሔምንሐዌ በሮኒ፤ በጘታ ያመሮ የናርኪሰስ ኣበሩስ ወሔምንሑዌ በሮኒ። 12 የጘታ ባሮም ይቐጦ የቱሩፋይናንም የትሪፎስም ወሔምንሑዌ በሮኒ፤ የጘታ ንቃር የቐጠቸረም በክርስቶስ ይረᎃጅያ የጲርሲስ ወሔምንⷕዌ በሮኒ። 13 ጘታ ባገክሮተታ የትⷐረ የሩፎስም፥ እያም ኣዶተና አብና የትም ኣዶት ወሔምንሑዌ በሮኒ። 14 የኣስንቂሪጦስ፥ የፍሌጐን፥ የሔርሜስ፥ የጳጥሮባስ፥ የሔርማስም ተሕኖም ጋᎀ ያነቦ ጐፔቸም አተᎀቸም የሕኖም ወሔምንሑዌ በሮኒ። 15 የፊሎሎጐስ፥ የዩልያ፥ ኔርያም፥ የተᎀታ፥ ኣትም የኦሉምጶስም ተሕኖም ጋᎀ ያነቦ ክርስትያን ጐፔቸም አተᎀቸም እንም የሕኖም ወሔምንሑዌ በሮኒ። 16 ቢእግዘር ንማጀ ኣሑም ታሑም ተሳሳሞም ተዛንጎ፤ የክርስቶስ ቤተክርስቲያን ሰብ እንም ወሔምንሑዌ በበሮት ወጌምት ያትቐንቦንኩ። 17 ቢሐርም ጐፔቸም አተᎀቾ ኣሑ ተትማርሑዊ ትምርት ኤያትጋፖ፥ ሰብ ተሰብ ይቤትሮ በመሮታሑ ቈፋ ይሐሮ ሰብ ነረቦ፤ የሕኖም መርኬ ትብሮዮዌ አጨቍስሑ፤ ተሕኖም ኣረቆም ስሖ። 18 የዝካ ሰብ የገገና ተመኛት ባንሐሬ የጘታንዳ የኢየሱስ ክርስቶስ ኤታዘዞ፤ ወሔ ቃር ይዝረኮ ይመስሮም የሜራ ሰብ ⷕን ያታልሎ። 19 ያሑም ወታዘዛሑ ብንም ሰብ የቶደ የሐሬ እያም ባሑ ይሽሬ፤ ቢሐርም ወሔ ተᎃጥጥ ምር የሐረሐማ ቤተርሑም ትⷕሮዌ አሸ። 20 ዝካ ብታመሮ የሽናት ጘታ የሼጣን ኣፍጢተ ተግራሑ ቦስጥ ይቍጠቍጥንቴ፤ የጘታንዳ ኢየሱስ ክርስቶስ ንማጀ ታሑ ጋᎀ የሕርም የቀየሑ። 21 ትያም ይቾት ጢሞትዮስ፥ የይሑዳ ደቦወና ሉቂዮስ ኢያሶንም ሶሲጳጥሮስ ወሔምንሑዌ ይብሮኩ። 22 ዝም ናቸር የጣፍ እያ ጤርጥዮስ በጘታንዳ ሽም ወሔምንሑዌ አብርሑ። 23 ይያም በቤተታያነ የቤተክርስቲያን ሰብ እንም ያባዝር ጋዮስ ወሔምንሑዌ ይብርሑ፤ የከተማ እሳብ ይጠብጥ ኤራስጦስም ጐፔመንዳ ቋርጦስም ወሔምንሑዌ ይብሮኩ። [ 24 የጘታንዳ የኢየሱስ ክርስቶስ ፀጋ ትንማሑ ጋᎀ የሕር ኣሚን።] 25 ሔታ ይእግዘር ሽኵር የስራን፤ እያ ኦድረ ኢየሱስ ክርስቶስ ወሔ ወሬ ተዘላለም ዘበር ቀነሰም ቢእግዘሬ የትጠቀረ ውረም ቃር አሗ ሰቻ ወጣም፤ እግዘርም በዝ ወሔ ወሬ በዝ ባመርሑዊ ውረም ቃር ያትቋምርሑዌ ይለ። 26 ዝሕ ውረም ቃር ሰብ እንም ኣመረም ይታዘዜ የዘላለም አያም በሐረ ቢእግዘር ትዛዝ አሗ በነቢ መጣፍ ኣጬጕም ሗሪም። 27 አጋ ይማተታ ሓሮት ያነን እማት የሐረ እግዘር በኢየሱስ ክርስቶስ የዘላለም ዳር ት የትሐበድ ኣሚን።

1 Corinthians 1

1 ብእግዘር ፍቃድ የኢየሱስ ክርስቶስ ናቸረነ ይሐሬ ተሸᎌቺ ተጳውሎስም ተጐፔያንዳም ተሶስቴንስ፦ 2 የሕኖም ይናም ጘታ የሐረ ጘታንዳ ኢየሱስ ክርስቶስ ቲረምዶሕኖ እንም፥ በኢየሱስ ክርስቶስ የትቀደሶም ቅዱሳንም ቧርም የጠኔዮ፥ በቆሮንቶስ ያነ ይእግዘር ቤተክርስቲያን ሰብ፦ 3 ታባንዳ ትእግዘርም ተጘታ ኢየሱስ ክርስቶስም ፀጋም ሽናትም ያሑ የሕር። 4 በኢየሱስ ክርስቶስ ወሐት ፀጋታ ያበናሑዌ ባሑ የቸነ እንም ጋᎀ ይእግዘር ሽኵር አውን። 5 ኣሑ ይእግዘር ቃር ቦዶትም ሐረ በውቀትም ብንም ቃር በክርስቶስ ደንገነ ሐርሑም። 6 የክርስቶስ ቃር ዮድኔኩ ምስክርነት በውረም ተቐፐርሑም 7 የሕክም የጘታንዳ የኢየሱስ ክርስቶስ ተኖት ቅየሑም ትትረብሮ ሟኒም ኤነት የመንፈስ ቅዱስ ስጦታ ኤቀብርብሑ፤ 8 ጘታንዳ ኢየሱስ ክርስቶስ ቢቸንወ ከረ ኣᎃር ኤባር ሐርሑም ትትረከቦዬ ት የቀጥወ ዳር ያትቋምርሑሸ። 9 ተትከታ ተጘታንዳ ተኢየሱስ ክርስቶስ ጋᎀ እማቴ ትሐሮዌ የሸፐተናሑ እግዘር የታመረው። 10 ጐፔቸም አተᎀቾ በግብታሑ ወትሸሸድ ኤይምበር፤ እንማሑ ተስማሞም ባት ኣሳብም ባት ኤነት ተቋመሮም ንበሮ ባም በጘታንዳ በኢየሱስ ክርስቶስ ሽም አጨቍስሑ። 11 ጐፔቸም አተᎀቾ በግብታሑ መራክስ ያነ ሐማ የቀሎዌ ኣበሩስ ኦዶንም። 12 ኣሑም ያታታሑ "እያ የጳውሎስን"፥ "እያ የኣጵሎስን"፥ "እያ ጭን የጴጥሮስን"፥ "እያሽ የክርስቶስን" ባሑም ትትራከሶ ቧንም። 13 አጋ ክርስቶስ ተሻደምዌ? ጳውሎስሕ ያሑ ተሰቀረምዌ? ዌሽ በጳውሎስ ሽም ተጠመቅሑምዌ? 14 እያ ቀርስጶስም ጋይዮስም ባንሐሬ ታሑ እማት ሰብ ዳር ኣናጠመቅ እግዘር ሽኵር የስራን። 15 ዝም የሐሬ ብያ "በጳውሎስ ሽም ተጠመቅሑም" ባረም ይዝረኽ ሰብ ኤነ። 16 ውረሙ፤ የእስጢፋኖስ ኣበሩስ ኣጠመቅሕኖም፤ ተዛና እንጐድ ሰብ ደፐርም ያጠመቅ ሐማ ኤትዘገዴ። 17 ክርስቶስ የራሔ የት ቃር ዩድ ወንጌል ኡዴው ባንሐሬ ኣጠምቄ ኣንሐረ፤ ክርስቶስ የትሰቀረወ መስቀር ከንቱ ሒተ ቤቄዬ ወንጌል ኡድ እያ ዘንጋ አⷕር ቤት የገገና ቃር ድቢት ኣንሐረ። 18 ክርስቶስ ተሰቀረም ᎀተም ወበር ኤያምሮ ሕኖ ጋውነት ይመስኖ፤ ኣመነም የተነፍነ ይና ጭን ይእግዘር ደረጉ። 19 "የሓሪ ሰብ ሓሮተታ፥ ይቤስር ሰብ በስሮተታ ኣጠፋቴ" ቧርም ጣᎉም። 20 አጋ ሓሪሕ ኤቴ ነረ? ቕጫ ይⷕር ሰብሕ ኤቴ ነረ? የዝሕ ዘበር ይምረምር ሰብ ኤቴ ነረ? እግዘር የዝ ኣለም ሓሪነት ጋውነቱ ኣምባረዌ? 21 የዝ ኣለም ሰብ በገገና ሓሪነት እግዘር ሟን የሐረ ሐማ ይቤስሮዬ ኣንሐረሎዬ ጋውነት ቢመስር ይና ብኑድኔ ወንጌል ያምሮሕኖ ያተርፌ ይእግዘር ፍቃድ ሐረም። 22 ቢሐርም የይሑዳ ሰብ ወግቃር ያዞዬ ይሰቦ፤ የግሪክ ሰብም ሓሪነት ይትሜኖ። 23 ይና ጭን ክርስቶስ ይና ቲብር የትሰቀረ ሐማ ኑድነ፤ ዝም የይሑዳ ሰብ ቈፋ የኣረማዊ ሰብም ጋውነቱ። 24 እግዘር የሸፐተኖ የይሑዳ ሰብ ቢሐሮ የኣረማዊ ሰብ ቢሐሮ ዝሕ ኑድነ ክርስቶስ ይእግዘር ሓሪነትም ደረግሙ። 25 ይእግዘር ጋውነቱ ቧርም ያጫᎃቺ ዘንጋ ተሰብ ሓሪነት ይርቅ፤ ይእግዘር ቕጭነሩ ቧርም ያጫᎃቺ ዘንጋም ተሰብ ደረግ ይርቅ። 26 ጐፔቸም አተᎀቾ እግዘር ኣሑ ሸፐተም ቲጠራሑ ምር ኤነት ሰብ የረፐርሑ ሐማ በስሮ፤ የሰብ ኣሳብ ሐማ ታሑ ግብት ብዘ ሓሪ ዌም ደረግ ያነኖ ዌም ንቅ ንቅ ሰብ ኣነፐሮ። 27 ቢሐርም እግዘር ሓሪሎ ይውርዮ ሰብ ያቅመጭኖዌ የዝ ኣለም ጋዋ ሰብ ሸፐተም፤ ንቅ ደረግ ነረኖ ይውርዮ ሰብ ያቅመጭኖዌ እግዘር የዝ ኣለም ቐጨነ ሰብ ሸፐተም። 28 በሰብ ወሐት ንቅ የሐረ ዘንጋ ያጠፌ እግዘር የኣለም ሟኒም ዘንጋ፥ የቈንጪ ዘንጋ፥ በሰብ ወሐት ኣንሰና ዘንጋ ሸፐተም። 29 ዝም ያመነ ሟኒም ሰብ ብእግዘር ይፍቴ ቤትጛጘዜው። 30 ኣሑ ጭን እግዘር ተኢየሱስ ክርስቶስ ጋᎀ እማት ትሐሮሐማ ኤፐም፤ በዝም የቸነ እግዘር ኢየሱስ ክርስቶስ ሓሪነተንዳ፥ ፅድቀንዳ፥ ቅድስናንዳ፥ መትወጫንዳ ይሐርሐማ ኤᎌንም። 31 ሔታ በመጣፍ "ይትሸመር ሰብ ብእግዘር የትሸመር" ቧርም ጣᎉም።

1 Corinthians 2

1 ጐፔቸም አተᎀቾ እያም ያሑዌንየ በቸነ ይእግዘር ቃር ዮድ ኣነበተና በሰክቶት የገገና ሓሪነት ባተዞት ኣንሐረ። 2 እያም ታሑ ትነብር ኢየሱስ ክርስቶስ በመስቀር ተሰቀረም የᎀተሐማ ባንሐሬ እንጐድ ሟኒም ዘንጋ ባንⷕሬ ኣንጥሕወም ባነ። 3 እያም ታሑ ታነ ቐጨነ ሐርም ትንሰርፍም ንቃር ቲያረዴም ባነ። 4 - 5 ኣሑም ክርስቶስ ያመርሑ ብእግዘር ደረግ የቸነው ባንሐሬ በሰብ ሓሪነት የቸነ ኣንሐረ፤ እያም ወንጌል ኦዶተና ብእግዘር መንፈስ ደረግ ባነ ባንሐሬ ብያ ሓሪነትም ኣነበተና በሰክቶትም ኣነፐረ። 6 ይእግዘር ቃር ቢቤስሮ ሰብ ግብት በሓሪነት ንዝረኽነ፤ ንዝረኽኔም የዝ ኣለም ሓሪነት ዌም የቀጥወ ጥፋት ይሐር የዝ ኣለም ዳነ ሓሪነት ኣንሐረ። 7 ይና ጭን እግዘር ተዘበር ይፍቴ በተረም የክብረንዳ ወሰነም ያወናን ታንⷕኔ የቾና ሓሪነተታ ኣጬግነም ኑድነ። 8 ዝሕ ኣለም ቲገዞ ሰብ እማተና ዳር ዝሕ ይእግዘር ሓሪነት ኣምቤሰሮ፤ የቤሰሮ ተሐረ ይእግዘር ክብር ያነን ጘታ ኢየሱስ ቤሰቅረዊ። 9 ቢሐርም "ኤን ያናሸን፥ እንዝር ያንሰሟን፥ በሰብ ⷕንም ያናጫᎀቺ ቃር እግዘር ይረምደዊሕኖ ኣወናሎም" ቧርም ጣᎉም። 10 ዝም ያወናን እግዘር በመንፈስ ቅዱስ ወሐት ይና ኣትⷐረንደም፤ መንፈስ ቅዱስ ይእግዘር ኣሳብ ዳር ቴተርፍ ምረመረም ያዥ። 11 ሰብ በገገታ ደን ያነ ኣሳብ የገገታ መንፈስ ባንሐሬ እንጐድ ይⷕር ሰብ ኤነ፤ የሕክም እግዘር ያነን ኣሳብ ይእግዘር መንፈስ ባንሐሬ እንጐድ ይⷕር ኤነ። 12 ይና ጭን እግዘር እክም ያበንደ እንም ንⷕኔ ተጔቴ የቸነ መንፈስ ቅዱስ ተቐፐነም ባንሐሬ የዝ ኣለም መንፈስ ኣንትቐፐነ። 13 መንፈስ ቅዱስ ቢዩድንደ ቃር የመንፈስ ቅዱስ ኣሳብ ኑድነ የሰብ ሓሪነት ቦደንደ ቃር ቴሐር መንፈስ ቅዱስ ቦደንደ ቃሩ። 14 ይእግዘር መንፈስ ኤነን ሰብ ይእግዘር መንፈስ ስጦታ ጋውነት ይᎀስን የሐሬ የመንፈስ ቅዱስ ስጦታ ኤትቐፐር፤ የመንፈስ ቅዱስ ስጦታ በመንፈስ ይⷕሪ የሐሬ በገገታ ሓሪነት በስሮት ኤለ። 15 መንፈስ ቅዱስ ያነን ሰብ ጭን እንም ቃር ይቤስር፤ ት ገገታ ጭን ሟኒም ሰብ ኣሳበታ ኤⷕን። 16 ዝመታ፦ "ይእግዘር ⷕን ሟን ይⷕር? ይመኔ ሟን ይለ?" ቧርም የጣᎉሐማው። ይና ጭን የክርስቶስ ⷕን ነረንደ።

1 Corinthians 3

1 ጐፔቸም አተᎀቾ ኣቸም ኣናመሮ ሰብሐማንሑ፤ ክርስቶስ በመሮት ኣንትራቅሑ ትከንሑ፤ በሕ የቸነ ኣመሮም በመንፈስ ቅዱስ የትራቆ ሰብ ሐማ አዝረኽሑዬ ኣንሐረኒ። 2 ገና ትወ ሸረት ትበሮዌ ኣንሐረንሑ የሐሬ ትከ ሐማ ኤብ ሰፈርኩም ባነ፤ አሗም ዳር ትወ ሸረት ብሮት ኣንሐረንሑ። 3 አሗም ኣናመሮ ሰብሐማንሑ፤ መራክስም ሽርም በግብታሑ ንበሮተታ በክርስቶስ ኣመሮም በመንፈስ ቅዱስ የትራቆ ሰብሐማ ቴሐር ኣናመሮ ሰብሐማ ወሕራሑ ያትየሽ። 4 ኣታታሑ "እያ የጳውሎስን" ኣታታሑም "እያ የኣጵሎስን" ትብሮ፤ ዝም ወበራሑ በክርስቶስ ኣናመረ ሰብ ሐማ ትረብሮ ወበሩ። 5 አጋ ኣጵሎስ ሟኑ? ጳውሎስሕ ሟኑ? ሕኖ በኢየሱስ ሽም ያትየመሮኩ የጘታ ኢየሱስ ናቸረነሎ፤ ሕኖም ያታተና ጘታ ኢየሱስ የባረኖ ቃር ይቾቶ። 6 እያ ቀፐርም፥ ኣጵሎስም እሓ ኣሰጨም፤ ቢሐርም ያትረቀ እግዘሩ። 7 ያትረቅ እግዘር በሐረ ይቀብርምታ ዌም እሓ ያሰጭታ ሟኒም ቃሩ፤ 8 ይቀብርምታ እሓም ያሰጭታ እማትሮ፤ ቢሐርም ያታተታ የቐጠወ ኣሕር የገገታ ዋጋታ ይትቐፐር። 9 ኣሑም ይእግዘር ቹቻም ይእግዘር ቤትምንሑ፤ ይናም ትእግዘር ጋᎀ እማቴ ንቾትነ ሰብንደ። 10 እግዘር ቶትወ ባረም ባቤ ደረግ ኣሕር የቤት እርሸ ይⷕር ከነ ሐማ እያ ዘንግር ኣቈምም፤ እንጐድመታ ኣትቋመረም ያረሽ፤ ቢሐርም ያታተታ ተዘንግረታ በᎈር መምር ኣትቋመረም ያረሽ ሐማ የትጤፕ። 11 ያቈᎁ ዘንግር ቸም እንጐድ ዘንግር ያቈሜ ሟኒም ሰብ ኤለ፤ ዝም ዘንግር ኢየሱስ ክርስቶሱ። 12 ሟኒም ሰብ በዝ ዘንግር ᎈር በወርቅ ዌም በብር ዌም በኑንድ እምር ዌም በጨ ዌም ባገዳ ዌም የሰር ቤት ያረሸ ሰብ ቢረብር፥ 13 በፍርድ ከረ የሰብ ያታተታ ሜና ይትየቴ፤ ያታተታ ሜና መምር የረፐረ ሐማ ብሳት ይᎈትሪቴ። 14 ሟኒም ሰብ ያረሸን ባነደደወ ዋጋታ ይትቐፐርቴ፤ 15 የሟኒም ሰብ ሜናታ ቢረድድወ ዋጋታ ኤትቐፐር፤ ት ገገታ ጭን ትሳት ደን ወጣም ይተርፍ ሰብሐማ ይተርፍቴ። 16 ኣሑም ይእግዘር ቤተመቅደስ የሐርሑ ሐማ ይእግዘር መንፈስ ባሑ ይረብር ሐማ ኣትⷕሮዌ? 17 ሟኒም ሰብ ይእግዘር ቤተመቅደስ ቢባንር እግዘር የገግመታ ይዋንንቴ፤ ይእግዘር ቤተመቅደስ ቅዱሱ፤ ዝም ይእግዘር ቤተመቅደስ ኣሑትንሑ። 18 ሟኒም ሰብ የገገታ ኤያታልል፤ ታሑ ሟኒም ሰብ በዝ ዘበር ሓሪነት ሓሪን ይብር ሰብ ቢረብር ብእግዘር ይፍቴ ሓሪ ይሐሬ ጋዋ የሕር። 19 የዝ ዘበር ሓሪነት ብእግዘር ይፍቴ ጋውነቱ። "ሓሪ ሰብ በሓሪነተና ቢቾተዊ ᎃጥጥ እግዘርም ይጠብጥኖ" 20 ኣትም "ሓሪንደ ይብሮ ሰብ እግዘር ኣሳበና ከንቱ የሐረ ሐማ ይⷕር" ቧርም ጣᎉም ባነ። 21 የዝክም እንም ቃር ያሑ የሐሬ ሟኒማሑ በሰብ ኣትሸመሮ። 22 ጳውሎስም ቢሐር፥ ኣጵሎስም ቢሐር፥ ጴጥሮስም ቢሐር ዝሕ ኣለም ቢሐር ንበሮት ቢሐር ሞት ቢሐር ያነም ቃር ይቸንም ቃር እንም ያሑው። 23 ኣሑ ጭን የክርስቶስንሑ፤ ክርስቶስም ይእግዘሩ።

1 Corinthians 4

1 ሔታ ይና የክርስቶስ ሜነነ የሐነ ሐማ፥ ሰብ ኣᎆሰረን ይእግዘር ቃር ኣጬግነም ኑድኔ ኣደራ ያውንደ ሰብ የሐነ ሐማ እንመታ የሓር። 2 ዝም ኣደራ ያዊ ሰብ ብንም ቃር ᎃርቴ ሰብ ወሕር ነሮ። 3 ቢሐርም ኣሑ ዌም እንጐድ ሰብ ብያ ብትፈርዶፒ ኤጐዴ፤ እያም በገገና ዳር ኣንፈርድ። 4 እያ ብንⷕን ኣሕር ጥፋት ነረቢ ኣምብር፤ ቢሐርም ተባጢር መጠርም ኣምብር፤ ብያ ይፈርድ እማት ጘታ ኢየሱሱ። 5 የዝ እንም ጘታ ኢየሱስ ቸነም ይፈርዴ ግዝየታ ቴሰራ ባት ሰብ እንፈንድሑ፤ ትም ቲቸን በጠነማ ደን የትሼመ በጬት ያወጣቴ፤ በሰብ ⷕን ያነ የትሼመ ኣሳብ ኣወጣም ያትየሽቴ፤ ሕም ጋᎀ ያታተታ ትእግዘሬ ኣጅገታ ይረሕብቴ። 6 ጐፔቸም አተᎀቾ ኣሑ አጥቅምሸ ባም በዝ ዘንጋ እንም እያም ኣጵሎስም ዮማካ ሐማ ኤፐም ዝረኸም፤ ዝክም ያመነ "ተጣᎉ ቃር ኣትድብርወ" ይብር ምሕር ቲና ትትመሮዬ ትምብሩ፤ በዝም የቸነ ባት ሰብ ወትሸመር እንጐድ ሰብ ጭን ቅርጦት ኤነብሑ። 7 ኣሐ ትንጐድ ሰብ በንቃር ትርቅ? ትንጐድሔ ኣንትቐፐርን ቃር ምርነረ? አጋ፥ እንም ቃር የትቐፐርሐ ትንጐዴ በሐረ ኣንትቐፐረ ሰብ ሐማ የምር ትትጛጘዝ? 8 አሗማ ጠᎈሑም፤ ደንገነም ሐርሑም፤ ይናም ኤባር ተረገስሑም፤ ይናም ታሑ ጋᎀ ንትረገስኔ ብትረገሶ ይሳሬ ባነ። 9 ፍጥረት እንም መሌካም ሰብም እንም ዳቆፕንደም። እግዘር ይና ናቸረነታ ሞት የᎈንጅᎌ ሰብ ሐማ ትንም ያንቔ ያመነንደ ይመስሬ። 10 ይና የክርስቶስ ባነም ጋዋ ሐነም፤ ኣሑ ጭን በክርስቶስ ኣዮ ሐርሑም፤ ይና ቐጨነ ሐነም፤ ኣሑ ጭን ጦናማ ሐርሑም። ኣሑ ያሐውጅኩ፤ ይና ጭን ይቈርጭንደ። 11 ይናም አሗ ዳር ይገድንደ ይጠማንደ፤ ንትሐተነ ቃር ንበሕነ፤ ንደነግነ፤ ቤት በከነም ንዦነ። 12 በገገንዳ አጅ ቾትነም ንቐጥነ፤ ቲቀርሞንደ ንደነ፤ ቲያጨንቆንደ ንፈርሕነ፤ 13 ሽመንዳ ቲያጠፎንደ ቦሔ ኣመር ንዠፕነ፤ አሗ ዳር የዝ ኣለም ይቋሺ ኣረፋ ሐነም። 14 እያ ዝሐታ አጠፍንሑ አረምድሑ ደንጛና ኣመነም አመሕርሑዌ ባንሐሬ ኣቅመጭሑዌ ኣንሐረ። 15 በክርስቶስ ያትረቆኩ ብዘ ሰብ ቢረብሮም ብዘ ኣብ ኤነናሑ፤ እያ የኢየሱስ ክርስቶስ ያተርፍ ቃረታ ቦዶተና ኣብ ሐርኩም። 16 ሔታ እያ ምሰሮም ንበሮ ባም አጨቍስሑ። 17 የዝ እንም አረᎃድን በጘታ ኢየሱስ የታመረ አርቸና የሐረ ጢሞትዮስ ናም፤ እያም በመደር መደር በቤተክርስቲያን እንም ትናትመር በኢየሱስ ክርስቶስ አረውን ንብረት ት ዮድሑሸ። 18 ቢሐርም እያ ኣዥሑዬ ያሑዌ ኣንቸን ቃር የመሰረኖ ኣታት ትቢተነ ሰብ ነረቦ። 19 ቢሐርም እግዘር በባረ ኣፍጢት ያሑዌ አተንሸ፤ ትቢተነሕኖ የዝረከበዊ ቃር ቴሐር ኣቅመና አⷕሬ አሸ። 20 ይእግዘር መንግስት ይትⷐር ብእግዘር ደረጉ ባንሐሬ እማት በቃር ኣንሐረ። 21 ምር ትሰቦ? አቀጣሑዌ እንጣር ንጥብጥም ንተንብሑ ዌሽ በርማጅነትም በሜርነትም መንፈስ ንተንንሑ?

1 Corinthians 5

1 እያ የሰማብኩ ቃር ኖድሑ፤ ባሑ ግብት የረከዊ ሐማ ጅር ድምዶት ያነ ሐማ ዩጂ፤ የዝ ኤነት ᎃጥጥ ሜና ባረማዊ ሰብ ዳር ኤነ ቃሩ፤ ባሑ ግብት ያባታ ምሽት ያገፓ ሰብ ነረ። 2 አጋ የዝ ኤነት ያቅመጭ ሜና በግብታሑ ታነ የምር ትትጛጘዞ፤ ይርቅ ብሖትም ቀምጦትም ባነብሑ፤ ዝም ሜና የቾተ ሰብ ታሑ ግብት ኣውጠዊ። 3 እያ ታሑ ጋᎀ እማቴ ባነብርም በመንፈስ ታሑ ጋᎀ ነር፤ ታሑ ያነ ቃር ሐማ ዝሕ ᎃጥጥ ዘንጋ በቾተት በጘታ በኢየሱስ ክርስቶስ ሽም አሗ ፈንድሕወም። 4 የፈንድሕወም ኣሑ ትትደመዶ ግዝየ እያም በጘታንዳ በኢየሱስ ክርስቶስ ደረግ በግብታሑ በመንፈስ በትረሐቦቱ። 5 ጘታ ኢየሱስ ቢቸንወ ከረ የዝካ ሰብ ነብሰታ ይተርፌ አሗ በሰረታ ይጠፋሐማ የሼጣን ኣውጦም ኣቀፕረዊ። 6 ሔታ ወትጛጘዛሑ ወሔቃር ኣንሐረ፤ ቀሪ እርሾ ሊጥ እንም ያᎄኳን ሐማ ኣትⷕሮዌ? 7 አሗ የሐርሑም ሐማ እርሾ ኤነወ ገደር ሊጥ ሐማ ትሐሮዌ ጕርዝ እርሾ ኣውጦም ቃሶ፤ የፋሲካ ጤየንዳ ክርስቶስ ታንጠንደም። 8 በሕም የቸነ እርሾ ᎇሼነትም ኣጕልነትም ባነወ በጕርዝ እርሾ ቴሐር እርሾ ቤነወ ጥርርነትም ውረምም የቕጣ ባረንዳ ናክብነ። 9 የዝ ይፍቴ የረከቦሐማ ጅር ቲደምዶ ሰብ ጋᎀ ኣትደበሮ ባም ጣፍንኩም ባነ። 10 ዝም ወበረና ተዝ ኣለም የረከቦሐማ ጅር ቲደምዶ ሰብ ዌም ቲትድረነጎ ዌም ተኔባ ዌም የቅሪነ ቲሰግዶ ሰብ ጋᎀ ስርም ኣትምበሮ ኣምባ፤ ኣሑ ተሕኖ ኣትረብሮ የባ ተሐረ ተዝ ኣለም ውጦት ባነብሑ። 11 አሗ ጭን ክርስቲያን ተዋርዮ ጐፔቸ ኣተታ ቤ ባረም የረከበሐማ ጅር ቲደምድ ዌም ቲትድረነግ ዌም የቅሪነ ቲሰግድ ዌም የሰብ ሽም ቲያጠፋ ዌም ቲሰሕር ዌም ቲሰርቅ ሰብ ቢሐር ተት ጋᎀ ኣትደበሮ ባም ጣፍንኩም፤ ተዝካ ሰብ ጋᎀ ተቤተሮ ባንሐሬ ሸረት ዳር እማቴ እምበናሑ። 12 በክርስቶስ ባናመሮ ሰብ አፈርዴ ምር ኣገፔም? በክርስቶስ ባመሮ ሰብ ኣሑሕ ኣትፈርዶዌ? 13 በክርስቶስ ኣናመሮ ሰብ እግዘር ይፈርድቦ፤ መጣፍ ይብር ሐማ "ᎃጥጥ ሰብ ተግብታሑ ኣውጠዊ።"

1 Corinthians 6

1 ታሑ ኣት ሰብ ተክርስቲያን ጐፔያታ ቢትራከስ በክርስቲያን ጐፔቸ ይፍቴ ይትፋንዴ ባንሐሬ በክርስቶስ ኣናመሮ ሰቤ ያርዌ? 2 ክርስቲያን ኣት ከረ በኣለም ሰብ ይፈርዶ ሐማ ኣትⷕሮዌ? አጋ በዝ ኣለምሕ ትፈርዶ ኣሑ በዝ ብርስየ ዘንጋ ትፈርዶዌ ኤሐንሑዌ? 3 በመሌካ ዳር ንፈርድነ ሐማ ኣትⷕሮዌ? አጋ በዝ ኣለም ዘንጋ መምር ፍርዶት ኤሐርንደ? 4 አጋ ገግ ተገጋሑ በትራከስሑ ባናመሮም በትቀንጦም ሰብ ይፍቴ ዘንጋሑ መምር ታትቐንቦ? 5 ዝም የባኩ ኣቅመጭሑዌው፤ በግብታሑ ይሸክቴ ይለ ባሪቅ ኤረሕዊዌ? 6 አጋ ኣት ክርስቲያን ይንጐድ ክርስቲያን ኸሰሰም ኣናመሮ ሰብ ፍርድ ቤት ውስዶት ነረወዌ? 7 አጋ ኣሑም ታሑም ሽር ዘንጎት ቀመጡ፤ ፍርድ ቤት ተወሮት የገᎈኩም ያታለልኩም ኤፈዝዌ? 8 ቢሐርም ኣሑ የክርስቲያን ጐፔያሑ ዳር ትገፎዮም ታታልሎዮም። 9 ዌሽ ᎇሼ ሰብ ይእግዘር መንግስት ኤገቦ ሐማ ኣትⷕሮዌ? እንትሻተናሑ ተጤፖ፤ ኤያታ የሐሮ ዌም የቅሪነ ይሰግዶ ዌም ተሰብ ምሽት ጅር ይደምዶ ዌም ምሽት ተምሽት ዌም ምስ ተምስ ጅር ይደምዶ፥ 10 ዌም ኔባ ዌም ተድረረግ ዌም ሰካራም ዌም የሰብ ሽም ያጠፎ ዌም ይትራጠቆ ሰብ ይእግዘር መንግስት ኤገቦ። 11 ታሑም ኣታታሑ የዝክም ባነሑ፤ ቢሐርም አሗ በጘታ በኢየሱስ ክርስቶስ ሽም ብእግዘረንዳ መንፈስ ተባጢራሑ ታጠብሑም፥ ይእግዘርም የትሸፐተ ቅዱስ ሰብ ሐርሑም፤ ፀደቅሑም። 12 "እንም ቃር ተፈቀደኒም፤" ቢሐርም እንመታ ኤጠቅም፤ እንም ቃር ቢትፈቀድኒም ያተታ ዳር ባርያ ኣንሐር። 13 "ሸረት የደኑ ደንም የሸረቱ" እግዘር ጭን ሸረትም ደንም ያጠፋኖቴ፤ ቢሐርም ጘታ ኢየሱስ የሰብነተንዳው፥ ሰብነትመንዳ የጘታው ባንሐሬ የረከዊሐማ ጅር የድምዶት ኣንሐረ። 14 እግዘርም የጘታንዳ የኢየሱስ ተሞት ነሳንም፤ ይናም በት ደረግ ተሞት ይረሳንደቴ። 15 ሰብነታሑ የክርስቶስ ኣካላት የሐረ ሐማ ኣትⷕሮዌ? አጋ የክርስቶስ ኣካላት ንስድነም የረከበች ሐማ ጅር ትትደምድ ምሽት ኣካላት እማቴ ናሚኔዌ? ወሕር ኤኖ። 16 ዌሽ ተረከበች ሰብ ጅር ትትደምድ ምሽት ጋᎀ እማቴ ይሐሮ ሰብ እማት ገግ ይሐሮ ሐማ ኣትⷕሮዌ? "ችም እማት ገግ ይሐሮቴ" ቧርም ጣᎉም። 17 ተጘታ ኢየሱስ ጋᎀ እማቴ ይሐር ሰብ ጭን ተት ጋᎀ በመንፈስ እማት ይሐር። 18 አጋ የረከዊሐማ ጅር ተድምዶት ስሖ፤ ሰብ ይቾትን ባጢር እንም ተሰብነት ውጤው፤ የረከበ ሐማ ጅር ይደምድ ሰብ ጭን በገገታ ሰብነት ባጢር ይቾት። 19 - 20 ሰብነታሑ የመንፈስ ቅዱስ ቤተመቅደስ የሐረ ሐማ ኣትⷕሮዌ? መንፈስ ቅዱስ እግዘር ኣበናሑም ባሑ ይረብር፤ ኣሑም በዋጋ ስሮኩም፥ የገጋሑ ኣንሐርሑ፤ በሕ የቸነ በሰብነታሑ ይእግዘር ኣሕብዶ።

1 Corinthians 7

1 ጣፍሑም በትሳርሑን ዘንጋ ምሽት ኣናግቦት ወሔ ባነ። 2 ቢሐርም የረከዊሐማ ጅር ቤደᎃጅዬ ምስ ምሽት ያግባ፤ ምሽትም ምስ ታግባ። 3 ምስ የምሽተታ ያትኸሽና ቃር ያብና፤ ዝክም ምሽትም የምሰⷕታ ያትኸሽን ቃር ታውን። 4 ምሽት በገገⷕታ ሰብነት መብት ኤነና፤ መብት የምሰⷕታው፤ ዝክም ምስ በገገታ ሰብነት መብት ኤነን፤ መብት የምሽተታው። 5 ችማሑ በጠሎት ትትቋመሮዌ በሸሑ አጊ ተቤሮም የግዝየታ ጅር ኣትድምዶ ባንሐሬ ኣሑም ታሑ ቤ ኣትቤበሮ፤ ገጋሑ ቀሮት ቐመናሑም ሼጣን ቤፈትርሑዌ ተጠሎት ኣንቐ እማቴ ሕሮ። 6 ዝም የባኩ ምሕረናው ባንሐሬ ትዛዝ ኣንሐረ። 7 ሰብ እንም ይያ ሐማ ቴያገባ ቢረብር ይሽሬ፤ ቢሐርም የሰብ ያታተታ እግዘር ብዘ ኤነት ስጦታ ኣወንም፤ ያተታ ኣት ኤነት ያተታም እንጐድ ኤነት ስጦታ ነረን። 8 ስርም ኣናገፓም፥ ምሰሕነማም የᎀቶፐማ እሽታም ያኔ ምሕር፥ ይያም ሐማ ቴያገቦ ቢረብሮ ወሔው። 9 ቢሐርም በተመኛት ተዛዞት ኣግቦት ይፈዝ፤ ቴያገቦ ንበሮት ባንሐረሮ ያግቦ። 10 - 11 ምሽት ተምሰⷕታ ኣታጋፈር፤ ብትጛፈር ጭን እንጐድ ምስ ታታገባ ትምበር ዌም ተምሰⷕታ ትትሳከት፤ ምስም የምሽተታ ኤግፍና ባም ያገፖሕኖ ኣዝዝኖ፤ ዝም ይእግዘር ትዛዙ ባንሐሬ ይያ ትዛዝ ኣንሐረ። 12 ይንጐድመና ጘታ ቴሐር እያ አብኖ ዝካው፤ ታመሮ ጐፔቸ ኣናመረች ምሽት ያነን ምስ ቢረብር ⷕትም ተት ጋᎀ ትረብሬ ብትሸ ኤግፍና። 13 በክርስቶስ ኣናመረ ምስ ያነና ምሽትም ብትረብር ትም ተⷕት ጋᎀ ይረብሬ ቢሸ ተት ኣትጋፈር። 14 ኣናመረ ምስ ባመረች ምሽተታ የቸነ ይእግዘር ሰብ ይሐር፤ ኣናመረችም ምሽት ባመረ ምሰⷕታ የቸነ ይእግዘር ሰብ ትሐር፤ ሕ ባንሐረ ደንጛሑ ይእግዘር ሰብ ኤሐሮ፤ በዝ ኤነት በረፐርሑ ጭን ደንጛሑ ይእግዘር ሰብ ይሐሮ። 15 ኤያምርታ ጭን ይትቤተሬ ቢሸ የትበተር፤ ያመሮ ጐፔቸ ዌም አተᎀች ተዝካ ሰብ የግርድ ንበሮት ኤነቦ፤ እግዘር በሽናት ንረብኔ ጠናንደም። 16 ኣⷕ ያመርⷕ ምሽቶ በክርስቶስ ኣናመረ ምሳⷕ ታተሪፊ በሐረ ምር ትⷒ? ኣሐ ያመርሐ ምስ በክርስቶስ ኣናመረች ምሽታሐ ታተርፍና በሐረ ምር ትⷕር? 17 ሰብ እንም እግዘር ባወን ስጦታም እግዘር የሸᎌተንም ግዝየ በረፐረወ ኤነት የምበር፤ እያም የቤተክርስቲያን እንም ዝካ ንበሮ አብር። 18 ሟኒም ሰብ ጤበር ኣወኔምታነ እግዘር የሸᎌተን በሐረ ተዘፔተ ጤበር ኣናወኔ ሰብ ሐማ እንሐረ፤ ሟኒም ሰብ ጤበር ቴያወሬ እግዘር በሸᎌተን ጤበር ኤያውሬ። 19 ይእግዘር ትዛዝ ቀሮቱ ባንሐሬ ጤበር ቢያወሬ ቤያወሬ ኣትም ኤያጘኽር። 20 አጋ ሰብ እንም እግዘር በሸᎌተንም ግዝየ በረፐረወ ኤነት የምበር። 21 ባርያ ታነሐ እግዘር በሸፐተናሐ ባርያን ቤትሐ እንትጨነቅሐ፤ ነጣ ትወጤ በሐረንሐ ጭን ባርያ ተሐርሐወ ቃር ተጋፈር። 22 ባርያ ታነ ጘታ የሸᎌተን በጘታ ነጣ ወጣም፤ እክም ባርያ ቴሐር ጘታ የሸᎌተን የክርስቶስ ባርያው። 23 ክርስቶስ በርቅ ዋጋ ስየናሑም፤ የሰብ ባርያ እንሐርሑ። 24 አጋ ጐፔቸም አተᎀቸም ሰብ እንም በትሸፐተ ግዝየ በረፐረወ ኤነት ትእግዘር ጋᎀ የምበር። 25 ጘታ ኢየሱስ ኣናገፖ የዘየ ቶደያ ዘንጋ ኦድ የባሬ ቃር ኤነ፤ ቢሐርም ብእግዘር ምሕረት ያᎃን የሐሬ የገገና ኣሳብ ዝሐታው፤ 26 አጋ ዝ አሗ ያነኔᎌ የጅጓረ ግዝየ የሐሬ ቴያገቦ ቢረብሮ ወሔ ይመስሬ። 27 ምሽት ያገፓሐ በሐረ ትገፍኔ ኣቴላ፤ ምሽት ኣናገፓሐ በሐረ ታገቤ ኣቴላ። 28 ኣሐም ብታገባ ባጢር ኣንሐረ፤ ዘየ ገረድም ብታገባ ባጢር ኣንሐረ፤ ቢሐርም ያገፖ ሰብ በገገና ብዘ ጅጓረ ይሰራቦ፤ ዝም ወበረና ተዝ ጅጓረ ትትረፎሸ ትምብሩ። 29 ጐፔቸም አተᎀቾ ቢሐርም እያ ኡድሑ ዘበረታ ቲያጥር ቸነም፤ ተዝ ኣንቐ ምሽት ያነኖ ቴነኖ ሰብ የትመዘሮ። 30 ይትመጠጦሕኖ ኤትመጠጦ ቃር የምሰሮ፤ የሳረኖምሕኖ ኣንሳረኖ ቃር የምሰሮ፤ ግብር የስራቦምሕኖ ነሬ ኤበሮ። 31 በዝ ኣለም ዱንያ ይጠቀሞሕኖ በጥቅመና ኤትመመሮ፤ የዝ ኣለም ዘንጋ ይጠፋቃሩ። 32 ቢሐርም ባሳብ ባትወቀሶ ይሽሬ፤ ኣናገፓምታ የጘታ ኢየሱስ ይሽን ቃር ይቾቴ ይሸ የሐሬ የጘታ ቃር ያስብ፤ 33 ያገፓታ ጭን ምሽተታ ይሽና ቃር ያሜዬ የዝ ኣለም ቃር ያስብ። 34 በዝ ኤነት ⷕነታ ቴ ይትሸድ ወበሩ፤ ምስ ታታገባ ትረብር ምሽት ዌም ዘየም ብትሐር በሰብነተⷕታም በነብሰⷕታም ይእግዘር የᎂጠርያ ትሐሬ የጘታ ኢየሱስ ይሽን ቃር ታስብ፤ ያገፓችⷕታ ጭን ምሰⷕታ ምር ይሽን ባረችም የኣለም ቃር ታስብ። 35 ዝም የገጋሑ ጥቅም ትምብሩ ባንሐሬ የግርድ ኣግቦ ዌም ኣታግቦ ኣምብርሑ፤ ኣሑም ብእግዘር ቃር ጨር ጠበጥሑም በᎃራ ⷕናሑ የጘታ ኢየሱስ ታጘኽሮዌ ትምብሩ። 36 ቢሐርም ኣት ምስ የፈቸና ዘየ ገረድ ያገባኔ በሰናች፥ ትም ተመኛተታ ባጀጐረን ኣግቦትም ነረቢ በባረ ያግባና፤ ቢያገባናም ባጢር ኤኖ። 37 ቢሐርም ያገቤ ተመኛት ቤኖ፥ "ታናገባ አረብሬ ይሐኒቴ" ባረም በወሰነ የፈቸና ገረድ ቤያገባና ወሔው። 38 ምሽት ያገፓም ወሔ ኣመነም፤ ያናገፓም በሐረ ይርቅ ወሔ ኣመነም። 39 ምሽት ምሰⷕታ በያመታ ታነ ተት ንበሮት ነረባ፤ ምሰⷕታ ቢሞት ጭን በጘታ ኢየሱስ ያመረ የረᎀደቸን ታገቤ ይሐራና ቃር ኤነ። 40 እያ አብር ቃር ጭን ⷕት ታታገባ ብትረብር ይርቅ የⷕት ወሔው፥ ቲሽና ትረብር፤ እያም ዝሕ ትምብር ይእግዘር መንፈስ ቅዱስ ብያ ያነ ይመስሬ።

1 Corinthians 8

1 ውረሙ የቅሪነ ያንጪ በሰር ቃር "እንመንዳ ቤሰነም ንⷕነ፤" ቢሐርም ውቀት ያጛጝዝ፥ ንማጀ ጭን ያትቋምር። 2 "አⷕር" ባረም ያስብ ሰብ ቢረብር ሓሮት ያነወ ኣሕር ገና ኣንሓረ። 3 ሟኒም ሰብ ይእግዘር ቢረምድ ት እግዘርም ሗረንም። 4 የቅሪነ ያንጪ በሰር ብሮት ቃር ብትሰሮን እግዘር ባንሐሬ እንጐድ ቅሪነ ብላሽ የሐረ ሐማ ንⷕነ፤ እማት እግዘርም ባንሐሬ እንጐድ እግዘር ኤነ ሐማ ንⷕነ። 5 ቢሐርም ብዘ ይሰጕጅኖም ብዘ ጘታ የሐሮ በሰሜም ቢሐር ባፈር ነረቦ ቢውሪም፥ 6 ይናሽ ንሰግድኔለ እንም ቃር የፈጠረ እማት ጘታ ኣባንዳ እግዘር ነረንደ፤ ይናም የት ንረብነ፤ እማት ጘታ ኢየሱስ ክርስቶስ ነረንደ፤ በት ወሐት ንረብነ፤ እንም ቃር በት ወሐት ተፈጠረም። 7 ቢሐርም ዝሕ ውቀት ብንም ሰብ ኤረሕዊ፤ ኣታተና ጭን የቅሪነ ስግዶት አሗ ዳር የርወሰቦዌ የቅሪነ ያንጪው ባሮም ይበሮ፤ ሕኖም በⷕነና ኤቤስሮ የሐሬ ይሰርሖ። 8 ሸረት ጭን ይእግዘሬ ኤያሰራንደ፤ ባምበራነም ኣትም ቃር ኤቀብርብንደ፤ ብምበራነም ኣትም ቃር ኤትደፐርንደ። 9 ቢሐርም ዝሕ መብታሑ በክርስቶስ ኣመሮም ያንትቋመሮ ሰብ ቈፋ ቤሐርቦዌ ተጤፖ። 10 "ሓርም" ባሐም በቅሪነ ቤት ትበሬ ትትቾና ኣት ሰብ ያዥሐ፤ በክርስቶስ ኣመረም ኣንትቋመረታ ቴቤስር ያሐም ሐማ የቅሪነ ያንጪ በሰር ኤበራዌ? 11 ኣሐ "ሓርም" ባሐም የበናሔ ዝሕ ባመረወ ኣንትቋመረ ክርስቶስ የᎀተለ ጐፔያሐ ታቌን። 12 የዝክም ኣሑም በክርስቶስ ያመሮ ጐፔቻሑ ትበድሎዮ፤ ኣምቤሰረ ⷕነና መዘነ ኣመነሑም የክርስቶስም ትበድለዊ። 13 አጋ ሸረት ያመረ ጐፔያና ቈፋ ይሐርወ በሐረ የጐፔያናም ቈፋ ባንሐርዌ ተዝ ኣንቐ ስርም በሰር ኣምበራ።

1 Corinthians 9

1 እያ በክርስቶስ ነጣ ኣምᎇጣዌ? እያ የክርስቶስ ናቸረነ ኣንሐርዌ? ጘታንዳ ኢየሱስ ክርስቶስ ቤነና ኣናሸንዌ? የኣሑሕ የጘታ ኢየሱስ ወንጌል ዮድኩ እያ ኣንሐርዌ? 2 የጘታ ናቸረነ ወሕረና ይትጬግወ ማሕተም ኣሑትንሑ፤ ይንጐደና ናቸረነ ባንሐርም ያሑ ናቸረነን። 3 "የናቸረነት መብት ኤነናሐ" ባሮም ይምረምሮኔ ይትሰሮን ሰብ መልሰና ዝመታው፤ 4 ይናሕ ሸረትም ይሰጪም ቃር ንረሕብኔ መብት ኤነንደዌ? 5 ይንጐድ ናቸረነም የጘታ ኢየሱስ ጐፔቸም የጴጥሮስም ሐማ ያመረች ምሽት ኣገፓነም ጠበጥነም ናኔ መብት ኤነንደዌ? 6 ዌሽ ተወንጌል ውጤ ገገንዳ ናትየትኔᎌ ሜና ንቾትኔ መብት ኤነንደ እማት እያም በርናባስንደዌ? 7 ታሑ እማት ሰብ በዋጋታ ሸረተታ ስየም ጋዘነ ይሐር ሟኑ? ዌሽ የዌን አጨ ቀፐረም ᎇስረታ ኤበራ ሟኑ? ዌሽ አሬ ይገዛ ምስ ተሬየታ ኤብ ኤሰጭ ሟኑ? 8 እያሕ እማት ሰብ የᎀሰረን ሐማ ባምዌ? ቕጫሕ ዝካ ኤብርዌ? 9 "ቦድ ዝነ ይደርጎ ዋጋ ኣንቃና ኣትግድ" ቧርም በሙሴ ቕጫ ጣᎉም፤ እግዘር ውረም የዋጋ ኣሰበም ዝረኸምዌ? 10 እግዘር ዝሕ ወበረታ ይና ቲብር ኣንሐረዌ? ይቾትምታ በተስፋ ይቾቴ ዝነም ይደርግታ በተስፋ ደነገም ሟረታ ይትሸዴ ውረም ይና ቲውሪ ጣᎉም። 11 ይና ይእግዘር ቃር የዘናኔንኩ በሐረ ኣሑ ይና ያትኸሽንደ ቃር ብቲቦንደ ንቅ ዘንጋዌ? 12 እንጐደና ባሑ ንብረት ይትሸዶዌ መብት ቢረብኖም ይናም ተሕኖ ይርቅ ንትሸድኔ መብት ነረንደ፤ ቢሐርም ቈፋ ባንሐኔ የክርስቶስ ወንጌል ኑድኔ ትምብነ ብንም ቃር ንፈርሕነ ባንሐሬ ይሰራንደ ቃር ናሞንደ ኣምባነ። 13 በቤተመቅደስ ያጘኽሮሕኖ ሸረተና ቤተመቅደስ ተገፓ ቃር ይበሮ ሐማ ኣትⷕሮዌ? በሕትም መደር ያጘኽሮሕኖ የሕትም በቸነ ቃር ይትሸዶ። 14 ዝክም የክርስቶስ ወንጌል ዩዶሕኖ ሸረተና ተዝ ሜና ይትቐፐሮዌ ጘታ ኢየሱስ ወሰነሮም። 15 እያ ጭን በዝ እንም ስርም ኣንትጠቀም፤ ዝም ደብዳቤ አጠፍ እያም ተሕኖ ንጠቀም ቤት ኣንሐረ፤ ሟኒም ሰብ አትሸመርወ ዘንጋ ብላሽ ቢያሜቢየታ ሞት ይፈዜ። 16 የክርስቶስ ወንጌል ብኑድም በገገና አትሸመርወ ቃር ኤኔ፤ ዝም ኦዶተና ግርድ ሐረቢምታነው፤ ኣቸም የክርስቶስ ኣትርፎት ወንጌል ባኑድ ግርደና። 17 ዝም ወንጌል በገገና ፍቃድ ብኑድ የቕጭነረና ዋጋ አንሐብሸ፤ የገገና ፍቃድ ኤባር ኡድ በሐረ ጭን ታውን ኣደራ ይርቅ ቾትም ኣምብር። 18 አጋ የሜናና ዋጋ ምቃሩ? የክርስቶስ ወንጌል ትኑድ ዋጋ ኤባር እክም ብኑድ በጔቴ ዋጋ ነሬ፤ ዝም ቦዶተና ባኔ መብት የቾትሕወ ዋጋና ናᎃን ኣምብር። 19 እያም የሟኒም ሰብ ባንትገሴ ጥርር ወለባን፤ ቢሐርም ብዘ ሰብ የክርስቶሴ ኣቸኖዌ ትምብር ይንመታ ባርያ ሐማ አትገሳ። 20 የይሑዳ ሰብ የክርስቶሴ ኣቸኖዌ ትምብር ተይሑዳ ሰብ ይሑዳ ሐርም፤ በቕጫም ይረብሮ ሰብ የክርስቶሴ ኣቸኖዌ ትምብር ቕጫና ቅየም፤ ቢሐርም ቕጫና ቤገዜ። 21 ቕጫም ኤነኖሕኖ የክርስቶሴ ኣቸኖዌ ትምብር ቕጫ ኤባር ሐርም፤ ቢሐርም ይእግዘር ትዛዝ ታንገፍር በክርስቶስ ትዛዝ አረብር። 22 ባመሮᎌ ኣንትቋመሮሕኖ በክርስቶስ ኣትረቅኖዌ ትምብር እያም ኣንትቋመረ ሰብ ሐማ ሐርም፤ ኣታትመና በክርስቶስ አሜተቦ ይትረፎሸ ትምብር ብንም ቃር እንም ሐማ ሐርም። 23 እያ የወንጌል በረካ አትሸዴ አሸ የሐሬ ዝሕ እንም ኣሜ የወንጌል ትምብሩ። 24 ኑጫ ቢያትዋትርᎌ መደር ኑጫማሕኖ እንም ይሮጦ፤ ቢሐርም ተሮጦሕኖ ኣተታ ሽልማተታ ይትቐፐር ሐማ ኣትⷕሮዌ? ኣሑም የሕክም የሮጥሑᎌ ሽልማታሑ ትረሕቦዌ ኖጦ። 25 ይሮጥሕኖ እንም ንቃር ቐጦም ይርወሶ፤ ሕኖም ገገና ኣቐጦም ይሮጦ ይጠፋ ሽልማት ይረሕቦዌው፤ ይና ጭን ገገንዳ ኣቐጥነም ንሮጥነ ኤጠፋ የዘላለም ይረብር ሽልማት ንረሕብኔው። 26 አጋ እያ ኣሳብ ኤባር ይሮጥ ሰብ ሐማ እክም ኣኖጥ፤ ተርፋስ ይትጃከም ሰብ ሐማ እክም ኣንትጃከም። 27 ቢሐርም ይንጐድ ሰብ የክርስቶስ ኣትርፎት ወንጌል ቦድ ኣንቐ እያ ገገና የቃሶን ባንሐሬ ሰብነተና ቀጣም ኣዝዝን።

1 Corinthians 10

1 ጐፔቸም አተᎀቾ ዝሐታ ትⷕሮዌ ይሽሬ፤ ኣባንዳ እንም ተዳበራ ቦስጥ ባነቦ፤ እንመና ተባሕር ግብት ተጘኖም። 2 እንመና ተሙሴ ቤትቤተሮዌ በዝ ዳበራም በዝ ባሕርም ተጠመቆም። 3 እንመና ተጔቴ የቸነ እማት ኤነት ሸረት በኖም። 4 እንመና ተጔቴ የቸነ እማት ኤነት እሓ ሰጠቦም፤ ይትⷐተኖ ተረፐረ እምር ደን እሓ ሰጠቦም፤ ሕም እምር ክርስቶስ ባነ። 5 እግዘር ጭን ተሕኖ በብዘመና ኣንሳረን የሐሬ ኔሳና በበረሓ ወጠቀም። 6 ሕኖም ᎃጥጥ ዘንጋ የትሜነቦም ሐማ ይናም ᎃጥጥ ዘንጋ ባንትሜኔ ዝሕ ይና ያትጬፕንደቃር ሐረም። 7 "ሰብም ይበሮዌ ይሰጦዌ ቾኖም፤ ዌግ ይደርሶዌም ተረሶም" ቧርም የጣᎉምሐማ ተሕኖም ኣታተና የቾቶም ሐማ ኣሑም የቅሪነ እንሰገድሑ። 8 ተሕኖም ኣታተና ተሟኒም እሽታ ጅር በድምዶት ባጢር ብማት ከረ ያም ሶስት ም ሰብ ᎀቶም፤ ይናም የሕኖ ሐማ ባጢር ኣንቶትነ። 9 ተሕኖም ኣታተና ይእግዘር የፈተረውዬ በሰር ችረ መርዝ የቀጠረኖም ሐማ ይናም የክርስቶስ እንፈተኔ። 10 ተሕኖም ኣታተና የᎃጠጠቦዌ ቢያጠፋ መሌክ የጠፎም ሐማ ይናም ብእግዘር ኣንᎃጨጭነ። 11 ዝሕ በሕኖ የቸነቦ እንም ቢናም ቤቸኔ ያትጬፕንደቃር ሐረም፤ በቀጥወ ዘበር ያነነ ይናም ይመሕርንዴ ተጣፈም። 12 አጋ የቈመ ይᎀስን ሰብ ቤወጥቄ የትጤፕ። 13 የሰብ እንም ቲሰራወ ፈተና ይርቅ እንጐድ ፈተና ስርም ኣንሰናብሑ፤ ቢሐርም ታቅማሑ በᎈር ትትፈተሮዌ ኤፈቅድ እግዘር የታመረው፤ ፈተና ቲሰራብሑ ትፈርሖᎌ ደረግ ባቦት ተፈተና ትወጦᎌ ኤማ ይሰክትንሑሸ። 14 ናማጅየኖ ሔታ የቅሪነ ተስግዶት ስሖ። 15 እንማሑ ትቤስሮ ሐማ ሓርም ዝካ አብር፤ እንዴ እንማሑ ዝሐታ ፍርዶ። 16 ዝሕ ይእግዘር ሽኵር ባነም ንሰጭኔ የበረካ ጥዋት ተክርስቶስ ደም ጋᎀ እማትነት ያነን ሐማ ናትየሽኔ ኣንሐረዌ? ንበራኔሕ ዳቦ ተክርስቶስ ሰብነት ጋᎀ እማትነት ያነን ሐማ ናትየሽኔ ኣንሐረዌ? 17 ንበራኔ ዳቦ እማት የሐረም ይናም እንመንዳ ሕሕ እማት ዳቦ ንትሸድነ ሐማ ይናም ብዘ በሐነሜ በክርስቶስ እማት ገግንደ። 18 እንዴ የእስራኤል ሰብ ያመነቦ ቃር አዞ፤ ሕትምት የበኖሕኖ ሕትም ቲያትቐንውᎌ መደር እማትነት ኣነፐረኖዌ? 19 አጋ ዝካ ትምብር የቅሪነ ያንጪ በሰር ይጠቅምቃሩ በሮተናዌ? ዌሽ ቅሪነ ይጠቅም ቃሩ በሮተናዌ? 20 ኣንሐረ፤ ቢሐርም ኣረማዊ ሰብ ሕትም ያትቐንቦ የሲጣሩ ባንሐሬ ይእግዘር ኣንሐረ፤ ተቅሪነም ጋᎀ እማትነት ይረብርሑዬ ኣንሸ። 21 የጘታ ኢየሱስ ጥዋት በሰጨሑ የሲጣር ጥዋት ስጠቦት ኤነብሑ፤ ተጘታ ኢየሱስም ትበሮዌ በቾናሑ ተሲጣር ብሮት ኤነብሑ። 22 ዌሽ ይና የጘታ ኢየሱስ ናትማችኔዌ? ይናሕ ተት ይርቅ ደረግ ነረንደዌ? 23 እንም ቃር ተፈቀደንደም፤ ቢሐርም እንመታ ይና ኤጠቅምንደ፤ እንም ቃር ተፈቀደንደም፤ ቢሐርም እንመታ ይና ኤያትቋምርንደ። 24 እንም ሰብ ይንጐደታ ይጠቅም ቃር ባንሐሬ እማት የገገታ ይጠቀሜ ኤትሜን። 25 በበሰር ገብያ ያስሬ እንም በⷕናሑ ታጥራጠሮም ታትሰሮም ብሮ። 26 "ኣፈርም ባፈር ያነ ᎃራመታ ይእግዘሩ።" 27 በክርስቶስ ኣናመረ ሰብ የትሔ ታሮዌ ቢጠራሑ ኣሑም ታሮዌ በሳረናሑ ወሮ፤ ታጥራጠሮም ታትሰሮም ትበሮዌ ያቦኩ ቃር እንም ብሮ። 28 ቢሐርም ሟኒም ሰብ "ዝሐታ የቅሪነ ያንጪ ቃሩ" ቢብርሑ ዝሐታ ቶደናሑ ምስም ተⷕንማሑ ተጥራጠሮት የቸነ እምበናሑ። 29 ምስት በⷕነታ ይጥራጠር የሐሬዉ ባንሐሬ ገጋሐ በⷕናሐ ተጥራጠርሐም ኣምብር። እንጐድ ሰብ ይጥራጠርወ ቃር እያ ነጣ ወጣሕወም፤ አጋ ብያ ይትፈንድቢ የንቃሩ? 30 እያም እግዘር ያቤ ቃር ሽኵራሐ ባም ብምበራ በዝሐታ ሰብ የምር ይወቅሴ? 31 አጋ ትበሮም በሐረ ዌም ትሰጦ በሐረ ዌም ሟኒም ዘንጋ ብታመሮ እንም ቃር ይእግዘር ክብር ኣምረዊ። 32 የይሑዳም የኣረማዊ ሰብ ዌም ይእግዘር ቤተክርስቲያን ሰብ የሟኒመና ቈፋ ኣትሕሮ። 33 እያም እንመና ይተርፎዬ የገገና ጥቅም ትምብሩ ባንሐሬ የገገና ጥቅም ኣንሸ፤ ሰብ እንም ብንም ቃር ይሳኖሸ ባም አቾት።

1 Corinthians 11

1 እያ ክርስቶስ አመስር፤ ኣሑም እያ ምሰሮ። 2 ጐፔቾ ብንም ቃር የዘገድሑኔ እያም ያትመርኩ ትምርት ተጨራ የቅየሑዌ ሳሬም። 3 ቢሐርም የምስ እንም ጕነር ክርስቶስ፥ ይሽታ ጕነር ምስ፥ የክርስቶስም ጕነር እግዘር የሐረ ሐማ ትⷕሮዌ አሸ። 4 ጕነረታ ተሽፈፈረም ጠሎት ያሜ ዌም የጔታ ቃር ዩድ ምስ እንም የክርስቶስ ያትዋልድ። 5 ጕነረⷕታ ታትሸፍር ጠሎት ታሜ ዌም ትንቢት ትዝረኽ ምሽት እንም ገገⷕታ ታትዋልድ፤ ጕነረⷕታ ኣንሸፈረቼ ተቀበበች ቕጥየው። 6 ምሽትም ጕነረⷕታ ባትሸፈር ታተጥርም ትርጥ፤ የምሽት ጕነር ኣተጥሮት ዌም ቅብቦት ያቅመጭ በሐረ ጕነረⷕታ ትሰፍር። 7 ምስ ይእግዘር መሰሮም ክብርም የሐሬ ጕነረታ ወትሽፈፈር ኤኖ፤ ምሽት ጭን የምስ ክብርንያ። 8 የምሽት ፍጥረት ተምሱ ባንሐሬ ምስ ተምሽት ኣንትፈጠረ። 9 የሕክም ምሽት የምስ ተፈጠረችም ባንሐሬ ምስ የምሽት ኣንትፈጠረ። 10 በዝም በመሌካም በመሌካ የቸነ የⷕት ጕነር ምሰⷕታ የሐረ ሐማ ታትየሼ ወትሸፈር ነረባ። 11 ቢሐርም በጘታ በኢየሱስ ሐነም ትነብነ ምሽት ምስ ኤባር ምስም ምሽት ኤባር ኤረብሮ። 12 የምሽት ፍጥረት ተምስ ቢሐርም ምስም በምሽት ይትጨን፤ የሕርምታነ እንመታ እግዘር ᎈጠረንም። 13 ኣሑም ገጋሑ ፍርዶ፤ ምሽት ጕነረⷕታ ታትሸፍር የጔቴ ጠሎት ኣምሮት ይሽርባዌ? 14 - 15 ምስ ጕነረታ ቢያገርፍ ቀመጥ ይሐርወ፤ ምሽትም ጕነረⷕታ ብታገርፍ ክብር ይሐላ፤ ዝመታ ፍጥረት ገገታ ዳር ኤያትመርሑዌ? የⷕትም ጕነር ይሸፍኔ ኣውያም። 16 ቢሐርም ሟኒም ሰብ በዝ ዘንጋ ይትክራከሬ ቢሸ ይና ዌም ይእግዘር ቤተክርስቲያን ሰብ ተዘታ ዮጣ ንᎀ ኤነንደ። 17 ትትደመዶ ግዝየ ትቾተዊ ᎃጥጥ ዘንጋ ባንሐሬ ወሔ ዘንጋ ኣንሐሬ በዘታ ኣናጛግዝሑ። 18 ትንም ይፍቴ በማበር ትትደመዶ በግብታሑ ወትቤተር ያነ ሐማ ሰማም፤ የሰማንም ኣታተታ ውረም ወሕረታ ኣመርም። 19 ባሑ ግብት የታመሮሕኖ ᎂጠርም ያወጨዮዌ ወትሻድ ኤቄቃሩ። 20 ኣሑ እማቴ በትደመድሑዌ ትበረዊ የጘታ ይዘጕጅᎌ ሸረት ኣንሐረ። 21 ኣተታ ያታተታ ቴቅየ እንመታ የገገታ ሸረት ይበራ፤ ኣተታ ይጐድን ኣተታ ጭን ይሰሕር። 22 ይማታሑ ትበሮ በሐረሕ ትበሮᎌ ትሰጦᎌ ቤት ኤነናሑዌ? ዌሽ ይእግዘር ቤተክርስቲያን ቀንጥሑም ኣት ዘንጋ ኤነኖ የዜጋ ታቅመጦዮዌ? አጋ ምር ንበርሑ? በዝ ዘንጋ ናጛጝዝሑዌ? ስርም ኣናጛጝዝሑ። 23 እያ ተጘታ ኢየሱስ የትቐፐርን ያሑ ኣትመርኩም፤ ዝም ጘታ ኢየሱስ ኣወጨም ባቐᎌርᎌ በሕም ምሳረ ኢየሱስ ዳቦ ነሳም፤ 24 ይእግዘር ሽኵር ባረም ፈነመም "ዝሕ ያሑ ይሞት በሰረናው፤ ዝመታ እያ ትዘግዶኔ ብረዊ" ባረም። 25 ዝክም ተሸረት ኣንቐ ኢየሱስ ጥዋ ነሳም "ዝሕ ጥዋ እግዘር ታሑ ገደር ቃር የገፓወ የጕርዳ ደመናው፤ በሰጨሑዊ ግዝየ እንም ዝሕ እያ ትዝግዶᎌሸ" ባረም። 26 ዝሕ ዳቦ ትትበሮም ዝም ጥዋ ትትሰጦ ግዝየ እንም ጘታ ኢየሱስ ቲቸን ዳር ሞተታ ቶዶሸ። 27 ሟኒም ሰብ ቴትገቧን ዝሕ ጘታ ይዘጕጅᎌ ዳቦ የበና ዌም ዝሕ ጥዋ የሰጨ እንም የጘታ ኢየሱስ በሰርመታ ደመታ የቀንጤ ከስ ነሮ። 28 ሟኒም ሰብ ዝሕ ዳቦም ቴበራ ተጥዋም ቴሰጭ ይፍቴ የገገታ የዥ። 29 ሟኒም ሰብ የጘታ ኢየሱስ በሰር በቀልበታ ቴያትያን ይበራም ይሰጭታ በገገታ ፍርድ ያቸን። 30 ባሑ ግብት ብዘና የቐጠቦም የቐመኖም ብዘመና የᎀቶ በዝ የቸነው። 31 በገገንዳ ተፈንድነ ጭን ቤትፈንድብንደ። 32 ቢሐርም ያንቐ ተኣለም ሰብ ጋᎀ ባንጠፋኔ አሗ ጘታ ኢየሱስ ፈንደም ይቀጣንደ። 33 አጋ ጐፔቸም አተᎀቸም ጘታ ኢየሱስ ይዘጕጅᎌ ሸረት ትበሮዌ በትደመድሑዌ እንም ቲቸን ዳር ኣሑም ታሑ ተቃሮ። 34 የፍርድ ባትደመዶዌ ሟኒም የጓደን ሰብ ቢረብር በቤተታ የብራ፤ የተነፈ ቃር ትንቸን ኦድሑሸ።

1 Corinthians 12

1 ጐፔቸም አተᎀቸም አሗም የመንፈስ ቅዱስ ስጦታ ቃር ትⷕሮዬ አሸ። 2 ኣረማዊ ታነሑ ባትⷕረዊ ዘንጋ ተጠበጥሑም ዘንጎት ኤሐሎ ዲዳ ቅሪኔ ዮሰጅኩ ሐማ ትⷕሮ። 3 አጋ እያም ኡድሑ ሟኒም ሰብ ብእግዘር መንፈስ ቲዝረኽ "ኢየሱስ የሰተዊ የሕር" ይብር ኤነ፤ የሕክም በመንፈስ ቅዱስ በሐረ ባንሐሬ "ኢየሱስ ጘታው" ይብሬ እማት ሰብ ዳር ኤለ። 4 የመንፈስ ቅዱስ ስጦታ ብዘ ኤነትሮ፤ መንፈስ ቅዱስ ጭን እማቱ። 5 የጘታ ኣገክሮት ብዘ ኤነቱ፤ ጘታም እማቱ። 6 ይቾቺ ሜና ብዘ ኤነቱ፤ ዝሕ እንም ሜና በሰብ ይትቾት ሐማ ያሜ እግዘር ጭን እማቱ። 7 ያታተንዳ መንፈስ ቅዱስ ያውንዳ ይርቅመታ ይንጐደና ናጘኽኔው። 8 ያተታ በመንፈስ በሓሪነት ይዝረኼ ይዊ፤ ያተታም በሕም መንፈስ በውቀት ይዝረኼ ይዊ። 9 ያተታም በሕም መንፈስ ንቅ እምነት ይዊ፤ ይንጐድመታ ተባሸ ያትርፎት ስጦታ ይዊ። 10 ያተታ ወግ ቃር የቶቶት ደረግ፥ ያተታ የትንቢት ቃር የዘንጎት ደረግ ያተታ ወሔ ተᎃጥጥ መንፈስ ወቤትር፥ ያተታም በᎇችር ᎇችር በገደር ኣምᎋ ዘንጎት፥ ያትመታ በገደር ኣምᎋ የዝረከዊ ቃር የፍቶት ስጦታ ይዊ። 11 ዝሕ እንም ያቾት ሕሕ እማት መንፈስ ቅዱሱ፤ ትም የፍቃደታ ሐማ ያታተታ ᎇችር ᎇችር ስጦታ ይብ። 12 እማት ገግ ብዘ ኣካላት ነረን፤ ቢሐርም ኣካላት እንም ብዘ ቢሐሮም እማት ገግሎ፤ ክርስቶስም የሕክሙ። 13 የይሑዳ ሰብ ብንሐነ የግሪክ ሰብም ብንሐነ፥ ባረያም ብንሐነ ወለባም ብንሐነ ይና እንመንዳ ባት መንፈስ ቅዱስ እማት ገግ ንሐኔ ተጠመቅነም፤ እንመንዳ እማት መንፈስ ተቐፐነም። 14 የሰብ ገግ እማት ኣካላት ቴሐር ብዘ ኣካላት ነረን። 15 አግር "እያ አጅ ኣንሐር፤ በሕ የቸነ ተገግም ሟር ኤኔ" ቢብር ተገግ ኣካላት ኣተታ ሕሮተታ ይቄቴዌ? 16 እንዝርም "እያ ኤን ኣንሐር፤ በሕ የቸነ ተገግም ሟር ኤኔ" ቢብር ተገግ ኣካላት ኣተታ ሕሮተታ ይቄቴዌ? 17 ገገንዳ እንም ኤን ተሐረ መምር ንሰማኔ ባነ? ገገንዳ እንም እንዝር ተሐረ መምር ናሸታኔ ባነ? 18 አሗ ጭን እግዘር የሳረን ሐማ ኣካላት እንም ያታተና በመደር መደረና ኣመነኖም። 19 ገግ እንም ኣት ኤነት ኣካላት ተሐረ ዝሕ ገገንዳ ኤቴ ባነ? 20 ቢሐርም ኣካላተንዳ ብዘሮ ገገንዳ ጭን እማቱ። 21 ኤን "አጅ ኤያትኸሼ" ይብሬ ኤለ ዌም ጕነርም "አግር ኤያትኸሼ" ይብሬ ኤለ። 22 ቐጨነ ይመስሮ የገግ ኣካላት ይርቅ ይሸዮ። 23 ተገግ ኣካላት ኣታት ክብር ኣናውዮ ይመስሮ ይርቅ ይበዛቦ ክብር ኒብኔዮ፤ ብንቅመጭኔፖ ኣካላት ይርቅ ክብር ኣብነም ንትጬፕኔሎ። 24 - 25 ክብር ያነኖ ኣካላተንዳ ዝሕ እንም ኤያትኸሽኖ፤ ቢሐርም ኣካላት ሕኖም ተሕኖ በቕጥየ ይትቅራቦዌ በገግ መራክስ ቤሐሬ ክብር የቀፐረወ ኣካላት እግዘር ይርቅ ክብር ኣወንም፤ ኣካላት እንም ባት ገግ ደᎀደንም። 26 ኣት ኣካላት ቢትጨነቅ ኣካላት እንም ተት ጋᎀ ይትጨነቆ፤ ኣት ኣካላትም ቢያከውሪ ኣካላት እንም ተት ጋᎀ ይሽኖ። 27 ኣሑም የክርስቶስ ገግንሑ፤ ያታታሑም የክርስቶስ ኣካላትንሑ። 28 እግዘርም በቤተክርስቲያን ይንመና ᎇችር ᎇችር ሜና ይረብኖሐማ ኣመነም ሾመኖም። በተረም ይእግዘር ናቸረነ ወሕር፥ ተነ ነቢ ወሕር፥ ሶስተነ ኣስተማሪ ወሕር፥ ተሓንቐ ብእግዘር ሽም ወግ ወቶት፥ ተሓንቐ ባሸነ ኣትርፎት፥ ወትርዳዳ፥ ኣላፊ ወሕር፥ በᎇችር ᎇችር በገደር ኣምᎋ ዘንጎትም ኣበኖም። 29 አጋ እንመና ይእግዘር ነቢሎዌ? እንመናሕ ይእግዘር ቃር ዩዶዌ? እንመናሕ ኣስተማሪሎዌ? እንመናሕ ብእግዘር ሽም ወግ ያትየሶዌ? 30 እንመናሕ ባሸነ ያተርፎዌ? እንመናሕ በብዘ ኤነት ኣምᎋ ይዝረኮዌ? እንመናሕ በገደር ኣምᎋ የዝረከዊ ቃር ይፈቶዌ? 31 ዝም የሐሬ ተዝ እንም ይርቆ ስጦታ ትረሕቦዬ በጨር ሳቦ። አሗም ትንም ይርቅ ኤማ ኣትየሽሑቴ።

1 Corinthians 13

1 በሰብም በመሌካ ኣምᎋ ብንዝረኽ ንማጀ ጭን ቤኔ ያሐራ ዶነ ሐማ ዌም ኳሽኳሽ ይብር ፀናፅል ሐማ ሐርም። 2 ትንቢት ብንዝረኽ፥ የትሼመ ዘንጋ እንም ብንⷕር፥ እንም ቃር ቤሰርም ብንⷕር፥ ቈቶ አደርስ ኣሕር እምነት ቢረብሬ፥ ንማጀ ጭን ቤኔ ከንቱን። 3 ያኔ እንም የዜጋ ብንሸድ ሰብነተና ብሳት ይረድዴ ብናቐፕር ንማጀ ጭን ቤኔ ኣትም ኤያሜኒ። 4 ንማጀ ይፈርሕ፥ ያትማጥጥ፤ ንማጀ ኤሟን፤ ንማጀ ኤትጛጘዝ፤ ንማጀ ትቢተነ ኤሐር። 5 ንማጀ ኤሽር ቃር ኤቾት፤ እንም ይያ የሕር ኤብር፤ ኤትናደድ፤ በⷕነታ ᎃጥጥ ዘንጋ ኤያወራ። 6 ንማጀ በውረም ቃር ይሽን ባንሐሬ በᎃጥጥ ቃር ኤሽን። 7 ንማጀ ብንም ቃር ይፈርሕ፥ እንመታ ያምር፥ ብንመታ ተስፋ ያወራ፤ ንማጀ በጠወጠን ይቈም። 8 ተከረ ኣት ከረ ትንቢት ዘንጎት ይቄቴ፥ በገደር ኣምᎋ ዘንጎት ይቺቴ፥ ውቀትም ይቄቴ፤ ንማጀ ጭን ስርም ኤወጥቅ። 9 ያነንደ ውቀትም ሐረ ንዝረኽኔ ትንቢት ᎃራ ኣንሐረ። 10 ቢሐርም ᎃራ የሐረታ ቲቸን ጭን ቁራታ ይቄቴ። 11 ትከ ታነ የትከ ሐማ አዝረኽ ባነ፤ የትከም ሐማ ኣስብ ባነ፤ ትከም ይብር ቃር አብር ባነ። በትራቅ ኣንቐ ጭን የትክነት ኣመረና ቸም። 12 አሗሽ ቢያጭራንም መስቴወት ናዥነ ሐማንደ፤ በሕ ጋᎀ ጭን ይፍት ይፍት ናዥነቴ፤ አሗሽ ውቀተንዳ ᎃራ ኣንሐረ፤ በሕ ጋᎀ እያም እግዘር በሓሬ ኣሕር አⷕርቴ። 13 ሔታ ዝሕ ሶስተና፥ እምነት፥ ተስፋ፥ ንማጀ፥ ተቋመሮም ይረብሮቴ፤ ተዝመና ይርቀታ ንማጀው።

1 Corinthians 14

1 ሔታ ንማጀ ተሐተሮ፤ የመንፈስ ቅዱስ ስጦታም ይርቅመታ ትንቢት ዘንጎት በጨር ሳቦ። 2 ቤⷕሪ በገደር ኣምᎋ ዘንጎት ይእግዘሩ ባንሐሬ የሰብ ኣንሐረ፤ ኣንሗሪ ዘንጋ በመንፈስ ቅዱስ ደረግ ይዝረኽ የሐሬ የባረ ቃር ኣትም ሰብ ኤገዋን። 3 ትንቢት ይዝረኽ ሰብ ጭን ያትቋምርዌ፥ ያትፋድግዌ፥ ቀርቀር ያሜዬ የሰብ ዩድ። 4 ቤⷕሪ ኣምᎋ ይዝረኽታ የገገታ ያትቋምር፤ ትንቢት ይዝረኽታ ጭን ቃረታ ይሰሞዌ የትደመዶ ሰብ ያትቋምር። 5 እንማሑ ቤⷕሬ ኣምᎋ ብትዝረኮ ይሳሬ ባነ፤ ይርቅመታ ትንቢት ብትዝረኮ ተዝ ይርቅ ይሳሬ ባነ። ቤⷕሪ ኣምᎋ የዝረከዊ ይᎈታን ቤነ የትደመደ ሰብ ይትቋመርዌ ቢⷕሪ ኣምᎋ ትንቢት ይዝረኽት ይርቅ። 6 ሔታ ጐፔቸም አተᎀቾ አሗ ያሑዌ ተንት ቤⷕሪ ኣምᎋ ብኑድሑ ምር ይጠቅምሑቴ? ያሑ ይጠቅምሑ እግዘር ያትየሼ ዘንጋ ዌም ውቀት ዌም ትንቢት ዌም ትምርት ጥብጭትንኩ ብንቸኑ። 7 ቱንቲናም በድራም እንጐድም ነብስ ኤነኖ የዝምራ ግብር ዳር የትቤተረ ቃር ቤነኖ ያወጠዊ የዝምራ ቃር ምር የሐረሐማ መምር ይትⷐር? 8 ጥሩምባ ቃረታ ቤⷕሪ ኤነት በረᎊ ያርብ ሟን ይሓርም ይተሳሸ? 9 ዝክም ኣሑ ቢⷕሪ ኣምᎋ ባንዝረኸሑ ትዝረከዊ ቃር ሟን ይሗንሸ? ኣሑም የንፋስ ትዝረኮ ቃር ትመስሮ። 10 በዝ ኣለም ሰብ ይዝረኽወ ብዘ ኤነት የሰብ ቋንቋ ነረ፤ ተዝ እንም ቋንቋታ ኤⷕሪ ቃር ኤነ። 11 አጋ የዝረከዊ ምር ወበር የሐረ ሐማ ባንሓር ይዝረኽታ ባዘራ አሐርወ፤ ትም ይያ ባዘራ ይሐርቢ። 12 የሕክም ኣሑ መንፈስ ቅዱስ ይብሑ ስጦታ በጨር ትሰቦ የሐሬ ይርቅመታ ሳቦት ያነብሑ ቤተክርስቲያን ይትቋመርወ ይእግዘር ስጦታ ይበዛንሑዬው። 13 በሕ የቸነ ቤⷕሪ ኣምᎋ ይዝረኽ ሰብ የዝረኸን ይፈታወ ደረግ ይረሕቤ ይእግዘር የጠቍስ። 14 ቤⷕሪ ኣምᎋ ጠሎት ብናሜ መንፈሰና ጠሎት ያሜ ባንሐሬ እያ አብር ቃር ስርም ኣምቤስር። 15 አጋ ምር ናሚ? በመንፈሰና ጠሎት ኣሚሸ፤ እያም በⷕነና ቤሰርም ጠሎት ኣሚሸ፤ በመንፈሰና ይእግዘር ዝምራ ኣዝምርሸ፤ በⷕነና ቤሰርም ይእግዘር ዝምራ ኣዝምርሸ። 16 ዝክሕ ባንሐረ ኣሐ በመንፈስ ይእግዘር ሽኵርት ትታትቐንብ፥ ኣሐ ትውን ቃር ኤⷕር ሰብ ይእግዘር ሽኵር ትትብር መምር ይሓርም "ኣሚን" ይበርሸ? 17 ኣሐሽ በዝ ኤነት ሽኵር በሮታሐ ወሔ ቃር ይሕርሸ፤ እንጐድ ሰብ ጭን ኤትቋመርወ። 18 እያ ትንማሑ ይርቅ ቤⷕሪ ኣምᎋ አዝረኽ የሐሬ ይእግዘር ሽኵር አውን። 19 ቢሐርም ቤⷕሪ ኣምᎋ በብዘ ም ይትሜዘር ቃር ተዘንጎተና ይርቅ እንጐደና ኣትመሬ ትምብር በቤተክርስቲያን ቢⷕሪ ቃር ቤሰርም ኣምስት ቃር ብንዝረኽ ይሽሬ። 20 ጐፔቸም አተᎀቾ የᎃጥጥ ዘንጋ ትከ ሕሮ ባንሐሬ በበስሮታሑ ትከ ኣትሕሮ፤ በበስሮት ተራቆ። 21 ዝመታ፦ " 'ቤⷕሪ ኣምᎋም በውጤ ገነ ሰብ ኣምᎋም የዝ ሰብ አዝረኽቴ፤ ዝክም ቢሐርም ኤሰሞን' ይብር ጘታ እግዘር" ቧርም በቕጫ ጣᎉም። 22 አጋ ቤⷕሪ ኣምᎋ ዘንጎት ኤያምሮሕኖ መርሐቱ ባንሐሬ ያምሮሕኖ ኣንሐረ፤ ትንቢት ዘንጎት ጭን መርሐት ይሐር ያምሮሕኖው ባንሐሬ ኤያምሮሕኖ ኣንሐረ። 23 አጋ በክርስቶስ ያመሮ ሰብ እንም እማቴ ቲደመዶ እንመና ቤⷕሪ ኣምᎋ ቢዝረኮ ኣንሓሮ ዌም ኣናመሮ ሰብ ቢገቦ "ዛና ሽርሽር ባሮም" ኤብሮዌ? 24 ቢሐርም እንም ሰብ ትንቢት ቢዝረኽ ጭን ኤያምር ዌም ኣንሓረ ሰብ ቢገባ በሰሟን ቃር እንም በባጢረታ ይትወቀስ በሰሟንምቃር ይትፈንድወ ሐማ ይቤስር። 25 የሰማምታ በⷕነታ የትሼመ ዘንጋ እንም ሰቻ ይወጣ፤ "ውረም እግዘር በግብታሑ ነረ" ይብር፤ ይፍት ይፍትም ተፌጠመም ይእግዘር ይሰግድ። 26 ጐፔቾ ምር ኣምሮት ያትኸሽ? የጠሎት ባት በትደመድሑዌ ኣተታ ዝምራ ያዝምሮት፥ ኣተታ ያትመሮት፥ ኣተታ የትሼመ ዘንጋ ዮዶት፥ ኣተታ ቤⷕሪ ኣምᎋ የዘንጎት፥ ኣተታም ቤⷕሪ ኣምᎋ የዝረከዊ የፍቶት ስጦታ ነረን፤ አጋ ዝሕ እንም ስጦታ የጠሎት የትደመዶ ሰብ ያትቋምኖ ቃር የሕር። 27 ቤⷕሪ ኣምᎋ ይዝረኽ ሰብ ቢረብር ት ዌም በበሳ ሶስት የሕሮም ኣጋጋ የዘንጎ፤ ሕኖ የዝረከበዊ እንጐድ ሰብ የᎋታን። 28 ቃረና ይፈታ ሰብ ቤነ ጭን በትደመዶ ሰብ ግብት ቍስ የበሮ፤ የገገናም ይእግዘርም በⷕነና የዘንጎ። 29 ትንቢት ይዝረኮ ሰብ ት ዌም ሶስት የሕሮም ኣጋጋ የዘንጎ፤ እንጐደና ጭን የዝረከዊት የስሞም ተጨራ የፍትረዊ። 30 በሕ ተትደመዶ ሰብ ይንጐድመታ መንፈስ ቅዱስ ኣት ዘንጋ ቢያትየን ይፍትወረር የዝረኸት ያጋታ ቍስ የበር። 31 እንመታ ይትመሬም ይትቋመሬም እንማሑ ያጋጋሑ ይእግዘር ቃር ትዝረኮዌ ይሐንሑ። 32 ያት ነቢ የትንቢት መንፈስ ይንጐድ ነቢ ይታዘዝ። 33 ይእግዘር ሰብ ቢትደመዶᎌ ቤተክርስቲያን እንም ያᎀሪምሐማ እግዘር የሰላም ጘታው ባንሐሬ የሕያት ጘታ ኣንሐረ። 34 በቤተክርስቲያን እሽታ ቍስ የበረማ፤ የሙሴም ቕጫ የባረ ሐማ ይታዘዝ ኣመር የምበነማ ባንሐሬ ይዝረከሜ ኣናውየማ። 35 በቤተክርስቲያን እሽታ ቍስ ቢብረማ ወሔቃሩ፤ ይትሰረማ ቃር ቢረብር በቤተሕነማ የምሰሕነማ የትሳረማ። 36 ምሩ? ይእግዘር ቃር የቸነ ታሑዉዌ? ዌሽ ይእግዘር ቃር እማት ያሑዌ ቸነምዌ? 37 ሟኒም ሰብ እያ ነቢን ዌም የመንፈስ ቅዱስ ስጦታ ነሬ ይብር ሰብ ዝሕ የጣፍንኩ የጘታ ኢየሱስ ትዛዝ የሐረ ሐማ የሓር። 38 ዝሐታ ኤⷕር ሰብ ቢረብር ትም ኤⷕሪ። 39 አጋ ጐፔቾ ትንቢት ትዝረኮዬ በጨር ሳቦ፤ ቤⷕሪ ኣምᎋ ዘንጎትም ኣትሕሮ። 40 ቢሐርም እንም ቃር ባግዋውም በጨርም የሕር።

1 Corinthians 15

1 ጐፔቸም አተᎀቾ የዝ ይፍቴ ያትመርኩ የወንጌል ቃር ኣዘግድሑዌ አሸ፤ ዝም የወንጌል ቃር ኣሑ የትቐፐርሑዊም ተቋመርሑም የቈምሑᎌው። 2 እያም ዮድኩ የክርስቶስ ወንጌል ኣጠበቅሑም ብትጠብጦ ትትረፎሸ፤ ሓባንሐረ አመሮታሑ ከንቱው። 3 እያም ኣመርም የትቐፐርን ትንም ይርቅታ ዝካ ትምብር ኣቐፐርኩም፤ በመጣፍ ዮጂም ሐማ ክርስቶስ የባጢረንዳ ᎀተም፤ 4 ᎀከዊም፤ በሶስተነ ከረ አያም ሐረም ተሞት ተረሳም፤ ዝም በቅዱስ መጣፍ የጣᎉም ሐማው። 5 ጴጥሮስም ኣሸንም፤ ተሓንቐ ኣስረችም ተማሪየታ ኣሰበዊም። 6 ተሕም ኣንቐ በት ያመሮ ታምስት በቅር ይርቆ ሰብ እማቴ ኣሰበዊም፤ ተሕኖም ብዘና አሗ ዳር ነረቦ፤ ኣታተና ጭን ᎀቶም። 7 ተሕም ኣንቐ ያእቆብ ኣሸንም፤ ናቸረነታም እንም ኣሰበዊም። 8 ትንም የቀጥወ ግዝየታ ቴሰራ የትጨነ ትከ አመስር ይያም ትዬም። 9 ትእግዘር ናቸረነ እንም ያነስም ይእግዘር ቤተክርስቲያን ሰብም ያሳደድ እያትን፤ ሕም የሐሬ እያ ይእግዘር ናቸረነ ቧርም ይጠረኔ ኣምበቃ ሰብን። 10 ቢሐርም ብእግዘር ወሔነት የት ናቸረነ ሐርም፤ ይያ ያውን ፀጋ ከንቱ ሒተ ኣንቀነ፤ ኣቸም ትንመና ይርቅ ቐጥም፤ ቢሐርም ዝሕ የቾተ ትያ ጋᎀ ያነ ይእግዘር ፀጋው ባንሐሬ እያ ኣንሐር። 11 አጋ እያም ብንሐር ሕኖ ዝሕ ይእግዘር ቃር ኑድነ፤ ኣሑም ያመርሑዊ ዝመታው። 12 ይና ክርስቶስ ተሞት የትረሳ ሐማ ናትመነ በሐረ አጋ ታሑ ኣታተና "የᎀተ ኤትረሳ" መምር ይብሮ? 13 "የᎀተ ኤትረሳ" ትብሮ በሐረ "ክርስቶስ ተሞት ኣንትረሳ" በሮቱ፤ 14 አጋ ክርስቶስ ተሞት ባንትረሳ ይና ያትመኔኩም ኣሑም ያመርሑዊ ከንቱው በሮቱ። 15 ኣትም እግዘር የክርስቶስ ተሞት ነሳንም ባነም ኦድነም፤ አጋ የᎀቶ ኤትረሶ ትብሮ በሐረ እግዘር የክርስቶስ ተሞት ኣነሳን ወበራሑው፤ ይናም እግዘር ኣምባረ ቃር ፈጠነም ኦድነም ወበሩ። 16 የᎀቶ ሰብ ኤትረሶ በሐረ ክርስቶስም ተሞት ኣንትረሳ በሮቱ። 17 ክርስቶስም ባንትረሳ ያመርሑዊ ከንቱው፤ ኣሑም አሗ ዳር ተባጢራሑ ኣንትጛፈርሑ ወበሩ። 18 አጋ በክርስቶስም ኣመሮም የᎀቶ ሰብ ቀነቦም ወበሩ። 19 በክርስቶስ ያነንደ ተስፋ እማት በዝ ኣለም ትነብነ በሐረ ተሰብ እንም ይርቅ ናመጥጥነ ሰብንደ ወበሩ። 20 የሕርምታነ ውረም ክርስቶስ የᎀቶሕኖ በሕር ሐረም በተረም ተሞት ተረሳም። 21 ሞት በኣዳም ወሐት የቸነም ሐማ ተሞትም ወተሳ በክርስቶስ ወሐት ሐረም። 22 እንም በኣዳም ይሞት ሐማ የሕክም እንመታ በክርስቶስ አያም ይሐር። 23 ዝም ይሐረታ ባጋጋው፤ ክርስቶስ በሕር ሐረም ይፍትወረር ተሞት ተረሳም፤ ተነም ቲቸን የት የሐሮ ተሞት ይትረሶቴ። 24 ተሕም ኣንቐ ት ግዛትም ዳነትም ደረግም እንም ኣጠፋም መንግስትም የኣብ እግዘር ኣወጣም ቲይብ የቀጥወ ይሐርቴ። 25 እግዘር ጠላተታ እንም በክርስቶስ አግር ቦስጥ ቲያሜኖ ዳር ክርስቶስ ወትረገስ ነሮ። 26 ተቐመም የቀጥወ ይጠፋ ጠላት ሞቱ። 27 "እግዘር እንም ቃር በክርስቶስ አግር ቦስጥ ኣትገሳም" ይብርቃር ጣᎉም፤ ቢሐርም እንም ተገሳም ቲብር እግዘር ኤባር እንም የክርስቶስ ተገሳም ወበረታው። 28 እንም ቃር በክርስቶስ አጅ በሐረ ኣንቐ ኣብ እግዘር ብንም ቃር ዳነ ይሐሬ ክርስቶስ ገገታ እንም ቃር በጀታ ቤᎌለ በኣብ እግዘር ዳነት ቦስጥ ይሐርቴ። 29 አጋ የᎀቶ ኤትረሶ በሐረ የᎀቶሕኖ ባሮም የምር ይጠመቆ? የᎀቶ ሰብ ቧርም ተጠመቆት ምር ያሜ? 30 ይናሕ እንም ጋᎀ ቢያትሸንፍ ኣደጋ ንብረት ንረብነ የንቃሩ? 31 ጐፔቸም አተᎀቾ እያ እንተመረጋ ሞት ያጃኼ፤ ዝም ኦድሑ ኣሑ በጘታንዳ በኢየሱስ ክርስቶስ እያ አትሸመርብሑ የሐሬው። 32 እያ በኤፌሶን ከተማ ኣዊሐማ ተሐሮ ሰብ ጋᎀ ተዋጎተና ምር ያሜኒቴ? የᎀቶ ኤትረሶ በሐረ "ነገ ንሞትነ የሐሬ ንብራነም ንስጤነ" የዋሪ ሐማውዌ? 33 እንትሻተናሑ፤ ᎃጥጥ ኣበጐዳ ወሔ ኣመር ያብላሽ። 34 ተዘፐሮ፥ በⷕናሑ ግቦ፤ ባጢርም ኣቶቶ፤ ያሑ ኣቅመጭሑዌ ዝሐታ ኖድሑ፤ ባሑ ግብት አሗ ዳር እግዘር ኤⷕሮ ሰብ ነረቦ። 35 "የᎀቶ ሰብ ይትረሶ መምሩ? ተሞት ቲትረሶ ይረብኖ ሰብነት ምር ኤነቱ?" ይብር ሰብ ይምበርሸ። 36 ኣሐ ጋዋ የዘናን ዝነ ባᎀቴ ኤረማ። 37 የዘናን ስኔ ቢሐር እንጐድ ዝነም ቢሐር ቕንቐ ባነ ባንሐሬ የዘናን ᎇቄ ኣነፐረ። 38 እግዘር ጭን የዘኔ ዝነ የሸ ሐማ መርክ ይውን፤ ተዘኔም ዝነ ያታተታ የገገታ ᎇቄ ይውን። 39 በሰር እንም እማት ኤነት ኣንሐረ፤ የሰብ በሰር ኣት ኤነቱ፤ የዋጋ በሰር ኣት ኤነቱ፤ ያንᎋ በሰር ኣት ኤነቱ፤ የኣሳ በሰር ኣት ኤነቱ። 40 የሰሜ ፍጥረት መርክ ነረ፤ ያፈር ፍጥረት መርክ ነረ፤ ቢሐርም የሰሜ ፍጥረት መርክ ማረገታ ኣት ኤነቱ፤ ያፈርም ፍጥረት መርክ ማረገታ ኣት ኤነቱ። 41 የኤያት ማረግ ኣት ኤነቱ፤ የበነም ማረገታ እንጐድ ኤነቱ፤ የብም ማረገታ እንጐድ ኤነቱ፤ በማረገና ኣት ብ ታተታ ይርቅ። 42 የᎀቶ ቲትረሶ ዝክሙ፤ ይብሰብሴ የዘኔ ኤብሰብስ ቃር ሐማ አያም ሐረም ይትረሳ። 43 በውርደት የዘኔ በማረግ ይትረሳ፤ በቕጭነር የዘኔ በርቅ ደረግ ይትረሳ። 44 የዝ ኣፈር ፍጥረት ሰብነት ያነን በሰር ቲብሰብስ መንፈስ ቅዱስ ይብ ሰብነት ይትረሳ። የዝ ኣፈር ፍጥረት ሰብነት በረፐረ መንፈስ ቅዱስ ይብ ሰብነትም ነረ። 45 ዝክም "ይፍትወረር ምስ ኣዳም አያም ፍጥረት ሐረም" ቧርም ጣᎉም፤ የቀጥወ ኣዳም ክርስቶስ ጭን አያም ያሜ መንፈስ ሐረም። 46 ቢሐርም የዝ ኣፈር ፍጥረት ሰብነት መንፈስ ቅዱስ ቲይብ ሰብነት በተረም ቸነም ባንሐሬ መንፈስ ቅዱስ ይብ ሰብነት ኣምበተረ። 47 ይፍትወረር ሰብ ኣዳም ታፈር የትፈጠረ ያፈር ሰቡ፤ የተነ ኣዳም ክርስቶስ የቸነ ተሰሜው። 48 ታፈር የትፈጠሮ ሕኖ ታፈር የትፈጠረ የኣዳም ሐማሎ፤ ተሰሜ የሐሮሕኖ ተሰሜ የቸነ የክርስቶስ ሐማሎ። 49 ይናም የዝ ኣፈር ሰብ መርክ የመሰነም ሐማ ዝክም የሰሜ ሰብ መርክ ንመስነቴ። 50 ቢሐርም ጐፔቸም አተᎀቾ እያ ኖድሑ፤ ዝሕ ደም ተበሰረንዳ ይእግዘር መንግስት ዋራሽ ኤሐሮ፤ ዝሕ ይብሰብስ ሰብነተንዳ ኤብሰብስ ሰብነት ኤወርስ። 51 - 52 እያም ኣት የሽᎃቸር ቃር ኡድሑቴ፤ ይና እንመንዳ ኣሞትነ፤ ቢሐርም የቀጥወ ጥሩምባ ቲረᎊ እንመንዳ ጠነቃር ንትሽጋከነቴ፤ ጥሩምባም ይረᎊቴ፥ የᎀቶም ይትረሶቴ፤ ሕኖም ተነ ኤሞቶ፤ በያመንዳ ያነነ ይናም ብንጐድ መርክ ንትሽጋከነቴ፤ 53 ዝሕ ይጠፋ ሰብነተንዳ ኤጠፋ ሰብነት ዝም ይሞትት ኤሞት ሰብነት ይትሐተርቴ። 54 አጋ ዝሕ ይጠፋት ኤጠፋ ይሞትምት ኤሞት ሰብነት ቲትሐተር "ሞት ተቐመም" ቧርም የጣᎉም ሐማ ይሐርቴ። 55 የሕክም፥ "ሞት ቕሞታሐ ኤቴ ነረ? ሞቶ ሰብ ትጐዳወ ደረጋሐ ኤነረ?" ቧሪም። 56 ሞት ይጐዳወ ደረግ ባጢሩ፤ የባጢርም ደረገታ ቕጫው። 57 ቢሐርም በጘታንዳ በኢየሱስ ክርስቶስ ወሐት የሞት ንቐምነሐማ ዬፐንደ እግዘር ሽኵር የስራን። 58 ናማጂ ጐፔቾ ተቋመሮም ቍሞ፤ ኣትንቀርቅሮ፤ ቕጭነራሑ በጘታ ኢየሱስ ከንቱ ኣንሐረ ሐማ ሓሮም፥ እንም ጋᎀ ይእግዘር ሜና ትቾቶዬ ጃድ በሮ።

1 Corinthians 16

1 በክርስቶስ ያመሮ የዜጋ ሰብ ዋጋ ኣትዋጦት እያ የገላትያ ቤተክርስቲያን ሰብ ቦድሕኖ ኤነት ኣሑም የሕኖም ሐማ ኣትዋጦ። 2 ዋጋ ያትዋጬ እያ ብንቸንወ ከረ ቴሐር ታሑ ያታተታ ቲረሕውን ዋጋ በሳምት ሳምት ውርሰምበት ያትዋጣም የሟሬ ያውራ። 3 እያም ትንቸን ቲቦዌ ያትዋጣሑዊ የሩሳሌም ከተማ ያሰሮዌ ታምሮዮ ሰብ ደብዳቤ አጣፍም አራሕኖሸ። 4 ይያም ወሮት ቢያትኸሽ ትያም ጋᎀ ይወሮሸ። 5 በመቄዶንያ ወሐት ኣሬ የሸ በሕ ትናር ቤማመና ያሑዌ አተንሸ። 6 ሟኒም መደር ትናር ዬማና ይሐሬ ቃር ትረዶኔ ዌም ኣቱ ባሕዌ አክስሸ፤ የዘር በነም ታሑ ጋᎀ አቾናቴ ይሕርሸ። 7 እግዘር በባረ ያሑዌ ተንት አስረፕቴ ተስፋ ኣመነም የሐሬ አሗ ቤማመና ትናር ኣዥሑዬ ኣንሸ። 8 ቢሐርም በኤፌሶን ከተማ የይሑዳ የጐር ባር ከረ ዳር አስረፕትቴ። 9 ሜና የበሳወ ንቅ ወፈንቻ ተከፈተኒም፤ ይትራከሶን ሰብ ጭን ብዘሮ። 10 ጢሞትዮስ ያሑዌ የቸነ በሐረ ታሑ ቲረብር ቤሰርፌ ተጤፖነ፤ ትም ይያ ሐማ የጘታ ኢየሱስ ሜና ይቾት። 11 ሟኒም ሰብ እንቈንጠን፤ ት ተጐፔቸ ጋᎀ ይያሔ ይቸኔ ዬማታ ያትኸሽን ቃር ኣቦም ቦሔ ቃር ገክደዊ፤ እያም ተጐፔቸ ጋᎀ አቈየንሸ። 12 ጐፔቸንዳ ኣጵሎስም ተጐፔቸ ጋᎀ ያሑዌ ያሬ ንቃር ጨቈስንም ባነ፤ ትም አሗ ይቸኔ ኣንሸ፤ በትᎀቸን ጋᎀ ይተንሸ። 13 ተጤፖ፤ ባመርሑዊ ተቋመሮም ቍሞ፤ ተፋደጎ፤ ትቦ። 14 ሜናሑ እንም በርማጀ የሕር። 15 ጐፔቸም አተᎀቾ የእስጢፋኖስ ኣበሩስ በኣካያ ገነ ይፍት ወረር ያመሮ ሐማ ትⷕሮ፤ ሕኖም በክርስቶስ ያመሮ ሰብ ያጘኽሮዌ ገገና ያቦ ሐማ ትⷕሮ። 16 የሕኖም ሐማ የሐሮ ሰብም ተሕኖም ጋᎀ በሜና ይቐጦ ሰብ እንም ኣሑ ትታዘዞኖዌ አጨቍስሑ። 17 እስጢፋኖስም ፈርዶናጥስም ኣካይቆስም ይያሔ የቸነቦዌ ሳሬም፤ ኣሑም ትያ ባንምበሮታሑ ያሑ ሟሬ የቀፐረቢ ቃር እንም ኣቦንም። 18 ሕኖም ይያም ያሑም ⷕን ኣትፏነቦም፤ ሔታ ዝካ ወሔ ሰብ ሓሮዮ። 19 የእስያ ገነ ቤተክርስቲያን ሰብ ወሔምንሑዌ ይብሮኩ፤ ኣቂላም ጵርስቅላም በቤተና ታነ ቤተክርስቲያን ሰብ ጋᎀ በጘታ ኢየሱስ ሽም ኣቸም ወሔምንሑዌ ይብሮኩ። 20 በዜ ያነቦ ጐፔቸም አተᎀቸም እንም ወሔምንሑዌ ይብሮኩ፤ በጘታ ኢየሱስ ንማጀ ኣሑም ታሑ ተሳሳሞ። 21 ዝም ወጌምት እያ ጳውሎስ በገገና አጅ ጣፍንኩም። 22 ጘታ ኢየሱስ ክርስቶስ ኤረምድ ሰብ ቢረብር የሰተዊ የሕር፤ ጘታንዶ ኔሐ፤ 23 የጘታ ኢየሱስ ፀጋ ታሑ ጋᎀ የሕር። 24 ባሑ ያኔ ንማጀና በኢየሱስ ክርስቶስ ትንማሑ ጋᎀ የሕር፤ ኣሚን።

2 Corinthians 1

1 ብእግዘር ፍቃድ የኢየሱስ ክርስቶስ ናቸረነ ተሐረ ተጳውሎስም ተጐፔያንዳ ጢሞትዮስ፥ በቆሮንቶስ ያነ ብእግዘር ቤተክርስቲያን ሰብም በኣካይያ ገነ ያነቦ በክርስቶስ ያመሮ ሰብ እንም፥ 2 ታባንዳ ትእግዘርም፥ ተጘታ ተኢየሱስ ክርስቶስ ፀጋም ሽናትም ያሑ የሕር። 3 የምሕረት ኣባም ወትቋመር እንም ይብ እግዘር የሕክም የጘታንዳ የኢየሱስ ክርስቶስ ኣብ እግዘር ሽኵር የስራን። 4 ይና ትእግዘር ብነሕብኔ ወትቋመር በጅጓረ ያነቦ እንም ኣትቋምሮት ይሐርንዴ እግዘር ይና በጅጓረንዳ እንም ያትቋምርንደ። 5 ይና በክርስቶስ የሰናወ ጅጓረ ቢናም ንቃር ሰናብንደም፤ የሕክም በክርስቶስ ወሐት ወትቋመር ንቃር በሳንደም። 6 ይና ጅጓረ ቲሰራብንደ ኣሑ ተቋመሮትም ትረፎትም ትረሕቦ፤ ይና ትንትቋመነም ኣሑም ይና ይሰራብንደ ጅጓረ በፍናⷐ በትቀፐሮት ትትቋመሮ፤ 7 ጅጓረመንዳ ብትሸዶ ኣሕር ተቋመሮትመንዳ ትትሸዶም ሐማ ንⷕነ የሐሬ ባሑ ያነንደ ተስፋ ንቃሩ። 8 ጐፔቸም አተᎀቸ በእስያ ገነ ታነነ የሰናብንደ ጅጓረ ብትⷕሮ ይሽርንደ፤ ንሞትነቴ ባነም ደን ትናርጥነ ስን ታቅመንዳ በᎈር ንቃር ናዘንደም ባነ። 9 ኣቸም ሞት የᎈንጅፕንደ ኣሕር በⷕነንዳ ይትሰማንደ ባነ፤ ዝም እንም የሰናብንደ ይና ንትሸመኔᎌ የᎀቶ ቢረሳ ብእግዘሩ ባንሐሬ በገገንዳ ደረግ ኣንሐረሐማ ንⷕኔው። 10 እግዘርም የሞት ቲያሰራ ኣደጋ ኣተነፈንደም፥ ያተርፍንደቴም፤ ተዝ ኣንቐ ቢቸንብንደም ቃር ያተርፍንደ ሐማ ተስፋንዳ በቱ። 11 ኣሑም ይና በጠሎት አግዞንደ፤ ይናም በብዘመና ጠሎት ይእግዘር እገዠ ትነሕብነ ብዘ ሰብ ቢና የቸነ ይእግዘር ሽኵር ይብረዊ። 12 ንትሸመኔᎌ ዘንጋ ዝሐታው፤ ዝመታ ውረም ወሕረታ ⷕነንዳ ይⷕር፤ ትንጐድ ሰብም ይርቅ ታሑ ጋᎀ የረፐረንደ እማትነት ትእግዘር በረከብኔ ቅድስናም ጘርነትም የትቋመረው፤ ዝም የሐረ ብእግዘር ፀጋ ባነ ባንሐሬ በሰብ ሓሪነት ኣነፐረ። 13 ኣነበብሑም ትቤስረዊ ቃር ባንሐሬ እንጐድ ቃር ኣንጠፍኔንኩ፤ እንመታ ትቤስረዊሐማ ተስፋ ኣሜ፤ 14 አሗ ይናቃር ትⷕሮ ግብተታው፤ ያንቐ ጭን እንመታ ትቤስረዊሐማ ተስፋ ኣሜ፤ በዝም የቸነ ጘታ ኢየሱስ ቢቸንወ ከረ ይና ባሑ ንትሸመነ ሐማ ኣሑም ቢና ትትሸመሮሸ። 15 በዝም ዘንጋ የትጬገኒ ቃር የረፐሬ፥ ት ጋᎀ በተኖተና ትጠቀሞዌ ትምብር ብዴት ያሑዌ አቸኔ ኣሰብም ባነ። 16 ኣዥሑዬ የሸ መቄዶንያ ገነ ትናርም ተሕሜ ትንትዠፐር ግዝየ ባነ፤ በዝም ኤነት ይሑዳ ገነ ትናር ትንዶንሸ ባም ባነ። 17 ዝመታ ትናስብ ጋᎀ ኣሜቃር ኣንⷕር ሰብ አመስርሑዌ? ዌሽ ዝሐታ በስቦተና እማት ግዝየ "የሕርም ኤሕርም" ባም ተነ ቃር በዘንጎት በሰብ ኣሳብ ዬፐን ይመስርሑዌ? 18 እግዘር ᎃርቴ የሐሬ ይናም ኑድኔኩ ቃረንዳ "የሕር ኤሐር" ይብር ት ኤነት ቃር ኣንሐረ። 19 እያም ሲላስም ጢሞትዮስም ይእግዘር ትከ የኢየሱስ ክርስቶስ ቃር ዮድኔኩ "የሕር" በበሮት ባንሐሬ፥ "የሕርም ኤሕርም" ቢብር ት ኤነት ቃር ኣነፐረ። 20 እግዘር ያበንደ ተስፋ እንም ይሐረታ በክርስቶሱ፤ በሕ የቸነው ይእግዘር ክብር በክርስቶስ "ኣሚን" ንብነ። 21 ይናም ታሑ ጋᎀ በክርስቶስ ኣትቋመረም የሜናታ የሾመንደም እግዘሩ። 22 የት የሐነሐማ መርሐት ይሐር ማተመታ ቢና ያተመም ተዝ ኣንቔ ይና ይብንደ ዱንያ በⷕነንዳ መንፈስ ቅዱስ የቓማሐማ ኤፐም ያበንደ ቱ። 23 እያም ቆሮንቶስ ከተማ ተዘፔት ያንቸነ ባናትማችሑዬ ያሑ ባትማጥጦቱ፤ የዝመታ እግዘር ምስክረናው። 24 ይናም ይሽርሑዌ ታሑ ጋᎀ ንቾትነ ሰብንደ ባንሐሬ በእምነታሑ ኣናዝዝኔኩ፤ ኣሑም ባመርሑዊ ተቋመርሑም።

2 Corinthians 2

1 ሔታ ያሑ ባናትማችሑ ሐማ ኣዥሑዬ የተነ ያሑዌ ባንቸኔ ኣንጥሕወም። 2 እያ ብናትማችሑም አጋ ያትማቸኩም ኣሑ ባንሐሬ እያ ይሽሬሐማ ያሜ ሟኑ? 3 እያ ይሽሬ ቃር ወቶት ያነብሑዌ እያም በተኖተና ባሑ ባማቼ ዝሐታ ጣፍንኩም፤ ይያ ብንቕት ይንማሑ ብንቕቱ ባም ብንማሑ ተመመርም። 4 በርቅ ምጥጥም በትጠነቆትም ንቃር በብሖትም ጣፍንኩም ባነ፤ ዝም ባሑ ያኔ ንቅ ንማጀና ትⷕሮንዬ ባንሐሬ ትማቶዬ ኣነፐረ። 5 ሰብ ያትማቸ ሟኒም ሰብ ቢረብር ያትማቸ እማት እያ ቴሐር ጥፋተታ ንቃሩ በሮት ኤሕርቢ ባንሐሬ ብንጐድ ወሐት ታሑ ብዘና ኣትማቸም። 6 የዝካ ሰብ ታሑ ይርቅማሑ የቀጣሑዊ ቅጣት ይወጣሎ። 7 በሕም የቸነ ዝሕ ሰብ ንቃር ተመጠጠም ደን ቤያርጤ የትሔ ተዘፔትሑ ኣፍ በሮትም አጥሞት ነረብሑ። 8 ኣሑም የት ውረም ትረምደዊ ሐማ አሗም በሜናሑ ኣተዘዊ ባም አጨቍስሑ። 9 ዝሕ እንም የጣፍንኩ ብንም ቃር ትታዘዞ ሰብ የሐርሑ ሐማ ፈተርም አⷕሬ ትምብር ባነ። 10 ኣሑም ኣፍ የባሑዊ እያም ኣፍ አውን፤ እያም ኣፍ አውን ሰብ በረፐረ በክርስቶስ ይፍቴ ኣፍ አውን ያሑ ትምብሩ። 11 የሼጣንም ᎃጥጥ ኣሳበታ ኤትሸትንደ የሐሬ ሼጣን ቤያታልልንዴ ትምብሩ። 12 የክርስቶስ ቃር ዩድ ወሔ ወሬ ኦዴ ጢሮኣዳ በቸነ እግዘር ቃረታ ኦዴ ኤማ ከፈተኒም ባነ። 13 ቢሐርም ጐፔያና ቲቶ ኣነከብኔ ⷕነና ᎈያት በከረም፤ በሕም የቸነ በጢሮኣዳ የረፐሮ ክርስቲያን ተስራፐትም መቄዶንያ ወርም። 14 ቢሐርም ይና እንም ጋᎀ በክርስቶስ ወሐት ንቐምነሐማ ኣመነም ይመራንደም፥ ወሔ ሽትነትም ያነን ሽቶ ሐማ የክርስቶስ ቃር ያነንደ ውቀት ብንም መደር ናሰራነሐማ ያሜንደ እግዘር ሽኵር የስራን። 15 ይና ይተርፎም ሕኖ ሐረ ይጠፎሕኖ ወሔ ሽትነት ያነን ሽቶሐማ በክርስቶስ ወሐት ይእግዘር የትቐነብነ ሰብንደ። 16 ይጠፎሕኖ ሞት ያቸን የሞት ሽቶንደ፤ ይተርፎሕኖ አያም ይርᎌ ሽቶንደ፤ አጋ የዝ ሜና ይበቃ ሟኑ? 17 ይናም ይእግዘር ቃር የቄጥ ግብር ቅራቀሮም ያስረቦ ኣታት ሰብ ሐማ ኣንሐነ፤ በሰትት ⷕነንዳ ትእግዘሬ የራንዴ ብእግዘር ይፍቴ በክርስቶስ ሐነም ንዝረኽነ።

2 Corinthians 3

1 ሓብነም ገገንዳ ናጛጝዝኔ ንቀርስነዌ? ዌሽ ኣታተና ያመረዊም ሐማ ያሑ ዌም ታሑ ባጛጝዞት ወረቀት ይጠᎋንዴ ያትኸሽንደ ይሕርሸዌ? 2 ሰብ እንም ይⷕረዊም ያረብበዊ በⷕነንዳ የትጣፈ ወረቀተንዳ ኣሑትንሑ። 3 ኣሑሽ ይⷕርኩ አያም በሐረ ብእግዘር መንፈሱ ባንሐሬ በቀለም በጣᎉ ቃር ኣንሐረ፤ ክርስቶስ ቢና ወሐት የጣፈናሑ የክርስቶስ ናቸር ኣሑ የሐርሑ ሐማ ሗርኩም፤ ዝም ናቸር ብምር ቴሐር በገጋሑ ⷕን ተጣፈም። 4 ይናም ዝሕ የባነ በክርስቶስ ወሐት ብእግዘር የትመመኔው። 5 ይናም ብእግዘር ባንሐሬ በገገንዳ ደረግ ኣት ዘንጋ ዳር ይሐርንደቴ ንብኔ ገገንዳ ኣምበቃነ ሰብንደ። 6 የገደር ጕርዳ ኣገልጌ ንሐኔ ያበቃንደ በፊደል በጣᎉ ቕጫ ቴሐር በመንፈሱ፤ በፊደል የጣᎉ ቕጫ ሞት ያቸን፤ መንፈስ ቅዱስ ጭን አያም ያሜ። 7 ቕጫ የጣᎉ ጠነውም በሸኰቺ እምር በፊደል ባነ፤ ቕጫም ቲይዊ ግዝየ የረፐረ ብርሓን ቲጠፋ ያርቃር ቢሐርም የእስራኤል ሰብ የሙሴ ይፍት መርኬ ባሮም ያዘውዬ ኣንሐረሎ፤ ሔታ ሞት ያቸን ቕጫ በዝ ኤነት ክብር በትየ፥ 8 አጋ በመንፈስ ቅዱስ ይረሕዊ ሜና ንቃር ይርቅ ክብር ኤረውንዌ። 9 የሞት ፍርድ ያቸን ሜና ዛሕር ክብር በረᎌረን ሰብ ይፀድቆᎌ ሜና መምር ይርቅ ክብር ኤረውን? 10 የሗ ክብር ይርቅ ቃር በሕሮተታ የድረ ክብር ሟኒምቃር ሐማ ይትሜዘር። 11 ሕም ይጠፋ የረፐረ ዘንጋ ዛሕር ክብር በረᎌረን ዘላለም ይረብርታ መምር ንቃር ይርቅ ክብር ኤረውን? 12 የዝ ኤነት ተስፋ ያነንዴ ታንሰርፍነ በድፍረት ንዝረኸነ። 13 ቲጠፋ ያር በሙሴ ይፍት የረፐረ ክብር የእስራኤል ሰብ መርኬ ባሮም ቤያዘውዬ ሙሴ ይፍተታ ይሸፍር ባነ፤ ይና ጭን የት ሐማ ኣንሐነ። 14 የሕኖ ⷕነና በውረም ድረዘዘም፤ አሗም ዳር የድረ ጕርዳ መጣፍ ቲያረቦ ⷕነና በሕም መዘኔት በትሸፈረምሐማ ነረ፤ ሕም መዘኔት ይፈካ እማት በክርስቶሱ። 15 አኳ ዳር የሙሴ መጣፍ ቲትረበቦ እንም ሕሕ መዘኔት ⷕነና ኣጨነመቦም። 16 ሰብ የጘታ ኢየሱሴ ቲትዠፐር የትሸፈረወ መዘኔት ያፈኴ፥ ⷕነታም ይትከፈት። 17 ጘታ ኢየሱስ መንፈሱ፤ የጘታም መንፈስ ባነወ መደር ነፃነት ነረ። 18 ይናም እንመንዳ ባንትሸፈረ ይፍተንዳ የጘታ ኢየሱስ ክብር መስቴወት ሐማ ናትየነ፤ ይናም መንፈስ የሐረ ይእግዘር መርክ ንመስኔ ንቅ ክብር ንረሕብነቴ፤ ዝም ክብር ትእግዘሬ ይቸንቃሩ።

2 Corinthians 4

1 እግዘር በምሕረተታ ዝሕ ንቅ ሜና ያበንዴ ደን ኣናርጥነ። 2 ቢሐርም ያቅመጭ የትሼመ ዘንጋ ቃሸነም፤ በሸር ኣነብነ፤ ይእግዘርም ቃር ቤነ ቃር ኣንቅራቅነ፤ ይናም ብእግዘር ይፍቴ ውረም ቃር ከፈትነም ቦዶተንዳ ገገንዳ የሰብ እንም ናትየሽነ። 3 ይና ኑድኔ የክርስቶስ ቃር ወሔ ወሬ ሽᎃቸር ቢሐርም ሽᎃቸር የሐረቦ ይጠፎሕኖው። 4 በክርስቶስ ያናመሮሕኖ የዝ ኣለም ንጕስ የሐረ ሼጣን የቀርብ ኤነና ኣፈንጠቦም። በሕ የቸነ ሕኖም ይእግዘር መርክ ያነን ክርስቶስ የክብረታ ቃር ዩድ ወሔ ወሬ ጬት ኤያዞ። 5 ኢየሱስ ክርስቶስ ጘታ የሐረ ሐማ ኑድነ ባንሐሬ የገገንዳ ቃር ኣኑድነ፤ ይናም የኢየሱስ ትምብነ ገገንዳ ያሑ ኣገልጌ የሐነ ሐማ ኑድኔኩ። 6 እግዘር "ጠነማ ጬት የሕር" የባረም ሐማ ዝም በክርስቶስ ይፍት ይትየ ይእግዘር ክብር ንⷕኔ ብርሓን በⷕነንዳ ትየም። 7 ቢሐርም ዝሕ ንቅ ደረግ ይእግዘሩ ባንሐሬ ይናቃር ኣለወሕረታ ይትⷐሬ ዝሕ ንቅ ዘንጋ የሸሕራ ግብርሐማ ሐነም ጠበጥኔም። 8 ተዙርያንዳ ጅጓረ ይሰራብንደ፤ ቢሐርም ኣንትቐምነ፤ ብዘ ጋᎀ መላ ንበሕነ፤ ቢሐርም ደን ኣናርጥነ፤ 9 ጠላት ያሳድዶንደ፤ ቢሐርም ደወ ኣንበሕነ፤ ተደነግነም ንወጥቅነ፤ ቢሐርም ኣሞትነ፤ 10 የኢየሱስ አያም ሐረም ተሞት ወተሳ ቢና ሰብነት ይትዬ እንም ጋᎀ የኢየሱስ ሞት በሰብነተንዳ ጮነም ንዦነ። 11 የትም አያም ወሕር ቢሞት ሰብነተንዳ ይትዬ አሗ በያመንዳ ያነነ ይና እንም ጋᎀ የኢየሱስ ባነም የሞት ኣወጨም ያቐᎏርንደ። 12 በሕ የቸነ ይና የሞት ቢያሰራ ጅጓረ ትነብነ፥ ኣሑ አያም ሐርሑም ትረብሮ። 13 ቢሐርም "ኣመርም፤ በሕ የቸነ ዝረኸም" ቧርም የጣᎉም ሐማ ይናም ሕም ኣት የእምነት መንፈስ ያነንዴ ናምነ፤ በሕም የቸነ ንዝረኽነ። 14 ጘታ ኢየሱስ ተሞት የረሳን ይእግዘርም ይናም ተኢየሱስ ጋᎀ ይረሳንደ ሐማ ታሑም ጋᎀ ቢፍተቴ ያትቐንብንደ ሐማ ንⷕነ። 15 ዝሕ እንም ያሑ ጥቅም የሐረ ይእግዘርም ፀጋ በሳም የብዘ ሰብ በሰና ኣሕር ይእግዘር ክብር ይሐር ሽኵርት ይበዜው። 16 በዝ የቸነ ደን ኣናርጥነ፤ የውጤ ሰብነተንዳ ቢጠፋም የደኔ ሰብነተንዳ እንተመረጋ ገደር ይሐር። 17 በዝም ሟኒምቃርም የግዝየታ በሐረ ጅጓረንዳ ታሰብኔ በᎈር ንቃር ንቅ የሐረ የዘላለም ክብር ንረሕብነ ሐማ ያሜንደ። 18 ይና ንቅየኔ ዘንጋ ኤትየ ቃሩ ባንሐሬ ይትየ ቃር ኣንሐረ። ይትየ ቃር የቀሪ ግዝየ ይረብር፤ ኤትየ ቃር ጭን ዘላለም ይረብር ቃሩ።

2 Corinthians 5

1 ዝሕ ዱከም ሐማ የግዝየታ ይረብር ሰብነተንዳ ቲሞት ሰብ ቴሐር እግዘር የሸኰተን የዘላለም ይረብር ገደር ቤት በሰሜ ያነንደ ሐማ ንⷕነ። 2 የሰሜ ሰብነት ንትሐተኔ ንቃር ንትሜነ። 3 ሕሕ የሰሜ ሰብነት ትንትሐተነ እንጭመንዳ ኣንሐነ። 4 በዝ ዱከምሐማ በሐረ ሰብነተንዳ ደን ትነብነ ናዘንደም ናትባቅነ፤ ናትባቅነም እማት ተዝሕ ኣፈር ሰብነተንዳ ንትቤተኔ ሸነምታነ ቴሐር ይሞት ሰብነት አያም በሐረ በዘላለም ሰብነት ይትሽጋከሬ የሰሜ ሰብነተንዳ ንትሐተኔው። 5 ዝም ሰብነተንዳ ይትሽጋከሬ የሸከተንደ እግዘሩ፤ ያንቐ ይብንደ ዘንጋ እንም ይብንደ ሐማ ንትመመኔ መንፈሰታ ያበንደ ትሙ። 6 በሕ የቸነ እንም ጋᎀ በት ተመመነም ንረብነ፤ በዝ ንረብኔᎌ ሰብነት ታነነ ዳር ተጘታ ኢየሱስ አረቌ ሐነም ንረብነ ሐማ ንⷕነ። 7 ንረብነም እግዘር በትመመሮቱ ባንሐሬ የት በዞት ኣንሐረ። 8 ተዝ ሰብነተንዳ ተቤተነም ተጘታ ኢየሱስ ጋᎀ ንረብኔ ንሸነ፤ በሕ የቸነ ብእግዘር ተመመነም ንረብነ። 9 በዝ ሰብነተንዳ ብነብነ ዌም ብሞትነ ተመኛተንዳ ጘታ ይሽን ቃር ወቶቱ። 10 እንመታ ቤያመታ የቾተን ᎃጥጥ የሕር ወሔ ዘንጋ የሜናታ ሐማ ኣጅገታ ይትቐፐሬ እንመንዳ በክርስቶስ የፍርድ ችሮት ይፍቴ ወትቀነብ ነረብንደ። 11 ይእግዘር ስረፎት ምቃር የሐረ ሐማ ንⷕነ የሐሬ የሰብ ኣጬግነም ኑድኔዮ፤ ይናም ምር ኤነት ሰብ የሐነ ሐማ እግዘር ይⷕር፤ ኣሑም ትⷕሮንደ ሐማ ተስፋ ኣመነም። 12 በⷕን ባነ ዘንጋ ቴሐር በውጤ ቢትየ ዘንጋ ይትመመሮሕኖ መልስ ቲቦዮዌ ቢና ትትሸመሮሐማ ኑድኔኩ፤ ኣሑም ቢና ባትቅመጦዌ የመልሰና ቃር ኑድኔኩ ባንሐሬ ዘፒትነ ይና ሟን የሐነ ሐማ ኑድኔኩዌ ገገንዳ ኣናጛጝዝነ። 13 ሽረነም ብንሐነ ይእግዘር ትንብነው፤ ብምቤስነም ያሑ ትንብነዉ። 14 ኣተጋ ክርስቶስ ይንም ሰብ ᎀተም፤ እንመታ የት ሞት የትሻደ ሐማ የሓኔ የክርስቶስ ንማጀ ዝሕ ሜናታ ያቾትንደ። 15 በያመና ያነቦ ሰብ እንም የሕኖ የᎀተም ተሞትም የትረሳ የት ይረብሮዬው ባንሐሬ ተዝ ኣንቔ የገገና ቲብሮ ኤረብሮሐማ ክርስቶስ ይንም ሰብ ቲብር ᎀተም። 16 አጋ ተዝ ኣንቐ ሟኒም ሰብ ቢሐር በዝ ኣለም መሰሮ ኣናዥኔ፤ የዝም ይፍቴ የክርስቶስ ያሸኔ በዝ ኣለም መሰሮዉ፤ ቢሐርም ተዝ ኣንቐ በዝ ኤነት ኣናዥኔ። 17 ሟኒም ሰብ ተክርስቶስ ጋᎀ እማት ቢሐር ገደር ፍጥረቱ፤ ጕርዝ ዘንጋ ፈካም፤ በትም መደር ገደር ፍጥረት ተሸከረም። 18 ዝሕ እንም የሐረ ብእግዘሩ፤ ትም በክርስቶስ ወሐት ተገገታ ኣትሻከተንደም፤ ሰብም ትእግዘር ጋᎀ ናትሻክትኔᎌ ሜና ኣበንደም። 19 ዝም እግዘር በክርስቶስ ወሐት ሰብ እንም ተገገታ ጋᎀ ኣትሻከተም ወበሩ፤ ባጢረናም ኤሜዝርቦ፤ ይናም ሰብ ትእግዘር ናትሻክትኔᎌ ቃር ኣበንደም። 20 እግዘር ሰብ ቢና ወሐት ይጠራ የሐሬ ይና የክርስቶስ ናቸረነንደ፤ በሕም የቸነ "ትእግዘር ጋᎀ ተሳከቶ" ባነም በክርስቶስ ሽም ንጨቍስኔኩ። 21 ኣት ባጢር ኣንቾተ ክርስቶስ ይና ቲብር እግዘር ባጢረንዳ ኣጮረንም፤ ዝም የሐረወ ይና ተክርስቶስ ጋᎀ በሕሮት ገፓነም ይእግዘር ፅድቅ ንረሕብኔው።

2 Corinthians 6

1 ይና ትእግዘር ጋᎀ እማቴ ንቾትነ የሐሬ "የትቐፐርሑዊ ፀጋ በብላሽ ቃር ኣትቃሰዊ" ባነም ንጨቍስኔኩ። 2 እግዘር "በሸፐትን ከረ ሰማከም ቢተርᎋᎌም ግዝየ ቐፐርከም" ይብር የሐሬ፥ "የሸᎌቺ ከረ አሗው፤ ይተርᎋᎌም ግዝየ አሗው።" 3 የክርስቶስ ንቾትኔ ሜና ቤትቀንጥብንዴ በሟኒም ዘንጋ የሟኒም ሰብ ቈፋ ኣንሐነ። 4 ይርቅመታ በመከራም በጅጓረም በጭንቅም ትንፈርሕነ ይእግዘር ኣገልጌ የሐነ ሐማ ብንም ኤነት ናትየሽነ። 5 ቲገርᎋንደ፥ ቲያጕጅንደ፥ ኣድማ ቲያመሮፕንደ፥ በሜና ትንቐጥነ፥ ወሬት ትምበሕነ፥ ቲገድንደ ይእግዘር ኣገልጌ የሐነ ሐማ ናትየሽነ። 6 የሕክም በቅድስና፥ በበስሮት፥ በፋራⷕነት፥ ቦሔነት፥ በመንፈስ ቅዱስም ሐጥነት ቤነወ ንማጀ፥ 7 ውረም ቃር ቦዶትም ብእግዘር ደረግ ሜናንዳ ናትየሽነ፤ ንቐምኔᎌም ኣጎወንዳ ፅድቁ። 8 ይና የክብር ዌም የውርደት፥ የስዴበ ዌም የደረት ንረብነ ሰብንደ፤ ውረም ቃር ትኑድነ ኣታሌ ይውርንደ። 9 ኣንሗሪ ቲውርንደ ሗርንደም፤ ᎀቶም ቲውርንደ አያም ሐነም ንረብነ፤ ቢደርጕንደም ኣሞትነ። 10 ኣዘን ጠበጠኖም ቲውርንደ ይና እንም ጋᎀ ይሽርንደ፤ ዜጋሮ ቲውርንደ የብዘ ሰብ ደንገነ ናሜነ፤ ኣትም ቃር ኤነንደ ትመስነ እንም ይናው። 11 ኣሑ በክርስቶስ ያመርሑ በቆሮንቶስ ከተማ ትረብሮ ሰብ፥ ይና ኣት ዘንጋ ታንሼምነ ኦድኔኩም፤ ⷕነንዳም ኣቤተትነም ከፈትኔንኩም። 12 ኣሑ ተጨራ ኣትርመዶንደ ባንሐሬ ይናሽ ንረምድኔኩ። 13 ኣብ የደንጛታ ይዝረኽሐማ ንዝረኽኔ ይና ⷕነንዳ ከፈትነም ነመድኔኩም፤ የሕክም ኣሑም ⷕናሑ ክፍቶም ንማጃሑ ኣተዞንደ። 14 በክርስቶስ ቴያምሮ ሰብ ጋᎀ ቤትመች ኤነት እማት ኣትሕሮ። ፅድቅም ባጢርም እማት ይሐሮዌ ተምር ይሐሎ? ጬት ተጠነማ እማቴ ይረብሬ ተምር ይለ? 15 ክርስቶስ ተሼጣን ጋᎀ መምር ይትስማሜ ይለ? ያምር ቴያምርታ ምር እማትነት ነረን? 16 ይእግዘር ቤተመቅደስ ተቅሪነ ጋᎀ በንቃር ይትስማማ? እግዘርም "ቤተና በሰበና ግብት ይሐርቴ፤ ተሕኖም ጋᎀ አረብርቴ። የሕኖም ጘታና አሐርቴ፤ ሕኖም ሰበና ይሐሮቴ" ባረም በዝረኸን ኤነት ይናም አያም የሐረ ይእግዘር ቤተመቅደስንደ። 17 - 18 ኣትም ንቅ የሐረ እግዘር ዝካ ባረም፤ "ብያ ቴያምሮ ሰብ ግብት ተቤተሮም ውጦ፤ የሰነሐ ዘንጋ ኣትንግዶ፤ እያም አትቀፐርሑሸ። እያ ኣባሑ አሕርሸ፤ ኣሑም ደንጛና ትሕሮሸ" ይብር።

2 Corinthians 7

1 ሔታ ኣበጐዳኖ ዝሕ እንም ተስፋ ኣውንደም፤ አጋ ሰብነተንዳም መንፈሰንዳም ባጢር ቲያቾትንደ ተሟኒም ዘንጋ ገገንዳ ናምጥነ፤ ይእግዘርም በስረፎት ቅድስናንዳ ᎃራ ይሐርሐማ ናሚነ። 2 በውረም ⷕናሑ ተቀፐሮንደ፤ ይና ያትም ሰብ ኣንገፋነ፤ ያትም ሰብ ኣንጐዳነ፤ ያትም ሰብ ያነን ዋጋ ኣምበናነ። 3 ዝም ወበረና ባሑ አፈርዴ ኣንሐረ፤ የዝም ይፍቴ ዮድኔኩም ሐማ ⷕነንዳ ኣቤተትነም ነመድኔኩም፤ በሞትም ቢሐር በንበሮት እንም ግዝየ ታሑ ጋᎀንደ። 4 እያ ያሑ ንቃር ኣምርሑ፤ እያ ባሑ ንቃር አትሸመር፥ ባሑም አትቋመር፤ በጅጓረንዳ እንም ንቃር ይሽሬ። 5 መቄዶንያ ገነ ትንሰራነ ተብዘ ወሐት ተጨነቅነም ባንሐሬ ስርም ᎈያት ኣነከብነ፤ በውጤ መራክስ በⷕነንዳም ጥንቕት ባነብንደ። 6 ቢሐርም የትመጠጦሕኖ ያትቋምር ጘታ ቲቶ ናሐም ኣትቋመረንደም። 7 ይናም የትቋመነ እማት በቲቶ ተኖት ቴሐር ኣሑም የት ያትቋመርሑዊ ሐማ የሰማኔው፤ ይያም ያነናሑ ንማጀም ምጥጥም ጭንቀትማሑ ቢዩድንደ ይርቅ ሳሬም። 8 የዝ ይፍቴ በጣፍንኩ ናቸር ቤሽርሑም እያ በጣፎተና ኣንቱዘከብ፤ ብንቱዘከብም ቢሐር የቱዘከብ በናቸረና የቀርየጋ ኣንሳረናሑዬው። 9 አሗ ጭን ሳሬም፤ የሳሬም እያ ኣዘን ያገፓብኩዌ ቴሐር በዘኖታሑ የቸነ ተባጢራሑ በትዘፐሮታሑዉ፤ አጋ ኣዘን የጠበጠናሑም ብእግዘር ፍቃድ የሐሬ ይና ኣምበደልኔኩ ወበሩ። 10 ብእግዘር ፍቃድ ይቸን ኣዘን ባጢር ኣወጨም ይተርᎋᎌ የሐሬ ኤያቱዘክብ፤ የዝ ኣለም ኣዘን ጭን ሞት ያቸን። 11 ዝሕ ብእግዘር ፍቃድ የቸነብሑ ኣዘን ተጬፐሑም ታስቦዌም ተባጢራሑ የመጠርሑ ሐማ ታጬጎዌ ኣመነናሑም፤ የሕክም በባጢር ትማቶዬ፥ ባጢርም ትሰርፍዌ፥ እያም ትረምዶኔ፥ ሟነሑም በቕጥየ ትፈርዶዌ፥ ጥፋተነም ትቀጦዌ ኣትመረናሑም፤ ኣሑ ብንም ወሐት በዝ ዘንጋ የመጠርሑ ሐማ ኣትየሸሑም። 12 በሕም የቸነ ያሑ ብንጠፍም እያም የጣፍንኩ ይና ያነናሑ ወትጤፕ ብእግዘር ይፍቴ ያሑ ጪግ ይሐንሑዬ ትምብሩ ባንሐሬ በደል የቾተም በደል የቾችᎌም ሰብ ትምብር ኣንሐረ። 13 የትቋመነም በዝ የቸነው፥ ተትቋመሮተንዳም በᎈር ቲቶ የሳረኔ ይናም ይርቅ ሳረንደም፤ የሳረንደም ቲቶ ያትቋመርሑዬም የⷕነታ ᎈያት ያብሑዬው። 14 ባሑ የረፐሬ ወትሸመር የቲቶም ኦድንም ባነ፤ ኣሑም ኣናቅመጨሑን፤ ይናም እንም ጋᎀ ውረም ቃር ኑድኔኩ ባነ፤ ዝም የቲቶ ዮድኔ ባሑ ወትሸመረንዳ ውረም ሐረም ተረከበም። 15 እንማሑ የቲቶ ታዘዝሑም በርቅ ስረፎት የትቐፐርሑዊ ሐማ ኤትረሳን፤ ትም ቲዘግድሑ ባሑ ያነን ንማጀ ንቃሩ። 16 እያም ብንም ወሐት ባሑ አታመሬ የሐረንዬ ይርቅ ሳሬም።

2 Corinthians 8

1 ጐፔቸም አተᎀቾ በመቄዶንያ ገነ ያነቦ ቤተክርስቲያን ሰብ እግዘር ያበኖ ፀጋ ትⷕሮዌ ንሸነ። 2 ሕኖ ብዘ ጅጓረ ሰናቦም፤ ቢሐርም ንቃር የሳረኖዌ ዜጋ ቢሐሮም ዳር ንቃር ኣቦም። 3 ሕኖም ቲይቦ እማት የሐረሎ ኣሕር ቴሐር ታቅመና በᎈር በገገና ፍቃድ ያቦ ሐማ እያ ኡድሎ፤ 4 ዝም ሰብ "ይናም ናብነ" ባሮም ዋጋና በክርስቶስ ያመሮ የይሑዳ ገነ ሰብ ይቦዌ ንቃር ጨቈሶንደም፤ 5 ሕኖም ያቦ ይና ታሰብኔ በᎈሩ፤ ትንም ይፍቴ ገገና ይእግዘር ኣቦም፤ ተሕማንቐ ብእግዘር ፍቃድ ገገና ይና ኣቦም። 6 ዝም ሜና ባሑዌ በተረም የቈነሰን ቲቶ ባነ፤ አሗም ዝሕ ኣቦታሑ ስርም ቤቈሜ ያትቋምርሑዬ የገግመታ ጨቈስኔም። 7 ኣሑ በክርስቶስ በመሮት ቢሐር ቃረታ በሓሮትም በዘንጎት ቢሐር የሰብ ትረዶዬ ያነናሑ ተፋደጎት ቢሐር ይና ባነናሑ ንማጀም ቢሐር ብንም ንቃር ትርቆ፤ በዝም በዋቢነታሑ ሜና ድበያ ቃር ኣተዞ። 8 አጋ ዝም ትምብርሑ የግርድ ኣናዝዝሑ፤ ቢሐርም እንጐደና ቲይቦ ወትፋደገና ታሑ ወትፋደግ ሟን ይርቅ የባ ውረም የሐረ ንማጃሑ አⷕሬ ትምብሩ። 9 ኣሑ የጘታንዳ የኢየሱስ ክርስቶስ ፀጋ ትⷕሮ፤ ት ደንገነ ቢሐርም በት ዜግነት ኣሑ ደንገነ ትሐሮዌ ያሑ ቲብር ዜጋ ሐረም። 10 በዝ ዘንጋ ያሑ ወሔ መሰረም ይትዬ ቃር ንምሕርሑ፤ ኤምራ እማት ቲቦዌ ቴሐር ይፍትወረር ዝሕ ዘንጋ ታመሮዌ የሸሑ ኣሑ ባነሑ። 11 አጋ ቲቦዌ ፍቃዳሑ በሜና ኣተዞም ሕሕ ያሰብሑዊ ያቅማሑ ኣሕር አሗ ኣቦ። 12 እግዘር ይትቐᎌን ያነ ሰብ በᎃራ ⷕነታ ያቅመታ ኣሕር ቲይቡ ባንሐሬ ታቅመታ በᎈር ቲይብ ኣንሐረ። 13 ዝም ትምብር እንማሑ ቕጥየ ትሐሮዌ ባንሐሬ ኣሑ ባቦት ትትጨነቆ እንጐደና ያᎋሮ ወበረና ኣንሐረ። 14 ኣሑ ቲያጀግርሑ የሕኖ ዋጋ ያሑ ጅጓረ ይሐሬ አሗ ያሑ ዋጋ የሕኖ ጅጓረ የሕር፤ በዝ ኤነት እንማሑ ቕጥየ ትሕሮሸ። 15 የሕክም፥ "ንቃር የስበሰበ ኣንተነᎈን፤ ቀሪቃር የስበሰበም ኣንቀፐረወ" ቧርም የጣᎉ ሐማው። 16 እያ ያሑ ኣስብንሑ ኣሕር ቲቶም ያሑ ያስብንሑዌ ያመነ እግዘር ሽኵር የስራን። 17 ቲቶ ያሑዌ ይቸን በገገታ ፍቃድ ተርሳሳም ሳረንምታነው ባንሐሬ እማት ይና የጨቈስኔዬ ኣንሐረ። 18 ወንጌል ተጨራ ባትመሮተታ በቤተክርስቲያን እንም ዮጅለ ጐፔቸ ተቲቶ ጋᎀ ንራሕነሸ። 19 ኣትም ዝሕ ጐፔቸ ቲና ጋᎀ ወረም ዝሕ ወሔ ሜና ይቾቴ በቤተክርስቲያን ሸᎌቺም፤ ይናም ዝሕ ትንቾትነ የጘታ ክብርም የትገገዞትም ያነንደ ንማጅነት ናትየሽነ። 20 ዝሕ በሰብ ዋቢነት የደᎀጂ ዋጋ ቢና ታነ ኣት ኤነት ᎀያት ቤሰራብንዴ ንትጬፕነ። 21 ተመኛተንዳ እማት በጘታ ይፍቴ ቴሐር በሰብም ይፍቴ ወሔ ዘንጋ ወቶቱ። 22 ብዘ ጋᎀ በብዘ ኤነት የትፋደገ ሐማ ያጬግኔለ ጐፔቸንዳ ተቲቶም ታበጐዳመታ ጋᎀ ንረሕኔቴ፤ ት ባሑ ያነን ታመሮተታ ንቃር የሐሬ አሗም የዝ ሜና ተዝ ይፍቴ ይርቅ ይትፋደግቴ። 23 ቲቶ ይⷕሬ ይሸ ሰብ ቢረብር ት ያሑ ያግዜ ትያ ጋᎀ ይቾት የሜና ኣበጐዳናው፤ ተትም ጋᎀ ይቸኖ እንጐድ ጐፔቸ በሐረ ሕኖ የቤተክርስቲያን ናቸረነ የክርስቶስ ክብር የቈሞ ሰብሮ። 24 አጋ ንማጃሑ ኣተዞዮ፤ በዝ ኤነት ንማጀንዳም ይናም ባሑ ያነንደ ወትሸመር ከንቱ ኣንሐረ ሐማ የቤተክርስቲያን ሰብ እንም ታትየሶቴ።

2 Corinthians 9

1 በይሑዳ ገነ ያነቦ በክርስቶስ ያመሮ ሰብ ያትዋጬ ዋጋ ቃር አጠፍንሑዌ ኤያትኸሽ፤ 2 "የኣካይያ ሰብ ቴምራ ቀነሶም ዋጋ ይቦዌ ጠበጦም ይቅረቦ" ባም የመቄዶንያ ሰብ ባሑ የትሸመር ተፋደጎታሑ አⷕር የሐሬው፤ ያሑም ተፋደጎት እንጐደናም ኣትፋደገኖም። 3 በዝ ዘንጋ ባሑ ተሸመሮተንዳ ከንቱ ሒተ ቤቄዬ ዝሕ ጐፔቸ ያሑዌ አረሕኖቴ፤ እያም የዝ ይፍቴ ዮድም ሐማ ኣሑም ቍጥቍጥ በሮም ቀሮ። 4 የመቄዶንያ ሰብ ትያ ጋᎀ ያሑዌ ቲቸኖ ኣሑም ቍጥቍጥ ቤትሑም ባንቅየሑዮ በትሸመሮተንዳ ንቅመጭነቴ፤ ኣሑማ ንቃር ትቅመጦቴ። 5 በሕ የቸነ ቲቦዌ ቃር የገፓሑᎌ ብዴትሑ ቍጥቍጥ ታምሮሸ በበሮት ያዘግዶኩዬ ዝሕ ጐፔቸ ትያ ይፍቴ ያሑዌ ይቸኖሐማ ኣምሮት ያትኸሽ መሰሬም፤ በዝ ኤነት እያ ትንቸን ዳር ቲቦ ቃር ቍጥቍጥ ታምሮሸ፤ ዝም ያሑም ኣቦት በግርድ ቴሐር በፍቃዳሑ የሐረ ሐማ ያትየሽ። 6 "ቀሪ ዘር የዘና ቀሪ ᎃርት ይስበስብ፤ ንቃር የዘና ንቅ ᎃርት ይስበስብ" ይብር ቃር በስሮ። 7 በሕም የቸነ ያታተታ ይቤ ያሰወን በገገታ ፍቃድ ቲሽን ያብ ባንሐሬ ቲቱዘከብ ዌም የግርድ ኤያብ፤ እግዘርም ይረᎃድን ቲሽን ይብታው። 8 እንም ጋᎀ ብንም ዘንጋ ይወጣንሑ ቃር ነከብሑም ወሔ ሜና እንም ትቾቶᎎ እግዘር በረካ ኣበሳም ይብሑዌ ይለ። 9 ዝም፦ "የዜጋ በዋቢነተታ ኣበም፤ ፅድቅመታ የዘላለም ይረብር" ቧርም የጣᎉም ሐማው። 10 ይዘራ ሰብ ዘር፥ ይበራም ሰብ ሸረት ይብ እግዘር ትዘረዊ ዘር ይድብርም ያብሑሸ፤ የዋቢነታሑም ኣጅግ ያብዛንሑሸ። 11 በዋቢነታሑ ቢና ወሐት ያብሑዮ ሰብ እንም ይእግዘር ሽኵር ይብረውዬ ኣሑም እንም ጋᎀ ቲቦዌ እግዘር ብንም ዘንጋ ደንገነ ያሚሑሸ። 12 ዝሕ ቲበዊም የዋቢነት ሜናሑ በክርስቶስ ያመሮ ሰብ ጅጓረና ታውጦትመታ በᎈር ሰብ ይእግዘር ንቅ ሽኵርት ያትቐንቦለሐማ ያሜኖ። 13 ዝሕ የዋቢነታሑ ሜና ኣሑ የክርስቶስ ወንጌል ተቐፐርሑም ᎃርቴ የሐርሑሐማም የሕኖም ይንጐድመና ኣቦታሑ ያትየሽ የሐሬ እንመና ይእግዘር ሽኵርት ይበዊ። 14 ያብሑዮም ሰብ እግዘር ያሑ ባበናሑ ንቅ በሐረ ፀጋ የቸነ ይረምዶኩ የሐሬ ጠሎት ያመሮንኩ። 15 በሰብ ኣምᎋ ዩጅኔ ኤሰሬ የርቅ ስጦታታ እግዘር ሽኵር የስራን።

2 Corinthians 10

1 እያ ጳውሎስ ባሑ ይፍቴ ታነ ይቅመጭ ቧንም፤ ታሑ ትንትቤተር ጭን ኤነጠረቅ ቧንም፤ እያም በክርስቶስ ፋራⷕነትም ጘርነት አጨቍስሑ። 2 አጨቍስሑም ያሕዌንየ ትንቸን ደፈርም አዝረኽሐማ ባታመሮኔው፤ የዝ ኣለም ሰብ ኣሳብሐማ ንረብነቃር ኤፐቦም ቢያዞንደ ባታት ሰብ ይፍቴ ጭን ደፈርም አዝረኼ ይሐኒ። 3 ይናም በዝ ኣለም ብነብነም ንትዋካነ የዝ ኣለም ሰብ ሐማ ኣንሐረ። 4 ይና ንትዋካኔᎌም ግብረንዳ የዝ ኣለም ግብር ሐማ ኣንሐረ፤ ይና ግብረንዳ የሼጣን ወረ ባነሮም ይወጎዌ ይሐሎ ይእግዘር ደረግ ያነቦ ቃርሎ። 5 እግዘር ባሓሮት ᎈር ቈፋ ሐሮም ይትረሶ ሸርም ትቢትም ናጠፋነቴ፤ በሰብ ቀልብ ያነ ኣሳብ እንም ማነሕነም የክርስቶስ ይታዘዝ ሐማ ናሜነቴ። 6 ኣሑ በውረም ትታዘዞ ሐማ በሓነ ጋᎀ ሟኒም ኤታዘዝታ ንቀጣኔዬ ተረሳነም። 7 ኣሑ ታዞ ቦጤ ቢትየ ዘንጋው፤ ሟኒም ሰብ "እያ የክርስቶስን" ባረም ቢያስብ ይናም የትም ሐማ የክርስቶስ ወሕረንዳ የሓር። 8 ጘታ ኢየሱስ ባበንደ ዳነት ንቃር ብንትሸመርወም ኤያቅመጬ፤ ዝሕ ዳነት ያውንደ ያሑ ናትቋምኔኩዌው ባንሐሬ ንብራጭኔኩዌ ኣንሐረ። 9 ጣፍም በራሕንኩ ደብዳቤ ኣሽራንፍሑ ቃር ኤምሰርሑ። 10 ኣታተና "ጳውሎስ ጣፈም ይረሕኖ ቃር ይረዞም ትወ ዘንጋሎ፤ ቲና ጋᎀ ቲሐር ጭን ቐጨነው፤ ቲዝረኽም ይቈርጪ" ይብሮ ይሕርሸ። 11 ይና በረቌ ሐነም በጣፍኔም ታሑ ጋᎀ በቍርብ ሐነም ትንቾትኔ ቃር እማትም ᎇችርነት ኤነን ሐማ ሕኖ የሓሮ። 12 ቢሐርም ገገና ቲያጛጝዞ ኣታት ሰብ ጋᎀ ገገንዳ ናጛጝዝኔ ዌም ገገንዳ ናትዋናኔ ኣንደፍነ፤ ሕኖ ጭን ገግ ተገገና ቓጦም ሕኖም ተሕኖም ኣትዋኖም ይፈርዶ የሐሬ ይቤስሮ ሰብ ኣንሐሮ። 13 ይና ጭን ያሑዌ ዳር ቸነነም ኑድኔኩዌ እግዘር ቓጣም ባበንደ ሜናንዳ ንትሸመነ ባንሐሬ ታቅም በᎈር ኣንትሸመነ። 14 ኣሑም ያነሑ በሜናንዳ ደን የሐሬ የክርስቶስ ቃር ዩድ ወሔ ወሬ ኑድኔ ያሑዌ በቸነኔ ተሕ ውጤ ኣምᎄጣነ። 15 ዝም የሐሬ እግዘር ይና ቓጣም ታበንደ መደር ወጣነም ብንጐድ ሰብ ሜና ኣንትሸመነ፤ ይርቅመታ ኣሑም ባመርሑᎌ ትትረቆዌ ይናም ሜናንዳ እግዘር ቓጣም ባበንደ መደር ባሑ ግብት ይርቅ ይትረቄ ተስፋ ናሜነ። 16 ሔታ ብንጐድ ሰብ የሜና መደር ገፓነም ኣወተርም በቾቺ ሜና ታንትሸመነ ታሑ ገን በሐች ወነም የክርስቶስ ቃር ዩድ ወሔ ወሬ ኑድኔ ይሐርንደ። 17 ቢሐርም "ይትሸመር ሰብ ብእግዘር የትሸመር።" 18 ሰብ ያጛጝዥዬ ይሰራ እግዘር ቲያጛጝዝኑ ባንሐሬ ገግ በገገታ ቲያጛጝዝ ኣንሐረ።

2 Corinthians 11

1 እያ አሸ እርስየ ጋውነተና ትፈርሖንዬው፤ ሐዶሽ ፍረሖኒ። 2 ኣት ጨዋ ዜየ ገረድ ያት ምስ ይᎈጅያም ሐማ እያም ኣሑ የክርስቶስ የፈቸኩዬ ባሑ የቸነ ትእግዘሬ በቸነ ᎀያት አሟን። 3 የሰር ችረ የሔዋን በሸረታ ያሳሰተና ሐማ ያሑም ኣሳብ ተሽጋጌተ በክርስቶስ ያነናሑ ጘራም ጥርርም የሐረ ᎃርቴነት ትተቦቴ ባሑም አሰርፍንሑ። 4 ኣት ሰብ ያሑዌ ቸነም ይና ዮድኔኩ ኢየሱስ ቴሐር እንጐድ ኢየሱስ ነረ ቢብርሑ ዌም የትቐፐርሑዊ መንፈስ ቅዱስ ቴሐር እንጐድ መንፈስ ብትቐፐሮ፥ ዌም የትቐፐርሑዊ የክርስቶስ ቃር ዩድ ወንጌል ቴሐር እንጐድ ትምርት ብትቐፐሮ፥ በዝ እንም ቍስ ባሑም ተቐመሑም በሮቱ። 5 ቢሐርም እያ በሟኒም ዘንጋ ተዝ ንቅንቅ ናቸረነ ባትም ቃር ኣርስ ኣምብር። 6 ትንዝረኽ ቃረና ቤሽርም ሓሮት ኤቀብርቢ፤ ዝም በብዘ ኤነት የᎃየም ኣትየሸኔኩም። 7 እያ የክርስቶስ ቃር ዩድ ወሔ ወሬ ደሞዝ ኤባር ያሑ ኦዶተና ኣሑ ኣከብርሑዌ ትምብር ገገና ኣተንሶተና ባጢር ሐረቢም ይሕርሸዌ? 8 ያሑ ኣጘኽሬ ትምብር ትንጐድ ቤተክርስቲያን ሰብ ሕኖ ያቦን ዋጋ በትቀፐሮተና የሕኖ ዘረፍሕኖም። 9 ታሑ ታነ ባገኔዬ ተመቄዶንያ ገነ የቸነቦ ጐፔቸ ያገኔ ዘንጋ እንም ያቦኔ ያትም ሰብ ኣናጀገር፤ አሗም ዳር በሟኒም ዘንጋ ያሑ ኣናጀገርኩ፤ የዝም ኣንቐ ኣናጀግርሑ። 10 የክርስቶስ ውረም ቃር ብያ ያኔ አትሸመሬ ይሐሬ በኣካይያ ገነ እማትም ሰብ ኤነ። 11 ዝም ወበረና የንቃሩ? ኣነምድሑ የሐሬውዌ? አረምድሑም ሐማ እግዘር ይⷕር። 12 ሕሕ እንጐድ ኣሰተነ ናቸረነ "ይናም ነጳውሎስ ሐማ ንቾትነ" ባሮም ይትሸመሮᎌ ቃር አወስድቦዌ አሗ ኣᎂን ቃር የዝም ኣንቐ ኣᎂንቴ። 13 የዝካ ሰብ የክርስቶስ ናቸረነ ይመስሮዌ ገገና ይሽጋክሮ ኣሰተነ ናቸረነም ኣታሌ ሜነነምሮ። 14 ዝም ወግ ይሐር ቃር ኣንሐረ፤ ሼጣንም ዳር ወሔ መሌክ ይመስሬ ገገታ ይሽጋክር። 15 በሕ የቸነም ዝሕ የሼጣን ሜነነ በሐሮሜ ወሔ ሜነነ ይመስሮዌ ገገና ቢሽጋክሮም ወግ ኤሐር፤ የቀጥወ የሜናና ኣጅግ ይረሕቦቴ። 16 "ሟኒም ሰብ እያ ጋዋ ሰብ እመሰርን" ትምብር አሗም ኦድሑ፤ ጋዋ ብመስርሑም ቀሪቃር አትሸመሬ የጋዋሐማ አዞን። 17 ዝክም በትሸመሮት አዝረኽን ዘንጋ ይእግዘር ፍቃድ ሐማ ቴሐር የጋዋ ሰብ ሐማው። 18 ብዘመና በገገና ቃር ይትሸመሮ የሐሬ እያም አትሸመር። 19 ኣሑም ትቤስሮ ሰብ የሐርሑዌ ቲሽርሑ የጋዋም ትፈርሖኖ። 20 የሕክም ሟኒም ሰብ ባርያ ሐማ ቢገዛሑ፥ ያሑ የሐረ ቃር ቢወስድብሑ፥ ቢረጥቅሑ፥ ቢትጛጘዝብሑ፥ ወሐታሑ በቲፈ ቢተፋሑ ትፈርሖ። 21 ሟኒም ኣሕር ቢያቅመጬም ዝሕ ዘንጋ ናሜኔ ጃደነ ኣንሐነ ሐማ ኡድሑ። ቢሐርም ሟኒም ሰብ ይትሸመሬ ቢደፍር እያም የትም ሐማ ደፈርም አትሸመር፤ ዝም ትምብር አሗም የጋዋ ሰብ ሐማ ሐርምታነው። 22 ሕኖ የእብራዊ ሰብ በሐሮ እያም የእብራዊ ሰብን፤ ሕኖ የእስራኤል ሰብ በሐሮ እያም የእስራኤል ሰብን፤ ሕኖ የኣብርሓም ዘር በሐሮ እያም የኣብርሓም ዘርን። 23 ሕኖ የክርስቶስ ይቾቶ በሐረ እያም ተሕኖ ይርቅ የክርስቶስ አቾት ሰብን፤ ዝም ትምብር ሽረነ ሐማ ዘንጎተናው፤ ተሕኖ ይርቅ ብዘ ጋᎀ በሜና ንቃር ቐጥም፤ ብዘ ጋᎀ ኣጐጅንም፤ ብዘ ጋᎀ ገረᎋንም፤ ብዘ ጋᎀ የሞት ያሰራ ኣደጋ ሰናቢም፤ 24 በጠፍር ጮርቄ ሳሳም ዠጠ ሳሳም ዠጠ ኣምስት ጋᎀ የይሑዳ ሰብ ገረፎንም፤ 25 ሶስት ግዝየ ብንጣር ደንጕንም፤ ኣት ግዝየ ብምር ወኰንም፤ ሶስት ግዝየ መርከብ ተሰፐረም ኣደጋ ሰናቢም፤ ኣት ከረ ዋናም ምሳረም በባሕር ᎈር በጨ ቾናም፤ 26 ብዘ ጋᎀ ኤማ ትናር ሜናም በቸነ በደገም እሓ፥ በሽፍጣ ኣደጋ ሰናቢም፤ በኣረማዊም ጥበና በሐሮ በይሑዳ ሰብ ኣደጋ ሰናቢም፤ በከተማ፥ በበረሓ፥ በባሕር ኣደጋ ሰናቢም፤ ዝክም ባናመሮሜ በክርስቶስ ኣመነም ቢብሮ ሰብ ኣደጋ ሰናቢም፤ 27 በብዘ ሜናም ቕጭነር ባነቢ፤ ብዘ ጋᎀ ወሬት በከርም፤ በጋጀም ብሓ ጥማት ተጨነቅም፤ ብዘ ጋᎀ አበራ ቃር በከርም፤ ጅር በከርም፥ ዠሼም። 28 እንጐድ የሰናቢ ዘንጋ እንም ታሜዝር በከረ ከረ የቤተክርስቲያን እንም ትናስብ አትጨነቅ ባነ። 29 ኣት ሰብ ቲቐጥ እያም ተትም አቐጥ፤ ኣት ሰብ በባጢር ቲወጥቅ እያም ንቃር አትናደድ። 30 ወትሸመር ያትኸሽ ተሐረ እያ አትሸመርቦ ቐጨነተና ቢያትየሶ ዘንጋው። 31 የዘላለም ክብር ያነን የጘታንዳ የኢየሱስ ክርስቶስ ኣብ እግዘር ኣንፈጥር ሐማ ይⷕር። 32 እያ በደማስቆ ከተማ ታነ ተንጕስ ኣሬታስ ቦስጥ የሕ ገነ ይገዛ የረፐረ ምስ ይያ ይጠብጤዬ ቲሸ የከተማ ወፈንቻ እንም በቀራተነ ያትቅየ ባነ። 33 ቢሐርም ሰብ ትምር ግምብ ተስቍር መስኮት በቀርጫት ኣወንዶንምታነ ተጀታ ኣመንጥም።

2 Corinthians 12

1 ወትሸመር ጥቅም ቤረውንም ተሸመሮት ባትኸሸ እግዘር ቦዴ ቃርም ራእይም አትሸመር። 2 ኣት አⷕን በክርስቶስ ያመረ ምስ ባነ፤ ዝሕ ምስ ታስራርበት ዘበር ይፍቴ ሶስተነ ሰሜ ዳር ወሰጂም፤ (ቲወስጂ ታነምሐማ የሕር ዌም ኤሕር እማት ነብሰታ የሕር እያ ኣንⷕር፤ እግዘር ይⷕር።) 3 ቢሐርም ዝሕ ምስ የጄነቴ ዮሰጂ ሐማ አⷕር፤ ታነምሐማ የሕር ኤሕር ኣንⷕር፥ እግዘር ይⷕር። 4 በሕሜ ት በሰብ ኣምᎋ ዩጅዬ ኤሐር፥ ሰብም ይዝረኽኔ ኣናዊ ዘንጋ ሰማም። 5 በዝካ ሰብ አትሸመር፤ የገገና ቃር ጭን ተቕጭናና ውጤ እንጐድ አትሸመርወ ቃር ኤነ። 6 አጋ እያ ወትሸመር ብንሸ ውረም ቃር አዝረኽ የሐሬ ጋዋ ኣንሐር፤ ቢሐርም ሟኒም ሰብ ብያ ታሸን ተሰሟን በᎈር ቤያጛጝዜዬ ትምብር ኣንትሸመር። 7 ተዝ ተትራቦን ንቅ ዘንጋ የቸነ ባንትጛጘዜ የገገና ሶሕ ሐማ ይወጋ ምካት ኣውንም፤ ዝም የሼጣን ናቸረነ ሐረምታ ባንትጛጘዜ ያትጨንቄ። 8 ዝሕ ያጨንቄ ዘንጋ ትያ ይፈካንዬ ይእግዘር ሶስት ጋᎀ ጨቈስንም። 9 ቢሐርም እግዘር "ባሐ ቕጭነር ይያ ደረግ ይረብር የሐሬ እያ ኤብሐ ፀጋ ይጣንሐሸ" ባሬም፤ በሕ የቸነ የክርስቶስ ደረግ ብያ ይረብሬ ባኔ በቕጭነረና ሳሬም አትሸመር። 10 ደረግ አረሕብ ትንቐጥ የሐሬ የክርስቶስ ባም ትንቐጥ፥ ትንትቀነም፥ ቲያገዬ፥ ትንትሰደድ፥ ትንትጕላላ ይሽሬ። 11 እያ የጋዋ ሰብ ሐማ ዝረኸም፤ ያዝራኸሑንም ኣሑትንሑ፤ ይያ አግዞት የረፐረብሑ ኣሑ ባነሑ፤ የምር ብትብሮ እያ ሟኒም ኣንሗን ሰብም ብንሐር ገገና ንቅሮ ተዋርዮ ይእግዘር ናቸረነ ባትምቃር ኣናርስ። 12 እያ ውረም ይእግዘር ናቸረነ ወሕረና ምስክር ይሐሮ ዘንጋ ታሑ ታነ በፍረሖት የቾትሕኖ ሜናሮ፤ ሜናናም መርሐት ኣተዞትም፥ ኣሶም ኤⷕርዮ ወግ የሐሮ ዘንጋምሎ። 13 ኣሑ ትንጐድ ቤተክርስቲያን ሰብ ያትየነስኩ በንቃሩ? ያሑ ባናደግሮተና ጥፋተነንሐ በባሑን ኣፍ በሮን። 14 ያሑዌ ት ግዝየ ቸነም፤ የሶስተነም አቸኔ አሗ ተረሳም፤ እያም ያሑ ኣናጀግርሑ፤ እያ አሸ ኣሑው ባንሐሬ ዋጋሑ ኣንሐረ፤ የደንጛና ባሮም ዋጋ ያወሮ ኣብ ታዶትሎ ባንሐሬ ደንጛ ያብ ታዶተና ቤተቦ ዋጋ ኤያወሮ። 15 ያሑ ትምብር ዋጋናም ቢሐር ገገና ዳር ቢሐር ኣወጣም ብኒብ ይሽሬ፤ አጋ እያ ድበያ ቃር ትነምድሑ ኣሑም የምር ተጨራ ኣትረምዶን? 16 ቢሐርም እያ ኣናጀግርሑ፤ በሸርም ባታሎትም የጠበጥኩቃር ይመስርሑ። 17 ያሑዌ ተራሕኖ ሰብ ባተታ ወሐት ዳር ዋጋ በናኩምዌ? 18 ቲቶ ያሑዌ ይቸኔ ጨቈስንም፤ ሕም ጐፔቸንዳ ተት ጋᎀ ናሕንኩም፤ አጋ ቲቶሕ ዋጋ በናናሑምዌ? እያም ትም መንፈሰንዳ እማት ኤነት ኣነፐረዌ? ሜናንዳሕ እማት ኣነፐረዌ? 19 አሗ ዳር ባሳባሑ ይና ባሑ ይፍቴ የገገንዳ ሽር ንዝረኽነ ሰብ ኣመነሑም ታዞንደዌ? ይና በክርስቶስ ሐነም ንዝረኽነ ብእግዘር ይፍቴው፤ ናማጅየኖ ይና ዝሕ እንም ንዝረኽነ ያሑ ናትቋምኔኩዌው። 20 እያ ሕሜ ትንቸን ኣቱ ያጫመትኩ ሐማ ታትሐሮ እያም ያጫመትሑን ሐማ ታንሐር ንትራከብነቴ ይሕርሸ ባም ኣትጣንቅ፤ ዝክም ኣቱ ባሑዌ መራክስ፥ ᎀያት፥ ማት፥ ገግ ንመዶት፥ የሰብ ሽም ኣጥፎት፥ አሟት፥ ትእቢት፥ ቃሽቃሽት ይምበሮሸ ባም ኣትጣንቅ። 21 ኣትም ያሑዌ ትንቸን እግዘር ኣቱ ባሑ ይፍቴ ያትዋልዴቴ ባም ኣትጣንቅ፤ የዝ ይፍቴ ባጢር ቾቶም፥ በዝም በቾተዊ ᎃጥጥ ሜና፥ የረከቦሐማ ጅር ድምዶትም የሳረኖሐማ በሕሮትም ቶዘጘብተቦ ተባጢረና ባንትዠፐሮ ሰብ የቸነ እያም ኣዘን ይጠብጤቴ ባም ኣትጣንቅ።

2 Corinthians 13

1 እያ ያሑዌ ትንቸን ዝሕ ሶስተነናው፤ ቢሐርም ሟኒም ዘንጋ ያጬጒ በት ዌም በሶስት ምስክሩ። 2 የተነ በቸነ ታሑ ጋᎀ ታነ ኣጬፐም ኡድኩም ባነ፤ አሗም ቢሐር በረቌ ሐርም ተዝ ይፍቴ ባጢር የቾቶም ይንጐድመና እንም ኣጬፐም ኡድኖ፤ አሗ ተዘፔት ያሑዌ ትንቸን ኣታሑ ተቅጣተና ኣታመርጦ፤ 3 በዝ ኤነት ብያ ሐረም ይዝረኽ ክርስቶስ የሐረ ሐማ ትሓሮሸ፤ ባሑ ግብት ቲቾት ያዢ የት ደረጉ ባንሐሬ ቕጭነረታ ኣንሐረ። 4 ክርስቶስ ሰቈሪም የᎀተ በቕጭነር ቢሐርም አሗ ብእግዘር ደረግ አያም ሐረም ይረብር፤ ይናም ተት ጋᎀ ቐጨነ ሐነም፤ ታሑ ጋᎀ እማት የሐኔ ጭን ተክርስቶስ ጋᎀ ብእግዘር ደረግ ንረብነ። 5 ኣመርሑም የቈምሑ ሐማ ታጬጎዌ ገጋሑ ተጨራ ፍትረዊ፤ ኢየሱስ ክርስቶስ ባሑ ያነ ሐማ ኣምቤሰርሑዌ፤ ክርስቶስ ባሑ ቤነ በፈተና ወጠቅሑም ወበሩ፤ 6 ይና በፈተና ኣምᎇጠቆተንዳ ትበስሮሸ ባነም ተስፋ ናሜነ። 7 ኣሑም ᎃጥጥ ዘንጋ ስርም ባትቾቶዌ ይእግዘር ንጨቍስኔ፤ ንጨቍስኔም ኣሑ እንም ጋᎀ ወሔ የሐረ ዘንጋ ትቾቶዌው ባንሐሬ ይና ወሔነት ናትየሽኔ ኣንሐረ፤ ይናም የበቃነ ሰብንደ ቤትነ ንተየነ ኣምብነ። 8 ይና ውረም ቃር ንቾትነ ባንሐሬ ተውረም ቃር ውጤ ሟኒም ዘንጋ ኣንቾትነ። 9 ይና ትንቐጥነ ኣሑ ጭን ደረግ ብትደብሮ ይሽርንደ፤ ይና ጠሎተንዳ ኣሑ ᎃራ ትሐሮዬው። 10 በዝ የቸነ እያም አረቌ ታነ ዝሕ ናቸር ጣፍም ናሕንኩም፤ በዝ ኤነት ያሑዌ ትንቸን ጘታ ኢየሱስ ባቤ ደረግ ኣናትጨንቅሑ፤ ትም ደረግ ያቤ ያሑ ኣትቋምርሑዌው ባንሐሬ አብራጭሑዌ ኣንሐረ። 11 ሔታ ጐፔቸም አተᎀቾ ቦሔ ቃር፤ ቕጥ በሮም ንበሮ፤ ምሕረና ስሞ፤ ኣሑም ታሑ ተስማሞ፤ በሽናትም ንበሮ፤ የርማጀም የሽናትም እግዘር ታሑ ጋᎀ ይሕርሸ። 12 በጐፔችነት ኣሑም ታሑ ተሳሳሞም ተዛንጎ። 13 በክርስቶስ ያመሮ ሰብ እንም ወሔምንሑዌ ይብሮኩ። 14 የጘታ የኢየሱስ ክርስቶስ ፀጋ፥ ይእግዘር ንማጀ፥ የመንፈስ ቅዱስ እማትነት ትንማሑ ጋᎀ የሕር።

Galatians 1

1 በሰብ ዌም በሰብ ወሐት ቴሐር በኢየሱስ ክርስቶስም የትም ተሞት በረሳን በኣብ እግዘር ናቸረነ ይሐሬ ተሸᎌቺ ተጳውሎስ፥ 2 ተትም ታነቦ ጐፔቸ እንም የገላትያ ቤተክርስቲያን ሰብ የራ ናቸር። 3 ታባንዳ እግዘርም ተጘታ ኢየሱስ ክርስቶስ ፀጋም ሽናትም ያሑ የሕር። 4 ጘታ ኢየሱስ ክርስቶስ ኣባንዳ በሐረ በጔታ ፍቃድ ተዝ ተᎃጥጥ ዘበር ያተርፍንዴ ቲብር የባጢረንዳ ይሞቴ ገገታ ኣቐፐረም። 5 የዘላለም ክብር ያባንዳ የጔታ የሕር፤ ኣሚን። 6 በክርስቶስ ፀጋ ተሸፐተናሑ ጔታ ዝካ ኣፈጠርሑም ተቤተርሑም ይንጐድ ወንጌሌ ወሮታሑ ወግ ይሐርቢ። 7 ዝም ወበረና ያሑ ያድዋኖኩም የክርስቶስ ወንጌል ይሽጋክሮዌ ይሰቦ ኣታት ሰብ ያነቦዌዉ ባንሐሬ ወንጌል ጠረረ እማቱ። 8 ቢሐርም ይናም ብንሐነ ዌም የሰሜ መሌክ ቢሐር ይና ዮድኔኩ ወንጌል ቸም እንጐድ ወንጌል ቢዩድሑ ት የሰተዊ የሕር። 9 የዝ ይፍቴ የባም ሐማ አሗም ዠፐርም አብርሑ፤ ሟኒም ሰብ ኣሑ ሰማሑም ተትቐፐርሑዊ ወንጌል ውጤ ወንጌሉ ባረም እንጐድ ትምርት ቢያትመርሑ ት የሰተዊ የሕር። 10 አጋ፥ እያ ሰብ ያጛጝዜዬ አሸቃር ይመስርሑዌ? ዌሽ ጔታ ያጛጝዜዬ ዌሽ ሰብ ይሳኖሸ ባም አቾት ቃር ይመስርሑዌ? ሰብ ይሳኖሸ ባም አቾት ሰብ ተሐር የክርስቶስም ባርያ ባንሐር። 11 ጐፔቾ እያ ዮድኩ ወንጌል የሰብ ኣሳብ ኣንሐረ ሐማ ኣጬግንሑ። 12 ዝም ወንጌል ይያ ያትⷐሬ ኢየሱስ ክርስቶሱ ባንሐሬ ተሟኒም ሰብ ኣንሰማ ዌም ሟኒም ሰብ ኣናትመሬ። 13 ይፍቴ የይሑዳ ሰብ ቢያምሮ ቃር ትናምር ምር ኤነት ሰብ የረፐር ሐማ ሰማሑም፤ በክርስቶስ ያመሮ ክርስቲያን ሰብ ታንጘትር ኣሳደድም ኣጠፋኖዌ ኣትባቅር ባነ። 14 የይሑዳ ሰብ ንᎀ በቀሮተና ኣቻና ተረፐሮ ደቦወና እንም አርቅ ባነ፤ ያባና የሜትየና ንᎀ ንቃር ተጬፐም አቅየ ባነ። 15 ቢሐርም ተትጠኖተና ይፍቴ ጔታ ሸፐቴም፤ በገገታ ፀጋም ጠኔም። 16 የርቸታ ወንጌል የኣረማዊ ሰብ ኦዴ ጔታ በገገታ ፍቃድ ትከታ አⷕን ሐማ ቲያመዬ እያ ታትም ሰብ ኣናትባታ፤ 17 ዌም ትያ ይፍቴ የጔታ ናቸረነ ተረፐሮ ሰብ አትራከቤ ኢየሩሳሌም ከተማ ኣምᎄር፤ ቢሐርም በተርም ኣረብ ገነ ወርም፤ ሓብም ደማስቆ ከተማ ተዠፐርም። 18 ተሶስት ዘበር ኣንቐ ተጴጥሮስ አትⷐⷐሬ ኢየሩሳሌም ከተማ ወርም፤ በሕሜ ተት ጋᎀ ት ሳምት አከስም። 19 የጘታ ኢየሱስ ጐፔ የሐረ ያእቆብ ኣሸም ባንሐሬ እንጐድ ናቸረነ ኣትመና ኣናሸ። 20 እያም ዝሕ አጠፍንሑ ቃር ፍጥር ኤኖ ሐማ በጔታ ይፍቴ ኣጬግንሑ። 21 ተሕም ኣንቐ ሶርያም ኪልቅያም ገነ ወርም። 22 በይሑዳ ገነ ያነቦ በክርስቶስ ያመሮ ሰብ ይፍት ይፍት ኣናሰቦን የሐሬ ኣንሓሮን ባነ። 23 ሕኖ ጭን "ይፍቴ ይና ያሳድድ የረፐረ ምስ ሕሕ ያጠፏኔ ይሸ የረፐረ አሗ ትም አመሮ ባረም ዩድ" ይውሪ ቃር ሰሞም ባነ። 24 ሕኖም ብያ የቸነ የጔታ ሽኵር ይብሮ ባነ።

Galatians 2

1 ታስራርበት ዘበር ኣንቐ ተበርናባስ ጋᎀ ኢየሩሳሌም ከተማ ተዠፐርም ወርም፤ ቲቶም ትያ ጋᎀ ወሰድንም ባነ። 2 ዮርም ጔታ ባትⷐሬ ኤነቱ፤ ተዝ ይፍቴ የቾትንም አሗም አቾትን እክም ቕጭነር ቤሐርብዬ የኣረማዊ ሰብ ኡድኖ ወንጌል ንቅ ንቅ የሐሮ ሰብ የሟረኔ ኣጬግም ኦድሕኖም። 3 ትያ ጋᎀ የረፐረ ቲቶ የግሪክ ገነ ሰብ ቢሐርም በግርድ ጤበር ያውረከ ኣምቧሪ። 4 ቢሐርም በግብተንዳ ተሼሞም የገፖ ኣታት ኣሰተነ ጐፔቸ ጤበር ያወሬዬ ሳቦም ባነ፤ ዝሕ ሰብ በግብተንዳ ተስረነጦም የገፖ በክርስቶስ ነጣ ዮጣነ ይና ባታሎት ባርያ ያመሮንዴ ሳቦምታነው። 5 ይና ጭን ውረም የሐረ ወንጌል ባሑዌ ቴትሽጋከር ይረብሬ የቀሪ ዳርም ቢሐር የሕኖ አጅ ኣናብኔዮ። 6 ሕም ዳነ መሰሮም ይትረቦሕኖ ጭን ጔታ የሰብ ይፍት አዥተ ኤያበርጥ የሐሬ የሕኖ ዳነት ኤያጨንቄ፤ ሕኖም እያ ትኑድን ወንጌል ይርቅ እንጐድ ገደር ወንጌል ድቢተቦ ኣኖዶ። 7 ጴጥሮስ የይሑዳ ሰብ ወንጌል ዩድኖዌ ጔታ የሸᎌተንምሐማ፥ የሕክም እያም የኣረማዊ ሰብ ኡድኖዬ ጔታ የሸፐቴ ሐማ ሕኖም ሓሮም። 8 ጔታም የጴጥሮስ የይሑዳ ሰቤ ናሐም ያቾተንም ሐማ እያም የኣረማዊ ሰቤ ናሐም ኣቾቴም። 9 ዋና የቤተክርስቲያን መሪሎ የዋርዮ ያእቆብም ጴጥሮስም ዮሓንስም ጔታ ዝሕ ሜና ያቤ ሐማ ሓሮም፤ ሕኖም ሕም ጋᎀ ይያም የበርናባስ አጀንዳ ጠበጦም "ይናም ታሑ ጋᎀንደ" ባሮንደም፤ ይናም የኣረማዊ ሰቤ ናኔ ሕኖም የይሑዳ ሰቤ ያሮዌ እንመንዳ ተስማማነም። 10 ይናም በግብተና ያነቦ ዜጋ ንረዳኔ ኣደራ ባሮንደም፤ ዝመታ እያ ኣትባቀርም ኤፐንም። 11 ጴጥሮስ ኣንፆክያ ከተማ በቸኔ ውረም ኣጠፋም የሐሬ ይፍት ይፍት ማቸሕወም። 12 ያእቆብ የራሐኖ ኣታት ሰብ ኣንፆክያ ከተማ ቴቸኖ ይፍቴ ጴጥሮስ ተኣረማዊ ሰብ ጋᎀ እማቴ ይበራ ባነ፤ ሕኖ በቸነቦ ኣንቐ ጭን "የኣረማዊም ሰብ ጤበር ኣውረዮ" ይብሮ የይሑዳም ሰብ በስረፎት ተኣረማዊ ሰብ ተቤተረም። 13 ኣታት በክርስቶስ ያመሮ የይሑዳ ሰብ የጴጥሮስም ሐማ ተኣረማዊ ሰብ ጋᎀ ቤበሮዌ ሐጥነት ጠበጠኖም፤ በርናባስም ዳር ተሕኖ ሐረም። 14 ሕኖም ይቾተዊ ዘንጋ ውረም ተሐረ ወንጌል ኤትስማማ ሐማ ኣሸም፤ የጴጥሮስም "ኣሐ የይሑዳ ሰብ በሐርሐሜ የይሑዳ ሰብ ቢረብሮᎌ ቕጫ ቴሐር የኣረማዊ ሰብ ሐማ ትረብር ባነ፤ አጋ ኣረማዊ ሰብ በይሑዳ ሰብ ቕጫ ይረብሮዌ የምር በግርድ ትጠብጥኖ?" ባም ብንም ሰብ ይፍቴ ማቸሕወም። 15 በውረም ይና ተዘርመንዳ የይሑዳ ሰብንደ፤ ባጢረተነ ኣረማዊ ኣንሐነ። 16 ቢሐርም ሰብ ይፀድቀታ በኢየሱስ ክርስቶስ በመሮቱ ባንሐሬ ቕጫ በቀሮት ኤፀድቊ ሐማ ንⷕነ፤ ይናም ቕጫ በቀሮት ቴሐር በክርስቶስ በመሮት ንፀድቅኔ በኢየሱስ ክርስቶስ ኣመነም፤ ሟኒም ሰብ ቕጫ በቀሮት ኤፀድቅ። 17 ተክርስቶስ ጋᎀ በረፐረንደ እማትነት ንፀድቅኔ ትንሸነ ይናም ገግመንዳ ባጢረተነ ሒትነ ብንትረከብነ አጋ ባጢር ንቾትኔ የርሳሳንደ ክርስቶሱ በሮቱዌ? ስርም ኣንሐረ። 18 ቢሐርም እያ ኣንቾትወ ባም የቸን ቕጫ ዠፐርም ብንቾትወ እያ ገገና ቕጫ ጣሶተና ኣትⷐርም ወበሩ። 19 እያ የጔታ አረብሬ ትምብር በቕጫ ወሐት የቕጫ ᎀትም። 20 እያ ተክርስቶስ ጋᎀ ተሰቀርም ᎀትም፤ ተዝ ኣንቐ ብያ ይረብር ክርስቶሱ ባንሐሬ እያ በገገና አያም ሒት ኣነብር፤ እያ አሗ አረውን ንብረት እያ ነመደም ገገታ ይያ ቲብር ኣወጣም ባቐፐረ በጔታ ትከ በመሮተናው። 21 እያም የጔታ ፀጋ እክም ኣንቃሽ፤ ሰብ ይፀድቅ ቕጫ በቀሮት ተሐረ ክርስቶስ እክም ᎀተም በሮት ባነ።

Galatians 3

1 ኣሑ ጋዋ የገላትያ ሰብ፥ ባትቤስሮዌ የገነብሑ ሟኑ? ኢየሱስ ክርስቶስ በመስቀር ᎈር ተሰቀረም ይፍት ይፍት ተጨራ ይትየ ባነ። 2 እማት ዝሕ ዘንጋ አⷕሬ አሸ፤ ኣሑ መንፈስ ቅዱስ የትቐፐርሑ ቕጫ በቀሮታሑዌ? ዌሽ ወንጌል ሰማሑም በመሮታሑው? 3 ኣሑ በጔታ መንፈስ የቀነስሑዊ ዘንጋ በገጋሑ ደረግ ትጀፕሮዌ ታትባቅሮ፤ ነኰ ዝካ ጋዋንሑ? 4 በወንጌል የቸነ የሰናብሑ ጅጓረ እንም እክም ቀነም በሮቱዌ? ውረም እክም ቀነም በሮቱ? 5 ጔታ መንፈሰታ ይብሑ ባሑሜ ወግ ይቾት ቕጫ በቀሮታሑ ቴሐር ወንጌል ሰማሑም በመሮታሑው። 6 ዝም "ኣብርሓም በጔታ ኣመረም፤ አመሮተታ ፅድቅ ሐረም ተᎂዘረለም" ቧርም የጣᎉም ሐማው። 7 ሔታ በጔታ ያምር እንም የኣብርሓም ዘር የሐረ ሐማ ሓሮ። 8 የኣረማዊም ሰብ በጔታ በመሮተና ጔታ ያፀድቅኖ ሐማ በመጣፍ በተረም ዝረኸም፤ "ሰብ እንም ባሐ በረካ ይረሕቦቴ" ቲብር ጔታ በተረም የኣብርሓም ወንጌል ኦደንም። 9 በዝም የቸነ በጔታ ያምሮ እንም ታመረ ተኣብርሓም ጋᎀ በረካ ይረሕቦ። 10 "በቕጫ መጣፍ የትጣፈ ትዛዝ እንም በᎃራ ቅየም ኤረብር እንም የሰተዊው" ቧርም የጣᎋዬ "ቕጫ በቀሮት ንተርፍነቴ" ይብሮ እንም የሰተውዮሎ። 11 "ፃዲቅ ሰብ በመሮት አያም ይሐር" ቧርም የጣᎋዬ ቕጫ በቀሮት ሟኒም ሰብ በጔታ ይፍቴ ኤፀድቅ ሐማ የትⷐረ ቃሩ። 12 ቕጫ በመሮት ᎈር የቈመቃር ኣንሐረ፤ ኣቸም "ሰብ በቕጫ ይረብሬ ይለ የቕጫ ትዛዝ እንም ቲቅየው" ቧርም ጣᎉም። 13 "በጨ ተሰቀረም ይሞት እንም የሰተዊዉ" ቧርም የጣᎋዬ ክርስቶስ ይና ቲብር የሰተዊ ሐረም ተቕጫ ስድብ ተዌጣንደም። 14 ዝም የሐረ ጔታ የኣብርሓም ያወን በረካ በኢየሱስ ክርስቶስ ወሐት የኣረማዊ ሰብ ይሰራኖዌም ጔታም ኤብሑቴ የባረ መንፈስ ቅዱስ በመሮት ንትቐፐኔው። 15 ጐፔቾ እንዴ ዝሕ ዘንጋ በሰብ ወሐት ተርወሰዊ ዘንጋ ኣትዋረዊ፤ ኣት ሰብ ጕርዳ በገፓ ኣንቐ ሟኒም ሰብ ጕርዳ ይጠሴ ዌም ይደብርዌ ኤለ። 16 ጔታም የኣብርሓም የዘረታ ኤብሐቴ የዋረን ተስፋ በዝ ኤነቱ፤ ተስፋ ያዊ የብዘ ሰብ የሐረ ሐማ ኣሚቲ መጣፍ "የዘራሐ እንም" ኤብር፤ ቢሐርም ተስፋ ያዊ ያተታ የሐረ ሐማ ቲዩድ "የዘራሐ" ይብር፤ ዝሕ "ዘራሐ" የዋሪ ክርስቶሱ። 17 አጋ እያ አብር ዝሐታው፤ ታርበት በቅር ሳሳ ዘበር ኣንቐ የቸነ ቕጫ ጔታ በተረም ጕርዳ ገፓም ያወናም ተስፋ ይሸሬ ዌም ያጠፌ ኤለ። 18 ኣት ዘንጋ ይወርሺ በቕጫ ወሐት ቢሐር ጔታ ባበ በተስፋ ቃር ወሐት ወሕረታ ይቂ ባነ፤ ቢሐርም ጔታ የኣብርሓም ዋራሽ ያᎀነን ኤብሐቴ በዋረን በተስፋ ቃር የቸነው። 19 አጋ ቕጫ ያዊ የምቃሩ? ቕጫ ተስፋ ያዊ የኣብርሓም ዘር ቲቸን ዳር ᎃጥጥ ሜና ምር የሐረ ሐማ ያትየሼው፤ ቕጫ በሜና የዋረ መሌካ ኣቸነንምታነ ባት ሰብ ወሐቱ። 20 ቢሐርም ሶስተነ ሰብ ያትኸሽ በት ሰብ ግብቱ ባንሐሬ ብማት ሰብ ኣንሐረ፤ ጔታ ጭን እማቱ። 21 አጋ ቕጫ ጔታ ኤብቴ ተባረ ተስፋ ኤትስማማዌ? ስርም ይትስማማ። አያም ያሜዬ ይለ ቕጫ ያውንደ ተሐረ ፅድቅ በቕጫ ወሐት ይንሐዊ ባነ። 22 ቢሐርም የጔታ ቃር ሰብ እንም በባጢር የትጠበጠሐማ ዩድ፤ ዝም የባረወ በኢየሱስ ክርስቶስ ያምሮሕኖ እንም ጔታ ኤብቴ የዋረን ተስፋ ይቤው። 23 ይቍሬ አመሮት ይቸንወ ግዝየ ስን ዝሕ አመሮት ተተኖታ ይፍቴ የቕጫ እስረነ ሐነም ታገድነም ባነ። 24 በዝ ኤነት በመሮት ንፀድቅኔ ክርስቶስ ቲቸን ዳር ቕጫ የክርስቶሴ ያሰራንዴ ይቅየንደ ባነ። 25 አሗ ጭን በክርስቶስ በመሮተንዳ ተቕጫ ነጣ ወጣነም። 26 በኢየሱስ ክርስቶስ በመሮታሑ እንማሑ የጔታ ደንጛንሑ፤ 27 በትጠመቆት ተክርስቶስ ጋᎀ እማት የሐርሑ እንም ክርስቶስ ተሐተርሑም። 28 እንማሑ በኢየሱስ ክርስቶስ እማት የሐርሑዌ በይሑዳም በኣረማዊም ሰብ፥ በባርያም በኣራባሪም፥ በርችም በገረድም ግብት ᎇችርነት ኤነ። 29 ሔታ የክርስቶስ በሐርሑ የኣብርሓም ዘርንሑ፤ ጔታም ኤብቴ የባረም ሐማ ኣሑም የተስፋታ ዋራሽንሑ።

Galatians 4

1 አሗም እያ አብር ዝሐታው፤ ያባታ ዋራሽ የሐረ ትከ የንብረት እንም ጘታ ቢሐርም ትከ የሐሬ ቲትረቅ ዳር ተቤት አርች ባትም ቃር ᎇችርነት ኤነን። 2 ቢሐርም ኣባታ ዋራሽ ያᎂኔ የወሰነለ ከረ ዳር ባዌወትም ንብረት ቢቅረቦም ሰብ አጁ። 3 ይናም ትከ ታነነ የዝ ኣለም ንᎀ ተገሳነም ባርያታ ሐነም ባነ። 4 ቢሐርም ዮሰነን ዘበር ቲሰራ ጔታ አርቸታ ናሐንደም፤ ት ተምሽት ተጨነም፤ የቕጫም ታዘዘም። 5 ዝም የቾተ ተቕጫ ቦስጥ ያነነ ይና ይትዌጣንደሜ የጔታም ደንጛ ያሜንዴው። 6 የጔታ ደንጛ በሕሮተንዳ የጔታ "ኣባ" ባነም ንጠራኔᎌ የርቸታ መንፈስ በⷕነንዳ ኣገፓንደም። 7 በሕ የቸነ ተዝ ኣንቐ የጔታ አርችንሐ ባንሐሬ ባርያ ኣንሐርሐ፤ የጔታ አርች በሐርሐም የጔታ ዋራሽንሐ። 8 የዝ ይፍቴ የጔታ ኣንሓርሑዬ ተፍጥረተና እግዘር ኣንሐሮ ሕኖ ባርያና ሐርሑም ትትገሶሮ ባነ። 9 አሗ ጭን የጔታ ሓርሑዊም፤ ይርቅመታ ጔታ ያሑ ሓረናሑም፤ አጋ ቐጨነም ኤያጘኽሮም ንᎀ ትቅረቦዬ የምር ትትዠፐሮ? የምርሕ ዠፐርሑም የሕኖ ባርያ ትሐሮዌ ትሰቦ? 10 ከረም በነም፥ ወክትም ዘበርም ቤተርሑም የሟርሜ ክብር ቲቦዮ። 11 ያሑ ትምብር የቐጥሕወ ዌም ኣቱ ብላሽ ሐረም ይቄቴ ትምብር አሰርፍንሑ። 12 ጐፔቾ እያ ያሑም ሐማ የሐር ኣሑም ይያ ሐማ ሕሮ ባም አጨቍስሑ፤ ኣሑ ይያ ባትምቃር ᎇሼ ኣምቧርሑን። 13 ይፍትወረር ወንጌል ያሑ ኡዴ የትሳካኒ በቐምናት በረፐርሕወ ግዝየ ወሕረታ ትⷕሮ። 14 ባሸናም ያሑ ፈተና ቢሐርብሑም ይያ ኣንቀንጥሑን ዌም ኣንግየሑን፤ ኣቸም የጔታ መሌክ ትትቐፐሮ ኣሕር ተቐፐርሑንም፤ ኢየሱስ ክርስቶስ ገገታ ትትቐፐሮ ቃር ኣመነሑም ተቐፐርሑንም። 15 የዝ ይፍቴ የረፐረናሑ ብንቕት እንም ኤቴ ወረም? ይሐር ተሐረ ኤናሑ ዳር ኣወጣሑም ቲቦን ሐማ እያ ገገና ያሑ ኡድንሑ። 16 አጋ አሗ ውረም ቃር ዮድኩዌ እያ ጠላታሑ ሐርምዌ? 17 እንጐድ ሰብ ያሑ በትጠነቆት ያስቦ ይሕርሸ፤ ቢሐርም ዝሕ ይቾቶ ዮሔ ዘንጋ ኣንሐረ፤ ሕኖ ይሰቦ ኣሑ ቲና ይቤትሮኩዌም ⷕናሑም ተሕኖ ይሐሬዉ። 18 ሟኒም ጋᎀ ወሔ ዘንጋ ቶቶት ወሔቃሩ፤ ቢሐርም ዝሕ ወሔነታሑ እማት እያ ታሑ ባነሕወ ወክት ቴሐር ቤነሕወም ወክት የሕር። 19 ደንጛኖ፥ የክርስቶስ ሜና ባሑ ቲትየ ዳር አሗም ያሑ ትምብር በርቅ ጭንቅ ነር። 20 ተድረ የትቤተረ ቃር ኣትየሽሑዬ አሗ ታሑ ጋᎀ ተሐር ባነ፤ ቢሐርም ምር ያᎀሪሐማ ባንሓሮተና ዱድቅ ባረቢም ተጨነቅም። 21 በቕጫ ተገሳሑም ትረብሮዌ ትሰቦ ኣሑ እንዴ ኦዶን፤ ቕጫ ይብር ቃር ኣትሰሞዌ? 22 "ኣብርሓም ት ደንጛ ባነዊ፤ ኣተታ የትጨነ ተቤት ገረድ ባነ፤ ኣተታም የትጨነ ወለባ ተሐረች ምሽተታ ባነ" ቧርም በቕጫ መጣፍ ጣᎉም። 23 የቤት ገረድⷕት አርች የትጨነ የሟኒም ሰብ ሐማ ባነ፤ ዮለባⷕት አርች ጭን የትጨነ ጔታ ኤብቴ በባረ ተስፋ ወሐት ባነ፤ 24 ዝመታ ወማካ ባነ፤ ዝሕ ት እሽታ የት ጕርዳ ወማካ ባነማ፤ ኣተነ ጕርዳ ተሲና ቈቶ የሐረች ኣጋርንያ፤ ⷕት ባርያ የሐሮ ደንጛ ትጨን ባነ። 25 ኣጋር በኣረብ ገነ ያነ የሲና ቈቶ ወማካ ባነች፤ ⷕትም ተሗ ኢየሩሳሌም ከተማ ትትምሳሰር፤ ኢየሩሳሌምም ከተማ የኣጋር ሐማ በሕ ታነቦ ሰበታ ጋᎀ ባርያ ሐረም ይረብር። 26 በᎈሬ በሰሜ ያነ ኢየሩሳሌም ተሳራ ጋᎀ ይትምሳሰር፤ ትም ኣዶተንዳሐማው። 27 "ኣⷕ ደንጛ ኣትጨን ዠገባ ምሽት የሳርⷕ፤ ትጨኔ ኣመጭትⷕም ኣትⷒ ምሽት 'ይርር' ቤ፤ ምስ ታነና ምሽት ይርቅ ምሰⷕታ የቸና ምሽት ብዘ ደንጛ ነረና" ቧርም ጣᎉም። 28 ጐፔቾ ኣሑም የይስሓቅ ሐማ ጔታ ባበ ተስፋ የጨኖኩ ደንጛንሑ። 29 ቢሐርም ሕም ጋᎀ በመንፈስ ደረግ የትጨነት የሟኒም ሰብ ሐማ በትጨነት ኣሳጀጂም፤ አሗም የሕክሙ። 30 ቢሐርም መጣፍ ይብር ዝካው፤ "የቤት ገረድ የጨነቸን አርች ወለባ ተጨነቸን አርች ጋᎀ እማቴ ኤወርስ የሐሬ የቤት ገረድ ተርቸⷕታ ጋᎀ ኦጣም ኣታሕና" ይብር። 31 አጋ ጐፔቾ ይና ዮለባ ደንጛንደ ባንሐሬ የቤት ገረድ ደንጛ ኣንሐነ።

Galatians 5

1 ክርስቶስ ነጣ ያወጣንደ በነጣ ንረብኔዉ። አጋ ተቋመሮም ቍሞ፤ ሔብትሑ በባሪነት ኣንገቼ ኣትጠመዶ። 2 እያ ጳውሎስ አብርሑ ዝካው፤ "ጤበር ያውረንደ" ባሑም ጤበር ቢያወረኩ ክርስቶስ ያሑ ስርም ኤጠቅምሑ፤ 3 "ጤበር ያውረን" ባረም ጤበር ያወሬ ሰብ እንም "የግርድ ቕጫ እንም ወቀየ ነረብሐ" ባም ኣጬᎏን። 4 "የቕጫ ትዛዝ በቀሮት ንፀድቅነቴ" ትብሮ ኣሑ እንማሑ ተክርስቶስ ተቤተርሑም ተጔታ ፀጋ ወጣሑም። 5 ይና ጭን በጔታ መንፈስ የፅድቅ ተስፋ በመሮት ንቅየነ። 6 ተኢየሱስ ክርስቶስ ጋᎀ እማት በሐሮት በርማጀ ይትቋመር ወታመር ባንሐሬ ጤበር ኣውሮትም ሐረ ኣናውሮትም ስርም ኤጠቅም። 7 ኣሑ ኣመርሑም ወሔ ኑጫ ትሮጦ ባነ፤ አሗ በውረም ቃር ባታዘዞዌ የሐናናሑ ሟኑ? 8 ዝሕ ምሕር ተሸፐተናሑ ተጔቴ የቸነ ቃር ኣንሐረ። 9 ዝም "ቀሪ እርሾ ᎇኮ እንም ያᎄኳን" ይውሪም ሐማው። 10 እያ ያትመርኩ ትምርት ባንሐሬ እንጐድ ሰብ ያትመርሑ ትምርት ኣትቐፐሮሐማ በጘታ አትመመር፤ ያሑ ያድዋንሑ ሟኒም ሰብ ቢረብር ፍርደታ ይትቀፐርሸ። 11 ጐፔቾ፥ እያም አሗ ዳር "ይተርᎋዬ ጤበር ያትኸሸ" አብር ተሐረ አሗ ዳር የምር ያሳጅጅን ባነ፤ እክሕ ተሐረ ክርስቶስ በጨ ተሰቀረም የᎀተሐማ ኣትመሮት ሟኒም ኤነት ጅጓረ ቤያቸን። 12 ሔታ ዝሕ ያሑ ያድዋኖኩ ሰብ እማት ጤበር ኣውሮት ቴሐር በሳረኖ የታረጦ። 13 ጐፔቾ ኣሑ ነጣ ትወጦዌ ጠነኩም፤ ቢሐርም ኣተታ ያተታ በርማጅነት ያገክር ባንሐሬ ነጣ ሰብ በሕሮታሑ የገጋሑ ተመኛት ትቾቶᎎ ኤሕር። 14 "ሰብ እንም የገጋሐ ሐማ ንመድ" ቢብር ባት ቃር ቕጫ እንም ይትስማማ። 15 ቢሐርም ኣሑም ታሑ ብትራከሶም ብትባኖ ኣሑም ታሑ ታርቆ ሐማ ሓሮም ተጤፖ። 16 በመንፈስ ንበሮ፤ የገግ ተመኛት ኣቶቶ አብርሑ። 17 የገግ ተመኛት ተመንፈስ ተመኛት ጋᎀ ኤያቻፕሮ፤ የመንፈስ ተመኛት ተገግ ተመኛት ኤትስማማ፤ መንፈስም ገግም ሕኖም ተሕኖ ጠላትሮ። በሕ የቸነ ኣሑ የሸሑ ቃር ትቾቶዌ ኤሐንሑ፤ 18 ቢሐርም በመንፈስ ታዘዝሑም ብትቾቶ ቕጫ ኤገዛሑ። 19 የገግ ᎃጥጥ ሜና የትⷐሮሎ፤ ሕኖም የረከዊሐማ ጅር ድምዶት፥ ᎃጥጥ ወቶት፥ ምሰቶት፥ 20 የቅሪነ ስግዶት፥ ግነ፥ መራክስ፥ ጫቅማር፥ ᎀያት፥ ማት፥ ገግ ንመዶት፥ ወትቤተር፥ ኣድማ ኣምሮት፥ 21 መሶ ሕሮት፥ ስሐሮት፥ ዌጋማ ሕሮት ዛና የመሰሮሎ፤ እያ የዝ ይፍቴ ያጬፐኩም ሐማ አሗም ኣጬፕሑ፤ የዝካ ዘንጋ ይቾት ሰብ በጔታ መንግስት ሟር ኤነን። 22 መንፈስ ቅዱስ ጭን ይብንደ ንማጀ፥ ሳሮት፥ ሽናት፥ ፍረሖት፥ ተርዳዶት፥ ዋቢነት፥ ወታመር፥ 23 ሜርነትም ገግ ተᎃጥጥ ቀሮትሙ፤ ተዛና ኤያቻፕር ኣትም ቕጫ ኤነ፤ 24 የኢየሱስ ክርስቶስ የሐሮ ሰብ ተᎃጥጥ ተመኛተታ ጋᎀ ገገና ሰቀሮም። 25 በመንፈስ ደረግ አያም ሐነም ንረብነ የሐሬ የመንፈስ ንታዘዝነ። 26 ኣተታ ያተታ የመራክስ በርሳሶት ትንትሟነ እክም ኣንትጛጘዝነ።

Galatians 6

1 ጐፔቾ ኣት ሰብ ሟኒም ኤነት ባጢር ቢቾት የመንፈስ ታዘዝሑም ትረብሮ ኣሑ የዝካ ሰብ በሜርነት ገክረዊ፤ ኣሐም ባጢር ባትቾቴ የገጋሐ ተጤፕ። 2 ኣሑም ታሑ በትገገዞት ታሑ ያታተታ ይንጐድ ሰብ ጠውር የጠውር፤ በዝ ኤነት የክርስቶስ ቕጫ ትቀረቦሸ። 3 ሟኒም ሰብ ትንጐድ ሰብ ይፈዝወ ቃር ቴረውን "እያ ትንጐደና አርቅ" ባረም ቢያስብ የገገታ ይቅማምር። 4 እንም ሰብ ያታተታ የገገታ ሜና የመርምር፤ ተዝ ኣንቐ ገገታ ትንጐድ ሰብ ጋᎀ ቴያትዋና እማት ገገታ በቾተን ቃር ይትጛጘዜ ይለ። 5 ሰብ እንም የገገታ ጠውር ጠውሮት ነረወ። 6 የጔታ ቃር ይትመር ሰብ ታስተማሪየታ ጋᎀ ወሔ ዘንጋ እንም የትሻድ። 7 ገጋሑ ኣታታልሎ፤ ሰብ የዘናን ይፏጭ የሐሬ በጔታ ኣታኸሶ። 8 የገገታ ተመኛት ይሽኔ ይዘራታ በገገታ ሞት ያቸን፤ የጔታ መንፈስ ይሽኔ ይዘራታ በመንፈስ የዘላለም አያም ሐረም ይረብር። 9 ተስፋ ታናርጥነ ፈነሕነም ብንዘራነ ቦክተታ ናድድነ የሐሬ ወሔ ሜና ንቾትኔ ኣንገየነ። 10 በሐረንደ ወክት የሰብ እንም ይርቅመታ በክርስቶስ ያመሮሕኖ ወሔ ዘንጋ ንቶትኔሎ። 11 በጀና የጣፍንኩ የፊደለታ ጌፍነት አዞ። 12 ሰብ ያዥሎዬ ቢቾተዊ ዘንጋ ይትጛጘዞ ሰብ ኣሑ የግርድ ጤበር ያወረኩዌ ያዝዞ፤ ሕኖም ዝሕ ይቾቶ በጨ ተሰቀረም የᎀተ ክርስቶስ ቃር ቦዶተና የቸነ ጅጓረ ይሰራብንደቴ ባሮምታነው። 13 ሕኖ ኣሑ ጤበር ባውሮት ይትጛጘዞዬ ባሮም ጤበር ያወረኩዌ ሳቦም ባንሐሬ ጤበር ያወነዮምሕኖ ቕጫ ኤቅረቦ። 14 ጘታንዳ ኢየሱስ ክርስቶስ በጨ ተሰቀረም በᎃቶተታ ባንሐሬ ብንጐድ ቃር ስርም ኣሟቅጥ፤ ክርስቶስም በትሰቀረወ ኣለም ይያ ተሰቀረም፥ እያም የኣለም ተሰቀርም ᎀትም። 15 ጤበር ቢያወሬ ቤያወሬ ኤጠቅም፤ ጥቅም ያነን በክርስቶስ ገደር ፍጥረት ወሕሩ። 16 ዝሕ ኤማ ይትⷐተሮ ሰብ እንም የጔታ ደወም የሐሮ የእስራኤል ሰብ ሽናትም ምሕረትም የሕኖ የሕር። 17 በሰብነተና ያነ ቲገርᎋን ዮጠቀቢ ኣንጕዝ የኢየሱስ ኣገልጌ ወሕረና ያትየሽ የሐሬ ተዝ ኣንቐ ሟኒም ሰብ ይያ ኤያደግሬ። 18 ጐፔቾ፥ የጘታንዳ የኢየሱስ ክርስቶስ ፀጋ ተመንፈሳሑ ጋᎀ የሕር፤ ኣሚን።

Ephesians 1

1 ቢእግዘር ፍቃድ የክርስቶስ ኢየሱስ ናቸረነ ተሐረ ተጳውሎስ፥ በክርስቶስ ኢየሱስ የታመርሑ በኤፌሶን ከተማ ያነሑ እግዘር የቀደሰናሑ፤ 2 የኣባንዳ ይእግዘርም የጘታ የኢየሱስ ክርስቶስ ፀጋም ሽናትም ታሑ ጋᎀ የሕር። 3 በሰሜ መንፈሳዊ በረካ እንም ባቦት በክርስቶስ የባረከንደ የጘታንዳ ኢየሱስ ክርስቶስ ኣብ እግዘር ሽኵር የስራን ። 4 የትቀደስነም ኣትም ኣᎃር ኤነወ ሰብ ሐነም ቢፍተቴ ንትረከብኔ ኣፈር ተሰሜ ቴትፈጠር ይፍቴ ይና በክርስቶስ ሸፐተንደም። 5 በርማጀታም፥ እግዘር ወሔ ፍቃደታ ሐረምታነ በኢየሱስ ክርስቶስ ወሐት ዴንጛታ ንሐኔ ኣወተራቸ ወሰነም። 6 ዝም ያመነ በትረመደ አርቸታ ወሐት እክም ያበንደ ክቡር ፀጋ ሽኩር ይውርዬው። 7 ቲእግዘር ንቅ ፀጋታ የቸነ በርቸታ ደም ተዌጨንደምታነ ባጢረንዳም ኣᎋ ቧርንደም። 8 ፀጋመታም በሓሪነትም ኣበሳም በውቀትም እንም ኣበሳም ኣበንደም። 9 እግዘር ቦሔነተታ በክርስቶስ ወሐት በተረም ባሰወን ኤነት የፍቃደታ ሽᎃቸር በውቀትም እንም ንⷕነሐማ ኣመነም። 10 ይእግዘር ኣሳብ በሜና ይወር ያነ ባፈር ያነ ዘንጋ እንም እማቴ ደመደም ይንም የበሌ በሐረ በክርስቶስ አጅ ይሐርወ ግዝየ ቲሰራው። 11 እንም ቃር በገገታ ፍቃድ ቢቾት ቢእግዘር ኣሳብኤነት ይፍትሜ ቦሰነን ኤነት፥ አሗም በክርስቶስ ወሐት ሸፐተንደም። 12 ዝም የሐረ ኣወተራቸ በክርስቶስ ባመነኔ ተስፋ ቢና ወሐት ክብርም ምስጋና ይእግዘር ይሐሬዉ። 13 ኣሑም የተነፍሑᎌ ወሔ ወሬ የሐረ ውረም የሐረ ቃር በሰማሑ ግዝየ በክርስቶስ ኣመርሑም፤ ት ይብሑዌ ተስፋ ባመነንሑ በመንፈስ ቅዱስ ታተምሑም። 14 ይእግዘር የክብረታ ምስጋና ይሐሬ እግዘር የገገታ የሐሮ እንም ይትዌጣኖዌ ዳር ዝሕ መንፈስ ቅዱስ የርስተንዳ ቀብዱ። 15 በሕም የቸነ በጘታ ኢየሱስ ያነናሑ እምነትም የቅዱሳንም እንም ያነናሑ ንማጀ ሰማምታነ፥ 16 እያም ተሰማ ከረ ቀነስም ባሑ የቸነ ይእግዘር ሽኵር ኣትቀንቦተና ኣንቸ። 17 ወትከበር ያነወ የጘታንዳ የኢየሱስ ክርስቶስ ኣብ የሐረ ጘታ ይርቅ ትⷕሮዌ የሓሪነትም የትጠቀረቃር ያትየሽ መንፈስ ያሑ ይብሑዌ አጨቍስንሑ። 18 የምር ኤነት ተስፋ የጠነኩሐማም ቅዱስ የሐሮሕኖ ይወርስዊ የትከበረ ርስት ምር ያሕር ብዘቃር የሐረሐማ ትⷕሮዌ የቀልባሑ ኤን ይትከፈቴ ጠሎት ኣሜ። 19 የሕክም ናምነ ይናም እግዘር ያነን ንቅ ደረግ ምር ያሕር የሐረ ሐማ ትⷕሮዌ አጨቍስንሑ። 20 ዝም ያመነ ኣብ እግዘር ተሞት ነሳም በሰሜ በከነታ ባወናን በክርስቶሱ። 21 ጘታ እግዘር የክርስቶስ በሰሜ በከነታ ቲያወራን ተሟኒም ዳነ፥ ደረግ ታነኖ፥ ተጦናማ፥ ጘታ ተሐሮ እንም በᎈር ሽም ታወነኖ እንም ከፍ ባምሮት የሕክም እማት በዝም ዘበር ቴሐር ቢቸንም ዘበር ትንም በᎈር ባምሮቱ። 22 እንም ዘንጋ ተግረታ ቦስጥ ኣመነም የት ኣትጐሳረም፤ በቤተክርስቲያንም ይንም ቃር በᎈር ይሐርሐማ ኣᎀነንም። 23 ቤተክርስቲያን የክርስቶስ ገᎀጀሐማው፤ ትም ብእንም ቃር ᎃራው።

Ephesians 2

1 ኣሑም በበደላሑም በባጢራሑ የቸነ ᎀትሑም ባነ፤ 2 ሕም ጋᎀ የዝ ኣለም ᎃጥጥ ዘንጋ ተⷐተርሑም በባጢርም በበደልም ትረብሮ ባነ፤ የሕክም ተሰሜ ቦስጥ ባነ የጠነማ ደረግ ዳነ ትትⷐተሮ ባነ፤ ትም አሗ ይእግዘር ቤታዘዞ ሰብ ይቾት ሴጣሩ። 3 የዝ ይፍቴ ይናም እንመንዳ በሕኖ ግብት ትነብነ የገገንዳ ፍቃድም የⷕነንዳ ተመኛትም ንቾትነ ባነ፤ ይንጐደናም ሐማ በፍጥረተንዳ እግዘር የማቸብንደ ሰብ ባነነ። 4 ቢሐርም እግዘር ምረት ብዘ የሐሬ ት ይናም ያነን ንማጀ ንቃርተሕሮተታ የቸነ፥ 5 ሟኒም ቢሐር በባጢረንዳ የᎀትነ ብንሐነም እግዘር ተክርስቶስ ጋᎀ አያም ኣመነንደም፤ ኣሑም የተነፍሑ ቢእግዘር ፀጋው። 6 ይናም ተክርስቶስ ጋᎀ ኣት ኣመነም ተትም ጋᎀ ተሞት ነሳም በሰሜ ኣወናንደም። 7 ዝም ያመነ ቢቸን ዘበር በኢየሱስ ክርስቶስ የፀጋታ ወብዛ በምረተታ ያትየሽንዴ ይና ሽምታነው። 8 ኣሑም የተነፍሑ በእምነት የቸነ በፀጋታው፤ ዝም ይእግዘር ስጦታው ባንሐሬ ባሑ ሜና የትረከበ ቃር ኣንሐረ። 9 ሟኒም ሰብ በገገታ እንትሸመረ፤ ዝሕ ትረፎት ይረሕዊ በሜና ኣንሐረ። 10 ይና ይእግዘር በተረም ያወናኖ ወሔ ሜና ንቾትነሐማ በኢየሱስ ክርስቶስ ሓብነም የትፈጠነ ይእግዘር ፍጥረትንደ። 11 የሕየሐሬ ኣሑ ይፍቴሜ የትጨነሑᎌ ተኣረማዊ ሰብ የረፐርሑ፥ ኣይሑድ በሰብ አጅ ጤበር ያወኔዮዌ በገገና በትሸመሮት ያሑ "ጤበር ያናወነኩ" ባሮም ይቀርምኩ የረፐረሐማ ዝግዶ፤ 12 ተእስራኤል ሰብ ደᎇነት ውጤ ሐርሑምታነ፥ እግዘር ይቤ ቃር የገፓወ ጕርዳ ባዘራ ባነሑ፤ በዝ ኣለም ተስፋ ኤባር ሐርሑም ቲእግዘር ተቤተርሑም ክርስቶስ ኤባር ትረብሮ ባነ። 13 አሗ ጭን ኣሑም የዝ ይፍቴ ቲእግዘር ኣረቅሑም የረፐርሑ በክርስቶስ ኢየሱስ ሐርሑም በት ደም ይእግዘሬ ተቐነብሑም። 14 ቤተረንደም የረፐረ የመራክስ ዘንግር የባነረም ይሑዳም ኣረማዊ ሰብም ኣት ያመነ፥ ሽናተንዳ የሐረ ክርስቶሱ። 15 ክርስቶስ ችመና ተሻከቶም ኣት ይሐሮዌ በት ይረብሮ ገደር ሰብ ይፈጥሬ በግብተናም ሽናት ያቸኔ ቲብር፥ ቕጫም ትዛዝም እንም በሞተታ ሻረም። 16 ትም አጅም አግረታ በምስማር ደነጕም በጨ ሰቈሪም ᎀተም፤ ችመና ኣት ገግ ኣመነም ቲእግዘር ጋᎀ ኣትሻከተኖም። 17 ትም ቸነም፥ ቲእግዘር ኣረቅሑም የረፐረ ያሑም ተቐነቦም የረፐሮ የኣይሑድም የሽናት ወሔ ወሬ ኦደም። 18 ይናም እንመንዳ በክርስቶስ ወሐት ባት መንፈስ የኣብ ይእግዘሬ ንትቐነብነም። 19 በሕም የቸነ ኣሑም ተቅዱሳን ጋᎀ የኣት ገነ ሰብም ይእግዘርም ኣበሩስንሑ ባንሐሬ ተዝ ኣንቐ ባዘራም ሳናጫትም ኣንሐርሑ። 20 የክርስቶስ ናቸረነም በነቢም ሕኖም ባቈመዊ እምር ᎈር ተረሸሑም፤ የቈመም ዋና እምር ጕነር ክርስቶስ ኢየሱሱ። 21 ቤትታም ᎃራመታ በት ተገጣጠመምታነ የጘታ ቅዱስ ቤተመቅደስ ይሐሬ ይትረሽ። 22 ኣሑም እግዘር በመንፈሰታ ይረብርወ ቤት ትሐሮዌ በክርስቶስ እማቴ ተረሸሑም ትረብሮ።

Ephesians 3

1 በሕ የቸነ ያሑ የኣረማዊ ሰብ ትምብር በኢየሱስ ክርስቶስ ሽም የታገድ እያ ጳውሎስ ቢእግዘር ይፍቴ ስጁት ወካም ይእግዘር አጨቍስንሑ። 2 እግዘር ያሑ ኣጘኽርወ ፀጋ ያቤ ሐማ በውረም ሰማሑም። 3 ኣወተራቸ ኣትየጠርም የጣፍንኩም ሐማ እግዘር ሽᎃቸር የሐረ ዘንጋ ከፈተም ኣትየሼም። 4 እያም የጣፍንኩ ብታረብቦ የክርስቶስ ሚስጢር እያ ያኔ ኣሳብ ትⷕሮዌ ይሕንሑሸ። 5 ዝም ሚስጢር ቢእግዘር መንፈስ ወሐት የትቀደሰ ናቸረነም የነቢመታ አሗ የትⷐረሐማ ቢፍቴ ዘበር የረፐሮ ሰብ ኣንትⷐረ ባነ። 6 ዝም ሚስጢር ወበር ወንጌል ሰሞም በትቀፐሮት ኣረማዊም ሰብ ተይሑዳ ሰብ ጋᎀ ይእግዘር ዋራሽሮ፤ እግዘር በኢየሱስ ክርስቶስ ወሐት ኤብሑቴ በባረ በተስፋ ቃር ሸድ ነረኖ ወበሩ። 7 እግዘር በደረገታ ባቤ ፀጋ ዝሕ ይእግዘር ወንጌል ኣትⷐሬ ኣደራ ተቐፐርም ኣጘኽር። 8 እያ ተቅዱሳን ሰብ እንም ያነስ ብንሐርም በክርስቶስ ይረሕዊ ንቅ ደንገነት የኣረማዊ ሰብ ኦዴ ቢእግዘር ፀጋ ዝሕ ወሔ ሜና ተቐፐርም። 9 ቦሮ ዘበር እንም ዘንጋ በፈጠረ ቢእግዘር ተጠቀረም የረፐረ ምስጢር፥ ይእግዘር ኣሳብ መምር ይትቾት ሐማ ይንመታ ኣትⷐሬ ፀጋ ኣውንም። 10 ዝም የሐረ በሗ ዘበር በቤተክርስቲያን ወሐት በሰሜ ያነቦ ኣለቃም ዳነምሕኖ ይእግዘር ሓሪነት ቤነት ኤነተታ ይⷕሮዌዉ። 11 ዝም እግዘር በጘታንዳ በኢየሱስ ክርስቶስ ዝሐታ ያመነ፥ የዘላለም ባሰወን ኤነቱ። 12 ይና በክርስቶስ በሕሮተንዳም በትም በመሮተንዳ ቢእግዘር ይፍቴ በድፍረትም በእምነትም ወትቀነብ ይሐርንደ። 13 ዝሕ ባሑ የቸነ ቢሰራቢ መከራ ያሑ ክብራሑ የሐሬ በመከራና የቸነ ተስፋ ኣትርጦ ባም አጨቍስሑ። 14 በዝ ኣንቐ ቢእግዘር ኣብ ይፍቴ ስጁት ወካም አጨቍስንሑ በሕ የቸነው። 15 በሰሜም ባፈርም ያነ ኣበሩስ እንም ውረም የሐረ ሽመታ ይረሕውን ቲእግዘሬው። 16 የደኔ ገᎀጃሑ ያተባ ደረግ በመንፈሰታ ወሐት እግዘር ተክብረታ ደንገነት ይብሑዌ አጨቍስን። 17 የሕክም ታሑ ክርስቶስ በእምነት በⷕናሑ ይረብሬም ያሑ በርማጀ አስር ወሰድሑም ትትረቆዌ ይእግዘር አጨቍስን። 18 የክርስቶስ ንማጀ በትትነተታ፥ ጌፍነተታም ምር ያሕር ወሕረታ ተቅዱሳንሕኖ እንም ጋᎀ ትቤስሮዌ ይሐንሑ ሐማም፥ 19 ቲⷕሪ በᎈር ንቅ የሐረ የክርስቶስ ንማጀ ትⷕሮዌ ኣትም ቢእግዘር ኣቸም ᎃራ ሐርሑም በᎃራ ገገታ ትትሜኖዌ ይእግዘር አጨቍስንሑ። 20 ትም አሗ ቢና ሐረም ቢቾት ደረግ ወሐት ትንጨቍስኔም ትናስብኔ እንም በᎈር ንቃር ኣበንጠም ይቾቴ ይለ እግዘሩ። 21 የታ በቤተክርስቲያንም በክርስቶስ ኢየሱስ በዘበር እንም የዘላለም ክብር የት የሕር፤ ኣሜን።

Ephesians 4

1 ሔታ የጘታ ባገክሮተና የታገድ እያ፥ ኣሑም በሸᎌችኩ ዘንጋ በኣግዋወ ንበሮ ባም አጨቍስሑ። 2 በርማጅ ኣሑም ታሑም በፍረሖት እንም ጋᎀ፥ ተቓራሪም፥ ጘራም ሕሮም ንበሮ። 3 በሽናት ተንቃቀፎም በመንፈስ ቅዱስ ይረሕዊ እማትነት ትቅሮዌ ኣትባቅሮ። 4 በጠነኩም ግዝየ ያት ተስፋ የጠነኩም ሐማ ኣት ገግም ኣት መንፈስም ነረ። 5 ኣት ጘታ ኣት እምነት ኣትም ጥምቀት ነረ። 6 ትንም በᎈር የሐረ፥ ብንመታ ይቾት፥ ብንመታ ይረብር ይንመታ ኣብ የሐረ እማት ጘታነረ። 7 ቢሐርም ክርስቶስ ይቤ በወሰነን ኤነት ያታተንዳ ፀጋ ኣውንደም። 8 ዝም "ᎈንየ ቦጤ ብዘ የማነዮ ሰብ ጠበጠም ወረም፤ የሰብም ስጦታ ኣበኖም" የዋሪምሐማው። 9 አጋ ዝሕ "ᎈንየ ወጣም" ይብር ቃር ታፈር ቦስጥ ዋቦት ባንሐረ እንጐድ ምር ወበረታው? 10 ዝም ወስጥንየ ዮየም ብንም መደሬ በትረከቦት እንም ይሜኔ ተሰሜ በᎈር ዮጣው። 11 ትም ኣታተና ናቸረነ፥ ኣታተና ነቢ፥ ኣታተና የወንጌል ኣስተማሪ፥ ኣታተና የሰበታ ዜማንቸም ኣስተማሪ ይሐሮዌ ስጦታ ኣበም። 12 ዝም ያመነ የክርስቶስ ገᎀጀ የሐረ ቤተክርስቲያን ይትቋመሬም ክርስቲያንሕኖ የሜናታ ይትሽካከቶዌዉ። 13 የሕክም ይናም ᎃራ ሰብ ንሐኔም ቢእግዘር አርች በመሮትም ትም በሓሮት እንመንዳ እማት ንሐኔዉ፥ ኣትም ክርስቶስ ስርም ኤቀብርወ ᎃራ የሐረም ሐማ ይናም ᎃራ ሰብ ንሐኔዉ። 14 ተዝ ኣንቐ በስተት ትምርት ኣንታለልነ በትምርት ንፋስም ሕሜ ዝሜ ይወስጅዮ ትከሐማ ኣሐነ። 15 ይርቀታ ውረም ቃር በርማጀ በዘንጎት ይንም በᎈር የሐረ ክርስቶስ ንመስኔ ብንም ቃር ንትረቅነ። 16 ᎃራ ገᎀጀ ይትቕጣጠር በክርስቶሱ፤ ገግ እንም ይትጥባበጥ በቕጠረው፤ የሕ የሐሬ እንም የገግ ክፍል ያነን ሜና ቲቾት ገግ እንም ይትረቅ፤ በርማጀም ይትቋመር። 17 ሔታ ተዝ ኣንቐ ኣሳበና ብላሽ የሐረ የኣረማዊ ሰብ ሐማ ኣትምበሮ ባም በጘታ ሽም ኣትጬፕሑ። 18 ⷕነና ጠነማ ሐረም፤ ባንሓሮተናም ቤ በበሮተና የቸነም አያም ቲያሜኖ ቲእግዘር ተቤተሮም። 19 ቀመጥ ቀነቦም ገገና የᎃጥጥ ኣመር ኣትገሶም፤ በሕ የቸነ ᎃጥጥ ዘንጋ እንም ጋᎀ ይቾቶዊ ይትሜኖ። 20 ቢሐርም ኣሑ ክርስቶስ በሓሮታሑ ተት የትማርሑዊ ዝካ ኣንሐረ። 21 በውረም የት ቃር ሰማሑም፤ የት በሕሮታሑ ዝሕ የሰማሑዊ በሐረም በኢየሱስ ያነ ውረም ቃር ተማርሑም፤ 22 የሕ የሐሬ ኣታለለም የባጢሬ ቢወስድ ተመኛት የትብላሸ ተዝሕ ይፍቴ ትረብሮᎌ የረፐረ ጕርዝ ሰብነታሑ ኣውጦም ቃሶ። 23 በⷕናሑም በመንፈስ ገደር ሕሮ። 24 በውረም በሐረ ፅድቅም ቅድስናም እግዘር ይመስሬ የትፈጠረ ገደር ገᎀጀ ተሐደሮ። 25 የሕየሐሬ ፍጢትሑ ኣቶዶ፤ እንመንዳ ኣት ገᎀጀ የሐኔ ይናም ቲና ውረም ቃር ንዘንጝነ። 26 ሟኒም ኣሕር ብትማቶ ባጢር ኣቶቶ፤ ማታሑም ቴፈካ ጬት ኤግባብሑ። 27 የሼጣን መደር ኣታበዊ። 28 ይሰርቅ የረፐረ ተዝ ኣንቐ ኤስርቅ፤ ይርቅ ያገነኖሕኖ ይቤ ዋጋ ይረውኔ በገገታ አጅ ወሔ ሜና የቶት። 29 ᎃጥጥ ቃር ታንፏሑ ስርም ኤጣ፤ ቢሐርም ጭን ይሰመዊሕኖ ፀጋ ይብም ያትቋምርም ይጠቅምም ቃር ዘንጎ። 30 በክርስቶስ ትትዌጦᎌ ከረ መርሐት ይሐርሑዌ የታተምሑᎌ ቅዱስ ይእግዘር መንፈስ ኣታትማቶ። 31 ተᎃጥጥ ⷕን፥ ተንዴት፥ ተማት፥ ቶያት ተስዴበም ተሟኒም ᎃጥጥ ዘንጋ እንም ስሖ። 32 ይርቀታም ኣሑም ታሑ ሜራም ጘራም ሕሮ፤ እግዘር በክርስቶስ ኣᎋ የባረናሑም ሐማ ኣሑም ታሑ ኣፍ ተበቤሮ።

Ephesians 5

1 ሔታ እግዘር ይረምድሑ ይእግዘር ዴንጛ የሐርሑዌ ትም ምሰሮ። 2 ክርስቶስ የረመደንደምሐማም ይእግዘር ይሽንሐማ ያሜ ወሔ ሽትነት ያነን ስጦታ ሕትም ኣመነም ነብሰታ ይና ቲብር ኣወጣም ያበምሐማ ኣሑም በርማጀ ንበሮ። 3 የዝሕ ኤነት ቃር የቅዱሳን ሰብ ኤትስማማ የሐሬ ተረከዊ ሰብ ጅር ድምዶት ዌም ሟኒም ኤነት ᎃጥጥ ሜና ዌም ንᎋግ ወሕር ታበዊም ታነ ሽመታ ዳር ኣትጥሮ። 4 ይርቅመታ ይእግዘር ሸር በረሮ ባንሐሬ ያቅመጭ ዌም ጥቅም ኤነን ዌም ኤሽር ዘንጋ ወዘንጝ ኤነብሑ፤ የዝ ኤነት ጮዳ ወትጮድም ኤያትኸሽሑ። 5 ተረከበ ሰብ ጅር ይደምድ ሰብ ሟኒም ኤነት ᎃጥጥ ሜና ይቾት ሰብም ዌም ንᎋግ ቢሐር በክርስቶስም ቢእግዘር መንግስት ርስት ኤነን ሐማ በጨር ኣጪጎም ሓሮ፤ ንᎋግ ሕሮት የቅሪነ ስግዶት ኣሕሩ። 6 በዝ እንም ዘንጋ የቸነ ይእግዘር ማት ቤታዘዞ ሰብ ᎈር ይቸን የሐሬ ሟኒመታ በጋውነት ጮዳ ኤያታልልሑ። 7 የሕየሐሬ ተዝ ይእግዘር ኤታዘዞ ሰብ በᎃጥጥ ሜናና ኣትደበሮ። 8 ኣሑ የዝ ይፍቴ በጠነማ ዳነ ትረብሮ ባነ፤ አሗ ጭን ቢእግዘር ጬት ደን የሐርሑም ሔታ ጬት ሐረም ይረብር ሰብ ሐማ ንበሮ። 9 ዮሔነት እንም፥ የፅድቅም የውረም ወማ ይትረከብ ያነ ተጬቱ። 10 በሕ የቸነ ጘታ ይሽን ምር የሐረ ሐማ ኣሑ መርምሮም ሓሮ። 11 ይርቅመታ የጠነማ ሜና ሰቻ ኣውጠዊ ባንሐሬ፤ ጥቅም ቴነን ተጠነማ ሜና ኣትደበሮ። 12 በሽᎃቸር ይቾቺ ዘንጋ ጮዳታ ዳር ያቅመጭ። 13 እንም ዘንጋ በጬት ሰቻ ቲወጣ ውረም የሐረ መርከታ ጪግ ሐረም ይትየ፤ 14 ዝም የሐሬው የᎃየ ይትየ እንም ጬቱ፤ የሕየሐሬ ወሬት "ትንየ ኣሐ ቃንዠ በር፤ ተሞትም ተሳ፤ ክርስቶስም ያተየሐሸ" ቧሪም። 15 ሔታ መምር ትረብሮ ሐማ ተጨራ ቤስሮ፤ ተጤፖ፤ የሓሪ ሐማ ባንሐሬ የጋዋሕኖ ሐማ ኣትምበሮ። 16 ዝሕ ዘበር ᎃጥጥ የሐሬ በረከብሑዊ ግዝየ እንም ቶቶᎌ። 17 የጘታ ፍቃድም ምር የሐረ ሐማ በስሮ ባንሐሬ ጋዋ ኣትሕሮ። 18 የጥፋት ኤሜ ይወስድ የሐሬ በጠጅ ኣትስሐሮ፤ ይርቅመታ በመንፈስ ቅዱስ ተመሮ። 19 በዝምራም በሽኵርትም በመንፈሳዊ ዝምራ ገግተገጋሑ ተዛንጎ፤ በሽኵርትም በዝምራም በⷕናሑ የጘታ ሽኵር በረዊ። 20 እንም ጋᎀ የኣብ እግዘር በጘታንዳ በኢየሱስ ክርስቶስ ሽም ይንም ዘንጋ ሽኵር በረዊ። 21 የክርስቶስ ክብር ትትብሮ ታሑ ያታተታ ይንጐደታ የታዘዝ። 22 እሽቶ የጘታ ኢየሱስ ትታዘዘማም ሐማ የምሳሕማ ታዘዘማ። 23 ክርስቶስ የቤተክርስቲያን የበሌ የሐረ ሐማ ምስም የምሽት የበሌው፤ ኣትም ክርስቶስ ገᎀጀታ የሐረ የቤተክርስቲያን ያተርፍ ትሙ። 24 ቤተክርስቲያን የክርስቶስ ይታዘዝም ሐማ የሕክም እሽታ ብንም ዘንጋ የምሰሕነማ የታዘዘማ። 25 ገምዮ ክርስቶስ ቤተክርስቲያን የረᎀደንም ሐማ ነብሰታ የቤተክርስቲያን ቲብር ኣወጣም ያቐፐረም ሐማ ኣሑም እሽታሑ ንመዶ። 26 ክርስቶስ ዝሕ የቾተ የቤተክርስቲያን ይቈድስኔ ቲብሩ፤ የቈደሰንም በቃረታ ወሐት ብሓ ኣጠበምታነው። 27 በዝ ኤነት ᎃጥጥ ዌም ይፍት ኣጥፎት ዌም ዛና የመሰሮ እንጐድ ᎃጥጥ ዘንጋ ቴረሕውᎌ ኣᎃር ኤነው ጥርርም፥ ቅዱስም ኣመነም ቢፍተቴ ያትቐንውኔዉ። 28 የሕክም ገምያ የገገና ገᎀጀ ይረምዶም ሐማ ምሽተናም ንመዶት ነረቦ፤ ምሽተታ ይረምድታ ገገታ ይረምድ። 29 የገገታ ገᎀጀ ይጠራ ሟኒም ሰብ ኤነ፤ ይርቅመታ ክርስቶስ የቤተክርስቲያን ቢያሜ ኤነት የገገታሐማ ይቍየን። 30 ይናም የክርስቶስ ገግንዳ፤ 31 "በዝ የቸነ ሰብ ኣብ ታዶተታ ቸም ተምሽተታ ጋᎀ ይረብር፤ ችመና እማት በሰር ይሐሮ" ቧርም ጣᎋም። 32 ዝሕ ሚስጢር ንቅ ዘንጋው፤ ዝም ወበረና የክርስቶስም የቤተክርስቲያንም ቃር ወማካ ኣመነምታነው፤ 33 የሕየሐሬ ምስ ምሽተታ የገገታ ሐማ የርመድ፤ ምሽትም የምሰⷕታ ታሕብድ።

Ephesians 6

1 ዴንጘ የጘታ ኢየሱስ የሐርሑዌ ያብ ታዶታሑ ታዘዞት ያትኸሽሑ፤ 2 "ኣብ ታዶታሐ ኣክብር" ይብር ትዛዝ ይእግዘር ተስፋ ቃር ያነወ ይፍትወረር ትዛዙ። 3 ዝካ ብታሜ "እንም ቃር ይትሳካንሐሸ" እድሜማሐ ይግረፍሸ። 4 ኣሑም ኣብ ታዶት የሐርሑ፥ ዴንጛሑ በጘታ ኢየሱስ ትምርትም ምሕርም ኣረቆዮ ባንሐሬ ኣታትማቶዮ። 5 ኣገልጌ የሐርሑ በዝ ኣፈር ኣራባሪያሑ የሐሮ ሰብ ባሕብዶትም በስረፎትም ታዘዞ፤ የክርስቶስ ትታዘዞ ምሐማ በሰትት ⷕናሑ ታዘዞ። 6 ትታዘዞም ይእግዘር ፍቃድ በᎃራ ⷕን ያመሮ የክርስቶስ ኣገልጌሐማ ሐርሑም ታነው ባንሐሬ ሰብ ይሽንቴ ቤትሑ ኤሕር። 7 የሰብ ቴሐር የጘታ ኢየሱስ ታጘኽሮ ሐማ ኣምሮም በᎃራ ፍቃዳሑ ኣገክሮ። 8 ዝም የሐረወ ኣገልጌም ሐረም ኣራባሪ ያታተታ በቾተን ወሔ ሜና ተጘታ ኢየሱስ ኣጅገታ ይትቐፐር ሐማ ትⷕሮ። 9 ኣሑም ኣራባሪ የሐርሑ ሰብ የሰብ ይፍት አዥተ ኤያትበንጥ ያሑም የሕኖም ጘታ የሐረ በሰሜ ያነ ሐማ ሓሮም ⷐጫሑ ታበዊምታነ የኣገልጌያሑ ወሔ ቃር ቶቶሎ። 10 ጐፔቸም አትᎀቾ በቀጥወም ቢእግዘርም በትም ንቅ ደረገታ ተቋመሮ፤ 11 የሲጣር የተንኰል ሜና ትቐሞሐማ ይእግዘር የኣርብ ግብር እንም ተሐደሮ። 12 ይና ንትዋካነ ተሰብ ቴሐር በዝ በጠነማ ዘበር ቲገዞ ደረግ ታነኖ፥ በሰሜ ዙርያ ታነቦ ተᎃጥጥ ተሼጣን ጋዘነ ጋᎀው። 13 የሕ የሐሬ በᎃጥጥ ከረ ቶሕ በንሐቦት የቀጥወ ስን ተቋመርሑም ትቈሞዌ ይእግዘር ᎃራ የኣርብ ግብር ንሶም ጥብጦ። 14 - 15 ሔታ ብቋሑ በውረም የዝናርሐማ ኣማርዶምታነ፥ ፅድቅ የዳታ የብረት ጅርሐማ ተሐደሮም የሸናትም ወሔ ወሬ የጫማሐማ በሕሮት ተቋመሮም ቍሞ፤ የግራሑ ጫማ ትሐሮሐማ የሽናት ወንጌል ቱዶዌ ይሐንሑ እንም ቃር ባምሮት ተቋመሮም ቍሞ። 16 ተዝ እንም በᎈር እሳት ሐማ ጝርጝር ይብር የሼጣን ይሳት ፈንጢና እንም ኣጥፎት ይሐንሑዌ እምነት የኣጐሐማ ንሶ። 17 የሕክም ትረፎት የብረት ቈብ ሐማ በጕነራሑ ድፎ፤ ይእግዘር ቃር የመንፈስ ቅዱስ ሴፍሐማ ጥብጦ። 18 እንም ጋᎀ በመንፈስ ቅዱስ ደረግ ጠሎትም ብንም ኤነት ጭቋሸም ኣትቀንቦ፤ በዝም ኤነት እግዘር የቀደሰኖ ሰብ ኣትባቅሮም ጠሎት ኣምሮሎ። 19 የወንጌል ሚስጢር ታንሰርፍ ኡዴ ይሐኒሐማ ትንዝረኽ ግዝየ እግዘር ቃር ይቤዬ ይያም ጠቍሶኒ። 20 ዝሕ ወንጌል ቦዶተና በሰንሰለት የታገድ ይእግዘር ናቸረነን፤ የሕየሐሬ ታንሰርፍም በጨር ኡዴ ይሐኒሐማ ይእግዘር ጠቍሶኒ። 21 ናማጂ ጐፔቸንዳም በጘታ ኢየሱስ ሜና የታመረ ቲኪቆስ እያ ባነ ቃር ትⷕሮዌ እንም ዘንጋ ዮድሑሸ። 22 የሕ የሐሬ ይና በምር ያነነ ሐማ ትⷕሮዌም ትም ያትቋምርሑሸ በበሮት ያሑዌ ናሕንኩም። 23 ያብ እግዘርም የጘታ ኢየሱስ ክርስቶስ ሽናትም ንማጀም ተእምነት ጋᎀ የጐፔቸ እንም የሕር። 24 ቤያርቅ ንማጀ ጘታንዳ ኢየሱስ ክርስቶስ ቲረምደዊ ሰብ እንም ፀጋ የሕር።

Philippians 1

1 የኢየሱስ ክርስቶስ ኣገልጌ ተሐሮ ተጳውሎስ ተጢሞትዮስም። በፊሊጶስ ከተማ ያነሑ በክርስቶስ ኢየሱስ ኣመርሑም ታነ የት የᎂጠርኩ ሰብ እንማሑ፥ የበተስኻን ኣለቃም ተሕኖም ትቾቶ ሰብ፥ እንማሑ ወሔምንሑዌ? 2 ተኣባንዳ እግዘርም ተጘታ ኢየሱስ ክርስቶስ ፀጋም ሽናትም ያሑ የሕር። 3 ኣሑ ብንዘግድወ ግዝየ እንም የጘታና ሽኵር ኣትቐንብ፤ 4 ይንማሑ ጠሎት ትናሚንሑ ይሽሬ። 5 የምር ብትብሮን ቲፍቴ ከረ ቀነስም አሗ ዳር ይእግዘር ቃር ወሔ ወሬ ትኑድ ኣሑ ትያ ጋᎀ የቐጥሑ የሐሬ ይእግዘርና ሽኵር አውን። 6 ዝሕ ወሕ ሜና ባሑ የቀነስ ጘታ ኢየሱስ ክርስቶስ ይፈርዴ ቲቸን ቾተም ይጀፕርሐማ ኣጬግም አⷕር። 7 ወሔ ወሬ ይቤትትሐማ ዝካ ኣሜዬም ዩሔወሬ ትንምብር ብንቸትወ ግዝየ የሕክም በታገዶተና እንማሑ ቲያ ጋᎀ የፀጋታ ሟር ትትሸዶ ቃር በሕሮታሑ በᎃራ ⷕነና አረምድሑ የሐሬ እያ ያሑ ዝካ አስቦተና ወሔቃሩ። 8 በክርስቶስ ኢየሱስ ንማጀ ሐርም እንማሑ ምራሕር ቃር አረምድሑሐማ እግዘር ምስክረናው። 9 ንማጃሑ ሓሪነትም በስሮትም የሜናወሐረምታነ ቲደብር ይቸንሐማ ጠሎት ኣሜንሑ። 10 ትም ይፈዝታ ቤሰርሑም ትⷕሮሐማም ክርስቶስ ቢቸንወ ከረ ኣᎃር ኤባር ሐርሑም ትቀሮሐማው። 11 በኢየሱስ ክርስቶስ ኣመርሑም በምጠሮታሑ ይእግዘር ይሽን ወሔ ዘንጋ እንም ይተየብሑሸ፤ ዝሕ እንም ቲሐር ይእግዘር ክብርም ምስጋና ይሕርሸ። 12 ጐፔቾ ብያ የሰናቢ ቃር እንም ወሔ ወሔ ቲፍቴ ይርቅ ቲቤትት ያርሐማ ያመነሐማ ሓሮት ነረብሑ። 13 ይያም ወታገድ የክርስቶስ የሐረ ሐማ የርቅ ንጕስ ወታደርም እንጐድ ሰብ እንም ሓሮኒም። 14 ብያ ወታገድ የቸነ በጘታ ኢየሱስ ታመሮ ጐፔቸ ብዘመና ቲፍቴ ይርቅ ገገና ኣትቋመሮም፤ የሕየሐሬ ቴሰርፎም ቲፍቴ ይርቅ ይእግዘር ቃር ደፈሮም ዩድ። 15 ኣታተና ብያ ቲሟነቦም ይትራከሶኔ ቲብሮ የክርስቶስ ቃር ዩዶ፤ እንጐደና ጭን በሰትት ⷕነና ዩዶ። 16 ሕኖም ይእግዘር ቃር ወሔ ወሬ በጘራⷕን ዩዶ ያነ ተርማጀ የቸነው፤ ሕኖም ዝካ ያመሮ ያነ እያ ወሔ ወሬ ኣትቐምዌ ኣደራ ያውን ሐማ ሓሮም በርማጀ ዩዶ። 17 ሓና ጭን የክርስቶስ ቃር ኣጣመሞም ይሰብኮ ያነ በጘርነት ቴሐርም የገገና ጥቅም ቲሰቦም እያ በታገዶተና መከራ ይቸንቢ ቃር መሰረኖም። 18 ሟኒም ቃር ቢሐር በዝሕ እንም ይሽሬ፤ ሕኖ በብዘ ቃር ቢያብረክሶም ዌም ናሰና በሰትት ⷕነና ቢሐር የክርስቶስ ቃር ዩጂ። 19 እንጐድም ይሽሬ ያነ በጠሎታሑም በኢየሱስ ክርስቶስ መንፈስ እገዠ ቶሕኔ አወጣ ሐማ አⷕር የሐሬው። 20 ቢሐርም እያ ብነብርም ብሞት ተመኛተናም ተስፋና ክርስቶስ ኣሕብዶቱ፤ ባት ዘንጋ ዳር እያ በገገና ይፍትሜ ሐማ አሗም ደፈርም ብንቾት ቃር እንም ክርስቶስ ኣሐብድ። 21 እያ ብነብር ክርስቶስ ይከብሬዉ፤ ብሞትም ጥቅመናው። 22 የሕርምታነ ታሞት ንበሮተና ጥቅም ያነን የክርስቶስ ይርቅ ሜና አቾቴዉ፥ ቢሐርም ምር አሸፕት ሐማ እያም ገገና ኣንⷕር። 23 ሞትም ንበሮትም ት ዘንጋ ጠበጤም አትጨነቅ፤ ᎃችት ተክርስቶስ ጋᎀ አረብሬ ይሽሬ፤ የምር፥ ትንም ቃር ይርቅ ንቃር ይፈዝ ታው። 24 ቢሐርም ያሑ ኣጘኽርሑዌ ታሞት ንበሮተና ንቃር ያትኸሽሑ። 25 እያም ዝመታ ሓርም ታሞት አረብር ሐማ አⷕር፤ ባመርሑᎌ ክርስቶስ ትትረቆዌም በመሮታሑ ሳረናሑም ትረብሮዌ እያም ቶሕኔ ወጣሑም ታሑ ጋᎀ አረብር ሐማ አⷕር። 26 እያም ያሑዌ ትንቸን ክርስቶስ ኢየሱስ ብያ የቾቴ ቲፍቴ ይርቅ የት ንቅነተታ ቶዶሸ፤ በትም ይሳርሑም ትሟቅጦሸ። 27 ትንም በᎈር ኣሑ ገጋሑ የክርስቶስ ወሔ ወሬ ሽኩር ታትቐነቦ ቃር ሕሮ፤ ቢሕርም እያ ቸነም ብናዥሑም ባናዥሑም እማቴ ባት ኣሳብ ቍሞምታነ የክርስቶስ ቃር ወሔ ወሬ ትቱዶ እማቴ ኣትባቅሮ፤ የዝ እንም መምር ትረብሮ ሐማ አሰሜ አሸ። 28 በክርስቶስ ኣናመሮ ሰብ ቢትራከሶኩም ስርም እንጠነቀናሑ፤ ዝም ድፈሮታሑ የሕኖ የትቐሞት ቲሐር ያሑ ጭን ቢእግዘር ደረግ የቐሞት መርሐቱ። 29 ኣሑ የክርስቶስ ትትብሮ መከራ ትትቐፐሮዌ ባንሐሬ እማት ታምሮዌ ኣንሐረ፤ ዝም ይሽር የክርስቶስ ሟር ያሑ ኣውኩም። 30 አሗ ዝሕ መከራ ትያም ጋᎀ ተቀፐሮት ነረብሑ፤ በዝም መከራ ይፍቴ እያ ትናትባቅር ያሸሑዊም ሐማ የሰማሑዊም ሐማ እያ አሗም ዳር በዝ መከራ ደን ነር።

Philippians 2

1 በክርስቶስ ደረግ ትንሐቦሸ፤ በርማጅነተታ ትትረፎሸ፤ ቢእግዘር መንፈስም እማት ትሐሮሸ፤ ገግተገጋሑ ወሔነት ታተዞሸ። 2 አጋ ብእማት ኣሳብ፥ በርማጀ በመንፈስም በትቋመሮትም ተስማሞምታነ ሳሮተና ᎃራ ይሐርሐማ ኣምሮ። 3 ቦሔ ⷕን ሕሮም እንጐድ ሰብ ታሑ ይፈዞሐማ ኣምሮም አዞባንሐሬ ደቦ በሜጥሮትም ገግ በርመዶትም ዌም "ይያሐማ ቃር ሟን ነረ" በበሮት ገጋሐ ከፍ ከፍ ኣታሚ። 4 ያታተታ ይሐር ቃር ባንሐሬ እማት የገጋሐ ጥቅም ኣትዥ። 5 ዝሕ ክርስቶስ ኢየሱስ የረᎌረን ተመኛት ባሑም የምበር። 6 ትም እግዘር በሕሮተታ ቢእግዘር መርክ ይረብር ባነ። የክርምታነ ቲእግዘር ጋᎀ ቕጥየ ወሕረና ኣንገፍር ኣምባረ። 7 የገገታ ንቅነት ቸም የባርያሐማ ሐረም፤ የሰብሐማ ተጨነም፤ ሰብ ሐረም ቸነም። 8 በጘርነት ገገታ ኣትየነሰም፤ ይሞቴዳር፥ ትም በሚስማር ደነጕም በአጨ ሰቈሪም ይሞቴ ዳር ታዘዘም። 9 በሕ የቸነ እግዘር ንቃር ይርቅ ድበያ ቃር የክርስቶስ ከፍ ከፍ ኣᎀነንም። ተሽም እንም በᎈር የብርጫ ሽም ኣወናረም። 10 ዝም ባፈርም በሰሜ በዙርያና ያነቦ እንም ሽማሐ የትሐበድ ባሮም የኢየሱስ ይሰግዶቴ። 11 ቲሰግዶ ባንᎈና "ኢየሱስ ክርስቶስ ጘታው" በበሮት የኣብ እግዘር ክብር ይቦቴ። 12 ናማጅየኖ ታሑ ትነብር እንም ጋᎀ ትታዘዞኒ ሐማ፥ አሗም ታሑ በትቤተርም ቲፍቴ ይርቅ ትታዘዞኒዬ አጨቍስሑ፤ ይእግዘር በስረፎት ቲያረድሑ የት በታዘዞታሑ ትረፎታሑ ᎃራ የሕር። 13 የሕ እንም ኣሑ ይእግዘር የገገታ ፍቃድ ትሰቦዌም ታመሮዌ እግዘር ባሑ ቲቾት ነረ። 14 ሟኒም ኤነት ሜና ትታመሮ ኣትᎃጠጦ ዌም ኣትክራከሮ። 15 ዝካ በሐረ በዝሕ ባጕልም በጠማም ሰብ ግብት ትትረብሮ አኻ ቴውርኩ ጥርር ይእግዘር ደንጛ በሕሮት ጬትሐማ ትተረቦሸ። 16 ዝም ይሐር ያነ አያም ያነወ ቃር ኣጠበቅሑም ትጠብጦው፤ በዝሕ ኤነት ኑጫመና ሐረ ሜናመና ጠለል ሒተ ቤቄዬ ክርስቶስ ተዠፐረም ቲቸን ግዝየ አትሸመርወ ቃር ነረ በሮቱ። 17 ይእግዘር በእምነት ታትቐንበዊ በሕትምም በኣገልግሎትም ᎈር ይያም ኤያመና ሕትም ሐረም ቢትቐነብ ስን ይሽሬ፤ ኣሑም ይያ የሳሬ ሐማ ይሳርሑሸ። 18 ኣሑም የሕክም የሳርሑ፤ ትያም ጋᎀ የሳርሑ። 19 እያም ኣሑ መምር ትረብሮ ሐማ አሰሜ ትምብር በጘታ ኢየሱስ ፍቃድ ጢሞትዮስ ኣፍጢት አረሕንሑዌ ተስፋ ኣመነም። 20 ትያ ጋᎀ ያሑ ቃር ተመጠጠም ይትጨነቅ ጢሞትዮስ ባንሐሬ እንጐድ ሰብ ኤኔ። 21 እንጐደና የገገና ጥቅም ይሰቦ ባንሐሬ የክርስቶስ ሜና ኤያትጨንቅኖ። 22 ቢሐርም ጢሞትዮስ በሜናታ የታመረ ሐማ ተፈተረም የትⷐረ ያጘኽር ሰብ ወሕርመታ ቲያ ጋᎀ የክርስቶስ ቃር ወሔ ወሬ ትኑድነ አርች ታባታ ያጘኽር ሐማ ት ትያ ጋᎀ የከሰሐማ ኣሑም ገግማሑ ትⷕሮ። 23 አጋ ሔታ በዝ ቦሕኔ ምር ያመሮን ሐማ በሓር ኣንቐ ት ሕመጋ አረሕንሑዌ ተስፋ ኣመነም። 24 እያም ኣፈጠርም ያሑዌንየ አቸን ሐማ ቢእግዘር ተመመርም። 25 ቢሐርም ይያ ይረዴዬ የራሑዊ ኣፍሮዲጦስ ያሑዌ ናሖት ያትኸሽ ባም ኣንጥሕወም፤ ት ቲያ ጋᎀ የኢየሱስ ክርስቶስ ወታደር በሕሮት ጃድ በበሮት ቲያ ጋᎀ እማቴ ቴያጘኽር አከሰም። 26 ትም ያሑዌንየ አረን ያነ እንማሑ ያዥሑዌም ኣሑም የት የቐምናተታ ወሬ ሰማሑም ቧሪም ዩጂ የሐሬ የሕ ተጨነቀም። 27 በውረም ንቃር ቐᎀንም የሞት ዳር ኣሰናንም ባነ፤ ቢሐርም እግዘር ሟረንም፤ እግዘርም የሟረን ይያ ቲብር ባነ ባንሐሬ እማት የት ኣነፐረ፤ ዝም የሐረ ባዘን ᎈር ኣዘን ቤደፐርብዬዉ። 28 የሕየሐሬ ኣሑ የት ትታዘዊ ይሽርሑሐማም እያም የት ተጠነቆት ኣᎉሸ ትንብር አረሕንሑዌ ሸም። 29 ኣሑም ትም ቢእግዘር እማት የሐርሑዌ ንቃር ቲሽርሑ ተቀፐረዊ፤ የት ሐማ የክርስቶስ ይቐጦ ሰብ ኣሕብዶዮ። 30 ኣፍሮዲጦስ ቐምናተታ የሞት ቢያሰራንም የክርስቶስ ሜና ቲብር ሜናታ ኣንገፈረ፤ ኣሑ ትያ አረቌ የሐርሑዌ ያትኸሼ ቃር እንም ትቾቶዌ ኣንሐረንሑ፤ ቢሐርም ባሑ ሟሬ ት ይቾትንዬ ቲብር በነብሰታ ኣንጠወም።

Philippians 3

1 ሔታ ጐፔቸም አተᎀቾ ቢእግዘር የሳርሑ፤ ይፍቴ የጣፍንኩ ዘንጋ ዠፐርም አጠፍንሑዌ ኤያጀግሬ፤ ኣሑም ባትወጥቆዌ ያትቋምርሑ ቃሩ። 2 ግየሐማ ቲለክፎ ተᎃጥጥ ኣስተማሪ ተጤፓ፤ ጤበር ቲያወሮሕኖ ተጤፉ። 3 ይና ይእግዘር ንሰግድኔ ባንውንደ በመንፈስ ቅዱሱ፤ ንቅነተንዳ በክርስቶስ ኢየሱሱ፤ ይና በውረም ቃር ባንሐሬ በጤበር ዌም በሰብነተንዳ ኣንታመነ፤ አጋ በውረም ጤበር ያወነንደ ይናትንደ። 4 እያም ገገና በሰብነተና አታመርወ ቃር ባኔ፤ ሟኒም ሰብ ይታመርወ ሰብነት ያነን ቢᎀስንም እያ በሰብነተና አርቍን። 5 በትጨነ በስᎃት ከረ ጤበር ኣወነንም፤ ዘረና እስራኤሉ፤ ጥብነተና የብንያም ጥቡ፤ ጥርር እያ የይሑዳ ሰብን፤ የሙሴ ቕጫ ብትሰሮን ቕጫ እንም አቅየ የፈሪሳ ሰብን። 6 የሙሴ ቕጫ መምር ኣትቐምሐም ብትብሮን፥ በክርስቶስ ያመሮ ሰብ ወካም ኣሳድድ ሰብ ባነ፤ ቕጫ እንም በቀሮተና ኣት ጥፋት ኤባር ባነ። 7 ቢሐርም ይያ ጥቅመና የረፐረ እንም የክርስቶስ ትምብር ንትጐዳ ባም። 8 ጘታና ኢየሱስ ክርስቶስ ተሓሮት የጘታና የክርስቶስ ይርቅቃር እንጐድቃር ኤነሐማ ኣምር የሐሬ እንም ቃር የኪሳራሐማ ኣዥን፤ የት ትምብር ንትጐዳ ባም እንም ቃር ቸም፤ ክርስቶስ ኣምሬ እንም ቃር የቤት ያሽሺ ኣረፋሐማ አᎂዝን። 9 ዝክም ኣሜ ያነ በቕጫ የትቾተ የገገና ፅድቅ ቸኵምታነ ክርስቶስ በመሮት ይረሕዊ ይእግዘር ፅድቅ በክርስቶስ ወሐት አረክብሜም ተትም ጋᎀ አሐሬው። 10 ክርስቶስም ክርስቶስም ᎀተም የትረሳወ ደረግ አⷕሬ በሞትመታ ት አመስሬም መከራመታ አትሸዴው። 11 የሕክም ተᎀት ኣንቐ ተረሳም የዘላለም በአያም ኣረብሬ ተሰፋ ባምሮቱ። 12 ዝሕ እንም ገና ኣነከብ፤ አሗ ተቐፐርም፥ ኣትም ቃር ኣንቀፐረቢ ኣምብር፤ ቢሐርም የትቐፐርን አጠብጤ ክርስቶስ ኢየሱስ የገገታ ኣመኔም፤ ሕሕ እንም አጠብጤ ኣትባቅር። 13 ጐፔቾ ገና እያ የጠበጥን ኤመስሬ፤ ቢሐርም ኣት ዘንጋ ኣሜ፤ ተዝ ይፍቴ የረፐሬታ ቸም አሗ ቢፍተኔ ያነታ አጠብጤ አትዠመድ። 14 ሰብ በጓረ ኑጫ ቲሮጦ የቐመ ዋጋታ ይረሕብ እያም በክርስቶስ ኢየሱስ ባኔ ኑጫ ዋጋና አትቐፐሬ አሸ፤ እያም ዋጋና አትቐፐሬ እግዘር ክርስቶስ ናሐም የትሔ ጠኔም፤ ዝም ዋጋና አትቐፐሬ መደረታ ዳር አሮጥ። 15 ሔታ በክርስቶስ ኣመነም የትራቅነ እንመንዳ ዝሐታ ንዝግድነ፤ እንጐድ ኣሳብ ቢረብርሑ እግዘር ዝመታ ዮድሑሸ። 16 ቢሐርም ኤማንዳ አሗ ያነኔᎌ ኑጫ ንቀየነም ንሮጥነ። 17 ጐፔቾ እያ ምሰሮም ንበሮ፤ ይናም መሰሮ ንሐኔንኩዌ ይና ይመስሮ ሰብ በቕጥየ ቲረብሮ አዞ። 18 ብዘ ጋᎀ ዮድኩም ሐማ አሗም ቢሐር ያትበኼ ቃር ኖድሑ። ብዘ ሰብ "ክርስቶስ አጅም አግረታ በምስማር ደነጕም በጨ ሰቈሪም ᎀተም" የዋርዬ ጠላት ሐሮም ይረብሮ። 19 የሕኖ ጘታና ደነናው፤ ያቅመጭ ቃር የሕኖ ክብረናው፤ 20 ይና ጭን የሰሜ መንግስት ሰብንደ፤ ተሕሜ ይቸን ያተርፍንደ ጘታንዳ ኢየሱስ ክርስቶስ በትብራነቆት ንቅየነ። 21 ት በደረገታ እንም ቃር የገገታ ያሜዬ ይለ፤ ዝሕ የቈንጪ ሰብነተንዳ ክርስቶስ ሽጋከረም በት መሰሮ ክብር ያነን ሰብነት ያሐድርንደቴ።

Philippians 4

1 አጋ አረምድሑም ንቃር አዘግድሑ የብንቕትመና የሜናመና ኣክሊል የሐርሑ ጐፔቸም አተᎀቾ፥ ዮድኩም ሐማ በጘታ ተቋመሮ። 2 ኤዎድያም ስንጢኪም ገግተገገሕነማ የጘታ በረማም ባት ኣሳብ ተስማመማም ንበረማ ባም አጨቍስነማ። 3 ኣሐማ የታመርሐ ቤሻና ሕነማ ቲትስማመማ ቀፕነማ ባም አጨቍስሐ፤ ዝሕ እሽታ ተቀሌምንጦስም ሽመና አያም በሐረ ቤጠፋ መጣፍ ተጣፎም ትንጐድ የሜና ቤሻና ጋᎀ በሕሮት የክርስቶስ ወሔ ወሬ ቦዶት ንቃር ቐጠማም። 4 እንም ግዝየ ቢእግዘር የሳርሑ፤ አሗም አብርሑ "የሳርሑ"። 5 ፋራⷕነታሑ የሰብ እንም የተየ፤ ጘታ በቍርብ ከረ ይቸንቴ። 6 ብንም ቃር ይእግዘር ሽኵር በሮም ጠቍሰዊ ባንሐሬ ባትም ዘንጋ ኣትጠነቆ። 7 ያጨንቅሑ ኣሳብ እንም ያፈካ ትንም ይርቅ የⷕን ሽናት ⷕንማሑ ቀልብማኩ በኢየሱስ ክርስቶስ ይትቀየሸ። 8 ቀልባሑ እንም በዝሕ ትንም ቢርቆም ቢሽኖ ወሔ ዘንጋ የትሜና የሕር፤ በቀጥወም ጐፔቾ፥ ጨውነት የሐረ ቃር፥ ቕጥየ የሐረ ቃር፥ ጥርር የሐረ ቃር፥ ንማጀ የሐረ ቃር፥ ሰብ ወሔዉ ይብር ቃር እንም ኣጫምቶ። 9 ትያ የትማርሑዊም የትቐፐርሑዊ፥ የሰማሑዊም ያሸሑዊ ዛና እንም ኣምሮ፤ ሽናት ይብ እግዘር ታሑ ጋᎀ ይሕርሸ። 10 ተብዘ ግዝየ አከስሑም ሓብሑም ይያ ችግር አስቦት የቀነስሑ የሐሬ በጘታ ኢየሱስ ንቃር ይሽሬ፤ ኣሑም ቤሐንሑዉ ባንሐሬ ትጤፖኒ ባነ። 11 ዝም ትምብርሑ ኣት ዘንጋ የቀፐረብዬ ኣንሐረ፤ "ባኔ ቃር ይጣኒሸ" በሮት ንወሸም። 12 የሕየሐሬ ብካናም ጠበጤም ነፐርም፤ ንቃርም ነከብም ነፐርም፤ ሟኒም ጋᎀ ብንም ቃር ጥፏም ጋጀ፥ ንቃር ንሐቦትም ብሐሮት ንወሸም። 13 ክርስቶስ ቢይቤ ደረግ እንም ቃር ይሐኒ። 14 ቢሐርም ጅጓሬተና የትሻድሑንዬ ወሔ ኣመነሑም። 15 ይፍትወረር የክርስቶስ ቃር ወሔ ወሬ ኦዴ እያ ተመቄዶንያ ወጣም፤ ሕ ጋᎀ ኣሑ የፊሊጵስዩስ ከተማ ሰብ ባንሐሬ ባቦትም በትቀፐሮትም እንጐድ በተስኻን ሰብ ትያ ጋᎀ ኣንሐሮሐማ ኣሑም ገግማሑ ትⷕሮ። 16 እያም በተሰሎንቄም ታነ ባገኔዬ ያትኸሼ ቃር ናሕሑኒም። 17 ትቲቦ ኣሑም ይርቅ ታተርፎ፤ ትርፍ ትረሕቦ ሐማ ባንሐሬ እማት ቲቦን ቃር ኣንሸ። 18 ያትኸሼም ቲያትኸሼም በᎈር የራሑኔ ስጦታ ተኤፓፍሮዲቶስ አጅ ተቐፐርም፤ ዝም ኣሑ ያብሑን ስጦታ ቦሔ ሽትነት የትሜናሕትምሐማ እግዘር ሳረንም ይትቐᎌን። 19 እግዘረና እግዘርም በርቅ ደንገነተታ ያትኸሽሑ ቃር እንም በክርስቶስ ኢየሱስ ወሐት የምራም ያብሑሸ። 20 የኣባንዳ እግዘር ክብር የዘላለም የሕር ኣሚን። 21 በክርስቶስ ኢየሱስ ያመሮ ሰብ እንም ወሔምንሑዌ በሮኒ፤ ትያም ያነቦ ጐፔቸ ወሔምንሑዌ ይብሮኩ። 22 በክርስቶስ ያመሮ እንም ይርቅም በርቅ ንጕስ ቄሳር ቤት ያነቦ ሰብ ወሔምንሑዌ ይብሮኩ። 23 የጘታንዳ የኢየሱስ ክርስቶስ ፀጋ ታሑ ጋᎀ የሕር ኣሚን።

Colossians 1

1 ቢእግዘር ፍቃድ የኢየሱስ የክርስቶስ ናቸረነ ተሕረ ተጳውሎስም ተጐፔቸንዳ ተጢሞትዮስም፥ 2 በቆላስይስ ከተማ ይረብሮ፥ በክርስቶስ የትቀደሰም የታመሮም ጐፔቸም አተᎀቸም፥ ተኣባንዳ እግዘር ፀጋም ሽናትም ታሑ ጋᎀ የሕር። 3 ያሑ ጠሎት ትናሜነ የጘታንዳ የኢየሱስ ክርስቶስ ኣብ የሐረ እግዘር እንም ጋᎀ ሽኵራሐ ንብኔ። 4 ኣሑም በክርስቶስ ኢየሱስ አመሮታሑም በክርስቶስ ያመሮ ሰብ እንም ንመዶታሑ ሰማነም። 5 ውረም የሐረ ወንጌል ይፍትወረር ያሑዌ በሰኔ በት ያነ ተስፋ ሰማሑም፤ ሕም የሐሬ በክርስቶስ አመሮትማሑም ንማጃሑም ተስፋ ታመሮᎌ በሰሜ ተሸካከተም ቢቅየሑታው። 6 ኣሑም ዝሕ ወሔ ወሬ ተሰማሑᎌም ይእግዘር ፀጋም በውረም ሓርሑም ታጬግሑᎌ ከረ ቀነሰም ባሑ የትቾተ ሐማ የሕክም በኣለም እንም ዝሕ ወሔ ወሬ ቲዩጂ፥ ሰብ ክርስቶስ በመሮት ቲደብርም ቲትረቅም ነረ። 7 ዝም ቢና ሟሬ የክርስቶስ ᎀርቴ ኣግልጌ የሐረም ቲናም ጋᎀ እማቴ ይቾት ናማጅየንዳ ኤጵፋራ ኦዳናሑም። 8 ቢእግዘር መንፈስ ገግ ተገጋሑ ያነናሑ ንማጀ ኦደንደም። 9 በሕ የቸነ ዝሕ ተሰማኔᎌ ከረ ቀነስነም ኣሑ ይእግዘር መንፈስ ቢይብ ሓሮትም በስሮትም እንም ይእግዘር ፍቃድ ትⷕሮᎌ ᎃራ ሓሪነት ይረብርሑዌ ይና ጠሎት ኣምሮትም ይእግዘር ተጠቍሶትም ኣንቸነ። 10 ዝም ጭቋሸንዳ ኣሑም የጘታ ይሽን ቃር በቶቶት የት ፍቃድ ሐማ ትረብሮዌዉ፤ ቦሔ ሜና እንም ትደብሮዌም እግዘርም በጨር በሓሮታሑ ትትረቆዌዉ። 11 የሕክም ብንም ዘንጋ ትትቋመሮዌም ትፈርሖዌም ንቅ ክብር ያነን ይእግዘር ደረግ ተቐፐርሑም ተፓሑም ትረብሮዌዉ። 12 ኣትም ጠነማ ቤኖ ጬት የሐረ መንግስተቴ ያገፓናሑ ተቅዱሳን ጋᎀ ርስት ትትሸዶዌ ያሰናናሑ ኣብ እግዘር ቲሽርሑ ሽኵራሐ ትበረዊሸ። 13 ትም ተጠነማ ግዛት ኣወጣንደምታነ ይረᎃድን የአርቸታ መንግስቴ ኣገፓንደም። 14 በርቸታም ወሐት እግዘር ተዌጣንደምታነ ባጢረንዳም ኣᎋ ባረንደም። 15 ክርስቶስ ኤትየ ይእግዘር ውረም የሐረ መሰሮዉ፤ ትም የፍጥረት እንም በሕሩ፤ 16 በሰሜም ባፈርም ያነ ይትየም ኤትየም ዘንጋ፥ በሰሜም ደረግ ያነኖ እንም፥ ኣለቃም ዳነ የትፈጠሮ በቱ። እንም ዘንጋ በትም የትም ተፈጠረም። 17 ት ትንም ዘንጋ ይፍቴ ባነ፤ እንም ዘንጋ በመደር መደረታ ተቕጣጠረም የቈመበቱ። 18 ት ሰብነተታ የሐረ የቤተክርስቲያን ጕነሩ፤ ትም ተሞት በተሶተታ ይፍትወረርም በሕሩም፤ ዝም የሐረ ት ይንም ዘንጋ ይፍቴ ዋና ይሐሬዉ። 19 ዝም የሐረ ᎃራ በትከታ ይረብሬ የኣብ እግዘር ፍቃደታ የሐሬው። 20 በትም ወሐት በሰሜም ሐረ ባፈር ያነ ዘንጋ እንም እግዘር ተገገታ ጋᎀ ኣትሻከተም፤ በመስቀር ᎈር በት ደመታም ሽናት ኣቸነም። 21 ይፍቴ ቲእግዘር ተቤተርሑም ትረብሮ ባነ፤ ባሳባሑም በᎃጥጥ ሜናሑም ይእግዘር ጠላት ባነሑ። 22 አሗ ጭን ቅዱስም ጥርርም፥ ኣትም ᎃጥጥ ኤነብሑ ቃር ኣመነም ቢፍተቴ ያትቐንብሑዌ አርቸታ ገገታ በᎃቶተታ የቸነ እግዘር ተገገታ ጋᎀ ኣትሻከተናሑም። 23 ዝም ይሐር ኣሑ ወሔ ወሬ በሐረ ቢእግዘር ቃር በረከዊ ተስፋ ታትጥረጥሮ በውረም በመሮት ተቋመርሑም ትትቈሞዉ፤ ዝም ኣሑ የሰማሑዊ ይእግዘር ወንጌል በኣለም እንም ያነቦ ሰብ ዮጅዮ ቃሩ፤ እያም ጳውሎስ ኣገልጌ የሐር የዝሕ ይእግዘር ቃር ወሔ ወሬ ኦዴዉ። 24 አሗ እያ ያሑ ትምብር መከራ ወትቀፐረና ይሽሬ፤ ሰብነተታ የሐረ የቤተክርስቲያንም ተክርስቶስ መከራ የተነፈታ በኤያመና ታነ መከራ በትቀፐሮት ᎃራ ኣᎂንቴ። 25 ይእግዘር ቃረታ እማትም ታናቀብር እንመታ ኦዴ እግዘር ባቤ ኣደራ የቤተክርስቲያን ኣጘኽሬ ᎂጠርንም። 26 እያም ኦድን ዝሕ ይእግዘር ቃር በድረ ዘበር ተሰብ ትከ ተሼመም የረፐረ አሗ ጭን እግዘር የቅዱስ ሰበታ እንም ሰቼ ያወጣን ዘንጋው። 27 እግዘር የሜጠረኖ ሰብ ያትየሽኖዌ ያነ የዝሕ ሚስጢር የክብር ንቅነት በኣሑ በኣረማዊ ሰብ ግብት ምራሕር ንቅ ወሕረታ የቅዱሳነታ ኣትⷐሮቱ፤ ዝም ሚስጥር በተስፋ ንቅየኔ ክብር ያነወ ክርስቶስ ባሑ ግብት ወክረታው። 28 ሰብ ያታተታ በክርስቶስ በመሮት ᎃራ ሰብ ይሐርሐማ የሰብ እንም ሓሪነት ባትመሮትም በምሕሮትም የክርስቶስ ቃር ኑድኔ። 29 እግዘር በአርቅ ደረገታ ብያ ሐረም ቢቾትን ሜና፥ በዝሕ ደረግ ወሐት ዝሐታ ይትቾቴ ኣትባቅር።

Colossians 2

1 ያሑም በሎዶቁያ ያነቦ ሰብም የሕክም የዝ ይፍቴ ኣናሰቦን ሰብ እንም ትምብር ምራሕር ቃር ጃድ አብር ሐማ ትⷕሮንዬ አሸ። 2 እያም ጃድ አብርያነ ሕኖም በⷕነና ተቋመሮም በርማጀ ተንቓቐፎም፥ ንቃር በቤስሮት ይእግዘር ሚስጢር የሐረ ክርስቶስ ይⷕሮዌው። 3 ሓሪነትም ውቀትም ተሼመም ያነ በክርስቶሱ፤ 4 ዝም አብርሑ ያነ ሟኒም ሰብ በቅማምሮት ቤያታልልሑዌው። 5 እያ ታሑ አረቌ ብንሐርም በመንፈስ ታሑ ጋᎀ ነር፤ ኣሑም እማቴ ቀጥ ባሑም ቈምሑም በክርስቶስ በመሮት ተቋመርሑም በዞተና ንቃር ይሽሬ። 6 ኢየሱስ ክርስቶስ ጘታ የሐረ ሐማ ሓርሑም ኣመርሑም የትቐፐርሑም ሐማ የሕክም በትም ንበሮ። 7 በትም አስር በስዶትም በቶቶትም፥ በትማርሑዊም ኤነት፥ በእምነታሑ ተቋመሮም ንበሮ፤ እንም ጋᎀ ይእግዘር ሽኩር በሮ። 8 ክርስቶስ ባትᎀረን ትምርት ቴሐርም ሰብ በቾተን ቕጫም በዝ ኣለም በከንቱ ሓሪነትም በኣታሎትም ሟኒም ሰብ ቤያታልልሑዌ ተጤፓ። 9 እግዘር ᎀራ ሐረም በክርስቶስ ይረብር። 10 ዝም ᎃራ ወሕር የረከብሑ የፍጥረት ኣለቃም የዳነ እንም በᎈር በሐረ በክርስቶሱ። 11 ተትም ጋᎀ እማቴ በሕሮታሑ ጤበር ኣወነኩም፤ ዝም ጤበር ያወነኩ ባጢረተነ ገᎀጀ ያፈኰዬ በክርስቶስ የትቾተ ጤበሩ ባንሐሬ በሰብ አጅ ያወኔ ጤበር ኣንሐረ። 12 ብሓ በጠመቆት ተክርስቶስ ጋᎀ ᎀትሑም ተᎀኸሑም፤ ተክርስቶስ ጋᎀ ተሞት ተረሳሑም፤ ተሞት የትረሳሑም የክርስቶስ ተሞት በረሳን ቢእግዘር ደረግ በመሮታሑዉ። 13 በባጢርነታሑም ባጢረተነ ገᎀጃሑ በክርስቶስ ወሐት ጤበር ኣናወነኩዌ የᎀትሑ ሰብ ባነሑ፤ አሗ ጭን እግዘር ተክርስቶስ ጋᎃ አያም ኣመነናሑም፤ ባጢረንዳም እንም ኣᎋ ባረንደም። 14 ይናም ይኸስስንደም ይትራከስንደ የረፐረ በቕጫ የትጣፈ የክስስ ጥፈት እንም ፋቀም፤ ክርስቶስ በትሰቀረወ መስቀር ᎈር ሰቀረም ቲእና ኣፈኳንም። 15 ኣለቃም ዳነም ክርስቶስ በትሰቀሮተታ የቸነ ጥብጨና እንም ባትጘፈረ ኣንቐ ተማነሖምታነ በሰብ ይፍቴ ኣቈመኖም። 16 ሔታ ሟኒም ሰብ በሸረት ዌም በስጥና፥ የባር ከረ ዌም ከረ ይገባወ ዌም ሰንበት ባክብሮት ቢፈርዶብኩ ኣትቀፐሮ። 17 ዝሕ እንም የዝ ኣንቐ ይቸኖ ዘንጋ መርሐት ባነቦ፤ ጪግ የሐረቃር ይትረከብጭን በክርስቶሱ። 18 ገገና ባጕል ሰትትነት የመሌካም በስግዶት ይትሸመሮ ሟኒም ሰብ ቢእግዘሬ ዋጋ ኤባር ቤያመሮኩዌ ተጤፖ፤ የዝካ ሰብ ቢያዘበዊ ራእይ በትጛጘዞት ብላሽ በሐረም ቢጠፋም ዘንጋና ይትሸመሮ። 19 የዝ ኤነት ሰብ ትንም በᎈር ተሐረ ተክርስቶስ ጋᎀ ኣትም ሟር ኤነን፤ ሰብነት እንም በቕፋፈም በወተርም ይጠብጥቱ፤ እግዘርም የገᎀጀታ ᎃራ ተራቆት ይውን በዝ ኤነቱ። 20 ተክርስቶስ ጋᎀ ᎀትሑም ተዝ ኣለም ቕጫ ተቤተርሑም በሐረ አጋ ተሕኖ ኣንትቤተርሑ ቃር መሰርሑም የምር የዝ ትዛዝሕኖ ትትገሶ? 21 ትዛዝሕኖም "ኣትጥብጥ፥ ኣትቅምስ፥ ኣትንግድ" ይብሮ ቃሎ። 22 ዛና እንም በሰብ ትዛዝም ትምርት የቈነሽዮ የሐሮዌ በቾችፓ ኣንቐ ይጠፎዌ የትወስኖሎ። 23 ዝሕ ትዛዝ በገግ ፍቃድ የቸነ ስገጀም ባጕል ሰትትነትም የሰብነት ባትመኮት ሓሪነት ያነኖ ይመስር ይሕርሸ፤ ቢሐርም ተገግ ተመኛት ይጬᎏዬ ዛና እንም ጥቅም ኤነኖ።

Colossians 3

1 ሔታ ተክርስቶስ ጋᎀ ተሞት በትረሳሑ ክርስቶስ ቢእግዘር ከነ ቾናም ባነወ መደሬ በᎈሬ በሰሜ ያነቦ ቃር በጨር ሳቦ። 2 እንም ጋᎀ በᎈሬ ያነቦ ቃር ተሜኖ ባንሐሬ በዝ ባፈር ያነቦ ዘንጋ ኣትሜኖ። 3 ኣሑም በሞት ትትቤተሮ ኣሕር ተዝ ኣለም ሜና ተቤተርሑም፤ ነብሳሑም ቢእግዘሬ ተክርስቶስ ጋᎀ ተጠቀረም። 4 ነብሳሑ የሐረ ክርስቶስ በክብር ቸነም ቢትየወ ከረ ኣሑም ተት ጋᎀ በክብር ትትረቦቴ። 5 አጋ ባሑ ያነ የዝ ኣለም ተመኛት እንም ኣውጦም ቃሶ፤ ሕኖም "ተሟኒም ሰብ ጅር ድምዶት፥ ስረሖት፥ በᎃጥጥ ተመኛት ዛሶት፥ የቅሪነ ስግዶትሐማ የሐረ ንᎋግነትምሎ። 6 በዛና የቸነ ቤታዘዞ ሰብ እንም ይእግዘር ማት ይወርድቴ። 7 የዝ ይፍቴ ኣሑም ገጋሑ ዝሕ ዘንጋ እንም በቶቶት ትረብሮ" ባነ። 8 አሗ ጭን ዛና እንም፥ ማት፥ ወትራደድ፥ መራክስ፥ የሰብ ሽም ኣጥፎት እንም ተገጋሑ ኣውጦ፤ ያቅመጭ ጮዳም ታምፏሑ ኤጣ። 9 ጕርዝ ሰብነታሑ ታመረታ ጋᎀ ኣወጣሑም ቃሸሑም የሐሬ ኣሑም ታሑም ፍጥር ቃር ኣትዘንጎ። 10 ይእግዘር ትⷕረውዬ ያሰራሑ ገደር ሰብነት ተሐተርሑም፤ ዝም ገደር ሰብነት የᎈጠረን እግዘር ይመስሬ እንም ጋᎀ ገደር ይሐርሐማ ያᎂን። 11 በዝ ኤነት ኣረማዊ ሰብ ዌም የይሑዳ ሰብ፥ ጤበር ያወኔ ዌም ጤበር ያናወኔ፥ የትማረም ዌም ያንትማረ፥ ባረያ ዌም ወለባ ይውሪ ቃር ኤነ፤ እንም ብንም የሐረ ክርስቶሱ። 12 ሔታ እግዘር የትሸፐትሑም ቅዱሳንም የትረመድሑም የሐሬ የረመደናሑዌ ኣትማጥጦት፥ ሰትትነት፥ ዋቢነት፥ ተቓረሮት፥ ጘርነት፥ ፋራⷕነት ተሐደሮ። 13 ኣሑም ታሑ ተፋረሖ፤ ታሑም ኣተታ ብንጐደታ ቢኳኵን ኣᎋ ተቤበሮ፤ እግዘር ያሑ ኣᎋ የባረም ሐማ ኣሑም ኣᎋ ተቤበሮ። 14 ተዝ እንም በᎈር እንመታ ባት ደመደም ኣት ያሜ ንማጀ ተሐደሮ። 15 ያት ሰብነት ገᎀጀ ሐርሑም የጠነኩ የዝ የሽናት የሐሬ ክርስቶስ ይብ ሽናት በⷕናሑ የትረገስ፤ ይእግዘርም ሽኵር በሮ። 16 የክርስቶስ ቃር ባሑ የምራም የምበር፤ ኣተታ ያተታ በᎃራ ሓሪነት ያትመርም የምን፤ በዝምራም ይእግዘር ባዝምሮት መንፈስ ቅዱስ ዩድሑ ሐማ ቃር ቦጦትም በᎃራ ⷕናሑ ሽኵርት ባትቀንቦት ይእግዘር ዝምራ ኣዝምሮ። 17 በቃርም ቢሐር በሜና ታመረዊ ቃር እንም ይእግዘር ሽኩር ትትብሮ በጘታ ኢየሱስ ሽም ኣምረዊ። 18 እሽቶ የጘታ ኢየሱስ የሐርሕሜ ወታዘዝ ያትኸሽ የሐሬ የምሳሕማ ታዘዘማ። 19 ገምዮ እሽታሑ ንመዶ፤ ᎇሼ ኣትሕሮፐማ። 20 ዴንጛ ዝሐታ ይእግዘር ይሽን የሐሬ ብንም ቃር ያብ ታዶታሑ ታዘዞ። 21 ኣብ የሐርሑም ተስፋ ቤያርጦዌ ዴንጛሑ በማት ኣታትከቶዮ። 22 የቤት ዴንጛ የሐርሑም ኣራባሪያሑ ጘታሑ የሐሮ ሰብ ብንም ቃር ታዘዞኖ፤ ወታዘዛሑም ሰብ ሳረንም ያዥንሑዌ ቴሐር የጘታ ኢየሱስ በስረፎትም በⷕናሑ ሰትትነት የሕር። 23 ታመረዊ ቃር እንም የሰብ ቴሐር የጘታ ኢየሱስ ታመሮነ ኣሕር ሐማ ጃድ በሮም ቶቶ። 24 ጘታ ኢየሱስ የሰሜ ርስት ዋጋ ኣመነም ይብሑሐማ ትⷕሮ፤ ትቾቶነም ጘታ የሐረ የክርስቶሱ። 25 እግዘር እርሱ ንቁ ኤብር የሐሬ ᎃጥጥ ይቾት እንም የᎃጥጥ ሜናታ ኣጅግ ይትቐፐርቴ።

Colossians 4

1 ጘታም የሐርሑ ኣሑም በሰሜ ጘታ ያነናሑ ሐማ ሓሮምታነ አጋ የቤት ዴንጛሑ ትታፌጥጦ በቕጥየ ኣምብሮዮ። 2 ተፋደጎም ይእግዘር ሽኵርት ባትቀንቦት እንም ጋᎀ ጠሎት ኣምሮ። 3 እግዘር የቃረታ ኤማ ይከፍትንዴም በት የቸነ እያ የታገድሕወ የትሼመ የክርስቶስ ሚስጢር ኑድነሐማ ይናም ጠሎት ኣምሮንደ። 4 እያም ኦዶት ያነቢ ኣሕር ቃረታ የᎀየም ኦዴ ይያም ጠቍሶኒ። 5 በሟኒም ግዝየ የክርስቶስ ወንጌል ቦዶት ባናመሮ ሰብ ግብት ትትረብሮ በሓሪነት ተጤፖም ንበሮ። 6 ይንም ሰብ ያታተታ ቲበዊ መልስ ትⷕሮሐማ እንም ጋᎀ ትዝረከዊ ዘንጋ እንም ዘᎀ ያነንም ይገባም ቃር የሕር። 7 ይያም ቃር እንም ቲኪቆስ ዮድሑሸ፤ ት ንረምድኔ ጐፔቸንዳ በሜናታ የታመረ፥ ትያም ጋᎀ የጘታ ኣገልጌው። 8 ት ያሑዌ የራሕንኩ ይና ያነኔᎌ ቃር ዩድሑዌም ያሑም ያትቋምርሑዌው። 9 ትም ተኣናሲሞስ ጋᎀ ያሑዌ ይቸንቴ፤ ኣናሲሞስ የታመረ ናማጂ ጐፔያንዳ ያሑ ገነ ሰቡ፤ ሕኖም ቢናሔ ያነ ቃር እንም ያጮዶኩሸ። 10 ትያም ጋᎀ የታገደ ኣርስጥሮኮስ ወሔምንሑዌ ይብርሑ፤ ያሑዌንየ ቲቸን ተቀፐረዊ የባኩ የበርናባስ ደቦ ማርቆስ ወሔምንሑዌ ይብርሑ። 11 ኢዮስጦስ የዋሪ ኢያሱ ወሔምንሑዌ ይብርሑ፤ ይእግዘር መንግስት ቃር ትያ ጋᎀ ቲቾቶ ሰብ ግብት የይሑዳ ሰብ እማት ዛናሮ፤ ሕኖም ይያ ኣትቋመሮንም። 12 የገናሑ ሰብ የሐረ የኢየሱስ ክርስቶስ ኣገልጌ ኤጳፍራ ወሔምንሑዌ ይብርሑ፤ ትም ይእግዘር ፍቃድ በᎃራ በሓሮት ተቋመርሑም ትቈሞዌ እግዘር ቢብርሑ ቃር ᎃራ ትሐሮዌ እንም ጋᎀ በጠሎት ጃድ ይብር። 13 ያሑም በሎዶቅያም በኢያራ ከተማ ያነቦ ሰብ ቲብር ይትፋደግ ሐማ እያ ገገና ኦድረ። 14 የትረመደ ኣኪም ሉቃስም ዴማስም ወሔምንሑዌ ይብሮኩ። 15 በሎዶቅያ ያነቦ ጐፔቸም አተᎀቸም፥ የተᎀንዳ የንፉምዕዕዕ በቤተⷕታ የጠሎት የትደመዶ ሰብ ወሔምንሑዌ በሮኒ። 16 ዝም ናቸር ታረበብሑ ኣንቐ በሎዶቅያ ባነ ቤተክርስቲያን ሰብ ይፍቴ ይትረበቤ ኣቦዮ፤ ተሎዶቅያ ያሑዌ ይረንኩ ናቸረናም ኣርብቦ። 17 የኣርኪጶስም "የጘታ ታጘኽሬ ያውከ ሜና ተጤፕም ደፕርም ቶት" በሮም ኦደዊ። 18 ዝሕ ወጌምት በገገና አጅ የጣፍንኩ እያ ጳውሎስን፤ ወታገደናም ኤተሳሑ፤ ይእግዘር ፀጋ ታሑ ጋᎀ የሕር።

1 Thessalonians 1

1 ይእግዘር ኣብም የጘታ ኢየሱስ ክርስቶስ ደወ የሐሮ የተሰሎንቄ ቤተክርስቲያን፤ ተጳውሎስ ተሲላስም ተጢሞትዮስ የትራሐ ናቸር፤ ፀጋም ሽናትም ታሑ ጋᎀ የሕር። 2 - 3 ያሑ በክርስቶስ አመሮትማሑም የርማጀ ሜና የሕክም በጘታ ኢየሱስ ክርስቶስ ባነናሑ ተስፋ መምር ትትቋመሮሐማ ትንዘግድነ እንም ግዝየ ሽማሑ ጠናነም ጠሎት ባምሮት በጘታንዳም ባባመንዳ ይፍቴ እንም ግዝየ ይእግዘር ሽኩር ንብነ። 4 ቢእግዘር የትረመድሑ ጐፔቸም አተᎀቸም እግዘር የሸፐተናሑ ሐማ ይና ንⷕነ። 5 ይናም ዮድኔኩ ወንጌለንዳ እማት በቃር ቴሐር በአርቅ ደረግም በመንፈስ ቅዱስ የወንጌል ውረም ቃር ሓርሑም ባጪጎቱ፤ ታሑ ጋᎀ በረፐኔ ያሑ ትምብነ መምር የረፐነ ሐማ ኣሑም ትⷕሮ። 6 ብዘ መከራ ቢሰራብሑም ዳር በመንፈስ ቅዱስ ቢረሕዊ ብንቕት ዝሕ ቃር ተቐፐርሑም፤ ይናም ጘታ ኢየሱስም ትመሰሮ ሰብ ሐርሑም። 7 በሕ የቸነ በመቄዶንያም በኣካያም ገነ ያነቦ በክርስቶስ ያመሮ ሰብ እንም ወሔ መሰሮ ሐርሑሎም። 8 ይእግዘር ቃር ታሑ ወጣም የትሰማ እማት በመቄዶንያም በኣካያም ገነ ቴሐር ቢእግዘር አመሮታሑ ብንም ገነ ተⷐረም፤ በሕም የቸነ ይና የዝ ዘንጋ ኣትም ቃር ዘንጎት ኤያትኸሽንደ። 9 ይና ያሑዌ በቸነኔ መምር የትቐፐርሑንደ ሐማ አያምም ውረም የሐረ እግዘር ታጘኽሮዌ የቅሪነ ተስግዶት ይእግዘሬ መምር የትዠፐርሑ ሐማ ሕኖም ገገና ዩዶ። 10 የሕክም እግዘር ተሞት የረሳን፥ ቲቸን ማት ያተርፍንደ አርቸታ ኢየሱስ ተሰሜ ቲቸን ዳር መምር ትቅረዊሐማ ሕኖም ዩዶ።

1 Thessalonians 2

1 ጐፔቸም አተᎀቾ ያሑዌ ተኖተንዳ ከንቱ ኣነፐረ ሐማ ኣሑም ትⷕሮ። 2 ኣሑም ትⷕሮ ሐማ የዝ ይፍቴ በፊሊጶስ ከተማ ታነነ መከራም ስዴበም ሰናብንደም ባነ፤ ቢሐርም ንቅ መራክስ ቢሰራብንደም ዳር ይእግዘር ወሔ ወሬ ኑድኔ እግዘረንዳ ድፍረት ኣበንደም። 3 ይና ያሑ የመከኔኩ በስተት ዌም በሰነሐ ዘንጋ ተመራነም ታነ ኣንሐረ፤ ያሑም ናታልልኔኩዌም ኣንሸነ። 4 ይርቅመታ እግዘር ወንጌለታ ይና ባደራ ያበንዳ ቢና ተመመረም የሐሬ ይናም የታመረ ሰብ ሐነም ንዝረኽነ፤ የⷕነንዳ ቃር ይⷕር እግዘር ይሽኔ ባነም ታነው ባንሐሬ ሰብ ይሽኔ ባነም ታነ ኣንሐረ። 5 በቅማምሮት ዌም የዋጋ ንማጀ ንቤተንደ ዋጋ ንበራኔኩዌ ስርም ኣንዝረኸነ ሐማ ኣሑም ገጋሑ ትⷕሮ፤ እግዘርም ምስክረንዳው። 6 ታሑም ሐረም ትንጐድም ተሟኒም ሰብ ክብር ኣንሽነ። 7 የክርስቶስ ናቸረነም በሐነሜ ባነንዳ ዳነት ንትጨርኔብኩዌ ይሐርንደ ባነ፤ ቢሐርም የዴንጛⷕታ ትጬፕሮ ኣዶት ሐማ ያሑ ሜራ ሐነም። 8 የሕክም ንቃር የረመድኔኩዌ ተርቅ ንማጀንዳ የቸነ ያሑ እማት ይእግዘር ወንጌል ኦዶት ቴሐር ነብሰንዳ ኒብኔኩዌ ይሽርንደ ባነ። 9 ጐፔቸም አተᎀቾ፥ መምር የቾትነም የቐጥነም ሐማ ኣሑም ትⷕሮ፤ ይእግዘር ወንጌል ያሑ ትኑድነ ኣትማሑ ባናጀግኔ ዋናም ምሳረ በሜና ንቐጥነ ባነ። 10 ይናም ባሑ ክርስቶስ ባመርሑ ሰብ ግብት ታነነ በቅድስናም በፅድቅም ቕጥየ ቃር በቶቶት ኣት ባጢር ኤባር የረፐነ ሐማ ኣሑም እግዘርም ምስክርንሑ። 11 ኣብ የዴንጛታ ያሜሮም ሐማ ይናም ያሑ ያመነኔንኩ ሐማ ኣሑም ትⷕሮ። 12 እንም ጋᎀ ትመሕኔኩም ትናትቋምርኔኩም ይእግዘር መንግስትም ክብርም ትትሸዶዌ የጠናናሑ እግዘር ቢሽን ኤነት ትረብሮዌ ኣደራ የባኔኩ ሐማ ትⷕሮ። 13 ኣትም ያሑ ቃር እንም ጋᎀ ይእግዘር ሽኩር ንብኔᎌ ቃር ነረንደ፤ ቲና የሰማሑዊ ይእግዘር ቃር በትቐፐርሑ ግዝየ ባሑ ክርስቶስ ባመርሑ ሰብ ይቾት ዝሕ ቃር የትቐፐርሑዊ የሰብ ቃርሐማ ቴሐርም ይእግዘር ቃርሐማ ኣመነሑም ተቐፐርሑም፤ ዝም ቃር ውረም ይእግዘር ቃሩ። 14 ጐፔቸም አተᎀቾ በይሑዳ ገነ ያነቦ በኢየሱስ ክርስቶስ ይእግዘር ቤተክርስቲያን የሐሮሕኖ መሰርሑም፤ ሕኖም በይሑዳ ሰብ መከራ የትቐፐሮም ሐማ ኣሑም በገጋሑ ገነ ሰብ መከራ ተቐፐርሑም። 15 የይሑዳ ሰብ የጘታ ኢየሱስም የነቢም የቀጠሮ ይናም ኣሳደዶም ተገነ ያወጦንደሕኖሎ፤ ሕኖም እግዘር ያትማተቦ የሰብ እንም ይጠሮ ቃሎ። 16 ኣረማዊ ሰብ ተባጢረና ይተርፎᎌ ቃር ኑድኔዮዌ ዳር ይሐሮንዴ ያትባቅሮ፤ በዝ ኤነት በባጢር ᎈር ባጢር በድብሮት ይረብሮ፤ በሕ የቸነ ይእግዘር ማት በቀጥወ ቸነቦም። 17 ጐፔቸም አተᎀቾ የቀሪ ዳር ታሑ የትቤተኔ ያሑ ያነንደ ተመኛት ንቃር የሐሬ ተራከብነም ቤነንዳ ናዥኔኩዌ ሸነም። 18 ይናም ያሑዌ ንቸኔ ኤላነም ባነ፤ እያ ጳውሎስማ ያሑዌ አቸኔ ብዘ ጋᎀ ተረሳም ባነ፤ ቢሐርም ሼጣን ቈፋ ሐረብንደም። 19 አጋ ተስፋንዳም ብንቕተንዳም ጘታንዳ ኢየሱስ ክርስቶስ ቢቸንወ ከረ ቢፍተቴ ንሟቅጥኔᎌ የቐሞት ኣክሊለንዳ ኣሑ ባንሐርሑ እንጐድ ሟኑ? 20 በውረም ክብረንዳም ብንቕትመንዳ ኣሑትንሑ።

1 Thessalonians 3

1 የሕየሐሬ በሕ የቸነ ተዝ ኣንቐ ቀሮት ኣንሐረንዴ ይማተንዳ በኣቴና ከተማ አክሶት ወሔ ቃር ሐረም ትየንደም። 2 ጐፔቸንዳ የሐረ የክርስቶስ ወሔ ወሬ ቦዶትም ቲና ጋᎀ ይእግዘር ኣገልጌም የሐረ ጢሞትዮስ ያሑዌ ናሕኔንኩም፤ የራሕኔም ኣሑ ባመርሑዊ እምነት ያትቋምርሑዌም ይመሕርሑሜዉ። 3 ዝም በሰናብሑ መከራ ያንቔንየ ባትዠፐሮዌ ተቋመርሑም ትቈሞዌው፤ ይናም እንመንዳ ዝሕ መከራ ንትቐፐኔ የትወሰነ ሐማ ኣሑም ገጋሑ ትⷕሮ። 4 ታሑም ጋᎀ በረፐኔ መከራ ብንመንዳ ይሰራብንደ ሐማ ኣወተራቸም ኑድኔኩ ባነ፤ ያሸሑም ሐማ ባሑም ቢናም መከራ ሰናብንደም። 5 በሕ የቸነ ተዝ ኣንቐ አክሶት ኣንሐረንዬ የእምነታሑ ቃር አⷐሬ ሸምታነ፥ ጢሞትዮስም ያሑዌ ናሕንኩም፤ ትም የራን ያነ ዌም ኣቱ ሼጣን ፈተረናሑም ይሕርሸ ሜናንዳ ከንቱ ሐረም ቀነም በበሮት ኣጣነቅሑም ታነው። 6 አሗ ጭን ጢሞትዮስ ታሑዌ ይናሔ ቸነምታነ የመሮታሑም የርማጃሑም ይሽር ወሬ ኦደንደም፤ ኣሑም እንም ግዝየ ቲሽርሑ ትዘግዶንደ ሐማም ይናም ናዥኔኩዌ ንትሜነም ኣሕር ኣሑም ይና ታዞንዴ ትትሜኖ ሐማ ኦደንደም። 7 አጋ ጐፔቸም አተᎀቾም ይና ንረብነ በጅጓረም በምካትም ደን ቢሐርም በመሮታሑ የቸነ ባሑ ሰብር ኣመነነም። 8 ዝም የሐረወ ቢእግዘር ተመመርሑም ተቋመርሑም በምበሮታሑ የቸነ በውረም አያም ሐነም። 9 ባሑም የቸነ ቢእግዘርንዳ ይፍቴ ባነንደ ብንቕት የት ንቃር ሽኵር ንብኔ። 10 ቤነንዳም ናዥኔኩዌም በመሮታሑም የቀፐረ ንመራኔ ይሐርንደ ሐማ ዋናም ምሳረ ይእግዘር ንቃር ንጨቍስኔ። 11 አሗም ያሑዌ ንቸኔ ኣባንዳ እግዘርም ጘታንዳ ኢየሱስም ኤማንዳ የሰክትንደ። 12 ይና ያሑ ንረምድኔኩ ኣሕር ኣሑም ታሑ ያነናሑ ንማጀ ይንጐድመና ባነናሑ ንማጀ የሕክም ጘታ የድብርም ያብዛንሑ። 13 በዝ ኤነት ጘታንዳ ኢየሱስ ተቅዱሳነታ እንም ቢቸንወ ግዝየ ኣባንዳ በሐረ ቢእግዘረንዳ ይፍቴ ᎃጥጥ ኤነብሑም የትቀደስሑም ትሐሮዌ ጘታ በእምነታሑ ያትቋምርሑ።

1 Thessalonians 4

1 በቀጥወም ጐፔቸም አተᎀቾ እግዘር ይሽኔ መምር ንበሮት ያትኸሽ ሐማ ኣትመኔኩም፤ አሗም የሕክሙ፤ በጘታ ኢየሱስ ሽም ንጨቍስኔኩም ንመሕኔኩም ያነ የዝ ይፍቴ ታመነሑዊ ይርቅ ድበያ ታመሮዌው። 2 በጘታ ኢየሱስ ሽም ምር ኤነት ትዛዝ ያብኔኩ ሐማ ኣሑም ትⷕሮ። 3 ይእግዘር ፍቃድ ኣሑ ትትቀደሰዌም ተረከብሑ ሰብ ጅር ባደምዶዌው። 4 ታሑ ያታተታ ምሽተታ በቅድስናም በክብርም ወቀየ ያነወሐማ የሓር። 5 እግዘር ኤⷕሮ ኣረማዊ ሰብ ሐማ ᎃጥጥ የገግ ተመኛት ኤምበርብሑ። 6 ሟኒም ሰብ በዝ ዘንጋ በክርስቶስ ያመሮ ሰብ ኤበድል ዌም ኤያታልል፤ የዝም ይፍቴ ኦድነም ያትጬፐኔኩም ሐማ ዛና ይቾቶ ሰብ እንም ጘታ ይቀጣኖ። 7 እግዘር ይና የጠናንደ ተባጢር መጠነም ንረብኔዉ ባንሐሬ ሰነሕነም ንረብኔ ኣንሐረ። 8 አጋ ዝሕ ወባጀ የቀንጠ የገገታ መንፈስ ቅዱስ ይብሑ ይእግዘር ይቀርጥ ባንሐሬ የሰብ ኣንሐረ። 9 በክርስቶስ ያመሮ ጐፔቸም አተᎀቸም ተራመዶ ባረም ሟኒም ሰብ ይጠፍንሑዌ ኤያትኸሽ፤ ዝም የሐረወ ኣሑም ታሑ ወትራመድ ያነበብሑሐማ ገጋሑ ቲእግዘሬ ተማርሑዊም። 10 በመቄዶንያ ገነ እንም ያነቦ ጐፔቻሑም አተᎀቻሑም ትረምዶ፤ ቢሐርም ጐፔቸም አተᎀቾ አሗ ንመሕኔኩ ይርቅ ትረምዶሐማም፥ 11 በሽናት ትረብሮዌ ታትባቅሮሐማም የገጋሑ ቃር ታስቦዌ፥ የዝም ይፍቴ ያዘዝኔኩም ሐማ በገጋሑ አጅ ትቾቶሐማው። 12 በዝ ኤነት ቤያምሮ ሰብ ግብት ያሕውጅኩሸ፤ የሟኒም ሰብ አጅ ታታዞ ትምበሮሸ። 13 ጐፔቸም አተᎀቾ ተስፋ ኤነኖ ሰብ ያዝኖ ሐማ ባታዝኖዌ፥ የᎀቶ ሰብ ቃር ውረም ቃር ትⷕሮዌ ንሸነ። 14 ኢየሱስ የᎀተም ሐማ ተሞትም የትረሳ ሐማ ናምነ፤ የሕ የሐሬ በኢየሱስ ኣመሮም የᎀቶ እግዘር ተሞት ነሳም ተኢየሱስ ጋᎀ ያቸንኖቴ። 15 ይናም ተጘታ በትቐፐኔ ቃር ኤነት ኑድኔኩ ዝሐታው፤ ጘታ ኢየሱስ ቲቸን ዳር በያመንዳ ያነነ ይና የᎀቶሕኖ ኣንበድኔዮ። 16 የትዛዝ ቃር፥ የመሌካ ኣለቃ ቃርም፥ ይእግዘር ጥሩምባም ይትሰማቴ፤ ጘታ ገገታ ተሰሜ ይወርድቴ፤ በክርስቶስ ኣመሮም የᎀቶ ኣወተራቸ ይትረሶቴ። 17 ተሕም ኣንቐ በያመንዳ ያነነ ተረሳነም ጘታ ኢየሱስ በዳበራ ንትቐፐኔ ተሕኖ ጋᎀ በዳበራ ᎈንየ ንወጣነቴ፤ ተትም ጋᎀ የዘላለም ንረብነቴ። 18 አጋ በዝ ቃር ኣሑም ታሑ ተቋመሮ።

1 Thessalonians 5

1 ጐፔቸም አተᎀቾ ዝሕ ዘንጋ ይሐርወ ዘበርም ግዝየመታም ያሑ ንጠፍኔንኩዌ ኤያትኸሽ። 2 እግዘር ይቸንወ ከረ፥ ኔባ ጠነቃር በምሳረ ይቸን ሐማ ወሕረታ ኣሑም ገጋሑ በጨር ትⷕሮ። 3 ሰብ "እንም ዘንጋ ሽናቱ፥ ያትሸንፍ ቃር ኤነ" ቲብሮ ት ኣርዋ ምሽት ጠነቃር መጥ ይጠብጥናም ሐማ ጥፋት የሕክም ይቸንቦቴ፤ ስርም ኤያመርጦ። 4 ቢሐርም ኣሑ ጐፔቸም አተᎀቾ በጠነማ ደን ኣንሐርሑ፤ በሕም የቸነ ሕም ከረ ኔባ ሐማ ኤያጠርቅሑ። 5 ኣሑም እንማሑ የጬትም የዋና ሰብንሑ፥ ይና የምሳረ ዌም የጠነማ ሰብ ኣንሐነ። 6 አጋ ቀርቀር ንበነ፤ ንትጬፕነም ገገንዳ ተᎃጥጥ ንቀየነም ኣቅመንዳ ንሓነም ንምበነ ባንሐሬ ይንጐደና ሐማ ኣኔየነ። 7 ይነቦ ሰብ በምሳረ ይነቦ፤ ይሰሕሮም ሰብ በምሳረ ይሰሕሮ። 8 ይና ጭን የዋና ሰብ የሐኔ ንጤፕነም ገገንዳ ተᎃጥጥ ንቀየነም ንምበነ፤ እምነትም ንማጀም የብረት ኣጐ ሐማ ንትሐደነ፤ የትረፎትም ተስፋ የጕነር ቈብ ሐማ ንድፋነ። 9 እግዘር የሸፐተንደ የማት ቴሐር በጘታንዳ በኢየሱስ ክርስቶስ ወሐት ትረፎት ንረሕብኔው። 10 ክርስቶስ ይና ቲብር የᎀተ ይና በያመንዳ ብንሐነ ዌም ብሞትነ ተት ጋᎀ እማቴ ንረብኔዉ። 11 ኣሑም አሗ ብታመረዊ ኤነት ኣተታ ይንጐደታ ያትቋምር፤ ኣሑም ታሑ ተቋመሮ። 12 ጐፔቸም አተᎀቾ ባሑ ግብት በሜና ይቐጦሕኖ በጘታ ኢየሱስ ኣለቃሑም ይመሕሮኩሕኖ ታከብሮዮዌ ንጨቍስኔኩ። 13 በሜናና የቸነ ንቅ ክብርም ንማጀም ኣተዞዮ፤ ኣሑም ታሑ በሽናት ንበሮ። 14 ጐፔቸም አተᎀቾ አጀሱርሕኖ ማተቦፖ፤ "ጋገራሕኖ ኣትቋምሮዮ፤ ንመሱርሕኖ ንዶዮ፤ የሰብ እንም ፍረሖ" ባነም ንመሕኔኩ። 15 ሟኒማሑ በᎃጥጥ ሟሬ ᎃጥጥ ዘንጋ ባትዠፕሮዌ ተጤፖ፤ ይርቅ መታ ኣሑም ታሑ ወሔ ዘንጋ ትቾቶዌ ተፋደጎ፤ የሕክም ይንጐድም ሰብ እንም ወሔ ዘንጋ ትቾቶዌ ጃድበሮ። 16 እንም ጋᎀ የሳርሑ። 17 እንም ጋᎀ ይእግዘር ጠቍሶ። 18 ብንም ዘንጋ ይእግዘር ሽኵር በሮ፤ በኢየሱስ ክርስቶስ ሐርሑም በንበሮታሑ አያም የሐርሑዌ እግዘር ታሑ ይሸን ዝሐታው። 19 የመንፈስ ቅዱስ ሜና ኣታጅጋጅጎ። 20 የትንቢት ስጦታ ኣትቅርጦ። 21 እንም ዘንጋ ፍትሮም ወሔ የሐረ ዘንጋ ጥብጦ፤ 22 ተሟኒም ᎃጥጥ ዘንጋ ስሖ። 23 ሽናት ይብ እግዘር ገገታ ᎃራ በᎃራ የቀድስሑ፤ ጘታንዳ ኢየሱስ ክርስቶስ ቲቸን ዳር መንፈሳሑ፥ ነብሳሑ፥ ᎃራ ገጋሑ እግዘር ተᎃጥጥ የቀየሑ። 24 የሸፐተናሑ እግዘር የታመረ የሐሬ ዝሐታ ያᎂንሽ። 25 ጐፔቸም አተᎀቾ ይናም ይእግዘር ጠቍሶንደ። 26 በትቀደሰ ተሳሳሞት በክርስቶስ ያመሮ ሰብ እንም ወጌምት ኣትቀቦንደ። 27 ዝሕ ናቸር በክርስቶስ ያመሮ ሰብ እንም ይትረበቤ በጘታ ሽም ኣደራ አብርሑ። 28 የጘታንዳ የኢየሱስ ክርስቶስ ፀጋ ታሑ ጋᎀ የሕር።

2 Thessalonians 1

1 ኣባንዳ በሐረ ቢእግዘር በጘታንዳም በኢየሱስ ክርስቶስ የሐረ የተሰሎንቄ ቤተክርስቲያን፥ ተጳውሎስ ተሲላስም ተጢሞትዮስም የትራሐ ናቸሩ። 2 ቲእግዘር ኣብም ተጘታ ተኢየሱስ ክርስቶስ ፀጋም ሽናትም የስራንሑ። 3 ጐፔቸም አተᎀቾ ባሑ የቸነ እንም ጋᎀ ይእግዘር ሽኵር ንብኔ፤ ሽኵር ወበርም ያትኸሽንደ፤ ሽኵር ንብነም ያነ እምነታሑ የገግተገጋሑ ንማጀ ቲደብር የቸኔው። 4 ባሑ በሰናብሑ ወትሰደድም መከራም እንም በትቋመሮታሑ፥ በመሮታሑም ይእግዘር ቤተክርስቲያን በሐርሑ ባሑ ንሟቅጥነ። 5 ዝም ያትየሽንደ ይእግዘር ፍርድ ቕጥየ ወሕረታው፤ የሕ የሐሬ መከራ ትትቐፐሮᎌ ይእግዘር መንግስት ትበቆቃር ትሕሮሸ። 6 እግዘር ቕጥየ ይፈርድ የሐሬ ባሑ መከራ ቢያቸኖብኩሕኖ መከራ ያቸንቦቴ። 7 አሗ መከራ ትትቐፐሮ ኣሑ ቲና ጋᎀ ᎈያት ይብሑቴ፤ ዝም ይሐር ያነ ጘታ ኢየሱስ ንቅ ደረግ ታነኖ ተብዘ መሌካታ ጋᎀ ተሰሜ ቢቸንወ ግዝየው። 8 ትም ተሰሜ ይትየ ብሳት ላባናው፤ በሕ ግዝየ እግዘር ኤⷕሮም የጘታንዳ የኢየሱስ ክርስቶስ ወንጌል ኤታዘዞሕኖ ይፈርድቦቴ። 9 ሕኖም ተጘታ ኢየሱስ ይፍቴ ንቅ ክብር ታነን ደረገታ ተቤተሮም በዘላለም ጥፋት ይትቀጦቴ። 10 ይትቀጦም ያነ በቅዱሳነታ ይከብሬ ቢያምሮ ሕኖም እንም ይናም ቦድኔ ምስክር ተቐፐርሑም ባመርሑ ባሑም ይከብሬ ቢቸንወ ግዝየው። 11 ይናም ዝሐታ በስቦት እንም ጋᎀ ያሑ ቃር ታናቈምነም ጠሎት ናሜነ ያነ እግዘር የሽፗቸታ የበቃሑ ያሜሑዌም ወሔ ዘንጋ ትቾቶኔ ያነናሑ ፍቃድም የእምነት ሜናሑ እንም በገገታ ደረግ ያሜንሑዌው። 12 ኣትም የጘታንዳ የኢየሱስ ሽም ባሑ ይከብርሜ ኣሑም ቢእግዘረንዳም በጘታ በኢየሱስ ክርስቶስም ፀጋ ኤነት በት ክብር ትረሕቦዌ ንጨቍስነ።

2 Thessalonians 2

1 ጐፔቸም አተᎀቾ የጘታንዳ የኢየሱስ ክርስቶስ ተኖተታም ይናም ተት ጋᎀ ወትደመደንዳ ቃር ንጨቍስኔኩ ዝሐታው፤ 2 በትንቢት ዌም በትምርት ዮጂም ሐማ ዌም ቢና ናቸር የትጣᎉም ሐማ ኣሚትሑ ጘታ ይፈርድወ ከረ ሰናም በበሮት በⷕናሑ ኤያረድሑ ኤጥረቅሑ። 3 ሟኒም ሰብ በሟኒም ኤነት እናታለለናሑ፤ ዝም የከረ የቀጥወ ሕዶት ብዴተ ቴቸንም በኣዛብ እሳት ይገባታ የኣመፅ ምስ ቴቸን ይፍቴ ዝሕ የፍርድ ከረ ኤቸን። 4 ዝም የኣመፅ ምስ ንቅሎ ቧርም ቲሰጕጅሎሕኖ ቃር እንም በᎈር ገገታ ከፍ ባምሮት እያ ንቅን ይብር፤ ጔታን በበሮት ቢእግዘር ቤተመቅደስም ዳር ይቾኔ ይደፍርቴ። 5 እያ ታሑ ታነ ዝሕ ዘንጋ ዮድኩ ሐማ ኤትዘገድሑዌ? 6 ዝሕ የኣመፅ ምስ በትወሰነለ ወክት ቸነም ቲትየ ዳር ይክስቴ፤ አሗ ይቸኔ ይራን ምር የሐረ ሐማ ኣሑም ትⷕሮ። 7 የጥፋት ደረገታ አሗም በሽᎃቸር ይቾት፤ ዝም በሽᎃቸር ይቾት አሗ ይቸኔ ይራንታ መደር ቲገፍር ዳሩ። 8 ዝሕ ያመፅ ምስ በሕ ግዝየ ይቸንቴ፤ ቢሐርም በክብረታ ይቸን ጘታ ኢየሱስ ባንፏተታ ይቈጥንቴ፤ ኣቸም የስያታ ያጠፏንቴ። 9 ዝም የጥፋት ምስ ይቸን በሼጣን ደረግ፥ ያሳስት ወግ፥ መርሐትም ፍንክ ዘንጋ እንም በቶቶቱ። 10 የሕክም ቢጠፎ ሰብ ᎇችር ᎇችር ᎃጥጥ ኣታሎት እንም ባምሮቱ፤ ዝም ሰብ ይጠፎ ያነ ተባጢረና ይተርፎዌ ውረም ቃር ንመዶት ባንሳቦተናው። 11 በዝ የቸነ ባሰት ቃር ያምሮዌ እግዘር የስተት ደረግ ይረሕቦቴ። 12 ዝም ይሐር በውረም ቃር ኣናምነ ባሮም ባጢር ይቾቶዌ ይሽኖ እንም ይትፈንድቦዌዉ። 13 ጘታ ኢየሱስ ይረምድሑ ጐፔቸም አተᎀቾ ባሑ የቸነ እንም ጋᎀ ይእግዘር ሽኵር ወበር ነረብንደ፤ ኣሑ በመንፈስ ቅዱስ ወትቀደሳሑም በውረም ቃር በመሮት ትተርፎዌ እግዘር ትንም ይፍቴ ኣመነም ያሑ የሸፐተናሑዌው። 14 ይና ቦድኔኩ ወሔ ወሬ ወሐት እግዘር የዝ የጠናናሑ የጘታንዳ የኢየሱስ ክርስቶስ ክብር ትትሸዶዌዉ። 15 አጋ ጐፔቸም አተᎀቾ ተቋመሮም ቍሞ፤ በቃርመንዳ ሐረም በናቸረንዳ ያብኔኩ ትምርት ኣትግፍሮ። 16 ገገታ ጘታ ኢየሱስ ክርስቶስ የረመደንደ በፀጋታ የዘላለም ያትቋምር ወሔ ተስፋ ያበንደ ኣባንዳ እግዘር፥ 17 ወሔ የሐረ ዘንጋ እንም ታመሮዌም ትዝረኮዌ ⷕናሑ ያትቋᎃን ደረግም ያብሑ።

2 Thessalonians 3

1 ጐፔቸም አተᎀቾ የቀጥወ ይእግዘር ቃር ባሑሜ የሐረም ሐማ ብንጐድሜ ይቤትቴም ይከብሬ ይናም ጠሎት ኣምሮንደ። 2 የሕክም ቃረታ ሰሞም ያምሮ እንመና ኣንሐሮ የሐሬ ተᎃጥጥም ተᎇሼ ሰብ ኣደጋ ንተርፍኔ ይእግዘር ጠቍሶንደ። 3 ቢሐርም እግዘር የታመረው፤ ት ያትቋምርሑሸ፤ ተሲጣርም ይቀየሑሸ። 4 ናዝዝኔኩም እንም አሗም ቢሐር የዝ ኣንቐ ትቾተዊ ሐማ በጘታ ሐነም ንትመመኔኩ። 5 ጘታ ⷕናሑ ይእግዘር ንማጄም የክርስቶስም ፍናⷔ ያስራሑ። 6 ጐፔቸም አተᎀቾ በክርስቶስ ቢያምሮም ሜና ቴቾቶ ሰብ፥ ቲናም በትቐፐርሑዊ ትምርት ኤነት ቴረብሮ ክርስቲያን እንም ትትቤተሮዌ በጘታንዳ በኢየሱስ ክርስቶስ ሽም ናዝዝኔኩ። 7 ይና መሰርሑም ንበሮት ያነብሑ ሐማ ኣሑም ገጋሑ ትⷕሮ፤ ይና ታሑ በረፐኔ ሜና ኤባር ኣንቾናነ። 8 የሟኒም ሰብ ሸረት እክም ኣንበናነ፤ ባሑ ባትማሑ ኣንትጨርኔብኩዌ ዋናም ምሳረ ቐጥነም ጃድ ባነም ንቾትነ ባነ። 9 ዝም የቾትነ ይና ያሑ መሰሮ ንሕነሸ በበሮተንዳው ባንሐሬ ኣሑ የቕጭነረንዳ ዋጋ ቲቦንዴ መብት ኣነፐረንዴ ኣንሐረ። 10 ታሑ በረፐኔ "ሜና ቶቶት ኤሽንታ ኤብራ" ይብር ትዛዝ ኣዘዝኔኩም ባነ። 11 ዝም የባኔᎌ ኣታት ሜና ኤቾቶ ሰብ በግብታሑ ያነቦ ሐማ ሰማነምታነው፤ ሕኖም ቤያገባኖ ዘንጋ ገፖም ይንጐድ ሰብ ኣደግሮት ባንሐሬ ኣት ዘንጋ ቴቾቶ ይረብሮ ሰብሎ። 12 የዝካ ኤነት ሰብ በጨር ይረብሮዌ ቾቶም ይበሮዌ በጘታ በኢየሱስ ክርስቶስ ሽም ናዝዝነም ናጬፕኔዮ። 13 ጐፔቸም አተᎀቾ ኣሑም ቐጥነም ቤትሑ ወሔ ዘንጋ ተቶቶት ኣታክቦ። 14 በዝ ናቸር የራሕኔንኩ ወባጀ ኤትቐፐር ሰብ ቢረብር መርኬ በረዊ፤ ይቅመጭምሐማ ተት ኣትሕሮ። 15 ቢሐርም የጐፔ ሐማ ምሕረዊ ባንሐሬ ጠላት ሐማ ኣትዘዊ። 16 ሽናት ይብ ጘታ ገገታ እንም ጋᎀ ብንም ዘንጋ ሽናት ያብሑ፤ ጘታ ትንማሑ ጋᎀ የሕር። 17 ዝሕ ወጌምት በገገና አጅ የጣፍንኩ እያ ጳውሎስን፤ ብያ ናቸር እንም ይረሕዊ መርሐት ዝሐታው። እያ አጠፍ ዝካው። 18 የጘታንዳ የኢየሱስ ክርስቶስ ፀጋ ትንማሑ ጋᎀ የሕር።

1 Timothy 1

1 ባተነፈንደ ቢእግዘርም ተስፋንዳ በሐረ በክርስቶስ ኢየሱስ ትዛዝ የኢየሱስ ክርስቶስ ናቸረነ ተሐረ ተጳውሎስ፥ 2 በክርስቶስ በመሮታሐ ውረም አርቸና የሐርሐ ጢሞትዮስ፥ ታባንዳ ቲእግዘርም ተጘታንዳ ተየኢየሱስ ክርስቶስ ፀጋም ምረትም ሽናትም የሕር። 3 መቄዶንያ ገነ ትናር ኣደራ የባከም ሐማ በኤፌሶን ከተማ ቶራ፤ በሕ ያነቦ ኣታት ሰብ ያሰት ትምርት ቤያትመሮ ሐማም፥ 4 የሕንቍትሜም፥ ቀጥወ ኤነን የሰብ ዘር ᎃዝሬ ኤትዠፐሮሐማ አዝዝኖ፤ ዝካ ዘንጋ ሽር ያቸኖ ባንሐሬ በእምነት ይእግዘር ይቾቺ ሜና ያᎀሪዬ ኤጠቅም፤ 5 የዝ ትዛዝ ᎇርዘንጋ ጭን ተመጠረ ⷕን፥ ቶሔ ቀርብ፥ ተውረም እምነት ይረሕዊ ንማጀው፤ 6 ኣታት ሰብ ተዝ ዘንጋ እንም ተቤተሮም ኤያጘኽር ሽሬ ተዠፐሮም። 7 ዝሕ እንም ያመሮ የሙሴ የቕጫ ኣስተማሪ ይሐሮዌ ሳቦም ታነው፤ ቢሐርም ይዝረከዊ ቃር ኤⷕሮዌም ጪጉ ይብረዊ ዘንጋ ኤቤስረዊ። 8 በቕጥየ በቾችᎌ፥ ቕጫ ወሔ ቃር ወሕረታ ንⷕነ፤ 9 የሕክም ቕጫ ዮጣ እማት ዮሔ ሰብ ኣንሐረሐማ ንⷕነ፤ ቕጫ ዮጬ የᎇሼም ያጃጋሪ፥ ይእግዘር ይሐዶም የባጢረተነም፥ ቅድስና ኤነኖም መንፈሳዊ ዘንጋ ይቀርጦም፥ የኣብ ታዶተና ይቀጥሮም የደመነም፥ 10 የባለጌም ምስ ተምስ ጅር ይደምዶም፥ ሰብ ያስረቦ ቄጠነም ዮጃማም፥ ባሰት ይተሮም፥ ውረም የሐረ ትምርት ታቦምታነ ኣሰት የሐረ እንጐድ ዘንጋ ይቾቶ ሰብ እንሙ። 11 ዝሕ ውረም የሐረ ትምርት ጭን ይረሕዊ ያነ የትከበረ ይእግዘር ክብር ቲዩድ ወንጌሉ፤ ዝም ወንጌል ይያ ኣደራ ኣውንም። 12 እያ ኣገልጌ አሐሬ በሹሞት ᎃርቴ አሐርሐማ ያመኔ ደረግም ያቤ ጘታንዳ የኢየሱስ ክርስቶስ ሽኵር የስራን። 13 ሟኒም ቢሐር የዝ ይፍቴ የክርስቶስ የሰተብም ያሳደድ፥ ያትዋለድንም ብንሐርም ት ምረት ኣመነኒም፤ ትም ዝሕ ምረት ያመነኒ እያ ዝሕ እንም ያመነ ባንሓሮትመናም ባንመሮትመና የረፐረየሐሬው፤ 14 የጘታንዳ ፀጋ ኢየሱስ ክርስቶስ ይናተሐረ እምነትም ንማጀ ጋᎀ ኣወሸም ኣውንም፤ 15 "ኢየሱስ ክርስቶስ ባጢረተነ ያተርፌ ዝሕ ኣለም ቸነም" ይብር ቃር የታመረም ሰብ እንም ይትቐᎌኔ ያትኸሽ ቃሩ፤ ተባጢረተነ እንም ይርቅ ባጢረተነ እያትን። 16 ቢሐርም ጭን ሟንም፤ የሟርንም ኢየሱስ ክርስቶስ ዳርኤነን ፍናⷐታ ተባጢረተነ እንም ይርቅ ባጢረተነ የሐር ይያ ባተዞት፥ በትም ያምሮም የዘላለም አያም ይሐሮ ሰብ ትምርት ይሐሬዉ። 17 የሕ የሐሬ የዘላለም ንጕስ የሐረ፥ ኤሞትም ኤትየም እማት የሐረ እግዘር ክብርም ሽርም የዘላለም የት የሕር ኣሚን። 18 አርቸና ጢሞትዮስ የዝ ይፍቴ ያሐቃር በትንቢት ዮጅንከም ሐማ ዝሕ ትዛዝ ኣደራ ባም ኤብሐ፤ "ኣሐም በትንቢትታ ኤነት ተጨር ተዋጋ፤ 19 እምነትም ጕኵር ቀርብም የንበርሐ፤" ኣታት ሰብ ቀርበና ቃሰቦምታነ ያመረዊ እግዘር ታቦም ዛፐቶም። 20 ተሕኖም ግብት ተና ሔሜንዮስም እስክንድርምሎ፤ ሕኖም የእግዘር ስድቦተና ይተቦዌ የሼጣን ኣቐፐርም ያብሕኖሎ።

1 Timothy 2

1 ትንም ኣወተራቸ ይእግዘሬንየ ጭቋሸ፥ ጠሎት፥ ምስጋናም የሰብ እንም ያᎀርዬ የሰብ እንም አመሕርሑ። 2 ይእግዘር ሰብ በሕሮት ቦሔ ኣመር ሐነም በሽናት ንረብኔ የንጕስም የዳነም እንም በሮም የእግዘር ጠቍሶ። 3 ዝም ባተነፈንደ ቢእግዘር ይፍቴ ወሔምም ይሽርም ቃሩ። 4 ይእግዘርም ፍቃድ ሰብ እንም ይተርፎዌም ውረም ቃርም ይⷕሮዌው። 5 እግዘርም እማቱ፤ በግብት ሐረምታነ እግዘርም ሰብም ያትሻክትምታ እማቱ፤ ትም ሰብ የሐረ ኢየሱስ ክርስቶሱ። 6 ሰብ እንም ተባጢረና ይትዌጣኖዌ ገገታ ሕትም ኣመነም ያበ ቱ፤ ዝም እግዘር የቓጣን ከረ ቲሰራ እግዘር ይሸን ያትርፎት ቕጫ ያትየሽ ምስክሩ። 7 እያም እምነትም ውረምም ቃር ኦዴ ናቸረነም ኣስተማሪም ሐርም የኣረማዊዬ የትራሕ በዝሕ የቸነው፤ ዝም ትምብር ውረም ቃር ኦድ ባንሐሬ ኣንፈጥር። 8 በዝ ኣንቐ በᎇችር ᎇችር መደር ያነቦ ገምያ ማትም መራክስም ቴተቦ የትቀደሰ አጀና በንሶት ጠሎት ያመሮዌ አሸ። 9 እሽታም ጕነረሕነማ በተርሶት ዌም በወርቅ ዌም በእንቁ ዌም ኑንድ በሐረ ጅር ኣጊጦት ቴሐር፥ በቀምጦትም ጕኵር ጅር የትሐደረማ። 10 ይእግዘር ንሰግድነ ይብረማ እሽታ መምር ኣጊጦት ያነበማ ሐማ የሓረማም ቦሔ ሜና ያጊጠማ። 11 ምሽት በታዘዞት ድግትበርም ትትማር፤ 12 ምሽት የምስ ታትመሬም ዌም የምስ ኣለቃ ትሐሬ ኣንፈቅድ፤ ⷕት ቍስ ወበር ነረባ። 13 ይፍትወረር የትፈጠረ ኣዳሙ፤ ተሕም ኣንቐ ሔዋን ተፈጠረችም። 14 የታለለችም ይእግዘር ቕጫ የጣሰች ምሽትንያ ባንሐሬ የታለለ ኣዳም ኣንሐረ። 15 ቢሐርም ጭን ምሽት በእምነትም በርማጀም በቅድስናም ብትቋመር በሰትትነት ብትረብር ትከ በጠኖት ትትረፍሸ።

1 Timothy 3

1 ኣት ሰብ "የቤተክርስቲያን መሪ ይሐሬ ቢሸ ወሔ ሜና ይትሜን" የዋሪ ውረም የሐረ ቃሩ። 2 አጋ የቤተክርስቲያን መሪ ዝካ ወሕር ነሮ፤ ቅነጨ ኤነወ፥ "እማት ምሽት ያገፓ፥ በልክ ይረብር፥ ቅነጨ ኤባር፥ ገገታ ተᎃጥጥ ይቅየ፥ ሜናታ በመገክር ይቾት፥ ባዘራ ይትቐፐር፥ ያትመሬ ይለ፥ 3 ኤሰሕር፥ ኤትራከሰ፥ ጘራ፥ ሽናት ያነን፥ ዱንያ ኤረምድ፥ 4 የገገታ ኣበሩስ በጨር ያረብር፥ ዴንጛታ ባክበሮት ይታዘዞነም የትከበረም ወሕር ነሮ።" 5 የገገታ ኣበሩስ ኣምብሮት ኤለ ሰብ በሐረ፥ ይእግዘር ቤተክርስቲያን ኣተድሮት መምር ይለ? 6 በትቢት ተሜናም የትፈንደወ ሲጣርሐማ ቤትፈንድዌ ገደር ክርስቲያን የቤተክርስቲያን መሪ ኤሕር። 7 ቤትቀንጤም በሼጣን ሽካም ቤገቤ ክርስቶስ ባናመሮ ሰብ ይፍቴ ቦሔ ሽም ይትጠና ሰብ የሕር። 8 የሕክም ዲያቆን የትከበሮም፥ በቃረና የታመሮ፥ ብዘ የዌን ጠጅ ኤሰጦ፥ የዋጋ ኤድረነጎ ሰብ ወሕር ነረቦ። 9 የሕክም የእምነት ሚስጥር ቦሔ ቀርበና ይቅረቦ ሰብ ወሕር ነረቦ። 10 የሕኖም ይፍትወረር ኣመረና የሗሪ፤ ተሕም ኣንቐ ᎃጥጥ ኤነቦ ሰብ በሐሮ በዲያቆንነት ያገክሮ። 11 የሕክም እሽታናም ወሔ ኣመር ያነነማ፥ የሰብ ኤያመማ፥ ተᎃጥጥ ተጬፐማም በልክ ይረብረማ፥ ብንም ቃር የታመረማ ወሕር ነረበማ። 12 ዲያቆናት ያታተና ያት ምሽት ምስ ወሕር ነረቦ፤ ዴንጛናም ኣበሩሰናም በጨር ኣምብሮት ነረቦ። 13 ወሔ ሜና ይቾቶ ዲያቆን ንቅ ማረግ ይረሕቦ፤ በኢየሱስ ክርስቶስ ያነ እምነት ቃር ያትመሮት ድፍረት ይረብኖ። 14 ዝሕ ናቸር ትንጠፍንሐ ያሐሔ ኣፈጠርም አቸኔ ተስፋ ኣመነሙ፤ 15 ብንክስም ቢእግዘር ኣበሩስ ግብት መምር ንበሮት ያነቦ ሐማ ትⷕሬ ያሐ ጣፍንከም፤ ዝም ኣበሩስ ውረም አችባም ይቈምወም አያም የሐረ እግዘር ቤተክርስቲያኑ። 16 የሓይማኖተንዳ ሚስጥር ያለጥርጥር ንቁ፤ ትም ክርስቶስ "ሰብ ሐረም የቸነ፤ ውረም የሐረሐማ በመንፈስ የትⷐረ፤ የመሌካ የትየ፤ የሰብ እንም የቶደ፤ ሰብ እንም ያመረወ፤ በክብር ሰሜንየ ዮጣ" ይብር ቃሩ።

1 Timothy 4

1 መንፈስ ቅዱስ ጭን የᎃየም ዝካ ይብር፤ "በቀጥወ ዘበር ኣታት ሰብ በሲጣር ተታለሎም የሲጣር ትምርት ይትⷐተሮዌ ያመረዊ ክርስቶስ ይሐዶቴ" ይብር። 2 ዝሕ ኤነት ትምርት ይቸን በሐጥነት ኤነም ቃር ቲዝረኲ በጋረ ብረት ይተኵሺ ኣሕር ሐረምታነ ይድረዝዝ ኣሕር ቀርበና ድረዘዘም የሐሬ ኤወቅስኖ ሰብሮ። 3 የዝካ ሰብ ጋብቻ ይሐሮ፤ ኣመሮም ውረም ቃር የሓሮ ሰብ ይእግዘር ሽኵር ባሮም ይበሮዌ እግዘር የፈጠረሎ ሸረት "ኣትብሮ" ባሮም ይሐሮ። 4 እግዘር የᎈጠረን ቃር እንም ወሔ ቃሩ፤ ይእግዘር ሽኵር ቧርም በትቐᎌሪ ይቋሺ ቃር ኣትም ቃር ኤነ። 5 ቢእግዘር ቃርም በጠሎት የትቀደሰ ይሐር። 6 ዝሕ ትምርት በክርስቶስ ያመሮ ሰብ ብቱድ፥ የእምነት ቃርም ወሔ ትምርትም ትትመር የትራቅሐ የኢየሱስ ክርስቶስ ወሔ ኣገልጌ ወሕራሐ ታትⷕርሸ። 7 የዝ ኣለም ይትመች ዘንጋም ተባሪቅ እሽታ ዠረርየ ተሐረ እንቊት ስⷕ፤ በመንፈሳዊ ዘንጋ ገጋሐ ኣትርዋሽ። 8 ገግ በዝ ኣለም ቢትየ ቃር ኣሮሶት ጥቅመታ ቀሪቃሩ፤ ገግ በመንፈሳዊ ዘንጋ ኣትርዋሶት ጭን አሗ በዝ ኣለም ትነብነም ተዝም ኣንቐ ያነ አያም ተስፋ ያነኔ ይንምቃር ይጠቅም። 9 ዝም ቃር ሰብ እንም ወትቀፐር ያነወ ውረም ቃሩ፤ 10 ይናም ጃድ ንብነም በሜናም ንቐጥነ የዝመታው፤ ዝም የሐረወ ይናም ተስፋንዳ ያወናነ የሰብ እንም ይርቅመታ ያምሮሕኖ እንም ቢያተርፍ አያም በሐረ እግዘሩ። 11 ኣሐም ዝሕ ዘንጋ አዝዝ፤ ኣትመርም፤ 12 ደንጝነት ያነናሔ ሟኒም ሰብ ኤቅርጥሐ፤ ይርቅመታ ብትዝረኽን ዘንጋ ብትረወን ንብረት፥ በርማጃሐ፥ በእምነትም፥ ተባጢር በምጠሮትም በክርስቶስ ያመሮ ሰብ ወሔ መሰሮ ሕሎ። 13 እያም ትንቸን ዳር ይእግዘር ቃር ዩዶ መጣፍ የሰብ ባርብቦት፥ በምሕሮት፥ ባትመሮት ተፋደግ። 14 ትንቢት ቦጅንከ ግዝየም የቤተክርስቲያን ባሪቅም አጀና ባወኖብከ ግዝየ ያውከ ባሐ ያነ መንፈሳዊ ስጦታ ኤተሳሐ። 15 ወትራቃሐ ሰብ እንም ያዞዌ በዝ ዘንጋ እንም ተፋደግም በᎃራ ደረጋሐ ቶትወ። 16 የገጋሐም ታትᎀን ትምርትም ቃር ተጤፕ፤ በዝ ዘንጋ እንም ተቋመር፤ ዝሕ እንም ብትቾት ገግማሐም ይሰማሐም ሰብ ታተርፍ።

1 Timothy 5

1 ኣሐም የባሪቅ ሰብ ያባሐ ትመን ሐማ ምን ባንሐሬ ኣታጥራቍን፤ የወደያ ዴንጛም የጐፔያሐ ትመሕር ሐማ ምሕኖ። 2 ባሪቅ እሽታም ያዶታሐ ትመሕር ሐማ ምሕነማ፤ ዝክም ዘየ ግሬድም የተሟሐ ትመሕር ሐማ በᎃራ ⷕናሐ ምሕነማ። 3 ምስ የᎀተበማ እሽታ ኣክብነማ። 4 ምስ የᎀተባ ምሽት ዴንጛ ዌም መቸበያ ቢረብና ሕኖ ኣወተራቸ ኣበሩሰና የቀሮትም የኣብታዶተናም የሜትየናም ኣጅግ የዘፕሮት ኣደራ ቢእግዘር ይፍቴ ያነቦ ሐማ የትማሮ፤ ዝመታ ይእግዘር ይሽን ቃሩ። 5 በውረም ምስ የᎀተባ ያገነና ይማተⷕታ ትረብር ምሽት ተስፋⷕታ ቢእግዘር ታወራም ዋናም ምሳረ ይእግዘር በጠቍሶትም በጠሎት ትረብር። 6 የዝ ኣለም ብንቕት ይሽና ምሽት ጭን ታትሞትም የᎀተችንያ። 7 ጥፋት ኤባር ይረብሮሐማ ምሕኖ። 8 የገገታ ደቦ ይርቅመታ የቤተታ ኣበሩስ ኤቅየ ሰብ ያᎀረን እግዘር የሐዳ ሰቡ፤ ኣቸም ታናመረም ሰብ ይርቅ ᎇሼሰቡ። 9 ምስ የᎀተባ ምሽት በመዝገብ ትትጠፍ እድሜየⷕታ ተስርሳ ዘበር ቦስጥ ኤሕር፤ የሕክም እማት ምስ ያገፓት ምሽት ወሕር ነረባ። 10 ⷕትም ዴንጛ በጨር ባረቆት፥ ባዘራ በትቀፐሮት፥ በክርስቶስ ያመሮ ሰብ አግር በጥቦት፥ ያገነኖ በንዶት፥ ሟኒም ወሔ ሜና እንም በቶቶት፥ ቦሔ ሜናⷕታ እንም ዩጅና ምሽት ወሕር ነረባ። 11 ያንገነዘማ እሽታ ቦቢት መዝገብ ኣትጣፍነማ፤ ሕነማ በገገሕነማ ተመኛት ተቐመማም የክርስቶስ ያነነማ ንማጀነት ቲቀብር ምስ ያገበሜ ይትሜነማ። 12 ይፍትወረር የክርስቶስ የገፐሜ ቃር በታቦተሕነማ ይትፈንድበማ። 13 ተሕም በᎈር ሜና ግፍሮትም የሰብ ቤት ዞሮት ይርወሰማ፤ እማት ሜና ግፍሮት ቴሐር የሰብ ያመማ፥ በሰብ ዘንጋ ይገበማም ሰብ ኤዝረኽን ቃር ይዝረከማ ቃር ይሐረማ። 14 በሕ የቸነ ኣንገነዘማ እሽታ ምስ ያገበሜ ዴንጛ ይጨነሜ ቤተሕነማ በጨር ይቅረሜ አመሕነማ፤ በዝ ኤነት ጠላት ይትሳተብወ ዘንጋ ኤረሕብ። 15 የዝ ይፍቴ ኣታት ምስ የᎀተበማ እሽታ የሼጣን ይትⷐተረሜ ቲእግዘር ኤማ ወጠማም። 16 በክርስቶስ ያመረች ምሽት ምስ የᎀተበማ እሽታ በቤተⷕታ ቢረብረማ የቤተክርስቲያን ቤያጀግረሜ ⷕት ትንዳነማ፤ በዝ ኤነት ቤተክርስቲያን ስርም እገዠ ኤነነማ እሽታ ንዶት ይለ። 17 ቤተክርስቲያን በጨር ይቅረቦ፥ ይርቅመታ ይእግዘር ቃር ቦዶትም ባትመሮት ይቐጦ የቤተክርስቲያን መሪ ንቃር ወትከበር ነረበ፤ 18 ይእግዘር ቃር ዩድ መጣፍም ዝካ ይብር የሐሬዉ፤ "ቦድ ዝነ ይደርጎ ዋጋ ኣንቃና ኣትግድ" ኣትም "የሜነነም የቾተወ ኣዊ" ይብር። 19 ት ዌም ሶስት ምስክር ባኖዶዌ በቤተክርስቲያን ባሪቅ ይቸን ክስስ ኣትቀፐር። 20 እንጐደና ይትጬፖዌ ባጢር ይቾቶሕኖ በሰብ እንም ይፍቴ ጥፋተና ኦድኖ። 21 ብትቾትን ዘንጋ እንም ኣተታ ታተታ ታታበንጥ ዌም የሟኒም ሰብ ኦሻ ታትገባ ዝሕ ዘንጋ እንም ትቅዬ ቢእግዘርም በኢየሱስ ክርስቶስም በሸᎌችዮ መሌካ ይፍቴ ኣደራ አብርሐ። 22 አጃሐ በሰብ ᎈር ቦሮት የሟኒም ሰብ ትሾሜ ኣትድራከት፤ ትንጐድ ሰብ ጋᎀ ባጢር ባትቾቴ ተጤፕ፤ ገጋሐም ተᎃጥጥ ቃር ቀየ። 23 በደናሐ ያነ ባሸ ትትብር ቀሪ የዌን ጠጅ ስጤ ባንሐሬ ተዝ ኣንቐ እማት እሓ ኣትስጤ። 24 ያታት ሰብ ባጢር ሰቼ ይወጣ የሐሬ በተረም የፍርዴ ያር፤ ይንጐደና ባጢር ጭን ይትየ ያነ አከሰሙ። 25 የሕክም ወሔ ሜና ሰቼወጣም ይትየ፤ ኤትየም በሐረ ይትሼሜ ኤለ።

1 Timothy 6

1 ይእግዘር ሽምም ትምርትመታ ቤትሰተቤ ኣገልጌ የሐረ እንም የኣራባሪየና ዋክብር ያነቦ ሐማ የሓሮ። 2 ኣራባሪየና በክርስቶስ ያመሮ በሐረ ጐፔያና የሐሮዌ ኤቅርጦዮ፤ ይርቅ መታ ያጘኽሮዮ ጘታና በክርስቶስ ያመሮ ናማጂ ጐፔየና የሐሮዌ ቲፍቴ ይርቅ ያገክሮዮ፤ ኣሐም ወምሕርም ዋትመርም ያነብሐ ዝሐታው። 3 ውረም ተሐረ የሓይማኖት ትምርት ጋᎀ ይትሰማማ፥ ጘታንዳ የኢየሱስ ክርስቶስ ውረም ቃር ቸም፥ የትቤተረ ትምርት ያትመር ሟኒም ሰብ ቢረብር፤ 4 በትቢት የትሜናም ኣትም ቃር ኤⷕር ሰቡ፤ ቢሐርም ጭን ቢዝረኲ ቃር የትክራከሮትም፥ የትጭቃጨቆትም ᎃጥጥ ተመኛት ጠወጠንም፤ ዝም ያቸንን ᎀያት፥ መራክስ፥ ስዴበ፥ ተጥራጠሮት፥ 5 ቀልበና በጠፋቦም ውረም ቃር በገፈሮ ሰብ ግብት ይትቾት ስርም ኤቈም ሽሩ፤ የዝካ ሰብ ሓይማኑት ዱንያ ይረሑᎌ ብላት ይመስኖ። 6 በውረም "ያኔ ይጣኒሸ" ይብር ሰብ ጭን ወሔ የሓይማኖት ሜና ጭን ንቅ ደንገነ ያሜ። 7 ይና ዝሕ ኣለም ኣትም ቃር ጥብጭትነ ኣንቸነነ፤ ተዝም ኣለም ትናነ ጠበጥነም ንወስድነ ቃር ኣትም ቃር ኤነንደ። 8 ንበራነም ንትሐተነም ቃር በረከበነ ይጣንደሸ። 9 ደንገነ ይሐሬ ይሸ ሰብ ጭን በፈተናም በሽካም ይገባ፤ የሰብ ቢያትብላሽም ቢያጠፋም እንጭም ቃር በሐረ ቢጐዳ በብዘ ተማኛት ይጠበጥ። 10 ዝም የሐረወ የዋጋ ንማጀ የባጢር እንም አስሩ፤ ኣታት ሰብ የዋጋ ተመኛት ᎀተተኖምታነ ያመረዊ ክርስቶስ ሐዶም፤ ⷕንመና በᎃጥጥ ጨ ወኮም። 11 ይእግዘር ሰቦ ኣሐ ጭን ተዝ እንም ስⷕ፤ የጽድቅ ሜና፥ ይእግዘር ሰብ ሕሮት፥ እምነት፥ ንማጀ፥ በፍናⷐ ተቋመሮትም፥ አመሮት፥ ጘርነት ተሐተር። 12 በታመሮት ጃድ በርም ወሔ ኣርብ ተዋጋ፤ በብዘ ሰብ ይፍቴ ቦሔ በታመሮት ይእግዘር ቃር ቦዶት የትሽፐትሐወ የዘላለም አያም ጥብጥ። 13 እንም ዘንጋ አያም ቢያሜ ቢእግዘርም በጴንጤናዊ ጲላጦስ ይፍቴ ውረም ቃር ቦደ በክርስቶስ ኢየሱስ ይፍቴ ኣዝዝሐ። 14 ጘታንዳ ኢየሱስ ክርስቶስ ተዠፐረም ቲቸን ዳር ጥፋትም ቅነጨም ኤባር ዝሕ ትዛዝ ቀየ። 15 የክርስቶስ ወተን የትባረከም ይማተታ ዳነ የሐረ፥ የርጕስ እንም ንጕስ የጘታ እንም ጘታ በዋረን ከረ ይሐርቴ፤ 16 ኤሞት ቃር እማት ቱ፤ ሟኒም ሰብ ይትቐነውኔ ቤለ በርቅ ጬት ይረብር፤ ሟኒም ሰብ ስርም ኣናሸን፤ ያዥንሜ ኤለ፤ ክብርም ደረግ የዘላለም የት የሕር ኣሚን። 17 የዝ ኣለም ደንገነ ሰብ በገገና ቤትሸመሮዌ ተስፋና ቢጠፋ ዱንያ ቤያወሮዌ አዝዝኖ፤ የሕክም ተስፋና ይና ይሽርንደሐማ እንም ቃር ኣበሳም ቢይብንዳ ቢእግዘር ይሐርሐማ አዝዝኖ። 18 ወሔ ሜና ይቾቶዌ፥ ቦሔ ሜናና ደንገነ ይሐሮዌ፥ ይቦዌም ያነኖም ይሸዶዌ አዝዝኖ። 19 በዝ ኤነት ውረም የሐረ አያም ይረሕቦዌ ኤማታ ስርም ኤንቅረቅር ዱንያ ቢቸን ዘበር የገገና ያወሮቴ። 20 አረ ጢሞትዮስ ኣደራ ያውከ ቀየ፤ ውቀት ቴሐር "ውቀት" ቲመስር ቃር ተከንቱ ቋዶትም ሽርም ስⷕ። 21 ኣታት ሰብ የዝ ኤነት ውቀት ነረንደ ባሮም ታመረዊ ተክርስቶስ ኤማ ወጦም፤ ይእግዘር ፀጋ ታሐ ጋᎀ የሕር።

2 Timothy 1

1 በኢየሱስ ክርስቶስ ወሐት በትረከበ ኤያም በሐረ ተስፋ ኤነት ቢእግዘር ፍቃድ የክርስቶስ ኢየሱስ ናቸረነ ተሐረ ተጳውሎስ የትራሐ፥ 2 አረምድሐ አርቸና ጢሞትዮስ፥ የኣብ እግዘርም የጘታንዳ የኢየሱስ ክርስቶስ ፀጋም ምረትም ሽናትም ያሐ የሕር። 3 ዋናም ምሳረ እንም ጋᎀ በጠሎት ትንዘግድሐ፥ የድረ ኣባና ሐማ ቦሔ ቀርበና አቾትረ እግዘር ሽኵር አውን። 4 እምባሐ ይትዘገዴ፤ የሕ የሐሬ ንቃር ይሽሬዬ ኣዥሔ ዋናም ምሳረም አትሜን። 5 ባሐም ያነ ውረም የሐረ እምነት ይትዘጋዴ፤ የዝ ኤነት እምነት ይፍትወረር በሜችወታሐ በሎይድም ባዶታሐ በኤውኒቄ የረፐረው፤ ዝም እምነት ባሐም ያነ ሐማ ሓርም። 6 በሕ የቸነ አጀና ባሐ ᎈር ባወናብከ ግዝየ እግዘር ያበናሐ ስጦታ የመንፈስ ቅዱስ እሳት ትርሳሳንሐማ ኣዘግድሐ። 7 እግዘር ይና ያበንደ የደረግም የርማጀም፥ ገገንዳም ተባጢር የቀሮት መንፈሱ ባንሐሬ የስረፎት መንፈስ ኣንሐረ። 8 ሔታ የጘታንዳ ቃር ቱዴ ኣትቀምጭ፤ የትም ትምብር በታገድ ብያም ኣትቀምጭ፤ ቢሐርም እግዘር ቢይብሐ ደረግ ቃረታ ቱዴ ትያ ጋᎀ መከራ ተቀፐር። 9 ት ይና በቾትኔ ወሔ ሜና ቴሐር እግዘር በገገታ ፍቃድም በፀጋታ ኣተነፈንደም፤ ንትቀደስነሜ ጠናንደም፤ ዝም ፀጋ ኣፈር ተሰሜ ቴትፈጠሮ ይፍቴ በክርስቶስ ኢየሱስ ወሐት ይና ኣበንደም። 10 ዝም ፀጋ ያተነፈንደ ኢየሱስ ክርስቶስ በተኖተታ አሗ ትየም፤ ትም የሞት ደረግ ቐመም በወንጌል ወሐት ሞት ኤነወ የዘላለም አያም ንሐኔ ኣትⷐረንደም። 11 እያም ዝሕ ቃር ኡዴ፥ ናቸረነም ኣስተማሪም ሐርም ተሾምም። 12 ዝም መከራ ይሰራቢ ያነ በዝም የቸነው፤ ቢሐርም ኣንቅመጭ፤ ያመርን ሟን የሐረ ሐማ አⷕር፤ ያቤም ኣደራ ት ቲቸን ዳር ቀሮት ያነቢሐማ ሓርም። 13 ኣሐ ትያ የትማርን ውረም የሐረ ይእግዘር ቃር መሰሮ የሕርሐ፤ በኢየሱስ ክርስቶስ ያነናሐ እምነትም ንማጀም ኣጥብቅም ጥብጥ። 14 ቢና ቢረብር በመንፈስ ቅዱስ ወሐት ያውከ ኣደራ ቀየ። 15 በእስያ ገነ ያነቦ እንም የሐዶን ሐማ ኣሐም ትⷕር፤ ተሕኖም ግብት ፋጌሎስም ሓርማጌኖስ ተሕም ነረቦ። 16 የኦንሲፎሩስ ኣበሩስ ጘታ ምረት ያብኖ፤ ት ብዘ ጋᎀ ኣትቋመሬም፤ በታገዶተናም ኣንቅመጨ። 17 ትም ሮማ ከተማ በቸኔ በትፋደጎት ሸም ነከቤም። 18 በኤፌሶን ከተማ ምራሕር ቃር ያጘኸረ ሐማ ኣሐም ተጨራ ትⷕር፤ ክርስቶስ ቢቸንወ ከረ እግዘር ያትማጥጥም የቈየን።

2 Timothy 2

1 አርቸና ጢሞትዮስ በኢየሱስ ክርስቶስ ወሐት ቢረሕዊ ፀጋ በርታ። 2 በብዘ ሰብ ይፍቴ ትያ የትማርን ትምርት ይንጐድ ሰብ ኣትመሮት ይሐሎም የታመሮም ሰብ ኣደራ ኣብኖ። 3 ኣሐም የኢየሱስ ክርስቶስ ወሔ ወታደር ሕር፤ በፍረሖትም መከራ ተቀፐር። 4 ወታደር የሐረ ሰብ ኣለቃታ ይሽኔ ያዘዘን ሜና ይቾት ባንሐሬ ተወታደር ሜና ውጤ እንጐድ ቃር ኤቾት። 5 የዝክም በሩጫ ያትባድሮ ሰብ የኑጫ ደምበታ ሓረም ባኖጠ ሽልማት ኤረሕብ። 6 ቸዋች በሜናታ ቐጠም ተረከወን ወማ ሟረታ ኣወተራቸ ተቀፐሮት ነሮ። 7 ጘታ ብንም ዘንጋ በስሮት ይብሐ የሐሬ እያ አብርሐ ቃር በⷕናሐ ኣጫᎃትን። 8 ተሞት የትረሳ፥ የዳዊት ዘር የሐረ ኢየሱስ ክርስቶስ ዝግድ፤ እያም ኦድን ወሔ ወሬ ዝሐታው። 9 በዝም ወሔ ወሬ የቸነ የጥፋተነ ሐማ ታገድም መከራ አትቐፐር፤ ቢሐርም ይእግዘር ቃር ጭን ኤታገድ። 10 በሕ የቸነ በኢየሱስ ክርስቶስ ወሐት ይረሕዊ ትረፎትም የዘላለም ክብር ይረሕቦዌ፥ እግዘር የሸፐተኖ ሰብ ትምብር ብንም ዘንጋ አፈርሕ። 11 ዝካ ይብር ቃር ውረሙ፤ "ተት ጋᎀ በᎀትነ ተትም ጋᎀ አያም ንሕነም ንምበነሸ። 12 በፍረሖት ተቋመነም ብነብነ፥ ተትም ጋᎀ ንንገስነሸ። የት ብንሐዳኔ ትም ይሐዳንደ። 13 ይና እምነተንዳ ብንሐዳነ፥ ት ጭን የገገታ ይሐዴ ኤለ የሐሬ ታመረም" ይረብር፤ 14 ዝሕ ዘንጋ በክርስቶስ ያመሮ ሰብ ኣዘግድኖ፤ በቃር ቤትክራከሮዌ ቢእግዘር ይፍቴ ኣጤፕኖ፤ ዝሕ የቃር ወትክራከር ይሰሞ ሰብ ያጠፋኖ ባንሐሬ ያትም ቃር ኤጠቅም። 15 ኣሐም ውረም የሐረ ይእግዘር ቃር በቕጥየ ባትመሮት በሜናታ ኤቅመጭ ሜነነ ሕርም፥ በፈተና የትቋመረ ገጋሐ ቢእግዘር ይፍቴ ታትቐንቤ ኣትባቅር። 16 ይእግዘር ኣሕብዶት ቴነወ ተከንቱ ለፍልፎት ስⷕ፤ ዝም የሐረወ የዝ ኤነት ለፍልፎት ሰብ ቲእግዘር ይሰⷐሐማ ያሜ። 17 የሕኖም ጮዳ ኤᎊ መዛ ሐማው፤ ተሕኖም ተና ሔሜኔዎስም ፊሊጦስምሮ። 18 ዝም ሰብ "ተሞት የተሶት ቃር ተዝ ይፍቴ ሐረም" ተዝ ኣንቐ ተሞት ወተሳ ኤነ በበሮት ተውረም ኤማ ወጦም፤ ኣታት ሰብም ያመረዊ ክርስቶስ ይተቦዌ ያድዋኖዮ። 19 ቢሐርም "ጘታ የገገታ የሐሮ ይⷕኖ፤" የሕክም "ይእግዘር ሽም ይጠራ እንም ተᎃጥጥ ቃር የስⷕ" ይብር ማተብ ያነወ ኤንቅረቅር ይእግዘር ቃር ተፓም ይረብር። 20 በርቅ ቤት ደን እማት ተወርቅም ተብርም የሸኰቺ ግብር ቴሐር ተጨም ተሸሕራ ኣፈርም የሸኰችዮ ግብር ነረቦ፤ ተሕኖም ኣታተና የትከበረ ቃር ያወረፖ፤ ኣታተናም የትዋለደ ቃር ያወረፖ። 21 ተዝ ᎃጥጥ ዘንጋ ተቤተረም መጠረም ይረብር ሰብ የክብር ሜና ያጘኽር ግብር ይሐር፤ ዝም የሐረወ የሟኒም ወሔ ሜና ተሸከተም የቾና፥ የጘታታ የትቀደሰም ያጘኽርም ግብሩ። 22 ቶዴያነት ᎃጥጥ ተመኛት ስⷕ፤ በመጠረ ⷕን ቢእግዘር ቲያምሮ ሰብ ጋᎀ ሕርምታነ፥ ፅድቅ፥ እምነት፥ ንማጀም፥ ሽናትም ተሐተር። 23 መራክስ ያቸን ሐማ ሓርም ተጋውነትም ተከንቱ ሽር ስⷕ። 24 የጘታ ኢየሱስ ኣገልጌ የሐረ ሰብ ብንም ቃር ጘራ፥ መከረም ያትመሬ ይሐለ፥ ፋራⷕ ወሕር ነሮ ባንሐሬ ወትራከስ ኤኖ። 25 ዌምኣቱ እግዘር ንስሓ ይገቦሜም ውረም ይⷕሮሜም እድል ይብኖ የሐሬ፥ ቢእግዘር ቃር ኤትሰማሞሕኖ በጘነት ይሸክት ቃር ወሕር ነሮ። 26 በዝ ኤነት ሕኖም በⷕነና ይትዠፐሮም፥ ፍቃደታ ያመሮዌ ጠበጠም ታገደኖ ተሼጣን ሽካ ያምርጦም ይጦሸ።

2 Timothy 3

1 በቀጥወ ከረ ያጨንቅ ዘበር ይቸን ሐማ ሓር፤ 2 በሕ ከረ ሰብ ገገና ይረምዶ፥ የዋጋ ይድረነጎ፥ ተጛጛዥ፥ ትቢተነ፥ የሰብ ይቀርሞ፥ ያብ ታዶተና ኤታዘዞ፥ ኣሐዳ ኤባር፥ ቅድስና ኤነኖ፥ 3 ንማጀ ኤረብኖ፥ ተሰብ ኤትሻከቶ፥ የሰብ ሽም ያጠፎ፥ ገገና ተᎃጥጥ ኤቅረቦ፥ ᎇሼ፥ ወሔ የሐረ ዘንጋ ኤረምዶ፥ 4 ሕዳተነ፥ ኤትጬፖ፥ በትቢት የትሜነቦ፥ ይእግዘር ተርመዶት ይርቅ የገገና ተመኛት ይረምዶ ሰብ ይሐሮቴ። 5 ይእግዘር ያሐብዶ ሰብ ይመስሮ ቢሐርም ደረገታ ይሐዶ፤ ኣሐ ተዝ ኤነት ሰብ ስⷕ። 6 ዝመና በቤት ቤት በዞሮት ባጢረሕነማ በሳም በብዘ ተመኛት የᎀተተነማ ጋዋ የሐረማ እሽታ ቲእግዘር ውጤ በሐረ ትምርተና ያትሳስቶ ሰብሮ። 7 የዝካ እሽታ እንም ጋᎀ ይትመረማ፤ ቢሐርም ውረም የሐረ ቃር ጥብጦት ኤሐለማ። 8 ኢያኔስም ኢያምበሬስም የሙሴ በቾተ ቃር የትራከሰዊምሐማ፥ የሕክም ዝሕ ሰብ ኣሳበና እንም የትብላሸም በእምነትም ቃር የትራኮስ ሰብ ሐሮምታነ ውረም የሐረ ቃር ይተቦ። 9 የኢያኔስም የኢያምበሬስ ጋውነት የትⷐረም ሐማ የዝም ሰብ ጋውነት በሰብ እንም ይፍቴ ይትⷐር የሐሬ ኤትሳካሮ፥ 10 ኣሐ ጭን ትምርተና፥ ሜናና፥ ተመኛተና፥ እምነተና፥ ፍረሖተና፥ ንማጀናም፥ ተቋመሮተና ተⷐተርሐም። 11 የሕክም ቲያሳጅንም መከራም ቲሰራቢ ቲያ ጋᎀ ሐርሐም፤ በኣንፆክያ በኢቆንዮንም በልስጥራም የሰናቢ ዘንጋም በፍረሖተና የትቐፐርን ወቀሳ ኣሐም ትⷕር፤ ቢሐርም ጘታ ተሕ እንም ኣተነፌም። 12 በኢየሱስ ክርስቶስ ሽም ኣመረም ይእግዘር ሰብ ሐረም ይረብሬ ይሸ ሰብ እንም ዝሕ ወቀሳ ይሰራወ። 13 ቢሐርም ᎃጥጥም ኣታሌም ሰብ የሰብ ቲያሳስቶ ገግመና ይትሳሰቶ፤ በᎃጥጥ ዘንጋ ᎃጥጥ ቲደብሮ ይረብሮ። 14 ኣሐ ጭን የትማርን ተሟን የሐረሐማ ትⷕር የሐሬ በትማርንም ኣመርሐም በሓርን ውረም ቃር ቍም። 15 የዝክም ይእግዘር ቃር ዩዶ መጣፍ ተዴንጝነታሐ ቀነስሐም ይብሮ ቃር ሓርሐም፤ ዝም ይእግዘር ቃር ዩዶ መጣፍ በኢየሱስ ክርስቶስ እምነት በመሮት ይረሕዊ ትረፎት ያኖ ሓሪነት ያትየሶኬ ይሐሎ። 16 ይእግዘር ቃር ዩዶ መጣፍ እንም ይእግዘር መንፈስ ኣትየሸምታነ ተጣፈም፤ ዝም መጣፍ ውረም የሐረ ቃር ያትᎀርዬ፥ የትሳሰቶ ይመርᎎ፥ ስተት ይⷕርᎎ፥ ዮሔ ንብረት፥ ኣመር ይፈዝ ቃር ይⷕርᎎ ያጘኽር። 17 ይእግዘር ሰብ ቢእግዘር ቃር ᎃራ ይሐሬም ሟኒም ወሔ ሜና ይቾቴ በቕጥየ ይታማንዴ ይጠቅሞ።

2 Timothy 4

1 ቢእግዘር ይፍቴ የሕክም ተዠፐረም ቢቸንም መንግስትመታ ቢያትቋምርወ ከረ ኤያምበሐሮም በᎀቶም ሰብ ቢፈርድ በኢየሱስ ክርስቶስ ይፍቴ ኣደራ አብርሐ። 2 ቃረታ ኦድ፤ በትመችም ባንትመችም በሟኒም ጋᎀ ጃድ በርም ይእግዘር ኣገክር፤ የጥፋተነ ጥፋተታ ትቱድ፥ ትትማችም፥ ትትመሕርም፥ በርቅ ፍረሖትም ባትመሮትም ተቋመር። 3 ዝም የሐረወ ሰብ ውረም የሐረ ትምርት ይሰሞዌ ኤሽኖ ወክት ይቸንቴ፤ ሕኖም ፍጥር ወሬ ሳረኖም ታነ የገገና ይሽኖ ኦጀ ዩድኖ ብዘ ኣስተማሪ ይስበስቦቴ። 4 ውረም ቃር ስሞት ታቦምታነ እንቊት ይሰሞዌ ይሽኖቴ። 5 ኣሐ ጭን ቢቸንብሐ ዘንጋ እንም ገጋሐ ቀየ፤ መከራ በትቀፐሮት ተቋመር፤ ወንጌል ባትመሮት ጃድበር፤ ይእግዘር ኣገልጌ የሐርሔ ኣምሮት ያነብሐሜና እንም ኣሚ። 6 እያ ጭን ሕትም አሐርወም ተዝም ኣለም ተቤተርም አፈካወም አሞትወም ወክት ሰናም። 7 ኣርብም ይሽርሐማ ተዋካም፤ ኑጫና የቀጥወ ዳር ኖጥም፤ ሓይማኖትመና ቅየም። 8 ተዝ ኣንቐ የፅድቅ ኣክሊል ተሽካከተም ይቅዬ፤ ዝም ኣክሊል ቕጥየ ይፈርድ ጘታ በሕ ከረ ይቤቴ፤ ዝም እማት ይያ ቴሐር የት ተኖተታ ይረምዶ እንመና ይውዮቴ። 9 ኣፈጠርሐም ይዬ ትቸኔ ኣትባቅር፤ 10 ዴማስ በዝ ኣለም ተᎀተተም ትያ ተቤተረም ተሰሎንቄ ከተማ ወረም፤ ቂርቄስ ገላትያ ገነ ቲቶም ድልማጥያ ገነ ወረም። 11 ትያ ጋᎀ ያነ እማት ሉቃሱ፤ ማርቆስ ባገክሮተታ ይረዴ የሐሬ ታሐ ጋᎀ የተን። 12 ቲኪቆስም ኤፌሶን ከተማ ያሬ ናንም፤ 13 ኣሐም ትትቸን በጢሮኣ ከተማ በካርፑስ ቤት የቸን ካባ ናመኒ፤ መጣፈና ይርቅመታ በብራና የጣᎉ መጣፍ ናመኒ። 14 አጅወርቅ እስክንድር ንቃር በደሌም፤ ጘታ የሜናታ ይኳስንሸ። 15 ታ ይና የዝረኸኔ ቃር ንቃር ያጥፋፋብንደ የሐሬ ኣሐም ተት ተጤፕ። 16 እያም በትኸሰስሕወ ዘንጋ ይፍትወረር ቃረና ትናቐፕር እንም ቼም ሰኸም ባንሐሬ ትያ ጋᎀ ሐረም የረዴ ኣትም ሰብ ኣነፐረ፤ ዝም በደለና እግዘር ኤመዝርቦ። 17 ቢሐርም ይእግዘር ወሔ ወሬ ብያ ይቶዴ ኣረማዊ ሰብ እንም ይሰሞዌ ጘታ ቲያ ጋᎀ ሐረምታነ ደረግ ደፐረኒም፤ ተዠፕም ኣንቃ ኣወጤም። 18 ጘታ ተሟኒም ᎃጥጥ ዘንጋ ያተርፌቴ፤ በሰሜ ያነ የመንግስተታም ያበቄቴ፤ የት የዘላለም ክብር የሕር ኣሚን። 19 የጵርስቅላም የኣቂላም፥ የኦንሲፎሩስም ኣበሩስ ወሔምንሑዌ በኖ። 20 ኤራስጦስ በቆሮንቶስ ከተማ አከሰም፤ ጥሮፊሞስም ቐᎀንም በሚሊጢን ገነ ቸንም። 21 ዘር ቴቸን ይዬ ትቸኔ ኣትባቅር፤ ኣውቡሉስ፥ ጱዴስ፥ ሊኖስ፥ ቅላድያናም በክርስቶስ ያመሮ ሰብ እንም ወሔምንሐዌ ይብሮከ። 22 ጘታ ታሐ ጋᎀ የሕር። ይእግዘር ፀጋ ታሐጋᎀ የሕር የቀየሐ።

Titus 1

1 ይእግዘር ኣገልጌም የኢየሱስ ክርስቶስ ናቸረነ ተሐረ ይእግዘር የትሸፐቶ በእምነት አረዳሜም ውረም የሐረ ሓይማኖት ይⷕሮዌ ኣሜዬ የትሾም ጳውሎስን። 2 ዝም ሓይማኖት ዘላለም ኤያም በሐረ ተስፋ የቈመው፤ ፍጥር ኤነወ እግዘር ዝሕ የዘላለም አያም ያሜዬ ተብዘ ዘበር ይፍቴ ቃር ገፓንደም። 3 ወክተታ በሰና ግዝየ እግዘር በቃረታ ኦደም፤ ዝም ቃር ይያ ባደራ ያውኔ ባተነፈንደ ቢእግዘር ትዛዝ ቃረታ ኡድ። 4 ይንመንዳ በሐረ እምነት ውረም አርቸና የሐረ ቲቶ ተኣብ እግዘርም ይናም ታተነፈንደ ተኢየሱስ ክርስቶስ ፀጋም ሽናትም ያሐ የሕር። 5 ኣሐም በቀርጤስ ገነ የቸከ የቀፐረ በምሮት መደር መደር ታጠብጤም ባዘዝከ ኤነትም የቤተክርስቲያን ኣላፊ በከተማ እንም ትሾሜዉ። 6 የቤተክርስቲያን ኣላፊ ኣትምኤዮጅᎌ፥ ይማት ምሽት ምስ የሐረ፥ ዴንጛታ ኣንቈጫት በሕሮት ዌም ባንታዘዞተና ኤያቅመጦ፥ በክርስቶስ ያመሮ ወሕር ነረወ። 7 የቤተክርስቲያን ኣላፊ ይእግዘር ሜና ባደራ የትቐፐረ የሐሬ ጥፋት ኤነወ ወሕር ነሮ፤ የሕክም ኤትጛጘዝ እማት እያ ስሞን ኤብር፥ ኣፍጢተ ኤማች፥ ኤሰሕር፥ ኤትጭቃጨቅ፥ የዋጋ ኤትድረነግ ሰብ ወሕር ነሮ። 8 ይርቅመታ ባዘራ ይትቐፐር፥ ወሔ የሐረ ዘንጋ ይረምድ፥ ይቤስር፥ በቕጥየ፥ ይእግዘር ያጘኽሬ የትቤተረ፥ ያነን ንብረት ይጣኒሸ ይብር ሰብ የሕር። 9 ውረም የሐረ ትምርት ባትመሮት የምሕሮትም በዝ እምነት ይትራከሶ ሰብ ኣጬገም መልስ ይቤ ይለሐማ በትሟረን ትምርት ኤነት ቢያትየምር ቃር የትቋመርም የቍም። 10 ብዘ ሰብ፥ ይርቅመታ ኣይሑድ የሐሮ ኤታዘዞ፥ በከንቱ ይልፈልፎም ያታልሎም ሰብ ነረቦ። 11 ዝም ሰብ ቍስ ኣቴፖት ያትኸሽ፤ ሕኖ ቢያቅመጭ ኤነት የዋጋ በድረነጎት ያሰት ትምርት ባትመሮት ኣበሩስ እንም ቋሽቋሽ ያመሮ። 12 ተሕኖም ኣተታ የገገና ነቢ የሐረ ምስ "የቀርጤስ ሰብ እንም ጋᎀ ኤነ ቃር ዩዶ፥ ጨኬኣዊም ሜና ኤቾቶ ጐረራምም ሰብሮ" ባረም። 13 ዝም ዮጂ ዘንጋ ውረሙ፤ አጋ ሕኖ በእምነት ኣፍያ ይሐሮዌ፥ 14 የይሑዳ ሰብ ዠረርየ የሐረ ቃር ቤሳሞዌ ውረም ቃር የቀንጦ ሰብ ምሕር ቤትⷐተሮዌ በጨር ውቅስም ምሕኖ። 15 የጥርር ሰብ እንም ዘንጋ ጥርሩ፤ የሰነሖም ኤያምሮም ሰብ ጭን ጥርር የሐረ ኣትም ዘንጋ ኤነ፤ ኣቸም ⷕነናም ቀርበና የሰነሐው። 16 "ይእግዘር ንⷕኔ" ይብሮ፤ በሜናና ጭን ይሐደዊ፤ ሕኖም ቀመጥ ኤባር፥ ኤታዘዞ ሟኒም ኤነት ወሔ ሜና ቶቶት ኤሐሎ ሰብሎ።

Titus 2

1 ኣሐ ጭን ተውረም ትምርት ይትስማማ ቃር ኣትመሮት ነረብሐ። 2 በእድሜየና ኣዳሕሬ የሐሮ ገምያ፥ ቅነጨ ኤባር ይረብሮ፥ ክብረና ይቅረቦ፥ ጭᎍበሕሮትም በርማጀም በፍረሖትም የትⷕሮ ሰብ ይሐሮዌ ምሕኖ። 3 የሕክም በእድሜየሕነማ ኣዳሕሬ የሐረማ እሽታ በእምነተሕነማ ፍዱግ ክብረሕነማ ይቅረማ፥ የሰብም ሽም ኤያጠፈማ ዌም ስጥና ኤያበዛማሐማ ምሕነማ። 4 ዴንጝነት ያነነማ እሽታም የምሰሕነማም የዴንጛሕነማም ይረምደሜ፥ 5 ገገሕነማ ተᎃጥጥ ይቅረሜ ይትጬፐሜ፥ ንጡሕ ይሐረሜ፥ የትዳረሕነማ ያስበሜ፥ ዋቢ ይሐረሜ፥ የምሰሕነማ ይታዘዘሜ ያትመረማየማ፤ ዝካ ባመነማ ይእግዘር ቃር ኤትሰተብ። 6 የሕክም ዘርማም ገገና ተᎃጥጥ ይቅረቦዌ ምሕኖ። 7 ኣሐም ወሔ ዘንጋ በቶቶት ብንም ዘንጋ መሰሮ ሕር፤ ትታትመር ውረም ቃር፥ ቍም ዘንጋ፥ 8 ቅነጨ ኤነወ ወሔ ዘንጋ ኦድኖ፤ በዝ ኤነት ይትራከሶንዴ ይሰቦ ሰብ ቢና ዩዶፕንደ ጥፋት ቲበሕሮፕንደ ይቀምጦሸ። 9 ኣገልጌም የኣራባሪየና ይታዘዞዌ ብንም ዘንጋ ይሽኖ ቃር ይቾቶዌ ᎃጥጥ ቃር ቤዠፕሮኖዌ ምሕኖ። 10 ዋጋናም ቤሰርቆዮዌ ምሕኖ፤ ይርቅመታ ይና ያተነፈንደ ይእግዘር ትምርት ብንም ዘንጋ ያሐውጅዬ እንም ጋᎀ ስርም የታመሮ ሰብ የሕሮ። 11 እግዘር ሰብ እንም ያተርፍወ ፀጋታ ኣትየሸም። 12 ዝም ፀጋ ባጢረነትም የᎃጥጥ ተመኛትም ባንትገሳኔ ገገንዳ ተᎃጥጥ በቀሮት፥ ቕጥየ ቃር በቶቶት፥ ይእግዘር ባሕብዶት በዝ ዘበር ንረብኔ ይናም ያትመርንደ። 13 በዝ ኤነት የትባረከ ተስፋንዳ ንቅየነ፤ ዝም ንቅየኔ ተስፋ የርቅ ጘታንዳ፥ ይና ያተነፈንደ የኢየሱስ ክርስቶስ በክብር ወተዘፐርም ወተኑ። 14 ክርስቶስ ተᎃጥጥ እንም ያተርፍንዴ፥ ዮሔ ሜና ጃደነ ንሐኔ ተባጢረንዳ ኣመጠረም የገገታ ሰብ ያሜንዴ ይና ቲብር ገገታ ኣወጣም ኣቐፐረም። 15 ሔታ ዝሕ ዘንጋ እንም ኣትመር፤ ቲእግዘር በትቐፐርን ᎃራ ደረግ ኣትቋምርም ምሕር፤ ሟኒም ሰብ ኤቅርጥሐ።

Titus 3

1 እንም ሰብ የመንግስትም የዳነም ቦሔነት ይታዘዞዌ፥ ዮሔ ሜና እንም ይትረሶዌ፥ 2 የሟኒም ሰብ ሽም ነሶም ᎃጥጥ ዘንጋ ቤዝረኮዌ ኣትጤፕኖ፤ ኣቸም ተሰብ ጋᎀ ቤትራከሶዌ ጘራ ሐሮም የሰብ እንም በᎃራ ⷕነና ወትቓረረና ያትየሶ ቃር የሕሮ። 3 ይናም የዝ ይፍቴ ኣንቤሰነም ጋዋ፥ ኣንታዘዝነ ኣጃጋሪ የታለልነ፥ የረከብነሐማ ጅር ንደምድነ የገንንዳ ᎃጥጥ ተመኛት የትገሳነ፥ በተንኮልም በምቀኛነትም ንረብነ ይናም ቲና ንትራከስነ ሰብ ባነነ። 4 ቢሐርም ያተነፈንደ ይእግዘር ወሔነትም ንማጀ በትየወ ከረ፥ 5 ይና በቾትኔ ወሔ ሜና ቴሐር በምረተታ ኣተነፈንደም፤ ያተነፈንደም የተነ በጠኖት ወታጠብም በመንፈስ ቅዱስም ወሐት ገደር በሐሮቱ። 6 እግዘር ባተነፈንደ በኢየሱስ ክርስቶስ ወሐት መንፈሰታ ሜናም ኣበንደም። 7 ዝም ያመነ በት ፀጋ ፀደቅነም፥ በተስፋ ንቅየኔ የዘላለም አያም ሐነም ንረብኔᎌ ርስት ንወርስኔው። 8 ዝሕ ዮድከ ቃር የታመረው፤ ቢእግዘር ያመሮ ሰብ ዮሔ ሜና ጃደነ ይሐሮዌ ዝሕ እንም ኣትጬፐሐም ቱድኖዌ አሸ፤ ዝም ዘንጋ ወሔቃር ይንመታም ይጠቅም ቃሩ። 9 ቢሐርም ተጋዋ ሽር፥ ጥብነት ቲሜጥር፥ ተዘና፥ ተᎃሴ ቕጫ የቸነ ቲትረሳ መራክስ ስⷕ፤ ዝሕ ዘንጋ እንም ኤጠቅሞም ብላሽ ቃሎ። 10 መራክስ ያቸን ሰብ ኣት ግዝየ ት ጋᎀ በመከርን ኣንቐ ባንትዠፐረ ተት ስⷕ። 11 የዝካ ሰብ የትብላሸም ባጢርም በቶቶት በገገታ የፈንደ ሐማ ሓር። 12 ኣርጢማስ ዌም ቲኪቆስ ያሐሔ ትነሕንሐ ኣሐ የኒቆጵልዮኔ ከተማ ይያሔ ትቸኔ ኣትባቅር፤ እያ ዘር እንም በሕሔ አቾኔ ኣንጥሕወም። 13 ቕጫ ይⷕር ዜማስም ኣጵሎስም ኤማና ያሮሐማ ኣሚኖ፤ ቢያትኽሽኖ ቃር እንም ንዳኖ። 14 ይናሜ ሰብ ᎃርት ኤባር ቤሐሮዌ ያትኸሽኖ ቃር ይረሕቦዌ ዮሔ ሜና ጃድ ወበር የትማሮ። 15 ትያ ጋᎀ ያነቦ እንም ወሔምንሐዌ ይብሮከ፤ በክርስቶስ በመሮት የቸነ ይረምዶንደ እንም ወሔምንሑዌ በርንደ። ይእግዘር ፀጋ ትንማሑ ጋᎀ የሕር

Philemon 1

1 የኢየሱስ ክርስቶስ ቲብር የታገደ ተጳውሎስም ተጐፔየንዳ ተጢሞትዮስም፥ የትረመደ ጐፔየንዳም የሜና ቤሻንዳ የሐረ የፊልሞና፥ 2 በቤታሐ ይትደመዶ በክርስቶስ ያመሮ ሰብ የተᎀንዳ የኣፍያ፥ የሕክም ቲና ጋᎀ የክርስቶስ ወታደር የሐረ የኣርኪፓስ፥ 3 ታባንዳ እግዘርም፥ ተጘታንዳ ተኢየሱስ ክርስቶስ ፀጋም ሽናትም ያሑ የሕር። 4 በጠሎተና ትንዘግድሐ እንም ጋᎀ ይእግዘረና ሽኵራሐ አውን፤ 5 ዝም የሐረወ ቢእግዘር ያመሮዮ ሰብ እንም ምራሕር ቃር ትረምድ ሐማም ኣሐም በጘታ በኢየሱስ አመሮታሐ ሰማም፤ 6 የክርስቶስ የሐኔ ያነንደ ወሔ ዘንጋ እንም የᎃየም ይትⷐሬ እምነታሐ ይንጐደና ባትⷕሮት ጃድ ትብሬ ጠሎት ኣሜ። 7 ጐፔያኖ ቢእግዘር የᎂጠርዮ ሰብ ባሐ የሳረኖዌ እያም በርማጅነታሐ ንቃር ሳሬም ኣትቋመሬምም። 8 በሕ የቸነ እንመንዳ የክርስቶስ የሐኔ ኣሐ ወቶት ያነብሐ ቃር ትቾትሐማ ኣዝዝሔ ይሐኒ ባነ፤ 9 እካታምሮተና የኢየሱስ ክርስቶስ ትንብር የታገድሑ እያ ባሪቅ ጳውሎስ በርማጀ አጨቍስሐ። 10 አጨቍስሐም ያነ ቦሕኔ ቤት ታነ በክርስቶስ ኣትየመርም በመንፈስ የጨነን አርቸና የኣናሲሞስ ቃሩ። 11 ኣናሲሞስ የዝ ይፍቴ ያሐ ኤጠቅምሐ ባነ፤ አሗ ጭን ያሐም ቢሐር ይያ ይጠቅምቃሩ። 12 ትም ያሐሔ ዠፐርም ናንም፤ ትነሕንሐም ገገና ያሑዌ የቸነ ኣሕር አᎂዝን። 13 የጔታ ቃር ቦዶተና በዝ በታገድ ባሐ ሟሬ ይቐፕሬዬ ትያ ጋᎀ ተሐረ ይሳሬ ባነ። 14 ቢሐርም ያሐ ወሔነት በግርድ ቴሐር ባመር የሕር ባም፥ ኣሐ ፍቃድ ታቲቤ ኣት ዘንጋ አቾቴ ኣንሸ። 15 ኣናሲሞስ የቀርየጋ ታሐ የትቤተረ ተዝ ኣንቐ ተዠፐረም እንም ጋᎀ ታሐ ይረብሬ ይሕርሸ። 16 ተዝ ኣንቐ ት ታሐ ጋᎀ ይረብር የቤት አርች ሐማ ቴሐር ተቤት አርች ይርቅ ይረᎃጂ ጐፔ ሐማው፤ ት ይያ ንቅ ናማጅየናው፤ ቢሐርም ት በኣገክሮት ይጠቅምሐ የሐሬ በክርስቶስ ጐፔያሐ የሐረ ያሐ ይርቅ ናማጅያሐው። 17 ይያ የጐፔያሐ ሐማ ባሸሔ ይያ ትትቐፐሬም ሐማ የኣናሲሞስም ተቀᎌን። 18 ት በሟኒም ዘንጋ በበደለናሐ ዌም ከስ ቢረብርወ ብያ ኣውራ። 19 እያ ጳውሎስ "ከሰታ እያ አከስሐቴ" ባም በገገና አጅ ዝሐታ ጣፍም ኣጬግንሐ፤ ከስ ኣሐ የገጋሐ ነብስ የተነፌ ይያ ያነብሐ ሐማ ኣዘግድሔ ኣንሸ። 20 ጐፔቾ ዝሕወሔ ዘንጋ ታሜንዬ በጘታ ኢየሱስ ሐርም አጨቍስሐ፤ በክርስቶስ ባነናሐ ንማጀ ⷕነና ባሐ የሳሬ። 21 ኣሐም ይያ ትታዘዝኒ ሐማ በትመመሮተና ዝሐታ የጣፍንከ፥ ኣቸም ኣሚኒ ትምብርሐ ቃር በᎈር ታሜኒ ሐማ አⷕር። 22 እግዘር ጠሎታሑ ሰማምታነ ያሑዌንየ አቸኔ ያሜዬሐማ ተስፋ ያኔ የሐሬ ኣᎊወ ቤት ሰክትም ቀዬ። 23 በኢየሱስ ክርስቶስ የቸነ ትያ ጋᎀ የታገደ ኤፓፍራ ወሔምንሐዌ ይብርሐ፤ 24 የሕክም ትያ ጋᎀ ይቾቶ ማርቆስ፥ ኣርስጥሮኮስ፥ ዴማስ፥ ሉቃስ ወሔምንሐዌ ይብሮከ። 25 የጘታ ኢየሱስ ክርስቶስ ፀጋ ታሑ ጋᎀ የሕር።

Hebrews 1

1 እግዘር በድረ ከረ በብዘ ኤነት፥ በነቢ ወሐት ያባንዳ ብዘ ከረ ዝረኸም ባነ። 2 አሗ ጭን በዝ በቀጥወ ዘበር ይንም ቃር ዋራሽ ባᎀነን በርቸታ ወሐት ይናም ዝረኸንደም፤ ኣለም እንም የትፈጠረ በቱ። 3 ትም ይእግዘር ክብር ያትየሽ ጬቱ፤ ት ብንም ቃር ቲእግዘር ጋᎀ ስርም ቐጥየው፤ በአርቅ ቃረታ ኣለም እንም ጠበጠም፤ ሰብ እንም ተባጢር ባመጠረ ኣንቐ በሰሜ፥ በርቅነተታ ቢእግዘር ከነ ቾናም። 4 እግዘር ያዊ ሽም ተመሌካ ሽም እንም ይርቅሐማ ይእግዘር አርች ተመሌካ በᎈሩ። 5 እግዘር ተመሌካ ግብት፥ "ኣሐ አርቸናንሐ፥ እያ አኳ ጨነከም" ዌም "እያም ኣብ አንቴ፤ ትም አርቸና ይሐርቴ" የዋረን የሟኑ? 6 እግዘር የበሕር አርቸታ ዝሕ ኣለም ቲረሕ "ይእግዘር መሌካ እንም የት የስግዶ" ይብር። 7 የመሌካታም ቃር ጭን ቲዩድ "መሌካታ ንፋስ፥ ኣገልጌመታ ይእሳት ናባነ ያሜኖ" ይብር። 8 የአርቸታ ቃር ጭን፥ "እግዘሮ! ዙፋናሐ እንተ ዘላለም ስን ይረብር፤ የመንግስታሐ ፍርድ ቕጥየው። 9 ፅድቅ ነመድሐም፤ ባጢር ጠናሐም። በሕ የቸነ ጘታ እግዘራሐ ሸፐተናሐም፤ ተቤሻሐ ይርቅ ብንቕት የዘይትሐማ ንሐም" ባረም። 10 የሕክም "እግዘሮ ኣሐ ይፍትወረር ኣፈር ፈጠርሐም። ሰሜም የጃሐ ሜናው። 11 ሕኖም እንም ይጠፎቴ፤ ኣሐ ጭን የዘላለም ትረብርቴ፤ እንመና ጅር ሐማ ይገርዞቴ፤ 12 ጅር ሐማ ትጥባንኖቴ፤ ሕኖም የጅርሐማ ይሸኵርዮቴ። ኣሐ ጭን እንም ግዝየ ዛም ኣሐምነሐ፤ ስርም ኣትገርዝ" ይብር። 13 እግዘር ተመሌካታ ግብት፥ "ጠላታሐ ነቀጥሐም ትገዜ ተግራሐ ቦስጥ ትናሜንሐ ዳር በከነና ቶራ" የዋረን የሟኑ? 14 አጋ፥ መሌካ ተሞት ይተርፎ ሰብ ያጘኽሮዌ ይትረሖ ይእግዘር ኣገልጌ የሐሮ መንፈስ ኣንሐሮዌ?

Hebrews 2

1 ይና ተዝ ተሰማኔ ዘንጋ ውጤ ባምᎄጣኔ የት ኣበንጥነም ወትጬፕ ነረብንደ። 2 በመሌካ ወሐት የቶደ ይእግዘር ቃር ኤትሸር፤ ዝሕ ቃር ኣንቅየም ኣንታዘዘም ሰብ እንም ቕጥየ ፍርደታ ይትቐፐርቴ፤ 3 አጋ ይናሕ ዛሕር ንቅ ትረፎት ብንቀርጥነ ቲእግዘር ማት መምር ናምርጥነሸ? ዝም ንቅ ትረፎት ይፍትወረር በጘታ ኢየሱስ ቶደም። ትም ቲዩድ የሰሞም ሰብ ይና ኣጬጎም ኦዶንደም። 4 እግዘር ገገታ መርሐትም ንቅ ዘንጋም ብዘ ኤነት ወግ በቶቶት፥ ኣትም በፍቃደታ ያበ የመንፈስ ቅዱስ ስጦታ ወሐት ምስክር ወሕረና ኣጬገንደም። 5 ይና ኑድኔረ ዝሕ ይቸን ይእግዘር መንግስት ያትጐሳረ የአርቸታዉ ባንሐሬ የመሌካ ኣንሐረ፤ 6 ይእግዘር ቃር ቢዩድ መጣፍ ባት መደር ዝካ ቧርም ጣᎉም፤ "ኣሐ የት ታስቤ ሰብ ምቃሩ? የትሕ ትትጬᎏሌ የሰብ አርች ምቃሩ? 7 የቀሪ ግዝየ ተመሌካ ኣትየነስንም። ንቅ ክብርም ንቅ ማረግ ኣብሐም ኣረገስንም፤ (በጃሐም ሜና ᎈር እንም ሾምንም።) 8 ፍጥረት እንም ተግረታ ቦስጥ ኣትገሳረም" እግዘር ፍጥረት እንም ተት ቦስጥ ቲያሜ ኣንትጐሳረ ቃር ስርም ኤነ። ቢሐርም አሗ ዳር ፍጥረት እንም በት ዳነት ቦስጥ ወሕረታ ገና ኣናሸነ። 9 አሗ ጭን ተመሌካ የቀሪ ግዝየ ኣነሰም የረፐረ፥ የሞት ስቄ በትቀፐሮተታ የቸነ የክብርም የሽኵርትም ዘውድ የደፋ ኢየሱስ ናዥኔ፥ ት ቢእግዘር ፀጋ የሰብ እንም ቲብር ᎀተም። 10 እንም ቃር ቢእግዘር የትፈጠረው፤ ብዘ ሰብ ዴንጛታ ኣመነም የክብረቴ ኣቸነኖም። ቲያቸኖም የትረፎተንዳ መሪ ኢየሱስ በመከራ ᎃራ በᎃራ ቐመም ይቈምሐማ ሐረም። 11 የሰብ ተባጢር ይትቀደሶሐማ ያሜም በትም ቅዱስ የሐሮ ሰብ እንም ኣባና እማቱ፤ በሕ የቸነ ኢየሱስ የሕኖ "ጐፔየና" ባረም ይጠራኖዌ ኤያቅᎀጭን። 12 የሕየሐሬ በቅዱስ መጣፍ "ሽማሐ የጐፔቸና ኦድኖቴ፤ ሕኖም ያሐ ይሰግዶዌ በትደመዶᎌ መደር በዝምራ ሽኵር አብርሐ" ይብር። 13 የሕክም "እያ ቢእግዘር አትመመር" ይብር፤ "እያም ይእግዘር ያቤ ዴንጛም ዝምንደ" ይብር። 14 ሔታ ዴንጛሕኖ ሰብ የሐሮዌ ኢየሱስም የሕክም ሰብ ሐረም፤ ዝም ያመነ በᎃቶተታ የቸነ በሞት ᎈር ዳነት ያነን ሲጣር ይሸሬው። 15 የሕክም ሞት በስረፎተና የቸነ ቢረብሮᎌ ዘበር እንም በባሪነት ይትገሶ እንም ያተርፌው። 16 የኢየሱስ ኣሳብ መሌካ ይረዴ ቴሐርም የኣብርሓም ዘር ይረዴ ኣሰበምታነዉ። 17 የሕየሐሬ ብንም ቃር ጐፔየታ የመሰረ የሑ፤ በዝ ኤነት የሰብ ባጢር ይፈቄ ቲብር እግዘር ያጘኽሬ ᎃርቴም ምረት ያሜም ዋና ቐስ ሐረም። 18 ትም ገገታ በትፈተረ ግዝየ መከራ የትቐፐረ የሐሬ፥ ይትፈተሮሕኖ እንም ይረዴ ይለ።

Hebrews 3

1 እግዘር ሜጠረም የሰሜ ቤተታ የጠናናሑ በክርስቶስ ያመርሑ ሰብ፥ ይና ባመኔ ቃር እንም ናቸረነም ዋና ቐስ የሐረ ኢየሱስ ኣጫምተዊ። 2 ሙሴ ቢእግዘር ቤት የታመረም ሐማ የሕክም ኢየሱስ የሾᎀን ይእግዘር የታመረ ባነ። 3 ቤት ያረሽ ሰብ ተቤተታ ይርቅ ክብር ያነን ሐማ ኢየሱስም ተሙሴ ይርቅ ክብር ይትገቧን ቃር ሐረም። 4 በውረም ቤት እንም በᎇች ᎇችር ሰብ ተረሸም፤ ቢሐርም ጭን እንም ቃር የትረሸ ቢእግዘሩ። 5 የዝ ኣንቔ ወሕር ያነወ ቃር እንም ምስክር ይሐሬ ሙሴ ቢእግዘር ቤት እንም ያገልጌሐማ ᎃርቴ ባነ። 6 ክርስቶስ ጭን ቢእግዘር ቤት ᎃርቴ የሐረ የአርችሐማው፤ ቤትመታ ይናትንደ፤ ቤትመታ ንሐነ ያነ ንትመመኔᎌ ዘንጋም ንትሸመኔᎌም ተስፋ የቀጥወ ዳር ተቋመነም ብንጠብጥነው። 7 የሕየሐሬ መንፈስ ቅዱስ ይብርሐማ፥ "አኳ ቃረታ ትትሰሞ፥ 8 በበረሓ በትፍታተርሑን ግዝየ ቤየባሑምሐማ ⷕናሑ ትወ ኣታምሮ፤ 9 በሕ ኣባሑ ተፍታተሮንም፥ ጓረ ጠበጦንም፤ ኣርባ ዘበር ያመነን ኣሰቦም" ይብር እግዘር። 10 "በሕ የቸነ ዛሕ ኣባሑ ማቸሕቦም። 'ሕኖ እንም ጋᎀ ጓረ ጠበጠኖም ሳቶም፤ ኤማመና ኣምቤሰሮ' ባም። 11 'እያ ኤብኖ የᎈያት መደር ስርም ኤገቦ' ባም በማተና ተነም" ይብር። 12 ደወኖ አያም ተሐረ እግዘር ይቤትርሑ ᎃጥጥም ኤያምር ⷕን ያታሑ ዳር ቤረብርሑዌ ተጤፖ። 13 ኣታሑ ዳር በባጢር በታለሎት ጓረ እንጠበጠናሑ፤ "አኳ" የዋሪ ግዝየ ታነዳር እንም ከረ በትማሐሮት ተቋመሮ። 14 ይናም ይፍት ወረር የረፐረንደ ፍጹግ እምነት የቀጥወ ዳር ጠበጥነም ብንቈምነ ብንም ቃር ተክርስቶስ ጋᎀ ወራሽ ንሕነሸ። 15 "አኳ ቃረታ ብትሰሞ ይፍትሜ ኣባሑ ሐማ ትትራከሶኔ ትወ ⷕን ኤጥብጥሑ" የባረ ይእግዘር ቃር ዝግዶ። 16 ይእግዘር ቃር ሰሞም የትራከሰዊ ሟን ባነቦ? ሙሴ ቲመራኖ ተግብፅ ገነ ዮጦ እንም ኣንሐሮዌ? 17 ያርባ ዘበር ዳር እግዘር የማቸቦ ሟን ባነቦ? በሔ ባጢር የቾቶዌ በበረሓ የᎀቶም ኔሳና በበረሓ ወጠቀም የቀኖ ሕኖ ኣንሐሮዌ? 18 የሕክም ሕሕ ኣንታዘዞሕኖ ባንሐሬ "እያ ኤብኖ የᎈያት መደር ኤገቦ" ባረም እግዘር የተነቦ የሟን ባነ? 19 ሕኖም ባንመሮተና የቸነ ይገቦዌ ኣንሐረሮ ሐማ ንⷕነ።

Hebrews 4

1 ታ ይብንደ የᎈያት መደር ንገባኔ የትቐፐኔ ተስፋ የትቋመረ የሐሬ፥ ቲና ሟኒም ሰብ ዝሔ የᎈያቴ ቴገባ ቤቄዬ በስረፎት ንጤፕነ። 2 በበረሓ የᎀቶ ኣባንዳ ይእግዘር ወሔ ወሬ ዮጅዮም ሐማ ይናም ኦጅንደም፤ ቢሐርም ሕኖ የሰመዊ ይእግዘር ቃር ኣመሮም ባንትቀፐሮተና የሕኖ ኣናጘኸረኖ። 3 እግዘር "እያ ኤብኖ የᎈያት መደሬ ስርም ኤገቦ ባም በማተና ተነም" የባረምሐማ ይና ያመነ ሕሔ ይእግዘር ይብንደ የᎈያት መደሬ ንገባነቴ፤ ሟኒም ዘንጋ ኣለም ተትፈጠረወ ከረ ቈነሽም የትሽካከትወ፤ 4 የሰባተነ ከረ ቃር ባት መደር "እግዘር ተሜናታ እንም በሰባተነ ከረ ኣᎈነም" ቧርም ጣᎉም። 5 የሕክም በሕም መጣፍ ዠፐረም "እያ ኤብኖ የᎈያት ገነ ስርም ኤገቦ" ባረም። 6 ይፍትወረር ወሔ ወሬ ኦጅዮም የሰሞምሕኖ ባንታዘዞተና የቸነ እግዘር ይብኖ የᎈያት መደሬ ኣንገፓ፤ ቢሐርም ሕሔንየ ይገቦዌ ያውዮ ኣታተና ባነቦ። 7 በሕ የቸነ ይፍቴ የባነም ሐማ፤ "አኳ ቃረታ ትትሰሞ ⷕናሑ ጓረተነ ኣታምሮ" ቲብር እግዘር ተብዘ ዘበር ኣንቐ በዳዊት ወሐት የዝረኸን ቃር "አኳ" ቧርም የጠኔ ከረ የወሰነኔ ተⷐረም። 8 ኢያሱ ይእግዘር የᎈያት መደሬ ያበኖ ቃር ተሐረ እግዘር ሔብተ "አኳ" በበሮት ዘፒተ ይንጐድ ከረ ቃር ቤዝረኽ። 9 በዝ ኣንቐ ይእግዘር ሰብ የሰንበት ᎈያት የመሰረ ቃር ገና ይተርᎋን፤ 10 እግዘር ተሜናታ ያᎈነም ሐማ የሕክም እግዘር ይብኖ የᎈያቴ ይገቦ ሰብ ተሜናና ያᎈሮ። 11 የሕርምታነ ሟኒም ሰብ የሕ ሰብሐማ ባንታዘዞት እክም ኤቄሐማ ይእግዘር የᎈያቴ ንገባኔ ናትባቅነ። 12 ይእግዘር ቃር አያምም ይቾትም ቃሩ፤ ት ስን ታነን ሴፍ ይርቅ ቐቓው፤ ነፍስም፥ መንፈስም፥ ወተርም ኣንጠም ባጥም ይገባ ኣጥምም ይቤትር ስን ይረንጥቃሩ፤ በⷕን ደን የትሼመ ኣሳብም ተመኛትም ምረመረም ይፈርድ። 13 ቲእግዘር ይፍቴ ይትሼም ኣትም ፍጥረት ኤነ፤ እንም ዘንጋ ቴትሼም እንጭመታ በት ኤን ሰቺ ወጣም ይትየ፤ ይናም በቾትኔ ቃር መልስ ኣቦት ያነብንደ የቱ። 14 ሔታ የጔቴ ሰሜንየ ዮጣ ንቅ የሐረ ዋና ቐስ ያነንደ የሐሬ እምነተንዳ ናጥብቅነም ንጥብንጥነ፤ ትም ይእግዘር አርች ኢየሱሱ። 15 ይና ያነንደ ዋና ቐስ በቕጭነረንዳ ያትማጥጥንዴ ይለ ቱ፤ ት ብንም ቃር ይናምሐማ ፈተና እንም ሰናወም፤ ቢሐርም ኣትም ባጢር ዳር ኣንቾተ። 16 ምረት ንትቐፐነሐማም እገዠ ቢያትኸሽንደ ግዝየ የረዳንደ ፀጋ ንረሕብኔ፥ ፀጋ ይረሕውᎌ ይእግዘሬንየ ዙፋኔ በትመመሮት ንትቀነብነ።

Hebrews 5

1 ዋና ቐስ ይሐር ሰብ እንም ተሰብ ግብት ሸᎌችም ባጢር ኣᎋ ይውርᎌ መባም ሕትምም ያትቐንቤ ቢእግዘር ይፍቴ ይቈሜ የሰብ ወኪል ሐረም ይትሾም። 2 ዋና ቐስ ገግመታ የሟኒም ሰብ ሐማ ባጢር ይቾት የሐሬ በሕ የቸነ ኤቤስሮም ይሰትኖም ሰብ ያትማጥጥኖዌ ይለ። 3 ትም እማት ይንጐድ ሰብ ባጢር ኣᎋ ይውርᎌ ሕትም ይእግዘር ኣትቀንቦት ቴሐር የገግመታ ባጢር ኣፍ ይብርᎌ ሕትም ይእግዘር ኣቦት ነሮ። 4 የኣሮን ሐማ ቲእግዘሬ የትሸፐተ በሐረ ባንሐሬ ሟኒም ሰብ እግዘር ቴሸᎏትን ዝሕ ክብር ያነን ሽም በገገታ ፍቃድ ኤወስድ። 5 የሕክም ክርስቶስ ዋና ቐስ ንሕር ቤተ ገገታ ከፍ ከፍ ኣናመነ፤ ቢሐርም ክርስቶስ ዋና ቐስ የሕሮት ክብር የረከበ "ኣሐ አርቸናንሐ፤ እያ አኳ ጨነከም" ተዋረን ቲእግዘሬው። 6 ዝክም በመጣፍ ባት መደር እግዘር የክርስቶስ "የመልከፀዴቅ ሐማ የቐስነት ሹመት ሐማ ኣሐም የዘላለም ቐስ ትሐሬ ሾምከም" ቧረንም። 7 ኢየሱስ በዝ ኣፈር ᎈር ሰብ ሐረም በረፐረወ ዘበር ተሞት ያተርᎋኔ ይለ ጘቴ ቃረታ ከፈተም በርቅ እምባ ጠሎትም ጭቋሸም ይእግዘሬ ኣትቐነበም፤ ትም በጘርነት የታዘዜ ይእግዘር ጭቋሽታ ሰሟንም፤ 8 ኢየሱስ ይእግዘር አርች ቢሐርም በትቐᎌረን መከራ ወታዘዝ ተማረም። 9 ኢየሱስም ብንም ቃር ታዘዘም ᎃራ ሐረም በትረከበ ኣንቐ ይታዘዞ እንም ዘላለም አያም ሐሮም ይረብሮዌ የትረፎተና መንሸ ሐረም። 10 እግዘርም በመልከፀዴቅ የቐስነት ሹመት ኤነት ዋና ቐስ ኣመነም ሾᎀንም። 11 የዝ ዘንጋ ቃር ብዘ ንጮድኔ ቃር ነረ፤ ቢሐርም ተጨራ ኣትቤስሮ የሐሬ መምር ዩጅኩ ሐማ ያጀግር። 12 አሗ ዳር በከስሑᎌ ግዝየ ኣስተማሪ ወሕር ባነብሑ፤ ቢሐርም የትማርሑዊ ይእግዘር ቃር ቲፍትወረር ቀነስሑም የተነም እንጐድ ሰብ ያትመርሑዌ ኣትኸሸም፤ ያሑ ገና ያትኸሽሑ ኤቡ ባንሐሬ ትወ ሸረት ኣንሐረ። 13 ኤብ ይሰᎋሪ እንም ትከ የሐሬ ወሔ ተᎃጥጥ ምቃር የሐረሐማ ቲእግዘር ቃር ኣንትርዋሸ። 14 ትወ ሸረት ያትኸሽኖ ጭን ወሔ ተᎃጥጥ ወቤትር የትርዋሰቦ ንቅ ንቅ ሰብሮ።

Hebrews 6

1 ሔታ ይፍትወረር ያውንደ የክርስቶስ ትምርት ጀፐነም፥ ተሕ ይርቅ ያጬግንደ የክርስቶስ ትምርት በᎃራ ንትመኔ ቃረታ ንትሐተነ። ብላሽ ሜና ቸነም ባጢር ኣወጣነም የተነም ቢእግዘር ንመነ ኣምብነ፤ 2 የሕክም የጥምቀት፥ በሰብ አጅ ወጫር፥ ተሞት ወተሳ፥ የዘላለም ፍርድ ዩድ ትምርት ተነ ወትማር ኤያትኸሽንደ። 3 ኣቸም ይፍቴንየ ንወነ፤ እግዘር ቢፈቅድ ዝሐታ ናሚነሸ። 4 ክርስቶስ ኣመሮም የሐዶሕኖሕ ባጢረና ባዉጦት ይእግዘር ወዘፕር መምር ይሐር? ሕኖም የዝ ይፍቴ ጬት ወጣሎም ባነ፤ ተሰሜም ስጦታም መንፈስ ቅዱስም ተቐፐሮም ባነ፤ 5 ይእግዘር ወሔየ ቃርም ክርስቶስ ቢቸንወ ዘበር ያነ ደረግ ቀመሶም ባነ። 6 ተዝ እንም ኣንቐ ክርስቶስ በሐደዊ ተነ የሕኖ ንስሓ ይገቦሐማ ባምሮት ይእግዘሬ ወዘፕር ኤሐር፤ ዝም የሐረወ የገገና ይጐዶዌ ይእግዘር አርች የተነ ይሰቅረዊዬ በሰብም ይፍቴ ያትዋልደዊ የሐሬዉ። 7 ብዘ ግዝየ ዝራብ የጠፎ ኣፈር፥ ዘናም የቀፐረወ ሰብ ይጠቅም ᎃርት ይብ የሐሬ እግዘር ይደን። 8 ዝም ኣፈር እንመጋ ሶሕም ወትራ ቢያረማ ጭን ጥቅም ኤነን፤ የሰተዊ ሒተ የቀጥወታ ብሳት ወንደዱ። 9 ኣበጐዶ ይና ዝክም ባነም ብንዝረኽነም ኣሑ የሰተዊ ኣፈር ሐማ ቴሐር ይደሪ ኣፈር ሐማ ሐርሑም ትረብሮ፥ በትረፎታሑ ተቋመርሑም በረካ ትረሕቦሐማ ይና ሓነም። 10 እግዘር በቕጥየ ይፈርድ ቃሩ ይፍትሜ ቢሐር አሗም በክርስቶስ ያመሮ ሰብ በቀፕሮታሑ የሽመታ ትትብሮ ያትየሸሑዊ ንማጀ ኤትረሳን። 11 ይናም ተመኛት እንማሑ በተስፋ ትቅረዊ ዘንጋ ትጠብጦዌ የቀጥወ ዳር በዝ እንም ጃደነ ትሐሮዌዉ። 12 ዝም ተመኛተንዳ ኣሑ በእምነት፥ በፍረሖትም ተቋመሮም በተስፋ ያውዮ ቃር ይወርሶ ሰብ ትመስሮዌዉ ባንሐሬ ያንቔ ትቀሮዌ ኣንሐረ። 13 እግዘር የኣብርሓም ተስፋ ቲውን ግዝየ፥ ይቴወ ቃር ተገገታ እንጐድ ይርቅቃር ኤነ የሐሬ ዝካ ቲብር በገገታ ተነም፥ 14 "እያ የውረመና አደርሐቴ፤ ዘራሐም ኣበዛንሐቴ" ቧረንም። 15 ዝም ኣብርሓም ተጨማም በፍረሖት የቍየኔ እግዘር ኤብሐቴ የዋረን ተስፋ ውረም ሐረም ነከበም። 16 ሰብ ተየ ቲተሮ ተሕኖ ቢርቅ ቃር ይተሮ፤ ዘንጋናም በተየ ኣጬጎም በግብተና ያነ መራክስ እንም ያፈኮ። 17 በዝ ኤነት እግዘር ኤብሑቴ ባረም ተስፋ ያበኖ ሰብ ይብኖዌ የወሰነን ቃር ኤትሽጋከር ሐማ ዩዴ ሸምታነ የሰብ ያበኖ ተስፋ በተየ ኣጬገሮም። 18 ዝሕ እግዘር ኤብቴ ባረም ያበ ተስፋም የተነወ ዘንጋ ኤትሽጋከሮም ኤፈጥርቦም ት ዘንጋሎ፦ ተስፋም ተየም ኣበንደም፤ በዝ በት ዘንጋ ወሐት ቢፍተንዴ ያነተስፋ በጨር ንጠብጥኔዬ ይእግዘሬ ሰኸነም ንገባነ፤ 19 ዝሕ ተስፋ ኤቅረቅር መርከብ ያቈም መልሕቅሐማዉ፤ ዝም ተስፋ መዜነትታ ኣለፈም የመቅደሴ ይገባ። 20 የዝሕ መቅደሴ ኢየሱስ የመልከፀዴቅ ሐማ በቐስነት ሹመት የዘላለም ዋና ቐስ ሐረም ተሾመምታነ ይና ቲብር በተረም የደኔ መዘኔት ከፈተም ቲና ይፍቴ ገፓም።

Hebrews 7

1 መልከፀዴቅ የሳሌም ንጕስም የርቀሐረ እግዘር ቐሱ፤ ዝሕ መልከጼዲቅ ኣብርሓም ንጕስሕኖ ቐመም ቲቸን ቤማ ተራከወንምታነ ዳረንም። 2 ኣብርሓም ታነን ቃር እንም ታስር ኣት ኣወጣም የመልከፀዴቅ ኣወንም። መልከፀዴቅ ወበር "የፅድቅ ንጕስ" እንጐድም "የሳሌም ንጐስ" ዌም "የሽናት ንጐስ" በሮቱ። 3 መልከፀዴቅ ኣብ ታዶት ዌም የትጨነወ ዘር በጡፍ የትⷐረ ቃር ኤነ፤ የትጨነወ ዘበርም የᎀተወ ዘበር ኤትⷐር፤ ዝሕ መልከፅዴቅ ይእግዘር አርች ሐማ የዘላለም ቐስ ሐረም ይረብር። 4 የዝ የመልከፀዴቅ ንቅነት አዞ፤ ኣብርሓም የእስራኤል ሰብ እንም ኣብ በሐረሜ ዳር ማነሐም ታቸነን ቃር እንም ታስር ኣት ኣወጣም የመልከፀዴቅ ኣወንም። 5 ሕሕ በቐስነት ሜና ያነቦ የሌዊ ጥብ ተሰብ ተኣስር ኣት ይትቐፐሮዌ በሙሴ ቕጫ ታዘዞም አጋ ዝሕ ሰብ የኣብርሓም ዘርም የሕኖም ጐፔሎ። 6 ሟኒም ቢሐር መልከፀዴቅ የሌዊ ጥብ ቤሐርም ተኣብርሓም ዋጋ ዳር ታስር ኣት ተቐፐረም፤ የተስፋ ቃር ያዊ ተስፋ የኣብርሓም መልከፀዴቅ ዳረንም። 7 ይደር ሰብ ቲደሪ ሰብ ይርቅ ሐማ ሟኒም ሰብ ኤትሸትን። 8 በዝ ኤነት ታስር ኣት ተሰብ ይትቐፐሮ የሌዊ ሰብ ይሞቶ ሰብሮ። ብንጐድ ወሐት ጭን ታስር ኣት ተሰብ ይትቐፐር መልከፀዴቅ ቴሞት አያም ሐረም ይረብር ሐማ ቶደረም። 9 - 10 መልከ ጼዴቅ የኣብርሓም በትራከወን ግዝየ ሌዊ ታባታ ተኣብርሓም ኣንትጨነ የሐሬ ተኣስር ኣት ወትቀፐር ያነወ ሌዊ ገገታ በኣብርሓም ወሐት ተኣስር ኣት ኣበም በሮቱ። 11 የእስራኤል ሰብ ያውዮ ቕጫ በሌዊ ቐስነት ኤነት፥ የሐሮም ሐማው፤ የሕኖ ቐስ ወሕር ᎃራ ተሐረ በሌዊ ዘር የኣሮን የቐስ ሹምነት ቴሐርም የመልከፀዴቅ ሐማ የቕስ ሹምነት ያነን እንጐድ ቐስ ይቸኔ ባናትኸሸ ባነ። 12 ዝም የሐረወ የቐስ ሹምነት ቲትሽጋከር ቕጫም ወትሽጋከር ያነዌው። 13 ዝሕ እንም ዮጅለ ቐስ እንጐድ ጥቡ፤ ተዝም ጥብ ይእግዘር ሕትም መደር ተቐነበም ያጘኸረም እማትም ሰብ ኤነ። 14 ጘታንዳ ኢየሱስ የይሑዳ ጥብ የሐረ ሐማ የትⷐረው፤ ቢሐርም ሙሴ የቐስ ቃር ቲዩድ የይሑዳ ጥብ ነሳም ዮደ ቃር ስርም ኤነ። 15 ዝሕ ዘንጋ ቲፍቴ ይርቅ ጪግ ሐረም ይረሕዊ የመልከፀዴቅ ሐማ ቐስ የሐረ እንጐድ ቐስ ቲቸኑ። 16 ት ቐስ የሐረ የሰብነት ቕጫ ኤነት ቴሐር የቀጥወ ቤነን ቤትሸር በሐረ ደረጉ። 17 "መልከፀዴቅ የትሾመም ሐማ ኣሐ የዘላለም ቐስንሐ" ቧርም ኦጅነም። 18 ይፍትወረር ትዛዝ ሟኒም ኤጠቅም ቃር የሐሬ ተሻረም። 19 ዝም የሐረወ በሙሴ ቕጫ ሟኒም ዘንጋ ᎃራ ይሐሬ ኣንረረ፤ አሗ ጭን የጔቴ ንትቐነብኔᎌ ይፈዝ ተስፋ ቸነንደም። 20 ተዝም በᎈር ዝሕ ቐስ ወሕር ተየ ኤባር የሐረ ቃር ኣንሐረ፤ የዝ ይፍቴ ቐስ የሐሮሕኖ ተየ ኤባር ባነ። 21 ጘታንዳ ኢየሱስ ጭን ቐስ የሐረ በተየው። "ጘታ ኣሐ የዘላለም ቐስንሐነ ባረም እግዘር ተነም፤ ትም በተየታ ኤቱዘከብ" ቧርም ኦጅነም። 22 በዝም ተየ የቸነ ኢየሱስ ቢፈዝ ጕርዳ ቓማ ሐረም። 23 በሞት የቸነ ኣት ቐስ ቴትሽጋከር የዘላለም በሜናታ ይረብሬ ኤለ የሐሬ በሕ የቸነ ይፍቴ ቐስ ᎃዝረና ብዘ ባነ። 24 ኢየሱስ ጭን ዘላለም ይረብር የሐሬ ቐስነተታ ኤትሸገር። 25 በሕ የቸነ የሕኖ ኣማላጅ ይሐሬ የዘላለም ኤያም ሐረም ይረብር የሐሬ በት ወሐት ይእግዘሬ ይቸኖ እንም ስርም ያተርፍኖዌ ይለ። 26 ያትኸሽንዳ ቃር ያሜንደ ዋና ቐስንዳ ኢየሱሱ፤ ት ቅዱስ የሐረ፥ ኣትም ኤዮጅᎌ፥ ጥርር የሐረ፥ ተባጢረተነ የትቤተረ ተሰሜ በᎈር ከፍ የባረው። 27 ት ይንጐድ የዋና ቐስ ሐማ ኣወተራቸ የገገታ ባጢር ሕትም፥ ተሕም ኣንቐ ኢየሰብ ባጢር ሕትም፥ እንም ከረ ኣትቀንቦት ኤያትኸሽን፤ ተነ ዝሕ ሕትም ቤያᎀርዬ ኢየሱስ ገገታ ሕትም ሐረም፥ ገገታ ባትቀንቦተታ ዝሕ ዘንጋ እንም ቾተም። 28 በሙሴ ቕጫ ዋና ቐስ ሐሮም የትሾሞ የሟኒም ሰብ ሐማ ባጢር ይቾቶ፤ ተቕጫ ኣንቐ የቸነ የተየቃር ጭን የዘላለም ᎃራ የሐረ ይእግዘር ትከ ሾᎀንም።

Hebrews 8

1 ሔታ ይና ትንጮድኔ ጮዳ ዋና ዘንጋ ዝሑ፤ በሰሜ በአርቅ ቢእግዘር ዙፋን በከነ የቾና ዝካ ዋና ቐስ ነረንደ። 2 ት ያጘኽር ያነ ውረም ዱከም በሐረ መቅደሱ፤ ዝሕ ዱከም ያቈᎁ በሰብ አጅ ቴሐር ያቈመ እግዘሩ። 3 ዋና ቐስ እንም ይትሾም መባም፥ ሕትምም ያትቐንቤዉ፤ በሕ የቸነ ዝም ዋና ቐስ የሐረ ኣት ዘንጋ ይእግዘር ያትቐንቤ ያትኸሸ። 4 ትም በዝ ኣፈር ይረብር ተሐረ ቐስ ቤሐር፤ ዝም የሐረወ ኤነት መባ ያትቐንቦ ቐስ ያነቦ የሐሬዉ። 5 ሕኖ ያጘኽሮ በሰሜ ባነ ቃር መሰሮም ጥራር በሐሮ ዘንጋው፤ ዝም የሐረ ሙሴ ዱከምታ ቲቾትን ግዝየ እግዘር "ያሐ በቈቶ ᎈር በትየናሐ መሰሮ እንም ተጤፕም ቶት" በዋረን ኤነቱ። 6 አሗ ጭን ጘታ በኢየሱስ ወሐት ያበ ጕርዳ ቲፍትወረር ጕርዳ ይርቅም ይፈዝ ይእግዘር ተስፋ ያነወቃር የሐሬ የት ያዊ ኣገክሮት ይርቅቃሩ። 7 ይፍትወረር ጕርዳ ኣᎃር ኤኖ ተሐረ የተነ ጕርዳ ባናትኸሸ። 8 እግዘር በሰብ ጥፋት ያነ ሐማ ቲዩድ ዝካ ባረም፤ "ዝሙ፥ ተእስራኤል ሰብም ተይሑዳም ሰብ በገደር ጕርዳ ቃር አገባሮ ግዝየ ይቸንቴ። 9 ዝም ጕርዳ የሕኖ ተግብፅ ኣወጣኖዌ አጀና በጠበጥሕኖ ግዝየ ታባና የገፓን ጕርዳ ሐማ ኣንሐረ ይብር እግዘር። ሕኖም በጕርዳና ኣንቈሞ የሐሬ ችላ ባሕኖም። 10 ተዝ ኣንቐ ተእስራኤል ሰብ ጋᎀ አገዋን ጕርዳ ዝሐታው፤ እያ ቕጫና በቀልበና ኣወራቴ፤ በⷕነና አጠᎋንቴ። እያም ጘታና አሐርቴ፤ ሕኖም ሰበና ይሐሮቴ። 11 'ይእግዘር ሓር' ባረም የገነታም ሰብ ቢሐር ጐፔያታም ያትመር ሟኒም ሰብ ኤረብር። እርስም ንቅመታ እንም ይⷕሬ የሐሬ፥ 12 ጥፋተናም ኣᎋ አብኖቴ ተዝ ኣንቐም ባጢረና ኣሜዝርቦ።" 13 ሔታ "ገደር ጕርዳ" ቲብር ይፍትወረር ጕርዳ ጕርዝ ኣመነም ወበሩ፤ የሕየሐሬ የቾችᎌ ጕርዝ ቃር እንም ይጠፋወ ግዝየ ተቐነበም።

Hebrews 9

1 ይፍትወረር ጕርዳ ይእግዘር ያጘኽርᎌ ቕጫም ሰብ ባፈር ያረሰዊ መቅደስ ቧነን። 2 ት ክፍል ያነን ዱከም ኣረሰዊም ባነ፤ መቅረዝ፥ ጠረጴዛ፥ የሕትም ያትቐንዊ ዳቦ የረፐረወ ይፍትወረር ክፍል "ቅዱስ" ይውሪ ባነ። 3 ተተነ መዜነት በሐች ያነ ክፍል "ቅድስተ ቅዱሳን" ይውሪ ባነ። 4 በዝም በደኔ ክፍል እጣን ይተኵሽᎌ የወርቅ ግብርም፥ እንም መደረታ በወርቅ የሸᎈሪ የጕርዳ ታቦት ባነወ፤ በዝም በጕርዳ ታቦት ደን መና ይውሪ ሸረት ያኖ የወርቅ ሰፍ፥ ያምፍረፈረ የኣሮን እንጣር፥ ይእግዘር ጕርዳ የጣᎋᎌ የፅላት እምር ባነቦ። 5 በታቦትታ ᎈር ባጢር ይትፈቅወ ታ እᎈት በቋርሳና ይዠንሮ የክብር ኪሩቤል ባነቦ፤ ቢሐርም የዝ ዘንጋ ቃር እንም ኣት ባት ዩጅዬ አሗ ኤሐር። 6 እንም ቃር በዝ ኤነት በሸኰቺ ኣንቐ ቐስ ይእግዘር ሜና ይቾቶዌ እንም ጋᎀ በዱከምታ ይፍቴ ክፍል ይገቦ። 7 የተነ ክፍል ደኔንየ ያነ ታ ጭን እማት ዋና ቐሱ፤ ዝም ዋና ቐስ በሕርም እማት ጋᎀ ይገባ፤ ትም የትም የገገታ ባጢር፥ ሰብም ቴⷕሮም የቾተዊ ባጢር ይትፈቄ ያትቐንውን ደም ቴጠብጥ ኤገባ። 8 ይፍትወረር ዱከም ታነስን የቅድስተ ቅዱሳኔ ይወስድ ኤማ ገና ያንትⷐረ ሐማ በዝ ኤነት መንፈስ ቅዱስ ያትየሽ። 9 ዝም የሗ ዘበር ያትየሽ ቃሩ፤ በዝ ኤነት ይእግዘር ባረም መባም ሕትምም ይብ ሰብ ባቦተታ ቀርበታ ይመጥሬ ኤለ። 10 ዝሕ ዘንጋ እንም ቃር ገደር ይሐርወ ዘበር ቲቸን ዳር በሜና የዋሮ የሰብ ቕጫሮ፤ ዝመና እማት የሸረትም ይሰጪምቃር በብዘ ኤነት ወታጠብ የትቾቶ ቕጫሎ። 11 ቢሐርም ክርስቶስ አሗ ይሐሮ ያነ ወሔ ዘንጋ ዋና ቐስ ሐረም ቸነም፤ ትም የገፓወ ዱከም ትንም ይርቅም ᎃራም ቃሩ፤ ዝም ዱከም በሰብ አጅ ኣንቾተ፤ ተዝ ኣፈርም ኣንሐረ። 12 ትም የቅድስተ ቅዱሳኔ ኣት ግዝየ የገገታ ደም ጠበጠም ገፓም ባንሐሬ የፌቅ ተውር ደም ጥብጭተ ኣንገፓ፤ በዝ ኤነት የዘላለም ትረፎት ኣበንደም። 13 የፌቅም የውርም ደምም፥ የሕትም የᎀኸሪ ኣንዥ ኣመድ በሰነሐቦ ሰብ ቲᎋረቼ ተበሰር ስረሖት ኣመጠረም ይቀድስኖ በሐረ፥ 14 በዘላለም መንፈስ ወሐት ገገታ ኣᎃር ኤነወ ሕትም ኣመነም ይእግዘር ያትቐነወን የክርስቶስ ደምሕ ኤያም የሐረ እግዘር ናጘኽኔ ⷕነንዳ ተሞት ሜና ይርቅ ኣትቤንጠም ያመጥር? 15 የሸፐተኖሕኖ እግዘር በተስፋ ያበኖ የዘላለም ርስት ይወርሶዌ ክርስቶስ የገደር ጕርዳ ዋና ሐረም። ዝም የሐረወ ሰብሕኖ ቲፍትወረር ጕርዳ ቦስጥ ሐሮም ተቾተዊ ባጢር ይትዌጣኖዌ ክርስቶስ በᎃቶተታዉ። 16 ንዜት ቲረብር የትራዘዘ ሰብ የᎀተ ሐማ ኣጪጎት ያትኸሽ። 17 ዝም ይሐርወ የንዜት ቃር ይሐር ያነ የትራዘዘ ሰብ ተᎀተ ኣንቐው፤ የትራዘዘ ሰብ በያመታ በረፐረ ጭን የንዜት ቃር ዋጋ ኤነን። 18 በሕ የቸነ ይፍትወረርም ጕርዳ ደም ኤባር ዋጋ ኤነን። 19 ሙሴ ይፍትወረር የቕጫ ትዛዝ እንም የሰብ እንም ኦደም፤ ተሕም ኣንቐ በሒሶጵም በደምየት የጤ ድገርም ዮፌር ተፌቅ ደም ትሓ ቅራቀረም በቕጫ መጣፍም በሰብ እንም ፍረታም። 20 ሙሴ የፍረታ "እግዘር ያዘዘን የጕርዳ ደም ዝሑ" ባረም ታነው። 21 የሕክም ሙሴ በዱከምም ቢያጘኽሮ ግብርም እንም ደም ፍረታቦም። 22 በውረም በሙሴ ቕጫ ኤነት ኣታተና ባንሐሬ እንም ቃር በደም ይመጥር፤ ደም ቴት ባጢር ኤትፈቅ። 23 አጋ ዝሕ የሰሜ ቃር መሰሮ የሐሮሕኖ በዝ ኤነት ምጠሮት ያትኸሽኖ ባነ፤ ቢሐርም የሰሜ ቃር ተዛና ቢርቅ ሕትም ምጠሮት ያትኸሽኖ ባነ። 24 ዝም የሐረወ ክርስቶስ ውረም "ቅዱስ" የሐረ መሰሮ የሐረም በሰብ አጅ በትረሸ ቅድስተ ቅዱሳኔ ኣንገፓ፤ ትም ይና ቲብር አሗ ቢእግዘር ይፍቴ ይትዬ በሰሜ ገፓም። 25 የይሑዳ ዋና ቐስ የሕርም ሕርም የቅድስተ ቅዱሳኔ ቲገባ የገገታ ደም ቴሐር ዮፌር ተፌቅ ደም ጠበጠም ይገባ ባነ፤ ክርስቶስ ጭን ብዘ ጋᎀ ገገታ ሕትም ኣመነም ያትቐንቤ ኣነፐረ። 26 እክሕ ተሐረ ኣፈር ተሰሜ ተትፈጠሮ ቈነሽም አሗ ዳር ክርስቶስ ብዘ ጋᎀ መከራ ወትቀፐር ባኖ፤ አሗ ጭን ክርስቶስ በቀጥወ ዘበር ባጢር ይፈቄ ተነ ሕትም ቤያትኸሼ ገገታ ኣተጋ ሕትም ሐረም። 27 ሰብ ኣተጋ ይሞቴ ተᎀተም ኣንቐ የፍርድ ይትቐነቤ ተወሰነም። 28 ክርስቶስም የብዘና ባጢር ይፈቄ ኣተጋ ሕትም ሐረም፤ ኣትም ትም ባጢር ይጮሬ ቴሐረ የት ተኖተታ ይቅረቦ ሰብ ያተርፍኖዌ የተነ ይቸንቴ።

Hebrews 10

1 የሙሴ ቕጫ የዝ ኣንቐ ይቸን ወሔ ዘንጋ መሰሮ ባነ ባንሐሬ ጪግ የሐረ በገገታ የቈመ ኣነፐረ። በሕ የቸነ የሙሴ ቕጫ እንም ጋᎀ የሕርም ሕርም ያርጪ ሕትም ጠበጦም ይእግዘሬ ያትቐንቦ ሰብ ተባጢረና እንም ኣመጠረም ᎃራ ያሜኖዌ ኤለ። 2 የሙሴ ቕጫ ተባጢረና እንም ያመጥኖ ተሐረ ይእግዘር ይሰግዶዌ ይትቐነቦ ሰብ ስርም ተባጢር የመጦሮ ዌም ባጢርም ኤነቦሐማ በቀልበና ይⷕሮ የሐሬ ሕኖ ሕትም ኣትቀንቦት ይታቦ ባነ፤ 3 ዝሕ ሕትም ጭን በሕርም ሕርም ባጢረና ያትየሽኖ ቃር ባነቦ። 4 ዝም የሐረወ የውር ተፌቅ ደም ባጢር ይፈቄ ስርም ኤለ። 5 በሕ የቸነ ክርስቶስ ዝሕ ኣለም ቲቸን ዝካ ባረም፤ "ኣሐ ሕትምም እንጐድ ስጦታ ኣንሸሐ፤ በሰር ጭን ሽካከትሐኒም። 6 ሰብ ቢረድድ ሕትምም ባጢር ኣᎋ ይውርᎎ ቢያትቐንዊ ሕትም ኣንሳረናሐ። 7 በሕም ግዝየ 'በመጣፍ ይያ ቃር የጣᎋም ሐማ ጔቶ የፍቃዳሐ ቃር አቾቴ ቸነም' ባከም" ባረም። 8 ይፍትወረር ሕሕ በቕጫታ ኤነት ዩጂ ቃር ቢሐርም "ሕትምም መባም፥ የረደደ ሕትምም ባጢር ኣᎋ ይውርᎌ ያንጪ ሕትም ኣንሸሐም፤ በትም ኣንሳረናሐ" ባረም። 9 ዠፐረም "እያ የፍቃዳሐ ቃር አቾቴ ቸነም" ባረም። በዝ ኤነት የተነ ሕትም በመደረታ ይሸክሬ ይፍትወረር ሕትም ሻረንም። 10 በዝም "ፍቃድ" ቢብር ቃር ኤነት ኢየሱስ ክርስቶስ በበሰር ኣት ግዝየ ሕትም ሐረም በትቀንቦተታ የቸነ ተቀደስነም። 11 ቐስ ያታተና ባጢር ኣፍኮት ኤሐሎ፤ ሕሕ ሕትምሕኖ እንም ጋᎀ ቲያትቐንብ እንም ከረ ቈመም ያጘኽር። 12 ክርስቶስ ጭን የዘላለም ይሐር እማት ሕትም ባትቐነበ ኣንቐ ቢእግዘር ከነ ቾናም። 13 ተዝ ኣንቐ እግዘር ጠላተታ ተግረታ ቦስጥ ቲያᎂለ ዳር ይቅየ። 14 ዝም ይሐር ያነ ዝካ የትቀደሶሕኖ ባት ሕትም ወሐት የዘላለም ᎃራያሜኖ የሐሬዉ። 15 በዝ ዘንጋ መንፈስ ቅዱስም ምስክረንዳው። 16 "እግዘር 'ተሕም ከረሕኖ ኣንቐ ተሕኖ ጋᎀ አትጣበጥ ጕርዳ ዝሑ፤ ቕጫና በቀልበና ኣወራቴ፥ በⷕነና አጠፍቴ' ይብር" 17 ዠፐረም "ተዝ ኣንቐ ᎃጥጥ ሜናመና ባጢረናም ኣንዘግድ" ባረም። 18 በሕ የቸነ ባጢር እንም እግዘር ኣᎋ በባረኣንቐ፥ ሔታ ተዝ ኣንቐ በባጢር የቸነ ይትቐነብ ሕትም ኤረብር። 19 ሔታ ጐፔቾ በኢየሱስ ደም ወሐት የቅድስተ ቅዱሳኔ ንገባኔ ይሐርንደሐማ ንትመመኔᎌ ቃር ነከብነም። 20 ንገባነ ያነ በመዘኔት ዝምበሮት በገᎀጀታ ወሐት በከፈተንዳ በገደርም አያምም በሐረ ኤማው። 21 ቢእግዘር ቤት ንቅ ሹመት ያነን ንቅ ቐስ ነረንደ። 22 በሕ የቸነ በቀርበንዳ ቲወቅስንደ ተᎃጥጥ ዘንጋ ንመጥኔ ⷕነንዳ ንጥብነም፥ ገገንዳ በጠረረ እሓ ንታጠብነም፥ ሰትት ⷕንም ውረም የሐረ እምነት ንጥብጥነም ይእግዘሬ ንትቀነብነ። 23 ኤብሑቴ ባረም ቃር የገፓንደ እግዘር የታመረ የሐሬ የትመመኔᎌ ተስፋ ታንጥራጠነ ናጥብቅነም ንጥብጥነ። 24 በርማጀም ቦሔ ሜና ተቋመነም ንረብኔ ኣተታ ያተታ ያትፋድግ። 25 ይናም እንም ጋᎀ ንትራሐብነም ይናም ቲና ንትምሓሐነ ባንሐሬ ኣታተና ወትደመድ የታቦምሐማ ይናም ወትደመደንዳ ኣንቴነ፤ ይርቅ ጘታ ኢየሱስ ይቸንወ ከረ የሰና ሐማ ዝግዶም ዝሕ ዘንጋ በጨር ቀረዊ። 26 ውረም ቃር በሓነ ኣንቐ ደፈነም ባጢር ብንቾትነ ተዝ ኣንቐ የባጢረንዳ ይሐር እንጐድ ሕትም ስርም ኣነሕብነ፤ 27 አሗ ይቍሬ የቀጥወ ይቸን ያትሸንፍ ፍርድም ቲእግዘር ይትራከሶሕኖ ይመኽኖ ያትሸንፍ እሳቱ። 28 የሙሴ ቕጫ የጣሰ ት ዌም ሶስት ሰብ ቦደወ ቴᎀሪ በሞት ይቈጬ። 29 አጋ ይእግዘር ትከ የቀንጠ፥ የትቀደሰ የጕርዳ ደም ያሰነሐ፥ የፀጋ መንፈስ የሰተበ ምራሕር የባሰ ቅጣት ወትቀጣ ያትኸሽ ይመስርሑ? 30 ዝም የሐረወ "የᎃጥጥ ኣጅገታ አዠፕር እያትን" የባረ ሟን የሐረ ሐማ ንⷕነ፤ የሕክም "እግዘር በሰበታ ይፈርድ" ይብር። 31 አጋ አያም በሐረ ቢእግዘር አጅ ውጠቆት ያትሸንፍ ቃሩ። 32 ኣሑም ተጠነማ የጬቴ ቦጣሑ ኣንቐ በብዘ መከራ ተቐፐርሑም የፈነሑᎌ ዛሕ የድረ ከረ ታ ዝግዶ። 33 ኣታት ጋᎀ በሰብ ይፍቴ ሰተውኩም ተጕላላሑም፤ ኣታት ጋᎀ የዝም ኤነት መከራ በሰብ ቲሰራቦ ተሕኖም እማቴ መከራ ተቐፐርሑም። 34 ኣሑ ይፈዝም እንም ግዝየ ይረብር ዱንያ በሰሜ ያነናሑ ሐማ የሓርሑዌ ያጐጅዮ ሰብ ኣትማጠጥሑዮም፤ ዱንያማሑ ቲወስጅብኩ ፈነሑም ታነ ሳረናሑም ተቐፐርሑዊም። 35 ትትመመሮᎌታ ንቅ ዋጋ ትረሕቦᎌ የሐሬ ኣትቃሰዊ። 36 ይእግዘር ፍቃድ ሜናሑም በቶቶት እግዘር ቃር የገፓንሑ ዘንጋ ትረሕቦዌ ተቋመሮት ነረብሑ። 37 ዝክም ቧርም ጣᎋም፤ "ወተን ያነወታ ተቀሪ ግዝየ ኣንቐ ይቸንቴ፥ ኤያቴር። 38 ፃዲቅ ሰብ ጭን በእምነት አያም ሐረም ይረብር፤ ያንቕንየ ቢያር ጭን በት ኤሽሬ" ይብር። 39 ይእና ጭን ኣመረም ቲተርፍ ሰብ ወሐትንደ ባንሐሬ ያንቕንየ ወረም ዘላለም ቲጠፎ ሰብ ወሐት ኣንሐነ።

Hebrews 11

1 እምነት ወበር በተስፋ ንቅየኔዮ ዘንጋ ንረሕብነ ሐማ ያሜም፥ ኣናዥኔ ዘንጋ ጪግ ያነ ሐማ ያትየሽቃሩ። 2 የድረም ሰብ በመሮተና የቸነዉ። 3 ፍጥረት እንም ቢእግዘር ቃር የትፈጠሮ ሐማ ንⷕነ በእምነት የቸነዉ፤ የሕየሐሬ ይትየ ዘንጋ እንም የትቾተ ቴትየ ዘንጋ የሐረ ሐማ ንⷕነም በመሮቱ። 4 ኣቤል ተጐፔያታ ተቃየል ይፈዝ ሕትም ይእግዘር ያትቐነበ በእምነቱ፤ እግዘር የኣቤል ሕትም ሳረንም በትቐፐረ ግዝየ ኣቤልም በእምነተታ ፃዲቅ የሐረሐማ ተምሰኰረረም፤ ኣቤል ተᎀተ ኣንቐም አሗም ቢሐር በእምነታ የቸነ አሗም ቲዝረኽነረ፤ 5 ሔኖክ ቤሞቴ ሰሜንየ ዮሰጂ በእምነቱ፤ እግዘር ዮሰደኔ ኣነከዊ፤ ሔኖክም ቴወስጂ ይፍቴ እግዘር በት የሳረን ሐማ ኦጅነም። 6 እምነት ኤባር ይእግዘር ይሽን ቃር ይቾችዬ ኤሐር፤ ይእግዘሬ ይቸኖ ሰብ እግዘር ያነ ሐማም ታ ይሰበዊሕኖ ዋጋና ይብኖ ሐማ አመሮት ነረቦ። 7 እግዘር ገና ቤትየ ዘንጋ በተረም የኖሕ ኣትጬፐም ቦደን ግዝየ ኖሕም ይእግዘር በስረፎት ኣበሩሰታ ያተርፌ ቢእግዘር ኣመረም በባር ᎈር ያር መርከብ የሸከተ በመሮተታው፤ በኖሕ እምነት በኣለም ያነ እንም ባጢረተነ የሐረሐማ ተⷐረምታነ ተፈንደወም፤ ኖሕም በመሮት ይረሕዊ ፅድቅ ዋራሽ ሐረም። 8 ኣብርሓም ርስት ሐረም ይትቐᎌን መደር ያሬ በጠኔ ኣንቐ ኤቴ ያርሐማ ቤⷕርም ያሬ አጊ ባረም የታዘዘ በእምነቱ። 9 የትሐማ ዋራሽ ተሐሮ ተይሳቅም ተያቆብም ጋᎀ እግዘር ኤብሐቴ በዋረን ገነ ሳናጫት ሐረም ቢእግዘር ተመመረም በዱከም ነፐረም። 10 ዝም እግዘር በብላት ያረሸን ኤትባነር ከተማ ይገቤ ይቈየን ባነ። 11 ሳራም ተስፋ ያበና እግዘር ᎃርቴ የሐረሐማ የሓረቼ፥ ጠኖት ኤሐላ ባሪቅ ብትሐርም በደን ትከ ይቾናቤ ደረግ የረከበች በእምነቱ። 12 የሕየሐሬ የᎀተ ሰብ ሐማ ተትሜዘረ ተኣብርሓም የሰሜ ብሐማ የበሳም የባር ኣሸዋሐማም ኤትሜዘር ዘር ነከዊም። 13 ዝሕ እንመና የᎀተቦ ኣመሮምታነው፤ እግዘር ይብኖዌ ጕርዳ የገፓሎ ቃር ኣነከቦ፤ ቢሐርም ተረቌ ኣሰቦምታነ የረከቦሐማ ሳረኖም፤ በዝም በኣፈር ባዘራም ሳናጫትንደ ባሮም ዝረከቦም። 14 የሕክም ይዝረኮ ሰብ የገገና ገነ ይትጨሞ ሐማ ያትየሰቦ። 15 ዮጦᎌ ገነ ይዘግዶ ተሐረ ሕም ገነ ይትዠፐሮዌ ይሕሎ ባነ። 16 አሗ ጭን ተሕ ቶጦᎌ ገን ይርቅ በሰሜ ያነ ገን ይትሜኖ፤ የሕየሐሬ እግዘር ይረብሮᎌ ከተማ ያወናሎዌ "ጘታንዳ" ባሮም ቢጠረዊ ኤያቅᎀጭን። 17 ኣብርሓም በᎈተሪ ግዝየ ይሳቅሕትም ኣመነም ያትቐነወን በእምነቱ፤ የተስፋ ቃር የትቐፐረ ኣብርሓም እማት አርቸታ ሕትም ያᎂኔ ባነ፤ 18 አጋ እግዘር የኣብርሓም "ዘራሐ በይሳቅ ወሐት ይጠናንሐቴ" ቧረንም ባነ። 19 እግዘር የᎀተ አያም ያሜዬ ይለ ሐማ ኣብርሓም ኣመረም አርቸታ ይሳቅ ተሞት የትረሳ ኣሕር ኣሸንም። 20 ይሳቅም የዝ ኣንቐ ይሐር ዘንጋ ኣሰበም የዴንጛታ የያቆብም የኤሳውም የዳረኖ በእምነቱ። 21 ያቆብም ይሞትወ ግዝየ ቲሰራ የዮሴፍ ዴንጛ ኣት ባት ዳረኖም፤ ብንጣረታ ተሻመሐም ይእግዘር ሰገደም። 22 ዮሴፍም ይሞትወ ግዝየ ቲሰራ የእስራኤል ሰብ ተግብፅ ገነ ይወጦ ሐማ ኣመረም ዝረኸም፤ የትም ኣጥምቃር ምር ኣምሮት ያነቦሐማ ያዘዘኖ በእምነቱ። 23 ሙሴ ቲትጨን መርካም የሐረ ሐማ ኣብ ታዶተታ ኣሰቦምታነ የርጕስ ትዛዝ ቴሰርፎ የሶስት በነ የጠቀረዊ በእምነቱ። 24 ሙሴ በትራቀ ኣንቐ "የፈርኦን መቸበያ" ቧርም ይጠሬዬ ኣንሸ የባረ በእምነቱ። 25 የግዝየታ ባጢር ቾችም ቲረሕዊ ብንቕት ይርቅ ሙሴ ቲእግዘር ሰብ ጋᎀ መከራ ወትቀፐር ሸፐተም። 26 ትም የዝ ኣንቐ ይረሕውን ዋጋ ሽልማት የሓረየሐሬ፥ ተግብፅ ገነ ዱንያ ይርቅ የክርስቶስ ቤቶ ወትዋለድ ይርቅ ዱንያ የሐረሐማ ኣሰበም ሓረም። 27 የርጕስ ማት ቴሰርፍ ተግብፅ ገነ ዮጣ በእምነቱ፤ ኤትየ እግዘር ያሸን ኣሕር ኣመነም ባመረወ ዘንጋ ተቋመረም። 28 የበሕር ዴንጛ ይቀጥሬ የታዘዘ መሌክም የእስራኤል የበሕር ዴንጛ ቤቀጥኖዌ የፋሲካም የደም ፈንቶት ቕጫ ያመነ በእምነቱ። 29 የእስራኤል ሰብ በጠረቅ ኣፈር ይትጘና ሰብሐማ ሐሮም የኤርትራ ባር የትጘኖ በእምነቱ፤ በግብፅ ሰብ ዝክም ይትጘኖዌ በባር ግብት ቢገቦ እንመና ባር ዋጠኖም። 30 የእስራኤል ሰብ በኢያሪኮ ከተማ ዙርያ ያጠሪ ግምብ ሰባት ከረ በዦሮ ኣንቐ የከተማ ታ የግምብ አጭር የትዳሰ በእምነቱ። 31 ተረከበች ሰብ ጅር ትደምድ የረፐረች ራብ ይውርያ ምሽት ከተማ ያታውሮዌ ቶጤ የቸነቦ የእስራኤል ሰብ ወሔቃር የትቐፐረቸኖዌ የጔታ ቴታዘዞሕኖ ጋᎀ ባትሞቴ በእምነት ተነፈችም። 32 አጋ እንጐድ ቃር ምር ንበር? የጌዴዮን፥ የባርቅ፥ የሳምሶን፥ የዮፍታሔ፥ የዳዊት፥ የሳሙኤል፥ የነቢም ወገና እንም ኦድሑዌ ግዝየ ያርሴ። 33 ሕኖ ቢእግዘር በትመመሮተና የብዘ ገን ንጕስ ቐመቦም፤ በቕጥየ ኣንቅ ኣትየተሮም፤ ሕኖም የቅራበዊ ተስፋ ነከቦም፤ የዠፕ ኣንቃ ዘጎም። 34 ይሳት ደረግ ኣጠፎም፤ ተቐቓ ሴፍ ኣመንጦም፤ ቐጨነ የረፐሮ ያትሽንፎ ቃር ሐሮም፤ የጠላት ጋዘነ ኣሳደዶም ቐመቦም። 35 እሽታም ቢእግዘር የትመመረሜ የᎀቶ ደቦወሕነማ ተሞት ተረሶም ነከበማዮም፤ እንጐደናም "ይርቅ አያም ሐርም የዘላለም አረብሬ ትምብር አሗ ተሞት ንትረፍ ኣምብር" ባሮም ቲሞቶ ዳር ተደነጎም፤ ተታገዶᎌም ይትፈቶዌ ኣንሳቦ። 36 እንጐደናም ኣኸሽፖም፤ ገረᎋዮም፤ እንጐደና በግር ብረት ኣጐጅዮምታነ ቦሕኔ ቤት ኣገᎌም ቃሶዮም። 37 ብምር ወኰዮም፤ በመጋዝ ትረተርዮም፤ በሴፍ ወኰዮም፤ እንጐድመና ዜጋ ሐሮም፥ የጤ ተፌቅ ንማድ ተሐተሮም፥ ተፌጠጦም ተጕላሎም። 38 የኣለም ሰብ ተሕኖ ጋᎀ ይረብሬ ኣምበቃ፤ ሕኖ በሐብር፥ በቈቶ፥ ባፈር ወረ ደንም፥ በጉነ ጐጀም ነፐሮም፤ በዝ ኤነት ኣለም የሕኖ ይሽር ቃር ሒተ ኣነከበዊ። 39 ዛና እንም በእምነተና ቢያጛጝዥዮም እግዘር ይብኖዌ ተስፋ ያበኖ ዘንጋ ዳር ኣነከቦ። 40 እግዘር ይና ይፈዝ ዘንጋ ኣወናንደም የሐሬ ሕኖ ቲና ጋᎀ ባንሐሬ ይማተና ᎃራ ሕሮት ኤሐሎ።

Hebrews 12

1 የዳበራ ሐማ በዙርያንዳ የሐበቦንደ ዝሕ ሰብ እንም ምስክር ያነንዳ የሐሬ ቢና ᎈር የቾና፥ ጠውር የሐረብንደ ዘንጋ እንም፥ ያገደንደም ባጢረንዳ ንቃሽነም ቢፍተንዴ ያነ ኑጫ ጃድ ንበነም በፍረሖት ንሮጥነ። 2 ንሮጥነም ያነ የእምነተንዳ ኣወተራቸም ያርቅወም የሐረ ኢየሱስ በዞተንዳው፤ ኢየሱስ የዝ ኣንቐ ቢሐሮ ብንቕት የቸነ በመስቀር ተዋለጅም ይሞቺ ቃር ታትምቃር ቴᎂዝን የመስቀር መከራም ሞትም ፈነሐም ጮረም፤ ቢእግዘር ዙፋን ከነም ቾናም። 3 አጋ ኣሑም ችላ ታትብሮ ትቾቶሐማም ተስፋ ኣታርጦሐማ፥ ዝሕ እንም የባጢረተነ መራክስ ዝካ የፈነሐ ኢየሱስ ዝግዶ። 4 ኣሑም በባጢር በማቶት የሞት ያስራ ኣሕር ኣንትዋካሑ። 5 እግዘር የትከታሐማ ኣመነም ዝካ ቲብርሑ የመከረናሑ ቃር ተረሳናሑም። "ትከኖ ይእግዘር ቅጣት ኣትቅርጥ፤ በቀጣናሐ ግዝየም ተስፋ ኣትርጥ፤ 6 እግዘር የረᎀደን ሰብ ይቈጣን፤ የትከታሐማ ኣመነም ያዥን እንም ይቈጣን።" ባረም። 7 እግዘር የትከታ ሐማ ያዥሑ የሐሬ ቅጣተታ ፍረሖም ተቀፐሮ፤ ኣባታ ኤቈጣን አርች ሟኑ? 8 ትከ የሐሮ እንም ይትቐፐረዊ ቅጣት ኣሑ ባንትቐፐርሑዊ እንጨረቤንሑ ባንሐሬ ትከታ ኣንሐርሑ። 9 ዝክም ይና ይቀጦንደ የጨነቦ ኣብ ባነንደ፥ የሕኖም ናሐብድኔዮ ባነ፤ አጋ አያም ሐነም ንረብኔ የመንፈሳዊ ኣባንዳ እግዘር ይርቅ ወታዘዝ ኤነብንደዌ? 10 ኣባንዳ የሕኖ ወሔ መሰረም የትየኖ ሐማ የቀርየጋ ቀጦንደም፤ እግዘር ጭን ተቅዱስነተታ ንትሸድኔ የጥቅመንዳ ቲብር ይቀጣንደ። 11 ቅጣት እንም የግዝየታ ያቕ ባንሐሬ፥ ኤሽር፤ ተሓንቐ ጭን ቅጣት የትርዋሰቦ ሰብ ሽናት የሜናዌ ጽድቅ ያቸንሎ። 12 አጋ የሸተረ አጃሑም የቐጠ ጕርበታሑም ኣበርቶ። 13 የጀነ ይትጘኸሬ ባንሐሬ ይርቅ ቤጄዬ በጕኵር ኤማ ወሮ። 14 ቅድስና ኤርባ ሟኒም ሰብ ቢሐር እግዘር ያዤ ኤለ፤ የሕ የሐሬ ተሰብ እንም በሽናት ንበሮ፤ ኣሑም የትቀደሰ ሰብ ሐርሑም ትረብሮዌ ኣትባቅሮ። 15 ታሑ ሟኒም ሰብ ይእግዘር ፀጋ ቤቀብርዌ ተጤፓ፤ የሕክም ይመርር አስር በግብታሑ ነማም ቤያጀግርሑዌ የብዘ ሰብም ቤያሰርሔ ተጤፖ። 16 ዝክም ያት ግዝየ ሸረት ባረም የበሕር ደረተታ ያስየ የኤሳሐማ የትቀንጠ ሰብ ቤረብሬ ተጤፓ። 17 ተሕም ኣንቐ ኤሳ ሓበም ደረት ይትቐፐሬ ቢሸም ኣናዊ ሐማ ትⷕሮ፤ ትም ሕሕ ደረት ይረሕቤ ቶዘከበም ጃድ ቢብርም ይረሕቤ ኣንረረ፤ የምርቢውሪ ድረ ያᎀነን ስተት ይጘኽኔ ኣንረለ። 18 ኣሑም በጅ ይረጕጂ ዌም ይረድድ የሲና ቈቶዌ ኣንቸነሑ፤ ያጭራንም የጠነሜም የእምᎇርቢት ንፋሴም ኣንቸነሑ። 19 የጥሩምባ ቃር ዌም ዩጂ ቃር ይትሰማወ መደር ኣንቸነሑ፤ ሕሕ ቃር የሰሞ ሰብ ታነ "ተዝ ኣንቐ ዝካ ቃር ኤዘንጕንደ" ባሮም ጨቈሶም። 20 ዋጋም ዳር ቈቶታ በረገደ ብምር የጔም የᎃት የዋሪ ትዛዝ የሕኖ የራዘኖዌ ትዛዘታ ይጮረበውዬ ኣንሐረሎ። 21 ዝሕ ይትየ ዘንጋ ንቃር ያትሸንፍ የሐሬ ሙሴ "እያ አሰርፍ ያረዴ" ባረም። 22 ኣሑ ጭን የፅዮን ቈቶዌ ትም አያም የሐረ እግዘር ከተማ የሰሜ ኢየሩሳሌᎀ በብንቕት የትደመዶ እልፍ ይሐሮ መሌኬ ተቐነብሑም። 23 ሽመና በሰሜ የትጣፈ የቤተክርስቲያን የበሕር ዴንጛ የሐሮ ቢእግዘር ያመሮ ሰብ ስበሰበም ብንመታ ይፈርድ እግዘርም በታ ᎃራ የሐሮ የፃዲቅ ነብሴም ተቐነብሑም። 24 የገደር ጕርዳ ዋና የሐረ የኢየሱሴ ተኣቤል ደም ይርቅ በፈዘዘ ኤነት ይዝረኽቴም ባጢርም ያጥቤም የᎋረቼደሜ ተቐነብሑም። 25 እግዘር ይብር ቃር ኣንሰማነ ባትብሮዌ ተጤፖ፤ እግዘር ባፈር የባረኖ ቃር ኣንሰማነ የባሮሕኖ ቲእግዘር አጅ ባናመንጦ፥ አጋ እግዘር በሰሜ ሐረም ዩድንደ ቃር ኣንሰማነ ብንብነ ቲእግዘር አጅ መምር ናምርጥነሸ? 26 በሕ ጋᎀ እግዘር ባፈር ቲዝረኽ ቃረታ ኣፈር ኣንቍ#ረቈረንም፤ አሗም "የቀጥወ ኣተጋ እማት ኣፈር ቴሐር ሰሜም ኣቍረቍንቴ" ባረም ቃር ገፓም። 27 ዝሕ "የቀጥወ ኣተጋ ሓብም" የዋረን ቃር ኤንቅረቅሮሕኖ የዘላለም ይረብሮሐማ ዌም ፍጥረት የሐረ ቃር ይጠፋ ሐማ ያትየሽ። 28 አጋ ይና ኤቅረቅር መንግስት ዋራሽ የሐኔ ይእግዘር ሽኵር ንበኔ፤ ቢሽን ኤነት ይእግዘር ናሕብድነም በስረፎት ናገክኔ። 29 እግዘረንዳ ይመኽር እሳቱ።

Hebrews 13

1 እንም ጋᎀ ኣሑም ታሑ የጐፔም የተᎃም ሐማ ተራመዶ። 2 ባዘራ ተቐፐርሑም ኣባዝሮት ኤተሳሑ። ኣታት ሰብ ባዘራ ቲትቐፐሮ ቴⷕሮም የመሌካ ተቐፐሮም ኣባዘሮም። 3 የታገዶሕኖ ኣሑ የታገድሑ ኣሕር ሐማ ኣምሮም ዝግዶዮ፤ መከራ የሰናቦሕኖ የጐፔም የተᎃማሑ ኣምሮም ዝግዶዮ መከራ የሰናቦሕኖ ባሑ የሰናብሑ ኣሕር ሐማ ኣምሮም ኣትማጥጦዮ። 4 ጋብቻ ብንም ሰቤ የትከበረ የሕር፤ ምስ ተምሽት ሕኖም ተሕኖ ባንታመሮት ትዳረና ኤያስንሖ፤ እግዘር ተሟኒም ሰብ ጅር ቢደምድ ሰብ ይፈርድቦቴ። 5 የዋጋ ንማጀ ኤጥብጥሑ፤ ባነናሑ ቃር የሳርሑ፤ እግዘር "ስርም ኣንቃሽሑ ኣንችሑ" ባረም። 6 ይናም ቢእግዘር ንትመመነም "እግዘር እገዠናው ኣንሰርፍ፤ ሰብ ምር ያሜዬቴ?" ንበነ። 7 ይፍትወረር ይእግዘር ቃር ዮዶኩ መሪያሑ ኤተሶኩ፤ መምር የረፐሮሐማም መምር የᎀቶሐማ ሜናናም በዝግዶት እምነተና ትትⷐተሮሐማ ቢእግዘር ተመመሮ። 8 ኢየሱስ ክርስቶስ ትራማም አኳም የዘላለም ዛምቱ ኤትሽጋከር። 9 ቲእግዘር ቃር ውጤ በᎇችር ᎇችር ትምርት እንትᎀተትሑ፤ የሸረት ቅሪነ ቀሮት ቴሐር በⷕነንዳ ቢእግዘር ፀጋ ብንትቋመነ ወሔዉ፤ ዝሕ የሸረት ቅሪነ ይቅረቦ ሰብ ኣትም ቃር ኣንትጠቀሞ። 10 ይና የሕትም መደር ነረንደ፤ ቢሐርም በዱከም ደኔ ያጘኽሮ ቐስ ተዝ ሕትም ሸረት ይበሮዌ ፍቃድ ኣናውዮ። 11 የይሑዳ ዋና ቐስ ባጢር ይትፈቅወ የዋጋ ደም ጠበጠም ቅድስተ ቅዱሳኔ ይገባ፤ ቢሐርም ያንጪ ዋጋ ጭን ተቀያ ውጤ ይᎀኸሪ። 12 የሕክም ኢየሱስ ሰበታ ተባጢረና ያመጥኖዌ ቲብር ተኢየሩሳሌም ከተማ ወፈንቻ ውጤ ወጣም መከራ ተቐፐረም። 13 ይናም ተቀያ ውጤ ንጣነም የኢየሱሴ ንወነ፤ ተትም ጋᎀ ንትዋለድነ። 14 ይና ንቅየነ ገና ይቸን ዘላለም ይረብር ከተማው ባንሐሬ በዝ ኣፈር ዘላለም ይረብር ከተማ ኤነንደ። 15 ሔታ አጋ በኢየሱስ ክርስቶስ ወሐት እንም ጋᎀ ይእግዘር የሽኵርት ሕትም ናትቀንብነ፤ ዝም የክብረታ በከንፈር ዩጅነ የሽኵርት ሕትሙ። 16 ወሔ ዘንጋ ወቶትም ታነናሑ ቃር ዬነን ሰብ ወሻድ ኤተሳሑ፤ እግዘርም ይሽን የዝካ ሕትሙ። 17 የመሪያሑ ታዘዞ፤ በባሮኩ ቃር ᎃርቴ ሕሮ፤ ሕኖም ኣላፊነት ያነቦ የሐሬ የረብሳሑ ቲብሮ ጃድ ይብሮ፤ ኣሑ ቦሔነት ብትታዘዞዮ ሜናና ቴሽኖም ያመሮ፤ ሓምባሐረ ሜናና ተመጠጦም ያመሮ፤ ዝመታ የኣሑም ይጠቅምቃር ኤሐር። 18 ይእግዘር ጠቍሶንደ፤ ይናም በⷕነንዳ ኣትም ᎃጥጥ ኤነብንደ ሐማ ጪጉ፤ ብንም ቃር ቦሔነት ንረብኔ ንሸነ። 19 ይርቅ ኣፈጠርም ያሑዌ አትዠፐሬ ጃድ በሮም ይእግዘር ጠቍሶኒ ባም አጨቍስሑ። 20 በዘላለም ጕርዳ ደም ንቅ ዜማንቸ የሐረ የጘታንዳ የኢሱስ ተሞት የረሳን የሽናት ጘታ 21 ፍቃደታ ትቾቶዌ ትበቆ ሐማ ወሔ ዘንጋ እንም የምራም ያብሑ፤ የትም ይሽን ቃር በኢየሱስ ክርስቶስ ወሐት ቢና የቶት፤ የኢየሱስ ክርስቶስ የዘላለም ክብር የሕር፤ ኣሚን። 22 ደወኖ ዝሕ የጣፍንኩ ናቸር ኣጭር የሐሬ ዝሕ የምሕር ቃረና በፍናⷐ ትሰሞዌ አጨቍስሑ። 23 ጐፔቸንዳ ጢሞትዮስ ቶሕኔ የትፈታ ሐማ ኦድሑ፤ ትም ኣፍጢተ ይዬ በቸነ ተትም ጋᎀ ተንት አዥሑሸ። 24 የመሪያሑም በክርስቶስ ያመሮም እንም ወሔምንሑዌ በሮኒ፤ ተጣልያን ገነ የቸነቦ ትያ ጋᎀ ያነቦ በክርስቶስ ያመሮ ወሔምንሑዌ ይብሮኩ። 25 ይእግዘር ፀጋ ትንማሑ ጋᎀ የሕር፤ ኣሜን።

James 1

1 በኣለም እንም የትብራጠቦ የኣስረችም የእስራኤል ጥብ ይእግዘርም የጘታ የየሱስ ክርስቶስም ኣገልጌ ተሐረ ተያእቆብ የትራሐ ናቸር፤ ሽናት ያሑ የሕር። 2 ጐፔቾ ብዘ ኤነት ፈተና ቲሰራብሑ ንቃር የሳርሑ። 3 ባመርሑᎌ ወትፈተራሑ ፋራⷕ ያሜሑሐማ ትⷕሮ። 4 በፍረሖት ወትቋመራሑ ኣት ዘንጋ ቴቀብርብሑ ቕጥየም ᎃራ ትሐሮዌ ያበቃሑ ቃር የሕር። 5 ታሑ ግብት ሓሪነት ኤነን ሰብ ቢረብር ይእግዘር የጠቍስ፤ ያውንሸ፤ ትም ስርም ቴያᎀጥን ይንመታ እክም ይብ ዋቢ ጘታው። 6 ቢሐርም ሰብ ስርም ቴጥራጠር የትመመርም የጠቍስ፤ ይጥራጠር ሰብ በንፋስ የገᎊ ይንቅረቅር የባሕር እሓ ይመስር። 7 የዝካ ሰብ ትእግዘሬ ኣት ዘንጋ ይረሕብ ቃር እᎀሰረን። 8 ዝም ይሐር ት ኣሳብ ያነኔም ቤማመታ ት ኣንዠ የሐሬዉ። 9 በንብረተታ ዜጋ የሐረ ጐፔ እግዘር ያትረቍን የሐሬ የሳን። 10 የሰብ ዱንያ የሰር ማማ ሐማ ይጠፋ የሐሬ ደንገነ የሐረ ጐፔ እግዘር ዜጋ ቢያᎂንም የሳን። 11 ጬት ወጣም ንቃር ቲᎀኽን ሰር ጠነቀም ማማታ ይትረገፍ፤ መርከታም ይጠፋ፤ የሕክም ደንገነ ሰብ በሜናታ ትርክም ቲብር ይጠፋ። 12 እግዘር ጕርዳ የገፓም ሐማ ይረምደዊሕኖ ይብኖ የሕይወት ኣክሊል ይትቐፐር የሐሬ በፈተና ፈነሐም ይትቋመር ሰብ የትዳረው። 13 እግዘር በᎃጥጥ ዘንጋ ኤትፈተርም የሕክም ት የሟኒም ሰብ ኤፈትር የሐሬ ሰብ ፈተና ቲሰራወ "እግዘር ፈተሬም" ኤበር። 14 ሰብ ጭን ይትፈተር ያታተታ በገገታ ተመኛት ተቐመም ቲትᎀተቱ። 15 ተሕም ኣንቐ ተመኛት በⷕን ቲገባ ባጢር ይጨን፤ ባጢርም ቲትረቅ ሞት ያቸን። 16 አረምድሑ ጐፔያኖ እንታለልሑ፤ 17 ወሔ ስጦታም ᎃራ በረካ እንም ትእግዘሬው፤ ዝም ይቸን ጥራርወት ሐማ ወዞር ዌም ወትሽጋገር ቴነወ የብርሓን ኣብ ተሐረ ትእግዘሬው። 18 እግዘር የፍጥረተታ እንም በሕር ንሐኔ በገገታ ፍቃድ በውረም ቃር ጨነንደም። 19 አረምድሑ ጐፔያኖ ዝሐታ ኤተሳሑ፤ ሰብ እንም ይሰሜ የድራከት፤ ይዝረኼም ይማቼም ጭን የበር። 20 የሰብ ማት ይእግዘር ፅድቅ ኤያቸን። 21 በሕ የቸነ ᎃጥጥነትም ᎇሼነት ያኖ ዘንጋ እንም ኣውጦም እግዘር በⷕናሑ ያወናን ነብሳሑ ያተርፌ ይለ ቃር በጘርነት ተቀፐሮ። 22 ቃረታ በሜና ታትየሶ ሰብ ሕሮ ባንሐሬ የገጋሑ ቅማመርሑም እማት ትሰሞ ሰብ ኣትሕሮ። 23 ቃረታ ሰማም ኤቾትወ ሰብ ይፍተታ በመስቴወት ያዥ ሰብ ሐማው፤ 24 ዝሕ ሰብ ይፍተታ በመስቴወት ባሸ ኣንቐ ያር፤ ይፍተታ መምር የረፐረ ሐማ ሕመጋ ይትረሳን። 25 ቢሐርም ነጣ ያወጣ ቕጥየ ቕጫ ኣሸምታነ በት ይቈም ሰብ የሰሟን ቃር ቴትረሳን ይቾትወ ሰብ በሜናታ በረካ ይረሕብ። 26 ባነመተታ ቴጬፕ ይእግዘር አሰግድ ይብር ሰብ የገገታ ያታልል፤ ሓይማኖተታም ከንቱው። 27 ባባንዳ ብእግዘር ይፍቴ ኣᎃር ኤነወም ቕጥየ ሓይማኖትም ወበር "ኣብ ታዶት የᎀተቦ ታውየ ኣረቆት፥ ምሰሕነማ የᎀተበማ እሽታ ባገነነማ ቃር ቀሮት፥ ተዝ ኣለም ᎃጥጥ ሜናም ተጤፖቱ።"

James 2

1 ጐፔቾ ክብር ባነን በጘታንዳ በየሱስ ክርስቶስ ታምሮ ሰብ ኣት ሰብ ታት ሰብ ይርቅ በበሮት በሰብ ግብት ኣታብርጦ። 2 ት ሰብ ትደመዶᎌ መደር ቸነቦም ንበነ፤ ኣተታ ባቴበታ የወርቅ ሻሸራ የሐናም ይሽር ጅር የትሐተር ደንገነው፤ ኣተታ ኣሜጠዊ ጕርዝ ጅር የትሐተረ ዜጋው፤ 3 ይሽር ጅር የትሐተረታ ኣጛጘዝሑም "በዝ ቦሔ መደር ቶራ" ትብረዊ። ዜጋታ ጭን "ኣሐሽ በሕም ቍም ዌም በግረኔ ቶራ" ትብረዊ፤ 4 አጋ በዝ ኤነት በግብታሑ ትቤትሮሐማም ኣበንጥሑም ትፈርዶ ሐማ ኤትየሑዌ? 5 አረምድሑ ጐፔያኖ ስሞ፤ እግዘር በመሮት ደንገነ ይሐሮዌም ይረምደዊ ሕኖ ተስፋ ያበኖ መንግስት ይወርሶዬ በዝ ኣለም ያነቦ ዜጋ ኣንሸፐተዌ? 6 ኣሑ ጭን የዜጋ ትቀርጦ፤ ያጨንቆኩም ፍርድ ቤት ይሸቦኩሕ ደንገነ ኣንሐሮዌ? 7 ትጠኖᎌ ክብር ያነን ሽም ይቀርሞሕ ሕኖ ኣንሐሮዌ? 8 "ሰብ እንም የገጋሐ ሐማ ንመድ" ቧርም የጣᎉ ይእግዘር መንግስት ቕጫ ብትቅረቦ ወሔ ትቾቶ። 9 በሰብ ግብት ብታበርጦ ጭን ባጢር ትቾቶ፤ ቕጫም የጣስሑዌ ትትቀጦ። 10 ሰብ ተትዛዝ እንም ኣተታ ጣሰም እንጐደና እንም ቢቅየ ዳር እንም ትዛዝ የጣሰ ሐማ ይትሜዘር። 11 "ተረከብሐ እሽታ ጅር ኣትድምድ" የባረ እግዘር ዝክም "ኣትቅጥር" ባረም፤ የረከብሐሐማ ጅር ባትደምድም በቀጠርሐ ቕጫ ጣስሐም። 12 ነጣ ቢያወጣ ቕጫ ይፍቴ ተቐነቦም ፍርድ ይትቀፐሮ ሰብ ሐማ ዘንጎ፤ የሕክም ቶቶ። 13 ይእግዘር ፍርድ ኤመር ሰብ ኤᎀን፤ ቢሐርም ምሕረት የፍርድ ይቐᎃን። 14 ጐፔቾ ሰብ እምነት ነሬ ቢብር ውረም እምነት ያነን ሐማ ቦሔ ሜና ቤያትየሽ ምር ያᎂረ? አመሮተታ ያተርᎋኔ ይለዌ? 15 ይትሐተረዊም ይበረዊ የበከሮ ጐፔቸም አተᎀቸም ቢረብሮ፥ 16 ታሑ ኣት ሰብ ያገነኖ ቃር ቴይብኖ "ቦሔ ቃር ወሮ፤ የሟቅሑ፤ ጥᎈቦ፤" ቢብኖ ምር ያሜሮ? 17 ወሔ ሜና ኤነወ እምነት የᎀተው። 18 ቢሐርም "ኣሐ 'እምነት ነሬ' ባሐም ብትጛጘዝ፥ እያም 'ወሔ ሜና ነሬ' " ይብር ሰብ ቢረብር፥ "እምነታሐ ተሜናሐ ቤትርም ኣተዤ፤ እያም እምነተና በሜናና ኣተዥሐሸ" አወንሸ። 19 ኣሐ "እማት እግዘር ነረ ባሐም ታምር፤" ዝመታ ወሔው፤ አመሮትማ ሲጣርም ያምሮ፤ ሰነፎም ያረድኖ። 20 ኣሐ ጋዋ፥ ሜና ኤባር እምነት ከንቱ የሐረ ሐማ ኤትየሐዌ? 21 ኣባንዳ ኣብርሓም አርቸታ ይስሓቅ ሕትም ቢያትቐንውᎌ መደር ይእግዘር ሕትም ይሐሬ ባትቐነወን ግዝየ በሜና ኣንፀደቀዌ? 22 በሕ የቸነ አመሮተታ ተሜናታ ጋᎀ እማቴ የሐረ ሐማም አመሮተታም በሜና ᎃራ የሐረሐማ ታዥዌ? 23 በመጣፍም "ኣብርሓም ይእግዘር ኣመረም፤ አመሮተታም ፅድቅ ሐረም ተᎂዘረለም" የዋሪ ቃር ውረም ሐረም፤ በዝ ኤነት ኣብርሓም ይእግዘር ናማጂ ቧሪም። 24 አጋ ሰብ ይፀድቅ እማት በመሮት ቴሐር ተሜናም ጋᎀ የሐረ ሐማ ታዥ። 25 ራብ ይውርያ ተረከበች ሰብጅር ትደምድ ምሽት የእስራኤል ናቸረነ በቤተⷕታ የትቐፐረቼ ተጠላተና ሰከቦም ብንጐድ ኤማ ያሮ ሐማ ያትየሸቸኖዌ ⷕት በሜናⷕታ ኣንፀደቀችዌ? 26 ተነብስ የትቤተረ በሰር የᎀተው፤ የሕክም ተሜና የትቤተረ አመሮት የᎀተው።

James 3

1 ጐፔቾ ኣስተማሪ የሐነ ይና የባሰ ፍርድ ንትቐፐነ ሐማ ትⷕሮ የሐሬ ታሑም ብዘና ኣስተማሪ ኤሕሮ። 2 ይና እንመንዳ ብዘ ጋᎀ ንትሳሰትነ፤ በዘንጋ ኤሰትንታ ᎃራ ገገታ ቀሮት ይለ ᎃራ ሰቡ። 3 ፈረዝ ይታዘዝንዴ ባንቃታ ልጓም ንሐራኔᎌ፤ ፈረዝምታ የሸኔ መደር ንወስድኔ። 4 መርከብ ሟኒም ንቅየ ቢሐር በርቅ ንፋስም የገᎊ ቢሐር መርከብ ይረዳ ምስ ብርስየ መሪ የሸን መደር ነዳም ይወስድን። 5 የሕክም ኣነበት እርስየ የገግ ሰብነት ቲሐር በርቅ ዘንጋ ይትጛጘዝ፤ ንቅ ድብር ይረድድ ብርስየ እሳቱ። 6 ኣነበትም እሳት ሐማው፤ ኣነበት በገግ ሰብነት ግብት ያነ የዝ ኣለም ᎃጥጥ የሜናው ፍጥረቱ፤ ኣነበት ሰብነተንዳ እንም ያሰርሕ፤ ኣነበት ያዛብ እሳት ሐማ ሰብነተንዳ እንም ይመኽር። 7 ያፈር ኣዊም፥ የሰሜ ኣᎋ፥ ባፈር ይትሸቦም፥ በባሕር እሓ ደን ይረብሮ ፍጥረት እንም በሰብ ይትገሶ፤ የዝም ይፍቴ ተገሶም። 8 ቢሐርም ኣነበት ይገዜ ይለ ሟኒም ሰብ ኤነ፤ ኣነበት ይቀጥር መርዝ የሜናው ᎈያት ኤነን ᎃጥጥ ዘንጋው። 9 በትም ያባንዳ ይእግዘር ሽኵር ንብነ፤ በትም ብእግዘር መርክ የትፈጠሮ ሰብ ንሰድብነ። 10 ብማት ኣነበት ሽኵርትም ስዴበም ይወጦ፤ ጐፔቾ ዝካ ወሕር ኤኖ። 11 ትማት ሚንጭ ይተም እሓም ይመርር እሓም ይወጣዌ? 12 ጐፔቾ የሸብራ አጨ የዌራ ᎇስር ያᎊዬ ይለዌ? ዌሽ የዌን አጨ የሸብራ ᎇስር ያᎊዬ ይለዌ? የሕክም ቲመርር እሓ ይተም እሓ ይረሕዊዌ? 13 ታሑ ግብት ሓሪም የቤሰረም ሰብ ሟኑ? በሓሪነትም በጘርነት የቾተን ሜና ቢረውን ንብረተታ ያተዥ። 14 ቢሐርም ይጠግር ᎀያትም ገግ ንመዶትም በⷕናሑ ቢረብር ኣትጛጘዞ፤ በውረም ቃርም ኣትፍጥሮ። 15 ዝሕ ኤነት ሓሪነት ይረሕዊ ተኣለም፥ ተሰብነተንዳም ተሼጣኑ ባንሐሬ ትእግዘሬ ኣንሐረ። 16 ᎀያትም ገግ ንመዶትም ባነቦᎌ መደር ዘናም ᎃጥጥ ሜና እንም ነረቦ። 17 ትእግዘሬ ይረሕዊ ሓሪነት ጭን ትንም ይፍቴ ጥርሩ፤ ተሕም ኣንቐ ሻካቹ፥ ጘራው፥ ይታዘዝ፥ ኣፍ ይብርቃሩ፥ ወሔ ᎇስር የሜናወው፥ ኤያበርጥ፥ ሐጥነት ኤነወው። 18 ሽናት ይረምዶ ሰብ በሽናት ዘኖም የፅድቅ ᎇስር ይስበስቦ።

James 4

1 ባሑ ግብት ያነ ኣርብም መራክስም ቴቴ የቸነው? በሰብነታሑ ደን ቲትዋካ ተገጋሑ ተመኛት ኣንሐረዌ? 2 የሸሑዊ ዘንጋ ወንሐብ ቲቐምሑ የሰብ ትቀጥሮ፤ ንቃር ተሜነሑም ንሐቦት ቲቐምሑ ትትራከሶ፥ ትትሟቶ፤ ይእግዘር ኣንጨቈስሑዊ የሐሬ የሸሑዊ ዘንጋ ኣትረሕቦ። 3 ብትጨቍሶም የጨቈስሑዊ ኣትረሕቦ፤ ኣትረሕቦም ያነ የጨቈስሑዊ ዘንጋ የገጋሑ ይሽርሑዌ በᎃጥጥ ተመኛት ትጨቍሶ። 4 ኣሑ ትሐዶ ሰብ የዝ ኣለም ይረምድታ ይእግዘር ጠላት የሐረ ሐማ ኣትⷕሮዌ? አጋ ዝሕ ኣለም ይረምድ ሰብ እንም ይእግዘር ጠላት ወሕረታው። 5 ኣትም መጣፍ "እግዘር ባሑ ያወናን መንፈስ እማት የት ንሐኔ ንቃር ይትሜን" የዋረን እክም ይመስርሑዌ? 6 ቢሐርም መጣፍ "የትቢተነ ሰብ እግዘር ይትራከስኖ፤ የጘራሕኖ ጭን ፀጋ ይብኖ" ይብርም ሐማ እግዘር ይብ ፀጋ ትንም ይርቅ። 7 በሕ የቸነ ይእግዘር ተገዞ፤ የሼጣን ጭን ኣሳደዊ፤ ታሑም ይፍካሸ። 8 ይእግዘሬ ተቀነቦ፤ ትም ያሑዌ ይትቀነብሸ። ኣሑ ባጢረተነ አጃሑ ኣምጥሮ፤ ኣሑ ትጥራጠሮ ሰብ ⷕናሑ ሰክቶ። 9 ተጠነቆ፥ ተመጠጦ፥ ብሖ፥ ዳቓሑ፥ የብⷔንየ፥ ብንቕታሑ ያዘኔ የትሽጋገር። 10 ብእግዘር ይፍቴ ገጋሑ ኣተንሶ፤ ትም ከፍ ያሚሑሸ። 11 ጐፔቾ ኣሑም ታሑ እንታማሑ፤ የጐፔያታ ያማ ዌም በሰብ ይፈርድ ሰብ ቕጫ ያማ፤ በቕጫም ይፈርድ፤ በቕጫ ብትፈርድ ዳነ ሐርሐም ፈንድሐም ባንሐሬ ገጋሐ ቕጫ ኣንቅየሐ። 12 ቕጫ ይብም ይፈርድ እማት እግዘሩ፤ ያተርፌም ይቀጥሬም ይለ እማት ቱ፤ አጋ በሰብ ትፈርድ ኣሐ ሟንሐተ? 13 "አኳ ዌም ነገ እንጐድ ገነ ዌትነ በሕሜ ኣት ዘበር ዳር ንቾናነቴ፤ ኣቂጭትነ ናተርፍነቴ" ትብሮ ኣሑ ተጤፖ፤ 14 ነገ ይሐር ቃር ኣትⷕሮ፤ ኣሑ ምቃርንሑ? ኣሑ የቀርየጋ ኣሰዊም ሕመጋ ይጠፋ ተን ሐማንሑ። 15 ይርቀታ ኣሑ ወበር ያነብሑ "እግዘር ፍቃደታ ሐረም ብነብነ ዝሐታ ዌም ሓታ ንቾትነቴ" በሮ። 16 ኣሑ ጭን ዝሐታ ወበር ቸሑምታነ በትቢታሑ ትትሸመሮ፤ የዝ ኤነት ወትሸመር እንም ᎃጥጡ። 17 ታ ወሔ ዘንጋ ወቶት ሓረም ኤቾት ሰብ ኣንቶቶተታ ባጢር ይሐርወ።

James 5

1 አሗም ደንገነ ኣሑ ኔሑ ስሞ፤ ያጨንቅ ግርድ ይቸንብሑ የሐሬ ኦኖም ብሖ። 2 ዱንያሑ እንም ብሰበሰም ተብላሸም፤ ጅራሑም ንቅስ ᎄናንም። 3 ወርቃሑም ብራሑም ᎄሸ ባረም፤ ᎄሸ የባሬም ምስክር ይሐርብሑቴ፤ ሰብነትማሑ እሳት ሐማ ይᎀኽንቴ፤ የዝም የቀጥወ ዘበር ብዘ ዱንያ ስበሰብሑም። 4 ቢሐርም በቹቻሑ ቲቾቶ የዋሮ ሜነነ ዋጋና ኣንካስሑኖዌ ማተቦም ቲያሐሮ ይትሰማ፤ ዝነ ይስበስቦንኩሕኖም ኦያት ንቅ የሐረ እግዘር ሰማም። 5 ኣሑ ተመቸናሑም ቲሽርሑ በምበሮት ⷕናሑ ያርጭዬ ያፈቈሪ መሴና ሐማ ኣፈቀርሑም። 6 የፃዲቅ ሰብ በፍጥር ፈንድሑᎌም፥ ቀጠርሑዊም፤ ትም ኤያትቋናሑ። 7 ጐፔቾ ሔታ የጘታ ተኖተታ ፍረሖም ቀሮ፤ ቸዋች ይፍትወረርም የቀጥወም ዝራብ ቲረሕብ ዳር ፈነሐም ወሔ ያፈር ᎃርት ይቅየ። 8 ኣሑም የሕክም ፍረሖ፤ ጘታ ይቸንወ ወክተታ የትቐነቤ በተስፋ ተቋመሮ። 9 ጐፔቾ ባሑ ቤትፈንድብሑዌ ኣሑም ታሑ ኣትጭቃጨቆ፤ ይፈርድታ ይቸንወ ወክተታ ሰናም። 10 ጐፔቾ ይእግዘር ሽም ነሶም የዝረከቦ ነቢ የሰናቦ መከራ ፈነሖም የትቐፐሮዌ ወሔ መሰሮ የሐሮ ሐማ ሓሮ። 11 የሕክም በፍረሖት የትቋመሮ "የትዳሮሎ" ንብኔዮ፤ እዮብ መምር የፈነሐ ሐማ ሰማሑም። እግዘር የቀጥወ የቾተለ ወሔ ዘንጋ ኣሸሑም፤ በዝመታ እግዘር ይመርም ሜራም የሐረ ሐማ ኣሸሑም። 12 ጐፔቾ ትንም ይፍቴ በሰሜ ዌም ባፈር ዌም ብንጐድ በሟኒም ዘንጋ ተየ እንተነሑ፤ ጮዳሑ ውረም በሐረ ውረሙ በሮ፤ ኣንሐረ በሐረ ኣንሐረ በሮ። እካ ባንሐረ ጭን ይትፈንድብሑ። 13 ታሑ ግብት ያጐነን ሰብ ቢረብር ይእግዘር የጠቍስ፤ የሳረን ሰብ ቢረብር ይእግዘር የሽኵርት ዝምራ ያዝምር። 14 ታሑ ግብት የቐᎀን ሰብ ቢረብር የቤተክርስቲያን ባሪቅ የትሔ የጥራ፤ ሕኖም በጘታ ሽም ዘይት የቅቦም ጠሎት ያምሮለ። 15 ዝካ ብእግዘር ተᎀᎀርም ይጨቍሺ ጠሎት የቐᎀን ያተርፍ፤ ጘታም ተባሸታ ያተርᎋን፤ የቾተን ባጢርም ቢረብር ኣፍ ይውሪ። 16 ኣሑም ትተርፎዌ ኣሑም ታሑ ባጢራሑ ተራዘዞ፤ ታሑም ያታተታ ይንጐደታ ጠሎት ያሚ፤ የፃዲቅ ሰብ ጠሎት ብዘ ቃር ይቾቴ ንቅ ደረግ ነረን። 17 ኤልያስ ይናም ሐማ ሰብ ባነ፤ ቢሐርም ዝራብ ቤዘርቤ ንቃር ጠሎት ቤፐ ግዝየ የሶስት ዘበር ተግብት ባፈር ᎈር ስርም ዝራብ ኣንዘነበ። 18 ዠፐረም ጠሎት ቤፐ ግዝየ ሰሜ ዝራብ ኣበም፤ ኣፈርም ሓበም ᎃርት ኣበም። 19 ጐፔቾ ታሑ ኣተታ ተውረም ኤማ ተሳሰተም ቢወጣ እንጐደታ የውረም ኤሜ ቢዠᎏን፥ 20 ባጢረተነ ተትሳሰተወ ኤማ የዠፐረታ የባጢረተነ ነብስ ተሞት ያተነᎈን ሐማ ትም ብዘ ባጢር ኣፍ ይውሪ ሐማ የሓር።

1 Peter 1

1 የኢየሱስ ክርስቶስ ናቸረነ ተሐረ ተጴጥሮስ፥ ሳናጫት ሐርሑም በጳንጦስ፥ በገላትያ፥ በቀጰዶቅያ፥ በእስያ፥ በቢታንያ ገነ ተብራጨሑም ትረብሮ ሰብ፤ 2 ይፍትወረር በኣብ እግዘር ወሰንም የሸᎌችኩ፥ የኢየሱስ ክርስቶስ ትታዘዞዌ በደመታም ታጠብሑም ትመጥሮዬ በመንፈስ ቅዱስ የትቀደስሑ ኣሑ፥ ይእግዘር ፀጋም ሽናትም የብዛንሑ። 3 ኢየሱስ ክርስቶስ ተሞት በተሶተታ የቸነ አያም የሐረ ተስፋ ያበንደ፥ በርቅ ማሮተታ ደንጛታ ንሐኔ የተነ የጨነንደ፥ የጘታንዳ የኢየሱስ ክርስቶስ ኣብ እግዘር ሽኵር የስራን፤ 4 ትም ኤጠፋ፥ ኤትብላሽም ኤገርዝም ርስት በሰሜ ኣወናንሑም። 5 ኣሑም በቀጥወ ከረ ያዢ ትረፎት በመሮታሑ ብእግዘር ደረግ ተቅየሑም። 6 ሟኒም ኣሕር ብዘ ኤነት ፈተና የቀሪ ግዝየ ቢያጀግሮኩም በት የሳርሑ። 7 ዝም ፈተና የሰናብሑ ውረም ብእግዘር ያመርሑ ሐማ ጪግ ይሐሬዉ፤ ይጠፋ ወርቅ ዳር ብሳት ተፈተረም ይወጣ፤ ቶርቅ ይርቅ ኑንድ የሐረ እምነታሑ ዝክም ፈተና ወትቀፐር ነሮ፤ ኢየሱስ ክርስቶስ ቢቸንወ ከረ ዝሕ ተፈተረም ዮጣ እምነታሑ ምስጋናም ክብርም ንቅነትም ያቴብሑሸ። 8 ኢየሱስ ክርስቶስ ባናሸሑዊሜ ዳር ትረምደዊ፤ ትም አሗ ባታዘዊም በት ታምሮᎌ፤ በቃር ዩጅኔ ኤሐር ኣሕር ንቃር ሳረናሑም ትትብራነቆቴ። 9 በመሮትማሑ ትቅረበዊ የረብሳሑ ትረፎት ትንሐቦሸ፤ 10 የዝ ትረፎት ቃር ያሑ ይሐር ፀጋ ትንቢት የዝረከቦ ነቢ ተጨራ ምረመሮም ሳቦም። 11 በሕኖም የረፐረ የክርስቶስ መንፈስ በተረም ክርስቶስ መከራ ይሰራወ ሐማ ተመከራም ኣንቐ ክብር ይረሕብ ሐማ ኣትየሸም። ሕኖም ዝሕ እንም ምርጋᎀ መምር ይሐር ሐማ ምረመሮም ባነ። 12 ዝሕ ነቢ ኦዶተና ያሑ ባነ ባንሐሬ የገገና ኣንሐረሐማ ሕኖም ተⷐረኖም፤ ዝሕ እንም ተሰሜ በትራሐ በመንፈስ ቅዱስ ወሐት አሗ ወንጌል ዩዶኩ ሰብ ያትⷐሮኩ በዝ ኤነቱ፤ ዝም ዘንጋ መሌካም ዳር ያዞዌ ይትሜኖ ባነ። 13 አጋ በⷕናሑ ተቋመሮም የሜና ተሶ፤ በኣግባብ ንበሮ፤ ኢየሱስ ክርስቶስ ቢቸንወ ከረ ትረሕበዊ ፀጋ በᎃራ ⷕናሑ ተመመሮ። 14 ትታዘዞ ደንጛ ሕሮም ይፍቴ ባንሓሮታሑ የቾትሑዊ ᎃጥጥ ተመኛታሑ ኣትሐተሮ። 15 ቢሐርም የሸፐተናሑ እግዘር ቅዱስ የሐረምሐማ ኣሑም በሜናሑ እንም ቅዱሳን ሕሮ። 16 "እያ ቅዱስ የሐር ኣሑም ቅዱሳን ሕሮ" ቧርም ጣᎉም። 17 የሟኒም ሰብ ቴያበርጥ ይንመታ የሜናታ ሐማ ፈንደም ይውን እግዘር "ኣባንዶ" ባሑም ትጠረዊ በሐረ በዝ በባዘነት ገነ ሳናጫት ሐርሑም ትትረብሮ ይእግዘር በስረፎት ንበሮ። 18 ኣሑ ታባሑ ተወረስሑዊ ብላሽ ተሐረ ንበሮት የትዌጨኩ ቢጠፋ ዘንጋ በብር ዌም በወርቅ ኣንሐረሐማ ትⷕሮ። 19 ኣሑ ኣᎃር ኤነወ ጤ ሐማ በሐረ በክርስቶስ ኑንድ ደም ተዌጨኩም። 20 ትም የትሸፐተ ኣፈር ተሰሜ ቴትፈጠር ይፍቴ ቲሐር፥ አሗ በቀጥወ ዘበር ያሑ ቲብር ትየም። 21 አመሮትማሑ ተስፋማሑ ብእግዘር ይሐሬ በኢየሱስ ወሐት ት ተሞት በረሳንም ክብርም ባወን ብእግዘር ትታመሮ። 22 ጘርነት ባኖ ንማጀ በክርስቶስ ያመሮ ጐፔቸም አተᎀቸም ትረምዶዌ በውረም ቃር በታዘዞት ነብሳሑ ኣመጠርሑም፤ በሕ የቸነ ኣሑም ታሑ በᎃራ ⷕናሑ ተጨራ ተራመዶ። 23 ኣሑም የተነ የትጨነሑ ቴጠፋ ዘሩ ባንሐሬ ቲጠፋ ዘር ኣንሐረ፤ የትጨነሑም አያም ሐረም ዘላለም ቢረብር ብእግዘር ቃሩ። 24 ይእግዘር ቃር ዩድ መጣፍ ይብር ሐማ፦ "ሰብ እንም የሰር ሐማው፤ ክብረታ እንም የሰር ማማ ሐማው። ሰር ይጠርቅ ማማም ይትረገፍ፤ 25 ይእግዘር ቃር ጭን ዘላለም ይረብር።" ዝም ቃር ያሑ ዮጅኩ ወሔ ወሬው።

1 Peter 2

1 ሔታ ᎃጥጥ እንም፥ ኣታሎት እንም፥ ሐጥነት፥ ᎀያት፥ ሟኒም ኤነት አሟት ተገጋሑ ኣፍኮ። 2 በክርስቶስ ተራቅሑም ትተርፎዌ ገደር የትጨነ ትከ ኤብ ይትሜን ሐማ ኣሑም ጥርር የሐረ ይእግዘር ቃር ተሜኖ። 3 ትትሜኖሜ ይሐንሑ "እግዘር ወሔ ቃር የሐረሐማ በሓርሑው።" 4 አጋ አያም እምር የሐረ የጘታ ኢየሱሴ ተቀነቦ፤ ሰብ ቀንጦም የቃሰበዊ እግዘር ጭን የሸᎌተንም ያከወረንሙ። 5 የጘታ ኢየሱሴ ትትቐነቦ አያም እምር ሐርሑም ይእግዘር መንፈስ ይረብርወ ቤት ትሐሮዬው፤ በዝ ኤነት በኢየሱስ ክርስቶስ ወሐት ይሽር መንፈሳዊ ሕትም ይእግዘር ታትቐንቦዌ የሸᎌችዮ ቐስ ትሕሮሸ። 6 በመጣፍ "የሸᎌቺ ኑንድ የሐረ የግምብ ቤት ያትቋምር የᎀረ ዋና እምር በፅዮን ኣወራቴ፤ በትም ያምር ሰብ ስርም ኤቅመጭ" ይብር ቃር ተጣፈም። 7 አጋ ታምሮ ኣሑ ዝሕ እምር ያሑ ኑንዱ፤ ኤያምሮሕኖ ጭን "ግምብ ቤት ያረሶ ሰብ ቀንጦም የቃሰበዊ የግምብ ቤት ያትቋምር የᎀረ ዋና እምር ሐረም።" 8 ኣትም የዋሪም ሐማ "ዝሕ እምር የሰብ ቈፋ ሐረም ኣጅጋጀገም ያድግ።" ሰብም ቃረታ ባንመሮተና ቈፋ ሐረቦም ይወጥቆ፤ ይወጥቆሜ እግዘር በተረም ወሰነም። 9 እግዘር ያሑ ተጠነማ የርቅ ጬተቴ ያወጣናሑ የትም ወግ ሜናታ ቱዶዌ የትሸፐተ ዘር፥ የንጕስ ቐስ፥ እግዘር ሜጠረም የገገታ ዬፐናሑ ቅዱስ ሰብንሑ። 10 ድረ ኣሑ ይእግዘር ሰብ ኣነፐርሑ፤ አሗ ጭን ይእግዘር ሰብ ሐርሑም፤ ድረ ኣሟርኩ ባነ፤ አሗ ጭን እግዘር ማረናሑም። 11 ናማጂየኖ በዝ ኣለም ታነሑ ባዘራም ሳናጫትም የሐርሑዬ ተነብሳሑ ቲትዋኮ ተᎃጥጥ ተመኛት ስሖ ባም አጨቍስሑ። 12 ሟኒም ቢሕር "ᎃጥጥ ሜና ይቾቶ ሰብሮ" ባሮም ቢያሞኩም ዳር እግዘር ይና ያዤ ቢቸንወ ከረ ኣረማዊ ሰብ ወሔ ሜናሑ በዞተና ይእግዘር ያሐብዶዌ በሕኖ ግብት ትትረብሮ ወሔ ኣመር የምበርሑ። 13 ኣሑም የጘታ ኢየሱስ ትትብሮ መሪ የሐሮ ሰብ እንም ታዘዞ፤ ንቅ ንጕስም ዋና መሪም የሐሬ የትም ታዘዞ። 14 የገን ዳነም ታዘዞ፤ ሕኖ ᎃጥጥ ይቾቶሕኖ ይቀጦዌ ወሔ ይቾቶሕኖ ያጛጝዞዬ ተርቅ ንጕሴ ናዮም። 15 ኣሑም ወሔ ዘንጋ በቶቶት ጋዋሕኖ ባንሓሮተና ቢጮደዊ ጮዳ ቍስ ታቴፖዮዌ ዝሕ ይእግዘር ፍቃዱ። 16 ኣሑም ይእግዘር ኣገልጌ ሕሮም በነጣ ንበሮ ባንሐሬ ነጣ ሰብ የሐርሑዬ ᎃጥጥ ዘንጋ ኣቶቶ። 17 ሰብ እንም ኣሕብዶ፤ በክርስቶስ ያመሮ ሰብ ንመዶ፤ ይእግዘር ስረፎ፤ የንጕስም ኣሕብዶ። 18 ኣሑ ኣገልጌ ያራባሪያሑ ኣሕብዶም ታዘዞ፤ ትታዘዞም እማት ዮሔም የሜራምሕኖ ቴሐር የᎇሼሕኖው። 19 ሰብ በግፍ መከራ ቲትቐፐር ይእግዘር ባረም ቢፈርሕ ይደሪ። 20 ኣሑ ᎃጥጥ ቾትሑም ቲቈጨኩ ብትፈርሖ ምር ያቈርጥንሑ? ቢሐርም ወሔ ዘንጋ ቾትሑም መከራ ትትቐፐሮ ብትፈርሖ ትእግዘሬ ደረት ትረሕቦ። 21 የሸᎌችኩም የዝመታው፤ ኣሑም የክርስቶስ መሰሮ ትሐሮዌ ክርስቶስ ያሑ ቲብር መከራ ተቐፐረም ኣትየሸም። 22 ክርስቶስ ኣት ባጢር ዳር ኣንቾተ፤ ባᎈታ ᎃጥጥ ኣንዝረኸ። 23 ቲቀርመዊ ኣንትቃነመ፤ ሕሕ እንም መከራ ቲሰራወ ተስፋታ እንም ቕጥየ ቢፈርድ ብእግዘር ኣወናም ባንሐሬ ኣናትጫቀሰ። 24 ተባጢር ተቤተነም ይእግዘር ታዘዝነም ንረብኔ፥ ክርስቶስ ገገታ ባጢረንዳ ጮረም በመስቀል ተሰቀረም፤ በት መዛ ኣሑ ፈዘዝሑም። 25 ኣሑ የቀነቦ ጤ ሐማ ዛፐትሑም ባነ፤ አሗ ጭን ነብሳሑ ይቅየ የዜማንቼ ተዠፐርሑም።

1 Peter 3

1 እሽቶ ኣሕማ የምሳሕማ ታዘዘማ፤ ኣታት ብእግዘር ቃር ኤያምሮ ገምያ ነረቦ፤ ቢሐርም ብሽታና ወሔነት ይእግዘር ቃር ቤዩደማዮም ይእግዘሬ ይቸኖዌ ይሐሎ። 2 ሕኖም ይእግዘሬ ይቸኖ ያነ እሽታና ጨዋ ሐረማም የሰብ ቲያሐብደማ በዞተናው። 3 ያሕማ መርክ ጕነር ባተርሶት፥ የወርቅ ጌጥ ባንጠርጥሮት ዌም ኑንድ ጅር በትሐደሮት፥ ተውጤ በረከዊ ጌጥ ኤሕር። 4 ቢሐርም መርካሕማ ብእግዘር ይፍቴ ዋጋታ ንቃር በሐረም ቤጠፋም ጌጥ በጘርነትም በሓሪነት መንፈስ የትⷐመረ በⷕን ተሼመም ያነ፥ የደኔ ሰብነት የሕር። 5 በድረ ዘበር ተስፋሕነማ ብእግዘር ያወነማ የትቀደሰማ እሽታ በዝ ኤነት ያጌጠማ ባነ፤ የምሰሕነማ ይታዘዘማ ባነ። 6 የታዘዘማም ሳራ የምሰⷕታ የኣብርሓም "ጘታኖ" ባረችም ትታዘዝለ የረፐረሐማው፤ ኣሕማም ወሔ የሐረ ዘንጋ ብትቾተማ ስርም ባትሰርፈማ ኣሕማም የሳራ ግሬድንሕማ። 7 ኣሑም ገምዮ ትሽታሑ ጋᎀ በበስሮት እማቴ ንበሮ፤ ታሑ ይርቅ ቐጨነ ፍጥረት የሐረሜም ታሑም ጋᎀ አያም ያሜ ፀጋ ይወርሰማ የሐሬ የሕነማም ኣሕብዶየማ፤ በዝ ኤነት ይእግዘር ትጨቍሶ ቈፋ ይሐርቃር ኤረብር። 8 አጋ እንማሑ ኣሑም ታሑ ተስማሞም ንበሮ፤ ይንጐድ ሰብ ጅጓረ የገጋሑ ሐማ አዞ፤ የጐፔ ሐማ ተራመዶ፤ ጘራም ሜራም ሕሮ። 9 ዳሮ ባንሐሬ የᎃጥጥ ዘንጋ ᎃጥጥ ኣትዘፕሮ፤ በቅኔመ ሟሬ ቅኔመ ኣትዘፕሮ፤ ኣሑም የሸᎌችኩ ዝካ ባምሮት በረካ ትወርሶዌው። 10 መጣፍም ይብር ሐማ "አያም ሐረም እንም ከረ ሳረንም ይረብሬ ይሸ ሰብ ባነመተታ ኤቅማምር፤ በከንፈረታም ᎃጥጥ ቃር ኤዘንጝ። 11 ተᎃጥጥ ዘንጋ የስⷕ፤ ወሔ ዘንጋ የቶት፤ ሽናትም የሴን፥ የትተንም። 12 ይእግዘርም ኤን የፃድቃን ሰቤ ያዞ። እንዝረታም ጭቋሸና ይሰሞዌ ተከፈቶም። ᎃጥጥ ቢቾቶሕኖ ጭን የማት ይፍተታ ያትየሽ" ባረም። 13 ኣሑ ወሔ ዘንጋ ትቾቶዌ ጃድ ብትብሮ ጕዳት ያሰራብሑ ሟኑ? 14 ወሔ ዘንጋ በቶቶት መከራ ብትቐፐሮም ዳር በረካ ትረሕቦ፤ የሰብ ⷐጨ ኣትስረፎ፤ ኣትጠነቆ። 15 ጘታ የሐረ ክርስቶስ በⷕናሑ ኣሕብደዊ፤ ባሑ ያነ ተስፋ ይትሰርሑ ሰብ እንም መልስ ቲቦ ሐማ ሓሮም ቀሮ። 16 ቢሐርም መልሳሑ በጘርነትም ባሕብዶትም የሕር፤ የክርስቶስ የሐርሑዌ ወሔ ዘንጋ ትትቾቶ ᎃጥጥ ዩዶብኩ ሰብ በጀና ይቅመጦዌ ቦሔ ቀልባሑ ንበሮ። 17 ይእግዘር ፍቃድ በሐረ ወሔ ዘንጋ በቶቶት መከራ ብትቐፐሮ ይፈዝሑ ባንሐሬ ᎃጥጥ ዘንጋ በቶቶት መከራ ብትቐፐሮ ኣንሐረ። 18 ክርስቶስ ይና ይእግዘሬ ያትቐንብንዴ ቲብር ት ፃዲቅ በሐረሜ ፅድቅ ኤነንደ ይና በባጢረንዳ የቸነ ኣት ግዝየ መከራ በትቀፐሮት ት በበሰር ᎀተም፤ በመንፈስ ጭን አያም ሐረም። 19 በጠነማ የታገዶ ነብሴ በመንፈስ ወረም የፍርድ ቃር ኦደኖም። 20 ዝም የታገዶምሕኖ ይፍቴ በኖሕ ዘበር መርከብ ቲሸክት እግዘር ፈነሐም ቲቅየኖ ኣንታዘዝ የባሮ ሕኖሎ፤ በመርከብታ ደን ገፖም ብሓ የተነፎምሕኖ እማት ስᎃት ሰብ ባነቦ። 21 ዝም እሓ አሗ ያሑ ያተርፍ የጥምቀት መሰሮው፤ ዝሕ ጥምቀት የሰብነት ጭቃራ ታጠቦት ቴሐር ቦሔ ቀልብ ይእግዘሬ ይትቐነብ ጭቋሸው። ያሑም ያተርፍሑ ኢየሱስ ክርስቶስ ተሞት በተሶተታው። 22 ትም ሰሜ ወጣም ብእግዘር ከነ ነረ፤ መሌካም፥ ንቅ የሐሮም፥ ደረግ ያነኖም የት ተገሶለም።

1 Peter 4

1 ክርስቶስ በሰብነተታ መከራ የትቐፐረ የሐሬ ኣሑም ዝሕ የክርስቶስ ኣሳብ ያርብ ግብር ሐማ ሐረም ያትቋምርሑ፤ በሰብነተታ መከራ የትቀፐረ ባጢር ወቶት ቸም። 2 ትም ተዝ ኣንቐ በዝ ኣፈር ይረብር የሰብ ᎃጥጥ ተመኛት ወቶት ቴሐር ይእግዘር ፍቃድ በቶቶቱ። 3 ኣረማዊ ሰብ ይቾቶም ሐማ በባልጎት፥ በᎃጥጥ ተመኛት፥ በስሐሮት፥ ተልክ በᎈር ሰጦም የሳረሐማ በሕሮት፥ ይጠግር የቅሪነ በስግዶት የዝ ይፍቴ የቾትሑዊ ይጣንሸ። 4 አሗ ጭን በዝ ዘንጋ ተሕኖ ጋᎀ ተልክ በᎈር ዛንዜ ባንበሮታሑ ወግ ሐረቦም ያሑ ይቀርሞኩ። 5 ቢሐርም ባነቦም በᎀቶ ሰብ ይፈርዴ የቾና የት መልስ ያበዊሸ። 6 የᎀቶ ሰብ ዳር ወንጌል ዮጅዮ በዝ የቸነው፤ ሕኖም ዝክም በሰብነተና የሰብ ሐማ ይሞቶዌ ይትፈንድቦ፤ መንፈሰና ጭን እግዘር ይረብር ሐማ አያም ሐረም ይረብር። 7 አጋ ይንም ዘንጋ ቀጥወታ ሰናም፤ ኣሑም ጃድ ባሑም ይእግዘር ጠቍሶት ይሐንሑዌ በⷕናሑ ᎋያት የምበርሑ፤ ባግባብም ንበሮ። 8 ንማጀ ብዘ ባጢር ይፈቅ የሐሬ ትንም ዘንጋ ይርቅ ገግ ተገጋሑ ንቃር ተራመዶ። 9 ታትᎃጠጠቦ ኣሑም ታሑ ባዘነት ተቀፐሮ። 10 እግዘር ባበናሑ ብዘ ኤነት የፀጋ ስጦታ ታመርሑም በቶቶት ትቾቶዌ ታሑ ያታተታ እግዘር ባወን የፀጋ ስጦታ ይንጐደታ ያገክር። 11 ያትመርታም እግዘር ዝካ ይብር የበርም ዮድ፤ ያጘኽርምታ እግዘር ቢይውን ደረግ ያገክር። በዝ ኤነት እግዘርም በኢየሱስ ክርስቶስ ወሐት ብንም ዘንጋ ያሐውጂ፤ ክብርም ደረግ የዘላለም የት የሕር፤ ኣሚን። 12 ናማጂዮ እሳት ሐማ ቢፈትር መከራ ደን ታነሑ በሰብ ኣንሰና ኤⷕሪ ዘንጋ የሰናብሑ ቃር ሐማ ወግ ኤሕርብሑ። 13 ይርቀታ ክርስቶስ በርቅ ክብር ቢቸንወ ከረ ንቃር ይሽርሑዌ የክርስቶስ ሐማ መከራ ትትቐፐሮ ኣሑ የሳርሑ። 14 የክርስቶስ ባሑም ብትቀነሞም ክብር ያነን ይእግዘር መንፈስ ባሑ ᎈር ይቾና የሐሬ የሳርሑ። 15 ታሑ ሟኒም ሰብ መከራ ቲትቐፐር የደመነም፥ የሬባምሐማ፥ በጥፋት ዌም ባትራካሽ ሽም ኤሕር። 16 ክርስቲያን የሐሬ መከራ ይሰራወ ሰብ ቢረብር የክርስቶስ ሽም ቲብር ይእግዘር ሽኵር የበር ባንሐሬ ኤቀምጭ። 17 ፍርድ ይቀርስወ ግዝየ ሰናም፤ ፍርድምት ይቀርስ ብእግዘር ሰቡ፤ አጋ ፍርድ ቢና ይቀርስ በሐረ ይእግዘር ወንጌል ኤታዘዞ ሰብ ቀጥወ ምር ይሕርሸ? 18 መጣፍ ይብር ሐማ "ፃድቅ ሰብ ዳር ይተርፎ በጭንቅ በሐረ ይእግዘር ኤታዘዞ ባጢረተነ መምር ይሐሮቴ?" 19 አጋ ብእግዘር ፍቃድ መከራ ይትቐፐሮሕኖ እንም መደረና የታመረ የሐለቀ እግዘር ኣደራ ያቦም ወሔ ዘንጋ በቶቶት ኤያክቦ።

1 Peter 5

1 ሔታ እያም ተሕኖ ጋᎀ የቤተክርስቲያን ባሪቅ የሐር፥ የክርስቶስም መከራ ምስክር የሐር፥ ዝክም የዝ ኣንቐ ይቸን ክብር ሟር ያኔ በግብታሑ ያነቦ የቤተክርስቲያን ባሪቅ አመሕኖ። 2 ያሑ ባደራ ያውኩ ይእግዘር ሰብ ቀሮዮ፤ ሰበታም ትቅረቦ የግርድ ቴሐር እግዘር ቢሽን ኤነት በፍቃዳሑ የሕር፤ ቀሮታሑ የዋጋ ዘግዘግ በበሮት ቴሐር ይእግዘር ቲሽርሑ ታጘክሮዌ የሕር። 3 ዝክም ባሑ ኣላፊነት ያነቦ ሰብ በግርድ በግዞት ቴሐር ብእግዘር ሰብ ይፍቴ ወሔ ኣመር ባተዞት የሕር። 4 ኣሑ ዝሕ ብትቾቶ ዋና ዜማንቸ ቢቸንወ ከረ ኤትብላሽ የክብር ሽልማት ትትቐፐሮቴ። 5 የሕክም ኣሑ ዘርማ የባሪቅ ታዘዞ፤ እንማሑ ኣተታ ያተታ ባገክሮት ጘርነት የጅር ሐማ ተሐደሮ። "እግዘር የትቢተነ ይቀጣኖ፤ የጘራሕኖ ጭን ፀጋ ይብኖ" ቧርም ጣᎉም። 6 ሔታ እግዘር በወሰነን ጋᎀ ከፍ ያሜሑዌ ደረግ ታነን ትእግዘር አጅ ቦስጥ ገጋሑ ኣተንሶ። 7 እግዘርም ያሑ ያስብ የሐሬ ያጨንቅሑ ዘንጋ እንም የት ታቦለ። 8 ባግባብ ንበሮ፤ ቃንዠ በሮ፤ ጠላታሑ ሼጣን ይበራ ቃር ቲሸ ይዥመምር ዠፕ ሐማ በዙርያሑ ይዦር። 9 በዝ ኣለም ያነቦ ጐፔያሑ የዝ ኤነት መከራ ይሰራቦ ሐማ ሓሮም ባመርሑዊ ተቋመሮም የዝ ሼጣን ኣሳደዊ። 10 የቀርየጋ መከራ በትቐፐርሑ ኣንቐ በክርስቶስ የዘላለም ክብር የሸፐተናሑ የፀጋ እንም ጘታ ት ገገታ ተትቐፐርሑዊ መከራ ያትርፍሑሸ፤ ይግዝሑሸ፤ ያትቋምርሑሸ፤ ደረግም ይድብንሑሸ። 11 የት የዘላለም ዳነትም ደረግም የሕር፤ ኣሚን። 12 የታመረ ጐፔው አውን በሲላስ ወሐት ዝሕ ኣጭር ናቸር ጣፍንኩም፤ የጣፍንኩም ያሑ አመሕርሑዌም ዝሕ ውረም ይእግዘር ፀጋ የሐረ ሐማ ያሑ ኦድሑዌ ትምብሩ፤ ኣሑም በዝ ብእግዘር ፀጋ ተቋመሮም ንበሮ። 13 ያሑም ሐማ የሸᎌችዮ በባቢሎን ከተማ ያነቦ በክርስቶስ ያመሮ ሰብ ወሔምንሑዌ ይብሮኩ፤ አርቸናም ማርቆስ ወሔምንሑዌ ይብርሑ። 14 ኣሑም ታሑ በርማጀ በትሳሳሞት ወጌምት ተቤሮ። በክርስቶስ ኣመርሑም ትረብሮ እንማሑ ሽናት ያሑ የሕር።

2 Peter 1

1 የኢየሱስ ክርስቶስ ኣገልጌም ናቸረነም ተሐረ ተስምኦን ጴጥሮስ፥ ተጘታንዳም ተጭዛንዳም ተኢየሱስ ክርስቶስ ቢረሕዊ ፅድቅ ወሐት ይና የረከብኔ እምነት የመሰረ ወሔ እምነት የትቐፐርሑ፥ 2 እግዘርም ጘታንዳ ኢየሱስም በሓሮት ፀጋም ሽናትም የብዛንሑ። 3 በክብርመታ በሜርነትመታ የጠናንደ በሓሮተንዳ በጘትነተታ ጦና አያም የሕሮትም ውረም የሐረ ንብረት ንረብኔ ይእግዘርም ንሰግድኔ ያትኸሽንደ ዘንጋ እንም ኣበንደም። 4 በዝ ባውንደ ዘንጋ ወሐት በᎃጥጥ ተመኛት የቸነ በዝ ኣለም ታነ ጥፋት ተነፍሑም ይእግዘር ታነን ወሔነት እንም ተሻድሑም፤ የትም የትከበረም ንቅ የሐረ ተስፋም ነከብሑም። 5 በሕም የቸነ ዝመና ይትደፐሮንኩሐማ ጃድ በሮ፤ በእምነት ᎈር ወሔነት፥ ቦሔነትም ᎈር ውቀት፥ 6 በውቀት ᎈር ገግ ተᎃጥጥ ቀሮት፥ ገግ ተᎃጥጥ በቀሮት ᎈር በፍናⷐ ተቋመሮት፥ በፍናⷐ በትቋመሮትም ᎈር ይእግዘር ኣሕብዶት፥ 7 ይእግዘር ባሕብዶትም ᎈር ጐፔነት፥ በጐፔነትም ᎈር ንማጀ ድብሮ። 8 ዝሕ እንም ቢረብርሑ ጘታንዳ ኢየሱስ ክርስቶስ ትⷕሮዬ ኤያጘኽር ᎃርት ኤባር ኣትሐሮሐማ ይቀሮኩሸ። 9 ዛና ኤነን ሰብ ቢረብር ጭን የረቌ ቃር ኤያዥ ᎋርጡ፤ ይፍቴ ተቾተን ባጢር የመጠረ ሐማ ተረሳንም። 10 አጋ ጐፔቾ የጠነኩም የሸᎌችኩም ሐማ ታጬጎዌ ቲፍቴ ይርቅ ኣትባቅሮ፤ ዛና እንም ብታመሮ ስርም ኣትወጥቆ። 11 በዝ ኤነት የዘላለም ቢረብር የጘታንዳ የኢየሱስ ክርስቶስ መንግስት ትገቦዬ ᎃራ መብት ያውኩሸ። 12 አጋ ዝሕ እንም ዘንጋ ብትⷕሮዮም በጠበጥሑዊም ውረም ቃር ተቋመርሑም ብትረብሮም ዝሕ ዘንጋ እንም ያሑ ኣዝግዶት ኣንች። 13 እያ በዝ ኣለም ያነ ግዝየ ዳር ያሑ እንምከረ ኣዝግዶት ያነቢሐማ ኣስብ። 14 ጘታንዳ ኢየሱስ ክርስቶስ ያትየሼምሐማ ኣፈጠርም አሞትሐማ አⷕር። 15 እያም በᎀት ኣንቐ ኣሑም ዝሕ ዘንጋ እንመጋ ዝግዶት ይሐንሑ ሐማ አሗ ኣትባቅር። 16 የጘታንዳ የኢየሱስ ክርስቶስ ደረግም የተነ ተኖተታም ትኑድኔኩ ይና ገገንዳ የገገታ ንቅነት ኣሸነም ታነው ባንሐሬ በሰብ ብላት የቶደ ወማካ ተሐቴትነ ኣንሐረ። 17 "በት ይሽሬ አረᎃድን ትከና ዝሐታው" ይብርቃር ተርቅ ክብር በቸነለ ግዝየ ተኣብ እግዘር ምስጋናም ክብርም ተቐፐረም፤ 18 ተት ጋᎀ በትቀደሰ ቈቶ ᎈር ታነነ ዝሕ ተሰሜ የቸነ ቃር ይና ገገንዳ ሰማነም። 19 ዝመታ ይርቅ ያጬግንደ የነቢ ቃር ነረንደ፤ ዝሕ ቃር ድየ ጋ ቲብር ዳር የጋት ብ የሐረ ክርስቶስ በⷕናሑ ቲያትየ ዳር በጠነማ ያትየ መብራትሐማ ኤፐሑም ብትጬፖለ ወሔው። 20 ትንም ይፍቴ በስሮት ያነብሑ በመጣፍ ቅዱስ ያነ ትንቢት ሟኒም ሰብ በገገታ ኣሳብ ይፈቴ ኤለሐማው። 21 ሟኒም ትንቢት በሰብ ፍቃድ ስርም ኣንቸነ፤ ቢሐርም ትንቢት በመንፈስ ቅዱስ የትመሮ ሰብ ትእግዘር ተቐፐሮም የዝረከበዊው።

2 Peter 2

1 የሕርምታነ በድረ ዘበር በሰብ ግብት ኣሰተነ ነቢ የረፐሮምሐማ፥ የሕክም ባሑ ግብት ኣሰተነ ኣስተማሪ ይረብሮቴ፤ ሕኖ ጥፋት ያቸን ኣሰተነ ትምርት ሼሞም ያገቦቴ፤ የሕኖ ተባጢረና የትዌጣኖ ጘታና ዳር ይሐዶዬ ይሰሮም ኣፈጠረም ጥፋት ይቸንቦቴ፤ 2 በዝ ኤነት ብዘ ሰብ ያቅመጭ ሜናና ይትⷐተሮቴ፤ በሕኖ ሜና የቸነ የውረም ኤማ ይትቀነምቴ። 3 ዝሕ ኣሰተነ ኣሰተማሪ ዋጋ ቲሰቦ ገገና ዮጠረዊ ወማካ ቲዮዶኩ ዋጋሑ መንጦም ይበሮኩቴ። ተብዘ ግዝየ ይፍቴ ቀነሰም ፍርድ ኣወነፖም፤ ጥፋትም ቾናም ይቅየኖ። 4 ባጢር በቾቶ ግዝየ እግዘር የመሌካ ዳር ቴመኖ የፍርድ ከረ ይቅረቦሐማ በሰንሰነት ኣገደም በዱየ ጠነማ ደን በሲኦል ቃሸኖም፤ 5 የሕክም ፅድቅ ያትመር የረፐረ ኖሕ ትንጐድ ሰባት ሰብ ጋᎀ ኣተነፈም ባጢረተነ በረፐሮᎌ ኣለም የጥፋት እሓ ቲያቸን ኣትማጭተ የድረ ኣለም ኣንቸን፤ 6 አሗ ባጢር ይቾቶ ሰብ እንም ኣሰቦም ይትቀጦዬ የሰዶምም የገሞራም ከተማ ኣመድ ቲሐሮ ስን መኸረም ይጠፎሐማ ፈንደቦም፤ 7 ᎃጥጥ ተሐረ ሰብ ቲያቅመጭ ሜናና ተመጠጠም ይረብር የረፐረ ፃዲቅ ሎጥም ኣተነᎈንም፤ 8 ሕም ፃዲቅ ሎጥ ይውሪ ምስ በግብተና ቲረብር እንም ከረ ቢያዥንም ቢሰሟን ᎃጥጥ ዘንጋ የቸነ ፃዲቅ ነብሰታ ይትጨነቅ ባነ። 9 አጋ ዝሕ እንም ዝካ በሐረ እግዘር ፃዲቅ ሰብ ተፈተናና ያተርፍኖምሐማ ባጢረተነም መምር ይቀጣም የፍርድ ከረ ዳር መምር ያትየክስኖሐማ ይⷕር በሮቱ። 10 የሰነሐ ᎃጥጥ ተመኛተና ይትⷐተሮም ይእግዘር ደረግም ይቀርጦሕኖ የፍርድ ያትየክስኖ። ዝም ኣሰተነ ኣስተማሪ ኤሰርፎም ትቢተነም የሐሮዬ በሰሜ ንቅ ክብር ያነኖ ሕኖም ዳር ቲቀርሞ ኤሰርፎ። 11 መሌካም ዳር ተሕኖ ብንም ቃር ቢርቆዮም ብእግዘር ይፍቴ በሕኖ ᎈር ቅኔመ ያነወ ክስ ኤያትቐንቦፖ። 12 ዝሕ ኣሰተነ ኣስተማሪ ጭን በስሮት በቐመኖ ዘንጋ ይትቃነሞ፤ ሕኖ ይትጠበጦሜ ይሞቶሜ የትጨነቦ በፍጥረተና ተመኛት ይረብሮ ኤቤስሮ ዋጋሐማሮ፤ ዋጋም ᎀቶም ይጠፎም ሐማ ሕኖም ይጠፎቴ። 13 ሕኖም በቾተዊ ᎃጥጥ እንም ኣጅገና ይትቐፐሮቴ፤ የሕኖ ብንቕት በዋና ድየ ስሐሮትም የሳረኖሐማ ሕሮትሙ፤ ታሑም ሸረት ይበሮዬ ቲቾኖ ግዝየ ኣታሌ በሐረ ኣመረና ቀመጥ ኤብሮም ያቅመጦም ሰብሮ። 14 ባጢር ቶቶት ኤች ኤን ነረኖ፤ ባጢር የቶቶት ተመኛተና ገብ ኤብር፤ ኣንትቋመሮሕኖ ይᎀትቶዮ። የዋጋ ዘግ ዘግ ይብር ⷕን ነረኖ፤ የትሰተቦ ሰብሮ። 15 ሕኖ ቕጥየ ኤማ ገፈሮም ᎃጥጥ ቾችም ይረሕዊ ዋጋ የረመደ የባሶር አርች ነቢ በለኣም ዮረወ ኤማ ተⷐተሮም ዛፐቶም። 16 በለኣም ጭን በቾተን ባጢር የቸነ ዘንጎት ኤለ እማር የሰብ ሐማ ዝረኸም ማቸወም፤ ዝም እማር ነቢ በለኣም ጋዋ ሜና ቤቾቴ ናንም። 17 ዝሕ ሰብ እሓ ኤነቦ ምንጭሐማሎ፤ ብንᎇርቢት ይትገፎ ዳበራሐማሎ፤ የሕኖም ዱየ ጠነማ ይቅየኖ። 18 በስተት ሜና ቲረብሮ ሰብ ግብት ሰከቦም ተቸነቦ ገና ብዘ ግዝየ ኣንከሶ ሰብ ከንቱ የሐረ የትቢት ቃር በዘንጎት በተመኛትመና በዛዞት ᎀተቶም ያታልሎዮ። 19 የሕኖም "ነጣ ትወጦቴ" ባሮም ተስፋ ይቦዮ፤ ሰብ ቲትቐም የቐᎀንት ባረያ ሐረም ይትገዛ የሐሬ ሕኖም ገገና የባጢር ባርያሎ። 20 ተባጢረንዳ ያተነፈንደ ጘታንዳ ኢየሱስ ክርስቶስ በሓሮት ተኣለም ᎃጥጥ ባመንጦ ኣንቐ ተዠፐሮም በዛም ᎃጥጥ ሜና ተክታተፎም ቢትቐሞ ቲፍቴ ይርቅ የቀጥወ ዘንጋና ይብስቦ። 21 የፅድቅ ኤማ በሓሮ ኣንቐ ታውዮ ቅዱስ ትዛዝ ያንቔ ቢትዠፐሮወታ የፅድቅ ኤማ ታንሓረዊ ይፍዘዝኖ ባነ። 22 "ግየ የነቈን ይበሬ ይትዠፐር" የሕክም "እማር ቢያጥዊም በጐት ይክበንር" የዋሪ ወማካ በሕኖ ውረም ሐረም።

2 Peter 3

1 ናማጂየኖ ዝሕ አጠፍንሑ የተነ ናቸሩ፤ ችም ናቸር የጣፍንኩ የዝ ዘንጋ ኣዘግድሑዌም ቕጥየም ቃር ታስቦዌ ናትቋምርሑ ትምብሩ። 2 ተዝ ይፍቴ ቅዱሳን ነቢ የዝረከበዊ ቃርም በናቸረናሑ ወሐት የረከብሑዊ ያተነፈንደ ጘታንደ ትዛዝ ትዘግዶዌ አሸ። 3 ትንም ይፍቴ ዝሐታ ሓሮ፤ ኸሸተነ በቀጥወ ዘበር ይቸኖቴ፤ ሕኖ ᎃጥጥ ተመኛተና ተⷐተሮም ያኸሶቴ። 4 ሕኖ "ኢየሱስ ይቸንቴ ቧርም ተስፋ ኣውም ኣነፐረዌ? አጋ ኤቴ ነረ? የድረ ኣባንዳ ተᎀቶ አሗ ዳር ፍጥረት ተትፈጠረ ቈነሽም እንም ዘንጋ ታነም ሐማ ነረ" ይብሮቴ። 5 ዝሕ ሰብ ተብዘ ዘበር ይፍቴ ኣፈር ተሰሜ ብእግዘር ቃር ወትፈጠረና "ኣንⷕነ" ይብሮቴ፤ ኣፈርም ትሓም ብሓም የሸኰቺሐማ ይሐዶቴ። 6 በሕም ዘበር የረፐረ ኣለም እሓ ዋጠንም ጠፋም። 7 አሗ ያነቦ ኣፈር ተሰሜ ᎇሼ ሰብ ይጠፎᎌ የፍርድ ከረ ስን በዝም ብእግዘር ቃር ይሳት ኣወነም ይቍሬዮ። 8 ናማጂየኖ ኣሑ ጭን ብእግዘሬ ኣት ከረ ም ዘበር ም ዘበርም ኣት ከረ ሕሮተታ ዝሕ ኣት ዘንጋ ኤተሳሑ። 9 ኣታት ሰብ ይመስኖምሐማ ጘታ ኢየሱስ የዝረኸን የተስፋ ቃር ያሜዬ ኤያቴር፤ ቢሐርም ጭን ሰብ እንም ንስሓ ይገቤው ባንሐሬ ሟኒም ሰብ ኤጠፋሐማ ሸም ያሑ ቲብር ፈነሐም ይክስ። 10 ጘታ ይቸንወ ከረ ኔባ ይቸን ሐማ ጠነቃር ይቸንቴ፤ በሕ ከረ ሰሜ በርቅ ሕያት ይጠፋቴ፤ ፍጥረት እንም ብሳት ነደደም ያርቅቴ፤ ኣፈርም ባፈር ᎈር ያነ ዘንጋ እንም ይረድድቴ፤ 11 ሔታ እንም ዘንጋ በዝ ኤነት ይጠፋ በሐረ፥ አጋ ኣሑ በቅድስናም ይእግዘር ባሕብዶትም ንበሮት ኤነብሑዌ? 12 ሔታ ጘታ ይቸንወ ከረ ተጨማሑም ትቅረቦም ኣፈጠረም ይቸን ሐማ ትቾቶ ሰብ ሕሮ፤ በሕ ከረ ሰሜ ብሳት ነደደም ይጠፋቴ፤ ፍጥረትም ብእሳት ይረጥሮቴ። 13 ቢሐርም ይና ፅድቅ ያነወ ገደር ሰሜም ገደር ኣፈር እግዘር ኤብሑቴ ባረም ጕርዳ በገፓንደ ኤነት ንቅየነ። 14 ሔታ ናማጂየኖ ዝሕ እንም ይሐርወ ከረ ትቅረቦ በሐረ፥ እግዘር ቴቅመጭብሑም ዌም በት ይፍቴ መጠርሑም ትትረብሮ ሽናት ይረሕብሑሐማ ኣትባቅሮ፤ 15 የጘታንዳ ፍረሖት ያሑ ትረፎት የሐረ ሐማ ሓሮ፤ ናማጂ ጐፔቸንዳ ጳውሎስ ባዊ ሓሪነት ኣሕር የጣፈንሑ ዝመታው፤ 16 ት ቢጠᎋን ናቸር እንም የዝ ዘንጋ ቃር ነሳም ዝረኸም፤ ት በጣፈኖ ናቸር ኣታት ይዌስርዮዌ ያጀግሮ ዘንጋ ነረቦ፤ በጨር ኤቤስሮም ት ኣንዠም ሰብ እንጐድ ይእግዘር ቃር ዩዶ መጣፍ ያጀሮምሐማ ዝም ዘንጋ ይሽጋክሮ፤ ዝመታ ያመሮ ይጠፎዬው። 17 ኣሑ ጭን ናማጂየኖ ዝሐታ በተርሑም የሓርሑዬ በባጢረተነ ስተት ሜና ተᎀተችትሑ ኣመርሑም የቈምሑᎌ ባትገፍሮዌ ተጤፖ፤ 18 ይርቅመታ ባተነፈንደ በጘታንዳ በኢየሱስ ክርስቶስ ፀጋም ትም በሓሮት ተራቆ፤ የት አሗም የዘላለምም ክብር የሕር፥ ኣሚን።

1 John 1

1 ቲፍትወረር ቀነሰም የረፐረ አያም ያሜ ይእግዘር ቃር ንጠፍኔንኩ፤ ዝሕ አያም ያሜ ይእግዘር ቃር የሰማኔም ቤነንዳም ያሸኔ፥ መርኬ የባኔም በጀንዳ የረገድኔ ቃሩ። 2 ዝሕ አያም የሐረታ ትየም፤ ይናም ኣሸኔም፤ ያሸኔም ሐማ ኑድነ። በኣብ እግዘሬ የረፐረታም ይናም የትየንደ የዘላለም አያም የሐረታ ኑድኔኩ። 3 ቲና ጋᎀ እማት ትሐሮዌ ያሸኔም የሰማኔም ያሑም ኑድኔኩ። እማቴ ንሐነም ተኣብ እግዘርም ተርቸታ ተኢየሱስ ክርስቶስ ጋᎀው። 4 ዝሐታ ንጠፍኔንኩ እንመንዳ ይሽርንዴው ። 5 ተት የሰማኔም ያሑም ኑድኔኩ ናቸር "እግዘር ጬቱ፤ ጠነማም በቴ ስርም ኤነ" ይብር ቃሩ። 6 በሕ የቸነ "ትእግዘር ጋᎀ እማት ሐነም" ባነም፥ በጠነማ ንረብነ በሐረ ንፈጥነ፤ በቃርመንዳ ሐረ በሜናንዳ ውረም ቃር ኤነ ወበሩ። 7 ቢሐርም ት በጬት ያነ ሐማ ይናም በጬት ብነብነ ይናም ቲና እማትነት ይረብርንደ። የሕክም የርቸታ የኢየሱስ ደም ተባጢር እንም ያመጥርንደ። 8 "ባጢር ኤነብንደ" ብምብነ የገገንዳ ናታልልነ፤ ውረም ቃር ቢና ኤነ። 9 ባጢረንዳ ይእግዘር ብኑድነ ት የታመረም ፃዲቅም የሐሬ ባጢረንዳ እንም ኣፍ ይብርንደ፤ ተበደለንዳ እንም ያመጥርንደ። 10 "ባጢር ኣንቾትነ" ብምብነ፥ እግዘርም ኣሰተነ ናሜኔ፤ ቃርመታ ቢና ኤነ።

1 John 2

1 ደንጛኖ! ዝሕ አጠፍንሑ ባጢር ባትቾቶዌ ትምብሩ፤ ቢሐርም ሟኒም ሰብ ባጢር ቢቾት ባብ እግዘሬ መሮ ነረንደ፤ ትም ፃዲቅ የሐረ ኢየሱስ ክርስቶሱ። 2 ባጢረንዳም ይትፈቅ በቱ፤ እማት ይና ባጢር ቴሐር የኣለም ሰብ እንም ባጢር ይትፈቅ በቱ። 3 ይእግዘር ትዛዝ ንቅየነ ሰብ በሐነ የት ንⷕኔ ሐማ ናትየሽነ። 4 "እግዘር አⷕን" ባረም የት ትዛዝ ኤቅየ ሰብ በረፐረ ይፈጥር፤ ውረም ቃር በት ኤነ። 5 ቢሐርም ይእግዘር ቃር ይታዘዝ እንም ይእግዘር ያነን ንማጀ ᎃራው፤ ውረም በት ወምበረንዳ ይⷕሪ በዝመታው፤ 6 "ብእግዘር አረብር" ይብር ሰብ፥ ክርስቶስ የረፐረም ሐማ ንበሮት ነሮ። 7 ኣበጐዶ ዝሕ አጠፍንሑ ትዛዝ ቲፍትወረር ቈነሽም ትⷕረዊም የስረፐተም ትዛዙ ባንሐሬ ገደር ቃር ኣንሐረ፤ ዝም የስረፐተ ትዛዝ ይፍትሜ የሰማሑዊ ቃሩ። 8 ቢሐርም በክርስቶስም ባሑም ውረም ሐረም የትየ ገደር ትዛዝ አጠፍንሑ፤ ጠነማት ፈካም ውረም የሐረ ጬት አሗ ይትየ። 9 "በጬት አረብር" ባረም ጐፔያታ ኤረምድ ሰብ አሗ ዳር በጠነማ ነረ። 10 ጐፔያታ ይረምድታ በጬት ይረብር፤ በትም የቸነ ሰብ በባጢር ኤትክታተፍ። 11 ጐፔያታ ኤረምድታ ጭን በጠነማ ይረብር፤ በጠነማም ያር፤ ጠነማም ኤነታ ያᎈንጠኔ ያርም መደር ኤⷕር። 12 ደንጋኖ! ባጢራሑ በኢየሱስ ሽም ኣፍ የዋርኩዬ አጠፍንሑ። 13 ኣብ የሐርሑ ቲፍትወረር የረፐረታ የሓርሑዌ አጠፍንሑ! ዘርሞ የሼጣን የቐመሑዬ አጠፍንሑ፤ ደንጞ ኣብ እግዘር የሓርሑዬ አጠፍንሑ። 14 ኣብ የሐርሑ ቲፍትወረር የረፐረታ የሓርሑዬ አጠፍንሑ፤ ዘርሞ! ጦናማ የሐርሑዌ፥ ብእግዘር ቃርም የትቋመርሑዌ፥ የሼጣንም የቐመሑዬ አጠፍንሑ። 15 ዝሕ ኣለም ዌም የኣለም ዘንጋ ኣትርመዶ፤ ዝሕ ኣለም ይረምድታ የኣብ እግዘር ኤረምድ። 16 የገግ ተመኛት፥ ዬን ሳሮት፥ በዱንያ ተሸመሮት የዝ ኣለም ቃሩ ባንሐሬ ተኣብ እግዘሬ ኣንሐረ። 17 ኣለምም ተመኛተታም ይጠፎቴ፤ ይእግዘር ፍቃድ ይቅየታ ጭን ዘላለም ይረብር። 18 ደንጛኖ! ዝሕ ግዝየ የቀጥወው፤ "የክርስቶስ ጠላት ይቸንቴ" ቲውሪ ሰማሑም፤ አሗም ቢሐር ብዘ የክርስቶስ ጠላት ተረሶም፤ በዝም የቸነ የቀጥወ ግዝየ የሐረ ሐማ ንⷕነ። 19 ሕኖም ቲና ግብት ዮጦ ሰብሮ፤ ቢሐርም ሕኖ ድረም ቲና እማት ኣነፐሮ፤ ቲና እማት ተሐሮ ቲናም ጋᎀ ይትቋመሮም ይምበሮ ባነ። ቢሐርም ሕኖ እንም ቲና እማት ኣንሐሮ ሐማ ይትⷐሬ ቲና ግብት ተቤተሮም ወጦም። 20 ኣሑ ጭን ክርስቶስ በመንፈስ ቅዱስ ቀፓናሑም፤ በሕ የቸነ እንማሑ ውረም ቃር ትⷕሮ። 21 ያሑ አጠፍንሑ ውረም ቃር ኣትⷕሮ የሐሬ ኣንሐረ፤ ኣሑሽ ውረምቃር ትⷕሮ፤ ውረም በሐረ ቃርም ፍጥር ኤነሐማ ትⷕሮ። 22 ሔታ ኢየሱስ መሲሕ ኣንሐረ ይብር ሰብ ባንሐሬ ኣሰተነ ሟኑ? ኣብም ትከም ይሐዳ ሰብ እንም የክርስቶስ ጠላቱ። 23 ኢየሱስ ይእግዘር ትከ ኣንሐረ ይብር ሰብ እንም ኣብ እግዘርም ኤነን፤ በትከታ በኢየሱስ ያመረ ኣብ እግዘርም ነረን። 24 ኣሑ ጭን ቲፍትወረር የሰማሑዊ ቃር በⷕናሑ ጥብጦም ቀረዊ፤ ቲፍትወረር የሰማሑዊ ቃር በⷕናሑ ጠበጥሑም በቅየሑዊ፥ ተትከ ኢየሱስም ተኣብ እግዘር ጋᎀ እማትነት ይምበርሑሸ። 25 ዝም ክርስቶስ ያበንደ ተስፋ፥ የዘላለም ንበሮቱ። 26 ቲያታልሎኩ ሰብ ትጬፖዌ ዝሐታ ጣፍንኩም፤ 27 ቢሐርም ተክርስቶስ የትቐፐርሑዊ መንፈስ በⷕናሑ ይረብር የሐሬ፥ እንጐድ ኣስተማሪ ኤያትኸሽሑ፤ ት እንም ዘንጋ ያትመርሑሸ፤ ያትመርሑም ውረም ቃሩ ባንሐሬ ፍጥር ቃር ኣንሐረ፤ በሕ የቸነ መንፈስ ቢያትመርሑ ኤነት በክርስቶስ ንበሮ። 28 ሔታ ደንጛኖ! ክርስቶስ ቢቸንወ ግዝየ ታንሰርፍነ ደፈነም ናዥኔሜ በከረመታ ባንቅመጭኔ በክርስቶስ ንበሮ። 29 ክርስቶስ ፃዲቅ የሐረ ሐማ በሓርሑ ፅድቅ ይቾት እንም ትእግዘር የትጨነ ሐማ ወሓር ነረብሑ።

1 John 3

1 "ይእግዘር ደንጛ" ቧርም ይጠረንዴ ኣብ እግዘር ምር ኤነት ንማጀ ያበንደ ሐማ አዞ! ውረም ይና ይእግዘር ደንጛንደ፤ የዝሕ ኣለም ሰብ ይእግዘር ኣንሓረውዬ ይናም ኤⷕሮንደ። 2 ናማጂየኖ! አሗ ይእግዘር ደንጛንደ፤ የዝም ኣንቐ ምር ንሐነ ሐማ ገና ኣንሗሪ፤ ቢሐርም ክርስቶስ ቸነም ቢትየወ ከረ ᎃራ ገገታ ናዥኔ የሐሬ ይናም ት ንመስነ ሐማ ንⷕነ። 3 ዝም ይሐር ሐማ በክርስቶስ ተስፋ ያወራ ሰብ እንም፥ ክርስቶስ ጥርር የሐረምሐማ ትም ገገታ ጥርር ያሜ። 4 ባጢር በሮት ይእግዘር ቕጫ ጣሶት የሐሬ ባጢር ይቾት እንም ይእግዘር ቕጫ ጣሰም። 5 ክርስቶስ የሰብ ባጢር ያፈኬ የቸነም ሐማ ትም ባጢር ኤነወ ሐማ ትⷕሮ። 6 በሕ የቸነ በክርስቶስ ይረብር ሰብ እንም ዥባፐረም ባጢር ኤቾት፤ ባጢርም ይቾት ሰብ የክርስቶስ ኣናሸን ዌም ኣንሗረን። 7 ደንጛኖ! ሟኒም ሰብ እናታለለናሑ! ክርስቶስ ፃዲቅ የሐረም ሐማ ፅድቅ ያሜ ሰብ እንም ፃዲቁ። 8 ሼጣን ቲፍትወረር ቀነሰም ባጢር ይቾት የሐሬ ባጢር ይቾት ሰብ እንም የሼጣን ትከው፤ ይእግዘር ትከ የቸነም የሼጣን ሜና ያጠፌው። 9 ይእግዘር ቃር በⷕነታ ያነ ትእግዘርም የትጨኔ ይእግዘር ትከ የሐረ እንም ባጢር ኤቾት፤ ይቾቴም ኤለ። 10 ይእግዘር ደንጛም የሼጣን ደንጛም ᎆተርም ይⷕርዮ በዝሐታው፤ ፅድቅ ኤያሜም ጐፔመታ ኤረምድ እንም ይእግዘር ትከ ኣንሐረ። 11 ቲፍትወረር የሰማሑዊ ናቸር "ገግ ተገገንዳ ንትራመድነ" ይብር ቃሩ። 12 የሼጣን ኣሳብ ተቐፐረም ጐፔያታ የቀጠረ ቃየል ሐማ ወሕር ኤነብንደ፤ ት የጐፔያታ የምር ቈጠረንም? የት ሜና ᎃጥጥ የጐፔያታ ሜና ጭን ቕጥየ የረፐሬው። 13 ጐፔቾ! የዝ ኣለም ሰብ ቤረምዶኩ ወግ ኤሕርብሑ። 14 ይና ጐፔቸንዳ ንረምድነ የሐሬ ተሞት ተነፍነም አያም የሐነ ሐማ ንⷕነ፤ ንማጀ ኤነን ሰብ በሞት ይረብር። 15 ጐፔያታ ኤረምድ ሰብ እንም ደመነው፤ ደመነ ሰብ የዘላለም ጄነት ኤገባ ሐማ ትⷕሮ። 16 ንማጀ ምር የሐረ ሐማ ንⷕነ ያነ ኢየሱስ ክርስቶስ ይና ቲብር ነብሰታ የሞት ኣቐፐረም ያቤው፤ ይናም ነብሰንዳ የጐፔያንዳ ትንብነ ኣቀፕሮት ነረብንደ። 17 ሰብ በዝ ኣለም ዱንያ ታነን ያጐነን ጐፔ አዥተ ቤያትሟጥን "እግዘር አረምድ" በሮት መምር ይለ? 18 ደንጞ! ንማጀንዳ ውረምም በሜናም የዢ ባንሐሬ፥ እማት በቃር ዌም በዘንጎት ኤሕር። 19 በዝመታ ይና በውረም ቃር የቈምነ ሐማም ብእግዘርም ይፍቴ ታንሰርፍነ በታመሮት ንትቐነብኔ ይሐርንደሐማ ንⷕነ። 20 ⷕነንዳ ቢወቅስንደም፥ እግዘር ተⷕነንዳ በᎈሩ፤ ትም እንምቃር ይⷕር። 21 ናማጂዮ! በⷕነንዳ ይወቅስንደ ቃር ቤነ፥ ብእግዘር ይፍቴ ቍሞት ኤያትሸንፍንደ። 22 ይእግዘር ትዛዝ እንም ቅየነም የት ይሽን ቃር ንቾትነ የሐሬ፥ የጨቈስኔ እንም ተት ንረሕብነ። 23 ይእግዘርም ትዛዝ በትከታ በኢየሱስ ክርስቶስ ሽም ናምኔም ክርስቶስም ያዘዘንደም ሐማ ገግ ተገገንዳ ንትራመድኔው። 24 ይእግዘር ትዛዝ ይቅረቦ ሰብ እንም ብእግዘር ይረብሮ፤ እግዘርም በሕኖ ይረብር፤ እግዘር ቢና ይረብር ሐማ ንⷕነ፥ ት ባበንደ መንፈሱ።

1 John 4

1 ናማጂዮ! በዝ ኣለም ብዘ ኣሰተነ ነቢ የትረሶዬ መንፈስ እንም ኣትመሮ፤ መንፈስ እንም ትእግዘሬው ዌም ኣንሐረ በሮም መርምሮ። 2 ይእግዘር መንፈስ ቤተርሑም ትⷕሮ በዝሐታው፤ ኢየሱስ ክርስቶስ ሰብ ሐረም ቸነም ወተየታ ዩድ መንፈስ እንም ይእግዘር መንፈሱ። 3 ኢየሱስ ክርስቶስ ሰብ ሐረም ቸነም ወተየታ ኤዩድ መንፈስ እንም ይእግዘር መንፈስ ኣንሐረ፤ ዝም መንፈስ ይቸንቴ ቲውሪ የሰማሑዊ የክርስቶስ ጠላቱ፤ ት አሗም ቢሐር በዝ ኣለም ነረ። 4 ደንጞ ኣሑ ይእግዘርንሑ፤ ባሑ ያነ መንፈስ በኣለም ታነ መንፈስ ይርቅ፤ በሕም የቸነ የኣሰተነ ነቢ ቐመሑዮም። 5 ኣሰተነ ነቢ የዝ ኣለምቃርሎ፤ ይዝረከዊም የዝ ኣለም ዘንጋው፤ የዝ ኣለም ሰብም የሕኖ ይሰማኖ። 6 ይና ይእግዘርንደ፤ እግዘር ይⷕር ሰብ እንም ይሰማንደ፤ ይእግዘር ኣንሐረ ሰብ ጭን ኤሰማንደ፤ ውረም የሐረ መንፈስም ኣሰተነ መንፈስም ቤተነም ንⷕነ በዝመታው። 7 ናማጂዮ! ንማጀ ትእግዘሬ የሐሬ ገግ ተገገንዳ ንትራመድነ፤ የሰብ ይረምድ ሰብ እንም ይእግዘር ትከው፤ ይእግዘርም ይⷕን። 8 እግዘር ንማጀ የሐሬ፥ እግዘርም ሰብም ኤረምድ እንም ይእግዘርም ኤⷕን። 9 በትከታ ወሐት አያም ሐነም ንረብኔ እግዘር እማት ትከታ የዝ ኣለም ሰቤ ናንም፤ በዝመታ ይእግዘር ንማጀ ቢና ግብት ታሸም። 10 ንማጀ ወበር ዝካው፤ ይና እግዘር የረመድኔዬ ቴሐር፥ ት ይና የረመደንዴም ባጢረንዳም ይትፈቄ ትከታ የራሐንዴው፤ ትከታም ይና ሕትም ሐረም። 11 ናማጂዮ! እግዘር ዛሕር ቃር በረመደንደ፥ ይናም ገግ ተገገንዳ ወትራመድ ነረብንደ። 12 ይእግዘር ያሸን እማትም ሰብ ኤነ፤ ይና ገግ ተገገንዳ ብንትራመድነ እግዘር ቢና ይረብር፤ ንማጀታም ቢና ᎃራ ይሐር። 13 እግዘር መንፈሰታ ያበንዴ፥ በት ንረብነ ሐማም ትም ቢና ይረብር ሐማ ንⷕነ። 14 ኣብ እግዘር የትከታ የዝ ኣለም ሰብ ያተርፌ የራን ሐማ ኣሸነም፤ ምስክርንደ። 15 ኢየሱስ ይእግዘር ትከ የሐረ ሐማ ቢዩድ ሰብ እንም እግዘር ይረብር፤ ትም ብእግዘር ይረብር። 16 በዝም የቸነ እግዘር ይና ያነን ንማጀ ንⷕነ፤ ናምነም። እግዘር ንማጀው፤ በርማጀ ይረብር ሰብ ብእግዘር ይረብር፤ እግዘርም በት ይረብር። 17 በዝ ኣለም ይና ንረብኔ ክርስቶስ ይረውንም ሐማ የሐሬ፥ ንማጀንዳ ᎃራ ቢሐር፥ በፍርድ ከረ ታንሰርፍነ ቢፍተቴ ንትቐነብኔ ድፍረት ይረብርንደ። 18 ᎃራ ንማጀ ስኔፈ ኦጣም ይቃሽ ባንሐሬ በርማጀ ግብት ስኔፈ ኤነ፤ ስኔፈ ተቅጣት ጋᎀ የትጣበጠ የሐሬ ቅጣት ያትሸንፍ የሐሬ ይሰርፍ ሰብ ንማጀታ ᎃራ ኣንሐረ። 19 እግዘር በተረም የረመደንዴ ይናም ንረምድነ። 20 "ይእግዘር አረምድ" ባረም ጐፔያታ ኤረምድ ሰብ ይፈጥር፤ ያሸን ጐፔያታ ኤረምድ በሐረ፥ ኣናሸን እግዘር ይረምዴ ኤለ። 21 በሕም የቸነ ክርስቶስ ያበንደ ትዛዝ "ይእግዘር ይረምድ ሰብ ጐፔመታ የርመድ" ይብር ቃሩ።

1 John 5

1 ኢየሱስ መሲሕ የሐረ ሐማ ያምር ሰብ እንም ይእግዘር ትከው፤ ኣባታ ይረምድ ሰብ እንም ትከመታ ይረምድ። 2 ይእግዘር ደንጛ ንረምድነ ሰብ የሐነ ሐማ ንⷕነ፥ ይእግዘር ትነምድነም ትዛዘታም ትንቅየነው። 3 ይእግዘር ንመዶት ወበር ትዛዘታ ወቀየው፤ ትዛዘታም ያጀግሮ ቃር ኣንሐሮ። 4 ይእግዘር ትከ የሐረ እንም የዝ ኣለም ይቐም፤ ዝሕ ኣለምም ንቐምኔ በእምነተንዳው። 5 የዝ ኣለም ይቐም ሟኑ? ዝሕ ኣለም ይቐም፥ ኢየሱስ ይእግዘር ትከ የሐረ ሐማ ያምር ሰቡ። 6 ጥምቀተታ ቢያትየሽ እሓም ሞትመታ ቢያትየሽ ደም የቸነ ኢየሱስ ክርስቶሱ፤ ትም የቸነ እማት ብሓ ቴሐር፥ ብሓም በደሙ፤ መንፈስ ቅዱስ ውረም የሐሬ ዝሕ ዘንጋ ውረም ወሕረታ መንፈስ ቅዱስ ይምሰክር። 7 ሶስት ምስክር ነረቦ፤ 8 ሕኖም መንፈስም፥ እሓም ደምምሎ፤ ዝሕ ሶስተና ቲምሰክሮ ይትስማሞ። 9 የሰብ የምስክር ቃረና ንትቐፐነ፤ ቢሐርም ይእግዘር የምስክር ቃረታ ትንም ይርቅ፤ እግዘር የትከታ ዮደለ የምስክር ቃረታ ዝሐታው። 10 ብእግዘር ትከ ያምር ሰብ ዝሕ የምስክር ቃር በⷕነታ ነረን። ይእግዘር ኤያምር ሰብ ጭን እግዘር የትከታ ዮደለ የምስክር ቃር ባንመሮተታ ይእግዘር ኣሰተነ ኣᎀነንም። 11 የምስክር ቃረታም እግዘር የዘላለም ጄነት ያበንደ ሐማም ዝም አያም ወሕር በትከታ ያነ ሐማ ዩድቃሩ። 12 ይእግዘር ትከ ያነን ጄነት ይገባ፤ ይእግዘር ትከ ኤነንታ ጭን ጄነት ኤገባ። 13 ብእግዘር ትከ ታምሮ እንማሑ የዘላለም አያም የሐርሑ ሐማ ትⷕሮዌ ዝሐታ ጣፍንኩም። 14 ሟኒም ቃር የት ፍቃድ ሐማ ብንጨቍስነ ይሰማንደ ሐማ ንⷕነ፤ በሕ የቸነ ብእግዘር ይፍቴ ድፍረት ነረንደ። 15 የጨቈስኔ እንም ይሰማንደሐማ በሓነ፥ ተት የጨቈስኔ እንም አሗ ንትቐፐነ ሐማ ንⷕነ። 16 ሟኒም ሰብ ጐፔያታ የሞት ኤያሰራ ባጢር ቲቾት ቢያዥን ይእግዘር የጠቍስረ፤ ባጢረታ የሞት ኤያሰራ ባጢር በሐረ እግዘር አያም ያᎂን፤ ቢሐርም የሞት ያሰራ ባጢር ነረ፤ የዝ ኤነት ባጢር ይእግዘር የጠቍስ ኣምብር። 17 ᎃጥጥ ሜና እንም ባጢሩ፤ ቢሐርም የሞት ኤያሰራ ባጢር ነረ። 18 ይእግዘር ትከ ኢየሱስ ክርስቶስ ይቍየን የሐሬ ይእግዘር ትከ የሐረ እንም ዥባፐረም ባጢር ኤቾት ሐማ ንⷕነ፤ ሼጣንም ኤረጕድን። 19 ይና ይእግዘር ደንጛ ወሕረንዳ ንⷕነ፤ ኣለም ጭን ᎃራመታ የሼጣን ተገሳም። 20 ይእግዘር ትከ የቸነሐማም ውረም የሐረም ት ንⷕኔ ይቤስር ⷕን ያበንደሐማ ንⷕነ፤ ይናም በዝ ውረም በሐረ በኢየሱስ ክርስቶስ ንረብነ፤ ት ውረም የሐረ ጘታ የዘላለም አያም ያሜ ትሙ። 21 ደንጞ የኣሰተነ ቅሪነ ተስግዶት ገጋሑ ቀሮ።

2 John 1

1 የሸᎌችያ ኣጅየትም የደንጋመⷕታ፤ እያ ባሪቅ ዝሕ ናቸር ናሕንኩም፤ እያ የውረመና አረምድሑ፤ እማት እያም ታንሐር ውረም ቃር ይⷕሮ ሰብ እንም ይረምዶኩ። 2 ዝም ውረም ቃር በግብተንዳ ያነም የዝም ኣንቐ የዘላለም ቲና ይረብር ቃሩ። 3 የኣብ እግዘርም የትከታ የየሱስ ክርስቶስ ፀጋም ማሮትም ሽናትም በውረምም በርማጀም ትንመንዳ ጋᎀ የሕር። 4 ተደንጛⷕ ኣታተና ኣብ እግዘር ባዘዘንደ ኤነት በውረም ቃር ተቋመሮም ቲረብሮ በዞተና ንቃር ሳሬም። 5 ኣጅየት አሗም ኣደራⷕ፥ ዝሕ አጠፍንⷕ ገደር ትዛዝ እመሰረናⷕ፤ አሗ አጠፍንⷕ "ገግ ተገገንዳ ንትራመድነ" ይብር ቲፍትወረር ቈነሽም ቢኔ የረፐረ ትዛዙ። 6 ውረም የሐረ ንማጀ ወበር ይእግዘር ትዛዝ ወቀየው፤ ዝም ትዛዝ ይፍትወረር የሰማሑዊም ሐማ "በርማጀ ንበሮ" ይብር ቃሩ። 7 የሱስ ክርስቶስ ሰብ ሐረም የሰብ በሰር ተሐተረም ወተየታ ኤያምሮ ብዘ ያሳስቶ ሰብ በዝ ኣለም ተረሶም፤ ዝካ ሰብ ኣታሌም የክርስቶስ ጠላትሙ። 8 ኣሑ ጭን ወሔ ኣጅጋሑ ትትቐፐሮዌ ኣትባቅሮ፤ የቾትሑዊም ቤቄብሑዌ ተጤፖ። 9 በክርስቶስ ትምርት ተቋመረም ኤረብርም ትም ኤወጣኒ ባረም ኣረቀም ያር ሰብ እግዘር ተት ጋᎀ ኤነ፤ በክርስቶስ ትምርት ተቋመረም ይረብር ሰብ ጭን ኣብ እግዘርም ትከታም ተት ጋᎀ ነረቦ። 10 ዝሕ የክርስቶስ ትምርት ቴጠብጥ ሟኒም ሰብ ያሑዌ ቢቸን በቤታሑ ኣትቀፐረዊ፤ ወጌምትም ዳር ኣታበዊ። 11 ወጌምት ይውን ሰብ ተትም ጋᎀ ᎃጥጥ ሜና ቾተም ወበሩ። 12 አጠፍንሑዌ የሸ ብዘ ቃር ባኔ፤ ቢሐርም እንም ቦረቀት አጠፌ ኣንሸ፤ ይርቅመታ ንቃር ይሽርንዴ ያሑዌ ተንት ኤን ቴነንዳ ታዥትነ ንጮድኔ ተስፋ ኣሜ። 13 የሸᎌችያ የተሟⷕ ደንጛ ወሔምንⷕዌ ይብሮኽ።

3 John 1

1 ትያ ተባሪቅ የውረመና አረᎃድን፥ ናማጅየና የጋይዮስ የትራሐ ናቸር፦ 2 ናማጅየኖ! ንብረታሐ እንም ይትሳካንሐሐማ፥ ፌነትም ይረብርሐሐማም የሕክም ⷕናሐ ይሽንሐማ አትሜንንሐ። 3 ኣታት ጐፔቸ ቸነቦም በውረም ቃር የታመርሐ ሐማም ውረም ቃርም ጠበጥሐም ትረብር ሐማ ቲዩዶን ግዝየ ንቃር ሳሬም። 4 ደንጛና ውረም ቃር ጠበጦም ንበሮተና ተስሞት ይርቅ እንጐድ ይሽሬ ቃር ኤነ። 5 ናማጂየኖ፥ ያሐ ባዘራ ቢሐሮም የጐፔቸ ᎃርቴ ሐርሐም ታጘኽኖ። 6 ሕኖም የቾትሐሎ የርማጅነት ሜና ክርስቶስ ባመሮ ሰብ ይፍቴ ኦዶም፤ አሗም እግዘር ቢሽን ኤነት ቤማና ብትቐፕኖ ወሔው። 7 ሕኖ የክርስቶስ ያጘኽሮዬ ቲያሮ ተኣረማዊ ሰብ እገዠ ስርም ኤትቐፐሮ። 8 ውረም ቃር በቶቶት ይናም ንደፐኔ የዝካ ሰብ ቀፕሮት ነረብንደ። 9 የዝ ይፍቴ የቤተክርስቲያን ደብዳቤ ጣፍም፤ ቢሐርም የቤተክርስቲያን መሪ ይሐሬ ይሸ ዲዮትሬፊስ ኣሳበና ኣንትቐፐረ። 10 በሕ የቸነ ያሑዌ ትንቸን ት ቲቀርምንደም ቲያትዋልድንደም የቾተን ᎃጥጥ ሜና እንም ይንም ሰብ ኦድቴ፤ ት ይቾትን እማት ዝሕ ኣንሐረ፤ ት ገገታ ጐፔቸ ኤትቐፐር፤ እንጐድመና ቤትቐፐሮዮዌ ይሐራኖ፤ ተቤተክርስቲያንም ያወጣኖ። 11 ናማጂየኖ ወሔ ሰብ ምሰር ባንሐሬ ᎃጥጥ ሰብ ኣትምሰር፤ ወሔ ሜና ይቾት እንም ይእግዘር ሰቡ፤ ᎃጥጥ ሜና ይቾት ሰብ ጭን ይእግዘር ኣናሸን። 12 የድሜጥሮስ ሰብ እንም ወሔነተታ ዩድረ፤ ውረም ገገታ ዩድረ፤ ይናም ኑድኔለ፤ ይናም ዮድኔለ ቃር ውረም የሐረ ሐማ ትⷕር። 13 አጠፍንሔ አሸ ብዘ ቃር ባኔ፤ ቢሐርም ቦረቀት አጠፍንሔ ኣንሸ። 14 በቍርብ ከረ ኣዥሐቴ አብር፤ በሕ ከረ ኤን ቴነንዳ ታዥትነ ንጮድነሸ። 15 ሽናት የሕንሐ። ናማጂ ወሔምንሐዌ ይብሮከ፤ ኣሐም የናማጂየንዳ ኣት ባት ወሔምንሑዌ በኖ።

Jude 1

1 የኢየሱስ ክርስቶስ ኣገልጌም የያእቆብ ጐፔም ተሐረ ተይሑዳ፥ የትሸፐትሑ፥ በኣብ እግዘርም የትረመድሑ፥ በኢየሱስ ክርስቶስ የትቅየሑ እንማሑ፤ 2 ይእግዘር ምሕረትም ሽናትም ንማጀም የብዛንሑ። 3 ናማጂየኖ፥ እንመንዳ ያነንደ ትረፎት አጠፍንሑዌ ንቃር ሸም ባነ፤ አሗ ጭን እግዘር የሰበታ ኣት ግዝየ ያበ የእምነት ቃር ተጨራ ተቋመሮም ይቈሞ ሐማ አመሕሬ ጣፎት ግርድ ሐረቢም። 4 ይትፈንድቦ ሐማ ተብዘ ዘበር ይፍቴ የትጣፈቦ ኣታት ሰብ ያሕዌንየ ተስረነጦም ገፖም፤ ሕኖ የጘታንዳ ፀጋ የሳረኖሐማ በሕሮት ይሽጋክረዊ ባጢረተነሎ፤ እማት ት ጘታንዳ የሐረ፥ ይገዛንደ የኢየሱስ ክርስቶስ ይሐደዊ። 5 ዝሕ እንም በተርሑም ትⷕረዊቃር ቢሐርም እግዘር ሰበታ ተግብፅ ገነ ኣወጣም ያተነፈኖ ሐማ ተሕም ኣንቐ ኣናመሮምሕኖ ያጠፋኖ ሐማ ኣዘግድሑዌ አሸ። 6 የሕክም ማረገና በቃሶት ይረብሮᎌ መደር የታቦ መሌካ ዝግዶ፤ ሕኖም ንቅ የሐረ እግዘር የፍርድ ከረ ቲቸን ዳር የዘላለም ኣገደም በዱየ ጠነማ ደን ኣወናኖም። 7 ዝክም የሰዶምም የጎሞራም በዙርያናም ያነቦ ከተማ ሰብ በተመኛት ዛሶምታነ፥ ተትᎈጠርᎌም ቕጫ ውጤ ሕኖም ተሕኖ ጅር ደመዶም፤ በሕም የቸነ ሕኖ በዘላለም እሳት ይረድዶ ሰብ መሰሮ ሐሮም። 8 የሕክም ዝሕ ሰብ በረዘዘዊ በርዛዝ የቸነ ተመሮም ገገና ያሰርሖ፤ ይእግዘርም ደረግ ይቀርጦ፤ በሰሜም ክብር ያነኖምሕኖ ይቀርጦ። 9 የመሌካ ኣለቃ የሐረ ሚካኤል ስን የሙሴ ኔሳ ቃር ተሼጣን ጋᎀ ንቃር በትክራከረ ግዝየ፥ "እግዘር የቐምሐ" ቧረንም ባንሐሬ ኣንትቃነመ። 10 ዝሕ ሰብ ጭን ኤቤስረዊ ቃር ይትቃነሞ፤ ኤቤስሮ ዋጋ ሐማ በፍጥረተና ይⷕረዊ ዘንጋ ቢረብርም የጥፋቴ ይወስድኖ። 11 በቃየል ኤማ ዮሮዬ፥ የዋጋ ቲብሮ በበለኣም ስተት የገፖዬ፥ ቆራሕ ኣጕል ሜና የቾተምሐማ በቶቶተና የጠፎዬ ግርደና፤ 12 ዝም ሰብ ቴቅመጦ በተመኛት በዛዞት በርማጀ ድግሳሑ ወክት ቲትረከቦ ቈፋ ይሐሮብኩ፤ ሕኖ ያስበዊ እማት የገገናው፤ በንፋስ ይትገፋ ዝራብ ኤነወ ዳበራሐማሎ። በᎇስር ወክት ዳር ᎇስር ኤረሕውᎌ፥ ተስረታ የትረቀረም ት ጋᎀ የጠነቀ አጨ ሐማሎ። 13 ያቅመጭ ሜናና እምᎄባ ያወርዶ የማቸ ንፋስ ይገፏን የባሕር እሓ ይመስሮ፤ ዱየ ጠነማ የዘላለም ይቅየኖ፥ ሕሜ ዝሜ ይብሮ ብ ሐማሎ። 14 ተኣዳም ቈነሽም ሰባተነ ዘር የሐረ ሔኖክ የዝ ሰብ ዘንጋ ነሳም ትንቢት ቲዝረኽ "ጔታ ተብዘ ም ቅዱሳን ጋᎀ ይቸንቴ። 15 ይቸንም በሰብ እንም ይፈርዴ ጔታ ኤያሐብዶ ሰብም ባጢረተነም እንም ቢቾተዊ ᎃጥጥ ሜናና እንም ብእግዘር በዝረከበዊ የቅኔመ ቃር እንም ይፈርዴው" ባረም። 16 ዝም ሰብ እንም ጋᎀ ይᎃጠጦም ባትም ቃር ኤሽኖ፤ የገገና ᎃጥጥ ተመኛት ይትⷐተሮ። ኣምᎈና የትቢት ቃር የሜናወው፤ የገገና ጥቅም ቲሰቦ የሰብ ያስላምጦ። 17 ኣሑ ጭን ናማጂየኖ፥ የጘታንዳ የኢየሱስ ክርስቶስ ናቸረነ ይፍትሜ የዝረከበዊ ቃር ዝግዶ። 18 ሕኖ "በቀጥወ ዘበር የገገና ᎃጥጥ ተመኛት ተⷐተሮም ያኸሶ ሰብ ይቸኖቴ" ባሮኩም ባነ። 19 ሕኖ ሰብ ተሰብ ይቤትሮ፥ የገገና ተመኛት ይትⷐተሮ፥ መንፈስ ቅዱስ ኤነኖ ሰብሎ። 20 ኣሑ ጭን ናማጂየኖ፥ ትንም በᎈር በትቀደሰ እምነታሑ ገጋሑ ታትቋምሮዬ ኣትባቅሮ፤ በመንፈስ ቅዱስ ደረግ የጔታ ጠቍሶ። 21 ጘታንዳ ኢየሱስ ክርስቶስም በምሕረተታ የዘላለም ኤያም ያሜሑ ሐማ በትጭማሞት ገጋሑ ብእግዘር ንማጀ ደን ቀረበዊ። 22 ይጥራጠሮም ሰብ ኣትማጥጦዮ፤ 23 ያታተናም ትሳት ደን ኣውጦም ኣትርፎዮ፤ ይንጐድመና በስረፎት ኣትማጥጦዮ፤ ቢሐርም በባጢር የሰነሐ ሰብነተና የረጐደን ጅር ዳር ጥሮ። 24 ኣሑም ባትወጥቆዌም ቅየም ጥፋት ኤባር ንቃር ቲሽርሑ በገገታ ክብር ይፍቴ ያቈምሑዌ ይለ፥ 25 እማት ት ጭዛንዳ የሐረ ጘታ፥ በጘታንዳ በኢየሱስ ክርስቶስ ወሐት ተድረ ቀነሰም፥ አሗም የዘላለም ክብርም ንቅነትም፥ ጦናም ደረግም የሕር ኣሚን።

Revelation 1

1 ዝሕ ራእይ በቍርብ ግዝየ ይሐር ዘንጋ የኣገልጌየታ ያትየሸኖዬ እግዘር የኢየሱስ ክርስቶስ ያወንቃሩ፤ ኢየሱስ ክርስቶስም መሌከታ ናሐም የኣገልጌየታ የዮሓንስ ዝሕ ራእይ ኣትየሸንም። 2 ዮሓንስም ያሸንምሐማ እንም፥ ይእግዘር ቃርም፥ የኢየሱስ ክርስቶስም ዮጅለ ዘንጋ ዝረኸም። 3 ዝሐታ እንም ይሐርወ ወክተታ ቍርቤ የሐሬ ዝሕ የትንቢት መጣፍ ያረብብ ሰብ የሳን፤ የሕክም የትንቢትት ቃር ይሰሞም በመጣፍትም የትጣፈት ይቅረቦ ሰብ የሳኖ። 4 - 5 በእስያ ገነ ያነቦ የሰባት ቤተክርስቲያን ሰብ ዮሓንስ የራን ወጌምት፥ ታነ ተረፐረ የዝም ኣንቐ ቲረብር በዙፋነታ ይፍቴ ታነቦ ተሰባት መንፈስም፥ የሕክም የᎀቶሕኖ በሕር ተሐረ፥ ያፈር መንግስት እንም ይገዛ፥ ᎃርቴ ምስክር ተሐረ፥ ቲረምድንደ፥ በደመታም ተባጢረንዳ ነጣ ታወጣንደ። ተኢየሱስ ክርስቶስ ፀጋም ሽናትም ያሑ የሕር። 6 ኣባታ የሐረ ጘታ ናጘኽኔ የመንግስትመታ ቐስ ያመነንደ፥ የኢየሱስ ክርስቶስ ክብርም ደረግም የዘላለም የት የሕር፤ ኣሚን። 7 አዞ፤ ክርስቶስ በዳበራ ይቸንቴ። ሰብ እንም ዮከዊሕኖ ዳር ያዘዊቴ። የዝ ኣፈር ሰብ እንም በት የቸነ ይበሖቴ። እንክ ዝሕ ዘንጋ ውረሙ፤ ኣሚን። 8 ያነም፥ የረፐረም፥ ይቸንም እንም ይለ ጘታ እግዘር "ይፍትወረርም የቀጥወም እያትን" ይብር። 9 የመንግስተታ ወራሽ ተሐርሑ ታሑ ጋᎀ በመከራም በፍረሖትም ያሑም ሐማ የሐር እያ ጐፔያሑ ዮሓንስ፥ ብእግዘር ቃርም በኢየሱስ ምስክርነት የቸነ ፍጥሞ ቢውሪ በባሕር ግብት ባነ መደር ባነ፤ 10 በጘታ ከረ በመንፈስ ቅዱስ ሐርም የጥሩምባ ቃር ይመስር ንቅ ቃር ታንቐኔ ዝካ ቲብር ሰማም፤ 11 "ኣሐ ታዥን ዘንጋ በመጣፍ ጣፍም በኤፌሶን፥ በሰምርኔስ፥ በጴርጋሞን፥ በትያጥሮን፥ በሰርዴስ፥ በፍላደልፍያም በሎዶቅያም ከተማ ያነቦ የሰባት ቤተክርስቲያኔ ናሕ" ባሬም። 12 ሟን የዝረኼ ሐማ ኣዤ ብንዦር ሰባት የወርቅ መቅረዝ ኣሸም። 13 በወርቅ መቅረዝምሕኖ ግብት የሰብ ትከ ይመስርት ኣሸም፤ ትም ጄፈታ ዳር ይሰራ ጌፍ ጅር ተሐተረም፤ ዳታታም በወርቅ ኣዝጋርት ታማንደም ባነ። 14 ጕነረታም የጕነረታም ድገር የጓድ ጤ ድገርም ነጨ በረጀም ይመስር ባነ፤ ኤንመታ ይሳት ላባና ይመስሮ ባነ። 15 አግርመታ ብሳት የጋረ ብረት ይመስሮ ባነ፤ ቃረታም ያሐራ የርቅ ፏር እሓ ሐማ ባነ። 16 በከነ አጀታ ሰባት ብ ጠበጠም ባነ፤ ተት ወሐተታ ቐቓ የሐረ ሴፍ ታምᎈታ ይወጣ ባነ፤ ይፍተታ ኤያት ይመስር ባነ። 17 የትም ብናዥን የᎀተ ሰብ ሐማ ሐርም በግረቴ ወጠቅም፤ ቢሐርም ት ከነ አጀታ በᎈረና ኦናቢምታነ፥ "እንሰነፍሐ፤ ይፍትወረርም የቀጥወም እያትን፤ 18 አያም የሐር እያትን፤ እያም ᎀትም ባነ፤ ቢሐርም የዘላለም አያም ሐርም፤ የሞትም የሲኦልም ቍልፍ ብያ አጁ። 19 ሔታ ያሸንም አሗ ያነም ያንቐም ይቸን ቃር ጣፍ። 20 በከነ አጀና ያሸሐኖ የሰባት ብም የሰባት የወርቅ መቅረዝም ውረምመታ ዝሐታው፤ ሰባት ብ የሰባት ቤተክርስቲያን መሌካሮ፤ ሰባት መቅረዝም ሰባት ቤተክርስቲያንሎ" ባሬም።

Revelation 2

1 "የኤፌሶን ቤተክርስቲያን መሌክ ዝካ በርም ጣፍ፤ "ዝመታ ሰባችም ብ በከነ አጀታ የጠበጠ በሰባችም የወርቅ መቅረዝ ግብት ያርታ የዝረኸኑ፤ 2 ሜናሐም ቕጭነራሐም ፍናⷓሐም አⷕር፤ የᎇሼምሕኖ ኣምፈነሕሐሮ፥ ናቸረነም ቴሐሮ ናቸረነንደ ይብሮሕኖ ምረመርሐም ኣሰተነ ሐሮም የረከብሐኖ ሐማ አⷕር። 3 በፍረሖት ተቋመርሐም ታትግየ የሽመና ባሐም መከራ ወትቀፐራሐ አⷕር፤ 4 ቢሐርም ኣት አጠራብሐ ዘንጋ ነረ፤ ትም ይፍትወረር ንማጃሐ ቸሐም፤ 5 ዝካ ተሕሮታሐ ይፍቴ መምር የረፐርሐሐማ ዝግድ፤ ንስሓም ግባ፤ ይፍቴ ትቾትን የረፐረ ሜናሐ ቶት፤ ዝካ ባናመነሐ ጭን ያሐሜ አቸንቴ፤ ንስሓም ባንገፓሐ የወርቅ መቅረዛሐ ተመደረታ አረሳንቴ። 6 ቢሐርም ያሐ ኡድንሐ ቃር ኣት ዘንጋ ነረ፤ ዝም እያ አጠራን የኒቆላ ሰብ ሜና ኣሐም ትጠራ። 7 "ይሰማ እንዝር ያነን መንፈስ ቅዱስ የቤተክርስቲያን ሰብ ይብኖ ቃር የስማ! ኣመረም በቈመወ የቐመ እንም ብእግዘሬ ጄነት ታነ አያም ቲያሜ አጨ ᎇስር ይበሬ ኤውንቴ። 8 "የሰምርኔስ ቤተክርስቲያን መሌክ ዝካ በርም ጣፍ፥ "ዝመታ ይፍትወረርም የቀጥወም ተሐረ፥ ᎀተም አያም የሐረታ ዝካ ይብር፤ 9 መከራሐም ዜግነታሐም አⷕር፤ ቢሐርም ደንገነንሐ፤ የይሑዳ ሰብ ቴሐሮ የይሑዳ ሰብንደ ይብሮ የሼጣን ማበረተነ የሐሮ ሰብ መምር ሽማሐ ያጠፎ ሐማ አⷕር፤ 10 ተዛንቔ ቢቸንብሐ መከራ እንሰነፍሐ፤ ትትፈተሮዌ ኣታታሑ ሼጣን ወሕኔ ቤት ያገባሑቴ፤ ኣስር ከረም መከራ ትትቐፐሮቴ፤ ኣሐም ትትሞት ዳር የታመርሐ ሕር፤ የዘላለም አያም ትሐሬ አሾምሐቴ። 11 "ይሰማ እንዝር ያነን መንፈስ ቅዱስ የቤተክርስቲያን ሰብ ይብኖ ቃር የስማ! ኣመረም በቈመወ የቐመ እንም የተነ ሞት ኤረጕድን። 12 "የጴርጋሞን ቤተክርስቲያን መሌክ ዝካ በርም ጣፍ፥ "ዝመታ ችም ወሐተታ ቐቓ የሐረ ሴፍ የጠበጠታ ዝካ ይብር፤ 13 ኣሐ የሼጣን ዙፋን ባነወ መደር ትረብርሐማ አⷕር፤ ቢሐርም በሽመና ታመርሐም፤ ሓይማኖታሐ ኣንቸሐ፤ ይያ የታመረም ምስክር ኣንቲጳስ ሼጣን ቢረብርወ ባሑዌ ከተማ በቈጠርዬ ዳር ብያ አመሮታሐ ኣንቸሐ። 14 ቢሐርም አጠራብሐ ኣታት ዘንጋ ነረቦ፤ ዝም የበለኣም ትምርት የጠበጦ ኣታት ሰብ በግብታሑ ነረቦ፤ ዝሕ በለኣም የእስራኤል ሰብ የቅሪነ ያንጪ በብሮትም የረከቦሐማ ጅር በድምዶት ባጢር ይቾቶሐማ የባላቅ የመኰረን ቱ። 15 ዝክም የኒቆላ ሰብ ትምርት የጠበጦ ሰብም በግብታሑ ነረቦ፤ 16 በሕ የቸነ ንስሓ ግባ! ሓ ባንሐረ ኣፍጢት ያሑዌ ተንት ታምᎈና ቢወጣ ሴፍ አወጋኖቴ። 17 "ይሰማ እንዝር ያነን መንፈስ ቅዱስ የቤተክርስቲያን ሰብ ይብኖ ቃር የስማ! ኣመረም በቈመወ የቐመ እንም ተጠቈሪ መና ይውሪ ሸረት ኤውንቴ፤ ገደር ሽም የትጣፈወ ነጨ እምር ኤውንቴ፤ ዝም ሽም የትቐፐረታ ባንሐሬ ሟኒመታ ኤⷕን። 18 "የትያጥሮን ቤተክርስቲያን መሌክ ዝካ በርም ጣፍ፥ "ዝመታ ኤነታ ይሳት ላባና አግረታም የጋረ ብረት ይመስሮ ይእግዘር ትከ ዝካ ይብር፤ 19 ሜናሐም ንማጃሐም፥ አመሮታሐም ኣገክሮታሐ፥ ፈነሕሐም ተቋመሮታሐ አⷕር፤ የቀጥወ ሜናሐ ቲፍቴ ሜናሐ ይርቅ ሐማ አⷕር፤ 20 ቢሐርም አጠራብሐ ኣት ዘንጋ ነሬ፤ ትም 'ነቢን' ትብር ኤልዛቤል ይውርያ ምሽት ችላ ባሐም ፈነሕሐራም፤ ⷕትም ያጘኽሮንምሕኖ የረከቦሐማ ጅር ይደምዶሜ የቅሪነ ያንጪ ይበሮዌ ባትመሮት ኣሳሰተቸኖም። 21 ⷕትም ተባጢረⷕታ ትትዠፐሬ ግዝየ ኣብሕናም፤ ቢሐርም ⷕት የረከበችሐማ ጅር ተድምዶተⷕታ ትትዠፐሬ ኣንሸች። 22 በሕ የቸነ እያም በⷕት ᎇሼ ባሸ አቃሽም አገድናቴ፤ ተⷕትም ጋᎀ ተቾተዊ ተᎃጥጥ ሜናና ባንትዠፐሮ ተⷕት ጋᎀ ጅር የደመዶ እንም ንቅ ግርድ ኣቸንቦቴ፤ 23 የትⷐተሮያም ሰብ አቀጥኖቴ፤ የሰብ ኣሳብም የⷕን ቃር አምረምር እያ የሐር ሐማ የቤተክርስቲያን ሰብ እንም ይⷕሮንቴ፤ ያታታሑም የሜናሑም ሐማ ኤብሑቴ። 24 "በትያጥሮን ያነሑም ዝሕ ᎃጥጥ ትምርት ኣንትቐፐርሑ እንማሑ፥ የሕክም ኣታተና 'የሼጣን የደነታ ሸᎃቸሩ' ይብሮሕኖ ኣንትⷐተርሑ ኣሑ እንጐድ ጠውር ኣናጮርሑ፤ 25 እያም ትንቸን ዳር ባሑ ያነ ወሔ ዘንጋ ኣጥብቆም ጥብጦ አብርሑ። 26 ኣመረም በቈመወ የቐመ እንም በሜናናም የቀጥወ ዳር የትቋመረ በሰብ ግብት አሾᎃንቴ፤ 27 በብረት እንጣር ይገዛኖቴ፤ የሸሕራ ግብር ሐማም ቅጠቀጠም ይፈጭኖቴ፤" ዝም ሹመት እያ ታባና የትቐፐርን ኤነቱ፤ 28 የጋትም ብ ኤውንቴ። 29 "ይሰማ እንዝር ያነን መንፈስ ቅዱስ የቤተክርስቲያን ሰብ ይብኖ ቃር የስማ!

Revelation 3

1 "የሰርዴስ ቤተክርስቲያን መሌክ ዝካ በርም ጣፍ፥ "ዝመታ ሰባት ይእግዘር መንፈስም ሰባት ብ የጠበጠታ ዝካ ይብር፤ ሜናሐ አⷕር፤ በሽማሐ ኤያምንሐ፤ ቢሐርም ᎀትሐም። 2 አጋ ቃንዠ በር፤ ሜናሐ በጘታና ይፍቴ ᎃራ ሒተ ኣንትዬ፤ ያነናሐም ቃር ይሞቴ የሰና የሐሬ ቤሞቴ ኣትቋምር። 3 ሔታ ምር ኤነት ትምርት የትቐፐርሐም የሰማሐም ሐማ ዝግድ፤ ቈየንም፤ ንስሓም ግባ፤ ቃንዠ ባትብር ጭን ኔባ ሐማ ጠነቃር አቸንብሐቴ፤ እያም ምር ግዝየ ያሐሔ አቸን ሐማ ኣትⷕር። 4 ቢሐርም ጅረና ኣናሰነሖ የሰርዴስ ቀሪ ሰብ ባሐሔ ነረቦ፤ ሕኖም ትያም ጋᎀ ያሮዌ ያውዮ የሐሬ ነጨ ጅረና ተሐዴተቦ ትያ ጋᎀ ያሮቴ። 5 ኣመረም በቈመወ የቐመ እንም የሕኖም ሐማ ነጨ ጅር ይትሐተርቴ፤ ሽመታም ባባናም በመሌካታ ይፍቴ ኣትⷐለቴ፤ ዘላለም አያም ሐሮም ይረብሮ ሰብ ሽመና ተትጣፈወ መጣፍ ሽመታ ኣንፈቍን። 6 "ይሰማ እንዝር ያነን መንፈስ ቅዱስ የቤተክርስቲያን ሰብ ይብኖ ቃር የስማ! 7 "የፊላደልፊያ ቤተክርስቲያን መሌክ ዝካ በርም ጣፍ፥ "ዝመታ ቅዱስም ውረምም ተሐረ፥ የዳዊት ከተማ ይከᎋችᎌ ቍልፍ የጠበጠታ ዝካ ይብር፤ ት የከᎈተን ሟኒመታ ኤዘጓን፤ ት የዘጓን ሟኒመታ ኤከᎋትን። 8 ሜናሐም አⷕር፤ ሟኒመታ ይዘጓኔ ኤለ የትከፈተ ወፈንቻ ቢፍታሔ ኣቈምም፤ ኣቅማሐ ቀሪቃር የሐረ ሐማ አⷕር፤ ቢሐርም ቃረና ቅየሐም፤ ሽመናም ኣንሐዳሐ። 9 ሔታ የይሑዳ ሰብ ቴሐሮ የይሑዳ ሰብንደ ይብሮ ዝሕ የሼጣን ማበረተነ የሐሮ ኦጃማ ሰብ ቸነቦም በግራሐ ይወጥቆሐማ ኣሜኖቴ፤ ያሐም አረምድሐ ሐማ ይⷕሮሐማ ኣሜኖቴ። 10 'ፋራⷕ ሕር' የባከ ቃረና የቅየሔ ባፈር ᎈር ያነቦሕኖ ይፈትርኖዌ በኣለም እንም ቲቸን የመከራ ወክት ኣተርፍሐቴ። 11 ኣፍጢት አቸንቴ! ሟኒመታ ኣክሊላሐ ቤወስድብሔ ያነናሐ ቃር ኣጥብቅም ጥብጥ። 12 ኣመረም በቈመወ የቐመ እንም በጘታና ቤተመቅደስ አችባ ኣᎂንቴ፤ ተሕሜ ስርም ኤወጣ፤ የጘታና ሽምም የጘታና ከተማ ሽም በት ᎈር አጠፍቴ፤ ዝም ከተማ ተሰሜ ተጘታኔ ይቸን ገደር ኢየሩሳሌሙ፤ ይያም ገደር ሽመና በት ᎈር አጠፍቴ። 13 "ይሰማ እንዝር ያነን መንፈስ ቅዱስ የቤተክርስቲያን ሰብ ይብኖ ቃር የስማ! 14 "የሎዶቅያ ቤተክርስቲያን መሌክ ዝካ በርም ጣፍ፤ "ዝመታ ኣሚን ተሐረ፥ የታመረም ኤፈጥር ምስክር ተሐረ፥ ይእግዘር ፍጥረት ይፍትወረር በት ወሐት የትፈጠረ ት ዝካ ይብር፤ 15 ሜናሐ አⷕር፤ ዚዛ ዌም ዊና ኣንሐርሐ፤ ተት ኣተና ተሐርሐ ወሔ ባነ፤ 16 ዚዛ ዌም ዊና ታትሐር እክም ሽፍ የባሔ ታምᎈና ኦጣም አተፋሐቴ፤ 17 'እያ ደንገነን፤ ብዘ ዱንያ ነሬ፤ ይያ ይቀብርቢ ኣትም ቃር ኤነ' ትብር፤ ቢሐርም ኣሐ ያገነናሐ፥ ብካና የጠበጠናሐ፥ ዜጋ፥ ᎋርጥ፥ እንጭማሐ የሐርሐ ሐማ ኣትⷕር፤ 18 ደንገነ ትሐሬ ብሳት ያረጠሪ ወርቅ ትያ ትስዬ፥ እንጭማሐ የሐርሔ ቀመጣሐ ትሼምወ ነጨ ጅርም ትትሐተሬ፥ ታዥሜ ዬናሐ ቅባት ትትቀፔ አመሕርሐ። 19 እያም አረምድኖሕኖ እንም መከርም አቀጣኖ፤ በሕም የቸነ ቃንዠ በር፤ ንስሓም ግባ፤ 20 እያ ቦፈንቻ ቈምም ወዝገብ አደርግ፤ ሟኒም ሰብ ቃረና ሰማም ወፈንቻ ቢከፍትኒ የትሜ ጝበት ተት ጋᎀ አበራቴ፤ ትም ትያ ጋᎀ ይበራቴ፤ 21 እያ ቐመም ታባና ጋᎀ በዙፋነታ የቾናም ሐማ፥ የሕክም ኣመረም በቈመወ የቐመ እንም ትያ ጋᎀ በዙፋነና ይቾናሐማ ኣᎂንቴ። 22 "ይሰማ እንዝር ያነን መንፈስ ቅዱስ የቤተክርስቲያን ሰብ ይብኖ ቃር የስማ!"

Revelation 4

1 ተዝም ኣንቐ የትከፈተ ወፈንቻ በሰሜ ኣሸም፤ የጥሩምባ ቃር ሐማ ቲዝረኽ የሰማን ይፍትወረር ቃር "ኔሐ ዝሔ ውጣ፤ ተዝም ኣንቐ ይሐር ቃር ኣትየሽሐቴ" ባሬም። 2 ሕም ጋᎀ በመንፈስ ቅዱስ ሐርምታነ በሰሜ ዙፋን ኣሸም፤ 3 በዙፋንም የቾናት መርከታ የኢያስጴድም የሰርዴስ እንቁ ይመስር ባነ፤ በዙፋንመታ ዙርያ መረግድ ይውሪ እንቁ ይመስር ወⷐወካ ባነ። 4 የሕክም በዙፋንት ዙርያ ያም ኣርበት ዙፋን ባነቦ፤ በዙፋንምሕኖ ᎈር ነጨ ጅር የትሐተሮ በጕነረና የወርቅ ኣክሊል የደፎ ያም ኣርበት ባሪቅ ቾኖም ባነ። 5 ብራቅም ይንግበክብ ቃርም ተዙፋንታ ይወጣ ባነ፤ በዙፋንታ ይፍቴ የትተከሶ ሰባት ጦት ባነቦ፤ ሕም ሰባት ጦት ይእግዘር ሰባት መንፈስሮ። 6 በዙፋንምታ ይፍቴ የጠነረ ብርጭብርጭ ይብር የመስቴወት ባሕር ባነ፤ በግብት በዙፋንታ ዙርያ ቲፍቴም ታንቐኔም ብዘ ኤን ያነኖ ኣርበት ፍጥረት ባነቦ። 7 ይፍትወረርት ዠፕ ይመስር ባነ፤ ተነምታ ቦራ ይመስር ባነ፤ ሶስተነምታ የሰብ ይፍት ይመስር ይፍት ቧነን፤ ኣርበተነምታ ይበርር ውብብየ ኣመራ ይመስር ባነ። 8 ኣርበችመና ያታተና ስድስት ቋርሳ ባነኖ፤ በዙርያናም በቋርሳና ቦስጥ ብዘ ኤን ባነኖ፤ ዋናም ምሳረ እንም ጋᎀ "ቅዱስ፥ ቅዱስ፥ ቅዱስ እንም ቃር ይለ ጘታ እግዘር፥ የዝ ይፍቴ የረፐረ አሗም ያነ፥ ይቸንምታ" ይብሮ ባነ። 9 ፍጥረትሕኖ በዙፋነታ ᎈር የቾናም የዘላለም ይረብርታ ክብር፥ ሕበጀ፥ ሽኵርት ቢያትቐንቦᎌ ግዝየ እንም፥ 10 ያም ኣርበት ባሪቅ ዘላለም ቢረብር በዙፋነታ በቾናታ ይፍቴ ይፍት ይፍት ተፌጠሞም ይሰግዶ፤ በጕነረና የደፈዊ ኣክሊል በዙፋንት ይፍቴ ኣወኖምታነ፥ 11 "ጘታንዳ እግዘሮ እንም ዘንጋ የፈጠርሔ፥ እንም ዘንጋ የትፈጠረም ያነ ሐረም የትረከበ ባሐ ፍቃድ የሐሬ ክብር ሕበጀም ደረግ ያሐው" ይብሮ ባነ።

Revelation 5

1 በዙፋነታ በቾናታ በከነ አጀታ፥ በᎈርም በደነታ የትጣፈወ በሰባት ቍልፍ የዘጔ መጣፍ ኣሸም። 2 ኣት ጦናማ መሌክ በርቅ ቃረታ "ዝሕ ሰባት ቍልፍ ይፈቴም መጣፍም ይከፍቴ የሰና ሟኑ?" ባረም ቲዝረኽ ኣሸም። 3 ቢሐርም በሰሜ ቢሐር ባፈር ዌም ታፈርም ቦስጥ ዝሕ መጣፍ ይከፍቴም ደነታም ያዤ የረረ ስርም ኣነፐረ። 4 መጣፍታ ይከፍቴም ደነታ ያዤ የሰና ኣነከዊ የሐሬ ንቃር በኸም። 5 ሕም ጋᎀ ተባሪቅሕኖ ኣተታ "ኣትብⷕ፥ የይሑዳ ጥብ የሐረ ተዳዊት ዘር የቸነ ዠፕ ቐመም፤ ት መጣፍታም ሰባትም ቍልፍ ይከፍቴ ይለ" ባሬም። 6 ተሕም ኣንቕ በዙፋንምታ ባርበት ፍጥረትም ግብት፥ በባሪቅምሕኖ ግብት ያንጪ ቃር ይመስር ጤ በቈሜ ኣሸም፤ ዝሕ ጤ ሰባት ቀንም ሰባት ኤንም ቧነን፤ ሕኖም ኣለም እንሜ የራዮ ሰባት ይእግዘር መንፈስሮ። 7 ጤምታ ቸነም በዙፋነታ በቾናታ በከነ አጀታ የረፐረ መጣፍ ወሰደም። 8 መጣፍትም ቲወስድ ኣርበችም ፍጥረትም ያም ኣርበት ባሪቅምሕኖ በጤታ ይፍቴ ተፌጠሞም ወጠቆም ሰገዶለም፤ ያታተና በድራ ጠበጦም ባነ፤ የሕክም እጣን የሜናወ የወርቅ ግብር ጠበጦም ባነ፤ ዝም እጣን ይእግዘሬ ይሰራ የቅዱሳን የጭቋሸና መርሐቱ። 9 ሕኖም ዝካ ቲብሮ ገደር ዝምራ ኣዘመሮም፤ "በደማሐ ተጥብ ጥበታ፥ በገን ገነታ ኣምᎋ ቲዝረኽ ሰብ እንም፥ ተዘር ዘረታ፥ ተደወ ደወታ፥ ሰብ ይእግዘር ሜጠርሐም ትትዌጤ፥ ኣሐ የታንጥሐ የሐሬ መጣፍት ትወስድሜ ቍልፍምሕኖ ትከፍቴ ይሐንሐ። 10 ሕኖም የጘታ እግዘረንዳ መንግስትም ቐስ ይሐሮዌ ኣመነሐኖም፤ ባፈር ᎈርም ይረግሶቴ።" 11 ትናዥም ታነ በዙፋንትም በፍጥረትምሕኖ በባሪቅምሕኖ ዙርያ የብዘ መሌካ ቃር ሰማም፤ ᎃዝርመና ብዘ ምም ብዘ እልፍም ባነቦ። 12 ሕኖም በርቅ ቃረና፥ "የታንጠ ጤ ደረግ፥ ዱንያ፥ ሓሪነት፥ ጦና፥ ክብር፥ ሕበጀም ሽኵርት ይዊ የቱ" ይብሮ ባነ። 13 በሰሜም ባፈር፥ ታፈርም ቦስጥ በባሕር ያነቦ ፍጥረት እንም፥ "በዙፋነታ የቾናታም የጤታም ሽኵርት፥ ክብር፥ ሕበጀም ደረግ የዘላለም የሕር!" ቲብሮ ሰማም። 14 ኣርበችም ፍጥረት "ኣሚን" ባሮም፤ ባሪቅምሕኖ ተፌጠሞም ወጠቆም ሰገዶም።

Revelation 6

1 ተሕም ኣንቐ ጤታ ተሰባት ቍልፍ ይፍትወረርታ ቲከፍት ኣሸም። ታርበችም ፍጥረት ኣተታ ብራቅ ሐማ ቢግበክብ ቃር "ኔሐ" ቲብር ሰማም። 2 ጓድ ፈረዝም ኣሸም፤ ዝም ፈረዝ የረኸመታ ፈንጢና ጠበጠም ባነ፤ የጕነረታ ኣክሊል ኣዊም፤ ይቐምቃር ሐረም ቲቐም ቲቐም ያሬ ወጣም። 3 ጤታ የተነ ቍልፍ ቲከፍት የተነ ፍጥረት "ኔሐ" ቲብር ሰማም። 4 እንጐድም ዳማ ፈረዝ ወጣም፤ ዝም ፈረዝ የረኸመታ ሰብ ባፈር ሽናት ይበሕርሜ ትም ተትም ተዋካም ያርቅ ሐማ ያሜዬ ዳነት ኣዊም፤ ኣት ንቅ ሴፍም ኣዊም። 5 ጤታ ሶስተነም ቍልፍ ቲከፍት ሶስተነም ፍጥረት "ኔሐ" ቲብር ሰማም፤ ገምበናም ፈረዝ ኣሸም፤ ዝም ፈረዝ የረኸመታ በጀታ ሚዛን ጠበጠም ባነ፤ 6 ቃርም ታርበችም ፍጥረት ግብት የቸነቃር መሰሬም፤ ዝም ቃር "ኣት ቅርጥየ ስኔ ያት ከረ ደሞዝ የሕር፤ ሶስት ቅርጥየ አሕር ያት ከረ ደሞዝ የሕር፤ ዘይትም ወይንም ጭን ኣታጥፋ" ቲብር ሰማም። 7 ጤታ ያርበተነም ቍልፍ ቲከፍት ያርበተነም ፍጥረት "ኔሐ" ቲብር ሰማም። 8 ሐምᎄም ፈረዝ ኣሸም፤ ዝም ፈረዝ የረኸመታ ሽመታ ሞት ይውሪ ባነ፤ ሲኦልም ይትⷐተን ባነ፤ ሞትም ሲኦልም ባፈር ታነ ሰብ ታርበት ኣት አጅ ባርብ፥ በጋጀ፥ በᎇሼ ባሸም፥ ባፈር ኣዊ ይቀጥሮዮዌ ደረግ ኣውዮም። 9 ጤምታ ኣምስተነ ቍልፍ ቲከፍት ብእግዘር ቃርም የትም ምስክር በሕሮተና የቸነ የቈጠርዮ ሰብ ነብሰና ሕትም ቲያᎀርᎌ መደር ቦስጥ ኣሸም፤ 10 ሕኖም በርቅ ቃረና "የትቀደስሐ ውረም የሐርሐ፥ ይንም ዘንጋ ጕነር የሐርሐ ጘታንዶ! ባፈር ᎈር ባነቦ ሰብ ታትፈርድቦ፥ የደመንዳ ታትዌጣንደ ትክስ መቸ ዳሩ?" ቲብሮ ኣሐኖም። 11 ነጨ ጅር ያታተና ኣውዮም፤ የሕኖም ሐማ ገና ይቈጥርዮ፥ የሕኖም ሐማ ያጘኽሮ የቤሻመና የጐፔቸመና ᎃዝር ቲሜና ዳር ቀሪ ከረ በᎈያት ይክሶዌ ኦጅዮም። 12 ተሕም ኣንቐ ጤታ የስድስተነ ቍልፍ ቢከፍት ኣፈር ንቃር እንቅረቀረም፤ ኤያት ጥቍር ጅር ሐማ ሐረም፤ በነም ᎃራመታ ደም መሰረም። 13 ጦናማ ንፋስ የሸብራ አጨ ቲያንቍረቍን ኣምበሰሮሕኖ ተስቍር ይወጥቆም ሐማ የሰሜ ብ እንም ባፈር ወጠቆም። 14 ሰሜም ወረቀት ሐማ ተጥባነረም ኣትሼ ተስረቀጠም። ቈቶም በባሕር ግብት ያነቦ ኣፈር እንም ተመደረና ፈኮም። 15 ያፈር ንጕስ፥ ዳነ፥ የጋዘነ ኣለቃ፥ ደንገነ፥ ደረግ ያነኖ፥ ባርያም ኣራባሪም እንም በወረም በቈቶም ባነ ብምር ደን ተሼሞም፤ 16 ሕኖም ቈቶም እምርም "በᎈረንዳ ውጠቆ፤ በዙፋነታ ተቾናታ ይፍቴ፥ ተጤምታ ማት ሺሞንደ! 17 ንቅ የማተና ከረ የቸነ የሐሬ ሟን ይቈሜ ይለ?" ባሮም።

Revelation 7

1 ተሕም ኣንቐ ኣርበት መሌካ ባፈር ኣርበት ዳረታ በቈሞዌ ኣሸም፤ ሕኖም ባፈር ቢሐር በባሕር ዌም በጨ ᎈር ንፋስ ቤትረሴ ታርበት ወሐት ይቸን ንፋስ ያቈሞ ባነ። 2 አያም የሐረ እግዘር ማተም የጠበጠ እንጐድ መሌክም ተረንየ ቲቸን ኣሸም፤ ኣፈርም ባሕርም ይጐዶዌ ደረግ ያውዮ ያርበት መሌካ ቃረታ ከፍ ኤፐም፥ 3 "እግዘረንዳ ያጘኽሮ ሰብ በፊንጨና ማተም ትናትምኜፖ ዳር፥ ኣፈርም ቢሐር ባሕር ዌም አጨ እንጐዳሑ" ባረም ዝረኸኖም። 4 ማተም ያተᎃፖም ሰብ ᎃዝር ሰማሑም፤ ተእስራኤል ጥብ እንም ያተᎃፖ ሰብ ᎃዝር ኣት በቅር ኣርባም ኣርበት ም ባነቦ። 5 ተይሑዳ ጥብ ያተᎃፖ ኣስረት ም፥ ተሮቤል ጥብ ያተᎃፖ ኣስረት ም፥ ተጋድ ጥብ ያተᎃፖ ኣስረት ም፥ 6 ተኣሴር ጥብ ያተᎃፖ ኣስረት ም፥ ተንፍታሌ ጥብ ያተᎃፖ ኣስረት ም፥ ተምናሴ ጥብ ያተᎃፖ ኣስረት ም፥ 7 ተስምኦን ጥብ ያተᎃፖ ኣስረት ም፥ ተሌዊ ጥብ ያተᎃፖ ኣስረት ም፥ ተይሳኮር ጥብ ያተᎃፖ ኣስረት ም፥ 8 ተዛብሎን ጥብ ያተᎃፖ ኣስረት ም፥ ተዮሴፍ ጥብ ያተᎃፖ ኣስረት ም፥ ተብንያም ጥብ ያተᎃፖ ኣስረት ም ባነቦ። 9 ተሕም ኣንቐ ሟኒመታ ይሜዝኖዬ ኤለ ብዘ ሰብ ኣሸም፤ ሕኖም ተሰብ ገነ እንም ተዘር ተጥብም ብንም ገነ ኣምᎋ ቲዝረኮ ሰብ የትውጣጦ ባነቦ፤ ሕኖም ነጨ ጅር ተሐተሮም ደየ በጀና ጠበጦም በዙፋንምታ በጤታ ይፍቴ ቈሞም ባነ፤ 10 ሕኖም ቃረና ከፍ ኣመነቦም "ኣትርፎት በዙፋነታ የቾና ይእግዘረንዳም የጤምታው" ይብሮ ባነ። 11 መሌክ እንም በዙፋንታም፥ በባሪቅሕኖም ባርበት ፍጥረትም ዙርያ ቈሞም ባነ፤ በዙፋንታ ይፍቴ ተፌጠሞም ይእግዘር ሰገዶም፤ 12 "ኣሚን፥ ሕበጀ፥ ንቅነት፥ ሓሪነት፥ ሽኵርት፥ ክብር፥ ደረግም፥ ጦና የጘታንዳ የዘላለም የሕር ኣሚን" ባሮም። 13 ተባሪቅምሕኖ ኣተታ ይያሔንየ ተዥባፐረምታነ "ዝሕ ነጨ ጅር የትሐተሮ ሟንሎተ? ቴቴሕ ቸነቦም?" ባረም ተሳሬም። 14 እያም "ጘታኖ ኣሐ ትⷕር" ባንም። ትም "ዛና ንቅ መከራ ኣለፎም የቸነቦሎ፤ ጅረና በጤታ ደም ሜጠቦም ነጨ ኣመነቦም፤ 15 በሕ የቸነ ብእግዘር ዙፋን ይፍቴ ሐሮም ዋናም ምሳረ በመቅደሰታ ያጘኽረዊ። በዙፋንመታ ᎈር የቾናታ ጥራረና ይሐርቴ። 16 ተዝ ኣንቐ ኤገድኖ፤ ኤጠማኖ፤ ጬት ኤመኽኖ፤ ᎀቅነትም ኤበዛቦ። 17 በዙፋነታ ይፍቴ የቈመ ጤታ ዜማንቸና ይሐርቴ፤ አያም ያሜ ሚንጬ ይወስድኖቴ፤ እግዘርም እንባ እንም ቴነና ይሟሽቴ" ባሬም።

Revelation 8

1 ጤታ የሰባተነ ቍልፍ በከፈተ ጋᎀ ኣዳሕረጋ በሰሜ እንመታ ቍስ ባረም፤ 2 ብእግዘር ይፍቴ ይቈሞ ሰባችም መሌካ ኣሸም፤ የሕኖም ሰባት ጥሩምባ ኣውዮም። 3 ተወርቅ የሸኰቺ ይጣን ግብር የጠበጠ እንጐድ መሌክ ቸነም ሕትም ቢያትቐንውᎌ መደር ይፍቴ ቈመም፤ በዙፋንት ይፍቴ ባነ ተወርቅ በሸኰቺ ሕትም ያትቐንውᎌ መደር ተቅዱሳን ጠሎት ጋᎀ ያትቐንውን ብዘ እጣን ኣዊም። 4 ይጣንታ ተን ተቅዱሳን ጠሎት ጋᎀ ተመሌክታ አጅ ይእግዘር ይፍቴ ወጣም። 5 ተሕም ኣንቐ መሌክታ ይጣን ግብርታ ጠበጠም ሕትም ያᎀርᎌ እሳት ሜናምታነ ያፈሬንየ ድረኰረንም፤ እንገግቦት፥ ብራቅ፥ ያፈር እንቀርቅሮትም ሐረም። 6 ሰባት ጥሩምባ የጠበጦ ሰባት መሌካ ጥሩምባና ይረፎዌ ተሽካከቶም። 7 ይፍትወረር መሌክ ጥሩምባታ ነፋም፤ ደም የትቅራቀረወ እሳትም በረጀም ያፈሬንየ ቃሰዊም፤ ያፈር ሶስቸነታ ነደደም፤ የጨም ሶስቸነታ ነደደም፤ ያፈር ዚዛ ሰርም እንም ነደደም። 8 የተነም መሌክ ጥሩምባታ ነፋም፤ ይረድድ ንቅ ቈቶ ይመስር ቃር በባሕር ደን ቃሰዊም፤ የባሕር እሓም ሶስቸነታ ደም ሐረም፤ 9 በባሕር ደን ቲረብሮ አያም ተሐሮ ፍጥረት ሶስቸነታ ᎀቶም፤ ብሓ ᎈር ቲያሮ መርከብ ሶስቸነና ተስበፐሮም። 10 ሶስተነም መሌክ ጥሩምባታ ነፋም፤ ᎃኽር ሐማ ይረድድ ንቅ ብ ተሰሜ ወጠቀም፤ ዮጠቀም ብሓም በሚንጭም ሶስቸነም ᎈሩ። 11 የብታ ሽም ምራር ይውሪ፤ ይሓም ሶስቸነታ መነረም፤ ይመርር እሓታ በስጠቦት ብዘ ሰብ ᎀቶም። 12 ኣርበተነም መሌክ ጥሩምባታ ነፋም፤ የኤያት ሶስቸነታ፥ የበነም ሶስቸነታ፥ የብ ሶስቸነ ተደነጎም፤ በሕ የቸነ የሕኖም ሶስቸነ ጠነማ ሐረም፤ በሕም ኤነት የዋና ሶስቸነም የምሳረ ሶስቸነም ጠነማ ሐረም። 13 ተሕም ኣንቐ ኣት ውብብየ ኣመራ በሰሜ ቲበርር ኣሸም፤ ኣመራምታ በርቅ ቃረታ ቲያሐራ "የተነፎ ሶስት መሌካምሕኖ ጥሩምባ ቲረፎ ይቸን የጥሩምባ ቃር ባፈር ᎈር ይረብሮ ሰብ ግርደና! ግርደና! ግርደና!" ቲብር ሰማም።

Revelation 9

1 ኣምስተነ መሌክ ጥሩምባታ ነፋም፤ ሕም ጋᎀ ተሰሜ ያፈሬንየ ዮጠቀ ኣት ብ ኣሸም፤ የስዌር ጐጀ ይከፍትወ ቍልፍ የት ኣዊም። 2 ትም ጐጀታ ከᎈተንም፤ ተን ተርቅ ምጃቻ ይወጣም ሐማ ተን ተጐጀታ ወጣም፤ ተጐጀታ ቦጣ ተን የቸነ ኤያትም ኣየርም ጠነማ ሐሮም፤ 3 እንጐረቤና ተተንት ደን ባፈር ወጦም፤ የሕኖም መርዝ ያኖ ያፈር ስᎃት ጥፍር ደረግ ኣሕር ደረግ ኣውዮም፤ 4 ያፈር ሰርም ቢሐር ሟኒም ይረማ ዘንጋ ዌም ሟኒም አጨ ቤጐዶዌ ኦጅዮም፤ ቢሐርም ጕዶት ያነቦ በፊንጨና ይእግዘር ማተም ኤነቦ ሰብ ባነ። 5 የሕኖም ቢሐር ኣምስት በነ ዳር ያጨንቆዮዌ ባንሐሬ ይቀጥሮዮዌ ደረግ ኣናውዮ፤ የሰናቦም ግርድ ስᎃት ጥፍር የሰብ ቲረድፍ ያትየቕ ኣሕሩ። 6 በሕም ከረ ሰብ ሞት ይሰቦቴ፤ ቢሐርም ኤረሕበዊ፤ ይሞቶዌ ይትሜኖቴ፤ ቢሐርም ሞት ተሕኖ ይፍቴ ይሰⷕቴ። 7 እንጐረቤናምሕኖ ያርብ የትረሶ ፈረዝ ይመስሮ ባነ፤ በጕነረናም የወርቅ ኣክሊል ይመስር ቃር ደፎም ባነ፤ ይፍተናም የሰብ ይፍት ይመስር ባነ፤ 8 ጕነረና ይሽታ ጕነር ይመስር ባነ፤ ስነና የዠፕ ስን ይመስሮ ባነ። 9 የዳታና የብረት ኣጎ ይመስር ብረት ባነኖ፤ የቋርሳናም ሕያት ያርብ ያፈቶ ብዘ ፈረዝም ሰረገላም ያትሴመዊ ሕያት ይመስር ባነ። 10 መርዝ ያኖ የስᎃት ጥፍር ሐማ ይትራደፎᎌም ጅወ (ፋንቾ) ባነኖ፤ ኣምስት በነ ዳር የሰብ ያትጨንቆᎌ ደረግ የረፐረኖ በጅወና (በፋንቾና) ባነ። 11 ንጕስም ባነኖ፤ ትም የስዌር ጐጀ መሌኩ፤ ሽመታም በእብራይስጥ ኣብዶን፥ በግሪክ ኣጶሊዮን ይውሪ፤ ዝም ወበር ኣጥፊ ወበሩ። 12 ይፍትወረር ግርድ ኣለፈም፤ ተዝም ኣንቐ ት ግርድ ገና ይቸንቴ። 13 ስድስተነ መሌክ ጥሩምባታ ነፋም፤ ብእግዘር ይፍቴ ባነ በወርቅ በቾቺ ሕትም ቢያትቐንውᎌ መደር ታርበትም ቀን ወሐት ቃር ሰማም። 14 ጥሩምባ የጠበጠ የስድስተነ መሌክ "በርቅየ በኤፍራጥስ እሓ የታገዶ ኣርበት መሌካሕኖ ፍታኖ" ቧረንም። 15 የዝ ወክት፥ የዝ ከረ፥ የዝ በነም የዝ ዘበርም የትሽካከቶ ኣርበት መሌካ የሰብ ሶስቸነ ይቀጥሮዬ ᎈቼዮም። 16 የፈረዘነ ሐልቅ ብዛተታ ት በቅር እልፍ ባነ፤ ᎃዝረናም ሰማም። 17 ፈረዝም በፈረዝ ᎈር የቾኖም ሰብ በራእይ ያሸሕኖ ዝካ ባነ፤ በፈረዘነም በዳታና የረፐረ የብረት ኣጎ እሳት ሐማ ብሻ፥ በርጨ ሐማ ሰማያዊም ዲንም ይመስር ባነ፤ የፈረዝምሕኖ ጕነር የዠፕ ጕነር ይመስር ባነ። ታንᎈና እሳትም ተንም ዲንም ይወጣ ባነ፤ 18 ታንᎈና ቦጣ እሳት፥ ተን፥ ዲን ተዝ ተሶስተና ቦንደ ቅስፈት የሰብ ሶስቸነታ ᎀቶም። 19 የፈረዝሕኖ ደረግ ባንᎈናም በጅወና (በፋንቾና) ባነ፤ ጅወና (ፋንቾና) የሰርችረ ይመስር፤ የሰርችረም ጕነር ነረን፤ የሰብም የጐዶ በት ባነ። 20 ተዝም ቅስፈት ኣመንጦም ተሞት የተነፎ ሰብ ተᎃጥጥ ሜናና ተዘፔተቦ ንስሓ ኣንገፖ፤ ሕኖም የሲጣርም ተወርቅ፥ ተብር፥ ተብረት፥ ትምር፥ ተጨ የቾችዮ አዞት ዌም ስሞት ዌም ወሮት ኤሐሎ ቅሪነ ስግዶት ኣንታቦ። 21 የሕክም ሰብ ተቅጥሮተና፥ ተግነና፥ የረከቦሐማ ጅር ተድምዶተና ዌም ተኔብነተና ተዘፔተቦ ንስሓ ኣንገፖ።

Revelation 10

1 ተሕም ኣንቐ ዳበራ የትሐተረ እንጐድ ጦናም መሌክ ተሰሜ ቲወርድ ኣሸም፤ ወⷐወካ በጕነረታ ዙርያ ባነ፤ ይፍተታ ኤያት ይመስር ባነ፤ አግረታ ይሳት አችባ ይመስሮ ባነ። 2 የትከፈተ እርስየ መጣፍ በጀታ ጠበጠም ባነ፤ ከነ አግረታ በባሕር ᎈር፥ ጕራ አግረታም ባፈር ᎈር ኣቈመም፤ 3 የዠፕ ቃር ቢመስር በርቅ ቃረታ ኣሐናም፤ ቲያሐራም ይንግበክቦ ብራቅ ሰባችመና በቃርቃረና ዝረከቦም። 4 ሰባችመና ኣሐኖም በቃርቃረና ቲዝረኮ እያ አጠፌ ሸም፤ ቢሐርም "ሕኖ የዝረከበዊ ዝጋም በሽᎃቸር ጡጥን ባንሐሬ ኣትጣፍ" ይብሬ ቃር ተሰሜ ሰማም። 5 ተሕም ኣንቐ በባሕርም ባፈርም ᎈር በቈሜ ያሸን መሌክ ከነ አጀታ ሰሜንየ ነሳምታነ፥ 6 ዘላለም ቢረብር፥ ሰሜም በት ያነቦ፥ ኣፈርም በት ያነቦ፥ ባሕርም በት ያነቦ እንም በፈጠረ እግዘር ሽም ተነምታነ፥ "ተዝ ኣንቐ ኤያቴር! 7 የሕርምታነ ሰባተነ መሌክ ጥሩምባታ ቢያትሴማወ ከረ ይእግዘር ባገክሮት ይእግዘር ቃር ዩዶ ነቢ ያትⷐረኖም ሐማ ብእግዘሬ የትሼመ ሽᎃቸር እንም ይሐርቴ" ባረም። 8 ተሰሜ የሰማን ቃር የተነ ሰማም፤ "በባሕርም ባፈርም ᎈር የቈመ መሌክ በጀታ የጠወጠን የትከፈተ መጣፍ ወርም ውስድ" ባሬም። 9 የመሌክምቴ ወርም "እርስየ መጣፍታ ናሜ" ባንም፤ ትም "የሐ ውስድም ᎇራን፤ ትትወራን ውየ ሐማ ይተምሐቴ፤ በበናን ኣንቐ ጭን በደናሐ ይመርር ቃር ይሐርቴ" ባሬም። 10 እያም እርስየ መጣፍ ተመሌክታ አጅ ወሰድም በናንም፤ ትንወራን ውየ ሐማ ታሜም፤ በበናን ኣንቐ ጭን መነሬም፤ 11 ተሕም ኣንቐ "የብዘ ጥብ፥ የብዘ ገን ሰብ፥ በብዘ ገን ኣምᎋ ይዝረኮም ሰብ፥ የብዘ ንጕስም ቃር ትንቢት የተነ ኦዶት ነረብሐ" ቧርም ኦጅንም።

Revelation 11

1 ተሕም ኣንቐ ይሰᎋርᎎ ኣት ዥር ኣውንም፤ "ተሳ፥ ይእግዘር ቤተመቅደስም ሕትም ያትቐንውᎌ መደር ስፍር፤ በሕሜ ይእግዘር ይሰግዶሕኖ መዝር፤ 2 ተቤተመቅደስት ውጤ ያነ ክᎋታ መደር ጭን ቴን፤ ሕሕ መደር የኣረማዊ ሰብ ያውዮ የሐሬ ኣትስᎋን፤ ኣረማዊ ሰብ የትቀደሰ ከተማ ኣርባም ት በነ ይረቅጠዊቴ፤ 3 ት ምስክረና ያዘን ጅር ተሐተሮም ሶስት ዘበር ተግብት ትንቢት ይዝረኮዬ ኤብኖቴ" ቧንም። 4 ሕኖም ኣፈር ቢገዛ እግዘር ይፍቴ ይቈሞ ት የዌራ አጨም ት መቅረዝምሎ። 5 በሕኖ ጕዳት ያሰሬ ይሸ ሟኒም ሰብ ቢረብር እሳት ታንᎈና ውጨተ የጠላተና ይመኽኖቴ፤ የሕኖ ይጐዴ ይሸ ሟኒም ሰብ ይሞት በዝ ኤነቱ። 6 ሕኖም ትንቢት ቢዝረኮᎌ በሕ ከረ ዝራብ ቤዘርቤ ሰሜ ይዘጎዌ ደረግ ነረኖ፤ የሕክም እሓ ደም ያመሮዌ በሳቦ ወክት እንም በሟኒም ኤነት ቅስፈት ባፈር ሟኒም ኤነት ጕዳት ያሰሮዌ ደረግ ነረኖ። 7 ሕኖም ምስክርነተና ኦዶም በጀፐሮ ኣንቐ ተስዌር ጐጀ ይወጣ ኣዊ ተሕኖ ጋᎀ ተዋካም ይቐምኖቴ፤ ይቀጥኖቴም። 8 ኔሳና የሰዶምም የግብፅ ከተማ ቢያትᎃሳስርᎌ ሽም ቢትጠና በርቅ ከተማ ወረፐት ይዝራኴቴ፤ ዝም ከተማ የሕኖ ጘታ የትሰቀረወ መደሩ። 9 ተሰብ ገነ እንም፥ ተዘር፥ ተጥብም ትንም ገነ የቸነቦ ሰብም ሶስት ከረ ተግብት ኔሳና ያዞቴ፤ ኔሳናም ይᎀኵዬ ኤይቦ፤ 10 ዝሕ ት ነቢ ባፈር ያነቦ ሰብ ያትጨነቆዬ፥ ባፈር ያነቦ ሰብ በሕኖ ᎃቶት ይሽኖቴ፤ የሳረኖሜ ባር ያመሮቴ፤ ስጦታም ይቴቦቴ። 11 ቢሐርም ተሶስት ከረ ተግብት ኣንቐ ኣርዋ ያገባ ኣንፏት ትእግዘሬ ቸነም በᎀቶ በት ሰብ ገፓም። የሕኖም ኔሳና ቶጠቆᎌ መደር ተረሶም ቈሞም፤ ያሰቦዮም ሰብ እንም ንቃር ሰነፎም። 12 ተሕም ኣንቐ ነቢሕኖ "ዝሔ ውጦ" ይብር ንቅ ቃር ተሰሜ ሰሞም፤ ጠላተና ቲያዞዮም በዳበራ ሰሜንየ ወጦም። 13 ሕም ጋᎀ ኣፈር ንቃር እንቅረቀረም፤ የከተማ ታስር አጅ ኣት ወሐተታ ጠፋም፤ ባፈር እንቀርቅሮትም የቸነ ሰባት ም ሰብ ᎀቶም፤ ተሞትም የተነፎሕኖ ንቃር ሰነፎም፤ የሰሜም እግዘር ኣሐበዶም። 14 የተነም ግርድ ኣነቀም፤ ሶስተነም ግርድ ኣፍጢተ ይቸንቴ። 15 ሰባተነም መሌክ ጥሩምባታ ነፋም፤ "የኣለም መንግስት ጘታንዳ የሐረ ይእግዘረንዳም የክርስቶስም ሐረም፤ ት የዘላለም ይረግስቴ" ይብር ንቅ ቃር በሰሜ ተሰማም። 16 ብእግዘር ይፍቴ በዙፋነና የቾኖ ያም ኣርበት ባሪቅ ይፍት ይፍት ተፌጠሞም ይእግዘር ሰገዶም፤ 17 ዝክም ባሮም፤ "ያነሐም የረፐርሐ፥ እንም ቃር ይሐንሐ እግዘር እግዘሮ! ንቅ ደረጋሐ በጃሐ ኣመነሐም የረገስሔ ሽኵራሐ። 18 ኣረማዊ ሰብ ማተቦም፤ ያሐም ማት ቸነም፤ በᎀቶምሕኖ ትፈርድቦ ወክት ሰናም፤ የኣጘኸሮከም የነቢማሐ፥ የቅዱሳንማሐ ሽማሐ ያሐብዶ፥ ይርስም የርቀታ ሽልማተና ቲብኖ ወክት ሰናም፤ ኣፈርም ያጠፎ ሰብ ታጠፋኖ ወክት ሰናም።" 19 በሰሜ ያነ ይእግዘር ቤተመቅደስ ተከፈተም፤ የትም የጕርዳ ታቦት በቤተመቅደስት ደን ትየም። ብራቅ፥ እንገግቦት፥ ያፈር እቀርቅሮትም ንቅ በረጀም ሐረም።

Revelation 12

1 ተሕም ኣንቐ ንቅ ወግ የሐረ መርሐት በሰሜ ትየም፤ ኤያት የትሐተረች አግረⷕታም በበነ ያቈመች ኣስረት ብም ኣክሊል ሐማ በጕነረⷕታ የደፋች ኣት ምሽት ትየችም። 2 ⷕትም ት ኣርዋ ባነች፤ መጥ ጠበጠናም ተጨነቀችም ቶን ባነ። 3 የሕክም እንጐድ መርሐት በሰሜ ትየም፤ ሰባት ጕነርም ኣስር ቀን ያነን ንቅየ ብሻ ደረባ ትየም፤ በሰባት ጕነረታም ሰባት ዘውድ ደፋም ባነ፤ 4 በጅወታም (በፋንቾታ) የብ ሶስቸነ ተሰሜ ሻበም ያፈሬንየ ቃሸኖም፤ ምሽትⷕት ትትጨን ግዝየ ትከⷕታ ይወጤ ኣሰበምታነ ደረባት ትጨኔ የሰናች ምሽቴ ወረምታነ ቢፍተⷕቴ ቈመም። 5 ምሽትምⷕት ሰብ እንም በብረት እንጣር ይገዛ አርች ጨነችም፤ ትከⷕታ ጭን ይእግዘርሜ የዙፋንመቴ ወሰጂም፤ 6 ምሽትምⷕት በረሓንየ ሰኸችም ወረችም፤ በሕሜ የሶስት ዘበር ተግብት በጨር ትትቅየወ መደር እግዘር ሸከተላም ባነ። 7 በሰሜ ኣርብ ተረሳም፤ ሚካኤልም የትም መሌካ ተደረባትም ተመሌካመታ ጋᎀ ተዋኮም፤ 8 ቢሐርም ደረባም መሌካመታ ተቐመቦም፤ ተሕም ኣንቐ የሕኖ ተሰሜ ኣወጨም ኣሳጀጅዮም። 9 ንቅ የሐረ ደረባም ተሰሜ ወስጥንየ ቃሰዊም፤ ትም የሰብ እንም ያሳስት ጂን ዌም ሼጣን ቧርም ይጠሬ የድረ የሰር ችረው። ትም ያፈሬንየ ቃሰዊም፤ የትም መሌካ ተትም ጋᎀ ቃሶዮም። 10 ተሕም ኣንቐ ኣት ያሐራ ቃር በሰሜ ዝካ ቲብር ሰማም፤ "ኣትርፎት ጦናም መንግስት የጘታንዳ ሐረም! ደረግ የክርስቶስ ሐረም፤ ጐፔቸንዳ በጘታንዳ ይፍቴ ዋናም ምሳረም ይኸስስኖ የረፐረ የጐፔያንዳ ጠላት ቃሰዊም፤ 11 ሕኖም በጤታ ደምም ምስክር ሐሮም ቦደዊ ቃር የዝ ጠላተና ቐመበዊም፤ ኣርዋና ቴያመጥጥኖ ገገና የሞት ኣወጦም ኣቐፐሮም፤ 12 በሕ የቸነ ሰሜም በደነታም ትረብሮ እንማሑ የሳርሑ! ቀሪ ግዝየ የተነᎈን ሐማ የሓሬ ሼጣን በርቅ ማት ያሑዌ ወንደም፤ ኣፈርም ባሕርም ጭን ግርዳሑ!" 13 ደረባምት ያፈሬንየ የቃሰዊሐማ ባሸ ግዝየ፥ አርችታ የጨነች ምሽት ኣሳደደናም፤ 14 ምሽትምⷕት በበረሓ የሸኰችና መደር በነረችም ታሬ የርቅ ውብብየ ኣመራ ቋርሳ ይመስሮ ት ቋርሳ ኣውያም፤ በሕሜ ተሰርችረታ ሰኸችም ሶስት ዘበር ተግብት በጨር ቅሮያም ትረብር ባነ። 15 የሰር ችረምታ ዝሕ ምሽት የደገም እሓ ይወስድናሐማ የበር እሓ ኣሕር ታንᎈታ እሓ ተፋም ባንቐⷕቴ ም። 16 ቢሐርም ኣፈር የምሽትⷕታ ኣገዘናም፤ ኣፈርም ተከፈተም ደረባታ ታንᎈታ ተፋም የን እሓ ዋጠንም። 17 ደረባምታ በምሽትⷕታ ማቸምታነ የⷕት ዘር ሐሮም የተነፎ ሰብ ይወጌ ወረም፤ ሕኖም ይእግዘር ትዛዝ ይቅረቦም የኢየሱስ ᎃርቴ ምስክር ሐሮም ዩዶ ሰብሮ። 18 ደረባምታ በባሕር ᎀሬ ባሻዋ ᎈር ቈመም።

Revelation 13

1 ተሕም ኣንቐ ኣት ኣዊ ተባሕር ቲወጣ ኣሸም፤ ኣስር ቀንም ሰባት ጕነር ቧነን፤ በቀንመታ ኣስር ዘውድ ባነቦ፤ በጕነረታም የቅኔመ ሽም ባነቦ። 2 ያሸንም ኣዊ ዘጓራ ይመስር ባነ፤ አግረታም የጐንቸ አግር ይመስሮ ባነ፤ ኣምᎈታም የዠፕ ኣምᎋ ይመስር ባነ። ደረባምት የገገታ ጦናም ገገታ ይቾናወ ዙፋን ንቅም ደረግ የኣዊታ ኣወንም። 3 ተጕነርመታ ኣተታ የሞት ያሰራ መዛ ያነወሐማ ሐረም ኣሸንም፤ ቢሐርም የሞት ያሰራ መዛታ ፈዘዘም፤ ያለም ሰብ እንም ወግ ሐረወም የኣዊታ ተⷐተረም። 4 የኣዊታ ደረግ ያወኔ ሰብ እንም የደረባት ሰገዶለም፤ "ኣዊታ ይመስር ሟን ነረ? ተትሕ ጋᎀ ሟን ይትዋኬ ይለ?" ቲብሮ የትም ሰገዶለም። 5 የትቢትም የቅኔመም ቃር ይዝረኽወ ኣምᎋ የኣዊት ኣዊም፤ የሶስት ዘበር ተግብት በደረገታ ይገዜ ኣዊም። 6 እግዘርም፥ ይእግዘርም ሽም፥ ትም ይረብርወም በሰሜ ይረብሮሕኖም ቅርሞት ቀነሰም። 7 የቅዱሳን ተዋካም ይቐምኖሜ ደረግ ኣዊም፤ በዘር፥ በጥብ፥ ሰብ ቢዝረኽን ኣምᎋ እንም ባነቦ ሰብ ደረግ ኣዊም። 8 ኣለም ቲትፈጠር ቀነሰም ዘላለም ይረብሮቴ የዋሪ የረፐረ ሽመና በታንጠ ጤ መጣፍ ኣንትጣፈ በኣለም እንም ይረብሮ ሰብ የኣዊት ይሰግዶቴ። 9 ይሰማ እንዝር ያነን ቢረብር የስማ! 10 "ይማንዬ የትወሰነታ ይማንቴ፤ በሴፍ ይቈጥርዬ የትወሰነታ በሴፍ ይቈጥሪቴ።" ሔታ የቅዱሳን ፍረሖትም ወትቋመርም ያዢ በዝ ግዝየው። 11 ኣትም እንጐድ ኣዊ ታፈር ደን ቲወጣ ኣሸም፤ የጤ ቀን ይመስሮ ት ቀን ቧነን፤ የደረባ ሐማ ይዝረኸ ባነ፤ 12 ትም ይፍትወረር ኣዊ ደረግ እንም ቢፍትወረር ኣዊ ይፍቴ ሐረም ይቾትወ ባነ፤ ኣፈርም ባፈር ᎈር ያነቦ እንም የኣዊት ይሰግዶለሐማ ያሜ፤ ዝም ኣዊ የሞቴ ቲያሰራ መዛ የፈዘዘ ይፍትወረር ኣዊው። 13 ዝም ተነ ኣዊ በሰብ ይፍቴ እሳት ተሰሜ ኣፈሬንየ ቲያወርድ ዳር ባነን ደረግ ንቅ ንቅ ወግ ይቾት ባነ። 14 ቢፍትወረር ኣዊ ይፍቴ ወግ ይቾቴ ፍቃድ የረከቤ ባፈር ይረብሮ ሰብ ያሳስት ባነ፤ በሴፍ ቶካም ቴሞት የተነፈ የኣዊታ ምስል ይሸክቶዌ ባፈር ያነቦ ሰብ ያዝዝኖ። 15 ተነም ኣዊም ይፍትወረር ኣዊም ምስል ኤያም ያሜ ኣንፏት ያገቤ ደረግ ኣዊም፤ አያም ያሜ ኣንፏት ያገቤ ደረግ ያዊም ምስልት ዘንጎት ይለሐማም የትም ኤሰግድ እንም ይቈጥርዮሐማ ያሜዬው። 16 ተነም ኣዊ እርስ ቢሐሮ ንቅ፥ ደንገነ ቢሐሮ ዜጋ፥ ኣራባሪም ቢሐሮ ባርያ፥ እንመና በከነ አጀና ዌም በፊንጨና በግርድ መርሐት ያᎀርፖ ሐማ ኤፐኖም። 17 በዝ ኤነት የኣዊታ ሽም ያኖ መርሐት ዌም የሽመታ ᎃዝር ኤነን ሟኒም ሰብ ሰሮትም ሐረ ኣሰሮት ኤለ። 18 ሔታ ሓሪነት ያነ በዘታው፤ ይቤስር ቢረብር የኣዊታ ᎃዝር የስውን፤ ᎃዝረታ ያትየሽ የሰቡ፤ ᎃዝርመታ ስድስት በቅር ስልሳም ስድስቱ።

Revelation 14

1 ተሕም ኣንቐ ጤት በፅዮን ቈቶ ቈመም ኣሸም፤ ተት ጋᎀ የትም ያባታም ሽም በፊንጨና የትጣፈቦ ኣት በቅር ኣርባም ኣርበት ም ሰብ ባነቦ። 2 ተሰሜም የብዘ እሓ ቃርም ንቅ ይንግበክብ ቃር ይመስር ቃር ሰማም፤ የሰማንም ቃር በድራ ይደርጎ ሰብ በበድራ ያትሴመዊ ቃር ይመስር ባነ። 3 ኣት በቅር ኣርባም ኣርበት ም ሰብም በዙፋንመታ ባርበችም ዋጋ በባሪቅምሕኖ ይፍቴ ገደር ዝምራ ኣዘመሮም፤ ዝም ዝምራ ታፈር ᎈር ተትዌጬዮ ኣት በቅር ኣርባም ኣርበት ም ሰብ ባንሐሬ ሟኒመታ ይትመሬ ኣንረረ። 4 ሕኖም የመጠሮ የሐሮዬ ትሽታ ጋᎀ ጅር በድምዶት ኣንሰነሖ፤ ሕኖ ጤታ ያርወ መደር እንም ያⷐትሮ ሰብሮ፤ ሕኖ ይእግዘርም የጤታም የበሕር ደንጛ ይሐሮዌ ተሰብ ግብት የትዌጨዮሎ፤ 5 ሕኖ ፍጥር ዘንጋ ዘንጝተቦ ኤⷕሮ፤ ኣት ጥፋት ዳር ኤነቦ ሰብሮ። 6 ተሕም ኣንቐ ባፈር ᎈር ይረብሮ የጥብም ብንም ገነ ኣምፍ ይዝረኮ ሰብም የዘርም እንም ዩዴ የዘላለም ወሔ ወሬ የጠበጠ እንጐድ መሌክ በሰሜ ግብት ቲበርር ኣሸም። 7 ትም በርቅ ቃረታ፥ "ይእግዘር ስረፎ፥ የትም ኣሕብደዊ፤ ት ይፈርድወ ወክት ሰናም፤ ኣፈር ተሰሜ፥ ባሕርም ሚንጭም የፈጠረ እግዘር ስግዶ" ባረም። 8 እንጐድ የተነ መሌክ "ያሰሕር የᎃጥጥ ሜናታ የዌን ጠጅ የሰብ እንም ያሰጨ ንቅ የሐረ ባቢሎን ወጠቀም! ወጠቀም" ቲብር ይፍትወረር መሌክ ተⷐተረም። 9 እንጐድም የሶስተነ መሌክ በርቅ ቃረታ ዝካ ቲብር ትም ተⷐተረኖም፥ "የኣዊምት የምስልመታ ይሰግዶ መርሐተታም በፊንጨና ዌም በጀና ያᎀርፖ እንም፥ 10 ይእግዘር የማተታ የዌን ጠጅ ይሰጦቴ፤ ዝም ጠጅ ኣት ዘንጋ ቴቍራቍርᎌ ብእግዘር ማት ጥዋ የወቐሪው፤ የሕክም በቅዱሳን መሌካ ይፍቴም በጤታም ይፍቴ ብሳትም በዲን ነደዶም ይጨነቆቴ፤ 11 የሕኖም ቲያጨንቅኖ እሳት ይወጣ ተን የዘላለም ᎈንየ ይወጣቴ፤ የኣዊምት የምስልመታ ይሰግዶ የሽመታም መርሐት የትቐፐሮ እንም ዋናም ምሳረ ᎈያት ኤነኖ" ባረም። 12 ይእግዘር ትዛዝ ይቅረቦም ኢየሱስም በመሮት ይትቋመሮ ቅዱሳን ፍረሖተና ያዢ በዝሐታው። 13 ተሰሜ ዝካ ይብር ቃር ሰማም፤ "ዝሐታ ጣፍ፥ ተዝ ኣንቐ የጘታ ኢየሱስ ሐሮም ይሞቶ ሰብ የትዳሮሎ፤" መንፈስ ቅዱስም "እንክ፥ ሜናና ይትⷐተኖ የሐሬ ተቕጭነረና ያᎈሮቴ" ይብር። 14 ተሕም ኣንቐ ነጨ ዳበራ ኣሸም፤ በዳበራም ᎈር የሰብ ትከ ይመስር ቃር ቾናም ባነ፤ በጕነረታም የወርቅ ኣክሊል ደፋም በጀታ ቐቓ መርተድ ጠበጠም ባነ። 15 እንጐድ መሌክ ተቤተመቅደስ ወጣምታነ በዳበራ ᎈር የቾናታ በርቅ ቃረታ "ያፈር ጐር ሰናም፤ ያጅጅᎌም ወክት ተቐነበም! በሕ የቸነ መርተዳሐ ኣግባም አድድ" ባረም። 16 በዳበራም ᎈር የቾናምታ መርተደታ ያፈሬንየ ኣወንደም፤ ኣፈርም ታደደም። 17 እንጐድ መሌክም በሰሜ ታነ ቤተመቅደስ ወጣም፤ ትም ቐቓ መርተድ ጠበጠም ባነ። 18 ብሳት ደረግ ያነን እንጐድ መሌክ ሕትም ቲያትቐንውᎌ መደር ወጣምታነ ቐቃ መርተድ የጠበጠ መሌክ "የዌን ኣቴበ ᎇስር ያᎈነቦዬ የዌን ኣቴብ እንመና ታፈር አርጥም ቍጥ ኣሚኖ" ቲብር በርቅ ቃረታ ኣሐናም። 19 መሌክም መርተደታ ያፈሬንየ ኣወንደንም፤ ያፈርም የዌን ኣቴበ ኣንጠም፤ ይእግዘር ማት ቢያትየሽ በርቅ ይቈቍርᎌ ጐጀ ድረኰረንም። 20 ተከተማ ውጤ ባነ ዌን ቢቈቍርᎌ ጐጀ ቈቈሪም፤ ቲቈቍርᎌም መደር የፈረዝ የልጓመቴ ዳር ከፍ የባረም ሶስት በቅር ኪሎ ሜትር ያሕር ይሰራ ደም ወጣም ተም።

Revelation 15

1 እንጐድም ንቅ ወግ የሐረ መርሐት በሰሜ ኣሸም፤ ይእግዘር ማት ያወርዶዌ የቀጥወ ሰባት ይእግዘር ቅስፈት የጠበጦ ሰባት መሌካ ኣሸም። 2 ተሕም ኣንቐ እሳት የትቅራቀረወ ይመስር የመስቴወት ባሕር ኣሸም፤ ኣዊታም፥ የኣዊታም ምስል የሽመታ ᎃዝር የቐመበዊሕኖ ኣሸም፤ ሕኖም እግዘር ያበኖ በድራ ጠበጦም በመስቴወት ባሕር ᎀሬ ቈሞም ባነ። 3 ይእግዘር ኣገልጌ የሙሴም የጤታም ዝምራ ዝካ ቲብሮ ያዘምሮ ባነ፤ "እንም ቃር ይሐንሐ እግዘር እግዘሮ፥ ሜናሐ ንቅ የሐረ ወግ ቃሩ፤ የሐልቅ እንም ንጕሶ፥ ኤማሐ ቕጥየሙ ውረሙ። 4 ጔቶ ኣሐ ኤሰርፍም ሽማሐ ኤያሐብድ ሟኑ? ቅዱስ እማት ኣሐትንሐ፤ ቕጥየ ፍርዳሐ የትዬ፥ ሰብ እንም ቸነቦም ቢፍታሔ ይሰግዶንከቴ።" 5 ተሕም ኣንቐ ዠፐርም ኣሸም፤ የምስክር ዱከም የሐረ ቤተመቅደስ በሰሜ ተከፈተም፤ 6 ሰባት ይእግዘር ቅስፈት የጠበጦ ሰባችም መሌካ ተቤተመቅደስ ወጦም፤ ብርጭ ብርጭ ይብር ነጨ ጅር ተሐተሮም ባነ፤ ዳታናም በወርቅ ኣዝጋርት ታማንዶም ባነ፤ 7 ታርበችም ፍጥረት ኣተታ ዘላለም ይረብር ይእግዘር ማት የሜናቦ ሰባት የወርቅ ጥዋ የሰባችም መሌካ ኣበኖም። 8 ቤተመቅደስምት ብእግዘር ክብርም ደረግም የቸነ በተን ተሜናም፤ ሰባችም ይእግዘር መሌካ የጠበጦዮ ሰባት ቅስፈት ወንዶም ቲያርቆ ዳር ሟኒም ሰብ ቤተመቅደስ ይገቤ ኣንረለ።

Revelation 16

1 ተሕም ኣንቐ የሰባት መሌካ "ወሮ! ሰባት ይእግዘር ማት የሜናቦ ጥዋ ባፈር ᎈር ሗቦ!" ይብር ንቅ ቃር ተቤተመቅደስ ቲወጣ ሰማም። 2 ይፍትወረር መሌክ ወረም በጥዋ ያነ ባፈር ንም፤ የኣዊታ መርሐት ያነቦም የኣዊ ምስል ይሰግዶ ሰብ ᎃጥጥ ያጨንቅ መዛ ወጠቀቦም። 3 የተነም መሌክ በጥዋ ያነ በባሕር ᎈር ንም፤ ባሕርም የᎀተ ሰብ ደም መሰረም፤ በባሕር ደን ይረብሮ አያም ፍጥረት እንም ᎀቶም። 4 ሶስተነም መሌክ በጥዋ ያነ በበር እሓም በሚንጭም ᎈር ንም፤ ሕኖም ደም ሐሮም፤ 5 እሓ ያዝዜ ደረግ ያነን መሌክ ቲዝረኽ ሰማም፤ "ያነሐም የረፐርሐ ቅዱስ እግዘሮ፥ ዝካ ቕጥየ የፈንድሔ ውረም የሐርሐ ጘታንሐ፤ 6 ሰብ የቅዱሳናሐም የነቢማሐ ደም የሗቦዬ፥ ደም ኣሰጨሐኖም፤ ዝመታ ኣጅገናው" ባረም። 7 ሕትም ቢያትቐንውᎌ መደርም "እንክ፥ እንም ይሐንሐ እግዘር እግዘሮ፥ ፍርዳሐ ውረምም ቕጥየው" ይብር ቃር ሰማም። 8 ኣርበተነም መሌክ በጥዋ ያነ በኤያት ንም፤ ኤያትም የሰብ እሳት ሐማ ይመኽኖዌ ደረግ ኣዊም፤ 9 ሰብም ንቅ ᎀቅነት መኸረኖም፤ ዝሕ ቅስፈት እንም ያሜዬ ደረግ ያነን ይእግዘር ሽም ቀነሞም፤ ተባጢረና ኣንትዠፐሮ፥ የትም ኣናሐበዶ። 10 ኣምስተነ መሌክ በጥዋ ያነ ኣዊታ ቢቾናወ ዙፋን ᎈር ንም፤ የኣዊምት መንግስት ጠነማ ሐረም፤ ሰብም ተጭንቀና የቸነ ኣነመተና ይሜስሖ ባነ፤ 11 ተጭንቀናም ተመዛና የቸነ የሰሜ እግዘር ሰተቦም፤ ተቾተዊም ባጢር ኣንትዠፐሮ። 12 ስድስተነም መሌክ በጥዋ ያነ በርቅየ በኤፍራጥስ እሓ ንም፤ ተረንየ ይቸኖ መንግስት ኤማ ይሸኵችዬ እሓታ ጠነቀም። 13 ተደረባታ ኣምᎋም ተኣዊታ ኣምᎋም ታሰተነ ነቢ ኣምᎋም ጐጐራ ይመስሮ ሶስት ሲጣር ቲወጦ ኣሸም። 14 ሕኖም ወግ ቾቶም ያትየሶ የሲጣር መንፈስሮ፤ ዝሕ ሶስት ሲጣር እንም ቢለ እግዘር በርቅ ከረታ ቢትረሳ ንቅ ኣርብ ሰብ ይስበስቦዌ የኣለም መንግስቴ ያሮቴ። 15 "እያም ኔባ ሐማ ጠነቃር አቸንቴ፤ እንጭመታ ቤያሬ ሰብም ቀመጠታ ቤያዤ ተሽካከተም ጅረታ ይቅየ ሰብ የሳን።" 16 ሲጣርምሕኖ የኣለም መንግስት በእብራይስጥ ኣምᎋ ኣርማጌዶን ቢውሪ መደር ደመዶዮም። 17 ሰባተነም መሌክ በጥዋ ያነ በንፋስ ንም፤ በቤተመቅደስ ደን ታነ ዙፋን "ኣነቀም" ይብር ንቅ ቃር ወጣም። 18 ብራቅ፥ እንገግቦትም ንቅ ያፈር እንቀርቅሮትም ሐረም፤ ሰብ ባፈር ተትፈጠረ ቈነሽም የዝካ ንቅ ያፈር እቀርቅሮት ኣናሰዊ። 19 ንቅ ከተማ ሶስቴ ተሸጠረም፤ እንጐድም የሰብ ከተማ ተባነሮም፤ እግዘር የርቅ ከተማ ባቢሎን ዘገደም፤ የርቅ ማተታ ዌን ጠጅ የሜናወ ጥዋ ይሰጭሐማ ኣመነም። 20 ብሓ ግብት ያነቦ ቅፐት እንም ጠፎም፤ ቈቶም በመደረና ኣንትረከቦ፤ 21 ኣታተታ ኣርባ ኪሎ ኣሕር ይሐር በረጀ ተሰሜ ወንዶም በሰብ ወጠቆም፤ በሰብ ዮንደቦ ቅስፈት ንቃር የረፐሬ በበረጀ ቅስፈት የቸነ ይእግዘር ሰተቦም።

Revelation 17

1 ሰባት ጥዋ ተጠበጦ ተሰባት መሌካ ኣተታ ይያሔ ቸነም፥ "ኔሐ፤ በብዘ እሓ ᎈር የቾናች ተረከበች ሰብ ጅር ትደምድ ንቅ ምሽት የቅጣተⷕታ ፍርድ ኣትየሽሐቴ፤ 2 የኣለም ንጕስ እንም ተⷕት ጋᎀ ጅር ደመዶም፤ በኣለም ያነቦ ሰብ ተረከበች ሰብ ጅር በድምዶተⷕታ የዌን ጠጅ ሰከሮም" ባሬም። 3 ተሕም ኣንቐ መሌክታ በመንፈስ ኣት በረሓ ወሰዴም፤ ብንሜየታ የቅኔመ ሽም የትጣፈወ፥ ሰባት ጕነርም ኣስር ቀንም ባነበዊ በብሻ ኣዊ ᎈር የቾናች ኣት ምሽት ኣሸም። 4 ምሽትምⷕታ ብሻ የሓር ጅር ተሐተረችም ባነ፤ በወርቅም፥ በርቅ ኑንድ በሐረ እምርም በእንቁም ተⷐመረችም ባነ፤ በጀⷕታም ይጠግር ዘንጋም ተረከበች ሰብ ጅር የድምዶተⷕታ ᎃጥጥ የሜናወ የወርቅ ጥዋ ጠበጠችም ባነ። 5 በፊንጨመⷕታ "የረከዊሐማ ጅር የድምዶትም ባፈር ᎈር የሰነሐ ዘንጋ እንም ኣዶት ንቅ ባቢሎን" ይብር የሽካ ሽም ተጣፈም ባነ። 6 ሕም ምሽት በቅዱሳንም የኢየሱስ ምስክር በሐሮ ሰብ ደም በሰከረቼ ኣሸሕናም፤ ባሸሕናም ግዝየ ንቃር ወግ ሐረቢም። 7 መሌክታ ጭን ዝካ ባሬም፤ "የምር ወግ ይሐርብሐ? የምሽትⷕታ ዘንጋም ⷕትም የረኸᎀቸን ሰባት ጕነርም ኣስር ቀን ያነን የኣዊታ ወማካ እያ አፈታንሐቴ። 8 ያሸን ኣዊ ድረ ባነ፤ አሗ ኤነ፤ ያንቐ ተስዌር ጐጀ ይወጣቴ፤ የጥፋተቴም ያርቴ፤ ኣፈር ተሰሜ ቲትፈጠሮ ቈነሽም ዘላለም ይረብሮቴ የዋሪ የረፐረ ሽመና ብእግዘር መጣፍ ኣንትጣፈ ባፈር ይረብሮ ሰብ ኣዊት ድረ የረፐረ፥ አሗ ኤነ፥ ያንቐ ይቸንቃር ወሕረታ ቲያዞ ወግ ይሐርቦቴ። 9 "ሓሪነት ያኖ በስሮት ያትኸሽ በዝሐታው፤ ሰባት ጕነር የዋርዮ ምሽትⷕታ የቾናቸቦ ሰባት ቈቶም ሰባት ንጕስሎ። 10 ኣምስተናም ወጠቆም፤ ኣተታም አሗ ነረ፤ እንጐደታም ገና ኣንቸነ፤ ትም ቲቸን ቀሪ ግዝየ አክሶት ነረወ። 11 ይፍቴ የረፐረ አሗ ኤነ ኣዊ ስᎃተነ ንጕሱ፤ ትም ተሰባት ንጕስ ኣተታው፤ ትም የጥፋተቴ ያርቴ። 12 "ኣሐ ያሸሐኖ ኣስር ቀን ገና ኣንትረገሶ ኣስር ንጕስሎ፤ ቢሐርም የቀርየጋ ተኣዊታ ይረግሶዌ ደረግ ይውዮቴ። 13 ዝሕ ኣስር ንጕስ እማት ኣሳብ ነረኖ፤ ሕኖም ጦናሑናም ደረገና የኣዊታ ያቐፕሮቴ። 14 ሕኖም ተጤታ ኣርብ ይትዋኮቴ፤ ቢሐርም ጤታ ጘታ የዋርዮሕኖ እንም ጘታ ንጕስ የዋርዮሕኖ እንም ንጕስ የሐሬ ይቐምኖቴ፤ ተትም ጋᎀ ያነቦ፥ የሸᎌችዮም የታመሮምሕኖ ተሕም ይቐሞቴ" ባረም። 15 መሌክምታ ዝካ ባሬም፤ "ተረከበች ሰብ ጅር ትደምድ ምሽት በቾናቸቦዌ ያሸሐኖ እሓ ሐልቅም የሰብ ዘር፥ ተጥብ ጥበታም፥ በገን ገነታ ኣምᎋ ይዝረኽ ሰብ እንሙ። 16 ኣዊምታ ያሸሐኖም ኣስር ቀን የዝ ምሽት ይጠሮያ፤ የጥፋቴም ያስሮያቴ፤ እንጭመⷕታ ያመሮያቴ፤ በሰረⷕታ ይበሮያቴ፤ ብሳትም ይመኽሮያቴ፤ 17 ያጫᎀተን ዘንጋ ይትቾቴ ዝሕ ኣሳብ በⷕነና ያወና እግዘሩ፤ በሕ የቸነ እግዘር የዋረን ቃር ቲትቾት ዳር ሕኖ ባት ኣሳብ ይትስማሞቴ፤ የመንግስተናም ደረግ የኣዊታ ይቦቴ። 18 "ያሸሐናም ምሽት ባፈር ᎈር ባነቦ ንጕስ እንም ይረግስ የርቅ ከተማ መርሐትንያ" ባረም።

Revelation 18

1 ተሕም ኣንቐ ንቅ ደረግ ያነን እንጐድ መሌክ ተሰሜ ቲወርድ ኣሸም፤ ብርጭ ብርጭ ቲብር ክብረታ የቸነ ኣፈር እንም ጬት ሐረም፤ 2 መሌክምታ በርቅ ቃረታ ዝካ ቲብር ኣሐናም፤ "ንቅየ ባቢሎን ከተማ ወጠቀም! ወጠቀም! ሲጣር ይረብሮᎌ መደር ሐረም፤ የሲጣር መንፈስ ያድርወ መደር ሐረም፤ ይጠግሮም ኤሽሮም ኣመራ ቤት ሐረም፤ 3 ያሰሕር የᎃጥጥ ሜናታ ጠጅ የሰብ እንም ኣሰጨም፤ ባፈር ᎈር ያነቦ ንጕስ ተትም ጋᎀ ᎃጥጥ ሜና ቾቶም፤ ባᎈር ᎈር ያነቦ ነጋዴም በት ደንገነት የቸነ ሕኖም ደንገነ ሐሮም" ባረም። 4 እንጐድም ቃር ተሰሜ ዝካ ቲብር ሰማም፤ "ሰበኖ በት ባጢር እንትቅራቀርሑ፤ በትም ይወርዶᎌ ቅስፈት ቤሰራብሑዬ ተቴ ውጦ። 5 የባጢረታ ናራ ሰሜ ዳር ሰናም፤ እግዘርም ኣጕል ሜናታ ኣሸም፤ 6 ያበ ኣሕር ኣበዊ፤ በቾተንም ᎃጥጥ ሜና በት አጅ ካሶለ፤ ትም በቅራቀረወ ጥዋ ደን በት አጅ ያሰሕር ቃር ቅራቅሮᎌ፤ 7 ክብርም ደንገነት የገገታ ያበም ሐማ ግርድም ኣዘንም ኣበዊ፤ ትም በⷕነታ 'ንጕስ ሐርም ቾናም፤ ምሽትም የᎀተወ ኣንሐር፤ ስርም ኣዘን ኤነቢ፤ የዝም ኣንቐ ኤቸንቢ' በበሮት ይትጛጘዝ። 8 በሕ የቸነ ብማት ከረ ቅስፈት ይወርድወቴ። ሞትም፥ ኣዘንም ጋጀም ይቸንወቴ። ብሳትም ይረድድቴ። በትም ይፈርድወ እግዘር እግዘር ጦናማው" ባረም። 9 ተትም ጋᎀ በᎃጥጥ ሜናታ እማቴ የሐሮም በደንገነትም የረፐሮ ያፈር ንጕስሕኖም ት ቲረድድ ይወጣ ተን ቲያዞ የት ቃር ኦጦም ይበሖለቴ። 10 በትም የሰናወ መከራ በስረፎት ተረቌ ቈሞም "ንቅ የሐርሐ ከተማ፥ ጦናማ ከተማ ባቢሎን ፍርዳሐ ብማት ሳት ቸነም የሰኔ ግርዳሐ! ግርዳሐ!" ይብሮቴ። 11 በመርከብ የጫረዊ ጨረተና ተዝ ኣንቐ ይስየኖ ኤነ የሐሬ ያፈር ነጋዴ ይበሖለቴ፤ ያትማጥጠዊቴም፤ 12 በመርከበናም ወርቅ፥ ብር፥ ኑንድ እምር፥ እንቁ፥ ስሰ ጅር፥ ሓምራዊ ጅር፥ የሓር ጅር፥ ብሻ ጅር፥ ይሸታ አጨ እንም፥ ተዠረ ስን፥ ተኑንድ አጨ፥ ተናስ፥ ተብረት፥ ተሰሜ በጠር የሸኰችዮ ግብር እንም፤ 13 ቀረፋ፥ ቅመም፥ ይሸታ አጨ፥ ይሸታ ቅባት፥ እጣን፥ የዌን ጠጅ፥ የወይራ አጨ ዘይት፥ ቀመ፥ ስኔ፥ ዋጋ፥ ጤ፥ ፈረዝም ሰረገላ፥ ባርያም የሰብ ዘርም ተሕም ጫሮዮም። 14 ነጋዴም "ነብሳሐ የትᎂነን ወሔ ዘንጋ እንም ሰኸናሐም ወረም፤ ዱንያሐም ጌጣሐም እንም ቀነም፤ ተዝ ኣንቐ ዛና እንም ስርም ኣትረሕብኖ" ይብረዊቴ። 15 ዛና እንም ስራቦም በት የቸነ ደንገነ የሐሮ ነጋዴም የት መከራ ኣሰቦም በስረፎት ተረቌ ይቈሞቴ፤ ቲበሖም ቲያትማጠዊም፥ 16 "ስሰ ጅርም ሓምራዊ ጅር፥ ብሻ ጅር ትትሐተር የረፐረ በወርቅም በኑንድ እምር በእንቁም ይትⷐመር ንቅ ከተማ ግርደታ! ግርደታ! 17 ሕሕ እንም ንብረት ብማት ሳት ጠፋም" ይብሮቴ። የመርከብ ኣዛዥ የሐሮ ሰብ እንም፥ በመርከብ ያሮ ሰብ እንም፥ በመርከብ ደን ይቾቶ እንም፥ በባሕር ᎈር ይነግዶ ሰብ እንም በረቌ ይቈሞቴ። 18 ትም ቲረድድ ይወጣ ተን ቲያዞ "ዝሕ ንቅ ከተማ ይመስር እንጐድ ከተማ ባነዌ?" ቲብሮ ያሐሮቴ። 19 በጕነረናም ጐት ብራጠቦም ቲበሖም ቲያትማጥጦም "በባሕር ᎈር ያር መርከብ ያነኖ እንም በዝ ንቅ ከተማ ዱንያ ደንገነ የሐሮ፥ ዝም ንቅ ከተማ ብማት ሳት የጠፌ ግርደታ! ግርደታ!" ባሮም ዮኖቴ። 20 ሰሜ በዘታ የሳርሐ! እግዘር ያሑ ቲብር በት የፈንደዌ ኣሑም ቅዱሳንም ይእግዘር ናቸረነም ነቢም እንማሑ የሳርሑ። 21 ተሕም ኣንቐ ኣት ጦናማ መሌክ ንቅየ ይምር ወፍጨ ያሕር ኣት እምር ነሳምታነ ዝክም ቲብር በባሕር ድረኰረንም፤ "ንቅ ከተማ ባቢሎን ዝካ በርቅ ደረግ ተገፋም ይወጥቅቴ፤ ተዝ ኣንቐ ስርም ኤረሕዊ፤ 22 በድራ ይደርጎ፥ ዌግ ያወጦ፥ ቱንቲና ይረፎ፥ ጥሩምባም ይረፎ ሰብ ቃረና ተነ ባሔ ኤትሰማ፤ ሟኒም ኤነት የጅ ሜና ይቾት አጃማ ሰብ ተዝ ኣንቐ ባሔ ኤረሕዊ፤ ተዝም ኣንቐ የወፍጨ ቃር ባሔ ኤትሰማ። 23 ተዝ ኣንቐ ባሔ መብራት ኤተኵሺ፤ ተዝ ኣንቐ ባሔ የምሽራም የምሽረነ ቃር ኤሰᎂ፤ ነጋዴያሐ የኣለም ንቅ ንቅ ሰብ ባነቦ፤ በግናሐ ሰብ እንም ኣሳሰትሐም። 24 "በትሜ የነቢም የቅዱሳንም ባፈር ᎈር የቈጠርዮ ሰብ እንም ደም ተረከበም" ባረም።

Revelation 19

1 ተሕም ኣንቐ ዝካ ይብር የብዘ ሰብ ቃር ይመስር ያሐራ ቃር በሰሜ ሰማም "እግዘር ሽኵራሐ፤ ኣትርፎትም ክብርም ደረግም የጘታንዳው። 2 ፍርደታ ውረምም ቕጥየው፤ ᎃጥጥ ሜና በቶቶት ኣፈር ያሰነሐ ንቅ ከተማ በፍርድ ቀጣም፤ የትም በቅጦት የት ያጘኸሮ ሰብ ደም ተዌጣም፤ 3 አሗም እግዘር ሽኵራሐ፤ ተንመታ የዘላለም ᎈንየ ይወጣቴ" ቲብሮ ኣሐኖም። 4 ያም ኣርበት ባሪቅም ኣርበት ፍጥረትም በዙፋነታ የቾና እግዘር ይፍት ይፍት ተፌጠሞም "ኣሚን እግዘር ሽኵራሐ" ቲብሮ ሰገዶለም። 5 ተሕም ኣንቐ "የትም ትሰርፎ ይእግዘር ባረያ እንማሑ፥ እርስም ንቅማሑ ይእግዘርንዳ ሽኵር በረዊ" ይብር ቃር ተዙፋነታ ወጣም። 6 የብዘ ሰብም ቃር፥ የርቅ እሓም ቃር፥ ንቅ ይንግበክብ ድየ ይመስር ቃር ዝካ ቲብር ሰማም፥ "እንም ይለ እግዘር እግዘረንዳ ነገሰም! እግዘር ሽኵረታ፤ 7 የጤታ ኣዠመነ የሰናሜ የትም ምሽራ የትሽካከተቼ የሳርንደ፤ ንትብራረቅነም ናሕብድኔ፤ 8 ጥርጥር ይብር ንጡሕ የሐረ ወሔ ጅር ትትሐተሬ ኣውያም፤ ወሔ ጅር የቅዱሳን ዮሔ ሜናና መርሐቱ" ባረም። 9 ተሕም ኣንቐ መሌክታ፥ "የጤታ ኣዠመነ የድግስ የጠኔዮ ሰብ የሳኖ በርም ጣፍ" ባሬም፤ ዠፐረም "ዝሕ ይእግዘር ውረም ቃረታው" ባሬም። 10 እያም የመሌክታ አሰግዴ በግረቴ ይፍት ይፍት ተፌጠምም፤ ት ጭን "ቶ እንሰገድሐኒ፤ እያም ታሐም የኢየሱስ ቃር ቲዩዶ ጐፔቻሐ ጋᎀ ይእግዘር ባርያን፤ ይእግዘር ስግድ፤ ኢየሱስ የዝረኸን ምስክር የትንቢት መንፈሱ" ባሬም። 11 ተሕም ኣንቐ ሰሜ ተከፈተም ኣሸም፤ ጓድ ፈረዝም ኣሸም፤ ፈረዝምታ የረኸመ "የታመረም ውረም የሐረ" ይውሪ ቱ፤ ት በቕጥየ ይፈርድም ይትዋካም፤ 12 ኤንመታ ይሳት ላባና ይመስሮ፤ ብዘ ዘውድም በጕነረታ ነረቦ፤ ት ባንሐሬ ሟኒም ሰብ ኤⷕን በት ᎈር የጣᎉ ሽም ባነ፤ 13 ትም ደም የትፍረታወ ጅር ተሐተረም ባነ፤ ሽመታም "ይእግዘር ቃር" ይውሪ። 14 የሰሜ ሐልቅ እንመና ጓድ ፈረዝ ነኸሞም፥ ነጨም ንጡሕም ወሔ ጅር ተሐተሮም ተⷐተረዊም፤ 15 ሰብ ይወጋዌ ቐቓ ሴፍ ታንᎈታ ወጣም፤ ትም በብረት እንጣር ይገዛኖቴ፤ ት እንም ይለ ይእግዘር ንቅ ማት ይትⷐርወ የዌን ጠጅ ይቈቍርᎌ መደር ይረቅጥቴ፤ 16 በጅረታም በሰረባታም "የንጕስ እንም ንጕስ፥ የጘታ እንም ጘታ" ይብር ሽም ተጣፈወም። 17 ተሕም ኣንቐ በኤያት የቈመ ኣት መሌክ ኣሸም፤ ትም በሰሜ ይበርሮ ኣመራ እንም በርቅ ቃረታ ቲያሐራ፥ "ይእግዘሬ የርቅ ድግሰታ ኔሑም ተደመዶ፤ 18 የንጕስሕኖ በሰር፥ ያርብ ዳነ በሰር፥ የጋዘነ በሰር፥ የፈረዝም የፈረዘነ በሰር፥ ያራባሪም የባርያም በሰር፥ ይርስም የርቀታ በሰር፥ የሰብ እንም በሰር ኔሑም ብሮ" ባረኖም። 19 የሕክም ኣዊታ፥ ያፈር ንጕስም ጋዘነና ባት ሐሮም ጓድ ፈረዝ ተረኸመም ተጋዘነመታ ጋᎀ ይትዋኮዌ ተደመዶም ኣሸም፤ 20 ቢሐርም ኣዊታ ጠወጪም፤ ቢፍተቴ ብዘ ወግ ዘንጋ ይቾት የረፐረ ኣሰተነ ነቢ ተትም ጋᎀ ጠወጪም፤ ኣሰተነ ነቢም ወግ ዘንጋ በቶቶት የኣዊታ መርሐት የረፐረኖ የኣዊታም ምስል ይሰግዶ የረፐሮ ሰብ ያሳስትኖ ባነ፤ ኣሰተነ ነቢም ኣዊም ችመና በያመና ታነቦ ዲን ቢረድድወ ብሳት ባሕር ቃሶዮም። 21 ያዊምታ ጋዘነ ጓድ ፈረዝ በረኸመታ ኣምᎋ ቢወጣ ሴፍ ቈጠርዮም፤ ኣመራ እንም በሰረና በኖም ጠᎈቦም።

Revelation 20

1 ተሕ ኣንቔ የስዌር ጐጀ ይከᎋችᎌ ቍልፍም ንቅየ ሰንሰነትም በጀታ የጠበጠ መሌክ ተሰሜ ቲወርድ ኣሸንም፤ 2 የደረባም ጠበጠም ኣት ም ዘበር ኣጐደንም፤ ዝም ደረባ ጂን ዌም ሼጣን ይውሪ ይፍትወረር የሰር ችረው፤ 3 ዝም ም ዘበር ቲያርቅ ዳር የሰብ ቤያሳስትኖዌ መሌክታ የደረባ በስዌር ጐጀ ድረከረም ኣጨወም፤ በማተምም ዘጓንም፤ ተም ዘበር ኣንቐ የቀርየጋ ደረባት ወትፈታ ነሮ። 4 ተሕም ኣንቐ ዙፋን ኣሸም፤ ይፈርዶዌ ደረግ ያውዮ በዙፋንሕኖ በቾኖዬ ኣሸም፤ የኢየሱስ ምስክር የሐሮዌም ይእግዘርም ቃር ዮዶዌ ኣንገተና ያንጭዮ ሰብ ነብስ ኣሸም፤ ሕኖም የኣዊታም የምስለታ ኣንሰገዶ ሰብሮ፤ የኣዊታም መርሐት በፊንጨና ቢሐር በጀና ኣንትቐፐሮ ሰብሮ፤ ሕኖም አያም ሐሮም ተሞት ተረሶም፤ ተክርስቶስ ጋᎀ ም ዘበር ነገሶም። 5 ዝም ይፍትወረር ተሞት ወተሳው፤ እንጐድ የᎀቶሕኖ ጭን ም ዘበር ቲያርቅ ዳር ተሞት ኣንትረሶ። 6 ይፍትወረር ተሞት የትረሶሕኖ የትዳሮም ቅዱሳንምሎ፤ ተነ ሞት በሕኖ ᎈር ደረግ ኤነን፤ ሕኖ ይእግዘርም የክርስቶስም ቐስ ይሐሮቴ፤ ተክርስቶስም ጋᎀ ም ዘበር ይረግሶቴ። 7 ም ዘበር ታነቀ ኣንቐ ሼጣን ታጐጂ መደር ይᎈቼቴ፤ 8 በኣለም እንም ያነቦ ሰብ ጎግም ማጎግ የሐሮ ያሳስትኖዌ ያርብ ይረሳኖዌ ይወጣቴ፤ የዝም ሐልቅ ᎃዝር በባሕር ᎀሬ ያነ ኣሻዋ ሐማው፤ 9 ሕኖም በኣለም እንም ተብራጠቦም የቅዱሳን ቀያም የትረመደም ከተማ ሐበቦም፤ ቢሐርም እሳት ተሰሜ ወንደም መኸረም ጀፐረኖም። 10 ያሳሰተኖም ሼጣን ኣዊታም ኣሰተነ ነቢ ያነቦᎌ ቢረድድ በዲን እሳት ባሕር ቃሰውዮም፤ እንመና ዋናም ምሳረ የዘላለም ይትወቀሶቴ። 11 ተሕም ኣንቐ ንቅየ ነጨ ዙፋንም በዙፋንም የቾናታ ኣሸም፤ ኣፈር ተሰሜ ቲፍተቴ ሰከቦም፤ መደርም ኣነከውሎ፤ 12 የᎀቶም እርስም ንቀና በዙፋነታ ይፍቴ ቈሞም ኣሸም፤ መጣፍም ተከፈቶም፤ የዘላለም ይረብሮ ሰብ ሽመና የትጣፈወ እንጐድ መጣፍ ተከፈተም፤ የᎀቶሕኖ ሜናና ተጣፈም የትረከበቦ መጣፍ ዮዶም ሐማ ፍርደና ተቐፐሮም። 13 ባሕርም በደነታ ያነቦ የᎀቶ ሰብ ኣበም፤ ሞትም ሲኦልም በሕኖ ደን የረፐሮ የᎀቶ ሰብ ኣቦም፤ ሰብም ያታተታ የሜናታ ሐማ ፍርደታ ተቐፐረም። 14 ሞትም ሲኦልም ብሳት ባሕር ቃሶዮም፤ ዝም ይሳት ባሕር የተነ ሞቱ፤ 15 ሽመታ ዘላለም ቢረብሮ ሰብ መጣፍ ተጣፈም ኣንትረከበ እንም ብሳት ባሕር ቃሰዊም።

Revelation 21

1 ተሕም ኣንቐ ገደር ሰሜም ገደር ኣፈርም ኣሸም፤ ይፍትወረር ሰሜም ይፍትወረር ኣፈርም ፈኮም ባነ፤ ተሕም ኣንቐ ባሕር ኣነፐረ፤ 2 ቅዱስ ከተማ፥ ገደር ኢየሩሳሌም ምሰⷕታ ትትቐፐሬ ተሽካከተችም ትቅየ ምሽራ ሐማ ተሰሜ ትእግዘሬ ቲወርድ ኣሸም፤ 3 ንቅ ያሐራ ቃር ተዙፋንት ቲወጣ ሰማም፥ "እግዘር ቤተታ ተሰብ ጋᎀው፤ ተሕኖም ጋᎀ ይረብርቴ፤ ሕኖም የት ሰብ ይሐሮቴ፤ እግዘር ገገታ ተሕኖ ጋᎀ ይሐርቴ፤ ጘታመና ይሐርቴ፤ 4 እምባ እንም ቴነና ይሟሽቴ፤ ይፍቴ ዘንጋ እንም የፈኮዬ ሞት ዌም ኣዘን ዌም ብⷐ ዌም ግርድ ተዝ ኣንቐ ኤረብር፤" ባረም። 5 በዙፋነታ የቾናታ "እንም ዘንጋ ገደር ኣሜቴ" ባረም፤ ዠፐረም "ዝሐታ ጣፍ፤ ዝሕ ቃር የታመረም ውረም ቃሩ" ባሬም። 6 ተሕም ኣንቐ ዝካ ባሬም፤ "ኣነቀም፤ ኣልፋም ኦሜጋም፥ ይፍትወረርም የቀጥወታ እያትን፤ የጠሟን ዘላለም አያም ቲያሜ ሚንጭ ዋጋ ኤባር ይሰጬ ኤውንቴ። 7 ባመረወ የቈመ ዝሐታ ይወርስቴ፤ እያ እግዘረታ አሐርቴ፤ ትም ትከና ይሐርቴ፤ 8 ቢሐርም ሳሬፍ፥ ብእግዘር ኤታመሮ፥ የሰነሖ፥ ደመነ፥ የረከቦሐማ ጅር ይደምዶ፥ ግነ ይቾቶ፥ የቅሪነ ይሰግዶ፥ ኦጃማ እንም ኣጅገና ዲን ቢረድድወ ብሳት ባሕር ደን ወንደድ ይሐርቴ፤ ዝም የተነ ሞቱ" ባረም። 9 ሰባት ይእግዘር የቀጥወ ቅስፈት የሜናቦ ሰባት ጥዋ ተጠበጦ ተሰባት መሌካ ኣተታ ይያሔ ቸነምታነ፥ "ኔሐ የጤታ ምሽት የሐረች ምሽራⷕታ ኣትየሽሐቴ" ባሬም። 10 በመንፈስ ኣት ንቅ ከፍተነ ቈቶዌ ወሰዴምታነ ቅዱስ ከተማ ኢየሩሳሌም ትእግዘሬ ተሰሜ ቲወርድ ኣትየሼም፤ 11 ትም ብእግዘር ክብር ያትየ ባነ፤ ኣተሮትመታ ንቃር ኑንድ የሐረ እምርም፥ ጥርር መስቴወት ሐማ ወለል የባረ የእያስጲድ እንቁ ሐማ ባነ። 12 ኣስረት ወፈንቻ ያነን ንቅየም ጌፍ የግምብ አጭር ቧነን፤ ኣስረት መሌካም ባስረችም ወፈንቻ ቈሞም ይቅረቦ ባነ፤ በኣስረችም ወፈንቻ የኣስረት የእስራኤል ጥብ ሽም ጣᎉም ባነ። 13 ተረን ሶስት ወፈንቻ፥ ተተት ሶስት ወፈንቻ፥ ተከነ ሶስት ወፈንቻ፥ ተጕራ ሶስት ወፈንቻ ባነቦ፤ 14 የከተማምታ የግምብ አጭር ባስረት ንቅ እምር ᎈር ተረሸም ባነ፤ ኣስረት የጤታ ናቸረነ ሽም ባታት እምር ተጣፎም ባነ። 15 ትያም የዝረኸ መሌክ ከተማምታ፥ ወፈንቻታም የግምብም አጭር ይሰፍርወ የወርቅ ዥር ቧነን፤ 16 ከተማምታ ጌፍነተታም መየመታ ኣርበታ ወሐተታ ቕጥየ ባነ፤ መሌክም ከተማታ በዥረታ ሰፈረም፤ ጌፍነተታ ት ም ኣርበት በቅር ኪሎ ሜትር ሐረም፤ መየታም ቍመታም ሕም ኣሕር ሐረም፤ 17 መሌክምታ የግምብ አጭር ጀንጅርነት ሰፈረም፤ ሰብ በርወሸን ኤነት ቢሰፍር ሰባም ት ሜትር ሐረም። 18 ግምብምት የትረሸ ኢያስጴድ ቲውሪ እምር ባነ፤ ከተማምታ መስቴወት ሐማ ወለል በባረ ጥርር ወርቅ የትረሸ ባነ። 19 የከተማታ ግምብ በብዘ ኤነት ኑንድ እምር ኣጌጠም ባነ፤ ኣተነ እምር ኢያስጴድ ባነ፤ ተነም ሰንፔር፥ ሶስተነ ኬልቄዶን፥ ኣርበተነ መረግድ፥ 20 ኣምስተነ ሰርዶንክስ፥ ስድስተነ ሰርድዮን፥ ሰባተነ ክርስቲሎቤ፥ ስᎃተነ ቢረሌ፥ ዠጠነ ወራውሬ፥ ኣስረነ ክርስጵራስስ፥ ኣስራተነም ያክንት፥ ኣስረተነ ኣሜቴስት ባነ። 21 ኣስረት ወፈንቻም ኣስረት እንቁ ባነቦ፤ ወፈንቻሕኖ እንም የትረሰቦ ትማት እንቁ ባነ። የከተማምት ኤማ የሸኰቺ መስቴወት ሐማ ወለል በባረ በጥርር ወርቅ ባነ። 22 እንም ይለ እግዘር እግዘርም ጤታ የዝ ከተማ መቅደስ ሕኖ የሐሮዌ በዝ ከተማ እንጐድ መቅደስ ኣናሸ፤ 23 ኤያት ዌም በነ በከተማ ያትዬ ኤያትኸሽ፤ ይእግዘር ክብር ኤያት ሐረም ያትየ፤ ጤታም ጬተታው፤ 24 ሰብም በጬተታ ይረብሮቴ፤ ያፈር ንጕስም ክብረና የትሔ ያቸኖቴ፤ 25 በሕሜ ምሳረ ኤነ የሐሬ ወፈንቻታም ሟኒም ከረ ኤያጭዮ፤ 26 የመንግስት እንም ግርማም ክብረና የሕ ከተሜ ይገቦቴ። 27 ኤሽር ቃር ስርም የሕ ከተሜ ኤገባ፤ ᎃጥጥ ይቾትም ፍጥር ይዝረኽታ ስርም በሕ ከተማ ኤገባ፤ የዘላለም አያም ሐሮም ይረብሮቴ ቢብር በጤታ መጣፍ የትጣፎ እማት ሕኖ ይገቦቴ።

Revelation 22

1 ተሕም ኣንቔ መሌክት ትእግዘርም ተጤታ ዙፋን ይወጣ መስቴወት ሐማ የጠነረ አያም ያሜ እሓ ኣትየሼም። 2 ዝሕ እሓ በከተማት ኤማ ግብት ሸጠረም ያር፤ ብሓታ በጕራ ተከነታ አያም ያሜ አጨ ባነ፤ ዝም አጨ በበነ በነ ᎇስር ባውርዶት በሕርም ኣስረት ጋᎀ ያᎊ ባነ፤ የዝም አጨ እንዝረታ የሰብ ጭዛ ባነ፤ 3 ተዝ ኣንቐ ሟኒም ኤነት ስዴበ ኤረብር፤ ይእግዘርም የጤታም ዙፋን በከተማታ ግብት ይሐርቴ፤ ባርያመታ ይሰግዶነቴ፤ 4 ይፍተታም ያዘዊቴ፤ ሽመታም በፊንጨና ይሐርቴ፤ 5 ተሕም ኣንቐ ምሳረ ኤረብር፤ ጘታ እግዘር ገገታ ጬት ሐረም ያትየኖ የሐሬ የመብራት ዌም የኤያት ጬት ኤያትኸሽኖ፤ ሕኖም ዘላለም ይረግሶቴ። 6 ተሕም ኣንቐ መሌክታ ዝካ ባሬም፤ "ዝሕ ትጠፍ ቃር እንም የታመረም ውረም ቃሩ፤ መንፈሰታ የነቢየታ ይብ ጘታ፥ እግዘር በቍርብ ከረ ይሐር ዘንጋ የባረያታ ያትየሽኖዌ መሌካታ ናሐም" ባረም። 7 ኢየሱስም "እያም ኣፍጢት አቸንቴ፤ በዝ መጣፍ የትጣፈ የትንቢት ቃር ይቅየ ሰብ የትዳረው" ባረም። 8 ዝሕ ዘንጋ እንም የሰማም ያሸ እያ ዮሓንስን፤ እያም ትንሰማም ትናዥ ዝሕ ዘንጋ እንም ያትየሼ መሌክ አሰጕድሬ በግረቴ ይፍት ይፍት ተፌጠምም። 9 መሌክታ ጭን "ቶ ዝካ ቃር ኣቶት፤ እያ ታሐም ተጐፔቻሐ ተነቢምሕኖ ጋᎀ የዝ መጣፍ ቃር ቲቅረቦ ሰብ ጋᎀ ይእግዘር ባርያን፤ ይእግዘር ስግድ" ባሬም። 10 ዠፐረም "ወክተታ ኣጭር የሐሬ በዝ መጣፍ የትጣፈ የትንቢት ቃር በማተም ኣትዝጓን፤ 11 ተዝ ኣንቔ ᎇሼ ይቾት ሰብ በᎇሼነተታ የቶትወ፤ ᎃጥጥ ሰብ በᎃጥጥነተታ የቶትወ፤ ፃዲቅም በፅድቀታ የምበር፤ ቅዱስምት የትቀደስ" ባሬም። 12 "እያም ኣፍጢት አቸንቴ፤ ይንመታ ያታተታ የሜናታ ሐማ ኤውን ዋጋታ ጠበጥም፤ 13 ኣልፋም ኦሜጋም የሐር ይፍቴመታ ያንቔመታ፥ ይፍትወረርም የቀጥወ እያትን።" 14 አያም ቲያሜ አጨ ᎇስር ይበሮዌም በከተማⷕታ ወፈንቻ ይገቦዌ ይሐሎ ሐማ ጅረና የሜጠቦሕኖ የሳኖ። 15 ቀመጥ ኤባር፥ ግነ ይቾቶ፥ የረከቦሐማ ጅር ይድምዶ፥ ደመነ፥ የቅሪነ ይሰግዶ፥ ኤነም ቃር ዘንጎትም ቶቶትም ይሽኖ እንም ተከተማታ ውጤ ይሐሮቴ። 16 "እያ ኢየሱስ ዝሕ ቃረና ያሑ ዩድሑዌ መሌካና የቤተክርስቲያን ናሕም፤ የዳዊት አስርም ዘረታ እያትን፤ ያትየ የጋት ብ እያትን።" 17 መንፈስ ቅዱስም ምሽራⷕታም "ኔሐ" ይብሮ፤ የሰማምታ "ኔሐ" የበር፤ የጠሟንም የተን፤ የሸም ዘላለም ኤያም ቲያሜ እሓ ዋጋ ኤባር የስጤ። 18 በዝ መጣፍ የትጣፈ የትንቢት ቃር ይሰማ እንም እያ ኣትጬᎏን፤ ሟኒመታ በዝ ተትጣፎ ቃር ውጤ ሟኒም ቃር ቢደብር እግዘር በዝ መጣፍ የትጣፍ ቅስፈት በት ያቸንወቴ። 19 ሟኒመታ በዝ የትንቢት መጣፍ ተትጣፎ ቃር ኣት ዘንግ ቢያቀብር፥ በዝ መጣፍ ቶጂ ዘላለም ኤያም ቲያሜ አጨ ᎇስርም ተትቀደሰ ከተማ ሟረታ እግዘር ያቀብርወቴ። 20 የዝ እንም ዘንጋ ምስክር የሐረታ "እንክ ኣፍጢት አቸንቴ" ይብር፤ ኣሚን ጘታ ኢየሱሶ ኔሐ። 21 የጘታ ኢየሱስ ፀጋ ትንማሑ ጋᎀ የሕር ኣሚን።